
Prologus.

Í bók þessi lét ek rita fornar frásagnir um hǫfðingja þá, er ríki hafa
haft á Norðrlǫndum ok á danska tungu hafa mælt, svá sem ek hefi heyrt
fróða menn segja, svá ok nǫkkurar kynkvíslir þeira, eptir því, sem mér
hefir kent verit, sumt þat er finnsk í langfeðgatali, því er konungar
hafa rakit kyn sitt eða aðrir stórættaðir menn, en sumt er ritit eptir
fornum kvæðum eða sǫguljóðum, er menn hafa haft til skemtanar sér, en
þó at vér vitim eigi sannyndi á því, þá vitum vér dœmi til þess, at
gamlir frœðimenn hafa slíkt fyrir satt haft. Þjóðólfr inn fróði ór
Hvini var skáld Haraldz ins hárfagra; hann orti ok um Rǫgnvald konung
heiðumhæra kvæði þat, er kallat er Ynglingatal. Rǫgnvaldr var sonr
Óláfs Geirstaðaálfs, bróður Hálfdanar svarta. Í því kvæði eru nefndir
xxx. langfeðga hans ok sagt frá dauða hvers þeira ok legstað. Fjǫlnir
var sá nefndr, er sonr var Yngvifreys, þess er Svíar hafa blótat lengi
síðan; af hans nafni eru Ynglingar kallaðir. Eyvindr skáldaspillir
talði ok langfeðga Hákonar jarls ins ríkja í kvæði því, er Háleygjatal
heitir, er ort var um Hákon. Sæmingr er þar nefndr sonr Yngvifreys;
sagt er þar ok frá dauða hvers þeira ok haugstað. Eptir Þjóðólfs sǫgn
er fyrst ritin æfi Ynglinga ok þar við aukit eptir sǫgn fróðra manna.
In fyrsta ǫld er kǫlluð brunaǫld; þá skyldi brenna alla dauða menn ok
reisa eptir bautasteina, en síðan er Freyr hafði heygðr verit at
Upsǫlum, þá gerðu margir hǫfðingjar eigi síðr hauga en bautasteina til
minningar eptir frændr sína, en síðan er Danrinn mikilláti,
Danakonungr, lét sér haug gera ok bauð sik þangat bera dauðan með
konungs-skrúði ok herbúnaði ok hest hans með sǫðulreiði ok mikit fé
annat, en hans ættmenn gerðu margir svá síðan, ok hófsk þá haugsǫld þar
í Danmǫrku, en lengi síðan helzk brunaǫld með Svíum ok Norðmǫnnum. En
er Haraldr inn hárfagri var konungr í Nóregi, þá byggðisk Ísland. Með
Haraldi váru skáld ok kunna menn enn kvæði þeira ok allra konunga
kvæði, þeira er síðan hafa verit at Nóregi, ok tǫkum vér þar mest dœmi
af því, er sagt er í þeim kvæðum, er kveðin váru fyrir sjálfum
hǫfðingjunum eða sonum þeira; tǫkum vér þat alt fyrir satt, er í þeim
kvæðum finnsk um ferðir þeira eða orrostur; en þat er háttr skálda, at
lofa þann mest, er þá eru þeir fyrir, en engi myndi þat þora, at segja
sjálfum honum þau verk hans, er allir þeir, er heyrði, vissi, at hégómi
væri ok skrǫk, ok svá sjálfr hann; þat væri þá háð, en eigi lof.

Frá Ara presti inum fróða.
Ari prestr inn fróði Þorgilsson Gellissonar ritaði fyrstr manna hér á
landi at norrœnu máli frœði bæði forna ok nýja; ritaði hann mest í
upphafi sinnar bókar frá Íslandz byggð ok lagasetning, síðan frá
lǫgsǫgumǫnnum, hversu lengi hverr hafði sagt, ok hafði þat áratal fyrst
til þess, er kristni kom á Ísland, en síðan alt til sinna daga; hann
tók þar ok við mǫrg ǫnnur dœmi bæði konungaæfi í Nóregi ok Danmǫrk ok
svá i Englandi, eða enn stórtíðendi, er gǫrzk hǫfðu hér í landi, ok
þykki mér hans sǫgn ǫll merkiligust; var hann forvitri ok svá gamall,
at hann var fœddr næsta vetr eptir fall Haraldz Sigurðarsonar. Hann
ritaði, sem hann sjálfr segir, æfi Nóregs-konunga eptir sǫgu Oddz
Kolssonar, Hallzsonar af Síðu, en Oddr nam at Þorgeiri afráðskoll, þeim
manni, er vitr var ok svá gamall, at hann bjó þá í Niðarnesi, er Hákon
jarl inn ríki var drepinn. Í þeim sama stað lét Óláfr konungr
Tryggvason efna til kaupvangs, þar sem nú er. Ari prestr kom vii. vetra
gamall í Haukadal til Hallz Þórarinssonar ok var þar xiiii. vetr. Hallr
var maðr stórvitr ok minnigr. Hann munði þat, er Þangbrandr prestr
skírði hann þrévetran; þat var vetri fyrr, en kristni væri í lǫg tekin
á Íslandi. Ari var xii. vetra gamall, þá er Ísleifr byskup andaðisk.
Hallr fór milli landa ok hafði félag Óláfs konungs ins helga ok fekk af
því upreist mikla, var honum því kunnigt um ríki hans. En þá er Ísleifr
byskup andaðisk, var liðit frá falli Óláfs konungs Tryggvasonar nær
lxxx. vetra. Hallr andaðisk ix. vetrumsíðarr, en Ísleifr byskup; þá var
Hallr at vetratali nírœðr ok iiii. vetra; hann hafði gǫrt bú í Haukadal
þrítøgr ok bjó þar lx. ok iiii. vetr; svá ritaði Ari. Teitr, sonr
Ísleifs byskups, var með Halli í Haukadal at fóstri ok bjó þar síðan.
Hann lærði Ara prest ok marga frœði sagði hann honum, þá er Ari ritaði
síðan. Ari nam ok marga frœði at Þuríði, dóttur Snorra goða; hon var
spǫk at viti; hon munði Snorra, fǫður sinn, en hann var þá nær
hálffertøgr, er kristni kom á Ísland, en andaðisk einum vetri eptir
fall Óláfs konungs ins helga. Þat var eigi undarligt, at Ari væri
sannfróðr at fornum tíðendum bæði hér ok útan landz, at hann hafði
numit at gǫmlum mǫnnum ok vitrum, en var sjálfr námgjarn ok minnigr, en
kvæðin þykkja mér sízt ór stað fœrð, ef þau eru rétt kveðin ok
skynsamliga upp tekin.

*

                              Ynglinga saga

Ynglinga saga.

K. 1. Hér segir frá landa-skipan.
Kringla heimsins, sú er mannfólkit byggvir, er mjǫk vágskorin; ganga
hǫf stór ór útsjánum inn í jǫrðina. Er þat kunnigt, at haf gengr frá
Nǫrvasundum ok alt út til Jórsalalandz; af hafinu gengr langr hafsbotn
til landnorðrs, er heitir Svarta-haf. Þá skilr heimsþriðjungana; heitir
fyrir austan Ásíá, en fyrir vestan kalla sumir Európá, en sumir Éneá.
En norðan at Svarta-hafi gengr Svíþjóð in mikla eða in kalda; Svíþjóð
ina miklu kalla sumir menn eigi minni en Serkland it mikla; sumir jafna
henni við Bláland it mikla; inn nørðri hlutr Svíþjóðar liggr óbyggðr af
frosti ok kulða, svá sem inn syðri hlutr Blálandz er auðr af
sólarbruna. Í Svíþjóð eru stórheruð mǫrg; þar eru ok margs konar þjóðir
ok margar tungur; þar eru risar ok þar eru dvergar, þar eru blámenn, ok
þar eru margs konar undarligar þjóðir; þar eru ok dýr ok drekar
furðuliga stórir. Ór norðri frá fjǫllum þeim, er fyrir útan eru byggð
alla, fellr á um Svíþjóð, sú er at réttu heitir Tanais, hon var forðum
kǫlluð Tanakvísl eða Vanakvísl; hon kømr til sjávar inn í Svarta-haf. Í
Vanakvislum var þá kallat Vanaland eða Vanaheimr. Sú á skilr
heimsþriðjungana; heitir fyrir austan Ásíá, en fyrir vestan Európá.

K. 2. Frá Óðni.
Fyrir austan Tanakvísl í Ásíá var kallat Ásaland eða Ásaheimr, en
hǫfuðborgin, er var í landinu, kǫlluðu þeir Ásgarð. En í borginni var
hǫfðingi sá, er Óðinn var kallaðr; þar var blótstaðr mikill. Þat var
þar siðr, at xii. hofgoðar váru œztir; skyldu þeir ráða fyrir blótum ok
dómum manna í milli; þat eru díar kallaðir eða drótnar; þeim skyldi
þjónostu veita ok lotningalt fólk. Óðinn var hermaðr mikill ok mjǫk
víðfǫrull ok eignaðisk mǫrg ríki; hann var svá sigrsæll, at í hverri
orrostu fekk hann gagn; ok svá kom, at hans menn trúðu því, at hann
ætti heimilan sigr í hverri orrostu. Þat var háttr hans, ef hann sendi
menn sína til orrostu eða aðrar sendifarar, at hann lagði áðr hendr í
hǫfuð þeim ok gaf þeim bjának; trúðu þeir, at þá myndi vel farask. Svá
var ok um hans menn, hvar sem þeir urðu í nauðum staddir á sjá eða á
landi, þá kǫlluðu þeir á nafn hans, ok þótti jafnan fá af því fró; þar
þóttusk þeir eiga alt traust, er hann var. Hann fór opt svá langt í
brot, at hann dvalðisk í ferðinni mǫrg misseri.

K. 3. Frá Óðni ok brœðrum hans.
Óðinn átti íí. brœðr; hét annarr Vé, en annarr Vílir. Þeir brœðr hans
stýrðu ríkinu, þá er hann var í brottu. Þat var eitt sinn, þá er Óðinn
var farinn langt í brot ok hafði lengi dvalzk, at Ásum þótti ørvænt
hans heim. Þá tóku brœðr hans at skipta arfi hans, en konu hans, Frigg,
gengu þeir báðir at eiga. En litlu síðarr kom Óðinn heim; tók hann þá
við konu sinni.

K. 4. Ófriðr við Vani.
Óðinn fór með her á hendr Vǫnum, en þeir urðu vel við ok vǫrðu land
sitt, ok hǫfðu ýmsir sigr; herjuðu hvárir land annarra ok gerðu skaða.
En er þat leiddisk hvárum tveggjum, lǫgðu þeir milli sín sættarstefnu
ok gerðu frið ok seldusk gíslar; fengu Vanir sína ina ágæztu menn,
Njǫrð inn auðga ok son hans Frey, en Æsir þar í mót þann, er Hœnir hét,
ok kǫlluðu hann allvel til hǫfðingja fallinn; hann var mikill maðr ok
inn vænsti; með honum sendu Æsir þann, er Mímir hét, inn vitrasti maðr,
en Vanir fengu þar í mót þann, er spakastr var í þeira flokki; sá hét
Kvasir. En er Hœnir kom í Vanaheim, þá var hann þegar hǫfðingi gǫrr;
Mímir kendi honum ráð ǫll. En ef Hœnir var staddr á þingum eða stefnum,
svá at Mímir var eigi nær, ok kœmi nǫkkur vandamál fyrir hann, þá
svaraði hann æ inu sama — »ráði aðrir« kvað hann. Þá grunaði Vani, at
Æsir myndi hafa falsat þá í mannaskiptinu; þá tóku þeir Mími ok
hálshjoggu ok sendu hǫfuðit Ásum; Óðinn tók hǫfuðit ok smurði urtum
þeim, er eigi mátti fúna, ok kvað þar yfir galdra ok magnaði svá, at
þat mælti við hann ok sagði honum marga leynda hluti. Njǫrð ok Frey
setti Óðinn blótgoða ok váru þeirdíar með Ásum. Dóttir Njarðar var
Freyja; hon var blótgyðja; hon kendi fyrst með Ásum seið, sem Vǫnum var
títt. Þá er Njǫrðr var með Vǫnum, þá hafði hann átta systur sína, því
at þat váru þar lǫg; váru þeira bǫrn Freyr ok Freyja, en þat var bannat
með Ásum at byggva svá náit at frændsemi.

K. 5. Frá Gefjun.
Fjallgarðr mikill gengr af landnorðri til útsuðrs; sá skilr Svíþjóð ina
miklu ok ǫnnur ríki. Fyrir sunnan fjallit er eigi langt til Tyrklandz;
þar átti Óðinn eignir stórar. Í þann tíma fóru Rúmverja-hǫfðingjar víða
um heiminn ok brutu undir sik allar þjóðir, en margir hǫfðingjar flýðu
fyrir þeim ófriði af sínum eignum; en fyrir því, at Óðinn var forspár
ok fjǫlkunnigr, þá vissi hann, at hans afkvæmi myndi um norðrhálfu
heimsins byggva. Þá setti hann brœðr sína, Vé ok Víli, yfir Ásgarð, en
hann fór ok díar allir með honum ok mikit mannfólk annat. Fór hann
fyrst vestr í Garðaríki ok þá suðr í Saxland. Hann átti marga sonu.
Hann eignaðisk ríki víða um Saxland ok setti þar sonu sína til
landzgæzlu. Þá fór hann norðr til sjávar ok tók sér bústað í ey einni;
þar heitir nú Óðinsey í Fjóni. Þá sendi hann Gefjun norðr yfir sundit á
landaleitan; þá kom hon til Gylfa ok gaf hann henni eitt plógsland; þá
fór hon í Jǫtunheima ok gat þar iiii. sonu við jǫtni nǫkkurum; hon brá
þeim í yxnalíki ok fœrði þá fyrir plóginn ok dró landit út á hafit ok
vestr gegnt Óðinsey, ok er þat kǫlluð Selund; þar byggði hon síðan.
Hennar fekk Skjǫldr, sonr Óðins; þau bjoggu at Hleiðru. Þar er vatn eða
sjár eptir; þat er kallat Lǫgrinn; svá liggja firðir í Leginum, sem nes
í Selundi; svá kvað Bragi inn gamli: 1. Gefjun dró frá Gylfa, glǫð
djúprǫðuls, óðla, svát af rennirauknum rauk, Danmarkar auka. bǫ́ru øxn
ok átta ennitungl, þars gingu fyr vineyjar víðri vallrauf, fjogur
haufuð. En er Óðinn spurði, at góðir landzkostir váru austr at Gylfa,
fór hann þannog, ok gerðu þeir Gylfi sætt sína, því at Gylfi þóttisk
engi krapt til hafa til mótstǫðu við Ásana. Mart áttusk þeir Óðinn við
ok Gylfi í brǫgðum ok sjónhverfingum, ok urðu Æsir jafnan ríkri. Óðinn
tók sér bústað við Lǫginn, þar sem nú eru kallaðar fornu Sigtúnir, ok
gerði þar mikit hof ok blót eptir siðvenju Ásanna; hann eignaðisk þar
lǫnd svá vítt, sem hann lét heita Sigtúnir. Hann gaf bústaði
hofgoðunum; Njǫrðrbjó í Nóatúnum, en Freyr at Upsǫlum, Heimdallr at
Himinbjǫrgum, Þórr á Þrúðvangi, Baldr á Breiðabliki; ǫllum fekk hann
þeim góða bólstaði.

K. 6. Frá atgørvi Óðins.
Þá er Ása-Óðinn kom á Norðrlǫnd ok með honum díar, er þat sagt með
sannendum, at þeir hófu ok kendu íþróttir þær, er menn hafa lengi síðan
með farit. Óðinn var gǫfgastr af ǫllum, ok af honum námu þeir allar
íþróttirnar, þvíat hann kunni fyrst allar ok þó flestar. En þat er at
segja, fyrir hverja sǫk hann var svá mjǫk tígnaðr, þá báru þessir
hlutir til: hann var svá fagr ok gǫfugligr álitum, þá er hann sat með
sínum vinum, at ǫllum hló hugr við. En þá er hann var í her, sýndisk
hann grimligr sínum óvinum; en þat bar til þess, at hann kunni þær
íþróttir, at hann skipti litum ok líkjum á hverja lund, er hann vildi;
ǫnnur var sú, at hann talaði svá snjalt ok slétt, at ǫllum, er á
heyrðu, þótti þat eina satt; mælti hann alt hendingum, sva sem nú er
þat kveðit, er skáldskapr heitir; hann ok hofgoðar hans heita
ljóðasmiðir, þvíat sú íþrótt hófsk af þeim í Norðrlǫndum. Óðinn kunni
svá gera, at í orrostu urðu óvinir hans blindir eða daufir eða
óttafullir, en vápn þeira bitu eigi heldr en vendir, en hans menn fóru
brynjulausir ok váru galnir sem hundar eða vargar, bitu í skjǫldu sína,
váru sterkir sem birnir eða griðungar; þeir drápu mannfólkit, en
hvártki eldr né járn orti á þá; þat er kallaðr berserksgangr.

K. 7. Frá íþróttum Óðins.
Óðinn skipti hǫmum, lá þá búkrinn sem sofinn eða dauðr, en hann var þá
fugl eða dýr, fiskr eða ormr, ok fór á einni svipstund á fjarlæg lǫnd
at sínum erendum eða annarra manna. Þat kunni hann enn at gera með
orðum einum at sløkva eld ok kvrra sjá ok snúa vindum, hverja leið er
hann vildi, ok hann átti skip þat, er Skíðblaðnir hét, er hann fór á
yfir hǫf stór, en þat mátti vefja saman sem dúk. Óðinn hafði með sér
hǫfuð Mímis, ok sagði þat honum tíðendi ór ǫðrum heimum, en stundum
vakði hann upp dauða menn ór jǫrðu eða settisk undir hanga; fyrir því
var hann kallaðr draugadróttinn eða hangadróttinn. Hann átti hrafna ii,
er hann hafði tamit við mál; flugu þeir víða um lǫnd ok sǫgðu honum
mǫrg tíðendi. Af þessum hlutum varð hann stórliga fróðr. Allar þessar
íþróttir kendi hann með rúnumok ljóðum þeim, er galdrar heita; fyrir
því eru Æsir kallaðir galdrasmiðir. Óðinn kunni þá íþrótt, svá at mestr
máttr fylgði, ok framði sjálfr, er seiðr heitir, en af því mátti hann
vita ørlǫg manna ok óorðna hluti, svá ok at gera mǫnnum bana eða
óhamingju eða vanheilendi, svá ok at taka frá mǫnnum vit eða afl ok
gefa ǫðrum. En þessi fjǫlkyngi, ef framið er, fylgir svá mikil ergi, at
eigi þótti karlmǫnnum skammlaust við at fara, ok var gyðjunum kend sú
íþrótt. Óðinn vissi um alt jarðfé, hvar fólgit var, ok hann kunni þau
ljóð, er upp lauksk fyrir honum jǫrðin ok bjǫrg ok steinar ok
haugarnir, ok batt hann með orðum einum þá, er fyrir bjoggu, ok gekk
inn ok tók þar slíkt, er hann vildi. Af þessum krǫptum varð hann mjǫk
frægr, óvinir hans óttuðusk hann, en vinir hans treystusk honum ok
trúðu á krapt hans ok á sjálfan hann. En hann kendi flestar íþróttir
sínar blótgoðunum; váru þeir næst honum um allan fróðleik ok fjǫlkyngi.
Margir aðrir námu þó mikit af, ok hefir þaðan af dreifzk fjǫlkyngin
víða ok haldizk lengi. En Óðin ok þá hǫfðingja xii. blótuðu menn ok
kǫlluðu goð sín ok trúðu á lengi síðan. Eptir Óðins nafni var kallaðr
Auðun ok hétu menn svá sonu sína, en af Þórs nafni er kallaðr Þórir eða
Þórarinn, eða dregit af ǫðrum heitum til, svá sem Steinþórr eða
Hafþórr, eða enn breytt á fleiri vega.

K. 8. Laga-setning Óðins.
Óðinn setti lǫg í landi sínu, þau er gengit hǫfðu fyrr með Ásum; svá
setti hann, at alla dauða menn skyldi brenna ok bera á bál með þeim
eign þeira; sagði hann svá, at með þvílíkum auðœfum skyldi hverr koma
til Valhallar, sem hann hafði á bál; þess skyldi hann ok njóta, er hann
sjálfr hafði í jǫrð grafit, — en ǫskuna skyldi bera út á sjá eða grafa
niðr í jǫrð, en eptir gǫfga menn skyldi haug gera til minningar, en
eptir alla þá menn, er nǫkkut mannz mót var at, skyldi reisa
bautasteina, ok helzk sjá siðr lengi síðan. Þá skyldi blóta í móti
vetri til árs, en at miðjum vetri blóta til gróðrar, it þriðja at
sumri, þat var sigrblót. Um alla Svíþjóð guldu menn Óðni skatt, penning
fyrir nef hvert, en hann skyldi verja land þeira fyrir ófriði ok blóta
þeim til árs. Njǫrðr fekk konu þeirar, er Skaði hét; hon vildi ekki við
hann samfarar ok giptisk síðan Óðni; áttu þau marga sonu; einn þeira
hét Sæmingr; um hann orti Eyvindr skáldaspillir þetta:2. Þann
skáldblœtr skattfœri gat Ása niðr við járnviðju, þás þau meir í
Manheimum skatna vinr ok Skaði byggðu. Sævar beins, ok sunu marga
ǫndurdís við Óðni gat. Til Sæmings talði Hákon jarl inn ríki
langfeðgakyn sitt. Þessa Svíþjóð kǫlluðu þeir Manheima, en ina miklu
Svíþjóð kǫlluðu þeir Goðheima; ór Goðheimum sǫgðu þeir mǫrg tíðendi.

K. 9. Dauði Óðins.
Óðinn varð sóttdauðr í Svíþjóð, ok er hann var at kominn dauða, lét
hann marka sik geirsoddi ok eignaði sér alla vápndauða menn, sagði hann
sik mundu fara í Goðheima ok fagna þar vinum sínum. Nú hugðu Svíar, at
hann væri kominn í inn forna Ásgarð ok myndi þar lifa at eilífu. Hófsk
þá af nýju átrúnaðr við Óðin ok áheit. Opt þótti Svíum hann vitrask
sér, áðr stórar orrostur yrði; gaf hann þá sumum sigr, en sumum bauð
hann til sín; þótti hvártveggi kostr góðr. Óðinn var brendr dauðr, ok
var sú brenna gǫr allveglig. Þat var trúa þeira, at því hæra, sem
reykinn lagði í loptit upp, at því háleitari væri sá í himninum, er
brennuna átti, ok þess auðgari, er meira fé brann með honum. Njǫrðr af
Nóatúnum gerðisk þá valdzmaðr yfir Svíum ok helt upp blótum; hann
kǫlluðu Svíar þá dróttin sinn; tók hann þá skattgjafar af þeim. Á hans
dǫgum var friðr allgóðr ok allz konar ár, svá mikit, at Svíar trúðu
því, at Njǫrðr réði fyrir ári ok fyrir fésælu manna. Á hans dǫgum dó
flestir díar ok váru allir blótaðir ok brendir síðan. Njǫrðr varð
sóttdauðr; lét hann ok marka sik Óðni, áðr hann dó; Svíar brendu hann
ok grétu allmjǫk yfir leiði hans.

K. 10. Dauði Freys.
Freyr tók þá ríki eptir Njǫrð; var hann kallaðr dróttinn yfir Svíum ok
tók skattgjafar af þeim. Hann var vinsæll ok ársæll, sem faðir hans.
Freyr reisti at Upsǫlum hof mikit ok setti þar hǫfuðstað sinn, lagði
þar til allar skyldir sínar, lǫnd ok lausan eyri. Þá hófsk Upsala-auðr
ok hefir haldizk æ síðan. Á hans dǫgum hófsk Fróða-friðr; þá var ok ár
um ǫll lǫnd ok kendu Svíar þat Frey; var hann því meirr dýrkaðr, en
ǫnnur goðin, sem á hans dǫgum varð landzfólkit auðgara, en fyrr,
affriðinum ok ári. Gerðr Gymisdóttir hét kona hans; sonr þeira hét
Fjǫlnir. Freyr hét Yngvi ǫðru nafni. Yngva nafn var lengi síðan haft í
hans ætt fyrir tígnarnafn, ok Ynglingar váru síðan kallaðir hans
ættmenn. Freyr tók sótt, en er at honum leið sóttin, leituðu menn sér
ráðs ok létu fá menn til hans koma, en bjoggu haug mikinn ok létu dyrr
á ok iii. glugga. En er Freyr var dauðr, báru þeir hann leyniliga í
hauginn ok sǫgðu Svíum, at hann lifði, ok varðveittu hann þar iii.
vetr, en skatt ǫllum heltu þeir í hauginn, í einn glugg gullinu, en í
annan silfrinu, í inn iii. eirpenningum. Þá helzk ár ok friðr. Freyja
helt þá upp blótum, þvíat hon ein lifði þá eptir goðanna, ok varð hon
þá in frægsta, svá at með hennar nafni skyldi kalla allar konur tígnar,
svá sem nú heita, frúvur; svá hét ok hver freyja yfir sinni eigu, en sú
húsfreyja, er bú á. Freyja var heldr marglynd. Óðr hét bóndi hennar;
dœtr hennar hétu Hnoss ok Gersimi; þær váru fagrar mjǫk; af þeira nafni
eru svá kallaðir inir dýrstu gripir. Þá er allir Svíar vissu, at Freyr
var dauðr, en helzk ár ok friðr, þá trúðu þeir, at svá myndi vera,
meðan Freyr væri á Svíþjóð, ok vildu eigi brenna hann, ok kǫlluðu hann
veraldargoð, blótuðu mest til árs ok friðar alla ævi síðan.

K. 11. Dauði Fjǫlnis konungs.
Fjǫlnir, sonr Yngvifreys, réð þá fyrir Svíum ok Upsala-auð; hann var
ríkr ok ársæll ok friðsæll. Þá var Friðfróði at Hleiðru. Þeira í millum
var heimboð ok vingan. Þá er Fjǫlnir fór til Fróða á Selund, þá var þar
fyrir búin mikil veizla ok boðit til víða um lǫnd. Fróði átti mikinn
húsabœ; þar var gǫrt ker mikit, margra álna hátt ok okat með stórum
timbrstokkum; þat stóð í undirskemmu, en lopt yfir uppi ok opit
gólfþilit, svá at þar var niðr helt leginum en kerit blandit fult
mjaðar. Þar var drykkr furðu-sterkr. Um kveldit var Fjǫlni fylgt til
herbergis í it næsta lopt, ok hans sveit með honum. Um nóttina gekk
hann út í svalar at leita sér staðar; var hann svefnœrr ok
dauðadrukkinn; en er hann snørisk aptr til herbergis, þá gekk hann fram
eptir svǫlunum ok til annarra loptdura ok þar inn, misti þá fótum ok
fell í mjaðarkerit ok týndisk þar; svá segir Þjóðólfr inn Hvinverski.
3. Varð framgengt, þars Fróði bjó, feigðar-orð, es at Fjǫlni kom,
siklingi svigðis geira vágr vindlauss of viða skyldi.Sveigðir tók ríki
eptir fǫður sinn. Hann strengði þess heit, at leita Goðheims ok Óðins
ins gamla. Hann fór með xii. mann víða um heiminn; hann kom út í
Tyrkland ok í Svíþjóð ina miklu ok hitti þar marga frændr sína ok var í
þeiri fǫr v. vetr; þá kom hann aptr til Svíþjóðar; dvalðisk hann þá enn
heima um hríð. Hann hafði fengit konu þá, er Vana hét, út í Vanaheimi;
var þeira sonr Vanlandi.

K. 12. Frá Sveigði.
Sveigðir fór enn at leita Goðheims. Ok í austanverðri Svíþjóð heitir
bœr mikill at Steini; þar er steinn svá mikill sem stór hús. Um kveldit
eptir sólarfall, þá er Sveigðir gekk frá drykkju til svefnbúrs, sá hann
til steinsins, at dvergr sat undir steininum. Sveigðir ok hans menn
váru mjǫk druknir ok runnu til steinsins. Dvergrinn stóð í durum ok
kallaði á Sveigði, bað hann þar inn ganga, ef hann vildi Óðin hitta.
Sveigðir hljóp í steininn, en steinninn lauksk þegar aptr ok kom
Sveigðir eigi aptr; svá segir Þjóðólfr inn Hvinverski: 4. En dagskjarr
Dúrnis niðja salvǫrðuðr Sveigði vélti, þás í stein enn stórgeði Dusla
konr ept dvergi hljóp ok salr bjartr þeira Sǫkmímis jǫtunbyggðr við
jǫfri gein.

K. 13. Frá Vanlanda.
Vanlandi hét sonr Sveigðis, er ríki tók eptir hann ok réð fyrir
Upsala-auð; hann var hermaðr mikill ok hann fór víða um lǫnd. Hann þá
vetrvist á Finnlandi með Snjá inum gamla ok fekk þar dóttur hans,
Drífu. En at vári fór hann á brot, en Drífa var eptir, ok hét hann at
koma aptr á þriggja vetra fresti, en hann kom eigi á x. vetrum. Þá
sendi Drífa eptir Hulð seiðkonu, en sendi Vísbur, son þeira Vanlanda,
til Svíþjóðar. Drífa keypti at Hulð seiðkonu, at hon skyldi síða
Vanlanda til Finnlandz eða deyða hann at ǫðrum kosti. En er seiðr var
framiðr, var Vanlandi at Upsǫlum; þá gerði hann fúsan at fara til
Finnlandz, en vinir hans ok ráðamenn bǫnnuðu honum ok sǫgðu, at vera
myndi fjǫlkyngi Finna í fýsi hans; þá gerðisk honum svefnhǫfugt ok
lagðisk hann til svefns; en er hann hafði lítt sofnat, kallaði hann ok
sagði, at mara trað hann; menn hansfóru til ok vildu hjálpa honum; en
er þeir tóku uppi til hǫfuðsins, þá trað hon fótleggina, svá at nær
brotnuðu; þá tóku þeir til fótanna, þá kafði hon hǫfuðit, svá at þar dó
hann. Svíar tóku lík hans ok var hann brendr við á þá, er Skúta hét;
þar váru settir bautasteinar hans; svá segir Þjóðólfr: 5. En á vit
Vilja bróður vitta véttr Vanlanda kom, þás trollkund of troða skyldi
liðs grímhildr ljóna bága, ok sá brann á beði Skútu menglǫtuðr, es mara
kvalði.

K. 14. Dauði Vísburs.
Vísburr tók arf eptir Vanlanda fǫður sinn. Hann gekk at eiga dóttur
Auða ins auðga ok gaf henni at mundi iii. stórbœi ok gullmen; þau áttu
ii. sonu, Gísl ok Ǫndur; en Vísburr lét hana eina ok fekk annarrar
konu, en hon fór til fǫður síns með sonu sína. Vísburr átti son, er
Dómaldi hét; stjúpmóðir Dómalda lét síða at honum ógæfu. En er synir
Vísburs váru xii. vetra ok xiii., fóru þeir á fund hans ok heimtu mund
móður sinnar, en hann vildi eigi gjalda; þá mæltu þeir, at gullmenit
skyldi verða at bana inum bezta manni í ætt hans, ok fóru í brot ok
heim. Þá var enn fengit at seið ok siðit til þess, at þeir skyldu mega
drepa fǫður sinn. Þá sagði Hulð vǫlva þeim, at hon myndi svá síða ok
þat með, at ættvíg skyldu ávalt vera í ætt þeira Ynglinga síðan; þeir
játtu því. Eptir þat sǫmnuðu þeir liði ok kómu at Vísbur um nótt á
óvart ok brendu hann inni; svá segir Þjóðólfr: 6. Ok Vísburs vilja
byrgi sævar niðr svelga knátti, þás meinþjóf markar ǫttu setrs verjendr
á sinn fǫður, ok allvald í arinkjóli glóða garmr glymjandi beit.

K. 15. Dauði Dómalda.
Dómaldi tók arf eptir fǫður sinn, Vísbur, ok réð lǫndum. Á hans dǫgum
gerðisk i Svíþjóð sultr ok seyra. Þá eflðu Svíar blót stór at Upsǫlum.
It fyrsta haust blótuðu þeir yxnum, ok batnaði ekki árferð at heldr; en
annat haust hófu þeir mannblót,en árferð var sǫm eða verri. En it iii.
haust kómu Svíar fjǫlment til Upsala, þá er blót skyldu vera; þá áttu
hǫfðingjar ráðagørð sína ok kom þat ásamt með þeim, at hallærit myndi
standa af Dómalda, konungi þeira, ok þat með, at þeir skyldu honum
blóta til árs sér ok veita honum atgǫngu ok drepa hann ok rjóða stalla
með blóði hans, ok svá gerðu þeir; sva segir Þjóðólfr: 7. Hitt vas
fyrr, at fold ruðu sverðberendr sínum drótni, ok landherr af lífs vǫnum
dreyrug vǫ́pn Dómalda bar, þás árgjǫrn Jóta dolgi Svía kind of sóa
skyldi.

K. 16. Dauði Dómars.
Dómarr hét sonr Dómalda, er þar næst réð ríki. Hann réð lengi fyrir
lǫndum, ok var þá góð árferð ok friðr um hans daga. Frá honum er ekki
sagt annat, en hann varð sóttdauðr at Upsǫlum ok var fœrðr á Fýrisvǫllu
ok brendr þar á árbakkanum, ok eru þar bautasteinar hans; svá segir
Þjóðólfr: 8. Ok ek þess opt of yngva hrør fróða menn of fregit hafðak,
hvar Dómarr á dynjanda bana Hǫ́alfs of borinn væri. Nú ek þat veit, at
verkbitinn Fjǫlnis niðr við Fýri brann.

K. 17. Dauði Dyggva.
Dyggvi hét sonr hans, er þar næst réð lǫndum, ok er frá honum ekki sagt
annat, en hann varð sóttdauðr; svá segir Þjóðólfr: 9. Kveðkat dul, nema
Dyggva hrør Glitnis gnǫ́ at gamni hefr, þvít jódís Ulfs ok Narfa
konungmann kjósa skyldi, ok allvald Yngva þjóðar Loka mær of leikinn
hefr. Móðir Dyggva var Drótt, dóttir Danps konungs, sonar Rígs, er
fyrstr var konungr kallaðr á danska tungu. Hans áttmenn hǫfðu ávalt
síðan konungsnafn fyrir it œzta tígnarnafn. Dyggvi var fyrst konungr
kallaðr sinna ættmanna, en áðr váru þeirdrótnar kallaðir, en konur
þeira drótningar, en drótt hirðsveitin. En Yngvi eða Ynguni var kallaðr
hverr þeira ættmanna alla ævi, en Ynglingar allir saman. Drótt drótning
var systir Dans konungs ins mikilláta, er Danmǫrk er við kend.

K. 18. Frá Dag spaka.
Dagr hét sonr Dyggva konungs, er konungdóm tók eptir hann; hann var
maðr svá spakr, at hann skildi fugls rǫdd. Hann átti spǫrr einn, er
honum sagði mǫrg tíðendi; flaug hann á ýmsi lǫnd. Þat var eitt sinn, at
spǫrrinn flaug á Reiðgotaland á bœ þann, er á Vǫrva hét; hann flaug í
akr karls ok fekk þar matar; karl kom þar ok tók upp stein ok laust
spǫrrinn til bana. Dagr konungr varð illa við, er spǫrrinn kom eigi
heim; gekk hann þá til sonarblóts til fréttar ok fekk þau svǫr, at
spǫrr hans var drepinn á Vǫrva. Síðan bauð hann út her miklum ok fór
til Gotlandz; en er hann kom á Vǫrva, gekk hann upp með her sinn ok
herjaði; fólkit flýði víðs vegar undan. Dagr konungr snøri herinum til
skipa, er kveldaði, ok hafði drepit mart fólk ok mart handtekit. En er
þeir fóru yfir á nǫkkura, þar sem hét Skjótansvað eða Vápnavað, þá rann
fram ór skógi einn verkþræll á árbakkann ok skaut heytjúgu í lið þeira,
ok kom í hǫfuð konungi skotit; fell hann þegar af hestinum ok fekk
bana. Í þann tíma var sá hǫfðingi gramr kallaðr, er herjaði, en
hermenninir gramir. Svá segir Þjóðólfr: 10. Frák at Dagr dauðaorði
frægðar fúss of fara skyldi, þás valteins til Vǫrva kom spakfrǫmuðr,
spǫrs at hefna.

11. Ok þat orð á austrvega vísa ferð frá vígi bar, at þann gram of geta
skyldi sløngviþref sleipnis verðar.

K. 19. Frá Agna.
Agni hét sonr Dags, er konungr var eptir hann, ríkr maðr ok ágætr,
hermaðr mikill, atgørvimaðr mikill um alla hluti. Þat var eitt sumar,
er Agni konungr fór með her sinn á Finnland, gekk þar upp ok herjaði.
Finnar drógu saman lið mikit ok fóru til orrostu; Frosti er nefndr
hǫfðingi þeira. Varð þar orrosta mikil ok fekk Agni konungr sigr; þar
fell Frosti okmikit lið með honum. Agni konungr fór herskildi um
Finnland ok lagði undir sik ok fekk stórmikit herfang; hann tók ok
hafði með sér Skjálf, dóttur Frosta, ok Loga, bróður hennar. En er hann
kom austan, lagði hann til Stoksunda; hann setti tjǫld sín suðr á
fitina; þar var þá skógr. Agni konungr átti þá gullmenit, þat er
Vísburr hafði átt. Agni konungr gekk at eiga Skjálf; hon bað konung at
gera erfi eptir fǫður sinn; hann bauð þá til sin mǫrgum ríkismǫnnum ok
gerði veizlu mikla. Hann var allfrægr orðinn af fǫr þessi. Þá váru þar
drykkjur miklar. En er Agni konungr gerðisk drukkinn, þá bað Skjálf
hann gæta mensins, er hann hafði á hálsi; hann tók til ok batt ramliga
menit á háls sér, áðr hann gengi at sofa. En landtjaldit stóð við
skóginn ok hátt tré yfir tjaldinu, þat er skýla skyldi við sólarhita.
En er Agni konungr var sofnaðr, þá tók Skjálf digrt snœri ok festi
undir menit, menn hennar slógu þá tjaldstǫngunum, en kǫstuðu lykkju
snœrisins upp í limar trésins, drógu þá síðan, svá at konungr hekk næst
uppi við limar, ok var þat hans bani. Skjálf ok hennar menn hljópu á
skip ok røru í brot. Agni konungr var þar brendr ok er þar síðan kǫlluð
Agnafit á austanverðum Taurinum vestr frá Stokssundi. Svá segir
Þjóðólfr: 12. Þat telk undr, ef Agna her Skjalfar rǫ́ð at skǫpum þóttu,
þás gœðing með gollmeni Loga dís at lopti hóf, hinns við Taur temja
skyldi svalan hest Signýjar vers.

K. 20. Frá Alreki ok Eiríki.
Alrekr ok Eiríkr hétu synir Agna, er konungar váru eptir hann; þeir
váru ríkir menn ok hermenn miklir ok íþróttamenn. Þat var siðvenja
þeira, at ríða hesta, temja bæði við gang ok hlaup; kunnu þeir þat
allra manna bezt; lǫgðu þeir á þat it mesta kapp, hvárr betr reið eða
betri hesta átti. Þat var eitt sinn, at þeir brœðr riðu ii. frá ǫðrum
mǫnnum með ina beztu hesta sína, ok riðu út á vǫllu nǫkkura ok kómu
eigi aptr, ok var þeira leita farit, ok funnusk þeir báðir dauðir ok
lamit hǫfuð á báðum, en ekki vápn hǫfðu þeir, nema bitlana af hestunum,
ok þat hyggja menn, at þeir hafi drepizk þar með; svá segir
Þjóðólfr:13. Fell Alrekr, þars Eireki bróður vǫ́pn at bana urðu, ok
hnakkmars með hǫfuðfetlum Dags fríendr of drepask kóðu. Frát maðr áðr
eykja greiði Freys afspring í folk hafa.

K. 21. Frá Álfi ok Yngva.
Yngvi ok Álfr váru synir Alreks, er konungdóm tóku í Svíþjóð þar næst.
Var Yngvi hermaðr mikill ok allsigrsæll, fríðr ok íþróttamaðr inn
mesti, sterkr ok inn snarpasti í orrostum, mildr af fé ok gleðimaðr
mikill; af sliku ǫllu varð hann frægr ok vinsæll. Álfr konungr, bróðir
hans, sat at lǫndum ok var ekki í hernaði; hann var kallaðr Elfsi; hann
var maðr þǫgull, ríklundaðr ok óþýðr; móðir hans hét Dageiðr, dóttir
Dags konungs ins ríka, er Dǫglingar eru frá komnir. Álfr konungr átti
konu, er Bera hét, kvinna fríðust ok skǫrungr mikill, gleðimaðr inn
mesti. Yngvi Alreksson var þá enn eitt haust kominn ór vikingu til
Upsala ok var þá inn frægsti. Hann sat opt við drykkju lengi um
kveldum; Álfr konungr gekk opt snimma at sofa. Bera drótning sat opt á
kveldum ok hjǫluðu þau Yngvi sín í millum; Álfr rœddi opt um, bað hana
fara fyrr at sofa, sagði, at hann vildi ekki vaka eptir henni. Hon
svarar ok segir, at sú kona væri sæl, er heldr skyldi eiga Yngva en
Álf; hann reiddisk því mjǫk, er hon mælti þat opt. Eitt kveld gekk Álfr
inn í hǫllina, þá er þau Yngvi ok Bera sátu í hásæti ok tǫluðusk viðr.
Hafði Yngvi um kné sér mæki. Menn váru mjǫk druknir ok gáfu engan gaum
at, er konungrinn kom inn. Álfr konungr gekk at hásætinu, brá sverði
undan skikkju ok lagði í gegnum Yngva, bróður sinn. Yngvi hljóp upp ok
brá mækinum ok hjó Álf banahǫgg, ok fellu þeir báðir dauðir á gólfit.
Váru þeir Álfr ok Yngvi heygðir á Fýrisvǫllum; svá segir Þjóðólfr: 14.
Ok varð hinn, es Alfr of vá vǫrðr véstalls, of veginn liggja, es
dǫglingr dreyrgan mæki ǫfundgjarn á Yngva rauð.

15. Vasa þat bært, at Bera skyldi valsœfendr vígs of hvetja, þás brœðr
tveir at bǫnum urðusk óþurfendr of afbrýði.

K. 22. Fall Hugleiks konungs.
Hugleikr hét sonr Álfs, er konungdóm tók yfir Svíum eptir þá brœðr,
þvíat synir Yngva váru þá bǫrn at aldri. Hugleikr konungr var engi
hermaðr ok sat hann at lǫndum í kyrrsæti; hann var auðigr mjǫk ok sínkr
af fé; hann hafði mjǫk í hirð sinni allz konar leikara, harpara ok
gígjara ok fiðlara; hann hafði ok með sér seiðmenn ok allz konar
fjǫlkunnigt fólk. Haki ok Hagbarðr hétu brœðr ok váru ágætir mjǫk; þeir
váru sækonungar ok hǫfðu lið mikit, fóru stundum báðir samt, stundum
sér hvárr. Margir kappar váru með hvárum tveggja þeira. Haki konungr
fór með her sinn til Svíþjóðar á hendr Hugleiki konungi, en Hugleikr
konungr samnaði her fyrir. Þá kómu til liðs við hann brœðr tveir,
Svipdagr ok Geigaðr, ágætir menn báðir ok inir mestu kappar. Haki
konungr hafði með sér xii. kappa; þar var þá Starkaðr gamli með honum;
Haki konungr var ok inn mesti kappi. Þeir hittusk á Fýrisvǫllum; varð
þar mikil orrosta; fell brátt lið Hugleiks; þá sóttu fram kapparnir
Svipdagr ok Geigaðr, en kappar Haka gengu vi. móti hvárum þeira, ok
urðu þeir handteknir; þá gekk Haki konungr inn í skjaldborg at Hugleiki
konungi ok drap hann þar ok sonu hans ii; eptir þat flýðu Svíar, en
Haki konungr lagði lǫnd undir sik ok gerðisk konungr yfir Svíum. Hann
sat þá at lǫndum iii. vetr, en í því kyrrsæti fóru kappar hans frá
honum ok í víking ok fengu sér svá fjár.

K. 23. Dauði Guðlaugs konungs.
Jǫrundr ok Eiríkr váru synir Yngva Alrekssonar; þeir lágu úti á
herskipum þessa hríð alla ok váru hermenn miklir. Á einu sumri herjuðu
þeir í Danmǫrk, ok þá hittu þeir Guðlaug Háleygja-konung ok áttu við
hann orrostu, ok lauk svá, at skip Guðlaugs var hroðit, en hann varð
handtekinn; þeir fluttu hann til landz á Straumeyjarnes ok hengðu hann
þar; urpu menn hans þar haug eptir hann; svá segir Eyvindr
skáldaspillir: 16. En Goðlaugr grimman tamði við ofrkapp austrkonunga
Sigars jó, es synir Yngva menglǫtuð við meið reiddu.17. Ok náreiðr á
nesi drúpir vingameiðr, þars víkr deilir þars fjǫlkunt of fylkis hrør,
steini merkt, Straumeyjarnes. Eiríkr ok Jǫrundr brœðr urðu af verki
þessu frægir mjǫk, þóttusk þeir miklu meiri menn en áðr. Þeir spurðu,
at Haki konungr í Svíþjóð hafði sent frá sér kappa sína; þá halda þeir
til Svíþjóðar, ok draga síðan her at sér. En er Svíar spyrja, at
Ynglingar eru þar komnir, þá drífr ógrynni liðs til þeira. Síðan leggja
þeir í Lǫginn upp ok halda til Upsala á hendr Haka konungi, en hann
ferr í móti þeim á Fýrisvǫllu ok hafði lið miklu minna. Varð þar mikil
orrosta, gekk konungr fram svá hart, at hann feldi alla þá, er honum
váru næstir, ok at lykðum feldi hann Eirík konung ok hjó niðr merki
þeira brœðra; þá flýði Jǫrundr konungr til skipa ok alt lið hans. Haki
konungr fekk svá stór sár, at hann sá, at hans lífdagar mundu eigi
langir verða; þá lét hann taka skeið, er hann átti, ok lét hlaða dauðum
mǫnnum ok vápnum, lét þá flytja út til hafs ok leggja stýri í lag ok
draga upp segl, en leggja eld í tyrvið ok gera bál á skipinu; veðr stóð
af landi; Haki var þá at kominn dauða eða dauðr, er hann var lagiðr á
bálit; siglði skipit síðan loganda út í haf ok var þetta allfrægt lengi
síðan.

K. 24. Dauði Jǫrundar.
Jǫrundr, sonr Yngva konungs, var konungr at Upsǫlum; hann réð þá lǫndum
ok var optliga á sumrum í hernaði. Á einhverju sumri fór hann með her
sinn til Danmerkr; hann herjaði um Jótland ok fór um haustit inn í
Limafjǫrð ok herjaði þar; hann lá liði sínu í Oddasundi. Þá kom þar með
her mikinn Gýlaugr Háleygja-konungr, sonr Guðlaugs, er fyrr var getit.
Hann leggr til orrostu við Jǫrund, en er landzmenn urðu þess varir,
drífa þeir til ǫllum áttum bæði með stórum skipum ok smám; verðr þá
Jǫrundr ofrliði borinn ok hroðit skip hans; hljóp hann þá á sund ok
varð handtekinn ok leiddr á land upp; lét þá Gýlaugr konungr reisa
gálga, leiðir hann Jǫrund þar til ok lætr hengja hann; lýkr svá hans
ævi; svá segir Þjóðólfr: 18. Varð Jǫrundr, hinns endr of dó, lífs of
lattr í Limafirði, þás hábrjóstr hǫrva sleipnir bana Goðlaugs of bera
skyldi,ok Hagbarðs hersa valdi hǫðnu leif at halsi gekk.

K. 25. Dauði Auns konungs.
Aun eða Áni hét sonr Jǫrundar, er konungr var yfir Svíum eptir fǫður
sinn; hann var vitr maðr ok blótmaðr mikill, engi var hann hermaðr, sat
hann at lǫndum. Í þann tíma, er þessir konungar váru at Upsǫlum, er nú
var frá sagt, var yfir Danmǫrku fyrst Danr inn mikilláti; hann varð
allgamall; þá sonr hans, Fróði inn mikilláti eða inn friðsami, þá hans
synir Hálfdan ok Friðleifr; þeir váru hermenn miklir. Hálfdan var ellri
ok fyrir þeim um alt; hann fór með her sinn til Svíþjóðar á hendr Auni
konungi, ok áttu þeir orrostur nǫkkurar ok hafði Hálfdan jafnan sigr ok
at lykðum flýði Aun konungr í Vestra-Gautland. Þá hafði hann verit
konungr yfir Upsǫlum xx. vetr; hann var ok í Gautlandi xx. vetr, meðan
Hálfdan konungr var at Upsǫlum. Hálfdan konungr varð sóttdauðr at
Upsǫlum ok en hann þar heygðr. Eptir þat kom Aun konungr enn til
Upsala, þá var hann lx.; þá gerði hann blót mikit ok blét til langlífis
sér ok gaf Óðni son sinn ok var honum blótinn. Aun konungr fekk andsvǫr
af Óðni, at hann skyldi enn lifa lx. vetr. Aun var þá enn konungr at
Upsǫlum xx. vetr. Þá kom Áli inn frœkni með her sinn til Svíþjóðar,
sonr Frilleifs, á hendr Auni konungi, ok áttu þeir orrostur, ok hafði
Áli jafnan sigr; þá flýði Aun konungr í annat sinn ríki sitt ok fór í
Vestra-Gautland. Áli var konungr at Upsǫlum xx. vetr, áðr Starkaðr inn
gamli drap hann. Eptir fall Ála fór Aun konungr aptr til Upsala ok réð
þá ríkinu enn xx. vetr. Þá gerði hann blót mikit ok blótaði ǫðrum syni
sínum; þá sagði Óðinn honum, at hann skyldi æ lifa, meðan hann gæfi
Óðni son sinn it tíunda hvert ár, ok þat með, at hann skyldi heiti gefa
nǫkkuru heraði í landi sínu eptir tǫlu sona sinna, þeira er hann
blótaði til Óðins. En þá er hann hafði blótat vii. sonum sínum, þá
lifði hann x. vetr, svá at hann mátti ekki ganga; var hann þá á stóli
borinn; þá blótaði hann inum viii. syni sínum, ok lifði hann þá enn x.
vetr ok lá þá í kǫr; þá blótaði hann inum ix. syni sínum ok lifði þá
enn x. vetr; þá drakk hann horn sem lébarn. Þá átti Aun einn son eptir
ok vildi hann þá blóta þeim, ok þá vildi hann gefa Óðni Upsali ok þau
heruð, er þar liggja til, ok láta kalla þat Tíundaland; Svíar bǫnnuðu
honum þat, ok varð þá ekkiblót. Síðan andaðisk Aun konungr, ok er hann
heygðr at Upsǫlum. Þat er síðan kǫlluð Ánasótt, ef maðr deyr verklauss
af elli. Svá segir Þjóðólfr: 19. Knátti endr at Upsǫlum ánasótt Aun of
standa, ok þrálífr þiggja skyldi jóðs alað ǫðru sinni.

20. Ok sveiðurs at sér hverfði mækis hlut enn mjǫ́vara, es okhreins
ǫ́ttunga hrjóðr lǫgðis odd liggjandi drakk; máttit hárr hjarðar mæki
austrkonungr upp of halda.

K. 26. Dauði Egils konungs.
Egill hét sonr Auns ins gamla, er konungr var eptir fǫður sinn í
Svíþjóð; han var engi hermaðr ok sat at lǫndum í kyrrsæti. Tunni hét
þræll hans, er verit hafði með Aun inum gamla, féhirðir hans. En er Aun
var andaðr, þá tók Tunni óf lausafjár ok gróf í jǫrð. En er Egill var
konungr, þá setti hann Tunna með þrælum ǫðrum; hann kunni því stórilla
ok hljóp í brot ok með honum margir þrælar, ok tóku þá upp lausaféit,
er hann hafði fólgit; gaf hann þat mǫnnum sínum, en þeir tóku hann til
hǫfðingja; síðan dreif til hans mart illþýðisfólk, lágu úti á mǫrkum,
stundum hljópu þeir í heruð ok ræntu menn eða drápu. Egill konungr
spurði þetta ok fór leita þeira með liði sínu. En er hann hafði tekit
sér náttstað á einni nótt, þá kom þar Tunni með liði sínu ok hljóp á þá
óvara ok drápu lið mikit af konungi. En er Egill konungr varð varr við
ófrið, þá snørisk hann til viðtǫku, setti upp merki sitt, en lið flýði
mart frá honum. Þeir Tunni sóttu at djarfliga; sá þá Egill konungr
engan annan sinn kost, en flýja; þeir Tunni ráku þá flóttann alt til
skógar; síðan fóru þeir aptr í byggðina, herjuðu ok ræntu ok fengu þá
enga mótstǫðu. Fé þat alt, er Tunni tók í heraðinu, gaf hann liðsmǫnnum
sínum; varð hann af því vinsæll ok fjǫlmennr. Egill konungr samnaði her
ok fór til orrostu í móti Tunna; þeir bǫrðusk ok hafði Tunni sigr, en
Egill flýði ok lét lið mikit. Þeir Egill konungr ok Tunni áttu viii.
orrostur, ok hafði Tunni sigr í ǫllum. Eptir þat flýði Egill konungr
landit ok út í Danmǫrk á Selund til Fróða ins frœkna. Hann hét Fróða
konungi til liðs skatti af Svíum; þáfekk Fróði honum her ok kappa sína.
Fór þá Egill konungr til Svíþjóðar; en er Tunni spyrr þat, fór hann í
móti honum með sitt lið; varð þá orrosta mikil; þar fell Tunni, en
Egill konungr tók þá við ríki sínu; Danir fóru aptr. Egill konungr
sendi Fróða konungi góðar gjafar ok stórar á hverjum misserum, en galt
engan skatt Dǫnum, ok helzk þó vinfengi þeira Fróða. Síðan er Tunni
fell, réð Egill konungr ríkinu iii. vetr. Þat varð í Svíþjóð, at
griðungr sá, er til blóts var ætlaðr, var gamall ok alinn svá
kappsamliga, at hann var mannýgr, en er menn vildu taka hann, þá hljóp
hann á skóg ok varð galinn ok var lengi á viðum ok inn mesti spellvirki
við menn. Egill konungr var veiðimaðr mikill; hann reið um daga optliga
á markir dýr at veiða. Þat var eitt sinn, at hann var riðinn á veiðar
með menn sína; konungr hafði elt dýr eitt lengi ok hleypði eptir í
skóginn frá ǫllum mǫnnum; þá verðr hann varr við griðunginn ok reið til
ok vill drepa hann; griðungr snýr í móti ok kom konungr lagi á hann, ok
skar ór spjótit; griðungr stakk hornunum á síðu hestinum, svá at hann
fell þegar flatr ok svá konungr; þá hljóp konungr á fœtr ok vill bregða
sverði; griðungr stakk þá hornunum fyrir brjóst honum, svá at á kafi
stóð; þá kómu at konungs menn ok drápu griðunginn; konungr lifði lítla
hríð ok er hann heygðr at Upsǫlum; sva segir Þjóðólfr: 21. Ok lofsæll
ór landi fló Týs ǫ́ttungr Tunna ríki, en flæming farra trjónu jǫtuns
eykr á Agli rauð.

22. Sás of austr áðan hafði brúna hǫrg of borinn lengi, en skíðlauss
skilfinga nið hœfis hjǫrr til hjarta stóð.

K. 27. Fall Óttars konungs.
Óttarr hét sonr Egils, er ríki ok konungdóm tók eptir hann; hann
vingaðisk ekki við Fróða; þá sendi Fróði menn til Óttars konungs at
heimta skatt þann, er Egill hafði heitit honum; Óttarr svarar svá, at
Svíar hefði aldregi skatt goldit Dǫnum, segir, at hann myndi ok svá
gera; fóru aptr sendimenn. Fróði var hermaðr mikill. Þat var á einu
sumri, at Fróði fór með her sinn til Svíþjóðar, gerði þar uprás ok
herjaði, drap mart fólk, en sumt hertók hann; hann fekk allmikit
herfang; hannbrendi ok víða byggðina ok gerði it mesta hervirki. Annat
sumar fór Fróði konungr at herja í Austrveg; þat spurði Óttarr, at
Fróði konungr var eigi í landinu; þá stígr hann á herskip ok ferr út í
Danmǫrk ok herjar þar ok fær enga mótstǫðu; hann spyrr, at samnaðr
mikill var á Selundi, stefnir hann þá vestr í Eyrarsund, siglir þá suðr
til Jótlandz ok leggr í Limafjǫrð, herjar þá á Vendli, brennir þar ok
gerir mjǫk aleyðu. Vǫttr ok Fasti hétu jarlar Fróða; þá hafði Fróði
sett til landvarnar í Danmǫrk, meðan hann var ór landi. En er jarlar
spurðu, at Svíakonungr herjaði í Danmǫrk, þá samna þeir her ok hlaupa á
skip ok sigla suðr til Limafjarðar, koma þar mjǫk á óvart Óttari
konungi, leggja þegar til orrostu; taka Svíar vel í mót; fellr lið
hvárra tveggju, en svá sem lið fell af Dǫnum, kom annat meira þar ór
heruðum, ok svá var til lagt ǫllum þeim skipum, er í nánd váru; lýkr
svá orrostu, at þar fell Óttarr konungr ok mestr hluti liðs hans; Danir
tóku lík hans ok fluttu til landz ok lǫgðu upp á haug einn, létu þar
rífa dýr ok fugla hræin. Þeir gera trékráku eina ok senda til Svíþjóðar
ok segja, at eigi var meira verðr Óttarr konungr þeira. Þeir kǫlluðu
síðan Óttar vendilkráku. Svá segir Þjóðólfr: 23. Fell Óttarr und ara
greipar, dugandligr, fyr Dana vǫ́pnum, þann hergammr hrægum fœti, víts
borinn, á Vendli sparn.

24. Þau frák verk Váts ok Fasta sœnskri þjóð at sǫgum verða, at eylands
jarlar Fróða vígfrǫmuð of veginn hǫfðu.

K. 28. Kvánfang Aðils konungs.
Aðils hét sonr Óttars konungs, er konungdóm tók eptir hann; hann var
lengi konungr ok mjǫk auðigr. Var hann ok nǫkkur sumur í víking; Aðils
konungr kom með her sinn til Saxlandz; þar réð fyrir konungr, er
Geirþjófr hét, en kona hans hét Álof in ríka; ekki er getit barna
þeira; konungr var eigi í landinu. Aðils konungr ok menn hans runnu upp
til konungs bœjar ok ræntu þar, sumir reka ofan hjǫrð til
strandarhǫggs; hjarðarinnar hafði gætt ánauðigt fólk, karlar ok konur,
ok hǫfðu þeir þat alt með sér. Í því liði var mær ein undarliga fǫgr;
sú nefndisk Yrsa. Fór þá Aðils konungr heim með herfang.Yrsa var ekki
með ambáttum; brátt fannsk þat, at hon var vitr ok vel orðum farin ok
allra hluta vel kunnandi; fannsk mǫnnum mikit um hana ok þó konungi
mest; kom þá svá, at Aðils gerði brullaup til hennar; var þá Yrsa
drótning í Svíþjóð ok þótti hon inn mesti skǫrungr.

K. 29. Dauði Aðils konungs.
Helgi konungr Hálfdanarson réð þá fyrir Hleiðru; hann kom til Svíþjóðar
með her svá mikinn, at Aðils konungr sá engan annan sinn kost, en flýja
undan. Helgi konungr gekk þar á land með her sinn ok herjaði, fekk
mikit herfang; hann tók hǫndum Yrsu drótning ok hafði með sér til
Hleiðrar ok gekk at eiga hana; þeira sonr var Hrólfr kraki. En er
Hrólfr var þrévetr, þá kom Álof drótning til Danmerkr; sagði hon þá
Yrsu, at Helgi konungr, maðr hennar, var faðir hennar, en Álof móðir
hennar. Fór þá Yrsa aptr til Svíþjóðar til Aðils ok var þar drótning,
meðan hon lifði síðan. Helgi konungr fell í hernaði. Hrólfr kraki var
þá viii. vetra ok var þá til konungs tekinn at Hleiðru. Aðils konungr
átti deilur miklar við konung þann, er Áli hét inn uplenzki; hann var
ór Nóregi. Þeir átti orrostu á Vænis ísi; þar fell Áli konungr, en
Aðils hafði sigr; frá þessarri orrostu er langt sagt í Skjǫldunga sǫgu,
ok svá frá því, er Hrólfr kraki kom til Upsala til Aðils. Þá søri
Hrólfr kraki gullinu á Fýrisvǫllu. Aðils konungr var mjǫk kærr at góðum
hestum; hann átti ina beztu hesta í þann tíma; Sløngvir hét hestr hans,
en annarr Hrafn; þann tók hann af Ála dauðum, ok var þar undir alinn
annarr hestr, er Hrafn hét; þann sendi hann til Hálogalandz Goðgesti
konungi; þeim reið Goðgestr ok fekk eigi stǫðvat, áðr hann fell af baki
ok fekk bana; þat var í Ǫmð á Hálogalandi. Aðils konungr var at
dísablóti ok reið hesti um dísarsalinn; hestrinn drap fótum undir honum
ok fell ok konungr af fram, ok kom hǫfuð hans á stein, svá at haussinn
brotnaði, en heilinn lá á steininum; þat var hans bani; hann dó at
Upsǫlum ok var þar heygðr; kǫlluðu Svíar hann ríkan konung; svá segir
Þjóðólfr: 25. Þat frák enn, at Aðils fjǫrvi vitta véttr of viða skyldi,
ok dáðgjarn af drasils bógum Freys ǫ́ttungr falla skyldi.

26. Ok við aur ægir hjarna bragnings burs of blandinn varð,ok dáðsæll
deyja skyldi Ála dolgr at Upsǫlum.

K. 30. Fall Hrólfs kraka.
Eysteinn hét sonr Aðils, er þar næst réð Svíaveldi. Á hans dǫgum fell
Hrólfr kraki at Hleiðru. Í þann tíma herjuðu konungar mjǫk í Svíaveldi
bæði Danir ok Norðmenn. Váru margir sækonungar, þeir er réðu liði miklu
ok áttu engi lǫnd; þótti sá einn með fullu mega heita sækonungr, er
hann svaf aldregi undir sótkum ási ok drakk aldregi at arinshorni.

K. 31. Dauði Sǫlva konungs.
Sǫlvi hét sækonungr, sonr Hǫgna í Njarðey, er þá herjaði í Austrveg;
hann átti ríki á Jótlandi. Hann helt liði sínu til Svíþjóðar; þá var
Eysteinn konungr á veizlu í heraði því, er Lófund hét; þar kom Sǫlvi
konungr á óvart um nótt ok tók hús á konungi ok brendi hann inni með
hirð sína alla. Þá ferr Sǫlvi til Sigtúna ok beiðir sér konungsnafns ok
viðrtǫku, en Svíar samna her ok vilja verja land sitt, ok varð þar
orrosta svá mikil, at þat er sagt, at eigi sleit á xi. dœgrum; þar fekk
Sǫlvi konungr sigr, ok var hann þá konungr yfir Svíaveldi langa hríð,
til þess er Svíar sviku hann, ok var hann þar drepinn. Svá segir
Þjóðólfr: 27. Veitk Eysteins enda folginn lokins lífs á Lófundi, ok
sikling með Svíum kóðu józka menn inni brenna.

28. Ok bitsótt í brandnói hlíðar þangs á hilmi rann, þás timbrfastr
toptar nǫkkvi, flotna fullr, of fylki brann.

K. 32. Dráp Yngvars konungs.
Yngvarr hét sonr Eysteins konungs, er þá var konungr yfir Svíaveldi.
Hann var hermaðr mikill ok var opt á herskipum, þvíat þá var áðr
Svíaríki mjǫk herskátt bæði af Dǫnum ok Austrvegs-mǫnnum. Yngvarr
konungr gerði frið við Dani, tók þá at herja um Austrvegu. Á einu sumri
hafði hann her úti ok fór til Eistlandz ok herjaði þar um sumarit, sem
hét at Steini; þá kómu Eistr ofan með mikinn her ok áttu þeir orrostu;
var þá landherrinn svá drjúgr, at Svíar fengu eigi mótstǫðu; fellþá
Yngvarr konungr, en lið hans flýði; hann er heygðr þar við sjá sjálfan;
þat er á Aðalsýslu; fóru Svíar heim eptir ósigr þenna; svá segir
Þjóðólfr: 29. Þat stǫkk upp, at Yngvari Sýslu kind of sóit hafði;
ljóshǫmum við lagar hjarta herr eistneskr at hilmi vá, ok austmarr
jǫfri sœnskum Gymis ljóð at gamni kveðr.

K. 33. Frá Ǫnundi konungi.
Ǫnundr hét sonr Yngvars, er þar næst tók konungdóm í Svíþjóð; um hans
daga var friðr góðr í Svíþjóð, ok varð hann mjǫk auðigr at lausafé.
Ǫnundr konungr fór með her sinn til Eistlandz at hefna fǫður síns, gekk
þar upp með her sinn ok herjaði víða um landit ok fekk herfang mikit,
ferr aptr um haustit til Svíþjóðar. Um hans daga var ár mikit í
Svíþjóð; Ǫnundr var allra konunga vinsælstr. Svíþjóð er markland mikit,
ok liggja þar svá eyðimerkr, at margar dagleiðir eru yfir. Ǫnundr
konungr lagði á þat kapp mikit ok kostnað, at ryðja markir ok byggva
eptir ruðin; hann lét ok leggja vegu yfir eyðimerkr ok funnusk þá víða
í mǫrkunum skóglaus lǫnd, ok byggðusk þar þá stór heruð; varð af þessum
hætti land byggt, þvíat landzfólkit var gnógt til byggðarinnar. Ǫnundr
konungr lét brjóta vegu um alla Svíþjóð bæði um markir ok mýrar ok
fjallvegu; fyrir því var hann Braut-Ǫnundr kallaðr. Ǫnundr konungr
setti bú sín í hvert stórherað á Svíþjóð, ok fór um alt landit at
veizlum.

K. 34. Uphaf Ingjaldz illráða.
Braut-Ǫnundr átti son, er Ingjaldr hét. Þá var konungr á Fjaðryndalandi
Yngvrarr; hann átti sonu tvá við konu sinni, hét annarr Álfr, en annarr
Agnarr; þeir váru mjǫk jafnaldrar Ingjaldz. Víða um Svíþjóð váru í þann
tíma heraðskonungar. Braut-Ǫnundr réð fyrir Tíundalandi; þar eru
Upsalir; þar er allra Svía þing; váru þar þá blót mikil; sóttu þannug
margir konungar; var þat at miðjum vetri. Ok einn vetr, þá er fjǫlment
var komit til Upsala, var þar Yngvarr konungr ok synir hans; þeir váru
vi. vetra gamlir. Álfr, sonr Yngvars konungs, ok Ingjaldr, sonr Ǫnundar
konungs, þeir eflðu til sveinaleiks, ok skyldi hvárr ráða fyrir sínu
liði; ok er þeir lékusk viðr, varIngjaldr ósterkari en Álfr, ok þótti
honum þat svá ilt, at hann grét mjǫk; ok þá kom til Gautviðr,
fóstbróðir hans, ok leiddi hann í brot til Svipdags blinda, fóstrfǫður
hans, ok sagði honum, at illa hafði at farit, ok hann var ósterkari ok
óþrótkari í leiknum, en Álfr, sonr Yngvars konungs; þá svaraði
Svipdagr, at þat væri mikil skǫmm; annan dag eptir lét Svipdagr taka
hjarta ór vargi ok steikja á teini, ok gaf síðan Ingjaldi konungssyni
at eta, ok þaðan af varð hann allra manna grimmastr ok verst
skaplundaðr. Ok er Ingjaldr var roskinn, þá bað Ǫnundr konu til handa
honum, Gauthildar, dóttur Algauta konungs, hann var sonr Gautreks
konungs ins milda, sonar Gauts, er Gautland er við kent; Algautr
konungr þóttisk vita, at hans dóttir myndi vel gipt, ef hon væri syni
Ǫnundar konungs, ef hann hefði skaplyndi fǫður síns, ok var send mærin
til Svíþjóðar ok gerði Ingjaldr brullaup til hennar.

K. 35. Dauði Ǫnundar.
Ǫnundr konungr fór milli búa sinna á einu hausti með hirð sína, ok fór
þangat, sem kallat er Himinheiðr; þat eru fjalldalir nǫkkurir þrǫngvir,
en há fjǫll tveim megin. Þá var mikit regn, en áðr hafði snæ lagt á
fjǫllin; þá hljóp ofan skriða mikil með grjóti ok leiri; þar varð fyrir
Ǫnundr konungr ok lið hans, fær konungr bana ok mart lið með honum; svá
segir Þjóðólfr: 30. Varð Ǫnundr Jónakrs bura harmi heptr und
Himinfjǫllum, ok ofvæg Eistra dolgi heipt hrísungs at hendi kom, ok sá
frǫmuðr foldar beinum Hǫgna hrørs of horfinn vas.

K. 36. Brenna at Upsǫlum.
Ingjaldr, sonr Ǫnundar konungs, var konungr at Upsǫlum. Upsala-konungar
váru œztir konunga i Svíþjóð, þá er þar váru margir heraðskonungar, frá
því er Óðinn var hǫfðingi í Svíþjóð: váru einvaldzhǫfðingjar þeir, er
at Upsǫlum sátu, um alt Svíaveldi, til þess er Agni dó, en þá kom ríkit
fyrst í brœðraskipti, svá sem fyrr er ritit, en síðan dreifðisk ríki ok
konungdómr í ættir, svá sem þær greindusk, en sumir konungar ruddu
marklǫnd stór ok byggðu þar ok jóku þannug ríki sitt. En þá er Ingjaldr
tók ríkit ok konungdóm, váru margir heraðskonungar, sem fyrrer ritit.
Ingjaldr konungr lét búa veizlu mikla at Upsǫlum ok ætlaði at erfa
Ǫnund konung, fǫður sinn; hann lét búa sal einn, engum mun minna eða
óvegligra, en Upsalr var, er hann kallaði vii.-konungasal; þar váru í
gǫr vii. hásæti. Ingjaldr konungr sendi menn um alla Svíþjóð ok bauð
til sín konungum ok jǫrlum ok ǫðrum merkismǫnnum; til þess erfis kom
Algautr konungr, mágr Ingjaldz, ok Yngvarr konungr af Fjaðryndalandi ok
synir hans tveir, Agnarr ok Álfr, Sporsnjallr konungr af Næríki,
Sigverkr konungr af Áttundalandi; Granmarr konungr af Suðrmannalandi
var eigi kominn. Þar var vi. konungum skipat í inn nýja sal; var þá
eitt hásæti autt, þat er Ingjaldr konungr hafði búa látit. Ǫllu liði
því, er til var komit, var skipat í inn nýja sal. Ingjaldr konungr
hafði skipat hirð sinni ok ǫllu liði sínu í Upsal. Þat var siðvenja í
þann tíma, þar er erfi skyldi gera eptir konunga eða jarla, þá skyldi
sá, er gerði ok til arfs skyldi leiða, sitja á skǫrinni fyrir hásætinu
alt þar til er inn væri borit full, þat er kallat var Bragafull; skyldi
sá þá standa upp í móti Bragafulli ok strengja heit, drekka af fullit
síðan; síðan skyldi hann leiða í hásæti, þat sem átti faðir hans; var
hann þá kominn til arfs allz eptir hann. Nú var svá hér gǫrt, at þá er
Bragafull kom inn, stóð upp Ingjaldr konungr ok tók við einu miklu
dýrshorni; strengði hann þá heit, at hann skyldi auka ríki sitt hálfu í
hverja hǫfuðátt eða deyja ella, drakk af síðan af horninu. Ok er menn
váru druknir um kveldit, þá mælti Ingjaldr konungr til Fólkviðar ok
Hulviðar, sona Svipdags, at þeir skyldu vápnask ok lið þeira, sem ætlat
var, um kveldit; þeir gengu út ok til ins nýja sals, báru þar eld at,
ok því næst tók salrinn at loga, ok brunnu þar inni vi. konungar ok lið
þeira alt, ok þeir, er út leituðu, þá váru skjótt drepnir; eptir þetta
lagði Ingjaldr konungr undir sik ǫll þessi ríki, er konungar hǫfðu átt,
ok tók skatta af.

K. 37. Kvánfang Hjǫrvarðs.
Granmarr konungr spurði þessi tíðendi, ok þóttisk hann vita, at honum
myndi slíkr kostr hugaðr, ef hann gyldi eigi varúð við. Þat sama sumar
kømr liði sínu Hjǫrvarðr konungr, er Ylfingr var kallaðr, til
Svíþjóðar, ok lagði í fjǫrð þann, er Myrkvafjǫrðr hét. En er Granmarr
konungr spyrr þat, sendir hann menn til hans ok býðr honum til veizlu
ok ǫllu liði hans; hann þekðisk þetta, þvíat hann hafði ekki herjat á
ríki Granmarskonungs; ok er hann kom til veizlunnar, þá var þar fagnaðr
mikill; ok um kveldit, er full skyldi drekka, þá var þat siðvenja
konunga, þeira er at lǫndum sátu eða veizlum, er þeir létu gera, at
drekka skyldi á kveldum tvímenning, hvár sér karlmaðr ok kona, svá sem
ynnisk, en þeir sér, er fleiri væri saman. En þat váru vikingalǫg, þótt
þeir væri at veizlum, at drekka sveitardrykkju. Hásæti Hjǫrvarðs
konungs var búit gagnvart hásæti Granmars konungs, ok sátu allir hans
menn á þann pall. Þá mælti Granmarr konungr við Hildigunni dóttur sína,
at hon skyldi búa sik ok bera ǫl víkingum; hon var allra kvinna
fríðust. Þá tók hon silfrkálk einn ok fyldi ok gekk fyrir Hjǫrvarð
konung ok mælti: »Allir heilir Ylfingar at Hrólfs minni kraka«, ok
drakk af til hálfs ok seldi Hjǫrvarði konungi. Nú tók hann kálkinn ok
hǫnd hennar með ok mælti, at hon skyldi ganga at sitja hjá honum; hon
segir þat ekki víkingasið at drekka hjá konum tvímenning. Hjǫrvarðr lét
þess vera meiri ván, at hann myndi þat skipti á gera, at láta heldr
vikingalǫgin ok drekka tvímenning við hana. Þá settisk Hildiguðr hjá
honum ok drukku þau bæði saman, ok tǫluðu mart um kveldit. Eptir um
daginn, er þeir konungar hittusk, Granmarr ok Hjǫrvarðr, þá hóf
Hjǫrvarðr upp bónorð sitt ok bað Hildigunnar. Granmarr konungr bar
þetta mál fyrir konu sína, Hildi, ok aðra ríkismenn, ok sagði, at þeim
myndi vera mikit traust at Hjǫrvarði konungi, ok nú varð rómr at ok
þótti þetta ǫllum ráðligt, ok lauk svá, at Hildiguðr var fǫstnuð
Hjǫrvarði konungi ok gerði hann brullaup til hennar; skyldi þá
Hjǫrvarðr konungr dveljask með Granmar konungi, fyrir því at hann átti
engan son til ríkis at varðveita með sér.

K. 38. Orrosta Ingjaldz konungs ok Granmars.
Þat sama haust samnaði Ingjaldr konungr sér liði ok ætlar á hendr þeim
mágum; hann hefir her af ǫllum þeim ríkjum, er áðr hafði hann undir sik
lagt. Ok er þeir spyrja þat mágar, samna þeir liði í sínu ríki, ok kømr
til liðs við þá Hǫgni konungr ok Hildir, sonr hans, er réðu fyrir
eystra-Gautlandi. Hǫgni var faðir Hildar, er átti Granmarr konungr.
Ingjaldr konungr gekk á land með ǫllum her sínum ok hafði lið miklu
meira; sígr þá saman orrosta ok er hǫrð; en er lítla hríð hafði barzk
verit, þá flýja þeir hǫfðingjar, er réðu fyrir Fjaðryndalandi ok
Vestr-Gautum ok af Næríki ok Áttundalandi ok allr sá herr, er afþeim
lǫndum hafði farit, ok fóru til skipa sinna. Eptir þetta var Ingjaldr
konungr staddr nauðuliga ok fekk sár mǫrg ok komsk við þetta á flótta
til skipa sinna, en þar fell Svipdagr blindi, fóstri hans, ok synir
hans báðir, Gautviðr ok Hulviðr. Ingjaldr konungr fór aptr við svá búit
til Upsala ok unði illa sinni ferð, ok þóttisk þat finna, at honum
myndi vera herr sá ótrúr, er hann hafði ór sínu ríki, því er hann fekk
með hernaði. Eptir þetta var ófriðr mikill millum Ingjaldz konungs ok
Granmars konungs. Nú er langar hríðir hafði þannug fram farit, kómu
vinir beggja því við, at þeir sættusk, ok lǫgðu konungar stefnu með sér
ok hittusk ok gerðu frið millum sín, Ingjaldr konungr ok Granmarr
konungr ok Hjǫrvarðr konungr, mágr hans; skyldi friðr sá standa millum
þeira, meðan þeir lifði iii. konungar; var þat bundit eiðum ok
tryggðum. Eptir um várit fór Granmarr konungr til Upsala at blóta, sem
siðvenja var til, móti sumri, at friðr væri; fell honum þá svá spánn,
sem hann myndi eigi lengi lifa; fór hann þá heim í ríki sitt.

K. 39. Dauði Granmars konungs.
Um haustit eptir fór Granmarr konungr ok Hjǫrvarðr konungr, mágr hans,
at taka veizlu í ey þeiri, er Síli hét, at búum sínum, ok þá er þeir
váru at veizlunni, kømr þar Ingjaldr konungr með her sinn á einni nótt
ok tók hús á þeim ok brendi þá inni með ǫllu liði sínu. Eptir þat lagði
hann undir sik ríki þat alt, er átt hǫfðu konungar, ok setti yfir
hǫfðingja. Hǫgni konungr ok Hildir, sonr hans, riðu opt upp í Sviaveldi
ok drápu menn Ingjaldz konungs, þá er hann hafði sett yfir þat ríki, er
átt hafði Granmarr konungr, mágr þeira. Stóð þar langa hríð mikil deila
millum Ingjaldz konungs ok Hǫgna konungs. Fekk Hǫgni konungr þó haldit
sínu ríki fyrir Ingjaldi konungi alt til dauðadags. Ingjaldr konungr
átti ii. bǫrn við konu sinni ok hét it ellra Ása, en annat Óláfr
trételgja, ok sendir Gauthildr, kona Ingjaldz konungs, sveininn til
Bófa, fóstra síns, í Vestra-Gautland. Hann var þar upp fœddr ok Saxi,
sonr Bófa, er kallaðr var flettir. Þat er sǫgn manna, at Ingjaldr
konungr dræpi xii. konunga ok sviki alla í griðum; hann var kallaðr
Ingjaldr inn illráði; hann var konungr yfir mestum hlut Svíþjóðar. Ásu
dóttur sína gipti hann Guðrøði konungi á Skáni; hon var skapglík feðr
sínum; Ása olli því, er hann drap Hálfdan,bróður sinn. Hálfdan var
faðir Ívars ins víðfaðma. Ása réð ok bana Guðrøði bóanda sínum.

K. 40. Dauði Ingjaldz illráða.
Ívarr inn víðfaðmi kom á Skáni eptir fall Guðrøðar, fǫðurbróður síns,
ok dró þegar her mikinn saman, fór þegar upp á Svíþjóð. Ása in illráða
var áðr farin á fund fǫður síns. Ingjaldr konungr var þá staddr á
Ræningi at veizlu, er hann spurði, at herr Ívars konungs var þar nær
kominn; þóttisk Ingjaldr engan styrk hafa til at berjask við Ívar;
honum þótti ok sá sýnn kostr, ef hann legðisk á flótta, at hvaðanæva
mundu fjandmenn hans at drífa. Tóku þau Ása þat ráð, er frægt er orðit,
at þau gerðu fólk alt dauðadrukkit, síðan létu þau leggja eld í
hǫllina; brann þar hǫllin ok alt fólk, þat er inni var, með Ingjaldi
konungi; svá segir Þjóðólfr: 31. Ok Ingjald ífjǫrvan trað reyks rǫsuðr
á Ræningi, þás húsþjófr hyrjar leistum goðkynning í gǫgnum sté.

32. Ok sá urðr allri þjóðu sanngǫrvastr með Svíum þótti, es hann sjalfr
sínu fjǫrvi frœknu fyrstr of fara skyldi.

K. 41. Frá Ívari víðfaðma.
Ívarr víðfaðmi lagði undir sik alt Svíaveldi; hann eignaðisk ok alt
Danaveldi ok mikinn hlut Saxlandz ok alt Austrríki ok inn v. hlut
Englandz. Af hans ætt eru síðan komnir Danakonungar ok Svíakonungar,
þeir er þar hafa einvald haft. Eptir Ingjald illráða hvarf Upsala-veldi
ór ætt Ynglinga þat er langfeðgum mætti telja.

K. 42. Frá Óláfi trételgju.
Óláfr, sonr Ingjaldz konungs, þá er hann spurði fráfall fǫður síns, þá
fór hann með þat lið, er honum vildi fylgja, þvíat allr múgr Svía hljóp
upp með einu samþykki at rækja ætt Ingjaldz konungs ok alla hans vini.
Óláfr fór fyrst upp á Næríki; en er Svíar spurðu til hans, þá mátti
hann ekki þar vera. Fór hann þá vestr markleiði til ár þeirar, er
norðan fellr í Væni ok Elfr heitir; þar dveljask þeir, taka þar at
ryðja mǫrkina okbrenna ok byggva síðan; urðu þar brátt stór heruð;
kolluðu þeir þat Vermaland; þar váru góðir landzkostir. En er spurðisk
til Óláfs í Svíþjóð, at hann ryðr markir, kǫlluðu þeir hann trételgju,
ok þótti hæðiligt hans ráð. Óláfr fekk þeirar konu, er Sǫlveig hét eða
Sǫlva, dóttir Hálfdanar gulltannar vestan af Sóleyjum. Hálfdan var sonr
Sǫlva Sǫlvarssonar, Sǫlvasonar ins gamla, er fyrstr ruddi Sóleyjar.
Móðir Óláfs trételgju hét Gauthildr, en hennar móðir Álof, dóttir Óláfs
ins skygna, konungs af Næríki. Óláfr ok Sǫlva áttu ii. sonu, Ingjald ok
Hálfdan; hann var upp fœddr i Sóleyjum með Sǫlva móðurbrœðr sínum; hann
var kallaðr Hálfdan hvítbeinn.

K. 43. Brendr inni Óláfr trételgja.
Þat var mikill mannfjǫlði, er útlagi fór af Svíþjóð fyrir Ívari
konungi. Þeir spurðu, at Óláfr trételgja hafði landzkosti góða á
Vermalandi, ok dreif þannug til hans svá mikill mannfjǫlði, at landit
fekk eigi borit; gerðisk þar hallæri mikit ok sultr; kendu þeir þat
konungi sínum, svá sem Svíar eru vanir at kenna konungi bæði ár ok
hallæri. Óláfr konungr var lítill blótmaðr; þat líkaði Svíum illa ok
þótti þaðan mundu standa hallærit; drógu Svíar þá her saman, gerðu fǫr
at Óláfi konungi ok tóku hús á honum ok brendu hann inni, ok gáfu hann
Óðni ok blétu honum til árs sér; þat var við Væni; svá segir Þjóðólfr:
33. Ok við vág hinns viðjar ... hræ Áleifs ǫlgylðir svalg, ok
glóðfjalgr gǫrvar leysti sonr Fornjóts af Svía jǫfri. Sá áttkonr frá
Upsǫlum Lofða kyns fyr lǫngu hvarf. Þeir er vitrari váru af Svíum fundu
þá, at þat olli hallærinu, at mannfólkit var meira, en landit mætti
bera, en konungr hafði engu um valdit. Taka nú þat ráð, at fara með
herinn allan vestr yfir Eiðaskóg, ok koma fram í Sóleyjum mjǫk á óvart;
þeir drápu Sǫlva konung ok tóku hǫndum Hálfdan hvítbein; þeir taka hann
til hǫfðingja yfir sik ok gefa honum konungs-nafn. Lagði hann þá undir
sik Sóleyjar; síðan fór hann með herinn út á Raumaríki ok herjar þar ok
fekk fylki þat af hernaði.

K. 44. Frá Hálfdani.
Hálfdan hvítbeinn var konungr ríkr; hann átti Ásu, dóttur Eysteins ins
harðráða Uplendinga-konungs; hann réð fyrir Heiðmǫrk. Þau Hálfdan áttu
ii. sonu, Eystein ok Guðrøð. Hálfdan eignaðisk mikit af Heiðmǫrk ok
Þótn ok Haðaland ok mikit af Vestfold. Hann varð gamall maðr; hann varð
sóttdauðr á Þótni ok var síðan fluttr út á Vestfold ok heygðr þar, sem
hét Skereið i Skíringssal; svá segir Þjóðólfr: 34. Þat frá hverr, at
Halfdanar sǫkmiðlendr sakna skyldu, ok hallvarps hlífinauma þjóðkonung
á Þótni tók. Ok Skereið í Skíringssal of brynjalfs beinum drúpir.

K. 45. Frá Ingjaldi.
Ingjaldr, bróðir Hálfdanar, var konungr í Vermalandi, en eptir dauða
hans lagði Hálfdan konungr Vermaland undir sik ok tók skatta af ok
setti þar jarla yfir, meðan hann lifði.

K. 46. Dauði Eysteins konungs.
Eysteinn, sonr Hálfdanar hvítbeins, er konungr var eptir hann á
Raumaríki ok á Vestfold, hann átti Hildi, dóttur Eiríks Agnarssonar, er
konungr var á Vestfold. Agnarr, faðir Eiríks, var sonr Sigtryggs
konungs af Vindli. Eiríkr konungr átti engan son; hann dó, þá er
Hálfdan konungr hvítbeinn lifði. Tóku þeir feðgar, Hálfdan ok Eysteinn,
þá undir sik alla Vestfold; réð Eysteinn Vestfold, meðan hann lifði. Þá
var sá konungr á Vǫrnu, er Skjǫldr hét; hann var allmjǫk fjǫlkunnigr.
Eysteinn konungr fór með herskip nǫkkur yfir á Vǫrnu ok herjaði þar,
tók slíkt, er fyrir varð, klæði ok aðra gripi ok gǫgn bóanda, ok hjoggu
strandhǫgg; fóru í brot síðan. Skjǫldr konungr kom til strandar með her
sinn, var Eysteinn konungr þá í brottu ok kominn yfir fjǫrðinn, ok sá
Skjǫldr segl þeira; þá tók hann mǫttul sinn ok veifði ok blés við; þá
er þeir siglðu inn um Jarlsey, sat Eysteinn konungr við stýri; skip
annat siglði nær þeim; báruskot nǫkkut var í; laust beitiássinn af ǫðru
skipi konung fyrir borð; þat var hans bani. Menn hans náðu líkinu;var
þat flutt inn á Borro, ok orpinn haugr eptir á rǫðinni út við sjá við
Vǫðlu; svá segir Þjóðólfr: 35. En Eysteinn fyr ási fór til Býleists
bróður meyjar, ok nú liggr und lagar beinum rekks lǫðuðr á raðar
broddi, þars élkaldr hjá jǫfur gauzkum Vǫðlu straumr at vági kømr.

K. 47. Dauði Hálfdanar konungs.
Hálfdan hét sonr Eysteins konungs, er konungdóm tók eptir hann; hann
var kallaðr Hálfdan inn mildi ok inn matarilli; svá er sagt, at hann
gaf þar í mála mǫnnum sínum jammarga gullpenninga, sem aðrir konungar
silfrpenninga, en hann svelti menn at mat. Hann var hermaðr mikill ok
var lǫngum í víkingu ok fekk sér fjár. Hann átti Hlíf, dóttur Dags
konungs af Vestmǫrum. Holtar á Vestfold var hǫfuðbœr hans; þar varð
hann sóttdauðr ok er hann heygðr á Borró; svá segir Þjóðólfr: 36. Ok
til þings þriðja jǫfri hveðrungs mær ór heimi bauð, þás Halfdanr, sás
Holtum bjó, norna dóms of notit hafði. Ok buðlung á Borrói sigrhafendr
síðan fǫ́lu.

K. 48. Dauði Guðrøðar.
Guðrøðr hét sonr Hálfdanar, er konungdóm tók eptir hann; hann var
kallaðr Guðrøðr inn gǫfugláti, en sumir kǫlluðu hann veiðikonung. Hann
átti þá konu, er Álfhildr hét, dóttir Alfarins konungs ór Álfheimum, ok
hafði með henni hálfa Vingulmǫrk; þeira sonr var Óláfr, er síðan var
kallaðr Geirstaðaálfr. Álfheimar váru þá kallaðir millum Raumelfar ok
Gautelfar. En er Álfhildr var ǫnduð, þá sendi Guðrøðr konungr menn sína
vestr á Agðir til konungs þess, er þar réð fyrir; sá er nefndr Haraldr
inn granrauði; skyldu þeir biðja Ásu, dóttur hans, til handa konungi,
en Haraldr synjaði. Kómu sendimenn aptr ok sǫgðu konungi sitt erendi.
En nǫkkurri stundu síðarr skaut Guðrøðr konungrskipum á vatn, fór síðan
með liði miklu út á Agðir, kom mjǫk á óvart ok veitti uprás, kom um
nótt á bœ Haraldz konungs; en er hann varð varr við, at herr var kominn
á hendr honum, þá gekk hann út með þat lið, sem hann hafði; varð þar
orrosta, ok liðsmunr mikill. Þar fell Haraldr ok Gyrðr, sonr hans; tók
Guðrøðr konungr herfang mikit; hann hafði heim með sér Ásu, dóttur
Haraldz konungs, ok gerði brullaup til hennar; þau áttu son, er Hálfdan
hét; en þá er Hálfdan var vetrgamall, þat haust fór Guðrøðr konungr at
veizlum; hann lá með skipi sínu í Stíflusundi; váru þar drykkjur
miklar; var konungr mjǫk drukkinn; ok um kveldit, er myrkt var, gekk
konungr af skipi; en er hann kom á bryggjusporð, þá hljóp maðr at honum
ok lagði spjóti í gǫgnum hann; var þat hans bani; sá maðr var þegar
drepinn. En um morguninn eptir, er ljóst var, þá var maðr sá kendr, var
þat skósveinn Ásu drótningar; dulði hon þá ekki, at þat váru hennar
ráð; svá segir Þjóðólfr: 37. Varð Goðrøðr, enn gǫfugláti, lómi beittr,
sás lǫngu vas, ok umbrǫ́ð, at ǫlum stilli, hǫfuð heiptrækt at hilmi
dró.

38. Ok launsigr enn lómgeði Ǫ́su ǫ́rr af jǫfri bar, ok buðlungr á beði
fornum Stíflusunds of stunginn vas.

K. 49. Dauði Óláfs konungs.
Óláfr tók konungdóm eptir fǫður sinn; hann var ríkr maðr ok hermaðr
mikill; hann var allra manna fríðastr ok mestr vexti. Hann hafði
Vestfold, þvíat Álfgeirr konungr tók þá undir sik Vingulmǫrk alla;
setti hann þar yfir Gandálf, son sinn. Þá gengu þeir feðgar mjǫk á
Raumaríki ok eignuðusk mestan hlut þess ríkis ok fylkis. Hǫgni hét sonr
Eysteins ins ríka Uplendingakonungs; hann lagði þá undir sik Heiðmǫrk
alla ok Þótn ok Haðaland. Þá hvarf ok undan þeim Guðrøðar-sonum
Vermaland, ok snørusk þeir þá at skattgjǫfum til Svía-konungs. Óláfr
var þá á tvítøgsaldri, er Guðrøðr andaðisk; en er Hálfdan, bróðir hans,
gekk til ríkis með honum, þá skiptu þeir ríkinu með sér; hafði Óláfr
inn vestra hlut, en Hálfdan inn syðra. Óláfr konungr hafði atsetu á
Geirstǫðum; hann tók fótarverk ok andaðisk þar af, ok er hann heygðr á
Geirstǫðum; svá segir Þjóðólfr:39. Ok niðkvísl í Nóregi þróttar Þrós of
þróazk hafði; réð Áleifr Ofsa forðum víðri grund ok Vestmari,

40. unz fótverkr við Foldar þrǫm virða vin of viða skyldi; liggr
gunndjarfr á Geirstǫðum herkonungr haugi ausinn.

K. 50.
Rǫgnvaldr hét sonr Óláfs konungs, er konungr var á Vestfold eptir fǫður
sinn; hann var kallaðr heiðum-hæri; um hann orti Þjóðólfr inn
hvinverski Ynglingatal; þar segir hann svá: 41. Þat veitk bazt und
blǫ́um himni kenninafn, svát konungr eigi, es Rǫgnvaldr reiðar stjóri
heiðum-hárr of heitinn es.

Saga Hálfdanar svarta.

K. 1. Hálfdan bersk við Gandálf ok Sigtrygg.
Hálfdan var vetrgamall, þá er faðir hans fell. Ása, móðir hans, fór
þegar með hann vestr á Agðir ok settisk þar þegar til ríkis þess, er
átt hafði faðir hennar. Þar óx upp Hálfdan ok var brátt mikill ok
sterkr ok svartr á hár; hann var kallaðr Hálfdan svarti. Þá var hann
xviii. vetra, er hann tók konungdóm á Ǫgðum; fór hann þegar á Vestfold
ok skipti ríki við Óláf, bróður sinn. Sama haust fór hann með her á
Vingulmǫrk á hendr Gandálfi konungi, ok áttu þeir margar orrostur ok
hǫfðu ýmsir sigr, en at lykðum sættusk þeir, skyldi Hálfdan hafa
Vingulmǫrk hálfa, sem áðr hafði haft Guðrøðr, faðir hans. Eptir þat fór
Hálfdan konungr upp á Raumaríki ok lagði undir sik. Þat spurði
Sigtryggr konungr, sonr Eysteins konungs; hann hafði atsetu á Heiðmǫrk
ok hafði áðr Raumaríki undir sik lagt. Fór þá Sigtryggr konungr með her
móti Hálfdani konungi ok var þar orrosta mikil ok hafði Hálfdan sigr;
en er flótti brast, þá var Sigtryggr konungr lostinn ǫru undir hǫndina
vinstri, ok fell hann þar. Síðan lagði Hálfdan undir sik alt Raumaríki.
Eysteinn hét annarr sonr Eysteins konungs, bróðir Sigtryggs konungs;
hann var þá konungr á Heiðmǫrk. En er Hálfdan var farinn út á Vestfold,
þá fór Eysteinn konungr með her sinn út á Raumaríki, lagði þar þá víða
land undir sik.

K. 2. Orrosta Hálfdanar ok Eysteins.
Hálfdan svarti spurði, at ófriðr var á Raumaríki; dró hann þá her saman
ok fór til móts við Eystein konung, ok áttu þeir orrostu, ok hafði
Hálfdan sigr, en Eysteinn flýði upp á Heiðmǫrk. Hálfdan konungr fór með
her sinn eptir honum upp á Heiðmǫrk, ok áttu þeir aðra orrostu, ok
hafði Hálfdan sigr, en Eysteinn flýði norðr í Dala á fund Guðbrandz
hersis; hann eflðiskþaðan at liði, fór síðan um vetrinn út á Heiðmǫrk;
hann hitti Halfðan svarta í eyinni miklu, er liggr í Mjǫrs; áttu þeir
þar orrostu; þar fell mikit fólk af hvárum tveggja, ok hafði Hálfdan
sigr; þar fell Guthormr, sonr Guðbrandz hersis, er mannvænstr þótti
vera á Uplǫndum; þá flýði enn Eysteinn norðr í Dala. Þá sendi hann
Hallvarð skálk, frænda sinn, til Hálfdanar konungs, at leita um sættir;
en fyrir frændsymi sakir, þá gaf Hálfdan upp Eysteini konungi hálfa
Heiðmǫrk. Hálfdan lagði undir sik Þótn, ok þar sem Land heitir; þá
eignaðisk hann ok Haðaland; var hann þá ríkr konungr.

K. 3. Kvánfang Hálfdanar konungs.
Hálfdan svarti fekk konu, er nefnd er Ragnhildr, dóttir Haraldz
gullskeggs; hann var konungr í Sogni. Þau áttu son, er Haraldr konungr
gaf nafn sitt, ok fœddisk sá sveinn upp í Sogni með Haraldi konungi
móðurfeðr sínum; en er Haraldr var orðinn ørvasi, var hann sonlauss; þá
gaf hann Haraldi, dóttursyni sínum, ríki sitt ok lét hann taka til
konungs; lítlu síðarr andaðisk Haraldr gullskeggr. Þann sama vetr
andaðisk Ragnhildr, dóttir hans; eptir um várit varð sóttdauðr Haraldr
konungr ungi í Sogni; hann var þá x. vetra. Þegar er Hálfdan svarti
spurði andlát hans, þá byrjar hann ferð sína með liði miklu ok ferr
norðr til Sogns; var þar við honum vel tekit; talði hann þar til ríkis
ok arfs eptir son sinn, ok var þar engi viðrstaða; lagði hann undir sik
ríki þat. Þá kom til hans Atli jarl inn mjóvi af Gaulum; hann var vin
Halfdanar konungs; konungr setti Atla jarl yfir Sygnafylki at dœma þar
landzlǫg ok heimta saman skatta. Hálfdan konungr fór þaðan til Uplanda.

K. 4. Orrosta Hálfdanar ok Gandálfssona.
Hálfdan konungr fór um haustit út á Vingulmǫrk; þat var á einni nátt,
er Hálfdan var á veizlu, at um miðnætti kom til hans sá maðr, er
hestvǫrð hafði haldit, ok sagði honum, at herr var kominn nær bœnum;
konungr stóð þegar upp ok bað menn vápna sik, gengr þegar út ok fylkir.
Því næst kómu þar synir Gandálfs, Hýsingr ok Helsingr, með lið mikit.
Varð þar orrosta mikil, en fyrir því, at Hálfdan konungr var ofrliði
borinn, þá flýði hann til skógs ok lét mart manna; þar fell Ǫlvir inn
spaki, fóstrfaðir Hálfdanar konungs. Eptir þat dreif lið til Hálfdanar
konungs, fór hann þá at leita Gandálfssona, ok hittusk á Eiði við Eyja
okberjask þar; þar fell Hýsingr ok Helsingr, en bróðir þeira, Haki, kom
á flótta. Eptir þat lagði Hálfdan konungr undir sik alla Vingulmǫrk, en
Haki flýði í Álfheima.

K. 5. Hálfdan konungr fekk Ragnhildar.
Sigurðr hjǫrtr er nefndr konungr á Hringaríki, meiri ok sterkari, en
hverr maðr annarra; allra manna var hann ok fríðastr sýnum; faðir hans
var Helgi inn hvassi, en móðir hans Áslaug, dóttir Sigurðar orms-í-auga
Ragnars sonar loðbrókar. Svá er sagt, at þá var hann xii. vetra, er
hann drap Hildibrand berserk í einvígi ok þá xii. saman; mǫrg vann hann
þrekvirki, ok er lǫng saga frá honum. Hann átti ii. bǫrn; Ragnhildr hét
dóttir hans; hon var allra kvenna skǫruligust; hon var þá á
tvítøgsaldri, en Guthormr bróðir hennar á ungmennisaldri. En þat er at
segja frá dauða Sigurðar, at hann reið einn saman út á eyðimerkr, sem
vanði hans var til; hann veiddi stór dýr ok mannskœð; lagði hann á þat
kapp mikit optliga; en er hann var langa leið riðinn, kom hann fram í
ruð nǫkkur í nánd Haðalandi; þá kom þar móti honum Haki berserkr með
xxx. manna; þar bǫrðusk þeir; fell þar Sigurðr hjǫrtr, en af Haka xii.
menn, en sjálfr hann lét hǫnd sína ok hafði iii. sár ǫnnur. Eptir þat
reið Haki til bús Sigurðar ok tók þar Ragnhildi, dóttur hans, ok
Guthorm, bróður hennar, ok hafði braut með sér ok fé mikit ok marga
dýrgripi, ok hafði heim á Haðaland; þar átti hann bú stór. Þá lét hann
efna til veizlu ok ætlaði at gera brúðlaup til Ragnhildar, en þat
dvalðisk, fyrir því at sár hans hǫfðusk illa. Haki Haða-berserkr lá í
sárum um haustit ok ǫndurðan vetr, en of jól var á Heiðmǫrk Hálfdan
konungr; hann hafði spurt ǫll þessi tíðendi. Þat var einn morgin snimma
er konungr var klæddr, at hann kallaði til sín Hárek gand, sagði, at
hann skyldi fara yfir á Haðaland ok fœra honum dóttur Sigurðar hjartar,
Ragnhildi. Hárekr bjósk ok hafði c. manna, stilti svá ferðinni, at þeir
kómu yfir vatnit í óttu ok til bœjar Haka, tóku dyrr allar á skála, þar
er menn sváfu í; síðan gengu þeir til svefnbúrs þess, er Haki lá í, ok
brutu upp ok tóku braut Ragnhildi ok Guthorm, bróður hennar, ok alt fé
þat, er þar var, en þeir brendu skálann ok alla menn, þá er inni váru.
Þeir tjǫlduðu vagn allvegligan ok settu þar í Ragnhildi ok Guthorm,
fóru síðan til íssins. Haki stóð upp ok gekk eptir þeim um hríð, en er
hann kom at vatsísinum, þá snøri hann niðr hjǫltum á sverðinu, en
lagðisk á blóðrefilinn okstóð sverðit í gǫgnum hann; fekk hann þar bana
ok er hann þar heygðr á vatsbakkanum. Hálfdan konungr sá, er þeir fóru
um vatsísinn; hann var manna skygnstr; ok hann sá vagn tjaldaðan, ok
þóttisk hann vita, at erendi þeira myndi orðit vera, þat sem hann
vildi; lét hann þá setja borð sitt ok sendi menn víða um byggðina ok
bauð til sín mǫrgum mǫnnum, ok var þar þann dag veizla góð, ok at þeiri
veizlu fekk Hálfdan Ragnhildar, ok var hon siðan rík drótning. Móðir
Ragnhildar var Þýrní, dóttir Klakk-Haraldz konungs af Jótlandi, systir
Þyri Danmarkarbótar, er átti Gormr inn gamli, er þá réð Danaveldi.

K. 6. Frá draumum Ragnhildar.
Ragnhildr drótning dreymði drauma stóra; hon var spǫk at viti; sá var
einn draumr hennar, at hon þóttisk vera stǫdd í grasgarði sínum ok taka
þorn einn ór serk sér, ok er hon helt á, þá óx hann svá, at þat varð
teinn einn mikill, svá at annarr endir tók jǫrð niðr ok varð brátt
rótfastr, ok því næst var brátt annarr endir trésins hátt í loptit upp;
því næst sýndisk henni treit svá mikit, at hon fekk varla sét yfir upp;
þat var furðu digrt; inn nezti hlutr trésins var rauðr sem blóð, en þá
leggrinn upp fagrgrœnn, en upp til limanna snjóhvítt; þar váru kvistir
af trénu margir stórir, sumir ofarr, en sumir neðarr; limar trésins
váru svá miklar, at henni þóttu dreifask um allan Nóreg ok enn víðara.

K. 7. Draumr Hálfdanar.
Hálfdan konungr dreymði aldri; honum þótti þat undarligt, ok bar þat
fyrir þann mann, er nefndr er Þorleifr inn spaki, ok leitaði ráða, hvat
at því myndi mega gera. Þorleifr sagði, hvat hann gerði, ef hann
forvitnaði at vita nǫkkurn hlut, at hann fœri í svinabœli at sofa, ok
brásk honum eigi draumr, — ok konungr gerði þat ok birtisk honum draumr
þessi, honum sýndisk, at hann væri allra manna bezt hærðr ok var hár
hans alt í lokkum, sumir síðir til jarðar, sumir í miðjan legg, sumir á
kné, sumir i mjǫðm, sumir miðja síðu, sumir á háls, en sumir ekki meir
en sprotnir upp ór hausi sem knýflar, en á lokkum hans var hvers kyns
litr, en einn lokkr sigraði alla með fegrð ok ljósleik ok mikilleik.
Þorleifi sagði hann þann draum, en hann þýddi svá, at mikill afspringr
myndi af honum koma ok myndi sá lǫndum ráða með miklum veg ok þó eigi
allir með jammiklum,en einn myndi sá af hans ætt koma, at ǫllum myndi
meiri ok œðri, ok hafa menn þat fyrir satt, at sá lokkr jartegnði Óláf
konung inn helga. Hálfdan konungr var vitr maðr ok sannendamaðr til
jafnaðar ok setti lǫg ok helt sjálfr, ok lét aðra halda, svá at eigi
mætti ofsi steypa lǫgunum; hann gerði ok sjálfr saktal ok skipaði bótum
hverjum eptir sínum burð ok metorðum. Ragnhildr drótning ól son; var sá
vatni ausinn ok nefndr Haraldr; hann var brátt mikill ok inn fríðasti;
óx hann þar upp ok gerðisk brátt íþróttamaðr mikill, vel viti borinn;
móðir hans unni honum mikit, en faðir hans minna.

K. 8. Stolit vistum.
Hálfdan konungr var á jólavist á Haðalandi. Þar varð undarligr hlutr
jólaaptan, þá er menn váru til borða gengnir, ok var þat allmikit
fjǫlmenni, at þar hvarf vist ǫll af borðum ok alt mungát; sat konungr
hryggr eptir, en hverr annarra sótti sitt heimili, en til þess at
konungr mætti víss verða, hvat þessum atburð olli, þá lét hann taka
Finn einn, er margfróðr var, ok vildi neyða hann til saðrar sǫgu ok
píndi hann ok fekk þó eigi af honum. Finnrinn hét þannug mjǫk til
hjálpar, er Haraldr var, sonr hans, ok Haraldr bað honum eirðar ok fekk
eigi, ok hleypði Haraldr honum þó í brot at óvilja konungs ok fylgði
honum sjálfr. Þeir kómu þar farandi, er hǫfðingi einn helt veizlu
mikla, ok var þeim at sýn þar vel fagnat, ok er þeir hǫfðu þar verit
til várs, þá var þat einn dag, at hǫfðinginn mælti til Haraldz: »furðu
mikit torrek lætr faðir þinn sér at, er ek tók vist nǫkkura frá honum í
vetr; en ek mun þér þat launa með feginsǫgu. Faðir þinn er nú dauðr ok
skaltu nú heim fara, muntu fá ríki þat alt, er hann hefir átt, ok þar
með skaltu eignask allan Nóreg«.

K. 9. Dauði Hálfdanar svarta.
Hálfdan svarti ók frá veizlu á Haðalandi, ok bar svá til leið hans, at
hann ók um vatnit Rǫnd; þat var um vár; þá váru sólbráð mikil; en er
þeir óku um Rykinsvík — þar hǫfðu verit um vetrinn nautabrunnar, en er
mykrin hafði fallit á ísinn, þá hafði þar grafit um í sólbráðinu —, en
er konungr ók þar um, þá brast niðr íssinn, ok týndisk þar Hálfdan
konungr ok lið mikit með honum; þá var hann fertøgr at aldri; hann
hafði verit allra konunga ársælstr. Svá mikit gerðu menn sér um hann,
at þá er þat spurðisk, at hann var dauðr, ok lík hans var flutt
áHringaríki ok var þar til graptar ætlat, þá fóru ríkismenn af
Raumaríki ok af Vestfold ok Heiðmǫrk ok beiddusk allir at hafa líkit
með sér ok heygja í sínu fylki, ok þótti þat vera árvænt, þeir er næði.
En þeir sættusk svá, at líkinu var skipt í fjóra staði, ok var hǫfuðit
lagit í haug at Steini á Hringaríki, en hverir fluttu heim sinn hluta
ok heygðu, ok eru þat alt kallaðir Hálfdanar-haugar.

K. 1. Haraldr tók konungdóm.
Haraldr tók konungdóm eptir fǫður sinn; þá var hann x. vetra gamall;
hann var allra manna mestr ok sterkastr ok fríðastr sýnum, vitr maðr ok
skǫrungr mikill. Guthormr, móðurbróðir hans, gerðisk forstjóri fyrir
hirðinni ok fyrir ǫllum landráðum; hann var hertogi fyrir liðinu. Eptir
líflát Hálfdanar svarta gengu margir hǫfðingjar á ríkit, þat er hann
hafði leift; var inn fyrsti maðr Gandálfr konungr ok þeir brœðr, Hǫgni
ok Fróði, synir Eysteins konungs af Heiðmǫrk, ok Hǫgni Káruson gekk
víða yfir Hringaríki. Þá byrjar ferð sína Haki Gandálfsson út á
Vestfold með ccc. manna, ok fór it øfra um dali nǫkkura ok ætlaði at
koma á óvart Haraldi konungi, en Gandálfr konungr sat í Lóndum með her
sinn, ok þar ætlaði hann at flytjask yfir fjǫrðinn á Vestfold. En er
þat spyrr Guthormr hertogi, samnar hann her ok ferr með Haraldi
konungi, ok vendir fyrst móti Haka upp á land ok finnask þeir í dal
nǫkkurum; varð þar orrosta ok fekk Haraldr konungr sigr; þar fell Haki
konungr ok mikill hluti liðs hans; þar heitir síðan Hakadalr. Eptir þat
venda þeir aptr, Haraldr konungr ok Guthormr hertogi, en þá var
Gandálfr konungr kominn á Vestfold, ok fara nú hvárir móti ǫðrum, ok er
þeir finnask, verðr orrosta hǫrð; þaðan flýði Gandálfr konungr ok lét
mestan hluta liðs síns ok komsk við svá búit í ríki sitt. Ok er þessi
tíðendi spyrja synir Eysteins konungs á Heiðmǫrk, væntu þeir sér skjótt
hers. Þeir gera orð Hǫgna Kárusyni ok Guðbrandi hersi ok leggja stefnu
sína á Heiðmǫrk á Hringisakri.

K. 2. Fall Eysteinssona.
Eptir þessar orrostur ferr Haraldr konungr ok Guthormr hertogi ok alt
lið þat, er þeir fá, ok venda til Uplanda ok faramjǫk markleið. Þeir
spyrja, hvar Uplendinga-konungar hafa lagt stefnu sína, ok koma þar um
miðnætti, ok verða eigi varðmenn fyrr varir við, en lið var komit fyrir
þá stofu, er inni var Hǫgni Káruson, ok svá þá, er Guðbrandr svaf í, ok
lǫgðu eld í hváratveggju, en Eysteinssynir kómusk út með sína menn ok
bǫrðusk um hríð ok fellu þar báðir, Hǫgni ok Fróði. Eptir fall þessa
iiii. hǫfðingja eignaðisk Haraldr konungr með krapt ok framkvæmð
Guthorms, frænda síns, Hringaríki ok Heiðmǫrk, Guðbrandzdali ok
Haðaland, Þótn ok Raumaríki, Vingulmǫrk, allan inn nørðra hlut. Eptir
þat hǫfðu þeir Haraldr konungr ok Guthormr hertogi ófrið ok orrostur
við Gandálf konung, ok lauk með því, at Gandálfr konungr fell í inni
síðurstu orrostu, en Haraldr konungr eignaðisk ríki alt suðr til
Raumelfar.

K. 3. Frá Gyðu Eiríksdóttur.
Haraldr konungr sendi menn sína eptir meyju einni, er Gyða er nefnd,
dóttir Eiríks konungs af Hǫrðalandi — hon var at fóstri á Valdresi með
ríkum bóanda — er hann vildi taka til frillu sér, þvíat hon var allfríð
mær ok heldr stórlát; en er sendimenn kómu þar, þá báru þeir upp erendi
sín fyrir meyna; hon svaraði á þessa lund, at eigi vill hon spilla
meydómi sínum, til þess at taka til mannz þann konung, er eigi hefir
meira ríki, en nǫkkur fylki, til forráða, »en þat þykki mér undarligt,
segir hon, er engi er sá konungr, er svá vill eignask Nóreg ok vera
einvaldi yfir, sem hefir Gormr konungr at Danmǫrku eða Eiríkr at
Upsǫlum«. Sendimǫnnum þykkir hon svara furðustórliga ok spyrja hana
máls um, hvar til svǫr þessi skulu koma, segja, at Haraldr er konungr
svá ríkr, at henni er fullræði í, en þó at hon svari á annan veg þeira
erendum, en þeir mundu vilja, þá sjá þeir engan sinn kost til þess at
sinni, at þeir mundu hana í brot hafa, nema hennar vili væri til þess,
ok búask þeir þá ferðar sinnar. En er þeir eru búnir, leiða menn þá út.
Þá mælti Gyða við sendimenn, bað þá bera þau orð sín Haraldi konungi,
at hon mun því at einu játa at gerask eigin kona hans, ef hann vill þat
gera fyrir hennar sakir áðr, at leggja undir sik allan Nóreg ok ráða
því ríki jafnfrjálsliga, sem Eiríkr konungr Svía-veldi eða Gormr
konungr Danmǫrku, »þvíat þá þykki mér, segir hon, hann mega heita
þjóðkonungr«.

K. 4. Heitstrenging Haraldz konungs.
Sendimenn fara nú aptr til Haraldz konungs ok segja honum þessi orð
meyjarinnar ok telja, at hon er furðudjǫrf ok óvitr, segja þat makligt,
at konungr sendi lið mikit eptir henni við ósœmð. Þá svarar Haraldr
konungr, at eigi hefði þessi mær illa mælt, eða gǫrt svá, at hefnda
væri fyrir vert, bað hana hafa mikla þǫkk fyrir orð sín — »hon hefir
mint mik þeira hluta, segir hann, er mér þykkir nú undarligt, er ek
hefi eigi fyrr hugleitt«, ok enn mælti hann: »þess strengi ek heit, ok
því skýt ek til guðs, þess er mik skóp ok ǫllu ræðr, at aldri skal
skera hár mitt né kemba, fyrr en ek hefi eignazk allan Nóreg með
skǫttum ok skyldum ok forráði, en deyja at ǫðrum kosti«. Þessi orð
þakkaði honum mjǫk Guthormr hertogi ok lét þat vera konungligt verk at
efna orð sín.

K. 5. Orrosta í Orkadal.
Eptir þetta samna þeir frændr liði miklu ok búa ferð sína á Uplǫnd ok
svá norðr um Dali ok þaðan norðr um Dofrafjall, ok þá er hann kom ofan
í byggðina, þá lét hann drepa menn alla ok brenna byggðina; en er
fólkit varð þessa víst, þá flýði hverr, er mátti, sumir ofan til
Orkadals, sumir til Gaulardals, sumir á markir, sumir leituðu griða, ok
þat fengu allir, þeir er á konungs fund kómu, ok gerðusk hans menn.
Þeir fengu enga mótstǫðu, fyrr en þeir kómu til Orkadals; þar var
samnaðr fyrir þeim; þar áttu þeir ina fyrstu orrostu við konung þann,
er Grýtingr hét. Haraldr konungr fekk sigr, en Grýtingr var handtekinn
ok drepit mikit lið af honum, en hann gekk til handa Haraldi konungi ok
svarði honum trúnaðareiða. Eptir þat gekk alt fólk undir Harald konung
í Orkdœlafylki ok gerðusk hans menn.

K. 6. Landzskipti ok ríkisstjórn.
Haraldr konungr setti þann rétt alt þar, er hann vann ríki undir sik,
at hann eignaðisk óðul ǫll ok lét alla bóendr gjalda sér landskyldir
bæði ríka ok óríka; hann setti jarl í hverju fylki, þann er dœma skyldi
lǫg ok landzrétt ok heimta sakeyri ok landskyldir, ok skyldi jarl hafa
þriðjung skatta ok skylda til borðz sér ok kostnaðar. Jarl hverr skyldi
hafa undir sér iiii. hersa eða fleiri, ok skyldi hverr þeira hafa xx.
markaveizlu; jarl hverr skyldi fá konungi í her lx. hermanna, en hersir
hverr xx. menn. En svá mikit hafði Haraldr konungr aukit álǫg ok
landzskyldir, at jarlar hans hǫfðu meira ríki, en konungar hǫfðu
fyrrum. En er þetta spurðisk um Þrándheim, þá sóttu til Haraldz konungs
margir ríkismenn ok gerðusk hans menn.

K. 7. Orrosta í Gaulardal.
Þat er sagt, at Hákon jarl Grjótgarðzson kom til Haraldz konungs útan
af Yrjum ok hafði lið mikit til fulltings við Harald konung. Eptir þat
fór Haraldr konungr inn í Gaulardal ok átti þar orrustu ok feldi þar
ii. konunga ok eignaðisk síðan ríki þeira, en þat var Gauldœlafylki ok
Strindafylki. Þá gaf hann Hákoni jarli yfirsókn um Strindafylki. Eptir
þat fór Haraldr konungr inn í Stjóradal ok átti þar ina iii. orrustu ok
hafði sigr ok eignaðisk þat fylki. Eptir þat sǫmnuðusk saman Innþrœndir
ok váru komnir saman iiii. konungar með her sinn; sá einn, er réð
Veradal, annarr réð fyrir Skaun, iii. Sparbyggvafylki, iiii. af Eynni
iðri, sá átti Eynafylki. Þessir iiii. konungar fóru með her í mót
Haraldi konungi, en hann helt orrostu við þá ok fekk sigr, en þessir
konungar fellu sumir, en sumir flýðu. Haraldr konungr átti allz í
Þrándheimi viii. orrostur eða fleiri, ok at feldum viii. konungum
eignaðisk hann allan Þrándheim.

K. 8. Haraldr vann Naumdœlafylki.
Norðr í Naumudal váru brœðr ii. konungar, Herlaugr ok Hrollaugr. Þeir
hǫfðu verit at iii. sumur at gera haug einn; sá haugr var hlaðinn með
grjóti ok lími ok viðum gǫrr; en er haugrinn var algǫrr, þá spurðu þeir
brœðr þau tíðendi, at Haraldr konungr fór á hendr þeim með her; þá lét
Herlaugr konungr aka til vist mikla ok drykk. Eptir þat gekk Herlaugr
konungr í hauginn með xii. mann; siðan lét hann kasta aptr hauginn.
Hrollaugr konungr fór upp á haug þann, er konungar váru vanir at sitja
á, ok lét þar búa konungs hásæti ok settisk þar í; þá lét hann leggja
dýnur á fótpallinn, þar er jarlar váru vanir at sitja; þá veltisk
konungr ór hásætinu ok í jarlssæti, ok gaf sér sjálfr jarlsnafn. Eptir
þat fór Hrollaugr á móti Haraldi konungi ok gaf honum alt ríki sitt ok
bauð at gerask hans maðr ok sagði honum alla sína meðferð. Þá tók
Haraldr konungr sverð ok festi á linda honum, þá festi hannskjǫld á
háls honum ok gerði hann jarl sinn ok leiddi hann í hásæti; þá gaf hann
honum Naumdœlafylki ok setti hann þar jarl yfir.

K. 9. Frá skipan Haraldz konungs.
Haraldr konungr fór þá aptr til Þrándheims ok dvalðisk þar um vetrinn,
ok kallaði heimili sitt jafnan síðan; þar setti hann inn mesta hǫfuðbœ,
er Hlaðir heita. Þann vetr fekk hann Ásu, dóttur Hákonar jarls
Grjótgarðzsonar, ok hafði Hákon þá mestan metnað af konunginum. Um
várit réð Haraldr konungr sér til skipa. Hann hafði gera látit um
vetrinn dreka mikinn ok búinn it vegligsta; þar skipaði hann á hirð
sinni ok berserkjum; stafnbúar váru mest vandaðir, þvíat þeir hǫfðu
merki konungs. Aptr frá stafninum til austrúms var kallat á rausn; þat
var skipat berserkjum. Þeir einir náðu hirðvist með Haraldi konungi, er
afreksmenn váru bæði at afli ok hreysti ok allz konar atgørvi; þeim
einum var skipat hans skip; en hann átti þá góð vǫl at kjósa ór hverju
fylki sér hirðmenn. Hann hafði her mikinn ok mǫrg stórskip ok margir
ríkismenn fylgðu honum. Þess getr Hornklofi í Glymdrápu, at Haraldr
konungr hafði fyrr barzk á Updals-skógi við Orkndœlinga, en hann hefði
leiðangr þenna úti: 42. Hilmir réð á heiði, hjaldr-seiðs, þrimu, galdra
óðr við œskimeiða ey vébrautar, heyja, áðr gnapsólar Gripnis
gnýstœrandi fœri rausnarsamr til rimmu ríðviggs lagar skíðum.

43. Gerði glamma ferðar gný drótt jǫru Þróttar helkannanda hlenna
hlymræks of trǫð glymja, áðr út á mar mœtir mannskœðr lagar tanna
rœsinaðr ok rausnar rak vébrautar nǫkkva.

K. 10. Orrosta við Sólskel.
Haraldr konungr helt liði sínu út ór Þrándheimi ok snøri suðr á Mœri.
Húnþjófr er nefndr konungr, sá er réð fyrir Mœrafylki; Sǫlvi klofi hét
sonr hans; þeir váru hermenn miklir. En sá konungr, er réð fyrir
Raumsdali, er nefndr Nǫkkvi; hann var móðurfaðir Sǫlva. Þessir
hǫfðingjar drógu saman her mikinn, er þeir spyrja til Haraldz konungs,
ok fara móti honum, ok hittask við Sólskel; varð þar orrosta mikil ok
hafði Haraldr konungr sigr; svá segir Hornklofi:44. Þar svát barsk at
borði, borðhǫlkvi rak norðan, hlífar valdr til hildar, hregg, dǫglinga
tveggja, ok allsnœfrir jǫfrar orðalaust at morði (endisk rauðra randa
rǫdd) dynskotum kvǫddusk. Báðir konungar fellu, en Sǫlvi komsk með
flótta undan; lagði Haraldr konungr þá undir sik þessi tvau fylki ok
dvalðisk þar lengi um sumarit ok skipaði þar réttum með mǫnnum, en um
haustit bjósk hann at fara norðr til Þrándheims. Rǫgnvaldr Mœra-jarl,
sonr Eysteins glumru, hafði þá of sumarit gǫrzk maðr Haraldz konungs.
Haraldr konungr setti hann hǫfðingja yfir þessi ii. fylki, Norð-Mœri ok
Raumsdal, ok fekk honum þar styrk til bæði af ríkismǫnnum ok bóndum,
svá ok skipakost at verja landit fyrir ófriði. Hann var kallaðr
Rǫgnvaldr inn ríki eða inn ráðsvinni, ok segja menn, at hvártveggja
væri sannefni. Haraldr konungr var um vetrinn eptir í Þrándheimi.

K. 11. Fall Arnviðar ok Auðbjarnar konungs.
Eptir um várit bjó Haraldr konungr her mikinn ór Þrándheimi ok sagði,
at hann mundi þeim her stefna á Sunn-Mœri. Sǫlvi klofi hafði um vetrinn
legit úti á herskipum ok herjat um Norð-Mœri ok drepit þar marga menn
Haraldz konungs, en suma rænta, en stundum um vetrinn hafði hann verit
á Sunn-Mœri með Arnviði konungi frænda sínum. En er þeir spyrja til
Haraldz konungs, þá samna þeir liði ok verða fjǫlmennir, þvíat margir
þóttusk eiga Haraldi konungi heiptir at gjalda. Sǫlvi klofi fór suðr í
Fjǫrðu á fund Auðbjarnar konungs, er þar réð fyrir, ok bað hann liðs,
at hann skyldi fara með her sinn til styrks við þá Arnvið konung —
segir hann svá: »Ǫllum er oss sjá kostr nú auðsær, at vér rísim allir
upp móti Haraldi konungi; munu vér þá hafa gnógan styrk, ok mun þá
auðna ráða sigri, en hitt er ella, ok er þat engi kostr þeim mǫnnum, er
eigi eru ótígnari at nafni, en Haraldr, at gerask þrælar hans. Þótti
fǫður mínum betri sá kostr, at falla í bardaga í konungdómi sínum, en
gerask undirmaðr Haraldz konungs«. Kom Sǫlvi svá rœðum sínum, at
Auðbjǫrn hét ferðinni, ok dró hann þá her saman ok fór norðr til fundar
við Arnvið konung; hǫfðu þeir þá allmikinn her. Þeir spurðu þá til
Haraldz konungs, at hann var þá norðan kominn. Þeir hittusk fyrir innan
Sólskel. Þat var þá siðvanði, er menn bǫrðusk á skipum, at tengja
skyldi skipin ok berjask um stafna.Var þá svá gǫrt; lagði Haraldr
konungr skip sitt móti skipi Arnviðar konungs; varð sú orrosta in
snarpasta, ok fell mikit fólk af hvárum tveggjum, ok at lykðum varð
Haraldr konungr svá óðr ok reiðr, at hann gekk fram á rausn á skipi
sínu, ok barðisk þá svá snarpliga, at allir frambyggvar á skipi
Arnviðar hrukku aptr til siglu, en sumir fellu, gekk Haraldr konungr þá
upp á skipit, leituðu þá menn Arnviðar konungs á flótta, en hann sjálfr
fell á skipi sínu; þar fell Auðbjǫrn konungr, en Sǫlvi flýði; svá segir
Hornklofi: 45. Háði gramr, þars gnúðu, geira hregg við seggi, (rauð
fnýsti ben blóði) bryngǫgl í dyn Skǫglar, þás á rausn fyr ræsi (réð
egglituðr) seggir — æfr gall hjǫrr við hlífar — hnigu fjǫrvanir
(sigri). Þar fell ór liði Haraldz konungs Ásgautr ok Ásbjǫrn, jarlar
hans, Grjótgarðr ok Herlaugr, mágar hans, synir Hákonar Hlaðajarls.
Sǫlvi var síðan víkingr mikill langa hríð ok gerði opt mikinn skaða á
ríki Haraldz konungs.

K. 12. Brenna Vémundar konungs.
Haraldr konungr lagði undir sik Sunn-Mœri. Vémundr, bróðir Auðbjarnar
konungs, helt Firðafylki. Þetta var síðla um haust ok gera menn þat ráð
með Haraldi konungi, at hann skyldi eigi fara suðr um Stað á haustdegi.
Þá setti Haraldr konungr Rǫgnvald jarl yfir Mœri hváratveggju ok
Raumsdal ok hafði hann þá um sik mikit fjǫlmenni. Haraldr konungr fór
þá til Þrándheims. Þann sama vetr fór Rǫgnvaldr jarl it iðra um Eið ok
svá suðr um Fjǫrðu; hann hafði njósn af Vémundi konungi ok kom um nótt,
þar sem heitir Naustdalr; var Vémundr konungr þar á veizlu; Rǫgnvaldr
jarl tók hús á þeim ok brendi konung inni með níu tigu manna. Eptir þat
kom Berðlu-Kári til Rǫgnvaldz jarls með langskip alskipat, ok fóru þeir
báðir norðr á Mœri; tók Rǫgnvaldr jarl skip þau, er átt hafði Vémundr
konungr, ok alt lausafé, þat er hann fekk. Berðlu-Kári fór norðr á fund
Haraldz konungs ok gerðisk hans maðr; hann var berserkr mikill. Um
várit eptir fór Haraldr konungr suðr með landi ok lagði undir sik
Firðafylki. Síðan siglði Haraldr konungr austr með landi ok kom fram í
Vík austr, en hann setti eptir Hákon jarl Grjótgarðzson ok fekk honum
yfirsókn í Firðafylki. Þá sendi Hákon jarl orð Atla jarli inum mjóva,
at hann skyldi fara á braut ór Sogni ok vera jarl áGaulum, sem hann
hafði fyrr verit, en kvað Harald konung hafa veitt sér Sygnafylki. Atli
jarl sendi þau orð í mót, at hann mun halda Sygnafylki ok svá Gaulum,
þar til er hann finnr Harald konung. Jarlarnir þreyttu þetta með sér,
þar til er báðir samna her; þeir hittusk á Fjǫlum í Stafanessvági ok
áttu þar orrostu mikla. Þar fell Hákon jarl, en Atli jarl varð sárr til
ólífis ok fóru þeir með hann til Atleyjar ok andaðisk hann þar; svá
segir Eyvindr skáldaspillir: 46. Varð Hǫ́kunn, Hǫgna meyjar viðr,
vápnberr, es vega skyldi, ok sinn aldr í odda gný Freys ǫ́ttungr á
Fjǫlum lagði.

47. Ok þar varð, es vinir fellu magar Hallgarðs, manna blóði Stafaness
við stóran gný vinar Lóðurs vágr of blandinn.

K. 13. Frá Haraldi konungi ok Eiríki Svíakonungi.
Haraldr konungr kom liði sínu austr í Vík ok lagði inn til Túnsbergs;
þar var þá kaupstaðr; hann hafði þá dvalzk í Þrándheimi iiii. vetr ok
komit ekki á þeiri stundu í Víkina. Hann spurði þar þau tíðendi, at
Eiríkr Svía-konungr Eymundarson hafði lagt undir sik Vermaland ok hann
tók þar skatta af ǫllum markbyggðum, ok hann kallaði Vestra-Gautland
alt norðr til Svínasundz, ok it vestra alt með hafi, þá kallaði
Svía-konungr þat alt sitt ríki ok tók skatta af. Hann hafði þar sett
yfir jarl, er kallaðr var Hrani gauzki; hann hafði ríki í milli
Svínasundz ok Gautelfar; hann var ríkr jarl. Haraldi konungi var sagt
frá orðum Svía-konungs, at hann skyldi eigi fyrr af láta, en hann hefði
jammikit ríki í Víkinni, sem fyrr hafði Sigurðr hringr eða Ragnarr
loðbrók, sonr hans, en þat var Raumaríki ok Vestfold, alt út til
Grenmars, svá Vingulmǫrk, ok alt suðr þaðan. Þá um ǫll þessi fylki
hafði snúizk til hlýðni við Svía-konung. Þetta líkaði Haraldi stórilla;
hann stefndi þar þegar þing við bœndr þar á Foldinni ok bar sakar á
hendr þeim um landráð við sik. Bœndr kómu þar sumir syn fyrir sik,
sumir guldu fé, sumir sættu refsingum: fór hann svá um sumarit um þat
fylki. Um haustit fór hann upp á Raumaríki ok fór þar alt at sama
hætti. Þá spurði hann ǫndverðan vetr,at Eiríkr Svía-konungr reið um
Vermaland at veizlum með hirð sína.

K. 14. Dráp Áka.
Haraldr konungr býsk austr um Eiðaskóg ok kom fram í Vermalandi; lét
þar búa veizlur fyrir sér. Áki hét maðr; hann var ríkastr bóndi á
Vermalandi, stórauðigr ok þá gamall at aldri; hann sendi menn til
Haraldz konungs ok bauð honum til veizlu; konungr hét ferðinni at
ákveðnum degi. Áki bauð ok Eiríki konungi til veizlu ok lagði honum inn
sama stefnudag. Áki átti mikinn veizluskála ok var þá forn; hann lét þá
gera annan nýjan skála eigi minna ok vanda sem mest; hann lét þann
skála tjalda allan nýjum búnaði, en inn forna með fornum búnaði. En er
konungar kómu til veizlunnar, þá var skipat Eiríki konungi með sínu
liði í inn forna skála, en Haraldi í inn nýja skála með sínu liði;
þannug var skipt ǫllum borðbúnaði, at Eiríks-menn hǫfðu forn ker ok
horn ok þó gylt ok vel búin, en Haraldz konungs menn hǫfðu ǫll ný ker
ok horn ok búin ǫll með gulli; þau váru ǫll skyggð ok líkuð, en drykkr
var hvártveggi inn bezti. Áki hafði fyrr verit maðr Hálfdanar svarta.
En er sá dagr kom, er veizlan var ǫll, þá bjoggusk konungar til
brautferðar; váru þá reiðskjótar búnir. Þá gekk Áki fyrir Harald konung
ok leiddi eptir sér son sinn, xii. vetra gamlan, sá hét Obbi. Áki
mælti: »ef yðr þykkir herra vináttu vert fyrir góðvilja minn, er ek
hefi lýst fyrir þér í heimboði mínu, þá launa þat syni mínum; hann gef
ek þér til þjónostumannz«. Konungr þakkaði honum með mǫrgum fǫgrum
orðum sinn fagnað ok hét honum þar í mót fullkominni sinni vináttu;
síðan greiddi hann fram stórar gjafar, er hann gaf konungi. Síðan gekk
Áki til Svía-konungs; var þá Eiríkr konungr klæddr ok búinn til ferðar
ok var hann heldr ókátr. Áki tók þá góða gripi ok gaf honum. Konungr
svarar fá ok steig á bak hesti sínum. Áki gekk á leið með honum ok
talaði við hann; skógr var nær þeim ok lá þar vegrinn yfir; en er Áki
kom á skóginn, þá spurði konungr hann: »hví skiptir þú svá fagnaði með
okr Haraldi konungi, at hann skyldi hafa af ǫllu inn betra hlut, ok
veiztu, at þú ert minn maðr«. »Ek hugða, segir Áki, at yðr, konungr, ok
yðra menn mundi engan fagnað skort hafa at þessarri veizlu, en er þar
var forn búnaðr, er þér drukkuð, þá veldr þat því, at þér eruð nú
gamlir, en Haraldr konungrer nú í blóma aldrs; fekk ek honum af því
nýjan búnað; en þar er þú mintir mik, at ek væra þinn maðr, þá veit ek
hitt eigi síðr, at þú ert minn maðr«. Þá brá konungr sverði ok hjó hann
banahǫgg, reið braut síðan. En er Haraldr konungr var búinn at stíga á
hest sinn, þá bað hann kalla til sin Áka bóanda, en er menn leituðu
hans, þá runnu sumir þannug, sem Eiríkr konungr hafði riðit; fundu þeir
þar Áka dauðan, fóru síðan aptr ok sǫgðu konungi. En er hann spyrr
þetta, heitr hann á menn sína, at þeir skulu hefna Áka bóanda; ríðr þá
Haraldr konungr þannug, er áðr hafði riðit Eiríkr konungr, til þess er
hvárir verða varir við aðra; þá ríða hvárir, sem mest megu, til þess er
Eiríkr konungr kømr á skóg þann, er skilr Gautland ok Vermaland. Þá
snýr Haraldr konungr aptr á Vermaland; leggr þá land þat undir sik, en
drap menn Eiríks konungs, hvar sem hann stóð þá. Fór Haraldr konungr um
vetrinn aptr á Raumaríki.

K. 15. Ferð Haraldz konungs til Túnsbergs.
Haraldr konungr fór um vetrinn út til Túnsbergs til skipa sinna; býr
hann þá skipin ok heldr austr yfir fjǫrðinn, leggr þá undir sik alla
Vingulmǫrk. Hann er úti á herskipum allan vetrinn ok herjar á Ránríki;
svá segir Þorbjǫrn hornklofi: 48. Úti vill jól drekka, ef skal einn
ráða, fylkir enn framlyndi ok Freys leik heyja; ungr leiddisk eldvelli
ok inni at sitja, varma dyngju eða vǫttu dúns fulla. Gauta hǫfðu samnað
fyrir alt um landit.

K. 16. Orrosta á Gautlandi.
Um várit, er ísa leysti, stikuðu Gautar Gautelfi, at Haraldr konungr
skyldi eigi mega leggja skipum sínum upp í landit. Haraldr konungr helt
skipum sínum upp í elfina ok lagðisk við stikin, herjaði þá á bæði lǫnd
ok brendi byggðina; svá segir Hornklofi: 49. Grennir þrǫng (at gunni)
gunnmǫ́s fyr haf sunnan (sá vas gramr) ok gumnum (geðharðr) und sik
jǫrðu, ok hjalmtamiðr hilmir holmreyðar lét olman lindihjǫrt fyr landi
lundprúðr við stik bundinn.Síðan riðu Gautar með her mikinn ok heldu
orrostu við Harald konung, ok varð þar allmikit mannfall ok hafði
Haraldr konungr sigr; svá segir Hornklofi: 50. Ríks (þreifsk reiddra
øxa rymr; knǫ́ttu spjǫr glymja) svartskyggð bitu seggi sverð
þjóðkonungs ferðar, þás (hugfyldra hǫlða) hlaut andskoti Gauta (hǫ́r
vas sǫngr of svírum) sigr (flugbeiddra vigra).

K. 17. Haraldr konungr fór til Uplanda.
Haraldr konungr fór víða um Gautland herskildi ok átti þar margar
orrostur tveim megin elfarinnar ok fekk hann optast sigr, en í einni
hverri orrostu fell Hrani gauzki. Síðan lagði Haraldr konungr land alt
undir sik fyrir norðan elfina ok fyrir vestan Væni ok Vermaland alt. En
er hann snørisk þaðan í brot, þá setti hann þar eptir til landz gæzlu
Guthorm hertoga ok lið mikit með honum, en hann snørisk þá til Uplanda
ok dvalðisk þar um hríð; fór síðan norðr um Dofrafjall til Þrándheims
ok var þar enn langar hríðir. Hann tók þá at eiga bǫrn; þau Ása áttu
sonu þessa: Guthormr var ellztr; Hálfdan svarti, Hálfdan hvíti — þeir
váru tvíburar, Sigfrøðr inn iiii.; þeir váru allir upp fœddir í
Þrándheimi með miklum sóma.

K. 18. Orrosta í Hafrsfirði.
Tíðendi þau spurðusk sunnan ór landi, at Hǫrðar ok Rygir, Egðir ok
Þilir sǫmnuðusk saman ok gerðu upreist bæði at skipum ok vápnum ok
fjǫlmenni; váru þeir uphafsmenn Eiríkr, Hǫrðalandz-konungr, Súlki
konungr af Rogalandi ok Sóti jarl, bróðir hans, Kjǫtvi inn auðgi,
konungr af Ǫgðum, ok Þórir haklangr, sonr hans; af Þelamǫrk brœðr ii.,
Hróaldr hryggr ok Haddr inn harði. En er Haraldr konungr varð þessa
tíðenda víss, þá dró hann her saman ok skaut skipum á vatn, bjósk síðan
með liðit ok ferr með landi suðr ok hafði mart manna ór hverju fylki.
En er hann kømr suðr um Stað, þá spyrr þat Eiríkr konungr; hafði hann
þá ok saman komit því liði, er honum var ván; ferr hann þá suðr í móti
því liði, er hann vissi at austan myndi koma til fultings við hann.
Mœttisk þá herrinn allr fyrir norðan Jaðar, ok leggja þá inn til
Hafrsfjarðar. Þar lá þá fyrir Haraldr konungr með her sinn; teksk þar
þegar orrosta mikil, var bæði hǫrð ok lǫng, en at lykðum varð þat, at
Haraldr konungr hafði sigr, en þar fellu þeir Eiríkr konungr ok Súlki
konungr ok Sóti jarl,bróðir hans. Þórir haklangr hafði lagt skip sitt í
móti skipi Haraldz konungs ok var Þórir berserkr mikill; var þar
allhǫrð atsókn, áðr Þórir haklangr fell; var þá hroðit alt skip hans.
Þá flýði Kjǫtvi konungr ok í hólma nǫkkurn, þar er vígi var mikit;
síðan flýði alt lið þeira, sumt á skipum, en sumt hljóp á land upp ok
svá it øfra suðr um Jaðar; svá segir Hornklofi: 51. Heyrðir í
Hafrsfirði, hvé hizug barðisk konungr enn kynstóri við Kjǫtva enn
auðlagða; knerrir kómu austan, kaps of lystir, með gínǫndum hǫfðum ok
grǫfnum tinglum.

52. Hlaðnir vǫ́ru hǫlða ok hvítra skjalda, vigra vestrœnna ok valskra
sverða; grenjuðu berserkir, guðr vas á sinnum, emjuðu ulfheðnar ok
ísǫrn dúðu.

53. Freistuðu ens framráða, es þeim flýja kendi, allvalds austmanna, es
býr at Utsteini; stóðum Nǫkkva brá, es vas styrjar væni; hlǫmmun vas á
hlífum, áðr Haklangr felli.

54. Leiddisk þá fyr Lúfu landi at halda hilmi inum halsdigra, holm lézk
at skjaldi; slógusk und sessþiljur, es sárir vǫ́ru, létu upp stjǫlu
stúpa, stungu í kjǫl hǫfðum.

55. Á baki létu blíkja, barðir vǫ́ru grjóti, Sváfnis salnæfrar seggir
hyggjandi; æstusk austkylfur ok of Jaðar hljópu heim ór Hafrsfirði,
hugðu á mjǫðdrykkju.

K. 19. Haraldr konungr varð einvaldr at Nóregi.
Eptir orrostu þessa fekk Haraldr konungr enga mótstǫðu í Nóregi; váru
þá fallnir allir inir mestu fjándmenn hans, en sumir flýðir ór landi,
ok var þat allmikill mannfjǫldi, þvíat þá byggðusk stór eyðilǫnd; þá
byggðisk Jamtaland ok Helsingjaland ok var þó áðr hvártveggja nǫkkut
byggt af Norðmǫnnum. Í þeim ófriði, er Haraldr konungr gekk til landz í
Nóregi, þá funnusk ok byggðusk útlǫnd, Færeyjar ok Ísland; þá var ok
mikil ferð til Hjaltlandz, ok margir ríkismenn af Nóregi flýðu útlaga
fyrir Haraldi konungi ok fóru í vestrvíking, váru í Orkneyjum eða
Suðreyjum á vetrum, en á sumrum herjuðu þeir í Nóreg ok gerðu þar
mikinn landzskaða; margir váruþeir ok ríkismenn, er gengu til handa
Haraldi konungi ok gerðusk hans menn ok byggðu lǫnd með honum.

K. 20. Frá bǫrnum Haraldz konungs.
Haraldr konungr var nú einvaldi orðinn allz Nóregs. Þá mintisk hann
þess, er mærin sú in mikilláta hafði mælt til hans; hann sendi þá menn
til hennar ok lét hana hafa til sín ok lagði hana hjá sér; þessi váru
bǫrn þeira: Álof var ellzt, þá var Hrœrekr, þá Sigtryggr, Fróði ok
Þorgils.

K. 21. Kvánfang Haraldz konungs.
Haraldr konungr átti margar konur ok mǫrg bǫrn; hann fekk þeirar konu,
er Ragnhildr hét, dóttir Eiríks konungs af Jótlandi; hon var kǫlluð
Ragnhildr in ríka, þeira sonr var Eiríkr blóðøx. Enn átti hann
Svanhildi, dóttur Eysteins jarls; þeira bǫrn váru Ólafr Geirstaða-álfr,
Bjǫrn ok Ragnarr rykkill. Enn átti Haraldr konungr Áshildi, dóttur
Hrings Dagssonar ofan af Hringaríki; þeira bǫrn váru Dagr ok Hringr,
Guðrøðr skirja, Ingigerðr. Svá segja menn, at þá er Haraldr konungr
fekk Ragnhildar ríku, at hann léti þá af ix. konum sínum; þess getr
Hornklofi:

56. Hafnaði Holmrýgjum ok Hǫrða meyjum hverri enni heinversku ok Hǫlga
ættar konungr enn kynstóri, es tók konu danska.

Bǫrn Haraldz konungs váru þar hver upp fœdd, sem móðerni áttu. Guthormr
hertogi hafði vatni ausit inn ellzta son Haraldz konungs ok gaf nafn
sitt; hann knésetti þann svein ok fóstraði ok hafði með sér í Vík
austr; fœddisk hann þar upp með Guthormi hertoga. Guthormr hertogi
hafði alla stjórn landzins um Víkina ok um Uplǫndin, þá er konungr var
eigi nær.

K. 22. Vestrferð Haraldz konungs.
Haraldr konungr spurði, at víða um mitt landit herjuðu víkingar, þeir
er á vetrum váru fyrir vestan haf. Hann hafði þá leiðangr úti hvert
sumar ok kannaði eyjar ok útsker, en hvar sem víkingar urðu varir við
her hans, þá flýðu allir ok flestir á haf út, en er konungi leiddisk
þetta, þá varð þat á einu sumri, at Haraldr konungr siglði með her sinn
vestr um haf, kom hann fyrst við Hjaltland ok drap þar alla víkinga, þá
er eigi flýðu undan. Síðan siglir hann suðr til Orkneyja ok hreinsaði
þar altaf víkingum. Eptir þat ferr hann alt í Suðreyjar ok herjar þar;
hann drap þar marga víkinga, þá er fyrir liði réðu áðr; hann átti þar
margar orrostur ok hafði optast sigr. Þá herjaði hann á Skotland ok
átti þar orrostur; en er hann kom vestr í Mǫn, þá hǫfðu þeir áðr spurt,
hvern hernað hann hafði gǫrt þar í landi, þá flýði alt fólk inn á
Skotland ok var þar aleyða af mǫnnum; braut var ok flutt alt fé þat, er
mátti; en er þeir Haraldr konungr gengu á land, þá fengu þeir ekki
herfang; svá segir Hornklofi:

57. Menfergir bar margar margspakr (Niðar varga lundr vann sókn á
sandi) sandmens í bý randir; áðr fyr eljunprúðum allr herr Skota þverri
lǫgðis eiðs af láði lœbrautar varð flœja.

Í þessu bili fell Ívarr, sonr Rǫgnvaldz Mœra-jarls, en í bœtr þess gaf
Haraldr konungr Rǫgnvaldi jarli, er hann siglði vestan, Orkneyjar ok
Hjaltland, en Rǫgnvaldr gaf þegar Sigurði, bróður sínum, bæði lǫndin,
ok var hann vestr eptir, þá er konungr siglði austr; gaf hann áðr
Sigurði jarldóm. Þá kom til lags við hann Þorsteinn rauðr, sonr Óláfs
hvíta ok Auðar innar djúpúðgu. Þeir herjuðu á Skotland ok eignuðusk
Katanes ok Suðrland alt til Ekkjalsbakka. Sigurðr jarl drap Melbrigða
tǫnn, jarl skozkan, ok batt hǫfuð hans við slagálar sér ok laust á
kykvavǫðva sínum á tǫnnina, er skagði ór hǫfðinu; kom þar í blástr ok
fekk hann þar af bana, ok er hann heygðr á Ekkjalsbakka. Þá réð lǫndum
Guthormr, sonr hans, einn vetr ok dó barnlauss. Síðan settusk í lǫndin
víkingar, Danir ok Norðmenn.

K. 23. Skorit hár Haraldz konungs.
Haraldr konungr var á veizlu á Mœri at Rǫgnvaldz jarls; hafði hann þá
eignazk land alt; þá tók konungr þar laugar ok þá lét Haraldr konungr
greiða hár sitt, ok þá skar Rǫgnvaldr jarl hár hans, en áðr hafði verit
óskorit ok ókembt x. vetr. Þá kǫlluðu þeir hann Harald lúfu, en síðan
gaf Rǫgnvaldr honum kenningarnafn ok kallaði hann Harald inn hárfagra,
ok sǫgðu allir, er sá, at þat var it mesta sannnefni, þvíat hann hafði
hár bæði mikit ok fagrt.

K. 24. Gǫngu-Hrólfr útlægr gǫrr.
Rǫgnvaldr Mœra-jarl var inn mesti ástvin Haraldz konungs, ok konungr
virði hann mikils. Rǫgnvaldr átti Hildi,dóttur Hrólfs nefju; synir
þeira váru þeir Hrólfr ok Þórir. Rǫgnvaldr jarl átti ok frillusonu; hét
einn Hallaðr, annarr Einarr, inn iii. Hrollaugr; þeir váru rosknir, þá
er inir skírbornu brœðr þeira váru bǫrn. Hrólfr var víkingr mikill;
hann var svá mikill maðr vexti, at engi hestr mátti bera hann, ok gekk
hann, hvargi sem hann fór; hann var kallaðr Gǫngu-Hrólfr. Hann herjaði
mjǫk í Austrvegu. Á einu sumri, er hann kom ór víking austan í Víkina,
þá hjó hann þar strandhǫgg. Haraldr konungr var í Víkinni; hann varð
mjǫk reiðr, þá er hann spurði þetta, þvíat hann hafði mikit bann á lagt
at ræna innan landz. Konungr lýsti því á þingi, at hann gerði Hrólf
útlaga af Nóregi. En er þat spurði Hildr, móðir Hrólfs, þá fór hon á
fund konungs ok bað friðar Hrólfi; konungr var svá reiðr, at henni týði
ekki, at biðja; þá kvað Hildr þetta:

58. Hafnið Nefju nafna, nú rekið gand ór landi, horskan hǫlða barma,
hví bellið því stillir? ilt ’s við ulf at ylfask, Yggr valbríkar,
slíkan; muna við hilmis hjarðir hœgr, ef rennr til skógar.

Gǫngu-Hrólfr fór síðan vestr um haf í Suðreyjar, ok þaðan fór hann
vestr í Valland ok herjaði þar ok eignaðisk þar jarlsríki mikit ok
byggði þar mjǫk Norðmǫnnum, ok er þar síðan kallat Norðmanndí. Af
Hrólfs ætt eru komnir jarlar í Norðmanndí. Sonr Gǫngu-Hrólfs var
Viljálmr, faðir Ríkarðar, fǫður annars Ríkarðar, fǫður Roðberts
lǫngumspáða, fǫður Viljálms bastarðar Engla-konungs; frá honum eru
síðan komnir Engla-konungar allir. Ragnhildr drótning ríka lifði síðan
iii. vetr, er hon kom í Nóreg, en eptir dauða hennar fór Eiríkr, sonr
þeira Haraldz konungs, til fóstrs í Fjǫrðu til Þóris hersis
Hróaldzsonar ok fœddisk hann þar upp.

K. 25. Frá Svása jǫtni.
Haraldr konungr fór einn vetr at veizlum um Uplǫnd ok lét búa sér til
jólaveizlu á Þoptyn. Jólaaptan kom Svási fyrir dyrr, þá er konungr sat
yfir borði, ok sendi konungi boð, at hann skyldi út ganga til hans; en
konungr brásk reiðr við þessum sendiboðum, ok bar inn sami maðr reiði
konungs út, sem honum hafði borit boðin, en Svási bað bera eigi at síðr
annat sinn erendit, ok kvað sik vera þann finninn, er konungr hafði
játat at setja gamma sinn annan veg brekkunnar þar, en konungr gekk út
ok varð honum þess jázi at fara heim með honum okgekk yfir brekkuna með
áeggjan sumra sinna manna, þótt sumir letti. Þar stóð upp Snæfríðr,
dóttir Svása, kvinna fríðust, ok byrlaði konungi ker fult mjaðar, en
hann tók alt saman ok hǫnd hennar, ok þegar var sem eldzhiti kvæmi í
hǫrund hans, ok vildi þegar hafa samræði við hana á þeiri nótt, en
Svási sagði, at þat myndi eigi vera, nema at honum nauðgum, nema
konungr festi hana ok fengi at lǫgum, en konungr festi Snæfríði ok
fekk, ok unni svá með œrslum, at ríki sitt ok alt þat, er honum
byrjaði, þá fyrir lét hann. Þau áttu iiii. sonu, einn var Sigurðr
hrísi, Hálfdan háleggr, Guðrøðr ljómi, Rǫgnvaldr réttilbeini. Síðan dó
Snæfríðr, en litr hennar skipaðisk á engan veg, var hon þá jamrjóð, sem
þá, er hon var kvik. Konungr sat æ yfir henni, ok hugði, at hon myndi
lifna. Fór svá fram iii. vetr, at hann syrgði hana dauða, en allr
landzlýðr syrgði hann viltan; en þessa villu at lægja kom til læknar
Þorleifr spaki, er með viti lægði þá villu fyrst með eptirmæli með
þessum hætti: »eigi er, konungr, kynligt, at þú munir svá fríða konu ok
kynstóra ok tígnir hana á dúni ok á guðvefi, sem hon bað þik, en tígn
þín er þó minni, en hœfir, ok hennar í því, at hon liggr ofrlengi í
sama fatnaði, ok er miklu sannara, at hon sé hrœrð, ok sé skipt undir
henni klæðum«. En þegar er hon var hrœrð ór rekkjunni, þá slær ýldu ok
óþefani ok hvers kyns illum fnyk af líkamanum; var þá hvatat at báli ok
var hon brend; blánaði áðr allr líkaminn ok ullu ór ormar ok eðlur,
froskar ok pǫddur ok allz kyns illyrmi. Seig hon svá í ǫsku, en
konungrinn steig til vizku ok hugði af heimsku, stýrði síðan ríki sínu
ok styrkðisk, gladdisk hann af þegnum sínum, en þegnar af honum, en
ríkit af hváru tveggja.

K. 26. Frá Þjóðólfi ór Hvini.
Eptir þat er Haraldr konungr hafði reynt svik finnunnar, varð hann svá
reiðr, at hann rak frá sér sonu sína ok finnunnar ok vildi eigi sjá þá.
En Guðrøðr ljómi fór á fund Þjóðólfs ins hvinverska, fóstrfǫður síns,
ok bað hann fara með sér til konungs, þvíat Þjóðólfr var ástvinr
konungs, en konungr var þá á Uplǫndum. Þeir fara síðan, en er þeir kómu
til konungs síð aptans, ok settusk niðr útarliga ok dulðusk; konungr
gekk á gólfinu ok sá á bekkina, en hann hafði veizlu nǫkkura ok var
mjǫðr blandinn; þá kvað hann þetta fyrir munni sér:59. Mjǫk eru mínir
rekkar til mjǫðgjarnir fornir ok hér komnir hárir; hví eruð ævar
margir? Þá svaraði Þjóðólfr: 60. Hǫfðum vér í hǫfði hǫgg at eggja leiki
með vellbrota vitrum; váruma þá til margir. Þjóðólfr tók ofan hǫttinn,
ok kendi konungr hann þá ok fagnaði honum vel. Þá bað Þjóðólfr konung,
at hann skyldi eigi fyrir líta sonu sína — »þvíat fúsir væri þeir at
eiga betra móðerni, ef þú hefðir þeim þat fengit«. Konungr játaði honum
því ok bað hann hafa Guðrøð heim með sér, svá sem hann hafði fyrr
verit, en Sigurð ok Hálfdan bað hann fara á Hringaríki, en Rǫgnvald á
Haðaland. Þeir gera svá sem konungr bauð, gerðusk þeir allir vaskligir
menn ok vel búnir at íþróttum. Haraldr konungr sat þá um kyrt innan
landz, ok var friðr góðr ok árferð.

K. 27. Upphaf Torf-Einars jarls í Orkneyjum.
Rǫgnvaldr jarl á Mœri spurði fall Sigurðar bróður síns ok þat, at þá
sátu í lǫndunum víkingar. Þá sendi hann vestr Hallað, son sinn, ok tók
hann jarlsnafn ok hafði lið mikit vestr, en er hann kom til Orkneyja,
þá settisk hann í lǫndin; en bæði á haust ok um vetr ok um vár fóru
víkingar um Eyjar, námu nesnám ok hjoggu strandhǫgg. Þat leiddisk
Hallaði jarli at sitja í eyjunum; veltisk hann þá ór jarldóminum ok tók
hǫlðsrétt; fór hann síðan austr í Nóreg. En er Rǫgnvaldr jarl spurði
þetta, lét hann illa yfir ferð Hallaðar, sagði, at synir hans myndi
verða ólíkir forellri sínu. Þá svaraði Einarr: »ek hefi lítinn metnað
af þér, á ek við lítla ást at skiljask. Mun ek fara vestr til Eyja, ef
þú vill fá mér styrk nǫkkurn. Mun ek því heita þér, er þér mun
allmikill fagnaðr á vera, at ek mun eigi aptr koma til Nóregs«.
Rǫgnvaldr segir, at þat líkaði honum vel, at hann kvæmi eigi aptr —
»þvíat mér er lítil ván, at frændum þínum sé sœmð at þér, þvíat
móðurætt þín ǫll er þrælborin«. Rǫgnvaldr fekk Einari eitt langskip ok
skipaði þat til handa honum. Siglði Einarr um haustit vestr um haf, en
er hann kom til Orkneyja, þá lágu þar fyrir víkingar ii. skipum, Þórir
tréskegg ok Kálfr skurfa; Einarr lagði þegar til orrostu við þá ok
sigraðisk, en þeir fellu báðir; þá var þetta kveðit: 61. Þá gaf hann
Tréskegg trollum, Torf-Einarr drap Skurfu.Hann var fyrir því kallaðr
Torf-Einarr, at hann lét skera torf ok hafði þat fyrir eldivið, þvíat
engi var skógr í Orkneyjum. Síðan gerðisk Einarr jarl yfir eyjunum ok
var hann ríkr maðr; hann var ljótr maðr ok einsýnn ok þó manna
skygnastr.

K. 28. Andlát Eiriks konungs Emundarsonar.
Guthormr hertogi sat optast í Túnsbergi ok hafði yfirsókn alt um
Víkina, þá er konungr var eigi nær, ok hafði þar landvǫrn; var þar mjǫk
herskátt af víkingum, en ófriðr var upp á Gautland, meðan Eiríkr
konungr lifði Emundarson; hann andaðisk, þá er Haraldr konungr inn
hárfagri hafði verit x. vetr konungr í Nóregi.

K. 29. Dauði Guthorms hertoga.
Eptir Eirík var konungr í Svíþjóð Bjǫrn, sonr hans, l. vetra; hann var
faðir þeira Eiríks ins sigrsæla ok Óláfs, fǫður Styrbjarnar. Guthormr
hertogi varð sóttdauðr í Túnsbergi. Þá gaf Haraldr konungr yfirsókn
ríkis þess allz Guthormi syni sínum ok setti hann þar hǫfðingja yfir.

K. 30. Dauði Rǫgnvaldz Mœra-jarls.
Þá er Haraldr konungr var xl. at aldri, þá váru margir synir hans vel á
legg komnir; þeir váru allir bráðgǫrvir. Kom þá svá, at þeir unðu illa
við, er konungr gaf þeim ekki ríki, en setti jarl í hverju fylki, ok
þótti þeim jarlar vera smábornari, en þeir váru. Þá fóru til á einu
vári Hálfdan háleggr ok Guðrøðr ljómi með mikla sveit manna ok kómu á
óvart Rǫgnvaldi Mœra-jarli ok tóku hús á honum ok brendu hann inni við
lx. manna. Þá tók Hálfdan langskip iii. ok skipaði ok siglir síðan
vestr á haf, en Guðrøðr settisk þar at lǫndum, sem áðr hafði haft
Rǫgnvaldr iarl. En er Haraldr konungr spurði þetta, þá fór hann þegar
með liði miklu á hendr Guðrøði, sá Guðrøðr engan annan sinn kost, en
gefask upp í vald Haraldz konungs, ok sendi konungr hann austr á Agðir.
En Haraldr konungr setti þá yfir Mœri Þóri, son Rǫgnvaldz jarls, ok
gipti honum Álofu, dóttur sína, er kǫlluð var árbót. Þórir jarl
þegjandi hafði þá ríki þvílíkt, sem haft hafði Rǫgnvaldr jarl, faðir
hans.

K. 31. Dauði Hálfdanar háleggs.
Hálfdan háleggr kom vestr til Orkneyja ok mjǫk á óvart, ok flýði Einarr
jarl þegar ór eyjunum ok kom aptr þegar samahaust ok kom þá óvart
Halfdani. Þeir hittusk ok varð skǫmm orrosta ok flýði Hálfdan ok var
þat við nótt sjálfa; lágu þeir Einarr tjaldalausir um nóttina, en um
morgininn, er lýsa tók, þá leituðu þeir flóttamanna um eyjarnar, ok var
hverr drepinn, þar er staðinn varð. Þá mælti Einarr jarl: »eigi veit
ek, segir hann, hvárt ek sé út á Rínansey mann eða fugl, stundum hefsk
upp, en stundum leggsk niðr«. Síðan fóru þeir þannug til ok fundu þar
Hálfdan hálegg ok tóku hann hǫndum. Einarr jarl kvað vísu þessa um
aptaninn, áðr hann lagði til orrostu: 62. Sékat ek Hrólfs ór hendi né
Hrollaugi fljúga dǫrr á dolga mengi, dugir oss fǫður hefna; en í kveld,
meðan knýjum, of kerstraumi, rómu, þegjandi sitr þetta Þórir jarl á
Mœri. Þá gekk Einarr jarl til Hálfdanar; hann reist ǫrn á baki honum
við þeima hætti, at hann lagði sverði á hol við hrygginn ok reist rifin
ǫll ofan á lendar, dró þar út lungun; var þat bani Hálfdanar; þá kvað
Einarr: 63. Rekit hefk Rǫgnvalds dauða, rétt skiptu því nornir, nú ’s
folkstuðill fallinn, at fjórðungi mínum; verpið snarpir sveinar, þvít
sigri vér rǫ́ðum (skatt veik hǫ́num harðan), at Háfœtu grjóti. Síðan
settisk Einarr jarl at Orkneyjum, sem fyrr hafði hann haft. En er
tíðendi þessi spyrjask í Nóreg, þá kunnu þessu stórilla brœðr hans ok
tǫlðu hefnda fyrir vert, ok margir sǫnnuðu þat aðrir. En er Einarr jarl
spyrr þetta, þá kvað hann: 64. Eru til míns fjǫrs margir menn of sannar
deilðir ór ýmissum áttum ósmábornir gjarnir; en þat vitu þeygi þeir,
áðr mik hafi feldan, hverr ilþorna arnar undir hlýtr at lúta.

K. 32. Sætt Haraldz konungs ok Einars jarls.
Haraldr konungr bauð liði út ok dró saman her mikinn ok fór síðan vestr
til Orkneyja, en er Einarr jarl spurði, at konungr var austan kominn,
þá ferr hann yfir á Nes; þá kvað hann vísu: 65. Margr verðr sekr of
sauði seggr með fǫgru skeggi, en ek at ungs í Eyjum allvalds sonar
falli; hætt segja mér hǫ1ðar við hugfullan stilli, Haralds hefk skarð í
skildi (skala ugga þat) hǫggvit.Þá fóru menn ok orðsendingar millum
konungs ok jarls; kom þá svá, at þar var á komit stefnulagi, ok finnask
þeir sjálfir ok festi þá jarl alt í konungs dóm: Haraldr konungr dœmði
á hendr Einari jarli ok ǫllum Orkneyingum at gjalda lx. marka gullz;
bóndum þótti gjald ofmikit; þá bauð jarl þeim, at hann myndi einn saman
gjalda ok skyldi hann eignask þá óðul ǫll í eyjunum; þessu játuðu þeir
mest fyrir þá sǫk, at inir snauðu áttu lítlar jarðir, en inir auðgu
hugðusk mundu leysa sín óðul, þegar er þeir vildu; leysti jarl alt
gjaldit við konung; fór konungr þá austr eptir um haustit. Var þat
lengi síðan í Orkneyjum, at jarlar áttu óðul ǫll, alt þar til er
Sigurðr Hlǫðvisson gaf aptr óðulin.

K. 33. Kvánfang Eiríks konungs.
Guthormr, sonr Haraldz konungs, hafði landvǫrn fyrir Víkinni ok fór
hann með herskipum it ýtra, en er hann lá í Elfarkvíslum, þá kom þar
Sǫlvi klofi ok lagði til bardaga við hann; þar fell Guthormr. Hálfdan
svarti ok Halfdan hvíti lágu í víking ok herjuðu um Austrveg. Þeir áttu
orrostu mikla á Eistlandi; þar fell Hálfdan hvíti. Eiríkr var at fóstri
með Þóri hersi Hróaldszsyni í Fjǫrðum; honum unni Haraldr konungr mest
sona sinna ok virði hann mest. Þá er Eiríkr var xii. vetra gamall, gaf
Haraldr konungr honum v. langskip, ok fór hann í hernað, fyrst í
Austrveg ok þá suðr um Danmǫrk ok um Frísland ok Saxland, ok dvalðisk í
þeiri ferð iii. vetr. Eptir þat fór hann vestr um haf ok herjaði um
Skotland ok Bretland, Írland ok Valland ok dvalðisk þar aðra iiii.
vetr. Eptir þat fór hann norðr á Finnmǫrk ok alt til Bjarmalandz ok
átti hann þar orrostu mikla ok hafði sigr. Þá er hann kom aptr á
Finnmǫrk, þá fundu menn hans í gamma einum konu þá, er þeir hǫfðu enga
sét jamvæna; hon nefndisk fyrir þeim Gunnhildr ok sagði, at faðir
hennar bjó á Hálogalandi, er hét Ǫzurr tóti — »ek hefi hér verit til
þess, segir hon, at nema kunnostu at finnum tveim, er hér eru fróðastir
á mǫrkinni; nú eru þeir farnir á veiðar, en báðir þeir vilja eiga mik,
ok báðir eru þeir svá vísir, at þeir rekja spor sem hundar bæði á þá ok
á hjarni, en þeir kunnu svá vel á skíðum, at ekki má forðask þá, hvárki
menn né dýr, en hvatki er þeir skjóta til, þá hœfa þeir; svá hafa þeir
fyrir komit hverjum manni, er hér hefir komit í nánd, ok ef þeir verða
reiðir, þá snýsk jǫrð um fyrir sjónum þeira, en ef nǫkkut kviktverðr
fyrir sjónum þeira, þá fellr dautt niðr. Nú meguð þér fyrir engan mun
verða á veg þeira, nema ek fela yðr hér í gammanum; skuluð þér þá
freista, ef vér fáim drepit þá«. Þeir þekðusk þetta, at hon fal þá. Hon
tók línsekk einn, ok hugðu þeir, at aska væri í; hon tók þar í hendi
sinni ok søri því um gammann útan ok innan. Lítlu síðarr koma finnar
heim; þeir spyrja, hvat þar er komit; hon segir, at þar er ekki komit;
finnum þykkir þat undarligt, er þeir hǫfðu rakit spor alt at gammanum,
en síðan finna þeir ekki. Þá gera þeir sér eld ok matbúa, en er þeir
váru mettir, þá býr Gunnhildr rekkju sína; en svá hafði áðr farit iii.
nætr, at Gunnhildr hefir sofit, en hvárr þeira hefir vakat yfir ǫðrum
fyrir afbrýðis sakir. Þá mælti hon: »farið nú hegat ok liggi á sína
hlið mér hvárr ykkarr«: þeir urðu þessu fegnir ok gerðu svá; hon helt
sinni hendi um háls hvárum þeira. Þeir sofna þegar, en hon vekr þá, ok
enn brálliga sofna þeir, ok svá fast, at hon fær varliga vakit þá, ok
enn sofna þeir, ok fær hon þá fyrir engan mun vakit þá, ok þá setr hon
þá upp ok enn sofa þeir; hon tekr þá selbelgi tvá mikla ok steypir yfir
hǫfuð þeim ok bindr at sterkliga fyrir neðan hendrnar; þá gerir hon
bending konungsmǫnnum, hlaupa þeir þá fram ok bera vápn á finna ok fá
hlaðit þeim, draga þá út ór gammanum. Um nóttina eptir váru
reiðarþrumur svá stórar, at þeir máttu hvergi fara, en at morni fóru
þeir til skips ok hǫfðu Gunnhildi með sér ok færðu Eiríki. Fóru þeir
Eiríkr þá suðr til Hálogalandz. Hann stefndi þá til sín Ǫzuri tóta;
Eiríkr segir, at hann vill fá dóttur hans; Ǫzurr játir því, fær þá
Eiríkr Gunnhildar ok hefir hana með sér suðr í land.

K. 34. Frá sonum Haraldz.
Haraldr konungr var þá l. at aldri, er synir hans váru margir rosknir,
en sumir dauðir. Þeir gerðusk margir ofstopamenn miklir innan landz ok
váru sjálfir ósáttir; þeir ráku af eignum jarla konungs, en suma drápu
þeir. Haraldr konungr stefndi þá þing fjǫlment austr í landi ok bauð
til Uplendingum. Þá gaf hann sonum sínum konunganǫfn ok setti þat í
lǫgum, at hans ættmenn skyldi hverr konungdóm taka eptir sinn fǫður, en
jarldóm sá, er kvensifr væri af hans ætt kominn. Hann skipti landi með
þeim, lét hafa Vingulmǫrk, Raumaríki ok Vestfold, Þelamǫrk, þat gaf
hann Óláfi, Birni, Sigtryggvi, Fróða, Þorgísli, en Heiðmǫrk ok
Guðbrandzdali, þat gaf hann Dag ok Hringok Ragnari; Snæfríðarsonum gaf
hann Hringaríki, Haðaland, Þótn ok þat, er þar liggr til; Guthormi
hafði hann gefit til yfirsóknar frá Elfi til Svínasundz of Ránriki;
hann hafði hann sett til landvarnar austr við landz-enda, sem fyrr er
ritat. Haraldr konungr sjálfr var optast um mitt land, Hrœrekr ok
Guðrøðr váru jafnan innan hirðar með konungi ok hǫfðu veizlur stórar á
Hǫrðalandi ok Sogni. Eiríkr var með Haraldi konungi feðr sínum; honum
unni hann mest sona sinna ok virði hann mest; honum gaf hann Hálogaland
ok Norðmœri ok Raumsdal. Norðr í Þrándheimi gaf hann yfirsókn Hálfdani
svarta ok Hálfdani hvíta ok Sigrøði. Hann gaf sonum sínum í hverju
þessu fylki hálfar tekjur við sik, ok þat með, at þeir skyldu sitja í
hásæti, skǫr hæra en jarlar, en skǫr lægra, en hann sjálfr, en þat sæti
eptir hans dag ætlaði sér hverr sona hans, en hann sjálfr ætlaði þat
Eiríki, en Þrœndir ætluðu þat Hálfdani svarta, en Víkverir ok
Uplendingar unnu þeim bezt ríkis, er þar váru þeim undir hendi. Af
þessu varð þar mikit sundrþykki enn af nýju milli þeira brœðra. En með
því at þeir þóttusk hafa lítit ríki, þá fóru þeir í hernað, svá sem
sagt ér at Guthormr fell í Elfarkvíslum fyrir Sǫlva klofa. Eptir þat
tók Óláfr við því ríki, er hann hafði haft. Hálfdan hvíti fell á
Eistlandi, Hálfdan háleggr fell í Orkneyjum. Þeim Þorgísli ok Fróða gaf
Haraldr konungr herskip, ok fóru þeir í vestrvíking ok herjuðu um
Skotland ok Bretland ok Írland. Þeir eignuðusk fyrst Norðmanna
Dyflinni. Svá er sagt, at Fróða væri gefinn banadrykkr, en Þorgísl var
lengi konungr yfir Dyflinni ok var svikinn af Írum ok fell þar.

K. 35. Dauði Rǫgnvaldz réttilbeina.
Eiríkr bloðøx ætlaði at vera yfirkonungr allra brœðra sinna, ok svá
vildi ok Haraldr konungr vera láta; váru þeir feðgar lǫngum ásamt.
Rǫgnvaldr réttilbeini átti Haðaland; hann nam fjǫlkyngi ok gerðisk
seiðmaðr. Haraldi konungi þóttu illir seiðmenn. Á Hǫrðalandi var sá
seiðmaðr, er hét Vitgeirr; konungr sendi honum orð ok bað hann hætta
seið; hann svaraði ok kvað: 66. Þat ’s vǫ́ lítil, at vér síðim karla
bǫrn ok kerlinga, es Rǫgnvaldr síðr réttilbeini, hríðmǫgr Haralds, á
Haðalandi. En er Haraldr konungr heyrði þetta sagt, þá með hans ráði
fór Eiríkr blóðøx til Uplanda ok kom á Haðaland. Hann brendi
inniRǫgnvald bróður sinn með lxxx. seiðmanna, ok var þat verk lofat
mjǫk. Guðrøðr ljómi var um vetrinn með Þjóðólfi í Hvini, fóstrfǫður
sínum, á kynnissókn ok hafði skútu alskipaða ok vildi hann fara norðr á
Rogaland. Þá lǫgðusk á stormar miklir, en Guðrøði var títt um ferð sína
ok lét hann illa um dvǫlina; þá kvað Þjóðolfr: 67. Fariða ér, áðr
fleyja flatvǫllr, heðan, batnar, (verpr) Geitis veg (grjóti) Goðrøðr
(of sæ stóran); vindbýsna skalt, vísi víðfrægr, heðan bíða; vesið með
oss, unz verði veðr, nú ’s brim fyr Jaðri. Guðrøðr fór sem áðr, hvat
sem Þjóðólfr mælti; en er þeir kómu fyrir Jaðar, þá kafði skipit undir
þeim, ok létusk þar allir.

K. 36. Fall Bjarnar kaupmannz.
Bjǫrn, sonr Haraldz konungs, réð þá fyrir Vestfold ok sat optast í
Túnsbergi, en var lítt í hernaði. Til Túnsbergs sóttu mjǫk kaupskip
bæði þar um Víkina ok norðan ór landi ok sunnan ór Danmǫrk ok af
Saxlandi. Bjǫrn konungr átti ok kaupskip í ferðum til annarra landa ok
aflaði sér svá dýrgripa eða annarra fanga, þeira er hann þóttisk hafa
þurfa. Brœðr hans kǫlluðu hann farmann eða kaupmann. Bjǫrn var vitr
maðr ok vel stilltr ok þótti vænn til hǫfðingja; hann fekk sér gott
kvánfang ok makligt; hann gat son, er Guðrøðr hét. Eiríkr blóðøx kom ór
Austrveg með herskip ok lið mikit; hann beiddisk af Birni bróður sínum,
at taka við skǫttum ok skyldum þeim, er Haraldr konungr átti á
Vestfold, en hinn var áðr vanði, at Bjǫrn fœrði konungi skatt eða sendi
menn með; vildi hann enn svá ok vildi eigi af hǫndum greiða. En Eiríkr
þóttisk vista þurfa ok tjalda ok drykkjar. Þeir brœðr þreyttu þetta með
kappmælum, ok fekk Eiríkr eigi at heldr ok fór brot ór býnum. Bjǫrn fór
ok ór bœnum um kveldit ok upp á Sæheim. Eiríkr hvarf aptr, fór upp um
nóttina á Sæheim eptir Birni, kom þar, er þeir sátu yfir drykkju;
Eiríkr tók hús á þeim, en þeir Bjǫrn gengu út ok bǫrðusk; þar fell
Bjǫrn ok mart manna með honum; Eiríkr tók þar herfang mikit ok fór
norðr í land. Þetta verk líkaði stórilla Víkverjum, ok var Eiríkr þar
mjǫk óþokkaðr, fóru þau orð um, at Óláfr konungr myndi hefna Bjarnar,
ef honum gæfi fœri á. Bjǫrn konungr liggr í Farmannzhaugi á Sæheimi.

K. 37. Sætt konunga.
Eiríkr konungr fór um vetrinn eptir norðr á Mœri ok tók veizlu í Sǫlva
fyrir innan Agðanes; en er þat spurði Hálfdan svarti, fór hann til með
her ok tók hús á þeim. Eiríkr svaf í útiskemmu ok komsk út til skógar
við v. mann, en þeir Hálfdan brendu upp bœinn ok lið alt, þat er inni
var; kom Eiríkr á fund Haraldz konungs með þessum tíðendum. Konungr
varð þessu ákafliga reiðr ok samnaði her saman ok fór á hendr Þrœndum;
en er þat spyrr Hálfdan svarti, þá býðr hann út liði ok skipum ok verðr
allfjǫlmennr ok lagði út til Staðs fyrir innan Þórsbjǫrg. Haraldr
konungr lá þá sínu liði út við Reinsléttu. Fóru þá menn milli þeira.
Guthormr sindri hét einn gǫfugr maðr; hann var þá í liði með Hálfdani
svarta, en fyrr hafði hann verit með Haraldi konungi ok ástvinr beggja
þeira. Guthormr var skáld mikit: hann hafði ort sitt kvæði um hvárn
þeira feðga; þeir hǫfðu honum boðit laun fyrir, en hann neitti ok
beiddisk, at þeir skyldu veita honum eina bœn, ok hǫfðu þeir því
heitit. Hann fór þá á fund Haraldz konungs ok bar sættarorð millum
þeira ok bað þá hvárn tveggja þeira bœnar ok þess, at þeir skyldu
sættask, en konungar gerðu svá mikinn metnað hans, at af hans bœn
sættusk þeir. Margir aðrir gǫfgir menn fluttu þetta mál með honum. Var
þat at sætt, at Hálfdan skyldi halda ríki ǫllu, því er áðr hafði hann
haft; skyldi hann ok láta óhætt við Eirík bróður sinn. Eptir þessi sǫgu
orti Jórunn skáldmær nǫkkur erendi í Sendibít: 68. Haralds frák Hálfdan
spyrja herðibrǫgð, en lǫgðis sýnisk svartleitr reyni sjá bragr, ins
hárfagra.

K. 38. Fœddr Hákon góði.
Hákon Grjótgarðzson Hlaða-jarl hafði alla yfirsókn í Þrándheimi, þá er
Haraldr konungr var annarstaðar í landi, ok hafði Hákon mestan metnað í
Þrœndalǫgum af konungi. Eptir fall Hákonar tók Sigurðr, sonr hans, ríki
ok gerðisk jarl í Þrándheimi; hann hafði atsetu á Hlǫðum. Með honum
fœddusk upp synir Haraldz konungs, Hálfdan svarti ok Sigrøðr, en áðr
váru þeir undir hendi Hákonar, fǫður hans. Þeir váru mjǫk jafnaldrar,
synir Haraldz ok Sigurðr. Sigurðr jarl fekk Bergljótar, dóttur Þóris
jarls þegjanda; móðir hennar var Álof árbót, dóttir Haraldz hárfagra.
Sigurðr jarl var allra manna vitrastr. Ener Haraldr konungr tók at
eldask, þá settisk hann optliga at stórbúum, er hann átti á Hǫrðalandi
á Alreksstǫðum eða á Sæheimi, á Fitjum, eða á Útsteini, ok í Kǫrmt á
Ǫgvaldznesi. Þá er Haraldr konungr var nær lxx., gat hann son við konu
þeiri, er Þóra er nefnd morstrstǫng; hon var æzkuð ór Morstr; hon átti
góða frændr; hon var í frændsemistǫlu við Hǫrða-Kára; hon var kvinna
vænst ok in fríðasta; hon var kǫlluð konungs ambátt. Váru þá margir
þeir konungi lýðskyldir, er vel váru ættbornir, bæði karlar ok konur.
Sá var siðr um gǫfugra manna bǫrn, at vanda menn mjǫk til at ausa vatni
eða gefa nafn. En er at þeiri stefnu kom, er Þóru var ván, at hon myndi
barn ala, þá vildi hon fara á fund Haraldz konungs; hann var þá norðr á
Sæheimi, en hon var í Morstr. Hón fór þá norðr á skipi Sigurðar jarls;
þau lágu um nóttina við land; þar ól Þóra barn uppi á hellunni við
bryggjusporð, þat var sveinbarn. Sigurðr jarl jós sveininn vatni ok
kallaði eptir feðr sínum, Hákoni Hlaða-jarli; sá sveinn var snimma
fríðr ok mikill vexti ok mjǫk líkr feðr sínum. Haraldr konungr lét
sveininn fylgja móður sinni, ok váru þau at konungsbúum, meðan
sveinninn var ungr.

K. 39. Orðsending Aðalsteins konungs.
Aðalsteinn hét þá konungr í Englandi, er þá hafði nýtekit við
konungdómi; hann var kallaðr inn sigrsæli ok inn trúfasti. Hann sendi
menn til Nóregs á fund Haraldz konungs með bess konar sending, at
sendimaðr gekk fyrir konung; hann selr konungi sverð gullbúit með
hjǫltum ok meðalkafla, ok ǫll umgerð var búin með gulli ok silfri ok
sett dýrligum gimsteinum; helt sendimaðrinn sverðzhjǫltunum til
konungsins ok mælti: »hér er sverð, er Aðalsteinn konungr mælti at þú
skyldir við taka«. Tók konungr meðalkaflann, ok þegar mælti
sendimaðrinn: »nú tóktu svá, sem várr konungr vildi, ok nú skaltu vera
þegn hans, er þú tókt við sverði hans«. Haraldr konungr skilði nú, at
þetta var með spotti gǫrt, en hann vildi enskis mannz þegn vera, en þó
mintisk hann þess, sem hans háttr var, at hvert sinn er skjót œði eða
reiði hljóp á hann, at hann stilti sik fyrst ok lét svá renna af sér
reiðina ok leit á sakar óreiðr; nú gerir hann enn svá ok bar þetta
fyrir vini sína, ok finna þeir allir saman hér ráð til, þat it fyrsta,
at láta sendimenn heim fara óspilta.

K. 40. Ferð Hauks til Englandz.
Annat sumar eptir sendi Haraldr konungr skip vestr til Englandz ok fekk
til stýrimann Hauk hábrók; hann var kappi mikill ok inn kærsti konungi;
hann fekk í hǫnd honum Hákon, son sinn. Haukr fór þá vestr til Englandz
á fund Aðalsteins konungs ok fann hann í Lundúnum; þar var þá boð fyrir
ok veizla virðilig. Haukr segir sínum mǫnnum, þá er þeir koma at
hǫllinni, hvernug þeir skulu hátta inngǫngunni, segir, at sá skal
síðarst út ganga, er fyrstr gengr inn, ok allir standa jafnfram fyrir
borðinu ok hverr þeira hafa sverð á vinstri hlið ok festa svá
yfirhǫfnina, at eigi sé sverðit. Síðan ganga þeir inn í hǫllina; þeir
váru xxx. manna. Gekk Haukr fyrir konung ok kvaddi hann. Konungr biðr
hann velkominn. Þá tók Haukr sveininn Hákon ok setr á kné Aðalsteini
konungi. Konungr sér á sveininn ok spyrr Hauk, hví hann ferr svá. Haukr
svarar: »Haraldr konungr bað þik fóstra honum ambáttarbarn«. Konungr
varð reiðr mjǫk ok greip til sverðz, er var hjá honum, ok brá svá, sem
hann vildi drepa sveininn. »Knésett hefir þú hann nú, segir Haukr, nú
máttu myrða hann, ef þú vill, en ekki mantu með því eyða ǫllum sonum
Haraldz konungs«. Gekk Haukr síðan út ok allir hans menn, ok fara leið
sína til skips ok halda í haf, er þeir eru at því búnir, ok kómu aptr
til Nóregs á fund Haraldz konungs, ok líkaði honum nú vel, þvíat þat er
mál manna, at sá væri ótígnari, er ǫðrum fóstraði barn. Í þvílíkum
viðskiptum konunga fannsk þat, at hvárr þeira vildi vera meiri en
annarr ok varð ekki misdeili tígnar þeira at heldr fyrir þessar sakar;
hvárrtveggi var yfirkonungr síns ríkis til dauðadags.

K. 41. Skírðr Hákon.
Aðalsteinn konungr lét skíra Hákon ok kenna rétta trú ok góða siðu ok
allz konar kurteisi. Aðalsteinn konungr unni honum svá mikit, meira en
ǫllum frændum sínum, ok út í frá unni honum hverr maðr, er hann kunni.
Hann var síðan kallaðr Aðalsteinsfóstri. Hann var inn mesti
íþróttamaðr, meiri ok sterkari ok fríðari, en hverr maðr annarra, hann
var vitr ok orðsnjallr ok vel kristinn. Aðalsteinn konungr gaf Hákoni
sverð þat, er hjǫltin váru ór gulli ok meðalkaflinn, en brandrinn var
þó betri; þar hjó Hákon með kvernstein til augans; þat varsíðan kallat
Kvernbítr; þat sverð hefir bezt komit til Nóregs; þat átti Hákon til
dauðadags.

K. 42. Leiddr Eiríkr til ríkis.
Haraldr konungr var þá áttrœðr at aldri, gerðisk hann þá þungfœrr, svá
at hann þóttisk eigi mega fara yfir land eða stjórna konungs málum. Þá
leiddi hann Eirík, son sinn, til hásætis síns ok gaf honum vald yfir
landi ǫllu. En er þat spurðu aðrir synir Haraldz konungs, þá settisk
Hálfdan svarti í konungshásæti; tók hann þá til forráða allan
Þrándheim; hurfu at því ráði allir Þrœndir með honum. Eptir fall
Bjarnar kaupmannz tók Óláfr bróðir hans ríki yfir Vestfold ok til
fóstrs Guðrøð, son Bjarnar. Tryggvi hét sonr Óláfs, ok váru þeir
Guðrøðr fóstbrœðr ok mjǫk jafnaldra ok báðir inir efniligstu ok
atgørvimenn miklir; Tryggvi var hverjum manni meiri ok sterkari. En er
Víkverjar spurðu, at Hǫrðar hǫfðu tekit til yfirkonungs Eirík, þá tóku
þeir Óláf til yfirkonungs i Víkinni, ok helt hann því ríki. Þetta
líkaði Eiríki stórilla. Tveim vetrum síðarr varð Hálfdan svarti
bráðdauðr inn í Þrándheimi at veizlu nǫkkurri, ok var þat mál manna, at
Gunnhildr konungamóðir hefði keypt at fjǫlkunnigri konu, at gera honum
banadrykk. Eptir þat tóku Þrœndir Sigrøð til konungs.

K. 43. Dauði Haraldz konungs.
Haraldr konungr lifði iii. vetr, síðan er hann hafði Eiríki gefit
einvald ríkisins; var þá á Rogalandi eða á Hǫrðalandi at stórbúum, er
hann átti. Eiríkr ok Gunnhildr áttu son, er Haraldr konungr jós vatni
ok gaf nafn sitt, segir svá, at sá skyldi konungr vera eptir Eirík
fǫður sinn. Haraldr konungr gipti flestar dœtr sínar innan landz jǫrlum
sínum, ok eru þaðan komnar miklar kynkvíslir. Haraldr konungr varð
sóttdauðr á Rogalandi, er hann heygðr á Haugum við Karmtsund. Í
Haugasundi stendr kirkja, en við sjálfan kirkjugarðinn í útnorðr er
haugr Haraldz konungs ins hárfagra; fyrir vestan kirkjuna liggr
legsteinn Haraldz konungs, sá er lá yfir legi hans í hauginum, ok er
steinninn hálfs fjogrtánda fets langr ok nær ii. álna breiðr. Í miðjum
hauginum var leg Haraldz konungs; þar var settr steinn annarr at hǫfði,
en annarr at fótum, ok lǫgð þar hellan á ofan, en hlaðit grjóti tveim
megin útan undir. Þeir steinar standa nú þar í kirkjugarðinum, er þá
váru í hauginum ok nú varfrá sagt. Svá segja fróðir menn, at Haraldr
inn hárfagri hafi verit allra manna fríðastr sýnum ok sterkastr ok
mestr, inn ǫrvasti af fé ok allvinsæll við sína menn; hann var hermaðr
mikill ǫndverða æfi, ok þýða menn þat nú, at vitat hafi um tré þat it
mikla, er móður hans sýndisk í draumi fyrir burð hans, er inn neðsti
hlutr trésins var rauðr sem blóð, en þá var leggrinn upp frá fagr ok
grœnn, at þat jartegnði blóma ríkis hans, en at ofanverðu var hvítt
tréit; þar sýndisk þat, at hann myndi fá elli ok hæru; kvistir ok limar
trésins boðaði afkvæmi hans, er um alt land dreifðisk, ok af hans ætt
hafa verit jafnan síðan konungar í Nóregi.

K. 44. Fall Óláfs ok Sigrøðar.
Eiríkr konungr tók allar tekjur þær, sem konungr átti um mitt land, inn
næsta vetr eptir andlát Haraldz konungs, en Óláfr austr um Víkina, en
Sigrøðr, bróðir þeira, hafði alt um Þrœndalǫg. Eiríki likaði þetta
stórilla, ok fóru þau orð um, at hann myndi með styrk eptir leita við
brœðr sína, ef hann mætti fá einvaldzríki yfir landi ǫllu, svá sem
faðir hans hafði gefit honum. En er Óláfr ok Sigrøðr spyrja þetta, þá
fara sendimenn milli þeira; því næst gera þeir stefnulag sitt, ok ferr
Sigrøðr um várit austr til Víkr, ok finnask þeir Óláfr brœðr í
Túnsbergi ok dvǫlðusk þar um hríð. Þat sama vár býðr Eiríkr út liði
miklu ok skipum ok snýr austr til Víkr. Eiríkr konungr fekk svá mikit
hraðbyri, at hann siglði dag ok nótt, ok fór engi njósn fyrir honum, ok
er hann kom til Túnsbergs, þá gengu þeir Óláfr ok Sigrøðr með lið sitt
austr ór bœnum á brekkuna ok fylkðu þar. Eiríkr hafði lið miklu meira
ok fekk hann sigr, en þeir Óláfr ok Sigrøðr fellu þar báðir, ok er þar
haugr hvárs tveggja þeira á brekkunni, sem þeir lágu fallnir. Eiríkr
fór um Víkina ok lagði undir sik ok dvalðisk þar lengi sumars. Tryggvi
ok Guðrøðr flýðu þá til Uplanda. Eiríkr var mikill maðr ok fríðr,
sterkr ok hreystimaðr mikill, hermaðr mikill ok sigrsæll, ákafamaðr í
skapi, grimmr, óþýðr ok fálátr. Gunnhildr, kona hans, var kvinna
fegrst, vitr ok margkunnig, glaðmælt ok undirhyggjumaðr mikill ok in
grimmasta. Þau váru bǫrn þeira Eiríks ok Gunnhildar: Gamli var elztr,
Guthormr, Haraldr, Ragnfrøðr, Ragnhildr, Erlingr, Guðrøðr, Sigurðr
slefa. Ǫll váru bǫrn Eiríks fríð ok mannvæn.

*

                       Uphaf sǫgu Hákonar góða

Uphaf sǫgu Hákonar góða.

K. 1. Hákon Aðalsteinsfóstri til konungs tekinn.
Hákon Aðalsteinsfóstri var þá á Englandi, er hann spurði andlát Haraldz
konungs, fǫður síns; bjósk hann þá þegar til ferðar. Fekk Aðalsteinn
konungr honum lið ok góðan skipakost ok bjó hans fǫr allvegliga, ok kom
hann um haustit til Nóregs. Þá spurði hann fall brœðra sinna ok þat, at
Eiríkr konungr var þá í Víkinni; siglði þá Hákon norðr til Þrándheims
ok fór á fund Sigurðar Hlaða-jarls, er allra spekinga var mestr í
Nóregi, ok fekk þar góðar viðtǫkur, ok bundu þeir lag sitt saman; hét
Hákon honum miklu ríki, ef hann yrði konungr. Þá létu þeir stefna þing
fjǫlment, ok á þinginu talaði Sigurðr jarl af hendi Hákonar ok bauð
bóndum hann til konungs. Eptir þat stóð Hákon sjálfr upp ok talaði;
mæltu þá ii. ok ii. sín á milli, at þar væri þá kominn Haraldr inn
hárfagri ok orðinn ungr í annat sinn. Hákon hafði þat uphaf síns máls,
at hann beiddi bœndr at gefa sér konungsnafn ok þat með, at veita sér
fylgð ok styrk til at halda konungdóminum, en þar í mót bauð hann þeim,
at gera alla bœndr óðalborna ok gefa þeim óðul sín, er byggja. At þessu
ørendi varð rómr svá mikill, at allr búandamúgrinn œpði ok kallaði, at
þeir vildu hann til konungs taka, ok var svá gǫrt, at Þrœndir tóku
Hákon til konungs um alt land; þá var hann xv. vetra; tók hann sér þá
hirð ok fór yfir land. Þau tíðendi spurðusk á Uplǫnd, at Þrœndir hǫfðu
sér konung tekit slíkan at ǫllu, sem Haraldr inn hárfagri var, nema þat
skilði, at Haraldr hafði allan lýð í landi þrælkat ok áþját, en þessi
Hákon vildi hverjum manni gott ok bauð aptr at gefa bóndum óðul sín,
þau er Haraldr konungr hafði af þeim tekit. Við þau tíðendi urðu allir
glaðir, ok sagði hverrǫðrum, flaug þat sem sinueldr alt austr til
landzenda. Margir bœndr fóru af Uplǫndum at hitta Hákon konung, sumir
sendu menn, sumir gerðu orðsendingar ok jartegnir, allir til þess, at
hans menn vildu gerask. Konungr tók því þakksamliga.

K. 2. Frá Hákoni konungi.
Hákon konungr fór ǫndurðan vetr á Uplǫnd, stefndi þar þing, ok dreif
alt fólk á hans fund, þat er komask mátti; var hann þá til konungs
tekinn á ǫllum þingum; fór hann þá austr til Víkr. Þar kómu til hans
Tryggvi ok Guðrøðr, brœðrasynir hans, ok margir aðrir, er upp tǫlðu
harma sína, þá er hlotit hǫfðu af Eiríki, bróður hans. Eiríks óvinsælð
óx æ því meir, sem allir menn gerðu sér kærra við Hákon konung ok heldr
hǫfðu sér traust til at mæla, sem þótti. Hákon konungr gaf konungsnafn
Tryggva ok Guðrøði ok ríki þat, sem Haraldr konungr hafði gefit feðrum
þeira; Tryggva gaf hann Ránríki ok Vingulmǫrk, en Guðrøði Vestfold, en
fyrir því, at þeir váru ungir ok bernskir, þá setti hann til gǫfga menn
ok vitra at ráða landi með þeim, gaf hann þeim land með þeim skildaga,
sem fyrr hafði verit, at þeir skyldi hafa helming skylda ok skatta við
hann. Fór Hákon konungr norðr til Þrándheims, er váraði, it øfra um
Uplǫnd.

K. 3. Ferð Eiríks ór landi.
Hákon konungr dró saman her mikinn í Þrándheimi, er váraði, ok réð til
skipa; Víkverjar hǫfðu ok her mikinn úti, ok ætluðu til móts við Hákon.
Eiríkr bauð ok liði út um mitt land, ok varð honum ilt til liðs, þvíat
ríkismenn margir skutusk honum ok fóru til Hákonar, en er hann sá engi
efni til mótstǫðu í móti her Hákonar, þá siglði hann vestr um haf með
því liði, er honum vildi fylgja, fór hann fyrst til Orkneyja ok hafði
þaðan með sér lið mikit; þá siglði hann suðr til Englandz ok herjaði um
Skotland, hvar sem hann kom við land; hann herjaði ok alt norðr um
England. Aðalsteinn Englakonungr sendi orð Eiríki ok bauð honum at taka
af sér ríki í Englandi, sagði svá, at Haraldr konungr, faðir hans, var
mikill vinr Aðalsteins konungs, svá at hann vill þat virða við son
hans. Fóru þá menn í milli þeira konunganna, ok sættusk á þat með
einkamálum, at Eiríkr konungr tók Norðimbraland at halda af Aðalsteini
konungi ok verja þar land fyrir Dǫnum okǫðrum víkingum. Eiríkr skyldi
láta skírask ok kona hans ok bǫrn þeira ok alt lið hans, þat er honum
hafði fylgt þangat. Tók Eiríkr þenna kost, var hann þá skírðr ok tók
rétta trú. Norðimbraland er kallat fimtungr Englandz. Hann hafði atsetu
í Jórvík, þar sem menn segja, at fyrr hafi setit Loðbrókar-synir.
Norðimbraland var mest byggt Norðmǫnnum, síðan er Loðbrókar-synir unnu
landit; herjuðu Danir ok Norðmenn optliga þangat, síðan er vald
landzins hafði undan þeim gengit. Mǫrg heiti landzins eru þar gefin á
nórœna tungu, Grímsbœr ok Hauksfljót ok mǫrg ǫnnur.

K. 4. Fall Eiríks konungs.
Eiríkr konungr hafði fjǫlmenni mikit um sik, helt þar fjǫlða Norðmanna,
er austan hafði farit með honum, ok enn kómu margir vinir hans síðan af
Nóregi. Hann hafði land lítit. Þá fór hann jafnan í hernað á sumrum,
herjaði á Skotland ok Suðreyjar, Írland ok Bretland, ok aflaði sér svá
fjár. Aðalsteinn konungr varð sóttdauðr; hann hafði verit konungr xiv.
vetr ok viii. vikur ok iii. daga. Síðan var konungr í Englandi
Játmundr, bróðir hans; var honum ekki um Norðmenn; var Eiríkr konungr
eigi í kærleikum við hann, ok fóru þá þau orð um af Játmundi konungi,
at hann myndi annan hǫfðingja setja yfir Norðimbraland. En er þat
spurði Eiríkr konungr, þá fór hann í vestrvíking ok hafði ór Orkneyjum
með sér Arnkel ok Erlend, sonu Torf-Einars. Síðan fór hann í Suðreyjar
ok váru þar margir víkingar ok herkonungar, ok réðusk til liðs með
Eiríki konungi. Helt hann þá ǫllu liðinu fyrst til Írlandz ok hafði
þaðan lið slíkt, er hann fekk; síðan fór hann til Bretlandz ok herjaði
þar. Eptir þat siglði hann suðr undir England ok herjaði þar sem í
ǫðrum stǫðum, en alt lið flýði, þar sem hann fór. Ok með því at Eiríkr
var hreystimaðr mikill ok hafði her mikinn, þá treystisk hann svá vel
liði sínu, at hann gekk langt á land upp ok herjaði ok leitaði eptir
mǫnnum. Óláfr hét konungr sá, er Játmundr konungr hafði þar sett til
landvarnar; hann dró saman her óvígjan ok fór á hendr Eiríki konungi ok
varð þar mikil orrosta, fellu mjǫk enskir menn, ok þar sem einn fell,
kómu iii. af landi ofan í staðinn, ok inn øfra hluta dagsins snýr
mannfallinu á hendr Norðmǫnnum, ok fell þar mikit fólk, ok at lykðum
þess dags fell Eiríkr konungr ok v. konungar með honum; þessir eru
nefndir: Gothormr oksynir hans ii., Ívarr ok Hárekr; þar fell ok
Sigurðr ok Rǫgnvaldr; þar fell ok Arnkell ok Erlendr, synir
Torf-Einars. Þar varð allmikit mannfall af Norðmǫnnum, en þeir, er
undan kómusk, fóru til Norðimbralandz ok sǫgðu Gunnhildi ok sonum
hennar þessi tíðendi.

K. 5. Ferð Gunnhildarsona.
En er þau Gunnhildr urðu þessa vǫr, at Eiríkr konungr var fallinn, ok
hann hafði áðr herjat land Engla-konungs, þá þykjask þau vita, at þeim
mun þar vera eigi friðvænt; búask þau þá þegar í brot af Norðimbralandi
ok hafa skip þau ǫll, er Eiríkr konungr hafði átt, hǫfðu lið þat ok
alt, er þeim vildi fylgja, ok óf lausafjár, er þar hafði saman dregizk
í skǫttum á Englandi, en sumt hafði fengizk í hernaði. Þau halda liði
sínu norðr til Orkneyja ok staðfestusk þar um hríð. Þá var þar jarl
Þorfiðr hausakljúfr, sonr Torf-Einars. Tóku þá synir Eiríks undir sik
Orkneyjar ok Hjaltland ok hǫfðu skatta af, ok sátu þar um vetrum, en
fóru í vestrvíking á sumrum, herjuðu um Skotland ok Írland; þess getr
Glúmr Geirason: 69. Hafði fǫr til ferju fróðr Skáneyjar góða
blakkríðandi bekkja barnungr þaðan farna. Rógeisu vann ræsir ráðvandr á
Skotlandi sendan seggja kindar sverðbautinn her Gauti.

70. Dolgeisu rak dísar, drótt kom mǫrg á flótta, gumna vinr at gamni
gjóðum írskar þjóðir; foldar rauð ok feldi Freyr í manna dreyra sunnr,
á sigr of hlynninn, seggi mækis eggjar.

K. 6. Orrosta á Jótlandi.
Hákon konungr Aðalsteinsfóstri lagði undir sik allan Nóreg, þá er
Eiríkr, bróðir hans, hafði brot flýit. Hákon konungr sótti inn fyrsta
vetr vestr í landit, eptir þat norðr í Þrándheim ok sat þar. En fyrir
þær sakir, at eigi þótti friðligt, ef Eiríkr konungr leitaði vestan um
haf með her sinn, sat hann fyrir því með lið sitt um mitt land í
Firðafylki ok Sogni, á Hǫrðalandi ok Rogalandi. Hákon setti Sigurð
Hlaða-jarl yfir ǫll Þrœndalǫg, svá sem hann hafði fyrr haft ok Hákon,
faðir hans, af Haraldi konungi inum hárfagra. En er Hákon konungr
spurðí fall Eiríks konungs, bróður sins, ok þat, at synir Eiríks
konungs hǫfðu ekki traust í Englandi, þá þótti honum líti1 ógn af þeim
standa, fórþá með liði sínu á einu sumri austr í Vík. Í þann tíma
herjuðu Danir mjǫk í Víkina ok gerðu þar opt mikinn skaða, en er þeir
spurðu, at Hákon konungr var þar kominn með her mikinn, þá flýðu allir
undan, sumir suðr til Hallandz, en þeir, er nærr meirr váru Hákoni
konungi, stefndu út á hafit ok svá suðr til Jótlandz. En er Hákon
konungr varð þessa varr, þá siglði hann eptir þeim með allan her sinn,
en er hann kom til Jótlandz ok menn urðu við þat varir, þá draga þeir
her saman ok vilja verja land sitt ok ráða til orrostu við Hákon
konung; varð þar orrosta mikil, barðisk Hákon konungr svá djarfliga, at
hann var fyrir framan merki ok hafði hvárki hjálm né brynju. Hákon
konungr hafði sigr ok rak flótta langt á land upp; svá kvað Guthormr
sindri í Hákonardrápu: 71. Bifrauknum trað bekkjar blárǫst konungr ára;
mætr hlóð mildingr Jótum mistar vífs í drífu; svangœðir rak síðan,
sótti, Jalfaðs flótta, hrókr Gylfa þar hylja hrafnvíns at mun sínum.

K. 7. Orrosta í Eyrarsundi.
Síðan helt Hákon konungr liði sínu sunnan til Selundar ok leitaði
víkinga; hann røri með ii. snekkjur fram í Eyrarsund; þar hitti hann
xi. víkingasnekkjur ok lagði þegar til orrostu við þá, ok lauk svá, at
hann hafði sigr ok hrauð ǫll víkingaskipin; svá segir Guthormr sindri:
72. Almdrósar fór eisu élrunnr mǫrum sunnan trjónu tingls á grœna
tveimr einum selmeina, þás ellifu allar allreiðr Dana skeiðar valsendir
hrauð vandar, víðfrægr at þat síðan.

K. 8. Hernaðr Hákonar konungs í Danmǫrk.
Eptir þat herjaði Hákon konungr víða um Selund ok rænti mannfólkit, en
drap sumt, en sumt hertók hann, tók gjǫld stór af sumum, fekk þá enga
mótstǫðu; svá segir Guthormr sindri: 73. Selund náði þá síðan sóknheggr
und sik leggja vals ok Vinða frelsi víð, Skáneyjar síðu. Síðan fór
Hákon konungr austr fyrir Skáneyjarsíðu ok herjaði alt, tók gjǫld ok
skatta af landinu ok drap alla víkinga, hvar sem hann fann, bæði Dani
ok Vinðr; fór hann alt austr fyrir Gautland ok herjaði þar ok fekk þar
stór gjǫld af landinu; svá segir Guthormr sindri:74. Skattgilda vann
skyldir skautjalfaðar Gauta; gollskýflir vann gjǫflastr geirveðr í fǫr
þeiri.

Hákon konungr fór aptr um haustit með lið sitt ok hafði fengit ógrynni
fjár. Hann sat um vetrinn í Víkinni við áhlaupum, ef Danir ok Gautar
gerði þar.

K. 9. Frá Tryggva konungi.
Þat haust kom Tryggvi konungr Óláfsson ór vestrvíking; hafði hann þá
áðr herjat um Írland ok Skotland. Um várit fór Hákon konungr norðr í
land ok setti Tryggva konung, bróðurson sinn, yfir Víkina, at verja
fyrir ófriði ok eignask slíkt af þeim lǫndum i Danmǫrku, er Hákon
konungr hafði it fyrra sumarit skattgild; svá segir Guthormr sindri:
75. Ok sóknhattar setti svellrjóðr at því fljóði Ónars, eiki grónu,
austr geðbœti hraustan, þann es áðr frá Írum íðvandr of kom skíðum
salbrigðandi Sveigðis svanvangs liði þangat.

K. 10. Frá Gunnhildar-sonum.
Haraldr konungr Gormsson réð þá fyrir Danmǫrku; honum líkaði stórilla
þat er Hákon konungr hafði herjat í land hans, ok fóru þau orð um, at
Dana-konungr myndi hefnask vilja, en þat varð þó ekki svá bráðliga. En
er þetta spurðu Gunnhildarsynir hvártveggja, at ófriðr var millum
Danmerkr ok Nóregs, þá byrja þau ferð sína vestan. Þau giptu Ragnhildi,
dóttur Eiríks, Arnfinni, syni Þorfinnz hausakljúfs; settisk þá enn
Þorfiðr jarl at Orkneyjum, en Eiríkssynir fóru í brot. Gamli Eiríksson
var þá nǫkkuru elztr ok var hann þó eigi roskinn maðr. En er Gunnhildr
kom til Danmerkr með sonu sína, þá fór hon á fund Haraldz konungs ok
fekk þar góðar viðtekjur; fekk Haraldr konungr þeim veizlur í ríki
sínu, svá miklar, at þau fengu vel haldit sik ok menn sína, en hann tók
til fóstrs Harald Eiríksson ok knésetti hann; fœddisk hann þar upp í
hirð Dana-konungs. Sumir Eiríkssynir fóru í hernað, þegar er þeir hǫfðu
aldr til ok ǫfluðu sér fjár, herjuðu um Austrveg; þeir váru snimma menn
fríðir ok fyrr rosknir at afli ok atgǫrvi en at vetratali; þess getr
Glúmr Geirason í Gráfeldardrápu: 76. Austrlǫndum fórsk undir allvaldr,
sás gaf skǫldum, (hann fekk gagn at gunni) gunnhǫrga, slǫg, mǫrgum;
slíðrtungur lét syngva sverðleiks reginn; ferðir sendi gramr at grundu
gollvarpaða snarpar.Eiríkssynir snørusk þá ok með her sinn norðr í
Víkina ok herjuðu þar, en Tryggvi konungr hafði her úti ok helt til
móts við þá, ok áttu þeir orrostur margar ok hǫfðu ýmsir sigr. Herjuðu
Eiríkssynir stundum í Víkina, en Tryggvi stundum um Halland ok Sjáland.

K. 11. Fœddr Hákon inn ríki.
Þá er Hákon var konungr í Nóregi, var friðr góðr með bóǫndum ok
kaupmǫnnum, svá at engi grandaði ǫðrum né annars fé; þá var ár mikit
bæði á sjá ok á landi. Hákon konungr var allra manna glaðastr ok
málsnjallastr ok lítillátastr; hann var maðr stórvitr ok lagði mikinn
hug á lagasetning. Hann setti Gulaþingslǫg með ráði Þorleifs spaka ok
hann setti Frostaþingslǫg með ráði Sigurðar jarls ok annarra Þrœnda,
þeira er vitrastir váru. En Heiðsævislǫg hafði sett Hálfdan svarti, sem
fyrr er ritit. Hákon konungr hafði jólaveizlu í Þrándheimi, hafði
Sigurðr jarl búit fyrir honum á Hlǫðum. Ina fyrstu jólanótt ól
Bergljót, kona jarls, sveinbarn. Eptir um daginn jós Hákon konungr
svein þann vatni ok gaf nafn sitt, ok óx sveinn sá upp ok varð síðan
ríkr maðr ok gǫfugr. Sigurðr jarl var inn kærsti vinr Hákonar konungs.

K. 12. Frá Eysteini illa.
Eysteinn Uplendinga-konungr, er sumir kalla inn ríkja en sumir inn
illa, hann herjaði í Þrándheim ok lagði undir sik Eynafylki ok
Sparbyggvafylki, ok setti þar yfir son sinn, er hét . . . . . En
Þrœndir drápu hann. Eysteinn konungr fór annat sinn herfǫr í Þrándheim
ok herjaði þá víða ok lagði undir sik. Þá bauð hann Þrœndum, hvárt þeir
vildu heldr hafa at konungi þræl hans, er hét Þórir faxi, eða hund, er
Saurr hét, en þeir kuru hundinn, þvíat þeir þóttusk þá mundu heldr
sjálfráða. Þeir létu síða í hundinn iii manna vit, ok gó hann til
tveggja orða, en mælti it þriðja. Helsi var honum gǫrt ok viðjar af
silfri ok gulli, en þegar er saurugt var, báru hirðmenn hann á herðum
sér; hásæti var honum búit, ok hann sat á haugi sem konungar ok bjó í
eyjunni iðri ok hafði atsetu, þar sem hét Saurshaugr. Þat er sagt at
honum varð at bana, at vargar lǫgðusk á hjǫrð hans, en hirðmenn eggjuðu
hann at verja fé sitt; hann gekk af hauginum, ok fór þangat til, sem
vargarnir váru, en þeir rifu hann þegar í sundr. Mǫrg undr ǫnnur
gerðiEysteinn konungr við Þrœndi. Af þeim hernaði ok ófrið flýðu margir
hǫfðingjar ok mart fólk flýði óðul sín. Ketill jamti, sonr Ǫnundar
jarls ór Sparabúi, fór austr um Kjǫl ok mikill mannfjǫlði með honum ok
hǫfðu búferli sín með sér. Þeir ruddu markir ok byggðu þar stór heruð;
þat var síðan kallat Jamtaland. Sonarsonr Ketils var Þórir helsingr;
hann fór fyrir víga sakir af Jamtalandi ok austr yfir markir þær, er
þar verða, ok byggði þar, ok sótti þannug fjǫlði mannz með honum, ok
þat er kallat Helsingjaland; gengr þat alt austr til sjávar.
Helsingjaland byggðu Svíar alt it eystra með hafinu. En er Haraldr
konungr inn hárfagri ruddi ríki fyrir sér, þá stǫkk enn fyrir honum
fjǫlði mannz ór landi, Þrœndir ok Naumdœlir, ok gerðusk þá enn byggðir
austr um Jamtaland, ok sumir fóru alt í Helsingjaland. Helsingjar hǫfðu
kaupferðir sínar til Svíþjóðar ok váru þannug lýðskyldir at ǫllu, en
Jamtr váru mjǫk allz í millum, ok gaf engi at því gaum, fyrr en Hákon
setti frið ok kaupferðir til Jamtalandz ok vingaðisk þar við ríkismenn;
þeir sóttu síðan austan á hans fund ok játuðu honum hlýðni sinni ok
skattgjǫfum ok gerðusk hans þegnar, þvíat þeir spurðu gott til hans,
vildu þeir heldr þýðask undir hans konungdóm, en undir Svía-konung,
þvíat þeir váru af Norðmanna-ætt komnir, en hann setti þeim lǫg ok
landzrétt. Svá gerðu ok allir Helsingjar, þeir er æzkaðir váru um Kjǫl
norðan.

K. 13. Frá Hákoni konungi.
Hákon konungr var vel kristinn, er hann kom i Nóreg, en fyrir því at
þar var land alt heiðit ok blótskapr mikill ok stórmenni mart, en hann
þóttisk liðs þurfa mjǫk ok alþýðuvinsælð, þá tók hann þat ráð, at fara
leyniliga með kristninni, helt sunnudaga ok frjádaga fǫstu; hann setti
þat í lǫgum, at hefja jólahald þann tíma, sem kristnir menn, ok skyldi
þá hverr maðr eiga mælisǫl, en gjalda fé ella, ok halda heilagt, meðan
ǫl ynnisk, en áðr var jólahald hafit hǫkunótt, þat var miðsvetrarnótt,
ok haldin iii.-náttajól. Hann ætlaði svá, er hann festisk í landinu ok
hann hefði frjálsliga undir sik lagt alt land, at hafa þá fram
kristniboð; hann gerði svá fyrst, at hann lokkaði þá menn, er honum
váru kærstir, til kristni; kom svá með vinsælð hans, at margir létu
skírask, en sumir létu af blótum. Hann sat lǫngum i Þrándheimi, þvíat
þar var mestr styrkr landzins. En er Hákon konungr þóttisk fengit hafa
styrk afnǫkkurum ríkismǫnnum at halda upp kristninni, þá sendi hann til
Englandz eptir byskupi ok ǫðrum kennimǫnnum, ok er þeir kómu í Nóreg,
þá gerði Hákon konungr þat bert, at hann vildi bjóða kristni um alt
land, en Mœrir ok Raumdœlir skutu þannug sínu máli, sem Þrœndir váru.
Hákon konungr lét þá vígja kirkjur nǫkkurar ok setti þar presta til, en
er hann kom í Þrándheim, þá stefndi hann þing við bœndr ok bauð þeim
kristni. Þeir svara svá, at þeir vilja þessu máli skjóta til
Frostaþings, ok vilja þá, at þeir komi ór ǫllum fylkjum þeim, sem eru í
Þrœndalǫgum, segja, at þá munu þeir svara þessu vandmæli.

K. 14. Frá blótum.
Sigurðr Hlaða-jarl var inn mesti blótmaðr, ok svá var Hákon faðir hans;
helt Sigurðr jarl upp blótveizlum ǫllum af hendi konungs þar í
Þrœndalǫgum. Þat var forn siðr, þá er blót skyldi vera, at allir bœndr
skyldu þar koma, sem hof var, ok flytja þannug fǫng sín, þau er þeir
skyldu hafa, meðan veizlan stóð. At veizlu þeiri skyldu allir menn ǫl
eiga; þar var ok drepinn allz konar smali ok svá hross, en blóð þat
alt, er þar kom af, þá var þat kallat hlaut, ok hlautbollar þat, er
blóð þat stóð í, ok hlautteinar, þat var svá gǫrt sem stǫklar, með því
skyldi rjóða stallana ǫllu saman, ok svá veggi hofsins útan ok innan,
ok svá støkkva á mennina, en slátr skyldi sjóða til mannfagnaðar; eldar
skyldu vera á miðju gólfi í hofinu ok þar katlar yfir; skyldi full um
eld bera, en sá er gerði veizluna ok hǫfðingi var, þá skyldi hann signa
fullit ok allan blótmatinn, skyldi fyrst Óðins full — skyldi þat drekka
til sigrs ok ríkis konungi sínum — en síðan Njarðar full ok Freys full
til árs ok friðar. Þá var mǫrgum mǫnnum títt, at drekka þar næst Braga
full, menn drukku ok full frænda sinna, þeira er heygðir hǫfðu verit,
ok váru þat minni kǫlluð. Sigurðr jarl var manna ǫrvastr; hann gerði
þat verk, er frægt var mjǫk, at hann gerði mikla veizlu á Hlǫðum ok
helt einn upp ǫllum kostnaði; þess getr Kormákr Ǫgmundarson í
Sigurðardrápu: 77. Hafit maðr ask né eskis afspring með sér þingat
fésæranda at fœra fats. Véltu goð Þjaza. Hver myni vés við valdi vægi
kind of bægjask; því fúr-Rǫgnir fagnar fens. Vá Gramr til menja.

K. 15. Þing á Frostu.
Hákon konungr kom til Frostaþings ok var þar komit allfjǫlment af
bóndum. En er þing var sett, þá talaði Hákon konungr, hóf þar fyrst, at
þat væri boð hans ok bœn við bœndr ok búþegna, ríka ok óríka, ok þar
með við alla alþýðu, unga menn ok gamla, sælan ok vesælan, konur sem
karla, at allir menn skyldu kristnask láta ok trúa á einn guð, Krist
Máríu son, en hafna blótum ǫllum ok heiðnum goðum, halda heilagt inn
vii. dag hvern við vinnum ǫllum, fasta ok inn vii. hvern dag. En þegar
er konungr hafði þetta upp borit fyrir alþýðu, þá var þegar mikill
kurr, kurruðu bœndr um þat, er konungr vildi vinnur taka af þeim, ok
sagði, at við þat mátti landit eigi byggva, en verkalýðr ok þrælar
kǫlluðu þat, at þeir mætti eigi vinna, ef þeir skyldi eigi mat hafa, —
sǫgðu ok, at þat var skaplǫstr Hákonar konungs ok fǫður hans ok þeira
frænda, at þeir váru illir af mat, svá þótt þeir væri mildir af gulli.
Ásbjǫrn af Meðalhúsum ór Gaulardal stóð upp ok svaraði ørendi hans ok
mælti: »þat hugðu vér bœndr, Hákon konungr, segir hann, at þá er þú
hafðir it fyrsta þing haft hér í Þrándheimi ok hǫfðum þik til konungs
tekinn ok þegit af þér óðul vár, at vér hefðim þá hǫndum himin tekit,
en nú vitum vér eigi, hvárt heldr er, at vér munum frelsi þegit hafa,
eða muntu nú láta þrælka oss af nýju með undarligum hætti, at vér mynim
hafna átrúnaði þeim, er feðr várir hafa haft fyrir oss ok alt forellri,
fyrst um brunaǫld, en nú haugsǫld, ok hafa þeir verit miklu gǫfgari en
vér, ok hefir oss þó dugat þessi átrúnaðr. Vér hǫfum lagt til yðar svá
mikla ástúð, at vér hǫfum þik ráða látit með oss ǫllum lǫgum ok
landzrétt. Nú er þat vili várr ok samþykki bóndanna, at halda þau lǫg,
sem þú settir oss hér á Frostaþingi ok vér játuðum þér; viljum vér
allir þér fylgja ok þik til konungs halda, meðan einn hverr er lífs
bóndanna, þeira er hér eru nú á þinginu, ef þú, konungr, vilt nǫkkut
hóf við hafa, at beiða oss þess eins, er vér megum veita þér ok oss sé
eigi ógeranda. En ef þér vilið þetta mál taka með svá mikilli freku, at
deila afli ok ofríki við oss, þá hǫfum vér bœndr gǫrt ráð várt, at
skiljask allir við þik ok taka oss annan hǫfðingja, þann er oss haldi
til þess, at vér megim í frelsi hafa þann átrúnað, sem vér viljum. Nú
skaltu, konungr, kjósa um kosti þessa,áðr þing sé slitit«. At ørendi
þessu gerðu bœndr róm mikinn ok segja, at þeir vilja svá vera láta.

K. 16. Svǫr Sigurðar jarls.
En er hljóð feksk, þá svaraði Sigurðr jarl, sagði, at »þat er vili
Hákonar konungs at samþykkja við yðr, bœndr, ok láta aldri skilja yðra
vináttu«. Bœndr segja, at þeir vilja, at konungr blóti til árs þeim ok
friðar, svá sem faðir hans gerði. Staðnar þá kurrinn ok slíta þeir
þinginu. Síðan talaði Sigurðr jarl við konung, at hann skyldi eigi fyr
taka með ǫllu, at gera, sem bœndr vildu, segir, at eigi myndi annat
hlýða — »er þetta, konungr, sem sjálfir þér meguð heyra, vili ok ákafi
hǫfðingja ok þar með allz fólks. Skulu vér, konungr, hér finna til gott
ráð nǫkkut« — ok samðisk þat með þeim konungi ok jarli.

K. 17. Frá blótum.
Um haustit at vetri var blótveizla á Hlǫðum, ok sótti þar til konungr.
Hann hafði jafnan fyrr verit vanr, ef hann var staddr, þar er blót
váru, at matask í lítlu húsi með fá menn, en bœndr tǫlðu at því, er
hann sat eigi í hásæti sínu, þá er mestr var mannfagnaðr; sagði jarl,
at hann skyldi eigi þá svá gera; var ok svá, at konungr sat í hásæti
sínu. En er it fyrsta full var skenkt, þá mælti Sigurðr jarl fyrir ok
signaði Óðni ok drakk af horninu til konungs. Konungr tók við ok gerði
krossmark yfir. Þá mælti Kárr af Grýtingi: »hví ferr konungrinn nú svá;
vill hann enn eigi blóta?«. Sigurðr jarl svarar: »konungr gerir svá,
sem þeir allir, er trúa á mátt sinn ok megin ok signa full sitt Þór.
Hann gerði hamarsmark yfir, áðr hann drakk«. Var þá kyrt um kveldit.
Eptir um daginn, er menn gengu til borða, þá þustu bœndr at konungi,
sǫgðu, at hann skyldi eta þá hrossaslátr. Konungr vildi þat fyrir engan
mun. Þá báðu þeir hann drekka soðit. Hann vildi þat eigi. Þá báðu þeir
hann eta flotit. Hann vildi þat ok eigi, ok var þá við atgǫngu. Sigurðr
jarl segir, at hann vill sætta þá, ok bað þá hætta storminum ok bað
hann konung gína yfir ketilhǫdduna, er soðreykinn hafði lagt upp af
hrossaslátrinu, ok var smjǫr haddan. Þá gekk konungr til ok brá líndúk
um hǫdduna ok gein yfir ok gekk síðan til hásætis ok líkaði hvárigum
vel.

K. 18. Blótveizla á Mærini.
Um vetrinn eptir var búit til jóla konungi inn á Mærini; en er at leið
jólunum, þá lǫgðu þeir stefnu með sér átta hǫfðingjar, er mest réðu
fyrir blótum í ǫllum Þrœndalǫgum. Þeir váru iiii. útan ór Þrándheimi:
Kárr af Grýtingi ok Ásbjǫrn af Meðalhúsum, Þorbergr af Varnesi, Ormr af
Ljoxu, en af Innþrœndum Blótólfr af Ǫlvishaugi, Narfi af Staf ór
Veradal, Þrándr haka af Eggju, Þórir skegg af Húsabœ í eyjunni iðri.
Þessir viii. menn bundusk í því, at þeir iiii. af Útþrœndum skyldu eyða
kristninni, en þeir iiii. af Innþrœndum skyldu neyða konung til blóta.
Útþrœndir fóru iiii. skipum suðr á Mœri ok drápu þar presta iii. ok
brendu kirkjur iii., fóru aptr síðan. En er Hákon konungr ok Sigurðr
jarl kómu inn á Mærini með her sinn, þá váru þar bœndr komnir
allfjǫlment. Inn fyrsta dag at veizlunni veittu bœndr honum atgǫngu ok
báðu hann blóta, en hétu honum afarkostum ella. Sigurðr jarl bar þá mál
í millum þeira, kømr þá svá, at Hákon konungr át nǫkkura bita af
hrosslifr, drakk hann þá ǫll minni krossalaust, þau er bœndr skenktu
honum. En er veizlu þeiri var lokit, fór konungr ok jarl þegar út á
Hlaðir; var konungr allókátr ok bjósk þegar í brot með ǫllu liði sínu
ór Þrándheimi, ok mælti svá, at hann skyldi fjǫlmennari koma í annat
sinn í Þrándheim ok gjalda þá Þrœndum þenna fjándskap, er þeir hǫfðu
til hans gǫrt. Sigurðr jarl bað konung gefa Þrœndum þetta ekki at sǫk,
segir svá, at konungi myni ekki þat duga at heitask eða herja á
innanlandzfólk, ok þar sízt, er mestr styrkr var landzins, sem í
Þrándheimi var. Konungr var svá reiðr, at ekki mátti orðum við hann
koma; fór hann í brot ór Þrándheimi ok suðr á Mœri, dvalðisk þar um
vetrinn ok um várit: en er sumraði, dró hann lið at sér, ok váru þau
orð á, at hann myndi fara með her þann á hendr Þrœndum.

K. 19. Orrosta á Ǫgvaldznesi.
Hákon konungr var þá á skip kominn ok hafði lið mikit. Þá kómu honum
tíðendi sunnan ór landi, þau at synir Eiríks konungs váru komnir sunnan
af Danmǫrk í Víkina, ok þat fylgði, at þeir hǫfðu elt af skipum Tryggva
konung Óláfsson austr við Sótanes; hǫfðu þeir þá víða herjat í Víkinni,
ok hǫfðu margir menn undir þá gengit. En er konungr spurði þessi
tíðendi, þáþóttisk hann liðs þurfa; sendi hann þá orð Sigurði jarli at
koma til sín ok svá ǫðrum hǫfðingjum, þeim er honum var liðs at ván.
Sigurðr jarl kom til Hákonar konungs ok hafði allmikit lið; váru þar þá
allir Þrœndir, þeir er um vetrinn hǫfðu mest gengit at konunginum, at
pynda hann til blóta; váru þeir þá allir í sætt teknir af fortǫlum
Sigurðar jarls. Fór Hákon konungr þá suðr með landi, en er hann kom
suðr um Stað, þá spurði hann, at Eiríkssynir váru þá komnir á
Norðr-Agðir; fóru þá hvárir í móti ǫðrum; varð fundr þeira á Kǫrmt.
Gengu þá hvárir af skipum ok bǫrðusk á Ǫgvaldznesi; váru hvárir-tveggju
allfjǫlmennir; varð þar orrosta mikil, sótti Hákon konungr hart fram,
ok var þar fyrir Gothormr konungr Eiríksson með sína sveit, ok eigask
þeir hǫggvaskipti við. Þar fell Gothormr konungr ok var merki hans niðr
hǫggvit; fell þar þá mart lið um hann; því næst kom flótti í lið
Eiríkssona, ok flýðu þeir til skipanna ok røru í brot ok hǫfðu látit
mikit lið; þess getr Guthormr sindri: 78. Valþagnar lét vegnum vígnest
saman bresta handar vafs of hǫfðum hlymmildingum gildir; þar gekk
Njǫrðr af Nirði nadds hámána raddar valbrands víðra landa vápnunduðum
sunda. Hákon konungr fór til skipa sinna ok helt austr eptir
Gunnhildarsonum; fóru þá hvárir-tveggju, sem mest máttu, þar til er
þeir kómu á Austr-Agðir. Þá siglðu Eiríkssvnir á haf ok suðr til
Jótlandz; þess getr Guthormr sindri: 79. Almdrógar varð œgis (opt sinn
ek þess minnumk) barma ǫld fyr Baldri bensíks vita ríkis; bǫðsœkir helt
bríkar, brœðr, sínum, ok flœðu undan, allar kindir Eireks, á haf
snekkjum. Síðan fór Hákon konungi norðr aptr til Nóregs, en Eiríkssynir
dvǫlðusk þá enn í Danmǫrk langa hríð.

K. 20. Lagasetning Hákonar konungs.
Eptir þessa orrostu setti Hákon konungr þat í lǫgum um alt land með sjá
ok svá langt upp á land, sem lax gengr ofarst, at hann skipaði allri
byggð ok skipti í skipreiður, en hann skipti skipreiðum í fylki. Í
hverju fylki var þá á kveðit, hversu mǫrg skip váru eða hversu stór
skyldi út gera ór hverju fylki, þá er almenningr væri úti, ok skyldi
almenningr vera skyldr út at gera, þegar er útlendr herr væri í landi.
Þat skyldi ok fylgjaútboði því, at vita skyldi gera á hám fjǫllum, svá
at hvern mætti sjá frá ǫðrum. Segja menn svá, at á vii. nóttum fór
herboðit frá inum synzta vita í ina nørztu þinghá á Hálogalandi.

K. 21. Frá Eiríkssonum.
Eiríkssynir váru mjǫk í hernaði í Austrvegi, en stundum herjuðu þeir í
Nóreg, svá sem fyrr er ritat, en Hákon konungr réð Nóregi; var þá ok
árferð góð í landi ok góðr friðr; hann var ok inn vinsælasti.

K. 22. Ferð Eiríkssona til Nóregs.
Þá er Hákon hafði verit konungr í Nóregi xx. vetr, kómu sunnan ór
Danmǫrk synir Eiríks ok hǫfðu allmikit lið. Þat var mikit lið, er þeim
hafði fylgt í hernaði, en þó var miklu meiri Dana-herr, er Haraldr
Gormsson hafði fengit þeim í hendr. Þeir fengu hraðbyri mikit ok siglðu
út af Vendli ok kómu útan at Ǫgðum, heldu síðan norðr með landi, ok
siglðu síðan dag ok nótt, en vitum var ekki upp skotit, fyrir þá sǫk,
at sú var siðvenja, at vitar fóru austan eptir landi, en austr þar
hafði ekki orðit vart við ferð þeira. Þat bar ok enn til, at konungr
hafði viðrlǫg mikil, ef vitar væri rangt upp bornir, þeim mǫnnum, er
kunnir ok sannir urðu at því, fyrir þá sǫk, at herskip ok víkingar fóru
um úteyjar ok herjuðu, ok hugðu landzmenn, at þar mundu fara synir
Eiríks; var þá vitum upp skotit ok varð herhlaup um land alt. En
Eiríkssynir fóru aptr til Danmerkr ok hǫfðu engan Dana-her haft, nema
sitt lið, en stundum váru þat annars konar víkingar. Varð Hákon konungr
þessu mjǫk reiðr, er starf ok fékostnaðr varð af þessu, en ekki gagn;
bœndr tǫlðu ok at fyrir sína hǫnd, er svá fór, ok var þessi sǫk til, er
engi njósn fór fyrir um ferð Eiríkssona, fyrr en þeir kómu norðr í
Úlfasund; þeir lágu þar vii. nætr, fór þá sǫgn it øfra um eiðit norðr
um Mœri, en Hákon konungr var þá á Sunn-Mœri í ey þeiri, er Fræði
heitir, þar sem heitir Birkistrǫnd at búi sínu, ok hafði ekki lið nema
hirð sína ok bœndr þá, er verit hǫfðu í boði hans.

K. 23. Frá Agli ullserk.
Njósnarmenn kómu til Hákonar konungs ok sǫgðu honum erendi, at
Eiríkssynir váru með her mikinn fyrir sunnan Stað; þá lét hann kalla
til sín þá menn, er þar váru vitrastir, okleitaði ráðs við þá, hvárt
hann skal berjask við sonu Eiríks, þótt liðsmunr sé mikill, eða skal
hann fara norðr undan ok fá sér lið meira. Egill ullserkr er nefndr
bóndi einn, er þar var þá, gamlaðr mjǫk ok hafði verit meiri ok
sterkari hverjum manni, ok inn mesti orrostumaðr. Hann hafði lengi
borit merki Haralds konungs ins hárfagra. Egill svaraði rœðu konungs:
»var ek í nǫkkurum orrostum með Haraldi konungi, feðr yðrum, barðisk
hann stundum við meira liði, stundum við minna; hafði hann jafnan sigr;
aldri heyrða ek hann leita þess ráðs, at vinir hans skyldu kenna honum
at flýja. Munum vér ok eigi þér þat ráð kenna, konungr, þvíat vér
þykkjumk eiga hǫfðingja rǫskvan; þér skuluð ok eiga trausta fylgð af
oss«. Margir aðrir studdu ok þá þetta mál. Konungr sagði ok svá, at
hann var þess fúsari at berjask með þat, er til fengisk. Var þat þá
ráðit. Lét konungr þá skera upp herǫr ok senda alla vega frá sér ok lét
draga lið saman, slíkt er hann fekk. Þá mælti Egill ullserkr: »þat
óttuðumk ek um hríð, er friðr þessi inn mikli var, at ek mynda verða
ellidauðr inni á pallstrám mínum; en ek vilda heldr falla í orrostu ok
fylgja hǫfðingja mínum; kann nú vera, at svá megi verða«.

K. 24. Orrosta við Fræðarberg.
Sønir Eiríks heldu norðr um Stað, þegar er leiði gaf. En er þeir kómu
norðr um Stað, þá spyrja þeir, hvar Hákon konungr var, ok halda til
móts við hann. Hákon konungr hafði ix. skip; hann lagðisk norðr undir
Fræðarberg i Féeyjar-sundi, en Eiríkssynir lǫgðu at fyrir sunnan
bergit. Þeir hǫfðu meirr en xx. skip. Hákon konungr sendi þeim boð ok
bað þá á land ganga, segir, at hann hafði þeim vǫll haslat á
Rastarkálf; þar eru sléttir vellir ok miklir, en fyrir ofan gengr
brekka lǫng ok heldr lág. Gengu Eiríkssynir þar af skipum sínum ok
norðr yfir hálsinn fyrir innan Fræðarberg ok svá fram á Rastarkálf.
Egill mælti þá til Hákonar konungs, bað hann fá sér x. menn ok x.
merki; konungr gerði svá; gengr þá Egill með menn sína upp undir
brekkuna, en Hákon konungr gekk upp á vǫllinn með sitt lið, setti upp
merki ok fylkði ok sagði svá: »vér skulum hafa fylking langa, svá at
þeir kringi eigi um oss, þótt þeir hafi lið meira«. Gerðu þeir svá,
varð þar orrosta mikil ok in snarpasta. Egill lét þá setja upp merki
þau x., er hann hafði, ok skipaði svá mǫnnum þeim, er báru, at þeir
skyldu ganga semnæst brekkunni ok láta stundarhríð í millum hvers
þeira. Þeir gerðu svá ok gengu fram með brekkunni sem næst, svá sem
þeir mundu vilja koma á bak þeim Eiríkssonum. Þat sá þeir, er øfstir
stóðu í fylkingu Eiríkssona, at merki mǫrg fóru óðfluga ok gnæfuðu
fyrir ofan brekkuna, ok hugðu, at þar myndi fylgja lið mikit, ok myndi
vilja koma á bak þeim milli ok skipanna. Gerðisk þar þá kall mikit,
sagði hverr ǫðrum, hvat títt var. Því næst kom flótti í lið þeira; en
er þat sá konungarnir, þá flýðu þeir; Hákon konungr sótti þá hart fram,
ok ráku þeir flóttann ok feldu lið mikit.

K. 25. Frá Eiríkssonum.
Gamli Eiríksson, þá er hann kom upp á hálsinn fyrir ofan bergit, þá
snørisk hann aptr ok sá þá, at ekki lið fór eptir, meira en þat, er
þeir hǫfðu áðr barzk viðr, ok þetta var prettr einn; þá lét Gamli
konungr blása herblástr ok setja upp merki, ok skaut á fylking; hurfu
at því allir Norðmenn, en Danir flýðu til skipanna; en er Hákon konungr
ok hans lið kom at, þá varð þar orrosta í annat sinn in snarpasta.
Hafði þá Hákon konungr meira lið. Lauk svá, at Eiríkssynir flýðu; sóttu
þeir þá suðr af hálsinum, en sumt lið þeira opaði suðr á bergit, ok
fylgði Hákon konungr þeim. Vǫllr sléttr er austan af hálsinum ok vestr
á bergit, ok þá hamrar brattir vestr af. Þá opuðu menn Gamla upp undan
á bergit, en Hákon konungr sótti at þeim svá djarfliga, at hann drap
suma, en sumir hljópu vestr af berginu ok váru hvárirtveggju drepnir,
ok skilðisk konungr svá fremi við, er hvert barn var dautt.

K. 26. Fall Gamla konungs.
Gamli Eiríksson flýði ok af hálsinum ok ofan á jǫfnu fyrir sunnan
bergit. Þá snørisk Gamli konungr enn í mót ok helt upp orrostu, kom þá
enn lið til hans; þá kómu ok allir brœðr hans með miklar sveitir. Egill
ullserkr var þá fyrir Hákonar mǫnnum ok veitti harða atgǫngu, ok
skiptusk þeir Gamli konungr hǫggum við. Fekk Gamli konungr sár stór, en
Egill fell ok mart lið með honum. Þá kom at Hákon konungr með þær
sveitir, er honum hǫfðu fylgt; varð þá enn ný orrosta. Sótti þá enn
Hákon konungr hart fram ok hjó menn til beggja handa sér ok feldi hvern
yfir annan; svá segir Guthormr sindri:80. Hræddr fór hjǫrva raddar herr
fyr malma þverri; rógeisu gekk ræsir ráðsterkr framar merkjum; gerra
gramr í snerru geirvífa sér hlífa, hinn’s yfrinn gat jǫfra óskkvánar
byr mána. Eiríkssynir sá menn sína alla vega falla frá sér; þá snúask
þeir á flótta til skipa sinna, en þeir, er fyrri hǫfðu flýit á skipin,
þá hǫfðu þeir út hrundit skipunum, en sum skipin váru þá uppi fjǫruð.
Þá hljópu allir Eiríkssynir á sund ok þat lið, er þeim fylgði; þar fell
Gamli Eiríksson, en aðrir brœðr hans náðu skipunum ok heldu brot síðan
með þat lið, er eptir var, ok heldu síðan suðr til Danmarkar.

K. 27. Heygðr Egill ullserkr.
Hákon konungr tók þar skip þau, er uppi hafði fjarat, er átt hǫfðu
Eiríkssynir, ok lét draga á land upp. Þar lét Hákon konungr leggja Egil
ullserk í skip ok með honum alla þá menn, er af þeira liði hǫfðu
fallit, lét bera þar at jǫrð ok grjót. Hákon konungr lét ok fleiri skip
upp setja ok bera á valinn, ok sér þá hauga enn fyrir sunnan
Fræðarberg. Eyvindr skáldaspillir orti vísu þessa, þá er Glúmr Geirason
hœlðisk í sinni vísu um fall Hákonar konungs: 81. Fyrr rauð Fenris
varra flugvarr konungr sparra (malmhríðar svall meiðum móðr) í Gamla
blóði, þás óstirfinn arfa Eiríks of rak (geira nú tregr gætigauta grams
fall) á sæ alla. Hávir bautasteinar standa hjá haugi Egils ullserks.

K. 28. Hersaga til Hákonar konungs.
Þá er Hákon konungr Aðalsteinsfóstri hafði verit konungr í Nóregi xxvi.
vetr, síðan er Eiríkr bróðir hans fór ór landi, þá varð þat til
tíðenda, at Hákon konungr var staddr á Hǫrðalandi ok tók veizlu í Storð
á Fitjum; hafði hann þar hirð sína ok bœndr marga í boði sínu. En er
konungr sat yfir dagverðarborði, þá sá varðmenn, er úti váru, at skip
mǫrg siglðu sunnan ok áttu eigi langt til eyjarinnar. Þá mælti hverr
við annan, at segja skyldi konungi, at þeir hugðu, at herr myndi at
þeim fara, en þat þótti engum dælt, at segja konungi hersǫgu, þvíat
hann hafði þar mikit við lagt, hverjum er þat gerði, en þat þótti þó
ógeranda, at konungr vissi eigi þetta; en þá gengr einn hverr þeira inn
í stofuna ok bað Eyvind Finnzson ganga út með sérskjótt, segir, at in
mesta nauðsyn var á. Eyvindr gekk þegar, er hann kom út, þar er sjá
mátti til skipanna; þá sá hann þegar, at þar fór herr mikill, gekk aptr
þegar í stofuna ok fyrir konung ok mælti: »lítil er líðandi stund, en
lǫng matmálsstund«. Konungr leit móti honum ok mælti: »hvat ferr«?
Eyvindr kvað: 82. Bloðøxar téa beiða brakþings fetilstinga (oss gerask
hnept) ens hvassa hefnendr (setu-efni). Heldr es vant, en ek vilda veg
þinn konungr, segja fám til fornra vápna fljótt) hersǫgu drótni.
Konungr segir: »ertu sva góðr drengr, Eyvindr, at þú munt eigi hersǫgu
segja, nema sǫnn sé«. Lét þá konungr taka ofan borðit; gekk hann þá út
ok sá til skipanna, sá þá, at þat váru herskip, mælti þátil manna
sinna, hvert ráð taka skyldi, hvárt berjask skal með lið þat, er þeir
hafa, eða ganga til skipa ok sigla norðr undan. »Er oss þat auðsætt,
segir konungr, at vér munum nú berjask við liðsmun miklu meira, en fyrr
hǫfum vér átt, ok hefir oss opt þó þótt mikill misjafnaðr liðs várs, þá
er vér hǫfum orrostu átt við sonu Gunnhildar«. Menn veittu hér ekki
skjótan órskurð; þá segir Eyvindr: 83. Samira, Njǫrðr, enn norðar,
naddregns, hvǫtum þegni (vér getum bili at bǫlva) borðmœrar skæ fœra;
nú’s þats rekr á Rakna rymleið flota breiðan (grípum vér í greipar
gunnborð) Haraldr sunnan. Konungr svarar: »hraustliga er þetta mælt ok
nær skaplyndi mínu, en þó vil ek heyra fleiri manna órskurð um þetta
mál«. En er menn þóttusk skilja, hversu konungr vildi vera láta, þá
svǫruðu margir, sǫgðu, at heldr vildu falla með drengskap, en flýja
fyrir Dǫnum at óreyndu, sǫgðu, at opt hǫfðu þeir sigr fengit, þá er
þeir hǫfðu barizk við minna lið. Konungr þakkaði þeim vel orð sín ok
bað þá vápnask, ok svá gera menn. Konungr steypir brynju á sik ok
gyrðir sik með sverðinu Kvernbít, setr á hǫfuð sér hjálm gullroðinn,
tekr kesju í hǫnd sér ok skjǫld á hlið; þá skipar hann hirðinni í eina
fylking ok bóndum þar með ok setti upp merki sín.

K. 29. Frá fylking Eiríkssona.
Haraldr Eiriksson var þá hǫfðingi yfir þeim brœðrum eptir fall Gamla.
Þeir brœðr hǫfðu þar her mikinn haft sunnan af Danmǫrku. Þar váru þá í
liði með þeim móðurbrœðr þeira, Eyvindr skreyja ok Álfr askmaðr; þeir
váru sterkir menn okhraustir ok inir mestu manndrápamenn. Eiríkssynir
heldu skipum sínum til eyjarinnar ok gengu á land upp ok fylkðu, ok er
svá sagt, at eigi myndi vera minni liðsmunr, en vi menn mundu vera um
einn, at Eiríkssynir mundu fjǫlmennari.

K. 30. Frá fylking Hákonar konungs.
Hákon konungr hafði þá fylkt liði sínu, ok segja menn svá, at konungr
steypði af sér brynjunni, áðr orrosta tóksk; svá segir Eyvindr
skáldaspillir í Hákonarmálum: 84. Bróður fundu Bjarnar í brynju fara,
konung enn kostsama kominn und gunnfana, drúpðu dolgráar, en darraðr
hristisk, upp vas þá hildr of hafin.

85. Hét á Háleygi sems á Holmrygi jarla einbani, fór til orrostu, gótt
hafði enn gjǫfli gengi Norðmanna œgir Eydana, stóð und árhjalmi.

86. Hrauzk ór hervǫ́ðum, hratt á vǫll brynju vísi verðungar, áðr til
vígs tœki. Lék við ljóðmǫgu, skyldi land verja gramr enn glaðværi, stóð
und gollhjalmi. Hákon konungr valði mjǫk menn í hirð með sér at afli ok
hreysti, svá sem gǫrt hafði Haraldr konungr, faðir hans. Þórálfr inn
sterki Skólmsson var þar ok gekk á aðra hlið konungi; hann hafði hjálm
ok skjǫld, kesju ok sverð, þat er kallat var Fetbreiðr. Þat var kallat,
at þeir Hákon konungr væri jamsterkir; þess getr Þórðr Sjáreksson í
drápu þeiri, er hann orti um Þórálf: 87. Þars bǫðharðir bǫrðusk bands
jódraugar landa, lystr gekk herr til hjǫrva hnits í Storð á Fitjum, ok
gimsløngvir ganga gífrs hlémána drífu nausta blakks et næsta Norðmanna
gram þorði. En er fylkingar gengu saman, varð þar orrosta óð ok
mannskœð; en er menn hǫfðu skotit spjótum, þá brugðu menn sverðum, gekk
þá Hákon konungr ok Þórálfr með honum fram um merkit ok hjó til beggja
handa; svá segir Eyvindr skáldaspillir: 88. Svá beit þá sverð ór
siklings hendi váðir Váfaðar sem í vatn brygði; brǫkuðu broddar,
brotnuðu skildir, glumruðu glymringar í gotna hausum.89. Trǫddusk
tǫrgur fyr Týs ok bauga hjalta harðfótum hausar Norðmanna; róma varð í
eyju, ruðu konungar skírar skjaldborgir í skatna blóði.

Hákon konungr var auðkendr, meiri en aðrir menn, lýsti ok af hjálminum,
er sólin skein á; var vápnaburðr mikill at honum; þá tók Eyvindr
Finnzson hǫtt ok setti yfir hjálm konungs.

K. 31. Fall Eyvindar skreyju.

Eyvindr skreyja kallaði þá hátt: »leynisk Norðmanna-konungr nú, eða
hefir hann flýit, eða hvar er nú gullhjálmrinn«? Gekk Eyvindr þá fram
ok Álfr bróðir hans með honum, ok hjoggu til beggja handa ok létu, sem
óðir eða galnir væri. Hákon konungr mælti hátt til Eyvindar: »haltu svá
fram stefnunni, ef þú vilt finna Norðmanna-konung«; svá segir Eyvindr
skáldaspillir:

90. Baðat valgrindar vinda veðrheyjandi Skreyju, gumnum hollr né golli,
Gefnar sinni stefnu — ef svipkenni svinnan sigminnigr vilt finna, fram
halt, Njóts, at nýtum Norðmanna gram þannig.

Var þá ok skamt at bíða, at Eyvindr kom þar, reiddi upp sverðit ok hjó
til konungs. Þórálfr skaut við honum skildinum ok stakraði Eyvindr við,
en konungr tók sverðit Kvernbít tveim hǫndum ok hjó til Eyvindar ofan í
hjálminn, klauf hjálminn ok hǫfuðit alt í herðar niðr. Þá drap Þórálfr
Álf askmann. Svá segir Eyvindr skáldaspillir:

91. Veitk at beit enn bitri byggving meðaldyggvan bulka skíðs ór bǫ́ðum
benvǫndr konungs hǫndum; ófælinn klauf Ála éldraugs skarar hauga
gollhjǫltuðum galtar grǫnduðr Dana brandi.

Eptir fall þeira brœðra gekk Hákon konungr svá hart fram, at þá hrǫkk
alt fólk fyrir honum. Slær þá í lið Eiríkssona felmt ok flótta þvi
næst, en Hákon konungr var í ǫndverðri sinni fylking ok fylgði fast
flóttamǫnnum ok hjó títt ok hart; þá flaug ǫr ein, er fleinn er
kallaðr, ok kom í hǫnd Hákoni konungi upp í músina fyrir neðan ǫxl, ok
er þat margra manna sǫgn, at skósveinn Gunnhildar, sá er Kispingr er
nefndr, hljóp fram í þysinum ok kallaði: »gefi rúm konungsbananum«, ok
skaut fleininum til Hákonar konungs, en sumir segja, at engi viti,
hverr skaut; má þat vel ok vera, þvíat ǫrvar ok spjót ok allz konar
skotvápn flugusvá þykt sem drífa; fjǫlði mannz fell af Eiríkssonum bæði
á vígvellinum ok á leið til skipanna ok svá í fjǫrunni, ok fjǫlði hljóp
á kaf; mart komsk á skipin, allir Eiríkssynir, ok røru þegar undan, en
Hákonar-menn eptir þeim; svá segir Þórðr Sjáreksson:

92. Varði varga myrði vítt, svá skal frið slíta, (jǫfur vildu þann
eldask) ǫndurt folk (at lǫndum). Starf hófsk upp, þás arfi ótta valdi
(á flótta) golls (en gramr vas fallinn) Gunnhildar kom sunnan.

93. Þrot vas sýnt, þás settusk sinn róðrs við þrǫm stinnan (mannr lét
ǫnd ok annarr ófár) búendr sárir. Afreks veit, þats jǫfri allríkr í
styr slíkum gǫndlar Njǫrðr. sás gerði, gekk næst, hugins drekku.

K. 32. Dauði Hákonar konungs.

Hákon konungr gekk út á skeið sína, lét þá binda sár sitt, en þar rann
blóð svá mjǫk, at eigi fekk stǫðvat, ok er á leið dag, þá ómætti
konung, sagði hann þá, at hann vill fara norðr á Álreksstaði til bús
síns, en er þeir kómu norðr at Hákonarhellu, þá lǫgðu þeir þar at, var
þá konungr nær lífláti, kallaði hann þá á vini sína, ok segir þeim
skipan þá, er hann vill hafa á um ríkit; hann átti dóttur eina barna,
er Þóra er nefnd, ok engan son; hann bað þá senda þau orð Eiríkssonum,
at þeir skyldu konungar vera yfir landi, en hann bað af þeim virkða
vinum sínum ok frændum, — »en þótt mér verði lífs auðit, segir hann, þá
mun ek af landi fara ok til kristinna manna ok bœta þat, er ek hefi
brotit við guð, en ef ek dey hér i heiðni, þá veiti mér hér grǫpt þann,
er yðr sýnisk«. Ok lítlu síðarr andaðisk Hákon konungr þar á hellunni,
sem hann hafði fœddr verit. Hákon konungr var svá mjǫk harmaðr, at bæði
vinir ok óvinir grétu dauða hans ok kǫlluðu, at eigi myndi jafngóðr
konungr koma síðan í Nóreg. Vinir hans fluttu lík hans norðr á Sæheim á
Norðr-Hǫrðaland ok urpu þar haug mikinn ok lǫgðu þar í konung með
alvæpni sitt ok inn bezta búnað sinn, en ekki fé annat; mæltu þeir svá
fyrir grepti hans, sem heiðinna manna siðr var til, vísuðu honum til
Valhallar. Eyvindr skáldaspillir orti kvæði eitt um fall Hákonar
konungs, ok svá þat, hversu honum var fagnat; þat eru kǫlluð Hákonarmál
ok er þetta uphaf:

94. Gǫndul ok Skǫgul sendi Gautatýr at kjósa of konunga, hverr Yngva
ættar, skyldi með Óðni fara ok í Valhǫll at vesa.

2. Bróður fundu þær Bjarnar. . . . . (s. 88)

3. Hét á Háleygi (s. 88)

4. Hrauzk ór hervǫ́ðum . . . (s. 88)

5. Svá beit þá sverð . . . (s. 88)

6. Trǫddusk tǫrgur . . . (s. 89)

7. Brunnu beneldar í blóðgum undum, lutu langbarðar at lýða fjǫrvi,
svarraði sárgymir á sverða nesi, fell flóð fleina í fjǫru Storðar.

8. Blendusk við roðnum und randar himni Skǫglar veðr, léku við ský of
bauga, umðu oddláar i Óðins veðri, hné mart manna fyr mækis straumi.

9. Sǫtu þá dǫglingar með sverð of togin, með skarða skjǫldu ok skotnar
brynjur, vasa sá herr í hugum ok átti til Valhallar vega.

10. Gǫndul þat mælti, studdisk geirs skapti: vex nú gengi goða, es
Hǫ́koni hafa með her mikinn heim bǫnd of boðit.

11. Vísi þat heyrði, hvat valkyrjur mæltu, mærar af mars baki,
hyggiliga létu ok hjalmaðar sǫ́tu ok hǫfðusk hlífar fyrir.

12. Hvi þú svá gunni — kvað Hákon, skiptir geir-Skǫgul, vǫ́rum þó
verðir gagns frá goðum. Vér því vǫldum — kvað Skǫgul, es þú velli helt,
en þínir fíendr flugu.

13. Ríða vit skulum, kvað en ríkja Skǫgul, grœnna heima goða, Óðni at
segja, at nú mun allvaldr koma á hann sjalfan at séa.

14. Hermóðr ok Bragi, kvað Hroptatýr, gangið i gǫgn grami, alls konungr
ferr, sás kappi þykkir, til hallar hinig.

15. Ræsir þat mælti, vas frá rómu kominn, stóð allr i dreyra drifinn,
illúðigr mjǫk þykkir oss Óðinn vesa, séumk vér hans of hugi.

16. Einherja grið skalt þú allra hafa, þigg þú at Ǫsum ǫl, jarla bági,
þú átt inni hér átta brœðr — kvað Bragi.

17. Gerðar órar, kvað enn góði konungr, viljum vér sjalfir hafa,hjalm
ok brynju skal hirða vel, gótt es til gǫrs at taka.

18. Þá þat kyndisk, hvé sá konungr hafði vel of þyrmt véum, es Hǫ́kon
bǫðu heilan koma rǫ́d ǫll ok regin.

19. Góðu dœgri verðr sá gramr of borinn, es sér getr slíkan sefa; hans
aldar mun æ vesa at góðu getit.

20. Mun óbundinn á ýta sjǫt Fenrisulfr of fara, áðr jafngóðr á auða
trǫð konungmaðr komi.

21. Deyr fé, deyja frændr. eyðisk land ok láð, síts Hǫ́kon fór með
heiðin goð mǫrg es þjóð of þéuð.

*

                    Sagan af Haraldi konungi gráfeld

Sagan af Haraldi konungi gráfeld.

K. 1. Uphaf Eiríkssona.

Eiríkssynir tóku þá konungdóm yfir Nóregi, síðan er Hákon konungr var
fallinn. Var Haraldr mest fyrir þeim at virðingu ok hann var ellztr
þeira, er þá lifðu. Gunnhildr, móðir þeira, hafði mjǫk landráð með
þeim; hon var þá kǫlluð konungamóðir. Þá váru hǫfðingjar í landi:
Tryggvi Óláfsson austr í landi ok Guðrøðr Bjarnarson á Vestfold,
Sigurðr Hlaðajarl í Þrándheimi, en Gunnhildarsynir hǫfðu mitt land. Inn
fyrsta vetr þá fóru orð ok sendimenn milli þeira Gunnhildarsona ok
þeira Tryggva ok Guðrøðar, ok var þar alt mælt til sætta, at þeir
skyldu hafa þvílíkan hlut ríkis af Gunnhildarsonum, sem þeir hǫfðu áðr
haft af Hákoni konungi. Glúmr Geirason er maðr nefndr; hann var skáld
Haraldz konungs ok hreystimaðr mikill; hann orti vísu þessa eptir fall
Hákonar:

95. Vel hefr hefnt, en (hafna hjǫrs berdraugar fjǫrvi) folkrakkr of
vant fylkir framligt, Haraldr Gamla, es dǫkkvalir drekka dolgbrands
(fyr ver handan roðin frák benja rauðra reyr) Hǫ́konar dreyra.

Þessi vísa varð allkær, en er þetta spyrr Eyvindr Finnzson, kvað hann
vísu, er fyrr er ritin:

96. Fyrr rauð Fenris varra — —

Var sú vísa ok mjǫk flutt. En er þat spyrr Haraldr konungr, þá gaf hann
Eyvindi þar fyrir dauðasǫk, alt til þess at vinir þeira sættu þá með
því, at Eyvindr skyldi gerask skáld hans, svá sem hann hafði áðr verit
Hákonar konungs; var frændsemi milli þeira mikil, svá at Gunnhildr var
móðir Eyvindar, dóttir Hálfdanar jarls, en móðir hennar var Ingibjǫrg,
dóttir Haraldz konungs ins hárfagra. Þá orti Eyvindr vísu um Harald
konung:97. Lítt kvǫ́ðu þik láta landvǫrðr, es brast, Hǫrða, benja hagl
á brynjum, (bugusk almar) geð falma, þás ófolgin ylgjar endr ór þinni
hendi fetla svell til fyllar fullegg, Haraldr, gullu.

Gunnhildarsynir sátu mest um mitt land, þvíat bæði þótti þeim ekki
trúligt, at sitja undir hendi Þrœndum eða Víkverjum, er mestir háfðu
verit vinir Hákonar konungs, en stórmenni mart í hvárum tveggja stað.
Þá fóru menn at bera sættarboð í milli þeira Gunnhildarsona ok Sigurðar
jarls, þvíat þeir fengu engar skyldir áðr ór Þrándheimi, ok varð þat at
lykðum, at þeir gerðu sætt sína, konungar ok jarl, ok bundu svardǫgum.
Skyldi Sigurðr jarl hafa slíkt ríki af þeim í Þrándheimi, sem hann
hafði fyrr haft af Hákoni konungi; váru þeir þá sáttir kallaðir. Allir
synir Gunnhildar váru kallaðir sínkir, ok var þat mælt, at þeir fæli
lausafé í jǫrðu; um þat orti Eyvindr skáldaspillir:

98. Bǫ́rum, Ullr, of alla, ímunlauks, á hauka fjǫllum Fýrisvalla fræ
Hákonar ævi; nú hefr folkstríðir Fróða fáglýjaðra þýja meldr í móður
holdi mellu dolgs of folginn.

99. Fullu skein á fjǫllum fallsól bráa vallar Ullar kjóls of allan aldr
Hǫ́konar skǫldum ; nú's alfrǫðull elfar jǫtna dolgs of folginn (rǫ́ð
eru ramrar þjóðar rík) í móður líki.

Þá er Haraldr konungr spurði um vísur þessar satt, þá sendi hann orð
Eyvindi, at hann skyldi koma á fund hans, en er Eyvindr kom, þá bar
konungr sakar á hann ok kallaði hann óvin sinn, — »ok samir þér þat
illa, segir hann, at veita mér ótrúnað, þvíat þú hefir áðr gǫrzk minn
maðr«. Þá kvað Eyvindr vísu:

100. Einn dróttin hefk áttan, jǫfurr dyrr, an þik fyrra bellir
bragningr elli), biðkat mér ens þriðja; trúr vask tyggja dýrum, tveim
skjǫldum lékk aldri, fyllik flokk þinn stillir, fellr á hendr mér elli.

Haraldr konungr lét festa sér fyrir mál þetta sinn dóm. Eyvindr átti
gullhring mikinn ok góðan, er kallaðr var Moldi; hann hafði verit
tekinn lǫngu áðr ór jǫrðu; hring þann segir konungr at hann vill hafa,
ok var þá engi annarr kostr á. Þá kvað Eyvindr:

101. Skyldak, skerja foldar skíðrennandi, síðan þursa »tøs« frá þvísa
þinn góðan byr finna, es, valjarðar, verðum, veljandi, þér selja lyngva
mens, þats lengi, látr, minn faðir átti.Fór þá Eyvindr heim, ok er ekki
þess getit, at hann fyndi síðan Harald konung.

K. 2. Frá Gunnhildarsonum.

Gunnhildarsynir tóku kristni á Englandi, sem fyrr var ritit. En er þeir
kómu til forráða í Nóregi, þá fengu þeir ekki áleiðis komit, at kristna
menn í landi, en alt þar, er þeir kómu því við, þá brutu þeir niðr hof
ok spiltu blótum ok fengu af því mikla óvináttu; var þat á þeira dǫgum,
at árferð spiltisk í landi, þvíat konungar váru margir, ok hafði hverr
þeira hirð um sik, þurptu þeir mikils við um kostnað, ok váru þeir inir
fégjǫrnustu, en ekki heldu þeir mjǫk lǫg þau, er Hákon konungr hafði
sett, nema þat er þeim þótti fellt. Þeir váru allir inir fríðustu menn,
sterkir ok stórir, iþróttamenn miklir; svá segir Glúmr Geirason í drápu
þeiri, er hann orti um Harald Gunnhildarson:

102. Kunni tolf, sás, tanna, tíðum, Hallinskíða ógnar stafr, of jǫfra,
íþróttir, framm sótti.

Optliga fóru þeir brœðr allir saman, en stundum sér hverr; þeir váru
menn grimmir ok hraustir, orrostumenn miklir ok mjǫk sigrsælir.

K. 3. Ráðagørðir Gunnhildar ok sona hennar.

Gunnhildr konungamóðir ok synir hennar váru opt á tali ok málstefnum ok
réðu landráðum, ok eitt sinn spyrr Gunnhildr sonu sína: »hvernug ætli
þér at láta fara um ríki í Þrándheimi?; þér berið konunganǫfn, svá sem
fyrr hǫfðu haft langfeðgar yðrir, en þér hafið lítit lið ok land ok
eruð margir til skiptis. Víkina austr hafa þeir Tryggvi ok Guðrøðr ok
hafa þeir þar nǫkkura tiltǫlu fyrir ættar sakir, en Sigurðr jarl ræðr
ǫllu í Þrændalǫgum, ok veit ek þat eigi, hver skylda yðr berr til þess,
at láta jarl einn ráða ríki svá mikit undan yðr; þykki mér þat
undarligt, er þér farið hvert sumar í víking á ǫnnur lǫnd, en látið
jarl innan landz taka af yðr fǫðurleifð yðra. Lítit myndi Haraldi
þykkja, er þú ert eptir heitinn, fǫðurfǫður þínum, at setja jarl einn
af ríki ok lífi, er hann vann allan Nóreg undir sik ok réð síðan til
elli«. Haraldr segir: »þat er eigi svá, segir hann, at taka Sigurð jarl
af lífdǫgum, sem at skera kið eða kálf. Sigurðr jarl er ættstórr ok
frændmargr, vinsæll ok vitr; vætti ek, ef hann spyrr með sǫnnu, at hann
á ófriðar ván af oss, þá eru þar allir Þrœndir, sem hann er; eigum vér
þar þá ekkiørendi, nema ilt eina; lízk mér svá, sem engum várum brœðra
þykki tryggt, at sitja undir hendi þeim Þrœndum«. Þá segir Gunnhildr:
»vér skulum þá fara alt annan veg með váru ráði, gera oss minna fyrir.
Haraldr ok Erlingr skolu sitja í haust á Norð-Mœri; mun ek ok fara með
yðr; skulu vér þá ǫll saman freista, hvat at sýslisk«. Nú gera þau á
þessa leið.

K. 4. Ráðagørð Gunnhildarsona ok Grjótgarðz.

Bróðir Sigurðar jarls hét Grjótgarðr; hann var yngri miklu þeira ok
virðr minna, hafði hann ok ekki tígnarnafn, en hann helt þó sveit ok
var í víking á sumrum ok fekk sér fjár. Haraldr konungr sendi menn inn
í Þrándheim á fund Sigurðar jarls með vingjǫfum ok vinmælum, segir, at
Haraldr konungr vill leggja við hann þvílíka vináttu, sem áðr hafði
Sigurðr jarl haft við Hákon konung; þat fylgði ok orðsending, at jarl
skyldi koma á fund Haraldz konungs, skyldu þeir þá binda at fullu
vináttu sína. Sigurðr jarl tók vel sendimǫnnum ok vináttu konungs,
segir þat, at hann mátti ekki fara á fund konungs fyrir fjǫlskyldum
sínum, en sendi konungi vingjafir ok orð góð ok blíð í móti vináttu
hans. Fóru sendimenn í brot. Þeir fóru á fund Grjótgarðz ok fluttu til
hans it sama ørendi, vináttu Haraldz konungs ok heimboð ok þar með
góðar gjafir. En er sendimenn fóru heim, þá hét Grjótgarðr ferð sinni.
Ok at ákveðnum degi kømr Grjótgarðr á fund Haraldz konungs ok
Gunnhildar; var þar við honum tekit allfeginsamliga; var hann þar hafðr
í inum mestum kærleikum, svá at Grjótgarðr var hafðr við einkamál ok
marga leynda hluti, kømr þar niðr, at sú rœða var uppi hǫfð til
Sigurðar jarls, sem þau hǫfðu áðr samit, konungr ok drótning, tǫlðu þau
fyrir Grjótgarði, hversu jarl hafði hann lítinn mann gǫrt, en ef hann
vildi vera i þessu ráði með þeim, þá segir konungr, at Grjótgarðr
skyldi vera jarl hans ok hafa ríki þat alt, er áðr hafði Sigurðr jarl
haft; kom svá at þau sǫmðu þetta með einkamálum, at Grjótgarðr skyldi
halda njósn til, nær líkast væri at veita atferð Sigurði jarli ok gera
þá orð Haraldi konungi. Fór þá Grjótgarðr heim við svá búit ok þá
gjafir góðar af konungi.

K. 5. Dauði Sigurðar jarls.

Sigurðr jarl fór um haustit inn í Stjóradal ok var þar á veizlum. Þaðan
fór hann út á Ǫgló ok skyldi þar taka veizlur.Jarl hafði jafnan mikit
fjǫlmenni um sik, meðan hann trúði illa konungum. Með því at þá hǫfðu
farit vináttumál með þeim Haraldi konungi, þá hafði hann nú ekki mikla
sveit manna. Grjótgarðr gerði þá njósn til Haraldz konungs, at eigi
myndi í annat sinn vænna at fara at jarli. Ok þegar á sǫmu nótt fóru
konungarnir, Haraldr ok Erlingr, inn eptir Prándheimi ok hǫfðu skip
iiii. ok lið mikit, sigla um nóttina við stjǫrnuljós. Kom þá Grjótgarðr
til móts við þá, kómu ofanverða nótt á Ǫgló, þar sem Sigurðr jarl var á
veizlu, lǫgðu þar eld í hús ok brendu bœinn ok jarl inni með ǫllu liði
sínu, fóru braut árdegis um morgininn út eptir firði ok svá suðr á Mœri
ok dvǫlðusk þar langa hríð.

K. 6. Uphaf Hákonar jarls Sigurðarsonar.

Hákon, sonr Sigurðar jarls, var þá inn í Þrándheimi ok spurði þessi
tíðendi; var þegar herhlaup mikit um allan Þrándheim; var þar á vatn
dregit hvert skip, er herfœrt var; en er herr sá kom saman, þá tóku
þeir til jarls ok hǫfðingja yfir liðit Hákon, son Sigurðar jarls. Heldu
þeir liði því út eptir Þrándheimi. En er þetta spyrja Gunnhildarsynir,
þá fara þeir suðr í Raumsdal ok á Sunn-Mœri; halda þá hvárir njósnum
til annarra. Sigurðr jarl var drepinn ii. vetrum eptir fall Hákonar
konungs; Eyvindr skáldaspillir segir svá i Háleygjatali:

103. Ok Sigurð, hinn's svǫnum veitti hrókabjór Haddingja vals Farmatýs,
fjǫrvi næmðu jarðráðendr á Ǫglói.

104. Ok ǫðlingr í ǫlun jarðar alnar orms ófælinn varð lífs of lattr,
þars landrekar Týs ǫ́ttung í tryggð sviku.

Hákon jarl helt Þrándheim með styrk frænda sinna iii. vetr, svá at
Gunnhildarsynir fengu engar tekjur í Þrándheimi. Hann átti nǫkkurar
orrostur við Gunnhildarsonu, en drápusk marga menn fyrir; þess getr
Einarr skálaglamm í Velleklu, er hann orti um Hákon jarl.

105. Ok oddneytir úti eiðvandr flota breiðan (glaðr) í Gǫndlar veðrum
(gramr svafði bil) hafði; ok rauðmána reynir rógsegl Heðins bóga upp
hóf jǫfra kappi etju lund at setja.

106. Vasat ofbyrjar ǫrva odda vífs i drífu sverða sverrifjarðar
svanglýjaði at frýja; brakrǫgnir skók bogna (barg ofþyrmir varga) hagl
ór hlakkar segli hjǫrs (rakkliga fjǫrvi).

107. Mart varð él, áðr, Ála, austr lǫnd at mun banda randar lauks, af
ríki, rœkilundr of tœki.

Enn getr Einarr, hvernug Hákon jarl hefnði fǫður síns:

108. Berk fyr hefnd, þás hrafna (hljóm) lof (togins skjóma hann nam)
vǫrðr (at vinna) vann síns fǫður hranna.

109. Ringði (hjǫrs) á hersa (hríðremmir) fjǫr víða (þrimlyndr of jók
Þundi þegns gnótt) méilregni; ok haldviðurr hǫlða haffaxa lét vaxa
laufa veðr at lífi lífkǫld Hǫ́ars drífu.

Eptir þetta fóru milli beggja vinir ok báru sættarorð milli þeirar
þvíat bóndum leiddisk hernaðr ok ófriðr innan landz, ok kømr svá með
ráði ríkra manna, at sætt var gǫr milli þeira, svá at Hákon jarl skyldi
hafa þvílíkt ríki i Þrándheimi, sem haft hafði Sigurðr jarl faðir hans,
en konungar skyldu hafa þvílíkt ríki, sem Hákon konungr hafði haft
fyrir þeim, ok var þat þá bundit fullum trúnaði. Þá gerðisk kærleikr
mikill með þeim Hákoni jarli ok Gunnhildi, en stundum beittusk þau
vélræðum; leið svá fram aðra iii. vetr; sat þá Hákon um kyrt í ríki
sínu.

K. 7. Frá gráfeld.

Haraldr konungr sat optast á Hǫrðalandi ok Rogalandi, ok svá þeir
fleiri brœðr. Þeir sátu optliga í Harðangri. Þat var á einu sumri, at
hafskip kom af Íslandi, er áttu íslenzkir menn. Þat var hlaðit af
vararfeldum, ok heldu þeir skipinu til Harðangrs, þvíat þeir spurðu, at
þar var fjǫlmenni mest fyrir. En er menn kómu til kaupa við þá, þá
vildi engi kaupa vararfeldina. Þá ferr stýrimaðr á fund Haraldz
konungs, þvíat honum var hann áðr málkunnigr, ok segir honum til þessa
vendræða. Konungr segir, at hann mun koma til þeira, ok hann gerir svá.
Haraldr konungr var maðr lítillátr ok gleðimaðr mikill. Hann var þar
kominn með skútu alskipaða. Hann leit á varning þeira ok mælti við
stýrimann: »viltu gefa mér einn gráfeldinn«? »Gjarna, segir stýrimaðr,
þótt fleiri sé«. Þá tók konungr einn feldinn ok skikði. Síðan gekk hann
ofan í skútuna. En áðr þeir røru i brot, hafði hverr hans manna feid
keyptan. Fám dǫgum síðarr kom þar svá mart manna, þeira er hverrvildi
feld kaupa, at eigi fengu hálfir, þeir er hafa vildu. Síðan var hann
kallaðr Haraldr gráfeldr.

K. 8. Fœddr Eiríkr jarl.

Hákon jarl fór einn vetr til Uplanda ok á nǫkkura gisting ok lagðisk
með konu einni, ok var sú lítillar ættar. En þá er þaðan liðu stundir,
gekk sú kona með barni, en er barn þat var alit, var þat sveinn, ok var
vatni ausinn ok hét Eiríkr. Móðirin flutti sveininn til Hákonar jarls
ok segir, at hann var faðirinn. Jarl lét sveininn upp fœðask með manni
þeim, er kallaðr var Þorleifr inn spaki; hann bjó upp í Meðaldal; hann
var ríkr maðr ok auðigr ok vin mikill jarls; var Eiríkr brátt mannvænn,
inn fríðasti sýnum, mikill ok sterkr snimma. Jarl lét fátt um til hans.
Hákon jarl var ok allra manna fríðastr sýnum, ekki hár maðr, vel sterkr
ok íþróttamaðr mikill, spakr at viti ok hermaðr inn mesti.

K. 9. Dráp Tryggva konungs.

Þat var á einu hausti, at Hákon jarl fór til Uplanda, en er hann kom út
á Heiðmǫrk, þá kømr þar í móti honum Tryggvi konungr Óláfsson ok
Guðrøðr konungr Bjarnarson; þar kom ok Dala-Guðbrandr. Þeir áttu
stefnulag með sér ok sátu lengi á einmæli, en þat kom upp, at hverr
þeira skyldi vera vin annars, ok skiljask síðan. Fór hverr heim til
síns ríkis. Þetta spyrr Gunnhildr ok synir hennar, ok er þeim grunr á,
at þeir myni hafa gǫrt landráð nǫkkur við konungana. Tala þau optliga
þetta sín á milli. En er váraði, þá lýsa þeir Haraldr konungr ok
Guðrøðr konungr, bróðir hans, at þeir munu fara um sumarit í víking
vestr um haf eða í Austrveg, sem þeir váru vanir. Þá draga þeir lið at
sér ok hrinda skipum á vatn ok búask. En er þeir drukku brotferðarǫl
sitt, þá váru drykkjur miklar ok mart mælt við drykkinn; þá kom þar, er
mannjǫfnuðr varð ok þá var rœtt um konunga sjálfa, mælti maðr, at
Haraldr konungr væri framast þeira brœðra at ǫllum hlutum. Því reiddisk
Guðrøðr mjǫk, segir svá, at hann skal í engu hafa minna hlut en
Haraldr, segir ok, at hann er búinn, at þeir reyni þat; var þá brátt
hvártveggi þeira reiðr, svá at hvárr bauð ǫðrum til vígs ok hljópu til
vápna. En þeir, er vitrir váru ok miðr druknir, stǫðvuðu þá ok hljópu í
milli, fóru þá hvárir til skipa sinna, en engi var ván þá, at þeir
mætti allir saman fara; siglði þáGuðrøðr austr með landi, en Haraldr
stefndi til hafs út, sagði, at hann myndi sigla vestr um haf, en er
hann kom út um eyjar, þá stefndi hann austr hafleið með landi. Guðrøðr
konungr siglði þjóðleið austr til Víkr ok svá austr yfir Foldina. Þá
sendi hann Tryggva konungi orð, at hann skyldi koma til móts við hann,
ok fœri þeir báðir um sumarit í Austrveg at herja. Tryggvi konungr tók
því vel ok líkliga. Hann spurði, at Guðrøðr hafði lítit lið. Fór þá
Tryggvi konungr á fund hans með eina skútu. Þeir funnusk fyrir austan
Sótanes við Veggina. En er þeir gengu á málstefnu, þá hljópu at menn
Guðrøðar ok drápu Tryggva konung ok xii. menn með honum, ok liggr hann
þar, sem nú er kallat Tryggva-hrør.

K. 10. Fall Guðrøðar konungs.

Haraldr konungr siglði mjǫk útleið; hann stefndi inn í Víkina ok kom um
nótt til Túnsbergs. Þá spurði hann, at Guðrøðr konungr var á veizlu þar
skamt upp á land. Fóru þeir Haraldr konungr upp þannug, kómu þar um
nóttina ok taka hús á þeim. Þeir Guðrøðr konungr ganga út, varð þar
skǫmm viðrtaka, áðr Guðrøðr konungr fell ok mart manna með honum. Ferr
þá Haraldr konungr heim, ok til fundar við Guðrøð konung bróður sinn;
leggja þeir þá undir sik Víkina alla.

K. 11. Frá Haraldi grenska.

Guðrøðr konungr Bjarnarson hafði sér fengit gott kvánfang ok makligt.
Þau áttu son, er Haraldr hét; hann var sendr til fóstrs upp á Grenland
til Hróa ins hvíta, lendz mannz. Sonr Hróa var Hrani inn víðfǫrli; váru
þeir Haraldr mjǫk jafnaldrar ok fóstbrœðr. Eptir fall Guðrøðar, fǫður
síns, flýði Haraldr, er kallaðr var inn grenski, fyrst til Uplanda ok
með honum Hrani, fóstri hans, ok fáir menn með þeim. Dvalðisk hann þar
um hríð með frændum sínum. Eiríkssynir leituðu mjǫk eptir þeim mǫnnum,
er í sǫkum váru bundnir við þá, ok þeim ǫllum mest, er þeim var
upreistar af ván. Þat réðu Haraldi frændr hans ok vinir, at hann fœri
ór landi í brot. Haraldr grenski fór þá austr til Svíþjóðar ok leitaði
sér skipanar, ok at koma sér í sveit með þeim mǫnnum, er í hernað fóru,
ok fá sér fjár. Haraldr var inn gǫrviligsti maðr. Tósti hét maðr i
Svíþjóð, er einn var rikastr ok gǫfgastr í því landi, þeira er eigi
bæri tígnarnafn. Hann var inn mesti hermaðr ok var lǫngum í
hernaði;hann var kallaðr Skǫglar-Tósti. Haraldr grenski kom sér þar í
sveit ok var með Tósta um sumarit í víkingu, ok virðisk Haraldr hverjum
manni vel. Haraldr var eptir um vetrinn með Tósta. Sigríðr hét dóttir
Tósta, ung ok fríð ok svarkr mikill. Hon var síðan gipt Eiríki
Svía-konungi inum sigrsæla, ok var þeira sonr Óláfr sœnski, er síðan
var konungr í Svíþjóð. Eiríkr varð sóttdauðr at Upsǫlum x. vetrum
síðarr en Styrbjǫrn fell.

K. 12. Frá Hákoni jarli.

Gunnhildarsynir buðu út liði miklu ór Víkinni, fara svá norðr með landi
ok hafa lið ok skip ór hverju fylki, gera þat ro bert, at þeir munu her
þeim stefna norðr til Þrándheims á hendr Hákoni jarli. Þessi tíðendi
spyrr jarl ok samnar her saman ok ræðr til skipa. En er hann spyrr til
hers Gunnhildarsona, hversu mikinn þeir hafa, þá heldr hann liði sínu
suðr á Mœri, ok herjar alt þar er hann fór ok drap mikit mannfólk, ok
þá sendi hann aptr Þrœnda-her ok bóandaliðit alt, en hann fór herskildi
um Mœri hváratveggju ok Raumsdal ok hafði njósnir alt fyrir sunnan Stað
um her Gunnhildarsona, ok er hann spurði, at þeir váru komnir í Fjǫrðu
ok biðu byrjar at sigla norðr um Stað, þá siglði Hákon jarl norðan
fyrir Stað ok útleið, svá at ekki sá af landi segl hans, lét svá ganga
hafleiðis austr með landi ok kom fram í Danmǫrk; siglði þá í Austrveg
ok herjaði þar um sumarit. Gunnhildarsynir heldu liði sínu norðr til
Þrándheims ok dvǫlðusk þar mjǫk lengi, tóku þar skatta alla ok skyldir,
en er á leið sumarit, þá settusk þar eptir Sigurðr slefa ok Guðrøðr, en
Haraldr ok aðrir þeir brœðr fóru þá austr í land, ok leiðangrslið þat,
er farit hafði um sumarit.

K. 13. Frá Hákoni jarli ok Gunnhildarsonum.

Hákon jarl fór um haustit til Helsingjalandz ok setti þar upp skip sín,
fór siðan landveg um Helsingjaland ok Jamtaland ok svá austan um Kjǫl,
kómu ofan í Þrándheim; dreif þegar lið til hans ok réð hann til skipa.
En er þat spyrja Gunnhildarsynir, þá stíga þeir á skip sín ok halda út
eptir firði; en Hákon jarl ferr út á Hlaðir ok sat þar um vetrinn, en
Gunnhildarsynir sátu á Mœri ok veittu hvárir ǫðrum árásir ok drápusk
menn fyrir. Hákon jarl helt ríki sínu í Þrándheimi, ok var þar optast á
vetrum, en fór á sumrum stundum austr á Helsingjaland ok tók þar skip
sín ok fór í Austrveg ok herjaðiþar á sumrum, en stundum sat hann í
Þrándheimi ok hafði her úti, ok heldusk þá Gunnhildarsynir ekki fyrir
norðan Stað.

K. 14. Dráp Sigurðar slefu.

Haraldr gráfeldr fór á einu sumri með her sinn norðr til Bjarmalandz ok
herjaði þar ok átti orrostu mikla við Bjarma á Vínu-bakka. Þar hafði
Haraldr konungr sigr ok drap mart fólk, herjaði þá víða um landit ok
fekk ófamikit fé; þess getr Glúmr Geirason:

110. Austr rauð jǫfra þrýstir orðrakkr fyr bý norðan brand, þars
bjarmskar kindir, brennanda, sák renna; gótt hlaut gumna sættir,
geirveðr, í fǫr þeiri, ǫðlingi feksk ungum orð, á Vínu borði.

Sigurðr konungr slefa kom til bús Klypps hersis; hann var sonr Þórðar
Hǫrða-Kárasonar; hann var ríkr maðr ok kynstórr. Klyppr var þá eigi
heima, en Álof, kona hans, tók vel við konungi, ok var þar veizla góð
ok drykkjur miklar. Álof, kona Klypps hersis, var Ásbjarnar-dóttir,
systir Járnskeggja norðan af Yrjum; Hreiðarr var bróðir Ásbjarnar,
faðir Styrkárs, fǫður Eindriða, fǫður Einars þambarskelfis. Konungr
gekk um nóttina til hvílu Álofar ok lá þar at óvilja hennar. Síðan fór
konungr í brot. Eptir um haustit fóru þeir Haraldr konungr ok Sigurðr,
bróðir hans, upp á Vǫrs ok stefndu þar þing við bœndr. En á þinginu
veittu bœndr þeim atfǫr ok vildu drepa þá en þeir kómusk undan ok fóru
í brot síðan; fór Haraldr konungr í Harðangr, en Sigurðr konungr fór á
Álreksstaði. En er þat spyrr Klyppr hersir, þá heimtask þeir saman
frændr ok veita atferð konungi; var hǫfðingi fyrir ferðinni Vémundr
vǫlubrjótr; en er þeir koma á bœinn, þá ganga þeir at konungi. Klyppr
lagði konung með sverði í gǫgnum ok varð þat bani hans, en þegar í stað
drap Erlingr gamli Klypp.

K. 15. Fall Grjótgarðz.

Haraldr konungr gráfeldr ok Guðrøðr konungr, bróðir hans, draga saman
her mikinn austan ór landi ok heldu liði því norðr til Þrándheims. En
er þat spyrr Hákon jarl, þá samnaði hann liði at sér ok helt suðr á
Mœri ok herjar. Þá var þar Grjótgarðr, fǫðurbróðir hans, ok skyldi hafa
landvǫrn af Gunnhildarsonum. Hann bauð her út, svá sem konungar hǫfðu
orð til sent. Hákon jarl helt til fundar við hann ok til bardaga; þar
fell Grjótgarðrok tveir jarlar með honum ok mart lið annat; þessa getr
Einarr skálaglamm:

111. Hjalmgrápi vann hilmir harðr, Lopts vinar, barða, því kom vǫxtr í
Vínu vínheims, fíendr sína, at forsnjallir fellu fúrs í Þróttar skúrum,
(þat fær þjóðar snytri) - þrír jarlssynir (tírar).

Síðan siglði Hákon jarl út til hafs ok svá útleið suðr með landi. Hann
kom fram suðr í Danmǫrk, fór þá á fund Haraldz Gormssonar,
Dana-konungs, fær þar góðar viðtǫkur, dvalðisk með honum um vetrinn.
Þar var ok með Dana-konungi maðr sá, er Haraldr hét; hann var sonr
Knúts Gormssonar, bróðursonr Haraldz konungs; hann var kominn ór
víking, hafði lengi herjat ok fengit óf lausafjár; hann var kallaðr
Gull-Haraldr; hann þótti vel til kominn at vera konungr í Danmǫrk.

K. 16. Fall Erlings konungs.

Haraldr konungr ok þeir brœðr heldu liði sínu norðr til Þrándheims ok
fengu þar enga mótstǫðu, tóku þar skatt ok skyld ok allar konungs
tekjur ok létu bœndr gjalda stór gjǫld, þvíat konungar hǫfðu þá langa
hríð lítit fé fengit ór Þrándheimi, er Hákon jarl hafði þar setit með
fjǫlmenni miklu ok átt ófrið við konunga. Um haustit fór Haraldr
konungr suðr í land með þat lið flest, er þar átti heimili, en Erlingr
konungr sat þar eptir með sínu liði. Hann hafði þá enn miklar krafir
við bœndr ok gerði harðan rétt þeira, en bœndr kurruðu illa ok báru
eigi vel skaða sinn. Ok um vetrinn sǫmnuðusk bœndr saman ok fá lið
mikit, stefna síðan at Erlingi konungi, þar sem hann var á veizlu ok
halda við hann orrostu; fell Erlingr konungr þar ok mikil sveit manna
með honum. Þá er Gunnhildarsynir réðu fyrir Nóregi, gerðisk hallæri
mikit, ok var því meira at, sem þeir hǫfðu lengr verit yfir landi, en
búendr kendu þat konungum, ok því með, at konungar váru fégjarnir ok
varð harðr réttr bónda. Svá kom um síðir, at náliga misti landzfólkit
víðarst korns ok fiska. Á Hálogalandi var svá mikill sultr ok seyra, at
þar óx náliga ekki korn, en snjár lá þá á ǫllu landi at miðju sumri, ok
bú alt var inn bundit at miðju sumri; svá kvað Eyvindr skáldaspillir;
hann kom út ok dreif mjǫk:

112. Snýr á Svǫlnis vǫ́ru, svá hǫfum inn sem Finnar birki hind of
bundit brums, at miðju sumri.Eyvindr orti drápu um alla Íslendinga, en
þeir launuðu svá, at hverr bóndi gaf honum skattpenning; sá stóð iii.
penninga silfrs vegna ok hvítr í skor. En er silfrit kom fram á
alþingi, þá réðu menn þat af, at fá smiða til at skíra silfrit; síðan
var gǫrr af feldardálkr, en þar af var greitt smíðarkaupit, þá stóð
dálkrinn 1. marka; hann sendu þeir Eyvindi, en Eyvindr lét hǫggva í
sundr dálkinn ok keypti sér bú með. Þá kom ok þar um vár við útver
nǫkkurr broddr af síld. Eyvindr skipaði róðrarferju huskǫrlum sínum ok
landzbúum ok røri þannug til, sem síldin var rekin; hann kvað:

113. Lǫ́tum langra nóta lǫgsóta verfótum at spáþernum sporna
sporðfjǫðruðum norðan, vita ef akrmurur jǫkla, ǫlgerðr, falar verði,
ítr, þærs upp of róta unnsvín, vinum mínum.

Ok svá vendiliga var upp gengit alt lausafé hans, er hann hafði keypt
til bús sér, at hann keypti síldina með bogaskoti sínu; hann kvað:

114. Fengum feldar stinga fjǫrð- ok galt við -hjǫrðu, þanns álhimins-
útan oss -lendingar sendu; mest selda ek mínar við mæ-ǫrum sævar —
hallæri veldr hvǫ́ru — hlaupsíldr Egils gaupna.

*

             Hér hefr upp sǫgu Óláfs konungs Tryggvasonar

Hér hefr upp sǫgu Óláfs konungs Tryggvasonar.

K. 1. Fœddr Óláfr Tryggvason.

Ástríðr hét kona sú, er átt hafði Tryggvi konungr Óláfsson; hon var
dóttir Eiríks bjóðaskalla, er bjó á Oprostǫðum, ríks mannz. En eptir
fall Tryggva, þá flýði Ástriðr á brot ok fór á launungu með lausafé
þat, er hon mátti með sér hafa. Henni fylgði fóstrfaðir hennar, sá er
Þórólfr lúsarskegg hét; hann skildisk aldregi við hana, en aðrir
trúnaðarmenn hennar fóru á njósn, hvat spurðisk af óvinum hennar eða
hvar þeir fóru. Ástríðr gekk með barni Tryggva konungs. Hon lét flytja
sik út í vatn eitt, ok leynðisk þar í hólma nǫkkurum ok fáir menn með
henni; þar fœddi hon barn, þat var sveinn. En er hann var vatni ausinn,
þá var hann kallaðr Óláfr eptir fǫðurfǫður sínum. Þar leynðisk hon um
sumarit, en er nótt myrkði ok dag tók at skemma, en veðr at kólna, þá
byrjaði Ástriðr ferð sína ok Þórólfr með henni ok fátt manna, fóru þat
eina með byggðum, er þau leynðusk um nætr, ok funnu enga menn. Þau kómu
fram einn dag at kveldi til Eiríks á Oprostǫðum, fǫður Ástríðar. Þau
fóru leyniliga, sendi Ástríðr menn til bœjarins at segja Eiríki, en
hann lét fylgja þeim í eina skemmu ok setja þeim borð við inum beztum
fǫngum. En er þau Ástríðr hǫfðu þar dvalzk litla hríð, þá fór brot
fǫruneyti hennar, en hon var eptir ok ii. þjónostukonur með henni ok
sonr hennar Óláfr, Þórólfr lúsarskegg ok Þorgils, sonr hans, vi. vetra
gamall; þau váru þar um vetrinn.

K. 2. Frá Gunnhildarsonum.

Haraldr gráfeldr ok Guðrøðr, bróðir hans, fóru eptir dráp Tryggva
Óláfssonar til búa þeira, er Tryggvi hafði átt, en þá var Ástríðr í
brott ok spurðu þeir ekki til hennar. Sá pati komfyrir þá, at hon myndi
vera með barni Tryggva konungs. Fóru þeir um haustit norðr í land, svá
sem fvrr er ritit. En er þeir funnu Gunnhildi, móður sína, sǫgðu þeir
alla atburði um þessi tíðendi, er þá hǫfðu gǫrzk í fǫr þeira. Hon
spurði at vendiliga, þar sem var Ástríðr. Þeir segja slíkan kvitt þar
af, sem þeir hǫfðu heyrt. En fyrir þá sǫk, at þat haust it sama áttu
Gunnhildarsynir deilu við Hákon jarl ok svá um vetrinn eptir, sem fyrr
er ritit, varð þá engi eptirleitan hǫfð um Ástriði ok son hennar á þeim
vetri.

K. 3. Ferð Ástríðar.

Eptir um várit sendi Gunnhildr njósnarmenn til Uplanda ok alt í Víkina,
at njósna um þat, hvat um hag Ástríðar myndi vera. En er sendimenn koma
aptr, þá kunnu þeir þat helzt at segja Gunnhildi, at Ástríðr myndi vera
við feðr sínum Eiríki, segja ok þess meiri ván, at hon mun þar upp fœða
son þeira Tryggva konungs. Þá gerir Gunnhildr þegar sendimenn ok býr þá
vel at vápnum ok hestum, ok hafa þeir xxx. manna, ok var þar til
forráða ríkr maðr, vinr Gunnhildar, er Hákon er nefndr. Hon bað þá fara
á Oprostaði til Eiríks ok hafa þaðan son Tryggva konungs ok fœra
Gunnhildi. Þá fara sendimenn alla leið sína. En er þeir áttu skamma
leið til Oprostaða, þá verða varir við ferð þeira vinir Eiríks ok báru
honum njósn um ferð sendimanna at kveldi dags. En þegar um nóttina bjó
Eiríkr brotferð Ástríðar, fekk henni góða leiðtoga ok sendi hana austr
til Svíþjóðar á fund Hákonar ins gamla, vinar síns, ríks mannz. Fóru
þau í brot, er mikit lifði nætr. Þau kómu at kveldi dags í herað, er
Skaun heitir, ok sá þar bœ mikinn ok fóru þannug til ok báðu sér
nætrvistar. Þau dulðusk ok hǫfðu vánd klæði. Sá bóndi er nefndr Bjǫrn
eitrkveisa, auðigr maðr ok illr þegn, hann rak þau í brot, fóru þau um
kveldit i annat þorp skamt þaðan, er hét í Vizkum. Þorsteinn hét þar
bóndi sá, er þau herbergði ok veitti þeim góðan forbeina um nóttina;
sváfu þau í góðum umbúnaði.

K. 4. Frá sendimǫnnum.

Hákon ok þeir menn Gunnhildar kómu á Oprostaði snemma um morgin ok
spyrja at Ástríði ok syni hennar. Eiríkr segir, at hon er ekki þar;
þeir Hákon rannsǫkuðu bœinn ok dvǫlðusk lengi um daginn ok fá nǫkkura
njósn um ferð Ástríðar; ríða þásǫmu leið ok koma síðla um kveldit til
Bjarnar eitrkveisu í Skaun, taka þar gisting. Þá spyrr Hákon Bjǫrn, ef
hann kynni honum nǫkkut segja til Ástríðar. Hann segir, at þar kómu
menn um daginn ok báðu gistingar, — »en ek rak þau brot ok munu þau
vera herbergð hér nǫkkur í þorpinu«. Verkmaðr Þorsteins fór um kveldit
ór skógi ok kom til Bjarnar, þvíat þat var á leið hans; varð hann varr
við, at gestir váru þar, eða hvert ørendi þeira var; hann segir
Þorsteini bónda. En er lifði þriðjungr nætr, vakði Þorsteinn upp gesti
sína, bað þau brot fara, mælti styggliga. En er þau váru komin á veg út
ór garðinum, þá segir Þorsteinn þeim, at sendimenn Gunnhildar váru at
Bjarnar ok fóru at leita þeira. Þau báðu þeim hjálpar nǫkkurrar; hann
fekk þeim leiðtoga ok vist nǫkkura; fylgði sá þeim fram á skóginn, þar
sem var vatn nǫkkut ok hólmi einum reyri vaxinn. Þau máttu vaða í
hólmann út; þar fálu þau sik í reyrnum. Snimma dags reið Hákon frá
Bjarnar i byggðina, ok hvar sem hann kom, spurði hann eptir Ástríði. En
er hann kom til Þorsteins, þá spyrr hann, ef þau sé þar komin. Hann
segir, at þar váru menn nǫkkurir ok fóru móti degi austr á skóginn.
Hákon bað Þorstein fara með þeim, er honum var leið kunnig eða leyni.
Þorsteinn fór með þeim, en er hann kom í skóginn, vísaði hann þeim
þvert frá því, sem Ástríðr var. Fóru þeir þann dag allan at leita ok
funnu þau eigi, fara aptr síðan ok segja Gunnhildi sín ørendi. Ástríðr
ok hennar fǫruneyti fóru leið sína, kómu fram í Svíþjóð til Hákonar
gamla; dvalðisk Ástríðr þar ok sonr hennar, Óláfr, langa hríð i góðum
fagnaði.

K. 5. Sendiferð Hákonar.

Gunnhildr konungamóðir spyrr, at Ástríðr ok Óláfr, sonr hennar, eru í
Svíaveldi; þá sendi hon enn Hákon ok gott fǫruneyti með honum austr til
Eiríks Svía-konungs með góðar gjafar ok vináttumál. Var þar við
sendimǫmnum vel tekit; váru þeir þar í góðu yfirlæti. Síðan berr Hákon
upp fyrir konungi ørendi sín, segir, at Gunnhildr hafði til þess orð
send, at konungr skyldi styrkt fá hann, svá at hann hafi við sér Óláf
Tryggvason til Nóregs — »vill Gunnhildr fóstra hann«. Konungr fær honum
menn, ok ríða þeir á fund Hákonar gamla, býðr Hákon Óláfi at fara við
sér með vinsamligum orðum mǫrgum. Hákon gamli svarar vel ok segir, at
móðir hans skal ráða ferð hans, en Ástríðr vill fyrir engan mun, at
sveinninn fari. Fara sendimenn í brotok segja svá búit Eiríki konungi;
síðan búask sendimenn at fara heim, biðja enn konung, at fá sér styrk
nǫkkurn, at hafa sveininn brot, hvárt sem Hákon gamli vill eða eigi.
Fær konungr þeim enn sveit manna. Koma sendimenn til Hákonar gamla ok
krefja þá, at sveinninn fari við þeim; en er því var seint tekit, þá
hafa þeir frammi mikilmæli ok heita afarkostum ok láta reiðuliga. Þá
hleypr fram þræll einn, er Bursti er nefndr, ok vill ljósta Hákon, ok
komask þeir nauðuliga í brot óbarðir af þrælinum. Fara síðan heim til
Nóregs ok segja sína ferð Gunnhildi, ok svá, at þeir hafa sét Óláf
Tryggvason.

K. 6. Frá Sigurði Eiríkssyni.

Sigurðr hét bróðir Ástríðar, sonr Eiríks bjóðaskalla; hann hafði þá
lengi verit af landi á brot ok verit austr í Garðaríki með Valdamar
konungi, hafði Sigurðr þar metnað mikinn. Fýstisk Ástríðr at fara
þannug til Sigurðar, bróður síns. Fekk Hákon gamli henni gott fǫruneyti
ok ǫll góð fǫng; fór hon með kaupmǫnnum nǫkkurum. Þá hafði hon verit
ii. vetr með Hákoni gamla. Óláfr var þá iii.-vetr. En er þau heldu
austr í hafit, þá kómu at þeim víkingar; þat váru Eistr; hertóku þeir
bæði menn ok fé, en drápu suma, en sumum skiptu þeir með sér til
ánauðar. Þar skilðisk Óláfr við móður sína ok tók við honum Klerkón,
eistneskr maðr, ok þeim Þórólfi ok Þorgilsi. Klerkóni þótti Þórólfr
gamall til þræls, þótti ok ekki forverk í honum ok drap hann, en hafði
sveinana með sér ok seldi þeim manni, er Klerkr hét, ok tók fyrir hafr
einn vel góðan. Inn iii. maðr keypti Óláf ok gaf fyrir vesl gott eða
slagning; sá hét Réás; kona hans hét Rékón, en sonr þeira Rékóni. Þar
var Óláfr lengi ok vel haldinn, ok unni bóandi honum mikit. Óláfr var
vi. vetr á Eistlandi í þessarri útlegð.

K. 7. Frelstr Óláfr af Eistlandi.

Sigurðr Eiríksson kom til Eistlandz í sendiferð Valdamars konungs af
Hólmgarði, ok skyldi hann heimta þar í landi skatta konungs. Fór
Sigurðr ríkuliga með marga menn ok fé mikit. Hann sá á torgi svein,
fríðan mjǫk, ok skilði, at sá myndi þar útlendr, ok spyrr hann at nafni
ok ætt sinni. Hann nefndi sik Óláf, en Tryggva Óláfsson fǫður sinn, en
móður sína Ástríði, dóttur Eiríks bjóðaskalla. Þá kannaðisk Sigurðr
við, at sveinninn var systurson hans. Þá spurði Sigurðr sveininn, hví
hann væriþar kominn. Óláfr sagði honum alla atburði um sitt mál.
Sigurðr bað hann fylgja sér til Réás bóanda. En er hann kom þar, þá
keypti hann sveinana báða, Óláf ok Þorgils, ok hafði með sér til
Hólmgarðz, ok lét ekki upvíst um ætt Óláfs, en helt hann vel.

K. 8. Dráp Klerkóns.

Óláfr Tryggvason var staddr einn dag á torgi; var þar fjǫlmenni mikit;
þar kendi hann Klerkón, er drepit hafði fóstra hans, Þórólf lúsarskegg.
Óláfr hafði lítla øxi í hendi ok setti í hǫfuð Klerkóni, svá at stóð í
heila niðri, tók þegar á hlaup heim til herbergis ok sagði Sigurði,
frænda sínum, en Sigurðr kom Óláfi þegar í herbergi drótningar, ok
segir henni tíðendi; hon hét Allógíá; bað Sigurðr hana hjálpa
sveininum. Hon svaraði ok leit á sveininn, segir, at eigi má drepa svá
fríðan svein, bað kalla menn til sín með alvæpni. Í Hólmgarði var svá
mikil friðhelgi, at þat váru lǫg at drepa skyldi hvern, er mann drap
ódœmðan; þeystisk allr lýðr eptir sið þeira ok lǫgum ok leitaði eptir
sveininum, hvar hann var kominn. Þá var sagt, at hann var í garði
drótningar ok þar herr mannz alvápnaðr; var þá sagt konungi. Gekk hann
þá til með sínu liði ok vildi eigi, at þeir berðisk; kom hann þá griðum
á ok því næst sættum; dœmði konungr bœtr, en drótning helt gjǫldum upp.
Síðan var Óláfr með drótningu, ok var hon allkær til hans. Þat váru lǫg
í Garðaríki, at þar skyldu ekki vera konungbornir menn, nema at konungs
ráði. Þá segir Sigurðr drótningu, hverrar ættar Óláfr var, eða fyrir
hverja sǫk hann var þar kominn, at hann mátti ekki vera heima í sínu
landi fyrir ófriði, bað hana þetta rœða við konung. Hon gerði svá, bað
konung hjálpa við konungssyni þessum, svá harðliga sem hann var
leikinn, ok kómu sví fortǫlur hennar, at konungr játti henni þessu, tók
þá Óláf í sitt vald ok helt hann vegliga, svá sem konungssøni byrjaði
at vera haldinn. Óláfr var ix. vetra, er hann kom í Garðaríki, en
dvalðisk þar með Valdamar konungi aðra ix. vetr. Óláfr var allra manna
fríðastr ok mestr, sterkastr ok um fram alla menn at íþróttum, þá er
frá er sagt af Norðmǫnnum.

K. 9. Frá Hákoni jarli.

Hákon jarl Sigurðarson var með Haraldi Gormssyni, Danakonungi, um
vetrinn eptir, er hann hafði flýit Nóreg fyrir Gunnhildarsonum. Hákon
hafði svá stórar áhyggjur um vetrinn,at hann lagðisk í rekkju ok hafði
andvǫkur miklar, át ok drakk þat einu, er hann mátti halda við styrk
sinn. Þá sendi hann menn sína leyniliga norðr í Þrándheim til vina
sinna ok lagði ráð fyrir þá, at þeir skyldu drepa Erling konung, ef
þeir mætti við komask, sagði, at hann myndi aptr hverfa til ríkis síns,
þá er sumraði. Þann vetr drápu Þrœndir Erling, sem fyrr er ritat. Með
Hákoni ok Gull-Haraldi var kær vinátta, bar Haraldr fyrir Hákon
ráðagørðir sínar, segir Haraldr, at hann vildi þá setjask at landi ok
vera eigi lengr á herskipum, spurði hann Hákon, hvat hann hygði, hvárt
Haraldr konungr myndi vilja skipta ríki við hann, ef hann krefði. »Þat
hygg ek, segir Hákon, at Dana-konungr mun engra varna þér réttenda; en
þó veiztu þá gǫrr þetta mál, ef þú rœðir fyrir konungi; vætti ek, at þú
fáir eigi ríkit, ef þú krefr eigi«. Brátt eptir þessa rœðu talaði
Gull-Haraldr við Harald konung, svá at nær váru margir ríkismenn,
beggja vinir. Krafði þá Gull-Haraldr Harald konung, at hann skipti ríki
við hann í helminga, svá sem burðir hans váru til ok ætt þar í
Dana-veldi. Við þetta ákall varð Haraldr konungr reiðr mjǫk, sagði, at
engi maðr krefði þess Gorm konung, fǫður hans, at hann skyldi gerask
hálfkonungr yfir Danaveldi, eigi heldr hans fǫður Hǫrða-Knút eða Sigurð
orm-í-auga eða Ragnar loðbrók — gerði sik þá svá reiðan ok óðan, at
ekki mátti við hann mæla.

K. 10. Frá Gull-Haraldi.

Gull-Haraldr unði þá miklu verr en áðr, hann hafði þá ekki ríki heldr
en fyrr, en reiði konungs. Kom hann þá til Hákonar vinar síns ok kærði
sín vandræði fyrir honum ok bað hann heilla ráða, ef til væri, þau er
hann mætti ríki ná, sagði, at hann hafði þat helzt hugsat, at sœkja
ríki með styrk ok vápnum. Hákon bað hann þat fyrir engum manni mæla,
svá at spyrðisk, segir hann, — »liggr þar líf yðart við, hugsa þetta
með sjálfum þér, til hvers þú munt fœrr verða; þarf til slíkra
stórræða, at maðr sé djarfr ok øruggr, spara hvárki til góða hluti né
illa, at þá megi fram ganga þat, er upp er tekit. En hitt er ófœrt, at
hefja upp stór ráð ok leggja niðr síðan með ósœmð«. Gull-Haraldr
svarar: »svá skal ek þetta upp taka tilkallit, at eigi skal ek mínar
hendr til spara, at drepa konung sjálfan, ef ek kem í fœri, með því er
hann vill synja mér þess ríkis, er ek á at hafa at réttu«. Skilja þeir
þá rœðu sína. Haraldr konungr gekk þá til fundar við Hákon, ok taka
þeir tal sitt. Segir konungrjarli, hvert ákall Gull-Haraldr hefir haft
við hann til ríkis, ok svǫr þau, er hann veitti, segir svá, at hann
vill fyrir engan mun minka ríki sitt, — »en ef Gull-Haraldr vill nǫkkut
halda á þessu tilkalli, þá er mér lítit fyrir, at láta drepa hann,
þvíat ek trúi honum illa, ef hann vill eigi af þessu láta«. Jarl
svarar: »þat hygg ek, at Haraldr hafi svá fremmi þetta upp kveðit, at
hann mun eigi þetta láta niðr falla. Er mér þess ván, ef hann reisir
ófrið hér í landi, at honum verði gott til liðs ok mest fyrir sakir
vinsælda fǫður hans, en þat er yðr in mesta ófœra, at drepa frænda
yðarn, þvíat allir menn munu hann kalla saklausan at svá búnu. Eigi vil
ek ok þat mitt ráð kalla, at þú gerir þik minna konung, en faðir þinn
var, Gormr, jók hann ok mjǫk sitt ríki, en minkaði í engan stað«. Þá
segir konungr: »hvert er þá þitt ráð Hákon?, skal ek eigi miðla ríki ok
ráða eigi af hendi mér þenna ugg?«. »Vit skulum finnask nǫkkurum dǫgum
síðarr, segir Hákon jarl, vil ek hugsa áðr þetta vandamál ok veita þá
nǫkkurn órskurð«. Gekk þá konungr í brot ok allir hans menn.

K. 11. Ráðagørð Haraldz konungs ok Hákonar jarls.

Hákon jarl hafði nú af nýju inar mestu áhyggjur ok ráðagørðir ok lét fá
menn vera í húsinu hjá sér. Fám dǫgum síðarr kom Haraldr til jarls ok
taka þeir þá tal. Spyrr konungr, ef jarl hafi hugsat þá rœðu, er þeir
kómu á fyrra dags. »Þar hefi ek, segir jarl, vakat um dag ok nótt
síðan, ok finnsk mér þat helzt ráð, at þú hafir ok stýrir ríki því
ǫllu, er faðir þinn átti ok þú tókt eptir hann, en fá Haraldi, frænda
þínum, í hendr annat konungsríki, þat er hann megi sœmðarmaðr af
verða«. »Hvert er þat ríki ?, segir konungr, er ek má heimilliga fá
Haraldi, ef ek hefi óskert Danaveldi«. Jarl segir: »þat er Nóregr.
Konungar þeir, er þar eru, eru illir ǫllu landzfólki, vill hverr maðr
þeim ilt, sem vert er« Konungr segir: »Nóregr er land mikit ok hart
fólk, ok er ilt at sœkja við útlendan her. Gafsk oss svá, þá er Hákon
varði landit, létu vér lið mikit, en varð engi sigr unninn. Er Haraldr
Eiríksson fóstrson minn ok knésetningr«. Þá segir jarl: »lǫngu vissa ek
þat, at þér hǫfðuð opt veittan styrk Gunnhildarsonum, en þeir hafa yðr
þó engu launat, nema illu. Vér skulum komask miklu léttligarr at
Nóregi, en berjask til með allan Dana-her. Sentu boð Haraldi, fóstrsyni
þínum, bjóð honum at taka af þér land ok lén, þatsem þeir hǫfðu fyrr
hér í Danmǫrk. Stefn honum á þinn fund. Nú má Gull-Haraldr þá lítla
stund afla ríkis í Nóregi af Haraldi konungi gráfeld«. Konungr segir,
at þetta mun kallat ilt verk, at svíkja fóstrson sinn. »Þat munu Danir
kalla, segir jarl, at betra er þat skipti, at drepa víking nórœnan,
heldr en bróðurson sinn danskan«. Tala þeir nú hér um langa hríð, þar
til er þetta semsk með þeim.

K. 12. Sendiboð Haraldz Gormssonar til Nóregs.

Gull-Haraldr kom enn til tals við Hákon. Segir jarl honum, at hann
hefir nú fylgt hans málum, svá at meiri ván er, at nú myni konungsríki
liggja laust fyrir honum í Nóregi — »skulu vit þá, segir hann, halda
félagskap okrum. Mun ek þá mega veita þér mikit traust í Nóregi«; hafðu
fyrst þat ríki. Haraldr konungr er nú gamall mjǫk, en hann á þann einn
son, er hann ann lítit ok frilluson er. Talar jarl þetta fyrir
Gull-Haraldi, þar til er hann lætr sér þetta vel líka. Síðan tala þeir
optliga allir, konungr ok jarl ok Gull-Haraldr. Síðan sendi
Dana-konungr menn sína norðr í Nóreg á fund Haraldz gráfeldz. Var sú
ferð búin allvegliga, fengu þeir þar góðar viðtǫkur ok funnu Harald
konung; segja þeir þau tíðendi, at Hákon jarl er í Danmǫrk ok liggr
banvænn ok nær ørviti, ok þau ǫnnur tíðendi, at Haraldr Dana-konungr
bauð til sín Haraldi gráfeld, fóstrsyni sínum, ok taka þar af sér
veizlur, svá sem þeir brœðr hǫfðu fyrr haft þar í Danmǫrk, ok bað
Harald koma til sín ok finna sik á Jótlandi. Haraldr gráfeldr bar þetta
mál fyrir Gunnhildi ok aðra vini sína, lǫgðu menn þar allmisjafnt til,
sumum þótti þessi fǫr ekki trúlig, svá sem þar var mǫnnum fyrir skipat;
hinir váru fleiri, er fýstu at fara skyldi, þvíat þá var svá mikill
sultr í Nóregi, at konungar fengu varliga fœtt lið sitt. Þá fekk
fjǫrðrinn þat nafn, er konungar sátu optast, at hann hét Harðangr;
árferð var í Danmǫrk at nǫkkurri hlítu, hugðusk menn þá þar mundu fǫng
fá, ef Haraldr konungr fengi þar lén ok yfirsókn. Var þat ráðit, áðr
sendimenn fóru í brot, at Haraldr konungr myndi koma til Danmarkar um
sumarit á fund Dana-konungs ok taka af honum þenna kost, sem bauð
Haraldr konungr.K. 13. Svikræði Haraldz konungs ok Hákonar jarls við
Gull-Harald.

Haraldr gráfeldr fór um sumarit til Danmarkar ok hafði iii. langskip;
þar stýrði einu Arinbjǫrn hersir ór Fjǫrðum. Haraldr konungr siglði út
ór Víkinni ok til Limafjarðar ok lagðisk þar at Hálsi. Var honum sagt,
at Dana-konungr myndi þar koma brátt. En er þetta frá Gull-Haraldr, þá
heldr hann þannug með ix. skipum. Hann hafði áðr búit lið þat at fara í
víking. Hákon jarl hafði þá ok búit sitt lið ok ætlaði ok í víking;
hafði hann xii. skip ok ǫll stór. En er Gull-Haraldr var brot farinn,
þá segir Hákon jarl konungi: »nú veit ek eigi, nema vér róim
leiðangrinn ok gjaldim leiðvítit. Nu mun Gull-Haraldr drepa Harald
gráfeld; síðan mun hann taka konungdóm í Nóregi; ætlar þú þann þér þá
tryggvan, ef þú fær honum svá mikinn styrk?, en hann mælti þat í vetr
fyrir mér, at hann myndi drepa þik, ef hann kvæmisk í fœri. Nú mun ek
vinna Nóreg undir þik ok drepa Gull-Harald, ef þú vill því heita mér,
at ek skyla auðvelliga sættask við yðr fyrir þat; vil ek þá gerask
yðarr jarl ok binda þat svardǫgum ok vinna Nóreg undir yðr með yðrum
styrk, halda þá síðan landinu undir yðart ríki ok gjalda yðr skatta, ok
ertu þá meiri konungr, en þinn faðir, ef þú ræðr ii. þjóðlǫndum«. Þetta
semsk með þeim konungi ok jarli; ferr þá Hákon með liði sínu at leita
Gull-Haraldz.

K. 14. Fall Haraldz konungs gráfeldz at Hálsi.

Gull-Haraldr kom til Háls í Limafirði, bauð hann þegar Haraldi gráfeld
til orrostu, en þótt Haraldr hefði lið minna, þá gekk hann þegar á land
ok bjósk til orrostu, fylkði liði sínu; en áðr fylkingar gengi saman,
þá eggjar Haraldr gráfeldr hart lið sitt ok bað þá bregða sverðum;
hljóp þegar fram í ǫndverða fylking ok hjó til beggja handa. Svá segir
Glúmr Geirason í Gráfeldardrápu:

115. Mælti mætra hjalta malmóðinn sá, blóði, þróttar orð, es þorði
þjóðum vǫll at rjóða — víðlendr of bað vinda verðung Haraldr sverðum,
frægt þótti þat flotnum fylkis orð, at morði.

Þar fell Haraldr gráfeldr; svá segir Glúmr Geirason:

116. Varð á víðu borði viggjum hollr at liggja gætir Glamma sóta garðs
ey Limafjarðar.Sendir fell á sandi sævar bals at Halsi olli jǫfra
spjalli) orðheppinn (því morði).

Þar fell flest lið Haraldz konungs með honum; þar fell Arinbjǫrn
hersir. Þá var liðit frá falli Hákonar Aðalsteinsfóstra xv. vetr, en
frá falli Sigurðar Hlaðajarls xiii. vetr. Svá segir Ari prestr
Þorgilsson, at Hákon jarl væri xiii. vetr yfir fǫðurleifð sinni í
Þrándheimi, áðr Haraldr gráfeldr fell, en vi. vetr ina siðǫrstu, er
Haraldr gráfeldr lifði, segir Ari, at Gunnhildarsynir ok Hákon bǫrðusk,
ok stukku ýmsir ór landi.

K. 15. Dauði Gull-Haraldz.

Hákon jarl ok Gull-Haraldr funnusk lítlu síðarr en Haraldr gráfeldr
fell; leggr þá Hákon jarl til orrostu við Gull-Harald, fær Hákon þar
sigr, en Haraldr var handtekinn ok lét Hákon hann festa á gálga. Síðan
fór Hákon jarl á fund Dana-konungs ok sættisk við hann auðvelliga um
dráp Gull-Haraldz, frænda hans. Síðan býr Haraldr konungr her út um alt
sitt ríki ok fór með dc. skipa. Þar var þá með honum Hákon jarl ok
Haraldr grenski, sonr Guðrøðar konungs, ok mart annarra ríkismanna,
þeira er flýit hǫfðu óðul sín fyrir Gunnhildarsonum. Helt Dana-konungr
her sínum sunnan í Víkina ok gekk landzfólk alt undir hann; en er hann
kom til Túnsbergs, þá dreif til hans mikit fjǫlmenni, ok fekk Haraldr
konungr lið þat alt í hendr Hákoni jarli, er til hans hafði komit í
Nóregi, ok gaf honum til forráða Rogaland ok Hǫrðaland, Sogn,
Firðafylki, Sunn-Mœri ok Raumsdal ok Norð-Mœri — þessi vii. fylki gaf
Haraldr konungr Hákoni jarli til forráða með þvílíkum formála, sem
Haraldr inn hárfagri gaf sonum sínum, nema þat skilði, at Hákon skyldi
eignask þar ok svá í Þrándheimi ǫll konungsbú ok landzskyldir, hann
skyldi ok hafa konungsfé, sem hann þyrpti, ef herr væri í landi.
Haraldr konungr gaf Haraldi grenska Vingulmǫrk, Vestfold ok Agðir til
Líðandisness ok konungsnafn, ok lét hann þar hafa ríki með ǫllu slíku,
sem at fornu hǫfðu haft frændr hans ok Haraldr inn hárfagri gaf sonum
sínum. Haraldr grenski var þá xviii. vetra ok varð síðan frægr maðr.
Ferr þá Haraldr Danakonungr heim með allan Dana-her.

K. 16. Ferð Gunnhildarsona ór landi.

Hákon jarl fór með liði sínu norðr með landi. En er Gunnhildr ok synir
hennar spurðu þessi tíðendi, þá samna þauher, ok varð þeim ilt til
liðs; tóku þau enn it sama ráð, sem fyrr, sigla vestr um haf með þat
lið, er þeim vill fylgja, fara fyrst til Orkneyja ok dvǫlðusk þar um
hríð. Þar váru áðr jarlar synir Þorfinnz hausakljúfs Hlǫðvir ok
Arnviðr, Ljótr ok Skúli. Hákon jarl lagði þar land alt undir sik ok sat
hann vetr í Þrándheimi; þess getr Einarr skálaglamm í Velleklu:

117. Sjau fylkjum kom silkis (snúnaðr vas þat) brúna geymir grundar
síma grandvarr und sik (landi).

Hákon jarl, er hann fór sunnan með landi um sumarit ok landzfólk gekk
undir hann, þá bauð hann þat um ríki sitt alt, at menn skyldu halda upp
hofum ok blótum, ok var svá gǫrt; svá segir í Velleklu:

118. Ǫll lét senn enn svinni sǫnn Einriða mǫnnum, herjum kunnr, of
herjuð hofs lǫnd ok vé banda; at veg jǫtna vitni valfalls of sæ allan
(þeim stýra goð) geira garðs Hlórriði farði. 119. Ok herþarfir hverfa,
Hlakkar móts, til blóta, rauðbríkar fremsk rœkir ríkr, ásmegir, slíku;
nú grœr jǫrð sem áðan, aptr geirbrúar hapta auðrýrir lætr ǫ́ru óhryggva
vé byggva. 120. Nú liggr alt und jarli (ímunborðs) fyr norðan
(veðrgœðis stendr víða) Vík (Hákonar ríki).

Inn fyrsta vetr, er Hákon réð fyrir landi, þá gekk síld upp um alt land
ok áðr um haustit hafði korn vaxit, hvar sem sáit hafði verit. En um
várit ǫfluðu menn sér frækorna, svá at flestir bœndr søru jarðir sínar,
ok varð þat brátt árvænt.

K. 17. Orrosta.

Ragnfrøðr konungr, sonr Gunnhildar, ok Guðrøðr, annarr sonr Gunnhildar
— þeir ii. váru þá á lífi sona Eiríks ok Gunnhildar; svá segir Glúmr
Geirason í Gráfeldardrápu:

121. Fellumk hǫlf, þás hilmis hjǫrdrífa brá lífi, réðat oss til auðar)
auðvǫ́n (Haralds dauði); en ek veit, at hefr heitit hans bróðir mér
góðu (séa getr þar til sælu seggfjǫlð) hvaðarr tveggja.

Ragnfrøðr byrjaði ferð sína um várit, þá er hann hafði i. vetr verit í
Orkneyjum. Helt hann þá vestan til Nóregs ok hafði frítt lið ok skip
stór. En er hann kom í Nóreg, þá spurði hann, at Hákon jarl var í
Þrándheimi. Helt Ragnfrøðr þá norðr um Stað ok herjaði um Sunn-Mœri, en
sumt fólk gekk undir hann,sem opt verðr, þá er herflokkar ganga yfir
land, at þeir, er fyrir eru, leita sér hjálpar, hverr þannug, sem vænst
þykkir. Hákon jarl spyrr þessi tíðendi, at ófriðr var suðr um Mœri. Réð
jarl þá til skipa ok lét skera upp herǫr, býsk sem hvatligast ok helt
út eptir firði. Varð honum gott til liðs; varð fundr þeira Ragnfrøðar
ok Hákonar jarls á Sunn-Mœri norðarliga. Helt Hákon þegar til orrostu,
hann hafði lið meira ok skip smæri; orrosta varð hǫrð ok veitti Hákoni
þyngra, þeir bǫrðusk um stafna, sem þar var siðr til. Straumr var í
sundinu ok hóf ǫll skipin saman inn at landinu. Jarl lét ok hamla at
landi, þar er honum þótti bezt til upgǫngu. En er skipin kendu niðr, þá
gekk jarl ok alt lið hans af skipunum ok drógu upp, svá at óvinir þeira
skyldu eigi mega út draga. Síðan fylkði jarl á vellinum ok eggjaði
Ragnfrøð til upgǫngu. Þeir Ragnfrøðr lǫgðu utan at, ok skutusk á langa
hríð; vildi Ragnfrøðr ekki á land ganga, ok skilðusk at svá búnu. Helt
Ragnfrøðr sínu liði suðr um Stað, þvíat hann óttaðisk landher, ef drifi
til Hákonar jarls. En jarl lagði fyrir því eigi optarr til orrostu, at
honum þótti borðamunr ofmikill. Fór hann þá um haustit norðr til
Þrándheims ok var þar um vetrinn, en Ragnfrøðr konungr hafði þá alt
fyrir sunnan Stað Firðafylki, Sogn, Hǫrðaland, Rogaland. Hafði hann
fjǫlmenni mikit um vetrinn; ok er váraði, bauð hann leiðangri út ok
fekk lið mikit, fór hann þá um ǫll þau fylki at afla sér liðs ok skipa
ok annarra fanga, þeira er hann þurpti.

K. 18. Orrosta í Sogni.

Hákon jarl bauð liði út, þá er váraði, alt norðan ór landi. Hann hafði
mikit lið af Hálogalandi ok Naumudali, svá at alt frá Byrðu til Staðs
hafði hann lið af ǫllum sjálǫndum, honum drósk herr um ǫll Þrœndalǫg,
svá um Raumsdal. Svá er at kveðit, at hann hafði her af iiii.
fólklǫndum; honum fylgðu vii. jarlar, ok hǫfðu þeir allir saman ógrynni
liðs; svá segir í Velleklu:

122. Hitt vas meir, at Mœra morðfíkinn lét norðan folkverjandi fyrva
fǫr til Sogns of gǫrva; ýtti Freyr af fjórum folklǫndum (sá branda Ullr
stoð af því allri yrþjóð) Heðins byrjar.

123. Ok til móts á Meita mjúkhurðum fram þurðu með svǫrgœli Sǫrva sjau
landrekar randa; glumði allr, þás Ullar eggþings Heðins veggjar (gnótt
flaut nás fyr nesjum) Nóregr, saman fóru.Hákon jarl helt liði þessu
ǫllu suðr um Stað. Þá spurði hann, at Ragnfrøðr konungr með her sinn
væri farinn inn í Sogn, snøri þá þannug sínu liði, ok varð þar fundr
þeira Ragnfrøðar. Lagði jarl skipum sínum at landi ok haslaði vǫll
Ragnfrøði konungi ok tók orrostustað; svá segir í Velleklu:

124. Varð fyr Venða myrði, víðfrægt en, gramr, síðan gerðisk mest at
morði mannfall, við styr annan; hlymnarfi bað hverfa hlífar flagðs, ok
lagði jalks við ǫndurt fylki ǫndur »fǫrf«, at landi.

Þar varð allmikil orrosta. Hafði Hákon jarl lið miklu meira ok fekk
sigr. Þetta var á Þinganesi, þar er mœtisk Sogn ok Hǫrðaland. Ragnfrøðr
konungr flýði til skipa sinna, en þar fell af liði hans ccc. manna; svá
segir i Velleklu:

125. Strǫng varð gunnr, áðr gunnar gammi nás und hramma þrøngvimeiðr of
þryngvi þrimr hundruðum lunda, knátti hafs at hǫfðum (hagnaðr vas þat)
bragna folkeflandi fylkir fangsæll þaðan ganga.

Eptir orrostu þessa flýði Ragnfrøðr konungr ór Nóregi, en Hákon jarl
friðaði land ok lét fara aptr norðr her þann inn mikla, er honum hafði
fylgt um sumarit, en hann dvalðisk þar um haustit ok um vetrinn.

K. 19. Kvánfang Hákonar jarls.

Hákon jarl gekk at eiga konu þá, er hét Þóra, dóttir Skaga Skoptasonar,
ríks mannz. Þóra var allra kvinna fríðust; þeira synir váru Sveinn ok
Hemingr; Bergljót hét dóttir þeira, er síðan átti Einarr þambarskelfir.
Hákon jarl var kvinnamaðr mikill ok átti mǫrg bǫrn. Ragnhildr hét
dóttir hans; hana gipti hann Skopta Skagasyni, bróður Þóru. Jarl unni
Þóru svá mikit, at hann gerði sér svá miklu kærri, en aðra menn, frændr
Þóru, ok var þó Skopti, mágr hans, mest metinn af ǫllum frændum hennar.
Jarl veitti honum stórar veizlur á Mœri. En hvert sinn er þeir váru i
leiðangri, þá skyldi Skopti leggja skip sitt næst skipi jarls, en engum
skyldi þat hlýða, at leggja skip milli skipa þeira.

K. 20. Fall Tíðenda-Skopta.

Þat var á einu sumri, er Hákon jarl hafði leiðangr úti, þá stýrði þar
skipi með honum Þorleifr spaki. Eiríkr var ok þar í fǫr; var hann þá x.
vetra eða xi. En er þeir lǫgðu til hafnar ákveldum, þá lét Eiríkr sér
ekki líka annat, en þeir legði til lægis næst skipi jarls. En er þeir
kómu suðr á Mœri, þá kom þar Skopti, mágr jarls, með langskip, vel
skipat. En er þeir róa at flotanum, þá kallar Skopti, at Þorleifr skyli
rýma hǫfnina fyrir honum ok leggja ór læginu. Eiríkr svarar skjótt, bað
Skopta leggja í annat lægi. Þetta heyrði Hákon jarl, at Eiríkr, sonr
hans, þóttisk nú svá ríkr, at hann vill ekki vægja fyrir Skopta, kallar
jarl þegar, bað þá leggja ór læginu, segir, at þeim myndi annarr vera
verri, segir, at þeir mundu vera barðir. En er Þorleifr heyrði þetta,
hét hann á menn sína ok bað leggja skipit ór tengslum, ok svá var gǫrt;
lagði þá Skopti í lægit, þat sem hann var vanr at hafa næst skipi
jarls. Skopti skyldi segja tíðendi ǫll jarli, þá er þeir váru báðir
samt, en jarl sagði Skopta tíðendi, ef hann spurði fyrr; hann var
kallaðr Tíðenda-Skopti. Um vetrinn eptir var Eiríkr með Þorleifi fóstra
sínum, en um várit snimma fekk Eiríkr sér sveit manna. Þorleifr gaf
honum skútu xv.-sessu með ǫllum reiða, tjǫldum ok vistum. Helt Eiríkr
þá út eptir firði ok síðan suðr á Mœri. Tíðenda-Skopti fór með
xv.-sessu, skipaða, millum búa sinna, en Eiríkr leggr til móts við hann
ok til bardaga; þar fell Skopti, en Eiríkr gaf grið þeim mǫnnum, er þá
stóðu upp; svá segir Eyólfr dáðaskáld í Bandadrápu:

126. Meita fór at móti mjǫk síð of dag skíði ungr með jǫfnu gengi
útvers frǫmum hersi, þás riðloga reiðir randvallar lét falla (ulfteitir
gaf ǫ́tu opt blóðvǫlum) Skopta. 127. Hoddsveigir lét hníga harða ríkr,
þás barðisk, (-logreifis brátt lífi land-) mens Kíar (sanda), Stálœgir
nam stíga stafns flatbalkar hrafna af dynbeiði dauðum. Dregr land at
mun banda.

Síðan siglði Eiríkr suðr með landi ok kom fram í Danmǫrk, fór þá á fund
Haraldz konungs Gormssonar ok var þar með honum um vetrinn. En eptir um
várit sendi Danakonungr Eirík norðr í Nóreg ok gaf honum jarldóm ok þar
með Vingulmǫrk ok Raumaríki til yfirsóknar, með þeima hætti, sem fyrr
hǫfðu þar haft skattkonungar; svá segir Eyjólfr dáðaskáld:

128. Folkstýrir vas, fara, finnz ǫlknarrar linna suðr at sævar naðri
setbergs, gamall vetra, áðr at Yggjar brúði élhvetjanda setja Hildar
hjalmi faldinn hoddmildingar vildu.

Eiríkr jarl var síðan hǫfðingi mikill.K. 21. Ferð Óláfs ór Gǫrðum.

Óláfr Tryggvason var þessar hríðir allar í Garðaríki ok hafði þar it
mesta yfirlát af Valdimar konungi ok kærleika af drótningu. Valdimarr
konungr setti hann hǫfðingja yfir herlið þat, er hann sendi til at
verja land sitt. Átti Óláfr þar nǫtkkurar orrostur ok varð herstjórnin
vel í hendi; helt hann þá sjálfr sveit mikla hermanna með sínum
kostnaði, þeim er konungr veitti honum. Óláfr var ǫrr maðr við sína
menn, varð hann af því vinsæll. En varð þat, sem optliga kann verða,
þar er útlendir menn hefjask til ríkis eða til svá mikillar frægðar, at
þat verði umfram innlenzka menn, at margir ǫfunduðu þat, hversu kærr
hann var konungi ok eigi síðr drótningu; mæltu menn þat fyrir konungi,
at hann skyldi varask at gera Óláf eigi ofstóran — »fyrir því at slíkr
maðr er þér hættastr, ef hann vill sik til þess ljá, at gera yðr mein
eða yðru ríki, er svá er búinn at atgørvi ok vinsæld, sem hann er;
vitum vér ok eigi, hvat þau drótning tala jafnan«. Þat var siðr mikill
inna ríku konunga, at drótning skyldi eiga hálfa hirðina ok halda með
sínum kostnaði ok hafa þar til skatta ok skyldir, svá sem þyrpti; var
þar ok svá með Valdimar konungi, at drótning hafði eigi minni hirð, en
konungr, ok kepðusk þau mjǫk um ágætismenn, vildi hvártveggja til sín
hafa. Nú gerðisk svá, at konungr festi trúnað á slíkar rœður, sem mælt
var fyrir honum, ok gerðisk hann nǫkkut fár ok styggr til Óláfs; en er
Óláfr fann þat, þá segir hann drótningu, ok þat með, at hann fýstisk at
fara í norðrlǫnd, ok segir, at frændr hans hafa þar fyrr ríki haft, ok
honum þykkir líkast, at þar myni þroski hans mestr verða. Drótning biðr
hann vel fara, segir, at hann myni þar gǫfugr þykkja, sem hann væri.
Síðan býr Óláfr ferð sína ok gekk á skip ok helt svá út í hafit í
Eystrasalt. En er hann siglði austan, þá kom hann við Borgundarhólm ok
veitti þar uprás ok herjaði, en landzmenn sóttu ofan ok heldu orrostu
við hann, ok fekk Óláfr sigr ok herfang mikit.

K. 22. Kvánfang Óláfs konungs Tryggvasonar.

Óláfr lá við Borgundarhólm ok fengu þar veðr hvast ok storm sjávar, ok
megu þeir þar eigi við festask ok sigla þaðan suðr undir Vindland ok fá
þar hǫfn góða, fara þar alt með friði ok dvǫlðusk þar um hríð.
Búrizláfr hét konungr í Vindlandi; hans dœtr váru þær Geira, Gunnhildr
ok Ástríðr. Geirakonungsdóttir hafði þar vald ok ríki, sem þeir Óláfr
kómu at landi. Dixin er sá maðr nefndr, er mest forráð hafði með Geiru
drótningu. En er þau hǫfðu spurt, at þar váru við land komnir ókunnir
menn, þeir er tíguliga létu yfir sér ok þeir fóru þar með friði, þá fór
Dixin á fund þeira með orðsending drótningar Geiru, þá, at hon vill
bjóða þeim mǫnnum til vetrvistar, er þar váru komnir, þvíat þá var mjǫk
liðit á sumarit, en veðrátta hǫrð ok stormar miklir. En er Dixin kom
þar, þá varð hann brátt þess varr, at þar réð fyrir ágætr maðr bæði at
ætt ok ásýnum. Dixin segir þeim, at drótning bauð þeim til sín með
vináttu-boði. Óláfr þekðisk þat boð ok fór um vetrinn til Geiru
drótningar, ok sýndisk hvárt þeira ǫðru afarvel, svá at Óláfr hefir
uppi orð sín ok biðr Geiru drótningar, ok verðr þat at ráði gǫrt, at
Óláfr fær Geiru drótningar þann vetr. Gerðisk hann þar þá forráðamaðr
þess ríkis með henni. Hallfrøðr vandræðaskáld getr þess í drápu þeiri,
er hann orti um Óláf konung:

129. Hilmir lét at Holmi hræskóð roðin blóði (hvat of dylði þess
hǫlðar?) hǫrð ok austr í Gǫrðum.

K. 23. Hákon jarl helt skǫttum Danakonungs.

Hákon jarl réð fyrir Nóregi ok galt engan skatt fyrir þá sǫk, at
Dana-konungr veitti honum skatta alla, þá er konungr átti i Nóregi til
starfs ok kostnaðar, er jarl hafði til at verja landit fyrir
Gunnhildarsonum.

K. 24. Útboð Haraldz konungs.

Ótta keisari var þá í Saxlandi. Hann sendi boð Haraldi Dana-konungi, at
hann skyldi taka skírn ok trú rétta ok þat landzfólk, er hann stýrði,
en at ǫðrum kosti sagði keisari, at hann myndi fara með her á hendr
honum. Þá lét Dana-konungr búa landvarnir sínar, lét þá vel upp halda
Danavirki ok búa herskip sín; þá sendi konungr boð í Nóreg Hákoni
jarli, at hann skyldi koma til hans snimma um várit með allan her þann,
sem hann fengi. Bauð Hákon jarl her út um várit af ǫllu ríki sínu ok
varð hann allfjǫlmeðr ok helt hann liði því til Danmerkr ok fór til
fundar við Dana-konung. Tók konungr allsœmiliga við honum. Margir aðrir
hǫfðingjar váru þá með Dana-konungi, þeir er honum veittu lið; hafði
hann þá allmikit lið.K. 25. Orrostur Óláfs konungs Tryggvasonar.

Óláfr Tryggvason hafði verit um vetrinn i Vindlandi, sem fyrr er ritit.
Hann fór um vetrinn til þeira heraða þar á Vindlandi, er legit hǫfðu
undir Geiru drótningu ok hǫfðu þá undan horfit allri hlýðni ok
skattgjǫfum þannug. Þar herjar Óláfr ok 5 drap marga menn, brendi fyrir
sumum, tók fé mikit ok lagði undir sik þau ríki, fór síðan aptr til
borgar sinnar. Snimma um várit bjó Óláfr skip sín ok siglði síðan í
haf. Hann siglði undir Skáni, veitti þar upgǫngu, en landzmenn
sǫmnuðusk saman ok heldu orrostu, ok hafði Óláfr sigr ok fekk herfang
mikit. Síðan siglði hann austr til Gotlandz; þar tók hann kaupskip, er
Jamtr áttu. Þeir veittu vǫrn mikla ok lauk svá, at Óláfr hrauð skipit
ok drap mart manna ok tók fé alt. Þriðju orrostu átti hann á Gotlandi,
hafði Óláfr þar sigr ok fekk mikit herfang; svá segir Hallfrøðr
vandræðaskáld:

130. Endr lét Jamta kindir allvaldr í styr falla (vanðisk hann) ok
Venða végrimmr (á þat snimma); hættr vas hersa dróttinn hjǫrdjarfr Gota
fjǫrvi; gollskerði frák gerðu geirþey á Skáneyju.

K. 26. Orrosta við Danavirki.

Ótta keisari dró saman her mikinn; hann hafði lið af Saxlandi ok
Fraklandi, Fríslandi, ok af Vindlandi fylgði honum Búrizláfr konungr
með mikinn her, ok í liði var með honum Óláfr Tryggvason, mágr hans.
Keisari hafði riddaraher mikinn ok miklu meira fotgǫnguher; hann hafði
ok af Holtsetalandi mikinn her. Haraldr Dana-konungr sendi Hákon jarl
með Norðmanna-her þann, sem honum fylgði, suðr til Danavirkis at verja
þar landit; svá segir í Velleklu:

131. Hitt vas auk, es eykir aurborðs á vit norðan und sigrunni svinnum
sunnr Danmarkar runnu, ok holmfjǫturs hjalmi Hǫrða valdr of faldinn
Dofra danskra jǫfra dróttinn fund of sótti.

132. Ok, við frost, at freista fémildr konungr vildi myrk- Hlǫðvinjar
-markar morðalfs, þess's kom norðan, þás valserkjar virki veðrhirði bað
stirðan fyr hlymnjǫrðum hurðar Hagbarða gramr varða.

Ótta keisari kom með her sinn sunnan til Danavirkis, en Hákon jarl
varði með sínu liði borgarveggina. Danavirki er svá háttat,at firðir
ii. ganga í landit, sínum megin landz hvárr, en milli fjarðarbotna
hǫfðu Danir gǫrt borgarvegg mikinn af grjóti ok torfi ok viðum ok
grafit díki breitt ok djúpt fyrir utan, en kastalar fyrir borgarhliðum.
Þá varð orrosta mikil; þess getr í Velleklu:

133. Vasat í gǫgn, þótt gerði garðrǫgnir styr harðan, gengiligt at
ganga, geirrásar, her þeira, þás með fylki Frísa fór gunnviðurr sunnan
(kvaddi vígs) ok Venda (vágs blakriði) Frakka.

Hákon jarl setti fylkingar yfir ǫll borgarhlið, en hitt var þó meiri
hlutr liðs, er hann lét fara alt með borgarveggjunum ok verja þar, sem
helzt var at sótt; fell þar mart af keisarans liði, en þeir fengu ekki
unnit at borginni. Snýr þá keisari í brot ok leitaði þar ekki lengr
til; svá segir í Velleklu:

134. Þrymr varð logs, þars lǫgðu leikmiðjungar, Þriðja, (arngreddir
varð) odda (andvígr) saman randir; sundfaxa kom Sǫxum sœkiþróttr á
flótta, þar svát gramr með gumnum garð yrþjóðum varði.

Eptir þessa orrostu fór Hákon jarl aptr til skipa sinna ok ætlaði þá at
sigla norðr aptr í Nóreg, en honum gaf eigi byr; lá hann þá út i
Limafirði.

K. 27. Skírðr Haraldr konungr Gormsson ok Hákon jarl.

Ótta keisari snýr þá her sínum til Slés, dregr hann þar at sér
skipaher, flytr þar liðit yfir fjǫrðinn á Jótland. En er þat spyrr
Haraldr Dana-konungr, þá ferr hann i móti með sinn her, ok verðr þar
orrosta mikil, ok at lykðum fær keisari sigr, en Dana-konungr flýði
undan til Limafjarðar ok fór út í Mársey; fóru þá menn milli þeira
konungs ok var komit griðum á ok stefnulagi. Fundusk þeir Ótta keisari
ok Dana-konungr í Mársey. En þá boðaði Poppó, byskup heilagr, trú fyrir
Haraldi konungi ok hann bar glóanda járn í hendi sér ok sýndi Haraldi
konungi hǫnd sína óbrunna. Síðan lét Haraldr konungr skírask með allan
Dana-her. Haraldr konungr hafði áðr orð send Hákoni jarli, þá er
konungr sat í Mársey, at jarl skyldi koma til liðveizlu við hann; var
jarl þá kominn til eyjarinnar, er konungr hafði skírask látit; sendir
þá konungr orð, at jarl skyldi koma til fundar við hann. En er þeir
hittask, þá nauðgar konungr jarli til at láta skírask; var þá Hákon
jarl skírðr ok þeir menn allir, er þar fylgðu honum. Fekk þá konungr í
hendr honum presta okaðra lærða menn ok segir, at jarl skal láta skíra
alt lið í Nóregi; skilðusk þeir þá, ferr Hákon jarl út til hafs ok bíðr
þar byrjar. En er veðr þat kømr, er honum þótti sem hann myndi í haf
bera, þá skaut hann á land upp ǫllum lærðum mǫnnum, en hann siglði þá
út á haf, en veðr gekk til útsuðrs ok vestrs. Siglir jarl þá austr í
gǫgnum Eyrarsund, herjar hann þá á hvártveggja land; síðan siglir hann
austr fyrir Skáneyrarsíðu ok herjaði þar ok hvar sem hann kom við land;
en er hann kom austr fyrir Gautasker, þá lagði hann at landi, gerði
hann þá blót mikit; þá kómu þar fljúgandi hrafnar ii. ok gullu hátt; þá
þykkisk jarl vita, at Óðinn hefir þegit blótit ok þá mun jarl hafa
dagráð til at berjask. Þá brennir jarl skip sín ǫll ok gengr á land upp
með liði sínu ǫllu ok fór alt herskildi. Þá kom at móti honum Óttarr
jarl; hann réð fyrir Gautlandi; áttu þeir saman orrostu mikla; fær þar
Hákon jarl sigr, en Óttarr jarl fell ok mikill hluti liðs með honum.
Hákon jarl ferr um Gautland hvártveggja ok alt með herskildi, til þess
er hann kømr í Nóreg; ferr síðan landveg alt norðr í Þrándheim; frá
þessu segir í Velleklu:

135. Flótta gekk til fréttar fellinjǫrðr á velli, draugr gat dolga
Sǫ́gu dagráð Heðins váða, ok haldboði hildar hrægamma sá ramma; Týr
vildi sá týna teinlautar fjǫr Gauta.

136. Háði jarl, þars áðan engi mannr, und ranni hyrjar þing, at herja,
hjǫrlautar, kom, Sǫrla; bara maðr lyngs en lengra loptvarðaðar barða
(alt vann gramr of gengit Gautland) frá sæ randir.

137. Valfǫllum hlóð vǫllu, varð ragna konr gagni, hríðar ǫ́ss, at
hrósa, (hlaut Óðinn val) Fróða; hver séi if, nema jǫfra ættrýri goð
stýra? Rammaukin kveðk ríki rǫgn Hǫ́konar magna.

K. 28. Heimferð Óttu keisara.

Ótta keisari fór aptr í Saxland í ríki sitt; skilðusk þeir Dana-konungr
með vináttu. Svá segja menn, at Ótta keisari gerði guðsifjar við Svein,
son Haraldz konungs, ok gaf honum nafn sitt, ok var hann svá skírðr, at
hann hét Ótta Sveinn. Haraldr Dana-konungr helt vel kristni alt til
dauðadags. Búrizláfr konungr fór þá til Vindlandz ok með honum Óláfr,
mágr hans. Þessar orrostu getr Hallfrøðr vendræðaskáld i
Óláfsdrápu:138. Bǫðserkjar hjó birki barklaust í Danmǫrku hleypimeiðr
fyr Heiða hlunnviggja bý sunnan.

K. 29. Ferð Óláfs konungs af Vindlandi.

Óláfr Tryggvason var iii. vetr á Vindlandi, áðr Geira kona hans tók
sótt, þá er hana leiddi til bana. Óláfi þótti þat svá mikill skaði, at
hann festi ekki ynði á Vindlandi síðan; réð hann sér þá til herskipa ok
fór enn í hernað, herjaði fyrst um Frísland ok þar næst um Saxland ok
alt i Flæmingjaland; svá segir Hallfrøðr vendræðaskáld:

139. Tíðhǫggvit lét tyggi, Tryggva sonr, fyr styggvan Leiknar hest á
lesti ljótvaxinn hræ Saxa; vinhróðigr gaf víða vísi margra Frísa blǫkku
brúnt at drekka blóð kveldriðu stóði.

140. Rógs brá rekka lægir ríkr Valkera líki; herstefnir lét hrǫfnum
hold Flæmingja goldit.

K. 30. Hernaðr Óláfs konungs.

Síðan helt Óláfr Tryggvason til Englandz ok herjaði víða um landit;
hann siglði alt norðr til Norðimbralandz ok herjaði þar; þaðan helt
hann norðr til Skotlandz ok herjaði þar víða. Þaðan siglði hann til
Suðreyja ok átti þar nǫkkurar orrostur; síðan helt hann suðr til Manar
ok barðisk þar. Hann herjaði ok víða um Írland; þá helt hann til
Bretlandz ok herjaði víða þat land, ok svá þar, er kallat er Kumraland.
Þaðan siglði hann vestr til Vallandz ok herjaði þar; þá sigldi hann
vestan ok ætlaði til Englandz; þá kom hann í eyjar þær, er Syllingar
heita, vestr í hafit frá Englandi; svá segir Hallfrøðr vendræðaskáld:

141. Gerðisk ungr við Engla ofvægr konungr bægja, naddskúrar réð nœrir
Norðimbra sá morði; eyddi ulfa greddir ógnblíðr Skotum víða (gerði
seims) með sverði (sverðleik í Mǫn skerðir).

142. Ýdrógar lét œgir eyverskan her deyja (Týr vas tjǫrva dýrra tírar
gjarn) ok Íra; barði brezkrar jarðar byggvendr, ok hjó tyggi (grǫ́ðr
þvarr geira hríðar gjóði) kumrskar þjóðir.

Óláfr Tryggvason var iiii. vetr í hernaði, síðan er hann fór af
Vindlandi, til þess er hann kom í Syllingar.K. 31. Skírðisk Óláfr
konungr í Syllingum.

Óláfr Tryggvason, þá er hann lá í Syllingum, spurði hann, at þar í
eyjunni var spámaðr nǫkkurr, sá er sagði fyrir óorðna hluti, ok þótti
mǫrgum mǫnnum þat mjǫk eptir ganga. Gerðisk Óláfi forvitni á, at reyna
spádóm mannz þess; hann sendi þann af mǫnnum sínum, er fríðastr var ok
mestr, ok bjó hann sem vegligast, ok bað hann segja, at hann væri
konungr, þvíat Óláfr var þá frægr orðinn af því um ǫll lǫnd, at hann
var fríðari ok gǫfugligri ok meiri en allir menn aðrir; en síðan er
hann fór ór Garðaríki, hafði hann eigi meira af nafni sínu, en kallaði
sik Óla ok kvazk vera gerzkr. En er sendimaðr kom til spámannzins ok
sagðisk vera konungr, þá fekk hann þessi andsvǫr: »ekki ertu konungr,
en þat er ráð mitt, at þú sér trúr konungi þínum«; ekki sagði hann
fleira þessum manni. Fór sendimaðr aptr ok segir Óláfi, ok fýsti hann
þess at meirr at finna þenna mann, er hann heyrði slík andsvǫr hans, ok
tók nú ifa af honum, at hann væri eigi spámaðr; fór þá Óláfr á hans
fund ok åtti tal við hann ok spurði eptir, hvat spámaðr segði Óláfi
fyrir, hvernug honum myndi ganga til ríkis eða annarrar hamingju.
Einsetumaðrinn svaraði með helgum spádómi: »þú munt verða ágætr konungr
ok ágæt verk vinna; þú munt mǫrgum mǫnnum til trúar koma ok skírnar,
muntu bæði þér hjálpa í því ok mǫrgum ǫðrum, ok til þess at þú ifir
eigi um þessi mín andsvǫr, þá máttu þat til marks hafa: þú munt við
skip þín svikum mœta ok flokkum ok mun á bardaga rœtask ok muntu týna
nǫkkuru liði ok sjálfr sár fá ok muntu af því sári banvænn vera ok á
skildi til skips borinn; en af þessu sári muntu heill verða innan vii.
nátta ok brátt við skírn taka«. Síðan fór Óláfr ofan til skipa sinna ok
þá mœtti hann þar ófriðarmǫnnum þeim, er hann vildu drepa ok lið hans,
ok fóru þeira viðskipti, svá sem einsetumaðr hafði sagt honum, at Óláfr
var sárr borinn á skip út, ok svá, at hann var heill á vii. nóttum.
Þóttisk þá Óláfr vita, at þessi maðr myndi honum sanna hluti sagt hafa
ok þat, at hann var sannr spámaðr, hvaðan af sem hann hefði þann
spádóm. Fór þá Óláfr annat sinn at finna þenna mann, talaði þá mart við
hann, spurði vendiliga, hvaðan honum kom sú speki, er hann sagði fyrir
óorðna hluti. Einsetumaðr segir, at sjálfr guð kristinna manna lét hann
vita alt þat, er hann forvitnaðisk, ok segir þá Óláfi mǫrg stórmerki
guðs, ok af þeim fortǫlum játti Óláfr, at taka skírn, ok svá var,
atÓláfr var skírðr þar ok alt fǫruneyti hans. Dvalðisk hann þar mjǫk
lengi ok nam rétta trú ok hafði þaðan með sér presta ok aðra lærða
menn.

K. 32. Óláfr fekk Gyðu.

Óláfr siglði ór Syllingum um haustit til Englandz; lá þar í hǫfn einni,
fór þá með friði, þvíat England var kristit ok hann var ok kristinn. En
þar fór um landit þingboð nǫkkut ok allir menn skyldu til þings koma;
en er þing var sett, þá kom þar drótning ein, er Gyða er nefnd, systir
Óláfs kvárans, er konungr var á Írlandi í Dyflinni. Hon hafði gipt
verit á Englandi jarli einum ríkum; var sá þá andaðr, en hon helt eptir
ríkinu; en sá maðr var í ríki hennar, er nefndr er Álfvini, kappi
mikill ok holmgǫngumaðr; hann hafði beðit hennar, en hon svaraði svá,
at hon vildi kør af hafa, hvern hon vildi eiga af þeim mǫnnum, er í
hennar ríki váru, ok var fyrir þá sǫk þings kvatt, at Gyða skyldi sér
mann kjósa. Var þar kominn Álfvini ok búinn með inum beztum klæðum, ok
margir aðrir váru þar vel búnir. Óláfr var þar kominn ok hafði vásklæði
sín ok loðkápu ýzta, stóð með sína sveit út í frá ǫðrum mǫnnum. Gyða
gekk ok leit sér á hvern mann, þann er henni þótti nǫkkut mannzmót at;
en er hon kom þar, sem Ólafr stóð, ok sá upp í andlit honum ok spyrr,
hverr maðr hann er. Hann nefndi sik Óla — »ek em útlendr maðr hér«
segir hann. Gyða mælti: »viltu eiga mik, þá vil ek kjósa þik?«. »Eigi
vil ek neita því« segir hann; hann spurði, hvert nafn þessarrar konu
var, ætt eða øðli. »Ek em, segir hon, konungsdóttir af Írlandi. Var ek
gipt higat til landz jarli þeim, er hér réð ríki. Nú síðan er hann
andaðisk, þá hefi ek stýrt ríkinu; menn hafa beðit mín ok engi sá, er
ek vilda giptask, en ek heiti Gyða«. Hon var ung kona ok fríð; tala þau
síðan þetta mál ok semja þat sín á milli; festir Óláfr sér Gyðu.
Álfvina líkar nú ákafliga illa; en þat var siðr á Englandi, ef ii.
kepðusk um einn hlut, at þar skyldi vera til hólmganga. Býðr Álfvini
Óláfi Tryggvasyni til hólmgǫngu um þetta mál. Þeir leggja með sér
stefnulag til bardaga ok skulu vera xii. hvárir. En er þeir finnask,
mælir Óláfr svá við sína menn, at þeir geri svá, sem hann gerir; hann
hafði mikla øxi. En er Álfvini vildi hǫggva sverði til hans, þá laust
hann sverðit ór hǫndum honum, ok annat hǫgg sjálfan hann, svá at
Álfvini fell. Síðan batt Óláfr hann fast; fóru svá allir menn Álfvina,
at þeir várubarðir ok bundnir ok leiddir svá heim til herbergja Óláfs.
Síðan bað hann Álfvina fara ór landi brot ok koma eigi aptr, en Óláfr
tók allar eigur hans. Óláfr fekk þá Gyðu ok dvalðisk á Englandi, en
stundum á Írlandi. Þá er Óláfr var á Írlandi, var hann staddr í herferð
nǫkkurri, ok fóru þeir með skipum, ok þá er þeir þurftu strandhǫggva,
þá ganga menn á land ok reka ofan fjǫlða búsmala; þá kømr eptir einn
bóndi ok bað Óláf gefa sér kýr þær, er hann átti; Óláfr bað hann hafa
kýr sínar, ef hann mætti kenna — »ok dvel ekki ferð vára«. Bóndi hafði
þar mikinn hjarðhund; hann vísaði hundinum í nautaflokkana, ok váru þar
rekin mǫrg hundruð nauta; hundrinn hljóp um alla nautaflokkana ok rak
brott jammǫrg naut sem bóndi sagði, at hann ætti, ok váru þau ǫll á
einn veg mǫrkuð. Þóttusk þeir þá vita, at hundrinn myndi rétt kent
hafa; þeim þótti hundr sá furðu vitr; þá spyrr Óláfr, ef bóndi vildi
gefa honum hundinn; »gjarna« segir bóndi. Óláfr gaf honum þegar í stað
gullhring ok hét honum vináttu sinni. Sá hundr hét Vígi ok var allra
hunda beztr; átti Óláfr hann lengi síðan.

K. 33. Frá Haraldi Gormssyni.

Haraldr Gormsson Dana-konungr spurði, at Hákon jarl hafði kastat
kristni, en herjat land Dana-konungs víða. Þá bauð Haraldr Dana-konungr
her út ok fór síðan i Nóreg. Ok er hann kom í þat ríki, er Hákon jarl
hafði til forráða, þá herjar hann þar ok eyddi land alt ok kom liðinu i
eyjar þær, er Sólundir heita. Fimm einir bœir stóðu óbrendir í Sogni í
Læradal, en fólk alt flýði á fjǫll ok markir með þat alt, er komask
mátti. Þá ætlaði Dana-konungr at sigla liði því til Íslandz ok hefna
níðs þess, er allir Íslendingar hǫfðu hann níddan. Þat var í lǫgum haft
á Íslandi, at yrkja skyldi um Dana-konung níðvísu fyrir nef hvert, er á
var landinu, en sú var sǫk til, at skip þat, er íslenzkir menn áttu,
braut i Danmǫrk, en Danir tóku upp fé alt ok kǫlluðu vágrek, ok réð
fyrir bryti konungs, er Birgir hét. Var níð ort um þá báða; þetta er í
níðinu:

143. Þás sparn á mó marnar morðkunnr Haraldr sunnan, varð þá Venda
myrðir vax eitt, í ham faxa, en bergsalar Birgir bǫndum rækr í landi
(þat sá ǫld) í jǫldu óríkr fyrir líki.Haraldr konungr bauð kungum manni
at fara í hamfǫrum til Íslandz ok freista, hvat hann kynni segja honum;
sá fór í hvalslíki. En er hann kom til landzins, þá fór hann vestr
fyrir norðan landit. Hann sá, at fjǫll ǫll ok hólar váru fullir af
landvéttum, sumt stórt, en sumt smátt. En er hann kom fyrir Vápnafjǫrð,
þá fór hann inn á fjǫrðinn ok ætlaði á land at ganga. Þá fór ofan ór
dalnum dreki mikill ok fylgðu honum margir ormar, pǫddur ok eðlur, ok
blésu eitri á hann; en hann lagðisk í brot ok vestr fyrir land alt
fyrir Eyjafjǫrð; fór hann inn eptir þeim firði; þar fór móti honum fugl
svá mikill, at vængirnir tóku út fjǫllin tveggja vegna, ok fjǫlði
annarra fugla bæði stórir ok smáir. Braut fór hann þaðan ok vestr um
landit ok svá suðr á Breiðafjǫrð ok stefndi þar inn á fjǫrð. Þar fór
móti honum griðungr mikill ok óð á sæinn út ok tók at gella ógurliga;
fjǫlði landvétta fylgði honum. Brott fór hann þaðan ok suðr um
Reykjanes ok vildi ganga upp á Vikarskeiði. Þar kom í móti honum
bergrisi ok hafði járnstaf í hendi, ok bar hǫfuðit hæra en fjǫllin, ok
margir aðrir jǫtnar með honum. Þaðan fór hann austr með endlǫngu landi
— »var þá ekki, segir hann, nema sandar ok ørœfi ok brim mikit fyrir
útan, en haf svá mikit millim landanna, segir hann, at ekki er þar fœrt
langskipum«. Þá var Brodd-Helgi i Vápnafirði, Eyjólfr Valgerðarson í
Eyjafirði, Þórðr gellir í Breiðafirði, Þóroddr goði í Ǫlfusi. Síðan
snøri Dana-konungr liði sínu suðr með landi, fór síðan til Danmerkr, en
Hákon jarl lét byggva land alt ok galt enga skatta síðan Dana-konungi.

K. 34. Fall Haraldz Gormssonar.

Sveinn, sonr Haraldz konungs, sá er síðan var kallaðr tjúguskegg,
beiddisk ríkis af Haraldi konungi, fǫður sínum; en þá var enn sem fyrr,
at Haraldr konungr vildi ekki tvískipta Danaveldi ok vill ekki ríki fá
honum. Þá aflar Sveinn sér herskipa ok segir, at hann vill fara í
víking. En er lið hans kom alt saman ok þá var kominn til liðs við hann
af Jómsvíkingum Pálna-Tóki, þá helt Sveinn til Sjálandz ok inn í
Ísafjǫrð. Þá var þar fyrir með skipum sínum Haraldr konungr, faðir
hans, ok bjoggusk at fara í leiðangr. Sveinn lagði til orrostu við
hann; varð þar bardagi mikill; dreif þá lið til Haraldz konungs, svá at
Sveinn varð ofrliði borinn ok flýði hann. Þar fekk Haraldr konungr sár
þau, er hann leiddi til bana.Síðan var Sveinn tekinn til konungs í
Danmǫrk. Þá var Sigvaldi jarl yfir Jómsborg á Vindlandi; hann var sonr
Strút-Haraldz konungs, er ráðit hafði fyrir Skáni. Brœðr Sigvalda váru
þeir Hemingr ok Þorkell hávi. Þá var ok hǫfðingi yfir Jómsvíkingum Búi
digri af Borgundarhólmi ok Sigurðr, bróðir hans; þar var ok Vagn, sonr
þeira Áka ok Þorgunnu, systursonr þeira Búa. Sigvaldi jarl hafði hǫndum
tekit Svein konung ok flutt hann til Vindlandz til Jómsborgar ok
nauðgaði hann til sætta við Búrizláf, Vinða-konung, ok til þess, at
Sigvaldi jarl skyldi gera sætt milli þeira, — Sigvaldi jarl átti þá
Ástríði, dóttur Búrizláfs konungs, — ok at ǫðrum kosti segir jarl at
hann myndi Svein konung fá í hendr Vinðum. En konugr vissi þat, at þeir
mundu kvelja hann til bana; játti hann fyrir því sættargørð jarls. Jarl
dœmði þat, at Sveinn konungr skyldi fá Gunnhildar, dóttur Búrizláfs
konungs, en Búrizláfr konungr skyldi fá Þyri Haraldz dóttur, systur
Sveins konungs, en hvártveggi þeira skyldi halda ríkinu, ok skyldi vera
friðr milli landa. Fór þá Sveinn konungr heim í Danmǫrk með Gunnhildi,
konu sína. Þeira synir váru þeir Haraldr ok Knútr inn ríki. Í þann tíma
heituðusk Danir mjǫk at fara með her i Nóreg á hendr Hákoni jarli.

K. 35. Heitstrenging Jómsvíkinga.

Sveinn konungr gerði mannboð ríkt ok stefndi til sín ǫllum hǫfðingjum
þeim, er váru í ríki hans; hann skyldi erfa Harald, fǫður sinn. Þá
hafði ok andazk lítlu áðr Strút-Haraldr á Skáni ok Véseti í
Borgundarhólmi, faðir þeira Búa digra. Sendi konungr þá orð þeim
Jómsvíkingum, at Sigvaldi jarl ok Búi ok brœðr þeira skyldu þar koma ok
erfa feðr sína at þeiri veizlu, er konungr gerði. Jómsvíkingar fóru til
veizlunnar með ǫllu liði sínu, því er frœknast var; þeir hǫfðu xl.
skipa af Vindlandi, en xx. skip af Skáni; þar kom saman allmikit
fjǫlmenni. Fyrsta dag at veizlunni, áðr Sveinn konungr stigi í hásæti
fǫður síns, þá drakk hann minni hans ok strengði heit áðr iii. vetr
væri liðnir, at hann skyldi kominn með her sinn til Englandz ok drepa
Aðalráð konung eða reka hann ór landi. Þat minni skyldu allir drekka,
þeir er at erfinu váru. Þá var skenkt hǫfðingjum Jómsvíkinga in stœrstu
horn af inum sterkasta drykk, er þar var. En er þat minni var af
drukkit, þá skyldi drekka Krists minni allir menn, ok var Jómsvíkingum
borit æ fullast oksterkastr drykkr. It iii. var Mikjáls minni, ok
drukku þat allir. En eptir þat drakk Sigvaldi jarl minni fǫður síns ok
strengði heit síðan, at áðr iii. vetr væri liðnir, skyldi hann vera
kominn í Nóreg ok drepa Hákon jarl eða reka hann ór landi. Síðan
strengði heit Þorkell hávi, bróðir hans, at hann skyldi fylgja Sigvalda
til Nóregs ok flýja eigi ór orrostu, svá at Sigvaldi berðisk þá eptir.
Þá strengði heit Búi digri, at hann myndi fara til Nóregs með þeim ok
flýja eigi ór orrostu fyrir Hákoni jarli. Þá strengði heit Sigurðr,
bróðir hans, at hann myndi fara til Nóregs ok flýja eigi, meðan meiri
hlutr Jómsvíkinga berðisk. Þá strengði heit Vagn Ákason, at hann skyldi
fara með þeim til Nóregs ok koma eigi aptr, fyrr en hann hefði drepit
Þorkel leiru ok gengit í rekkju hjá Ingibjǫrgu, dóttur hans. Margir
hǫfðingjar aðrir strengðu heit ýmissa hluta. Drukku menn þann dag
erfit, en eptir um morguninn, þá er Jómsvíkingar váru ódruknir, þóttusk
þeir hafa fullmælt ok hafa málstefnur sínar ok ráða ráðum, hvernug þeir
skulu til stilla um ferðina, ráða þat af, at búask þá sem skyndiligast;
búa þá skip sín ok herlið; varð þat allfrægt víða um lǫnd.

K. 36. Eiríkr jarl dró lið at sér.

Eiríkr jarl Hákonarson spyrr þessi tíðendi; hann var þá á Raumaríki;
dró hann þegar lið at sér ok ferr til Uplanda ok svá norðr um fjall til
Þrándheims á fund Hákonar jarls, fǫður síns; þess getr Þórðr
Kolbeinsson í Eiríksdrápu:

144. Ok sannliga sunnan (sǫ́usk vítt búendr ítrir stríð) of stála meiða
stórhersǫgur fóru; súðlǫngum frá Sveiða sunnr af dregnum hlunni vangs á
vatn of þrungit viggmeiðr Dana skeiðum.

K. 37. Herboð Eiríks jarls.

Hákon jarl ok Eiríkr jarl láta skera upp herǫr um ǫll Þrœndalǫg, senda
boð á Mœri hvára tveggju ok í Raumsdal, svá norðr í Naumudal ok á
Hálogaland, stefna síðan út ǫllum almenning at liði ok skipum; svá
segir í Eiríksdrápu:

145. Mjǫk lét margar snekkjur (mærðar ǫrr) sem knǫrru (óðr vex skalds)
ok skeiðar skjaldhlynr á brim dynja, þás ólítill útan oddherðir fór
gerða (mǫrg vas lind fyr landi) lǫnd síns fǫður rǫndu.Hákon jarl helt
þegar suðr á Mœri á njósn ok í liðsamnað; en Eiríkr jarl dró saman
herinn ok flutti norðan.

K. 38. Ferð Jómsvíkinga í Nóreg.

Jómsvíkingar heldu liði sínu til Limafjarðar ok siglðu þaðan út á hafit
ok hǫfðu lx. skipa ok koma at Ǫgðum; halda þegar liðinu norðr á
Rogaland, taka þá at herja, þegar er þeir koma í ríki Hákonar jarls, ok
fara svá norðr með landi ok alt herskildi. Geirmundr er sá maðr nefndr,
er fór með hleypiskútu eina ok nǫkkurir menn með honum. Hann kom fram á
Mœri ok fann þar Hákon jarl, gekk inn fyrir borð ok sagði jarli
tíðendi, at herr var suðr í landi. kominn af Danmǫrk. Jarl spurði, ef
hann vissi sannendi á því. Geirmundr brá upp hendinni annarri, ok var
þar af hǫggvinn hreifinn, segir, at þar váru jartegnir, at herr var í
landinu. Síðan spyrr jarl inniliga at um her þenna. Geirmundr segir, at
þar váru Jómsvíkingar ok hǫfðu drepit marga menn ok víða rænt — »fara
þeir þó, segir hann, skjótt ok ákafliga. Vætti ek, at eigi myni áðr
langt líða, en þeir myni hér niðr koma«. Síðan røri jarl alla fjǫrðu
inn með ǫðru landi, en út með ǫðru, fór dag ok nótt ok hafði njósn it
øfra um Eið, svá suðr í fjǫrðu, svá ok norðr, þar er Eiríkr fór með
herinn; þess getr í Eiríksdrápu:

146. Setti jarl, sás atti, ógnfróðr, á lǫg stóði hrefnis, hǫ́va stafna
hóts Sigvalda at móti; margr skalf hlumr, en hvergi huggendr bana
uggðu, þeir 's gǫtu sæ slíta, sárgamms, blǫðum ára.

Ferr Eiríkr jarl með herinn norðan sem snúðuligast.

K. 39. Frá Jómsvíkingum.

Sigvaldi jarl helt liði sínu norðr um Stað, lagði fyrst til Hereyja.
Landzmenn, þótt víkingar fynni, þá sǫgðu þeir aldri satt til, hvat
jarlar hǫfðusk at. Víkingar herjuðu, hvar sem þeir fóru. Þeir lǫgðu
útan at Hǫð, runnu þar upp ok herjuðu, frœðu til skipa bæði man ok bú,
en drápu karla þá, er vígt var at. En er þeir fóru ofan til skipa, þá
kom til þeira gamall bóndi einn, en þar fór nær sveit Búa; bóndinn
mælti: »þér farið óhermannliga, rekið til strandar kýr ok kálfa, væri
yðr meiri veiðr at taka bjǫrninn, er nú er nær kominn á bjarnbásinn«.
»Hvat segir karl? segja þeir, kantu nǫkkut segja oss til
Hákonarjarls?«. Bóndi segir: »hann fór í gær inn í Hjǫrundarfjǫrð,
hafði jarl eitt skip eða ii., eigi váru fleiri en ííí, ok hafði ekki
til yðvar spurt«. Þeir Búi taka þegar á hlaup til skipanna ok láta
laust alt herfang; Búi mælti: »njótum vér nú, er vér hǫfum fengit
njósn, ok verum næstir sigrinum«. En er þeir koma á skipin, róa þeir
þegar út; kallaði Sigvaldi jarl á þá ok spurði tíðenda. Þeir segja, at
Hákon jarl var þar inn í fjǫrðinn. Síðan leysir jarl flotann, ok róa
fyrir norðan eyna Hǫð ok svá inn um eyna.

K. 40. Upphaf Jómsvíkinga-orrostu.

Hákon jarl ok Eiríkr jarl, sonr hans, lágu i Hallkelsvík; var þar saman
kominn herr þeira allr; hǫfðu þeir hálft annat hundrað skipa ok hǫfðu
þá spurt, at Jómsvíkingar hǫfðu lagt útan at Hǫð. Røru þá jarlar sunnan
at leita þeira, en er þeir koma þar, sem heitir Hjǫrungavágr, þá
finnask þeir. Skipa þá hvárir tveggju sínu liði til atlǫgu; var í miðju
liði merki Sigvalda jarls; þar skipaði Håkon jarl til atlǫgu; hafði
Sigvaldi jarl xx. skip, en Hákon lx. Í liði Hákonar jarls váru
hǫfðingjar Þórir hjǫrtr af Hálogalandi, annarr Styrkárr af Gimsum. Í
annan fylkingararm var Búi digri ok Sigurðr, bróðir hans, með xx.
skipum; þar lagði í móti Eiríkr jarl Hákonarson lx. skipa ok með honum
þessir hǫfðingjar: Guðbrandr hvíti af Uplǫndum ok Þorkell leira,
víkverskr maðr. I annan fylkingararm lagði fram Vagn Ákason með xx.
skipum, en þar í móti Sveinn Hákonarson ok með honum Skeggi af Yrjum af
Uphaugi ok Rǫgnvaldr or Ærvik af Staði með lx. skipa; svá segir í
Eiríksdrápu:

147. En í gǫgn at gunni glæheim skriðu mævar, rendi langt með landi
leiðangr, Dana skeiðar, þær es jarl und ǫ́rum œrins golls á Mœri (barms
rak vigg und vǫrmum valkesti) hrauð flestar.

Eyvindr segir ok svá i Háleygjatali:

148. Þar vas minstr meinvinnǫndum Yngvifreys ǫndverðan dag fagnafundr,
es flota þeystu jarðráðendr at Eydǫnum, þás sverðalfr sunnan kníði
lagar stóð at liði þeira.Síðan lǫgðu þeir saman flotann, teksk þar in
grimmasta orrosta ok fell mart af hvárum tveggjum ok miklu fleira af
Hákonar liði, þvíat Jómsvíkingar bǫrðusk bæði hraustliga ok djarfliga
og snarpliga ok skutu alt í gǫgnum skjǫlduna, ok svá mikill vápnaburðr
var at Hákoni jarli, at brynja hans var slitin til ónýts, svá at hann
kastaði af sér; þess getr Tindr Hallkelsson:

149. Varða, gims sem gerði gerðr bjúglima herða (gnýr óx Fjǫlnis fúra)
farlig sœing, jarli, þás hringfǫ́um hanga hrynserk Viðurr brynju
(hruðusk riðmarar) Róða (rastar) varð at kasta.

150. Þars í sundr á sandi Sǫrla blés fyr jarli, (þess hefr seggja
sessi) serk hringofinn (merki.)

K. 41. Flótti Sigvalda jarls.

Jómsvíkingar hǫfðu skip stœrri ok borðmeiri, en hvárir tveggju sóttu it
djarfasta. Vagn Ákason lagði svá hart fram at skipi Sveins
Hákonarsonar, at Sveinn lét á hǫmlu síga, ok helt við flótta. Þá lagði
þannug til Eiríkr jarl ok fram í fylking móti Vagni. Þá lét Vagn undan
síga, ok lágu skipin, sem í fyrstu hǫfðu legit. Þá réð Eiríkr aptr til
liðs síns, ok hǫfðu þá hans menn undan hamlat, en Búi hafði þá hǫggvit
tengslin ok ætlaði at reka flóttann. Þá lagði Eiríkr jarl síbyrt við
skip Búa, ok varð þá hǫggorrosta in snarpasta, ok lǫgðu þá ii. eða iii.
Eiríks skip at Búa skipi einu. Þá gerði illviðri ok él svá mikit, at
haglkornit eitt vá eyri. Þá hjó Sigvaldi tengslin ok snøri undan skipi
sínu ok vildi flýja. Vagn Ákason kallaði á hann, bað hann eigi flýja.
Sigvaldi jarl gaf ekki gaum at, hvat hann sagði; þá skaut Vagn spjóti
at honum ok laust þann, er við stýrit sat. Sigvaldi jarl røri í brot
með hálfan fjórða tøg skipa, en eptir lá hálfr þriði tøgr. Þá lagði
Hákon jarl sitt skip á annat borð Búa; var þá Búa-mǫnnum skamt hǫggva í
millum. Vígfúss Vígaglúmsson tók upp nefsteðja, er lá á þiljunum, er
maðr hafði áðr hnoðit við hugró á sverði sínu. Vígfúss var allsterkr
maðr; hann kastaði steðjanum tveim hǫndum ok fœrði í hǫfuð Ásláki
hólmskalla, svá at geirrinn stóð í heila niðri. Áslák hǫfðu ekki áðr
vápn bitit, en hann hafði hǫggvit til beggja handa; hann var fóstri Búa
ok stafnbúi. En annarr var Hávarðr hǫggvandi; hann var inn sterkasti
maðr ok allfrœkn. Í þessarri atsókn gengu upp Eiríks-menn á skip Búa ok
aptr at lyptingunni at Búa. Þá hjó Þorsteinn miðlangrtil Búa um þvert
nefit ok í sundr nefbjǫrgina; varð þat allmikit sár. Búi hjó til
Þorsteins útan á síðuna, svá at í sundr tók manninn í miðju. Þá tók Búi
upp kistur tvær, fullar gullz, ok kallar hátt: »fyrir borð allir Búa
liðar«; steypðisk Búi þá útan borðz með kisturnar, ok margir hans menn
hljópu þá fyrir borð, en sumir fellu á skipinu, þvíat eigi var gott,
griða at biðja; var þá hroðit alt skip Búa með stǫfnum, en síðan hvert
at ǫðru. Síðan lagði Eiríkr jarl at skipi Vagns, ok var þar allhǫrð
viðrtaka; en at lykðum var hroðit skip þeira, en Vagn handtekinn ok
þeir xxx. ok fluttir á land upp bundnir. Þá gekk til Þorkell leira ok
segir svá: »þess strengðir þú heit, Vagn, at drepa mik, en mér þykkir
hitt nú líkara, at ek drepa þik«. Þeir Vagn sátu á einni lág allir
saman. Þorkell hafði mikla øxi; hann hjó þann, er útarst sat á láginni.
Þeir Vagn váru svá bundnir, at einn strengr var snúinn at fótum allra
þeira, en lausar váru hendr þeira; þá mælti einn þeira: »dálk hefi ek í
hendi, ok mun ek stinga í jǫrðina, ef ek veit nǫkkut, þá er hǫfuðit er
af mér«; hǫfuð var af þeim hǫggvit, ok fell niðr dálkr ór hendi honum.
Þá sat maðr fríðr ok hærðr vel; hann sveipði hárinu fram yfir hǫfuð sér
ok rétti fram hálsinn ok mælti: »gerið eigi hárit í blóði«; einn maðr
tók hárit í hǫnd sér ok helt fast. Þorkell reiddi at øxina; víkingrinn
kipði hǫfðinu fast, lét sá eptir, er hárinu helt, reið øxin ofan á
báðar hendr honum ok tók af, svá at øxin nam í jǫrðu stað. Þá kom at
Eiríkr jarl ok spurði: »hverr er þessi maðr inn fríði?«. »Sigurð kalla
mik, segir hann, ok em ek kenningarson Búa; eigi eru enn allir
Jómsvíkingar dauðir«. Eiríkr segir: »þú munt vera at sǫnnu sannr sonr
Búa; viltu hafa grið?« segir jarl. »Þat skiptir, hverr býðr« segir
Sigurðr. »Sá býðr, segir jarl, er vald hefir til, Eiríkr jarl«. »Vil ek
þá« segir hann; var hann þá tekinn ór strenginum. Þá mælti Þorkell
leira: »viltu jarl þessa menn alla láta grið hafa, þá skal aldregi með
lífi fara Vagn Ákason«; hleypr þá fram með reidda øxina, en víkingr
Skarði reiddi sik til fallz í strenginum ok fell fyrir fœtr Þorkatli.
Þorkell fell flatr um hann; þá greip Vagn øxina, hann reiddi upp ok hjó
Þorkel með banahǫgg. Þá mælti jarl: »Vagn, viltu hafa grið?«. »Vil ek,
segir hann, ef vér hǫfum allir«. »Leysi þá ór strenginum« segir jarl,
ok svá var gǫrt; xviii. váru drepnir, en xii. þágu grið.K. 42. Dráp
Gizurar af Valdresi.

Hákon jarl ok margir menn með honum sátu á tré einu; þá brast strengr á
skipi Búa, en ǫr sú kom á Gizur af Valdresi, lendan mann, hann sat næst
jarli ok búinn allvegliga. Síðan gengu menn á skipit út ok fundu þeir
Hávarð hǫggvanda ok stóð á knjám við borðit út, þvíat fœtr váru af
honum hǫggnir; hann hafði boga í hendi. En er þeir kómu á skipit út, þá
spurði Hávarðr: »hverr fell af láginni?«. Þeir sǫgðu, at sá hét Gizurr.
»Þá varð minna happit, en ek vilda« segir hann; »œrit var óhappit,
segja þeir, en eigi skaltu vinna fleiri« — ok drepa hann. Síðan var
valrinn kannaðr ok borit fé til hlutskiptis; hálfr þriði tøgr skipa var
hroðinn af þeim Jómsvíkingum; svá segir Tindr:

151. Vann á Venða sinni verðbjóðr hugins ferðar (beit sólgagarr seilar)
sverðs eggja spor (leggi), áðr hjǫrmeiðir hrjóða (hætting vas þat)
mætti leiðar langra skeiða (liðs) halfan tøg þriðja.

Síðan skilja þeir her þenna. Ferr Hákon jarl til Þrándheims, ok líkaði
stórilla, er Eiríkr hafði grið gefit Vagni Ákasyni. Þat er sǫgn manna,
at Hákon jarl hafi í þessarri orrostu blótit til sigrs sér Erlingi,
syni sínum, ok síðan gerði élit ok þá snøri mannfallinu á hendr
Jómsvíkingum. Eiríkr jarl fór þá til Uplanda ok svá austr í ríki sitt,
ok fór Vagn Ákason með honum. Þá gipti Eiríkr Vagni Ingibjǫrgu, dóttur
Þorkels leiru, ok gaf honum langskip gott með ǫllum reiða ok fekk honum
skipan til; skilðusk þeir inir kærstu vinir. Ferr þá Vagn heim suðr til
Danmerkr; varð hann síðan ágætr maðr, ok er mart stórmenni frá honum
komit.

K. 43. Dauði Haraldz grenska.

Haraldr grenski var konungr á Vestfold, sem fyrr er ritit; hann fekk
Ástu, dóttur Guðbrandz kúlu. Eitt sumar, þá er Haraldr grenski fór í
Austrveg í hernað at fá sér fjár, þá kom hann í Svíþjóð. Þá var þar
konungr Óláfr sœnski; hann var sonr Eiríks konungs ins sigrsæla ok
Sigríðar, dóttur Skǫglar-Tósta; var Sigríðr þá ekkja ok átti mǫrg bú ok
stór í Svíþjóð. En er hon spurði, at þar var kominn við land skamt í
brot Haraldr grenski, fóstbróðir hennar, þá sendi hon menn til hans ok
bauð honum til veizlu; hann lagðisk þá ferð eigi undir hǫfuðok fór með
mikla sveit manna. Þar var allgóðr fagnaðr; sat konungr ok drótning í
hásæti ok drukku bæði samt um kveldit, ok var veitt allkappsamliga
ǫllum mǫnnum hans. Um kveldit, er konungr fór til hvílu, þá var þar
sæing, tjǫlduð pellum ok búin dýrligum klæðum; í því herbergi var fátt
manna. En er konungr var afklæddr ok kominn í hvílu, þá kom þar
drótning til hans, ok skenkði honum sjálf ok lokkaði hann mjǫk til at
drekka ok var in blíðasta; konungr var allmjǫk drukkinn ok bæði þau; þá
sofnaði hann, en drótning gekk þá ok til svefns. Sigríðr var in
vitrasta kona ok forspá um marga hluti. Eptir um morguninn var veizla
enn in kappsamligsta. En þar varð, sem jafnan verðr, þar er menn verba
allmjǫk druknir, at inn næsta dag eptir varask flestir menn við
drykkinn, en drótning var kát ok tǫluðu þau sín á milli, sagði hon svá,
at hon virði eigi minna eignir þær ok ríki, er hon átti í Svíþjóð, en
konungdóm hans í Nóregi ok eignir. Við þessar rœður varð konungr óglaðr
ok fansk fátt um alt ok bjósk í brot ok var allhugsjúkr, en drótning
var in glaðasta ok leiddi hann í brot með stórgjǫfum. Fór þá Haraldr um
haustit aptr til Nóregs, var heima um vetrinn ok heldr ókátr. Eptir um
sumarit fór hann í Austrveg með liði sínu ok helt þá til Svíþjóðar, ok
sendi orð Sigríði drótningu, þau, at hann vill finna hana. Hon reið
ofan á fund hans ok talask þau við. Hann vekr brátt þat mál, ef Sigríðr
vildi giptask honum. Hon segir, at þat var honum hégómamál, ok hann er
áðr svá vel kvángaðr, at honum er fullræði í. Haraldr segir, at Ásta er
góð kona ok gǫfug — »en ekki er hon svá stórborin, sem ek em«. Sigríðr
segir: »vera kann þat, at þú sér ættstœrri, en hon; hitt mynda ek ætla,
at með henni myndi vera nú beggja ykkur hamingja«. Lítlu skiptusk þau
fleirum orðum við, áðr drótning reið í brot. Haraldi konungi var þá
heldr skapþungt; hann bjósk at ríða upp á land ok enn á fund Sigríðar
drótningar; margir hans menn lǫttu hann þess, en eigi at síðr fór hann
með mikla sveit manna ok kom til þess bœjar, er drótning réð fyrir. It
sama kveld kom þar annarr konungr; sá hét Vissavaldr austan ór
Garðaríki; sá fór at biðja hennar. Þeim var skipat konungunum í eina
stofu mikla ok forna ok ǫllu liði þeira; eptir því var allr búnaðr
stofunnar, en drykk skorti þar eigi um kveldit, svá áfenginn, at allir
váru fulldruknir, ok hǫfuðverðir ok útverðir sofnuðu. Þá lét Sigríðr
drótning um nóttina veita þeim atgǫngu bæði með eldi ok vápnum; brann
þar stofan ok þeir menn,sem inni váru, en þeir váru drepnir, er út
kómusk. Sigríðr sagði þat, at svá skyldi hon leiða smákonungum at fara
af ǫðrum lǫndum til þess at biðja hennar; síðan var hon kǫlluð Sigríðr
in stórráða.

K. 44. Fœddr Óláfr konungr.

Þann vetr áðr var Jómsvíkinga-orrosta á Hjǫrungavági. Hrani hafði verit
eptir at skipum, þá er Haraldr hafði gengit á land upp, með því liði,
er eptir var, til forráða. En er þeir spurðu þat, at Haraldr var af
lífi tekinn, þá fóru þeir í brot sem tíðast ok aptr til Nóregs ok sǫgðu
þessi tíðendi. Hrani fór á fund Ástu ok segir henni atburð um fǫr
þeira, ok svá, hverra ørenda Haraldr fór á fund Sigríðar drótningar.
Ásta fór þegar til Uplanda til fǫður síns, er hon hafði spurt þessi
tíðendi, ok tók hann vel við henni; en bæði þau váru mjǫk reið um þá
ráðaætlan, er verit hafði í Svíþjóð, ok þat, er Haraldr hafði henni
ætlat einlæti. Ásta Guðbrandzdóttir ól sveinbarn þá um sumarit; sá
sveinn var nefndr Óláfr, er hann var vatni ausinn. Hrani jós hann
vatni; var sá sveinn þar upp fœddr fyrst með Guðbrandi ok Ástu móður
sinni.

K. 45. Frá Hákoni jarli.

Hákon jarl réð Nóregi alt it ýtra með sjá ok hafði hann til forráða
xvi. fylki. En síðan er Haraldr inn hárfagri hafði svá skipat, at jarl
skyldi vera í hverju fylki, þá helzk þat lengi síðan. Hákon jarl hafði
xvi. jarla undir sér; svá segir i Velleklu:

152. Hvar viti ǫld und einum jarðbyggvi svá liggja (þat skyli herr of
hugsa) hjarl sextían jarla? Þess ríðr fúrs með fjórum faldleikr Heðins
reikar logskundaðar lindar lofkendr himins endum.

Meðan Hákon jarl réð fyrir Nóregi, þá var góð árferð í landi ok góðr
friðr innan landz með bóndum. Jarl var vinsæll við búendr lengsta hríð
ævi sinnar; en er á leið, þá gerðisk þat mjǫk at um jarl, at hann var
ósiðugr um kvennafar; gerðisk þar svá mikit at, at jarl lét taka ríkra
manna dœtr ok flytja heim til sín ok lá hjá viku eða íí., sendi heim
síðan, ok fekk hann af því óþokka mikinn af frændum kvinnanna, ok tóku
bœndr at kurra illa, svá sem Þrœndir eru vanir, alt þat, er þeim er í
móti skapi.K. 46. Ferð Þóris klǫkku

Hákon jarl fær nǫkkurn pata af því, at maðr mun sá vera fyrir vestan
haf, er Áli nefndisk, ok halda þeir hann þar fyrir konung, en jarl
grunaði af frásǫgn nǫkkurra manna, at vera myndi nǫkkurr af konungaætt
norrœnni; honum var sagt, at Áli kallaðisk gerzkr at ætt, en jarl hafði
þat spurt, at Tryggvi Óláfsson hafði átt son þann, er farit hafði austr
í Garðaríki ok þar upp fœzk með Valdimar konungi ok hét sá Óláfr. Hafði
jarl ok mjǫk atspurningum leitt um þann mann ok grunaði, at sá inn sami
myndi nú vera kominn þar i Vestrlǫndum. Maðr er nefndr Þórir klakka,
vin mikill Hákonar jarls, ok var lǫngum í víking, en stundum í
kaupferðum ok var víða kunnigt fyrir. Þenna mann sendi Hákon jarl vestr
um haf, bað hann fara kaupferð til Dyflinnar, sem þá var mǫrgum títt,
ok skynja þat, hverr maðr Áli þessi væri; en ef hann spyrr þat til
sannz, at þar væri Óláfr Tryggvason eða nǫkkurr annarr af konungs ætt
norrœnni, þá skyldi Þórir koma við hann svikræðum nǫkkurum, ef hann
mætti.

K. 47. Óláfr Tryggvason kom í Nóreg.

Síðan fór Þórir vestr til Írlandz til Dyflinnar ok spurði þar til Ála;
var hann þar með Óláfi konungi kváran, mági sínum. Síðan kom Þórir sér
í tal við Ála; Þórir var maðr orðspakr. En er þeir hǫfðu mjǫk lengi
talat, þá tók Áli at spyrja af Nóregi, fyrst frá Uplendinga-konungum ok
hverir þeir váru þá á lífi eða hvat ríki þeir hǫfðu; hann spurði ok um
Hákon jarl, hver vinsæld hans var í landinu. Þórir segir: »jarl er svá
ríkr maðr, at engi þorir annat at mæla, en hann vill, en þat veldr, at
hvergi er í annan stað til at ganga; en þér satt til at segja, þá veit
ek margra gǫfugra manna skaplyndi ok svá alþýðunnar, at þess væri
fúsastir, ok búnastir, at nǫkkurr konungr kvæmi þar til ríkis af ætt
Haraldz ins hárfagra, en vér sjám nú engan þann til, ok mest fyrir þá
sǫk, at þat er nú reynt, at illa dugir at berjask við Hákon jarl«. En
er þeir tǫluðu þetta opt, þá lætr Óláfr í ljós fyrir Þóri nafn sitt ok
ætt ok spyrr hann ráðs, hvat hann hyggi, ef Óláfr ferr til Nóregs,
hvárt hann ætlar, at bœndr myni vilja taka við honum at konungi. Þórir
eggjaði hann ákafliga þessar ferðar ok lofaði hann mjǫk ok atgørvi
hans. Tók Óláfr þá at fýsask mjǫk at fara til ættleifðar sinnar.Siglir
Óláfr þá vestan með v. skipum, fyrst til Suðreyja. Þórir var þar í fǫr
með honum. Síðan siglði hann til Orkneyja. Sigurðr jarl Hlǫðvisson lá
þá i Rǫgnvaldzey í Ásmundarvági með eitt langskip ok ætlaði at fara
yfir á Katanes. Þá siglði Óláfr sínu liði vestan at eyjunum ok lagði
þar til hafnar, þvíat Péttlandzfjǫrðr var eigi fœrr. En er konungr
vissi, at jarl lá þar fyrir, þá lét hann jarl kalla til tals við sik;
en er jarl kom til tals við konung, þá hǫfðu þeir áðr fátt talat, áðr
konungr segir, at jarl skyldi skírask láta ok alt landzfólk hans, en at
ǫðrum kosti skyldi hann þá deyja þegar í stað, en konungr kvezk mundu
fara með eld ok usla yfir eyjarnar ok eyða land þat, nema fólkit
kristnaðisk. En svá sem jarl var þá við kominn, þá kaus hann þann af,
at taka skírn; var hann þá skírðr ok alt þat fólk, er þar var með
jarli. Síðan svarði jarl konungi eiða ok gerðisk hans maðr, fekk honum
son sinn til gíslingar, er hét Hvelpr eða Hundi, ok hafði Óláfr hann
til Nóregs með sér. Siglði Óláfr þá austr í haf ok siglði af hafi útan
at Morstr, gekk þar fyrst á land í Nóregi ok lét hann messu þar syngva
í landtjaldi. En síðan var í þeim sama stað kirkja gǫr. Þórir klakka
segir konungi, at þat einu var honum ráð, at gera ekki bert um, hverr
hann var, ok láta enga njósn fara fyrir sér ok fara sem ákafligast á
fund jarls ok láta hann óbúinn við verða. Óláfr konungr gerir svá, at
hann ferr norðr náttfari ok dagfari, svá sem leiði gaf, ok gerði ekki
landzfólkit vart við ferð sína, hverr þar fór. En er hann kom norðr til
Agðaness, þá spurði hann, at Hákon jarl er inn í firðinum ok þat með,
at hann var ósáttr við bœndr. En er Þórir heyrði þetta sagt, þá var
mjǫk annan veg, en hann hugði, þvíat eptir Jómsvíkinga-orrostu váru
allir menn í Nóregi fullkomnir vinir Hákonar jarls, fyrir sigr þann, er
hann hafði fengit ok frelsat land alt af ófriði; en nu var illa at
borit, at hǫfðingi mikill er kominn í landit, en bœndr váru ósáttir við
jarlinn.

K. 48. Flótti Hákonar jarls.

Hákon jarl var á veizlu í Gaulardal at Meðalhúsum, en skip hans lágu út
við Viggju. Ormr lyrgja er maðr nefndr, ríkr bóndi; hann bjó á Býnesi;
hann átti konu þá, er Guðrún er nefnd, dóttir Bergþórs af Lundum; hon
var kǫlluð Lundasól; hon var kvinna fríðust. Jarl sendi þræla sína til
Orms þeira ørenda, at hafa Guðrúnu, konu Orms, til jarls. Þrælar
báruupp ørendi sín; Ormr bað þá fyrst fara til náttverðar; en áðr
þrælar hǫfðu matazk, þá váru komnir til Orms margir menn ór byggðinni,
er hann hafði orð sent; lét Ormr þá engan kost, at Guðrún fœri með
þrælunum. Guðrún mælti, bað þræla svá segja jarli, at hon myndi eigi
til hans koma, nema hann sendi eptir henni Þóru af Rimul; hon var
húsfreyja rík ok ein af unnostum jarls. Þrælarnir segja, at þeir skulu
þar svá koma ǫðru sinni, at bóndi ok húsfreyja munu þessa iðrask
skambragz, ok heitask þrælarnir mjǫk ok fara brot síðan. En Ormr lét
fara herǫr fjogurra vegna um byggðina ok lét þat boði fylgja, at allir
skyldu með vápnum fara at Hákonijarli ok drepa hann, ok sendi til
Haldórs á Skerðingssteðju, en Haldórr lét þegar fara herǫr. Lítlu áðr
hafði jarl tekit konu mannz þess, er Brynjólfr hét, ok var þat verk
allmjǫk óþokkat, ok var þá við sjálft, at herr myndi upp hlaupa. Eptir
ǫrboði hljóp upp múgi mannz ok sótti til Meðalhúsa. En jarl fekk njósn
ok fór af bœnum með lið sitt ok í dal djúpan, þann er nú er kallaðr
Jarlsdalr síðan, ok leyndusk þeir þar. Eptir um daginn hafði jarl njósn
alt af bóndaherinum. Bœndr tóku vegu alla ok ætluðu helzt, at jarl
myndi hafa farit til skipa sinna, en fyrir skipunum réð þá Erlendr,
sonr hans, inn mannvænsti maðr. En er náttaði, dreifði jarl liðinu ok
bað fara markleiði út til Orkadals, — »engi maðr mun yðr mein gera, ef
ek em hvergi í nánd; gerið orð Erlendi, at hann fari út eptir firðinum,
ok hittumk vit á Mœri. Ek mun vel fá leynt mér fyrir bóndum«. Fór jarl
þá ok þræll hans með honum, er Karkr er nefndr; íss var á Gaul, ok
hratt jarl þar í hesti sínum ok þar lét hann eptir mǫttul sinn, en þeir
fóru í helli þann, er síðan er kallaðr Jarlshellir. Þá sofnuðu þeir, en
er Karkr vaknaði, þá segir hann draum sinn, at maðr svartr ok illiligr
fór hjá hellinum ok hræddisk hann þat, at hann myndi inn ganga, en sá
maðr sagði honum, at Ulli var dauðr. Jarl segir, at Erlendr myndi
drepinn. Enn sofnar Þormóðr karkr ǫðru sinni ok lætr illa í svefni; en
er hann vaknar, segir hann draum sinn, at hann sá þá inn sama mann fara
ofan aptr ok bað þá segja jarli, at þá váru lokin sund ǫll. Karkr segir
jarli drauminn; hann grunaði, at slíkt myndi vera fyrir skamlífi hans.
Síðan stóð hann upp, ok gengu þeir á bœinn Rimul; þá sendi jarl Kark á
fund Þóru, bað hana koma leyniliga til sín; hon gerði svá ok fagnar vel
jarli. Jarl bað hana fela sik um nǫkkurra nátta sakir, þar til er bœndr
ryfi samnaðinn. »Hér mun þín leitat,segir hon, um bœ minn, bæði úti ok
inni, þvíat þat vitu margir, at ek mun gjarna hjálpa þér, alt þat er ek
má; einn staðr er sá á mínum bœ, er ek mynda eigi kunna at leita slíks
mannz; þat er svínabœli nǫkkut«. Þau kómu þannug til; mælti jarl: »hér
skulu vér um búask, lífsins skal nú fyrst gæta«. Þá gróf þrællinn þar
grǫf mikla ok bar í brot moldina; síðan lagði hann þar viðu yfir. Þóra
segir jarli þau tíðendi, at Óláfr Tryggvason var kominn útan í
fjǫrðinn, ok hafði hann drepit Erlend, son hans. Síðan gekk jarl í
grǫfina ok báðir þeir Karkr, en Þóra gerði yfir með viðum ok sópaði
yfir moldu ok myki ok rak þar yfir svínin; svínabœli þat var undir
steini einum miklum.

K. 49. Dauði Erlendz.

Óláfr Tryggvason helt útan í fjǫrðinn með v. langskipum, en þar røri
innan í móti Erlendr, sonr Hákonar jarls, með iii. skipum; en er skipin
nálguðusk, þá grunaði þá Erlend, at ófriðr myndi vera, ok snúa at
landi. En er Óláfr sá langskipin eptir firðinum fara ok róa í móti sér,
þá hugði hann þar mundu fara Hákon jarl ok bað róa eptir þeim sem
ákafast. En er þeir Erlendr váru mjǫk komnir at landi, røru þeir á
grunn ok hljópu þegar fyrir borð ok leituðu til landz. Þá rendu at skip
Óláfs. Óláfr sá, hvar lagðisk maðr, fríðr forkunnliga; Óláfr greip
hjálmunvǫlinn ok kastar at þeim manni, ok kom hǫggit í hǫfuð Erlendi,
syni jarls, svá at haussinn brotnaði til heila; lét Erlendr þar líf
sitt. Þeir Óláfr drápu þar mart manna, en sumt kom á flótta, sumt tóku
þeir ok gáfu grið ok hǫfðu af tiðendasǫgn; var þá Óláfi sagt, at bœndr
hǫfðu rekit Hákon jarl ok hann var forflótti fyrir þeim ok dreift var
ǫllum flokki hans. Síðan koma bœndr á fund Óláfs, ok verða hvárir ǫðrum
fegnir ok taka þegar samlag sitt. Taka bœndr hann til konungs yfir sik,
ok taka allir eitt ráð, at leita eptir Hákoni jarli, ok fara upp i
Gaulardal, ok þykkir þat líkast, at jarl myni vera á Rimul, ef hann er
nǫkkur á bœjum, þvíat Þóra var þar kærstr vin hans í þeim dal. Fara
þeir þannug ok leita jarls úti ok inni ok finna hann eigi, ok þá átti
Óláfr húsþing úti í garðinum; hann stóð upp á stein þann inn mikla, er
þar stóð hjá svínabœlinu. Þá talaði Óláfr ok varð þat í rœðu hans, at
hann myndi þann mann gœða bæði fé ok virðing, er Hákoni jarli yrði at
skaða. Þessa rœðu heyrði jarl ok Karkr. Þeir hǫfðu ljós hjá sér. Jarl
mælti: »hví ertu svá bleikr, en stundum svartr sem jǫrð; er eigi þat,
at þú vilir svíkja mik?«.»Eigi« segir Karkr. »Vit várum fœddir á einni
nótt, segir jarl, skamt mun ok verða milli dauða okkars«. Þá fór Óláfr
konungr á brot, er kveldaði; en er náttaði, þá helt jarl vǫku yfir sér,
en Karkr sofnaði ok lét illiliga. Þá vakði jarl hann ok spurði, hvat
hann dreymði. Hann segir: »ek var nú á Hlǫðum ok lagði Óláfr Tryggvason
gullmen á háls mér«. Jarl svarar: »þar mun Óláfr láta hring blóðrauðan
um háls þér, ef þú finnr hann; vara þú þik svá, en af mér muntu gott
hljóta, svá sem fyrr hefir verit, ok svik mik eigi«. Síðan vǫkðu þeir
báðir, svá sem hvárr vekði yfir ǫðrum, en í móti degi þá sofnaði jarl
ok brátt lét hann illa, ok svá mikit varð at því, at jarl skaut undir
sik hælunum ok hnakkanum, svá sem hann myndi vilja upp rísa, ok lét
hátt ok ógurliga. En Karkr varð hræddr ok felmsfullr ok greip kníf
mikinn af linda sér ok skaut gǫgnum barka jarli ok skar út ór. Þat var
bani Hákonar jarls. Síðan sneið Karkr hǫfuð af jarli ok hljóp í brot ok
kom eptir um daginn inn á Hlaðir ok fœrði hǫfuð jarls Óláfi konungi;
hann segir ok þá þessa atburði um ferðir þeira Hákonar jarls, sem nú er
áðr ritit. Síðan lét Óláfr konungr leiða hann í brot ok hǫggva hǫfuð
af.

K. 50. Grýting hǫfuðs Hákonar jarls.

Þá fór Óláfr konungr ok fjǫlði bónda með honum út til Niðarhólms ok
hafði með sér hǫfuð Hákonar jarls ok Karks. Sá hólmr var þá hafðr til
þess, at drepa þar þjófa ok illmenni, ok stóð þar gálgi, ok lét hann
þar til bera hǫfuð Hákonar jarls ok Karks. Gekk þá til allr herrinn ok
œepði upp ok grýtti þar at ok mæltu, at þar skyldi níðingr fara með
ǫðrum níðingum. Síðan láta þeir fara upp í Gaulardal ok taka þar búkinn
ok drógu í brot ok brendu. Varð hér svá mikill máttr at fjándskap
þessum, er Þrœndir gerðu til Hákonar jarls, at engi maðr mátti nefna
hann annan veg, en jarl inn illa; var þetta kall haft lengi síðan. En
hitt er satt at segja frá Hákoni jarli, at hann hafði marga hluti til
þess at vera hǫfðingi, fyrst kynkvíslir stórar, þar með speki ok
kœnleik at fara með ríkdóminum, rǫskleik í orrostum ok þar með
hamingjuna at vega sigrinn ok drepa fjándmennina; svá segir Þorleifr
Rauðfeldarson:

153. Hákon, vitum hvergi (hafizk hefr runnr af gunni) fremra jarl und
ferli (folkránar) þér mána; þú hefr ǫðlinga Óðni (etr hrafn af ná
getnum), vesa mátt af því vísi víðlendr, níu senda.Manna ǫrvastr var
Hákon jarl, en ina mestu óhamingju bar slíkr hǫfðingi til dánardœgrs
síns. En þat bar mest til er svá varð, at þá var sú tíð komin, at fyrir
dœmask skyldi blótskaprinn ok blótmenninir, en í stað kom heilog trúa
ok réttir siðir.

K. 51. Óláfr Tryggvason tók konungdóm yfir Nóregi.

Óláfr Tryggvason var til konungs tekinn i Þrándheimi á allzherjarþingi
um land alt, svá sem haft hafði Haraldr inn hárfagri. Hljóp þá upp múgr
ok margmenni ok vildi eigi annat heyra, en Óláfr Tryggvason skyldi
konungr vera. Fór Óláfr þá um land alt ok lagði undir sik; snørusk til
hlýðni við hann allir menn í Nóregi, jamt þeir hǫfðingjar á Uplǫndum
eða í Víkinni, er áðr hǫfðu land haldit af Dana-konungi, þá gerðusk
þeir menn Óláfs konungs ok heldu land af honum. Fór hann svá yfir land
inn fyrsta vetr ok eptir um sumarit. Eiríkr jarl Hákonarson ok Sveinn
bróðir hans ok aðrir frændr þeira ok vinir flýðu landit ok sóttu austr
í Svíaveldi til Óláfs konungs ins sœnska ok fengu þar góðar viðtǫkur;
svá segir Þórðr Kolbeinsson:

154. Meinrennir, brá (manna) (margs fýsa skǫp), varga, ljóða lítlu
síðarr læ Hákonar ævi, en til lands, þess 's lindar láðstafr vegit
hafði hraustr, þás hann fór vestan, hygg kómu son Tryggva.

155. Hafði sér við særi (slíks vas vǫ́n at hǫ́num) auðs, an upp of
kvæði, Eirekr í hug meira; sótti reiðr at ráðum (rann engi því manna),
þrályndi gafsk Þrœndum, þrœnzkr jarl konung sœnskan

K. 52. Kvánfang Loðins.

Loðinn er maðr nefndr, víkverskr, auðigr ok ættaðr vel; hann var
optliga í kaupferðum, en stundum í hernaði. Þat var eitt sumar, at
Loðinn fór kaupferð í Austrveg; átti hann einn skip þat ok hafði mikinn
kaupeyri. Hann helt til Eistlandz ok var þar í kaupstefnu um sumarit;
en þá er markaðrinn stóð, þá var þangat fluttr margs konar kaupskapr;
þar kom man mart falt. Þar sá Loðinn konu nǫkkura, er seld hafði verit
mansali; ok er hann leit á konuna, þá kendi hann, at þar var Ástríðr
Eiríksdóttir, er átt hafði Tryggvi konungr, ok var þá ólík því, sem
fyrr, er hann sá hana; hon var þá fǫl ok grunnleit ok illa klædd. Hann
gekk til hennar ok spurði, hvat ráðs hennar var. Hon segir: »þungt er
frá því at segja; ek em seld mansali, enhingat hǫfð til sǫlu«. Síðan
kǫnnuðusk þau við, ok vissi Ástríðr skyn á honum; bað hon síðan, ef
hann vildi kaupa hana ok hafa heim með sér til frænda sinna. »Ek mun
gera þér kost á um þat, segir hann; ek man flytja þik til Nóregs, ef þú
vill giptask mér«. En með því at Ástríðr var þá nauðuliga við komin ok
þat annat, at hon vissi, at Loðinn var maðr stórættaðr, vaskr ok
auðigr, þá heitr hon honum þessu til útlausnar sér. Síðan keypti Loðinn
Ástríði ok hafði heim með sér til Nóregs ok fekk hennar þar með
frændaráði. Þeira bǫrn váru þau Þorkell nefja ok Ingiríðr, Ingigerðr.
Dœtr Ástríðar ok Tryggva konungs váru þær Ingibjǫrg ok Ástríðr, sønir
Eiríks bjóðaskalla váru þeir Sigurðr karlshǫfuð, Jósteinn ok Þorkell
dyðrill ok váru allir gǫfgir menn ok auðgir ok áttu bú austr í landi.
Brœðr ii. bjoggu í Vík austr; hét annarr Þorgeirr, en annarr Hyrningr;
þeir fengu dœtra Loðins ok Ástríðar.

K. 53. Óláfr konungr kristnaði Víkina.

Haraldr Gormsson Dana-konungr, þá er hann hafði við kristni tekit, þá
sendi hann boð um alt ríki sitt, at allir menn skyldu skírask láta ok
snúask til réttrar trúar. Hann fylgði sjálfr því boði ok veitti þar
styrk ok refsing at, þar er eigi gengi við ella. Hann sendi ii. jarla í
Nóreg með lið mikit, er svá hétu ....; þeir skyldu boða kristni í
Nóregi; þat gekk við í Víkinni, þar er ríki Haraldz konungs stóð yfir,
ok skírðisk þá mart landzfólk. En eptir dauða Haraldz, þá fór brátt
Sveinn tjúguskegg, sonr hans, í hernað, bæði í Saxland ok Frísland ok
at lykðum til Englandz. En þeir í Nóregi, er við kristni hǫfðu tekit,
þá hurfu þeir aptr til blóta, svá sem fyrr ok menn gerðu norðr í land.
En er Óláfr Tryggvason var konungr orðinn í Nóregi, þá dvalðisk hann
lengi um sumarit í Víkinni, kómu þar margir til hans frændr hans, en
sumir mágar, en margir hǫfðu verit miklir vinir fǫður hans, ok var
honum þar fagnat með allmiklum kærleik. Þá kallar Óláfr til tals við
sik móðurbrœðr sína, Loðin stjúpfǫður sinn, mága sína, Þorgeir ok
Hyrning; bar síðan fyrir þá með inum mesta alhuga þat mál, at þeir
skyldu sjálfir undir taka með honum ok fylgja síðan með ǫllum krapti,
at hann vill kristniboð upp hefja um alt ríki sitt, segir at hann skal
því áleiðis koma, at kristna alt í Nóregi, eða deyja at ǫðrum kosti —
»ek skal gera yðr alla mikla menn ok ríka, þvíat ek trúi yðr bezt fyrir
sakir frændsemi eða annarra tengða«. Allir þeir játuðu þessu, at
gerahvat sem hann bauð ok fylgja honum til þess allz, er hann vildi, ok
allir þeir menn, er þeira ráðum vilja fylgja. Gerði Óláfr konungr þegar
bert fyrir alþýðu, at hann vill bjóða kristni ǫllum mǫnnum í ríki sínu.
Tóku þeir þegar fyrstir undir at játa þessu boði, er áðr hǫfðu undir
gengit; váru þeir ok ríkastir af þeim mǫnnum, er þá váru við staddir,
ok gerðu allir aðrir at þeira dœmum. Váru þá skírðir menn allir austr
um Víkina. Fór þá konungr norðr í Víkina ok bauð ǫllum mǫnnum at taka
við kristni, en þeir er í móti mæltu, veitti hann stórar refsingar,
drap suma, suma lét hann hamla, suma rak hann af landi á brot. Kom þá
svá, at um þat ríki alt, er fyrr hafði stýrt Tryggvi konungr, faðir
hans, ok svá þat, er átt hafði Haraldr grenski, frændi hans, gekk þat
fólk alt undir kristniboð þat, er Óláfr boðaði; ok var þat sumar ok
eptir um vetrinn alkristit um Víkina.

K. 54. Frá Hǫrðum.

Óláfr konungr fór snimma um várit út í Víkina ok hafði lið mikit; fór
þá norðr á Agðir, en hvar sem hann átti þing við bœndr, þá boðaði hann
ǫllum mǫnnum at skírask, ok gengu menn undir kristni, þvíat engi feksk
upreist af bóndum móti konungi, ok var fólkit skírt, hvar sem hann fór.
Menn þeir váru á Hǫrðalandi margir ok gǫfgir, er komnir váru af ætt
Hǫrða-Kára; hann átti iiii. sonu; einn var Þorleifr spaki, annarr
Ǫgmundr, faðir Þórólfs skjálgs, fǫður Erlings af Sóla; iii. var Þórðr,
faðir Klyps hersis, er drap Sigurð slefu Gunnhildarson, iiii. Ǫmóðr,
faðir Áskels, fǫður Ásláks Fitja-skalla; þessi áttbogi var þá mestr ok
gǫfgastr á Hǫrðalandi. En er þeir frændr spurðu til vanhkvæðis þessa,
at konungr fór austan með landi ok hafði lið mikit ok braut forn lǫg á
mǫnnum, en allir sættu refsingum ok afarkostum, þeir er í móti mæltu,
þeir frændr gerðu stefnulag milli sín ok skulu gera ráð fyrir sér,
þvíat þeir vita, at konungr mun brátt koma á fund þeira, ok semsk þat
með þeim, at þeir skulu koma allir fjǫlment til Gulaþings ok stefna þar
fund við Óláf konung Tryggvason.

K. 55. Kristnat Rogaland. Óláfr stefndi þing, þegar er hann kom á
Rogaland; en er búǫndum kom þingboð, þá samnask þeir fjǫlment saman ok
með alvæpni; en er þeir koma saman, taka þeir tal ok ráðagørð ok ætla
til þess iii. menn, þáer málsnjallastir váru i þeira flokki, at svara
Óláfi konungi á þinginu ok tala móti honum, ok þat með, at þeir vilja
eigi ganga undir ólǫg, þótt konungr bjóði þeim. En er bœndr koma til
þings ok þing var sett, þá stóð Óláfr konungr upp ok talaði fyrst
blíðliga til bónda. Fansk þat þó í hans máli, at hann vill, at þeir
taki við kristni, bað þá til með fǫgrum orðum, en at lykðum lét hann
þat fylgja við þá, er í móti mæltu ok eigi vildu undir ganga boð hans,
at þeir mundu sæta af honum reiði ok refsingum ok hǫrðum afarkostum,
hvar sem hann mætti við komask. En er konungr lauk máli sínu, þá stóð
upp sá af bóndum, er einna var snjallastr ok fyrst var til þess tekinn,
at svara skyldi Óláfi konungi. En er hann vildi til máls taka, þá setr
at honum hósta ok þrøngva svá mikinn, at hann fekk engu orði upp komit
ok sezk hann niðr. Þá stendr upp annarr bóndi ok vill sá eigi fallask
láta annsvǫrin, þótt inum fyrra hefði eigi vel til tekizk; en er sá
hefr upp mál sitt, þá var hann svá stamr, at hann fekk engu orði upp
komit; tóku þá allir at hlæja, er á heyrðu; settisk þá bóndi niðr. Þá
stóð upp inn iii. ok vill tala í móti Ólafi konungi, en er sá tók til
máls, var hann svá háss ok rámr, at engi maðr heyrði þat, er hann
talaði, ok settisk niðr. Þá varð engi til af bóndum at mæla í móti
konungi. En er bœndr fengu engi til annsvara við konung, þá varð engi
upreist þeira til mótstǫðu við konung. Kom þá svá, at allir játtu því,
er konungr bauð; var þá skírt þingfólk þat alt, áðr konungr skilðisk
þar viðr.

K. 56. Kvánbœn Erlings Skjálgssonar.

Óláfr konungr stefndi liði sínu til Gulaþings, þvíat bœndr hafa honum
þau orð send, at þeir vilja þar svara máli hans. En er þar koma
hvárirtveggju til þings, þá vill konungr fyrst eiga tal sitt við
landzhǫfðingja. En er þeir koma á stefnu allir saman, þá berr konungr
upp sín ørendi ok býðr þeim at taka við skírn eptir boði hans. Þá segir
Ǫlmóðr inn gamli: »rœtt hǫfum vér frændr um mál þetta vár í millum ok
munu vér allir hverfa at einu ráði. Með því konungr, at þú ætlar at
pynda oss frændr til slíkra hluta, at brjóta lǫg vár, ok brjóta oss
undir þik með nǫkkurri nauðung, þá munu vér í móti standa með ǫllu
afli, ok fái þeir sigr, er auðit verðr. En ef þú vill, konungr, leggja
nǫkkura farsæliga hluti til vár frænda, þá máttu þat gera svá vel, at
vér munum allir hverfa til þín með fullkominni þjónostu«. Konungr
segir: »hvers vilið þér mik beiða til þess, at sætt várverði sem
bezt?«. Þá segir Ǫlmóðr: »þat er it fyrsta, ef þú vilt gipta Ástríði,
systur þína, Erlingi Skjálgssyni, frænda várum, er vér kǫllum nú
mannvænstan allra ungra manna í Nóregi«. Óláfr konungr segir, at honum
þykkir líkligt, at þat gjaforð myni vera gott, segir, at Erlingr er
ættaðr vel ok maðr inn líkligsti sýnum, en þó segir hann at Ástríðr á
svǫr þessa máls. Síðan rœddi konungr þetta við systur sína. »Lítt nýt
ek nú þess, segir hon, at ek em konungsdóttir ok konungssystir, ef mik
skal gipta ótígnum manni; mun ek enn heldr bíða nǫkkura vetr annars
gjaforðz« — ok skilðu þau rœðuna at sinni.

K. 57. Kristnat Hǫrðaland.

Óláfr konungr lét taka hauk, er Ástríðr átti, ok lét plokka af fjaðrar
allar ok sendi henni síðan. Þá mælti Ástríðr: »reiðr er bróðir minn
nú«. Síðan stóð hon upp ok gekk til konungs; hann fagnaði henni vel. Þá
mælti Ástríðr, segir, at hon vill, at konungr sé fyrir hennar ráði,
slíkt, sem hann vill. »Þat hugða ek, segir konungr, at ek mynda fá vald
til at gera þann tíginn mann, sem ek vil, hér í landi«. Lét konungr þá
kalla til tals Ǫlmóð ok Erling ok alla þá frændr. Var þá talat bónorð
þetta; lauk svá, at Ástríðr var fǫstnuð Erlingi. Síðan lét konungr
setja þingit ok bauð bóǫndum kristni; var þá Ǫlmóðr ok Erlingr
forgangsmaðr at flytja þetta konungsmál ok þar með allir frændr þeira;
bar þá engi maðr traust til at mæla í móti; var þá skírt þat alt fólk
ok kristnat.

K. 58. Brullaup Erlings Skjálgssonar.

Erlingr Skjálgsson gerði um sumarit brullaup sitt ok var þar allmikit
fjǫlmenni; þar var Óláfr konungr. Þá bauð konungr at gefa Erlingi
jarldóm. Erlingr segir svá: »hersar hafa verit frændr mínir, vil ek
ekki hafa nafn hæra en þeir. Hitt vil ek þiggja, konungr, af yðr, at
þér látið mik vera mestan með því nafni hér í landi«. Konungr játti
honum þat. Ok at skilnaði þeira veitti Óláfr konungr Erlingi mági sínum
norðan frá Sognsæ ok austr til Líðandisness með þvílíkum hætti, sem
Haraldr inn hárfagri hafði veitt sonum sínum ok fyrr er ritit.

K. 59. Kristniboð í Nóregi.

Þetta sama haust stefndi Óláfr konungr iiii. fylkna þing norðr á Staði
á Dragseiði; þar skyldu koma Sygnir ok Firðir,Sunnmœrir ok Raumdœlir.
Fór Óláfr konungr þannug með allmikit fjǫlmenni, er hann hafði haft
austan ór landi, ok svá þat lið, er þá hafði komit til hans á Rogalandi
ok Hǫrðalandi. En er Óláfr konungr kom þar til þings, þá boðaði hann
þar kristni setn í ǫðrum stǫðum. En fyrir því at konungr hafði þar
styrk mikinn fjǫlmennis, ok óttuðusk þeir þat; en at lykðum þess máls,
þá bauð konungr þeim ii. kosti, annathvárt at þeir tœki kristni ok léti
skírask, eða at ǫðrum kosti, at þeir skyldi halda við hann orrostu. En
er bœndr sá eigi fǫng til at berjask við konung, þá var hitt ráð upp
tekit, at alt fólk kristnaðisk. En Óláfr konungr ferr þá með liði sínu
á Norð-Mœri ok kristnar hann þat fylki. Síðan siglir hann inn á Hlaðir
ok lætr brjóta ofan hofit ok taka alt fé ok alt skraut ór hofinu ok af
goðinu; hann tók gullhring mikinn ór hofshurðunni, er Hákon jarl hafði
látit gera. Síðan lét Óláfr konungr brenna hofit. En er bœndr verða
þessa varir, þá láta þeir fara herǫr um ǫll fylki ok stefna her út ok
ætla at konungi. Óláfr konungr helt þá liði sínu út eptir firði ok
stefnir síðan norðr með landi ok ætlar at fara norðr á Hálogaland ok
kristna þar; en er hann kom norðr í Bjarnaura, þá spyrr hann þat af
Hálogalandi, at þeir hafa þar her úti ok ætla at verja land fyrir
konungi. Eru þeir þar hǫfðingjar fyrir liði Hárekr ór Pjóttu ok Þórir
hjǫrtr ór Vágum, Eyvindr kinnrifa. En er Óláfr konungr spyrr þetta, þá
snýr hann leið sinni ok siglir suðr með landi. En er hann kom suðr um
Stað, þá fór hann alt tómligarr ok kom þó ǫndverðan vetr austr alt í
Víkina.

K. 60. Bónorð Óláfs konungs.

Sigríðr drótning í Svíþjóð, er kǫlluð var in stórráða, sat at búum
sínum. Þann vetr fara menn milli Óláfs konungs ok Sigríðar drótningar,
ok hóf Óláfr konungr þar upp bónorð sitt við Sigríði drótningu, en hon
tók því líkliga, ok var þat mál fest með einkamálum. Þá sendi Óláfr
konungr Sigríði drótningu gullhring þann inn mikla, er hann hafði tekit
ór hofshurðinni á Hlǫðum, ok þótti þat hǫfuðgersimi. Stefnulag skyldi
vera til þessa mála eptir um várit í Elfinni við landamœri. En er
hringr þessi, er Óláfr konungr hafði sent Sigríði drótningu, var svá
mjǫk lofaðr af ǫllum mǫnnum, þá váru með drótningu smiðar hennar, brœðr
ii. En er þeir hǫfðu hringinn með hǫndum ok handvéttu ok mæla einmæli
milli sín, þá lét drótning kalla þá til sín ok spyrr, hvat þeir
spottaði at hringinum. Þeir dylja þess;hon segir at þeir skulu fyrir
hvern mun láta hana vita, hvat þeir hafa at funnit. Þeir segja, at fals
sé í hringinum. Síðan lét hon brjóta í sundr hringinn, ok fansk þar eir
í innan. Þá varð drótning reið ok segir, at Óláfr myndi falsa hana at
fleira en þessu einu. Þenna sama vetr fór Óláfr konungr upp á
Hringaríki ok kristnaði þar. Ásta Guðbrandzdóttir giptisk brátt eptir
fall Haraldz grenska þeim manni, er nefndr er Sigurðr sýr; hann var
konungr á Hringaríki. Sigurðr var sonr Hálfdanar, en hann var sonr
Sigurðar hrísa Haraldzsonar ins hárfagra. Þá var þar með Ástu Óláfr,
sonr þeira Haraldz grenska; hann fœddisk upp í œsku með Sigurði sýr,
stjúpfǫður sínum. En er Óláfr konungr Tryggvason kom á Hringaríki at
boða kristni, þá lét skírask Sigurðr sýr ok Ásta, kona hans, ok Óláfr,
sonr hennar, ok gerði Óláfr Tryggvason guðsifjar við Óláf Haraldzson;
þá var hann iii.-vetr. Fór Óláfr konungr þá enn út í Víkina ok var þar
um vetrinn. Þann var hann inn iii. vetr konungr yfir Nóregi.

K. 61. Tal þeira Óláfs konungs ok Sigríðar stórráðu.

Snimma um várit fór Óláfr konungr austr til Konungahellu til stefnu
móti Sigríði drótningu. En er þau funnusk, þá tǫluðu þau þat mál, er
rœtt hafði verit um vetrinn, at þau mundu gera samgang sinn, ok fór þat
mál alt líkliga. Þá mælti Óláfr konungr, at Sigríðr skyldi taka skírn
ok rétta trú. Hon segir svá: »ekki mun ek ganga af trú þeiri, er ek
hefi fyrr haft ok frændr mínir fyrir mér. Mun ek ok ekki at því telja,
þótt þú trúir á þann guð, er þér líkar«. Þá varð Óláfr konungr reiðr
mjǫk ok mælti brálliga: »hví mun ek vilja eiga þik hundheiðna«, ok
laust í andlit henni með glófa sínum, er hann helt á. Stóð hann upp
síðan ok bæði þau. Þá mælti Sigríðr: »þetta mætti verða vel þinn bani«.
Síðan skilðu þau, fór konungr norðr í Víkina, en drótning austr í
Svíaveldi.

K. 62. Seiðmanna brenna.

Óláfr konungr fór þá til Túnsbergs ok átti þar þá enn þing ok talaði á
þinginu, at þeir menn allir, er kunnir ok sannir yrði at því at fœri
með galdra ok gørningar, eða seiðmenn, þá skyldu allir fara af landi á
brot. Síðan lét konungr rannsaka eptir þeim mǫnnum um þær byggðir, er
þannug váru í námunda, ok boða þeim ǫllum til sín. En er þeir kómu þar,
þá var einn maðr af þeim, er nefndr er Eyvindr kelda; hann var
sonarsonr Rǫgnvaldzréttilbeina, sonar Haraldz hárfagra. Eyvindr var
seiðmaðr ok allmjǫk fjǫlkunnigr. Óláfr konungr lét skipa þessum mǫnnum
ǫllum í eina stofu ok lét þar vel um búask, lét gera þeim þar veizlu ok
fá þeim sterkan drykk, ok þá er þeir váru druknir, lét Óláfr leggja eld
í stofuna ok brann stofa sú ok alt þat fólk, er þar var inni, nema
Eyvindr kelda komsk út um ljórann ok svá í brot; en er hann var langt í
brott kominn, fann hann menn þá á leið sinni, er fara ætluðu til
konungs, ok bað þá svá segja konungi, at Eyvindr kelda var brot kominn
ór eldinum ok hann mun aldri síðan koma á vald Óláfs konungs, en hann
mun alt fara á sǫmu leið, sem fyrr gerði hann um alla kunnostu sína. En
er þessir menn kómu á fund Óláfs konungs, þá segja þeir slíkt frá
Eyvindi, sem hann hafði þeim boðit. Konungi lætr illa yfir, er Eyvindr
var eigi dauðr.

K. 63. Dráp Eyvindar keldu.

Óláfr konungr fór, er váraði, út eptir Vikinni ok tók veizlur at
stórbúum sínum ok sendi boð alt um Víkina, at hann vill lið hafa úti um
sumarit ok fara norðr í land. Síðan fór hann norðr á Agðir; ok er á
leið langafǫstu, þá sótti hann norðr á Rogaland ok kom páskaaptan i
Kǫrmt á Ǫgvaldznes. Var þar búin fyrir honum páskaveizla; hann hafði
nær ccc. manna. Þá sǫmu nótt kom þar við eyna Eyvindr kelda; hann hafði
langskip alskipat; váru þat alt seiðmenn ok annat fjǫlkyngisfólk.
Eyvindr gekk upp af skipi ok sveit hans ok mǫgnuðu fjǫlkyngi sína.
Gerði Eyvindr þeim hulizhjálm ok þokumyrkr svá mikit, at konungr ok lið
hans skyidi eigi mega sjá þá. En er þeir kómu mjǫk svá til bœjarins á
Ǫgvaldznesi, þá gerðisk ljóss dagr; varð þá mjǫk annan veg, en Eyvindr
hafði ætlat; þá kom mjǫrkvi sá, er hann hafði gǫrt með fjǫlkyngi, yfir
hann ok hans fǫruneyti, svá at þeir sá eigi heldr augum en hnakka, ok
fóru alt í hring ok kring. En varðmenn konungs sá þá, hvar þeir fóru,
ok vissu eigi, hvat lið þat var. Var þá sagt konungi, stóð hann þá upp
ok alt liðit ok klæddisk. En er konungr sá, hvar þeir Eyvindr fóru, bað
hann sína menn vápna sik ok ganga til ok vita, hvat mǫnnum þat væri. En
er konungsmenn kendu þar Eyvind, þá tóku þeir hann hǫndum ok alla þá ok
leiddu þá til konungs. Segir þá Eyvindr allan atburð um sína ferð.
Síðan lét konungr taka þá alla ok flytja í flœðisker ok binda þá þar.
Lét Eyvindr svá líf sitt ok allir þeir. Er þat síðan kallat
Skrattasker.K. 64. Frá Óláfi konungi ok vélum Óðins.

Svá er sagt, þá er Óláfr konungr var á veizlunni á Ǫgvaldznesi, at þar
kom eitt kveld maðr gamall ok orðspakr mjǫk, hafði hǫtt síðan; hann var
einsýnn; kunni sá maðr segja af ǫllum lǫndum. Hann kom sér í tal við
konung; þótti konungi gaman mikit at rœðum hans ok spurði hann margra
hluta, en gestrinn fekk órlausn til allra spurninga, ok sat konungr
lengi um kveldit; þá spyrr konungr, ef hann vissi, hverr Ǫgvaldr hafði
verit, er nesit ok bœrinn var við kendr. Gestrinn segir, at Ǫgvaldr var
konungr ok hermaðr mikill ok blét kú eina mest ok hafði hann hana með
sér, hvargi er hann fór, ok þótti honum þat heilnæmligt at drekka
jafnan mjólk hennar — »Ǫgvaldr konungr barðisk við konung þann, er
Varinn hét; í þeiri orrostu fell Ǫgvaldr konungr; var hann þá hér
heygðr skamt frá bœnum ok settir upp bautasteinar, þeir er hér standa
enn. En í annan stað skamt heðan var heygð kýrin«. Slíka hluti sagði
hann ok marga aðra frá konungum eða ǫðrum fornum tíðendum. En er lengi
var setit um nóttina, þá minti byskup konung á, at mál væri at ganga at
sofa; gerði konungr þá svá. En er hann var af klæddr ok hafði í rekkju
lagzk, þá settisk gestrinn á fótskǫrna ok talaði enn lengi við konung.
Þótti konungi orðz vant, er annat var mælt. Þá mælti byskup til
konungs, segir, at mál væri at sofa; gerði konungr þá svá, en gestrinn
gekk út. Lítlu síðarr vaknaði konungr ok spurði þá eptir gestinum ok
bað hann kalla til sín, en gestr fansk þá hvergi. Eptir um morgininn
lét konungr kalla til sín steikara ok þann, er drykkinn varðveitti, ok
spyrr, ef nǫkkurr ókunnr maðr hefði komit til þeira. Þeir segja, þá er
þeir skyldu matbúa, kom þar maðr nǫkkurr ok sagði, at furðuill slátr
suðu þeir til konungs borðz; síðan fekk hann þeim ii. nautssíður digrar
ok feitar, ok suðu þeir þær með ǫðru slátri. Þá segir konungr, at þá
vist alla skyldi ónýta, segir, at þetta myndi engi maðr verit hafa, ok
þar myndi verit hafa Óðinn, sá er heiðnir menn hǫfðu lengi á trúat,
sagði, at Óðinn skyldi þá engu áleiðis koma at svíkja þá.

K. 65. Þing í Þrándheimi.

Óláfr konungr dró þá saman lið mikit austan ór landi um sumarit ok helt
liði því norðr til Þrándheims ok lagði fyrst inntil Niðaróss; síðan lét
hann fara þingboð um allan fjǫrðinn ok stefndi viii. fylkna þing á
Frostu, en bœdr stefndu þingboði í herǫr ok stefndu saman þegn ok þræl
um allan Þrándheim. En er konungr kom til þings, þá var kominn
bóndamúgrinn með alvæpni. En er þing var sett, þá talaði konungr fyrir
lýðnum ok bauð þeim at taka við kristni. En er hann hafði lítla hríð
talat, þá kǫlluðu bœndr ok báðu hann þegja, segja, at ella mundu þeir
veita honum atgǫngu ok reka hann í brot — »gerðu vér svá, sǫgðu þeir,
við Hákon Aðalsteinsfóstra, þá er hann bauð oss þvílík boð, ok virðu
vér þik eigi meira en hann«. En er Óláfr konungr sá œði bóandanna ok
þat með, at þeir hǫfðu her svá mikinn, at eigi mátti við standa, þá
veik hann rœðunni ok snøri til samþykkis við bœndr, segir svá: »ek vil,
at vér gerim sætt vára, svá sem vér hǫfum áðr lagt með oss; vil ek fara
þar til, er þér hafið it mesta blót yðvart, ok sjá þar siðu yðra. Tǫkum
þá ráð várt um siðu, hverja vér viljum hafa, ok samþykkjum þá þat
allir«. En er konungr talaði linliga til bónda, þá mýkðusk hugir þeira,
ok fór síðan alt talit líkliga ok sáttgjarnliga, ok var þat ráðit at
lykðum, at vera skyldi miðsumarsblót inn á Mærini, ok skyldu þar til
koma allir hǫfðingjar ok ríkir bœndr, svá sem siðr var til; þar skyldi
ok koma Óláfr konungr.

K. 66. Frá Járnskeggja.

Skeggi er nefndr ríkr bóndi; hann var kallaðr Járnskeggi; hann bjó á
Uphaugi á Yrjum. Skeggi talaði fyrst á þinginu í móti Óláfi konungi ok
var mest fyrir bóndum at mæla í móti kristninni. Þeir slitu þinginu með
þessum hætti. Fóru þá bœndr heim, en konungr á Hlaðir.

K. 67. Veizla á Hlǫðum.

Óláfr konungr lá skipum sínum í Nið ok hafði xxx. skipa ok frítt lið ok
mikit, en sjálfr konungr var optliga á Hlǫðum með hirðsveit sína. En er
mjǫk leið at því, er blótit skyldi vera inn á Mærini, þá gerði Óláfr
konungr veizlu mikla á Hlǫðum, sendi boð inn á Strind ok upp í
Gaulardal ok bauð til sín hǫfðingjum ok ǫðrum stórbóndum. En er veizla
var búin ok boðsmenn hǫfðu til sótt, þá var þar it fyrsta kveld veizla
fǫgr ok veitt allkapsamliga; váru menn mjǫk druknir. En eptir um
nóttina sváfu þá allir menn í ró þar. Um morgininn eptir, er konungr
var klæddr, lét hann syngva sér tíðir, ok er messu var lokit, þá lét
konungrblása til húsþings; gengu þá allir menn hans af skipum ok fóru
til þings. En er þing var sett, stóð konungr upp ok talaði ok mælti
svá: »vér áttum þing inn á Frostu; bauð ek þá búǫndum, at þeir skyldu
láta skírask, en þeir buðu mér þar í mót, at ek skylda hverfa til blóta
með þeim, svá sem gǫrt hafði Hákon konungr Aðalsteinsfóstri; kom þat
ásamt með oss, at vér skyldim finnask inn á Mærini ok gera þar blót
mikit. En ef ek skal til blóta hverfa með yðr, þá vil ek gera láta it
mesta blót, þat sem títt er, ok blóta mǫnnum. Vil ek eigi til þess
velja þræla eða illmenni; skal til þess velja, at fá goðunum, ina
ágætustu menn; nefni ek til þess Orm lyrgju af Meðalhúsum, Styrkár af
Gimsum, Kár af Grýtingi, Ásbjǫrn Þorbergsson af Varnesi, Orm af Lyxu,
Haldór af Skerðingsteðju«, — ok þar með nefnir hann aðra v., þá er
ágætastir váru, segir svá, at hann vill þessum blóta til árs ok friðar,
ok lét þegar veita þeim atgǫngu. En er bændr sá, at þeir hǫfðu eigi
liðskost við konungi, þá biðja þeir sér griða ok bjóða alt ráð sitt á
vald konungs; semsk þat á milli þeira, at ailir bœndr, þeir er þar váru
komnir, létu skírask ok veittu konungi svardaga til þess, at halda
rétta trú, en leggja niðr blótskap allan. Hafði konungr þá menn þessa
alla í boði sínu, alt þar til er þeir fengu sonu sína eða brœðr eða
aðra náfrændr í gisling til konungs.

K. 68. Frá þingi.

Óláfr konungr fór með ǫllu liði sínu inn í Þrándheim. En er hann kom
inn á Mærini, þá váru þar komnir allir hǫfðingjar Þrœnda, þeir er þá
stóðu mest í móti kristninni, ok hǫfðu þar með sér alla stórbœndr þá,
er fyrr hǫfðu haldit upp blótum í þeim stað; var þar þá fjǫlment ok
eptir því, sem fyrr hafði verit á Frostuþingi. Lét þá konungr krefja
þings, ok gengu hvárirtveggju með alvæpni til þings, en er þing var
sett, þá talaði konungr ok bauð mǫnnum kristni. Járnskeggi svaraði máli
konungs af hendi bónda, segir hann, at bœndr vildu enn sem fyrr, at
konungr bryti ekki lǫg á þeim — »viljum vér, konungr, segir hann, at þú
blótir, sem hér hafa gǫrt aðrir konungar fyrir þér«. At hans rœðu gerðu
bœndr mikinn róm ok segja, at þeir vildi alt vera láta, sem Skeggi
mælti. Þá segir konungr, at hann vill fara í hofit ok sjá siðu þeira,
er þeir blóta. Bóǫndum líkar þat vel, fara til hofsins hvárirtveggju.K.
69. Kristnaðr Þrándheimr.

Óláfr konungr gengr nú í hofit ok fáir menn með honum ok fáir af
bóndum; en er konungr kom þar, sem goðin váru, þá sat þar Þórr ok var
mest tígnaðr af ǫllum goðum, búinn með gulli ok silfri. Óláfr konungr
hóf upp refði gullbúit, er hann hafði í hendi, ok laust Þór, svá at
hann fell af stallinum; síðan hljópu at konungsmenn ok skýfðu ofan
ǫllum goðum af stǫllunum; en meðan konungr var inni í hofinu, þá var
drepinn Járnskeggi úti fyrir hofsdurunum ok gerðu þat konungsmenn. En
en konungr kom til liðsins, þá bauð hann bóndum ii. kosti, annan þann,
at þeir skyldu þá allir við kristni taka, en at ǫðrum kosti halda við
hann bardaga, en eptir lát Skeggja, þá varð engi forgangsmaðr at í
bónda liði, at reisa merki í móti Óláfi konungi; varð hinn kostr upp
tekinn at ganga til konungs ok hlýða því, er hann bauð. Þá lét Óláfr
konungr skíra fólk alt þat, er þar var, ok tók gíslar af bóndum til
þess, at þeir skyldu halda kristni sína. Síðan lét Óláfr konungr fara
menn sína um ǫll fylki í Þrándheimi, mælti þá engi maðr í móti
kristninni; var þá skírt þar alt fólk í Prœndalǫgum.

K. 70. Bœjargørð.

Óláfr konungr fór liði sínu út til Niðaróss; þá lét hann reisa þar hús
á Niðar-bakka ok skipaði svá, at þar skyldi vera kaupstaðr, gaf mǫnnum
þar toptir til at gera sér þar hús, en hann lét gera konungsgarð upp
frá Skipakrók. Lét hann þannug flytja um haustit ǫll fǫng þau, er
þurpti til vetrsetu, ok hafði hann þar allmikit fjǫlmenni.

K. 71. Kvánfang Óláfs konungs.

Óláfr konungr gerði stefnulag frændum Járnskeggja ok bauð þeim bœtr, en
þar váru til svara margir gǫfgir menn; Járnskeggi átti dóttur, er
Guðrún er nefnd; kom þat at lykðum í sáttmál þeira, at Óláfr konungr
skyldi fá Guðrúnar. En er brullaupsstefna sú kom, þá gengu þau í eina
rekkju, Óláfr konungr ok Guðrún. En ina fyrstu nótt, er þau lágu bæði
samt, þegar konungr var sofnaðr, þá brá hon knífi ok vill leggja á
honum. En er konungr varð þessa varr, tók hann knífinn frá henni ok
stóð upp ór hvílunni ok gekk til manna sinna ok segir, hvat orðit
hafði. Tók Guðrún þá ok klæði sín ok allir þeir menn,er henni hǫfðu
þannug fylgt. Fóru þau í brot leið sína ok kom Guðrún ekki síðan í sama
rekkju Óláfi konungi.

K. 72. Gǫrr Traninn.

Þetta sama haust lét Óláfr konungr reisa langskip mikit á eyrunum við
Nið; þat var snekkja; hafði hann þar til smiði marga. En ǫndverðan
vetr, þá er skipit var algǫrt, þá var xxx. at rúmatali, stafnhátt ok
ekki mikit í sér; þat skip kallaði konungr Tranann. Eptir dráp
Járnskeggja var lík hans flutt út á Yrjar ok liggr hann í Skeggjahaugi
á Austrátt.

K. 73. Þangbrandr fór til Íslandz.

Þá er Óláfr konungr Tryggvason hafði verit ii. vetr konungr at Nóregi,
var með honum saxneskr prestr, sá er nefndr er Þangbrandr; hann var
ofstopamaðr mikill ok vígamaðr, en klerkr góðr ok maðr vaskr; en fyrir
sakir óspekðar hans, þá vildi konungr eigi hann með sér hafa ok fekk
honum sendiferð þá, at hann skyldi fara til Íslandz ok kristna landit;
var honum kaupskip fengit, ok er frá hans ferð þat at segja, at hann
kom til Íslandz í Austfjǫrðu í Álptafjǫrð inn syðra ok var eptir um
vetrinn með Halli á Síðu. Þangbrandr boðaði kristni á Íslandi, ok af
hans orðum lét Hallr skírask ok hjón hans ǫll ok margir aðrir
hǫfðingjar, en miklu fleiri váru hinir, er í móti mæltu. Þorvaldr veili
ok Vetrliði skáld ortu níð um Þangbrand, en hann drap þá báða.
Þangbrandr dvalðisk ii. vetr á Íslandi ok varð iii. manna bani, áðr
hann fór í brot.

K. 74. Frá Hauki ok Sigurði.

Sigurðr er maðr nefndr, annarr Haukr, þeir váru háleyskir ok hǫfðusk
mjǫk í kaupferðum. Þeir hǫfðu farit eitt sumar vestr til Englandz. En
er þeir kómu aptr til Nóregs, þá siglðu þeir norðr með landi, en á
Norð-Mœri urðu þeir fyrir liði Óláfs konungs. En er konungi var sagt,
at þar váru komnir nǫkkurir menn háleyskir ok váru heiðnir, þá lét
konungr kalla stýrimenn til sín; hann spyrr þá, ef þeir vildi skírask
láta, en þeir kveða þar nei við. Síðan talaði konungr fyrir þeim á
marga vega, ok stoðaði þat ekki; þá hét hann þeim dauða eða meizlum;
þeir skipuðusk ekki við þat; þá lét hann setja þá í járn ok hafði þá
með sér nǫkkura hríð, ok váru þeir í fjǫtrum haldnir. Konungr talaði
optliga fyrir þeim, ok týði þat ekki; ok á einni nótthurfu þeir í brot,
svá at engi maðr spurði til þeira eða vissi, með hverjum hætti þeir
kómusk í brot. En um haustit kómu þeir fram norðr með Háreki í Þjóttu,
tók hann vel við þeim, ok váru þeir þar um vetrinn með honum í góðu
yfirlæti.

K. 75. Frá Háreki i Þjóttu.

Þat var um várit einn góðan veðrdag, at Hárekr var heima ok fátt manna
á bœnum, þótti honum daufligt. Sigurðr mælti við hann, ef hann vill, at
þeir rói nǫkkur ok skemti sér; þat líkar Háreki vel; ganga síðan til
strandar ok draga fram viæring einn, tók Sigurðr ór naustinu segl ok
reiða, er fylgði skipinu, svá sem þeir váru opt vanir at fara, at hafa
segl, er þeir fóru at skemta sér; Hárekr gekk á skip ok lagði stýri í
lag. Þeir Sigurðr brœðr fóru með alvæpni, svá sem þeir váru vanir
jafnan heima at ganga með bóanda; þeir váru báðir manna sterkastir; en
áðr þeir gengi út á skipit, kǫstuðu þeir út smjǫrlaupum nǫkkurum ok
brauðkass ok báru milli sín mikla mungátsbyttu á skipit. Síðan røru
þeir frá landi, en er þeir váru skamt komnir frá eyjunni, þá fœra þeir
brœðr segl upp, en Hárekr stýrði; bar þá brátt frá eyjunni. Þá ganga
þeir brœðr aptr, þar til er Hárekr sat; Sigurðr mælti til Háreks bónda:
»nú skaltu kjósa hér um kosti nǫkkura, sá er inn fyrsti, at láta okr
brœðr fyrir ferð várri ráða ok stefnu; hinn er annarr, at láta okr
binda þik; sá er inn þriði, at vit munum drepa þik«. Hárekr sá þá,
hvernug komit var hans máli; hann var andvígr ekki betr en ǫðrum þeira
brœðra, ef þeir væri jafnbúnir, kaus hann því þann af, er honum þótti
nǫkkuru vildastr, at láta þá ráða fyrir ferðinni; batt hann þat
svardǫgum við þá ok seldi þeim trú sína til þess. Síðan gekk Sigurðr
til stjórnar ok stefndi suðr með landi; gæta þeir brœðr þess, at þeir
skyldu hvergi menn finna, en byri gaf sem bezt. Létta þeir ferðinni
eigi fyrr, en þeir koma suðr í Þrándheim ok inn til Niðaróss, ok finna
þar Óláf konung. Síðan lét Óláfr konungr kalla Hárek á tal við sik ok
bauð honum at skírask; Hárekr mælti í móti; þetta tala þeir konungr ok
Hárekr marga daga, stundum fyrir mǫrgum mǫnnum, en stundum í einmæli,
ok kømr hér ekki ásamt. En at lykðum segir konungr Háreki: »nú skaltu
fara heim ok vil ek ekki granda þér fyrst; heldr þat til, at frændsemi
er mikil milli okkar ok þat annat, at þú munt kalla, at ek hafa með
svikum fengit þik, en vit þat til sannz, at ek ætla mér í sumar at koma
norðrþannug ok vitja yðar Háleygjanna; skuluð þér þá vita, hvárt ek
kann refsa þeim, er neita kristninni«. Hárekr lét vel yfir því at hann
kvæmi sem fyrst þaðan í brott. Óláfr konungr fekk Háreki skútu góða,
røru á borð x. menn eða xii., lét þat skip búa sem bezt at ǫllum
fǫngum; konungr fekk Háreki xxx. manna, vaskra drengja ok vel búinna.

K. 76. Dauði Eyvindar kinnrifu.

Hárekr ór Þjóttu ferr þegar í brott ór bœnum, sem fyrst mátti hann, en
Haukr ok Sigurðr váru með konungi ok létu skírask báðir. Hárekr fór
leið sína, þar til er hann kom heim í Þjóttu. Hann sendi orð Eyvindi
kinnrifu, vin sínum, ok bað svá segja honum, at Hárekr ór Þjóttu hafði
funnit Óláf konung ok hafði eigi kúgazk látit til þess at taka við
kristni; hitt annat bað hann segja honum, at Óláfr konungr ætlar um
sumarit at fara með her á hendr þeim, segir Hárekr, at þeir munu þar
verða varhuga við at gjalda, bað Eyvind koma sem fyrst á sinn fund. En
er þessi ørendi váru borin Eyvindi, þá sér hann, at yfrin nauðsyn mun
til vera, at gera þar fyrir þat ráð, at þeir verði eigi upptœkir fyrir
konungi. Ferr Eyvindr sem skyndiligast með léttiskútu, ok fáir menn á.
En er hann kom til Þjóttu, fagnar Hárekr honum vel; ok þegar skjótt
ganga þeir á tal, Hárekr ok Eyvindr, annan veg frá bœnum. En er þeir
hafa lítla hríð talat, þá koma þar menn Óláfs konungs, þeir er Háreki
hǫfðu norðr fylgt, taka þá hǫndum Eyvind ok leiða hann til skips með
sér, fara síðan í brot með Eyvind. Létta þeir eigi fyrr sinni ferð, en
þeir koma til Þrándheims ok finna Óláf konung í Niðarósi. Var þá
Eyvindr fluttr til tals við Óláf konung. Bauð konungr honum at taka
skírn sem ǫðrum mǫnnum. Eyvindr kvað þar nei við. Konungr bað hann
blíðum orðum at taka við kristni ok segir honum marga skynsemi ok svá
byskup. Eyvindr skipaðisk ekki við þat. Þá bauð konungr honum gjafar ok
veizlur stórar, en Eyvindr neitti ǫllu því. Þá hét konungr honum
meizlum eða dauða. Ekki skipaðisk Eyvindr við þat. Síðan lét konungr
bera inn munnlaug fulla af glóðum ok setja á kvið Eyvindi, ok brast
brátt kviðrinn sundr. Þá mælti Eyvindr: »taki af mér munnlaugina, ek
vil mæla orð nǫkkur, áðr ek dey« — ok var svá gǫrt. Þá spurði konungr:
»viltu nú, Eyvindr, trúa á Krist?«. »Nei, segir hann, ek máenga skírn
fá, ek em einn andi, kviknaðr í mannzlíkam með fjǫlkyngi Finna, en
faðir minn ok móðir fengu ekki fyrr barn átt«. Siðan dó Eyvindr ok
hafði verit inn fjǫlkungasti maðr.

K. 77. Kristnat Hálogaland.

En um várit eptir lét Óláfr konungr búa skip sin ok lið. Þá hafði hann
sjálfr Tranann. Hafði konungr þá mikit lið ok frítt. En er hann var
búinn, helt hann liðinu út eptir firði ok síðan norðr fyrir Byrðu ok
svá norðr á Hálogaland, en hvar sem hann kom við land, þá átti hann
þing, bauð hann þar ǫllu fólki at taka skírn ok rétta trú; bar þá engi
maðr traust til at mæla í móti, ok kristnaðisk þá land alt, þar sem
hann fór. Óláfr konungr tók veizlu i Þjóttu at Háreks; þá var hann
skírðr ok alt lið hans; gaf Hárekr konungi gjafar stórar at skilnaði ok
gerðisk hans maðr ok tók veizlur af konungi ok lendz mannz rétt.

K. 78. Fall Þóris hjartar.

Rauðr inn rammi er nefndr bóndi einn, er bjó í firði þeim, er Sálpti
heitir, í Goðey. Rauðr var maðr stórauðigr ok hafði marga húskarla;
hann var ríkr maðr; fylgði honum mikill fjǫlði Finna, þegar er hann
þurpti. Rauðr var blótmaðr mikill ok mjǫk fjǫlkunnigr. Hann var vin
mikill þess mannz, er fyrr var nefndr, Þórir hjǫrtr; váru þeir báðir
hǫfðingjar miklir. En er þeir spurðu, at Óláfr konungr fór með her
mannz sunnan um Hálogaland, þá samna þeir her at sér ok bjóða skipum út
ok fá lið mikit. Rauðr hafði dreka mikinn ok gullbúin hǫfuð á; var þat
skip xxx. at rúmatali ok mikit at því; Þórir hjǫrtr hafði ok mikit
skip. Þeir halda liði því suðr í móti Óláfi konungi. En er þeir
hittask, þá leggja þeir til orrostu við Óláf konung; varð þar mikill
bardagi ok gerðisk brátt mannfall ok snøri því í lið Háleygja ok
hruðusk skip þeira ok því næst sló á þá felmt ok ótta; røri Rauðr með
dreka sinn út til hafs ok því næst lét hann draga segl sitt. Rauðr
hafði jafnan byr, hvert er hann vildi sigla, ok var þat af fjǫlkyngi
hans. Er þat at segja skjótast af ferð Rauðs, at hann siglði heim i
Goðey. Þórir hjǫrtr flýði inn til landz, ok hljópu þar af skipum, en
Óláfr konungr fylgði þeim, hljópu þeir ok af skipum ok ráku þá ok
drápu, varð konungr þá enn fremstr sem jafnan, þá er slíkt skyldi
þreyta. Hann sá, hvar Þórir hjǫrtr hljóp, hann var allramanna
fóthvatastr. Konungr rann eptir honum ok fylgði honum Vígi, hundr hans.
Þá mælti konungr: »Vígi, tak hjǫrtinn«. Vígi hljóp fram eptir Þóri ok
þegar upp á hann. Þórir nam stað við. Þá skaut konungr kesju at Þóri;
Þórir lagði sverði til hundzins ok veitti honum sár mikit, en jamskjótt
fló kesja konungsins undir hǫnd Þóri, svá at út stóð um aðra síðuna;
lét Þórir þar líf sitt, en Vígi var borinn sárr til skipa. Óláfr
konungr gaf grið ǫllum mǫnnum þeim, er báðu ok kristni vildu taka.

K. 79. Ferð Óláfs konungs til Goðeyja.

Óláfr konungr helt liði sínu norðr með landi ok kristnaði alt fólk, þar
sem hann fór. En er hann kom norðr at Sálpti, ætlaðisk hann at fara inn
í fjǫrðinn ok finna Rauð, en hregg veðrs ok stakastormr lá innan eptir
firði, ok lá konungr þar til viku ok helzk it sama hreggviðri innan
eptir firði, en it ýtra var blásandi byrr at sigla norðr með landi;
siglði þá konungr alt norðr í Ǫmð, ok gekk þar alt fólk undir kristni.
Síðan snýr konungr ferð sinni aptr suðr. En er hann kom norðan at
Sálpti, þá var hregg út eptir firði ok sjádrif. Konungr lá þar nǫkkurar
nætr, ok var veðr it sama. Þá talaði konungr við Sigurð byskup ok
spurði eptir, ef hann kynni þar nǫkkut ráð til leggja. Byskup segir, at
hann myndi freista, ef guð vill sinn styrk til leggja, at sigra þenna
fjándakrapt.

K. 80. Frá Sigurði byskup.

Sigurðr byskup tók allan messuskrúða sinn ok gekk fram í stafn á
konungsskipi, lét tendra kerti ok bar reykelsi, setti róðukross upp í
stafninn, las þar guðspjall ok margar bœnir aðrar, støkði vígðu vatni
um alt skipit. Síðan bað hann taka af tjǫldin ok róa inn á fjǫrðinn.
Konungr lét þá kalla til annarra skipa, at allir skyldu róa eptir
honum. En er róðr var greiddr á Trǫnunni, þá gekk hon inn á fjǫrðinn,
ok kendu þeir engan vind á sér, er því skipi røru, ok svá stóð toptin
eptir í varrsímanum, at þar var logn, en svá laus sjárokan brot frá
hvárn tveggja veg, at hvergi sá fjǫllin fyrir. Røri þá hvert skip eptir
ǫðru þar í logninu; fóru þeir svá allan dag ok eptir um nóttina, kómu
lítlu fyrir dag í Goðeyjar. En er þeir kómu fyrir bœ Rauðs, þá flaut
þar fyrir landi dreki hans sá inn mikli. Óláfr konungr gekk þegar upp
til bœjarins með lið sitt, veittu þar atgǫngu lopti því, erRauðr svaf
í, ok brutu upp, hljópu menn þar inn; var þá Rauðr handtekinn ok
bundinn, en drepnir þeir menn aðrir, er þar váru inni, en sumir
handteknir. Þá gengu konungsmenn at skála þeim, er húskarlar Rauðs
sváfu í; váru þar sumir drepnir, en sumir bundnir, sumir barðir. Lét þá
konungr leiða Rauð fyrir sik, bauð honum at láta skírask, — »mun ek þá,
segir konungr, ekki taka af þér eigu þína, vera heldr vin þinn, ef þú
kant til gæta«. Rauðr œpði á móti því, segir, at aldri skyldi hann á
Krist trúa, ok guðlastaði mjǫk. Konungr varð þá reiðr ok sagði, at
Rauðr skyldi hafa inn versta dauða. Þá lét konungr taka hann ok binda
opinn á slá eina, lét setja kefli á millum tanna honum ok lúka upp svá
munninn; þá lét konungr taka lyngorm einn ok bera at munni honum, en
ormrinn vildi eigi í munninn ok hrøkðisk frá í brot, þvíat Rauðr blés í
móti honum. Þá lét konungr taka hvannjólatrumbu ok setja í munn Rauð,
en sumir menn segja, at konungr léti taka lúðr sinn ok setja í munn
honum ok lét þar í orminn, lét bera útan at slájárn glóanda; hrøkðisk
þá ormrinn í munn Rauð ok síðan í hálsinn ok skar út um síðuna; lét
Rauðr þar líf sitt. Óláfr konungr tók þar ófa mikit fé í gulli ok
silfri ok ǫðru lausafé í vápnum ok margs konar dýrgripum; en menn alla,
þá er fylgt hǫfðu Rauð, lét konungr skíra, en þá, er þat vildu eigi,
lét hann drepa eða kvelja. Þá tók Óláfr konungr dreka, er Rauðr hafði
átt, ok stýrði sjálfr, þvíat þat var miklu meira skip ok fríðara, en
Traninn, fram var á drekahǫfuð, en aptr krókr ok fram af sem sporðr ok
hvártveggi svírinn ok allr stafninn var með gulli lagðr; þat skip
kallaði konungr Orminn, þvíat þá er segl var á lopti, skyldi þat vera
fyrir vængi drekans; var þetta skip fríðast í Nóregi ǫllum. Eyjar þær,
er Rauðr byggði, heita Gylling ok Hæring, en allar saman heita þær
Goðeyjar, ok Goðeyjastraumr fyrir norðan, milli ok meginlandz. Óláfr
konungr kristnaði fjǫrð þann allan, ferr síðan leið sína suðr með
landi, ok varð í þeiri ferð mart þat, er í frásǫgn er fœrt, er trǫll ok
illar véttir glettusk við menn hans ok stundum við hann sjálfan. En vér
viljum heldr rita um þá atburði, er Óláfr konungr kristnaði Nóreg eða
ǫnnur þau lǫnd, er hann kom kristni á. Óláfr konungr kom liði sínu þat
sama haust í Þrándheim ok helt til Niðaróss ok bjó sér þar til
vetrsetu. — Þat vil ek nú næst rita láta, at segja frá íslenzkum
mǫnnum. —K. 81. Frá Íslendingum.

Þetta sama haust kómu til Niðaróss útan af Íslandi Kjartan Óláfsson,
Hǫskullzsonar, ok dótturson Egils Skallagrímssonar, er einn hefir
kallaðr verit mannvænstr maðr þeira, er fœzk hafi á Íslandi. Þar var þá
ok Haldórr, sonr Guðmundar á Mǫðruvǫllum, ok Kolbeinn, sonr Þórðar
Frevsgoða, bróðir Brennu-Flosa, fjórði Svertingr, sonr Rúnólfs goða.
Þessir váru allir heiðnir ok margir aðrir, sumir ríkir en sumir óríkir;
þá kómu ok af Íslandi gǫfgir menn, er kristni hǫfðu tekit af
Þangbrandi, Gizurr hvíti, sonr Teits Ketilbjarnarsonar, en móðir hans
var Álof, dóttir Bǫðvars hersis Víkinga-Kárasonar; bróðir Bǫðvars var
Sigurðr, faðir Eiríks bjóðaskalla, fǫður Ástríðar, móður Óláfs konungs.
Hjalti hét einn íslenzkr maðr Skeggjason; hann átti Vilborgu, dóttur
Gizurar hvíta. Hjalti var ok kristinn, ok tók Óláfr konungr
feginsamliga við þeim mágum, Gizuri ok Hjalta, ok váru þeir með honum.
En þeir íslenzkir menn, er fyrir skipum réðu ok heiðnir váru, þá
leituðu þeir til brautsiglingar, þegar konungr var í bœnum, þvíat þeim
var sagt, at konungr nauðgaði alla menn til kristni, en veðr gekk í þrá
þeim ok rak þá aptr undir Niðarhólm; þeir réðu þar fyrir skipum
Þórarinn Nefjólfsson, Hallfrøðr skáld Óttarsson, Brandr inn ǫrvi,
Þorleikr Brandzson. Þetta var sagt Óláfi konungi, at Íslendingar váru
þar nǫkkurum skipum ok heiðnir allir ok vildu flýja fund konungs. Þá
sendi konungr menn til þeira ok bannaði þeim braut at halda, bað þá
leggja inn til bœjar, ok gerðu þeir svá ok báru ekki af skipum sínum.

K. 82. Skírðir Íslendingar.

Þá kom Mikjálsmessa; lét konungr þá halda mjǫk, lét syngva messu
hátíðliga. Íslendingar gengu til ok hlýddu sǫng fǫgrum ok kluknahljóði.
En er þeir kómu til skipa sinna, sagði hverr þeira, hvernug líkat hafði
atferð kristinna manna. Kjartan lét vel yfir, en flestir aðrir lǫstuðu,
en þat er, sem mælt er, at mǫrg eru konungs eyru; var konungi þetta
sagt; þá gerði hann þegar um daginn mann eptir Kjartani ok bað hann
koma til sín. Kjartan gekk til konungs með nǫkkura menn; fagnaði hann
honum vel. Kjartan var allra manna mestr ok fríðastr ok vel orði
farinn. En er þeir konungr hǫfðu fám orðum við skipzk,þá bauð konungr
Kjartani at taka við kristni. Kjartan segir, at hann vill því eigi
níta, ef hann skal þá hafa vináttu konungs. Konungr heitr honum vináttu
sinni fullkominni, ok semja þeir konungr þetta sáttmál milli sín. Annan
dag eptir var Kjartan skírðr ok Bolli Þorláksson frændi hans ok alt
fǫruneyti þeira; var Kjartan ok Bolli í boði konungs, meðan þeir váru í
hvítaváðum, ok var konungr allkærr til þeira.

K. 83. Skírðr Hallfrøðr vandræðaskáld.

Óláfr konungr gekk einn dag úti á stræti, en menn nǫkkurir gengu í móti
þeim, ok sá, er fyrstr gekk, fagnaði konungi. Konungr spurði þann mann
at nafni, sá nefndisk Hallfrøðr. Þá mælti konungr: »ertu skáldit?«.
Hann segir :»kann ek yrkja«. Þá mælti konungr: »þú munt vilja taka
kristni ok gerask síðan minn maðr«. Hann segir: »kostr skal á því vera,
at ek mun skírask, ef þú, konungr, veitir mér sjálfr guðsifjar; af
engum manni ǫðrum vil ek þat þiggja«. Konungr segir: »ek vil þat gera«.
Var þá Hallfrøðr skírðr ok helt konungr honum undir skírn. Síðan spurði
konungr Hallfrøð: »viltu nú gerask minn maðr?«. Hallfrøðr segir: »ek
var fyrr hirðmaðr Hákonar jarls; nú vil ek ekki gerask þér handgenginn
ok engum ǫðrum hǫfðingjum, nema þú heitir mér því, at mik hendi enga þá
hluti, er þú rekir mik frá þér«. »Svá at einu er mér sagt, segir
konungr, frá þér, Hallfrøðr, at þú ert ekki svá vitr eða spakr, at mér
er ørvænt, at þú gerir þá hluti, er ek vil fyrir engan mun við sœma.«
»Dreptu mik þá« segir Hallfrøðr. Konungr mælti: »þú ert vandræðaskáld,
en minn maðr skaltu nú vera«. Hallfrøðr svarar: »hvat gefr þú, konungr,
mér at nafnfesti, ef ek skal heita vandræðaskáld?«. Konungr gaf honum
sverð, ok fylgði engi umgerð. Konungr mælti: »yrk nú vísu um sverðit ok
lát sverð vera í hverju vísuorði«. Hallfrøðr kvað:

156. Eitt es sverð, þats, sverða, sverðauðgan mik gerði, fyr
svipnjǫrðum sverða sverðótt mun nu verða; muna vansverðat verða, (verðr
emk þriggja sverða) jarðar hljótr, ef yrði umbgerð at því sverði.

Þá fekk konungr honum umgerð. Af Hallfrøðar kvæðum tǫkum vér vísendi ok
sannendi, þat er þar er sagt frá Óláfi konungi Tryggvasyni.K. 84.
Skírðir Íslendingar.

Þetta sama haust kom Þangbrandr prestr af Íslandi til Óláfs konungs ok
segir sínar farar eigi sléttar, segir, at Íslendingar hǫfðu gǫrt nið um
hann, en sumir vildu drepa hann, ok lét enga ván, at þat land myndi
kristit verða. Óláfr konungr varð svá óðr ok reiðr, at hann lét blása
ǫllum islenzkum mǫnnum saman, þeim er þar váru í bœnum, ok mælti síðan,
at alla skyldi drepa. En Kjartan ok Gizurrr ok Hjalti ok aðrir þeir, er
þá hǫfðu við kristni tekit, gengu til hans ok mæltu: »eigi muntu,
konungr, vilja ganga á bak orðum þínum, þvíat þú mælir svá, at engi
maðr skal svá mikit hafa gǫrt til reiði þinnar, at eigi viltu þat upp
gefa þeim, er skírask vilja ok láta af heiðni. Nú vilja þessir allir
íslenzkir menn, er hér eru nú, skírask láta, en vér munum finna bragð
þat til, er kristni mun við gangask á Íslandi; eru hér margir ríkra
manna synir af Íslandi, ok munu feðr þeira mikit liðsinni veita at
þessu máli. En Þangbrandr fór þar, sem hér með yðr, með ofstopa ok
manndráp, ok þolðu menn honum þar ekki slíkt«. Tók þá konungr at hlýða
á slíkar rœður; váru þá skírðir allir íslenzkir menn, þeir sem þar váru
þá.

K. 85. Frá íþróttum Óláfs konungs.

Óláfr konungr var mestr iþróttamaðr i Nóregi, þeira, er menn hafa frá
sagt, um alla hluti; hverjum manni var hann sterkari ok fimari, ok eru
þar margar frásagnir ritaðar um þat; ein sú, er hann gekk i Smalsarhorn
ok festi skjǫld sinn í ofanvert bjargit, ok enn þat, er hann hjalp
hirðmanni sínum, þeim er áðr hafði klifit bjargit, svá at hvárki mátti
komask upp né ofan, en konungr gekk til hans ok bar hann undir hendi
sér ofan á jǫfnu. Óláfr konungr gekk eptir árum útbyrðis, er menn hans
røru á Orminum, ok hann lék at þrimr handsǫxum, svá at jafnan var eitt
á lopti, ok hendi æ meðalkaflann. Hann vá jafnt báðum hǫndum ok skaut
ii. spjótum senn. Óláfr konungr var allra manna glaðastr ok leikinn
mjǫk, blíðr ok lítillátr, ákafamaðr mikill um alla hluti, stórgjǫfull,
sundrgerðamaðr mikill, fyrir ǫllum mǫnnum um frœknleik í orrostum,
allra manna grimmastr, þá er hann var reiðr, ok kvalði óvini sína mjǫk,
suma brendi hann í eldi, suma lét hann ólma hunda rífa í sundr, suma
lemja eða kasta fyrir hábjǫrg. Váru af þeim sǫkum vinir hansástúðgir
við hann, en óvinir hans hræddusk við hann; var því mikil framkvæmð
hans, at sumir gerðu hans vilja með blíðu ok vináttu, en sumir fyrir
hræzlu sakir.

K. 86. Skírðr Leifr Eiríksson.

Leifr, sonr Eiríks rauða, þess er fyrstr byggði Grœnland, var þetta
sumar kominn af Grœnlandi til Nóregs; fór hann á fund Óláfs konungs ok
tók við kristni ok var um vetrinn með Óláfi konungi.

K. 87. Fall Guðrøðar konungs.

Guðrøðr, sonr Eiríks blóðøxar ok Gunnhildar, hafði verit í hernaði í
vestrlǫndum, síðan er hann flýði land fyrir Hákoni jarli. En á þessu
sumri, er nú er áðr frá sagt, þá er Óláfr konungr Tryggvason hafði
iiii. vetr ráðit fyrir Nóregi, þá kom Guðrøðr til Nóregs ok hafði mǫrg
herskip; hann hafði þá siglt út af Englandi, ok er hann kom í landván
við Nóreg, þá stefndi hann suðr með landinu, þangat er honum var minni
ván fyrir Óláfs konungs; siglir Guðrøðr suðr til Víkrinnar. En þegar er
hann kom til landz, tók hann at herja ok brjóta undir sik landzfólk, en
beiddi sér viðtǫku. En er landzmenn sí, at herr mikill var kominn á
hendr þeim, þá leita menn sér griða ok sætta ok bjóða konungi, at
þingboð skyli fara yfir land ok bjóða honum heldr viðtǫku en þola her
hans, ok váru þar lǫgð frest á, meðan þingboð fœri yfir. Krafði þá
konungr vistagjaldz, meðan sú bíðandi skyldi vera. En bœndr kjósa hinn
kost heldr, at búa konungi veizlur þá stund alla, er hann þurfti, til
þess, ok tók konungr þann kost, at hann fór um land at veizlum með sumt
lið sitt, en sumt gætti skipa hans. En er þetta spyrja þeir brœðr,
Hyrningr ok Þorgeirr, mágar Óláfs konungs, þá samna þeir sér liði ok
ráða sér til skipa, fara síðan norðr í Víkina ok koma á einni nótt með
liði sínu, þar sem Guðrøðr konungr var á veizlu, veita þar atgǫngu með
eldi ok vápnum; fell þar Guðrøðr konungr ok flest alt liðit hans, en
þat, er á skipunum hafði verit, var sumt drepit, en sumt komsk undan ok
flýði víz vegar. Váru þá dauðir allir synir Eiríks ok Gunnhildar.

K. 88. Gǫrr Ormrinn langi.

Þann vetr eptir, er Óláfr konungr hafði komit af Hálogalandi, lét hann
reisa skip mikit inn undir Hlaðhǫmrum, þat ermeira var miklu, en ǫnnur
þau skip, er þá váru í landinu, ok eru enn þar bakkastokkar þeir, svá
at sjá má. Þorbergr skafhǫgg er nefndr sá maðr, er stafnasmiðr var at
skipinu, en þar váru margir aðrir at, sumir at fella, sumir at telgja,
sumir saum at slá, sumir til at flytja viðu. Váru þar allir hlutir
vandaðir mjǫk til; var skipit bæði langt ok breitt ok borðmikit ok
stórviðat. En er þeir báru skipit borði, þá átti Þorbergr
nauðsynjaørendi at fara heim til bús sins ok dvalðisk þar mjǫk lengi.
En er hann kom aptr, þá var skipit fullborða. Fór konungr þegar um
kveldit ok Þorbergr með honum ok sjá þá skipit, hvernug orðit sé, ok
mælti hverr maðr, at aldri hefði sét langskip jammikit eða jamfrítt.
Ferr þá konungr aptr í bœinn. En snimma eptir um morgininn ferr konungr
enn til skipsins ok þeir Þorbergr; váru þá smiðar þar áðr komnir, stóðu
þeir allir ok hǫfðusk ekki at. Konungr spurði, hví þeir fœri svá. Þeir
segja, at spilt var skipinu ok maðr myndi gengit hafa frá framstafni
til lyptingar ok sett í borðit ofan hvert skýlihǫgg at ǫðru. Gekk
konungr þá til ok sá, at satt var, mælti þegar ok svarði um, at sá maðr
skyldi deyja, ef konungr vissi, hverr fyrir ǫfundar sakir hefði spilt
skipinu — »en sá, er mér kann þat segja, skal mikil gœði af mér
hljóta«. Þá segir Þorbergr: »ek mun kunna segja yðr, konungr, hverr
þetta verk mun gǫrt hafa«. »Mér er eigi þess at ǫðrum manni meiri ván,
segir konungr, at þetta happ myni henda, en at þér, at verða þess víss
ok kunna mér segja«. »Segja mun ek þér, konungr, segir hann, hverr gǫrt
hefir — ek hefi gǫrt«. Þá svarar konungr: »þá skaltu bœta svá, at
jamvel sé, sem áðr var; þar skal líf þitt við liggja«. Síðan gekk
Þorbergr til ok teglði borðit, svá at ǫll gengu ór skýlihǫggin. Konungr
mælti þá ok allir aðrir, at skipit væri miklu fríðara á þat borð, er
Þorbergr hafði skorit; bað konungr hann þá sva gera á bæði borð ok bað
hann hafa mikla þǫkk fyrir. Var þá Þorbergr hǫfuðsmiðr fyrir skipinu,
þar til er gǫrt var; var þat dreki ok gǫrr eptir því, sem Ormr sá, er
konungr hafði haft af Hálogalandi, en þetta skip var miklu meira ok at
ǫllum hlutum meir vandat; þat kallaði hann Orm inn langa, en hinn Orm
inn skamma. Á Orminum langa váru iiii. rúm ok xxx. Hǫfuðin ok krókrinn
var alt gullbúit; svá váru há borðin, sem á hafskipum. Þat hefir skip
verit bezt gǫrt ok með mestum kostnaði í Nóregi.K. 89. Frá Eiríki jarli
Hákonarsyni.

Eiríkr jarl Hákonarson ok brœðr hans ok margir aðrir gǫfgir frændr
þeira fóru af landi á brot eptir fall Hákonar jarls. Fór Eiríkr jarl
austr í Svíþjóð á fund Óláfs Svía-konungs ok fengu þeir þar góðar
viðtǫkur. Veitti Óláfr konungr þar jarli friðland ok veizlur stórar,
svá at hann mátti þar vel halda sik í landi ok lið sitt; þess getr
Þórðr Kolbeinsson:

157. Meinrennir, brá (manna) — — — 158. Hafði sér við særi — — —

Lið mikit sótti af Nóregi til Eiríks jarls, þat er landflótta varð
fyrir Óláfi konungi Tryggvasyni. Tók Eiríkr jarl þá þat ráð, at hann
réð sér til skipa ok fór í hernað at fá sér fjár ok liði sínu. Hann
helt fyrst til Gotlandz ok lá þar við lengi um sumarit ok sætti
kaupskipum, er siglðu til landzins, eða víkingum, stundum gekk hann upp
á landit ok herjaði þar víða með sjánum; svá segir i Bandadrápu:

159. Mærr vann miklu fleiri malmhríð jǫfurr síðan (eðr frǫ́gum
þat)aðra; Eirekr und sik geira. þás garð-Váli gerði Gotlands vala
strandir Virvils vítt of herjat. veðrmildr ok semr hildi.

Síðan siglði Eiríkr jarl suðr til Vindlandz ok hitti hann fyrir
Staurinum víkingaskip nǫkkur ok lagði til orrostu við þá; þá fekk
Eiríkr jarl sigr en drap víkingana; svá segir í Bandadrápu:

160. Stýrir lét at Stauri stafnviggs hǫfuð liggja (gramr vélti svá)
gumna; gunnblíðr ok ræðr síðan. sleit at sverða móti svǫrð víkinga
hǫrðu unda mǫ́r fyr eyri. jarl goðvǫrðu hjarli.

K. 90. Hernaðr Eiríks i Austrveg.

Eiríkr jarl siglði um haustit aptr til Svíþjóðar ok var þar vetr annan.
En at vári bjó jarl her sinn ok siglði síðan í Austrveg; en þá er hann
kom í ríki Valdamars konungs, tók hann at herja ok drepa mannfólkit ok
brenna alt þar sem hann fór, ok eyddi landit. Hann kom til
Aldeigjuborgar ok settisk þar um, þar til er hann vann staðinn, drap
þar mart fólk, en braut ok brendi borgina alla, ok síðan fór hann víða
herskildi um Garðaríki; svá segir í Bandadrápu:

161. Oddhríðar fór eyða (óx hríð at þat) síðan logfágandi (lǫgðis) land
Valdamars brandi;Aldeigju brauzt, œgir (oss numnask skil) gumna; sú
varð hildr með hǫlðum hǫrð; komt austr í Garða.

Eiríkr jarl var í þessum hernaði ǫllum samt v. sumur, en er hann kom ór
Garðaríki, fór hann herskildi um alla Aðalsýslu ok Eysýslu, ok þar tók
hann iiii. víkingaskeiðr af Dǫnum ok drap alt af, svá segir í
Bandadrápu:

162. Frák, hvar fleina sævar fúrherðir styr gerði endr í eyja sundi;
Eirekr und sik geira; hrauð fúrgjafall fjórar folkmeiðr Dana skeiðar
(vér frǫ́gum þat) vága. veðrmildr ok semr hildi.

163. Ǫ́ttuð hjaldr, þars hǫlðar, hlunnviggs, í bý runnu, gætinjǫrðr,
við Gauta; gunnblíðr ok ræðr síðan. herskildi fór hildar (hann þverði
frið mǫnnum) ǫ́ss of allar sýslur. jarl goðvǫrðu hjarli.

Eiríkr jarl fór til Danmarkar, þá er hann hafði einn vetr verit í
Svíaveldi; hann fór á fund Sveins tjúguskeggs Dana-konungs ok bað til
handa sér Gyðu, dóttur hans, ok var þat at ráði gǫrt; fekk þá Eiríkr
jarl Gyðu; vetri síðarr áttu þau son, er Hákon hét. Eiríkr jarl var á
vetrum í Danmǫrk, en stundum í Svíaveldi, en í hernaði á sumrum.

K. 91. Kvánfang Sveins konungs.

Sveinn Dana-konungr tjúguskegg átti Gunnhildi, dóttur Búrizláfs
Vinða-konungs. En í þenna tima, sem nú var áðr frá sagt, var þá þat til
tíðenda, at Gunnhildr drótning tók sótt ok andaðisk, en lítlu síðarr
fekk Sveinn konungr Sigríðar innar stórráðu, dóttur Skǫglar-Tósta,
móður Óláfs ins sœnska, Svía-konungs. Tóksk þar þá með tengðum konunga
kærleikar ok með ǫllum þeim Eiríki jarli Hákonarsyni.

K. 92. Kvánfang Búrizláfs konungs.

Búrizláfr Vinða-konungr kærði mál þat fyrir Sigvalda jarli, mági sínum,
at sættargørð sú var rofin, er Sigvaldi jarl hafði gǫrt milli Sveins
konungs ok Búrizláfs konungs. Búrizláfr konungr skyldi fá Þyri
Haraldzdóttur, systur Sveins konungs, en þat ráð hafði ekki fram
gengit, þviat Þyri setti þar þvert nei fyrir, at hon myndi giptask
vilja heiðnum manni ok gǫmlum. Nú segir Búrizláfr konungr jarli, at
hann vili heimta þann máldaga ok bað jarl fara til Danmerkr ok hafa
Þyri drótningu til sín. Sigvaldi jarl lagðisk þá ferð eigi undir hǫfuð
ok ferr á fund SveinsDanakonungs ok berr þetta mál fyrir hann, ok kømr
jarl svá fortǫlum sínum, at Sveinn konungr fær í hendr honum Þyri,
systur sína, ok fylgðu henni konur nǫkkurar ok fóstrfaðir hennar, er
nefndr er Ǫzurr Agason, ríkr maðr, ok nǫkkurir menn aðrir. Kom þat í
einkamál með konungi ok jarli, at eignir þær í Vindlandi, er átt hafði
Gunnhildr drótning, skyldi þá hafa Þyri til eiginorðz ok þar með aðrar
stórar eignir í tilgjǫf sina. Þyri grét sárliga ok fór mjǫk nauðig. En
er þau jarl kómu í Vindland, þá gerði Búrizláfr konungr brullaup sitt
ok fekk Þyri drótningar. En er hon var með heiðnum mǫnnum, þá vildi hon
hvárki þiggja mat né drykk af þeim, ok fór svá fram vii. nætr. En þá
var þat á einni nótt, at Þyri drótning ok Ǫzurr hljópusk í brot í
náttmyrkri ok til skógar. Er þat skjótast frá þeira ferð at segja, at
þau koma fram í Danmǫrk, ok þorir Þyri þar fyrir engan mun at vera
fyrir þá sǫk, at hon veit, ef Sveinn konungr spyrr, bróðir hennar, til
hennar þar, at hann mun skjótt senda hana aptr til Vindlandz. Fara þau
alt hulðu hǫfði, þar til er þau koma í Nóreg. Létti Þyri ferðinni eigi
fyrr, en þau koma á fund Óláfs konungs; tók hann við þeim vel ok váru
þau þar í góðum fagnaði; segir Þyri konungi alt um sín vendræði ok biðr
hann hjálpráða, biðr sér friðar í hans riki. Þyri var kona orðsnjǫll ok
virðisk konungi vel rœður hennar, sá hann, at hon var fríð kona, ok
kømr í hug, at þetta myni vera gott kvánfang, ok víkr þannug rœðunni,
spyrr, ef hon vill giptask honum. En svá sem þá var hennar ráði komit,
þótti henni vandi mikill ór at ráða, en í annan stað sá hon, hversu
farsæligt gjaforð þetta var, at giptask svá ágætum konungi, ok bað hann
ráða fyrir sér ok sínu ráði. Ok svá sem um þetta var talat, þá fekk
Óláfr konungr Þyri drótningar. Þetta brullaup var gǫrt um haustit, þá
er konungr hafði komit norðan af Hálogalandi. Var Óláfr konungr ok Þyri
drótning í Niðarósi um vetrinn. En eptir um várit þá kærði Þyri
drótning opt fyrir Óláfi konungi ok grét sárliga þat er eignir hennar
váru svá miklar í Vindlandi, en hon hafði eigi fjárhlut þar í landi,
sva sem drótningu sœmði, stundum bað hon konung fǫgrum orðum, at hann
skyldi fá henni eign sína, segir, at Búrizláfr konungr var svá mikill
vin Óláfs konungs, at þegar, er þeir fynnisk, myndi konungr fá Óláfi
konungi alt þat, er hann beiddisk. En er þessar rœðu urðu varir vinir
Óláfs konungs, þá lǫttu allir konung þessarrar farar. Svá segir, at þat
var einn dag snimma um várit, at konungr gekk eptir stræti, en við torg
gekk maðr í móti honum með hvannir margar okundarliga stórar þann tíma
várs. Konungr tók einn hvannnjóla mikinn í hǫnd sér ok gekk heim til
herbergis Þyri drótningar. Þyri sat inn í stofunni ok grét, er konungr
kom inn. Konungr mælti: »sé hér hvannjóla mikinn, er ek gef þér«. Hon
laust við hendinni ok mælti: »stœrrum gaf Haraldr Gormsson, en miðr
æðraðisk hann at fara af landi ok sœkja eign sína, en þu gerir nú, ok
reyndisk þat þá, er hann fór hingat í Nóreg ok eyddi mestan hlut landz
þessa, en eignaðisk alt at skyldum ok skǫttum, en þú þorir eigi at fara
í gǫgnum Danaveldi fyrir Sveini konungi, bróður mínum«. Óláfr konungr
hljóp upp við, er hon mælti þetta, ok mælti hátt ok svarði við: »aldri
skal ek hræddr fara fyrir Sveini konungi, bróður þínum, ok ef okrir
fundir verða, þá skal hann fyrir láta«.

K. 93. Útboð Óláfs konungs.

Óláfr konungr stefndi þing í bœnum lítlu síðarr. Hann gerði þá bert
fyrir allri alþýðu, at hann mun leiðangr hafa úti um sumarit fyrir
landi, ok hann vill nefnd hafa ór hverju fylki bæði at skipum ok liði,
segir þá, hversu mǫrg skip hann vill þaðan hafa ór firðinum. Síðan
gerir hann orðsending bæði norðr ok suðr með landi it ýtra ok it øfra
ok lætr liði út bjóða. Óláfr konungr lætr þá setja fram Orminn langa ok
ǫll ǫnnur skip sín, bæði stór ok smá, stýrði hann sjálfr Orminum langa.
Ok þá er menn váru þar ráðnir til skipanar, þá var þar svá mjǫk vandat
lið ok valit, at engi maðr skyldi vera á Orminum langa ellri en sextøgr
eða yngri en tvítøgr, en valðir mjǫk at afli ok hreysti. Þar váru fyrst
til skoraðir hirðmenn Óláfs konungs, þvíat þat var valit af
innanlandzmǫnnum ok útanlandz alt þat, er sterkast var ok frœknast.

K. 94. Manntal á Orminum.

Úlfr rauði hét maðr, er bar merki Óláfs konungs ok í stafni var á
Orminum, ok annarr Kolbjǫrn stallari, Þorsteinn oxafótr, Víkarr af
Tíundalandi, bróðir Arnljóts gellina. Þessir váru á rausninni í sǫxum:
Vakr elfski Raumason, Bersi inn sterki, Án skyti af Jamtalandi, Þrándr
rammi af Þelamǫrk ok Óþyrmir, bróðir hans, þeir Háleygir: Þrándr
skjálgi, Ǫgmundr sandi, Hlǫðvir langi ór Saltvík, Hárekr hvassi; þeir
innan-Þrœndir: Ketill hávi, Þorfinnr eisli, Hávarðr ok þeir brœðr ór
Orkadal. Þessir váru í fyrirrúmi, Bjǫrn af Stuðlu, Þorgrímr ór
HviniÞjóðólfsson, Ásbjǫrn ok Ormr, Þórðr ór Njarðarlaug, Þorsteinn
hvíti af Oprostǫðum, Arnórr mœrski, Hallsteinn ok Bǫrkr ór Fjǫrðum,
Eyvindr snákr, Bergðórr bestill, Hallkell af Fjǫlum, Óláfr drengr,
Arnfinnr sygnski, Sigurðr bíldr, Einarr hǫrzki ok Finnr, Ketill rygski,
Grjótgarðr rǫskvi. Þessir váru í krapparúmi: Einarr þambarskelfir; hann
þótti þeim eigi hlutgengr, þvíat hann var xviii. vetra; Hallsteinn
Hlífarson, Þórólfr, Ívarr smetta, Ormr skógarnef — ok margir aðrir
menn, mjǫk ágætir, váru á Orminum, þótt vér kunnim eigi nefna; viii.
menn váru í hálfrými á Orminum ok var valit einum manni ok einum; xxx.
váru í fyrirrúmi. Þat var mál manna, at þat mannval, er á Orminum var,
bar eigi minna af ǫðrum mǫnnum um fríðleika ok afl ok frœknleik, en
Ormrinn af ǫðrum skipum. Þorkell nefja, bróðir konungs, stýrði Orminum
skamma; Þorkell dyðrill ok Jósteinn, móðurbrœðr konungs, hǫfðu Tranann,
ok var hvártveggja þat skip allvel skipat. Ellifu stórskip hafði Óláfr
konungr ór Þrándheimi ok umfram tvítøgsessur ok smæri skip.

K. 95. Kristnat Ísland.

En er Óláfr konungr hafði mjǫk búit lið sitt ór Niðarósi, þá skipaði
hann mǫnnum um ǫll Þrœndalǫg í sýslur ok ármenningar; þá sendi hann til
Íslandz Gizur hvíta ok Hjalta Skeggjason, at boða kristni á Íslandi, ok
fekk með þeim prest þann, er Þormóðr er nefndr, ok fleiri vígða menn,
en hafði eptir með sér í gisling iiii. islenzka menn, þá er honum þóttu
ágætastir, Kjartan Óláfsson, Haldór Guðmundarson, Kolbein Þórðarson,
Sverting Rúnólfsson. Ok er þat sagt af ferð þeira Gizurar ok Hjalta, at
þeir kómu til Íslandz fyrir alþingi ok fóru til þings, ok á því þingi
var kristni í lǫg tekin á Íslandi, ok þat sumar var skírt alt mannfólk.

K. 96. Kristnat Grœnland.

Óláfr konungr sendi ok þat sama vár Leif Eiríksson til Grœnlandz, at
boða þar kristni, ok fór hann þat sumar til Grœnlandz; hann tók í hafi
skipsǫgn þeira manna, er þá váru ófœrir ok lágu á skipsflaki, ok þá
fann hann Vínland it góða ok kom um sumarit til Grœnlandz ok hafði
þannug með sér prest ok kennimenn ok fór til vistar í Brattahlíð til
Eiríks, fǫður síns. Menn kǫlluðu hann síðan Leif inn hepna, en Eiríkr
faðir hans sagði, at þat var samskulda, er Leifr hafði borgit skipsǫgn
manna ok þat, er hann hafði flutt skémanninn til Grœnlandz; þat var
prestr.K. 97. Ferð Óláfs konungs.

Óláfr konungr fór með liði sínu suðr með landi; sóttu þá til fundar við
hann vinir hans margir, ríkismenn þeir, er til ferðar váru búnir með
konungi; var þar inn fyrsti maðr Erlingr Skjálgsson, mágr hans, ok
hafði hann skeið ina miklu; hon var xxx. at rúmatali, ok var þat skip
allvel skipat. Þá kómu ok til konungs mágar hans, Hyrningr ok Þorgeirr,
ok stýrði hvártveggi miklu skipi. Margir aðrir rikismenn fylgðu honum;
hann hafði lx. langskipa, er hann fór ór landi, ok siglði suðr fyrir
Danmǫrk gǫgnum Eyrarsund, ok í þeiri ferð kom Óláfr konungr til
Vindlandz ok gerði stefnulag við Búrizláf konung, ok funnusk þeir
konungar; tǫluðu þeir þá um eignir þær, er Óláfr konungr heimti, ok
fóru allar rœður líkliga milli konunga, ok var góðr greiðskapr um þær
heimtingar, er Óláfr konungr þóttisk þar eiga. Dvalðisk Óláfr konungr
þar lengi um sumarit, fann þar marga vini sína.

K. 98. Frá Svía-konungi.

Sveinn konungr tjúguskegg átti þá Sigríði ina stórráðu, sem fyrr er
ritit. Sigríðr var inn mesti óvin Óláfs konungs Tryggvasonar ok fann
þat til saka, at Óláfr konungr hafði slitit einkamálum við hana ok
lostit hana í andlit, svá sem fyrr var ritit. Hon eggjaði mjǫk Svein
konung til at halda orrostu við Óláf konung Tryggvason ok segir, at þat
var œrin sǫk við Óláf konung, er hann hafði lagzk hjá Þyri, systur hans
— »at ólofi yðru, ok myndi ekki inir fyrri frændr yðrir slíkt þola«;
hafði Sigríðr drótning slikar fortǫlur optliga í munni, ok kom hon svá
sínum fortǫlum, at Sveinn konungr var fullkominn at gera þat ráð. Ok
snimma um várit sendi Sveinn konungr menn austr í Sviþjóð á fund Óláfs
Svía-konungs, mágs síns, ok Eiríks jarls, ok lét segja þeim, at Óláfr
Nóregskonungr hafði leiðangr úti ok ætlaði at fara um sumarit til
Vindlandz; fylgði þat orðsending, at Svíakonungr ok jarl skyldu her úti
hafa ok fara til móts við Svein konung; skyldu þeir þá allir saman
leggja til orrostu við Óláf konung. En Svía-konungr ok Eiríkr jarl váru
þessarrar ferðar albúnir ok drógu þá saman skipaher mikinn af
Svíaveldi; fóru því liði suðr til Danmerkr ok kómu þar svá, at Óláfr
konungr Tryggvason hafði áðr austr siglt; þess getr Haldórr ókristni,
er hann orti um Eirík jarl:164. Út bauð jǫfra hneitir élmóðr af
Sviþjóðu (sunnr helt gramr til gunnar) gunnbliks liði miklu; hverr
vildi þá hǫlða hrægeitunga feitir, (mǫ́r fekk) á sæ (sára sylg) Eireki
fylgja.

Þeir Svía-konungr ok Eiríkr jarl heldu til fundar við Danakonung ok
hǫfðu þá allir saman ógrynni hers.

K. 99. Svikræði Sigvalda jarls.

Sveinn konungr, þá er hann hafði sent eptir herinum, þá sendi hann
Sigvalda jarl til Vindlandz at njósna um ferð Óláfs konungs
Tryggvasonar ok gildra svá til, at fundr þeira Sveins konungs mætti
verða ok Óláfs konungs. Ferr þá Sigvaldi jarl leið sína ok kom fram á
Vindlandi, fór til Jómsborgar ok síðan á fund Óláfs konungs
Tryggvasonar. Váru þar mikil vináttumál þeira á milli, kom jarl sér í
inn mesta kærleik við konung. Ástríðr, kona jarls, dóttir Búrizláfs
konungs, var vin mikill Óláfs konungs, ok var þat mjǫk af inum fyrrum
tengðum, er Óláfr konungr hafði átt Geiru, systur hennar. Sigvaldi jarl
var maðr vitr ok ráðugr, en er hann kom sér í ráðagørð við Óláf konung,
þá dvalði hann mjǫk ferðina hans austan at sigla ok fann til þess mjǫk
ýmsa hluti, en lið Óláfs konungs lét geysiilla ok váru menninir mjǫk
heimfúsir, er þeir lágu albúnir, en veðr byrvæn. Sigvaldi jarl fekk
njósn leyniliga af Danmǫrk, at þá var austan kominn herr Dana-konungs
ok Eiríkr jarl hafði þá ok búinn sinn her ok þeir hǫfðingjarnir mundu
þá koma austr undir Vindland ok þeir hǫfðu á kveðit, at þeir mundu bíða
Óláfs konungs við ey þá, er Svǫlð hét, svá þat, at jarl skyldi svá til
stilla, at þeir mætti þar finna Óláf konung.

K. 100. Ferð Óláfs af Vindlandi.

Þá kom pati nǫkkurr til Vindlandz, at Sveinn Dana-konungr hefði her
úti, ok gerðisk brátt sá kurr, at Sveinn Dana-konungr myndi vilja finna
Óláf konung, en Sigvaldi jarl segir konungi: »ekki er þat ráð Sveins
konungs at leggja til bardaga við þik með Dana-her einn saman, svá
mikinn her sem þér hafið. En ef yðr er nǫkkurr grunr á því, at ófriðr
myni fyrir, þá skal ek fylgja yðr meðð mínu liði, ok þótti þat enn
styrkr, hvar sem Jómsvíkingar fylgðu hǫfðingjum; mun ek fá þér xi. skip
vel skipuð«. Konungr játaði þessu. Var þá lítit veðr ok hagstœtt. Lét
konungr þá leysa flotann ok blása til brotlǫgu; drógu menn þá segl sín,
okgengu meira smáskipin ǫll, ok siglðu þeir undan á hafit út, en jarl
siglði nær konungsskipinu ok kallaði til þeira, bað konung sigla eptir
sér — »mér er kunnast, segir hann, hvar djúpast er um eyjasundin, en
þér munuð þess þurfa með þau in stóru skip«. Siglði þá jarl fyrir með
sínum skipum; hann hafði xi. skip, en konungr siglði eptir honum með
sínum stórskipum. Hafði hann ok þar xi. skip, en allr annarr herrinn
siglði út á hafit. En er Sigvaldi jarl siglði útan at Svǫlð, þá røri í
móti þeim skúta ein; þeir segja jarli, at herr Dana-konungs lá þar í
hǫfninni fyrir þeim; þá lét jarl hlaða seglunum, ok róa þeir inn undir
eyna; Halldórr ókristni segir svá:

165. Eyna fór ok einu (unnviggs konungr sunnan (sverð rauð) mætr (at
morði) (meiðr) sjau tøgum skeiða, þás húnlagar hreina hafði jarl of
krafða (sætt gekk seggja áttar sundr) Skǫ́nunga fundar.

Hér segir, at þeir Óláfr konungr ok Sigvaldi jarl hǫfðu lxx. skipa ok
einu meirr, þá er þeir siglðu sunnan.

K. 101. Frá tali konunganna.

Sveinn Dana-konungr ok Óláfr Svía-konungr ok Eiríkr jarl váru þar þá
með allan her sinn. Þá var fagrt veðr ok bjart sólskin; gengu þeir nú á
hólminn allir hǫfðingjar ok sveitir með þeim ok sá, er skipin siglðu út
á hafit mjǫk mǫrg saman, ok nú sjá þeir, hvar siglir eitt mikit skip ok
glæsiligt; þá mæltu báðir konungarnir: »þetta er mikit skip ok
ákafafagrt; þetta mun vera Ormr inn langi«. Eiríkr jarl svarar ok
segir, at »ekki er þetta Ormr inn langi«, — ok svá var sem hann sagði;
þetta skip átti Eindriði af Gimsum. Lítlu síðarr sá þeir, hvar annat
skip siglði miklu meira en it fyrra. Þá mælti Sveinn konungr: »hræddr
er Óláfr Tryggvason nú, eigi þorir hann at sigla með hǫfuðin á skipi
sínu«. Þá segir Eiríkr jarl: »ekki er þetta konungs skip; kenni ek
þetta skip ok seglit, þvíat stafat er seglit; þetta er Erlingr
Skjálgsson; látum sigla þá; betra er oss skarð ok missa í flota Óláfs
konungs, en þetta skip þar svá búit«. En stundu síðarr sá þeir ok kendu
skip Sigvalda jarls, ok viku þau þannug at hólmanum; þá sá þeir, hvar
siglðu iii. skip, ok var eitt mikit skip. Mælti þá Sveinn konungr, biðr
þá ganga til skipa sinna, segir, at þá ferr Ormr inn langi. Eiríkr jarl
segir: »mǫrg hafa þeir ǫnnur stór skip ok glæsilig, en Orm inn langa,
bíðum enn«. Þá mæltu mjǫk margir menn: »eigi vill Eiríkr jarl nú
berjask okhefna fǫður síns; þetta er skǫmm mikil, svá at spyrjask mun
um ǫll lǫnd, ef vér liggjum hér með jammiklu liði, en Óláfr konungr
sigli á hafit út hér hjá oss sjálfum«. En er þeir hǫfðu þetta talat um
hríð, þá sá þeir, hvar siglðu iiii. skip, ok eitt af þeim var dreki
allmikill ok mjǫk gullbúinn. Þá stóð upp Sveinn konungr ok mælti: »hátt
mun Ormrinn bera mik í kveld; honum skal ek stýra«. Þá mæltu margir, at
Ormrinn var furðumikit skip ok fritt, rausn mikil, at láta gera slíkt
skip. Þá mælti Eiríkr jarl, svá at nǫkkurir menn heyrðu: »þótt Óláfr
konungr hefði ekki meira skip en þetta, þá myndi Sveinn konungr þat
aldri fá af honum með einn saman Dana-her«. Dreif þá fólkit til
skipanna ok ráku af tjǫldin. En er hǫfðingjar rœddu þetta milli sín,
sem nú er sagt, þá sá þeir, hvar siglðu iii. skip allmikil ok it iiii.
síðast, ok var þat Ormr inn langi. En þau in stóru skip, er áðr hǫfðu
siglt ok þeir hugðu, at Ormrinn væri, þat var it fyrra Traninn, en it
síðarra Ormr inn skammi. En þá er þeir sá Orminn langa, kendu allir,
mælti þá engi í mót, at þar myndi sigla Óláfr Tryggvason, gengu þá til
skipanna ok skipuðu til atlǫgunnar. Váru þat einkamál þeira
hǫfðingjanna, Sveins konungs ok Óláfs konungs ok Eiríks jarls, at sinn
þriðjung Nóregs skyldi eignask hverr þeira, ef þeir feldi Óláf konung
Tryggvason, en sá þeira hǫfðingja, er fyrst gengi á Orminn, skyldi
eignask alt þat hlutskipti, er þar feksk, ok hverr þeira þau skip, er
sjálfr hryði. Eiríkr jarl hafði barða einn geysimikinn, er hann var
vanr at hafa í víking; þar var skegg á ofanverðu barðinu hváru tveggja;
en niðr frá járnspǫng þykk ok svá breið sem barðit ok tók alt í sjá
ofan.

K. 102. Frá liði Óláfs konungs.

Þá er þeir Sigvaldi jarl røru inn undir hólmann, þá sá þat þeir Þorkell
dyðrill af Trananum ok aðrir skipstjórnarmenn, þeir er með honum fóru,
at jarl snøri sínum skipum undir hólmann, þá hlóðu þeir ok seglum ok
røru eptir honum ok kǫlluðu til þeira, spurðu, hví þeir fóru svá. Jarl
segir, at hann vill bíða Óláfs konungs — »ok er meiri ván, at ófriðr sé
fyrir oss«. Létu þeir þá fljóta skipin, þar til er Þorkell nefja kom
með Orminn skamma ok þau iii. skip, er honum fylgðu, ok váru þeim sǫgð
in sǫmu tíðendi; hlóðu þeir þá ok sínum seglum ok létu fljóta ok biðu
Óláfs konungs, en þá er konungrinn siglði innan at hólmanum, þá røri
allr herrinn út á sundit fyrir þá.En er þeir sá þat, þá báðu þeir
konunginn sigla leið sína, en leggja eigi til orrostu við svá mikinn
her. Konungr svarar hátt ok stóð upp í lyptingunni: »láti ofan seglit,
ekki skulu mínir menn hyggja á flótta; ek hefi aldri flýit í orrostu;
ráði guð fyrir lífi mínu, en aldri mun ek á flótta leggja«. Var svá
gǫrt, sem konungr mælti. Svá segir Hallfrøðr:

166. Geta skal máls þess, es mæla menn at vápna sennu dolga fangs við
drengi dáðǫflgan bǫr kvǫ́ðu — baða hertryggðar hyggja hnekkir sína
rekka (þess lifa þjóðar sessa þróttar orð) á flótta.

K. 103. Lagt saman skipum Óláfs konungs.

Óláfr konungr lét blása til samlǫgu ǫllum skipum sínum; var konungsskip
í miðju liði, en þar á annat borð Ormr inn skammi, en annat borð
Traninn. En þá er þeir tóku at tengja stafnana, þá bundu þeir saman
stafnana á Orminum langa ok Orminum skamma. En er konungr sá þat,
kallaði hann hátt, bað þá leggja fram betr it mikla skipit ok láta þat
eigi aptast vera allra skipa í herinum. Þá svarar Úlfr inn rauði: »ef
Orminn skal því lengra fram leggja, sem hann er lengri en ǫnnur skip,
þá mun ávint verða um sǫxin«. Konungr segir: »eigi vissa ek, at ek ætta
stafnbúann bæði rauðan ok ragan«. Úlfr segir: »ver þú eigi meirr baki
lyptingina en ek mun verja stafninn«. Konungr helt á boga ok lagði ǫr á
streng ok snøri at Úlfi. Úlfr mælti: »skjót annan veg, konungr, þannug
sem meiri er þǫrfin; þér vinn ek þat er ek vinn«.

K. 104. Frá Óláfi konungi.

Óláfr konungr stóð í lypting á Orminum, bar hann hátt mjǫk; hann hafði
gyltan skjǫld ok gullroðinn hjálm; var hann auðkendr frá ǫðrum mǫnnum;
hann hafði rauðan kyrtil stuttan útan um brynju. En er Óláfr konungr
sá, at riðluðusk flokkarnir ok upp váru sett merki fyrir hǫfðingjum, þá
spurði hann: »hverr er hǫfðingi fyrir líði því, er gegnt oss er?«.
Honum var sagt, at þar var Sveinn konungr tjúguskegg með Dana-her.
Konungr svarar: »ekki hræðumk vér bleyður þær, engi er hugr í Dǫnum; —
en hverr hǫfðingi fylgir þeim merkjum, er þar eru út í frá hœgra veg?«.
Honum var sagt, at þar var Óláfr konungr með Svía-her. Óláfr konungr
segir: »betra væri Svíum heima ok sleikja um blótbolla sína, en gangaá
Orminn undir vápn yður. En hverir eigu þau in stóru skip, er þar liggja
út á bakborða Dǫnum?«. »Þar er, segja þeir, Eiríkr jarl Hákonarson«. Þá
svarar Óláfr konungr: »hann mun þykkjask eiga við oss skapligan fund,
ok oss er ván snarprar orrostu af því liði; þeir eru Norðmenn, sem vér
erum«.

K. 105. Uphaf orrostu.

Síðan greiða konungar atróðr, lagði Sveinn konungr sitt skip móti
Orminum langa, en Óláfr konungr sœnski lagði út frá ok stakk stǫfnum at
ýzta skipi Óláfs konungs Tryggvasonar, en ǫðrum megin Eiríkr jarl.
Tóksk þar þá hǫrð orrosta. Sigvaldi jarl lét skotta við sín skip ok
lagði ekki til orrostu. Svá segir Skúli Þorsteinsson — hann var þá með
Eiríki jarli —:

167. Fylgðak Frísa dolgi (fekk ungr) þars spjǫr sungu (nú fiðr ǫld, at
eldumk) (aldrbót) ok Sigvalda, þás til móts við mœti malmþings í dyn
hjalma sunnr fyr Svǫlðar mynni sárlauk roðinn bǫ́rum.

Ok enn segir hér frá þessum tíðendum Hallfrøðr:

168. Þar hykk víst til mjǫk mistu (mǫrg kom drótt á flótta) gram, þanns
gunni framði, gengis þrœnzkra drengja, noefr vá einn við jǫfra allvaldr
tváa snjalla (frægt es til slíks at segja siðar) en jarl enn þriðja.

K. 106. Flótti Sveins konungs ok Óláfs konungs.

Þessi orrosta var in snarpasta ok allmannskœð. Frambyggjar á Orminum
langa ok Orminum skamma ok Trananum fœrðu akkeri ok stafnljá í skip
Sveins konungs, en áttu vápnin at bera á þá niðr undir fœtr sér; hruðu
þeir ǫll þau skip, er þeir fengu haldit, en konungrinn Sveinn ok þat
lið, er undan komsk, flýði á ǫnnur skip, ok því næst lǫgðu þeir frá ór
skotmáli, ok fór þessi herr, svá sem gat Óláfr konungr Tryggvason. Þá
lagði þar at í staðinn Óláfr Svía-konungr, ok þegar er þeir kómu nær
stórskipum, þá fór þeim, sem hinum, at þeir létu lið mikit ok sum skip
sín, ok lǫgðu frá við svá búit. En Eiríkr jarl síbyrði Barðanum við it
ýzta skip Óláfs konungs ok hrauð þat ok hjó þegar þat ór tengslum, en
lagði þá at því, er þar var næst, ok barðisk til þess, er þat var
hroðit. Tók þá liðit at hlaupa af inum smærum skipunum ok upp á
stórskipin, en jarl hjó hvert ór tengslunum, svá sem hroðit var, en
Danir ok Svíar lǫgðu þá í skotmál ok ǫllum megin at skipum Óláfs
konungs.En Eiríkr jarl lá ávalt síbyrt við skipin ok átti hǫggorrostu,
en svá sem menn fellu á skipum hans, þá gengu aðrir upp í staðinn,
Danir ok Svíar. Svá segir Haldórr:

169. Gerðisk snarpra sverða, slitu drengir frið lengi þars gollin spjǫr
gullu, gangr of Orm enn langa; dolgs kvǫ́ðu fram fylgja fráns leggbita
hǫ́num sœnska menn at sennu sunnr ok danska runna.

Þá var orrosta in snarpasta, ok fell þá mjǫk liðit, ok kom svá at
lykðum, at ǫll váru hroðin skip Óláfs konungs nema Ormrinn langi; var
þar þá alt lið á komit, þat er vígt var hans manna. Þá lagði Eiríkr
jarl Barðanum at Orminum síbyrt ok var þar hǫggorrosta; svá segir
Halldórr:

170. Fjǫrð kom heldr í harðan, hnitu reyr saman dreyra, tungl skǫ́rusk
þá tingla tangar, Ormr enn langi, þás borðmikinn Barða brynflagðs
Reginn lagði (jarl vann hjalms at holmi hríð) við Fáfnis síðu.

K. 107. Frá Eiríki jarli.

Eiríkr jarl var í fyrirrúmi á skipi sínu, ok var þar fylkt með
skjaldborg; var þá bæði þar hǫggorrosta ok spjótum lagt ok kastat ǫllu
því, er til vápna var, en sumir skutu bogaskoti eða handskoti. Var þá
svá mikill vápnaburðr á Orminn, at varla mátti hlífum fyrir sik koma,
er svá þykt flugu spjót ok ǫrvar, þvíat ǫllum megin lǫgðu herskip at
Orminum. En menn Óláfs konungs váru þá svá óðir, at þeir hljópu upp á
borðin til þess at ná með sverðzhǫggum at drepa fólkit, en margir lǫgðu
eigi svá undir Orminn, at þeir vildi í hǫggorrostu vera. En Óláfsmenn
gengu flestir út af borðunum ok gáðu eigi annars, en þeir berðisk á
sléttum velli, ok sukku niðr með vápnum sínum; svá segir Hallfrøðr:

171. Sukku niðr af Naðri (naddfár) í bǫð sárir (baugs gerðut við
vægjask) verkendr Heðins serkjar; vanr mun Ormr, þótt Ormi alldýrr
konungr stýri, hvars skríðr með lið lýða, lengi slíkra drengja.

K. 108. Frá Einari þambarskelfi.

Einarr þambarskelfir var á Orminum aptr í krapparúmi; hann skaut af
boga ok var allra manna harðskeytastr. Einarr skaut at Eiríki jarli ok
laust í stýrishnakkann fyrir ofan hǫfuð jarli, ok gekk alt upp á
reyrbǫndin; jarl leit til ok spurði, efþeir vissi, hverr þar skaut, en
jamskjótt kom ǫnnur ǫr, svá nær jarli, at flaug milli síðunnar ok
handarinnar ok svá aptr í hǫfðafjǫlina, at langt stóð út broddrinn. Þá
mælti jarl við þann mann, er sumir nefna Finn, en sumir segja, at hann
væri finzkr, — sá var inn mesti bogmaðr —: »skjóttu mann þann inn mikla
í krapparúminu«. Finnr skaut, ok kom ǫrin á boga Einars miðjan í því
bili, er Einarr dró it iii. sinn bogann; brast þá boginn í ii. hluti.
Þá mælti Óláfr konungr: »hvat brast þar svá hátt?«. Einarr svarar:
»Nóregr ór hendi þér konungr«. »Eigi mun svá mikill brestr orðinn,
segir konungr, tak boga minn ok skjót af« — ok kastaði boganum til
hans. Einarr tók bogann ok dró þegar fyrir odd ǫrvarinnar ok mælti:
»ofveykr, ofveykr allvaldz bogi« — ok kastaði aptr boganum, tók þá
skjǫld sinn ok sverð ok barðisk.

K. 109. Frá Óláfi konungi.

Óláfr konungr Tryggvason stóð í lypting á Orminum ok skaut optast um
daginn, stundum bogaskoti, en stundum gaflǫkum ok jafnan tveim senn.
Hann sá fram á skipit ok sá sína menn reiða sverðin ok hǫggva títt ok
sá, at illa bitu, mælti þá hátt: »hvárt reiðið þér svá slæliga sverðin,
er ek sé, at ekki bíta yðr?«. Maðr sagði: »sverð vár eru slæ ok brotin
mjǫk«. Þá gekk konungr ofan í fyrirrúmit ok lauk upp hásætiskistuna,
tók þar ór mǫrg sverð hvǫss ok fekk mǫnnum; en er hann tók niðr inni
hœgri hendi, þá sá menn, at blóð rann ofan undan brynstúkunni; engi
veit, hvar hann var sárr.

K. 110. Upganga á Orminn.

Mest var vǫrnin á Orminum ok mannskœðust af fyrirrúmsmǫnnum ok
stafnbúum; þar var hvártveggja valit mest mannfólkit ok hæst borðin. En
er lið fell fyrst um mitt skip ok þar er fátt stóð upp mannanna um
sigluskeiðit, þá réð Eiríkr jarl til upgǫngunnar ok kom upp á Orminn
með xv. mann. Þá kom í móti honum Hyrningr, mágr Óláfs konungs, með
sveit manna, ok varð þar inn harðasti bardagi, ok lauk svá, at jarl
hrǫkk ofan aptr á Barðann, en þeir menn, er honum hǫfðu fylgt, fellu
sumir, en sumir váru særðir; þess getr Þórðr Kolbeinsson:

172. Þar vas hjalmaðs herjar Hropts við dreyrgar toptir —— —— —— —— ——
—— —— —— —— —— —— —— orð fekk gótt, es gerði grams vǫrn blǫ́um hjǫrvi,
(hǫll bilar hára fjalla) Hyrningr (áðr þat fyrnisk).Þá varð enn in
snarpasta orrosta, ok fellu þá margir menn á Orminum; en er þyntisk
skipan á Orminum til varnarinnar, þá réð Eiríkr jarl annat sinn til
upgǫngu á Orminn; varð þá enn hǫrð viðtaka. En er þetta sá stafnbúar á
Orminum, þá gengu þeir aptr á skipit ok snúask til varnar móti jarli ok
veita harða viðrtǫku. En fyrir því, at þá var svá mjǫk fallit lið á
Orminum, at víða váru auð borðin, tóku þá jarlsmenn víða upp at ganga.
En alt þat lið, er þá stóð upp til varnar á Orminum, sótti aptr á
skipit, þar til sem konungr var. Svá segir Haldórr ókristni, at Eiríkr
jarl eggjaði þá sína menn:

173. Hét á heiptar nýta hugreifr (með Áleifi aptr stǫkk þjóð of þoptur)
þengill sína drengi, þás hafvita hǫfðu hallendr of gram snjallan (varð
fyr Vinða myrði vápneiðr) lokit skeiðum.

K. 111. Hroðinn Ormrinn langi.

Kolbjǫrn stallari gekk upp í lypting til konungs; þeir hǫfðu mjǫk líkan
klæða búnað ok vápna; Kolbjǫrn var ok allra manna mestr ok fríðastr.
Varð nú enn í fyrirrúminu in snarpasta orrosta. En fyrir þá sǫk, at þá
var svá mikit fólk komit upp á Orminn af liði jarls, sem vera mátti á
skipinu, en skip hans lǫgðu at ǫllum megin útan at Orminum, en lítit
fjǫlmenni til varnar móti svá miklum her, nú þótt þeir menn væri bæði
sterkir ok frœknir, þá fellu nú flestir á lítilli stundu. En Óláfr
konungr sjálfr ok þeir Kolbjǫrn báðir hljópu þá fyrir borð, ok á sitt
borð hvárr. En jarlsmenn hǫfðu lagt útan at smáskútur ok drápu þá, er á
kaf hljópu, ok þá er konungr sjálfr hafði á kaf hlaupit, vildu þeir
taka hann hǫndum ok fœra Eiríki jarli; en Óláfr konungr brá yfir sik
skildinum ok steypðisk í kaf; en Kolbjǫrn stallari skaut undir sik
skildinum ok hlífði sér svá við spjótum, er lagt var af skipum þeim, er
undir lágu, ok fell hann svá á sjáinn, at skjǫldrinn varð undir honum,
ok komsk hann því eigi í kaf svá skjótt ok varð hann handtekinn ok
dreginn upp í skútuna, ok hugðu þeir, at þar væri konungrinn. Var hann
þá leiddr fyrir jarl, en er þess varð jarl varr, at þar var Kolbjǫrn,
en eigi Óláfr konungr, þá váru Kolbirni grið gefin. En í þessi svipan
hljópu allir fyrir borð af Orminum. þeir er þá váru á lífi Óláfs
konungs menn, ok segir Hallfrøðr svá, at Þorkell nefja, konungsbróðir,
hljóp síðarst allra manna fyrir borð:

174. Ógrœðir sá auða armgrjóts Trana fljóta (hann rauð geir at gunni
glaðr) ok báða Naðra, áðr hjaldrþorinn heldi hugframr í bǫð ramri snotr
af snœris vitni sunds Þorketill undan.

K. 112. Eyjasǫgn.

Svá var fyrr ritit, at Sigvaldi jarl kom til fǫruneytis við Óláf konung
í Vindlandi ok hafði jarl x. skip, en þat xi., er á váru menn Ástriðar
konungsdóttur, konu Sigvalda jarls. En þá er Óláfr konungr hafði fyrir
borð hlaupit, þá œpði herrinn allr sigróp, ok þá lustu þeir árum í sjá
jarl ok hans menn ok røru til bardaga; þess getr Haldórr ókristni:

175. Drógusk vítt at vígi Vinða skeiðr ok ginðu Þriðja hauðrs á þjóðir
þunn gǫlkn éarnmunnum; gnýr varð á sæ sverða (sleit ǫrn gera beitu)
dýrr vá drengja stjóri, drótt kom mǫrg á flótta.

En sú Vinða-snekkjan, er menn Ástríðar váru á, røri brot ok aptr undir
Vindland, ok var þat þegar rœða margra manna, at Óláfr konungr myndi
steypt hafa af sér brynjunni í kafi ok kafat ut undan langskipunum,
lagzk síðan til Vinða-snekkjunnar, ok hefði menn Ástríðar flutt hann
til landz. Ok eru þar margar frásagnir um ferðir Óláfs konungs gǫrvar
síðan af sumum mǫnnum, en á þessa leið segir Hallfrøðr:

176. Veitkat hitt, hvárt Heita hungrdeyfi skalk leyfa dynsæðinga dauðan
dýrbliks eða þó kvikvan, alls sannliga segja, sárr mun gramr at hvǫ́ru
(hætt ’s til hans at frétta), hvártveggja mér seggir.

En hvernug sem þat hefir verit, þá kom Óláfr konungr Tryggvason aldrigi
síðan til ríkis í Nóregi, en þó segir Hallfrøðr vandræðaskáld á þessa
leið:

177. Sá vas ǫ́rr, of ævi, oddbragðs, hinn ’s þat sagði, at lofða gramr
lifði, læstyggs sonar Tryggva; vesa kveðr ǫld ór éli Áleif kominn stála
(menn geta máli sǫnnu mjǫk) ’s verr an svá (ferri).

Ok enn þetta:

178. Mundut þess, es þegna þróttharðan gram sótti, frák, með liði lýða
landherr, þar skǫp verða, at mundjǫkuls myndi margdýrr koma stýrir
(geta þykkjat mér gotnar glíkligs) ór styr slíkum.

179. Enn segir auðar kenni austr ór malma gnaustanseggr frá sǫ́rum
tyggja sumr eða brott of kumnum; nú ’s sannfregit sunnan siklings ór
styr miklum (kanka mart við manna) morð (veifanar orði).

K. 113. Frá Eiríki jarli Hákonarsyni.

Eiríkr jarl Hákonarson eignaðisk Orminn langa með sigrinum ok
hlutskipti mikit ok stýrði jarl Orminum frá fundinum; svá segir
Haldórr:

180. Hjalmfaldinn bar hilmi hrings at miklu þingi (skeið glæstu þá
þjóðir) þangat Ormr enn langi, en sunnr at gný Gunnar glaðr tók jarl
við Naðri; áðr varð egg at rjóða ættgóðr Hemings bróðir.

Sveinn, sonr Hákonar jarls, hafði þá fest Hólmfríði, dóttur Óláfs
Svía-konungs. En er þeir skiptu Nóregsveldi milli sín, Sveinn
Dana-konungr ok Óláfr Svía-konungr ok Eiríkr jarl, þá hafði Óláfr
konungr iiii. fylki í Þrándheimi ok Mœri hváratveggju ok Raumsdal ok
austr Ránríki frá Gautelfi ok til Svínasundz; þetta ríki fekk Óláfr
konungr í hendr Sveini jarli með þvílíkum formála, sem fyrr hǫfðu haft
skattkonungar eða jarlar af yfirkonungum. En Eiríkr jarl hafði iiii.
fylki í Þrándheimi, Hálogaland ok Naumudal, Fjǫrðu ok Fjalir, Sogn ok
Hǫrðaland ok Rogaland ok norðan Agðir alt til Líðandisness; svá segir
Þórðr Kolbeinsson:

181. Veitk, fyr Erling útan, ár at hersar vǫ́ru (lofak fasta Tý)
flestir (farlandz) vinir jarla, en ept víg frá Veigu (velk orð) und
gram norðan land eða lengra stundu lagðisk suðr til Agða.

182. Allvalds nutu aldir, una líkar vel slíku; skyldr létsk hendi at
halda hann of Nóregs mǫnnum; en Sveinn konungr sunnan sagðr es dauðr,
en auðir (fátt bilar flestra ýta fár) hans býir vǫ́ru.

Sveinn Dana-konungr hafði þá enn Víkina, svá sem hann hafði fyrr haft,
en hann veitti Eiríki jarli Raumaríki ok Heiðmǫrk. Sveinn Hákonarson
tók jarldóm af Óláfi inum sœnska. Sveinn jarl var allra manna fríðastr,
er menn hafi sét. Eiríkr jarl ok Sveinn jarl létu báðir skírask ok tóku
rétta trú; en meðan þeir réðu fyrir Nóregi, létu þeir gera hvern, sem
vildi, um kristnihaldit, en forn lǫg heldu þeir vel ok alla landzsiðu
ok váru menn vinsælir ok stjórnsamir. Var Eiríkr jarl mjǫk fyrir þeim
brœðrum um forráð ǫll.

               K. 1. Uphaf sǫgu ins helga Óláfs konungs

K. 1. Uphaf sǫgu ins helga Óláfs konungs.

Óláfr sonr Haraldz ins grenska, fœddisk upp með Sigurði sýr, stjúpfǫður
sinum, ok Ástu móður sinni. Hrani inn víðfǫrli var með Ástu; hann
veitti fóstr Óláfi Haraldzsyni. Óláfr var snimma gørviligr maðr, fríðr
sýnum, meðalmaðr á vǫxt; vitr var hann ok snimma ok orðsnjallr. Sigurðr
sýr var búsýslumaðr mikill ok hafði menn sína mjǫk í starfi, ok hann
sjálfr fór optliga at sjá um akra ok eng eða fénað ok enn til smíða,
eða þar er menn stǫrfuðu eitthvat.

K. 2. Frá Óláfi ok Sigurði konungi sýr.

Þat var eitt sinn, at Sigurðr konungr vildi ríða af bœ, þá var engi
maðr heima á bœnum; hann kvaddi Óláf, stjúpson sinn, at sǫðla sér hest.
Óláfr gekk til geitahúss, tók þar bukk þann, er mestr var, ok leiddi
heim ok lagði á sǫðul konungs; gekk þá ok segir honum, at þá hafði hann
búit honum reiðskjóta. Þá gekk Sigurðr konungr til ok sá, hvat Óláfr
hafði gǫrt; hann mælti: »auðsætt er, at þú munt vilja af hǫndum ráða
kvaðningar mínar; mun móður þinni þat þykkja sœmiligt, at ek hafa engar
kvaðningar við þik, þær er þér sé í móti skapi; er þat auðsætt, at vit
munum ekki vera skaplíkir; muntu vera miklu skapstœrri, en ek em«.
Óláfr svarar fá ok hló við ok gekk í brot.

K. 3. Frá íþróttum Óláfs.

Óláfr Haraldzson, er hann óx upp, var ekki hár, meðalmaðr ok
allþrekligr, sterkr at afli, ljósjarpr á hár, breiðleitr, ljóss ok
rjóðr i andliti, eygðr forkunnar vel, fagreygr ok snareygr, svá at ótti
var at sjá í augu honum, ef hann var reiðr. Óláfr var iþróttamaðr
mikill um marga hluti, kunni vel við boga ok syndr vel, skaut manna
bezt handskoti, hagr ok sjónhannarr umsmíðir allar, hvárt er hann gerði
eða aðrir menn. Hann var kallaðr Óláfr digri. Var hann djarfr ok
snjallr í máli, bráðgǫrr at ǫllum þroska, bæði afli ok vizku, ok
hugþekkr var hann ǫllum frændum sinum ok kunnmǫnnum, kappsamr i leikum
ok vildi fyrir vera ǫllum ǫðrum, sem vera átti fyrir tígnar sakir hans
ok burða.

K. 4. Uphaf hernaðar Óláfs konungs.

Óláfr Haraldzson var þá xii. vetra gamall, er hann steig á herskip
fyrsta sinn. Ásta, móðir hans, fekk til Hrana, er kallaðr var
konungsfóstri, til forráða fyrir liðinu ok í fǫr með Óláfi, þvíat Hrani
hafði opt áðr verit í víking. Þá er Óláfr tók við liði ok skipum, þá
gáfu liðsmenn honum konungsnafn, svá sem siðvenja var til, at
herkonungar, þeir er í víking váru, er þeir váru konungbornir, þá báru
þeir konungsnafn þegar, þótt þeir sæti eigi at lǫndum. Hrani sat við
stýrihǫmlu; því segja sumir menn, at Óláfr væri háseti, en hann var þó
konungr yfir liðinu. Þeir heldu austr með landinu ok fyrst til
Danmerkr; svá segir Óttarr svarti, er hann orti um Óláf konung:

1. Ungr hratt á vit vengis, vígrakkr konungr, blakki (þú hefr dýrum
þrek) dreyra Danmarkar (þik vanðan); varð nýtligust, norðan (nú ’st
ríkr af hvǫt slíkri) frák til þess es fóruð, fǫr þín, konungr, gǫrva.

K. 5

En er haustaði, siglði hann austr fyrir Svíaveldi, tók þá at herja ok
brenna landit, þvíat hann þóttisk eiga Svíum at launa fullan fjándskap,
er þeir hǫfðu tekit af lífi fǫður hans. Óttarr svarti segir þat berum
orðum, at hann fór þá austr ór Danmǫrk:

2. Ǫttuð ǫ́rum skreyttum austr í salt með flaustum (bǫ́ruð) land af
landi (landvǫrðr, á skip randir); neyttuð segls ok sættuð sundvarpaði
stundum; sleit mjǫk róin mikla mǫrg ǫ́r und þér bóru.

3. Drótt vas drjúgligr ótti, dolglinns, at fǫr þinni, svanbræðir; namt
síðan Svíþjóðar nes hrjóða.

K. 6. Orrosta in fyrsta.

Þat haust barðisk Óláfr við Sótasker ina fyrstu orrostu; þat er í
Svíaskerjum. Þar barðisk hann við víkinga, ok er sáSóti nefndr, er
fyrir þeim réð; hafði Óláfr lið miklu minna ok skip stœrri. Hann lagði
sin skip milli boða nǫkkura, ok var víkingunum óhœgt at at leggja; en
þau skip, er næst lágu þeim, þá kómu þeir á stafnljám ok drógu þau at
sér ok hruðu þá skipin. Víkingarnir lǫgðu frá ok hǫfðu látit lið mikit.
Sigvatr skád segir frá þessarri orrostu í því kvæði, er hann talði
orrostur Óláfs konungs:

4. Langr bar út enn unga jǫfra kund at sundi (þjóð uggði sér síðan)
sæmeiðr (konungs reiði); (kank til margs) en (manna) (minni) fyrsta
sinni hann rauð œstr fyr austan ulfs fót við sker Sóta.

K. 7. Hernaðr í Svíþjóð.

Óláfr konungr helt þá austr fyrir Svíþjóð ok lagði inn í Loginn ok
herjaði á bæði lǫnd. Hann lagði alt upp til Sigtúna ok lá við fornu
Sigtúnir. Svá segja Svíar, at þar sé enn grjóthlǫð þau, er Óláfr lét
gera undir bryggjusporða sína. En er haustaði, þá spurði Óláfr konungr
til þess, at Óláfr Svía-konungr dró saman her mikinn, ok svá þat, at
hann hafði járnum komit yfir Stoksund ok sett lið fyrir. En
Svía-konungr ætlaði, at Óláfr konungr myndi þar bíða frøra, ok þótti
Svía-konungi lítils vert um her Óláfs konungs, þvíat hann hafði lítit
lið. Þá fór Óláfr konungr út til Stokssunda ok komsk þar eigi út.
Kastali var fyrir austan sundit, en herr mannz fyrir sunnan. En er þeir
spurðu, at Svía-konungr var á skip kominn ok hafði her mikinn ok fjǫlða
skipa, þá lét Óláfr konungr grafa út í gǫgnum Agnafit til hafs. Þá váru
regn mikil. En um alla Svíþjóð fellr hvert rennanda vatn í Lǫginn, en
einn óss er til hafs ór Leginum ok svá mjór, at margar ár eru breiðari.
En þá er regn eru mikil ok snjánám, þá falla vǫtnin sva œsiliga, at
forsfall er út um Stoksund, en Lǫgrinn gengr svá mjǫk upp á lǫndin, at
víða flóar. En er grǫptrinn kom út i sjáinn, þá hljóp vatnit ok
straumrinn út; lét þá Óláfr konungr á skipum sínum leggja ǫll stýri ór
lagi ok draga segl við hún. Byrr var á blásandi. Þeir stýrðu með árum
ok gengu skipin mikinn út yfir grunnit ok kómu ǫll heil á hafit. En
Svíar fóru þá á fund Óláfs Svía-konungs ok sǫgðu honum, at Óláfr digri
var þá kominn út á haf. Svía-konungr veitti þeim stórar átǫlur, er gætt
skyldu hafa, at Óláfr kvæmisk eigi út. Þat er nú síðan kallat
Konungssund, ok má þar ekki stórskipum fara, nema þá er vǫtn œsask
mest. En þat ersumra manna sǫgn, at Svíar yrði varir við, þá er þeir
Óláfr hǫfðu út grafit fitina ok vatnit fell út, ok svá, at Svíar fóru
þá til með her mannz ok ætluðu at banna Óláfi, at hann fœri út, en er
vatnit gróf út tveggja vegna, þá fellu bakkarnir ok þar fólkit með, ok
týndisk þar fjǫlði liðs; en Svíar mæla þessu í mót ok telja hégóma, at
þar hafi menn farizk. Óláfr konungr siglði um haustit til Gotlandz ok
bjósk þar at herja. En Gotar hǫfðu þar samnað ok gerðu menn til konungs
ok buðu honum gjald af landinu; þat þekðisk konungr ok tekr gjald af
landinu;҈ ok sat þar um vetrinn. Svá segir Óttarr:

5. Gildir, komt at gjaldi gotneskum her, flotna; þorðut þér at varða
þjóðlǫnd firar rǫndu; rann, en (maðr of minna margr býr of þrek) varga
hungr frák austr (an yngvi), Eysýslu lið, þeyja.

K. 8. Orrosta ǫnnur.

Hér segir svá, at Óláfr konungr fór, er váraði, austr til Eysýslu ok
herjaði, veitti þar landgǫngu, en Eysýslir kómu ofan ok heldu orrostu
við hann; þar hafði Óláfr konungr sigr, rak flótta, herjaði ok eyddi
landit. Svá er sagt, at fyrst er þeir Óláfr konungr kómu í Eysýslu, þá
buðu bœndr honum gjald; en er gjaldit kom ofan, þá gekk hann í móti með
liði alvápnuðu; ok varð þá annan veg en bœndr ætluðu, þvíat þeir fóru
ofan með ekki gjald, heldr með hervápnum, ok bǫrðusk við konung, sem
fyrr var sagt. Svá segir Sigvatr skáld:

6. Þar vas enn, at ǫnnur Áleifr (né svik fǫ́lusk) odda þing í eyddri
Eysýslu gekk heyja; sitt ǫ́ttu fjǫr fótum (fár beið ór stað sára) enn,
þeirs undan runnu, allvaldr, búendr gjalda.

K. 9. Orrosta þriðja.

Síðan siglði hann aptr til Finnlandz ok herjaði þar ok gekk á land upp,
en lið alt flýði á skóga ok eyddi byggðina at fé ǫllu. Konungr gekk upp
á landit langt ok yfir skóga nǫkkura; þar váru fyrir dalbyggðir
nǫkkurar; þar heita Herdalar. Þeir fengu lítit fé, en ekki af mǫnnum.
Þá leið á daginn, ok snøri konungr ofan aptr til skipa. En er þeir kómu
á skóginn, þá dreif lið at þeim ǫllum megin ok skaut á þá ok sóttu at
fast; konungr bað þá hlífa sér. En áðr konungr kvæmi af skóginum, lét
hann marga menn, ok margir urðu sárir; kom síðan umkveldit til skipa.
Þeir Finnar gerðu um nóttina œðiveðr með fjǫlkyngi ok storm sjávar. En
konungr lét upp taka akkerin ok draga segl, ok beittu um nóttina fyrir
landit; mátti þá enn sem optarr meira hamingja konungs en fjǫlkyngi
Finna; fengu þeir beitt um nóttina fyrir Bálagarðz-síðu ok þaðan í
hafit út. En herr Finna fór it øfra, svá sem konungr siglði it ýtra.
Svá segir Sigvatr:

7. Hríð varð stáls í stríðri strǫng Herdala gǫngu Finnlendinga at fundi
fylkis niðs en þriðja, en austr- við lǫ́ leysti -leið víkinga skeiðar.
Bálagarðs at barði brimskíðum lá síða.

K. 10. Orrosta in fjórða í Suðrvík.

Þá siglði Óláfr konungr til Danmerkr; hitti hann þar Þorkel inn háva,
bróður Sigvalda jarls, ok rézk Þorkell til ferðar með honum, þvíat hann
var þá búinn áðr at fara í hernað. Siglðu þeir þá suðr fyrir
Jótlandz-síðu ok þar sem heitir Suðrvík, ok unnu þeir víkingaskip mǫrg.
En víkingar þeir, er jafnan lágu úti ok réðu fyrir liði miklu, létu sik
konunga kalla, þótt þeir ætti engi lǫnd til forráða. Lagði Óláfr
konungr þar til bardaga; varð þar orrosta mikil, fekk þar Óláfr konungr
sigr ok fé mikit. Svá segir Sigvatr:

8. En kvǫ́ðu gram Gunnar galdrs upphǫfum valda (dýrð frák þeims vel
varðisk vinnask) fjórða sinni, þás ólítill úti jǫfra liðs á miðli friðr
gekk sundr í slíðri Suðrvík, Dǫnum kuðri.

K. 11. Orrosta in fimta við Frísland.

Þá siglði Óláfr konungr suðr til Fríslandz ok lá fyrir Kinnlima-síðu í
hvǫssu veðri. Þá gekk konungr á land með lið sitt, en landzmenn riðu
ofan í móti þeim ok bǫrðusk við þá; svá segir Sigvatr skáld:

9. Víg vant, hlenna hneigir, hjǫlmum grimt et fimta (þolðu hlýr fyr
hári hríð Kinnlima-síðu), þás við rausn at ræsis reið herr ofan
skeiðum, en í gǫgn at gunni gekk hilmis lið rekkum.

K. 12. Dauði Sveins tjúguskeggs.

Óláfr konungr siglði þá vestr til Englandz. Sveinn tjúguskegg
Dana-konungr var þenna tíma í Englandi með Dana-herok hafði þar þá
setit um hríð ok haft land Aðalráðs konungs. Hǫfðu þá Danir víða gengit
yfir England, var þá svá komit, at Aðalráðr konungr hafði flýit landit
ok farit suðr í Valland. Þetta sama haust, er Óláfr konungr kom til
Englandz, urðu þau tíðendi þar, at Sveinn konungr Haraldzson varð
bráðdauðr um nótt í rekkju sinni, ok er þat sǫgn enskra manna, at
Eaðmundr inn helgi hafi drepit hann með þeima hætti, sem inn helgi
Merkúriús drap Júliánúm níðing. En er þat spurði Aðalráðr
Engla-konungr, þá snýr hann þegar aptr til Englandz. En þá er hann kom
aptr í landit, sendi hann orð ǫllum þeim mǫnnum, er fé vildu þiggja til
þess at vinna land með honum. Dreif þá mikit fjǫlmenni til hans. Þá kom
til liðs við hann Óláfr konungr með mikla sveit Norðmanna. Þá lǫgðu
þeir fyrst til Lundúna ok útan í Temps, en Danir heldu borginni. Ǫðrum
megin árinnar er mikit kauptún, er heitir Súðvirki; þar hǫfðu Danir
mikinn umbúnað, grafit díki stór ok settu fyrir innan vegg með viðum ok
grjóti ok torfi ok hǫfðu þar í lið mikit. Aðalráðr konungr lét þar
veita atsókn mikla, en Danir vǫrðu, ok fekk Aðalráðr konungr ekki at
gǫrt. Bryggjur váru þar yfir ána milli borgarinnar ok Súðvirkis svá
breiðar, at aka mátti vǫgnum á víxl. Á bryggjunum váru vígi gǫr, bæði
kastalar ok borðþǫk forstreymis, svá at tók upp fyrir miðjan mann, en
undir bryggjunum váru stafir, ok stóðu þeir niðr grunn í ánni. En er
atsókn var veitt, þá stóð herrinn á bryggjunum um allar þær ok varði
þær. Aðalráðr konungr var mjǫk hugsjúkr, hvernug hann skyldi vinna
bryggjurnar. Hann kallaði á tal alla hǫfðingja hersins ok leitaði ráðs
við þá, hvernug þeir skyldu koma ofan bryggjunum. Þá segir Óláfr
konungr, at hann mun freista at leggja til sínu liði, ef aðrir
hǫfðingjar vilja at leggja. Á þeiri málstefnu var þat ráðit, at þeir
skyldu leggja her sinn upp undir bryggjurnar; bjó þá hverr sitt lið ok
sín skip.

K. 13. Orrosta in sétta.

Óláfr konungr lét gera flaka stóra af viðartágum ok af blautum viði ok
taka í sundr vandahús ok lét þat bera yfir skip sín svá vítt, at þat
tók af borðum út; þar lét hann setja undir stafi svá þykt ok svá hátt,
at bæði var hœgt at vega undan ok ýrit stint fyrir grjóti, ef ofan væri
á borit. En er herrinn var búinn, þá veita þeir atróðr neðan eptir
ánni; ok er þeir koma nær bryggjunum, þá var borit ofan á þá bæði skot
ok grjótsvá stórt, at ekki helt við, hvárki hjálmar né skildir, ok
skipin meiddusk sjálf ákafliga; lǫgðu þá margir frá. En Óláfr konungr
ok Norðmanna-lið með honum røru alt upp undir bryggjurnar ok báru kaðla
um stafina, þá er upp heldu bryggjunum, ok tóku þá ok røru ǫllum
skipunum forstreymis, sem mest máttu þeir. Stafirnir drógusk með
grunni, alt til þess er þeir váru lausir undir bryggjunum. En fyrir því
at vápnaðr herr stóð á bryggjunum þykt, þar var bæði grjót mart ok
hervápn mǫrg, en stafirnir váru undan brotnir, bresta af því niðr
bryggjurnar, ok fellr fólkit mart ofan á ána, en alt annat liðit flýði
af bryggjunum, sumt í borgina, en sumt í Súðvirki. Eptir þat veittu
þeir atgǫngu í Súðvirki ok unnu þat. En er borgarmenn sá þat, at áin
var unnin Temps, svá at þeir máttu ekki banna skipfarar upp í landit,
þá hræddusk þeir skipfarar ok gáfu upp borgina ok tóku við Aðalráði
konungi. Svá segir Óttarr svarti:

10. Enn brauzt, éla kennir Yggs, gunnþorinn bryggjur, linns, (hefr lǫnd
at vinna) Lundúna (þér snúnat). Hǫfðu hart of krafðir (hildr óx við
þat), skildir, gang, en gamlir sprungu, gunnþings éarnhringar.

Ok enn kvað hann þetta:

11. Komt í land ok lendir, láðvǫrðr, Aðalráði (þin naut rekka rúni)
ríki eflðr (at slíku); harðr vas fundr, sás fœrðuð friðlands á vit
niðja (réð áttstuðill áðan) Játmundar (þar grundu).

Enn segir Sigvatr frá þessu:

12. Rétt ’s, at sókn vas en sétta (snarr þengill bauð Englum at) þars
Áleifr sótti (Yggs) Lundúna bryggjur; sverð bitu vǫlsk, en vǫrðu
víkingar þar díki; átti sumt í sléttu Súðvirki lið búðir.

K. 14. Orrosta in sjaunda.

Óláfr konungr var um vetrinn með Aðalráði konungi; þá áttu þeir orrostu
mikla á Hringmara-heiði á Úlfkelslandi; þat ríki átti þá Úlfkell
snillingr; þar fengu konungarnir sigr; svá segir Sigvatr skáld:

13. Enn lét sjaunda sinni sverðþing háit verða endr á Ulfkels landi
Áleifr, sem ek fer máli; stóð Hringmara-heiði (herfall vas þar) alla
Ellu kind, es olli arfvǫrðr Haralds starfi.Enn segir Óttarr svá frá
þessarri orrostu:

14. Þengill, frák at þunga þinn herr skipum ferri (rauð
Hringmara-heiði) hlóð valkǫstu (blóði), laut fyr yðr, áðr létti,
landfólk í gný branda, Engla ferð, at jǫrðu, ótt en mǫrg á flótta.

Þá lagðisk landit enn víða undir Aðalráð konung, en þingamenn ok Danir
heldu mǫrgum borgum, ok víða heldu þeir þá enn landinu.

K. 15. Orrosta in átta ok níunda.

Óláfr konungr var hǫfðingi fyrir herinum, þá er þeir heldu til
Kantarabyrgis ok bǫrðusk þar, alt til þess er þeir unnu staðinn, drápu
þar fjǫlða liðs ok brendu borgina; svá segir Óttarr svarti:

15. Atgǫngu vant, Yngvi, ætt siklinga mikla; blíðr hilmir, tókt breiða
borg Kantara of morgin; lék við rǫnn af ríki, (rétt bragna konr gagni)
aldar frák at aldri, eldr ok reykr, of beldir.

Sigvatr telr þessa ina áttu orrostu Óláfs konungs:

16. Veitk at viga mœtir virðum háttr enn átta (styrkr gekk vǫrðr) at
virki (verðungar) styr gerði; sinn mǫ́ttut bæ banna borg Kantara
(sorgar mart fekk) prúðum (Pǫrtum) portgreifar Áleifi.

Óláfr konungr hafði landvǫrn fyrir Englandi ok fór með herskipum fyrir
land ok lagði upp i Nýjamóðu, — þar var fyrir þingamannalið —, ok átti
þar orrostu, ok hafði Óláfr konungr sigr; svá segir Sigvatr skáld:

17. Vann ungr konungr Englum ótrauðr skarar rauðar, endr kom brúnt á
branda blóð í Nýjamóðu; nú hefk orrostur, austan, ógnvalds níu talðar,
herr fell danskr, þars dǫrrum dreif mest at Áleifi.

Óláfr konungr fór þá víða um landit ok tók gjǫld af monnum, en herjaði
at ǫðrum kosti; svá segir Óttarr:

18. Máttit enskrar ættar ǫld, þars tókt við gjǫldum, vísi,
vægðarlausum, víðfrægr, við þér bægja; guldut gumnar sjaldan goll
dǫglingi hollum; stundum frák til strandar stór þing ofan fóru.

Þar dvalðisk Óláfr konungr í þat sinn iii. vetr.K. 16. Orrosta in
tíunda í Hringsfirði.

En it þriðja vár andaðisk Aðalráðr konungr; tóku þá konungdóm synir
hans, Eaðmundr ok Eaðvarðr. Þá fór Óláfr konungr suðr um sjá, ok þá
barðisk hann í Hringsfirði ok vann kastala á Hólunum, er vikingar sátu
í; hann braut kastalann; svá segir Sigvatr skáld:

19. Tøgr vas fullr í fǫgrum folkveggs drifa-hreggi (helt, sem hilmir
mælti) Hringsfirði (lið þingat); ból lét hann á Hóli hátt, ’s vikingar
ǫ́ttu, (þeir bǫ́ðut sér síðan slíks skotnaðar) brotna.

K. 17. Orrosta ellipta ok in tólpta ok þrettánda.

Óláfr konungr helt liði sínu vestr til Gríslupolla ok barðisk þar við
víkinga fyrir Viljálmsbœ; þar hafði Óláfr konungr sigr; svá segir
Sigvatr:

20. Áleifr vant, þars jǫfrar, ellipta styr, fellu (hrings komt af því
þingi þollr) í Grislupollum; þat frák víg, at vítti, Viljalms fyr bœ,
hjalma (tala minst es þat telja), tryggs jarls, háit snarla.

Því næst barðisk hann vestr í Fetlafirði, sem segir Sigvatr:

21. Tǫnn rauð tolpta sinni tírfylgjandi ylgjar (varð) í Fetlafirði
(fjǫrbann lagit mǫnnum).

Þaðan fór Óláfr konungr alt suðr til Seljupolla ok átti þar orrostu.
Þar vann hann borg þá, er hét Gunnvaldzborg — hon var mikil ok forn —,
ok þar tók hann jarl, er fyrir réð borginni, er hét Geirfiðr. Þá átti
Óláfr konungr tal við borgarmennina; hann lagði gjald á borgina ok á
jarl til útlausnar xii. þúsundir gullskillinga; slíkt fé var honum
goldit af borginni, sem hann lagði á; svá segir Sigvatr:

22. Þrettánda vann Þrœnda (þat vas flótta bǫl) snjallr í Seljupollum
sunnarla styr kunnan; upp lét gramr í gamla Gunnvaldsborg of morgin
(Geirfiðr hét sá) gǫrva gengit jarl ok fenginn.

K. 18. Orrosta in fjórtánda ok draumr Óláfs konungs.

Eptir þat helt Óláfr konungr liði sínu vestr í Karlsár ok herjaði þar,
átti þar orrostu. En þá er Óláfr konungr lá í Karlsám ok beið þar
byrjar ok ætlaði at sigla út til Nǫrvasunda ok þaðan út í Jórsalaheim,
þá dreymði hann merkiligan draum,at til hans kom merkiligr maðr ok
þrekligr ok þó ógurligr ok mælti við hann, bað hann hætta ætlan þeiri,
at fara út í lǫnd — »far aptr til óðala þinna, þvíat þú munt vera
konungr yfir Nóregi at eilífu«. Hann skilði þann draum til þess, at
hann myndi konungr vera yfir landi ok hans ættmenn langa ævi.

K. 19. Orrosta in fimtánda.

Af þeiri vitran snøri hann aptr ferðinni ok lagðisk við Peituland ok
herjaði þar ok brendi þar kaupstað þann, er Varrandi hét; þess getr
Óttarr:

23. Nǫ́ðuð, ungr, at eyða ógnteitr, jǫfurr, Peitu; reynduð, ræsir,
steinda rǫnd á Túskalandi.

Ok enn segir Sigvatr svá:

24. Malms vann, Mœra hilmir, munnrjóðr, es kom sunnan, gang, þars
gamlir sprungu geirar, upp at Leiru; varð fyr víga Njǫrðum Varrandi sæ
fjarri brendr á byggðu landi (bœr heitir svá) Peitu.

K. 20. Frá Rúðu-jǫrlum.

Óláfr konungr hafði verit í hernaði vestr í Vallandi ii. sumur ok einn
vetr. Þá var liðit frá falli Óláfs konungs Tryggvasonar xiii. vetr. Þá
váru í Vallandi jarlar tveir, Viljálmr ok Roðbert; faðir þeira var
Ríkarðr Rúðu-jarl, þeir réðu fyrir Norðmandí. Systir þeira var Emma
drótning, er Aðalráðr Englakonungr hafði átt; sønir þeira váru þeir
Eaðmundr ok Eatvarðr inn góði, Eatvígr ok Eatgeirr. Ríkarðr Rúðu-jarl
var sonr Ríkarðar, sonar Viljálms langaspjóts, hann var sonr
Gǫngu-Hrólfs jarls, þess er vann Norðmandi; hann var sonr Rǫgnvaldz
Mœra-jarls ins ríka, sem fyrr er ritat. Frá Gǫngu-Hrólfi eru komnir
Rúðu-jarlar, ok tǫlðu þeir lengi síðan frændsemi við Nóregs hǫfðingja
ok virðu þeim þat lengi síðan ok váru inir mestu vinir Norðmanna alla
stund, ok áttu með þeim friðlǫnd allir Norðmenn, þeir er þat vildu
þekkjask. Um haustit kom Óláfr konungr í Norðmandí ok dvalðisk þar um
vetrinn í Signu ok hafði þar friðland.

K. 21. Frá Einari þambarskelfi.

Eptir fall Óláfs Tryggvasonar gaf Eiríkr jarl grið Einari þambarskelfi,
syni Eindriða Styrkárssonar. Einarr fór með jarli norðr í Nóreg, ok er
sagt, at Einarr hafi verit allra mannasterkastr ok beztr bogmaðr, er
verit hafi í Nóregi, ok var harðskeyti hans umfram alla menn aðra; hann
skaut með bakkakólfi í gǫgnum uxahúð hráblauta, er hekk á ási einum:
skíðfœrr var hann allra manna bezt, inn mesti var hann íþróttamaðr ok
hreystimaðr; hann var ættstórr ok auðigr. Eiríkr jarl ok Sveinn jarl
giptu Einari systur sína, Bergljótu Hákonardóttur; hon var inn mesti
skǫrungr; Eindriði hét sonr þeira. Jarlar gáfu Einari veizlur stórar í
Orkadal, ok gerðisk hann ríkastr ok gǫfgastr í Þrœndalǫgum, ok var hann
inn mesti styrkr jǫrlunum ok ástvinr.

K. 22. Frá Erlingi Skjálgssyni.

Eiríkr jari lét sér ekki líka, at Erlingr Skjálgsson hefði svá mikit
ríki, ok tók hann undir sik allar konungseigur, þær er Óláfr konungr
hafði veitt Erlingi. En Erlingr tók jamt sem áðr allar landzskyldir um
Rogaland, ok guldu landzbúar opt tvinnar landzskyldir, en at ǫðrum
kosti eyddi hann jarðarbyggðina. Lítit fekk jarl af sakeyri, þvíat ekki
heldusk þar sýslumenninir, ok því at eins fór jarl þar at veizlum, ef
hann hefði mikit fjǫlmenni. Þess getr Sigvatr:

25. Erlingr vas sva jarla, ǫ́tt es, skjǫldungr, mátti Áleifs mágr svát
œgði aldyggs sonar Tryggva; næst gaf sína systur snarr búþegna harri
Ulfs feðr (vas þat) aðra (aldrgipta) Rǫgnvaldi.

Eiríkr jarl orti fyrir því ekki á at berjask við Erling, at hann var
frændstórr ok frændmargr, ríkr ok vinsæll; sat hann jafnan með
fjǫlmenni, svá sem þar væri konungshirð. Erlingr var opt á sumrum í
hernaði ok fekk sér fjár, þvíat hann helt teknum hætti um rausn ok
stórmenzku, þótt hann hefði þá minni veizlur ok óhallkvæmri en um daga
Óláfs konungs, mágs síns. Erlingr var allra manna fríðastr ok mestr ok
sterkastr, vígr hverjum manni betr ok um allar íþróttir líkastr Óláfi
konungi Tryggvasyni. Þess getr Sigvatr:

26. Erlingi varð engi annarr lendra manna, ǫrr sás átti fleiri
orrostur, fjǫlkostigr; þrek bar seggr við sóknir sinn, þvít fyrst gekk
innan, mildr, í marga hildi, mest, en ór á lesti.

Þat hefir jafnan verit mál manna, at Erlingr hafi gǫfgastr allra lendra
manna verit í Nóregi. Þau váru bǫrn Erlings ok Ástriðar: Áslákr,
Skjálgr, Sigurðr, Loðinn, Þórir ok Ragnhildr,er átti Þorbergr Árnason.
Erlingr hafði jafnan með sér lxxxx. frelsingja eða fleira, ok var þat
bæði vetr ok sumar, at þar var máldrykkja at dagverðarborði, en at
náttverði var ómælt drukkit. En þá er jarlar váru nær, hafði hann cc.
manna eða fleira. Aldri fór hann fámeðri en með xx.-sessu alskipaða.
Erlingr átti skeið mikla, ii. rúm ins xl. ok þó mikil at því; hann
hafði hana í víking eða stefnuleiðangr, ok váru þar á cc. manna eða
meirr.

K. 23. Frá Erlingi Skjálgssyni.

Erlingr hafði jafnan heima xxx. þræla ok umfram annat man; hann ætlaði
þrælum sínum dagsverk, ok gaf þeim stundir síðan ok lof til, at hverr,
er sér vildi vinna um røkr eða um nætr, hann gaf þeim akrlǫnd at sá sér
korni ok fœra ávǫxtinn til fjár sér; hann lagði á hvern þeira verð ok
lausn; leystu margir sik in fyrstu misseri eða ǫnnur, en allir þeir, er
nǫkkurr þrifnaðr var yfir, leystu sik á ííí. vetrum. Með því fé keypti
Erlingr sér annat man; en leysingjum sínum vísaði hann sumum í
síldfiski, en sumum til annarra féfanga; sumir ruddu markir ok gerðu
þar bú í; ǫllum kom hann til nǫkkurs þroska.

K. 24. Frá Hákoni jarli.

Þá er Eiríkr jarl hafði ráðit fyrir Nóregi xii. vetr, kom til hans
orðsending Knúts Dana-konungs, mágs hans, at Eiríkr jarl skyldi fara
með honum vestr til Englandz með her sinn, þvíat Eiríkr var frægr mjǫk
af hernaði sínum, er hann hafði borit sigr ór ii. orrostum, þeim er
snarpastar hǫfðu verit á Norðrlǫndum, ǫnnur sú, er þeir Hákon jarl ok
Eiríkr bǫrðusk við Jómsvíkinga, en sú ǫnnur, er Eiríkr barðisk við Óláf
konung Tryggvason. Þess getr Þórðr Kolbeinsson:

27. Enn hefk leyfð, þars, lofða, lofkenda frák sendu, at hjalmsǫmum
hilmi, hjarls drótna boð jarli, at skyldligast skyldi (skilk, hvat
gramr lézk vilja) endr til ásta fundar Eirekr koma þeira.

Jarl vildi eigi undir hǫfuð leggjask orðsending konungs, fór hann ór
landi, en setti eptir í Nóregi landz at gæta Hákon jarl, son sinn, ok
fekk hann í hǫnd Einari þambarskelfi, mági sínum, at hann skyldi hafa
landráð fyrir Hákoni, þvíat hann var þá eigi ellri en xvii. vetra.K.
25.

Eiríkr kom á England til fundar við Knút konung ok var með honum, þá er
hann vann Lundúnaborg. Eiríkr jarl barðisk fyrir vestan Lundúnaborg;
þar feldi hann Úlfkel snilling; svá segir Þórðr:

28. Gollkennir lét gunni (grœðis hests) fyr vestan (Þundr vá leyfðr til
landa) Lundún saman bundit; fekk -regnþorinn Rǫkkva rann-, of
þingamǫnnum, ýglig hǫgg, þars eggjar, Ulfkell, bláar skulfu.

Eiríkr jarl var á Englandi einn vetr ok átti nǫkkurar orrostur, en
annat haust eptir ætlaði hann til Rúmferðar, þá andaðisk hann af
blóðláti þar á Englandi.

K. 26. Dráp Eaðmundar.

Knútr konungr átti margar orrostur á Englandi við sonu Aðalráðs
Engla-konungs, ok hǫfðu ýmsir betr. Hann kom þat sumar til Englandz,
sem Aðalráðr andaðisk; þá fekk Knútr konungr Emmu drótningar; váru bǫrn
þeira Haraldr, Hǫrðaknútr, Gunnhildr. Knútr konungr sættisk við Eaðmund
konung; skyldi hafa hálft England hvárr þeira. Á sama mánaði drap
Heinrekr strjóna Eaðmund konung. Eptir þat rák Knútr konungr af
Englandi alla sonu Aðalráðs konungs; svá segir Sigvatr:

29. Ok senn sonu sló hvern ok þó Aðalráðs eða út flæmði Knútr.

K. 27. Frá Óláfi ok Aðalráðs-sonum.

Þat sumar kómu synir Aðalráðs konungs af Englandi til Rúðu i Valland
til móðurbrœðra sinna, er Óláfr Haraldzson kom vestan ór víking, ok
váru allir þann vetr í Norðmandi ok bundu lag sitt saman með þeim
skildaga, at Óláfr konungr skyldi hafa Norðimbraland, ef þeir eignaðisk
England af Dǫnum. Þá sendi Óláfr konungr um haustit Hrana, fóstra sinn,
til Englandz at eflask þar at liði, ok sendu Aðalráðssynir hann með
jartegnum til vina sinna ok frænda, en Óláfr konungr fekk honum lausafé
mikit at spenja lið undir þá, ok var Hrani um vetrinn í Englandi ok
fekk trúnað margra ríkismanna, ok var landzmǫnnum betr viljat, at hafa
samlenda konunga yfir sér, en þó var þá orðinnsvá mikill styrkr Dana í
Englandi, at alt landzfólk var undir brotit ríki þeira.

K. 28. Orrostur Óláfs konungs.

Um várit fóru þeir vestan allir saman, Óláfr konungr ok synir Aðalráðs
konungs, kómu til Englandz þar er heitir Jungufurða, gengu þar á land
upp með liði sínu ok til borgar. Þar váru fyrir margir þeir menn, er
þeim hǫfðu liði heitit; þeir unnu borgina ok drápu mart manna. En er
við urðu varir Knúts konungs menn, þá drógu þeir her saman ok urðu
brátt fjǫlmennir, svá at synir Aðalráðs konungs hǫfðu ekki liðsafla við
ok sá þann sinn kost helzt at halda í brot ok aptr vestr til Rúðu. Þá
skilðisk Óláfr konungr við þá ok vildi eigi fara til Vallandz. Hann
sigldi norðr með Englandi alt til Norðimbralandz, hann lagði at í hǫfn
þeiri, er kǫlluð er Furuvald, ok barðisk þar við bœjarmenn ok fekk þar
sigr ok fé mikit.

K. 29. Ferð Óláfs konungs í Nóreg.

Óláfr konungr lét þar eptir vera langskipin, en bjó þaðan knǫrru tvá ok
hafði hann þá xx. menn ok cc., albrynjat ok valit mjǫk. Hann siglði
norðr í haf um haustit, ok fengu ofviðri mikit í hafi, svá at mannhætt
var, en með því at þeir hǫfðu liðskost góðan ok hamingju konungs, þá
hlýddi vel; svá segir Óttarr:

30. Valfasta, bjótt vestan, veðrǫrr, tváa knǫrru (hætt hafið ér í ótta
opt) skjǫldunga þopti; næði straumr, ef stœði, strangr kaupskipum
angra, innan borðs á unnum erringar- lið -verra.

Ok enn svá:

31. Eigi hrædduzk ægi, ér fóruð sæ stóran, allvaldr of getr aldar engi
nýtri drengi; opt, varð fars, en forsi flaust hratt af sér brǫttum,
neytt, áðr Nóreg beittuð, niðjungr Haralds, miðjan.

Hér segir þat, at Óláfr konungr kom útan at miðjum Nóregi, en sú ey
heitir Sæla, er þeir tóku land, út frá Staði. Þá mælti konungr, lét þat
mundu vera tímadag, er þeir hǫfðu lent við Sælu í Nóregi, ok kvað þat
vera mundu góða vitneskju, er svá hafði at borizk. Þá gengu þeir upp á
eyna; stigr konungr þar ǫðrum fœti, sem var leira nǫkkur, en studdisk
ǫðrum fœti á kné; þá mælti hann: »fell ek nú« segir konungr. Þá segir
Hrani: »eigi felltu, konungr, nú festir þú fœtr í landi«. Konungr hló
við okmælti: »vera má svá, ef guð vill«. Ganga þá ofan til skipa ok
siglðu suðr til ülfasunda. Þar spurðu þeir til Hákonar jarls, at hann
var suðr i Sogni, ok var hans þá ván norðr, þegar er byr gæfi, ok hafði
hann eitt skip.

K. 30. Tekinn Hákon jarl i Sauðungssundi.

Óláfr konungr helt inn af leið skipum sínum, er hann kom suðr yfir
Fjalir, ok snøri inn til Sauðungssunda ok lagðisk þar, lágu sínum megin
sundzins hváru skipinu ok hǫfðu milli sín kaðal digran. Á þeiri sǫmu
stundu røri at sundinu Hákon jarl Eiríksson með skeið skipaðri, ok
hugðu þeir vera í sundinu kaupskip ii., róa þeir í sundit fram milli
skipanna. Nú draga þeir Óláfr konungr strenginn upp undir miðjan kjǫl
skeiðinni ok undu með vindásum; þegar er nǫkkur festi, gekk upp aptr en
steypðisk fram, svá at sjárinn fell inn um sǫxin, fyldi skeiðna ok þvi
næst hólfði. Óláfr konungr tók þar af sundi Hákon jarl ok alla þá menn
hans, er þeir náðu handtaka, en suma drápu þeir, en sumir sukku niðr;
svá segir Óttarr:

32. Blágjóða, tókt, bræðir bengjalfrs, ok þá sjalfa, skatti gnœgðr, með
skreyttu skeið Hǫ́konar reiði; ungr sóttir þú, Þróttar þings mágrennir,
hingat (máttit jarl) þaus ǫ́ttuð áttlǫmd (fyr því standa).

Hákon jarl var upp leiddr á skipit konungs; var hann allra manna
fríðastr, er menn hǫfðu sét; hann hafði hár mikit ok fagrt sem silki,
bundit um hǫfuð sér gullhlaði; settisk hann í fyrirrúmit. Þá mælti
Óláfr konungr: »eigi er þat logit af yðr frændum, hversu fríðir menn
þér eruð sýnum, en farnir eruð þér nú at hamingju«. Þá segir Hákon:
»ekki er þetta óhamingja, er oss hefir hent; hefir þat lengi verit, at
ýmsir hafa sigraðir verit; svá hefir ok farit með yðrum ok várum
frændum, at ýmsir hafa betr haft, en ek lítt kominn af barnsaldri; váru
vér nú ok ekki vel við komnir at verja oss, vissum vér nú ekki vánir
til ófriðar; kann vera, at oss takisk annat sinn betr til en nú«. Þá
svarar Óláfr konungr: »grunar þik ekki þat, jarl, at hér hafi svá at
borit, at þú mynir hvárki fá heðan í frá sigr né ósigr?«. Jarl segir:
»þér munuð ráða, konungr, at sinni«. Þá segir Óláfr konungr: »hvat
viltu til vinna, jarl, at ek láta þik fara, hvert er þú vill, heilan ok
ósakaðan?«. Jarl spyrr, hvers hann vildi beiðask. Konungr segir:
»enskis annars en þú farir ór landi ok gefir svá upp ríki yðart ok
sverir þess eiða, at þér haldið eigiorrostu heðan í frá gegn mér«. Jarl
svarar, lézk svá gera mundu. Nú vinnr Hákon jarl Óláfi konungi eiða, at
hann skal aldri síðan berjask í móti honum ok eigi verja Nóreg með
ófriði fyrir Óláfi konungi né sœkja hann. Þá gefr Óláfr konungr honum
grið ok ǫllum hans mǫnnum; tók jarl við skipi því, er hann hafði áðr
haft. Róa menn í brot leið sína. Þess getr Sigvatr skáld:

33. Ríkr kvað sér at sœkja Sauðungs konungr nauðir, fremðar gjarn, í
fornu fund Hǫ́konar sundi; strangr hitti þar þengill þann jarl, es varð
annarr œztr ok ætt gat bazta ungr á danska tungu.

K. 31. Ferð Hákonar jarls.

Eptir þetta býr jarl sik sem skyndiligast ór landi ok siglir vestr til
Englandz ok hittir þar Knút konung, móðurbróður sinn, segir honum alt,
hvernug farit hefir með þeim Óláfi konungi. Knútr konungr tók við honum
forkunnar vel, setti hann Hákon innan hirðar með sér ok gefr honum
mikit vald í sínu ríki; dvalðisk Hákon jarl þar nú langa hríð með
Knúti. Þá er þeir Sveinn ok Hákon réðu Nóregi, gerðu þeir sátt við
Erling Skjálgsson, ok var bundit með því, at Áslákr, sonr Erlings, fekk
Gunnhildar, dóttur Sveins jarls; skyldu þeir feðgar, Erlingr ok Áslákr,
hafa veizlur þær allar, er Óláfr konungr Tryggvason hafði fengit
Erlingi. Gerðisk Erlingr þá fullkominn vinr jarlanna, ok bundu þeir þat
svardǫgum sín á milli.

K. 32. Viðrbúnaðr Ástu.

Óláfr konungr inn digri snýr austr með landi ok átti víða þing við
bóendr, ok ganga margir til handa honum, en sumir mæla í móti, þeir er
váru frændr eða vinir Sveins jarls. Fór Óláfr konungr fyrir því
skyndiliga austr til Víkr ok heldr liði sínu inn í Víkina ok setr upp
skip sín, snýr þá á land upp. Ok er hann kom á Vestfold, þá fǫgnuðu
honum þar vel margir menn, þeir sem verit hǫfðu kunnmenn eða vinir
fǫður hans; þar var ok mikil ætt hans um Foldina. Hann fór um haustit á
land upp á fund Sigurðar konungs, mágs síns, ok kom þar snimma einn
hvern dag. En er Óláfr konungr kømr nær býnum, þá hljópu þar fyrir
þjónostusveinar til bœjarins ok inn í stofuna. Ásta, móðir Óláfs
konungs, sat þar inni ok konur nǫkkurar með henni; þá segja sveinarnir
henni um ferð Óláfs konungs, ok svá, at hans var þangat brátt ván. Ásta
stendr upp þegar ok hét á karla okkonur at búask um þar sem bezt; hon
lét iiii. konur taka búnað stofunnar ok búa skjótt með tjǫldum ok um
bekk i; ii. karlar báru hálminn á gólfit, ii. settu trápizuna ok
skapkerit, ii. settu borðit, ii. settu vistina, ii. sendi hon brott af
býnum, ii. báru inn ǫlit, en allir aðrir, konur ok karlar, gengu út í
garðinn. Sendimenn fóru til Sigurðar konungs, þar sem hann var, ok
fœrðu honum tígnarklæði hans ok hest hans með gyltum sǫðli, en
bitullinn settr smeltum steinum ok allr gyltr; iiii. menn sendi hon
fjogurra vegna í byggðina ok bauð til sín ǫllu stórmenni at þiggja
veizlu, er hon gerði fagnaðarǫl í móti syni sínum. Alla menn aðra, er
fyrir váru, lét hon taka inn bezta búnað, er til áttu, en þeim lánaði
hon klæði, er eigi áttu sjálfir.

K. 33. Frá búnaði Sigurðar konungs.

Sigurðr konungr sýr var þá staddr út á akri, er sendimenn kómu til hans
ok segja honum þessi tíðendi ok svá alt þat, er Ásta lét at hafask
heima á bœnum. Hann hafði þar marga menn, sumir skáru korn, sumir
bundu, sumir óku heim korni, sumir hlóðu í hjálma eða í hlǫður; en
konungr ok ii. menn með honum gengu stundum á akrinn, stundum þar er
hlaðit var korninu. Svá er sagt um búnað hans, at hann hafði kyrtil
blán ok blár hosur, háva skúa ok bundna at legg, grá kápu ok grán hǫtt
víðan ok url um andlit, staf í hendi ok ofan á silfrhólkr gyltr ok í
silfrhringr. Svá er sagt frá lunderni Sigurðar konungs, at hann var
sýslumaðr mikill ok búnaðarmaðr um fé sitt ok bú ok réð sjálfr búnaði;
engi var hann skartsmaðr ok heldr fámálugr; hann var allra manna
vitrastr, þeira er þá váru í Nóregi, ok auðgastr at lausafé; hann var
friðsamr ok óágjarn. Ásta, kona hans, var ǫr ok ríklunduð. Þessi váru
bǫrn þeira: Guthormr var elztr, þá Gunnhildr, þá Hálfdan, þá Ingiríðr,
þá Haraldr. Þá mæltu sendimenn: »þau orð bað Ásta at vit skyldim bera
þér, at nú þœtti henni allmiklu máli skipta, at þér tœkisk
stórmannliga, ok bað þess, at þú skyldir meir líkjask í ætt Haraldz ins
hárfagra at skaplyndi en Hrana mjónef, móðurfǫður þínum, eða Nereið
jarli inum gamla, þótt þeir hafi verit spekingar miklir«. Konungr
segir: »tíðendi mikil segi þér, enda berið þér allákafliga; látit hefir
Ásta mikit yfir þeim mǫnnum fyrr, er henni var minni skylda til, ok sé
ek, at sama skaplyndi hefir hon enn; ok tekr hon þetta með miklum
ákafa, ef hon fær svá út leiddan son sinn, at þat sé með þvílíkri
stórmenzku, sem nú leiðir hon hann inn.En svá lízk mér, ef þetta skal
vera, at þeir, er sik veðsetja í þetta mál, munu hvárki sjá fyrir fé
sínu eða fjǫrvi. Þessi maðr, Óláfr konungr, bersk í móti miklu ofrefli,
ok á honum ok hans ráðum liggr reiði Dana-konungs ok Svía-konungs, ef
hann heldr þessu fram«.

K. 34. Veizla.

Nú er konungr hafði þetta mælt, þá sezk hann niðr ok lét draga af sér
skóklæði ok setti á fœtr sér kordúnahosur ok batt með gyltum sporum, þá
tók hann af sér kápuna ok kyrtilinn ok klæddi sik með pellzklæðum ok
ýzt skarlatskápu, gyrði sik með sverði búnu, setr gyltan hjálm á hǫfuð
sér, stigr þá á hest sinn. Hann gerði verkmenn í byggðina ok tók sér
xxx. manna vel búna, er riðu heim með honum. En er þeir riðu upp í
garðinn fyrir stofuna, þá sá hann ǫðrum megin í garðinum, hvar brunaði
fram merki Óláfs konungs ok þar hann sjálfr með ok c. manna með honum
ok allir vel búnir; þá var ok skipat mǫnnum alt milli húsanna. Fagnaði
Sigurðr konungr af hesti Óláfi konungi, stjúpsyni sínum, ok liði hans
ok bauð honum inn til drykkju með sér; en Ásta gekk til ok kysti son
sinn ok bauð honum með sér at dveljask ok alt heimult, lǫnd ok lið, er
hon mætti veita honum. Óláfr konungr þakkaði henni vel orð sín. Hon tók
í hǫnd honum ok leiddi hann eptir sér í stofuna ok til hásætis. Sigurðr
konungr fekk menn til at varðveita klæðnað þeira ok gefa korn hestum
þeira, en hann gekk til hásætis síns, ok var sú veizla gǫr með inu
mesta kappi.

K. 35. Málstefna Óláfs konungs ok Sigurðar konungs.

En er Óláfr konungr hafði þar eigi lengi verit, þá var þat einn hvern
dag, at hann heimti til tals við sik ok á málstefnu Sigurð konung, mág
sinn, ok Ástu, móður sína, ok Hrana, fóstra sinn. Þá tók Óláfr konungr
til máls: »svá er, segir hann, sem yðr er kunnigt, at ek em kominn
hingat til landz ok verit áðr langa hríð útan landz; hefi ek ok mínir
menn haft þat einu alla þessa stund til framflutningar oss, er vér
hǫfum sótt í hernaði, ok í mǫrgum stǫðum orðit til at hætta bæði lífi
ok sálu; hefir margr maðr fyrir oss, sá er saklauss hefir verit, orðit
at láta feit, en sumir lífit með, en yfir þeim eignum sitja útlendir
menn, er átti minn faðir ok hans faðir ok hverr eptir annan várra
frænda, ok em ek óðalborinn til. Ok láta þeir sér eigi þateinhlítt,
heldr hafa þeir undir sik tekit eigur allra várra frænda, er at
langfeðgatali erum komnir frá Haraldi inum hárfagra; miðla þeir sumum
lítit af, en sumum með ǫllu ekki. Nú skal því upp lúka fyrir yðr, er
mér hefir mjǫk lengi í skapi verit, at ek ætla at heimta fǫðurarf minn,
ok mun ek hvárki koma á fund Dana-konungs né Svía-konungs at biðja þá
né einna muna um, þótt þeir hafi nú um hríð kallat sína eign, þat er
var arfr Haraldz hárfagra; ætla ek heldr, yðr satt til at segja, at
sœkja oddi ok eggju frændleifð mina ok kosta þar at allra frænda minna
ok vina ok þeira allra, er at þessu ráði vilja hverfa með mér. Skal ek
ok svá upp hefja þetta tilkall, at annat hvárt skal vera, at ek skal
eignask ríki þat alt til forráða, er þeir feldu frá Óláf konung
Tryggvason, frænda minn, eða ek skal hér falla á frændleifð minni. Nú
vænti ek um þik, Sigurðr mágr, eða aðra þá menn í landinu, er
óðalbornir eru hér til konungsdóms at lǫgum þeim, er setti Haraldr
hárfagri, þá mun yðr eigi svá mikilla muna á vant, at þér munið upp
hefjask at reka af hǫndum frændaskǫmm þessa, at eigi munuð þér alla yðr
við leggja at efla þann, er forgangsmaðr vill vera at hefja upp ætt
vára. En hvárt sem þér vilið lýsa nǫkkurn manndóm um þenna hlut, þá
veit ek skaplyndi alþýðunnar, at til þess væri ǫllum títt, at komask
undan þrælkan útlendra hǫfðingja, þegar er traust yrði til. Hefi ek
fyrir þá sǫk þetta mál fyrir engan mann borit fyrr en þik, at ek veit,
at þú ert maðr vitr ok kant góða forsjá til þess, hvernug reisa skal
frá uphafi þessa ætlan, hvárt þat skal fyrst rœða af hljóði fyrir
nǫkkurum mǫnnum, eða skal þat bera þegar í fjǫlmæli fyrir alþýðu; hefi
ek nú nǫkkut roðit tǫnn á þeim, er ek tók hǫndum Hákon jarl, ok er hann
nú ór landi stokkinn ok gaf hann mér með svardǫgum þann hluta ríkis, er
hann átti áðr. Nú ætla ek oss munu léttara falla at eiga um við Svein
jarl einn saman, heldr en þá, at þeir væri báðir til landvarnar«.
Sigurðr konungr svarar nú: »eigi býr þér lítit í skapi, Óláfr konungr;
er þessi ætlan meirr af kappi en forsjá, at því sem ek virði, enda er
þess ván, at langt myni í milli vera lítilmenzku minnar ok áhuga þess
ins mikla, er þú munt hafa; þvíat þá er þú vart lítt af barnaldri
kominn, vartu þegar fullr af kappi ok ójafnaði í ǫllu því, er þú
máttir; ertu nú ok reyndr mjǫk í orrostum ok samit þik eptir siðvenju
útlendra hǫfðingja. Nú veit ek, at svá fremmi munt þú þetta hafa upp
tekit, at ekki mun tjá at letja þik; er ok várkunn á, at slíkir hlutir
liggi í miklu rúmi þeim, er nǫkkurireru kappsmenn, er ǫll ætt Haraldz
hárfagra ok konungdómr fellr niðr. En í engum heitum vil ek bindask,
fyrr en ek veit ætlan eða tiltekju annarra konunga á Uplǫndum; en vel
hefir þú þat gǫrt, er þú lézt mik fyrr vita þessa ætlan, en þú bærir
þat í hámæli fyrir alþýðu; heita vil ek þér umsýslu minni við konunga
ok svá við aðra hǫfðingja eða annat landzfólk; svá skal þér, Óláfr
konungr, heimult fé mitt til styrks þér. En sva fremmi vil ek, at vér
berim þetta fyrir alþýðu, er ek sé, at nǫkkur framkvæmð mætti at verða
eða nǫkkurr styrkr fæsk til þessa stórræðis, fyrir því at svá skaltu
til ætla, at mikit er í fang tekit, ef þú vilt kappi deila við Óláf
Svía-konung ok við Knút, er nú er bæði konungr í Englandi ok Danmǫrk,
ok mun rammar skorður þurfa við at reisa, ef hlýða skal. En ekki þykki
mér ólíkligt, at þér verði gott til liðs, þvíat alþýðan er gjǫrn til
nýjungarinnar: fór svá fyrr, er Óláfr konungr Tryggvason kom til landz,
at allir urðu því fegnir, ok naut hann þó eigi lengi konungdómsins«. Þá
er svá var komit rœðunni, tók Ásta til orða: »svá er mér um gefit, sonr
minn, at ek em þér fegin orðin, ok því fegnust, at þinn þroski mætti
mestr verða; vil ek til þess engi hlut spara, þann er ek á kosti; en
hér er lítt til ráðastoða at sjá, er ek em; en heldr vilda ek, þótt því
væri at skipta, at þú yrðir yfirkonungr í Nóregi, þótt þú lifðir eigi
lengr í konungdóminum en Oláfr Tryggvason, heldr en hitt, at þú værir
eigi meiri konungr en Sigurðr sýr ok yrðir ellidauðr«. Ok eptir þessi
orð slitu þeir málstefnunni. Dvalðisk Óláfr konungr þar um hríð með
ǫllu liði sínu. Sigurðr konungr veitti þeim annan hvern dag at
borðhaldi fiska ok mjólk, en annan hvern slátr ok mungát.

K. 36. Frá Uplendinga-konungum.

I þenna tíma váru margir Uplendinga-konungar, þeir er fyrir fylkjum
réðu, ok váru þeir flestir komnir af ætt Haraldz ins hárfagra. Fyrir
Heiðmǫrk réðu ii. brœðr, Hrœrekr ok Hringr, en í Guðbrandzdǫlum
Guðrøðr. Konungr var ok á Raumaríki. Einn konungr var ok sá, er hafði
Þótn ok Haðaland; á Valdresi var ok konungr. Sigurðr konungr sýr átti
stefnulag við fylkiskonunga uppi á Haðalandi, ok var á þeiri stefnu
Óláfr Haraldzson. Þá bar Sigurðr upp fyrir fylkiskonunga, þá sem hann
hafði stefnulag við gǫrt, ráðastofnan Óláfs mágs síns ok biðr þá styrks
bæði at liði ok ráðum ok samþykki, telr þá upp, hver nauðsyn þeim var
á, at reka af hǫndum þat undirbrot, erDanir ok Svíar hafa þá undir
lagt, segir, at nú mun til verða sá maðr, er fyrir mun ganga í þessu
ráði, telr þá upp mǫrg snildarverk, þau er Óláfr konungr hefir gǫrt í
ferðum sínum ok hernaði. Þá segir Hrœrekr konungr: »satt er þat, at
mjǫk er niðr fallit ríki Haraldz konungs ins hárfagra, er engi hans
ættmaðr er yfirkonungr í Nóregi. Nú hafa menn hér í landi ýmiss við
freistat. Var Hákon Aðalsteinsfóstri konungr, ok unðu allir því vel; en
er Gunnhildar-synir réðu fyrir landi, þá varð ǫllum leitt þeira ofríki
ok ójafnaðr, at heldr vildu menn hafa útlenda konunga yfir sér ok vera
sjálfráðari, þvíat útlendir hǫfðingjar váru þeim jafnan fjarri ok
vǫnduðu lítt um siðu manna, hǫfðu slíkan skatt af landi, sem þeir
skilðu sér, en er þeir urðu ósáttir, Haraldr Dana-konungr ok Hákon
jarl, þá herjuðu Jómsvíkingar í Nóreg; þá rézk í móti þeim allr múgr ok
margmenni ok hratt þeim ófriði af sér; eggjuðu menn þá til þess Hákon
jarl, at halda landi fyrir Dana-konungi ok verja oddi ok eggju; en er
hann þóttisk fullkominn til ríkis af styrk landzmanna, þá gerðisk hann
svá harðr ok frekr við landzfólkit, at menn þolðu honum eigi, ok drápu
Þrœndir sjálfir hann ok hófu þá til ríkis Óláf Tryggvason, er
óðalborinn var til konungdóms ok fyrir allra hluta sakir vel til
hǫfðingja fallinn; geystisk at því allr landzmúgr at vilja hann hafa at
konungi yfir sér ok reisa þá upp af nýju þat ríki, er eignazk hafði
Haraldr inn hárfagri. En er Óláfr þóttisk fullkominn at ríki, þá var
fyrir honum engi maðr sjálfráði; gekk hann við freku at við oss
smákonungana at heimta undir sik þær skyldir allar, er Haraldr inn
hárfagri hafði hér tekit, ok enn sumt frekara, en at síðr váru menn
fyrir honum sjálfráða, at engi réð, á hvern guð trúa skyldi. En er hann
var frá landi tekinn, þá hǫfum vér nú haldit vináttu við Danakonung, ok
hǫfum vér af honum traust mikit haft um alla hluti, er vér þurfum at
krefja, en sjálfræði ok hóglífi innanlandz ok ekki ofríki. Nú er þat at
segja frá minu skaplyndi, at ek uni vel við svá búit; veit ek eigi þat,
þótt minn frændi sé konungr yfir landi, hvárt batna skal við þat minn
réttr nǫkkut, en ella mun ek engan hlut eiga í þessarri ráðagørð«. Þá
mælti Hringr, bróðir hans: »birta mun ek mitt skaplyndi; betra þykki
mér, þótt ek hafa it sama ríki ok eignir, at minn frændi sé konungr
yfir Nóregi, heldr en útlendir hǫfðingjar, ok mætti enn vára ætt upp
hefja hér í landi; en þat er mitt hugboð um þenna mann, Óláf, at auðna
hans ok hamingja myni ráða, hvárt hannskal ríki fá eða eigi; en ef hann
verðr einvaldzkonungr yfir Nóregi, þá mun sá þykkja betr hafa, er
stœrri hluti á til at telja við hann um hans vináttu. Nú hefir hann í
engan stað meira kost en einn hverr várr, en því minna, at vér hǫfum
nǫkkur lǫnd ok ríki til forráða, en hann hefir allz engi; erum vér ok
eigi síðr óðalbornir til konungdóms. Nú viljum vér gerask svá miklir
líðsinnismenn hans, at unna honum innar œztu tígnar hér í landi ok
fylgja þar at með ǫllum várum styrk. Hví myni hann oss þat eigi vel
launa ok lengi muna með góðu, ef hann er svá mikill manndómsmaðr, sem
ek hygg ok allir segja? Nú munum vér á þá hættu leggja, ef ek skal
ráða, at binda við hann vináttu«. Eptir þat stóð upp hverr at ǫðrum ok
talaði, ok kom þar niðr, at þess váru flestir fúsari at binda félagskap
við Óláf konung. Hann hét þeim sinni vináttu fullkominni ok réttarbót,
ef hann yrði einvaldzkonungr yfir Nóregi. Binda þeir þá sætt sina með
svardǫgum.

K. 37. Gefit Óláfi konungsnafn.

Eptir þat stefndu konungar þing; þá bar Óláfr konungr upp fyrir alþýðu
þessa ráðagørð ok þat tilkall, er hann hefir þar til ríkis, biðr þá
bœndr sér viðrtǫku til konungs yfir landi, heitr þeim þar í móti lǫgum
fornum ok því, at verja land fyrir útlendum her ok hǫfðingjum; talar
hann um þat langt ok snjalt ok fekk góðan róm at máli sínu. Pá stóðu
upp konungar ok tǫluðu annarr at ǫðrum, ok fluttu allir þetta mál ok
ørendi fyrir lýðinum. Varð þat þá at lykðum, at Óláfi var gefit
konungsnafn yfir landi ǫllu ok dœmt honum land at uplenzkum lǫgum.

K. 38. Ferð Óláfs konungs um Uplǫnd.

Þá hóf Óláfr konungr upp ferð sína ok lét bjóða upp veizlur fyrir sér,
þar sem konungsbú váru; fór hann fyrst um Haðaland, ok þá sótti hann
norðr í Guðbrandzdala; fór þá svá sem Sigurðr sýr hafði getit, at lið
dreif til hans svá mart, at hann þóttisk eigi hálft þurfa, ok hafði
hann þá nær ccc. manna. Þá endusk honum ekki veizlurnar, sem ákveðit
var; þvíat þat hefir verit siðvenja, at konungar fóru um Uplǫnd með lx.
manna eða lxx., en aldri meirr en c. manna. Fór konungr skjótt yfir ok
var eina nótt í sama stað. En er hann kom norðr til fjallz, þá byrjar
hann ferð sína, kømr norðr um fjallit ok fór til þess,er hann kom norðr
af fjallinu. Óláfr konungr kom ofan í Updal ok dvalðisk þar um nótt.
Síðan fór hann Updalsskóg ok kom fram í Meðaldal, krafði þar þings ok
stefndi þar til sín bóndum. Síðan talaði konungr á þinginu ok krafði
bœndr sér viðrtǫku, bauð þeim þar í móti rétt ok lǫg, svá sem boðit
hafði Óláfr konungr Tryggvason. Bóendr hǫfðu engi styrk til þess at
halda ósætt við konung, ok lauk svá, at þeir veittu konungi viðrtǫku ok
bundu þat svardǫgum. En þó hǫfðu þeir áðr gǫrt njósn ofan í Orkadal ok
svá í Skaun ok létu segja um ferð Óláfs konungs alt þat, er þeir vissu
af.

K. 39. Útboð um Þrándheim.

Einarr þambarskelfir átti bú á Húsabœ á Skaun; en er honum kom njósn um
farar Óláfs konungs, þá lét hann þegar skera upp herǫr ok senda iiii.
vega, stefndi saman þegn ok þræl með alvæpni, ok fylgði þat boði, at
þeir skyldu verja land fyrir Óláfi konungi. Ǫrboð fór til Orkadals ok
svá til Gaulardals, ok drósk þar alt herr saman.

K. 40. Ferð Óláfs konungs í Þrándheim.

Óláfr konungr fór með liði sínu ofan til Orkadals, fór hann allspakliga
ok með friði. En er hann kom út á Grjótar, mœtti hann þar
bóandasamnaði, ok hǫfðu þeir meirr en dcc. manna; fylkði þá konungr
liði sínu, þvíat hann hugði, at bœndr myndi berjask vilja. En er bœndr
sá þat, þá tóku þeir at fylkja ok varð þeim alt ómjúkara, þvíat áðr var
ekki um ráðit, hverr hǫfðingi skyldi vera fyrir þeim. En er Óláfr
konungr sá þat, at bóndum tóksk ógreitt, þá sendi hann til þeira Þóri
Guðbrandzson, en er hann kom, segir Þórir, at Óláfr konungr vill ekki
berjask við þá; hann nefndi xii. menn, þá er ágætastir váru í þeira
flokki, at koma til fundar við Óláf konung. En bœndr þekðusk þat ok
ganga fram yfir egg nǫkkura, er þar verðr, þar til er stóð fylking
konungs. Þá mælti Óláfr konungr: »þér bœndr hafið nú vel gǫrt, er ek á
kost at tala við yðr, þvíat ek vil þat yðr segja um ørendi mitt hingat
til Þrándheims, — þat er í uphafi, at ek veit, at þér hafið áðr spurt,
at vér Hákon jarl fundumk í sumar, ok lauk svá várum skiptum, at hann
gaf mér ríki þat alt, er hann átti hér i Þrándheimi, en þat er, sem pér
vituð, Orkdœlafylki ok Gauldœlafylki ok Strindafylki ok Eynafylki; en
ek hefi hér vitnismenn, þá er þar váru ok handsal okkatjarls sá ok
heyrðu orð ok eiða ok allan skildaga, er jarl veitti mér; vil ek yðr
lǫg bjóða ok frið, eptir því sem fyrir mér bauð Óláfr konungr
Tryggvason. Hann talaði langt ok snjalt, ok kom þar at lokum, at hann
bauð bóndum ii. kosti, þann annan, at ganga til handa honum ok veita
honum hlýðni, sá var annarr at halda þá við hann orrostu. Síðan fóru
bœndr aptr til liðs síns ok sǫgðu sín ørendi, leituðu þá ráðs við alt
fólkit, hvern þeir skyldu af taka. En þótt þeir kærði þetta um hríð
milli sín, þá kuru þeir þat af, at ganga til handa konungi; var þat þá
eiðum bundit af hendi bónda. Skipaði konungr þá ferð sína, ok gerðu
bœndr veizlur í móti honum. Fór konungr þá út til sjávar ok ræðr sér
þar til skipa; hann hafði langskip, xx.-sessu, af Gelmini frá Gunnars;
annat skip, xx.-sessu, hafði hann af Viggjum frá Loðins; iii. skip,
tvítugsessu, hafði hann af Ǫngrum í Nesi; þann bœ hafði átt Hákon jarl,
en þar réð fyrir ármaðr sá, er Bárðr hvíti er nefndr. Konungr hafði
skútur iiii. eða v.; fór hann ok skyndiliga ok helt inn eptir firði.

K. 41. Ferð Sveins jarls.

Sveinn jarl var þá inn í Þrándheimi at Steinkerum ok lét þar búa til
jólaveizlu; þar var kaupstaðr. Einarr þamðarskelfir spurði, at Orkdœlar
hǫfðu gengit til handa Óláfi konungi; þá sendi hann njósnarmenn til
Sveins jarls; fóru þeir fyrst til Niðaróss ok tóku þar róðrarskútu, er
Einarr átti; þeir fóru síðan inn eptir firði ok kómu einn dag síðarla
inn til Steinkera ok báru þessi ørendi jarli ok segja alt um ferð Óláfs
konungs. Jarl átti langskip, er flaut tjaldat fyrir býnum; lét hann
þegar um kveldit flytja á skipit lausafé sitt ok klæðnað manna ok drykk
ok vist, svá sem skipit tók við, ok røru út þegar um nóttina ok kómu í
lýsing í Skarnsund. Þar sá þeir Óláf konung róa útan eptir firði með
lið sitt; snýr jarl þá at landi inn fyrir Masarvík, — þar var þykkr
skógr; þeir lǫgðu svá nær berginu, at lauf ok limar tóku út yfir
skipit. Þá hjoggu þeir stór tré ok settu alt á útborða í sjá ofan, svá
at ekki sá skipit fyrir laufinu, ok var eigi alljóst orðit, þá er
konungr røri inn um þá. Logn var veðrs; røri konungr inn um eyna; en er
sýn fal milli þeira, røri jarl út á fjǫrð ok alt út á Frostu, lǫgðu þar
at landi; þar var hans ríki.K. 42. Ráðagørð Sveins jarls ok Einars.

Sveinn jarl sendi menn út í Gaulardal eptir Einari mági sínum; en er
Einarr kom til jarls, þá segir jarl honum alt um skipti þeira Óláfs
konungs ok svá þat, at hann vill liði samna ok fara á fund Óláfs
konungs ok berjask við hann. Einarr svarar svá: »vér skulum fara ráðum
með, halda til njósn, hvat Óláfr konungr ætlask fyrir; látum þat eitt
til vár spyrja, at vér sém kyrrir, kann þá vera, ef hann spyrr eigi
liðsamnað várn, at hann setisk inn at Steinkerum um jólin, þvíat þar er
nú vel fyrir búit. En ef hann spyrr, at vér hǫfum liðsamnað, þá mun
hann stefna þegar út ór firði, ok hǫfum vér hans þá ekki«. Svá var
gǫrt, sem Einarr mælti; fór jarl á veizlur upp í Stjóradal til bónda.
Óláfr konungr, þá er hann kom til Steinkera, tók hann upp veizluna ok
lét bera á skip sín ok aflaði til byrðinga ok hafði með sér bæði vist
ok drykk ok bjósk í brot sem skyndiligast ok helt út alt til Niðaróss;
þar hafði Óláfr konungr Tryggvason látit efna til kaupstaðar, sem fyrr
var ritit. En er Eiríkr jarl kom til landz, þá eflði hann á Hlǫðum, þar
sem faðir hans hafði hǫfuðbœ sinn látit vera; en hann órœkði hús þau,
er Óláfr hafði látit gera við Nið; váru þau þá niðr fallin sum, en sum
stóðu ok váru heldr óbyggvilig. Óláfr konungr helt skipum sínum upp í
Nið; lét hann þar þegar búask um í þeim húsum, er upp stóðu, en reisa
upp þau, er niðr váru fallin, ok hafði þar at fjǫlða mannz; lét ok þá
flytja upp í húsin bæði drykkinn ok vistina ok ætlaði þar at sitja um
jólin. En er þat spurði Sveinn jarl ok Einarr, þá gera þeir ráð sín í
ǫðrum stað.

K. 43. Frá Sigvati skáld.

Þórðr Sigvalda-skáld hét maðr íslenzkr; hann hafði verit lengi með
Sigvalda jarli ok síðan með Þorkatli háva, bróður jarls, en eptir fall
jarls þá var Þórðr kaupmaðr. Hann hitti Óláf konung, er hann var í
vestrvíking, ok gerðisk hans maðr ok fylgði honum síðan; var hann þá
með konungi, er þetta var tíðenda. Sigvatr var son Þórðar; hann var at
fóstri með Þorkatli at Apavatni. En er hann var náliga vaxinn maðr, þá
fór hann útan af landi með kaupmǫnnum, ok kom skip þat um haustit til
Þrándheims, ok vistuðusk þeir menn í heraði. Þann sama vetr kom Óláfr
konungr í Þrándheim, svá sem nú var ritit.En er Sigvatr spurði, at
Þórðr, faðir hans, var þar með konungi, þá fór Sigvatr til konungs,
hitti Þórð, fǫður sinn, ok dvalðisk þar um hríð. Sigvatr var snimma
skáld gott; hann hafði ort kvæði um Óláf konung ok bauð konungi at
hlýða. Konungr segir, at hann vill ekki yrkja láta um sik, segir at
hann kann ekki at heyra skáldskap; þá kvað Sigvatr:

34. Hlýð mínum brag, meiðir myrkblás, þvít kank yrkja, alltíginn – mátt
eiga eitt skald – drasils tjalda; þótt ǫllungis allra, allvaldr, lofi
skalda, þér fæk hróðrs at hvǫ́ru hlít, annarra nítið.

Óláfr konungr gaf Sigvati at bragarlaunum gullhring þann, er stóð hálfa
mǫrk. Sigvatr gerðisk hirðmaðr Óláfs konungs; þá kvað hann:

35. Ek tók lystr, né ek lasta (leyfð íð es) þat síðan, sóknar Njǫrðr,
við sverði – sá ’s mínn vili – þínu; þollr, gazt húskarl hollan (hǫfum
ráðit vel báðir) látrs, en ek lánar-dróttin, linns blóða, mér góðan.

Sveinn jarl hafði látit taka um haustit hálfa landaura af
Íslandz-farinu, svá sem fyrr var vant, þvíat Eiríkr jarl ok Hákon jarl
hǫfðu þær tekjur sem aðrar at helmingi þar i Þrándheimi. En er Óláfr
konungr var þar kominn, þá gerði hann til sína menn at heimta hálfa
landaura af Íslandz-fǫrum, en þeir fóru á fund konungs; þeir báðu
Sigvat liðveizlu; þá gekk hann fyrir konung ok kvað:

36. Gerbœnn mun ek gunnar gammteitǫndum heitinn (áðr þǫ́gum vér ægis
eld) ef nú biðk felda: landaura veit, lúru látr-þverrandi, af knerri
enn af ganga, engjar, ek hef sjalfr krafit, halfa.

K. 44. Frá Sveini jarli.

Sveinn jarl ok þeir Einarr þambarskelfir drógu saman her mikinn ok fóru
út til Gaulardals it øfra ok stefna út til Niðaróss ok hǫfðu nær xx.
hundruð manna. Menn Óláfs konungs váru út á Gaularási ok heldu
hestvǫrð; þeir urðu varir við, er herrinn fór ofan ór Gaulardal ok báru
þá konungi njósn um miðnætti. Stóð Óláfr konungr þegar upp ok lét vekja
liðit, gengu þeir þegar á skip ok báru út ǫll klæði sín ok vápn ok þat
alt, er þeir gátu með komizk, røru þá út ór ánni; kom þá jamskjótt
jarlsliðit til bœjarins; tóku þeir þá jólavistina alla, en brendu húsin
ǫll. Fór Óláfr konungr út eptir firði til Orkadals okgekk þar af
skipum; fór þá upp um Orkadal alt til fjallz ok austr yfir fjall til
Dala. Frá þessu er sagt, at Sveinn jarl brendi bœ í Niðarósi, í flokki
þeim, er ortr er um Klœng Brúsason:

37. Brunnu allvalds inni — eldr hykk at sal feldi — (eimr skaut á her
hrími) halfǫr við Nið sjalfa.

K. 45. Frá Óláfi konungi.

Óláfr konungr fór þá suðr eptir Guðbrandzdǫlum ok þaðan út á Heiðmǫrk,
fór alt at veizlum um hávetri, en dró saman her, er váraði, ok fór út í
Víkina; hann hafði mikit lið af Heiðmǫrk, er konungar fengu honum; fóru
þaðan lendir menn margir; í þeiri ferð var Ketill kálfr á Hringunesi;
Óláfr konungr hafði ok lið af Raumaríki. Sigurðr konungr sýr, mágr
hans, kom til liðs við hann með mikla sveit manna; sœkja þeir þá út til
sjávar ok ráða sér til skipa ok búask innan ór Víkinni; þeir hǫfðu
fritt lið ok mikit. En er þeir hǫfðu búit lið sitt, lǫgðu þeir út til
Túnsbergs.

K. 46. Frá liði Sveins jarls.

Sveinn jarl samnar liði alt um Þrándheim þegar eptir jólin ok býðr út
leiðangri, býr ok skipin. Í þenna tima var í Nóregi fjǫlði lendra
manna; óru þeir margir ríkir ok svá ættstórir, at þeir váru komnir af
konunga ættum eða jarla ok áttu skamt til at telja, váru ok stórauðgir.
Var þar alt traust konunganna eða jarlanna, er fyrir landi réðu, er
lendir menn váru; þvíat svá var í hverju fylki, sem lendir menn réðu
fyrir bóndaliðinu. Vel var Sveinn jarl vingaðr við lenda menn; varð
honum gott til liðs. Einarr þambarskelfir, mágr hans, var með honum ok
margir aðrir lendir menn ok margir þeir, er áðr um vetrinn hǫfðu
trúnaðareiða svarit Oláfi konungi bæði lendir menn ok bœndr. Þeir fóru
þegar ór firðinum, er þeir váru búnir, ok heldu suðr með landi ok drógu
at sér lið ór hverju fylki. En er þeir kómu suðr fyrir Rogaland, þá kom
til móts við þá Erlingr Skjálgsson ok hafði mikit lið, ok með honum
margir lendir menn; heldu þá ǫllu liðinu austr til Víkr; þat var, er á
leið langafǫstu, er Sveinn jarl sótti inn í Víkina. Jarl helt liðinu
inn um Grenmar ok lagðisk við Nesjar.K. 47. Frá liði Óláfs konungs.

Þá helt Óláfr konungr sínu liði út eptir Víkinni; var þá skamt í milli
þeira, vissu þá hvárir til annarra laugardag fyrir pálmsunnudag. Óláfr
konungr hafði þat skip, er kallat var Karlhǫfði, þar var á framstafni
skorit konungshǫfuð; hann sjálfr hafði þat skorit. Þat hǫfuð var lengi
síðan haft í Nóregi á skipum þeim, er hǫfðingjar stýrðu.

K. 48. Tala Óláfs konungs.

Sunnudagsmorgininn, þegar er lýsti, stóð Óláfr konungr upp ok klæddisk,
gekk á land, lét þá blása ǫllu liðinu til landgǫngu. Þá átti hann tal
við liðit ok segir alþýðu, at hann hefir þá spurt, at skamt mun milli
þeira Sveins jarls: »skulum vér nú, segir hann, við búask, þvíat skamt
mun vera til fundar várs; vápnisk menn nú ok búi hverr sik ok sitt rúm,
þar er áðr er skipat, svá at allir sé þá búnir, et ek læt blása til
brautlǫgunnar; róum síðan samfast, fari engir fyrr en allr ferr
flotinn, dvelisk ok engi þá eptir, er ek rœ ór hǫfninni, þvíat eigi
megum vér vita, hvárt vér munum jarlinn hitta, þar er nú liggr hann,
eða munu þeir sœkja í móti oss; en ef fund várn berr saman ok takisk
orrosta, þá heimti várir menn saman skipin ok sé búnir at tengja;
hlífum oss fyrst ok gætum vápna várra, at vér berim eigi á sæ eða
kastim á glæ; en er festisk orrosta ok skipin hafa saman bundizk, gerið
þá sem harðasta hríðna, ok dugi hverr sem mannligast«.

K. 49. Orrosta fyrir Nesjum.

Óláfr konungr hafði á sínu skipi c. manna, ok hǫfðu allir hringabrynjur
ok valska hjálma; flestir hans menn hǫfðu hvíta skjǫldu ok á lagðr inn
helgi kross með gulli, en sumir dregnir rauðum steini eða blám; kross
lét hann ok draga í enni á ǫllum hjálmum með bleiku. Hann hafði hvítt
merki, þat var ormr. Þá lét hann veita sér tíðir; gekk síðan á skip
sitt ok bað menn snæða ok drekka nǫkkut. Síðan lét hann blása herblástr
ok leggja út ór hǫfninni. En er þeir kómu fyrir hǫfnina, þar er jarl
hafði legit, þá var lið jarls vápnat ok ætlaði þá at róa út ór
hǫfninni; en er þeir sá konungslið, þá tóku þeir at tengja skipin ok
settu upp merki ok bjoggusk við. En er Óláfr konungr sá þat, þá greiddu
þeir atróðrinn, lagði konungr at jarls skipi; tóksk þar þá orrosta; svá
segir Sigvatr skáld:38. Veitti sókn, þars sótti, siklingr firum mikla,
(blóð fell rautt á Róða rein) i hǫfn at Sveini; snjallr helt at, sás
olli eirlaust konungr, þeira, en Sveins liðar, sýnum saman bundu skip,
fundi.

Hér segir þat, at Óláfr konungr helt til orrostu, en Sveinn lá fyrir í
hǫfninni. Sigvatr skáld var þar í orrostu; hann orti þegar um sumarit
eptir orrostu flokk þann, er Nesjavísur eru kallaðar, ok segir þar
vandliga frá þessum tíðendum:

39. Þat erumk kunt, hvé kennir Karlhǫfða lét jarli odda frosts fyr
austan Agðir nær of lagðan.

Orrosta var in snarpasta, ok var þat langa hríð, er ekki mátti yfir
sjá, hvernug hníga myndi; fell þá mart af hvárumtveggjum ok fjǫlði varð
sárt; svá segir Sigvatr:

40. Vasa sigmána Sveini sverða gnýs at frýja góðs né gǫrrar hríðar
gunnreifum Áleifi, þvít kvistingar kostu (koma herr í stað verra) ǫ́ttu
sín, þars sóttusk, seggir hvárra tveggja.

Jarl hafði lið meira, en konungr hafði einvala lið á sínu skipi, þat er
honum hafði fylgt í hernaði, ok búit svá forkunnliga, sem fyrr var
sagt, at hverr maðr hafði hringabrynju; urðu þeir ekki sárir; svá segir
Sigvatr:

41. Teitr, sák okr í ítru allvalds liði falla (gerðisk harðr) of herðar
hjǫrdynr) svalar brynjur; en mín at flug fleina falsk und hjalm enn
valska (okr vissak svá, sessi) svǫrt skǫr (við her gǫrva).

En er lið tók at falla á skipum jarls, en sumt sárt, ok þyntisk þá
skipanin á borðunum.

K. 50. Flótti Sveins jarls.

Þá réðu til upgǫngu menn Óláfs konungs; var þá merkit upp borit á þat
skip, er næst var jarlsskipi, en konungr sjálfr fylgði fram merkinu;
svá segir Sigvatr:

42. Stǫng óð gylt þars gengum Gǫndlar serks und merkjum gnýs fyr gǫfgum
ræsi greiðendr á skip reiðir; þági vas, sem þessum þengils, á jó
strengjar, mjǫð, fyr málma kveðju, mær heiðþegum bæri.

Þar var snǫrp orrosta, ok fellu mjǫk Sveins menn, en sumir hljópu þá
fyrir borð; svá segir Sigvatr:

43. Vér drifum hvatt, þars heyra hátt vápna-brak knátti, (rǫnd klufu
roðnir brandar) reiðir upp á skeiðar;en fyr borð, þars bǫrðusk, — búin
fengusk skip — gengu (nár flaut út við eyri ófár) búendr sárir.

Ok enn þetta:

44. Ǫld vann ossa skjǫldu (auðsætt vas þat) rauða (hljóms), þás hvítir
kómu, (hringmiðlǫndum) þingat, þar hykk ungan gram gǫngu (gunn sylg) es
vér fylgðum, (blóðs fekk-svǫrr)þars slæðusk sverð, upp í skip gerðu.

Þá tók at snúa mannfallinu upp á lið jarls; sóttu þá konungsmenn at
jarlsskipi, ok var við sjálft, at þeir mundu upp ganga á skipit. En er
jarl sá, í hvert óefni komit var, þá hét hann á frambyggja, at þeir
skyldu hǫggva tengslin ok leysa skipin út; þeir gerðu svá. Þá fœrðu
konungsmenn stafnljá á skeiðarkylfuna ok heldu þeim. Þá mælti jarl, at
stafnbúar skyldu af hǫggva kylfuna; svá gerðu þeir; svá segir Sigvatr:

45. Sjálfr bað svartar kylfur Sveinn harðliga skeina; nær vas áðr í óra
auðvǫ́n róit hǫ́num, þás til góðs, en gjóði, gǫrt, fengusk hræ svǫrtum
Yggs, lét herr of hǫggvit hrafni skeiðar stafna.

Einarr þambarskelfir hafði sitt skip lagt á annat borð jarlsskipi;
kǫstuðu þeir þá akkeri í framstafn á jarlsskipi, ok fluttusk þá svá
allir samt út á fjǫrðinn. Eptir þat flýði alt lið jarls ok røri út á
fjǫrðinn. Bersi Skáldtorfuson var í fyrirrúmi á skipi Sveins jarls; en
er skipit leið fram frá flotanum, þá segir Óláfr konungr hátt, er hann
kendi Bersa, þvíat hann var auðkendr, — hverjum manni vænni ok búinn
forkunnar vel at vápnum ok at klæðum: »farið heilir, Bersi«. Hann
segir: »verið heilir, konungr«. Svá segir Bersi í flokki þeim, er hann
orti, þá er hann kom á vald Óláfs konungs ok sat í fjǫtrum:

46. Hróðrs batt heilan líða hagkennanda þenna, en snarrœki slíku svarat
unnum vér Gunnar: orð seldum þau elda úthauðrs boða, trauðir, knarrar,
hapts, sem ek keypta, kynstórs, at við brynju. 47. Sveins raunir hefk
sénar, (snart rekninga bjartar) þars (svaltungur sungu) saman fórum
vér, stórar; »elgs«, raun ek eigi fylgja út, hríðboði, síðan, hests, at
hverjum kosti, hranna, dýrra manni.

48. Krýpk eigi svá, sveigir sára linns, — í ári búum ólitinn Áta ǫndur
þér til handa —, at ek, herstefnir, hafna, heiðmildr, eða þá leiðumk,
ungr kunnak þar þrøngvi þínn, hollvini mína.K. 51. Ferð Sveins jarls ór
landi.

Nú flýðu sumir menn jarls á land upp, sumir gengu til griða. Þá røru
þeir Sveinn jarl út á fjǫrðinn ok lǫgðu þeir saman skip sín, ok tǫluðu
hǫfðingjar milli sín; leitar jarl ráða við lenda menn. Erlingr
Skjálgsson réð þat, at þeir skyldu norðr sigla í land ok fá sér lið ok
berjask enn við Óláf konung. En fyrir því at þeir hǫfðu látit lið
mikit, þá fýstu flestir allir, at jarl fœri ór landi á fund
Svía-konungs, mágs sins, ok eflðisk þaðan at liði; ok fylgði Einarr því
ráði, þvíat honum þótti sem þeir hefði þá engi fǫng til at berjask við
Óláf konung. Skilðisk þá lið þeira, siglði jarl suðr um Foldina, ok með
honum Einarr þambarskelfir; Erlingr Skjálgsson ok enn margir aðrir
lendir menn, þeir er eigi vildu flýja óðul sín, fóru norðr til heimila
sinna; hafði Erlingr um sumarit fjǫlmenni mikit.

K. 52. Frá Sveini jarli.

Óláfr konungr ok hans menn sá, at jarl hafði saman lagt sínum skipum;
þá eggjaði Sigurðr konungr sýr, at þeir skyldu leggja at jarli ok láta
þá til stáls sverfa með þeim. Óláfr konungr segir, at hann vill sjá
fyrst, hvert ráð jarl tekr, hvárt þeir halda saman flokkinum eða skilsk
við hann liðit. Sigurðr kvað hann ráða mundu — »en þat er mitt hugboð,
segir hann, við skaplyndi þitt ok ráðgirni, at seint tryggvir þú þá
stórbukkana, sva sem þeir eru vanir áðr at halda fullu til móts við
hǫfðingja«. Varð ok ekki af atlǫgunni; sá þeir þá brátt, at jarls lið
skilðisk. Þá lét Óláfr konungr rannsaka valinn; lágu þeir þar nǫkkurar
nætr ok skiptu herfanginu. Þá kvað Sigvatr skáld vísur þessar:

49. Þess getk, meirr at missi morðǫ́rr, sás fór norðan, harða margr í
hǫrðum heimkvǫ́mu styr þeima; sǫkk af sunda blakki »sunnu mǫrg« til
grunna, satt ’s at Sveini mœttum, »samknúta«, vér úti.

50. Frýrat oss í ári innþrœnzk, þótt lið minna, gǫrt hugðak svá,
snertu, snotr mær, konungs væri; brúðr mun heldr at háði hafa drótt,
þás framm sótti (fold ruðum skers) ef skyldi, skeggi, aðra tveggja.

Ok enn þessa:

51. Afli vex, þvít efla Uplendingar sendi (Sveinn, funduð þat) þenna
þilblakks, konungs, vilja,raun es hins, at Heinir (hrælinns) megu
vinna. (þeir œxla flug) fleira folkrekks an ǫl drekka.

Óláfr konungr gaf gjafar Sigurði konungi sýr, mági sínum, at skilnaði,
ok svá ǫðrum hǫfðingjum, þeim er honum hǫfðu lið veitt; hann gaf Katli
af Hringunesi karfa xv.-sessu, ok flutti Ketill karfann upp eptir
Raumelfi ok alt upp í Mjǫrs.

K. 53. Frá Óláfi konungi.

Óláfr konungr helt til njósnum um farar jarls; en er hann spurði þat,
at jarl var ór landi farinn, þá fór hann vestr eptir Víkinni; dreif þá
lið til hans, var hann til konungs tekinn á þingum; fór hann svá alt
til Líðandisness. Þá spurði hann, at Erlingr Skjálgsson hafði samnað
mikinn; dvalðisk hann þá ekki á Norðr-Ǫgðum, þvíat hann fekk hraðbyri;
fór hann sem skyndiligast norðr til Þrándheims, þvíat honum þótti þar
vera alt megin landzins, ef hann fengi þar undir sik komit, meðan jarl
var ór landi. En er Óláfr konungr kom i Þrándheim, þá varð þar engi
upreist í móti honum, ok var hann þar til konungs tekinn ok settisk þar
um haustit í Niðarósi ok bjó þar til vetrvistar ok lét þar húsa
konungsgarð ok reisa þar Clemenskirkju í þeim stað, sem nú stendr hon.
Hann markaði toptir til garða ok gaf bóndum ok kaupmǫnnum eða þeim
ǫðrum, er honum sýndisk ok húsa vildu. Hann sat þar fjǫlmeðr, þvíat
hann treystisk illa Þrœndum um trúleik, ef jarl kvæmi aptr í landit;
váru berastir í því Innþrœndir, ok fekk hann þaðan engar skyldir.

K. 54. Hernaðr Sveins jarls.

Sveinn jarl fór fyrst til Sviþjóðar á fund Óláfs Svíakonungs, mágs
síns, ok segir honum alt frá viðrskiptum þeira Óláfs digra ok leitaði
þá ráða af Svíakonungi, hvat hann skal upp taka. Konungr segir, at jarl
skal vera með honum, ef hann vill þat, ok hafa þar ríki til forráða,
þat er honum þykki sœmiligt — »ok at ǫðrum kosti, segir hann, skal ek
fá þér gnógan liðsafla at sœkja landit af Óláfi«. Jarl kaus þat, þvíat
þess fýstu allir hans menn, þeir er áttu eignir stórar í Nóregi margir,
er þar váru með honum. En er þeir sátu yfir þessarri ráðagørð, þá kom
þat ásamt, at þeir skyldu eptir um vetrinn ráða til at fara landveg um
Helsingjaland ok Jamtaland ok svá ofan i Þrándheim,þvíat jarl treystisk
Innþrœndum bezt við sik um traustit ok liðveizlu, ef hann kvæmi þar; en
þó gera þeir þat ráð, at fara um sumarit fyrst í Austrveg í hernað ok
fá sér fjár.

K. 55. Dauði Sveins jarls.

Sveinn jarl fór með lið sitt austr í Garðaríki ok herjaði þar; dvalðisk
hann þar um sumarit; en er haustaði, snøri hann aptr liði sínu til
Svíþjóðar. Þá fekk hann sótt þá, er hann leiddi til bana. Eptir andlát
jarls fór lið þat, er honum hafði fylgt, aptr til Svíþjóðar, en sumir
snøru til Helsingjalandz ok þaðan til Jamtalandz ok þá austan um Kjǫl
til Þrándheims, ok segja þeir þau tíðendi, er gǫrzk hǫfðu í ferð þeira;
var þá sannspurt andlát Sveins jarls.

K. 56. Frá Þrœndum.

Einarr þambarskelfir ok sú sveit, er honum hafði fylgt, fór um vetrinn
til Svía-konungs ok var þar í góðu yfirlæti; þar var ok mart annarra
manna, er jarli hafði fylgt. Svía-konungi hugnaðisk stórilla við Óláf
digra þat er hann hafði sezk í skattland hans, en rekit í brot Svein
jarl; konungr hét þar fyrir Óláfi inum mestum afarkostum, þá er hann
mætti við komask; segir hann, at eigi mun Óláfr svá djarfr vera, at
hann myni taka undir sik þat veldi, er jarl hafði átt; því fylgðu allir
Svía-konungs menn, at sva myndi vera. En er Þrœndir spurðu til sannz,
at Sveinn jarl var andaðr ok hans var ekki ván til Nóregs, þá snørisk
ǫll alþýða til hlýðni við Óláf konung. Fóru þá margir menn innan ór
Þrándheimi á fund Óláfs konungs ok gerðusk menn hans, en sumir sendu
orð ok jartegnir, at þeir vildu þjóna honum. Fór hann þá um haustit inn
í Þrándheim ok átti þing við bœndr; var hann þar í hverju fylki til
konungs tekinn. Hann fór þá út til Niðaróss ok lát þangat flytja allar
konungsskyldir ok efnaði þar til vetrsetu.

K. 57. Húsaðr konungs-garðr.

Óláfr konungr lét húsa konungsgarð í Niðarósi. Þar var gǫr mikil
hirðstofa, ok dyrr á báðum endum; hásæti konungs var í miðri stofunni,
ok innar frá sat Grímkell hirðbyskup hans, en þar næst aðrir kennimenn
hans, en útar frá ráðgjafar hans; í ǫðru ǫndugi gegnt honum sat
stallari hans Bjǫrn digri, þar næst gestir. Ef gǫfgir menn kómu til
konungs, var þeim vel skipat.Við elda skyldi þá ǫl drekka. Hann skipaði
mǫnnum í þjónostur, svá sem siðr konunga var til. Hann hafði með sér
lx. hirðmanna ok xxx. gesta ok setti þeim mála ok lǫg; hann hafði ok
xxx. húskarla, er starfa skyldu í garðinum slíkt er þurpti ok til at
flytja; hann hafði ok marga þræla. Í garðinum var ok mikill skáli, er
hirðmenn sváfu í; þar var ok mikil stofa, er konungr átti hirðstefnur
í.

K. 58. Frá siðum Óláfs konungs.

Þat var siðr konungs, at rísa upp snimma um morna ok klæðask ok taka
handlaugar, ganga síðan til kirkju ok hlýða óttusǫng ok morguntíðum ok
ganga síðan á stefnur ok sætta menn eða tala þat annat, er honum þótti
skylt; hann stefndi til sín ríkum ok óríkum ok ǫllum þeim, er vitrastir
váru. Hann lét opt telja fyrir sér lǫg þau, er Hákon Aðalsteinsfóstri
hafði sett í Þrándheimi. Hann skipaði lǫgunum með ráði inna vitrustu
manna, tók af eða lagði til, þar er honum sýndisk þat; en kristinn rétt
setti hann með umráði Grímkels byskups ok annarra kennimanna ok lagði á
þat allan hug at taka af heiðni ok fornar venjur, þær er honum þótti
kristnispell í. Svá kom, at bœndr játtu þessum lǫgum, er konungr setti.
Svá segir Sigvatr:

52. Loptbyggvir, mátt leggja lands rétt, þanns skal standask, unnar,
allra manna, eykja, liðs á miðli.

Óláfr konungr var maðr siðlátr, stiltr vel, fámálugr, ǫrr ok fégjarn.
Þá var þar með konungi Sigvatr skáld, sem fyrr var sagt, ok fleiri
íslenzkir menn. Óláfr konungr spurði eptir vendiliga, hvernug kristinn
dómr væri haldinn á Íslandi, þá þótti honum mikilla muna ávant, at vel
væri, þviat þeir sǫgðu frá kristnihaldinu, at þat var lofat í lǫgum, at
eta hross ok bera út bǫrn, sem heiðnir menn, ok enn fleiri hlutir, þeir
er kristnispell var í. Þeir sǫgðu ok konungi frá mǫrgu stórmenni, því
er þá var á Íslandi. Skapti Þóroddzson hafði þá lǫgsǫgu á landinu. Víða
af lǫndum spurði hann at siðum manna þá menn, er gløgst vissu, ok
leiddi mest atspurningum um kristinn dóm, hvernug haldinn væri bæði í
Orkneyjum ok á Hjaltlandi ok ór Færeyjum, ok spurðisk honum svá til,
sem víða myndi mikit á skorta, at vel væri. Slíkar rœður hafði hann opt
í munni eða um lǫg at tala eða um landzrétt.K. 59. Dauði Ásgauts
ármannz.

Þann sama vetr kómu austan ór Svíþjóð sendimenn Óláfs konungs ins
sœnska, ok réðu brœðr ii. fyrir, Þorgautr skarði ok Ásgautr ármaðr, ok
hǫfðu xxiiii. menn. En er þeir kómu austan um Kjǫl í Veradal, þá
stefndu þeir þing við bœndr ok tǫluðu við þá, heimtu þar skyld ok skatt
af hendi Svía-konungs. En bœndr báru ráð sín saman, ok kom ásamt með
þeim, at þeir mundu gjalda slíkt, sem Svía-konungr beiddi, ok heimti
Óláfr konungr engar landzskyldir af þeim fyrir sína hǫnd, kveðask eigi
vilja gjalda hvárum tveggja skyldir. Fóru sendimenn í brot ok út eptir
dalinum, ok á hverju þingi, er þeir áttu, fengu þeir af bóndum in sǫmu
svǫr en ekki fé; fóru þá út í Skaun ok áttu þar þing ok krǫfðu þar enn
skatta, ok fór alt á sǫmu leið sem fyrr. Þá fóru þeir í Stjóradal ok
krǫfðu þar þinga, en bœndr vildu ekki til koma; þá sá sendimenn, at
þeira ørendi varð ekki, vildi Þorgautr þá aptr austr — »ekki þykki mér
vit konungsørendi rekit hafa, segir Ásgautr, vil ek fara á fund Óláfs
konungs digra; þó skjóta bœndr þangat sínu máli«. Nú réð hann, ok fóru
þeir út til bœjarins ok tóku þeir herbergi í bœnum. Þeir gengu til
konungs eptir um daginn, — hann sat þá um borðum —, kvǫddu hann ok
segja, at þeir fóru með ørendum Svía-konungs. Konungr bað þá koma til
sín eptir um daginn. Annan dag, þá er konungr hafði hlýtt tíðum, gekk
hann til þinghúss síns ok lét þangat kalla menn Svía-konungs ok bað þá
bera upp ørendi sín. Þá talaði Þorgautr ok segir fyrst, hverra ørenda
þeir fóru ok váru sendir ok þat síðan, hvernug Innþrœndir hǫfðu svarat;
eptir þat beiddi hann, at konungr veitti órskurð, hvert þeira ørendi
skyldi þangat verða. Konungr segir: »meðan jarlar réðu hér fyrir landi,
þá var þat ekki undarligt, at landzmenn væri þeim lýðskyldir, þvíat
þeir váru hér ættbornir til ríkis, heldr en þat at lúta til útlendra
konunga, ok var þó réttara, at jarlar veitti hlýðni ok þjónostu
konungum þeim, er réttkomnir váru hér til ríkis, heldr en útlendum
konungum ok at hefjask upp með ófriði í móti réttum konungum ok fella
þá frá landi; en Óláfr sœnski konungr, er kallar til Nóregs, þá veit ek
eigi, hverja tiltǫlu hann hefir, þá er sannlig sé, en hitt megum vér
muna, hvern mannskaða vér hǫfum fengit af honum ok hans frændum«. Þá
segir Ásgautr: »eigi er undarligt, at þú sér kallaðr Óláfr digri,
allstórliga svarar þú orðsending slíks hǫfðingja;ógløggt veiztu, hversu
þungbær þér mun vera reiði konungs, ok hefir þeim svá orðit, er váru
með meira krapti, en mér sýnisk þú munu vera; en ef þú vilt þráliga
halda ríkinu, þá mun þér hinn til, at fara á fund hans ok gerask hans
maðr; munu vér þá biðja með þér, at hann fái þér at láni þetta ríki«.
Þá segir konungr ok tók hógliga til orða: »ek vil ráða þér annat ráð,
Ásgautr, farið nú aptr austr til konungs yðars ok segið honum svá, at
snimma í vár mun ek búask at fara austr til landamæris, þar er at fornu
hefir skilt ríki Nóregs konungs ok Svía-konungs; má hann þá þar koma,
ef hann vill, at vit semim sætt okra, ok hafi þat ríki hvárr okkarr,
sem óðalborinn er til«. Þá snúa sendimenn í brot ok aptr til herbergis
ok bjoggusk í brot, en konungr gekk til borða. Sendimenn gengu þá í
konungsgarðinn, ok er durverðir sá þat, segja þeir konungi. Hann bað þá
sendimenn eigi inn láta — »ek vil ekki við þá mæla« segir hann. Fóru þá
sendimenn í brot. Þá segir Þorgautr, at hann mun aptr snúa ok hans
menn, en Ásgautr segir, at hann vill reka konungsørendi. Þá skiljask
þeir; ferr þá Þorgautr inn á Strind, en Ásgautr ok þeir xii. saman snúa
upp til Gaulardals, hann ætlar at fara suðr á Mœri ok reka þar sýslu
Svía-konungs. En er Óláfr konungr varð þess varr, þá sendi hann gestina
út eptir þeim; þeir hittu þá út á nesi við Stein, tóku þá hǫndum ok
leiddu inn á Gaularás, reistu þar gálga ok hengðu þá þar, er sjá mátti
útan af firði af þjóðleið. Þorgautr spurði þessi tíðendi, áðr hann fór
ór Þrándheimi; fór hann síðan alla leið, þar til er hann hitti
Svía-konung ok segir honum þat, er gǫrzk hafði í þeira fǫr; konungr
varð allreiðr, er hann heyrði þetta sagt; skorti þar þá eigi stór orð.

K. 60. Sætt Óláfs konungs ok Erlings Skjálgssonar.

Eptir þat um várit bauð Óláfr konungr liði út ór Þrándheimi ok bjósk at
fara austr í land. Þá bjósk ór Niðarósi Íslandz-far. Þá sendi Óláfr
konungr orð ok jartegnir Hjalta Skeggjasyni ok stefndi honum á fund
sinn, en sendi orð Skapta lǫgsǫgumanni ok ǫðrum þeim mǫnnum, er mest
réðu lǫgum á Íslandi, at þeir skyldi taka ór lǫgum, er honum þótti mest
í móti kristnum dómi; þar með sendi hann vinsamlig orð ǫllum
landzmǫnnum jafnsaman. Konungr fór suðr með landi ok dvalðisk í hverju
fylki ok þingaði við bœndr; en á hverju þingi lét hann upp lesa kristin
lǫg ok þau boðorð, er þar fylgðu; tókhann þá þegar af við lýðinn margar
óvenjur ok heiðinn dóm, þvíat jarlar hǫfðu vel haldit forn lǫg ok
landzrétt, en um kristnihald létu þeir gera hvern sem vildi. Var þá svá
komit, at víðast um sjábyggðir váru menn skírðir, en kristin lǫg váru
ókunn flestum mǫnnum; en um updali ok fjallbyggðir var víða alheiðit,
þvíat þegar er lýðrinn varð sjálfráða, þá festisk þeim þat helzt í
minni um átrúnaðinn, er þeir hǫfðu numit í barnœsku. En þeir menn, er
eigi vildu skipask við orð konungs um kristnihaldit, þá hét hann
afarkostum bæði ríkum ok órikum. Óláfr var til konungs tekinn um alt
land á hverju lǫgþingi, mælti þá engi maðr í móti honum. Þá er hann lá
i Karmtsundi, fóru orð milli þeira Erlings Skjálgssonar, þau at þeir
skyldu sættask, ok var lagðr sættarfundr í Hvitingsey. En er þeir
fundusk, tǫluðusk þeir sjálfir við um sættina; þótti Erlingi þá annat
nǫkkut finnask í orðum hans, en honum hafði verit frá sagt, þvíat hann
mælti til þess, at hann vildi hafa veizlur þær allar, er Óláfr
Tryggvason hafði fengit honum, en síðan jarlar Sveinn ok Hákon — »man
ek þá gerask þinn maðr ok hollr vinr« segir hann. Konungr segir: »svá
lízk mér, Erlingr, sem eigi sé þér verra at taka af mér jammiklar
veizlur, sem þú tókt af Eiríki jarli, þeim manni, er þér hafði gǫrt inn
mesta mannskaða; en ek man þik láta vera gǫfgastan mann í landinu, þó
at ek vilja veizlurnar miðla at sjálfræði mínu, en eigi láta sem lendir
menn sé óðalbornir til ættleifðar minnar, en ek skylda margfǫldum
verðum yðra þjónostu kaupa«. Erlingr hafði ekki skaplyndi til at biðja
konunginn né einna muna hér um, þvíat hann sá, at konungr var ekki
leiðitamr; sá hann ok, at tveir kostir váru fyrir hǫndum, sá annarr, at
gera enga sætt við konung ok hætta til, hvernug fœri, eða ella láta
konung einn fyrir ráða, ok tók hann þann upp, þótt honum þœtti mjǫk í
móti skapi sínu, ok mælti til konungs: »sú mun þér mín þjónosta
hallkvæmst, er ek veiti þér með sjálfræði«. Þeir skilðu rœðuna. Eptir
þat gengu til frændr Erlings ok vinir ok báðu hann til vægja ok fœra
við vit en eigi ofrkapp — »muntu, segja þeir, vera ávalt gǫfgastr
lendra manna í Nóregi bæði at framkvæmð þinni ok frændum ok fjárafla«.
Erlingr fann, at þetta var heilræði ok þeim gekk góðvili til, er slíkt
mæltu; gerir hann svá, gengr til handa konungi með þeim skildaga, at
konungr réð fyrir at skilja; skilðusk eptir þat ok váru sáttir at
kalla. Fór Óláfr þá leið sína austr með landi.K. 61. Dráp Eilífs
gauzka.

Þegar er Óláfr konungr kom í Víkina ok þat spurðisk, þá fóru Danir í
brot, þeir er þar hǫfðu sýslur af Dana-konungi, ok sóttu þeir til
Danmerkr ok vildu eigi bíða Óláfs konungs. En Óláfr konungr fór inn
eptir Víkinni ok hafði þing við bœndr, gekk undir hann þar alt
landzfólk, tók hann þá allar konungsskyldir ok dvalðisk í Víkinni um
sumarit. Hann helt austr yfir Foldina ór Túnsbergi ok alt austr um
Svínasund. Þá tók til vald Svía-konungs; hann hafði þar sett yfir
sýslumenn, Eilíf gauzka um inn nørðra hlut, en Hróa skjálga yfir inn
eystra hlut alt til Elfar; hann átti ætt tveim megin Elfar, en bú stór
í Hísing; hann var ríkr maðr ok stórauðigr; Eilífr var ok stórættaðr.
Þá er Óláfr konungr kom liði sínu í Ránríki, þá stefndi hann þar þing
við landzmenn, ok kómu til hans þeir menn, er eyjar byggðu eða nær sæ.
En er þing var sett, þá talaði Bjǫrn stallari ok bað bœndr taka við
Óláfi konungi, slíkt þar sem annars staðar hafði gǫrt verit í Nóregi.
Brynjólfr úlfaldi hét einn bóandi gǫfugr; hann stóð upp ok mælti:
»vitum vér bœndr, hvert réttast er landaskipti milli Nóregs konungs at
fornu ok Svía-konungs ok Dana-konungs, at Gautelfr hefir ráðit frá Væni
til sævar, en norðan markir til Eiðaskógs, en þaðan Kilir alt norðr til
Finnmarkar; svá ok þat, at ýmsir hafa gengit á annarra lǫnd; hafa Svíar
lǫngum haft vald alt til Svínasundz, en þó yðr satt til at segja, veit
ek margra manna vilja til þess, at betra þœtti at þjóna Nóregs konungi,
en menn bera eigi áræði til þess; Svía-konungs ríki er bæði austr frá
oss ok suðr, en þess ván, at Nóregs konungr mun fara norðr brátt í
landit, þangat er landzmegin er meira, ok hǫfum vér þá ekki afla til at
halda deilu við Gauta; nú verðr konungr at sjá heilt ráð fyrir oss;
fúsir væri vér at gerask hans menn«. En eptir þingit, þá var Brynjólfr
um kveldit í boði konungs ok svá annan dag eptir, ok tǫluðu þeir mart
sín í millum í einmælum. Fór þá konungr austr eptir Víkinni. En er
Eilífr spurði, at konungr var þar, þá lét hann bera njósn til fara
hans. Eilífr hafði xxx. manna, sínna sveitunga; hann var í byggðinni
ofanverðri við markirnar ok hafði þar bóandasafnað. Margir bœndr fóru á
fund Óláfs konungs, en sumir sendu vináttuorð til hans. Þá fóru menn í
milli Óláfs konungs ok Eilífs, ok báðu bœndr hvárn tveggja lengi, at
þeir legðiþingstefnu milli sín ok réði frið með nǫkkuru móti, sǫgðu þat
Eilífi, at þeim var þess ván af konungi, ef ekki væri við skipazk hans
orð, at þeir mundu ván eiga af honum afarkosta, ok kváðu eigi Eilíf
skyldu lið skorta; var þá ráðit, at þeir skyldu ofan koma ok eiga þing
við bœndr ok konung. En þá sendi konungr Þóri langa, gestahǫfðingja
sinn, ok þá xii. saman til Brynjólfs; þeir hǫfðu brynjur undir kyrtlum,
en hǫttu yfir hjálmum. Eptir um daginn kómu bœndr fjǫlment ofan með
Eilífi; þar var þá Brynjólfr í hans liði ok Þórir í hans sveit. Konungr
lagði skipum útan þar at, er klettr nǫkkurr var ok gekk fram í sæinn;
gekk hann þar upp ok lið hans, settisk á klettinn, en vǫllr var fyrir
ofan, ok var þar bóandaliðit, en menn Eilífs stóðu uppi í skjaldborg
fyrir honum. Bjǫrn stallari talaði langt ok snjalt af hendi konungs. En
er hann settisk niðr, þá stóð Eilífr upp ok tók til máls, ok í því bili
stóð upp Þórir langi ok brá sverði ok hjó til Eilífs á hálsinn, svá at
af gekk hǫfuðit; þá hljóp upp alt bóandaliðit, en inir gauzku tóku rás
undan, drápu þeir Þórir nǫkkura menn af þeim; en er herrinn stǫðvaðisk
ok létti þysnum, þá stóð konungr upp ok mælti, at bœndr skyldu setjask
niðr; þeir gerðu svá; var þar mart talat; en at lykðum varð þat, at
bœndr gengu til handa konungi ok játuðu honum hlýðni, en hann hét þeim
því í mót, at skiljask eigi við þá ok vera þar til þess, at þeir Óláfr
Svía-konungr lyki einn veg sínum vendræðum. Eptir þat lagði Óláfr
konungr undir sik ina nørðri sýsluna ok fór um sumarit alt austr til
Elfar, fekk hann allar konungsskyldir með sænum ok um eyjar. En er á
leið sumarit, snørisk hann aptr í Víkina norðr ok lagði upp eptir
Raumelfi. Þar er fors mikill, er Sarpr heitir; nes gengr í ána norðan
at forsinum; þar lét Óláfr konungr gerða um þvert nesit af grjóti ok
torfi ok viðum ok grafa díki fyrir útan ok gerði þar jarðborg mikla; en
í borginni efnaði hann til kaupstaðar; þar lét hann húsa konungsgarð ok
gera Máríukirkju, hann lét þar ok marka toptir til annarra garða ok
fekk þar menn til at húsa; hann lét um haustit þangat flytja þau fǫng,
er til vetrvistar þurpti, ok sat þar um vetrinn með fjǫlmenni mikit, en
hafði menn sína í ǫllum sýslum. Hann bannaði allar flutningar ór
Víkinni upp á Gautland, bæði síld ok salt; þess máttu Gautar illa án
vera. Hann hafði mikit jólaboð, bauð til sín ór heruðum mǫrgum
storbúǫndum.K. 62. Uphaf Eyvindar úrarhorns.

Maðr er nefndr Eyvindr úrarhorn, æzkaðr af Austr-Ǫgðum; hann var mikill
maðr ok kynstórr, fór hvert sumar í hernað stundum vestr um haf,
stundum í Austrveg eða suðr til Fríslandz; hann hafði xx.-sessu,
snekkju ok vel skipaða. Hann hafði verit fyrir Nesjum ok veitt Óláfi
konungi lið; ok er þeir skilðusk þar, þá hét konungr honum vináttu
sinni, en Eyvindr konungi liðsemð sinni, hvar sem hann vildi kraft
hafa. Eyvindr var um vetrinn í jólaboði með Óláfi konungi ok þá þar
góðar gjafar at honum. Þar var ok þá með honum Brynjólfr úlbaldi ok þá
at jólagjǫf gullbúit sverð af konungi ok með bœ þann, er Vettaland
heitir, ok er þat inn mesti hǫfuðbœr. Brynjólfr orti vísu um gjafarnar,
ok er þat niðrlag at:

53. Bragningr gaf mér brand ok Vettaland.

Þá gaf konungr honum lendz mannz nafn, ok var Brynjólfr inn mesti vinr
konungs alla stund.

K. 63. Dráp Þrándar.

Þann vetr fór Þrándr hvíti ór Þrándheimi austr á Jamtaland at heimta
skatt af hendi Óláfs konungs digra; en er hann hafði saman dregit
skattinn, þá kómu þar menn Svía-konungs; ok drápu Þránd ok þá xii.
saman ok tóku skattinn ok fœrðu Svía-konungi. Þetta spurði Óláfr
konungr, ok líkaði honum illa.

K. 64. Kristniboð í Víkinni.

Óláfr konungr lét bjóða um Víkina kristin lǫg með sama hætti sem norðr
í landi, ok gekk vel fram, þvíat Vikverjum váru miklu kunnari kristnir
siðir en mǫnnum norðr í landit, þvíat þar var bæði vetr ok sumar
fjǫlment af kaupmǫnnum bæði dǫnskum ok saxneskum; Víkverjar hǫfðusk ok
mjǫk í kaupferðum til Englandz ok Saxlandz eða Flæmingjalandz eða
Danmerkr, en sumir váru í víking ok hǫfðu vetrsetu á kristnum lǫndum.

K. 65. Fall Hróa.

Um várit sendi Óláfr konungr orð, at Eyvindr skyldi koma til hans; þeir
tǫluðu lengi einmæli. Eptir þat brátt bjósk Eyvindr í víking. Hann
siglði suðr eptir Víkinni ok lagði at í Ekreyjumút frá Hísing. Þar
spurði hann, at Hrói skjálgi hafði farit norðr í Orðost ok hafði þar
saman dregit leiðangr ok landskyldir, ok var hans þá norðan ván. Þá
røri Eyvindr inn til Haugasunda, en Hrói røri þá norðan, ok hittusk þar
í sundinu ok bǫrðusk. Þar fell Hrói ok nær xxx. manna, en Eyvindr tók
alt fé, þat er Hrói hafði haft. Fór Eyvindr þá í Austrveg ok var þar í
víking um sumarit.

K. 66. Fall Guðleiks ok Þorgauts skarða.

Maðr hét Guðleikr gerzki, hann var æzkaðr af Ǫgðum, hann var farmaðr ok
kaupmaðr mikill, auðigr, ok rak kaupferðir til ýmissa landa; hann fór
austr í Garðaríki optliga, ok var hann fyrir þá sǫk kallaðr Guðleikr
gerzki. Þat vár bjó Guðleikr skip sitt ok ætlaði at fara um sumarit til
Garða austr. Óláfr konungr sendi honum orð, at hann vill hitta hann. En
er Guðleikr kom til hans, segir konungr honum, at hann vill gera félag
við hann, bað hann kaupa sér dýrgripi þá, er torugætir eru þar í landi.
Guðleikr segir þat á konungs forráði vera skulu. Þá lætr konungr greiða
í hendr honum fé slíkt, sem honum sýndisk. Fór Guðleikr um sumarit í
Austrveg. Þeir lágu nǫkkura hríð við Gotland; var þá sem opt kann
verða, at eigi váru allir haldinorðir, ok urðu landzmenn varir við, at
á því skipi var félagi Óláfs digra. Guðleikr fór um sumarit í Austrveg
til Hólmgarðz ok keypti þar pell ágætlig, er hann ætlaði konungi til
tígnarklæða sér, ok þar með skinn dýr ok enn borðbúnað forkunnligan. Um
haustit, er Guðleikr fór austan, þá fekk hann andviðri, ok lágu þeir
mjǫk lengi við Eyland. Þorgautr skarði hafði um haustit borit njósn um
farar Guðleiks; kom hann þar at þeim með langskip ok barðisk við þá;
þeir vǫrðusk lengi, en fyrir því at liðsmurir var mikill, þá fell
Guðleikr ok mart skipverja hans, ok mart var sárt. Tók Þorgautr fé
þeira alt ok gørsimar Óláfs konungs; skiptu þeir Þorgautr fengi sínu
ǫllu at jafnaði, en hann segir, at gørsimar skal hafa Svía-konungr —:
»ok er þat, segir hann, nǫkkurr hlutr af skatti þeim, er hann á at taka
af Nóregi«. Þorgautr fór þá austr til Svíþjóðar. Þessi tíðendi spyrjask
brátt. Eyvindr úrarhorn kom lítlu síðarr til Eylandz. En er hann spyrr
þetta, þá siglir hann austr eptir þeim Þorgauti, ok hittask þeir í
Svíaskerjum ok bǫrðusk; þar fell Þorgautr ok flest lið hans eða hljóp á
kaf. Tók þá Eyvindr fé þat alt, er þeir hǫfðu tekit af Guðleiki, ok svá
gørsimar Óláfs konungs. Eyvindr fór aptrtil Nóregs um haustit; fœrði
hann þá Óláfi konungi gørsimar sínar; þakkaði konungr honum vel sína
ferð ok hét honum þá enn af nýju vináttu sinni. Þá hafði Óláfr konungr
verit iii. vetr konungr i Nóregi.

K. 67. Fundr Óláfs konungs ok Rǫgnvaldz jarls.

Þat sama sumar hafði Óláfr konungr leiðangr úti ok fór þá enn austr til
Elfar ok lá þar lengi um sumarit. Þá fóru orðsendingar milli Óláfs
konungs ok Rǫgnvaldz jarls ok Ingibjargar Tryggvadóttur, konu jarls.
Hon gekk at með ǫllu kappi at veita Óláfi konungi; hon var aftakamaðr
mikill um þetta mál. Helt þar til hvártveggja, at frændsemi var mikil
með þeim Óláfi konungi ok henni, ok þat annat, at henni mátti eigi
fyrnask við Svía-konung þat, er hann hafði verit at falli Óláfs
Tryggvasonar, bróður hennar, ok þóttisk fyrir þá sǫk eiga tiltǫlu at
ráða fyrir Nóregi. Varð jarl af fortǫlum hennar mjǫk snúinn til vináttu
Óláfs konungs; kom svá, at þeir konungr ok jarl lǫgðu stefnu með sér ok
hittusk við Elfi; rœddu þar marga hluti ok mjǫk um viðskipti þeira
Nóregs konungs ok Svía-konungs, ok sǫgðu báðir þat, sem satt var, at
hvárum-tveggjum, Víkverjum ok Gautum, var in mesta landzauðn í því, at
eigi skyldi vera kaupfriðr milli landa, ok at lykðum settu þeir grið
milli sín til annars sumars; gáfusk þeir gjafir at skilnaði ok mæltu
til vináttu. Fór þá konungr norðr í Víkina, ok hafði hann þá
konungstekjur allar til Elfar, ok alt landzfólk hafði þá undir hann
gengit. Óláfr konungr sœnski lagði óþokka svá mikinn á Óláf Haraldzson,
at engi maðr skyldi þora at nefna hann réttu nafni, svá at konungr
heyrði; þeir kǫlluðu hann inn digra mann ok veittu honum harðar átǫlur
jafnan, er hans var getit.

K. 68. Uphaf friðgørðarsǫgu.

Bœndr í Víkinni rœddu sín í milli, at sá einn væri til, at konungar
gerði sætt ok frið milli sín, ok tǫlðusk illa við komnir, ef konungar
herjaðisk á, en engi þorði þenna kurr djarfliga upp at bera fyrir
konungi. Þá báðu þeir til Bjǫrn stallara, at hann skyldi þetta mál
flytja fyrir konungi, at hann sendi menn á fund Svía-konungs at bjóða
sættir af sinni hendi. Bjǫrn var trauðr til ok mæltisk undan; en við
bœn margra vina sinna, þá hét hann at lykðum at rœða þetta fyrir
konungi,en kvað svá hugr um segja, sem konungr myndi ómjúkliga taka því
at vægja i né einum hlut við Svía-konung. Þat sumar kom útan af Íslandi
Hjalti Skeggjason at orðsendingu Óláfs konungs; fór hann þegar á fund
Óláfs konungs, ok konungr tók vel við honum, bauð Hjalta með sér at
vera ok vísaði honum til sætis hjá Birni stallara, ok váru þeir
mǫtunautar; gerðisk þar brátt góðr félagsskapr. Eitt hvert sinn, þá er
Óláfr konungr hafði stefnu við lið sitt ok við bóendr, ok réðu
landráðum, þá mælti Bjǫrn stallari: »hverja ætlan hafið þér á, konungr,
um ófrið þann, er hér er á milli Óláfs Svía-konungs ok yðar? Nú hafa
hvárirtveggju menn látit fyrir ǫðrum, en engi órskurðr er nú heldr en
áðr, hvat hvárir skulu hafa af ríkinu? Þér hafið hér setit í Víkinni
einn vetr ok ii. sumur ok látit at baki yðr alt landit norðr heðan; nú
leiðisk mǫnnum hér at sitja, þeim er eignir eða óðul eigu norðr í
landi. Nú er þat vili lendra manna ok annarra liðsmanna ok svá bónda,
at einn veg skeri ór, ok fyrir því at nú eru grið ok friðr settr við
jarl ok Vestr-Gauta, er hér eru nú næstir, þá þykkir mǫnnum sá helzt
kostr til, at þér sendið menn til Svía-konungs af yðarri hendi, ok munu
margir menn vel undir þat standa, þeir er með Svía-konungi eru; þvíat
þat er hvárratveggju gagn, þeira er lǫndin byggva bæði hér ok þar«. At
rœðu Bjarnar gerðu menn góðan róm. Þá mælti konungr: »ráð þetta, Bjǫrn,
er þú hefir hér upp borit, þá er þat makligast, at þú hafir fyrir þér
gǫrt, ok skaltu fara þessa sendifǫr; nýtr þú ef vel er ráðit, en ef
mannháski gerisk af, þá veldr þú ofmiklu sjálír um; er þat ok þin
þjónosta, at tala í fjǫlmenni, þat er ek vil mæla láta«. Þá stóð
konungr upp ok gekk til kirkju, lét syngva sér hámessu; síðan gekk hann
til borða. Um daginn eptir mælti Hjalti til Bjarnar: »hví ertu ókátr
maðr, ertu sjúkr eða reiðr manni nǫkkurum?« Bjǫrn segir þá rœðu þeira
konungs ok segir þetta forsending. Hjalti segir: »svá er konungum at
fylgja, at þeir menn hafa metnað mikinn ok eru framarr virðir en aðrir
menn, en opt verða þeir í lífs-háska, ok verðr hvártveggja vel at
kunna; mikit má konungs gæfa; nú mun frami mikill fásk í ferðinni, ef
vel teksk«. Bjǫrn mælti: »auðvelliga tekr þú á um ferðina; muntu fara
vilja með mér, þvíat konungr mælti, at ek skylda mína sveitunga hafa í
ferðina með mér«. Hjalti segir: »fara skal ek at vísu, ef þú vilt,
þvíat vannfengr mun mér þykkja sessunautrinn annarr, ef vit
skiljumk«.K. 69. Ferð Bjarnar stallara.

Fám dǫgum síðarr, þá er Óláfr konungr var á stefnu, kom þar Bjǫrn ok
þeir xii. saman; hann segir þá konungi, at þeir váru búnir at fara
sendifǫrna ok hestar þeira stóðu úti soðlaðir — »vil ek nú vita, segir
Bjǫrn, með hverjum ørendum ek skal fara eða hver ráð þú leggr fyrir
oss«. Konungr segir: »þér skuluð bera Svía-konungi þau mín orð, at ek
vil frið setja milli landa várra til þeira takmarka, sem Óláfr
Tryggvason hafði fyrir mér, ok sé þat bundit fastmælum, at hvárigir
gangi um fram; en um mannlát, þá þarf þess engi at geta, ef sættir
skulu vera, þvíat Svía-konungr fær oss eigi með fé bœtt þann mannskaða,
er vér hǫfum fengit af Svíum«. Þá stóð konungr upp ok gekk út með þeim
Birni; þá tók hann upp sverð búit ok fingrgull ok seldi Birni — »sverð
þetta gef ek þér; þat gaf mér í sumar Rǫgnvaldr jarl; til hans skuluð
þér fara ok bera honum þau mín orð, at hann leggi til ráð ok sinn
styrk, at þú komir fram ørendinu; þykki mér þá vel sýslat, ef þú heyrir
orð Svía-konungs ok segi hann annat tveggja já eða nei. En fingrgull
þetta fœr þú Rǫgnvaldi jarli; þessar jartegnir mun hann kenna«. Hjalti
gekk at konungi ok kvaddi hann — »ok þurfum vér nú þess mjǫk, konungr,
at leggir hamingju þína á þessa ferð« — ok bað þá heila hittask.
Konungr spurði, hvert Hjalti skyldi fara. »Með Birni« segir hann.
Konungr segir: »bœta mun þat til um þessa ferð, at þú farir með þeim,
þvíat þú hefir opt reyndr verit at hamingju; vittu þat víst, at ek skal
allan hug á leggja, ef þat vegr nǫkkut, ok til leggja með þér mína
hamingju ok ǫllum yðr«. Þeir Bjǫrn riðu í brot leið sína ok kómu til
hirðar Rǫgnvaldz jarls; var þeim þar vel fagnat. Bjǫrn var frægr maðr
af mǫrgum mǫnnum, kuðr bæði at sýn ok at máli þeim ǫllum, er sét hǫfðu
Óláf konung, þvíat Bjǫrn stóð upp á hverju þingi ok talaði konungs
ørendi. Ingibjǫrg, kona jarls, gekk at Hjalta ok hvarf til hans; hon
kendi hann, þvíat hon var þá með Óláfi Tryggvasyni, bróður sínum, er
Hjalti var þar, ok talði Hjalti frændsemi milli konungs ok Vilborgar,
konu Hjalta; þeir váru brœðr, synir Víkinga-Kára, lendz mannz á Vǫrs,
Eiríkr bjóðaskalli, faðir Ástríðar, móður Óláfs konungs Tryggvasonar,
ok Bǫðvarr, faðir Álofar, móður Gizurar hvíta, fǫður Vilborgar. Nú váru
þeir þar í góðum fagnaði. Einn dag gengu þeir Bjǫrn á tal við jarl ok
þau Ingibjǫrgu, þá berr Bjǫrn upp ørendi sínok sýnir jartegnir jarli.
Jarl spyrr: »hvat hefir þik, Bjǫrn, þess hent, er konungr vill dauða
þinn; er þér at síðr fœrt með þessi orðsending, at ek hygg, at engi mun
sá vera, er þessum orðum mælir fyrir Svía-konungi, at refsingalaust
komisk í brot; miklu er Óláfr Svía-konungr maðr skapstœrri, heldr en
fyrir honum sjálfum megi þær rœður hafa, er honum sé í móti skapi«. Þá
segir Bjǫrn engan hlut hafa þann at borizk — »mér til handa, er Óláfr
konungr hefir mér reizk um, en mǫrg er sú ráðagørð hans bæði fyrir
sjálfum sér ok mǫnnum sínum, er hætting mun á þykkja, hvernug teksk,
þeim mǫnnum, er áræðislítlir eru; en ǫll ráð hans hafa enn til hamingju
snúizk hér til, ok vættu vér, at svá skyli enn fara. Nú er yðr þat,
jarl, satt at segja, at ek vil fara á fund Svía-konungs ok eigi fyrr
aptr hverfa, en ek hefi hann heyra látit ǫll þau orð, er Óláfr konungr
bauð mér at flytja til eyrna honum, nema mér banni hel eða sjá ek
heptr, svá at ek mega eigi fram koma; svá mun ek gera, hvárt sem þér
vilið nǫkkurn hug á leggja orðsending konungs eða engan«. Þá mælti
Ingibjǫrg: »skjótt mun ek birta minn hug, at ek vil, jarl, at þér
leggið á allan hug at stoða orðsending Óláfs konungs, svá at þetta
ørendi komisk fram við Svía-konungs, hverngan veg sem hann vill svara;
þótt þar liggi við reiði Svía-konungs eða ǫll eign vár eða ríki, þá vil
ek miklu heldr til þess hætta, en hitt spyrisk, at þú leggisk undir
hǫfuð orðsending Óláfs konungs fyrir hræzlu sakir fyrir Svía-konungi;
hefir þú til þess burði ok frændastyrk ok alla atferð, at vera svá
frjáls hér i Svía-veldi, at mæla mál þitt, þat er vel samir ok ǫllum
mun þykkja áheyriligt, hvárt sem á heyra margir eða fáir, ríkir eða
óríkir, ok þótt konungr sjálfr heyri á«. Jarl svarar: »ekki er þat
blint, hvers þú eggjar; nú má vera, at þú ráðir þessu, at ek heita
konungsmǫnnum því at fylgja þeim, svá at þeir nái at flytja ørendi sín
fyrir Svía-konungi, hvárt sem konungi líkar þat vel eða illa; en mínum
ráðum vil ek láta fram fara, hvert tilstilli hafa skal; en ek vil eigi
hlaupa eptir ákafa Bjarnar eða annars mannz um svá mikil vandamál; vil
ek at þeir dvelisk með mér til þeirar stundar, er mér þykkir nǫkkuru
líkligast, at framkvæmð megi verða at þessu ørendi«. En er jarl hafði
því upp lokit, at hann myndi fylgja þeim at þessu máli ok leggja til
þess sinn styrk, þá þakkaði Bjǫrn honum vel ok kvazk hans ráðum vilja
fram fara. Dvǫlðusk þeir Bjǫrn með jarli mjǫk langa hríð.K. 70. Frá
tali Bjarnar ok Ingibjargar Tryggvadóttur.

Ingibjǫrg var forkunnar vel til þeira; rœddi Bjǫrn fyrir henni um sitt
mál ok þótti þat illa, er dveljask skyldi svá lengi ferðin. Þau Hjalti
rœddu opt ǫll saman um þetta; þá mælti Hjalti: »ek mun fara til
konungs, ef þér vilið; ek em ekki norrœnn maðr; munu Svíar mér engar
sakir gefa; ek hefi spurt, at með Svía-konungi eru íslenzkir menn í
góðu yfirlæti, kunningjar mínir, skáld konungs, Gizurr svarti ok Óttarr
svarti; mun ek þá forvitnask, hvers ek verða varr af Svía-konungi,
hvárt þetta mál mun svá óvænt, sem nú er látit, eða eru þar nǫkkur
ǫnnur efni í; mun ek finna mér til ørendis slíkt sem mér þykkir
fallit«. Þetta þótti Ingibjǫrgu ok Birni it mesta snarræði, ok réðu þau
þetta með sér til staðfestu. Býr þá Ingibjǫrg ferð Hjalta ok fekk honum
ii. menn gauzka ok bauð þeim svá, at þeir skyldu honum fylgja ok vera
honum hendilangir bæði um þjónostu ok svá ef hann vildi senda þá.
Ingibjǫrg fekk honum til skotsilfrs xx. merkr vegnar. Hon sendi orð ok
jartegnir með honum til Ingigerðar, dóttur Óláfs konungs, at hon skyldi
leggja allan hug á um hans mál, hvers sem hann kynni hana at krefja at
nauðsynjum. Fór Hjalti, þegar er hann var búinn. En er hann kom til
Óláfs konungs, þá fann hann brátt skáldin Gizur ok Óttar, ok urðu þeir
honum allfegnir ok gengu þeir þegar með honum fyrir konung, ok segja
þeir honum, at sá maðr var þar kominn, er samlendr var við þá ok mestr
maðr var þar at virðingu á því landi, ok báðu konung, at hann skyldi
honum vel fagna. Konungr bað þá Hjalta hafa með sér í sveit ok hans
fǫrunauta. En er Hjalti hafði þar dvalizk nǫkkura hríð ok gǫrt sér menn
kunna, þá virðisk hann vel hverjum manni. Skáldin váru opt fyrir
konungi, þvíat þeir váru máldjarfir; sátu þeir opt um daga frammi fyrir
hásæti konungs ok Hjalti með þeim, virðu þeir hann mest í ǫllu; gerðisk
hann þá ok konungi málkunnigr; var konungr við hann málrœtinn ok spurði
tíðenda af Íslandi.

K. 71. Frá Sigvati skáld.

Þat hafði verit, áðr Bjǫrn fór heiman, at hann hafði beðit Sigvat skáld
til farar með sér; hann var þá með Óláfi konungi; en til þeirar farar
váru menn ekki fúsir. Þar var vingott með þeim Birni ok Sigvati; hann
kvað:54. Áðr hefk gótt við góða grams stallara alla átt, þás ossum
drótni, ógndjarfs, fyr kné hvarfa; Bjǫrn, fazt opt at arna, íss, fyr
mér at vísa góðs, meguð gótt of ráða gunnrjóðr, alls vel kunnuð.

En er þeir riðu upp á Gautland, kvað Sigvatr vísur þessar:

55. Kátr vask opt, þás úti ǫrðigt veðr á fjǫrðum vísa segl, í vási,
vindblásit skóf Strinda; hestr óð kafs at kostum (kilir hristu men
Lista), út þars eisa létum undan skeiðr at sundi.

56. Snjalls létum skip skolla skjǫldungs við ey tjǫlduð fyr ágætu úti
ǫndurt sumar landi; en í haust, þars hestar hagþorns á mó sporna (tekk
ýmissar) Ekkils, (íðir) hlautk at ríða.

En er þeir riðu upp um Gautland síð um aptan, þá kvað Sigvatr:

57. Jór rennr aptanskœru allsvangr gǫtur langar; vǫll kná hófr til
hallar (hǫfum litinn dag) slita; nú ’s þats blakkr of bekki berr mik
Dǫnum ferri, fákr laust drengs í díki (dœgr mœtask nú) fœti.

Þá riða þeir í kaupstaðinn at Skǫrum ok um strætit fram at garði jarls;
hann kvað:

58. Út munu ekkjur líta, allsnúðula, prúðar — fljóð séa reyk—, hvar
ríðum Rǫgnvalds í bœ gǫgnum; keyrum hross, svát heyri harða langt, at
garði, hesta rǫ́s ór húsum hugsvinn kona innan.

K. 72. Frá Hjalta ok Óláfi konungi.

Einn hvern dag gekk Hjalti fyrir konung ok skáldin með honum. Þá tók
Hjalti til máls: »svá er, konungr, sem yðr er kunnigt, at ek em hér
kominn á þinn fund ok hefi ek farit langa leið ok torsótta; en síðan er
ek kom yfir hafit ok ek spurða til tígnar yðarrar, þá þótti mér
ófróðligt, at fara svá aptr, at eigi hefða ek sét yðr ok vegsemð yðra.
En þat eru lǫg milli Íslandz ok Nóregs, at íslenzkir menn, þá er þeir
koma til Nóregs, gjalda þar landaura; en er ek kom yfir haf, þá tók ek
við landaurum allra skipverja minna. En fyrir því at þat veit ek, at
þat er réttast, at þér eiguð þat veldi, er í Nóregi er, þá fór ek á
yðarn fund at fœra yðr landaurana« — sýndi þá konunginum silfrit ok
helti í skaut Gizuri svarta x mǫrkum silfrs. Konungr mælti: »fáir hafa
oss slíkt fœrt um hríð ór Nóregi; vil ek, Hjalti, kunna yðr þǫkk ok
aufúsu fyrir þat, er þér hafið svá mikla stund á lagtat fœra oss
landaurana, heldr en gjalda óvinum várum; en þó vil ek, at fé þetta
þiggir þú af mér ok með vináttu mína«. Hjalti þakkaði konungi með
mǫrgum orðum. Þaðan af kom Hjalti sér í inn mesta kærleik við konung ok
var opt á tali við hann; þótti konungi, sem var, at hann var vitr maðr
ok orðsnjallr. Hjalti segir Gizuri ok Óttari, at hann er sendr með
jartegnum til trausts ok vináttu til Ingigerðar konungsdóttur, ok biðr,
at þeir skyldu koma honum til tals við hana. Þeir kveða sér lítit fyrir
því, ganga einn hvern dag til húsa hennar; sat hon þar ok drakk með
marga menn; hon fagnaði vel skáldunum, þvíat þeir váru henni kunnir;
Hjalti bar henni kveðju Ingibjargar, konu jarls, ok segir, at hon hefði
sent hann þangat til trausts ok vináttu, ok bar fram jartegnir;
konungsdóttir tók því vel ok kvað honum heimila skyldu sína vináttu.
Sátu þeir þar lengi dags ok drukku; spurði konungsdóttir Hjalta margra
tíðenda ok bað hann þar opt koma til tals við sik. Hann gerði svá, kom
þar optliga ok talaði við konungs-dóttur; segir henni þá af trúnaði frá
ferð þeira Bjarnar, ok spyrr hvat hon hyggr, hvernug Svía-konungr myni
taka þeim málum, at sætt væri gǫr milli þeira konunga. Konungs-dóttir
segir ok kvazk þat hyggja, at þess myndi ekki leita þurfa, at konungr
myndi sætt gera við Óláf digra; sagði, at konungr var svá reiðr orðinn
Óláfi, at eigi má hann heyra, at hann væri nefndr. Þat var einn dag, at
Hjalti sat fyrir konunginum ok talaði við hann; var þá konungr allkátr
ok drukkinn mjǫk; þá mælti Hjalti til konungs: »allmikla tígn má hér
sjá margs konar, ok er mér þat at sjón orðit, er ek hefi opt heyrt frá
sagt, at engi konungr er jafngǫfugr á Norðrlǫnd, sem þú. Allmikill
harmr er þat er vér eigum svá langt hingat at sœkja ok svá meinfœrt,
fyrst hafsmegin mikit, en þá ekki friðsamt at fara um Nóreg þeim
mǫnnum, er hingat vilja sœkja með vináttu; eða hvárt leita menn ekki
við at bera sáttmál meðal ykkar Óláfs digra? Mjǫk heyrða ek þat rœtt í
Nóregi, ok svá í vestra Gautlandi, at allir mundu þess fúsir vera, at
friðr yrði, ok þat var mér sagt með sannendum frá orðum Nóregs konungs,
at hann væri fúss at sættask við yðr, ok veit ek, at þat mun til koma,
at hann mun sjá þat, at hann hefir miklu minna afla, en þér hafið. Svá
var þat mælt ok, at hann ætlaði at biðja Ingigerðar, dóttur þinnar, ok
er slíkt ok vænst til heilla sátta, ok er hann inn mesti merkismaðr, at
því er ek heyrða réttorða menn frá segja«. Þá svarar konungr: »ekki
skaltu mæla slíkt, Hjalti, en eigi vil ek fyr kunnaþik þessa orða,
þvíat þú veizt eigi, hvat varask skal; ekki skal þann inn digra mann
konung kalla hér í minni hirð, ok er til hans miklu minna skot en
margir láta yfir, ok mun þér svá þykkja, ef ek segi þér, at sú mægð
megi eigi maklig vera, þvíat ek em inn x. konungr at Upsǫlum, svá at
hverr hefir eptir annan tekit várra frænda ok verit einvaldzkonungr
yfir Svíaveldi ok yfir mǫrgum ǫðrum stórum lǫndum, ok verit allir
yfirkonungar annarra konunga á Norðrlǫndum. En í Nóregi er lítil byggð
ok þó sundrlaus; hafa þar verit smákonungar, en Haraldr inn hárfagri
var mestr konungr í því landi, ok átti hann skipti við fylkiskonunga ok
braut þá undir sik; kunni hann sér þann hagnað at ágirnask ekki
Svía-konungs veldi; létu Svía-konungar hann fyrir því sitja í friði; ok
enn var þat til, at frændsemi var meðal þeira. En þá er Hákon
Aðalsteinsfóstri var í Nóregi, þá sat hann í friði, þar til er hann
herjaði í Gautland ok Danmǫrk; en síðan var efldr flokkr á hendr honum,
ok var hann feldr frá lǫndum. Gunnhildar-synir váru ok af lífi teknir,
þegar er þeir gerðusk óhlýðnir Dana-konungi; lagði þá Haraldr Gormsson
Nóreg við sitt ríki ok skattgildi, ok þótti oss þó Haraldr konungr
Gormsson vera minni fyrir sér en Upsala-konungar, þvíat Styrbjǫrn,
frændi várr, kúgaði hann, ok gerðisk Haraldr hans maðr, en Eiríkr inn
sigrsæli, faðir minn, steig þó yfir hǫfuð Styrbirni, þá er þeir reyndu
sín á milli. En er Óláfr Tryggvason kom í Nóreg ok kallaðisk konungr,
þá létum vér honum þat eigi hlýða; fórum vit Sveinn Dana-konungr ok
tókum hann af lífi. Nú hefi ek eignazk Nóreg ok eigi með minna ríki, en
þú máttir nú heyra, ok eigi verr at komizk en ek hefi sótt með orrostu
ok sigrat þann konung, er áðr réð fyrir. Máttu ætla, vitr maðr, at þat
mun fjarri fara, at ek láta laust þat ríki fyrir þeim inum digra manni,
ok er þat undarligt, er hann man eigi þat, er hann kom nauðuligast út
ór Leginum, þá er vér hǫfðum hann inni byrgt; hygg ek, at honum væri þá
annat í hug, ef hann kvæmisk með fjǫrvi í brot, en þat at halda optarr
deilu við oss Svíana. Nú skaltu, Hjalti, hafa eigi optarr í munni þessa
rœðu fyrir mér«. Hjalta þótti óvænt á horfask, at konungr myndi vilja
til hlýða sætta umleitanar; hann hætti þá ok tók aðra rœðu. Nǫkkuru
síðarr, þá er Hjalti var á tali við Ingigerði konungsdóttur, sagði hann
henni alla rœðu þeira konungs. Hon kvað sér slíkra svara ván af
konungi. Hjalti bað hana nǫkkur orð til leggja við konung ok kvað þat
helzt tjá mundu. Hon kvað konung ekkimundu á hlýða, hvat sem hon mælti
— »en um má ek rœða, segir hon, ef þú vill«. Hjalti kvazk þess þǫkk
kunna. Ingigerðr konungsdóttir var á tali við fǫður sinn einn hvern
dag; en er hon fann, at konungi var skaplétt, þá mælti hon: »hverja
ætlan hefir þú á um deilu ykra Óláfs digra; margir menn kæra nú þat
vandræði, kallask sumir hafa látit fé, sumir frændr fyrir Norðmǫnnum,
ok engum yðrum manni kvæmt í Nóreg at svá búnu; var þat mjǫk ósynju, er
kǫlluðuð til ríkis í Nóregi; er land þat fátœkt ok ilt yfirfarar, ok
fólk ótryggt; vilja menn þar í landi hvern annan heldr at konungi en
þik. Nú ef ek skylda ráða, myndir þú láta vera kyrt at kalla til
Nóregs, en brjótask heldr í Austrveg til ríkis þess, er átt hǫfðu inir
fyrri Svía-konungar ok nú fyrir skǫmmu lagði undir sik Styrbjǫrn,
frændi várr, en láta Óláf digra hafa frændleifð sína ok gera sætt við
hann«. Konungr segir reiðuliga: »þat er þitt ráð, Ingigerðr, at ek láta
af ríki í Nóregi, en gipta þik Óláfi digra; nei, segir hann, annat skal
fyrr; heldr mun hitt, at í vetr á Upsala-þingi skal ek gera bert fyrir
ǫllum Svíum, at almenningr skal úti at liði, áðr en ísa taki af vǫtnum;
skal ek fara í Nóreg ok eyða þat land oddi ok eggju ok brenna alt ok
gjalda þeim svá ótrúleik sinn«. Varð konungr þá svá óðr, at honum mátti
engu orði svara. Gekk hon þá í brot. Hjalti helt vǫrð á ok gekk þegar
at finna hana, spyrr hann þá, hvert ørendi hennar varð til konungsins.
Hon segir, at svá fór, sem hon vænti, at engum orðum mátti við
konunginn koma ok hann heitaðisk í mót; ok bað hon Hjalta aldri geta
þessa máls fyrir konungi. Ingigerðr ok Hjalti, þá er þau tǫluðu, rœddu
optliga um Óláf digra; sagði hann henni opt frá honum ok hans háttum ok
lofaði sem hann kunni, ok var þat sannast frá at segja; hon lét sér þat
vel skiljask. Ok enn eitt sinn, er þau tǫluðu, þá mælti Hjalti: »hvárt
skal ek, konungsdóttir, mæla þat fyrir þér í orlofi, er mér býr í
skapi?«. »Mæl þú, segir hon, svá at ek heyra ein«. Þá mælti Hjalti:
»hvernug myndir þú svara, er Óláfr Nóregs konungr sendi menn til þín
með þeim ørendum at biðja þín?«. Hon roðnaði ok svarar óbrátt ok
stilliliga: »ekki hefi ek hugfest svǫr fyrir mér um þat, þvíat ek ætla,
at ek myna eigi þurfa til at taka þeira svara; en ef Óláfr er svá at
sér gǫrr um alla hluti, sem þú segir frá honum, þá mynda ek eigi kunna
œskja minn mann á annan veg, ef eigi er þat, at þér mynið heldr hóli
gilt hafa í marga staði«. Hjalti segir, at engan hlut hefir hann betr
látit um konunginn en var. Þaurœddu þetta sín í milli mjǫk optliga.
Ingigerðr bað Hjalta varask at mæla þetta fyrir ǫðrum mǫnnum — »fyrir
þá sǫk, at konungrinn mun verða þér reiðr, ef hann verðr þessa víss«.
Hjalti segir þetta skáldunum Gizuri ok Óttari; þeir kváðu þat vera it
mesta happaráð, ef framgengt mætti verða. Óttarr var máldjarfr maðr ok
hǫfðingjakærr; var hann brátt at þessu máli við konungsdóttur ok talði
upp fyrir henni slíkt sem Hjalti um mannkosti konungsins. Rœddu þau
Hjalti opt ǫll saman um þetta mál; ok er þau tǫluðu jafnan ok Hjalti
var sannfróðr at orðinn um ørendislok sín, þá sendi hann brot ina
gauzku menn, er honum hǫfðu þannug fylgt, lét þá fara aptr til jarls
með bréfum þeim, er Ingigerðr konungsdóttir ok þau Hjalti sendu jarli
ok Ingibjǫrgu. Hjalti lét ok koma veðr á þau um rœður þær, er hann
hafði upp hafit við Ingigerði, ok svá um svǫr hennar. Kómu sendimenn
til jarls nǫkkuru fyrir jól.

K. 73. Ferð Óláfs konungs á Uplǫnd.

Þá er Óláfr konungr hafði sent þá Bjǫrn austr á Gautland, þá sendi hann
aðra menn til Uplanda með þeim ørendum at boða veizlur fyrir sér, ok
ætlaði hann fara þann vetr at veizlum yfir Uplǫnd, þvíat þat hafði
verit siðr inna fyrri konunga at fara at veizlum inn iii. hvern vetr
yfir Uplǫnd. Hóf hann ferðina um haustit ór Borg; fór konungr fyrst á
Vingulmǫrk; hann háttaði svá ferðinni, at hann tók veizlur uppi í nánd
markbyggðinni ok stefnði til sín ǫllum byggðarmǫnnum ok þeim ǫllum
vendiligast, er first byggðu meginheruðum. Hann rannsakaði at um
kristnihald manna; ok þar er honum þótti ábótavant kendi hann þeim
rétta siðu ok lagði svá mikit við, ef nǫkkurir væri þeir, er eigi vildi
af láta heiðninni, at suma rak hann brot ór landi, suma lét hann hamla
at hǫndum eða fótum eða stinga augu út, suma lét hann hengja eða
hǫggva, en engi lét hann óhegndan, þann er eigi vildi guði þjóna. Fór
hann svá um alt þat fylki. Jafnt hegnði hann ríka ok óríka. Hann fekk
þeim kennimenn ok setti þá svá þykt í heruðum, sem hann sá, at bezt
bar. Með þessum hætti fór hann um þetta fylki. Hann hafði ccc. vígra
manna, þá er hann fór upp á Raumaríki. Honum fanzk þat brátt í, at
kristnihaldit var því minna, er hann sótti meirr á landit upp; hann
helt þó inu sama fram ok snøri ǫllum lýð á rétta trú ok veitti stórar
refsingar þeim, er eigi vildu hlýða hans orðum.K. 74. Svikræði
Uplendinga-konunga.

Ok er þat spurði konungr sá, er þar réð fyrir Raumaríki, þá þótti honum
gerask mikit vandmæli; þvíat hvern dag kómu til hans margir menn, er
slíkt kærðu fyrir honum, sumir ríkir, sumir óríkir. Konungrinn tók þat
ráð, at hann fór upp á Heiðmǫrk á fund Hrœreks konungs, þvíat hann var
þeira konunga vitrastr, er þar váru þá. En er konungar tóku tal sín í
milli, þá kom þat ásamt með þeim, at senda orð Guðrøði konungi norðr í
Dala ok sva á Haðaland til þess konungs, er þar var, ok biðja þá koma á
Heiðmǫrk til fundar við þá Hrœrek konung. Þeir lǫgðusk eigi ferð undir
hǫfuð, ok hittusk þeir v. konungar á Heiðmǫrk, þar sem heitir á
Hringisakri. Hringr var þar inn fimti konungr, bróðir Hrœreks konungs.
Þeir konungarnir ganga fyrst einir saman á tal; tók sá fyrst til orða,
er kominn var af Raumaríki ok segir frá ferð Óláfs digra ok þeim
ófriði, er hann gerði bæði i manna aftǫkum ok manna meizlum, suma rak
hann ór landi, ok tók upp fé fyrir ǫllum þeim, er nǫkkut mæltu móti
honum, en fór með her mannz um landit, en ekki með því fjǫlmenni, er
lǫg váru til; hann segir ok, at fyrir þeim ófriði kvezk hann hafa
þangat flýit, kvað ok marga aðra ríkismenn hafa flýit óðul sín af
Raumaríki, — »en þó at oss sé nú þetta vendræði næst, þá mun skamt til,
at þér munuð fyrir slíku eiga at sitja, ok er fyrir því betra, at vér
ráðim um allir saman, hvert ráð upp skal taka«. Ok er hann lauk sinni
rœðu, þá viku konungar þar til svara, sem Hrœrekr var. Hann mælti: »nú
er fram komit þat, er mik grunaði, at vera myndi, þá er vér áttum
stefnu á Haðalandi ok þér váruð allir ákafir, at hefja hann upp yfir
hǫfuð oss, at hann myndi verða oss harðr í horn at taka, þegar er hann
hefði einn vald yfir landi. Nu eru ii. kostir fyrir hendi, sá annarr,
at vér farim á fund hans allir ok látim hann skera ok skapa alt vár í
milli, ok ætla ek oss þann beztan af at taka, en sá annarr, at rísa nú
í mót, meðan hann hefir eigi víðara yfir landit farit. En þótt hann
hafi ccc. manna eða cccc., þá er oss þat ekki ofrefli liðs, ef vér
verðum á einu ráði allir; en optast sigrask þeim verr, er fleiri eru
jamríkir, heldr en hinum, er einn er oddviti fyrir liðinu, ok er þat
mitt ráð heldr at hætta eigi til þess at etja hamingju við Óláf
Haraldzson«. En eptir þat talaði hverr þeira konunga slíkt er sýndisk;
lǫttu sumir, en sumir fýstu, ok varð engiórskurðr ráðinn, tǫlðu á hváru
tveggja sýna annmarka. Þá tók til orða Guðrøðr Dala-konungr ok mælti
svá: »undarligt þykki mér, er þér vefið svá mjǫk órskurði um þetta mál,
ok eruð þér gagnhræddir við Óláf. Vér erum hér v. konungar, ok er engi
várr verr ættborinn heldr en Óláfr. Nú veittum vér honum styrk til at
berjask við Svein jarl, ok hefir hann með várum afla eignazk land
þetta. En ef hann vill nú fyrir muna hverjum várum þess ins lítla
ríkis, er vér hǫfum áðr haft, ok veita oss pyndingar ok kúgan, þá kann
ek þat frá mér at segja, at ek vil fœrask undan þrælkan konungs, ok
kalla ek þann yðarn ekki at manna vera, er æðrask í því at vér takim
hann af lífdǫgum, ef hann ferr í hendr oss upp hingat á Heiðmǫrk, fyrir
því at þat er yðr at segja, at aldrigi strjúkum vér frjálst hǫfuð,
meðan Óláfr er á lífi«. En eptir eggjan þessa snúa þeir allir at því
ráði. Þá mælti Hrœrekr: »svá lízk mér um ráðagørð þessa, sem vér mynim
þurfa ramligt at gera samband várt, at engi skjǫplisk í einurðinni við
annan. Nú ætlið þér, at þá er Óláfr kømr hingat á Heiðmǫrk, at veita
honum atgǫngu at ákveðinni stefnu, þá vil ek eigi þenna trúnað undir
yðr eiga, at þér séð þá sumir norðr i Dǫlum, en sumir út á Heiðmǫrk;
vil ek, ef þetta ráð skal staðfesta með oss, at vér sém ásamt dag ok
nótt, þar til er þetta ráð verðr framgengt«. Þessu játtu konungar, ok
fara þá allir samt. Þeir láta búa veizlu fyrir sér út á Hringisakri ok
drekka þar hverfing, en gera njósn frá sér út á Raumaríki; láta þegar
aðra njósnarmenn út fara, er aðrir snúa aptr, svá at þeir vitu dag ok
nótt, hvat títt er um ferðir Óláfs eða um fjǫlmenni hans. Óláfr konungr
fór at veizlum útan um Raumaríki ok alt með þvílíkum hætti, sem fyrr
var sagt. En er veizlur endusk eigi fyrir fjǫlmennis sakir, þá lét hann
þar bœndr til leggja at auka veizlurnar, er honum þótti nauðsyn til
bera at dveljask, en sumstaðar dvalðisk hann skemr en ætlat var, ok
varð ferð hans skjótari, en á kveðit var, upp til vatzins. En er
konungar hǫfðu staðfest þetta ráð sín í milli, þá senda þeir orð ok
stefna til sín lendum mǫnnum ok ríkum bóndum ór ǫllum þeim fylkjum; en
er þeir koma þar, þá eigu konungar stefnu við þá eina saman ok gera
fyrir þeim bert þetta ráð ok kveða á stefnudag, nær sjá ætlan skal
framkvæmð verða; á þat kveða þeir, at hverr þeira konunga skyldi hafa
ccc. manna; senda þeir þá aptr lenda menn, til þess at þeir skyldu liði
samna ok koma til móts við konunga, þar sem á kveðit var. Sjá ráðagørð
líkaði flestum mǫnnum vel; en þó var, sem mælt er at hverr á vin með
óvinum.K. 75. Hamlaðir Uplendinga-konungar.

Á þeiri stefnu var Ketill af Hringunesi. En er bann kom heim um
kveldit, þá mataðisk hann at náttverði, en þá klæddisk hann ok
húskarlar hans, ok fór ofan til vatz ok tók karfann, er Ketill átti, er
Óláfr konungr hafði gefit honum, settu fram skipit, var þar í naustinu
allr reiðinn; taka þá ok skipask til ára ok róa út eptir vatni. Ketill
hafði xl. manna, alla vel vápnaða. Þeir kómu um daginn snimma út til
vatzenda. Fór þá Ketill með xx. menn, en lét aðra xx. eptir at gæta
skips. Óláfr konungr var þá á Eiði á ofanverðu Raumaríki. Ketill kom
þar, þá er konungr gekk frá óttusǫng; fagnaði hann Katli vel. Ketill
segir, at hann vill tala við konung skjótt; þeir ganga á tal ii. saman.
Þá segir Ketill konungi, hver ráð konungarnir hafa með hǫndum ok alla
tilætlan, þá er hann var víss orðinn. En er konungr varð þess varr, þá
kallar hann menn til sín, sendir suma í byggðina, bað þá stefna til sín
reiðskjótum, suma sendi hann til vatzins at taka róðrarskip þau, er
þeir fengi, ok hafa í móti sér; en hann gekk þá til kirkju ok lét
syngja sér messu; gekk síðan þegar til borða. En þá er hann hafði
matazk, bjósk hann sem skyndiligast ok fór upp til vatzins; kómu þar
skip í móti honum; steig hann þá sjálfr á karfann ok með honum menn svá
margir, sem karfinn tók við, en hverr annarra tók sér þar skip, sem
helzt fekk. Ok um kveldit, er á leið, létu þeir frá landi; logn var
veðrs; þeir røru upp eptir vatninu; konungrinn hafði þá nærr cccc.
manna. Fyrr en dagaði, kom hann upp til Hringisakrs; urðu varðmenn eigi
varir fyrr við, en liðit kom upp til bœjarins. Þeir Ketill vissu gǫrva,
í hverjum herbergjum konungarnir sváfu; lét konungr taka ǫll þau
herbergi ok gæta, at engi maðr kvæmisk í brot; biðu svá lýsingar.
Konungarnir hǫfðu eigi liðskost til varnar, ok váru þeir allir hǫndum
teknir ok leiddir fyrir konung. Hrœrekr konungr var maðr forvitri ok
harðráðr; þótti Óláfi konungi hann ótrúligr, þótt hann gerði nǫkkura
sætt við hann. Hann lét blinda Hrœrek báðum augum ok hafði hann með
sér; en hann lét skera tungu ór Guðrøði Dala-konungi; en Hring ok aðra
ii. lét hann sverja sér eiða ok fara í brot ór Nóregi ok koma aldri
aptr; en lenda menn eða bœndr, þá er sannir váru at þessum svikræðum,
rak hann suma ór landi, sumir váru meiddir, af sumum tók hann sættir.
Frá þessu segir Óttarr svarti:59. Lýtandi, hefr ljótu lands rǫðǫndum,
-branda umbstillingar allar, ifla fold-, of goldit; hafa lézt heiðska
jǫfra, herskorðandi, forðum mundangs laun, þás meinum, mætr gramr, við
þik sættu.

60. Braut hafið, bǫðvar þrevtir, (branda rjóðr) ór landi (meirr fansk
þinn an þeira þrekr) dǫglinga rekna; stǫkk, sem þjóð of þekkir, þér
hverr konungr ferri, heptuð ér en, eptir, orðreyr þess, es sat norðast.

61. Nú ræðr þú fyr þeiri (þik remmir goð miklu) fold, es forðum heldu
fimm bragningar (gagni); breið eru austr til Eiða ættlǫnd und þér;
Gǫndlar engr sat elda þrøngvir áðr at slíku láði.

Óláfr konungr lagði þá undir sik þat ríki, er þessir v. konungar hǫfðu
átt, tók þá gíslar af lendum mǫnnum ok bóndum. Hann tók veizlugjǫld
norðan ór Dǫlum ok víða um Heiðmǫrk ok snøri þá út aptr á Raumaríki ok
þá vestr á Haðaland. Þann vetr andaðisk Sigurðr sýr, mágr hans. Þá
snøri Óláfr konungr á Hringaríki, ok gerði Ásta, móðir hans, veizlu
mikla í móti honum. Bar þá Óláfr einn konungsnafn í Nóregi.

K. 76. Frá brœðrum Óláfs konungs.

Svá er sagt, at Óláfr konungr var á veizlunni með Ástu,. móður sinni,
at hon leiddi fram bǫrn sin ok sýndi honum. Konungrinn setti á kné sér
Guthorm, bróður sinn, en á annat kné Hálfdan, bróður sinn; konungrinn
sá á sveinana; þá yglðisk hann ok leit reiðuliga til þeira; þá glúpnuðu
sveinarnir. Þá bar Asta til hans inn yngsta son sinn, er Haraldr hét,
þá var hann iii.-vetr; konungrinn yglðisk á hann, en hann sá upp í mót
honum; þá tók konungr í hár sveininum ok kipði; sveinninn tók upp í
kanpinn konunginum ok hnykði. Þá mælti konungrinn: »hefnisamr muntu
síðarr, frændi«. Annan dag reikaði konungr úti um bœinn ok Ásta, móðir
hans, með honum. Þá gengu þau at tjǫrn nǫkkurri. Þar váru þá
sveinarnir, synir Ástu, ok léku sér, Guthormr ok Halfdan; þar váru
gǫrvir bœir stórir ok kornhlǫður stórar, naut mǫrg ok sauðir; þat var
leikr þeira. Skamt þaðan frá viðr tjǫrnina hjá leirvík nǫkkurri var
Haraldr ok hafði þar tréspánu, ok flutu þeir við landit margir.
Konungrinn spurði hann, hvat þat skyldi? Hann kvað þat vera herskip
sín. Þá hló konungr at ok mælti: »vera kann, frændi, at þar komi, at þú
ráðir fyrir skipum«. Þá kallaði konungr þangatHálfdan ok Guthorm; þá
spurði hann Guthorm: »hvat vildir þú flest eiga, frændi?«. »Akra« segir
hann. Konungr mælti: »hversu víða akra myndir þú eiga vilja?«. Hann
svarar »þat vilda ek, at nesit væri þetta alt sáit hvert sumar, er út
gengr í vatnit« — en þar stóðu x bœir. Konungrinn svarar: »mikit korn
mætti þar á standa«. Þá spurði hann Hálfdan, hvat hann vildi flest
eiga. »Kýr« segir hann. Konungr spurði: »hversu margar vildir þú kýr
eiga?«. Hálfdan segir: »þá er þær gengi til vats, skyldu þær standa sem
þykst umhverfis vatnit«. Konungrinn svarar: »bú stór vilið þit eiga;
þat er líkt feðr ykrum«. Þá spyrr konungr Harald: »hvat vildir þú flest
eiga?«. Hann svarar: »húskarla« segir hann. Konungr mælti: »hvé marga
viltu þá eiga?«. »Þat vilda ek, at þeir æti at einu máli kýr Hálfdanar
bróður míns«. Konungr hló at ok mælti til Ástu: »hér muntu konung upp
fœða, móðir«. Eigi er þá getit fleiri orða þeira.

K. 77. Frá landzdeild í Svíþjóð ok lǫgum.

Í Svíþjóðu var þat forn landzsiðr, meðan heiðni var þar, at hǫfuðblót
skyldi vera at Upsǫlum at gói; skyldi þá blóta til friðar ok sigrs
konungi sínum, ok skyldu menn þangat sœkja um alt Svíaveldi, skyldi þar
þá ok vera þing allra Svía; þar var ok þá markaðr ok kaupstefna ok stóð
viku. En er kristni var í Svíþjóð, þá helzk þar þó lǫgþing ok markaðr.
En nú síðan er kristni var alsiða í Svíþjóð, en konungar afrœkðusk at
sitja at Upsǫlum, þá var fœrðr markaðrinn ok hafðr kyndilmessu; hefir
þat haldizk alla stund síðan, ok er nú hafðr eigi meiri en þrjá daga.
Er þar þing Svía, ok sœkja þeir þar til um alt land. Svíaveldi liggr í
mǫrgum hlutum. Einn hlutr er Vestra-Gautland ok Vermaland ok Markir ok
þat, er þar liggr til, ok er þat svá mikit ríki, at undir þeim byskupi,
er þar er yfir, eru xi. hundruð kirkna. Annarr hlutr landz er
Eystra-Gautland; þar er annarr byskupdómr; þar fylgir nú Gotland ok
Eyland, ok er þat alt saman miklu meira byskupsveldi. Í Svíþjóð sjálfri
er einn hluti landz, er heitir Suðrmannaland; þat er einn byskupdómr.
Þá heitir Vestmannaland eða Fjaðrundaland; þat er einn byskupdómr. Þá
heitir Tíundaland inn þriði hlutr Svíþjóðar. Þá heitir inn fjórði
Áttandaland; þá er inn fimti Sjáland ok þat er þar liggr til it eystra
með hafinu. Tíundaland er gǫfgast ok bazt byggt í Svíþjóð; þangat lýtr
til alt ríkit,þar er konungsstóll ok þar er erkibyskupsstóll ok þar er
viðkendr Upsala-auðr; svá kalla Svíar eign Svía-konungs, kalla
Upsalaauð. Í hverri þeiri deild landzins er sitt lǫgþing ok sín lǫg um
marga hluti; yfir hverjum lǫgum er lǫgmaðr, ok ræðr hann mestu við
bœndr, þvíat þat skulu lǫg vera, er hann ræðr upp at kveða. En ef
konungr eða jarl eða byskupar fara yfir landit ok eigu þing við bœndr,
þá svarar lǫgmaðr af hendi bónda, en þeir fylgja honum allir svá, at
varla þora ofreflismenn at koma á alþingi þeira, ef eigi lofa bœndr ok
lǫgmaðr. En þar alt er lǫgin skilr á, þá skulu ǫll hallask til móts við
Upsalalǫg, ok aðrir lǫgmenn allir skulu vera undirmenn þess lǫgmannz,
er á Tíundalandi er.

K. 78. Frá Þorgný lǫgmanni.

Þá var á Tíundalandi sá lǫgmaðr, er Þorgnýr hét; faðir hans er nefndr
Þorgnvr Þorgnýsson. Þeir langfeðgar hǫfðu verit lǫgmenn á Tíundalandi
um margra konunga ævi. Þorgnýr var þá gamall; hann hafði um sik mikla
hirð, hann var kallaðr vitrastr maðr í Svíaveldi; hann var frændi
Rǫgnvaldz jarls ok fóstrfaðir hans. Nú er þar til máls at taka, er þeir
menn kómu til Rǫgnvaldz jarls, er Ingigerðr konungsdóttir ok þau Hjalti
hǫfðu sent austan; báru þeir fram sín ørendi fyrir Rǫgnvald jarl ok
Ingibjǫrgu, konu hans, ok sǫgðu þat, at konungsdóttir hafði opt rœtt
fyrir Svía-konungi um sættir milli þeira Óláfs konungs digra, ok hon
var inn mesti vinr Óláfs konungs, en Svía-konungr varð reiðr hvert
sinni, er hon gat Óláfs, ok henni þótti engi ván um sættirnar at svá
búnu. Jarl segir Birni, hvat hann hafði austan spurt; en Bjǫrn segir
enn it sama, at hann mun eigi fyrr aptr hverfa, en hann hitti
Svía-konung, ok segir, at jarl hefir honum því heitit, at hann skal
fylgja honum á fund Svía-konungs. Nú líðr fram vetrinum, ok þegar á bak
jólum býr jarl ferð sína ok hefir lx. manna; þar var í fǫr Bjǫrn
stallari ok hans fǫrunautar. Fór jarl austr alt í Svíþjóð; en er hann
sótti upp í landit, þá sendi hann menn sína fram fyrir til Upsala ok
sendi orð Ingigerði konungsdóttur, at hon skyldi fara út á Ullarakr á
móti honum; þar átti hon bú stór. En er konungsdóttur kómu orð jarls,
þá lagðisk hon eigi ferðina undir hǫfuð ok bjósk hon með marga menn.
Hjalti rézk til farar með henni. En áðr hann fœri í brot, gekk hann
fyrir Óláf konung ok mælti: »sittu allra konunga heilastr, ok er þat
sattat segja, at ek hefi hvergi þess komit, er ek hafa slíka tígn sét,
sem með þér; skal ek þat orð bera, hvar sem ek køm síðan; vil ek þess
biðja yðr, konungr, at þú sér vinr minn«. Konungr svarar: »hvi lætr þú
svá brautfúsliga?, hvert skaltu fara?«. Hjalti svarar: »ek skal ríða út
á Ullarakr með Ingigerði, dóttur þinni«. Konungr mælti: »farðu þá vel;
vitr maðr ertu ok siðugr ok kant vel at vera með tígnum mǫnnum«. Gekk
þá Hjalti í brot. Ingigerðr konungsdóttir reið til bús síns út á
Ullarakr, lét þar búa veizlu mikla í mót jarli. Þá kom jarl þar, ok var
honum vel fagnat; dvalðisk hann þar nǫkkurar nætr. Tǫluðu þau
konungsdóttir mart, ok flest um þá Svía-konung ok Noregs-konung; segir
hon jarli, at henni þykkir óvænt horfa um sættirnar. Þá mælti jarl:
»hvernug er þér gefit, frændkona, um þat, ef Óláfr, Nóregs konungr,
biðr þín?; sýnisk oss þat sem helzt myni til sætta einhlítt, ef mægðir
þær mætti takask milli þeira konunga; en ek vil ekki ganga með því
máli, ef ek veit, at þat er þvert frá þínum vilja«. Hon segir: »faðir
minn mun sjá kost fyrir mér; en annarra minna frænda ertu sá, er ek vil
helzt mín ráð undir eiga, þau er mér þykkir miklu máli skipta. Eða hvé
ráðligt sýnisk þér þetta?«. Jarl fýsti hana mjǫk ok talði marga hluti
upp til frama um Óláf konung, þá er stórvegligir váru, sagði henni
inniliga frá þeim atburðum, er þá hǫfðu fyrir skemstu gǫrzk, er Óláfr
konungr hafði handtekna gǫrt v. konunga á einum morni ok tekit þá alla
af ríki, en lagt þeira eignir ok ríki við sitt veldi. Mart rœddu þau um
þetta mál ok urðu á allar rœður sátt sín í milli. Fór jarl í brot, er
hann var at því búinn. Hjalti fór með honum.

K. 79. Frá Rǫgnvaldi jarli ok Þorgný.

Rǫgnvaldr jarl kom einn dag at kveldi til bús Þorgnýs lǫgmannz; þar var
bœr mikill ok stórkostligr; váru þar margir menn úti; þeir fǫgnuðu vel
jarli ok tóku við hestum þeira ok reiða. Jarl gekk inn í stofuna, var
þar inni fjǫlmenni mikit; þar sat í ǫndugi maðr gamall; engi mann hǫfðu
þeir Bjǫrn sét jafnmikinn; skeggit var svá sítt, at lá í knjám honum ok
breiddisk um alla bringuna; hann var vænn maðr ok gǫfugligr. Jarl gekk
fyrir hann ok heilsaði honum. Þorgnýr fagnar honum vel ok bað hann
ganga til sætis þess, er hann var vanr at sitja; jarl settisk ǫðrum
megin gegnt Þorgný. Þeir dvǫlðusk þar nǫkkurar nætr, áðr jarl bar upp
ørendi sín; bað hann, at þeirÞorgnýr skyldu ganga í málstofu. Þeir
Bjǫrn fǫrunautar gengu þannug með jarli; þá tók jarl til máls ok segir
frá þvi, at Óláfr Nóregs-konungr hafði senda menn sina austr þannug til
friðgørðar, talaði ok um þat langt, hvert vandræði Vestr-Gautum var at
því, er ófriðr var þaðan til Nóregs; hann segir ok frá því, at Óláfr
Nóregs konungr hafði þangat senda menn, ok þar váru þá sendimenn
konungs, ok hann hafði þeim því heitit, at fylgja þeim á fund
Svíakonungs; ok hann segir, at Svía-konungr tók þessu máli svá
þungliga, at hann lét engum manni hlýða skyldu at ganga með þessu máli
— »nú er svá, fóstri, segir jarl, at ek verð eigi einhlítr at þessu
máli; hefi ek fyrir því nú sótt á þinn fund, ok vætti ek þar heilla
ráða ok trausts þíns«. En er jarl hætti sínu máli, þá þagði Þorgnýr um
hríð; en er hann tók til máls, mælti hann: »undarliga skiptið þér til,
girnizk at taka tígnarnafn, en kunnið yðr engi forráð eða fyrirhyggju,
þegar er þér komið í nǫkkurn vanda; hví skyldir þú eigi hyggja fyrir
því, áðr þú hétir þeiri ferð, at þú hefir ekki ríki til þess at mæla í
mót Óláfi konungi; þykki mér þat eigi óvirðiligra, at vera í bóandatǫlu
ok vera frjáls orða sinna, at mæla slíkt er hann vill, þótt konungr sé
hjá. Nú mun ek koma til Upsala-þings ok veita þér þat lið, at þú mælir
þar óhræddr fvrir konungi slikt, er þér líkar«. Jarl þakkaði honum vel
þessi heit, ok dvalðisk hann með Þorgný ok reið með honum til
Upsala-þings. Var þar allmikit fjǫlmenni; þar var Óláfr konungr með
hirð sinni.

K. 80. Frá Upsala-þingi.

Inn fyrsta dag er þing var sett, sat Óláfr konungr á stóli ok þar hirð
hans umhverfis. En annan veg á þingit sátu þeir á einum stóli Rǫgnvaldr
jarl ok Þorgnýr, ok sat þar fyrir þeim hirð jarls ok húskarlasveit
Þorgnýs; en á bak stólinum stóð bóndamúgrinn ok alt umhverfis í hring;
sumir fóru á hæðir ok hauga at heyra þaðan til. En er tǫluð váru ørendi
konungs, þau sem siðr var til at mæla á þingum, ok er því var lokit, þá
stóð upp Bjǫrn stallari hjá stóli jarls ok mælti hátt: »Óláfr konungr
sendi mik hingat þess ørendis, at hann vill bjóða Svía-konungi sætt ok
þat landaskipti, sem at fornu fari hefir verit milli Nóregs ok
Svíþjóðar«. Hann mælti hátt, svá at Svía-konungr heyrði gǫrva; en fyrst
er Svía-konungr heyrði nefndan Óláf konung, þá hugði hann, at sá myndi
reka nǫkkut hansørendi; en er hann heyrði rœtt um sætt ok landaskipti
milli Svíþjóðar ok Nóregs, þá skilði hann, af hverjum rifjum rísa
myndi; þá hljóp hann upp ok kallaði hátt, at sá maðr skyldi þegja; þá
stóð jarl upp ok mælti, — hann sagði frá orðsending Óláfs digra ok
sættarboðum við Óláf Svía-konung ok frá því, at Vestr-Gautar sendu
Óláfi konungi ǫll orð til, at sætt skyldi gera við Nóregsmenn; talði
hann upp, hvert vandræði Vestr-Gautum var at því, at missa þeira hluta
allra af Nóregi, er þeim var árbót í, en í annan stað at sitja fyrir
áhlaupum þeira ok hernaði, ef Nóregs-konungr samnaði her saman ok
herjaði á þá; jarl segir ok, at Óláfr Nóregs-konungr hafði menn þangat
sent þeira ørenda, at hann vill biðja Ingigerðar dóttur hans. En er
jarl hætti at tala, þá stóð upp Svía-konungr; hann svarar þungliga um
sættina, en veitti jarli átǫlur þungar ok stórar um dirfð þá, er hann
hafði gǫrt grið ok frið við inn digra mann ok lagt við hann vináttu,
talði hann sannan at landráðum við sik, kvað þat makligt, at Rǫgnvaldr
væri rekinn ór ríkinu ok segir, at alt slíkt hlaut hann af áeggjan
Ingibjargar, konu sinnar, ok kvað þat verit hafa it ósnjallasta ráð, er
hann skyldi fengit hafa at girnðum slíkrar konu; hann talaði langt ok
hart, ok snøri þá enn tǫlunni á hendr Óláfi digra. En er hann settisk
niðr, þá var fyrst hljótt. Pá stóð upp Porgnýr. En er hann stóð upp, þá
stóðu upp allir bœndr, þeir er áðr hǫfðu setit, ok þustu at allir, þeir
er í ǫðrum stǫðum hǫfðu verit, ok vildu hlýða til, hvat Þorgnýr mælti.
Var þá fyrst gnýr mikill af fjǫlmenni ok vápnum. En er hljóð feksk, þá
mælti Þorgnýr: »annan veg er nú skaplyndi Svía-konunga, en fyrr hefir
verit. Þorgnýr, fǫðurfaðir minn, munði Eirík Upsala-konung Emundarson
ok sagði þat frá honum, at meðan hann var á léttasta aldri, at hann
hafði hvert sumar leiðangr úti ok fór til ýmissa landa ok lagði undir
sik Finnland ok Kirjálaland, Eistland ok Kúrland ok víða um austrlǫnd,
ok mun enn sjá þær jarðborgir ok ǫnnur stórvirki, þau er hann gerði, ok
var hann ekki svá mikillátr, at eigi hlýddi hann mǫnnum, ef skylt áttu
við hann at rœða. Þorgnýr, faðir minn, var með Birni konungi langa ævi;
var honum hans siðr kunnigr; stóð um ævi Bjarnar hans ríki með styrk
miklum en engum þurð, var hann dæll sínum vinum. Ek má muna Eirík
konung inn sigrsæla, ok var ek með honum í mǫrgum herfǫrum; jók hann
ríki Svía, en varði harðfengliga; var oss gott við hann ráðum at koma.
En konungr þessi, er nú

er, lætr engi mann þora at mæla við sik, nema þat einu, er hann vill
vera láta, ok hefir hann þar við alt kapp, en lætr skattlǫnd sín undan
sér ganga af eljanleysi ok þrekleysi. Hann girnisk þess at halda
Nóregs-veldi undir sik, er engi Svía-konungr hefir þat fyrr ágirnzk, ok
gerir þat mǫrgum manni óró. Nú er þat vili várr bóandanna, at þú gerir
sætt við Óláf digra, Nóregs-konung, ok giptir honum dóttur þína
Ingigerði. En ef þú vilt vinna aptr undir þik ríki þau í Austrvegi, er
frændr þínir ok forellri hafa þar átt, þá viljum vér allir fylgja þér
þar til. Með því at þú vilt eigi hafa þat, er vér mælum, þá munum vér
veita þér atgǫngu ok drepa þik ok þola þér eigi ófrið ok ólǫg; hafa svá
gǫrt inir fyrri forellrar várir; þeir steypðu v. konungum í eina keldu
á Múlaþingi, er áðr hǫfðu upp fylzk ofmetnaðar, sem þú við oss. Seg nú
skjótt, hvárn kost þú vilt upp taka«. Þá gerði lýðrinn þegar vápnabrak
ok gný mikinn. Konungrinn stendr þá upp ok mælti, segir, at alt vill
hann vera láta, sem bœndr vilja; segir, at sva hafa gǫrt allir
Svía-konungar, at láta bœndr ráða með sér ǫllu því, er þeir vildu.
Staðnaði þá kurr bóandanna. En þá tǫluðu hǫfðingjar, konungr ok jarl ok
Þorgnýr, ok gera þá frið ok sátt af hendi Svía-konungs, eptir því, sem
Nóregs-konungr hefir áðr orð til send. Var á því þingi þat ráðit, at
Ingigerðr, dóttir Óláfs konungs, skyldi vera gipt Óláfi konungi
Haraldzsyni. Seldi konungr jarli í hendr festar hennar ok fekk honum í
hendr alt sitt umboð um þann ráðahag, ok skilðusk þeir á þinginu at svá
loknum málum. En er jarl fór heim, þá hittusk þau Ingigerðr
konungs-dóttir ok tǫluðu sín í milli um þetta mál. Hon sendi Óláfi
konungi slœður af pelli ok gullsaumaðar mjǫk ok silkiræmur. Fór jarl
aptr í Gautland ok Bjǫrn með honum. Bjǫrn dvalðisk þar lítla stund, ok
fór hann þá aptr til Nóregs með fǫruneyti sínu. Ok er hann hitti Óláf
konung ok segir honum ørendislok þau, sem váru, þá þakkaði konungr
honum vel ferðina ok segir, sem var, at Bjǫrn hafði gæfu til borit, at
koma fram ørendinu í ófriði þessum.

K. 81. Frá svikum Hrœreks konungs.

Óláfr konungr fór, er váraði, ut til sævar ok lét búa skip sín ok
stefndi til sín liði ok fór um várit alt út eptir Víkinni til
Líðandisness, ok alt fór hann norðr á Hǫrðaland; sendi þá orð lendum
mǫnnum ok nefnði alla ina ríkustu menn ór heruðum ok bjó þá ferð sem
vegligast, er hann fór í mót festarkonu sinni.Veizla sú skyldi vera um
haustit austr við Elfi við landamæri. Óláfr konungr hafði með sér
Hrœrek konung blinda. En er hann var gróinn sára sinna, þá fekk Óláfr
konungr ii. menn til þjónostu við hann ok lét hann sitja í hásæti hjá
sér ok helt hann at drykk ok at klæðum engum mun verr, en hann hafði
áðr haldit sik sjálfr. Hrœrekr var fámálugr ok svaraði stirt ok stutt,
þá er menn ortu orða á hann. Þat var siðvenja hans, at hann lét
skósvein sinn leiða sik úti um daga ok frá ǫðrum mǫnnum; þá barði hann
knapann; en er hann hljóp frá honum, þá segir hann Óláfi konungi, at sá
sveinn vildi honum ekki þjóna. Þá skipti Óláfr konungr við hann
þjónostumǫnnum, ok fór alt sem áðr, at engi þjónostumaðr helzk við með
Hrœreki konungi. Þá fekk Óláfr konungr til fylgðar ok til gæzlu við
Hrœrek þann mann, er Sveinn hét, ok var hann frændi Hrœreks konungs ok
hafði verit hans maðr áðr. Hrœrekr helt teknum hætti um stirðlæti ok
svá um einfarar sínar. En er þeir Sveinn váru ii. saman staddir, þá var
Hrœrekr kátr ok málrœtinn; hann mintisk þá á marga hluti, þá er fyrr
hǫfðu verit, ok þat er um hans daga hafði at borizk, þá er hann var
konungr, ok mintisk á ævi sína ina fyrri ok svá á þat, hverr því hafði
brugðit, hans ríki ok hans sælu, en gǫrt hann at ǫlmusumanni — »en hitt
þykki mér þó allra þyngst, segir hann, er þú eða aðrir frændr mínir,
þeir er mannvænir hǫfðu verit, skulu nú verða svá miklir átlerar, at
engrar svívirðingar skulu hefna, þeirar er á ætt várri er gǫr«.
Þvílíkar harmtǫlur hafði hann opt uppi. Sveinn svarar ok segir, at þeir
ætti við ofreflismenn mikla at skipta, en þeir áttu þá lítla kosti.
Hrœrekr mælti: »til hvers skulum vér lengi lifa við skǫmm ok meizlur?,
nema svá beri til, at ek mætta blindr sigrask á þeim, er mik sigraði
sofanda; svá heilir, drepum Óláf digra; hann óttask nú ekki at sér; ek
skal ráðit til setja, ok eigi vilda ek hendrnar til spara, ef ek mætta
þær nýta, en þat má ek eigi fyrir sakir blindleiks, ok skaltu fyrir því
bera vápn á hann; en þegar er Óláfr er drepinn, þá veit ek þat af
forspá, at ríkit hverfr undir óvini hans. Nú kann vera, at ek yrða
konungr, þá skaltu vera jarl minn«. Svá kómu fortǫlur hans, at Sveinn
játaði at fylgja þessu óráði. Svá var ætlat ráðit, at þá er konungr
bjósk at ganga til aptansǫngs, stóð Sveinn úti í svǫlunum fyrir honum
ok hafði brugðit sax undir yfirhǫfninni. En er konungr gekk út ór
stofunni, þá bar hann skjótara at en Svein varði, ok sá hann í andlit
konunginum; þá bliknaði hannok varð fǫlr sem nár, ok fellusk honum
hendr. Konungr fann á honum hræzlu ok mælti: »hvat er nu, Sveinn? viltu
svikja mik?«. Sveinn kastaði yfirhǫfninni frá sér ok saxinu ok feil til
fóta konungi ok mælti: »alt á guðs valdi ok yðru, konungr«. Konungr bað
menn sina taka Svein, ok var hann i járn settr. Þá lét konungr fœra
sæti Hrœreks á annan pall; en hann gaf grið Sveini, ok fór hann af
landi í brot. Konungr fekk þá Hrœreki annat herbergi at sofa í, en þat
er hann svaf sjálfr í; svaf í því herbergi mart hirðmanna; hann fekk
til ii. hirðmenn at fylgja Hrœreki dag ok nótt; þeir menn hǫfðu lengi
verit með Óláfi konungi, ok hafði hann þá reynt at trúleik við sik;
ekki er þess getit, at þeir væri ættstórir menn. Hrœrekr konungr gerði
ýmist, at hann þagði marga daga, svá at engi maðr fekk orð af honum, en
stundum var hann svá kátr ok glaðr, at þeim þótti at hverju orði gaman,
því er hann mælti; en stundum mælti hann mart ok þó ilt einu; svá var
ok, at stundum drakk hann hvern af stokki ok gerði alla ófœra, er nær
honum váru, en optast drakk hann lítit. Óláfr konungr fekk honum vel
skotsilfr. Opt gerði hann þat, þá er hann kom til herbergis, áðr hann
lagðisk til svefns, at hann lét taka inn mjǫð, nǫkkurar byttur, ok gaf
at drekka ǫllum herbergismǫnnum; af því varð hann þokkasæll.

K. 82. Frá Finni lítla.

Maðr er nefndr Fiðr lítli, uplenzkr maðr, en sumir segja, at hann væri
finzkr at ætt; hann var allra manna minztr ok allra manna fóthvatastr,
svá at engi hestr tók hann á rás; hann kunni manna bezt við skið ok
boga; hann hafði lengi verit þjónostumaðr Hrœreks konungs ok farit opt
ørenda hans, þeira er trúnaðar þurpti við; hann kunni vega um ǫll
Uplǫnd; hann var ok málkunnigr þar ǫllu stórmenni. En er Hrœrekr
konungr var tekinn í fára gæzlu, þá slósk Finnr í fǫr þeira, ok fór
hann optast í sveit með knǫpum ok þjónostumǫnnum, en hvert sinn er hann
mátti, kom hann til þjónostu við Hrœrek konung ok opt í tal, ok vildi
konungr skǫmmum samfast mæla við hann ok vildi ekki gruna láta tal
þeira. En er á leið várit ok þeir sóttu út í Vikina, þá hvarf Fiðr í
brot frá liðinu nǫkkura daga; þá kom hann enn aptr ok dvalðisk um hríð.
Sva fór opt fram, ok var at því engi gaumr gefinn, þvíat margir váru
umrenningar með liðinu.K. 83. Dráp hirðmanna Óláfs konungs.

Óláfr konungr kom til Túnsbergs fyrir páska ok dvalðisk þar mjǫk lengi
um várit; þar kom þá til bœjarins mart kaupskipa, bæði Saxar ok Danir
ok austan ór Vik ok norðan ór landi; var þar almikit fjǫlmenni. Þá var
ár mikit ok drykkjur miklar. Þat barsk at á einu kveldi, at Hrœrekr
konungr var kominn til herbergis ok heldr síðla ok hafði mjǫk drukkit
ok var þá allkátr; þá kom þar Finnr lítli með mjaðarbyttu, ok var þat
grasaðr mjǫðr ok inn sterkasti. Þá lét konungrinn gefa at drekka ǫllum
þeim, er inni váru, alt til þess, er hverr sofnaði í sínu rúmi. Finnr
var þá í brot genginn, ljós brann í herberginu; þá vakði hann upp menn
þá, er vanir váru at fylgja honum, ok segir, at hann vill ganga til
garðz; þeir hǫfðu skriðljós með sér, en niðamyrkr var úti; mikit
salerni var í garðinum ok stóð á stǫfum, en rið upp at ganga til
duranna. En er þeir Hrœrekr sátu í garðinum, þá heyrðu þeir, at maðr
mælti: »hǫgg þú fjándann« ; þá heyrðu þeir brest ok dett, sem nǫkkut
felli. Hrœrekr konungr mælti: »fulldrukkit munu þeir hafa, er þar
eigusk við; farið til skjótt ok skilið þá« Þeir bjoggusk skyndiliga ok
hljópu út, en er þeir kómu á riðit, þá var sá hǫggvinn fyrr, er síðarr
gekk, ok drepnir þó báðir. Þar váru komnir menn Hrœreks konungs,
Sigurðr hít, er verit hafði merkismaðr hans, ok þeir xii. saman; þar
var þá Finnr lítli. Þeir drógu líkin upp milli húsanna, en tóku
konunginn ok hǫfðu með sér, hljópu þá á skútu, er þeir áttu, ok røru í
brot. Sigvatr skáld svaf í herbergi Óláfs konungs; hann stóð upp um
nóttina ok skósveinn hans með honum ok gengu út til ins mikla salernis;
en er þeir skyldu aptr ganga ok ofan fyrir riðit, þá skriðnaði Sigvatr
ok fell á kné ok stakk niðr hǫndunum, ok var þar vátt undir; hann
mælti: »þat hygg ek, at nú í kveld myni konungrinn hafa mǫrgum oss
fengit karfafótinn« — ok hló at. En er þeir kómu í herbergit þar sem
ljós brann, þá spurði skósveinninn: »hefir þú skeint þik, eða hví ertu
í blóði einu allr?«. Hann svarar: »ekki em ek skeindr, en þó mun þetta
tiðendum gegna«. Hann vakði þá Þórð Fólason merkismann, rekkjufélaga
sinn, ok gengu þeir út ok hǫfðu með sér skriðljós ok fundu brátt
blóðit; þá leituðu þeir ok funnu brátt líkin ok báru á kenzl; þeir sá
ok, at þar lá tréstobbi mikill ok í skýlihǫgg mikil, ok spurðisk þat
síðan, at þat hafði gǫrt verit til ólíkenda, at teygja þá út, er
drepnir váru. Þeir Sigvatr mæltu sín í milli,at nauðsyn væri til, at
konungr vissi þessi tíðendi sem bráðast. Þeir sendu sveininn þegar til
herbergis þess, er Hrœrekr konungr hafði verit; þar sváfu menn allir,
en konungr var í brottu; hann vakði þá menn, er þar váru inni, ok segir
tíðendin; stóðu menn upp ok fóru þegar þannug í garðinn, sem líkin
váru. En þó at nauðsyn þœtti til, at konungr vissi sem fyrst þessi
tíðendi, þá þorði engi at vekja hann. Þá mælti Sigvatr til Þórðar:
»hvárt viltu heldr, lagsmaðr, vekja konunginn eða segja honum
tíðendin?«. Þórðr svarar: »fyrir engan mun þori ek at vekja hann, en
segja mun ek honum tíðendin«. Þá mælti Sigvatr: »mikit er enn eptir
nætrinnar ok kann vera, áðr dagr sé, at Hrœrekr hafi fengit sér þat
fylskni, at hann verði síðan ekki auðfundinn, en þeir munu enn skamt
brot komnir, þvíat líkin váru vǫrm; skal oss aldregi henda sú skǫmm, at
vér látim eigi konunginn vita þessi svik; gakk þú, Þórðr, upp í
herbergit, ok bíð mín þar«. Þá gekk Sigvatr til kirkju ok vakði
klokkarann ok bað hann hringja fyrir sál hirðmanna konungs ok nefndi
mennina, þá er vegnir váru. Klokkarinn gerir sem hann bað. En við
hringingina vaknaði konungr ok settisk upp; hann spurði, hvárt þá væri
óttusǫngs mál. Þórðr svarar: »verri efni eru í, tíðendi mikil eru
orðin; Hrœrekr konungr er á brot horfinn, en drepnir hirðmenn yðrir
ii.«. Þá spurði konungr eptir atburðum þeim, er þar hǫfðu orðit. Þórðr
segir honum slíkt, er hann vissi. Þá stóð konungr upp ok lét blása til
hirðstefnu; en er liðit kom saman, þá nefndi konungr menn til at fara
alla vega frá bœnum at leita Hrœreks á sæ ok landi. Þórir langi tók
skútu ok fór með xxx. manna, ok er lýsti, sá þeir skútur ii. lítlar
fara fyrir þeim. En er þeir sásk røru hvárir sem mest máttu. Þar var
Hrœrekr konungr ok hafði xxx. manna. En er saman dró með þeim, þá snøru
þeir Hrœrekr at landi, ok hljópu þar upp á land allir, nema konungr
settisk upp í lyptingina; hann mælti, bað þá vel fara ok heila hittask.
Því næst røru þeir Þórir at landi. Þá skaut Finnr lítli ǫru, ok kom sú
á Þóri miðjan, ok fekk hann bana; en þeir Sigurðr hljópu allir í
skóginn; en menn Þóris tóku lík hans ok svá Hrœrek konung ok fluttu út
til Túnsbergs. Óláfr konungr tók þá við haldi Hrœreks konungs; hann lét
þá vandliga gæta hans ok galt mikinn varhuga við svikum hans, fekk til
menn nótt ok dag at gæta hans. Hrœrekr konungr var þá inn kátasti, ok
fann engi maðr á honum, at eigi líkaði honum alt sem bezt.K. 84. Frá
tilræði Hrœreks konungs.

Þat barsk at upstigningardag, at Óláfr konungr gekk til hámessu; þá
gekk byskup með processío um kirkju ok leiddi konunginn, en er þeir
kómu aptr í kirkju, þá leiddi byskup konung til sætis síns fyrir norðan
í kórnum; en þar sat it næsta Hrœrekr konungr, sem hann var vanr; hann
hafði yfirhǫfnina fyrir andliti sér. En er Óláfr konungr hafði niðr
sezk, þá tók Hrœrekr konungr á ǫxl honum hendinni ok þrýsti; hann mælti
þá: »pellzklæði hefir þú nú, frændi«. segir hann. Óláfr konungr svarar:
»nú er hátíð mikil haldin í minning þess, er Jésús Kristr sté til himna
af jǫrðu«. Hrœrekr konungr svarar: »ekki skil ek af, svá at mér
hugfestisk þat, er þér segið frá Kristi; þykki mér þat mart heldr
ótrúligt, er þér segið; en þó hafa mǫrg dœmi orðit í forneskju«. En er
messan var upp hafin, þá stóð Óláfr konungr upp ok helt upp hǫndunum
yfir hǫfuð sér ok laut til altaris, ok bar yfirhǫfnina aptr af herðum
honum. Hrœrekr konungr spratt þá upp skjótt ok hart; hann lagði þá til
Óláfs konungs saxknífi þeim, er rytningr er kallaðr: lagit kom í
yfirhǫfnina við herðarnar, er hann hafði lotit undan; skárusk mjǫk
klæðin, en konungr varð ekki sárr. En er Óláfr konungr fann þetta
tilræði, þá hljóp hann fram við á gólfit. Hrœrekr konungr lagði til
hans annat sinni saxinu ok misti hans ok mælti: »flýr þú nú, Óláfr
digri, fyrir mér blindum«. Konungr bað sína menn taka hann ok leiða
hann út ór kirkju, ok svá var gǫrt. Eptir þessa atburði eggjuðu menn
Óláf konung at láta drepa Hrœrek — »ok er þat, segja þeir, in mesta
gæfuraun yðr, konungr, at hafa hann með yðr ok þyrma honum, hverigar
óhæfur er hann tekr til; en hann liggr um þat nótt ok dag, at veita yðr
líflát. En þegar er þér sendið hann á brot frá yðr, þá sjám vér eigi
mann til þess, at svá fái gætt hans, at ørvænt sé, at hann komisk í
brot. En ef hann verðr lauss, þá mun hann þegar flokk uppi hafa ok gera
mart ilt«. Konungr svarar: »rétt er þat mælt, at margr hefir dauða
tekit fyrir minni tilgørðir en Hrœrekr; en trauðr em ek at týna þeim
sigri, er ek fekk á Uplendinga-konungum, er ek tók þá v. á einum morni,
ok náða ek svá ǫllu ríki þeira, at ek þurpta einskis þeira banamaðr
verða, þvíat þeir váru allir frændr mínir; en þó fæ ek nú varliga sét,
hvárt Hrœrekr mun fá mik nauðgaðan til eða eigi, at ek láta drepa
hann«. Hrœrekr hafði fyrir þá sǫktekit hendinni á ǫxl Óláfi konungi, at
hann vildi vita, hvárt hann var í brynju.

K. 85. Ferð Hrœreks konungs til Íslandz.

Maðr er nefndr Þórarinn Nefjólfsson; hann var íslenzkr maðr, hann var
kynjaðr norðan um land; ekki var hann ættstórr ok allra manna vitrastr
ok orðspakastr; hann var djarfmæltr við tígna menn; hann var farmaðr
mikill ok var lǫngum útanlendis. Þórarinn var manna ljótastr ok bar þat
mest frá, hversu illa hann var limaðr; hann hafði hendr miklar ok
ljótar, en fœtrnir váru þó miklu ljótari. Þórarinn var þá staddr í
Túnsbergi, er þessi tíðendi urðu, er áðr var frá sagt; hann var
málkunnigr Óláfi konungi. Þórarinn bjó þá kaupskip, er hann átti, ok
ætlaði til Íslandz um sumarit. Óláfr konungr hafði Þórarin í boði sínu
nǫkkura daga ok talaði við hann; svaf Þórarinn í konungsherbergi. Þat
var einn morgin snimma, at konungrinn vakði, en aðrir menn sváfu í
herberginu; þá var sól farin lítt þat, ok var ljóst mjǫk inni. Konungr
sá, at Þórarinn hafði rétt fót annan undan klæðum; hann sá á fótinn um
hríð; þá vǫknuðu menn í herberginu. Konungr mælti til Þórarins: »vakat
hefi ek um hríð, ok hefi ek sét þá sýn, er mér þykkir mikils um vert,
en þat er mannzfótr sá, er ek hygg, at engi skal hér í kaupstaðinum
ljótari vera« —, ok bað aðra menn hyggja at, hvárt svá sýndisk. En
allir er sá, þá sǫnnuðu, at svá væri. Þórarinn fann hvar til mælt var,
ok svarar: »fátt er svá einna hluta, at ørvænt sé, at hitti annan
slíkan, ok er þat líkligast, at hér sé enn svá«. Konungr mælti: »heldr
vil ek því at fulltingja, at eigi myni fásk jamljótr fótr, ok svá þótt
ek skylda veðja um«. Þá mælti Þórarinn: »búinn em ek at veðja um þat
við yðr, at ek mun finna í kaupstaðinum ljótara fót«. Konungr segir:
»þá skal sá okkarr kjósa bœn af ǫðrum, er sannara hefir«. »Svá skal
vera« segir Þórarinn; hann brá þá undan klæðunum ǫðrum fœtinum, ok var
sá engum mun fegri, ok þar var af in mesta táin. Þá mælti Þórarinn: »sé
hér nú, konungr, annan fot, ok er sjá því ljótari, at hér er af ein
táin, ok á ek veðféit«. Konungr segir: »er hinn fótrinn því ófegri, at
þar eru v. tær ferligar á þeim, en hér eru iiii., ok á ek at kjósa bœn
at þér«. Þórarinn segir: »dýrt er dróttins orð, eða hverja bœn viltu af
mér þiggja?«. Hann segir: »þá, at þú flytir Hrœrek til Grœnlandz ok
fœrir hann Leifi Eiríkssyni«. Þórarinn svarar: »eigi hefi ek komit til
Grœnlandz«. Konungr segir:»farmaðr slíkr sem þú ert, þá er þér nú mál
at fara til Grœnlandz, ef þú hefir eigi fyrr komit«. Þórarinn svarar fá
um þetta mál fyrst; en er konungr helt fram þessarri málaleitan, þá
veiksk Þórarinn eigi með ǫllu af hendi ok mælti svá: »heyra skal ek yðr
láta, konungr, bœn þá, er ek hafða hugat at biðja, ef mér bærisk
veðféit, en þat er, at ek vilda biðja yðr hirðvistar; en ef þér veitið
mér þat, þá verð ek skyldari til at leggjask eigi undir hǫfuð þat, er
þér vilið kvatt hafa«. Konungr játaði þessu ok gerðisk Þórarinn
hirðmaðr hans. Þá bjó Þórarinn skip sitt, ok er hann var búinn, þá tók
hann við Hrœreki konungi. En er þeir skilðusk, Óláfr konungr ok
Þórarinn, þá mælti Þórarinn: »nú berr svá til, konungr, sem eigi er
ørvænt ok opt kann verða, at vér komum eigi fram Grœnlandzferðinni,
berr oss at Íslandi eða ǫðrum lǫndum — hvernug skal ek skiljask við
konung þenna þess, at yðr megi líka?«. Konungr segir: »ef þú kømsk til
Íslandz, þá skaltu selja hann í hendr Guðmundi Eyjólfssyni eða Skapta
lǫgsǫgumanni eða ǫðrum nǫkkurum hǫfðingjum, þeim er taka vilja við
vináttu minni ok jartegnum. En ef þik berr at ǫðrum lǫndum, þeim er hér
eru nærr, þá haga þú svá til, at þú vitir víst, at Hrœrekr komi aldri
síðan lífs til Nóregs; en ger þat því at einu, ef þú sér engi ǫnnur
fǫng á«. En er Þórarinn var búinn ok byr gaf, þá siglði hann alt
útleiði fyrir útan eyjar ok norðr frá Líðandisnesi stefndi hann í haf
út; honum byrjaði ekki skjótt, en hann varaðisk þat mest at koma við
landit; hann siglði fyrir sunnan Ísland ok hafði vita af, ok svá vestr
um landit í Grœnlandzhaf; þá fekk hann réttu stóra ok válk mikil, en er
á leið sumarit, tók hann Ísland í Breiðafirði. Þorgils Arason kom þá
fyrst til þeira virðingamanna; Þórarinn segir honum orðsending ok
vináttumál ok jartegnir Óláfs konungs, er fylgðu viðrtǫku Hrœreks
konungs. Þorgils varð við vel ok bauð til sín Hrœreki konungi, ok var
hann með Þorgilsi Arasyni um vetrinn. Hann undi þar eigi ok beiddi, at
Þorgils léti fylgja honum til Guðmundar ok segir, at hann þóttisk þat
spurt hafa, at með Guðmundi var rausn mest á Íslandi, ok væri hann
honum til handa sendr; Þorgils gerði, sem hann beiddi, fekk menn til ok
lét fylgja honum til handa Guðmundi á Mǫðruvǫllum. Tók Guðmundr vel við
Hrœreki fyrir sakir konungs orðsendingar, ok var hann með Guðmundi vetr
annan; þá unði hann þar eigi lengr. Þá fekk Guðmundr honum vist á
lítlum bœ, er heitir á Kálfskinni, ok var þar fátt hjóna; þar var
Hrœrekr inn iii. vetrok sagi hann svá, at síðan er hann lét af
konungdómi, at hann hefði þar verit svá, at honum hafði bezt þótt,
þvíat þar var hann af ǫllum mest metinn. Eptir um sumarit fekk Hrœrekr
sótt, þá er hann leiddi til bana. Svá er sagt, at sá einn konungr
hvílir á Íslandi. Þórarinn Nefjólfsson hafðisk síðan lengi í fǫrum, en
var stundum með Óláfi konungi.

K. 86. Orrosta í Úlfreksfirði.

Þat sumar, er Þórarinn fór með Hrœrek til Íslandz, þá fór Hjalti
Skeggjason ok til Íslandz, ok leiddi Óláfr konungr hann í brot með
vingjǫfum, er þeir skilðusk. Þat sama sumar fór Eyvindr úrarhorn í
vestrvíking ok kom um haustit til Írlandz til Konofogor Íra-konungs.
Þeir hittusk um haustit í Úlfreksfirði Íra-konungr ok Einarr jarl ór
Orkneyjum, ok varð þar orrosta mikil; hafði Konofogor konungr lið miklu
meira ok fekk sigr, en Einarr jarl flýði einskipa ok kom svá um haustit
aptr til Okneyja, at hann hafði látit flest alt lið ok herfang alt, þat
er þeir hǫfðu fengit, ok unði jarl stórilla ferð sinni ok kendi ósigr
sinn Norðmǫnnum þeim, er verit hǫfðu í orrostu með Írakonungi.

K. 87. Frá Óláfi konungi.

Nú er þar til máls at taka, er áðr var frá horfit, at Óláfr konungr inn
digri fór brúðferð ok at sœkja festarkonu sína, Ingigerði, dóttur Óláfs
Svía-konungs. Konungr hafði lið mikit ok valit svá mjǫk, at honum
fylgði alt stórmenni, þat er hann mátti ná, ok hverr ríkismanna hafði
með sér valit lið bæði at ættum ok þat er gørviligast var. Lið þat var
búit með inum beztum fǫngum bæði at skipum ok vápnum ok klæðum. Þeir
heldu liði sínu austr til Konungahellu. En er þeir kómu þar, þá spurðu
þeir ekki til Svía-konungs, váru þar ok engir menn komnir af hans
hendi. Óláfr konungr dvalðisk við Konungahellu lengi um sumarit ok
leiddi mjǫk atspurningum, hvat menn kynni at segja til um ferðir
Svía-konungs eða ráðaætlan; en engi kunni honum þar víst af at segja.
Þá gerði hann menn sína upp í Gautland til Rǫgnvaldz jarls ok lét hann
spyrja eptir, ef hann vissi, hvat til bar, er Svía-konungr kom eigi til
stefnu, sem mælt var. Jarl segir, at hann vissi þat eigi — »en ef ek
verð þess varr, segir hann, þá mun ek þegar senda menn mína til Óláfs
konungs ok låta hann vita, hvert efni í er, ef þessi dvǫl er
fyrirnǫkkurs sakir annars en af fjǫlskyldum þeim, er opt kann til bera,
at ferðir Svía-konungs dveljask meirr, en hann ætlar«.

K. 88. Frá bǫrnum Svía-konungs.

Óláfr Svía-konungr Eiríksson átti fyrst friðlu, er Eðla hét, dóttir
jarls af Vindlandi; hon hafði fyrir þat verit hertekin ok kǫlluð
konungs ambótt; bǫrn þeira váru Emundr, Ástríðr, Hólmfriðr..... Enn
gátu þau drótning son, ok var fœddr Jákobsvǫkudag; en er skíra skyldi
sveininn, þá lét byskup hann heita Jákob; þat nafn líkaði Svíum illa ok
kǫlluðu, at aldrigi hefði Svía-konungr Jákob heitit. Ǫll váru bǫrn
Óláfs konungs fríð sýnum ok vel viti borin. Drótningin var ríklunduð ok
ekki vel til stjúpbarna sinna; konungr sendi Emund, son sinn, til
Vindlandz, ok fœddisk hann þar upp með móðurfrændum sínum, ok helt hann
ekki kristni langa hríð. Ástríðr konungs-dóttir fœddisk upp í
Vestra-Gautlandi at gǫfugs mannz, er Egill hét; hon var kvinna fríðust
ok bezt orðum farin, glaðmælt ok lítillát, mild af fé, en er hon var
fulltíða at aldri, var hon optliga með feðr sínum ok þokkaðisk hverjum
manni vel. Óláfr konungr var ríklundaðr ok óþýðr í máli; honum líkaði
stórilla þat, er landzherr hafði gǫrt þys at honum á Upsala-þingi ok
heitit honum afarkostum, ok kendi þat mest Rǫgnvaldi jarli. Engi
tilbúnað lét hann hafa um brúðferðina, svá sem mælt hafði verit um
vetrinn, at hann skyldi gipta Ingigerði dóttur sína Óláfi digra, Nóregs
konungi, ok fara þá um sumarit til landamæris. En er á leið, gerðisk
mǫrgum mǫnnum forvitni á, hverja ætlan konungr myndi hafa, eða hvárt
hann myndi halda sáttmáli við Nóregs-konung, eða myndi hann rjúfa
sáttina ok svá friðinn; margir váru um þetta hugsjúkir, en engi var svá
djarfr, at þørði konung at spyrja máls um þetta; en margir kærðu þetta
fyrir Ingigerði konungsdóttur ok báðu hana til at verða vísa, hvernug
konungr myndi vilja. Hon svarar: »ófús em ek til rœðu við konung, at
tala um skipti þeira Óláfs digra, þvíat þar er hvárgi annars vin; hefir
hann mér þá einu sinni illa svarat, er ek flutta mál Óláfs digra«.
Ingigerði konungsdóttur fekk þetta mál áhyggju mikillar; var hon
hugsjúk ok ókát, ok gerðisk henni forvitni mikil, hvat konungr myndi
til taka; grunaði hana þat meirr, at hann myndi eigi orð sín efna við
Nóregs-konung, þvíat þat fanzk á, at í hvert sinni varð hann reiðr, er
Óláfr digri var konungr kallaðr.K. 89. Frá veiði Svía-konungs.

Þat var einn dag snimma, at konungr reið út með hauka sína ok hunda ok
með honum menn hans. En er þeir fleygðu haukunum, þá drap konungshaukr
í einu renzli ii. orra; ok þegar eptir þat rendi hann enn fram ok drap
þá iii. orra; hundarnir hljópu undir ok tóku hvern fuglinn, er á jǫrð
kom. Konungr hleypði eptir ok tók sjálfr veiði sína ok hœlðisk mjǫk,
segir svá: »langt mun yðr flestum til, áðr þér veiðið svá«. Þeir
sǫnnuðu þat ok segja, at þeir ætluðu, at engi konungr myndi svá mikla
gæfu til bera um veiði sína. Reið þá konungr heim ok allir þeir; var
hann þá allglaðr. Ingigerðr konungsdóttir gekk út ór herberginu; en er
hon sá, at konungr reið í garðinn, snørisk hon þannug ok heilsaði
honum. Hann fagnaði henni hlæjandi ok bar þegar fram foglana ok segir
frá veiði sinni ok mælti: »hvar veiztu þann konung, er svá mikla veiði
hafi fengit á svá lítilli stundu?«. Hon svarar: »góð morginveiðr er
þetta, herra, er þér hafið veitt v. orra; en meira er þat, er Óláfr,
Nóregs konungr, tók á einum morni v. konunga ok eignaðisk alt ríki
þeira«. Ok er hann heyrði þetta, þá hljóp hann af hestinum ok snørisk
viðr ok mælti: »vittu þat, Ingigerðr, at svá mikla ást sem þú hefir
lagt við þann inn digra mann, þá skaltu þess aldrigi njóta, ok hvárki
ykkat annars; skal ek þik gipta nǫkkurum þeim hǫfðingja, er mér sé
eigandi vinátta við; en ek má aldrigi vera vinr þess mannz, er ríki
mitt hefir tekit at herfangi ok gǫrt mér skaða margan í ránum ok
manndrápum«. Skilðu þau svá sina rœðu, ok gekk leið sina hvárt þeira.

K. 90. Frá Óláfi Nóregs-konungi.

Ingigerðr konungsdóttir var nú vís orðin ins sanna um ætlan Óláfs
konungs ok gerði þegar menn ofan í Vestra-Gautland til Rǫgnvaldz jarls
ok lét segja honum, hvat þá var títt með Svía-konungi ok brugðit var
ǫllu sáttmáli við Nóregs-konung, ok bað jarl við varask ok aðra
Vestr-Gauta, at þeim myndi þá ósýnn friðr af Nóregs-mǫnnum. En er jarl
spurði þessi tíðendi, sendir hann boð um alt sitt ríki ok bað þá við
varask, ef Nóregs-menn vildi herja á þá. Jarl gerði ok sendimenn til
Óláfs konungs digra ok lét segja honum þau orð, er hann hafði spurt, ok
svá þat, at hann vill halda sætt ok vináttu við Óláf konung, ok beiddi
þess með, at konungr skyldi eigi herja á ríki hans. En er
þessiorðsending kom til Óláfs konungs, varð hann reiðr mjǫk ok
hugsjúkr, ok var þat nǫkkura daga, er engi maðr fekk orð af honum.
Eptir þat átti hann húsþing við lið sitt; þá stóð fyrst upp Bjǫrn
stallari, hóf þar fyrst mál sitt, er hann hafði farit áðr um vetrinn
austr til friðgørðar, ok segir, hversu Rǫgnvaldr jarl hafði honum vel
fagnat; hann segir ok, hversu þverliga ok þungliga Svía-konungr hafði
tekit í fyrstu þeim málum — »en sú sætt, er gǫr var, segir hann, var
meirr af styrk fjǫlmennis ok ríki Þorgnýs ok liðveizlu Rǫgnvaldz jarls,
en af góðvilja Svía-konungs; ok þykkjumk vér fyrir þá sǫk vita, at
konungr mun því valda, er sættinni er brugðit, en þat mun ekki jarli at
kenna; hann reyndum vér sannan vin Óláfs konungs. Nu vill konungr vita
af hǫfðingjum ok af ǫðrum liðsmǫnnum, hver ráð hann skal upp taka,
hvárt hann skal ganga upp á Gautland ok herja með þat lið, sem nú hǫfum
vér, eða sýnisk yðr annat ráð upp at taka?«. Hann talaði bæði langt ok
snjalt. Eptir þat tǫluðu ríkismenn margir, ok kom þat mjǫk í einn stað
niðr at lykðum, at allir lǫttu hernaðar ok mæltu svá: »þótt vér hafim
lið mikit, þá er hér saman samnat ríkmenni ok gǫfugmenni, en til
herfara eru eigi verr fallnir ungir menn, þeir er gott þykkir at afla
sér fjár ok metnaðar. Er þat ok háttr ríkismanna, ef þeir skulu fara í
bardaga eða orrostu, at þeir hafa með marga menn til forgǫngu ok
hlífðar sér, en eigi berjask opt verr þeir menn, er lítit eigu fé,
heldr en þeir, er auðgir eru upp fœddir«. Ok af fortǫlum þeira var þat
ráð konungs, at rjúfa leiðangrinn, ok gaf þá hverjum leyfi heim at fara
ok lýsti því, at annat sumar skyldi hann leiðangr úti hafa af ǫllu
landi ok halda þá til móts við Svía-konung ok hefna þessa lausmælis;
þat líkaði ǫllum vel. Fór þá Óláfr konungr norðr í Víkina ok settisk um
haustit í Borg ok lét þangat draga ǫll fǫng, þau er hann þurpti til
vetrvistar, ok sat þar fjǫlment um vetrinn.

K. 91. Ferð Sigvats skáldz.

Menn mæltu allmisjafnt til Rǫgnvaldz jarls; tǫlðu sumir, at hann væri
sannr vinr Óláfs konungs, en sumum þótti ekki trúligt, ok kváðu hann
ráða mundu því við Svía-konung, at hann heldi orð sín ok sáttmál þeira
Óláfs konungs digra. Sigvatr skáld var vinr mikill Rǫgnvaldz jarls í
orðum ok talaði opt um þat fyrir Óláfi konungi; hann bauð konungi at
fara á fund Rǫgnvaldz jarls ok njósna, hvers hann yrði varr fráungi, ok
freista, ef hann mætti nǫkkurri sætt við koma; konungi líkaði þat vel,
þvíat honum þótti gott, fyrir trúnaðarmǫnnum sínum at tala optliga um
Ingigerði konungsdóttur. Ǫndurðan vetr fór Sigvatr skáld ok þeir iii.
saman ór Borg ok austr um Markir ok svá til Gautlandz. En áðr þeir
skilðusk, Óláfr konungr ok Sigvatr, þá kvað hann vísu:

62. Nú sitt heill (en) hallar (hér finnumk meirr) þinnar at, unz ek enn
køm vitja, Áleifr konungr, mála; skald biðr hins, at haldi hjalmdrífu
viðr lífi — endisk leyfð — ok landi (lýkk vísu nú) þvísa.

63. Nú eru mælt (en mála meirr kunnum skil fleiri) orð, þaus oss of
varða alls mest, konungr, flestra; goð láti þik gæta, geðharðr konungr,
jarðar, (víst hefk þann) þvít, þinnar, þú ’st til borinn (vilja).

Síðan fara þeir austr til Eiða ok fengu ilt far yfir ána, eikjukarfa
nǫkkurn, ok kómusk nauðuliga yfir ána; Sigvatr kvað:

64. Létk til Eiðs, þvít óðumk aptrhvarf, dreginn karfa (vér stiltum
svá) valtan vátr (til glœps á báti); taki hlœgiskip hauga herr; sákat
far verra; létk til húms á hrúti hætt; fórsk betr an vættak.

Síðan fóru þeir um Eiðaskóg; Sigvatr kvað vísu:

65. Vasa fýst, es rannk rastir reiðr of skóg frá Eiðum, maðr of veit,
at mœttak meinum, tolf ok eina; hykka fót án flekkum (feil sár á il
hvára), hvast gengum þó þingat þann dag, konungs mǫnnum.

Síðan fóru þeir um Gautland ok kómu at kveldi á þann bœ, er Hof heitir;
þar var byrgð hurð, ok kómusk þeir eigi inn; hjónin segja, at þar var
heilagt; braut hurfu þeir þaðan; Sigvatr kvað:

66. Réðk til Hofs at hœfa; hurð vas aptr, en spurðumk (inn settak nef
nenninn) niðrlútr fyrir útan; orð gatk fæst af fyrðum, (flǫgð baðk) en
þau sǫgðu, hnekðumk heiðnir rekkar, heilagt (við þau deila).

Þá kom hann at ǫðrum garði; stóð þar húsfreyja í durum ok bað hann ekki
þar inn koma, segir, at þau ætti álfablót; Sigvatr kvað:

67. Gakkat inn, kvað ekkja, armi drengr, in lengra; hræðumk ek við
Óðins (erum heiðnir vér) reiði; rýgr kvazk inni eiga óþekk, sús mér
hnekði, alfa-blót, sem ulfi ótvín ór bœ sínum.Annat kveld kom hann til
iii. bóanda, ok nefndisk hverr þeira Ǫlvir, ok ráku hann allir út;
Sigvatr kvað:

68. Nú hafa hnekt, þeirs hnakka (heinflets) við, mér, settu (þeygi
bella þollar) þrír samnafnar (tíri); þó séumk hitt, at hlœðir hafskíðs
myni síðan út hverr, es Ǫlvir heitir, alis mest, reka gesti.

Þá fóru þeir enn um kveldit ok hittu inn fjórða bóanda ok var sá
kallaðr beztr þegn þeira; út rak sá hann; Sigvatr kvað:

69. Fórk at finna bǫ́ru (fríðs vættak mér) síðan brjót, þanns bragnar
létu, bliks, vildastan miklu; grefs leit við mér gætir gerstr; þá ’s
illr enn versti (lítt reiðik þó lýða lǫst) ef sjá ’s enn bazti.

70. Mista ek fyr austan Eiðaskóg á leiðu ásta-bús, es ek æsta ókristinn
hal vistar; ríks fanka son Saxa ; saðr vas engr fyrir þaðra (út vask
eitt kveld heitinn) inni (fjórum sinnum).

En er þeir kómu til Rǫgnvaldz jarls, þá segir jarl, at þeir hefði haft
erfiða ferð; Sigvatr kvað:

71. Átt hafa sér, þeirs sóttu, sendimenn fyr hendi Sygna grams, með
sagnir siklinga, fǫr mikla; spǫrðumk fæst, en fyrða fǫng eru stór við
gǫngur; vǫrðr réð nýtr því ’s norðan Nóregs þinig fórum.

72. Drjúggenginn vas drengjum (drengr magnar lof þengils) austr til
jǫfra þrýstis Eiðaskógr á leiðu; skyldit mér, áðr mildan minn dróttin
komk finna, hlunns af hilmis runnum hnekt dýrloga bekkjar.

Rǫgnvaldr jarl gaf Sigvati gullhring. Ein kona mælti, at hann hafði
gengit til nǫkkurs með þau in svǫrtu augu; Sigvatr kvað:

73. Oss hafa augu þessi íslenzk, kona, vísat brattan stíg at baugi
bjǫrtum langt en svǫrtu; sjá hefr, mjǫðnanna, manni mínn ókunnar þínum
fótr á fornar brautir fulldrengila gengit.

En er Sigvatr kom heim til Óláfs konungs ok hann gekk inn í hǫllina,
hann kvað ok sá á veggina:

74. Búa hilmis sal hjǫlmum hirðmenn, þeirs svan grenna (hér kveðk)
bens, ok brynjum, (beggja kost á veggjum); því á ungr konungr engi
(ygglaust es þat) dyggra húsbúnaði at hrósa; hǫll es dýr með ǫllu.

Síðan segir hann frá ferðum sínum ok kvað vísur þessar:75. Hugstóra
biðk heyra hressfœrs jǫfurs (þessar) þolðak vás hvé (vísur) verðung (of
fǫr gerðak); sendr vask upp af ǫndrum austr (svafk fátt) á hausti til
Svíþjóðar (síðan) svanvangs í fǫr langa.

En er hann talaði við konung, kvað hann:

76. Létk við yðr, es ítran, Áleifr, hugaz-mǫ́lum rétt, es rikan hittak
Rǫgnvald, konungr, haldit; deildak mǫ́l ens milda, malma vǫrðr, í
gǫrðum harða mǫrg, né ek heyrða heiðmanns, tǫlur greiðri.

77. Þik bað, sólar søkkvir, sínn halda vel, Rínar, hvern, es hingat
árnar, húskarl nefi jarla; en hverr, ’s austr vill sinna, (jafnvist es
þat) Lista þengill, þinna drengja þar á hald und Rǫgnvaldi.

78. Folk réð of sik, fylkir, flest, es ek kom vestan, ætt sem áðr of
hvatti Eireks svika þeira; enn þvít jarla, frænda, eins, ’s tókt af
Sveini, yðr kveðk, jǫrð, es, nǫ́ðuð Ulfs bróður-lið stóðusk.

79. Sunr lét Ulfs meðal ykkar, Áleifr, tekit mǫ́lum, þétt fengum svǫr,
sátta (sakar leggið it) beggja; þér lét, þjófa rýrir, þær sem engar
væri riptar reknar heiptir, Rǫgnvaldr gefit, aldar.

Sigvatr skáld kom til Rǫgnvaldz jarls ok var þar í góðum fagnaði langa
hríð. Þá spurði hann þat af ritsendingum Ingigerðar konungsdóttur, at
til Óláfs Svía-konungs hǫfðu komit sendimenn Jarizleifs konungs austan
ór Hólmgarði, at biðja Ingigerðar, dóttur Óláfs Svía-konungs, til handa
Jarizleifi, ok þat með, at Óláfr konungr tók þessu allvænt. Þá kom ok
til hirðar Rǫgnvaldz jarls Ástriðr, dóttir Óláfs konungs; var þar þá
gǫr veizla mikil. Gerisk Sigvatr brátt málkunnigr konungsdóttur;
kannaðisk hon við hann ok kynferði hans, þvíat Óttarr skáld, systurson
Sigvats, hann hafði þar lengi verit í kærleikum með Óláfi Svíakonungi.
Var þá mart talat; spurði Rǫgnvaldr jarl, hvárt Óláfr Nóregs-konungr
myndi fá vilja Ástriðar — »ok ef hann vill þat, segir hann, þá vætti ek
þess, at um þetta ráð spyrim vér ekki Svía-konung eptir«. Slíkt sama
mælti Ástriðr konungsdóttir. Eptir þat fóru þeir Sigvatr heim ok kómu
lítlu fyrir jól til Borgar á fund Óláfs konungs. Brátt segir Sigvatr
Óláfi konungi þau tíðendi, sem hann hafði spurt; var konungr fyrst
allókátr, er Sigvatr segir honum bónorð Jarizleifs konungs; ok segir
Óláfr konungr, at honum var illz eins ván at Svía-konungi — »nærsem vér
fám honum goldit með nǫkkurum minningum«. En er frá leið, spurði
konungr Sigvat margra tíðenda austan af Gautlandi. Sigvatr segir honum
mikit frá fríðleik ok málsnild Ástríðar konungsdóttur, ok svá, at þat
mæltu allir menn þar, at hon væri at engum hlut verr um sik en
Ingigerðr, systir hennar. Konungi felzk þat vel í eyru. Sagði Sigvatr
honum allar rœður þær, er þau Ástriðr hǫfðu mælt sín í millum, ok fanzk
konungi mart um þetta ok mælti þat: »eigi mun Svía-konungr þat hyggja,
at ek myna þora at fá dóttur hans fyrir útan hans vilja«. En ekki var
þetta mál borit fyrir fleiri menn. Óláfr konungr ok Sigvatr skáld
tǫluðu opt um þetta mál. Konungr spurði Sigvat vandliga at, hvat hann
kannaði af um Rǫgnvald jarl — »hverr vinr hann er várr« segir hann.
Sigvatr segir svá, at jarl væri inn mesti vinr Óláfs konungs. Sigvatr
kvað þá:

80. Fast skalt, ríkr, við ríkan Rǫgnvald, konungr, halda, hann stendr
þýðr af þinni þǫrf nǫ́tt ok dag, sǫ́ttum; þann veitk, þinga kennir, þik
baztan vin miklu á Austrvega eiga alt með grœnu salti.

Eptir jólin fóru þeir Þórðr skotakollr, systurson Sigvats skáldz, ok
annarr skósveinn Sigvats leyniliga frá hirðinni; þeir fóru austr á
Gautland; þeir hǫfðu farit áðr um haustit austr þangat með Sigvati. En
er þeir kómu til hirðar jarls, þá báru þeir fram fyrir jarl jartegnir
þær, er Óláfr konungr sjálfr hafði sent jarli af trúnaði. Þegar
jamskjótt býsk jarl til ferðar ok með honum Ástríðr konungsdóttir, ok
hǫfðu nær c. manna, ok valit lið bæði af hirðinni ok af ríkum
bóndasonum, ok vandaðan sem mest allan búnað, bæði vápn ok klæði ok
hesta; riðu síðan norðr til Nóregs til Sarpsborgar, kómu þar at
kyndilmessu.

K. 92. Kvánfang Óláfs konungs.

Óláfr konungr hafði þar látit við búask; var þar allz konar drykkr, er
beztan mátti fá, ok ǫll ǫnnur fǫng váru þar in beztu; hann hafði þá ok
til sín stefnt ór heruðum mǫrgu stórmenni. En er jarl kom þar með sínu
liði, þá fagnar konungr honum forkunnar vel, ok váru jarli fengin
herbergi stór ok góð ok búin ítarliga ok þar með þjónostumenn ok þeir,
er fyrir sá, at engan hlut skyldi skorta, þann er veizlu mætti prýða.
En er sú veizla hafði staðit nǫkkura daga, þá var konungr ok jarl ok
konungsdóttir á málstefnu; en þat kom upp af tali þeira, at sú var
ráðagørð, at Rǫgnvaldr jarl fastnaði Ástríði, dóttur ÓláfsSvía-konungs,
Óláfi Nóregs-konungi með þeiri heimanfylgju, sem áðr hafði skilit
verit, at Ingigerðr, systir hennar, skyldi hafa heiman haft. Konungr
skyldi ok veita Ástríði þvílíka tilgjǫf, sem hann skyldi hafa veitt
Ingigerði, systur hennar. Var þá sú veizla aukin, ok var þá drukkit
brullaup Óláfs konungs ok Ástriðar drótningar með mikilli vegsemð.
Eptir þat fór Rǫgnvaldr jarl aptr til Gautlandz, ok at skilnaði veitti
konungr jarli góðar gjafir ok stórar, ok skilðusk inir kærstu vinir ok
heldu því, meðan þeir lifðu báðir.

K. 93. Brugðit sætt við Nóregs-konung.

Eptir um várit kómu til Svíþjóðar sendimenn Jarizleifs konungs austan
ór Hólmgarði ok fóru at vitja mála þeira, er Óláfr konungr hafði áðr um
sumarit heitit at gipta Ingigerði, dóttur sina, Jarizleifi konungi.
Óláfr konungr rœddi þetta mál við Ingigerði ok segir, at þetta var hans
vili, at hon giptisk Jarizleifi konungi. Hon svarar: »ef ek skal
giptask Jarizleifi konungi, þá vil ek, segir hon, í tilgjǫf mína
Aldeigjuborg ok jarlsríki þat, er þar liggr til«. En sendimenn inir
gerzku játuðu þessu af hendi konungs síns. Þá mælti Ingigerðr: »ef ek
skal fara austr í Garðaríki, þá vil ek ok kjósa mann ór Svíaveldi, er
mér þykkir bazt til fallinn at fara með mér; vil ek ok þat til skilja,
at hann hafi austr þar eigi minni nafnbót en hér, ok í engan stað verra
rétt eða minna, eða metorð, en hann hefir hér«. Þessu játaði konungr,
ok slíkt it sama sendimenn; seldi konungr trú sína ok svá sendimenn til
þessa máls. Þá spurði konungr Ingigerði, hverr sá maðr er í hans ríki,
er hon vill kjósa til fylgðar við sik. Hon svarar: »sá maðr er
Rǫgnvaldr jarl Úlfsson, frændi minn«. Konungr svarar: »annan veg hefi
ek hugat at launa Rǫgnvaldi jarli dróttinsvikin, þau er hann fór til
Nóregs með dóttur mína ok seldi hana þar til frillu þeim inum digra
manni ok þeim, er hann vissi várn óvin mestan, ok skal hann fyrir þá
sǫk þetta sumar uppi hanga«. Ingigerðr bað fǫður sinn þá at halda trú
sína, er hann hafði selt henni; ok kom svá af bœn hennar, at konungr
segir, at Rǫgnvaldr skyldi fara í griðum á brot ór Svíaveldi ok koma
eigi í augsýn konungi ok eigi til Svíþjóðar, meðan Óláfr væri konungr.
Ingigerðr sendi þá menn á fund jarls ok lét segja honum þessi tiðendi
ok gerði honum stefnulag, hvar þau skyldu hittask. En jarl bjósk þegar
til ferðar ok reið upp í Eystra-Gautland ok fekk sér þar skip ok helt
þáliði sínu til fundar við Ingigerði konungsdóttur. Fóru þau ǫll saman
um sumarit austr í Garðaríki. Þá giptisk Ingigerðr Jarizleifi konungi.
Váru þeira synir Valdamarr, Vissivaldr, Holti inn frœkni. Ingigerðr
drótning gaf Rǫgnvaldi jarli Aldeigjuborg ok þess jarls ríki, er þar
fylgði. Var Rǫgnvaldr jarl þar lengi ok var ágætr maðr. Sønir Rǫgnvaldz
jarls ok Ingibjargar váru þeir Úlfr jarl ok Eilífr jarl.

K. 94. Saga Emundar lǫgmannz.

Maðr er nefndr Emundr af Skǫrum; hann var þar lǫgmaðr í Gautlandi
vestra ok var manna vitrastr ok orðsnjallastr; hann var ættstórr ok
frændmargr, stórauðigr; hann var kallaðr undirhyggjumaðr ok meðallagi
trúr; hann var maðr ríkastr í Vestra-Gautlandi, þá er jarl var á brot
farinn. Þat vár, er Rǫgnvaldr jarl fór af Gautlandi, þá áttu Gautar
þing sín í milli ok kærðu þeir meðal sín optliga, hvat Svía-konungr
myndi til taka; þeir spurðu þat, at hann var þeim reiðr fyrir þat, er
þeir hǫfðu vingazk við Óláf, Nóregs konung, heldr en haldit deilu við
hann. Hann bar ok sakir á þá menn, er fylgt hǫfðu Ástríði, dóttur hans,
til Nóregs. Mæltu þat sumir, at þeir skyldu leita sér trausts til
Nóregs-konungs ok bjóða honum sína þjónostu ; sumir lǫttu þess ok
sǫgðu, at Vestrgautar hǫfðu eigi styrk til þess at halda deilu í móti
Svíum — »en Nóregs-konungr verðr oss fjarri, segja þeir, þvíat
landzmegin hans er oss fjarri, ok er sá til fyrst, at gera menn til
Svíakonungs ok freista, at vér komimk í sætt við hann. En ef þat fæsk
eigi, þá er sá kostr, at leita sér trausts til Nóregs-konungs«. Báðu þá
bœndr Emund at fara þessa sendifǫr; en hann kvað já við ok fór með xxx.
manna ok kom fram í Eystra-Gautlandi; váru þar margir frændr hans ok
vinir; fekk hann þar góðar viðrtekjur; hann átti þar tal við ina
vitrustu menn um þetta vandmæli, ok kom þat alt ásamt með þeim, ok
þótti mǫnnum þat siðlausa ok lǫglausa, er konungr gerði við þá. Fór þá
Emundr upp í Svíþjóð ok átti þar tal við marga ríkismenn, ok kom þar
alt í einn stað niðr. Hann helt þá fram ferð sinni til þess, er hann
kom aptan dags til Upsala; tóku þeir sér þar gott herbergi ok váru þar
um nóttina. Eptir um daginn gekk Emundr á konungs fund, þá er konungr
sat á stefnu ok fjǫlment um hann. Emundr gekk fyrir hann ok hneig honum
ok kvaddi hann. Konungr sá í móti honum ok heilsaði honum ok spurði
hann at tíðendum. Emundr svarar: »smá ein tíðendi erumeð oss Gautum; en
þat þykkir oss nýnæmi, er Atti inn dœlski á Vermalandi fór í vetr upp á
markir með skíð sín ok boga; hann kǫllum vér mestan veiðimann. Hann
hafði fengit á fjalli svá mikla grávǫru, at hann hafði fylt skíðsleða
sinn, svá sem mest gat hann flutt eptir sér. Þá snøri hann heim af
mǫrkinni; hann sá einn íkorna í viðinum ok skaut at honum ok misti; þá
varð hann reiðr ok lét lausan sleðann ok rendi eptir íkornanum; en
íkorninn fór jafnan þar, sem þrǫngstr var skógrinn, en stundum í
viðarrœtrnar, stundum í limar upp; þá siglði hann milli limanna í annat
tré; en er Atti skaut at honum, þá fló æ fyrir ofan eða neðan; en aldri
fór íkorni svá, at eigi sá Atti hann. Honum gerðisk svá mikit kapp á
þessi veiði, at hann skreið þar eptir allan dag, en eigi at heldr gat
hann veitt þann íkorna. En er myrkva tók, kastaði hann sér niðr á snæ,
sem hann var vanr, ok lá þar um nóttina; veðr var drífanda. Eptir um
daginn fór Atti at leita skíðsleða síns ok fann aldrigi síðan ok fór
heim við svá búit. Slík eru mín tíðendi herra«. Konungr segir: »lítil
tíðendi, ef ekki er meira frá at segja«. Emundr svarar: »var enn fyrir
skǫmmu þat er tíðendi má kalla, at Gauti Tófason fór með v. herskipum
út eptir Gautelfi, en er hann lá í Ekreyjum, þá kómu þar Danir v.
kaupskipum stórum. Þeir Gauti unnu skjótt iv. kaupskipin ok létu enga
menn, en fengu óf fjár, en it v. skip komsk á haf undan, ok kómu þeir
segli við. Gauti fór eptir þeim einskipa, dró fyrst eptir þeim; þá tók
veðrit at vaxa, gekk þá meira kaupskipit, sóttisk þá hafit; vildi þá
Gauti aptr snúa; þá gerði storm veðrs; braut hann skipit við Hlésey,
týndisk fé alt ok meiri hlutr manna, en hans fǫrunautar skyldu bíða í
Ekreyjum. Þá kómu at þeim Danir xv. kaupskipum ok drápu þá alla, en
tóku alt fé, þat er þeir hǫfðu áðr fengit; svá gafsk þeim ágirnin«.
Konungr svarar: »þetta eru mikil tíðendi ok frásǫgulig; en hvert er
þitt ørendi hingat?«. Emundr svarar: »ek fer, herra, at leita órlausnar
um vandmæli þau, er lǫg vár greinir ok Upsala-lǫg«. Konungr spyrr:
»hvat er þat, er þú vilt kæra?«. Emundr segir: »þar váru tveir menn
øðli bornir, jafnir at ætt, en ójafnir at eignum ok skaplyndi; þeir
deildu um jarðir ok gerði hvárr ǫðrum skaða ok sá meira, er ríkari var,
áðr en þeira deila var niðr sett ok dœmt um á allzherjarþingi. Hlaut sá
at gjalda, er ríkari var áðr; en at fyrsta sali galt hann gagl fyrir
gás, grís fyrir gamalt svín; en fyrir mǫrk gullz brendz reiddi hann
hálfa mǫrk gullz, en aðra hálfa mǫrk af leiri ok móðu, ok enn umfram
hét hannhinum afarkostum, er þetta fé tók í sina skuld. Hvat dœmið þér
hér um, herra?« Konungr segir: »gjaldi fullum gjǫldum þat, er dœmt var,
en konungi sínum þrjú slík. En ef þat er eigi goldit fyrir jamlengð, þá
fari hann útlagr af allri eigu sinni, falli fé hans hálft í
konungsgarð, en hálft til þess, er hann átti sǫk at bœta«. Emundr
skírskotaði þessum órskurði undir þá menn alla, er þar váru ríkastir,
ok skaut til þeira laga, er gengu á Upsala-þingi. Eptir þat heilsaði
hann á konung ok gekk út síðan. En þá hófu aðrir menn sínar kærslur
fyrir konungi. En er konungr kom til borðz, þá spurði hann, hvar Emundr
lǫgmaðr væri; honum var sagt, at hann var heima í herbergi. Þá mælti
konungr: »gangi eptir honum, hann skal vera í boði mínu í dag«. Því
næst kómu inn sendingar, ok þar eptir fóru inn leikarar með hǫrpur ok
gígjur ok sǫngtól, ok þar næst skenkingar. Var konungr allkátr ok hafði
marga ríka menn í boði sínu, ok gáði þá ekki Emundar. Drakk konungr
þann dag allan ok svaf eptir um nóttina. En at morni, er konungr
vaknaði, þá hugsaði hann, hvat Emundr hafði talat um daginn. En er hann
var klæddr, lét hann kalla til sín spekinga sína. Óláfr konungr hafði
með sér xii. ina spǫkustu menn, þeir sátu yfir dómum með honum ok réðu
um vandamál; en þat var eigi vandalaust, þvíat konungi líkaði illa, ef
dómum var hallat frá réttu, en eigi hlýddi at mæla á móti honum. Á
þeiri málstefnu tók konungrinn til orða ok bað þangat kalla Emund
lǫgmann. En er sendimaðr kom aptr: »herra, segir hann, Emundr lǫgmaðr
reið í brot gær dags, þegar er hann hafði snætt«. Þá mælti konungr:
»segið þat, góðir hǫfðingjar, hvat vissi sú lagafrétt, er Emundr spurði
í gær?«. Þeir svǫruðu: »herra, þér munuð þat hugsat hafa, ef þat kom
til annars en hann mælti«. Konungrinn mælti: »þeir ii. øðli bornir
menn, er hann sagði þá frá er ósáttir hǫfðu verit ok þó annarr ríkari
ok gerði hvárr ǫðrum skaða, þar sagði hann frá okr Óláfi digra«. »Svá
er, herra, sǫgðu þeir, sem þér segið«. Konungr segir: »dómr var á váru
máli á Upsala-þingi. En hvar kom þat til, er hann sagði frá, at
vangoldit var, er gagl var fyrir gás, en gríss fyrir gamalt svín, en
leir hálft fyrir gull?«. Arnviðr blindi svarar: »herra, segir hann, þat
er ólíkast, segir hann, rautt gull ok leir, en meira skilr konung ok
þræl. Þér hétuð Óláfi digra dóttur yðvarri, Ingigerði, er hon
konungborin í allar álfur, af Upsvía ætt, er tígnust er á Norðrlǫndum,
þvíat sú ætt er komin frá goðunum sjálfum; en nú hefir Óláfr konungr
fengit Ástriðar, en þó at honsé konungs barn, þá er ambótt móðir
hennar, ok þó vindversk. Mikill munr er þeira konunga, er annarr þiggr
slíkt með þǫkk, ok er þat með ván, at ekki megi jafnask einn Norðmaðr
við Upsala-konung. Gjǫldum þar allir þǫkk fyrir, at þat haldisk, þvíat
goðin hafa lengi haft rœkð mikla á ástmǫnnum sínum, þótt nú órœki
margir þann átrúnað«. Þeir váru brœðr iii, Arnviðr blindi — hann var
sýndr svá lítt, at varla var hann herfœrr, ok manna snjallastr; annarr
var Þorviðr stami — hann fekk eigi mælt ii. orðum lengra samt; hann var
þar maðr djarfastr ok einarðastr; þriði hét Freyviðr daufi — hann
heyrði illa. Þeir brœðr allir váru menn ríkir ok auðgir, kynstórir ok
forvitra ok allir kærir konungi. Þá mælti Óláfr konungr: »hvat veit
þat, er Emundr sagði frá Atta dœlska?«. Þá svarar engi, ok sá hverr til
annars. Konungr mælti: »segið nú«. Þá mælti Þorviðr stami: »Atti
atssamr, ágjarn, illgjarn; dœlskr, fólskr«. Þá mælti konungr: »hverr á
þessa sneið?«. Þá svarar Freyviðr daufi: »herra, mæla munu menn berara,
ef þat skal vera í yðru orlofi«. Konungr mælti: »tala nú, Freyviðr, í
orlofi þat, er þú vill mæla«. Freyviðr tók þá til máls: »Þorviðr bróðir
minn, er vár er vitrastr kallaðr, kallar þann allan einn Atta ok
atssaman; dælskan ok fólskan, þann kallar hann svá, er leiðr er
friðrinn, svá at hann keppisk til smára hluta ok fær þó eigi, en lætr
fyrir þá sǫk farsælliga hluti stóra. Nú em ek svá daufr, en svá hafa nú
margir mælt, at ek hefi mátt skilja, at mǫnnum líkar illa, bæði ríkum
ok alþýðu, þat er þér, herra, haldið eigi orð yður við Nóregs-konung;
en hitt enn verr, er þér rjúfið dóm allz-herjar, þann er gǫrr var á
Upsala-þingi. Eigi þurfi þér at hræðask Nóregs-konung eða Dana-konung
ok engan annan, meðan Svía-herr vill fylgja yðr; en ef landzfólkit
snýsk á hendr yðr með einu samþykki, þá sjám vér, vinir yðrir, eigi ráð
til, þau er víst er at duga myni«. Konungr spyrr: »hverir gerask
hǫfuðsmenn at því, at ráða land undan mér?« Freyviðr svarar: »allir
Svíar vilja hafa forn lǫg ok fullan rétt sinn. Lítið á hitt, herra,
hversu margir hǫfðingjar yðrir sitja hér nú yfir ráðagørðinni með yðr.
Ek ætla hitt satt at segja, at vér sém hér vi., er þér kallið ráðgjafa
yðra, en allir aðrir hygg ek at á brot sé riðnir ok farnir í herað, ok
eigu þar þing við landzfólkit, ok yðr satt at segja, þá er herǫr upp
skorin ok send um land alt, ok stefnt refsiþing. Allir vér brœðr hǫfum
verit til beðnir at eiga hlut í þessi ráðagørð, en engi várr vill eiga
þat nafn, at heita dróttinsviki, þvíat eigi var svá várrÞfaðir«.
Konungr tók þá til máls: »hvert órráð skulu vér nú hafa?; vandi mikill
er nú til handa borinn; gefið nú ráð til, góðir hǫfðingjar, at ek fá
haldit konungdóminum ok fǫðurarfi minum, en ekki vil ek deila kappi við
allan Svía-her«. Arnviðr blindi svarar: »herra, þat sýnisk mér ráð, at
þér ríðið ofan í Árós með þat lið, er yðr vill fylgja, ok takið þar
skip yður, ok farið svá út í Lǫginn, stefnið þá til yðar fólkinu, farið
nú ekki með stirðlæti, bjóðið mǫnnum lǫg ok landzrétt, drepið niðr
herǫrinni; mun hon enn ekki víða hafa farit yfir landit, þvíat stund
hefir skǫmm verit; sendið menn yðra, þá er þér trúið, til fundar við þá
menn, er þetta ráð hafa með hǫndum, ok freista ef þessi kurr mætti niðr
setjask«. Konungr segir, at hann vill þetta ráð þekkjask — »vil ek,
segir hann, at þér brœðr farið þessa ferð, þvíat ek trúi yðr bezt af
mínum mǫnnum«. Þá mælti Þorviðr stami: »ek mun eptir vera, en Jákob
fari; þess þarf«. Þá mælti Freyviðr: »gerum svá, herra, sem Þorviðr
mælir; hann vill eigi við yðr skiljask í þessum háska; en vit Arnviðr
munum fara«. Þessi ráðagørð varð framgeng, at Óláfr konungr fór til
skipa sinna, helt út í Lǫginn, ok jók honum þá brátt fjǫlmenni. En
Freyviðr ok Arnviðr riðu út á Ullarakr ok hǫfðu með sér Jákob
konungsson ok drápu þó dul um hans ferð. Þeir urðu brátt varir við, at
þar var fyrir samnaðr ok herhlaup, er bœndr áttu þing dag ok nótt. En
er þeir Freyviðr hittu þar fyrir frændr sína ok vini, þá segja þeir
þat, at þeir vili ráðask í flokkinn; en því taka allir feginsamliga.
Var þá þegar ráðum skotit til þeira brœðra, ok dregsk þar til
fjǫlmennit, ok mæla þó allir eitt ok segja svá, at þeir skulu aldri
lengr hafa Óláf konung yfir sér ok eigi vilja þeir honum þola olǫg ok
ofdramb þat, er hann vill enskis mannz máli hlýða, þótt storhǫfðingjar
segi honum sannendi. En er Freyviðr fann ákafa lýðsins, þá sá hann, í
hvert óefni komit var; hann átti þá stefnur við landzhǫfðingja ok
talaði fyrir þeim ok mælti svá: »svá lízk mér, ef þetta stórræði skal
fram fara, at taka Óláf Eríksson af ríkinu, sem vér Upsvíarnir mynim
skulu vera fyrir; hefir hér svá jafnan verit, at þat er
Upsvía-hǫfðingjar hafa staðfest sín í millum, þá hafa þeim ráðum hlýtt
aðrir landzmenn. Eigi þurftu várir feðr at þiggja ráð at Vestr-Gautum
um sína landstjórn. Nú verðum vér eigi þeir ættlerar, at Emundr þurfi
oss ráð at kenna, vil ek, at vér bindim saman ráð vár, frændr ok
vinir«. Þessu játuðu allir, ok þótti vel mælt. Eptir þat snýsk allr
fjǫlði lýðsins tilþess sambandz, er Upsvía-hǫfðingjar tóku með sér;
váru þeir þá hǫfðingjar fyrir liði Freyviðr ok Arnviðr. En er þat fann
Emundr, þá grunaði hann, hvárt þetta ráð myndi framgengt verða. Fór
hann þá til fundar við þá brœðr, ok áttu þeir tal saman; spyrr þá
Freyviðr Emund: »hverja ætlan hafið þér um þat, ef Óláfr Eiríksson er
af lífi tekinn, hvern konung vilið þér hafa?«. Emundr segir: »þann, er
oss þykkir bezt til fallinn, hvárt sem sá er af hǫfðingjaætt eða eigi«.
Freyviðr svarar: »eigi viljum vér Upsvíarnir, at konungdómr gangi ór
langfeðgaætt inna fornu konunga á várum dǫgum meðan svá góð fǫng eru
til, sem nú er. Óláfr konungr á ii. sonu, ok viljum vér annan hvárn
þeira til konungs, ok er þó þeira mikill munr; annarr er øðli borinn ok
sœnskr at allri ætt, en annarr er ambáttar sonr ok vindverskr at hálfri
ætt«. At þessum órskurð varð rómr mikill, ok vilja allir Jákob til
konungs. Þá mælti Emundr: »þér Upsvíarnir hafið vald til at ráða þessu
at sinni, en hitt segi ek yðr, sem eptir mun ganga, at þeir sumir, er
nú vilja ekki annat heyra, en konungdómr í Svíþjóð gangi í
langfeðgaætt, nú munu þeir sjálfir lifa ok játa, þá er konungdómr mun í
aðrar ættir koma, ok mun þat betr hlýða«. Eptir þat létu þeir brœðr,
Freyviðr ok Arnviðr, leiða fram á þingit Jákob konungsson ok létu honum
þar gefa konungsnafn, ok þar með gáfu Svíar honum Ǫnundar nafn, ok var
hann svá síðan kallaðr, meðan hann lifði. Þá var hann x. vetra eða xii.
Eptir þat tók Ǫnundr konungr sér hirð ok valði með sér hǫfðingja, ok
hǫfðu þeir allir saman lið svá mikit, sem honum þótti þurfa; en hann
gaf þá heimfararleyfi ǫllum bóndamúgnum. Eptir þat fóru sendimenn í
milli konunganna, ok því næst kom svá, at þeir hittusk sjálfir ok gerðu
sætt sína; skyldi Óláfr vera konungr yfir landi, meðan hann lifði; hann
skyldi ok halda frið ok sætt við Nóregs-konung ok svá við þá menn alla,
er í þeiri ráðagørð hǫfðu vafizk. Ǫnundr skyldi ok konungr vera ok hafa
þat af landi, er semðisk með þeim feðgum, en vera skyldr til þess, at
fylgja þá bóndum, ef Óláfr konungr gerir nǫkkura þá hluti, er bœndr
vildi eigi þola honum. Eptir þat fóru sendimenn til Nóregs á fund Óláfs
konungs með þeim ørendum, at hann skyldi fara í stefnuleiðangr til
Konungahellu í móti Svía-konungi, ok þat með, at Svía-konungr vill, at
þeir tryggvi sættir sínar. En er Óláfr konungr heyrði þessa orðsending,
þá var hann enn sem fyrr gjarn til friðarins, ok ferr hann með liði
sínu sem ákveðit var. Kom þar þá Svía-konungr; ok er þeir mágar
hittusk, þá binda þeir sættmilli sín ok frið. Var þá Óláfr Svía-konungr
góðr viðmælis ok mjúklyndr. Svá segir Þorsteinn fróði, at byggð sú lá í
Hísing, er ýmist hafði fylgt til Nóregs eða Gautlandz. Þá mæltu þeir
konungarnir sín í milli, at þeir skyldu hluta um eign þá ok kasta til
tenningum; skyldi sá hafa, er stœrra kastaði. Þá kastaði Svía-konungr
vi. tvau ok mælti, at Óláfr konungr þurpti þá eigi at kasta. Hann segir
ok hristi tenningana í hendi sér: »enn eru vi. tvau á tenningunum, ok
er guði drótni mínum enn lítit fyrir at láta þat upp horfa«. Hann
kastaði ok horfðu upp vi. tvau. Þá kastaði Óláfr Svía-konungr ok enn
tvau vi. Þá kastaði Óláfr Nóregs-konungr, ok var vi á ǫðrum, en annarr
hraut í sundr, ok váru þar á vii. Eignaðisk hann þá byggðina. Eigi
hǫfum vér heyrt getit fleiri tíðenda á þeim fundi. Skilðusk konungar
sáttir.

K. 95. Frá Óláfi konungi.

Eptir þessi tíðendi, er nú var frá sagt, snøri Óláfr konungr liði sínu
aptr í Víkina; fór þá fyrst til Túnsbergs ok dvalðisk þar lítla hríð ok
fór norðr í land ok um haustit alt norðr í Þrándheim ok lét þar búa til
vetrvistar ok sat þar um vetrinn. Þá var Óláfr einvaldzkonungr yfir
ǫllu því ríki, er haft hafði Haraldr inn hárfagri, ok því framarr, at
hann var einn konungr yfir landi. Hann hafði þá fengit með friði ok
sætt þann hluta landz, er áðr hafði haft Óláfr Svía-konungr; en þann
hluta landz, er Dana-konungr hafði haft, tók hann með valdi ok réð
fyrir þeim hluta slíkt sem annars staðar í landi. Knútr Dana-konungr
réð í þann tíma bæði fyrir Englandi ok Danmǫrk ok sat hann sjálfr
lengstum á Englandi, en setti hǫfðingja til landzstjórnar í Danmǫrk, ok
veitti hann ekki tilkall í Nóreg í þann tíma.

K. 96. Jarlasaga.

Svá er sagt, at á dǫgum Haraldz ins hárfagra, Nóregs konungs, byggðusk
Orkneyjar; en áðr var þar víkingabœli. Sigurðr hét inn fyrsti jarl í
Orkneyjum; hann var sonr Eysteins glumru ok bróðir Rǫgnvaldz Mœrajarls,
en eptir Sigurð Guðþormr, sonr hans i. vetr. Eptir hann tók jarldóm
Torf-Einarr, sonr Rǫgnvaldz jarls, ok var lengi jarl ok ríkr maðr.
Hálfdan háleggr, sonr Haraldz hárfagra, fór á hendr Torf-Einari, ok rak
hann á brot ór Orkneyjum. Einarr kom þá aptr ok drap Hálfdan í
Rínansey. Eptir þat fór Haraldr konungr með her í Orkneyjar. Einarr
flýði þá upp á Skotland. Haraldr konungrlét Orkneyinga sverja sér ǫll
óðul sín. Eptir þat sættusk þeir konungr ok jarl, ok gerðisk jarl hans
maðr ok tók lǫnd í lén af konungi ok skyldi enga gjalda skatta af,
þvíat þar var herskátt mjǫk. Jarl galt konungi lx. marka gullz. Þá
herjaði Haraldr konungr á Skotland, svá sem getit er í Glymdrápu. Eptir
Torf-Einar réðu fyrir lǫndum synir hans Arnkell, Erlendr, Þorfinnr
hausakljúfr. Á þeira dǫgum kom af Nóregi Eiríkr blóðøx, ok váru þá
jarlar honum lýðskyldir. Arnkell ok Erlendr fellu í hernaði, en
Þorfinnr réð lǫndum ok varð gamall. Synir hans váru Arnfiðr, Hávarðr,
Hlǫðvir, Ljótr, Skúli; móðir þeira var Grélǫð, dóttir Dungaðar jarls af
Katanesi; móðir hennar var Gróa, dóttir Þorsteins rauðs. Á dǫgum
Þorfinnz jarls ofarliga kómu af Nóregi synir Blóðøxar, þá er þeir hǫfðu
flýit fyrir Hákoni jarli. Var þá í Orkneyjum mikill yfirgangr þeira.
Þorfiðr jarl varð sóttdauðr. Eptir hann réðu lǫndum synir hans, ok eru
miklar frásagnir frá þeim. Hlǫðvir lifði þeira lengst ok réð þá einn
lǫndum; sonr hans var Sigurðr digri, er jarldóm tók eptir hann; hann
var ríkr ok hermaðr mikill. Á hans dǫgum fór Óláfr Tryggvason ór
vestrvíking með liði sínu ok lagði til Orkneyja ok tók hǫndum Sigurð
jarl í Rǫgnvaldzey; hann lá þar fyrir einskipa. Óláfr konungr bauð þá
fjǫrlausn jarli, at hann skyldi taka skírn ok trú rétta ok gerask hans
maðr ok bjóða kristni um allar Orkneyjar. Óláfr konungr tók í gísling
son hans, er hét Hundi eða Hvelpr. Þaðan fór Óláfr til Nóregs ok varð
þar konungr. Hundi var með Óláfi konungi nǫkkura vetr, ok andaðisk hann
þar; en síðan veitti Sigurðr jarl enga lýðskyldu Óláfi konungi; hann
gekk þá at eiga dóttur Melkólms Skota-konungs, ok var þeira son
Þorfinnr; enn váru synir Sigurðar jarls inir ellri, Sumarliði, Brúsi,
Einarr rangmuðr. Fimm vetrum eða fjórum eptir fall Óláfs Tryggvasonar
fór Sigurðr jarl til Írlandz, en hann setti sonu sína ina ellri at ráða
lǫndum. Þorfinn sendi hann til Skota-konungs, móðurfǫður síns. Í þeiri
ferð fell Sigurðr jarl í Brjáns-orrostu. En er þat spurðisk til
Orkneyja, þá váru þeir brœðr til jarla teknir, Sumarliði, Brúsi,
Einarr, ok skiptu lǫndum í þriðjunga með sér. Þorfinnr Sigurðarson var
þá v. vetra, er Sigurðr jarl fell. En er fall hans spurðisk til
Skota-konungs, þá gaf konungr Þorfinni frænda sínum Katanes ok Suðrland
ok jarlsnafn með ok fekk menn til at stýra ríkinu með honum. Þorfinnr
jarl var þegar í upvexti bráðgǫrr at ǫllum þroska; hann var mikill ok
sterkr,ljótr maðr; ok þegar er honum óx aldr, var þat auðsýnt, at hann
var ágjarn maðr, harðr ok grimmr ok forvitri; þess getr Arnórr
jalaskáld:

81. Gǫrr lézk grund at verja geðfrœkn ok til sœkja, œri Einars hlýra,
engr mannr und skýranni.

K. 97. Frá Einari jarli ok Brúsa jarli.

Þeir brœðr, Einarr ok Brúsi, váru ólíkir í skaplyndi; Brúsi var hógværr
ok samsmaðr mikill, vitr ok málsnjallr ok vinsæll. Einarr var
stirðlyndr, fálátr ok óþýðr, ágjarn ok fégjarn ok hermaðr mikill.
Sumarliði var likr Brúsa í skaplyndi, ok var hann elztr ok lifði skemst
þeira brœðra; hann varð sóttdauðr. Eptir andlát hans talði Þorfiðr til
síns hluta í Orkneyjum. Einarr svarar því, at Þorfinnr hefði Katanes ok
Suðrland, þat ríki, er áðr hafði átt Sigurðr jarl, faðir þeira, ok
talði hann þat miklu meira en þriðjung Orkneyja ok vildi hann eigi unna
Þorfinni skiptis, en Brúsi lét uppi skipti fyrir sína hǫnd — »ok vil
ek, segir hann, ekki ágirnask at hafa meira af lǫndum en þann þriðjung,
er ek á at frjálsu«. Þá tók Einarr undir sik ii. hluti eyja; gerðisk
hann þá ríkr maðr ok fjǫlmeðr, var opt á sumrum í hernaði ok hafði
útboð mikil í landinu, en allmisjafnt varð til fengjar í víkingunni. Þá
tók bóndum at leiðask þat starf, en jarl helt fram með freku ǫllum
álǫgum, ok lét engum manni hlýða í móti at mæla; Einarr jarl var inn
mesti ofstopamaðr. Þá gerðisk í hans ríki hallæri af starfi ok
fékostnaði þeim, er bœndr hǫfðu, en í þeim hluta landz, er Brúsi hafði,
var ár mikit ok hóglífi bóndum; var hann vinsæll.

K. 98.

Maðr hét Ámundi, ríkr ok auðigr, hann bjó í Hrossey í Sandvík á
Hlaupandanesi. Þorkell hét sonr hans, ok var hann allra manna
gørviligastr í Orkneyjum. Ámundi var inn vitrasti maðr ok einna manna
mest virðr í eyjunum. Þat var eitt vár, at Einarr jarl hafði þá útboð
enn, sem hann var vanr, en bœndr kurruðu illa ok báru fyrir Ámunda ok
báðu hann mæla þeim nǫkkura forstoð við jarl. Hann svarar: »jarl er
óáhlýðinn« — ok telr ekki stoða munu, at biðja jarl né einnar bœnar um
þetta — »er vinátta vár jarls ok góð at svá búnu; en mér þykkir við
váða búit, ef vér verðum rangsáttir, við skaplyndi hvárratveggju; mun
ek mér, segir Ámundi, engu af skipta«. Þárœddu þeir þetta við Þorkel;
hann var trauðr til ok hét þó um síðir við áeggjan manna. Ámunda þótti
hann ofbrátt heitit hafa. En er jarl átti þing, þá mælti Þorkell af
hendi bónda ok bað jarl vægja mǫnnum um álǫgur ok talði upp nauðsyn
manna, en jarl svarar vel ok segir, at hann skyldi mikils virða orð
Þorkels — »ek hafða nú ætlat vi. skip ór landi at hafa, en nú skal eigi
meirr hafa en iii., en þú Þorkell, bið eigi optarr slíkrar bœnar«.
Bœndr þǫkkuðu vel Þorkatli liðveizlu sína. Fór jarl í víking ok kom
aptr at hausti. En eptir um várit hafði jarl sǫmu boð, sem hann var
vanr, ok átti þing við bœndr. Þá talaði Þorkell enn ok bað jarl vægja
bóndum. Jarl svarar þá reiðuliga ok segir, at hlutr bónda skyldi þá
versna við hans umrœðu; gerði hann sik þá svá reiðan ok óðan, at hann
mælti, at þeir skyldu eigi annat vár báðir heilir á þinginu; ok sleit
síðan því þingi. En er Ámundi varð víss, hvat þeir Þorkell ok jarl
hǫfðu við mælzk, þá bað hann Þorkel á brot fara, ok fór hann yfir á
Katanes til Þorfinnz jarls. Þorkell var þar lengi síðan ok elskaði at
jarli, er hann var ungr, ok var hann síðan kallaðr Þorkell fóstri ok
var hann ágætr maðr. Fleiri váru þeir ríkismenn, er flýðu ór Orkneyjum
óðul sín fyrir ríki Einars jarl; flýðu flestir yfir á Katanes til
Þorfinnz jarls, en sumir flýðu ór Orkneyjum til Nóregs, en sumir til
ýmissa landa. En er Þorfinnr jarl rosknaðisk, þá gerði hann boð til
Einars jarls, bróður síns, ok beiddi af honum ríkis þess, er hann
þóttisk eiga í Orkneyjum; en þat var þriðjungr eyja. Einarr tók því
óbrátt, at minka ríki sitt. En er Þorfinnr spurði þat, þá býr hann lið
út af Katanesi ok ferr út í eyjar. En er Einarr jarl varð þess víss,
samnar hann liði ok ætlar at verja lǫndin. Brúsi jarl samnar ok liði ok
ferr til móts við þá ok berr sættarorð í milli þeira. Var þat at sætt
með þeim, at Þorfinnr skyldi hafa þriðjung landa í Orkneyjum, svá sem
hann átti at réttu. En Brúsi ok Einarr lǫgðu saman sinn hluta, skyldi
Einarr hafa einn forræði fyrir þeim; en ef misdauði þeira yrði, þá
skyldi sá þeira lǫnd taka eptir annan, er lengr lifði. En sá máldagi
þótti þá ekki jafnligr, þvíat Brúsi átti son, er Rǫgnvaldr hét, en
Einarr var sonlauss. Setti þá Þorfinnr jarl sína menn til at varðveita
ríki þat, er hann átti í Orkneyjum, en hann var optast á Katanesi.
Einarr jarl var optast á sumrum í hernaði um Írland ok Skotland ok
Bretland. Þat var eitt sumar, er Einarr jarl herjaði á Írland, at hann
barðisk í Úlfreksfirði við Konofogor Íra-konung, svá sem fyrr var
ritit, at Einarr jarl fekk þar ósigr mikinn ok mannlát. Annatsumar
eptir fór Eyvindr úrarhorn vestan af Írlandi ok ætlaði til Nóregs; en
er veðr var hvast ok straumar ófœrir, snýr Eyvindr þá til Ásmundarvágs
ok lá þar nǫkkura hríð veðrfastr. En er þat spurði Einarr jarl, þá helt
hann þangat liði miklu, tók þar Eyvind ok lét drepa, en gaf grið
fiestum mǫnnum hans, ok fóru þeir austr til Nóregs um haustit ok kómu á
fund Óláfs konungs ok sǫgðu honum frá aftǫku Eyvindar. Konungr svarar
fá um, ok fanzk þat á, at honum þótti þat mannskaði mikill ok mjǫk gǫrt
í þrá sér, ok um flest var hann fámæltr, þat er honum þótti sér í móti
skapi. Þorfinnr jarl sendi Þorkel fóstra út í eyjar at heimta saman
skatta sína. Einarr jarl kendi Þorkatli mjǫk upreist þá, er Þorfinnr
hafði haft tilkall út í eyjar. Fór Þorkell skyndiliga ór eyjunum ok
yfir á Katanes. Hann segir Þorfinni jarli, at hann var þess víss
orðinn, at Einarr jarl ætlaði honum dauða, ef eigi hefði frændr hans ok
vinir honum njósn borit — »nu mun ek, segir hann, þann eiga á baugi, at
láta þann verða fund okkarn jarls, er um skipti með oss; en þann kost
annan, at fara lengra á brot ok þannug, er ekki sé hans vald yfir«.
Jarl fýsti þess, at Þorkell skyldi fara austr til Nóregs á fund Óláfs
konungs — »mundu, segir hann, mikils metinn, hvar sem kømr með tígnum
mǫnnum, en ek veit beggja ykkar skaplyndi, þitt ok jarls, at þit munuð
skamma stund mundask til«. Þá bjósk Þorkell ok fór um haustit til
Nóregs ok síðan á fund Óláfs konungs ok var þar um vetrinn með konungi
í kærleikum miklum; hafði hann Þorkel mjǫk við mál sín; þótti honum,
sem var, at Þorkell var vitr maðr, skǫrungr mikill; fanzk konungi þat í
rœðum hans, at hann misjafnaði mjǫk frásǫgu um jarlana ok var vinr
mikill Þorfinnz, en lagði þungt til Einars jarls. Ok snemmendis um
várit sendir konungr skip vestr um haf á fund Þorfinnz jarls ok
orðsending, at jarl skyldi koma austr á konungs fund; en jarl lagðisk
eigi þá ferð undir hǫfuð, þvíat vináttumál fylgði orðsending.

K. 99. Dráp Einars jarls.

Þorfinnr jarl fór austr til Nóregs ok kom á fund Óláfs konungs ok fekk
þar góðar viðtǫkur ok dvalðisk þar lengi um sumarit. En er hann bjósk
vestr, gaf Óláfr konungr honum langskip mikit ok gott með ǫllum reiða.
Þorkell fóstri rézk þá til ferðar með jarli, ok gaf jarl honum þat
skip, er hann hafði vestan haft um sumarit. Skilðusk þeir konungr ok
jarl með kærleikum miklum. Þorfinnr jarl kom um haustit til Orkneyja.En
er Einarr jarl spurði þat, þá hafði hann fjǫlment ok lá á skipum. Brúsi
jarl fór þá til fundar við þá báða brœðr ok bar sætt milli þeira; kom
enn svá, at þeir sættusk ok bundu þat eiðum. Þorkell fóstri skyldi vera
í sætt ok vináttu við Einar jarl, ok var þat mælt, at hvárr þeira
skyldi veita ǫðrum veizlu, ok skyldi jarl fyrri sœkja til Þorkels í
Sandvík. En er jarl var þar á veizlu, þá var veitt it kappsamligsta;
var jarl ekki kátr. Þar var mikill skáli ok dyrr á báðum endum. Þann
dag er jarl skyldi á brot fara, þá skyldi Þorkell fara með honum til
veizlu. Þorkell sendi menn á njósn fram á leiðina, er þeir skyldu fara
um daginn; en er njósnarmenn kómu aptr, þá segja þeir Þorkatli, at þeir
fundu þrennar sátir ok vápnaða menn — »ok hyggjum vér, segja þeir, at
svik myni vera«. En er Þorkell spurði þetta, þá frestaði hann búnaðinum
ok heimti menn sina at sér. Jarl bað hann búask ok segir, at mál var at
ríða. Þorkell segir, at hann átti mart at annask; hann gekk stundum út,
en stundum inn; eldar váru á gólfinu; þá gekk hann inn um aðrar dyrr ok
eptir honum maðr, er nefndr er Hallvarðr; hann var íslenzkr maðr ok
austfirzkr; hann lauk aptr hurðunni. Þorkell gekk innar milli eldzins
ok þess, er jarl sat. Jarl spurði: »ertu eigi enn búinn?«. Þorkell
svarar: »nú em ek búinn«. Þá hjó hann til jarls ok í hǫfuðit. Jarl
steypðisk á gólfit. Þá mælti Íslendingr: »hér sá ek alla versta
fangaráðs, er þér dragið eigi jarl af eldinum«. Hann keyrði til spǫrðu
ok setti undir hnakkabein jarli ok kipði honum upp at pallinum. Þorkell
ok þeir báðir fǫrunautar gengu út skyndiliga aðrar dyrr en þeir hǫfðu
inn gengit; stóðu þar úti menn Þorkels með alvæpni. En jarls menn tóku
til hans, ok var hann þá dauðr, en ǫllum fellusk hendr til
hefndarinnar; var þat ok, at bráðum bar at, ok varði engan mann þessa
verks af Þorkatli, þvíat þeir hugðu allir, at svá myndi vera, sem áðr
var mælt, at vinátta væri með jarli ok Þorkatli; váru menn ok flestir
vápnlausir inni, en margir áðr vinir Þorkels góðir; bar þat til með
auðnu þeiri, er Þorkatli var auðit lengra lífs. Þorkell hafði þá lið,
er hann kom út, engu minna en jarlsmenn. Fór Þorkell þá til skips síns,
en jarlsmenn í brot. Þorkell siglði þann dag þegar í brot ok austr í
haf, ok var þat eptir vetrnætr, ok kom hann með heilu til Nóregs ok fór
þegar sem skyndiligast á fund Óláfs konungs ok fekk þar góðar viðtǫkur;
lét konungr yfir verki þessu vel; var Þorkell með honum um vetrinn.K.
100. Sætt Óláfs konungs ok Brúsa jarls.

Eptir fall Einars jarls tók Brúsi jarl þann hlut landa, er áðr hafði
haft Einarr jarl, þvíat þat var á margra manna vitorði, með hverjum
skildaga þeir Einarr ok Brúsi brœðr hǫfðu félag sitt gǫrt. En Þorfinni
þótti þat réttast, at hálfar eyjar hefði hvárr þeira; en þó hafði Brúsi
þann vetr ii. hluti landa. Eptir um várit kallaði Þorfinnr til þeira
landa við Brúsa, at hann vildi hafa helming við Brúsa, en Brúsi galt
eigi jákvæði til þess. Áttu þeir þing ok stefnur at þeim málum; gengu
þá vinir þeira at semja þetta mál, ok kom svá, at Þorfinnr lét sér ekki
lika annat en hafa helming eyja ok segir þat með, at Brúsi þurfti eigi
at hafa meirr en þriðjung, með því skaplyndi, sem hann hafði. Brúsi
segir: »ek unða því, segir hann, at hafa þriðjung landa, þann er ek tók
í arf eptir fǫður minn; kallaði ok engi til þess í hǫnd mér; en nú hefi
ek tekit annan þriðjung í arf eptir bróður minn at réttum máldǫgum. En
þó at ek sé vanfœrr til, at deila kappi við þik, bróðir, þá mun ek þó
annars í leita, en játa undan mér ríkit at svá búnu«. Þeir skilðu svá
málstefnu þessa. En er Brúsi sá, at hann myndi eigi hafa afla til at
standa jafnfœtis við Þorfinn, þvíat Þorfinnr hafði ríki miklu meira ok
traust af Skota-konungi, móðurfǫður sínum, þá réð Brúsi þat af, at fara
ór landi austr á fund Óláfs konungs, ok hafði með sér Rǫgnvald son
sinn; var hann þá x. vetra gamall. En er jarl hitti konung, þá tók hann
vel við honum. En er jarl bar upp ørendi sín ok segir konungi allan
málavǫxt, þann er var með þeim brœðrum, ok bað konung veita sér styrk
til at halda ríki sínu, bauð þar fram í mót fullkomna vináttu sína.
Konungr segir ok tók þar fyrst til máls, er Haraldr inn hárfagri hafði
eignazk óðul ǫll í Orkneyjum, er jarlar hǫfðu haft jafnan síðan lǫnd
þau at léni, en aldrigi at eign — »en þat til jartegna, segir hann, at
þá er Eiríkr blóðøx ok synir hans váru í Orkneyjum, váru jarlar þeim
lýðskyldir; en er Óláfr Tryggvason, frændi minn, kom þar, þá gerðisk
Sigurðr jarl, faðir þinn, hans maðr. Nu hefi ek tekit arf allan eptir
Óláf konung; vil ek gera þér þann kost, at þú gerisk minn maðr, mun ek
þá fá eyjarnar þér í lén; skulu vit þá freista, ef ek veiti þér minn
styrk, hvárt betr skal at haldi koma, eða Þorfinni bróður þínum traust
Skota-konungs. En ef þú vill eigi þenna kost, þá mun ek eptir leita
þeim eignum ok óðulum, er várir frændr ok forellrar hafa átt vestr
þannug«. Þessar rœðurhugfesti jarl fyrir sér ok bar fyrir vini sína,
leitaði ráðs við þá, hverju hann skyldi játa, hvárt hann skyldi at
þessu sættask við Óláf konung ok gerask hans maðr — »en hitt er mér
ósýnna, hverr minn hluti verðr at skilnaði várum, ef ek kveð nei við,
þvíat konungr hefir bert gǫrt þat tilkall, er hann hefir til Orkneyja;
en við stórræði hans ok þat er vér erum hér komnir, þá mun honum lítit
fyrir at gera þat af várum kosti, sem honum sýnisk«. En þó at jarli
þœtti á hvárutveggju anmarkar, þá tók hann þann kost, at leggja alt á
vald konungs, bæði sik ok ríki sitt. Tók þá Óláfr konungr af jarli vald
ok forráð yfir ǫllum erfðalǫndum jarls; gerðisk jarl þá hans maðr ok
batt þat svardǫgum.

K. 101. Sætt jarla ok Óláfs konungs.

Þorfinnr jarl spurði þat, at Brúsi, bróðir hans, var farinn austr á
fund Óláfs konungs at sœkja traust af honum. En fyrir því, at Þorfinnr
hafði verit fyrr á fund Óláfs konungs ok komit sér þar í vináttu, þá
þóttisk hann þar eiga vel fyrir búit ok vissi, at þar mundu margir
flutninga-menn um hans mál, en þó vætti hann, at fleiri mundu vera, ef
hann kvæmi sjálfr til; gerir Þorfinnr jarl þat ráð, at hann bjósk sem
skyndiligast ok fór austr til Nóregs ok ætlaði at sem minztr skyldi
verða misfari þeira Brúsa, ok ekki skyldi hans ørendi til loka komask,
áðr en Þorfinnr hitti konung. En þat var annan veg en jarl hafði ætlat,
þvíat þá er Þorfinnr jarl kom á fund Óláfs konungs, var lokit ok gǫrt
alt um sáttmál konungs ok Brúsa jarls. Vissi ok eigi Þorfinnr jarl, at
Brúsi hefði upp gefit sitt ríki, fyrr en hann var kominn til Óláfs
konungs. Ok þegar er þeir hittusk, Þorfinnr jarl ok Óláfr konungr, þá
hóf Óláfr konungr upp sama ákall til ríkis í Orkneyjum, sem hann hafði
haft við Brúsa jarl, ok beiddi Þorfinn þess ins sama, at hann skyldi
játa konungi þeim hluta landa, er hann átti áðr. Jarl svarar vel orðum
konungs ok stilliliga ok segir svá, at honum þótti miklu máli skipta um
vingan konungs — »ok ef þér, herra, þykkizk þurfa liðveizlu mína í mót
ǫðrum hǫfðingjum, þá hafið þér áðr fult til þess unnit, en mér er eigi
hent at veita yðr handgǫngu, þvíat ek em áðr jarl Skota-konungs ok
honum lýðskyldr«. En er konungr fann undandrátt í svǫrum jarls um þá
málaleitan, er hann hafði áðr upp hafit, þá mælti konungr: »ef þú vill,
jarl, ekki gerask minn maðr, þá er hinn kostr, at ek setja þann mann
yfir Orkneyjar, er ek vil; en ek vil, at þú veitir þá svardaga at kalla
þáekki til landa þeira ok láta þá í friði vera af þér, er ek set yfir
lǫndin. En ef þú vill hvárngan þenna kost, þá mun svá þykkja þeim, er
lǫndum ræðr, sem ófriðar myni af þér ván vera; má þér þá eigi undarligt
þykkja, þótt dalr mœti hóli«. Jarl svarar ok bað hann gefa sér frest at
hugsa þetta mál. Konungr gerði svá, gaf jarli stund at ráða um þetta
kør við menn sína. Þá beiddi hann þess, at konungr skyldi ljá honum
fresta til annars sumars, ok fœri hann fyrst vestr um haf, þvíat heima
var ráðuneyti hans, en hann var bernskumaðr fyrir aldrs sakir. Konungr
bað hann þá kjósa. Þorkell fóstri var þá með Óláfi konungi; hann sendi
mann til Þorfinnz jarls leyniliga ok bað hann eigi þat fyrir ætlask,
hvatki er honum var í hug, at skiljask svá at sinni við Óláf konung, at
þeir væri eigi sáttir, svá sem hann var þá kominn í hendr konungi. Af
þvílíkum minningum þóttisk jarl sjá, at einbeygðr myndi kostr at láta
konung þá fyrir ráða; þótti hinn eigi kostligr, at eiga enga ván sjálfr
til ættleifðar sinnar, en veita til þess svardaga, at þeir hefði í ró
ríki þat, er þar váru ekki til bornir. En fyrir því at honum þótti
ósýnt um brotferð sína, þá kaus hann þat af, at ganga til handa konungi
ok gerask hans maðr, svá sem Brúsi hafði gǫrt. Konungr fann þat, at
Þorfinnr var miklu skapstœrri en Brúsi ok kunni verr pynding þessi;
trúði konungr Þorfinni verr en Brúsa; sá konungr þat, at Þorfinnr myndi
þykkjask styrks eiga ván af Skota-konungi, þótt hann brygðisk í þessu
sáttmáli; skilði konungr þat af vizku sinni, at Brúsi gekk tregliga at
ǫllu sáttmáli, en mælti þat eina um, er hann ætlaði sér at halda; en
þar er Þorfinnr var, þá er hann hafði ráðit, hvern hann vildi upp taka,
þá gekk hann glatt at ǫllum skildaga ok dró um þat engan hlut, sem hann
veitti in fyrstu ákvæði; en þat grunaði konung, at jarl myndi gera
eptir sumar sættir.

K. 102. Brotferð Þorfinnz jarls.

Þá er Óláfr konungr hafði hugsat fyrir sér alt þetta mál, lét hann
blása til fjǫlmennrar stefnu, lét þangat kalla jarla. Þá mælti konungr:
»sáttmál vár Orkneyinga-jarla vil ek nú birta fyrir alþýðu. Þeir hafa
nú játat mínu eiginorði yfir Orkneyjum ok Hjaltlandi ok gǫrzk báðir
mínir menn ok bundit þat alt svardǫgum, ok vil ek nú gefa þeim þat í
lén, Brúsa þriðjung landa, Þorfinni annan þriðjung,sva sem þeir hǫfðu
fyrr átt, en þann þriðjung, er átti Einarr rangmuðr, þann læt ek fallit
hafa í minn garð fyrir þat er hann drap Eyvind úrarhorn, hirðmann minn
ok félagsmann ok kæran vin; vil ek sjá fyrir þeim hluta landa þat er
mér sýnisk. Þat vil ek ok til skilja við ykkr jarla mína, at ek vil, at
þit takið sættir af Þorkatii Ámundasyni fyrir aftǫku Einars, bróður
ykkars; vil ek, at sá dómr sé undir mér, ef þit vilið því játat hafa«.
En þat var sem annat, at jarlar játtu því ǫllu, er konungr mælti. Gekk
þá Þorkell fram ok festi konungsdóm á þessu máli, ok sleit svá þessu
þingi. Óláfr konungr dœmði bœtr fyrir Einar jarl, slíkar sem fyrir iii.
lenda menn; en fyrir sakir skyldi niðr falla þriðjungr gjalda. Þorfinnr
jarl bað þá konung sér brautfararleyfis; en þegar er þat feksk, bjósk
jarl sem skyndiligast. En er hann var albúinn, var þat einn dag, er
jarl drakk á skipi, at þar kom fyrir hann Þorkell Ámundason váveifliga
ok lagði hǫfuð sitt í kné jarli ok bað hann þá gera af slíkt, er hann
vildi. Jarl spurði, fyrir hví hann fœri svá — »vér erum áðr menn sáttir
at konungsdómi, ok státt þú upp, Þorkell«. Hann gerði svá. Þorkell
mælti: »sætt þeiri, er konungr gerði, mun ek hlíta um mál vár Brúsa, en
þat er til þín kømr af, skaltu einn ráða; þótt konungr hafi mér skilit
eignir eða landzvist í Orkneyjum, þá kann ek skaplyndi þitt, at mér er
ófœrt í eyjar, nema ek fara í trúnaði yðrum, jarl; vil ek þat, segir
hann, festa yðr, at koma aldri í Orkneyjar, hvat sem konungr mælir um
þat«. Jarl þagnaði ok tók seint til máls, hann mælti: »viltu heldr,
Þorkell, at ek dœma um okkur mál, heldr en hlíta konungsdómi, þá mun ek
hafa þat uphaf at sætt okkarri, at þú skalt með mér fara í Orkneyjar ok
vera með mér ok skiljask eigi við mik, nema mitt lof eða leyfi sé til;
vera skyldr at verja land mitt ok allra verka þeira, er ek vil gera
láta, meðan vit erum báðir á lífi«. Þorkell segir: »þat skal á yðru
valdi, jarl, sem alt annat, þat er ek má ráða«. Gekk þá Þorkell til ok
festi jarli þetta alt, sem hann kvað á. Jarl segir, at um fégjǫld myndi
hann síðarr á kveða; en hann tók þá svardaga af Þorkatli. Snørisk
Þorkell þá þegar til ferðar með jarli; fór jarl þegar á brot, er hann
var búinn, ok sásk þeir Óláfr konungr aldregi síðan. Brúsi jarl
dvalðisk þar eptir ok bjósk meirr í tómi; en áðr hann fœri í brot, þá
átti Óláfr konungr stefnur við hann ok mælti svá: »þat lízk mér, jarl,
at ek myna hafa þik at trúnaðarmanni þar fyrir vestan hafit;ætla ek
svá, at þú skylir hafa ii. hluti landa til forráða, þá sem þú hefir áðr
haft; vil ek, at þú sér eigi minni maðr eða óríkari, er þú ert mér
handgenginn, en áðr vartu. En ek vil festa trúnað þinn með því, at ek
vil, at hér sé eptir með mér Rǫgnvaldr, sonr þinn. Sé ek þá, er þú
hefir mitt traust ok ii. hluti landa, at þú mátt vel halda þínu at
réttu fyrir Þorfinni, bróður þínum«. Brúsi tók þat með þǫkkum at hafa
ii. hluti landa. Dvalðisk Brúsi síðan lítla hríð, áðr hann fór í brot,
ok kom um haustit vestr til Orkneyja. Rǫgnvaldr, sonr Brúsa, var austr
eptir með Óláfi konungi; hann var allra mann fríðastr, hárit mikit ok
gult sem silki, hann var snimma mikill ok sterkr, manna var hann
gørviligastr bæði fyrir vits sakir ok kurteisi; hann var lengi síðan
með Óláfi konungi. Þessa getr Óttarr svarti í drápu þeiri, er hann orti
um Óláf konung:

82. Gegn, eru þér at þegnum, þjóðskjǫldunga góðra haldið hœft á veldi,
Hjaltlendingar kendir; engi varð á jǫrðu ógnbráðr, áðr þér nǫðum,
austr, sás eyjum vestan, ynglingr, und sik þryngvi.

K. 103. Frá Brúsa ok Þorfinni jarli.

Þá er þeir brœðr kómu vestr til Orkneyja, Þorfinnr ok Brúsi, þá tók
Brúsi ii. hluti landa til forráða, en Þorfinnr þriðjung; hann var
jafnan á Katanesi ok á Skotlandi, en setti menn sína yfir eyjar. Hafði
Brúsi þá einn landvǫrn fyrir eyjunum; en í þann tíma var þar herskátt,
þvíat Norðmenn ok Danir herjuðu mjǫk í vestrvíking ok kómu opt við
Orkneyjar, þá er þeir fóru vestr eða vestan, ok námu nesnám. Brúsi
talði at því við Þorfinn, bróður sinn, er hann hafði engar útgørðir
fyrir Orkneyjum eða Hjaltlandi, en hafði skatta ok skyldir alt at sínum
hluta. Þá bauð Þorfinnr honum þann kost, at Brúsi skyldi hafa þriðjung
landa en Þorfinnr ii. hluti ok hafa einn landvǫrn fyrir beggja þeira
hǫnd. En þó at þetta skipti yrði eigi þá bráðfengis, þá er þó þat sagt
í Jarlasǫgunum, at þetta skipti fœri fram, at Þorfinnr hefði ii. hluti,
en Brúsi þriðjung, þá er Knútr inn ríki hafði lagt undir sik Nóreg, en
Óláfr konungr var ór landi farinn. Þorfinnr jarl Sigurðarson hefir
verit gǫfgastr jarl í Eyjum ok haft mest ríki Orkneyingajarla; hann
eignaðisk Hjaltland ok Orkneyjar, Suðreyjar; hann hafði ok mikit ríki á
Skotlandi ok Írlandi; á þat kvað Arnórr jarlaskáld:83. Hringstríði varð
hlýða herr frá Þursaskerjum (rétt segik þjóð, hverr þótti Þorfinnr) til
Dyflinnar.

Þorfinnr var inn mesti hermaðr; hann tók jarldóm v. vetra gamall ok réð
meirr en lx. vetra ok varð sóttdauðr á ofanverðum dǫgum Haraldz
Sigurðarsonar, en Brúsi andaðisk á dǫgum Knúts ins ríka, lítlu eptir
fall Óláfs konungs ins helga.

K. 104. Frá Háreki ór Þjóttu.

Nú ferr tvennum sǫgum fram, ok skal þar nú til taka, sem frá var
horfit, er frá því var sagt, er Óláfr Haraldzson hafði frið gǫrt við
Óláf Svía-konung, ok þat, at Óláfr konungr fór þat sumar norðr til
Þrándheims. Hann hafði þá verit konungr v. vetr. Þat haust bjó hann til
vetrsetu í Niðarósi ok sat þar um vetrinn. Þann vetr var með Óláfi
konungi Þorkell fóstri Ámundason, sem fyrr var ritat. Óláfr konungr
leiddi þá mjǫk atspurningum um kristnihald, hvert þá væri í landinu, ok
spurðisk honum svá til, sem ekki væri kristnihaldit, þegar er norðr
sótti á Hálogaland, en þó skorti mikit á, at vel væri um Naumudal ok
inn um Þrándheim. Maðr er nefndr Hárekr, sonr Eyvindar skáldaspillis;
hann bjó í ey þeiri, er Þjótta heitir, þat er á Hálogalandi. Eyvindr
hafði maðr verit ekki stórauðigr, ættstórr ok skǫrungr mikill. Í Þjóttu
bjoggu þá smáir bœndr ok eigi allfáir. Hárekr keypti þar einn bœ fyrst
ok eigi allmikinn ok fór þar búðum til; en á fám misserum hafði hann
rutt í brot ǫllum bóndum, þeim er þar bjoggu áðr, svá at hann átti þá
einn alla eyna ok gerði þar þá hǫfuðbœ mikinn. Hárekr varð brátt
vellauðigr; hann var spekingr mikill at viti ok framkvæmðarmaðr. Hann
hafði lengi haft af hǫfðingjum metnað mikinn; hann var í frændsemistǫlu
við Nóregs-konunga; af þeim sǫkum hafði Hárekr haft mikil metorð af
landzhǫfðingjum. Gunnhildr, fǫðurmoðir Háreks, var dóttir Hálfdanar
jarls ok Ingibjargar, dóttur Haraldz ins hárfagra. Hárekr var þá heldr
á øfra aldri, þá er þetta er tíðenda. Hárekr var mestr virðingamaðr á
Hálogalandi; hann hafði þá langa hríð finnkaup ok konungssýslu á
mǫrkinni; hafði hann stundum einn haft, en stundum hǫfðu aðrir suma með
honum. Ekki hafði hann komit á fund Óláfs konungs, en þó hǫfðu farit
orð ok sendimenn millum þeira, ok var þat alt vingjarnligt; ok þann
vetr, er Óláfr konungr sat í Niðarósi, fóru enn menn milli þeira Háreks
ór Þjóttu. Þá lýsti konungr yfir því, at um sumarit eptir ætlaðihann
sér at fara norðr á Hálogaland ok alt norðr til landzenda; en þeir
Háleygirnir hugðu allmisjafnt til þeira ferðar.

K. 105. Frá Háleygjum.

Óláfr konungr bjósk nú um várit með v. skipum ok hafði nær ccc. manna.
En er hann var búinn, þá byrjar hann ferð sína norðr með landi, ok er
hann kom í Naumdœlafylki, stefndi hann þing við bœndr. Var hann þá til
konungs tekinn á hverju þingi. Hann lét þá ok þar, sem annars staðar,
lǫg þau upp lesa, sem hann bauð mǫnnum þar í landi kristni at halda, ok
lagði við líf ok limar eða aleigusǫk hverjum manni, er eigi vildi undir
ganga kristin lǫg. Veitti konungr þar mǫrgum mǫnnum stórar refsingar ok
lét þat ganga jamt yfir ríka sem óríka; skilðisk hann svá við í hverju
heraði, at alt fólk játti, at halda helga trú. En flestir ríkismenn ok
margir stórbœndr gerðu veizlur í mót konungi; fór hann svá norðr alt á
Hálogaland. Hárekr i Þjóttu veitti konungi veizlu, ok var þar allmikit
fjǫlmenni ok veizla in prýðiligsta. Gerðisk Hárekr þá lendr maðr; Óláfr
konungr fekk honum þá veizlur, svá sem hann hafði haft af inum fyrrum
landzhǫfðingjum.

K. 106. Frá Ásmundi Grankelssøni.

Maðr er nefndr Grankell eða Granketill, auðigr bóandi, ok var þá heldr
við aldr. En þá er hann var á ungaaldri, hafði hann í víkingu verit ok
þá hermaðr mikill; hann var atgørvimaðr mikill um fiesta hluti, þá er
íþróttum gegndi. Ásmundr hét sonr hans, ok var hann um alla hluti líkr
feðr sínum eða nøkkvi framarr. Þat var margra manna mál, at fyrir sakir
fríðleiks, afls ok íþrótta at hann hafi verit inn iii. maðr bezt at sér
búinn í Nóregi; en fyrst hafa til verit nefndir Hákon Aðalsteinsfóstri
ok Óláfr Tryggvason. Grankell bauð Óláfi konungi til veizlu, ok var þar
veizla allkappsamlig; leiddi Grankell hann stórum vingjǫfum í brot.
Konungr bauð Ásmundi at fara með sér ok lagði til þess mǫrg orð, en
Ásmundr þóttisk eigi kunna at drepa hendi við veg sínum, ok rézk hann
til ferðar með konungi ok gerðisk síðan hans maðr ok kom í ina mestu
kærleika við konung. Óláfr konungr dvalðisk mestan hluta sumars á
Hálogalandi ok fór í allar þinghár ok kristnaði þar allan lýð. Þá bjó í
Bjarkey Þórir hundr, hann var ríkastr maðr norðr þar; hann gerðisk þá
lendr maðr Óláfs konungs. Margirríkir bóndasynir réðusk þá til ferðar
við Óláf konung. Þá er á leið sumarit, kom konungr norðan ok snøri þá
inn eptir Þrándheimi til Niðaróss ok sat þar eptir um vetrinn. Ok þann
vetr kom Þorkell fóstri vestan ór Orkneyjum, þá er hann hafði drepit
Einar jarl rangmunn. Þat haust var í Þrándheimi hallæri á korni, en áðr
hafði lengi verit góð árferð, en hallæri var alt norðr í land, ok því
meira, er norðarr var, en korn var gott austr í land ok svá um Uplǫnd,
en þess naut við í Þrándheimi, at menn áttu þar mikil forn korn.

K. 107. Frá blótum Þrœnda.

Þat haust váru sǫgð Óláfi konungi þau tíðendi innan ór Þrándheimi, at
bœndr hefði þar haft veizlur fjǫlmennar at vetrnóttum; váru þar
drykkjur miklar; var konungi svá sagt, at þar væri minni ǫll signuð
Ásum at fornum sið; þat fylgði ok þeiri sǫgn, at þar vær í drepit naut
ok hross ok roðnir stallar af blóði ok framit blót ok veittr sá
formáli, at þat skyldi vera til árbótar; þat fylgði því, at ǫllum
mǫnnum þótti þat auðsýnt, at goðin hǫfðu reizk því, er Háleygir hǫfðu
horfit til kristni. En er konungr spurði þessi tíðendi, þá sendi hann
menn inn í Þrándheim ok stefndi til sín bóndum þeim, er hann réð til
nefna. Maðr er nefndr Ǫlvir á Eggju; hann var kendr við bœ þann, er
hann bjó á; hann var ríkr maðr ok ættstórr; hann var hǫfuðsmaðr ferðar
þessar af hendi bónda til konungs. Ok er þeir koma á konungs fund, þá
bar konungr á hendr bóndum þessi kenzl. En Ǫlvir svarar af hendi bónda
ok segir, at þeir hefði engar veizlur haft þat haust, nema gildi sín
eða hvirfingsdrykkjur, en sumir vinaboð — »en þat, segir hann, er yðr
er sagt frá orðtǫkum várum Þrœndanna, þá er vér drekkum, þá kunnu allir
vitrir menn at varask slíkar rœður, en eigi kann ek at synja fyrir
heimska menn ok ǫlóða, hvat þeir mæla«. Ǫlvir var maðr málsnjallr ok
máldjarfr, varði hann allar þessar rœður við bœndr. En at lykðum segir
konungr, at Innþrœndir mundu sér sjálfir bera vitni — »hvernug þeir eru
trúaðir«. Fengu bœndr þá leyfi til heimfarar; fóru þeir ok, þegar er
þeir váru búnir.

K. 108. Frá blótum Innþrœnda.

Síðarr um vetrinn var konungi sagt, at Innþrœndir hǫfðu fjǫlment á
Mærini, ok váru þar blót stór at miðjum vetri;blótuðu þeir þá til
friðar ok vetrarfars góðs. En er konungr þóttisk sannfróðr um þetta, þá
sendir konungr menn ok orðsending inn í Þrándheim ok stefndi bóndum út
til bœjar; nefndi enn til menn þá, er honum þóttu vitrastir. Bœndr áttu
þá tal sitt ok rœddu sín í milli um orðsending þessa; váru þeir allir
ófúsastir til ferðarinnar, er áðr hǫfðu farit um vetrinn. En við bœn
allra bónda, þá réð Ǫlvir til ferðarinnar; en er hann kom út til bœjar,
fór hann brátt á konungs fund, ok tóku þeir tal. Bar konungr þat á
hendr bóndum, at þeir hefði haft miðsvetrarblót. Ǫlvir svarar ok segir,
at bœndr váru ósannir at þeiri sǫk — »hofðum vér, segir hann, jólaboð
ok víða í heruðum samdrykkjur; ætla bœndr eigi svá hnept til jólaveizlu
sér, at eigi verði stór afhlaup, ok drukku menn þat, herra, lengi
síðan; er á Mærini mikill hǫfuðstaðr ok hús stór, en byggð mikil
umhverfis; þykkir mǫnnum þar til gleði gott at drekka mǫrgum saman«.
Konungr svarar fá ok var heldr styggr, þóttisk vita annat sannara en
þat, er þá var frá borit. Bað konungr bœndr aptr fara — »en ek mun,
segir hann, þó verða víss ins sanna, at þér dylið ok gangið eigi í mót;
en hversu sem hér til hefir verit, þá gerið slíkt eigi optarr«. Fóru þá
bœndr heim ok sǫgðu sína ferð ok þat, at konungr var heldr reiðr.

K. 109. Dráp Ǫlvis á Eggju.

Óláfr konungr hafði veizlu mikla um páska, ok hafði marga bœjarmenn í
boði sínu ok svá bœndr. En eptir páska lét konungr setja fram skip sín
ok bera til reiða ok árar, lét þilja skipin ok tjalda ok lét fljóta
skipin svá búin við bryggjur. Óláfr konungr sendi menn eptir páska í
Veradal. Maðr er nefndr Þóraldi, ármaðr konungs; hann varðveitti
konungs bú at Haugi; en konungr sendi honum orð, at hann skyldi koma
til hans sem skyndiligast. Þóraldi lagðisk þá fǫr eigi undir hǫfuð ok
fór þegar út til bœjar með sendimǫnnum. Konungr kallar hann á einmæli
ok spurði eptir, hvat sannendi væri á þvi, — »er mér er sagt frá siðum
Innþrœnda, hvárt svá er, at þeir snúask til blóta; vil ek, segir
konungr, at þú segir mér sem er ok þú veizt sannast; ert þú til þess
skyldr, þvíat þú ert minn maðr«, Þóraldi svarar: »herra, þat vil ek yðr
fyrst segja, at ek flutta hingat til bœjar sonu mína íí. ok konu ok
lausafé alt, þat er ek mátta með komask. En ef þú vill hafa þessa sǫgu
af mér, þá skal þat vera á yðru valdi; en ef ek segi svá sem er, þá
muntu sjáfyrir mínu ráði«. Konungr segir: »seg þú satt frá því, er ek
spyr þik; en ek skal sjá fyrir ráði þínu, svá at þik skal ekki saka«.
»Þat er yðr satt at segja, konungr, ef ek skal segja sem er, at inn um
Þrándheim er náliga alt fólk alheiðit í átrúnaði, þótt sumir menn sé
þar skírðir. En þat er siðr þeira, at hafa blót á haust ok fagna þá
vetri, annat at miðjum vetri, en it iii. at sumri, þá fagna þeir sumri.
Eru at þessu ráði Eynir ok Sparbyggvar, Verdœlir, Skeynir. Xii. eru
þeir, er fyrir beitask um blótveizlurnar, ok á nú Ǫlvir í vár at halda
upp veizlunni; er hann nú í starfi miklu á Mærini, ok þangat eru til
flutt ǫll fǫng, þau er til þarf at hafa veizlunnar«. En er konungr varð
ins sanna víss, þó lét hann blása saman liði sínu ok lét segja mǫnnum,
at til skipa skyldi ganga. Konungr nefndi menn til skipstjórnar ok svá
sveitarhǫfðingja, eða hvert hvergi sveit skyldi til skips. Var þá búizk
skjótt; hafði konungr v. skip ok ccc. manna ok helt inn eptir firði;
var góðr byrr ok tǫlðu snekkjurnar ekki lengi fyrir vindi; en þessa
varði engan mann, at konungr myndi svá skjótt koma inn þannug. Konungr
kom um nóttina inn á Mærina; var þar þegar sleginn mannhringr um hús.
Þar var Ǫlvir hǫndum tekinn, ok lét konungr drepa hann ok mjǫk marga
menn aðra; en konungr tók upp veizlu þá alla ok lét flytja til skipa
sinna ok svá fé þat alt, bæði húsbúnað ok klæðnað ok gripi, er menn
hǫfðu þangat flutt, ok skipta sem herfangi með mǫnnum sínum. Konungr
lét ok veita heimferð at bóndum þeim, en honum þóttu mestan hluta hafa
at átt þeim ráðum; váru sumir hǫndum teknir ok járnsettir, en sumir
kómusk á hlaupi undan, en fyrir mǫrgum var féit upp tekit. Konungr
stefndi þá þing við bœndr; en fyrir því, at hann hafði marga ríkismenn
hǫndum tekit ok hafði þá í sínu valdi, þá réðu þat af frændr þeira ok
vinir at játa konungi hlýðni, ok varð engi upreist í móti konungi gǫr í
þat sinn. Snøri hann þar ǫllu fólki á rétta trú ok setti þar kennimenn
ok lét gera kirkjur ok vígja. Konungr lagði Ǫlvi ógildan, en kastaði
sinni eigu á fé þat alt, er hann hafði átt; en um þá menn aðra, er
honum þótti mest sakbitnir, lét hann suma drepa, suma hamla, en suma
rak hann ór landi, en tók fé af sumum. Konungr fór þá aptr út til
Niðaróss.K. 110. Frá Árnasonum.

Maðr er nefndr Árni Armóðsson; hann átti Þóru, dóttur Þorsteins gálga.
Þau váru bǫrn þeira: Kálfr, Finnr, Þorbergr, Ámundi, Kolbjǫrn,
Arnbjǫrn, Árni, Ragnhildr — hana átti Hárekr ór Þjóttu. Árni var lendr
maðr, ríkr ok ágætr, vinr mikill Óláfs konungs. Þá váru með Óláfi
konungi synir hans, Kálfr ok Fiðr; váru þar í miklum metnaði. Kona sú,
er átt hafði Ǫlvir á Eggju, var ung ok fríð, ættstór ok auðig; þótti sá
kostr ágætagóðr, en forráð hennar hafði þá konungr. Þau Ǫlvir áttu ii.
sonu unga. Kálfr Árnason beiddisk þess af konungi, at hann gipti honum
konu þá, er Ǫlvir hafði átt; ok fyrir vináttu sakir veitti konungr
honum þat ok þar með eignir þær allar, er Ǫlvir hafði átt; gerði
konungr hann þá lendan mann, fekk honum þá umboð sitt inn um Þrándheim;
gerðisk Kálfr þá hǫfðingi mikill ok var maðr forvitri.

K. 111. Ferð Ólafs konungs á Uplǫnd.

Þá hafði Óláfr konungr verit vii. vetr í Nóregi. Þat sumar kómu til
hans jarlar af Orkneyjum, Þorfinnr ok Brúsi; eignaðisk Óláfr konungr
lǫnd þau, svá sem fyrr var ritit. Þat sumar fór Óláfr konungr um Mœri
hváratveggju ok í Raumsdal um haustit; þar gekk hann af skipum sínum ok
fór þá til Uplanda ok kom fram á Lesjar. Hann lét þar taka alla ina
beztu menn bæði á Lesjum ok á Dofrum, ok urðu þeir at taka við kristni
eða dauða þola eða undan at flýja, þeir sem því kómu við. En þeir er
við kristni tóku, fengu konungi sonu sína í hendr í gíslingar til
trúnaðar. Konungr var þar um nóttina, sem Bœar heita á Lesjum, ok setti
þar fyrir presta. Síðan fór hann yfir Lorodal ok svá um Ljárdal, ok kom
niðr þar sem Stafabrekka heitir; en á sú renn eptir dalnum, er Ótta
heitir, ok er byggð fǫgr tveim megin árinnar ok er kǫlluð Lóar, ok
mátti konungr sjá eptir endilangri byggðinni. »Skaði er þat, segir
konungr, at brenna skal byggð svá fagra« — ok stefndi ofan í dalinn með
liði sínu, ok váru á bœ þeim um nótt, er Nes heitir, ok tók konungr sér
þar herbergi í lopti einu, þar sem hann svaf sjálfr í, ok þat stendr
enn í dag ok er ekki at því gǫrt síðan, — ok var konungr þar nætr v. ok
skar upp þingboð ok stefndi til sín bæði af Vágum ok af Lóm ok af Hedal
ok lét þat boði fylgja, at þeir skulu annat tveggja halda bardaga við
hann ok þola bruna af honum eða takavið kristni ok fœra honum sonu sína
í gísling. Síðan kómu þeir á konungsfund ok gengu til handa honum;
sumir flýðu suðr í Dala.

K. 112. Saga Dala-Guðbrandz.

Dala-Guðbrandr hefir maðr heitit, er svá var sem konungr væri yfir
Dǫlunum ok var hersir at nafni; honum jafnaði Sigvatr skáld at ríki ok
víðlendi við Erling Skjálgsson; Sigvatr kvað um Erling;

84. Einn vissak þér annan Jalks briktǫpuð glíkan (vítt réð gumna gætir)
Goðbrandr hét sá (lǫndum); ykr kveðk jafna þykkja, ormláðs hati, báða;
lýgr hinn at sér, lægir linnsetrs, es telsk betri.

Guðbrandr átti son einn, þann er hér sé getit. Þá er Guðbrandr frá
þessi tíðendi, at Óláfr konungr var kominn á Lóar ok nauðgaði mǫnnum at
taka við kristni, þá skar hann upp herǫr ok stefndi ǫllum Dœlum til
bœjar þess, er Hundþorp heitir, til fundar við sik; ok þar kómu þeir
allir, ok var ørgrynni liðs, fyrir því at þar liggr vatn þat nær, sem
Lǫgr heitir, ok mátti þar jafnvel fara til á skipum sem á landi, ok
átti Guðbrandr þar þing við þá ok segir, at sá maðr var kominn á Lóar —
»er Óláfr heitir, ok vill bjóða oss trú aðra, en vér hǫfum áðr, ok
brjóta goð vár ǫll í sundr, ok segir svá, at hann eigi miklu meira goð
ok mátkara, ok er þat furða, er jǫrð brestr eigi í sundr undir honum,
er hann þorir slíkt at mæla, eða goð vár láta hann lengr ganga; ok
vætti ek, ef vér berum út Þór ór hofi váru, er hann stendr á þeima bœ
ok oss hefir jafnan dugat, ok sér hann Óláf ok hans menn, þá mun guð
hans bráðna ok sjálfr hann ok menn hans ok at engu verða«. Þá œpðu þeir
upp allir senn ok mæltu, at Óláfr skyldi aldrigi þaðan komask, ef hann
kvæmi á fund þeira — »ok eigi mun hann þora lengra at fara suðr eptir
Dǫlunum« segja þeir. Síðan ætluðu þeir til dcc. manna at fara á njósn
norðr til Breiðu; en fyrir því liði var hǫfðingi sonr Guðbrandz, xviii.
vetra gamall, ok margir aðrir ágætir menn með honum, ok kómu til bœjar
þess er Hof heitir, ok váru þar þrjár nætr, ok kom þar mart lið til
þeira, þat er flýit hafði af Lesjum ok Lóm ok Vágum, þeir er eigi vildu
undir kristni ganga. En Óláfr konungr ok Sigurðr byskup settu eptir
kennimenn á Lóm ok á Vága. Síðan fóru þeir yfir um Urgu-rǫst ok kómu
niðr á Sil ok váru þar um nóttina ok frágu þau tíðendi, at lið var
mikit fyrir þeim. Þatfrágu ok búendr, er á Breiðunni váru, ok bjoggusk
til bardaga móti konungi. En þá er konungr stóð upp, þá herklæddisk
hann ok fór suðr eptir Silvǫllum ok létti eigi fyrr en á Breiðunni ok
sá þar mikinn her fyrir sér, búinn til bardaga. Síðan fylkði konungr
liði sínu ok reið sjálfr fyrir ok orti orða á bœndr ok bauð þeim at
taka við kristni. Þeir svǫruðu: »þú munt ǫðru við koma í dag en gabba
oss« — ok œpðu heróp ok bǫrðu vápnum á skjǫldu sína. Konungsmenn hljópu
þá fram, skutu spjótum; en búendr snøru þá þegar á flótta, svá at fátt
eitt stóð eptir. Var þá sonr Guðbrandz hǫndum tekinn, ok gaf Óláfr
konungr honum grið ok hafði með sér. Þar var konungr iiii. nætr. Þá
mælti konungr við son Guðbrandz: »far þú aptr til fǫður þíns ok seg
honum, at brátt mun ek þar koma«. Síðan fór hann heim aptr ok segir
feðr sínum hǫrð tíðendi, at þeir hǫfðu hitt konung ok hófu bardaga við
hann — »en lið várt flýði alt í fyrstunni þegar, en ek varð handtekinn,
segir hann; gaf konungr mér grið ok bað mik fara at segja þér, at hann
kømr hér brátt; nú hǫfum vér eigi meirr hér en cc. manna af því liði
ǫllu, er vér hǫfðum þá til móts við hann; nú ræð ek þér þat, faðir, at
berjask ekki við þenna mann«. »Heyra má þat, segir Guðbrandr, at ór þér
er barðr kjarkr allr; ok fórtu þá illu heilli heiman; ok mun þér sjá
fǫr lengi uppi vera, ok trúir þú nú þegar á órar þær, er sjá maðr ferr
með ok þér hefir illa neisu gǫrva ok þínu liði«. Ok um nóttina eptir
dreymði Guðbrand, at maðr kom til hans ljóss ok stóð af honum mikil
ógn, ok mælti við hann: »sonr þinn fór enga sigrfǫr á mót Óláfi
konungi, en miklu muntu hafa minni, ef þú ætlar at halda bardaga við
konung, ok muntu falla sjálfr ok alt lið þitt, ok munu vargar draga þik
ok alla yðr ok hrafnar slíta«. Hann varð hræddr mjǫk við ógn þessa ok
segir Þórði ístrumaga, er hǫfðingi var fyrir Dœlum. Hann segir: »slíkt
it sama bar fyrir mik« segir hann. Ok um morguninn létu þeir blása til
þings ok sǫgðu, at þeim þótti þat ráð, at eiga þing við þann mann, er
norðan fór með ný boðorð, ok vita með hverjum sannendum hann ferr.
Síðan mælti Guðbrandr við son sinn: »þú skalt nú fara á fund konungs
þess, er þér gaf grið, ok xii. menn með þér« —ok svá var gǫrt. Ok þeir
kómu á fund konungs ok segja honum sitt ørendi, at bœndr vildu hafa
þing við hann ok setja grið í milli konungs ok bónda. Konungr lét sér
þat vel þokkask, ok bundu þat við hann einkamálum sín í milli, meðan sú
stefna væri; ok fóru þeir aptr við svá búit ok segja Guðbrandiok Þórði,
at grið váru sett. Konungr fór þá til bœjar þess, er Liðsstaðir heita,
ok var þar v. nætr. Þá fór konungr á fund búanda ok átti þing við þá;
en væta var á mikil um daginn. Síðan er þingit var sett, þá stóð
konungr upp ok segir, at Læsir ok á Lóm, á Vága hafa tekit við kristni
ok brotit niðr blóthús sín —»ok trúa nú á sannan guð, er skóp himin ok
jǫrð ok alla hluti veit«. Síðan sezk konungr niðr, en Guðbrandr svarar:
»eigi vitum vér, um hvern þú rœðir; kallar þú þann guð, er þú sér eigi
ok engi annarra, en vér eigum þann guð, er hvern dag má sjá, ok er því
eigi úti í dag, at veðr er vátt; ok mun yðr hann ógurligr sýnask ok
mikill fyrir sér; vænti ek, at yðr skjóti skelk í bringu, ef hann kømr
á þingit. En með því at þú segir, at guð yðarr má svá mikit, þá láttu
hann nú svá gera, at veðr sé skýjat í morgin, en regn ekki, ok finnumk
hér þá«. Síðan fór konungr heim til herbergis, ok fór með honum sonr
Guðbrandz í gísling, en konungr fekk þeim annan mann í móti. Um kveldit
þá spyrr konungr son Guðbrandz, hvernug goð þeira væri gǫrt. Hann
segir, at hann var merkðr eptir Þór — »ok hefir hann hamar í hendi, ok
mikill vexti ok holr innan, ok gǫrr undir honum sem hjallr sé, ok
stendr hann þar á ofan, er hann er úti; eigi skortir hann gull ok silfr
á sér; iiii. hleifar brauðs eru honum fœrðir hvern dag ok þar við
slátr«. Síðan fóru þeir í rekkjur, en konungr vakði þá nótt ok var á
bœnum sínum. En er dagr var, fór konungr til messu ok síðan til matar
ok þá til þings; en veðrinu var svá farit, sem Guðbrandr hafði fyrir
mælt. Þá stóð byskup upp í kantarakápu ok hafði mítr á hǫfði ok bagal í
hendi ok talði trú fyrir bóndum ok segir margar jartegnir, er guð hafði
gǫrt, ok lauk vel rœðu sinni. Þá svarar Þórðr ístrumagi: »mart mælir
hyrningr sjá, er staf hefir í hendi, ok uppi á sem veðrarhorn sé bjúgt;
en með því at þit félagar kallið guð yðarn svá margar jartegnir gera,
þá mæl þú við hann, at á morgin fyrir sól láti hann vera heið ok
sólskin, ok finnumk þá, ok gerum þá annat hvárt, at verum sáttir um
þetta mál, eða hǫldum bardaga« — ok skilðusk þá at sinni.

K. 113. Skírðr Dala-Guðbrandr.

Kolbeinn sterki hét maðr, er var með Óláfi konungi; hann var kynjaðr ór
Fjǫrðum; hann hafði þann búnað jafnan, at hann var gyrðr sverði ok
hafði ruddu mikla í hendi, er menn kalla klubbu. Konungr mælti við
Kolbein, at hann skyldi vera næst honum um morguninn. Síðan mælti hann
við menn sína: »gangiðþér þannug í nótt, sem skip bónda eru, ok borið
raufar á ǫllum, en ríðið í brot eykjum þeira af bœjum, þar sem þeir eru
á« — ok svá var gǫrt. En konungr var þá nótt alla á bœnum ok bað guð
þess, at hann skyldi leysa þat vendræði með sinni mildi ok miskunn. En
er konungr hafði lokit tíðum, ok var þat móti degi, síðan fór hann til
þings. En er hann kom á þing, þá váru sumir bœndr komnir: þá sá þeir
mikinn fjǫlða búanda fara til þings, ok báru í milli sín manlíkan
mikit, glæst alt með gulli ok silfri. En er þat sá bœndr, þeir er á
þinginu váru, þá hljópu þeir allir upp ok lutu því skrímsli. Síðan var
þat sett á miðjan þingvǫll. Sátu ǫðrum megin búendr, en ǫðrum megin
konungr ok hans lið. Síðan stóð upp Dala-Guðbrandr ok mælti: »hvar er
nú guð þinn, konungr; þat ætla ek nú, at hann beri heldr lágt
hǫkuskeggit; ok svá sýnisk mér, sem minna sé karp þitt nú ok þess
hyrnings, er þér kallið byskup ok þar sitr í hjá þér, heldr en fyrra
dag; fyrir því at nú er guð várr kominn, er ǫllu ræðr, ok sér á yðr með
hvǫssum augum, ok sé ek, at þér eruð nú felmsfullir ok þorið varla
augum upp at sjá. Nu fellið niðr hindrvitni yðra ok trúið á goð várt,
er alt hefir ráð yðart í hendi« — ok lauk sinni rœðu. Konungr mælti við
Kolbein, svá at bœndr vissu ekki til: »ef svá berr at í ørendi mínu, at
þeir sjá frá goði sínum, þá slá þú hann þat hǫgg, sem þú mátt mest, með
ruddunni«. Síðan stóð konungr upp ok mælti: »mart hefir þú mælt í
morgun til vár; lætr þú kynliga yfir því, er þú mátt eigi sjá guð várn;
en vér vættum. at hann mun koma brátt til vár. Þu ógnar oss guði þínu,
er blint er ok dauft ok má hvárki bjarga sér né ǫðrum ok kømsk engan
veg ór stað, nema borinn sé; ok vænti ek nú, at honum sé skamt til
illz; ok lítið þér nú til ok séð í austr, þar ferr nú guð várr með
ljósi miklu«. Þá rann upp sól, ok litu bœndr allir til sólarinnar. En í
því bili laust Kolbeinn svá goð þeira, svá at þat brast alt í sundr, ok
hljópu þar út mýss, svá stórar sem kettir væri, ok eðlur ok ormar. En
bœndr urðu sva hræddir, at þeir flýðu, sumir til skipa; en þá er þeir
hrundu út skipum sínum, þá hljóp þar vatn í ok fyldi upp, ok máttu eigi
á koma; en þeir, er til eykja hljópu, þá fundu eigi. Síðan lét konungr
kalla búendr ok segir, at hann vill eiga tal við þá; ok hverfa búendr
aptr ok settu þing, ok stóð konungr upp ok talaði: »eigi veit ek, segir
hann, hví sætir hark þetta ok hlaup, er þér gerið; en nú meguð þér sjá,
hvat guð yðarr mátti, er þér báruð á gull ok silfr, mat ok vistir, ok
sá nu, hverjarvéttir þess hǫfðu neytt, mýss ok ormar, eðlur ok pǫddur;
ok hafa þeir verr, er á slíkt trúa ok eigi vilja láta af heimsku sinni.
Takið þér gull yðart ok gørsimar, er hér ferr nú um vǫllu, ok hafið
heim til kvinna yðarra ok berið aldri síðan á stokka eða á steina. En
hér eru nú kostir ii. á með oss; annat tveggja, at þér takið nú við
kristni eða haldið bardaga við mik í dag, ok beri þeir sigr af ǫðrum í
dag, er sá guð vill, er vér trúum á«. Þá stóð Guðbrandr upp ok mælti:
»skaða mikinn hǫfum vér farit um guð várt; ok þó með því, at hann mátti
ekki oss við hjálpa, þá viljum vér nú trúa á þann guð, sem þú trúir« —
ok tóku þá allir við kristni. Þá skírði byskup Guðbrand ok son hans ok
setti þar eptir kennimenn; ok skilðusk þeir vinir, sem fyrr váru
óvinir, ok lét þar Guðbrandr gera kirkju í Dǫlunum.

K. 114. Kristnuð Heiðmǫrk.

Óláfr konungr fór siðan ut á Heiðmǫrk ok kristnaði þar; þvíat þá er
hann hafði tekit konunga, treystisk hann eigi at fara víða um land
eptir slíkt stórvirki; var þá óvíða kristnat um Heiðmǫrk. En í þeiri
ferð létti konungr eigi fyrr, en Heiðmǫrk var alkristnuð ok þar vígðar
kirkjur ok kennimenn til. Þá fór hann út á Þótn ok Haðaland ok rétti
þar siðu manna, ok létti svá, at þar var alkristit. Þaðan fór hann á
Hringaríki, ok gengu menn alt undir kristni. Þat frágu Raumar, at Óláfr
konungr bjósk upp þannug, ok sǫmnuðu liði miklu saman ok mæltu svá sín
í milli, at þat er þeim eimuni, sú yfirfǫr, er Óláfr hafði þar farit
fyrra sinni. Þá kom móti honum bóndasamnaðr við á þá, er Nitja heitir.
Hǫfðu bœndr her mannz. En er þeir fundusk, ortu bœndr þegar á til
bardaga, en brátt brann við hlutr þeira ok hrukku þeir þegar undan ok
váru barðir til batnaðar, þvíat þeir tóku við kristni. Fór konungr yfir
þat fylki, ok skilðisk eigi fyrr við, en þar hǫfðu allir menn við
kristni tekit. Þaðan fór hann austr í Sóleyjar ok kristnaði þá byggð.
Þar kom til hans Óttarr svarti ok beiddisk at ganga til handa Óláfi
konungi. Þann vetr hafði áðr andazk Óláfr Svía-konungr; þá var Ǫnundr
Óláfsson konungr í Svíþjóð. Óláfr konungr snøri þá aptr á Raumaríki.
Var þá mjǫk liðinn vetrinn. Þá stefndi Óláfr konungr þing fjǫlment í
þeim stað, sem síðan hefir verit Heiðsævisþing. Setti hann þá þat í
lǫgum, at til þess þings skyldi sœkja Uplendingar, ok Heiðsævislǫg
skyldu ganga um ǫll fylki á Uplǫndum ok svá víða annars staðar, sem
síðan hafa þaugengit. En er várar, sótti hann út til sævar, lét þá búa
skip sín ok fór um várit út til Túnsbergs ok sat þar um várit, þá er
þar var fjǫlmennast ok þungi var fluttr til bœjar af ǫðrum lǫndum. Var
þar þá árferð góð alt um Víkina ok til góðrar hlítar alt norðr til
Staðs, en hallæri mikit alt norðr þaðan.

K. 115. Sætt Óláfs konungs ok Einars þambarskelfis.

Óláfr konungr sendi boð um várit vestr um Agðir ok alt norðr um
Rogaland ok um Hǫrðaland, at hann vill hvárki korn né malt né mjǫl
þaðan í brot láta selja; lét þat fylgja, at hann mun þangat koma með
lið sitt ok fara at veizlum, svá sem siðvenja var til. Fór þetta boð um
þau fylki ǫll, en konungr dvalðisk í Víkinni um sumarit ok fór alt
austr til landzenda. Einarr þambarskelfir hafði verit með Óláfi
Svía-konungi, síðan er Sveinn jarl andaðisk, mágr hans, ok gǫrzk
Svía-konungs maðr, tekit þar af honum lén mikit. En er konungr var
andaðr, þá fýstisk Einarr at leita sér griða til Óláfs digra, ok hǫfðu
þar um várit farit orðsendingar milli. En er Óláfr konungr lá í Elfi,
þá kom þar Einarr þambarskelfir með nǫkkura menn; rœddu þeir konungr þá
um sætt sína, ok samðisk þat með þeim, at Einarr skyldi fara norðr til
Þrándheims ok hafa eignir sínar allar ok svá þær jarðir, er Bergljótu
hǫfðu heiman fylgt. Fór Einarr þá norðr leið sína, en konungr dvalðisk
í Víkinni ok var lengi í Borg um haustit ok ǫndurðan vetr.

K. 116. Sætt Óláfs konungs ok Erlings Skjálgssonar.

Erlingr Skjálgsson helt ríki sínu, svá at alt norðr frá Sognsæ ok austr
til Líðandisness réð hann ǫllu við bœndr, en veizlur konungs hafði hann
miklu minni en fyrr. Þá stóð þó sú ógn af honum, at engi lagði í aðra
skál en hann vildi. Konungi þótti ofgangr at ríki Erlings. Maðr er
nefndr Áslákr Fitjaskalli, kynstórr ok ríkr. Skjálgr, faðir Erlings, ok
Áskell, faðir Ásláks, váru brœðrasynir. Áslákr var mikill vinr Óláfs
konungs, ok setti konungr hann niðr á Sunn-Hǫrðalandi, fekk honum þar
lén mikit ok veizlur stórar ok bað konungr hann halda til fullz við
Erling. En þat varð ekki þannug, þegar er konungr var ekki nær; varð þá
Erlingr einn at ráða, svá sem hann vildi, þeira í milli; var hann ekki
at mjúkari, at Áslákr vildi sik fram draga hjá honum; fóru þeira skipti
svá at Áslákr helzk ekki við í sýslunni; fór hann á fund konungs ok
segir honum frá viðskipti þeira Erlings.Konungr bað Áslák vera með sér
— »þar til er vér Erlingr finnumk«. Konungr gerði orð Erlingi, at hann
skyldi koma til Túnsbergs um várit á fund konungs. En er þeir finnask,
þá eiga þeir stefnur, ok mælti konungr: »svá er mér sagt frá ríki þínu,
Erlingr, at engi sé sá maðr norðan frá Sognsæ til Líðandisness, er
frelsi sínu haldi fyrir þér; eru þar margir þeir menn, er óðalbornir
þœttisk til vera, at hafa réttendi af jafnbornum mǫnnum sér. Nú er hér
Áslákr, frændi yðarr, ok þykkisk hann heldr kulda af kenna um yður
viðrskipti. Nú veit ek þat eigi, hvárt heldr er, at hann hefir sakir
til þess, eða skal hann hins at gjalda, er ek hefi hann þar sett yfir
varnað minn. En þótt ek nefna hann til þess, þá kæra margir aðrir slíkt
fyrir oss, bæði þeir er í sýslum sitja, ok svá ármenn, er bú varðveita
ok veizlur skulu gera móti mér ok liði mínu«. Erlingr svarar: »því skal
skjótt svara, segir hann, at því skal neita, at ek gefa þær sakir
Ásláki né ǫðrum mǫnnum, at í þjónostu yðarri sé; en hinu skal játa, at
þat er nú, sem lengi hefir verit, at hverr várr frænda vill ǫðrum meiri
vera; svá hinu ǫðru skal játa, at ek geri þat lostigr, at beygja
hálsinn fyrir þér, Óláfr konungr, en hitt mun mér ǫrðigt þykkja, at
lúta til Selþóris, er þrælborinn er í allar ættir, þótt hann sé nú
ármaðr yðarr, eða annarra þeira, er hans makar eru at kynferð, þótt þér
leggið metorð á«. Þá tóku til beggja vinir ok báðu, at þeir skyldu
sættask, segja svá, at konungi var at engum manni styrkr jammikill, sem
at Erlingi — »ef hann má vera yðarr fullkominn vinr«; í annan stað
mæltu þeir til Erlings, at hann skyldi vægja til við konung, segja svá,
ef hann helzk í vináttu við konung, at honum mun þá alt auðvelligt at
koma slíku fram, sem hann vildi, við hvern annarra. Lauk svá stefnu
þeiri, at Erlingr skyldi hafa sǫmu veizlur, sem hann hafði áðr haft, ok
settusk niðr allar sakir þær, er konungr hafði á hendi Erlingi. Skyldi
ok fara til konungs Skjálgr, sonr hans, ok vera með honum. Fór þá
Áslákr aptr til búa sinna, ok váru þá sáttir at kalla. Erlingr fór ok
heim til búa sinna ok helt teknum hætti um ríki sitt.

K. 117. Uphaf sǫgu Selsbana.

Sigurðr hét maðr Þórisson, bróðir Þóris hundz í Bjarkey. Sigurðr átti
Sigríði, dóttur Skjálgs, systur Erlings. Ásbjǫrn hét sonr þeira; hann
þótti allmannvænn í upvexti. Sigurðr bjó í Ǫmð á Þrándarnesi; hann var
maðr stórauðigr, virðingamaðrmikill; ekki var hann konungi handgenginn,
ok var Þórir fyrir þeim brœðrum at virðingu, er hann var lendr maðr
konungs; en heima í búnaði, þá var Sigurðr í engan stað minni
rausnarmaðr; hann var því vanr, meðan heiðni var, at hafa iii. blót
hvern vetr, eitt at vetrnóttum, en annat at miðjum vetri, iii. at
sumri; en er hann tók við kristni, þá helt hann þó teknum hætti um
veizlur; hafði hann þá um haustit vinaboð mikit, ok enn jólaboð um
vetrinn, ok bauð þá enn til sín mǫrgum mǫnnum; þriðju veizlu hafði hann
um páska ok hafði þá ok fjǫlment. Slíku hélt hann fram, meðan hann
lifði. Sigurðr varð sóttdauðr. Þá var Ásbjǫrn xviii. vetra; tók hann þá
arf eptir fǫður sinn; helt hann teknum hætti ok hafði iii. veizlur á
hverjum vetri, sem faðir hans hafði haft. Þess var skamt í milli, er
Ásbjǫrn hafði tekit við fǫðurarfi, ok þess, er árferð tók at versna ok
sæði manna brugðusk. Ásbjǫrn helt inu sama um veizlur sínar, ok naut
hann þá þess við, at þar váru forn korn ok forn fǫng, þau er hafa
þurfti. En er þau misseri liðu af ok ǫnnur kómu, var þá korn engum mun
betra en in fyrri. Þá vildi Sigríðr, at veizlur væri af teknar, sumar
eða allar; Ásbjǫrn vildi þat eigi; fór hann þá um um haustit at hitta
vini sína ok keypti korn þar sem hann gat, en þá af sumum. Fór svá enn
fram þann vetr, at helt veizlum ǫllum. En eptir um várit fengusk lítil
sæði, þvíat engi gat frækorn at kaupa. Rœddi Sigríðr um, at fækka
skyldi húskarla; Ásbjǫrn vildi þat eigi ok helt hann ǫllu inu sama þat
sumar; korn var heldr óárvænt. Þat fylgði ok þá, at svá var sagt sunnan
ór landi, at Óláfr konungr bannaði korn ok malt ok mjǫl at flytja
sunnan ok norðr í landit. Þá þótti Ásbirni vandask um tilfǫngin búsins;
var þat þá ráð hans, at hann lét fram setja byrðing, er hann átti; þat
var haffœranda skip at vexti; skipit var gott ok reiði vandaðr mjǫk
til; þar fylgði segl, stafat með vendi. Ásbjǫrn rézk til ferðar, ok með
honum xx. menn; fóru norðan um sumarit, ok er ekki sagt frá ferð þeira,
fyrr en þeir koma í Karmtsund aptan dags ok lǫgðu at við Ǫgvaldznes.
Þar stendr bœr mikill skamt upp á eyna Kǫrmt, er heitir á Ǫgvaldznesi;
þar var konungs bú, ágætr bœr; þar réð fyrir Þórir selr; var hann þar
ármaðr. Þórir var maðr ættsmár ok hafði mannazk vel, starfsmaðr góðr,
snjallr í máli, áburðarmaðr mikill, framgjarn ok óvæginn; hlýddi honum
þat síðan, er hann fekk konungs styrk; hann var maðr skjótorðr ok
ǫrorðr. Þeir Ásbjǫrn lágu þar um nótt. En um morgininn, er ljóst
varorðit, gekk Þórir ofan til skips ok nǫkkurir menn með honum. Hann
spurði, hverr fyrir skipi því réði inu vegliga. Ásbjǫrn segir til sín
ok nefndi fǫður sinn. Þórir spyrr, hvert hann skyldi fara it lengsta,
eða hvat honum væri at ørendum.

Ásbjǫrn segir, at hann vill kaupa sér korn ok malt; segir hann, sem
satt var, at hallæri var mikit norðr í land — »en oss er sagt, at hér
sé vel ært; viltu, bóndi, selja oss korn? Ek sé, at hér eru hjálmar
stórir; væri oss þat órlausn, at þurfa eigi lengra at fara«. Þórir
svarar: »ek skal gera þér órlausn, at þú þurfir eigi lengra at fara at
kornkaupum eða víðara hér um Rogaland. Ek kann þat segja þér, at þú
munt hér vel mega aptr hverfa ok fara eigi lengra, þvíat þú munt eigi
korn hér fá né í ǫðrum stǫðum, þvíat konungr bannar at selja heðan korn
norðr í land — ok far aptr, Háleygr; sá mun þér inn bezti«. Ásbjǫrn
segir: »ef svá er, bóndi, sem þú segir, at vér munum ekki fá kornkaup,
þá mun eigi minna mitt ørendi, en hafa kynnisókn á Sóla ok sjá híbýli
Erlings frænda míns«. Þórir segir: »hversu mikla frændsemi átt þú við
Erling?«. Hann segir: »móðir mín er systir hans«. Þórir segir: »vera
kann þá, at ek hafa þá ekki varliga mælt, ef þú ert systurson
konungsins Rygja«. Þá kǫstuðu þeir Ásbjǫrn tjǫldunum af sér ok snøru út
skipinu. Þórir kallaði á þá: »farið nú vel ok komið hér, þá er þér
farið aptr«. Ásbjǫrn segir, at svá skyldi vera. Fara þeir nú leið sína
ok koma at kveldi á Jaðar. Fór Ásbjǫrn upp með x. menn, en aðrir x.
gættu skips. En er Ásbjǫrn kom til bœjar, fekk hann þar góðar viðtǫkur
ok var Erlingr við hann inn kátasti. Setti Erlingr hann it næsta sér ok
spurði hann margra tíðenda norðan ór landi. Ásbjǫrn segir it ljósasta
af ørendum sínum. Erlingr segir, at þat var þá eigi vel til borit, er
konungr bannaði kornsǫlur — »veit ek, segir hann, eigi þeira manna ván
hér, at traust myni til bera at brjóta orð konungs; verðr mér vanngætt
til skaps konungs, þvíat margir eru spillendr at um vináttu vára«.
Ásbjǫrn segir: »seint er satt at spyrja; mér hefir kent verit á
ungaaldri, at móðir mín væri frjálsborin í allar hálfur ok þat með, at
Erlingr á Sóla væri nú gǫfgastr hennar frænda, en nú heyri ek þik
segja, at þú sér eigi svá frjáls fyrir konungs þrælum, at þú megir ráða
fyrir korni þínu slíkt er þér líkar«. Erlingr sá til hans ok glotti við
tǫnn ok mælti: »minna vitið þér af konungs ríki Háleygir en vér Rygir;
en ǫrorðr muntu heima vera; áttu ok ekki langt tilþess at telja.
Drekkum nú fyrst, frændi, sjám í morgin, hvat títt er um ørendi þitt«.
Gerðu þeir svá ok váru kátir um kveldit. Eptir um daginn talask þeir
viðr, Erlingr ok Ásbjǫrn, ok mælti Erlingr: »hugsat hefi ek nǫkkut
fyrir um kornkaupin þín, Ásbjǫrn, eða hversu vandr muntu vera at
kaupunautum?«. Hann segir, at hann hirði þat aldrigi, at hverjum hann
keypti korn, ef honum væri heimult selt. Erlingr mælti: »þat þykki mér
líkara, at þrælar mínir munu eiga korn, svá at þú munt vera fullkaupa;
þeir eru ekki í lǫgum eða landzrétt með ǫðrum mǫnnum«. Ásbjǫrn segir,
at hann vill þann kost. Þá var sagt þrælunum til um þetta kaup; létu
þeir korn fram ok malt ok seldu Ásbirni; hlóð hann skip sitt, sem hann
vildi. En er hann var í brot búinn, leiddi Erlingr hann út með
vingjǫfum, ok skilðusk þeir með kærleikum. Fekk Ásbjǫrn byrleiði gott
ok lagði at um kveldit í Karmtsundi við Ǫgvaldznes, ok váru þar um
nóttina. Þórir seir hafði þegar spurn af um farar Ásbjarnar ok svá þat,
at skip hans var kafhlaðit. Þórir stefndi til sín liði um nóttina, svá
at hann hafði fyrir dag lx. manna; hann fór á fund Ásbjarnar, þegar er
lítt var lýst; gengu þeir þegar út á skipit. Þá váru þeir Ásbjǫrn
klæddir, ok heilsaði Ásbjǫrn Þóri. Þórir spyrr, hvat þunga Ásbjǫrn
hefði á skipi. Hann segir, at korn ok malt var. Þórir segir: »þá mun
Erlingr gera at vanða, at taka fyrir hégómamál ǫll orð konungs, ok
leiðisk honum enn eigi þat, at vera hans motstǫðumabr í ǫllu, ok er
furða at, er konungr lætr honum alt hlýða«. Var Þórir málóði um hríð;
en er hann þagnaði, þá segir Ásbjǫrn, at korn hǫfðu átt þrælar Erlings.
Þórir svarar snelt, at hann hirði eigi um prettu þeira Erlings — »er nú
hitt til, Ásbjǫrn, at þér gangið á land, elligar fœrum vér yðr
útbyrðis; þvíat vér viljum enga þrǫng hafa af yðr, meðan vér ryðjum
skipit«. Ásbjǫrn sá, at hann hafði eigi liðskost við Þóri, ok gengu
þeir Ásbjǫrn á land upp, en Þórir lét flytja farminn allan af skipinu.
En er rutt var skipit, þá gekk Þórir eptir skipinu; hann mælti:
»furðugott segl hafa þeir Háleygirnir; taki byrðingssegl várt it forna
ok fái þeim; þat er þeim fullgott, er þeir sigla lausum kili«. Svá var
gǫrt, at skipt var seglunum. Fóru þeir Ásbjǫrn brot leið sína við svá
búit ok stefndi hann þá norðr með landi ok létti eigi fyrr, en hann kom
heim í ǫndverðan vetr, ok varð sjá fǫr allfræg. Varð þá alt starf tekit
af Ásbirni, at búa veizlur á þeim vetri. Þórir bauð Ásbirni til
jólaveizlu ok móður hans ok þeim mǫnnum, erþau vildu hafa með sér;
Ásbjǫrn vildi eigi fara ok sat heima. Þat fann á, at Þóri þótti Ásbjǫrn
gera óvirðiliga til boðsins; hafði Þórir í fleymingi um farar Ásbjarnar
— »bæði er, segir hann, at mikill er virðingamunr vár frænda Ásbjarnar,
enda gerir hann svá, slíkt starf sem hann lagði á í sumar, at sœkja
kynnit til Erlings á Jaðar, en hann vill eigi hér fara í næsta hús til
mín; veit ek eigi, hvárt hann hyggr, at Selþórir myni í hverjum hólma
fyrir vera«. Slík orð spurði Ásbjǫrn til Þóris ok ǫnnur þeim lík.
Ásbjǫrn unði stórilla ferð sinni ok enn verr, er hann heyrði slíkt haft
at hlátri ok spotti. Var hann heima um vetrinn ok fór hvergi til
heimboða.

K. 118. Dráp Selþóris.

Ásbjǫrn átti langskip; þat var snekkja xx-sessa, stóð í nausti miklu.
Eptir kyndilsmessu lét hann setja fram skipit ok bera til reiða ok lét
búa skipit. Þá stefnði hann til sín vinum sínum ok hafði nær lxxxx.
manna ok alla vel vápnaða. En er hann var búinn ok byr gaf, þá siglði
hann suðr með landi, ok fara þeir ferðar sinnar, ok byrjar heldr seint;
en er þeir sœkja suðr í land, þá fóru þeir útleið meirr en þjóðleið.
Ekki varð til tíðenda um ferð þeira, fyrr en þeir kómu at kveldi fimta
dag páska útan at Kǫrmt. Hennig er þannug farit, at hon er mikil ey,
lǫng ok víðast ekki breið, liggr við þjóðleið fyrir útan; þar er mikil
byggð ok víða er eyin óbyggð, þat er út liggr til hafsins. Þeir Ásbjǫrn
lendu útan at eyjunni, þar er óbyggt var. En er þeir hǫfðu tjaldat, þá
mælti Ásbjǫrn: »nú skuluð þér vera eptir hér ok bíða mín; en ek mun
ganga upp á eyna á njósn, hvat títt er í eyjunni, þvíat vér hǫfum ekki
um spurt áðr«. Ásbjǫrn hafði vándan búnað ok hǫtt síðan, fork í hendi,
gyrðr sverði undir klæðum. Hann gekk á land upp ok yfir á eyna. En er
hann kom á nǫkkura hæð, þá er hann mátti sjá til bœjar á Ǫgvaldznesi ok
svá fram í Karmtsund, þá sá hann mannfarar miklar bæði á sæ ok á landi,
ok sótti þat fólk alt til bœjar á Ǫgvaldznesi; honum þótti þat
undarligt. Síðan gekk hann heim til bœjarins ok þar til, er
þjónostumenn bjoggu mat; heyrði hann þá þegar ok skilði rœður þeira, at
Óláfr konungr var þar kominn til veizlu, sva þat með, at konungr var
til borða genginn. Ásbjǫrn snøri þá til stofunnar, en er hann kom í
forstofuna, þá gekk annarr maðr út, en annarr inn, ok gaf engi maðr at
honum gaum; opin var stofuhurðin; hann sá, at Þórirselr stóð fyrir
hásætisborðinu. Þá var mjǫk á kveld liðit. Ásbjǫrn heyrði til, at menn
spurðu Þóri frá skiptum þeira Ásbjarnar, ok svá þat, at Þórir sagði af
langa sǫgu, ok þótti Ásbirni hann halla sýnt sǫgunni. Þá heyrði hann,
at maðr mælti: »hvernug varð hann Ásbjǫrn, þá er þér rudduð skipit?«.
Þórir segir: »bar hann sik til nǫkkurrar hlítar ok þó eigi vel, þá er
vér ruddum skipit, en er vér tókum seglit af honum, þá grét hann«. En
er Ásbjǫrn heyrði þetta, þá brá hann sverðinu hart ok títt ok hljóp í
stofuna, hjó þegar til Þóris; kom hǫggit útan á hálsinn; fell hǫfuðit á
borðit fyrir konunginn, en búkrinn á fœtr honum; urðu borðdúkarnir í
blóði einu bæði uppi ok niðri. Konungr mælti, bað taka hann ok var sva
gǫrt, at Ásbjǫrn var tekinn hǫndum ok leiddr út ór stofunni; en þá var
tekinn borðbúnaðrinn ok dúkarnir ok í brot borinn, svá likit Þóris var
í brot borit, ok sópat alt þat er blóðugt var. Konungr var allreiðr ok
stilti vel orðum sínum, svá sem hann var vanr jafnan. Skjálgr
Erlingsson stóð upp ok gekk fyrir konung ok mælti svá: »nú mun, sem
optarr konungr, at þar mun til umbótar at sjá, er þér eruð; ek vil
bjóða fé fyrir mann þenna, til þess at hann haldi lífi sínu ok limum,
en þér konungr, skapið ok skerið um alt annat«. Konungr segir: »er eigi
þat dauðasǫk, Skjálgr, ef maðr brýtr páskafrið ok sú ǫnnur, er hann
drap mann í konungs herbergi; sú in iii., er ykkr fǫður þínum mun
þykkja lítils verð, er hann hafði fœtr mína fyrir hǫggstokkinn?«.
Skjálgr svarar: »illa er þat, konungr, er yðr mislíkar; en elligar væri
verkit it bezta unnit. En ef verk þetta, konungr, þykkir yðr í móti
skapi ok mikils vert, þá vætti ek, at ek þiggja mikit af yðr fyrir
þjónostu mína; munu margir þat mæla, at yðr sé þat vel geranda«.
Konungr segir: »þóttú sér mikils verðr, Skjálgr, þá mun ek eigi fyrir
þínar sakir brjóta lǫgin ok leggja konungstígnina«. Skjálgr snýsk þá í
brot ok út ór stofunni. Xii. menn hǫfðu þar verit með Skjálgi, ok
fylgðu þeir honum allir, ok margir aðrir gengu með honum í brot.
Skjálgr mælti til Þórarins Nefjólfssonar: »ef þú vilt hafa vináttu
mína, þá legðu allan hug á, at maðrinn sé eigi drepinn fyrir sunnudag«.
Síðan ferr Skjálgr ok menn hans ok tóku róðrarskútu, er hann átti, ok
róa suðr, svá sem á mátti taka, ok kómu í elding nætr á Jaðar, gengu
þegar upp til bœjarins ok til lopts þess, er Erlingr svaf í. Skjálgr
hljóp á hurðina, svá at hon brotnaði at nǫglum. Við þat vaknar Erlingr
ok aðrir, sem inni váru; hannvar skjótastr á fœtr ok greip upp skjǫld
sinn ok sverð ok hljóp til duranna ok spurði, hverr þar fœri svá ákaft.
Skjálgr segir til sín ok bað upp láta hurðina. Erlingr segir: »þat var
líkligast, at þú myndir vera, ef allheimsliga fór, eða fara menn
nǫkkurir eptir yðr?«. Var þá látin upp hurðin. Þá mælti Skjálgr: »þat
vænti ek, þótt þér þykki ek fara ákafliga, at Ásbirni, frænda þínum,
þykki ekki ofrskjótt, þar er hann sitr norðr á Ǫgvaldznesi í fjǫtrum;
ok er þat mannligra at fara til ok duga honum«. Síðan hafask þeir
feðgar orð við; segir þá Skjálgr Erlingi alla atburði um víg Selþóris.

K. 119. Frá Þórarni Nefjólfssyni.

Óláfr konungr settisk í sæti sitt, þá er um var búizk í stofunni, ok
var hann allreiðr; hann spurði, hvat títt var um vegandann; honum var
sagt, at hann var úti í svǫlum í gæzlu hafðr. Konungr segir: »hví er
hann eigi drepinn?«. Þórarinn Nefjólfsson segir: »herra, kallið ér eigi
þat morðverk, at drepa menn um nætr?«. Þá mælti konungr: »seti hann í
fjǫtur ok drepi hann í morgin«. Þá var Ásbjǫrn fjǫtraðr ok byrgðr einn
í húsi um nóttina. Eptir um daginn hlýddi konungr morguntíðum; síðan
gekk hann á stefnur ok sat þar fram til hámessu; ok er hann gekk frá
tíðum, mælti hann til Þórarins: »mun nú vera sólin svá há, at Ásbjǫrn,
vinr yðarr, mun mega hanga«. Þórarinn segir ok laut konungi: »herra,
sagði byskup inn fyrra frjádag, at sá konungr, er allz á vald, ok þolði
hann skapraunir, ok er sá sæll, er heldr má eptir honum líkja, en eptir
hinum, er þá dœmðu manninn til dauða, eða þeim, er olli manndrápinu. Nú
er eigi langt til morgins, ok er þá sýkn dagr«. Konungr leit við honum
ok mælti: »ráða muntu þessu, at hann mun ekki í dag drepinn; skaltu nú
taka við honum ok varðveita hann; ok vit þat til sannz, at þar liggr
líf þitt við, ef hann kømsk í brot með nǫkkuru móti«. Gekk þá konungr
leið sína, en Þórarinn gekk þar til, er Ásbjǫrn sat í járnum. Lét
Þórarinn þá af honum fjǫtur ok fylgði honum í stofu eina lítla ok lét
þá fá honum drykk ok mat ok segir honum, hvat konungr hefði á lagt, ef
Ásbjǫrn hlypi í brot. Ásbjǫrn segir, at Þórarinn þurpti ekki þat at
óttask. Sat Þórarinn þar hjá honum lengi um daginn ok svá svaf hann þar
um nóttina. Laugardag stóð konungr upp ok fór til morgintíða; síðan
gekk hann á stefnur, ok var þar fjǫlment komit af bóndum, ok áttu þeir
mart at kæra. Satkonungr þar lengi dags, ok varð heldr síð gengit til
hámessu. Eptir þat gekk konungr til matar; en er hann hafði matazk,
drakk hann um hríð, svá at borð váru uppi. Þórarinn gekk til prests
þess, er kirkju varðveitti, ok gaf honum íí. aura silfrs til þess, at
hann skyldi hringja til helgar. jamskjótt sem konungs borð fóru upp. En
er konungr hafði drukkit þá hríð, sem honum þótti felt, þá var borð upp
tekit. Þá mælti konungr, segir, at þá var ráð, at þrælar fœri með
vegandann ok dræpi hann. Í því bili var hringt til helgar. Þá gekk
Þórarinn fyrir konung ok mælti: »grið mun sjá maðr skulu hafa um
helgina, þótt hann hafði illa til gǫrt«. Konungr segir: »gættu hans,
Þórarinn, svá at hann komisk eigi í brot«. Gekk þá konungr til kirkju
ok fór til nónu, en Þórarinn sat enn um daginn hjá Ásbirni. Sunnudag
gekk byskup til Ásbjarnar ok skriptaði honum ok gaf honum lof til at
hlýða hámessu. Þórarinn gekk þá til konungs ok bað hann fá menn til at
varðveita vegandann — »vil ek nú, segir hann, viðr skiljask hans mál«.
Konungr bað hann hafa þǫkk fyrir þat. Fekk hann þá menn til at
varðveita Ásbjǫrn; var þá settr fjǫturr á hann. En er til hámessu var
gengit, þá var Ásbjǫrn leiddr til kirkju; stóð hann úti fyrir kirkjunni
ok þeir, er hann varðveittu; konungr ok ǫll alþýða stóð at messu.

K. 120. Sætt Erlings ok Óláfs konungs.

Nú er þar til máls at taka, er fyrr var frá horfit, er þeir Erlingr ok
Skjálgr, sonr hans, gerðu ráð sín um þetta vannkvæði ok staðfestisk þat
með áeggjan Skjálgs ok annarra sona hans, at þeir samna liði ok skera
upp herǫr; kom þá brátt saman lið mikit, ok réðu þeir til skipa, ok var
þá skorat manntal, ok var nær xv. hundruð manna. Fóru þeir með þat lið
ok kómu sunnudaginn í Kǫrmt á Ǫgvaldznes ok gengu upp til bœjar með
ǫllu liðinu ok kómu í þann tíma, er lokit var guðspjalli; gengu þegar
upp at kirkjunni ok tóku Ásbjǫrn, ok var brotinn fjǫturr af honum. En
við gný þenna ok vápnabrak, þá hljópu allir inn í kirkjuna, þeir er áðr
váru úti; en þeir, er í kirkju váru, þá litu allir út, nema konungr,
hann stóð ok sásk ekki um. Þeir Erlingr skipuðu liði sínu tveim megin
strætis þess, er lá frá kirkju ok til stofunnar; stóð Erlingr ok synir
hans næst stofunni. En er allar tíðir váru sungnar, þá gekk konungr
þegar út ór kirkju; gekk hann fyrst fram í kvína, en síðan hverr eptir
ǫðrum hans manna. Þegar er hann kom heim at durunum, þá gekkErlingr
fyrir dyrrnar ok laut konungi ok heilsaði honum. Konungr svarar, bað
guð hjálpa honum. Þá tók Erlingr til máls: »sva er mér sagt, at
Ásbjǫrn, frænda minn, hafi sótt glœpska mikil, ok er þat illa, konungr,
ef svá er orðit, at vðr sé misþokki at. Nú em ek því kominn at bjóða
fyrir hann sætt ok yfirbœtr þvílíkar, sem þér vilið sjálfir gǫrt hafa,
en þiggja þar í mót líf hans ok limar ok landzvist«. Konungr svarar:
»svá lízk mér, Erlingr, sem þér mynið nú þykkjask hafa vald á um mál
Ásbjarnar; veit ek eigi, hví þú lætr svá, sem þú skylir bjóða sættir
fyrir hann; ætla ek þik fyrir því hafa dregit saman her mannz, at nú
ætlar þú at ráða vár í milli«. Erlingr segir: »þér skuluð ráða, ok ráða
svá, at vér skilimk sáttir«. Konungr mælti: »ætlar þú at hræða mik,
Erlingr? hefir þú því lið mikit?«. »Nei«, segir hann. »En ef annat býr
í, þá mun ek nú ekki flýja«. Erlingr segir: »eigi þarftu at minna mik á
þat, at þeir hafa fundir okrir orðit hér til, er ek hefi lítinn
liðskost haft við þér; en nú skal ekki leyna þik því, er mér býr í
skapi, at ek vil, at vit skilimk sáttir; eða mér er ván, at ek hætta
ekki til fleiri funda várra«. Erlingr var þá rauðr sem blóð í andliti.
Þá gekk fram Sigurðr byskup ok mælti til konungs: »herra, ek býð yðr
hlýðni fyrir guðs sakir, at þér sættizk við Erling, eptir því sem hann
býðr, at maðr sjá hafi lífs grið ok lima, en þér ráðið einir ǫllu
sáttmáli«. Konungr svarar: »þér skuluð ráða«. Þá mælti byskup:
»Erlingr, fáið þér konungi festu þá, er honum líki; síðan gangi Ásbjǫrn
til griða ok á konungs vald«. Erlingr fekk festur, en konungr tók við.
Síðan gekk Ásbjǫrn til griða ok á konungs vald ok kysti á hǫnd konungs.
Snøri þá Erlingr í brot með liði sínu; varð þá ekki at kveðjum. Gekk þá
konungr inn í stofuna ok Ásbjǫrn með honum; síðan lauk kunungr upp
sættargørðina ok mælti svá: »þat skal uphaf sættar okkarrar, Ásbjǫrn,
at þú skalt ganga undir landzlǫg þau, at sá maðr, er drepr þjónostumann
konungs, þá skal hann taka undir þá þjónostu sǫmu, ef konungr vill. Nú
vil ek, at takir upp ármenning þessa, er Selþórir hefir haft, ok ráð
hér fyrir búi mínu á Ǫgvaldznesi«. Ásbjǫrn segir, at svá skyldi vera,
sem konungr vildi — »verð ek þó fyrst at fara til bús míns ok skipa þar
til«. Konungr lét sér þat vel líka; fór hann þaðan til annarrar veizlu,
þar sem gǫr var í móti honum, en Ásbjǫrn rézk þá til ferðar við
fǫruneyti sitt. Þeir hǫfðu legit í leynivágum þá stund alla, er Ásbjǫrn
var íbrot; hǫfðu þeir njósn af, hvat títt var um hans ráð, ok vildu
eigi í brot fara, fyrr en þeir vissi, hvat þar réðisk af. Síðan snýsk
Ásbjǫrn til ferðar ok léttir eigi fyrr um várit, en hann kømr norðr til
bús síns. Hann var kallaðr Ásbjǫrn selsbani. En er Ásbjǫrn hafði heima
verit eigi lengi, þá hittusk þeir Þórir, frændrnir, ok talask við.
Spyrr Þórir Ásbjǫrn vendiliga at um ferð hans ok alla atburði þá, sem
þar hǫfðu orðit til tíðenda, en Ásbjǫrn sagði sǫgu þá, sem gengit
hafði. Þá segir Þórir: »þá muntu þykkjask hafa rekit af hendi
svívirðing þá, er þú vart ræntr á hausti?«. »Svá er, kvað Ásbjǫrn; eða
hversu þykki þér, frændi?«. »Þat skal skjótt segja, kvað Þórir, at ferð
sú in fyrri, er þú fórt suðr í land, varð in svívirðligsta, ok stóð sú
til nǫkkurrar umbótar; en þessi fǫr er bæði þín skǫmm ok frænda þinna,
ef þat skal framgengt verða, at þú gerisk konungs þræll ok jafningi ins
versta mannz, Þóris sels. Nú ger þú svá mannliga, at þú sit heldr at
eignum þínum hér; skulum vér, frændr þínir, veita þér styrk til þess,
at þú komir aldri síðan í slíkt ǫngþveiti«. Ásbirni þótti þetta
vænligt; ok áðr þeir Þórir skilðisk, þá var þetta ráð staðfest, at hann
skyldi sitja í búi sínu ok fara ekki síðan á konungs fund eða í hans
þjónostu, ok gerði hann svá ok sat heima at búum sínum.

K. 121. Frá Hǫrðum.

Eptir þat er þeir Óláfr konungr ok Erlingr Skjálgsson hǫfðu hizk á
Ǫgvaldznesi, þá hófsk með þeim af nýju sundrþykkit, ok óx til þess, er
þar af gerðisk fullr fjándskapr milli þeira. Fór Óláfr konungr at
veizlum um Hǫrðaland um várit; ok þá fór hann upp á Vǫrs, þvíat hann
spurði, at fólk var þar litt trúat. Hann átti þing við bœndr, þar sem á
Vangi heitir; kómu þar bœndr fjǫlment ok með alvæpni, bauð konungr þeim
at taka við kristni, en búendr buðu bardaga í mot; ok kom svá, at
hvárirtveggju fylkðu liði sínu. Var þá svá um bœndr, at þeim skaut
skelk í bringu, ok vildi engi fremstr standa; ok varð þat þá at lykðum,
er þeim gegndi betr, at þeir gengu til handa konungi ok tóku kristni.
Skilðisk konungr eigi þaðan, fyrr en þar var alkristnat orðit. Þat var
einn dag, at konungr reið leið sína ok sǫng psálma sína; en er hann kom
gegnt haugunum, nam hann stað ok mælti: »þau skal segja orð mín maðr
manni, at ek kalla ráð, at aldrigi síðan fari Nóregs konungr í milli
þessa hauga«. Er þat ok sǫgn manna, at flestir konungar hafiþat varazk
síðan. Þá fór Óláfr konungr út í Ostrarfjǫrð, kom þar til skipa sinna,
fór þá norðr í Sogn ok tók þar veizlur um sumarit. En er hausta tók,
snøri hann inn í fjǫrðinn; fór þaðan upp á Valdres; þar var áðr heiðit.
Konungr fór sem ákafligast upp til vatsins; kom þar á óvart bóndum ok
tók þar skip þeira, gekk þar á sjálfr með ǫllu liði sínu. Síðan skar
hann þingboð, ok settisk þingit svá nær vatninu, at konungr átti allan
kost skipa, ef hann þættisk þurfa. Bœndr sóttu þingit með her mannz
alvápnaðan. Konungr bauð þeim kristni; en búendr œpðu í móti ok báðu
hann þegja; gerðu þegar gný mikinn ok vápnabrak. En er konungr sá, at
þeir vildu ekki til hlýða þess, er hann kendi þeim, ok þat annat, at
þeir hǫfðu þann múg mannz, er ekki stózk við, þá snøri hann rœðunni,
spurði þá at, ef nǫkkurir væri þeir menn á þinginu, er sakir þær ættisk
við, er þeir vildi, at hann setti í milli þeira. Þat fanzk brátt í
orðum búanda, at margir váru þar rangsáttir sín í milli, er þá hǫfðu
samhlaupa orðit at mæla móti kristninni. En þegar er búendr tóku at
kæra sín vendræði, þá aflaði hverr þeira sér sveitar at flytja sitt mál
fram; gekk því þann dag allan; at kveldi var slitit þinginu. Þegar er
búendr hǫfðu spurt, at Óláfr konungr hafði farit um Valdres ok hann var
kominn í byggð, þá hǫfðu þeir látit fara herǫr ok stefnt saman þegn ok
þræl; fóru með her þann í móti konungi; en þá var víða aleyða í
byggðinni; bœndr heldu samnaðinum, þá er þinginu sleit; þess varð
konungr víss; en er hann kom á skip sín, þá lét hann róa um nóttina
yfir þvert vatnit; þar lét hann upp ganga í byggðina, lét þar brenna ok
ræna. Eptir um daginn røru þeir nes frá nesi; lét konungr alt brenna
byggðina. En þeir búendr, er í samnaðinum váru, þá er þeir sá reyk ok
loga til bœja sinna, þá urðu þeir lausir í flokkinum; stefndi þá hverr
í brot ok leitaði heim, ef hann mætti finna hýski sitt. En þegar er rof
kom í liðit, þá fór hverr at ǫðrum, til þess er alt riðlaðisk í smá
flokka. En konungr røri yfir vatnit ok brendi þá á hváru tveggja landi.
Kómu þá bœndr til hans ok báðu miskunnar, buðu handgǫngu sína. Gaf hann
hverjum manni grið, er til hans kom ok þess krafði, ok svá fé þeira.
Mælti þá engi maðr við kristni; lét konungr þá skíra fólkit ok tók
gíslar af búǫndum. Dvalðisk konungr þar lengi um haustit; lét draga
skipin um eið á milli vatna; fór konungr lítt um land uppi frá vǫtnum,
þvíat hann trúði illa bóndum; hann lét þar gerar kirkjur ok vigja ok
settikennimenn. En er konungi þótti ván frøra, þá sótti hann á land
upp, kom þá fram á Þótni. Þess getr Arnórr jarlaskald, er Óláfr konungr
hafði brent á Uplǫndum, þá er hann orti um Harald, bróður hans:

85. Gengr í ætt, þats yngvi Upplendinga brendi (þjóð galt ræsis reiði)
rǫnn(þess’s fremstr es manna); vildut ǫflgar aldir, áðr vas stýrt til
váða, grams dolgum feksk galgi, gagnprýðanda hlýða.

Síðan fór Óláfr konungr norðr um Dala alt til fjallz ok nam eigi
staðar, fyrr en hann kom í Þrándheim ok alt til Niðaróss, bjó þar til
vetrvistar ok sat þar um vetrinn. Sá var inn tíundi vetr konungdóms
hans. Áðr um sumarit fór Einarr þambarskelfir ór landi ok fyrst vestr
til Englandz, hitti þar Hákon jarl, mág sinn, dvalðisk þar með honum um
hríð. Síðan fór Einarr á fund Knúts konungs ok þá af honum stórar
gjafar. Eptir þat fór Einarr suðr um sæ ok alt suðr til Rúmaborgar ok
kom aptr annat sumar; fór þá til búa sinna; hittusk þeir Óláfr konungr
þá ekki.

K. 122. Fœddr Magnús konungr góði.

Álfhildr hét kona, er kǫlluð var konungs ambótt; hon var þó af góðum
ættum komin; hon var kvinna fríðust; hon var með hirð Óláfs konungs. En
þat vár varð þat til tíðenda, at Álfhildr var með barni; en þat vissu
trúnaðarmenn konungs, at hann myndi vera faðir barns þess. Svá bar at
eina nótt, at Álfhildi stóð sótt; var þar fátt manna við statt, konur
nǫkkurar ok prestr ok Sigvatr skáld ok fáir aðrir. Álfhildr var
þungliga haldin, ok gekk henni nær dauða; hon fæddi sveinbarn; ok var
þat um hríð, er þau vissu ógløggt, hvárt líf var með barninu; en er
barnit skaut ǫndu upp ok allómáttuliga, þá bað prestr Sigvat fara at
segja konungi. Hann svarar: »ek þori fyrir engan mun at vekja
konunginn, þvíat hann bannar þat hverjum manni at bregða svefni fyrir
honum, fyrr en hann vaknar sjálfr«. Þrestrinn svarar: »nauðsyn berr nú
til, at barn þetta fái skírn; mér sýnisk þat allólífligt«. Sigvatr
mælti: »heldr þori ek til þess at ráða, at þú skírir barnit, en ek
vekja konung; ok mun ek ávítum upp halda ok gefa nafn«. Svá gerðu þeir,
at sveinn sá var skírðr ok hét Magnús. Eptir um morgininn, þá er
konungr var vaknaðr ok klæddr, var honum sagt alt frá þessum atburðum.
Þá lét konungr kalla til sín Sigvat; konungr mælti: »hví vartu svá

djarfr, at þú lézt skíra barn mitt, fyrr en ek vissa?«. Sigvatr svarar:
»því at ek vilda heldr gefa guði ii. menn, en einn fjándanum«. Konungr
mælti: »fyrir hví mundi þat við liggja?«. Sigvatr svarar: »barnit var
at komit dauða, ok mundi þat fjándans maðr, ef þat dœi heiðit; en nú
var þat guðs maðr. Hitt er ok annat, at ek vissa þótt þú værir mér
reiðr, at þar myndi eigi meira við liggja en líf mitt; en ef þú vill,
at ek týna því fyrir þessa sǫk, þá vænti ek, at ek sjá guðs maðr«.
Konungr mælti: »hví létztu sveininn Magnús heita?, ekki er þat várt
ættnafn«. Sigvatr svarar: »ek hét hann eptir Karla-Magnúsi konungi,
þann vissa ek mann baztan í heimi«. Þá mælti konungr: »gæfumaðr ertu
mikill, Sigvatr; er þat eigi undarligt, at gæfa fylgi vizku; hitt er
kynligt, sem stundum kann verða, at sú gæfa fylgir óvizkum mǫnnum, at
óvitrlig ráð snúask til hamingju«. Var þá konungr allglaðr. Sveinn sá
fœddisk upp ok var brátt efniligr, er aldr fór yfir hann.

K. 123. Dráp Selsbana.

Þat vár it sama fekk Óláfr konungr í hǫnd Ásmundi Grankelssyni sýslu á
Hálogalandi hálfa til móts við Hárek í Þjóttu; en hann hafði áðr haft
alla, suma at veizlu, en suma at léni. Ásmundr hafði skútu ok á nær
xxx. manna ok vápnaða vel. En er Ásmundr kom norðr, þá hittusk þeir
Hárekr; segir Ásmundr honum, hvernug konungr hafði til skipat um
sýsluna; lét þar fylgja jartegnir konungs. Hárekr segir svá, at konungr
myndi ráða, hverr sýslu hefði — »en þó gerðu ekki svá inir fyrri
hpfðingjar, at minka várn rétt, er ættbornir erum til ríkis at hafa af
konungum, en fá þá í hendr bóandasonum þeim, er slíkt hafa fyrr ekki
með hǫndum haft«. En þótt þat fynnisk á Háreki, at honum þótti þetta
móti skapi, þá lét hann Ásmund við sýslu taka, sem konungr hafði orð
til send. Fór þá Ásmundr heim til fǫður síns; dvalðisk þar lítla hríð,
fór þá síðan í sýslu sína norðr á Hálogaland; en er hann kom norðr í
Langey, þá bjoggu þar brœðr ii.; hét annarr Gunnsteinn, en ii. Karli;
þeir váru menn auðgir ok virðingamenn miklir. Gunnsteinn var
búsýslumaðr ok ellri þeira brœðra; Karli var fríðr sýnum ok skartsmaðr
mikill; en hvártveggi þeira var íþróttamaðr um marga hluti. Ásmundr
fekk þar góðar viðtǫkur ok dvalðisk þar um hríð; heimti þar saman ór
sýslunni slíkt, er feksk. Karli rœddi þat fyrir Ásmundi, at hann vildi
fara með honum suðr á fund Óláfs konungs ok leitasér hirðvistar.
Ásmundr fýsti þess ráðs ok hét umsýslu sinni við konung, at Karli fengi
þat ørendi, sem hann beiddisk til; rézk hann þá til fǫruneytis með
Ásmundi. Ásmundr spurði þat, at Ásbjǫrn selsbani hafði farit suðr í
Vága-stefnu ok hafði byrðing, er hann átti ok nær xx. menn á, ok hans
var þá sunnan ván. Þeir Ásmundr fóru leið sína suðr með landi ok hǫfðu
andviðri ok þó vind lítinn; siglðu skip í móti þeim, þau er váru af
Vága-flota. Spurðu þeir þá af hljóði at um farar Ásbjarnar; var þeim
svá sagt, at hann myndi þá sunnan á leið. Þeir Ásmundr ok Karli váru
rekkjufélagar, ok var þar it kærsta. Þat var einn dag, er þeir Ásmundr
røru fram eptir sundi nǫkkuru, þá siglði byrðingr móti þeim; var þat
skip auðkent; þat var hlýrbirt, steint bæði hvítum steini ok rauðum;
þeir hǫfðu segl stafat með vendi. Þá mælti Karli við Ásmund: »opt rœðir
þú um, at þér sé forvitni mikil á, at sjá hann Ásbjǫrn selsbana; eigi
kann ek skip at kenna, ef eigi siglir hann þar«. Ásmundr svarar: »ger
svá vel, lagsmaðr, seg mér til, ef þú kennir hann«. Þá rendusk hjá
skipin, ok mælti Karli: »þar sitr hann Selsbani við stýrit í blám
kyrtli«. Ásmundr svarar: »ek skal fá honum rauðan kyrtil«. Síðan skaut
hann Ásmundr at Ásbirni selsbana spjóti, ok kom á hann miðjan, flaug í
gǫgnum hann, sva at fast stóð fram í hǫfðafjǫlinni; fell Ásbjǫrn dauðr
frá stýrinu. Fóru síðan hvárirtveggju leiðar sinnar. Fluttu þeir lík
Ásbjarnar norðr á Þrándarnes. Lét þá Sigríðr senda eptir Þóri hund til
Bjarkeyjar. Kom hann til, er búit var um lík Ásbjarnar eptir sið þeira.
En er þeir fóru í brot, valdi Sigríðr vinum sínum gjafir. Hon leiddi
Þóri til skips; en áðr þau skilðisk, mælti hon: »svá er nú, Þórir, at
Ásbjǫrn, sonr minn, hlýddi ástráðum þínum. Nu vanzk honum eigi líf til
at launa þat, sem vert var; nú þótt ek sjá verr til fœr, en hann myndi
vera, þá skal ek þó hafa vilja til. Nú er hér gjǫf, er ek vil gefa þér,
ok vilda ek, at þér kvæmi vel í hald« — þat var spjót — »hér er nú
spjót þat, er stóð í gǫgnum Ásbjǫrn, son minn, ok er þar enn blóðit á;
máttu þá heldr muna, at þat mun hœfask ok sár þat, er þú sátt á
Ásbirni, broðursøni þínum. Nú yrði þér þá skǫruliga, ef þú létir þetta
spjót svá af hǫndum, at þat stœði í brjósti Óláfi digra. Nú mæli ek þat
um, segir hon, at þú verðir hvers mannz níðingr, ef þú hefnir eigi
Ásbjarnar«. Snøri hon þá í brot. Þórir varð svá reiðr orðum hennar, at
hann mátti engu svara, ok eigi gáði hann spjótit laust láta ok eigi
gáði hann bryggjunnar, ok mundi hann ganga á kaf, ef eigitœki menn til
hans ok styddi hann, er hann gekk út á skipit. Þat var málaspjót ekki
mikit ok gullrekinn falrinn á. Røru þeir Þórir þá í brot ok heim til
Bjarkeyjar. Ásmundr ok þeir félagar fóru leið sína, til þess er þeir
kómu suðr til Þrándheims ok á fund Óláfs konungs. Sagði Ásmundr þá
konungi, hvat til tíðenda hafði gǫrzk í fǫrum hans. Gerðisk Karli
hirðmaðr konungs. Heldu þeir Ásmundr vel vináttu sína. En orðtǫk þau,
er þeir Ásmundr ok Karli hǫfðu mælzk við, áðr vig Ásbjarnar varð, þá
fór þat ekki leynt, þvíat þeir sjálfir sǫgðu konungi frá því; en þar
var, sem mælt er, at hverr á vin með óvinum; váru þeir þar sumir, er
slíkt hugfestu, ok þaðan af kom þat til Þóris hundz.

K. 124. Frá Óláfi konungi.

Óláfr konungr bjósk um várit, er á leið, ok bjó skip sín; síðan fór
hann um sumarit suðr með landi, átti þing við bœndr, sætti menn ok
siðaði land, tók ok konungs skyldir, hvar sem hann fór. Fór konungr um
haustit alt austr til landzenda. Hafði Óláfr konungr þá kristnat land,
þar sem stórheruð váru. Þá hafði hann ok skipat lǫgum um land alt. Hann
hafði þá ok lagt undir sik Orkneyjar, svá sem fyrr var sagt. Hann hafði
ok haft orðsendingar ok gǫrt sér marga vini bæði á Íslandi ok Grœnlandi
ok svá í Færeyjum. Óláfr konungr hafði sent til Íslandz kirkjuvið, ok
var sú kirkja gǫr á Þingvelli, þar er alþingi er; hann sendi með klukku
mikla, þá er enn er þar. Þat var þá eptir, er Íslendingar hǫfðu fœrt
lǫg sín ok sett kristinn rétt, eptir því sem orð hafði til send Óláfr
konungr. Síðan fóru af Íslandi margir metorðamenn, þeir er handgengnir
gerðusk Óláfi konungi; þar var Þorkell Eyjólfsson, Þorleikr Bollason,
Þórðr Kolbeinsson, Þórðr Barkarson, Þorgeirr Hávararson, Þormóðr
Kolbrúnarskáld. Óláfr konungr hafði sent vingjafir mǫrgum hǫfðingjum
til Íslandz; en þeir sendu honum þá hluti, er þar fengusk ok þeir
væntu, at honum myndi helzt þykkja sending í. En í þessu vináttumarki,
er konungr gerði til Íslandz, bjoggu enn fleiri hlutir, þeir er síðan
urðu berir.

K. 125. Frá ráðagørð Íslendinga.

Óláfr konungr sendi þetta sumar Þórarin Nefjólfsson til Íslandz með
ørendum sínum, ok helt Þórarinn skipi sínu þá út ór Þrándheimi, er
konungr fór, ok fylgði honum suðr á Mœri.Siglði Þórarinn þá á haf út ok
fekk svá mikit hraðbyri, at hann siglði á viii. dœgrum til þess, er
hann tók Eyrar á Íslandi, ok fór þegar til alþingis ok kom þar, er menn
váru at lǫgbergi; gekk þegar til lǫgbergs. En er menn hǫfðu þar mælt
lǫgskil, þá tók Þórarinn til máls Nefjólfsson: »ek skilðumk fyrir iiii.
nóttum við Óláf konung Haraldzson; sendi hann kveðju hingat til landz
ǫllum hǫfðingjum ok landsstjórnarmǫnnum ok þar með allri alþýðu karla
ok kvinna, ungum manni ok gǫmlum, sælum ok veslum, guðs ok sína ok þat
með, at hann vill vera yðarr dróttinn, ef þér vilið vera hans þegnar,
en hvárir annarra vinir ok fultingsmenn til allra góðra hluta«. Menn
svǫruðu vel máli hans; kváðusk allir þat fegnir vilja, at vera vinir
konungs, ef hann væri vinr hérlandzmanna. Þá tók Þórarinn til máls:
»þat fylgir kveðjusending konungs, at hann vill þess beiðask í vináttu
af Norðlendingum, at þeir gefi honum ey eða útsker, er liggr fyrir
Eyjafirði, er menn kalla Grímsey; vill þar í mót leggja þau gœði af
sínu landi, er menn kunna honum til at segja, en sendi orð Guðmundi á
Mǫðruvǫllum til at flytja þetta mál, þvíat hann hefir þat spurt, at
Guðmundr ræðr þar mestu«. Guðmundr svarar: »fúss em ek til vináttu
Óláfs konungs, ok ætla ek mér þat til gagns miklu meira en útsker þat,
er hann beiðisk til; en þó hefir konungr þat eigi rétt spurt, at ek
eiga meira vald á því en aðrir, þvíat þat er nú at almenning gǫrt. Nú
munu vér eiga stefnu at vár á milli, þeir menn, er mest hafa gagn af
eyjunni«. Ganga menn síðan til búða. Eptir þat eigu Norðlendingar
stefnu milli sín ok rœða þetta mál. Lagði þá hverr til slíkt er
sýndisk. Var Guðmundr flytjandi þessa máls, ok snøru þar margir aðrir
eptir því. Þá spurðu menn, hví Einarr, bróðir hans rœddi ekki um —
«þykkir oss hann kunna, segja þeir, flest gløggst at sjá«. Þá svarar
Einarr: »þvi em ek fárœðinn um þetta mál, at engi hefir mik at kvatt;
en ef ek skal segja mína ætlan, þá hygg ek, at sá myni til vera
hérlandzmǫnnum, at ganga ekki undir skattgjafar við Óláf konung ok
allar álǫgur hér þvílíkar, sem hann hefir við menn í Nóregi; ok munu
vér eigi þat ófrelsi gera einum oss til handa, heldr bæði oss ok sonum
várum ok allri ætt várri, þeiri er þetta land byggvir; ok mun ánauð sú
aldrigi ganga eða hverfa af þessu landi; en þótt konungr sjá sé góðr
maðr, sem ek trúi vel at sé, þá mun þat fara heðan frá sem hingat til,
þá er konungaskipti verðr, at þeir eru ójafnir, sumir góðir, en sumir
illir. En eflandzmenn vilja halda frelsi sínu, því er þeir hafa haft,
síðan er land þetta byggðisk, þá mun sá til vera, at ljá konungi enskis
fangstaðar á, hvárki um landaeign hér né um þat, at gjalda heðan
ákveðnar skuldir, þær er til lýðskyldu megi metask; en hitt kalla ek
vel fallit, at menn sendi konungi vingjafir, þeir er þat vilja, hauka
eða hesta, tjǫld eða segl, eða aðra þá hluti, er sendiligir eru; er því
þá vel varit, ef vinátta kømr í mót. En um Grímsey er þat at rœða, ef
þaðan er engi hlutr fluttr, sá er til matfanga er, þá má þar fœða her
mannz, ok ef þar er útlendr herr ok fari þeir með langskipum þaðan, þá
ætla ek mǫrgum kotbóndunum munu þykkja verða þrǫngt fyrir durum«. Ok
þegar er Einarr hafði þetta mælt ok int allan utveg þenna, þá var ǫll
alþýða snúin með einu samþykki, at þetta skyldi eigi fásk. Sá Þórarinn
þá ørendislok sín um þetta mál.

K. 126. Frá svǫrum Íslendinga.

Þórarinn gekk annan dag til lǫgbergs ok mælti þá enn ørendi ok hóf svá:
»Óláfr konungr sendi orð vinum sínum hingat til landz, nefndi til þess
Guðmund Eyjólfsson, Snorra goða, Þorkel Eyjólfsson, Skapta lǫgsǫgumann,
Þorstein Hallzson; hann sendi yðr til þess orð, at þér skylduð fara á
fund hans ok sœkja þangat vináttuboð; mælti hann þat, at þér skylduð
þessa ferð eigi undir hǫfuð leggjask, ef yðr þœtti nǫkkuru varða um
hans vináttu«. Þeir svœruðu því máli, þœkkuðu konungi boð sitt, kváðusk
þetta segja mundu Þórarni síðarr um ferðir sínar, þá er þeir hefði
ráðit fyrir sér ok við vini sína. En er þeir hǫfðingjar tóku rœður sín
í milli, þá sagði hverr sem sýndisk um ferð þessa. Snorri goði ok
Skapti lǫttu þess, at leggja á þá hættu við Nóregs-menn, at allir senn
fœri af Íslandi ok þangat, þeir menn er mest réðu fyrir landi; sǫgðu
þeir, at af þessi orðsending þótti þeim heldr grunir á dregnir um þat,
er Einarr hafði getit, at konungr myndi ætla til pyndinga nǫkkurra við
Íslendinga, ef hann mætti ráða. Guðmundr ok Þorkell Eyjólfsson fýstu
mjǫk at skipask við orðsending Óláfs konungs ok kǫlluðu þat sœmðarferð
mikla mundu. En er þeir knjáðu þetta mál milli sín, þá staðfestisk þat
helzt með þeim, at þeir sjálfir skyldu eigi fara, en hverr þeira skyldi
gera mann af hendi sinni, þann er þeim þœtti bezt til fallinn — ok
skilðusk á því þingi við svá búit, ok urðu engar útanferðir á því
sumri. En Þórarinn fór tvívegis um sumarit ok kom um haustit áfund
Óláfs konungs ok segir honum sitt ørendi, slíkt er orðit var, ok svá
þat með, at hǫfðingjar mundu koma af Íslandi, svá sem hann hafði orð
til sent, eða synir þeira elligar.

K. 127 Frá Færeyingum.

Þat sama sumar kómu útan af Færeyjum til Nóregs at orðsending Óláfs
konungs Gilli lǫgsǫgumaðr, Leifr Ǫzurarson, Þórálfr ór Dímon ok margir
aðrir bóndasynir; en Þrándr í Gǫtu bjósk til ferðar, en er hann var
búinn mjǫk, þá tók hann fellisótt þá, er hann var hvergi fœrr, ok
dvalðisk hann eptir. En er þeir Færeyingar kómu á fund Óláfs konungs,
þá kallaði hann þá á tal ok átti stefnu við þá; lauk hann þá upp við þá
ørendi þau, er undir bjoggu ferðinni, ok segir þeim, at hann vildi hafa
skatt af Færeyjum ok þat með, at Færeyingar skyldu hafa þau lǫg, sem
Óláfr konungr setti þeim. En á þessi stefnu fanzk þat á orðum konungs,
at hann myndi taka festu til þessa máls af þeim færeyskum mǫnnum, er þá
váru þar komnir, ef þeir vildi þat sáttmál svardǫgum binda; bauð þeim
mǫnnum, er honum þóttu þar ágæztir, at þeir skyldu gerask honum
handgengnir ok þiggja af honum metorð ok vináttu, en þeim inum
færeyskum virðisk svá orð konungs, sem grunr myndi á vera, hvernug
þeira mál myndi snúask, ef þeir vildi eigi undir þat alt ganga, sem
konungr beiddi þá. En þó at til þessa máls yrði fleiri stefnulǫg, áðr
en þat lykðisk, þá varð þat framgengt alt, er konungr beiddisk. Gengu
þeir til handa konungi ok gerðusk hirðmenn hans, Leifr ok Gilli ok
Þórálfr, en allir þeir fǫrunautar veittu svardaga Óláfi konungi til
þess, at halda í Færeyjum þau lǫg ok þann landzrétt, sem hann setti
þeim, ok skattgildi þat, er hann kvað á. Siðan bjoggusk þeir inir
færeysku til heimferðar. En at skilnaði veitti konungr þeim vingjafir;
en þeir, er honum hǫfðu handgengnir gǫrzk, fara þeir ferðar sinnar, þá
er þeir váru búnir. En konungr lét búa skip ok fekk manna til ok sendi
þá menn til Færeyja, at taka þar við skatti þeim, er Færeyingar skyldu
gjalda honum. Þeir urðu ekki snembúnir; ok er frá ferð þeira þat at
segja, at þeir koma eigi aptr ok engi skattr á þvi sumri, er næst var
eptir, þvíat þeir hǫfðu ekki komit til Færeyja; hafði þar engi maðr
skatt heimtan.

K. 128. Kvánfang Ketils ok Þórðar.

Óláfr konungr fór um haustit inn í Víkina ok gerði orð fyrir sér til
Uplanda ok lét boða veizlur; ok er hann ætlar sér um vetrinn at fara um
Uplǫmd, síðan byrjar hann ferðina ok fór til Uplanda. Dvalðisk Óláfr
konungr þann vetr á Uplǫndum, fór þar at veizlum ok leiðrétti þá hluti
þar, er honum þótti ábóta vant; samði þá þar enn kristnina, er honum
þótti þurfa. Þat gerðisk til tíðenda, þá er konungr var á Heiðmǫrk, at
Ketill kálfr af Hringunesi hóf upp bónorð sitt; hann bað Gunnhildar,
dóttur Sigurðar sýrs ok dóttur Ástu; var Gunnhildr systir Óláfs
konungs; átti konungr svǫr ok forráð máls þess; hann tók þvi vænliga;
var þat fyrir þá sǫk, at hann vissi um Ketil, at hann var ættstórr ok
auðigr, vitr maðr, hǫfðingi mikill; hann hafði ok lengi áðr verit vinr
Óláfs konungs mikill, svá sem hér er fyrr sagt; þat alt saman bar til
þess, at konungr unni ráðs þessa Katli; var þetta framgengt, at Ketill
fekk Gunnhildar; var Óláfr konungr at þessi veizlu. Óláfr konungr fór
norðr í Guðbrandzdala, tók þar veizlur. Þar bjó sá maðr, er hét Þórðr
Gothormsson, á bæ þeim, er á Steig heitir. Þórðr var maðr ríkastr í inn
nørðra hlut Dala. En er þeir konungr hittusk, þá hóf Þórðr upp bónorð
sitt ok bað Ísriðar Guðbrandzdóttur, móðursystur Óláfs konungs; átti
þar konungr svǫr þessa máls; en er at þeim málum var setit, þá var þat
af ráðit, at þau ráð tókusk, ok fekk Þórðr Ísríðar; gerðisk hann síðan
ǫlúðarvinr Óláfs konungs ok þar með margir aðrir frændr Þórðar ok
vinir, þeir er eptir honum hurfu. Fór Óláfr konungr þá aptr suðr um
Þótn ok Haðaland, þá á Hringaríki ok þaðan út í Víkina. Fór hann um
várit til Túnsbergs ok dvalðisk þar lengi, meðan þar var kaupstefna
mest ok tilflutning; lét hann þá búa skip sín ok hafði með sér
fjǫlmenni mikit.

K. 129. Frá Íslendingum.

Sumar þetta kom af Íslandi at orðsending Óláfs konungs Steinn, sonr
Skapta lǫgsǫgumannz, Þóroddr, sonr Snorra goða, Gellir, sonr Þorkels,
Egill, sonr Síðu-Hallz, bróðir Þórsteins. Guðmundr Eyjólfsson hafði
andazk áðr um vetrinn. Þeir inir íslenzku menn fóru þegar á fund Óláfs
konungs, er þeir máttu við komask. En er þeir hittu konung, fengu þeir
þar góðar viðtǫkur ok váru allir með honum. Þat sama sumar spurði
Óláfrkonungr, at skip þat var horfit, er hann hafði sent til Færeyja
eptir skatti it fyrra sumar ok þat hafði hvergi til landa komit, svá at
spurt væri. Konungr fekk þá til skip annat ok þar menn með ok sendi til
Færeyja eptir skatti; fóru þeir menn ok létu í haf, en síðan spurðisk
ekki til þeira heldr en til inna fyrri, ok váru þar margar getur á,
hvat af skipum þeim myndi orðit.

K. 130. Uphaf Knúts ríka.

Knútr inn ríki, er sumir kalla inn gamla Knút, hann var konungr í þann
tíð yfir Englandi ok yfir Danaveldi. Knútr ríki var sonr Sveins
tjúguskeggs Haraldzsonar. Þeir langfeðgar hǫfðu ráðit langa ævi fyrir
Danmǫrku. Haraldr Gormsson, fǫðurfaðir Knúts, hafði eignazk Nóreg eptir
fall Haraldz Gunnhildarsonar ok tekit af skatta, sett þar til
landzgæzlu Hákon jarl inn ríka. Sveinn Dana-konungr, sonr Haraldz, réð
ok fyrir Nóregi ok setti yfir til landzgæzlu Eirík jarl Hákonarson.
Réðu þeir brœðr þá landi ok Sveinn Hákonarson, til þess er Eiríkr jarl
fór vestr til Englandz at orðsending Knúts ins ríka, mágs síns, en
setti þá eptir til ríkis í Nóregi Hákon jarl, son sinn ok systurson
Knúts ins ríka, mágs síns. En síðan er Óláfr digri kom í Nóreg, þá tók
hann fyrst hǫndum Hákon jarl ok setti hann af ríki, svá sem fyrr er
ritit. Fór þá Håkon til Knúts, móðurbróður síns, ok hafði verit síðan
með honum alla stund, til þess er hér er komit sǫgunni. Knútr inn ríki
hafði unnit England með orrostum ok barizk til ok hafði langt starf,
áðr en landzfólkit hefði honum hlýðit orðit. En er hann þóttisk
fullkominn þar til landzstjórnar, þá mintisk hann, hvat hann þóttisk
eiga þess ríkis, er hann hafði eigi sjálfr varðveizlu yfir, en þat var
í Nóregi; hann þóttisk eiga at erfðum Nóreg allan, en Hákon, systurson
hans, þóttisk eiga suman, ok þat með, at hann þóttisk með svivirðing
látit hafa; sá var einn hlutr til þess, er þeir Knútr ok Hákon hǫfðu
kyrru haldit um tilkall í Nóreg, at þá fyrst, er Óláfr Haraldzson kom í
land, hljóp upp allr múgr ok margmenni ok vildi ekki heyra annat, en
Óláfr skyldi vera konungr yfir landi ǫllu; en þá síðan, er menn þóttusk
verða ósjálfráðir fyrir ríki hans, þá leituðu sumir í brot ór landi;
hǫfðu farit mjǫk margir ríkismenn á fund Knúts konungs eða ríkra bónda
synir ok gefit sér ýmist til ørenda; en hverr þeira, er kom á fund
Knúts konungs ok hann vildi þýðask, þá fengu allir af honum fullar
hendr fjár. Mátti þar ok sjá tígn miklumeiri en í ǫðrum stǫðum, bæði at
fjǫlmenni því, er þar var sídœgris, ok umbúnaði þeim ǫðrum, er þar var
í þeim herbergjum, er hann átti ok hann var sjálfr í. Knútr inn ríki
tók skatt ok skyld af þeim þjóðlǫndum, er auðgust váru á Norðrlǫndum;
en þeim mun ǫllum er hann átti meiri at taka en aðrir konungar, þá gaf
hann ok því ǫllu meira en hverr konungr annarra. Í ǫllu ríki hans var
friðr svá góðr, at engi þorði þar á at ganga; en sjálfir landzmenn
hǫfðu frið ok fornan landzrétt. Af slíku feksk honum frægð mikil um ǫll
lǫnd. En þeir, er af Nóregi kómu, kærðu ófrelsi sitt margir ok tjáðu
þat fyrir Hákoni jarli, en sumir fyrir sjálfum konungi, at Nóregs-menn
mundu þá vera búnir til at hverfa aptr undir Knút konung ok jarlinn ok
þiggja af þeim frelsi sitt. Þessar rœður fellu jarli vel í skap, ok
kærði þat fyrir konungi ok bað hann leita eptir, ef Óláfr konungr vildi
upp gefa ríkit fyrir þeim eða miðla með sáttmáli nǫkkuru; váru hér
margir flutningsmenn með jarli í sinni.

K. 131. Frá sendimǫnnum Knúts konungs.

Knútr inn ríki sendi menn vestan af Englandi til Nóregs, ok var þeira
ferð búin allvegliga; hǫfðu þeir bréf ok innsigli Engla-konungs Knúts.
Þeir kómu á fund Óláfs Haraldzsonar Nóregs-konungs um várit í
Túnsbergi. En er konungi var sagt, at þar váru komnir sendimenn Knúts
ins ríka, þá varð hann styggr við, segir svá, at Knútr myndi enga menn
þangat senda með þeim ørendum, er honum eða hans mǫnnum myndi gagn í
vera, ok var þat nǫkkura daga, er sendimenn náðu ekki fundi konungs. En
er þeir fengu lof til at mæla við hann, þá gengu þeir fyrir konung ok
báru fram bréf Knúts konungs ok segja ørendi þau, sem fylgðu, at Knútr
konungr kallar sína eign á Nóregi ǫllum ok telr, at hans forellrar hafa
þat ríki haft fyrir honum; en fyrir þeim sǫkum, at Knútr konungr vill
frið bjóða til allra landa, þá vill hann eigi herskildi fara til
Nóregs, ef annars er af kostr; en ef Óláfr konungr Haraldzson vill vera
konungr yfir Nóregi, þá fari hann á fund Knúts konungs ok taki landit í
lén af honum ok gerisk hans maðr ok gjaldi honum skatta slíka, sem
jarlar guldu fyrr. Síðan báru þeir bréf fram ok sǫgðu þau alt slíkt it
sama. Þá svarar Óláfr konungr: »þat hefi ek heyrt sagt í fornum
frásǫgnum, at Gormr, konungr Dana, þótti vera gildr þjóðkonungr ok réð
hann fyrir Danmǫrku einni;en þessum Dana-konungum, er síðarr hafa
verit, þykkir þat ekki einhlítt. Er nú svá komit, at Knútr ræðr fyrir
Danmǫrku ok fyrir Englandi, ok hefir hann þó nú undir sik brotit mikinn
hluta Skotlandz. Nú kallar hann til ættleifðar minnar í hendr mér.
Kunna skyldi hann hóf at um síðir um ágirni sína, eða mun hann einn
ætla at ráða fyrir ǫllum Norðrlǫndum?, eða mun hann einn ætla at eta
kál alt á Englandi? Fyrr mun hann pví afla, en ek fœra honum hǫfuð mitt
eða veita honum lotning né eina. Nú skuluð þér segja honum þau mín orð,
at ek mun verja oddi ok eggju Nóreg, meðan mér endask lífdagar til,
enda gjalda engum manni skatt af ríki mínu«. Eptir þenna órskurð
bjoggusk á brot sendimenn Knúts konungs, ok váru eigi ørendi fegnir. —
Sigvatr skáld hafði verit með Knúti konungi, ok gaf Knútr konungr honum
gullhring, þann er stóð hálfa mǫrk. Þá var ok þar með Knúti konungi
Bersi Skáldtorfuson, ok gaf Knútr konungr honum tvá gullhringa, ok stóð
hvárr hálfa mǫrk, ok þar með sverð búit; sva kvað Sigvatr:

86. Knútr hefr okr enn ítri alldáðgǫfugr bǫ́ðum hendr, es hilmi fundum,
Húnn, skrautliga búnar; þér gaf hann mǫrk eða meira margvitr ok hjǫr
bitran golls (ræðr gǫrva ǫllu goð sjalfr), en mér halfa. —

Sigvatr gerði at athvarfi við sendimenn Knúts konungs ok spurði þá
margra tíðenda. Þeir sǫgðu honum slíkt, er hann spurði, af viðrœðum
þeira Óláfs konungs ok svá frá ørendis-lokum; þeir segja, at hann hefði
þungliga tekit þeira málum — »ok vitum vér eigi, segja þeir, af hverjum
hann hefir traust til slíks, at neita því at gerask maðr Knúts konungs
ok fara á fund hans; ok myndi sá hans kostr beztr, þvíat Knútr konungr
er svá mildr, at aldri gera hǫtfðingjar svá stórt til við hann, at eigi
gefi hann þat alt upp, þegar er þeir fara á fund hans ok veita honum
lotning; var þat nú fyrir skǫmmu, er til hans kómu ii. konungar norðan
af Skotlandi af Fifi ok gaf hann þeim upp reiði sína ok lǫnd þau ǫll,
er þeir hǫfðu áðr átt, ok þar með stórar vingjafir; þá kvað Sigvatr:

87. Hafa allframir jǫfrar út sín hǫfuð Knúti fœrð ór Fífi norðan
(friðkaup vas þat) miðju; seldi Áleifr aldri (opt vá sigr) enn digri
haus í heimi þvísa (hann) engum svá manni.

Sendimenn Knúts konungs fóru aptr leið sína, ok byrjaði þeim vel um
hafit; fóru þeir síðan á fund Knúts konungs ok sǫgðuhonum ørendislok
sín ok svá þau álykðarorð, er Óláfr konungr mælti síðarst við þá. Knútr
konungr svarar: »eigi getr Óláfr konungr rétt, ef hann ætlar, at ek
myna einn vilja eta kál alt á Englandi; ek munda vilja heldr, at hann
fynni þat, at mér býr fleira innan rifja en kál eitt; þvíat heðan skulu
honum kǫld ráð koma undan hverju rifi«. Þat sama sumar kómu af Nóregi
til Knúts konungs Áslákr ok Skjálgr, synir Erlings af Jaðri, ok fengu
þar góðar viðtǫkur, þvíat Áslákr átti Sigríði, dóttur Sveins jarls
Hákonarsonar; váru þau brœðrabǫrn ok Hákon jarl Eiríksson. Fekk Knútr
konungr þeim brœðrum veizlur stórar þar með sér.

K. 132. Frá Óláfi konungi.

Óláfr konungr stefndi til sín lendum mǫnnum sínum ok fjǫlmentisk mjǫk
um sumarit, þvíat þau fóru orð um, at Knútr inn ríki myndi fara vestan
um sumarit. Þóttusk menn þat spyrja af kaupskipum þeim, er vestan kómu,
at Knútr myndi saman draga her mikinn á Englandi. En er á leið sumarit,
þá sannaði annarr, en annarr synjaði, at herr myndi koma. En Óláfr
konungr var um sumarit í Víkinni ok hafði menn á njósn, ef Knútr
konungr kvæmi til Danmerkr. Óláfr konungr sendi menn um haustit austr
til Svíþjóðar á fund Ǫnundar konungs, mágs síns, ok lét segja honum
orðsendingar Knúts konungs ok tilkall þat, er hann hafði við Óláf
konung um Nóreg, ok lét þat fylgja, at hann hygði, ef Knútr legði Nóreg
undir sik, at Ǫnundr myndi lítla hríð þaðan í frá í friði hafa
Svíaveldi, ok kallar þat ráð, at þeir byndi saman ráð sín ok risi í
móti, ok segir, at þá skorti eigi styrk til at halda deilu við Knút
konung. Ǫnundr konungr tók vel orðsending Óláfs konungs ok sendi þau
orð í mót, at hann vill leggja félagskap af sinni hendi við Óláf
konung, svá at hvárr þeira veitti ǫðrum styrk til af sínu ríki, hvárr
sem fyrr þarf. Þat var ok í orðsending milli þeira, at þeir skyldu
finnask ok ætla ráð fyrir sér. Ætlaði Ǫnundr konungr at fara um vetrinn
eptir yfir Vestra-Gautland; en Óláfr konungr efnaði sér til vetrsetu í
Sarpsborg. Knútr inn ríki kom þat haust til Danmerkr ok sat þar um
vetrinn með fjǫlmenni mikit. Honum var sagt, at menn ok orðsendingar
hefði farit milli Nóregs-konungs ok Svía-konungs ok þar myndi stórræði
undir búa. Knútr konungr sendi menn um vetrinn til Svíþjóðar á fund
Ǫnundar konungs, sendi honum stórar gjafir ok vinmæli, segir svá, at
hann mætti velkyrr sitja um deilur þeira Óláfs digra — »þvíat Ǫnundr
konungr, segir hann, ok ríki hans skal í friði vera fyrir mér«. En er
sendimenn kómu á fund Ǫnundar konungs, þá báru þeir fram gjafir þær, er
Knútr konungr sendi honum, ok vináttu hans með. Ǫnundr konungr tók þeim
rœðum ekki fljótt, ok þóttusk sendimenn þat á finna, at Ǫnundr konungr
myndi vera mjǫk snúinn til vináttu við Óláf konung; fóru þeir aptr ok
segja Knúti konungi ørendislok sín ok þat með, at þeir báðu hann engrar
vináttu vænta af Ǫnundi konungi.

K. 133. Bjarmalandz-ferð.

Vetr þann sat Óláfr konungr í Sarpsborg ok hafði fjǫlmenni mikit. Þá
sendi hann Karla inn háleyska norðr í land með ørendum sínum. Fór Karli
fyrst til Uplanda, síðan norðr um fjall, kom fram í Niðarósi, tók þar
fé konungs, svá mikit sem hann hafði orð til send, ok skip gott, þat er
honum þótti vel til fallit ferðar þeirar, er konungr hafði fyrir ætlat,
en þat var at fara til Bjarmalandz norðr; var svá ætlat, at Karli
skyldi hafa félag konungs ok eiga hálft fé hvárr við annan. Karli helt
skipinu norðr á Hálogaland snimma um várit; rézk þá til ferðar með
honum Gunnsteinn, bróðir hans, ok hafði hann sér kaupeyri; þeir váru
nær hálfum þriðja tigi manna á skipi því. Fóru þegar um várit
snimmendis norðr á mǫrkina. Þórir hundr spurði þetta; þá gerði hann
menn ok orðsending til þeira brœðra ok þat með, at hann ætlar at fara
um sumarit til Bjarmalandz; vill hann, at þeir hafi samflot ok hafi at
jafnaði þat, er til fengjar verðr. Þeir Karli senda þau orð at móti, at
Þórir skyli hafa xxv. menn, svá sem þeir hǫfðu; vilja þeir þá, at af fé
því, er fæsk, sé skipt at jafnaði milli skipanna, fyrir útan kaupeyri
þann, er menn hǫfðu. En er sendimenn Þóris kómu aptr, þá hafði hann
fram látit setja langskipsbúzu mikla, er hann átti, ok látit búa. Hann
hafði til skips þess húskarla sína, ok váru á skipinu nær lxxx. manna.
Hafði Þórir einn forráð liðs þess ok svá aflan þá alla, er fengisk í
ferðinni. En er Þórir var búinn, helt hann skipi sínu norðr með landi
ok hitti þá Karla norðr í Sandveri. Síðan fóru þeir allir saman, ok
byrjaði vel. Gunnsteinn rœddi við Karla, bróður sinn, þegar er þeir
Þórir hittusk, at honum þótti Þórir vera hølzti fjǫlmeðr — »ok ætla ek,
segir hann, at þat væri ráðligra, at vér snørim aptr ok fœrim ekki svá,
at Þórir ætti alla kosti við oss, þvíat ek trúi honum illa«. Karli
segir: »eigi vil ek aptr hverfa;en þó er þat satt, ef ek hefða vitat,
þá er vér várum heima í Langey, at Þórir hundr myndi koma í ferð vára
með lið svá mikit, sem hann hefir, at vér myndim hafa haft fleiri manna
með oss«. Þeir brœðr rœddu þetta við Þóri, spurðu, hverju þat gegndi,
er hann hafði menn miklu fleiri með sér, en svá sem orð hǫfðu um farit.
Hann svarar svá: »vér hǫfum skip mikit ok liðskýflt; þvkki mér í
háskafǫrum slíkum eigi góðum dreng of aukit«. Fóru þeir um sumarit
optast þannug, sem skipin gengu til. Þá er byrlétt var, gekk meira
skipit þeira Karla, siglðu þeir þá undan, en þá er hvassara var, sóttu
þeir Þórir þá eptir; váru þeir sjaldan allir saman, en vissusk þó til
jafnan. En er þeir kómu til Bjarmalandz, þá lǫgðu þeir til kaupstaðar;
tóksk þar kaupstefna; fengu þeir menn allir fullræði fjár, er fé hǫfðu
til at verja. Þórir fekk óf grávǫru ok bjór ok safala. Karli hafði ok
allmikit fé, þat er hann keypti, skinnavǫru marga. En er þar var lokit
kaupstefnu, þá heldu þeir út eptir ánni Vínu; var þá sundr sagt friði
við landz-menn. En er þeir koma til hafs út, þá eigu þeir
skiparastefnu; spyrr Þórir, ef mǫnnum sé nǫkkurr hugr á at ganga upp á
land ok fá sér fjár; menn svǫruðu, at þess váru fúsir, ef féfǫng lægi
brýn við. Þórir segir, at fé myndi fásk, ef ferð sú tœkisk vel — »en
eigi óvænt, at mannhætta gerisk í fǫrinni«. Allir sǫgðu, at til vildu
ráða, ef fjárván væri. Þórir segir, at þannug væri háttat, þá er auðgir
menn ǫnduðusk, at lausafé skyldi skipta með inum dauða ok ǫrfum hans;
skyldi hann hafa hálft eða þriðjung, en stundum minna; þat fé skyldi
bera út í skóga, stundum í hauga, ok ausa við moldu; stundum váru hús
at gǫr; hann segir, at þeir skyldi búask til ferðarinnar at kveldi
dags. Svá var mælt, at engi skyldi renna frá ǫðrum, engi skyldi ok
eptir vera, þá er stýrimenn segði, at í brot skyldi. Þeir létu menn
eptir at gæta skipa, en þeir gengu á land upp. Váru fyrst vellir
sléttir, en þar næst mǫrk mikil. Þórir gekk fyrr en þeir brœðr, Karli
ok Gunnsteinn. Þórir bað menn fara hljóðsamliga — »ok hleypið af
trjánum berki, svá at hvert tré sé frá ǫðru«. Þeir kómu fram í rjóðr
eitt mikit, en í rjóðrinu var skíðgarðr hár, hurð fyrir ok læst. Vi.
menn af landzmǫnnum skyldu vaka yfir skíðgarðinum hverja nótt, sinn
þriðjung hverir ii. Þá er þeir Þórir kómu til skíðgarðsins, váru
vǫkumenn heim gengnir, en þeir, er þar næst skyldu vaka, váru eigi
komnir á vǫrðinn. Þórir gekk at skíðgarðinum ok krœkði upp á øxinni,
las sik upp eptir; fór svá inn um garðinn ǫðrum megin hliðsins.Hafði
Karli þá ok komizk yfir garðinn ǫðrum megin hliðsins Kómu þeir
jamsnimma til hurðarinnar, tóku þá frá slagbranda ok luku upp hurðina.
Gengu menn þá inn í garðinn. Mælti Þórir: »í garði þessum er haugr,
hrœrt alt saman gull ok silfr ok mold; skulu menn þar til ráða; en í
garðinum stendr goð Bjarma, er heitir Jómáli; verði engi svá djarfr, at
hann ræni«. Síðan ganga þeir á hauginn ok tóku fé sem mest máttu þeir
ok báru í klæði sín; fylgði þar mold mikil, sem ván var. Síðan mælti
Þórir, at menn skyldu í brot fara; segir hann svá: »nú skuluð þit
brœðr, Karli ok Gunnsteinn, fyrstir fara, en ek mun síðarst«. Snøru
þeir þá allir út til hliðsins. Þórir veik aptr til Jómála ok tók
silfrbolla, er stóð í knjám honum; hann var fullr af silfrpenningum;
steypði hann silfrinu í kilting sína, en dró á hǫnd sér hǫddu, er yfir
var bollanum; gekk þá út til hliðsins. Þeir fǫrunautar váru þá komnir
allir út ór skíðgarðinum; urðu þá varir við, at Þórir hafði eptir
dvalizk. Karli hvarf aptr at leita hans, ok hittusk þeir fyrir innan
hliðit; sá Karli, at Þórir hafði þar silfrbollann. Síðan rann Karli at
Jómálanum; hann sá, at digrt men var á hálsi honum. Karli reiddi til
øxina ok hjó í sundr tygilinn aptan á hálsinum, er menit var fest við;
varð hǫgg þat svá mikit, at hǫfuðit hraut af Jómála; varð þá brestr svá
mikill, at ǫllum þeim þótti undr at. Tók Karli menit; fóru þeir þá í
brot. En jamskjótt sem brestrinn hafði orðit, kómu fram í rjóðrit
varðmenninir ok blésu þegar í horn sín; því næst heyrðu þeir lúðragang
alla vega frá sér; sóttu þeir þá fram at skóginum ok í skóginn, en
heyrðu til rjóðrsins aptr óp ok kall; váru þar Bjarmar komnir. Þórir
hundr gekk síðarst allra manna liðs síns; ii. menn gengu fyrir honum ok
báru fyrir honum sekk; þar var í því líkast sem aska; þar tók Þórir í
hendi sinni ok søri því eptir í slóðina; stundum kastaði hann því fram
yfir liðit; fóru svá fram ór skóginum á vǫlluna. Þeir heyrðu, at herr
Bjarma fór eptir þeim með kalli ok gaulun illiligri. Þustu þeir þá fram
ór skóginum eptir þeim ok svá á tvær hliðar þeim; en hvergi kómu
Bjarmar svá nær þeim eða vápn þeira, at mein yrði at; en þat kǫnnuðu
þeir af, at Bjarmar sæi þá eigi; en er þeir kómu til skipanna, þá gengu
þeir Karli fyrstir á skip, þvíat þeir váru fremstir áðr, en Þórir var
lengst á landinu. Þegar er þeir Karli kómusk á skip sitt, kǫstuðu þeir
tjǫldum af sér ok slógu festum; síðan drógu þeir segl sitt upp; gekk
skipit brátt út á hafit. En þeim Þóri tóksk alt seinna; var skip þeira
óauðráðnara; en erþeir tóku til segls, þá váru þeir Karli komnir langt
undan landi. Siglðu þá hvárirtveggju yfir Gandvík; nótt var þá enn
ljós; siglðu þeir þá bæði nætr ok daga, alt til þess, er þeir Karli
lǫgðu aptan dags at eyjum nǫkkurum; lǫgðu þar segl ok kǫstuðu akkerum
ok biðu þar straumfallz, þvíat rǫst mikil var fyrir þeim. Þá koma þeir
Þórir eptir; leggjask þeir ok um akkeri. Síðan skutu þeir báti; gekk
Þórir á ok menn með honum ok røru þeir þá til skips þeira Karla; gekk
Þórir upp á skipit. Þeir brœðr heilsuðu honum vel. Þórir bað Karla
selja sér menit — »þykkjumk ek makligastr at hafa kostgripi þá, er þar
váru teknir, þvíat mér þóttuð þér min njóta, er undankváma vár var með
engum mannháska; en mér þóttir þú, Karli, stýra oss til ins mesta
geigs«. Þá segir Karli: »Óláfr konungr á fé þat alt at helmingi, er ek
afla í ferð þessi; nú ætla ek honum menit; far þú á fund hans, ef þú
vill, kann þá vera, at hann fái þér menit, ef hann vill fyrir því eigi
hafa, er ek tók þat af Jómálanum«. Þá svarar Þórir ok segir, at hann
vill, at þeir fari upp á eyna ok skipti fengi sínu. Gunnsteinn segir,
at þá skipti straumum ok mál væri at sigla. Síðan draga þeir upp
strengi sína. En er Þórir sá þat, fór hann ofan í bátinn; røru þeir til
skips síns. Þeir Karli hǫfðu þá dregit segl sitt ok váru langt komnir,
áðr þeir Þórir hefði upp komit sínu segli. Fóru þeir þá svá, at þeir
Karli siglðu ávalt fremri, ok hǫfðu við hvárirtveggju alt slíkt, er
máttu. Þeir fóru svá til þess, er þeir kómu í Geirsver; þar er
bryggjulægi fyrst er norðan ferr. Þar kómu þeir fyrst hvárirtveggju
aptan dags ok lǫgðu þar til hafnar í bryggjulægi; lágu þeir Þórir inn í
hǫfninni, en þeir Karli váru í útanverðri hǫfninni. En er þeir Þórir
hǫfðu tjaldat, þá gekk hann á land upp ok þeir menn mjǫk margir saman;
fóru þeir til skips Karla; hǫfðu þeir þá um búizk. Þórir kallaði út á
skipit ok bað stýrimenn á iand ganga. Þeir brœðr gengu á land ok
nǫkkurir menn með þeim. Þá hóf Þórir ina sǫmu rœðu sem fyrr, at hann
bað þá á land ganga ok bera fé til skiptis, er þeir hǫfðu tekit at
herfangi. Þeir brœðr sǫgðu, at engi væri nauðsyn á þvi, fyrr en þeir
kvæmi heim í byggð. Þórir segir, at þat var eigi siðvenja at skipta
herfangi eigi fyrr en heima ok hætta svá til um einǫrð manna. Þeir
rœddu um þetta nǫkkurum orðum, ok þótti sinn veg hvárum. Þá snøri Þórir
í brot; ok er hann var skamt kominn, þá veik hann aptr ok mælti, at
fǫrunautar hans skyldu bíða þar; hann kallar á Karla: »ek vil mæla við
þik einmæli« segir hann. Karli gekk í mótihonum. En er þeir hittusk,
lagði Þórir spjóti til hans á honum miðjum, svá at i gǫgnum stóð. Mælti
þá Þórir: »kenna máttu Karli þar einn Bjarkeyinginn; hugða ek ok, at þú
skyldir kenna spjótit Selshefni«. Karli dó þegar; en þeir Þórir gengu
aptr til skipsins. Þeir Gunnsteinn sá fall Karla; runnu þeir þegar til
ok tóku líkit, báru til skips síns, brugðu þegar tjǫldum ok bryggjum ok
heimtusk út frá landi; síðan drógu þeir segl ok fóru leið sína. Þeir
Þórir sá þat; þá reka þeir tjǫld af sér ok búask sem ákafligast; en er
þeir drógu seglit, þá gekk í sundr stagit; fór seglit ofan þverskipa,
varð þeim Þóri þat dvǫl mikil, áðr þeir kvæmi upp ǫðru sinni seglinu.
Váru þeir Gunnsteinn þá langt komnir, er skriðr var at skipi Þóris.
Gerðu þeir Þórir bæði, siglðu ok røru undir; slíkt sama gerðu þeir
Gunnsteinn. Fóru þá hvárirtveggju sem ákafligast dag ok nótt; dró seint
saman með þeim, þvíat þegar er eyjasundin tóku til, þá varð mjúkara at
víkja Gunnsteins skipi; en þó drógu þeir Þórir eptir, sva at þá er þeir
Gunnsteinn kómu fyrir Lengjuvík, þá snúa þeir þar at landi ok hljópu
upp af skipinu ok á land upp; en lítlu síðarr koma þeir Þórir þar ok
hlaupa upp eptir þeim ok elta þá. Kona ein gát hólpit Gunnsteini ok
fólgit hann; ok er svá sagt, at sú væri fjǫlkunnig mjǫk; ok fóru þeir
Þórir aptr til skips, tóku fé þat alt, er á var skipinu Gunnsteins, en
báru grjót í staðinn; fluttu skipit út á fjǫrðinn, hjoggu á raufar ok
søkðu niðr. Síðan fóru þeir Þórir heim til Bjarkeyjar. Þeir Gunnsteinn
fóru fyrst mjǫk hulðu hǫfði; fluttusk á smábátum, fóru um nætr, en lágu
um daga; fóru svá til þess, er þeir kómu fram um Bjarkey ok alt til
þess, er þeir kómu ór sýslu Þóris. Fór Gunnsteinn fyrst heim í Langey
ok dvalði þar skamma hríð; fór hann þá þegar suðr á leið; létti hann
eigi fyrr en hann kom suðr í Þrándheim ok hitti þar Óláf konung ok
segir honum tíðendi slík, sem orðin váru í Bjarmalandz-ferðinni.
Konungr lét illa yfir þeira ferð, en bauð Gunnsteini með sér at vera ok
segir þat, at hann skyldi leiðrétta mál Gunnsteins, þá er hann mætti
við komask. Gunnsteinn þekðisk þat boð, ok dvalðisk hann með Óláfi
konungi.

K. 134. Sendimenn Óláfs konungs.

Svá var sagt fyrr, at Óláfr konungr var þann vetr austr í Sarpsborg, er
Knútr inn ríki sat í Danmǫrk. Ǫnundr Svíakonungr reið þann vetr yfir
Vestra-Gautland, ok hafði meirr en xxx. hundraða manna. Fóru þá menn ok
orðsendingar milli þeiraÓláfs konungs; gerðu þeir sín í milli
stefnulag, at þeir skyldu hittask um várit við Konungahellu. Frestuðu
þeir fundinum fyrir þá sǫk, at þeir vildu vita, áðr þeir fynnisk,
hverjar tiltekjur Knútr konungr hefði. En er á leið várit, bjósk Knútr
konungr með liði sínu at fara vestr til Englandz; hann setti eptir í
Danmǫrk Hǫrðaknút, son sinn, ok þar með honum Úlf jarl, son Þorgils
sprakaleggs. Úlfr átti Ástriði, dóttur Sveins konungs, en systur Knúts
ins ríka; þeira sonr var Sveinn, er síðan var konungr í Danmǫrk. Úlfr
jarl var inn mesti merkismaðr. Knútr ríki fór vestr til Englandz. En er
þat spurðu konungar, Óláfr ok Ǫnundr, þá fóru þeir til stefnunnar ok
hittusk í Elfi við Konungahellu. Varð þar fagnafundr ok vináttumál
mikil, svá at þat var bert fyrir alþýðu; en þó rœddu þeir marga hluti
sín í milli, þá er þeir ii. vissu, ok varð þat sumt síðarr framgengt ok
ǫllum augljóst. En at skilnaði konunga skiptusk þeir gjǫfum við ok
skilðusk vinir. Fór þá Ǫnundr konungr upp á Gautland, en Óláfr konungr
fór þá norðr í Víkina ok síðan út á Agðir ok þaðan norðr með landi, ok
lá hann mjǫk lengi í Eikundasundi ok beið byrjar. Hann spurði, at
Erlingr Skjálgsson ok Jaðarbyggjar með honum lágu í samnaði ok hǫfðu
her mannz. Þat var einn dag, at menn konungs rœddu sín í milli um veðr,
hvárt væri sunnan eða útsynningr, eða hvárt þat veðr væri segltœkt eða
eigi fyrir Jaðar; tǫlðu þat flestir, at ósiglanda væri. Þá svarar
Halldórr Brynjólfsson: »þat munda ek ætla, segir hann, at siglanda
myndi þykkja þetta veðr fyrir Jaðar, ef Erlingr Skjálgsson hefði veizlu
búit fyrir oss á Sóla«. Þá mælti Óláfr konungr, at af skyldi láta
tjǫldin ok leggja um skipunum; var svá gǫrt; siglðu þeir þann dag fyrir
Jaðar, ok dugði veðr it bezta; lǫgðu at um kveldit í Hvítingsey. Fór
konungr þá norðr á Hǫrðaland ok fór þar at veizlum.

K. 135. Dráp Þórálfs.

Vár þat hafði farit skip af Nóregi út til Færeyja; á því skipi fóru
orðsendingar Óláfs konungs til þess, at koma skyldi útan af Færeyjum
einn hverr þeira hirðmanna hans, Leifr Ǫzurarson eða Gilli lǫgsǫgumaðr
eða Þórálfr ór Dímun. En er þessi orðsending kom til Færeyja ok þeim
var sagt sjálfum, þá rœða þeir sín á milli, hvat undir mun búa
orðsendingunni; ok kom þat ásamt með þeim, at þeir hugðu, at konungr
myndi vil ja spyrja eptir um þau tíðendi, er sumir menn hǫfðu fyrir
satt, at þar myndi gǫrzk hafaí eyjunum um misfarar sendimanna konungs,
þeira tveggja skipsagna, er engi maðr hafði af komizk. Þeir réðu þat
af, at Þórálfr skyldi fara; rézk hann til ferðar ok bjó byrðing, er
hann átti, ok aflaði þar til manna; váru þeir á skipi x. eða xii. En er
þeir váru búnir ok biðu byrjar, þá var þat tíðenda í Austrey í Gǫtu at
Þrándar, at einn góðan veðrdag gekk Þrándr í stofu, en þeir lágu í
pǫllum bróðursynir hans ii., Sigurðr ok Þórðr, þeir váru Þorlákssynir;
inn þriði hét Gautr inn rauði, hann var enn frændi þeira. Allir váru
þeir fóstrar Þrándar gørviligir menn; var Sigurðr elztr þeira ok fyrir
þeim mest í ǫllu. Þórðr átti kenningar-nafn, var hann kallaðr Þórðr inn
lági; hann var þó manna hæstr, ok var hitt þó meirr, at hann var
þrekligr ok ramr at afli. Þá mælti Þrándr: »mart skipask á mannz ævi;
ótítt var þá þat, er vér várum ungir, at menn skyldu sitja eða liggja
veðrdaga góða, þeir er ungir váru ok til allz vel fœrir; myndi þat eigi
þykkja líkligt inum fyrrum mǫnnum, at Þórálfr ór Dímun myndi vera
þroskamaðr meiri en þér; en byrðingr sá, er ek hefi átt ok hér stendr í
nausti, ætla ek at nú gerisk svá forn, at fúni undir bráðinu; er hér
hús hvert fult af ullu ok verðr ekki til verðz haldit; myndi eigi svá,
ef ek væra nǫkkurum vetrum yngri«. Sigurðr hljóp upp ok hét á þá Gaut
ok Þórð, kvazk eigi þola frýju Þrándar. Ganga þeir út ok þar til, er
húskarlar váru; ganga þeir til ok setja fram byrðinginn; létu þeir þá
flytja til farm ok hlóðu skipit; skorti þar eigi heima farm til, svá
reiði allr með skipi; bjoggu þeir þat á fám dǫgum; váru þeir ok menn x.
eða xii. á skipi. Tóku þeir Þórálfr út eitt veðr allir, vissusk til
jafnan í hafinu. Þeir kómu at landi í Hernu aptan dags; lǫgðu þeir
Sigurðr útar við strǫndina, ok var þó skamt milli þeira. Þat varð til
tíðenda um aptaninn, er myrkt var ok þeir Þórálfr ætluðu til rekna
búask, þá gekk Þórálfr á land upp ok annarr maðr með honum; leituðu
þeir sér staðar. Ok er þeir váru búnir ofan at ganga, þá segir sá svá,
er honum fylgði, at kastat var klæði yfir hǫfuð honum; var hann tekinn
upp af jǫrðu; í því bili heyrði hann brest; síðan var farit með hann ok
reiddr til fallz; en þar var undir sær ok var hann keyrðr á kaf, en
hann komsk á land; fór hann þar til er þeir Þórálfr hǫfðu skilizk;
hitti hann þar Þórálf, ok var hann klofinn í herðar niðr ok var hann þá
dauðr. Ok er þeir skipverjar urðu þessa varir, þá báru þeir lík hans út
á skip ok náttsættu. Þá var Óláfr konungr á veizlu í Lygru; váru þangat
orð gǫr. Var þá stefnt ǫrvarboð eða þing, ok varkonungr á þingi. Hann
hafði þangat stefna látit þeim Færeyingum af báðum skipum, ok váru þeir
til þings komnir. En er þing var sett, þá stóð konungr upp ok mælti:
»þau tíðendi eru hér orðin, er því er betr at slík eru sjaldgæt; hér er
af lífi tekinn góðr drengr, ok hyggju vér, at saklauss sé; eða er
nǫkkurr sá maðr á þingi, er þat kunni at segja, hverr valdi er verks
þessa?« — en þar gekk engi við — þá mælti konungr: »ekki er því at
leyna, hverr minn áhugi er um verk þetta, at ek hygg á hendr þeim
Færeyingum; þykki mér þannug helzt at unnit, sem Sigurðr Þorláksson
myndi hafa vegit manninn, en Þórðr inn lági myndi hinn hafa fœrt á kaf;
en þat fylgir, at ek mynda þess til geta, at þat myndi til saka vera
funnit, at þeir myndi eigi vilja, at Þórálfr segði eptir þeim ódáðir
þær, er hann myni vitat hafa, at satt er, en oss hefir verit grunr á,
um morð þau ok illvirki, at sendimenn mínir hafi þar verit myrðir«. En
er konungr hætti rœðu sinni, þá stóð upp Sigurðr Þorláksson; hann
mælti: »ekki hefi ek talat fyrr á þingum; ætla ek mik munu þykkja ekki
orðfiman, en þó ætla ek œrna nauðsyn til vera at svara nǫkkuru; vil ek
þess til geta, at rœða þessi, er konungr hefir uppi haft, myni vera
komin undan tungurótum þeira manna, er miklu eru óvitrari en hann ok
verri; en þat er ekki leynt, at þeir munu fullkomliga vilja vera várir
óvinir. Er þat ólíkliga mælt, at ek mynda vera vilja skaðamaðr Þórálfs,
þvíat hann var fóstbróðir minn ok góðr vinr; en ef þar væri nǫkkur
ǫnnur efni í ok væri sakir milli okkar Þórálfs, þá em ek svá viti
borinn, at ek myrida heldr til þessa verks hætta heima í Færeyjum, en
hér undir handarjaðri yðrum, konungr. Nú vil ek þessa máls synja fyrir
mik ok fyrir oss alla skipverja; vil ek þar bjóða fyrir eiða, svá sem
lǫg yður standa til; en ef yðr þykkir hitt í nǫkkuru fullara, þá vil ek
flytja járnburð; vil ek, at þér séð sjálfir við skírsluna«. En er
Sigurðr hætti rœðu sinni, þá urðu margir til flutningar ok báðu konung,
at Sigurðr skyldi ná undanfœrslu, þótti Sigurðr vel hafa talat ok kváðu
hann ósannan mundu at vera því, er honum var kent. Konungr segir: »um
þenna mann mun stórum skipta; ok ef hann er loginn þessu máli, þá mun
hann vera góðr maðr; en at ǫðrum kosti þá mun hann vera nǫkkuru
djarfari, en dœmi munu til vera, ok er þat eigi miðr mitt hugboð; en
get ek, at hann beri sér sjálfr vitni um«. En við bœn manna, þá tók
konungr festu af Sigurði til járnburðar; skyldi hann koma eptirum
daginn til Lygru; skyldi byskup þar gera skírslu, — ok sleit svá
þinginu. Fór konungr aptr til Lygru, en Sigurðr ok þeir fǫrunautar til
skips síns. Tók þá brátt at myrkva af nótt. Þá mælti Sigurðr við þá
fǫrunauta: »þat er þó satt at segja, at vér hǫfum komit í mikit
vandkvæði ok orðit fyrir álygi mikilli, ok er konungr sjá brǫgðóttr ok
vélráðr, ok mun auðsær várr kostr, ef hann skal ráða, þvíat hann lét
fyrst drepa Þórálf, en hann vill nú gera oss at óbótamǫnnum; er honum
lítit fyrir at villa járnburð þenna. Nú ætla ek þann verr hafa, er til
þess hættir við hann; nú leggsk ok innan eptir sundinu fjallagol
nǫkkut; ræð ek þat, at vér vindim segl várt ok siglim út á haf; fari
Þrándr annat sumar með ull sína, ef hann vill selja láta; en ef ek
komumk í brot, þá þykki mér þess ván, at ek koma aldri síðan til
Nóregs«. Þeim fǫrunautum þótti þetta snjallræði; taka þeir at setja upp
segl sitt ok láta ganga um nóttina í haf út, sem mest megu þeir; þeir
létta eigi fyrr, en þeir koma í Færeyjar ok heim í Gǫtu. Lét Þrándr
illa yfir ferð þeira; þeir svǫruðu eigi vel ok váru þó heima með
Þrándi.

K. 136. Frá Íslendingum.

Brátt spurði Óláfr konungr þat, er þeir Sigurðr váru í brot farnir, ok
lagðisk þá þungr orðrómr á um þeira mál; váru þeir margir, at þá
kǫlluðu þess ván, at þeir Sigurðr mundu sǫmnu sagðir, er áðr hǫfðu
synjat fyrir hann ok mælt í móti. Óláfr konungr var fárœðinn um þetta
mál, en hann þóttisk vita þá sannendi á því, er hann hafði áðr grunat.
Fór konungr þá ferðar sinnar ok tók veizlur, þar er fyrir váru gǫrvar.
Óláfr konungr heimti til máls við sik þá menn, er komit hǫfðu af
Íslandi, Þórodd Snorrason, Gelli Þorkelsson, Stein Skaptason, Egil
Hallzson. Þá tók konungr til máls: »þér hafið í sumar vakit við mik þat
mál, at þér vilduð búask til Íslandz-ferðar, en ek hefi eigi veitt
órslit hingat til um þat mál; nú vil ek segja yðr, hvernug ek ætla
fyrir. Gellir, þér ætla ek at fara til Íslandz, ef þú vilt bera þannug
ørendi mín; en aðrir íslenzkir menn, þeir er nú eru hér, þá munu engir
til Íslandz fara, fyrr en ek spyr, hvernug þeim málum er tekit, er þú,
Gellir, skalt þannug bera«. En er konungr hafði þetta upp borit, þá
þótti þeim, er fúsir váru fararinnar ok bannat var, súrskapr mikill
hafðr við sik, ok þótti seta sín ill ok ófrelsi. En Gellir bjósk til
ferðar ok fór um sumarit til Íslandz ok hafði með sér orðsendingar
þærþangat, er hann flutti fram annat sumar á þingi. En sú var
orðsending konungs, at hann beiddi þess Íslendinga, at þeir skyldu taka
við þeim lǫgum, sem hann hafði sett í Nóregi, en veita honum af landinu
þegngildi ok nefgildi, penning fyrir nef hvert, þann er x. væri fyrir
alin vaðmáls. Þat fylgði því, at hann hét mǫnnum vináttu sinni, ef
þessu vildi játa, en elligar afarkostum, þá sem hann mætti við komask.
Yfir þessu tali sátu menn lengi ok réðu um sín í milli, ok kom þat
ásamt at lykðum með allra samþykki, at neita skattgjǫfum ok ǫllum
álǫgum, þeim er kraft var. Ok fór Gellir þat sumar útan ok á fund Óláfs
konungs ok hitti hann þat haust í Vík austr, þá er hann var kominn af
Gautlandi ofan, svá sem ek vænti, at enn skal sagt verða síðarr í sǫgu
Óláfs konungs. Þá er á leið haustit, sótti Óláfr konungr norðr í
Þrándheim ok helt liði sínu til Niðaróss; lét þar búa til vetrsetu sér.
Sat Óláfr konungr þann vetr eptir í kaupangi; sá var inn xiii. vetr
konungsdóms hans.

K. 137. Frá byggving Jamtalandz.

Ketill jamti hét maðr, sonr Ǫnundar jarls ór Sparabúi í Þrándheimi;
hann flýði fyrir Eysteini konungi illráða austr um Kjǫl; hann ruddi
markir ok byggði þar, sem nú heitir Jamtaland. Austr þangat flýði ok
fjǫlði manna ór Þrándheimi fyrir þeim ófriði, þvíat Eysteinn konungr
skattgildi Þrœndi ok setti þar til konungs hund sinn, er Saurr hét.
Sonarsonr Ketils var Þórir helsingr; við hann er kent Helsingjaland;
þar byggði hann. En er Haraldr inn hárfagri ruddi ríki fyrir sér, þá
stukku enn fyrir honum fjǫlði manna ór landi, Þrœndir ok Naumdœlir, ok
gerðusk þá enn byggðir austr um Jamtaland, ok fóru sumir alt í
Helsingjaland austan frá hafinu, ok váru þeir lýðskyldir undir
Svía-konung. En er Hákon Aðalsteinsfóstri var yfir Nóregi, þá settisk
friðr ok kaupferð ór Þrándheimi til Jamtalandz, en fyrir sakir vinsælða
konungs, þá sóttu Jamtr austan á fund hans ok játuðu honum hlýðni sinni
ok guldu honum skatt; setti hann þeim lǫg ok landzrétt; vildu þeir
heldr þýðask undir hans konungdóm en undir Svía-konung, þvíat þeir váru
af Norðmanna ætt komnir; ok svá gerðu Helsingjar þeir allir, er æzkaðir
váru norðan um Kjǫl, ok helzk þat lengi síðan, alt til þess er Óláfr
digri ok Óláfr inn sœnski Svía-konungr deildu um landaskipti, þá hurfu
Jamtr ok Helsingjar undir Svía-konung, ok réð þá landaskipti austan
Eiðaskógr, en þá Kiliralt norðr til Finnmerkr; tók Svía-konungr þá
skatta af Helsingjalandi ok svá af Jamtalandi. En Óláfi konungi þótti
þat komit hafa í sáttmál með þeim Svía-konungi, at annan veg skyldi
fara skattr af Jamtalandi, en at fornu hafði verit; en þó hafði þat
langa stund svá staðit, at Jamtr hǫfðu þá Svía-konungi skatt goldit, ok
þaðan hǫfðu verit sýslumenn yfir landinu; vildu þá ok Svíar ekki heyra
annat, en undir Svía-konung hyrfi alt land, þat er lá fyrir austan
Kjǫlu. Var þat svá sem opt eru dœmi, þó at mágsemðir ok vinátta væri
með konungum, at þó vildi hvártveggi hafa ríki þat alt, er hann þóttisk
nǫkkura tiltǫlu eiga. Hafði Óláfr konungr látit fara orð um til
Jamtalandz, at þat var hans vili, at Jamtr veitti honum lýðskyldi, en
heitit þeim afarkostum elligar; en Jamtr hǫfðu gǫrt ráð sitt, at þeir
vildu hlýðni veita Svía-konungi.

K. 138. Saga Steins.

Þóroddr Snorrason ok Steinn Skaptason unðu illa, er þeir fóru eigi í
sjálfræði. Steinn Skaptason var manna fríðastr ok bezt at sér gǫrr um
íþróttir, skáld gott ok skartsmaðr mikill ok metnaðarfullr. Skapti,
faðir hans, hafði ort drápu um Óláf konung ok hafði kent Steini; var
svá ætlat, at hann skyldi fœra kvæðit konungi. Steinn bazk eigi orða ok
ámælis við konung bæði sundrlausum orðum ok samfǫstum. Báðir váru þeir
Þóroddr óvarmæltir, segja svá, at konungr vildi verr hafa, en þeir, er
sonu sína hǫfðu sent honum til trúnaðar, en konungr lagði þá í ófrelsi.
Konungr reiddisk. Þat var einn hvern dag, er Steinn Skaptason var fyrir
konungi ok spurði hann máls, ef hann vildi hlýða drápu þeiri, er Skapti
faðir hans hafði ort um konung. Hann segir: »hitt mun fyrst til,
Steinn, at þú kveðir þat, er þú hefir ort um mik«. Steinn segir, at þat
er ekki, er hann hefir ort — »em ek ekki skáld, konungr, segir hann, en
þótt ek kynna yrkja, þá myndi yðr þykkja þat, sem annat um mik, heldr
lítilvægligt«. Gekk Steinn þá í brot ok þóttisk finna, hvar til hann
mælti. Þorgeirr hét ármaðr konungs, er réð fyrir búi hans í Orkadal;
hann var þá með konungi ok heyrði á rœður þeira Steins. Fór Þorgeirr
heim lítlu síðarr. Þat var á einni hverri nótt, at Steinn hljóp í brot
ór bœnum ok skósveinn hans með honum; fóru þeir upp um Gaularás, svá út
til þess, er þeir kómu í Orkadal; en at kveldi kómu þeir til konungsbús
þess, er Þorgeirr réð fyrir; bauð Þorgeirr Steini þar at veraum nóttina
ok spurði, hverju gegndi um farar hans. Steinn bað hann fá sér hest ok
sleða með; sá hann, at þar var heim ekit korni. Þorgeirr segir: »eigi
veit ek, hvernug af stenzk um fǫr þína, hvárt þú ferr nǫkkut í konungs
leyfi; þótti mér fyrra dags ekki mjúkt orð milli ykkar konungs«. Steinn
mælti: »þótt ek sjá at engu sjálfráðr fyrir konungi, þá skal ek ekki
svá fyrir þrælum hans«; brá hann sverði ok drap hann síðan ármanninn,
en hann tók hestinn ok bað sveininn hlaupa á bak, en Steinn settisk í
sleðann; fóru þá veginn, óku nótt alla; fóru þeir ferðar sinnar, til
þess er þeir kómu ofan á Mœri í Súrnadal; síðan fá þeir sér flutningar
yfir fjǫrðu; fór hann sem ákafligast. Ekki sǫgðu þeir mǫnnum víg þetta,
þar sem þeir kómu, en kǫlluðusk vera konungsmenn; fengu þeir góðan
forbeina, hvar sem þeir kómu. Þeir kómu at kveldi eins dags í Gizka til
bús Þorbergs Árnasonar; var hann eigi heima, en kona hans var heima
Ragnhildr, dóttir Erlings Skjálgssonar. Fekk Steinn þar allgóðar
viðtekjur, þvíat þar váru áðr kunnleikar miklir með þeim. Sá atburðr
hafði áðr orðit, þá er Steinn hafði farit af Íslandi, átti hann þá
sjálfr skip þat, er hann kom af hafi útan at Gizka ok lágu þar við
eyna, þá lá Ragnhildr ok skyldi léttari verða ok var allþungt haldin,
en prestr var engi í eyjunni ok engi nær. Var þá komit til kaupskipsins
ok spurt at, ef þar væri prestr nǫkkurr; þar var einn prestr á skipi,
er Bárðr hét, vestfirzkr maðr ungr ok lærðr heldr lítt. Sendimenn báðu
prest fara með sér til húss; honum þótti sem þat myndi vera vandi
mikill, en vissi fákunnandi sína ok vildi eigi fara. Þá lagði Steinn
orð til við prest ok bað hann fara. Þrestr svarar: »fara mun ek, ef þú
ferr með mér; þykki mér traust at því til umráða«. Steinn segir, at
hann vill víst þat til leggja. Síðan fara þeir til bœjarins ok þar til,
er Ragnhildr var. Lítlu síðarr fœddi hon barn, þat var mær, ok þótti
heldr ómáttuligt. Þá skírði prestr barnit, en Steinn helt meyjunni
undir skírn, ok hét su mær Þóra. Steinn gaf meyjunni fingrgull.
Ragnhildr hét Steini vináttu sinni fullkominni, ok hann skyldi þangat
koma á hennar fund, ef hann þættisk hennar liðsemðar þurfa. Steinn
segir svá, at hann myndi eigi fleirum meybǫrnum undir skirn halda — ok
skilðusk þau at svá búnu. En nú var þar komit, er Steinn heimti þessi
vilmæli at Ragnhildi ok segir, hvat hann hefir hent, ok svá þat, at
hann mun hafa orðit fyrir reiði konungs. Hon segir svá, at máttr skal
at magni um liðveizlu hennar, baðhann þaðan bíða Þorbergs, skipaði
honum it næsta Eysteini orra, syni sínum; hann var þá xii. vetra
gamall. Steinn gaf gjafir þeim Ragnhildi ok Eysteini. Þorbergr hafði
spurt alt um farar Steins, fyrr en hann kvæmi heim, ok var hann heldr
ófrýnn. Ragnhildr gekk til máls við hann ok segir honum um farar Steins
ok bað hann taka við Steini ok sjá á mál hans. Þorbergr segir: »ek hefi
spurt, segir hann, at konungr hefir eiga látit ǫrvarþing eptir Þorgeir,
ok Steinn er útlagr gǫrr, svá þat, at konungr er inn reiðasti; ok kann
ek mér meiri svinnu, en at takask á hendr einn útlendan mann ok hafa
þar fyrir reiði konungs; láttu Stein fara í brot heðan sem skjótast«.
Ragnhildr svarar, segir, at þau mundu bæði í brot fara eða bæði þar
vera. Þorbergr bað hana fara, hvert er hon vildi — »vænti ek þess,
segir hann, þótt þú farir, at þú komir skjótt aptr, þvíat hér munu vera
metorð þín mest«. Þá gekk fram Eysteinn orri, sonr þeira; hann mælti ok
segir svá, at hann mun eigi eptir vera, ef Ragnhildr fœri í brot.
Þorbergr segir, at þau lýstu mikla þrágirni ok ákaflyndi í þessu — »ok
er þat nú vænst, segir hann, at þit ráðið þessu, þó þykkir ykkr
allmiklu skipta; en ofmjǫk er þér ættgengt, Ragnhildr, at virða lítils
orð Óláfs konungs«. Ragnhildr segir: »ef þér vex allmjǫk fyrir augum at
halda Stein, þá far þú sjálfr með honum á fund Erlings, fǫður míns, eða
fá honum þat fǫruneyti, er hann komisk þangat í friði«. Þorbergr segir,
at hann mun ekki Stein þangat senda — »ok mun Erlingi þó œrit mart til
handa bera, þat er konungi sé misþokki á«. Var Steinn þar um vetrinn.
En eptir jól kómu til Þorbergs sendimenn konungs með þeim orðum, at
Þorbergr skal koma á fund hans fyrir miðja fǫstu, ok er lagt ríkt við
þessa orðsending. Þorbergr bar þat fyrir vini sína ok leitaði ráðs,
hvárt hann skyldi á þá hættu leggja, at fara á fund konungs at svá
fǫrnu máli; en fleiri lǫttu ok kǫlluðu þat ráð, at láta fyrr Stein af
hǫndum en fara á vald konungs. Þorbergr var hins fúsari, at leggjask
eigi ferð undir hǫfuð. Nǫkkuru síðarr fór Þorbergr til fundar við Finn,
bróður sinn, ok bar þetta mál fyrir hann ok bað hann til farar með sér.
Finnr svarar, segir, at honum þótti ilt ofkvæni slíkt, at þora eigi
fyrir konu sinni at halda einǫrð við lánardróttin sinn. »Kost muntu
eiga, segir Þorbergr, at fara eigi; en þó ætla ek, at þú letisk meirr
fyrir hræzlu sakir, en hollostu við konung«. Skilðusk þeir reiðir.
Síðan fór Þorbergr á fund Árna Árnasonar, bróður síns, ok segir
honumþetta mál svá búit ok bað hann fara með sér til konungs. Árni
segir: »undarligt þykki mér um þik, svá vitran mann ok fyrirleitinn, er
þú skalt rasat hafa í svá mikla óhamingju ok hafa fengit konungs reiði,
þar er engi bar nauðsyn til; þat væri nǫkkur várkunn, at þú heldir
frænda þinn eða fóstbróður, en þetta allz engi, at hafa tekizk á hendr
mann íslenzkan, at halda útlaga konungs, ok hafa nú þik í veði ok alla
frændr þína«. Þorbergr segir: »svá er sem mælt er: einn er aukvisi
ættar hverrar; sú óhamingja fǫður míns er mér auðsæst, hversu honum
glapnaði sona eign, er hann skyldi fá þann síðarst, er engi líkendi
hefir várrar ættar ok dáðlauss er; myndi þat sannast, ef mér þœtti eigi
við móður mína skǫmm mælt, at ek mynda þik aldrigi kalla várn bróður«.
Snøri þá Þorbergr í brot ok fór heim ok var heldr ókátr. Síðan sendi
hann orð norðr til Þrándheims á fund Kálfs, bróður síns, ok bað hann
koma til Agðaness móti sér. Ok er sendimenn hittu Kálf, þá hét hann
ferðinni ok hafði engi orð fyrir. Ragnhildr sendi menn austr á Jaðar
til Erlings, fǫður sins, ok bað hann senda sér lið. Þaðan fóru synir
Erlings, Sigurðr ok Þórir, ok hafði hvárr þeira tvítøgsessu, ok á
lxxxx. manna. En er þeir kómu norðr til Þorbergs, þá tók hann við þeim
sem bezt ok feginsamligast. Bjósk hann þá til farar ok hafði Þorbergr
tvítøgsessu. Fóru þeir þá norðr leið sína. Ok er þeir kómu
............, þá lágu þar fyrir Finnr ok Árni, brœðr Þorbergs, með ii.
tvítøgsessur. Fagnaði Þorbergr vel brœðrum sínum ok segir, at þá hefði
tekit brýningunni. Finnr kvað þess sjaldan hafa þurft við sik. Síðan
fóru þeir með liði því ǫllu norðr til Þrándheims, ok var þar Steinn í
fǫr. Ok er þeir kómu til Agðaness, þá var þar fyrir Kálfr Árnason, ok
hafði hann xx.-sessu vel skipaða. Fóru þeir með því liði inn til
Niðarhólms ok lágu þar um nótt. Eptir um morgininn áttu þeir tal sitt;
vildi Kálfr ok synir Erlings, at þeir fœri ǫllu liðinu inn til bœjarins
ok léti þá skeika at skǫpuðu; en Þorbergr vildi, at fyrst væri með vægð
farit ok láta boð bjóða; samþykðisk Finnr því ok Árni. Var þá þat af
ráðit, at þeir Finnr ok Árni fóru fyrst til fundar við Óláf konung,
fáir menn saman. Konungr hafði þá spurt um fjǫlmenni þat, er þeir
hǫfðu, ok var hann heldr styggr í rœðunni þeira. Fiðr bauð boð fyrir
Þorberg ok svá fyrir Stein — bauð hann, at konungr skyldi fé gera svá
mikit, sem hann vildi, en Þorbergr hafa landzvist ok veizlur sínar,
Steinn lífs grið ok lima. Konungr segir: »svá lízk mérsem þessi fǫr
myni vera svá at þér mynið nú þykkjask hafa hálf ráð við mik eða meirr;
en þess mun mik sízt vara af yðr brœðrum, at þér munduð með her fara í
móti mér; kenni ek ráð þessi, er þeir Jaðarbyggjar munu hafa upp hafit;
en ekki þarf mér fé bjóða«. Þá segir Finnr: »ekki hǫfum vér brœðr haft
fyrir þá sǫk liðsamnað, at vér mynim ófrið bjóða yðr, konungr; heldr
berr hitt til, konungr, at vér viljum yðr fyrst bjóða vára þjónostu; en
ef þér neitið ok ætlið Þorbergi nǫkkura afarkosti, þá munu vér fara
allir með lið þat, er vér hǫfum, á fund Knúts ins ríka«. Þá leit
konungrinn við honum ok mælti: »ef þér brœðr vilið veita mér svardaga
til þess, at fylgja mér innan-landz ok útan-landz ok skiljask eigi við
mik, nema mitt lof ok leyfi sé til, eigi skuluð þér leyna mik, ef þér
vitið mér ráðin svikræði, þá vil ek taka sætt af yðr brœðrum«. Síðan
fór Finnr aptr til liðs síns ok segir þessa kosti, er konungr hafði
gǫrt þeim; bera þeir nú saman orð sin; segir Þorbergr, at hann vill
þenna kost fyrir sína hǫnd — »em ek ófúss, segir hann, at flýja af
eignum mínum ok sœkja til útlendra hǫfðingja; ætla ek mér munu ávalt at
sœmð, at fylgja Óláfi konungi ok vera þar sem hann er«. Þá segir Kálfr:
»enga eiða mun ek vinna konungi en vera þá eina hríð með konungi, er ek
held veizlum mínum ok ǫðrum metorðum ok konungr vill vera vinr minn; ok
er þat minn vili, at svá gerim vér allir«. Finnr svarar: »til þess mun
ek ráða, at láta Óláf konung einn ráða skildǫgum milli okkar«. Árni
Árnason segir svá: »ef ek em ráðinn til at fylgja þér, Þorbergr bróðir,
þóttu vilir berjask við konung, þá skal ek eigi við þik skiljask, ef þú
tekr betra ráð, ok mun ek fylgja ykkr Finni ok taka þann kost, sem þit
séð ykr til handa«. Gengu þeir þá þrír brœðr á eitt skip, Þorbergr,
Finnr, Árni, ok røru inn til bœjar ok síðan gengu þeir á konungs fund.
Fór þá fram þetta sáttmál, at þeir brœðr svǫrðu konungi eiða. Þá
leitaði Þorbergr Steini sættar við konung; en konungr segir, at Steinn
skyldi fara í friði fyrir honum, hvert er hann vildi — »en eigi mun
hann með mér vera síðan« segir hann. Þá fóru þeir Þorbergr út til
liðsins. Fór þá Kálfr inn á Eggju, en Finnr fór til konungs, en
Þorbergr ok annat lið þeira fór heim suðr. Steinn fór suðr með sonum
Erlings; en um várit snimma fór hann vestr til Englands, en síðan til
handa Knúti inum ríka ok var með honum lengi í góðu yfirlæti.K. 139.
Ferð Finnz Árnasonar á Hálogaland.

Þá er Finnr Árnason hafði lítla hríð dvalizk með Óláfi konungi, var
einn hvern dag, at konungr kallar Finn til máls við sik ok enn fleiri
menn, þá er hann var vanr at hafa við ráðagørðir sínar. Þá tók konungr
til máls ok segir svá: »sú ráðagørð staðfestisk í skapi mér, at ek ætla
í vár at bjóða út leiðangri af landi ǫllu, bæði at liði ok at skipum,
ok fara síðan með her þann allan, er ek má til fá, í mot Knúti inum
ríka, þvíat ek veit um tilkall þat, er hann hefir upp hafit til ríkis í
hendr mér, at hann mun eigi ætla at hafa þat fyrir hégómamál. Nú er þér
þat at segja, Finnr Árnason, at ek vil, at þú farir sendiferð mína
norðr á Hálogaland, ok hafið þar útboð, bjóðið út almenningi at liði ok
at skipum ok stefnið því liði til móts við mik til Agðaness«. Síðan
nefndi konungr aðra menn 15 til ok sendi suma inn í Þrándheim, en suma
suðr í land, svá at hann lét þetta boð fara um alt land. Þat er at
segja frá fǫr Finnz, at hann hafði skútu ok á nær xxx. manna; en er
hann var búinn, fór hann ferðar sinnar, til þess er hann kom á
Hálogaland; þá stefndi hann þing við bóendr; bar þá upp ørendi sitt ok
krafði leiðangrs. Bœndr áttu í heraði skip stór leiðangrsfœr; skipuðusk
þeir við orðsending konungs ok bjoggu skip sín. En er Finnr sótti norðr
á Halogaland, þá átti hann þing, en sendi menn sína nǫkkura at krefja
útboðsins, þar er honum sýndisk. Finnr sendi menn í Bjarkey til Þóris
hundz, lét þar krefja leiðangrs, sem annars staðar. En er Þóri kómu boð
konungs, þá bjósk hann til ferðar ok skipaði af húskǫrlum sínum skip
þat, er hann hafði haft áðr um sumarit til Bjarmalandz; bjó þat með
sínum eins kostnaði. Finnr stefndi saman Háleygjum í Vágum, ǫllum þeim
er norðr váru þaðan; kom þar saman um várit lið mikit, ok biðu allir
til þess, er Finnr kom norðan; var þar þá ok kominn Þórir hundr. En er
Finnr kom, þá lét hann þegar blása til húsþings leiðangrsliði ǫllu; en
á þingi því sýndu menn vápn sín; svá var þá ok rannsakat útboðit í
hverri skipreiðu. En er þat var greitt, þá mælti Finnr: »þik vil ek at
þessu kveðja, Þórir hundr, hver boð viltu bjóða Óláfi konungi fyrir
aftǫku Karla, hirðmannz hans, eða fyrir rán þat, er þú tókt fé konungs
norðr í Lengjuvik? Nú hefi ek umboð konungs til þessa máls; en ek vil
nú vita svǫr þín«. Þórir litaðisk um ok sá til hvárrartveggju handar
sér standa margamenn alvápnaða; kendi þar Gunnstein ok fjǫlða annarra
frænda Karla. Þá mælti Þórir: »skjót eru boð mín, Finnr, at ek vil mál
alt festa í konungs dóm, þat er honum þykkir at við mik«. Finnr svarar:
»hitt er nú vænst, at þér sé minni virðingar af unt, þvíat nú mun verða
at festa minn dóm á, ef sættask skal«. Þórir segir: »þá ætla ek enn
allvel komit ok skal þat ekki undan draga«. Gekk þá Þórir fram til
festu, ok skildi Finnr þat mál fyrir alt; síðan segir Finnr upp
sættina, at Þórir skyldi gjalda konungi x merkr gullz, en Gunnsteini ok
þeim frændum aðrar x. merkr, en fyrir rán ok féskaða inar þriðju x.
merkr — »en gjalda upp nú þegar« segir hann. Þórir segir: »þetta er
mikit fégjald«. »Hinn er annarr kostr, at lokit sé sætt allri« segir
Finnr. Þórir segir, at Finnr myndi ljá honum þeira fresta, at hann
leitaði lána af sveitungum sínum. Finnr bað hann gjalda þar í stað, ok
þó um fram, at Þórir skyldi fram selja menit þat it mikla, er hann tók
af Karla dauðum. Þórir kvazk ekki men hafa tekit. Þá gekk fram
Gunnsteinn ok segir, at Karli hafði men á hálsi, þá er þeir skilðusk —
»en þá var í brott, er vér tókum lík hans«. Þórir segir, at hann hefði
ekki huga leitt um men þat — »en þótt vér hefðim nǫkkut men, þá mun þat
heima liggja í Bjarkey«. Þá setti Finnr spjótsoddinn fyrir brjóst Þóri
ok segir, at hann skyldi þá fram selja menit; Þórir tók þá menit af
hálsi sér ok seldi Finni. Síðan snøri Þórir í brot ok gekk út á skip
sitt. Finnr gekk eptir honum út á skipit ok mart manna með honum. Gekk
Finnr eptir skipinu, ok tóku þeir upp rúmin. En við siglu sá þeir undir
þiljum niðri tunnur ii. miklar, svá at þeim þótti mikil furða at; Finnr
spurði, hvat í tunnum þeim var. Þórir segir, at þar lá í drykkr hans.
Finnr mælti: »hví gefr þú oss eigi at drekka, félagsmaðr, svá mikinn
drykk sem þér hafið?«. Þórir mælti við mann sinn, at renna skyldi ór
tunnunni í bolla. Síðan var þeim Finni gefit at drekka, ok var þat inn
bezti drykkr. Þá bað Finnr Þóri reiða féit. Þórir gekk eptir skipinu
fram ok aptr ok talaði við menn ýmsa. Finnr kallaði, bað hann bera fram
féit. Þórir bað hann ganga upp á land ok kvazk þar mundu greiða. Þá
gekk Finnr á land upp ok hans menn. Þá kom þar Þórir ok greiddi silfr;
var þar reitt ór einum sjóð x. merkr vegnar; þá lét hann fram
knýtiskauta marga; var í sumum mǫrk vegin, sumum hálf eða aurar
nǫkkurir. Þá mælti Þórir: »þetta er lánfé, er ýmsir menn hafa lét mér,
þvíat uppi ætla ek skotsilfr mjǫk, þat er ek á«. Síðan gekk Þórir á
skip út, en er hann kom aptr,reiddi hann silfr smám ok smám; þá leið á
daginn; en þegar er þinginu sleit, þá gengu menn til skipa sinna ok
bjoggusk til brotlǫgu; tóku þá menn at sigla, þegar er búnir váru; kom
þá svá, at flestir menn hǫfðu siglt. Sá Finnr þá, at þyntisk liðit um
hann; kǫlluðu menn þá á hann ok báðu hann verða búinn. Var þá enn eigi
greiddr einn þriðjungr fjárins; þá mælti Finnr: »seint gengr þó, Þórir,
greizlan; sé ek, at þér þykkir mikit fyrir at greiða féit; skal nú ok
kyrt láta vera fyrst; skaltu nú gjalda konungi þat er eptir er«. Stóð
þá Finnr upp. Þórir segir: »vel þykki mér þat, Finnr, at vit skilim; en
vilja skal ek til hafa at gjalda þessa skyld svá, at konungi þykki eigi
vargoldit ok báðum ykkr«. Þá gekk Finnr til skips síns ok siglði fram
eptir liði sínu. Þórir verðr seint búinn ór hǫfninni; en er segl þeira
kom upp, þá heldu þeir út um Vestfjǫrð ok síðan á haf út ok svá suðr
með landi, at sær var í miðjum hlíðum eða stundum vatnaði land; lét svá
ganga suðr, alt þar til er hann siglði í Englandzhaf, ok kom fram á
Englandi; fór síðan á fund Knúts konungs, ok tók hann vel við honum.
Kom þá þat upp, at Þórir hafði þá þar óf lausafjár, hafði þar þat fé
alt, er þeir hǫfðu tekit á Bjarmalandi hvárirtveggju ok Karli; en í
tunnum þeim inum miklum þá var botn skamt frá hinum botni, ok var þar í
millum drykkr, en tunnan sjálf hvár tveggja var full af grám skinnum ok
bjór ok safala. Var Þórir þá með Knúti konungi. Finnr Árnason fór með
liði því til Óláfs konungs, segir honum alt frá ferð sinni ok svá þat,
at hann kvazk hyggja, at Þórir væri ór landi farinn ok vestr til
Englandz á fund Knúts ins ríka — »ok ætla ek hann munu vera oss
allóþarfan«. Konungr segir: »trúi ek því, at Þórir mun vera oss óvinr,
ok þykki mér hann ávalt betri firr mér en nærr«.

K. 140. Deila Háreks ok Ásmundar Grankelssonar.

Ásmundr Grankelsson hafði verit þann vetr á Hálogalandi í sýslu sinni
ok var heima með feðr sínum Grankeli. Þar liggr til hafs útver, er bæði
var sela at veiða ok fugla, eggver ok fiskver, ok þat hafði legit at
fornu fari til bœjar þess, er Grankeli átti. En Hárekr ór Þjóttu veitti
þar tilkall; var þá svá komit, at hann hafði haft af verinu ǫll gǫgn
nǫkkur misseri. En þá þóttisk Ásmundr ok þeir feðgar hafa traust
konungs til allra réttra mála. Fóru þeir feðgar þá báðir um várit á
fund Háreks ok segja honum orð ok jartegnir Óláfs konungs, at Hárekr
skyldi láta aftilkalli um verit. Hárekr svarar því þungliga, segir, at
Ásmundr fór til konungs með slíku rógi ok ǫðru — »hefi ek ǫll sannendi
til míns máls; skyldir þú, Ásmundr, kunna at ætla þér hóf, þótt þú
þykkisk nú mikill fyrir þér, er þú hefir konungs traust; er svá ok, ef
þér skal hlýða at drepa suma hǫfðingja ok gera at óbótamǫnnum, en ræna
oss, er enn þóttumk fyrr meirr kunna at halda til fullz, þó at oss væri
jafnbornir menn; en nú er þat allfjarri, at þér séð jafnaðarmenn mínir
fyrir ættar sakir«. Ásmundr svarar: »þess kenna margir af þér, Hárekr,
at þu ert frændstórr ok ofreflismaðr; sitja margir um skǫrðum hlut
fyrir þér, en þó er þat nú líkligast, at þú, Hárekr, verðir í annan
stað til at leita, at hafa fram ójafnað þinn en við oss eða taka svá
mjǫk aflaga, sem þetta er«. Skilðusk þeir síðan. Hárekr sendi húskarla
sína x. eða xii. með róðrarferju nǫkkura mikla. Þeir fóru í verit, tóku
þar allz konar veiðifang ok hlóðu ferjuna; en er þeir váru brot búnir,
þá kom þar at þeim Ásmundr Grankelsson með xxx. manna ok bað þá laust
láta fang þat alt. Húskarlar Háreks svǫruðu um þat heldr óbrátt; síðan
veittu þeir Ásmundr þeim atgǫngu; kendi þá liðsmunar; váru húskarlar
Háreks sumir barðir, sumir særðir, sumir á kaf fœrðir, ok fengr allr í
brot borinn af skipi þeira, ok hǫfðu þeir Ásmundr þat með sér. Kómu
húskarlar Háreks heim við svá búit ok segja Háreki frá ferð sinni; hann
svarar: »tíðendi þykkja nýnæmi ǫll; þetta hefir eigi fyrr gǫrt verit,
at berja menn mína«. Var þat mál kyrt, ok lagði Hárekr eigi orð í ok
var inn kátasti. Hárekr lét búa um várit snekkju tvítøgsessu ok skipaði
húskǫrlum sínum; ok var þat skip allvel búit bæði at mǫnnum ok ǫllum
reiða. Fór Hárekr um várit í leiðangr. En er hann fann Óláf konung, þá
var ok þar fyrir Ásmundr Grankelsson. Þá kom konungr á stefnulagi með
Ásmundi ok Háreki ok sætti hann þá; var festr á konungs dómr. Síðan lét
Ásmundr fram flytja vitni til þess, at Grankell hafði átt verit; dœmði
konungr eptir því; váru þá skǫkk málaefni; urðu bótalausir húskarlar
Háreks, en dœmt verit til handa Grankeli. Hárekr segir, at honum var
skammlaust, at hlíta konungs dómi, hvernug er mál þat skipaðisk síðan.

K. 141. Saga Þóroddz.

Þóroddr Snorrason hafði dvalizk í Nóregi at ráði Óláfs konungs, þá er
Gellir Þorkelsson fekk leyfi at fara til Íslandz, svá sem fyrr var
ritit, ok var hann þá með Óláfi konungi ok unðiilla ófrelsi því, er
hann skyldi eigi fara ferða sinna, þannug er hann vildi. Ǫndurðan vetr,
þann er Óláfr konungr sat í Niðarósi, lýsti konungr því, at hann vill
menn senda til Jamtalandz at heimta skatt; en til farar þeirar váru
menn ófúsir, þvíat af lífi váru teknir sendimenn Óláfs konungs, þeir er
hann hafði fyrr sent, Þrándr hvíti ok þeir xii. saman, svá sem fyrr var
ritit, ok hǫfðu Jamtr síðan haldizk í lýðskyldu við Svía-konung.
Þóroddr Snorrason bauzk til þeirar farar, þvíat hann hirði þá allítt,
hvat yfir hann gekk, ef hann fœri sjálfráði; þat þekðisk konungr, ok
fóru þeir Þóroddr xii. saman. Þeir kómu fram austr á Jamtaland ok sóttu
heim þann mann, er Þórarr er nefndr; hann var þar lǫgmaðr ok
metorðamaðr mestr; þeir fengu þar góðar viðtǫkur. En er þeir hǫfðu þar
dvalizk lítla hríð, þá báru þeir upp ørendi sín fyrir Þórar. Hann
segir, at fyrir þeim svǫrum réðu engum mun miðr en hann aðrir landzmenn
ok hǫfðingjar ok kvað þings skyldu til kveðja. Var svá gǫrt, at þingboð
var upp skorit ok stefnt þing fjǫlment. Fór Þórarr til þings, en
sendimenn dvǫlðusk meðan at hans. Þórarr bar upp mál þetta fyrir alþýðu
; en þat kom ásamt með ǫllum, at þeir vildu engan skatt gjalda
Nóregs-konungi, en sendimennina vildu sumir hengja láta, en sumir láta
þá hafa til blóts; en hitt var af ráðit, at þeim skvldi halda þar, til
þess er sýslumenn Svía-konungs kvæmi þar; skyldu þeir þá stafa fyrir
þeim, slíkt er þeir vildi með ráði landzmanna, en gera hitt yfirbragð
á, at sendimenn væri vel haldnir, at þeir væri fyrir því dvalðir, at
þeir skyldi skattsins bíða, ok skyldi skipta þeim á vistir tveim ok
tveim saman. Þóroddr var með annan mann at Þórars. Þar var jólaveizla
mikil ok samburðarǫl. Margir váru bœndr þar í þorpinu, ok drukku þeir
allir samt um jólin. Annat þorp var þaðan skamt; þar bjó mágr Þórars,
ríkr ok auðigr; hann átti sér son roskinn; þeir mágar skyldu drekka
hálf jól at hvárs þeira ok fyrr at Þórars. Þeir mágar drukkusk á, en
Þóroddr ok bóndason, ok kappdrykkja, ok um kveldit kappmæli ok
mannjafnaðr með Norðmǫnnum ok Svíum ok því næst um konunga þeira, bæði
þá, er fyrr hǫfðu verit, ok þessa, er nú váru, ok svá þau skipti, er
verit hǫfðu landa í milli í manndrápum ok ránum, þeim er verit hǫfðu
milli landa. Þá mælti bóandason: »ef várir konungar hafa fleiri menn
látit, þá munu sýslumenn Svía-konungs jafna þat með xii. manna fjǫrvi,
þá er þeir koma sunnan eptir jólin, ok vituð þér ógǫrla, veslir menn,
til hvers þér eruð dvalðir«. Þóroddr hugsaði sitt mál, ok margir drógu
glottat ok fundu þeim hneyxliyrði ok svá konungi þeira. Fór þat þá
óleynt, er ǫlit mælti með þeim Jamtum, er Þóroddr hafði áðr ekki
grunat. Eptir um daginn tóku þeir Þóroddr ǫll klæði sín ok vápn ok
lǫgðu sér til handargagns. Eptir um nóttina, er menn váru sofnaðir,
hljópu þeir braut til skógar. Um morgoninn eptir, er menn urðu varir
við brauthlaup þeira, fóru menn eptir þeim með sporhunda ok hittu þá í
skógi, þar er þeir hǫfðu fólgizk, ok hǫfðu þá heim ok í skemmu; þar var
grǫf djúp, váru þeir þar í látnir ok hurð læst fyrir; hǫfðu þeir lítinn
mat ok engi klæði nema sín. Ok er kómu mið jól, fór Þórarr ok allir
frelsingjar með honum til mágs hans; skyldi hann þar drekka inn øfra
hlut jólanna. Þrælar Þórars skyldu gæta grafarinnar; en þeim var þá
ætlaðr gnógr drykkr, en þeir stiltu lítt drykkjunni ok gerðu sik ǫlóða
þegar um kveldit. En er þeir þóttusk fulldruknir, þá mæltu þeir sín í
milli, er mat skyldu fœra grafarmǫnnum, at þá skyldi ekki skorta.
Þóroddr kvað kvæði ok skemti þeim þrælunum; en þeir kváðu hann mundu
vera virkðamann ok gáfu honum kerti mjǫk mikit ok log á. Þá kómu þeir
þrælarnir út, er áðr váru inni, ok kǫlluðu ákafliga, at hinir skyldu
inn fara; en þeir váru hvárirtveggju ǫlóðir, svá at þeir luku hvárki
aptr grǫfina né skemmuna. Þá ristu þeir Þóroddr í sundr í strengi feldi
sína ok knýttu saman ok gerðu hnoða af endanum ok kǫstuðu upp á
skemmugólfit; þat vafðisk um ǫrkufót ok varð fast. Þeir leituðu þá til
upp at fara; lypti Þóroddr fǫrunaut sínum upp, til þess er hann stóð á
ǫxlum honum; síðan las hann sik upp í gǫgnum glugginn; þá skorti eigi
reip í skemmunni, ok lét hann ofan síga móti Þóroddi; en er hann skyldi
draga Þórodd upp, þá fekk hann hvergi komit honum. Þá mælti Þóroddr, at
hann skyldi kasta reipinu yfir bita þann, er var í húsinu, en gera
lykkju á endanum, bera þar í viðu ok grjót, svá at þat væri meirr en
jafnvægi hans; hann gerði svá; fór þá sigin ofan í grǫfina, en Þóroddr
upp. Þeir tóku sér klæði í skemmunni, sem þeir þurftu. Þar váru inni
hreinstǫkur nǫkkurar, ok skáru þeir af fitjarnar ok bundu ǫfgar undir
fœtr sér. En áðr þeir fœri brot, þá lǫgðu þeir eld í kornhlǫðu mikla,
er þar var, ok hljópu síðan í brot í niðamyrkri; hlaðan brann ok mart
annarra húsa í þorpinu. Þeir Þóroddr fóru alla nótt á eyðimǫrk ok
fálusk at degi. Um morgininn var saknat þeira; var þá farit með
sporhunda at leita þeira á alla vega frá bœnum; en hundarnir rǫkðu
sporin aptr til bœjarins, þvíat þeir kendu af hreinsfitjunum ok rǫkðu
þangat sporit, sem klaufirnar hǫfðu vitat af hreinsfitjunum,ok varð
ekki leitat þeira. Þeir Þóroddr fóru lengi á eyðimǫrkum ok kómu eitt
kveld at lítlum húsabœ ok gengu þar inn; þar sat inni karlmaðr ok kona
við eld; nefndisk hann Þórir ok segir, at sú var kona hans, er þar sat,
ok svá at þau áttu húsakot þat; bauð bóndi þeim þar at vera, en þeir
þágu þat. Hann segir þeim, at því var hann þar kominn, at hann hafði
flýit ór byggðinni fyrir víga sakir. Var þeim Þóroddi unninn góðr
beini; mǫtuðusk þau ǫll við eldinn. Síðan var búit um þá Þórodd þar í
seti, ok lǫgðusk þeir til svefns; en þá var enn logi á eldinum. Þá sá
Þóroddr, at þar gekk fram maðr ór ǫðru húsi, ok hafði hann engan mann
sét jammikinn; sá maðr hafði skarlatsklæði, búin gullhlǫðum, ok var inn
vegligsti sýnum. Þóroddr heyrði, at hann ávítaði þau um þat, er þau
tóku við gestum, en hǫfðu varla sér matbjǫrg. Húsfreyja svarar: »ver þú
eigi reiðr, bróðir, sjaldan hefir þetta at móti borit; veittu þeim
heldr nǫkkura gagnsmuni, þvíat þú ert betr til fœrr en vit«. Þóroddr
heyrði þann mikla mann nefndan Arnljót gellina, ok svá, at húsfreyja
var systir hans, Þóroddr hafði heyrt getit Arnljóts ok þat með, at hann
var inn mesti stígamaðr ok illvirki. Sváfu þeir Þóroddr um nóttina,
þvíat þeir váru mœddir áðr af gǫngu. En er lifa myndi þriðjungr nætr,
þá kom þar Arnljótr, bað þá upp standa ok búask ferðar sinnar. Þeir
Þóroddr stóðu þegar upp ok klæddusk; var þeim gefinn dagverðr. Síðan
fekk Þórir skíð hvárum tveggja þeira. Arnljótr rézk til ferðar með
þeim; steig hann á skíð; þau váru bæði breið ok lǫng; en þegar er
Arnljótr laust við geislinum, þá var hann hvar fjarri þeim; þá beið
hann ok mælti, at þeir myndi hvergi komask at svá búnu; bað þá stíga á
skíðin með sér. Þeir gerðu svá; fór Þóroddr nærri honum ok helt sér
undir belti Arnljóts, en fǫrunautr Þóroddz helt honum. Skreið Arnljótr
þá svá hart, sem hann fœri lauss. Þeir kómu til sáluhúss nǫkkurs, er
þriðjungr var af nótt, drápu sér þar eld ok bjoggu til matar. En er
þeir mǫtuðusk, þá mælti Arnljótr, bað þá engu niðr kasta af matnum,
hvárki beinum né mola. Arnljótr tók ór serk sínum silfrdisk einn ok
mataðisk þar af. En er þeir váru mettir, þá hirði Arnljótr leifar
þeira. Síðan bjoggusk þeir til rekna. Í annan enda hússins var lopt
uppi á þvertrjám; fóru þeir Arnljótr upp á loptit ok lǫgðusk þar til
svefns. Arnljótr hafði hǫggspjót mikit, ok var gullrekinn falrinn, en
skaptit svá hátt, at tók hendi til falsins, en hann var sverði gyrðr.
Þeir hǫfðu bæði vápn sín ok klæði uppi á loptinu hjá sér. Arnljótr bað
þá vera hljóðsama;hann lá fremstr á loptinu. Litlu síðarr kvámu þar til
hússins menn xii.; þat váru kaupmenn, er fóru til Jamtalandz með
varning sinn. En er þeir kvámu í húsit, gerðu þeir um sik glaum mikinn
ok váru kátir; gerðu fyrir sér elda stóra. En er þeir mǫtuðusk, þá
kǫstuðu þeir út beinum ǫllum; síðan bjoggusk þeir til rekna ok lǫgðusk
niðr í seti þar við eldinn. En er þeir hǫfðu lítla hrið sofit, þá kom
þar til hússins trǫllkona mikil; en er hon kom inn, sópaðisk hon um
fast, tók beinin ok alt þat, er henni þótti ætt, ok sló í munn sér;
síðan greip hon mann þann, er næst henni var, reif ok sleit allan,
kastaði á eldinn. Þá vǫknuðu þeir aðrir ok við illan draum ok hljópu
upp; en hon fœrði til heljar hvern at ǫðrum, svá at einn var eptir á
lífi; hljóp sá innar undir loptit ok kallar til hjálpar sér, ef nǫkkut
væri þess í loptinu, er honum myndi duga; Arnljótr seilðisk til hans ok
tók í herðar honum ok kipði honum upp í loptit. Þá slósk hon fram at
eldinum ok tók at eta mennina, þá er steikðir váru. Þá stóð Arnljótr
upp ok greip hǫggspjót sitt ok setti milli herða henni, svá at út hljóp
oddrinn um brjóstit; hon brá við hart ok kvað við illiliga ok hljóp út.
Arnljóti varð laust spjótit, ok hafði hon þat með sér á brot. Arnljótr
gekk til ok ruddi út hræum manna, setti fyrir skálann hurð ok gætti,
þvíat hon hafði þat alt frá brotit, er hon hljóp út. Sváfu þeir þá þat
er eptir var nætrinnar. En er lýsti, stóðu þeir upp, ok átu þá fyrst
dagverð sinn; en er þeir hǫfðu matazk, mælti Arnljótr: »nú munu vér hér
skiljask; skuluð þér nú fara eptir akbraut þessi, er þeir fóru í gær
hingat kaupmenninir; en ek vil leita spjóts míns; mun ek hafa at
verkkaupi þat, er mér þykkir fénýtt af fé því, er þessir menn hafa átt;
skaltu, Þóroddr, bera Óláfi konungi kveðju mína, ok seg honum þat, at
hann er svá maðr, at mér er mest forvitni á at hitta; en kveðja mín mun
honum þykkja enskis verð«. Tók hann upp silfrdiskinn ok strauk með
dúknum ok mælti: »fœrðu konungi disk þenna, seg, at þat er kveðja mín«.
Síðan bjoggusk þeir til ferðar hvárirtveggju, ok skilðusk þeir at svá
búnu. Fór Þóroddr ok þeir fǫrunautar ok svá sá maðr, er undan hafði
komizk af þeim fǫrunautum, kaupmǫnnum. Fór Þóroddr, til þess er hann
fann Óláf konung i kaupangi ok segir honum alt frá ferðum sínum, bar
honum kveðju Arnljóts ok fœrði honum silfrdiskinn. Konungr segir, at
þat var illa, er Arnljótr hafði eigi farit á konungs fund — »ok er
skaði mikill, er svá ilt skyldi leggjask fyrir svá góðan dreng ok
merkiligan mann«. Þóroddr var síðanmeð Óláfi konungi þat er eptir var
vetrar ok fekk þá leyfi af honum at fara til Íslandz um sumarit eptir.
Skildusk þeir Óláfr konungr þá með vináttu.

K. 142. Útboð Óláfs konungs.

Óláfr konungr bjósk um várit ór Niðarósi, ok drósk lið at honum mikit
bæði þar ór Þrándheimi ok svá norðan ór landi. En er hann var búinn
ferðar sinnar, þá fór hann með liðinu fyrst suðr á Mœri ok heimti þar
saman leiðangrslið, ok svá ór Raumsdal. Síðan fór hann á Sunn-Mœri.
Hann lá lengi í Hereyjum ok beið liðs síns; átti þá optliga húsþing.
Kom þar mart til eyrna honum, þat er honum þótti umráða þurfa. Þat var
á einu húsþingi, er hann átti, at hann hafði þat mál í munni, sagði frá
mannskaða þeim, er hann hafði látit af Færeyjum — »en skattr sá, er
þeir hafa mér heitit, segir hann, þá kømr ekki fram. Nú ætla ek enn
þangat menn at senda eptir skattinum«. Veik konungr þessu máli nǫkkut
til ýmissa manna, at til þeirar farar skyldu ráðask; en þar kómu þau
svǫr í mot, at allir menn tǫlðusk undan fǫrinni. Þá stóð upp maðr á
þinginu mikill ok allvǫrpuligr; sá hafði rauðan kyrtil, hjálm á hǫfði,
gyrðr sverði, hǫggspjót mikit í hendi; hann tók til máls: »þat er satt
at segja, kvað hann, at hér er mikill munr manna; þér hafið konung
góðan, en hann drengi illa; ér neikvæðið sendifǫr eina, er hann býðr
yðr, en hafið þegit áðr af honum vingjafir ok marga sœmiliga hluti; en
ek hefi verit hér til engi vinr konungs þessa; hefir hann ok verit
óvinr minn; telr hann, at sakar sé til þess. Nú vil ek bjóða þér,
konungr, at fara fǫr þessa, ef ekki eru vildari fǫng á«. Konungr segir:
»hverr er þessi maðr inn drengiligi, er svarar máli mínu? Gerir þú
mikinn mun ǫðrum mǫnnum, þeim er hér eru, er þú býzk til farar, en þeir
tǫlðusk undan, er ek hugða, at vel mundu hafa við skipazk; en ek kann á
þér engi deili ok eigi veit ek nafn þitt«. Hann svarar svá, at — »nafn
mitt er ekki vant, konungr; þess er mér ván, at þú mynir heyrt hafa mik
nefndan; ek em kallaðr Karl mœrski«. Konungr segir: »svá er þat, Karl,
heyrt hefi ek þik nefndan fyrr, ok er þat satt at segja, at verit hafa
þær stundir, ef fundi okkra hefði at borit, er þú myndir ekki kunna
segja frá tíðendum; en nú vil ek eigi verr hafa en þú, er þú býðr mér
liðsemð þína, at leggja eigi þar at móti þǫkk ok aufúsu. Skaltu, Karl,
koma til min, ok vera í boði mínu í dag; skulu vit þá rœða þetta mál«.
Karl segir, at svá skyldi vera.K. 143. Saga Mœra-Karls.

Karl inn mœrski hafði verit víkingr ok inn mesti ránsmaðr, ok hafði
konungr mjǫk opt gǫrva menn til hans ok vildi hann af lífi taka. En
Karl var maðr ættstórr ok mikill athafnarmaðr, iþróttamaðr ok
atgørvimaðr um marga hluti. En er Karl var ráðinn til ferðar þessar, þá
tók konungr hann í sætt ok því næst í kærleik, lét búa ferð hans sem
bezt. Váru þeir á skipi nær xx. menn. Konungr gerði orðsendingar til
vina sinna í Færeyjar, sendi Karl til haldz ok trausts, þar er var
Leifr Ǫzurarson ok Gilli lǫgsǫgumaðr, sendi til þess jartegnir sínar.
Fór Karl, þegar er hann var búinn; byrjaði þeim vel ok kómu til Færeyja
ok lǫgðu í Þorshǫfn í Straumey. Síðan var þar þing stefnt, ok kom þar
fjǫlment. Þar kom Þrándr ór Gǫtu með flokk mikinn; þar kom ok Leifr ok
Gilli, hofðu þeir ok fjǫlmenni mikit. En er þeir hǫfðu tjaldat ok um
búizk, þá gengu þeir til fundar við Karl mœrska; váru þar kveðjur
góðar. Síðan bar Karl orð ok jartegnir Óláfs konungs ok vinmæli til
þeira Gilla ok Leifs. Þeir tóku því vel ok buðu Karli til sín ok at
flytja ørendi hans ok veita honum slíkt traust, sem þeir hefði fǫng á.
Hann tók því þaksamliga. Lítlu síðarr kom þar Þrándr ok fagnaði vel
Karli — »em ek, segir hann, feginn orðinn, er slíkr drengr hefir komit
hingat til landz várs með ørendi konungs várs, er vér erum allir
skyldir undir at standa; vil ek ekki annat, Karl, en þú farir til mín
til vetrvistar ok þat með þér alt þíns liðs, er þinn vegr væri þá meiri
en áðr«. Karl segir, at hann var áðr ráðinn at fara til Leifs — »en ek
mynda elligar, segir hann, fúsliga þiggja þetta boð«. Þrándr segir: »þá
mun Leifi auðit vegsmuna af þessu; en eru nǫkkurir aðrir hlutir þá
þeir, er ek mega þá svá gera, at yðr sé liðsemð at?«. Karl svarar, at
honum þótti mikit í veitt, at Þrándr drœgi saman skattinn um Austrey ok
svá um allar Norðreyjar. Þrándr segir, at þat var skylt ok heimilt, at
hann veitti þann beina at ørendi konungs; gengr Þrándr þá aptr til
búðar sinnar. Varð á því þingi ekki fleira til tíðenda. Fór Karl til
vistar með Leifi Ǫzurarsyni, ok var hann þar um vetrinn eptir. Heimti
Leifr skatt saman um Straumey ok um allar eyjar suðr þaðan. Um várit
eptir fekk Þrándr ór Gǫtu vanheilsu, hafði augnaþunga ok þó enn kramar
aðrar; en þó bjósk hann at fara til þings, sem vanði hans var. En er
hann kom á þingit ok búð hans var tjǫlduð, þá lét hanntjalda undir
svǫrtum tjǫldum innan af, til þess at þá væri síðr skíðdræpt. En er
dagar nǫkkurir váru liðnir af þinginu, þá ganga þeir Leifr ok Karl til
búðar Þrándar ok váru fjǫlmennir. En er þeir kómu at búðinni, þá stóðu
þar úti nǫkkurir menn. Leifr spurði, hvárt Þrándr væri inni í búðinni.
Þeir segja, at hann var þar. Leifr mælti, at þeir skyldu biðja Þránd út
ganga — »eigu vit Karl ørendi við hann« segir hann. En er þeir menn
kómu aptr, þá segja þeir, at Þrándr hafði þann augnaverk, at hann mátti
eigi út koma — »ok bað hann, Leifr, at þú skyldir inn ganga«. Leifr
mælti við fǫrunauta sína, at þeir skyldu fara varliga, er þeir kœmi í
búðina, þrøngvask eigi — »gangi sá fyrstr út, er síðarst gengr inn«.
Leifr gekk fyrst inn, en þar næst Karl, þá hans fǫrunautar, ok fóru með
alvæpni, sem þá, at þeir skyldi til bardaga búask. Leifr gekk innar at
inum svǫrtum tjǫldunum, spurði þá, hvar Þrándr væri. Þrándr segir ok
heilsaði Leifi. Leifr tók kveðju hans, spurði síðan, hvárt hann hefði
nǫkkut skatt heimt um Norðreyjar, eða hverr greiði þá myndi á vera um
silfrit. Þrándr svarar ok segir, at eigi hefði honum þat ór hug horfit,
er þeir Karl hǫfðu rœtt, ok svá, at greiði myndi á verða um skattinn —
»er hér sjóðr, Leifr, er þú skalt við taka, ok er fullr af silfri«.
Leifr sásk um ok sá fátt manna í búðinni, lágu menn í pǫllunum, en fáir
sátu upp; síðan gekk Leifr til Þrándar ok tók við sjóðnum ok bar útar í
búðina, þar er ljóst var, ok steypði silfrinu ofan á skjǫld sinn,
rótaði í hendi sinni ok mælti, at Karl skyldi sjá silfrit. Þeir litu á
um stund. Þá spurði Karl, hvernug Leifi sýndisk silfrit. Hann segir:
»þat hygg ek, at hverr sá penningr er illr er í Norðreyjum, at hér myni
kominn«. Þrándr heyrði þetta ok mælti: »sýnisk þér eigi vel silfrit,
Leifr«. »Svá er« segir hann. Þrándr mælti: »eigi eru þeir þó
meðalmanníðingar frændr várir, er þeim má til enskis trúa; ek hefi sent
þá í vár at heimta skatt norðr í eyjar, er ek var at engu fœrr í vár;
en þeir hafa tekit mútur af bóndum at taka fals slíkt, er eigi þykkir
gjaldgengt; ok er hitt vænst, Leifr, at sjá þetta silfr, er goldizk
hefir í landskuldir mínar«. Bar Leifr þá aptr silfrit, en tók við sjóð
ǫðrum ok bar þann til Karls; rannsǫkuðu þeir þat fé; spurði Karl,
hversu Leifi sýndisk þetta fé. Hann segir, at honum þótti þetta fé
vánt, ok eigi svá, at um þær skuldir, er óvandliga var fyrir mælt, at
eigi yrði slíkt þá tekit, en eigi vil ek þetta fé konungi til handa
taka«. Maðr einn, sáer lá í pallinum, kastaði feldi af hǫfði sér ok
mælti: »satt er it fornkveðna, svá ergisk hverr sem eldisk; svá er þér
ok, Þrándr, lætr Karl inn mœrska reka fé fyrir þér í allan dag«. Þar
var Gautr inn rauði. Þrándr hljóp upp við orð Gauts ok varð málóði,
veitti þeim stórar átǫlur frændum sínum, en at lykðum mælti hann, at
Leifr skyldi selja honum þat silfr — »en tak hér við sjóð, er landbúar
mínir hafa fœrt mér heim í vár; en þótt ek sjá óskygn, þá er þó sjálf
hǫnd hollust«. Maðr reis upp við olboga, er lá í pallinum; þar var
Þórðr inn lági; hann mælti: »eigi hljótum vér meðalorðaskak af honum
Mœra-Karli, ok væri hann launa fyrir verðr«. Leifr tók við sjóðnum ok
bar enn fyrir Karl; sá þeir þat fé; mælti Leifr: »ekki þarf lengi at
sjá á þetta silfr; hér er hverr penningr ǫðrum betri, ok viljum vér
þetta fé hafa; fá þú til, Þrándr, mann at sjá reizlur«. Þrándr segir,
at honum þótti bezt til fengit, at Leifr sæi fyrir hans hǫnd. Gengu
þeir Leifr þá út ok skamt frá búðinni; settusk þeir þá niðr ok reiddu
silfrit. Karl tók hjálm af hǫfði sér ok helti þar í silfri, þá er vegit
var. Þeir sá mann ganga hjá sér, ok hafði refði í hendi ok hǫtt síðan á
hǫfði ok heklu grœna, berfœttr, knýtt línbrókum at beini; hann setti
niðr refðit í vǫll ok gekk frá ok mælti: »sé þú við, Mœra-Karl, at þér
verði eigi mein at refði mínu«. Lítlu síðarr kom þar maðr hlaupandi ok
kallaði ákafliga á Leif Ǫzurarson, bað hann fara sem skjótast til búðar
Gilla lǫgsǫgumannz — »þar hljóp inn um tjaldskarar Sigurðr Þorláksson,
ok hefir særðan búðarmann hans til ólífis«. Leifr hljóp þegar upp ok
gekk á brot til fundar við Gilla; gekk með honum alt búðarlið hans; en
Karl sat eptir, þeir Austmenninir stóðu í hring um hann. Gautr rauði
hljóp at ok hjó með handøxi yfir herðar mǫnnum, ok kom hǫgg þat í hǫfuð
Karli, ok varð sár þat ekki mikit. Þórðr lági greip upp refðit, er stóð
í vellinum, ok lýstr á ofan øxarhamarinn, svá at øxin stóð í heila.
Þusti þá fjǫlði manna út ór búð Þrándar. Karl var þaðan dauðr borinn.
Þrándr lét illa yfir verki þessu ok bauð þó fé til sátta fyrir frændr
sína. Leifr ok Gilli gengu at eptirmáli, ok kom þar eigi fébótum fyrir.
Varð Sigurðr útlagr fyrir áverka þann, er hann veitti búðunaut Gilla,
en Þórðr ok Gautr fyrir víg Karls. Austmenn bjoggu skip þat, er Karl
hafði haft þangat, ok fóru austr á fund Óláfs konungs; líkaði honum
stórilla þetta verk, en þess varð eigi auðit, at Óláfr konungr hefndi
Þrándi þessa eða frændum hans, fyrir

þeim ófriði, er þá hafði gǫrzk í Nóregi ok enn mun verða frá sagt. Ok
er nú lokit at segja frá þeim tíðendum, er urðu af því, er Óláfr
konungr heimti skatt af Færeyjum; en þó gerðusk deilur síðan í Færeyjum
eptir víg Karls mœrska ok áttusk þá við frændr Þrándar ór Gǫtu ok Leifr
Ǫzurarson, ok eru frá því stórar frásagnir.

K. 144. Leiðangr Óláfs konungs.

En nú er frá því at segja, er fyrr var upp hafit, er Óláfr konungr fór
með liði sínu ok hafði leiðangr úti fyrir landi; fylgðu honum þá allir
lendir menn norðan ór landi, nema Einarr þambarskelfir; hann hafði um
kyrt setit heima at búum sínum, síðan er hann kom í land, ok þjónaði
ekki konungi. Átti Einarr stórmiklar eignir ok helt sik þó vegsamliga,
at hann hefði engar konungsveizlur. Óláfr konungr helt liði því suðr um
Stað; drósk þar enn til hans lið mikit ór heruðum. Þá hafði Óláfr
konungr skip þat, er hann hafði gera látit áðr um vetrinn, er Visundr
var kallaðr, allra skipa mest; var á framstafni visundarhǫfuð, gulli
búit; þess getr Sigvatr skáld:

88. Lyngs bar fiskr til fengjar flugstyggs sonar Tryggva gjǫlnar golli
mǫlnu (goð vildi svá) roðnar; annan lét á unnir Áleifr, búinn hála,
(lǫgr þó drjúgt) enn digri (dýrs horn) Visund sporna.

Fór konungr þá suðr á Hǫrðaland. Hann spurði þau tíðendi, at Erlingr
Skjálgsson var ór landi farinn ok hafði haft lið mikit, skip iiii. eða
v.; hann hafði sjálfr skeið eina mikla, en synir hans iii.
tvítøgsessur, ok hǫfðu siglt vestr til Englandz á fund Knúts ins ríka.
Fór þá Óláfr konungr austr með landi ok hafði allmikit lið; hann leiddi
atspurningum, ef menn vissi nǫkkut til ferðar Knúts ins ríka, en þat
kunnu allir at segja, at hann var á Englandi; en þat var ok sagt með,
at hann hafði leiðangr úti ok ætlaði til Nóregs. En fyrir þá sǫk, er
Óláfr konungr hafði lið mikit ok hann fekk eigi it sanna spurt, hvert
hann skyldi stefna til fundar við Knút, en mǫnnum þótti sér illa gegna
dvǫl í einum stað með her svá mikinn, þá réð hann þat af, at sigla með
herinn suðr til Danmerkr, ok hafði þat lið alt með sér, er honum þótti
vígligast ok bezt var búit, en gaf hinum heimleyfi; svá sem kveðit er:

89. Áleifr knýr und ǫ́rum orðsnjallr Visund norðan; brýtr annarr gramr
úti unnheim dreka sunnan.Nú fór þat lið heim, en honum þótti minni
fylgð í. Hafði konungr þar lið mikit ok frítt; váru þar flestir lendir
menn ór Nóregi, nema þeir, er áðr var sagt, at ór landi væri farnir,
eða eptir hǫfðu sezk heima.

K. 145. Frá Óláfi konungi ok Ǫnundi konungi.

Þá er Óláfr konungr siglði til Danmerkr, ok helt til Sjólandz; en er
hann kom þar, tók hann at herja, veitti upgǫngur; var þá bæði
landzfólkit rænt ok sumt drepit, sumt var handtekit ok bundit, flutt
svá til skipa, en alt flýði, þat er því kom við, ok varð engi viðstaða;
gerði Óláfr konungr þar it mesta hervirki. En er Óláfr konungr var á
Sjólandi, þá spurði hann þau tíðendi, at Ǫnundr konungr Óláfsson hafði
úti leiðangr ok fór með her mikinn austan fyrir Skáni ok herjaði hann
þar. Varð þá bert um ráðagørð þá, er þeir Oláfr konungr ok Ǫnundr
konungr hǫfðu haft í Elfinni, þá er þeir gerðu samband sitt ok vináttu,
at þeir skyldu báðir veita mótstǫðu Knúti konungi. Fór Ǫnundr konungr
til þess, er hann fann Óláf konung, mág sinn. En er þeir hittusk, þá
gera þeir þat bert, bæði fyrir sínu liði ok landzfólkinu, at þeir ætla
undir sik at leggja Danmǫrk ok beiða sér viðrtǫku af landzmǫnnum. En
þat var, sem víða finnask dœmi til, at þá er landzfólkit verðr fyrir
hernaði ok fær eigi styrk til viðrtǫku, þá játa flestir ǫllum þeim
álǫgum, er sér kaupa frið í. Varð þá svá, at margir menn ganga til
handa þeim konungum ok játuðu þeim hlýðni; lggðu þeir viða landit undir
sik, þar er þeir fóru, en herjuðu at ǫðrum kosti. Sigvatr skald getr
þessa hernaðar í drápu þeiri, er hann orti um Knút konung inn ríka:

90. Knútr vas und himnum; hykk ætt at frétt Haralds í her hug vel duga;
lét lýgǫtu lið suðr ór Nið Áleifr, jǫfurr ársæll, fara.

91. Þurðu norðan (namsk þat) með gram til slétts svalir Silunds kilir;
en með annan Ǫnundr Dǫnum á hendr at há her sœnskan ferr.

K. 146. Frá Knúti konungi.

Knútr konungr hafði spurt vestr til Englandz, at Óláfr Nóregs-konungr
hafði leiðangr úti, svá ok þat, at hann fórmeð liði því til Danmerkr,
ok þar var ófriðr í ríki hans. Tók þá Knútr liði at samna; drósk þar
brátt saman herr mikill ok fjǫlði skipa. Var Hákon jarl annarr
hǫfuðsmaðr fyrir því liði. Sigvatr skáld kom þat sumar til Englandz
vestan ór Rúðu af Vallandi ok sá maðr með honum, er Bergr hét. Þeir
hǫfðu þangat farit kaupferð it fyrra sumar. Sigvatr orti flokk þann, er
kallaðr var Vestrfararvísur, ok er þetta uphaf:

92. Bergr, hǫfum minnzk, hvé, margan morgun Rúðu-borgar, bǫrð létk í
fǫr fyrða fest við arm enn vestra.

En er Sigvatr kom til Englandz, þá fór hann þegar til fundar við Knút
konung ok vildi beiða sér orlofs at fara til Nóregs. Knútr konungr
hafði sett bann fyrir kaupskip ǫll, fyrr en hann hefði búit her sinn.
En er Sigvatr kom til hans, þá gekk hann til herbergis þess, er konungr
var inni; þá var herbergit læst, ok stóð hann lengi úti; en er hann
hitti konung, þá fekk hann lof, sem hann beiddi; þá kvað hann:

93. Útan varðk, áðr Jóta andspilli fekk stillis, (meld sák hús fyr
hǫlði) húsdyrr fyrir spyrjask; en ørendi óru ǫ́ttungr í sal knátti
Gorms (berk opt á armi járnstúkur) vel lúka.

En er Sigvatr varð þess varr, at Knútr konungr býr herferð á hendr
Óláfi konungi, ok hann vissi, hversu mikinn styrk Knútr konungr hafði,
þá kvað Sigvatr:

94. Ǫrr tegask Áleif gørva, alt hefr sás, fjǫrvaltan (konungs dauða
munk kvíða) Knútr ok Hǫ́kun, úti; haldisk vǫrðr, þótt vildit varla
Knútr ok jarlar, dælla ’s fyrst á fjalli fundr, ef hann sjalfr kømsk
undan.

Enn orti Sigvatr fleiri vísur um ferð þeira Knúts ok Hákonar; þá kvað
hann enn:

95. Átti jarl at sætta alframr bóendr gamla ok, þeirs optast tóku,
Áleif, at því máli; þeir hafa fyrr af fári (framt ’s Eiríks kyn) meira,
hǫfðum, keypt, en heiptir, Hǫ́kun, saman, mundi.

K. 147. Frá dreka Knúts konungs.

Knútr inn ríki hafði búit her sinn ór landi, hafði hann óf liðs ok skip
furðuliga stór; hann sjálfr hafði dreka þann, er svá var mikill, at lx.
var at rúmatali; váru þar á hǫfuð gullbúin.Hákon jarl hafði annan
dreka; var sá fertøgr at rúmatali; váru þar ok gylt hǫfuð á, en seglin
bæði váru stǫfuð ǫll með blá ok rauðu ok grœnu; ǫll váru skipin steind
fyrir ofan sæ; allr búnaðr skipanna var inn glæsiligsti; mǫrg ǫnnur
skip hǫfðu þeir, stór ok búin vel; þess getr Sigvatr skáld í
Knútsdrápu:

96. Knútr vas und himnum; her austan frá fríðr fylkis niðr fráneygr
Dana; skreið vestan -viðr varr- glæstr, sás bar út andskota Aðalráðs
þaðan.

97. Ok bǫ́ru í byr blǫ́ segl við rǫ́ (dýr vas dǫglings fǫr) drekar
landreka; en, þeir ’s kómu, kilir, vestan, til of -leið liðu
Limafjarðar brim-.

Svá er sagt, at Knútr konungr helt her þeim inum mikla vestan af
Englandi ok kom heilu ǫllu liði sínu til Danmarkar ok lagði til
Limafjarðar; var þar fyrir samnaðr mikill landzmanna.

K. 148. Hǫrðaknútr til konungs tekinn.

Úlfr jarl Sprakaleggsson hafði settr verit til landvarnar í Danmǫrk, þá
er Knútr konungr fór til Englandz; hafði hann selt í hendr Úlfi jarli
son sinn, þann er kallaðr var Hǫrðaknútr. Var þat it fyrra sumar, sem
áðr er ritit. En jarl segir þegar, at Knútr konungr hafði boðit honum
þat ørendi at skilnaði þeira, at hann vildi, at þeir tœki til konungs
yfir Dana-veldi Hǫrðaknút, son Knúts konungs — »fekk hann fyrir þá sǫk
hann oss í hendr; hefi ek, segir hann, ok margir aðrir hérlandzmenn ok
hǫfðingjar kært optliga þat fyrir Knúti konungi, at mǫnnum þykkir þat
hér í landi vandi mikill at sitja hér konunglaust, er inum fyrrum
konungum Dana þótti þat fullræði, at hafa konungdóm yfir Dana-veldi
einu saman; en þá er in fyrri æfi var, réðu þessu ríki margir konungar;
en þó gerisk nú þat miklu meira vandmæli en fyrr hefir verit, þvíat vér
hǫfum hér til nát í friði at sitja af útlendum hǫfðingjum, en nú
spyrjum vér hitt, at Nóregs-konungr ætli at herja á hendr oss, ok er
mǫnnum þó grunr á, at Svía-konungr myni ok til þeirar ferðar ráðask; en
Knútr konungr er nú á Englandi«. Síðan bar jarl fram bréf ok innsigli
Knúts konungs, þau er sǫnnuðu alt þetta, er jarl bar upp. Þetta ørendi
studdu margir aðrir hǫfðingjar. Ok af þeira fortǫlum allra saman réð
mannfólkit þat af, at taka Hǫrðaknút til konungs, ok var þat gǫrt á því
sama þingi. En í þessiráðagørð hafði veritj uphafsmaðr Emma drótning;
hafði hon látit gera bréf þessi ok látit innsigla; hafði hon með
brǫgðum nát innsigli konungs, en hann sjálfr var leyndr þessu ǫllu. En
er þeir Hǫrðaknútr ok Úlfr jarl urðu þess varir, at Óláfr konungr var
kominn norðan ór Nóregi með her mikinn, þá fóru þeir til Jótlandz,
þvíat þar er mest megin Dana-veldis; skáru þeir þá upp herǫr ok stefndu
saman her miklum. En er þeir spurðu, at Svía-konungr var ok þar kominn
með her sinn, þá þóttusk þeir eigi styrk hafa at leggja til bardaga við
þá báða. Þá heldu þeir samnaðinum á Jótlandi ok ætluðu at verja þat
land fyrir konungum; en skipaherinn drógu þeir allan saman í Limafirði
ok biðu svá Knúts konungs. En er þeir spurðu, at Knútr konungr var
vestan kominn til Limafjarðar, þá gerðu þeir sendimenn til hans ok til
drótningar Emmu ok báðu, at hon skyldi verða vís, hvárt konungr var
þeim reiðr eða eigi, ok láta þá þess verða vara. Drótning rœddi þetta
mál við konung ok segir, at Hǫrðaknútr, sonr þeira, vildi bœta ǫllu
því, sem konungr vildi, ef hann hefði þat gǫrt, er konungi þœtti í móti
skapi. Hann svarar, segir, at Hǫrðaknútr hafði ekki sínum ráðum fram
farit — »hefir þat svá tekizk, kvað hann, sem ván var at, er hann var
barn ok óviti, er hann vildi konungr heita ok vanda nǫkkurn bar til
handa honum, at land þetta alt myndi herskildi farit ok leggjask undir
útlenda hǫfðingja, ef eigi kvæmi várr styrkr til; nú ef hann vill
nokkura sætt við mik gera, þá fari hann á fund minn ok leggi niðr
hégómanafn þat, er hann hefir sik konung látit kalla«. Sendi síðan
drótning þessi sǫmu orð til Hǫrðaknúts ok þat með, at hon bað, at hann
skyldi eigi þessa ferð undir hǫfuð leggjask, sagði, sem var, at hann
myndi engi styrk til þess fá, at standa í mot feðr sínum. En er þessi
orðsending kom til Hǫrðaknúts, þá leitaði hann ráðs við jarl ok við
aðra hǫfðingja, þá er með honum váru. En þat fanzk brátt, þegar er
landzfólkit spurði, at Knútr inn gamli var kominn, þá dreif til hans
allr múgr landzins ok þótti þar traust sitt alt. Sá Úlfr jarl ok aðrir
félagar hans, at íí. váru kostir fyrir hǫndum, annat hvárt, at fara á
fund konungs ok leggja alt á hans vald, eða stefna af landi brot
elligar; en allir fýstu Hǫrðaknút at fara á fund fǫður síns. Gerði hann
svá. En er þeir hittusk, þá fell hann til fóta feðr sínum ok lagði
innsiglit í kné honum, þat er konungsnafn fylgði. Knútr konungr tók í
hǫnd Hǫrðaknúti ok settihann í sæti svá hátt, sem fyrr hafði hann
setit. Úlfr jarl sendi Svein, son sinn, á fund Knúts konungs. Sveinn
var systurson Knúts konungs. Hann leitaði griða feðr sínum ok sættar af
konungi ok bauð at setjask í gísling af hendi jarls. Þeir Sveinn ok
Hǫrðaknútr váru jafnaldrar. Knútr konungr bað þau orð segja jarli, at
hann samnaði her ok skipum ok fœri svá til fundar við konung, en rœddi
síðan um sættir sínar. Jarl gerði svá.

K. 149. Hernaðr á Skáni.

En er Óláfr konungr ok Ǫnundr konungr spurðu, at Knútr konungr var
vestan kominn, ok þat, at hann hafði þá óflýjanda her, þá sigla þeir
austr fyrir Skáni, taka þá at herja ok brenna heruð, sœkja svá austr
fyrir landit til móts við ríki Svía-konungs. En þegar er landzfólkit
spurði, at Knútr konungr var vestan kominn, þá varð ekki af handgǫngu
við konunga; þessa getr Sigvatr skáld:

98. Gǫ́tut drótnar Danmǫrk spanit und sik sǫkum snarir herfarar; þá lét
skarpla Skáney Dana hlǫðr herjaða; hǫfuðfremstr jǫfurr.

Þá sóttu konungar austr fyrir landit ok lǫgðu at þar, er heitir Áin
helga, ok dvǫlðusk þar um hríð. Þá spyrja þeir, at Knútr konungr fór
með her sinn austr eptir þeim. Þá bera þeir ráð saman ok tóku þat til,
at Óláfr konungr með liði sínu sumu gekk á land upp ok alt á markir til
vats þess, er Áin helga fellr ór; gerðu þar í árósinum stíflu með viðum
ok torfi, ok stemma svá uppi vatnit, ok svá skáru þeir díki stór ok
hleypðu saman fleirum vǫtnunum, ok gerðusk þar víðir flóar; en í
árveginn hjoggu þeir stórviðu. Þeir váru í þessu starfi marga daga, ok
hafði Óláfr konungr alt tilstilli um brǫgð þessi, en Ǫnundr konungr
hafði þá stjórn yfir skipahernum. Knútr konungr spurði til ferða þeira
konunga ok svá skaða þann allan, er þeir hǫfðu gǫrt á ríki hans; heldr
þá til móts við þá þar er þeir lágu í Ánni helgu, ok hafði her mikinn,
ok hálfu meira en þeir báðir; þessa getr Sigvatr:

99. Létat af jǫfurr (ætt manna fansk) Jótlands etask ílendr (at því);
vildi foldar fæst rǫ́n Dana hlífskjǫldr hafa; hǫfuðfremstr jǫfurr.K.
150. Orrosta fyrir Ánni helgu.

Þat var einn dag at kveldi, at njósnar-menn Ǫnundar konungs sá sigling
Knúts konungs, ok átti hann þá þangat eigi langt. Þá lét Ǫnundr konungr
blása herblástr. Ráku menn þá tjǫld af sér ok herklæddusk, røru út ór
hǫfninni ok austr fyrir landit, lǫgðu þá saman skip sín ok tengðu ok
bjoggusk til bardaga. Ǫnundr konungr hleypði njósnarmǫnnum á land upp;
fóru þeir á fund Óláfs konungs ok sǫgðu honum þessi tíðendi. Þá lét
Óláfr konungr brjóta stíflurnar ok hleypa ánni í veg sinn; en hann fór
um nóttina ofan til skipa sinna. Knútr konungr kom fyrir hǫfnina; þá sá
hann, hvar lá herr konunga búinn til bardaga; þótti honum, sem þá myndi
vera síð dags at leggja til orrostu, um þat er herr hans væri allr
búinn, þvíat floti hans þurpti rúm mikit á sænum til at sigla; var
langt í milli ins fyrsta skips ok ins síðarsta, svá þess, er útarst
fór, eða hins, er næst fór landi. Veðr var lítit. En er Knútr konungr
sá, at Svíar ok Norðmenn hǫfðu rýmða hǫfnina, þá lagði hann inn til
hafnar ok svá skipin, sem rúm hǫfðu; en þó lá meginherrinn út á hafinu.
Um morgininn, er mjǫk var ljóst, þá var lið þeira mart á landi uppi,
sumt á tali, en sumt at skemtan sinni. Þá finna þeir eigi fyrr, en þar
geysask vǫtn at þeim með forsfalli; þar fylgðu viðir stórir, er rak at
skipum þeira; meiddusk skipin þar fyrir, en vǫtnin flutu um vǫlluna
alla; týndisk þat fólkit, er á landi var, ok mart þat, er á skipum var;
en allir þeir, er því kómu við, hjoggu festar sínar ok leystusk út, ok
rak skipin mjǫk sundrlaus. Dreka inn mikla, er sjálfr konungr var á,
rak út fyrir straumi; varð honum ekki auðsnúit með árum; rak hann út at
flota þeira Ǫnundar konungs. En er þeir kendu skipit, þá lǫgðu þeir
þegar at umhverfis; en fyrir þá sǫk, at skipit var borðmikit, svá sem
borg væri, en fjǫlði mannz á ok valit it bezta lið, vápnat ok sem
øruggligast, þá varð skipit ekki auðsótt; var ok stundin skǫmm, áðr
Úlfr jarl lagði at með sínu liði, ok hófsk þá orrosta. Því næst drósk
at herr Knúts konungs ǫllum megin. Þá sá konungar, Óláfr ok Ǫnundr, at
þeir mundu unnit hafa þá at sinni þann sigr, sem auðit var; létu þá
síga skip sín á hǫmlu ok leystusk í brot ór her Knúts konungs ok skilðu
flotana. En fyrir þá sǫk, at atlaga þessi hafði ekki þannug tekizk, sem
Knútr konungr hafði til skipat, hǫfðu skipin ekki þannug fram lagt sem
til var skipat,þá varð ekki af atróðrinum; ok kǫnnuðu þeir Knútr
konungr lið sitt ok tóku þá at skipa liðinu ok bjoggusk um. En er þeir
hǫfðu skilizk ok sér fór hvárr flotinn, þá kǫnnuðu konungar lið sitt ok
funnu, at þeir hǫfðu ekki mannspell fengit; þat sá þeir ok, ef þeir
biði þar þess, er Knútr konungr hefði búit allan her þann, er hann
hafði, ok legði síðan at þeim, at liðsmunr var svá mikill, at lítil ván
var, at þeir mundu sigrask, en auðvitat, ef orrosta tœkisk, at þar
myndi verða it mesta mannfall. Nu var þat ráð tekit, at róa liðinu ǫllu
austr með landi. En er þeir sá, at flotinn Knuts konungs fór ekki eptir
þeim, þá reistu þeir viður ok settu upp segl sín. Óttarr svarti rœðir
um fund þenna í þeiri drápu, er hann orti um Knút inn ríka:

100. Svíum hnekðir þú, sóknar siklingr ǫrr, en mikla ylgr, þars ǫ́ en
helga, ulfs beitu fekk, heitir; helt, þars hrafn né svalta, (hvatráðr
est þú) láði, ógnar stafr, fyr jǫfrum, ýgr, tveimr (við kyn beima).

Þórðr skáld Sjáreksson orti erfidrápu um Óláf konung inn helga; sú er
kǫlluð Róðadrápa, ok er þar getit þessa fundar:

101. Átti, Egða dróttinn, Áleifr, þrimu stála við ágætan Jóta ǫðling,
þann’s klýfr hringa; skaut nær skarpt at móti Skǫ́nunga gramr hǫ́num;
Sveins vasa sonr at reyna ǫðling, þann's klýfr hringa; slær; þaut ulfr
of hrævi.

K. 151. Ráðagørðir Óláfs konungs ok Ǫnundar konungs.

Óláfr konungr ok Ǫnundr konungr siglðu austr fyrir veldi Svía-konungs;
ok at apni dags lǫgðu þeir at landi, þar er heitir Barvík; lágu
konungar þar um nóttina. En þat fanzk á um Svía, at þeim var þá títt
heim at fara; var þat mikill hluti Svía hers, at siglði um nóttina
austr með landi, ok létta þeir eigi fyrr sinni ferð, en hverr kom til
síns heimilis. En er Ǫnundr konungr varð þessa varr, ok þá lýsti af
degi, þá lét hann blása til húsþings. Gekk þá alt lið á land ok var
sett þing. Ǫnundr konungr tók til máls: »svá er, segir hann, sem þér,
Óláfr konungr, vituð, at vér hǫfum í sumar farit allir saman ok herjat
víða um Danmǫrk; hǫfum vér fengit fé mikit en ekki af lǫndum; ek hefi
haft í sumar hálft fjórða hundrað skipa, en nú er eigi meirr eptir en
c. skipa; nú lízk mér svá, sem vér mynim vinna ekki til sœmðar með eigi
meira her, en nú hǫfum vér, þó at þér hafið lx. skipa, sem þér hafið í
sumar haft; nú þykki mér þat sýnligast at fara aptr í ríki mitt, ok er
gott heilum vagniheim at aka; vér hǫfum aflat í ferð þessi, en ekki
látit. Nú vil ek, Óláfr mágr, bjóða yðr, at þér farið með mér, ok verum
í vetr allir ásamt; takið slíkt af mínu ríki, sem þér fáið yðr vel
haldit, ok þat lið, sem yðr fylgir. Gerum þá, er vár kømr, slíkt ráð
sem oss sýnisk. En ef þér vilið heldr þann kost, at hafa land várt til
yfirferðar, þá skal þat heimilt, ok vilið þér fara landveg í ríki yðart
í Nóreg«. Óláfr konungr þakkaði Ǫnundi konungi vinsamlig boð, er hann
hafði veitt honum — »en þó, ef ek skal ráða, segir hann, þá mun annat
ráð tekit, ok munu vér halda saman her þessum, er nú er eptir. Hafða ek
fyrst í sumar, áðr ek fór ór Nóregi, hálft fjórða hundrað skipa, en er
ek fór ór landi, þá valða ek ór her þeim ǫllum þat lið, er mér þótti
bazt; skipaða ek þessa lx. skipa, er nú hefi ek. Nú lizk mér ok svá um
yðart lið, sem þat myni hafa á brot hlaupit, er dáðlausast var ok verst
fylgð í; en ek sé hér alla hǫfðingja yðra ok hirðstjóra, ok veit ek, at
þat lið er alt betra til vápns, er hirðliðit er; hǫfum vér enn mikinn
her ok skipakost svá góðan, at vér megum vel liggja úti á skipum í
allan vetr, svá sem konungar hafa fyrr gǫrt. En Knútr konungr mun lítla
hríð liggja í Ánni helgu, þvíat þar er engi hǫfn skipafjǫlða þeim, er
hann hefir; mun hann fara austr eptir oss; þá skulu vér fara undan, ok
mun oss þá brátt lið dragask; en ef hann snýr aptr þangat, sem hafnir
þær eru, er hann má liggja flota sínum, þá mun þar vera engum mun síðr
en hér mart lið heimfúst. Vænti ek, at vér hafim svá um búit í sumar,
at þorparinn viti, hvat hann skal vinna bæði á Skáni ok Hallandi. Mun
herr Knúts konungs dreifask brátt víz vegar, ok veit þá eigi, hverjum
sigrs er auðit. Hǫfum fyrst njósnir af, hvert ráð hann tekr«. Lauk
Óláfr konungr svá máli sínu, at allir menn gerðu góðan róm at, ok var
þat ráðs tekit, sem hann vildi vera láta. Váru þá njósnir gǫrvar til
liðs Knúts konungs, en þeir lágu þar báðir konungar.

K. 152. Frá Knúti konungi ok Úlfi jarli.

Knútr konungr sá þat, at Nóregs-konungr ok Svía-konungr heldu liði sínu
austr fyrir landit; gerði hann þegar lið á land upp, lét menn sína ríða
it øfra dag ok nótt, svá sem lið konunga fór it ýtra; fóru þá aðrir
njósnarmenn fram, er aðrir fóru aptr. Vissi Knútr konungr á hverjum
degi tíðendi frá ferð þeira; váru njósnarmenn í her þeira konunga. En
er hann spurði, at mikill hluti liðs var frá þeim farinn, þá helt hann
sínum her aptr tilSjálandz ok lagðisk í Eyrarsund með allan herinn; lá
sumt liðit við Sjáland, en sumt við Skáni. Knútr konungr reið upp til
Hróiskeldu dag inn næsta fyrir Mikjálsmessu ok með honum sveit mikil
manna. En þar hafði gǫrt veizlu í móti honum Úlfr jarl, mágr hans;
veitti jarl allkappsamliga ok var allkátr. Konungr var fámálugr ok
heldr ófrýnn; jarl orti orða á hann ok leitaði þeira málsenda, er hann
vætti, at konungi myndi bezt þykkja. Konungr svarar fá. Þá spurði jarl,
ef hann vildi leika at skáktafli; hann játti því; tóku þeir þá
skáktaflit ok léku. Úlfr jarl var maðr skjótorðr ok óvæginn bæði í
orðum ok í ǫllum ǫðrum hlutum ok inn mesti framkvæmðarmaðr um ríki sitt
ok hermaðr mikill, ok er saga mikil frá honum sǫgð; Úlfr jarl var maðr
rikastr í Danmǫrk, þegar er konunginn líddi. Systir Úlfs jarls var
Gyða, er átti Guðini jarl Úlfnaðrsson, ok váru synir þeira Haraldr
Engla-konungr, Tósti jarl, Valþjófr jarl, Mǫrukári jarl, Sveinn jarl,
Gyða dóttir þeira, er átti Eatvarðr inn góði Engla-konungr.

K. 153. Víg Úlfs jarls.

En er þeir léku at skáktafli, Knútr konungr ok Úlfr jarl, þá lék
konungr fingrbrjót mikinn; þá skækði jarl af honum riddara; konungr bar
aptr tafl hans ok segir, at hann skyldi annat leika; jarl reiddisk ok
skaut niðr taflborðinu, stóð upp ok gekk í brot. Konungr mælti: »rennr
þú nú, Úlfr inn ragi«. Jarl snøri aptr við dyrrin ok mælti: »lengra
myndir þú renna í Ánni helgu, ef þú kvæmir því við; kallaðir þú eigi þá
Úlf inn raga, er ek lagða til at hjálpa þér, er Svíar bǫrðu yðr sem
hunda«; gekk jarl þá út ok fór til svefns. Lítlu síðarr gekk konungr at
sofa. Eptir um morgoninn, þá er konungr klæddisk, þá mælti hann við
skósvein sinn: »gak þú, segir hann, til Úlfs jarls ok drep hann«.
Sveinninn gekk ok var á brot um hríð ok kom aptr. Þá mælti konungr:
»draptu jarl?«. Hann svarar: »eigi drap ek hann, þvíat hann var genginn
til Lúcis-kirkju«. Maðr hét Ívarr hvíti, norrœnn at kyni; hann var þá
hirðmaðr Knúts konungs ok herbergismaðr hans. Konungr mælti til Ívars:
»gak þú ok drep jarl«. Ívarr gekk til kirkju ok inn í kórinn ok lagði
þar sverði í gǫgnum jarl; fekk þar Úlfr jarl bana. Ívarr gekk til
konungs ok hafði sverðit blóðugt í hendi. Konungr spurði: »draptu nú
jarl?«. Ívarr svarar: »nú drap ek hann«. »Vel gerðir þú þá« kvað hann.
En eptir, þá er jarl var drepinn, létu munkar læsakirkju. Þá var þat
sagt konungi. Hann sendi mann til munka, bað þá láta upp kirkju ok
syngja tíðir; þeir gerðu, sem konungr bauð. En er konungr kom til
kirkju, þá skeytti hann jarðir miklar til kirkju, svá at þat er herað
mikit, ok hófsk sá staðr mikit síðan; af því hafa þær jarðir þar til
legit síðan. Knútr konungr reið síðan út til skipa sinna ok var þar
lengi um haustit með allmikinn her.

K. 154. Frá Óláfi konungi ok Svíum.

Þá er Óláfr konungr ok Ǫnundr konungr spurði, at Knútr konungr hafði
haldit til Eyrarsundz ok hann lá þar með her sinn, þá áttu þeir
konungar húsþing. Talaði Óláfr konungr ok segir, at þetta hafði farit
at getu hans, at Knútr konungr hafði eigi lengi verit í Ánni helgu —
»vætti ek nú, at fleira skal fara eptir getu minni um viðrskipti vár.
Hefir hann nú lítit fjǫlmenni hjá því, sem hann hafði í sumar, en hann
mun minna hafa síðarr, þvíat eigi er þeim óleiðara en oss at liggja úti
á skipum í haust síðan, ok mun oss sigrs auðit, ef oss skortir eigi þrá
ok tilræði. Hefir svá farit í sumar, at vér hǫfum haft lið minna, en
þeir hafa látit fyrir oss bæði menn ok fé«. Þá tóku Svíar at tala,
segja, at þat var ekki ráð at bíða þar vetrar ok frøra — »þótt Norðmenn
eggi þess; vita þeir ógǫrla, hver íslǫg kunnu hér at verða, ok frýss
haf alt optliga á vetrum. Viljum vér fara heim ok vera hér ekki lengr«.
Gerðu þá Svíar kurr mikinn ok mælti hverr í orðastað annars; var þat af
ráðit, at Ǫnundr konungr ferr þá í brot með alt sitt lið, en Óláfr
konungr var þá enn eptir.

K. 155. Frá Agli ok Tófa.

En er Óláfr konungr lá þar, þá átti hann opt tal ok ráðagørð við lið
sitt. Þat var eina nótt, at þeir áttu vǫrð at halda af konungs skipi
Egill Hallzson ok sá maðr, er hét Tófi Valgautsson; hann var kynjaðr af
Vestra-Gautlandi, ættstórr maðr. En er þeir sátu á verðinum, þá heyrðu
þeir grát ok veinan þar til, er sat í bǫndum hernumit lið; var þat
bundit um nætr á landi uppi. Tófi segir, at honum þótti ilt at heyra á
gaulan þeira, ok bað Egil, at þeir fœri til at leysa fólkit ok láta
brot hlaupa. Þeir gerðu þetta sama ráð, fóru til ok skáru bǫndin ok
hleypðu á brot fólki því ǫllu, ok varð þat verk allóvinsælt; konungr
var ok svá reiðr, at þeim helt við váða sjálfan. Ok síðan, er Egill var
sjúkr, þá var þat lengi, at konungr vildi eigi koma at sjá hann,at
margir menn báðu hann. Iðraðisk Egill þá mjǫk, er hann hafði svá gǫrt,
at konungi þótti illa, ok bað af sér reiði; veitti konungr honum þat um
síðir. Óláfr konungr lagði hendr sínar yfir síðu Egils, þar er verkrinn
lá undir, ok sǫng bœnir sínar, en jafnskjótt tók ór verk allan; eptir
þat batnaði Agli, en Tófi kom sér síðan í sætt. Svá er sagt, at hann
skyldi þat til vinna, at koma á fund Óláfs konungs feðr sínum. Valgautr
var maðr hundheiðinn ok fekk hann kristni af orðum konungs ok andaðisk,
þegar er hann var skírðr.

K. 156. Svikræði við Óláf konung.

En er Óláfr konungr átti tal við lið sitt, þá leitaði hann ráða við
hǫfðingja, hvert þeir skyldu upp taka; en þat kom lítt ásamt með
mǫnnum; kallaði þat annarr óráð, er ǫðrum þótti vænligt; ok válkuðu
þeir mjǫk lengi ráðin fyrir sér. Njósnarmenn Knúts konungs váru jafnan
í her þeira ok kómu sér í tal við marga menn ok hǫfðu þeir fram féboð
ok vináttumál af hendi Knúts konungs, en þar létu margir eptir leiðask
ok seldu þar til trú sína, at þeir skyldu gerask menn Knúts konungs ok
halda landi honum til handa, ef hann kvæmi í Nóreg. Urðu margir at
þessu berir síðarr, þótt þat fœri þá leynt fyrst. Sumir tóku þá þegar
við fégjǫfum, en sumum var heitit fé síðarr; en hinir váru allmargir,
er áðr hǫfðu þegit af honum vingjafir stórar, fyrir því at þat var satt
at segja frá Knúti konungi, at hverr, er á hans fund kom þeira manna,
er honum þótti nǫkkut mannzmót at ok vildi hann þýðask, þá fekk hverr
af honum fullar hendr fjar; varð hann af því storliga vinsæll; ok var
mest at um ǫrleik hans við útlenda menn ok þá mest, er lengst váru at
komnir.

K. 157. Ráðagørð Óláfs konungs.

Óláfr konungr átti opt tal ok stefnur við menn sína ok spurði at
ráðagørðum; en er hann fann, at sitt lagði hverr til, þá grunaði hann,
at þeir váru sumir, er annat mundu um mæla, en sýnask myndi ráðligast,
ok myndi þá eigi ráðit, hvárt allir mundu honum rétta skuld gjalda um
tryggðina. Þess eggjuðu margir, at þeir skyldu taka byr ok sigla til
Eyrasundz ok svá norðr til Nóregs: sǫgðu þeir, at Danir myndi ekki þora
at þeim at leggja, þótt þeir lægi fyrir með lið mikit. En konungr var
maðr svá vitr, at hann sá, at slíkt var ófœra; vissi hann ok, at annan
veg hafði tekizk Óláfi Tryggvasyni, þá er hann var fáliðr, er hannlagði
til orrostu, þar er herr mikill var fyrir, en Danir þørði þá eigi at
berjask; vissi konungr ok, at í her Knúts konungs var fjǫlði Norðmanna.
Grunaði konung, at þeir, er slíkt réðu honum, mundu vera hollari Knúti
konungi en honum. Veitti Óláfr konungr þá órskurð, segir svá, at menn
skulu búask, þeir er honum vilja fylgja, ok fara landveg um it øfra
Gautland ok svá til Nóregs — »en skip vár, segir hann, ok allan þunga,
þann er vér megum eigi eptir oss flytja, vil ek senda austr í veldi
Svíakonungs ok láta þar varðveita oss til handa«.

K. 158. Ferð Háreks ór Þjóttu.

Hárekr ór Þjóttu svarar máli Óláfs konungs, segir svá: »þat er auðsætt,
at eigi má ek fara fœti til Nóregs; ek em maðr gamall ok þungr ok vanr
lítt gǫngum; ætla ek trauðr at skiljask við skip mitt; hefi ek lagt þá
stund á um skip þat ok búnað þess, at mér mun leitt, at ljá óvinum
mínum fangs á skipi því«. Konungr svarar: »far þu með oss, Hárekr, vér
skulum bera þik eptir oss, ef þú mátt eigi ganga«. Hárekr kvað þá vísu:

102. Ráðit hefk at riða, Rínleygs, heðan mínum láðs dynmari, leiðir
lǫngum heldr an ganga, þótt, leggfjǫturs, liggi, lundr, í Eyrarsundi
(kann þjóð kerski minni) Knútr herskipum úti.

Þá lét Óláfr konungr búa ferð sína; hǫfðu menn ígangsklæði sín ok vápn,
ok þat, sem feksk af reiðskjótum, þá var klyfjat af klæðum ok lausafé.
En hann sendi menn ok lét flytja skip sín austr í Kalmarnir; létu þeir
þar upp setja skipin ok flytja reiða allan ok annan varnað til
varðveizlu. Hárekr gerði sem hann hafði sagt, at hann beið byrjar ok
siglði síðan austan fyrir Skáni, til þess er hann kom austan at
Hǫlunum, ok var þat aptan dags, en byrr var á blásandi. Þá lét hann
ofan leggja seglit ok svá viðu, taka ofan veðrvitann ok sveipa skipit
alt fyrir ofan sjá með grám tjǫldum ok lét róa í nǫkkurum rúmum fram ok
aptr, en lét fiesta menn sitja lágt í skipinu; ok sá varðmenn Knúts
konungs skipit ok rœddu um sín í milli, hvat skipa þat myndi vera, ok
gátu þess, at vera myndi flutt salt eða síld, er þeir sá fá mennina en
lítinn róðrinn, en skipit sýndisk þeim grátt ok bráðlaust ok sem skipit
myndi skinit af sólu, ok sá þeir, at skipit var sett mjǫk. En er Hárekr
kom fram í sundit ok um herinn, þá lét hann reisa viðuna ok draga
seglit, lét setja upp gylta veðrvita; var seglit hvítt sem dript ok
stafat rauðu ok blá með vendi. Þásá menn Knúts konungs ok segja
konungi, at meiri ván var, at Óláfr konungr hefði þar um siglt; en
Knútr konungr segir svá, at Óláfr konungr væri svá vitr maðr, at hann
hefði eigi farit einskipa í gǫgnum her Knúts konungs, ok lézk líkligra
þykkja, at þar myndi verit hafa Hárekr ór Þjóttu eða hans maki. Þat
hafa menn fyrir satt, at Knútr konungr hafi vitat um ferð Háreks ok
hann myndi eigi svá farit hafa, ef eigi hefði áðr farit vináttumál
milli þeira Knúts konungs, ok þótti þat birtask eptir, þá er vinátta
þeira Knúts konungs ok Háreks gerðisk alkunna. Hárekr orti vísu þessa,
þá er hann siglði norðr um Veðrey:

103. Lækkat Lundar ekkjur (læbaugs) at því hlæja (skjótum eik fyr útan
ey) né danskar meyjar, jǫrð, at eigi þørðak, ifla flausts, á hausti á
flatslóðir Fróða fara aptr Vali krapta.

Fór Hárekr þá ferðar sinnar ok létti eigi fyrr, en hann kom norðr á
Hálogaland ok til bús síns í Þjóttu.

K. 159. Ferð Óláfs konungs ór Svíþjóð.

Óláfr konungr byrjar ferð sína, fór fyrst upp um Smálǫnd ok kom fram í
Vestra-Gautland, fór spakliga ok friðsamliga, en landzmenn veittu þeim
góðan forbeina. Fór konungr til þess, er hann kom ofan í Víkina ok svá
norðr eptir Víkinni, til þess er hann kom í Sarpsborg; dvalðisk hann þá
þar ok lét þá þar búa til vetrsetu. Gaf konungr þá heimleyfi mestum
hluta liðsins, en hafði með sér þat af lendum mǫnnum, er honum sýndisk.
Þar váru með honum allir synir Árna Armóðssonar, váru þeir mest virðir
af konungi. Þá kom til Óláfs konungs Gellir Þorkelsson, ok hafði komit
áðr um sumarit af Íslandi, svá sem fyrr var ritit.

K. 160. Frá Sigvati skáld.

Sigvatr skáld hafði verit lengi með Óláfi konungi, svá sem hér er
ritit, ok hafði konungr gǫrt hann stallara sinn. Sigvatr var ekki
hraðmæltr maðr í sundrlausum orðum, en skáldskapr var honum svá
tiltœkr, at hann kvað af tungu fram, svá sem hann mælti annat mál. Hann
hafði verit í kaupferðum til Vallandz, ok í þeiri ferð hafði hann komit
til Englandz ok hitt Knút inn ríka ok fengit af honum leyfi at fara til
Nóregs, svá sem fyrr var ritit; en er hann kom í Nóreg, þá fór hann
þegar til fundar við Óláf konung ok hitti hann í Borg, gekk fyrir
konung,þá er hann sat yfir borðum. Sigvatr kvaddi hann; konungr leit
við honum ok þagði. Sigvatr kvað:

104. Heim erum hingat komnir, hygg þú at, jǫfurr skatna (menn nemi mál
sem innik mín) stallarar þínir; seg, hvar sess hafið hugðan seims
þjóðkonungr beimum (allr es þekkr) með þollum (þinn skáli mér innan).

Þá sannaðisk þat, er fornkveðit mál er, at mǫrg eru konungs eyru; Óláfr
konungr hafði spurt alt um farar Sigvats, at hann hafði hitt Knút
konung. Óláfr konungr mælti til Sigvats: »eigi veit ek, hvárt þú ætlar
nú at vera minn stallari — eða hefir þú nú gǫrzk maðr Knúts konungs«.
Sigvatr kvað:

105. Knútr spurði mik, mætra mildr, ef hǫ́num vildak hendilangr sem,
hringa, hugreifum Áleifi; einn kvaðk senn, en sǫnnu svara þóttumk ek,
dróttin (gefin eru gumna hverjum góð dœmi) mér sœma.

Þá mælti Óláfr konungr, at Sigvatr skyldi ganga til sætis þess, er hann
var vanr at hafa fyrr. Kom Sigvatr sér þá enn brátt í kærleika ina
sǫmu, sem áðr hafði hann haft.

K. 161. Frá Erlingi Skjálgssyni.

Erlingr Skjálgsson ok synir hans allir hǫfðu verit um sumarit í her
Knúts konungs ok í sveit með Hákoni jarli; þar var þá ok Þórir hundr ok
hafði metorð mikill. En er Knútr konungr spurði, at Óláfr konungr hafði
landveg farit til Nóregs, þá leysti Knútr konungr leiðangrinn ok gaf
leyfi ǫllum mǫnnum at búa sér til vetrvistar; var þá í Danmǫrk herr
mikill útlendra manna, bæði enskra manna ok Norðmanna ok af fleirum
lǫndum, er lið hafði komit til hersins um sumarit. Erlingr Skjálgsson
fór um haustit til Nóregs með liði sínu ok þá af Knúti konungi stórar
gjafir at skilnaði þeira. Þórir hundr var eptir með Knúti konungi. Með
Erlingi fóru norðr í Nóreg sendimenn Knúts konnugs ok hǫfðu með sér óf
lausafjár; fóru þeir um vetrinn víða um land, reiddu þá af hendi fé
þau, er Knútr konungr hafði heitit mǫnnum um haustit til liðs sér, en
gáfu inum mǫrgum, er þeir fengu með fé keypt vináttu Knúti konungi, en
þeir hǫfðu traust Erlings til yfirferðar. Gerðisk þá svá, at fjǫlði
manna snørisk til vináttu við Knút konung ok hétu honum þjónostu sinni
ok því með, at veita Óláfi konungi motstǫðu; gerðu þat sumir berliga,
en hinir váru miklu fleiri, er leyndusk at fyrir alþýðu. Óláfr konungr
spurði þessi tíðendi; kunnu margir honum at segja frá þessumtíðendum,
ok var þat fœrt mjǫk i fjǫlmæli þar í hirðinni; Sigvatr skáld kvað
þetta:

106. Fjandr ganga þar þengils, þjóð býðr opt, með sjóða, hǫfgan málm
fyr hilmis haus ófalan, lausa; sitt veit hverr, ef harra hollan selr
við golli (vert es slíks) í svǫrtu, sinn, helvíti innan.

Ok enn kvað Sigvatr þetta:

107. Kaup varð daprt, þars djúpan dróttinrœkð, of sóttu þeir es, heim,
á himnum, hás elds, svikum beldu.

Opt var sú umrœða þar í munni hǫfð, hversu illa samði Hákoni jarli at
fœra her á hendr Óláfi konungi, er hann hafði honum líf gefit, þá er
jarl hafði á hans vald komit. En Sigvatr var inn mesti vinr jarls, ok
þá enn, er Sigvatr heyrði jarlinum ámælt, kvað hann:

108. Gerðisk hilmis Hǫrða húskarlar þá jarli, es við Áleifs fjǫrvi,
ofvægir, fé þægi; hirð esa hans at verða háligt fyr því máli; dælla es
oss, ef allir erum vír of svik skirir.

K. 162. Frá jólagjǫfum Óláfs konungs.

Óláfr konungr hafði jólaboð mikit, ok var þá komit til hans mart
stórmenni. Þat var inn vii. dag jóla, at konungr gekk ok fáir menn með
honum. Sigvatr fylgði konungi dag ok nótt; hann var þá með honum. Þeir
gengu í hús eitt; þar váru hirðir í dýrgripir konungs. Hann hafði þá
hafðan viðrbúnað mikinn, sem vanði var til, heimt saman dýrgripi sína,
til þess at gefa vingjafir it viii. kveld jóla. Þar stóðu í húsinu
sverð eigi allfá gullbúin. Þá kvað Sigvatr:

109. Sverð standa þar, sunda sárs leyfum vér árar, (herstillis verðr
hylli hollust) búin golli; við tœka ek (víka, vask endr með þér, sendir
elds) ef eitt hvert vildir, allvaldr, gefa skaldi.

Konungr tók eitt hvert sverðit ok gaf honum, var gulli vafðr
meðalkaflinn ok gullbúin hjǫlt; var sá gripr allgóðr. En gjǫfin var
eigi ǫfundlaus, ok heyrði þat síðan. Þegar eptir jólin byrjaði Óláfr
konungr ferð sína til Uplanda, þvíat hann hafði fjǫlmenni mikit, en
tekjur norðan ór landi hǫfðu engar til hans komit þá um haustit, þvíat
leiðangr hafði úti verit um sumarit ok hafði þar konungr allan kostnað
til lagt, þann er fǫng var á. Þá váruok engi skip at fara með lið sitt
norðr í land. Hann spurði ok þat einu norðan, er honum þótti ekki
friðsamligt, ef hann fœri eigi með liði miklu. Réð konungr fyrir þá sǫk
þat af, at fara yfir Uplǫnd. En eigi var þá svá langt liðit, síðan er
hann hafði þar farit at veizlum, sem lǫg stóðu til, eða vanði konunga
hafði verit. En er konungr sótti upp á land, þá buðu honum heim lendir
menn ok ríkir bœndr ok léttu svá hans kostnaði.

K. 163. Frá Birni ármanni.

Bjǫrn er maðr nefndr, gauzkr at kyni; hann var vinr ok kunningi
Ástríðar drótningar ok nǫkkut skyldr at frændsemi, ok hafði hon fengit
honum ármenning ok sýslu á ofanverðri Heiðmǫrk; hafði hann ok yfirsókn
í Eystridali. Ekki var Bjǫrn konungi kærr ok ekki var hann maðr
þokkasæll af bóndum. Þat hafði ok at borizk í byggð þeiri, er Bjǫrn réð
fyrir, at þar urðu hvǫrf stór á nautum ok á svínum. Lét Bjǫrn þar
kveðja þings til ok leitaði þar eptir hvǫrfum; hann kallaði þá menn
líkligsta til slíkra hluta ok illbregða, er sátu í markbyggðum fjarri
ǫðrum mǫnnum; veik hann því máli til þeira, er byggðu Eystridali; sú
byggð var mjǫk sundrlaus, byggt við vǫtn eða rjóðr í skógum, en
fástaðar stórbyggðir saman.

K. 164. Frá sonum Rauðs.

Rauðr hét maðr, er þar byggði í Eystridǫlum. Ragnhildr var nefnd kona
hans, Dagr ok Sigurðr synir; þeir váru inir efniligstu menn. Þeir váru
staddir á þingi því ok heldu svǫrum upp af hendi þeira Dœla ok báru þá
undan sǫkum. Birni þóttu þeir láta stórliga ok vera drambsmenn miklir
at vápnum ok klæðum. Bjǫrn sneiddi rœðunni á hendr þeim brœðrum ok
talði þá eigi ólíliga til at hafa slíkt gǫrt; þeir synjuðu fyrir sik,
ok sleit svá því þingi. Lítlu síðarr kom til Bjarnar ármannz Óláfr
konungr með liði sínu ok tók þar veizlu. Var þá kært fyrir konungi þat
mál, er fyrr var uppi haft á þingi; sagði Bjǫrn, at honum þóttu
Rauðs-synir líkligstir til at valda slíkum ótila. Þá var sent eptir
sonum Rauðs. En er þeir hittu konung, þá talði hann þá óþjófliga menn
ok bar þá undan kenzlum þessum. Þeir buðu konungi til fǫður síns, at
taka þar iii. nátta veizlu með ǫllu liði sínu. Bjǫrn latti ferðarinnar;
konungr fór eigi at síðr. At Rauðs var in prúðligsta veizla. Þá spurði
konungr, hvat manna Rauðr væri eða kona hans. Rauðr segir, at hann var
maðrsœnskr, auðigr ok kynstórr — »en ek hljópumk þaðan í brott, segir
hann, með konu þessa, er ek hefi átt síðan; hon er systir Hrings
konungs Dagssonar«. Þá vaknaði konungr við ætt þeira beggja; fann hann
þat, at þeir feðgar váru menn for vitrir, ok spurði þá eptir íþróttum
sínum. Sigurðr segir, at hann kann drauma at skilja ok at deila
dœgrafar, þótt engi sæi himintungl. Konungr reyndi þessa íþrótt, ok var
þat sem Sigurðr hafði sagt. Dagr fann þat til íþrótta sér, at hann
myndi sjá kost ok lǫst á manni hverjum, er honum bar fyrir augu, ef
hann vildi hug á leggja ok at hyggja. Konungr bað hann segja skaplǫst
hans, 10 þann er hann sæi. Dagr fann þat til, er konungi þótti rétt. Þá
spurði konungr um Bjǫrn ármann, hvern skaplǫst hann hefði. Dagr segir,
at Bjǫrn var þjófr, ok þat með, at hann segir, hvar Bjǫrn hafði fólgit
á bœ sínum bæði bein ok horn ok húðir af nautum þeim, er hann hafði
stolit þá um haustit — »er hann valdi, segir hann, allra þeira stulða,
er í haust hafa horfit ok hann hefir ǫðrum mǫnnum kent«. Segir Dagr
konungi ǫll merki til, hvar konungr skyldi leita. En er konungr fór í
brot frá Rauðs, þá var hann leiddr út með stórum vingjǫfum; váru með
konungi synir Rauðs. Fór konungr fyrst til Bjarnar, ok reyndisk honum
alt svá, sem Dagr hafði sagt. Síðan lét konungr Bjǫrn fara í brot ór
landi, ok naut hann drótningar at því, er hann helt lífi ok limum.

K. 165. Dráp Þóris.

Þórir, sonr Ǫlvis á Eggju, stjúpsonr Kálfs Árnasonar ok systursonr
Þóris hundz, var manna fríðastr, mikill maðr ok sterkr; hann var þá
xviii. vetra gamall. Hann hafði fengit gott kvánfang á Heiðmǫrk ok auð
fjár með; var hann inn vinsælsti maðr ok þótti vænn til hǫfðingja. Hann
bauð konungi heim til veizlu með lið sitt; konungr þekðisk boð þat ok
fór til Þóris, fekk þar allgóðar viðtǫkur. Var þar veizla in
virðuligsta, var veitt allkappsamliga, en ǫll váru fǫng in beztu.
Konungr ok menn hans rœddu þat sín í milli, at þeim þótti þat mjǫk
hœfask við ok vissu eigi, hvat þeim þótti framarst, húsakynni Þóris eða
húsbúnaðr, borðbúnaðr eða drykkr eða maðr sá, er veitti. Dagr lét sér
fátt um finnask. Óláfr konungr var vanr at hafa opt rœður við Dag ok
spurði hann ýmissa hluta. Reyndisk konungi alt þat með sannendum, er
Dagr sagði, hvárt sem þat var liðit eða ókomit fram; festi þá
konungrinn trúnað mikinn á rœðum

hans. Þá kallaði konungr Dag á einmæli ok rœddi þá mjǫk marga hluti
fyrir honum; þar kom niðr rœða konungs, at hann tjáði þatfyrir Dag, hvé
skǫruligr maðr Þórir var, er þeim gerði þá veizlu virðuliga. Dagr lét
sér fátt um finnask ok lét þat alt satt, er konungr segir. Þá spurði
konungr Dag, hverja skapsanmarka hann sæi Þóris. Dagr kvazk hyggja, at
Þórir myndi vel skapfarinn, ef honum væri þat svá gefit sem hitt, er
alþýða mátti sjá. Konungr bað hann segja sér þat, er hann spurði,
segir, at hann var þess skyldr. Dagr svarar: »þá muntu, konungr, vilja
veita mér, at ek ráða hefndinni, ef ek skal finna lǫstinn«. Konungr
segir, at hann vill eigi dómum sínum skjóta undir aðra menn, en bað Dag
segja sér þat, er hann spurði. Dagr svarar: »dýrt er dróttins orð; þat
mun ek til skapslastar Þóri finna, sem margan kann henda; hann er maðr
of fégjarn«. Konungr svarar: »er hann þjófr eða ránsmaðr?«. Dagr
svarar: »eigi er þat« segir hann. »Hvat er þá?« segir konungr. Dagr
svarar: »hann vann þat til fjár, at hann gerðisk dróttinssviki; hann
hefir tekit fé af Knúti inum ríka til hǫfuðs þér«. Konungr svarar:
»hvernug gerir þú þat satt?«. Dagr mælti: »hann hefir á inni hœgri
hendi fyrir ofan olboga digran gullhring, er Knútr konungr hefir gefit
honum, ok lætr engan mann sjá«. Eptir þat slitu þeir konungr tali sínu,
ok var konungr reiðr mjǫk. Þá er konungr sat yfir borðum ok menn hǫfðu
drukkit um hríð, ok váru menn allkátir; Þórir gekk um beina; þá lét
konungr kalla Þóri til sín; hann gekk framan at borðinu ok tók hǫndum
upp á borðit. Konungr spurði: »hversu gamall maðr ertu, Þórir?«. »ek em
xviii. vetra gamall« segir hann. Konungr mælti: »mikill maðr ertu,
Þórir, jamgamall, ok gǫfugligr«. Tók þá konungr um hǫnd ina hœgri ok
strauk upp um olboga. Þórir mælti: »tak þú kyrt þar á, ek hefi sull á
hendi«. Konungr helt hendinni ok kendi, at þar var hart undir. Konungr
mælti: »hefir þú eigi spurt þat, at ek em læknir?, ok láttu mik sjá
sullinn«. Þórir sá, at þá myndi ekki tjóa at leyna, tók þá hringinn ok
lét fram. Konungr spyrr, hvárt þat var Knúts konungs gjǫf. Þórir segir,
at ekki var þá því at leyna. Konungr lét Þóri taka hǫndum ok setja í
járn. Þá gekk Kálfr at ok bað Þóri friðar ok bauð fyrir hann fé. Margir
menn studdu þat mál ok buðu sitt fé fram. Konungr var svá reiðr, at
ekki mátti orðum við hann koma, segir hann, at Þórir skyldi hafa slíkan
dóm, sem hann hafði honum hugðan. Síðan lét konungr drepa Þóri, enverk
þat varð at inni mestu ǫfund bæði þar um Uplǫnd ok engum mun síðr norðr
um Þrándheim, þar sem ætt Þóris var flest. Kálfi þótti ok mikils vert
aftaka þessa manns, þvíat Þórir hafði verit fóstrson hans í œsku.

K. 166. Fall Grjótgarðz.

Grjótgarðr, sonr Ǫlvis ok bróðir Þóris, hann var ellri þeira brœðra;
var hann ok inn gǫfugligsti maðr ok hafði sveit um sik; hann var þá ok
staddr á Heiðmǫrk. En er hann spurði aftǫku Þóris, þá veitti hann
árásir, þar sem fyrir váru menn konungs eða fé hans, eða at ǫðru hverju
hafðisk hann við á skógum eða í ǫðrum fylgsnum. En er konungr spurði
ófrið þann, þá lét hann njósnum til halda um ferðir Grjótgarðz. Verðr
konungr varr við ferðir hans; hafði Grjótgarðr tekit náttstað eigi
langt frá því, er konungr var. Óláfr konungr fór þegar um nóttina, kom
þar, er dagaði; slógu mannhring um stofuna, þar er þeir Grjótgarðr váru
inni. Þeir Grjótgarðr vǫknuðu við mannagný ok vápnabrak; hljópu þeir þá
þegar til vápna; hljóp Grjótgarðr út í forstofuna. Grjótgarðr spurði,
hverr fyrir liði því réði; honum var sagt, at þar var kominn Óláfr
konungr. Grjótgarðr spurði, ef konungr mætti nema orðð hans. Konungr
stóð fyrir durunum; hann segir, at Grjótgarðr mátti mæla slíkt, er hann
vildi — »heyri ek orð þín« segir konungr. Grjótgarðr mælti: »ekki mun
ek griða biðja«. Þá hljóp Grjótgarðr út, hafði skjǫld yfir hǫfði sér,
en sverð brugðit í hendi; lítt var lýst ok sá hann ógǫrla; hann lagði
sverði til konungs, en þar varð fyrir Arnbjǫrn Árnason; kom lagit undir
brynjuna ok renndi upp í kviðinn; fekk Arnbjǫrn þar bana; Grjótgarðr
var ok þegar drepinn ok flest alt lið hans. Eptir þessa atburði snøri
konungr ferðinni aptr suðr til Víkrinnar.

K. 167. Frá sendimǫnnum Óláfs konungs.

Nú er Óláfr konungr kom til Túnsbergs, þá gerði hann menn í allar
sýslur, ok krafði konungr sér liðs ok leiðangrs. Skipakostr hans var þá
lítill; váru þá engi skip nema bóandafǫr, en lið drósk vel til hans þar
ór heruðum, en fátt kom um langan veg, ok fanzk þat brátt, at
landfólkit myndi þá vera snúit frá einǫrðinni við konung. Óláfr konungr
gerði lið sitt austr á Gautland, sendi þá eptir skipum sínum ok þeim
varnaði, er þeir létu eptir um haustit. En ferð þeira manna varð
sein,þvíat þá varð eigi betra en um haustit at fara í gǫgnum Danmǫrk,
þvíat Knútr konungr hafði her úti um várit um alt Danaveldi ok hafði
eigi færa en tólf hundruð skipa.

K. 168. Ráðagørð Óláfs konungs.

Þau tíðendi spurðusk í Nóreg, at Knútr inn ríki dró saman her óvígjan í
Danmǫrku, ok þat með, at hann ætlaði at halda liði því ǫllu til Nóregs
ok leggja þar land undir sik. En er slíkt spurðisk, þá urðu Óláfi
konungi menninir því verri tiltaks ok fekk hann síðan lítit af bóndum.
Hans menn tǫluðu opt um þetta sín í milli. Þá kvað Sigvatr þetta:

110. Út býðr allvaldr sveitum Englands, en vér fengum (lítt sék lofðung
óttask) liðfæð ok skip smæri; rǫ́ð eru ljót, ef láta landsmenn konung
þenna (lætr einǫrð fé firða ferð) liðþrota verða.

Konungr átti hirðstefnur, en stundum húsþing við lið sitt alt, ok spyrr
menn ráðs, hvat þá sýnisk tiltœkiligast — »þurfu vér ekki í at dyljask,
segir hann, at Knútr konungr mun koma at vitja vár í sumar, ok hefir
hann her mikinn, sem þér munuð spurt hafa, en vér hǫfum lið lítit at
svá búnu til móts við her hans, en landzfólk er oss nú ekki trúligt«.
En rœðu konungs svǫruðu menn misjafnt, þeir er hann orti orða á; en hér
er frá því sagt, er Sigvatr segir:

111. Flœja getr, en frýju, fjandr, leggr oss til handa, (verðk fyr æðru
orði) allvalds, en fé gjalda; hverr skal þegn, þótt þverri þengils vina
gengi, (upp hvalfa svik) sjalfan sik lengst hafa miklu.

K. 169. Brenna Grankels.

Þat sama vár gerðusk þau tíðendi á Hálogalandi, at Hárekr ór Þjóttu
mintisk þess, at Ásmundr Grankelsson hafði rænta ok barða húskarla
hans. Skip þat, er Hárekr átti, xx.-sessa, flaut fyrir bœ hans tjǫlduð
ok þilið. Gerði hann þat orð á, at hann ætlaði at fara suðr til
Þrándheims. Eitt hvert kveld gekk Hárekr til skips með húskarlalið sitt
ok hafði nær lxxx. manna. Røru þeir um nóttina ok kómu, er mornaði, til
bœjar Grankels, slógu þar hring um hús; veittu þar síðan atgǫngu, lǫgðu
síðan eld í hús; brann þar Grankell inni ok menn með honum, en sumir
váru úti drepnir; létusk þar allz xxx. manna. Fór Hárekr heim eptir
verk þat ok sat i búi sínu. Ásmundr var með Óláfikonungi. Var þar bæði
um þá menn, er á Hálogalandi váru, at engi beiddi Hárek bóta fyrir verk
þat, enda bauð hann eigi.

K. 170. Ferð Knúts konungs í Nóreg.

Knútr inn ríki dró saman her sinn ok helt til Limafjarðar. En er hann
var búinn, þá siglði hann þaðan ǫllu liði til Nóregs, fór skyndiliga ok
lá ekki við land austan fjarðar; siglði þá yfir Foldina ok lagði at á
Ǫgðum, krafði þar þinga; kómu bœndr ofan ok heldu þing við Knút konung.
Var þar Knútr til konungs tekinn um land alt; setti hann þar þá menn í
sýslur, en tók gíslar af bóndum; mælti engi maðr í móti honum. Óláfr
konungr var þá í Túnsbergi, er herr Knúts fór it ýtra um Foldina. Knútr
konungr fór norðr með landi. Kómu þar til hans menn ór heruðum ok
játuðu honum þá allir hlýðni. Knútr konungr lá í Eikundasundi nǫkkura
hríð. Kom þar til hans Erlingr Skjálgsson með lið mikit. Þá bundu þeir
Knútr konungr vináttu sína enn at nýju. Var þat í heitum við Erling af
hendi Knúts konungs, at hann skyldi hafa land alt til forráða milli
Staðar ok Rygjarbits. Síðan fór Knútr konungr leiðar sinnar, ok er þat
skjótast frá ferð hans at segja, at hann létti eigi fyrr, en hann kom
norðr í Þrándheim ok helt til Niðaróss. Stefndi hann þá i Þrándheimi
viii. fylkna þing, var á því þingi Knútr til konungs tekinn um allan
Nóreg. Þórir hundr hafði farit ór Danmǫrk með Knúti konungi ok var hann
þar. Hárekr ór Þjóttu var ok þá þar kominn. Gerðusk þeir Þórir lendir
menn Knúts konungs þá ok bundu þat svardǫgum. Knútr konungr gaf þeim
veizlur stórar ok fekk þeim Finnferð; gaf þeim gjafir stórar á þat
ofan. Alla lenda menn, þá er til hans vildu snúask, gœddi hann bæði at
veizlum ok at lausafé; lét þá alla hafa meira ríki, en þeir hǫfðu áðr
haft.

K. 171. Frá Knúti konungi.

Knútr konungr hafði þá lagt land alt undir sik í Nóregi. Þá átti hann
þing fjǫlment bæði af sínu liði ok landzmǫnnum. Þá lýsti Knútr konungr
yfir því, at hann vill gefa Hákoni jarli, frænda sínum, at yfirsókn
land þat alt, er hann hafði unnit í ferð þeiri; þat fylgði því, at hann
leiddi í hásæti hjá sér Hǫrðaknút, son sinn, ok gaf honum konungsnafn
ok þar með Dana-veldi. Knútr konungr tók gíslar af ǫllum lendum mǫnnum
ok stórbóndum, tók sonu þeira eða brœðr eða aðra náfrændr eða þá menn,
er þeimváru kærstir ok honum þóttu bezt til fallnir. Festi konungr svá
trúnað manna við sik, sem nú er sagt. Þegar er Hákon jarl hafði tekit
við ríki í Nóregi, þá rézk til lags við hann Einarr þambarskelfir, mágr
hans; tók hann þá upp veizlur allar, þær sem hann hafði fyrr haft, þá
er jarlar réðu landi. Knútr konungr gaf Einari stórar gjafir ok batt
hann í kærleikum miklum við sik; hét því, at Einarr skyldi vera mestr
ok gǫfgastr ótíginna manna í Nóregi, meðan hans vald stœði yfir landi;
en þat lét hann fylgja, at honum þótti Einarr bazt fallinn til at bera
tígnarnafn í Nóregi, ef eigi væri jarls við kostr, eða sonr hans
Eindriði, fyrir ættar sakir hans. Þau heit virðusk Einari mikils ok hét
þar í mót trúnaði sínum. Hófsk þá af nýju hǫfðingskapr Einars.

K. 172. Frá Þórarni loftungu.

Þórarinn loftunga var maðr kallaðr; hann var islenzkr maðr at kyni,
skáld mikit ok hafði verit mjǫk með konungum eða ǫðrum hǫfðingjum. Hann
var með Knúti konungi inum ríka ok hafði ort um hann flokk; en er
konungr vissi, at Þórarinn hafði ort flokk um hann, þá varð hann reiðr
ok bað hann fœra sér drápu um daginn eptir, þá er konungr sæti yfir
borðum; ef hann gerði eigi svá, þá segir konungr, at Þórarinn myndi
uppi hanga fyrir dirfð þá, er hann hafði ort dræpling um Knút konung.
Þórarinn orti þá stef ok setti í kvæðit ok jók nǫkkurum ørendum eða
vísum; þetta er stefit:

112. Knútr verr grund sem gætir Gríklands himinríki.

Knútr konungr launaði kvæðit 1. marka silfrs; sú drápa er kǫlluð
Hǫfuðlausn. Þórarinn orti aðra drápu um Knút konung, er kǫlluð er
Tøgdrápa; í þeiri drápu er sagt frá þessum ferðum Knúts konungs, er
hann fór ór Danmǫrk sunnan til Nóregs, ok er þetta einn stefjabálkr:

113. Knútr es und sólar; siðnæmr með lið fór mjǫk mikit minn vinr
þinig; fœrði ór -firði fimr gramr Lima- út ólítinn otrheims flota.

114. Uggðu Egðir ǫrbeiðis fǫr svans siglana sǫkrammir mjǫk; alt vas
golli grams skip framit; vǫ́rum sjón sǫgu slíks ríkari.115. Ok fyr
Lista liðu fram viðir hádýrs of haf hart kolsvartir; byggt vas innan
alt brimgaltar suðr sæ skíðum sund Eikunda.

116. Ok fyr fornan friðmenn liðu haug Hjǫrnagla hvast griðfastir; þars
stóð fyr Stað stafnklifs drifu, vasa eyðilig ǫrbeiðis fǫr.

117. Knǫ́ttu súðir svǫng mjǫk langar byrrǫmm bera brimdýr fyr Stim; svá
liðu sunnan svalheims Valar, at kom norðr í Nið nýtr herflýtir.

118. Þá gaf sínum snjallr gǫrvallan Nóreg nefa njótr veg- Jóta; þá gaf
sínum (segik þat) megi »dals dǫkksalar« Danmǫrk »svana«

Hér getr þess, at þeim var sjón sǫgu ríkri um ferð Knúts konungs, er
þetta kvað; þvíat Þórarinn hrósar því, at hann var þá í fǫr með Knúti
konungi, er hann kom í Nóreg.

K. 173. Frá sendimǫnnum Ólafs konungs.

Menn þeir, er Óláfr konungr hafði sent austr á Gautland eptir skipum
sínum, þá fóru þeir með þau skip, er þeim þóttu bǫzt, en hin brendu
þeir; hǫfðu með sér reiða ok annan varnað þann, er konungr átti ok menn
hans. Þeir siglðu austan, þá er þeir spurðu, at Knútr konungr var
farinn norðr í Nóreg; siglðu þá austan um Eyrarsund, svá norðr til
Víkrinnar á fund Ólafs konungs, fœrðu honum skip sín; var hann þá í
Túnsbergi. En er Óláfr konungr spurði, at Knútr konungr fór liði sínu
norðr fyrir land, þá helt Óláfr konungr inn í Oslóarfjǫrð ok upp í vatn
þat, er Drǫfn heitir, ok hafðisk hann þar við, til þess er herr Knúts
konungs var farinn um suðr. En í ferð þeiri, er Knútr konungr fór
norðan með landi, átti hann þing í hverju fylki; en á hverju þingi var
honum land svarit ok gefnir gíslar. Fór hann austr yfir Foldina til
Borgar ok átti þar þing; var honum þar land svarit sem annars staðar.
Síðan fór Knútr konungr til Danmarkur suðr, ok hafði hann Nóreg eignazk
orrostulaust; réð hann þá fyrir iii. þjóðlǫndum; svá segir Hallvarðr
Háreksblesi, er hann orti um Knút konung:119. Englandi ræðr yngvi einn
(hefsk friðr at beinni) bǫðrakkr bœnar nǫkkva barkrjóðr ok Danmǫrku; ok
hefr (odda Leiknar) jalmfreyr und sik malma (hjaldrǫ́rr haukum þverrir
hungr) Nóregi þrungit.

K. 174. Frá Óláfi konungi.

Óláfr konungr helt skipum sínum út til Túnsbergs, þegar er hann spurði,
at Knútr konungr var farinn suðr til Danmarkar. Síðan bjó hann ferð
sína með lið þat, er honum vildi fylgja, ok hafði hann þá xiii. skip.
Síðan helt hann út eptir Víkinni ok fekk hann lítit af fé ok svá af
mǫnnum, nema þeir fylgðu honum, er eyjar byggðu eða útnes. Gekk konungr
þá ekki á land upp, hafði slíkt af fé eða mǫnnum, sem á leið hans varð.
Hann fann þat, at landit var þá svikit undan honum. Fór hann þá svá sem
byrjaði. Var þat ǫndurðan vetr. Þeim byrjaði heldr seint; lágu þeir í
Sóleyjum mjǫk lengi ok spurðu þar tíðendi af kaupmǫnnum norðan ór
landi. Var konungi þá sagt, at Erlingr Skjálgsson hafði liðsamnað
mikinn á Jaðri; skeið hans lá fyrir landi albúin ok fjǫlði annarra
skipa, er bœndr áttu; váru þat skútur ok lagnarskip ok róðrarferjur
stórar. Konungrinn helt austan liðinu ok lá um hríð í Eikundasundi.
Spurðu þá hvárir til annarra. Fjǫlmentisk Erlingr sem mest þá.

K. 175. Frá sigling Óláfs konungs.

Túmásmessu fyrir jól þegar í dagan tók konungr út ór hǫfninni; var þá
allgóðr byrr ok heldr hvass; siglði hann þá norðr fyrir Jaðar. Var veðr
vátt ok mjǫrkvaflaug nǫkkur. Þegar fór njósn it øfra um Jaðar, er
konungr siglði it ýtra. En er Erlingr varð þess varr, at konungr siglði
austan, þá lét hann blása liði sínu ǫllu til skipanna; deif þá fólk alt
á skipin ok bjósk til bardaga. En skip konungs bar skjótt at norðr um
Jaðar. Þá stefndi hann innleið, ætlaði svá ferð sína, at fara í fjǫrðu
inn ok fá sér þar lið ok fé. Erlingr siglði eptir honum ok hafði her
mannz ok fjǫlða skipa. Váru skip þeira ǫrskreið, er þeir hǫfðu ekki á
nema menn ok vápn; gekk þá skeiðin Erlings miklu meira en ǫnnur skipin;
þá lét hann hefla seglit ok beið liðs síns. Þá sá Óláfr konungr, at
þeir Erlingr sóttu eptir mjǫk, þvíat skip konungs váru sett mjǫk ok
sollin, er þau hǫfðu flotit á sæ alt sumarit ok um haustit ok vetrinn
þar til; hann sá, at liðsmunr mikill myndi vera, ef mœtti ǫllu í senn
liði Erlings. Þálét hann kalla skip frá skipi, at menn skyldu síga láta
seglin ok heldr seint, en svipta af handrifi; ok var svá gçrt. Þeir
Erlingr funnu þat. Þá kallaði Erlingr ok hét á lið sitt, bað þá sigla
meira — »sé þér, segir hann, at nú lægir seglin þeira, ok draga þeir
undan oss«. Lét hann þá hleypa ór heflunum segli á skeiðinni; gekk hon
fram brátt.

K. 176. Fall Erlings Skjálgssonar.

Óláfr konungr stefndi fyrir innan Bókn; fal þá sýn milli þeira. Síðan
bað konungr leggja seglin ok róa fram í sund þrǫngt, er þar var. Lǫgðu
þeír þar þá saman skipunum; gekk 10 kleppurnes fyrir útan þá. Menn váru
þá allir herklæddir. Erlingr siglði þá at sundinu, ok funnu þeir eigi
fyrr, at herr lá fyrir þeim, en þeir sá, at konungsmenn røru ǫllum
skipunum senn at þeim. Þeir Erlingr hleypðu ofan seglinu ok gripu til
vápna; en konungs-herrinn lá ǫllum megin at skipinu. Tóksk þar orrosta
ok var in snarpasta; þá snøri mannfallinu brátt í lið Erlings. Erlingr
stóð í lyptingu á skipi sínu; hann hafði hjálm á hǫfði ok skjǫld fyrir
sér, sverð í hendi. Sigvatr skáld hafði verit eptir í Víkinni, ok
spurði hann þar þessi tíðendi; en Sigvatr var inn mesti vinr Erlings ok
hafði þegit gjafir af honum ok verit með honum. Sigvatr orti flokk um
fall Erlings, ok er þessi vísa þar í:

120. Út réð Erlingr skjóta eik sás rauð enn bleika, (iflaust es þat)
jǫfri, arnar fót, at móti; skeið hans lá svá (síðan) siklings í her
miklum (snarir bǫrðusk þar sverðum) síbyrð við skip (fyrðar).

Þá tók at falla lið Erlings, ok þegar er á ortisk ok uppganga varð
greidd á skeiðina, þá fell hverr í sínu rúmi. Konungr sjálfr gekk hart
fram; svá segir Sigvatr:

121. Rakkr þengill hjó rekka, reiðr gekk hann of skeiðar, valr lá
þrǫmgt á þiljum, þung vas sókn fyr Tungum; bragningr rauð fyr breiðan
borðvǫll Jaðar norðan, blóð kom varmt á víðan (vá frægr konungr) ægi.

Svá fell vandliga lið Erlings, at engi maðr stóð upp á skeiðinni nema
hann einn. Var þar bæði, at beiddu lítt griða, fekk ok engi, þótt
beiddi, mátti ok ekki á flótta snúask, þvíat skip lágu umhverfis
skeiðna. Er svá sagt sannliga, at engi maðr leitaði at flýja; enn segir
Sigvatr:

122. Ǫll vas Erlings fallin, ungr fyr norðan Tungur skeið vann
skjǫldungr auða, skipsókn við þrǫm Bóknar;einn stóð sonr á sínu snarr
Skjalgs, vinum fjarri, í lyptingu lengi lætrauðr skipi auðu.

Þá var Erlingi veitt atsókn bæði ór fyrirrúminu ok af ǫðrum skipum. Rúm
mikit var í lyptingunni, ok bar þat hátt mjǫk upp frá ǫðrum skipum, ok
mátti engu við koma nema skotum ok nǫkkut spjótalǫgum, ok hjó hann þat
alt af sér. Erlingr varðisk svá prúðliga, at engi maðr vissi dœmi, at
einn maðr hefði staðit svá lengi fyrir jammargra manna atsókn, en aldri
leitaði hann undankvámu eða griða at biðja; svá segir Sigvatr:

123. Réð eigi grið, gýgjar, geðstirðr, konungs firða skógs þóat skúrir
þyrrit, Skjalgs hefnir sér nefna; en varð keri virði víðbotn né kømr
síðan glyggs á gjalfri lǫggðan geirs ofrhugi meiri.

Óláfr konungr sótti þá aptr í fyirirrúmit ok sá, hvat Erlingr hafðisk
at. Konungr orti þá orða á hann ok mælti svá: »ǫndurðr horfir þú við í
dag, Erlingr«. Hann svarar: »ǫndurðir skulu ernir klóask«. Þessa orða
getr Sigvatr:

124. Ǫndurða bað, jarðar, Erlengr, sás vel lengi geymði lystr, né
lamðisk landvǫrn, klóask ǫrnu, þás hann at sig -sǫnnum (sá vas áðr
búinn) ráða- (ats) við Ústein hizig Áleif of tók mǫ́lum.

Þá mælti konungr: »viltu á hǫnd ganga, Erlingr?« »Þat vil ek« segir
hann. Þá tók hann hjálminn af hǫfði sér ok lagði niðr sverðit ok
skjǫldinn ok gekk fram í fyrirrúmit. Konungr stakk við honum
øxarhyrnunni í kinn honum ok mælti: »merkja skal dróttinsvikann«. Þá
hljóp at Áslákr Fitjaskalli ok hjó með øxi í hǫfuð Erlingi, svá at stóð
í heila niðri; var þat þegar banasár; lét Erlingr þar líf sitt. Þá
mælti Óláfr konungr við Áslák: »hǫgg þú allra manna armastr; nú hjóttu
Nóreg ór hendi mér«. Aslákr segir: »illa er þá, konungr, ef þér er mein
at hǫggvi; ek þóttumk nú Nóreg í hǫnd þér hǫggva; en ef ek hefi þér
mein gǫrt, konungr, ok kantu mér óþǫkk fyrir þetta verk, þá mun mér
kostlaust vera; þvíat hafa mun ek svá margra manna óþǫkk ok fjándskap
fyrir þetta verk, at ek mynda heldr þurfa at hafa yðart traust ok
vináttu«. Konungr segir, at svá skyldi vera. Síðan bað konungr hvern
mann ganga á sitt skip ok búask ferðar sinnar sem hvatligast — »munu
vér, segir hann, ekki ræna val þenna; munu nú hafa hvárir, sem fengit
hafa«. Gengu menn þá aptr á skipin ok bjoggusk sem hvatligast. En er
þeir váru búnir, þá rendu skipin í sundit sunnan, búandaliðit. Var þá,
semopt eru raunir, þótt lið mikit komi saman, er menn fá slǫg stór ok
láta hǫfðingja sína, at menn verða eigi góðir tilræðis, ok sé þá
hǫfðingjalausir. Sønir Erlings váru engir þar; varð ekki af atlǫgu
bóanda, ok siglði konungr norðr leið sína, en bœndr tóku lík Erlings ok
bjoggu um ok fluttu heim á Sóla, svá val þann allan, er þar hafði
fallit; ok var Erlingr it mesta harmaðr, ok hefir þat verit mál manna,
at Erlingr Skjálgsson hafi verit maðr gǫfgastr ok ríkastr í Nóregi,
þeira er eigi bæri tígnarnafn meira. Sigvatr skáld orti enn þetta:

125. Erlingr fell, en olli allríkr skipan slíkri (bíðrat betri dauða)
bragna konr með magni; mann veitk engi annan, allbrátt þóat fjǫr látit,
enn sás allan kunni aldr fullara at halda.

Þá segir ok, at Áslákr hefði frændvíg upp hafit ok mjǫk ósynju:

126. Áslákr hefir aukit, es vǫrðr drepinn Hǫrða (fáir skyldu svá)
foldar, frændsekju (styr vekja) ; ættvígi má eigi (á líti þeir) níta,
frændr skyli bræði bindask bornir (mǫ́l en fornu).

K. 177. Frá ferð Óláfs konungs.

Sønir Erlings váru sumir norðr í Þrándheimi með Hákoni jarli, en sumir
norðr á Hǫrðalandi, sumir inn í fjǫrðum, ok váru þeir þar í liðsamnaði.
En er spurðisk fall Erlings, þá fylgði þeiri sǫgu útboð austan um Agðir
ok um Rogaland ok Hǫrðaland; var þar her boðit út, ok var þat it mesta
fjǫlmenni; ok fór herr sá með sonum Erlings norðr eptir Óláfi konungi.
Þá er Óláfr konungr fór frá bardaga þeira Erlings, siglði hann norðr um
sund, ok var þá dagr mjǫk liðinn; svá segja menn, at hann orti þá vísu
þessa:

127. Lítt mun halr enn hvíti, hrafn etr af ná getnum, (vér unnum gný
Gunnar) glaðr í nótt á Jaðri; svá hefr ǫllungis illa, (ek gekk reiðr of
skeiðar) jǫrð veldr manna morði, mitt rán getit hǫ́num.

Fór konungr síðan norðr með landi með lið sitt; hann spurði alt it
sanna um bóandasamnað. Þar váru þá með Óláfi konungi margir lendir
menn; þar váru þeir allir Árna-synir. Þess getr Bjarni gullbrárskáld í
kvæði því, er hann orti um Kálf Árnason:

128. Vast, þars vígs bað kosta vápndjarfr Haralds arfi, (kynnisk kapp
þitt mǫnnum) Kalfr, við Bókn austr sjalfa;gǫ́tuð gríðar sóta gólig fǫng
til jóla; kendr vast fyrst á fundi flettugrjóts ok spjóta.

129. Ǫld fekk ilt ór deildum; Erlingr vas þar finginn; óðu blǫkk í
blóði borð fyr Útstein norðan; ljós es raun, at ræsir ráðinn varð frá
láði; lagðisk land und Egða, lið þeira frák meira.

Fór Óláfr konungr til þess er hann kom norðr um Stað ok lagði til
Hereyja ok spurði þar þau tíðendi, at Hákon jarl hafði lið mikit í
Þrándheimi. Síðan leitaði konungr ráðs við lið sitt; Kálfr Árnason
eggjaði mjǫk at sœkja til Þrándheims ok berjask við Hákon jarl, þótt
liðsmunr væri mikill. Því ráði fylgðu margir aðrir, en sumir lǫttu; var
þá skotit til órskurðar konungs.

K. 178. Dráp Ásláks Fitjaskalla.

Síðan helt Óláfr konungr inn til Steinavágs ok lá þar um nótt. En
Áslákr Fitjaskalli helt skipi sínu inn til Borgundar; dvalðisk hann þar
um nóttina. Þar var fyrir Vígleikr Árnason. En um morguninn, er Áslákr
vildi ganga til skips síns, þá veitti Vígleikr honum atgǫngu ok vildi
hefna Erlings; þar fell Áslákr. Þá kómu menn til konungs, hirðmenn
hans, norðan ór Frekeyjarsundi, þeir er heima hǫfðu setit um sumarit,
ok sǫgðu konungi þau tíðendi, at Hákon jarl ok margir lendir menn með
honum váru komnir um kveldit í Frekeyjarsund með miklu fjǫlmenni — »ok
vilja þik taka af lífi, konungr, ok þitt lið, ef þeir eigu vald á«. En
konungr gerði menn sína upp á fjall þat, er þar er; en þá er þeir koma
upp á fjallit, þá sá þeir norðr til Bjarneyjar, at norðan fór lið mikit
ok mǫrg skip, ok fóru ofan aptr ok segja konungi, at herrinn fór
norðan; en konungr lá þar fyrir xii. skipum. Síðan lét hann blása, ok
fóru tjǫld af skipum hans, ok tóku þeir til ára. En þá er þeir váru
albúnir ok þeir lǫgðu ór hǫfninni, þá fór herr bónda norðan fyrir
Þjótanda ok hǫfðu xxv. skipa. Þá stefndi konungr fyrir innan Nyrfi ok
inn um Hundzver. En þá er Óláfr konungr kom jafnfram Borgund, þá fór ok
skip móti honum, er Áslákr hafði átt. En er þeir hittu Óláf konung, þá
sǫgðu þeir sín tíðendi, at Vígleikr Árnason hafði tekit af lífi Áslák
Fitjaskalla, fyrir þat er hann hafði drepit Erling Skjálgsson. Konungr
lét illa yfir þessum tíðendum ok mátti þó eigi dvelja ferð sína fyrir
ófriði ok fór þá inn um Vegsund ok um Skot. Þá skilðisk lið við hann;
fór frá honum Kálfr Árnason ok margir aðrir lendir menn ok
skipstjórnarmenn ok heldu þeirtil móts við jarl. En Óláfr konungr helt
fram sinni ferð ok létti eigi fyrr, en hann kom í Toðarfjǫrð inn ok
lagbi at í Valldali ok gekk þar af skipum sínum ok hafði þar v. skip ok
setti þau upp ok fekk þar til hirzlu segl ok reiða. Síðan setti hann
þar landtjald sitt á eyrinni, sem Sult hét, ok eru þar fagrir vellir,
ok reisti kross þar hjá á eyrinni. En bóndi sá bjó á Mœrini, er Brúsi
hét, ok var hann hǫfðingi yfir dalnum. Síðan kom Brúsi ofan ok margir
aðrir bœndir á fund Óláfs konungs ok fǫgnuðu honum vel, sem verðugt
var; en hann gerði sik blíðan í móti fagnaði þeira. Þá spurði konungr,
ef fœrt væri þar á land upp ór dalinum ok á Lesjar. Brúsi segir honum,
at urð sú var í dalnum, er Sefsurð heitir — »ok er þar hvárki fœrt
mǫnnum né hrossum«. Óláfr konungr svarar honum: »til mun nú hætta
verða, bóandi; teksk sem guð vill; ok komið hér nú í morgin með eyki
yðra ok sjálfa yðr, ok sjám síðan, hverr vǫxtr á sé, þá er vér komum
til urðarinnar, hvárt vér megum þar nǫkkur brǫgð sjá at komask yfir með
hrossum eða monnum«.

K. 179. Frá urðar-broti.

En er dagr kom, þá fóru bœndr ofan með eyki sína, svá sem konungr hafði
mælt við þá. Flytja þeir þá með eykjunum varnað sinn ok klæði, en alt
lið gekk ok konungr sjálfr. En hann gekk þar til, er Mosbrekka heitir,
ok hvílðisk, er hann kom á brekkuna, ok sat þar um hríð ok sá ofan í
fjǫrðinn ok mælti: »erfiða ferð hafa þeir fengit mér í hendr, lendir
menn mínir, er nú hafa skipt um trúnaðinn, er um hríð váru vinir mínir
ok fulltrúar«. Þar standa nú krossar ii. eptir á brekkunni, er konungr
sat. Konungr steig þá á bak hesti einum ok reið upp eptir dalnum ok
létti eigi fyrr, en þeir kómu til urðarinnar. Þá spurði konungr Brúsa
eptir, ef nǫkkur sel væri þar, þau er þeir mætti í búa. Hann kvað vera.
En konungr setti landtjald sitt ok var þar um nóttina. En um morgininn,
þá bað konungr þá fara til urðarinnar ok freista, ef þeir mætti koma
vǫgnum yfir urðina. Þá fóru þeir til, en konungr sat heima í
landtjaldi. En at kveldi kómu þeir heim, hirðmenn konungs ok bœndr, ok
kváðusk hafa haft mikit erfiði ok ekki á leið komit ok segja, at þar
myndi aldri vegr yfir komask eða leggjask — ok váru þar aðra nótt, ok
var konungr á bœnum sínum alla nótt. Ok þegar er konungr fann, at
dagaði, þá bað hann menn fara til urðar ok freista enn, ef þeir gæti
vǫgnumyfir komit. Þeir fóru ok váru trauðir, þeir sǫgðu, at þeir mundu
ekki geta at unnit. En þá er þeir váru brot farnir, þá kom sá maðr til
konungs, er réð fyrir vistum, ok segir, at eigi var vist meiri en tvau
nautfǫll slátrs — »en þú hefir cccc. þíns liðs ok c. bóanda«. Þá mælti
konungr, at hann skyldi láta upp katla alla, í hvern ketil láta nǫkkut
af slátri — ok svá var gǫrt; en konungr gekk til ok gerði yfir
krossmark ok bað þá búa mat, en konungr fór til Sefsurðar, þar sem þeir
skyldu veginn ryðja. En þá er konungr kom þar, þá sátu þeir allir ok
váru móðir orðnir af erfiði. Þá mælti Brúsi: »ek sagða yðr, konungr, ok
vilduð þér eigi trúa mér, at ekki mátti vinna at urð þessarri«. Síðan
lagði konungr niðr skikkju sína ok mælti, at þeir skyldu til fara allir
ok freista enn; ok svá var gǫrt; ok fœrðu þá steina xx. menn, þannug,
sem þeir vildu, er engan veg gátu áðr hrœrt c. manna, ok var vegrinn
ruddr at miðjum degi, svá at fœrt var bæði mǫnnum ok hrossum með
klyfjum eigi verr en á sléttum velli. Síðan fór konungr ofan aptr,
þangat sem vistin var ok nú heitir Óláfshellir. Kelda er ok þar nær
hellinum, ok þó konungr sér í; en ef búfé manna verðr sjúkt í dalnum ok
drekkr þar af vatni því, þá batnar því sótta. Síðan fór konungr til
matar ok allir þeir; ok þá er konungr var mettr, þá spurði hann eptir,
ef sætr nǫkkur væri í dalnum upp frá urðinni ok nær fjallinu, er þeir
mætti búa í um nóttina. En Brúsi segir: »eru sætr, er heita Grœningar,
ok má þar engi maðr vera um nætr fyrir trǫllagangs sakir ok meinvétta,
er þar eru hjá sætrinu«. Síðan mælti konungr, at þeir skyldu búa ferð
sína, ok segir, at hann vildi þar vera um nóttina á sætrinu. Þá kom sá
maðr til hans, er fyrir vistum réð, ok segir, at þar er ørgrynni vista
— »ok veit ek eigi, hvaðan komnar eru«. Þakkar konungr guði sending
sína, ok lét hann gera byrðar matar bœndum þeim, er ofan fóru eptir
dalnum, en var á sætri um nóttina. En at miðri nótt, er menn váru í
svefni, þá lét á stǫðli úti afskræmiliga ok mælti: »svá brenna mik nú
bœnir Óláfs konungs, segir sú véttr, at eigi má ek nú vera at híbýlum
mínum, ok verð ek nú flýja ok koma aldri á þenna stǫðul síðan«. En um
morgininn, er menn vǫknuðu, þá fór konungr til fjallz ok mælti við
Brúsa: »hér skal nú gera bœ ok mun sá bóndi æ hafa sér framdrátt, er
hér býr, ok aldri skal hér korn frjósa, þó at bæði frjósi fyrir ofan bœ
ok neðan«. Þá fór Óláfr konungr yfir fjall ok kom fram í Einbúa ok var
þar um nótt.Óláfr konungr hafði þá verit konungr í Nóregi xv. vetr, með
þeim vetri, er þeir Sveinn jarl váru báðir í landi, ok þessum, er nú um
hríð hefir verit frá sagt, ok þá var liðit um jól fram, er hann lét
skip sín ok gekk á land upp, sem nú var sagt. — Þessa grein konungdóms
hans ritaði fyrst Ari prestr Þorgilsson inn fróði, er bæði var
sannsǫgull, minnigr ok svá gamall maðr, at hann munði þá menn ok hafði
sǫgur af haft, er þeir váru svá gamlir, at fyrir aldrs sakir máttu muna
þessi tíðendi, svá sem hann hefir sjálfr sagt í sínum bókum ok nefnda
þá menn til, er hann hafði frœði af numit, en hitt er alþýðu sǫgn, at
Óláfr væri xv. vetr konungr yfir Nóregi áðr hann fell; en þeir er svá
segja, þá telja þeir Sveini jarli til ríkis þann vetr, er hann var
síðarst í landi, þvíat Óláfr var síðan xv. vetr konungr, svá at hann
lifði.

K. 180. Spásǫgn Óláfs konungs.

Síðan er Óláfr konungr hafði verit um nótt á Lesjum, þá fór hann með
liði sínu dag eptir dag, fyrst til Guðbrandzdala, en þaðan út á
Heiðmǫrk. Sýndisk þá, hverir vinir hans váru, þviat þeir fylgðu þá
honum, en hinir skilðusk þá við hann, er með minna trúleik hǫfðu þjónat
honum, en sumir snørusk til óvináttu ok fullz fjandskapar, svá sem bert
varð; kendi þess mjǫk á um marga Uplendinga, at illa hafði líkat aftaka
Þóris, svá sem fyrr var getit. Óláfr konungr gaf heimleyfi mǫrgum
mǫnnum sínum, þeim er bú áttu ok bǫrn fyrir at hyggja, þvíat þeim
mǫnnum þótti ósýnt, hverr friðr gefinn væri varnaði þeira manna, er af
landi brot fœri með konungi. Gerði konungr þá bert fyrir vinum sínum,
at sú var ætlan hans, at fara þá ór landi í brot, fyrst austr í
Svíaveldi, ok gera þá ráð sitt, hvert hann ætlar eða snøri þaðan af; en
bað svá vini sína til ætla, at hann myndi enn ætla til landzins at
leita ok aptr til ríkis síns, ef guð léði honum langlífis, sagði, at
þat var hugboð hans, at alt fólk í Nóregi myndi enn verða
þjónostubundit við hann — »en ek mynda ætla, segir hann, at Hákon jarl
myndi lítla stund hafa vald yfir Nóregi, ok mun mǫrgum mǫnnum þat eigi
þykkja undarligt, þvíat Hákon jarl hefir fyrr skort við mik hamingju;
en hinu munu fáir menn trúa, þótt ek segja þat, er mér boðar fyrir, er
kømr til Knúts ins ríka, at hann myni á fára vetra fresti vera dauðr ok
farit alt ríki hans, ok mun engi verða upreist hans kynslóðar, ef svá
ferr, sem mínorð horfa til«. En er konungr hætti rœðu sinni, þá bjoggu
menn ferð sína; snøri konungr þá með þat lið, er honum fylgði, austr
til Eiðaskógs; þar var þá með honum Ástriðr drótning, Úlfhildr dóttir
þeira, Magnús sonr Óláfs konungs, Rǫgnvaldr Brúsason, þeir Árna-synir
Þorbergr, Finnr, Árni ok enn fleiri lendir menn; hafði hann gott
mannval. Bjǫrn stallari fekk heimleyfi; fór hann aptr ok heim til bús
síns, ok margir aðrir vinir konungs fóru aptr til búa sinna í leyfi
hans. Bað konungr þess, at þeir skyldu hann vita láta, ef þau tíðendi
gerðisk í landinu, er honum bæri nauðsyn til at vita. Snýr konungr þá
leið sína.

K. 181. Ferð Óláfs konungs í Hólmgarð.

Þat er at segja frá ferð Óláfs konungs, at hann fór fyrst ór Nóregi
austr um Eiðaskóg til Vermalandz ok þá út í Vatsbú ok þaðan yfir skóg
þann, sem leið liggr, ok kom fram á Næríki. Þar var fyrir ríkr maðr ok
auðigr, er hét Sigtryggr; Ívarr hét sonr hans, er síðan varð gǫfugr
maðr. Þar dvalðisk Óláfr konungr um várit með Sigtryggvi. En er
sumraði, þá bjó konungr ferð sína ok fekk sér skip; fór hann um sumarit
ok létti eigi fyrr, en hann kom austr í Garðaríki á fund Jarizleifs
konungs ok þeira Ingigerðar drótningar. Ástríðr drótning ok Úlfhildr
konungsdóttir váru eptir í Svíþjóð, en konungr hafði austr með sér
Magnus, son sinn. Jarizleifr konungr fagnaði vel Óláfi konungi ok bauð
honum með sér at vera ok hafa þar land til slíks kostnaðar, sem hann
þurfti at halda lið sitt með; þat þekðisk Óláfr konungr ok dvalðisk
þar. Svá er sagt, at Óláfr konungr var siðlátr ok bœnrœkinn til guðs
alla stund ævi sinnar, en síðan er hann fann, at ríki hans þvarr, en
mótstǫðumenn eflðusk, þá lagði hann allan hug á þat, at gera guðs
þjónostu; dvalði hann þá ekki frá aðrar áhyggjur eða þat starf, sem
hann hafði áðr með hǫndum haft, þvíat hann hafði þá stund, er hann sat
í konungdóminum, starfat þat, er honum þótti mest nytsemð at vera,
fyrst at friða ok frelsa landit af áþján útlendra hǫfðingja, en síðan
at snúa landzfólkinu á rétta trú ok þar með at setja lǫg ok landzrétt,
ok þann hlut gerði hann fyrir réttdœmis sakir, at hegna þá, er rangt
vildu. Þat hafði mikill siðr verit í Nóregi, at lendra manna synir eða
ríkra bóanda fóru á herskip ok ǫfluðu sér svá fjár, at þeir herjuðu
bæði útanlandz ok innanlandz. En síðan er Óláfr tók konungdóm, þá
friðaði hann svá land sitt, at hann tók af rán ǫll þar í landi; ok
mætti refsingu við þákoma, þá lét hann engu ǫðru við þá koma en þeir
létu líf eða limar; hvárki týði bœn manna þar fyrir né féboð; svá segir
Sigvatr skáld:

130. Goll buðu opt þeirs ollu úthlaupum gram kaupask rautt, en ræsir
neitti, ríklunduðum undan; skǫr bað hann með hjǫrvi, (her land skal svá
verja) ráns biðu rekkar sýna refsing, firum efsa.

131. Fœddi mest sás, meiddi margdýrr konungr, varga, hvinna ætt ok
hlenna; hann stýfði svá þýfðir; þýðr lét þermlask bæði þjóf hvern
konungr ernan (friðr bœttisk svá) fóta (fylkis lands) ok handa.

132. Vissi helzt, þats hvǫssum hundmǫrgum lét grundar vǫrðr með vǫ́pnum
skorða víkingum skǫr, ríkis; mildr lét mǫrgu valdit Magnúss faðir
gagni; fremð Áleifs kveðk frǫmðu flestan sigr ens sigra.

Hann lét jafna refsing hafa ríkan ok óríkan, en þat þótti landzmǫnnum
ofrausn ok fyldusk þar fjandskapar upp í mót, er þeir létu frændr sína
at réttum konungsdómi, þótt sannar sakir væri. Var þat uphaf til þeirar
upreistar, er landzmenn gerðu í móti Óláfi konungi, at þeir þolðu honum
eigi réttendi; en hann vildi heldr láta af tígninni en af réttdœminu;
en eigi var sú sǫk við hann rétt fundin, at hann væri hnøggr fjár við
sína menn; hann var inn mildasti við vini sína; en þat bar til, er menn
reistu ófrið í móti honum, at mǫnnum þótti hann harðr ok refsingasamr,
en Knútr konungr bauð fram ofrfé; en þó urðu stórhǫfðingjarnir at hinu
blekðir, er hann hét hverjum þeira tígn ok ríki, ok þat með, at menn
váru fúsir í Nóregi at taka við Hákoni jarli, þvíat hann var inn
vinsælsti maðr af landzfólki þá fyrr, er hann réð fyrir landi.

K. 182. Frá Jǫkli Bárðarsyni.

Hákon jarl hafði haldit liði sínu ór Þrándheimi ok farit í mót Óláfi
konungi suðr á Mœri, sem fyrr var ritit. En er konungr helt inn í
fjǫrðu, þá sótti jarl eptir þannug. Kom þá til móts við hann Kálfr
Árnason ok fleiri þeir menn, er skilizk hǫfðu við Óláf konung; var
Kálfi þar vel fagnat. Siðan helt jarl inn þannug, sem konungr hafði upp
sett skip sín, í Toðarfjǫrð í Valldal; tók jarl þar skip þau, er
konungr átti; lét jarl setja út skipin ok búa; váru þá menn hlutaðir
til skipstjórnar. Sá maðr var með jarlinum, er nefndr er Jǫkull,
íslenzkrmaðr, sonr Bárðar Jǫkulssonar ór Vatsdali. Jǫkull hlaut at
stýra Visundinum, er Óláfr konungr hafði haft. Jǫkull orti vísu þessa:

133. Hlautk frá Sult, — en sæta síð fregn at ek kvíða, vǫ́n erumk
hreggs at hreini hlýr vangs, — skipi stýra, þvís »ýstéttar« átti Áleifr
»funa kleifar« (gramr vas sjalfr á sumri sigri ræntr) enn digri.

Þat er hér skjótast af at segja, er síðarr varð mjǫk miklu, at Jǫkull
varð fyrir liði Óláfs konungs á Gotlandi ok varð handtekinn, ok lét
konungr hann til hǫggs leiða, ok var vǫndr snúinn í hár honum ok helt á
maðr. Settisk Jǫkull niðr á bakka nǫkkurn. Þá réð maðr til at hǫggva
hann; en er heyrði hvininn, réttisk hann upp, ok kom hǫggit í hǫfuð
honum, ok varð mikit sár; sá konungr, at þat var banasár; bað konungr
þá hætta við hann. Jǫkull sat upp ok orti þá visu:

134. Svíða sǫ́r af mœði, setit hefk opt við betra; und es á oss, sús
sprændi ótrauð legi rauðum; byss mér blóð ór þessi ben; ték við þrek
venjask; verpr hjalmgǫfugr hilmir heiðsær á mik reiði.

Síðan dó Jǫkull.

K. 183. Frá Kálfi Árnasyni.

Kálfr Árnason fór með Hákoni jarli norðr til Þrándheims, ok bauð jarl
honum til sín ok gerask sér handgenginn. Kálfr segir, at hann myndi
fara fyrst inn á Eggju til bús síns ok láta síðan gerask ráð; Kálfr
gerði svá. En er hann kom heim, þá fanzk honum þat brátt í, at Sigríðr
kona hans var heldr skapstór ok talði upp harma sína, þá er hon
kallaðisk fengit hafa af Óláfi konungi, þat fyrst, er hann lét drepa
bónda hennar Ǫlvi — »en nú síðan, segir hon, sonu mína ii.; ok vartu,
Kálfr, at þeira aftǫku, ok myndi mik þess sízt af þér vara«. Kálfr
segir, at þat var mjǫk at hans óvilja, er Þórir var af lífi tekinn —
»bauð ek, segir hann, fé fyrir hann, en þá er Grjótgarðr var feldr, lét
ek Arnbjǫrn bróður minn«. Hon segir: »vel er þat, er þú hlauzt slíkt af
konungi, þvíat vera má, at þú vilir hefna hans, þóttu vilir eigi hefna
minna harma; sáttu, þá er Þórir var drepinn, fóstrson þinn, hversu
mikils konungr virði þik þá«. Þvílíkar harmtǫlur hafði hon jafnan uppi
fyrir Kálfi. Kálfr svarar opt styggliga, en þó varð hitt at lykðum, at
hann leiddisk eptir fortǫlum hennar ok hét þá því, at gerask jarli
handgenginn, ef jarl vildi auka veizlur hans. Sigríðr sendiorð jarlinum
ok lét segja, hvar þá var komit um mál Kálfs. En þegar er jarl varð
þess víss, þá sendi hann orð Kálfi, þau at hann skyldi koma út til
bœjar á fund jarls. Kálfr lagðisk þá ferð eigi undir hǫfuð ok fór lítlu
síðarr út til Niðaróss ok fann þar Hákon jarl, fekk þar góðar viðtǫkur,
ok áttu þeir jarl s tal sitt; kom þar alt ásamt með þeim ok réðu þeir
þat, at Kálfr gerðisk handgenginn jarli ok tók af honum veizlur miklar.
Síðan fór Kálfr heim til bús síns; hafði hann þá mest yfirsókn alt inn
í Þrándheim. En þegar er váraði, bjó Kálfr skip, er hann átti, ok þegar
er hann var búinn, þá siglði hann á haf ok helt skipi því vestr til
Englandz, þvíat hann spurði þat til Knúts konungs, at hann siglði
snimma um várit ór Danmǫrk vestr til Englandz. Þá hafði Knútr konungr
gefit jarldóm í Danmǫrku Haraldi, syni Þorkels háva. Kálfr Árnason fór
á fund Knúts konungs, þegar er hann kom til Englandz; sva segir Bjarni
gullbrárskáld:

135. Austr réð allvaldr rísta ótála haf stáli; varð at vitja Garða
vígmóðr Haralds bróðir; enn of íðnir manna emkak tamr at samna skrǫkvi;
at skilnað ykkarn skjótt lézt Knút of sóttan.

En er Kálfr kom á fund Knúts konungs, þá fagnaði konungr honum
forkunnar vel ok hafði á tali við sik; varð þat í rœðum Knúts konungs,
at hann beiddi Kálf þess at bindask fyrir at gera upreist í móti Óláfi
inum digra, ef hann leitaði aptr í landit — »en ek, segir konungr, mun
gefa þér þá jarldóm ok láta þik þá ráða Nóregi, en Hákon, frændi minn,
skal fara til mín ok er honum þat bezt fallit, þvíat hann er sá
heilhugi, at ek ætla hann eigi munu einu skapti skjóta móti Óláfi
konungi, þótt þeir finnisk«. Kálfr hlýddi á þat, er Knútr konungr
mælti, ok gerðisk hann fúss til tígnarinnar; staðfestisk sjá ráðagørð
með þeim Knúti konungi ok Kálfi. Bjósk þá Kálfr til heimferðar, en at
skilnaði gaf Knútr konungr honum gjafar vegsamligar; þess getr Bjarni
skáld:

136. Áttu Engla drótni, ógnrakkr, gjafar þakka, jarls niðr; komtu yðru
ótála vel máli; þér lét fold áðr fœrir (frest urðu þess) vestan, líf
þitt esa lítit, Lundúna gramr fundna.

Síðan fór Kálfr aptr í Nóreg ok kom heim til bús síns.K. 184. Dauði
Hákonar jarls.

Hákon jarl fór þat sumar ór landi ok vestr til Englandz, en er hann kom
þar, þá fagnar Knútr konungr honum vel. Jarlinn átti festarmey þar á
Englandi, ok fór hann þess ráðs at vitja ok ætlaði brullaup sitt at
gera í Nóregi, en aflaði til á Englandi þeira fanga, er honum þóttu
torfengst í Nóregi. Bjósk jarl um haustit til heimferðar ok varð heldr
síðbúinn; siglði hann í haf, þá er hann var búinn. En frá ferð hans er
þat at segja, at skip þat týndisk, ok kom engi maðr af; en þat er sumra
manna sǫgn, at skipit hafi sét verit norðr fyrir Katanesi at aptni dags
í stormi miklum, ok stóð veðrit út á Pétlandzfjǫrð; segja þeir svá, er
slíku vilja fylgja, at skipit myni hafa rekit í svelginn; en hitt vita
menn með sannendum, at Hákon jarl týndisk í hafi ok ekki kom til landa,
þat er á skipi því var. Þat sama haust sǫgðu kaupmenn þau tíðendi svá
borin um land, at menn hugðu, at jarl væri týndr, en hitt vissu allir,
at hann kom eigi á því hausti til Nóregs, ok land var þá
hǫfðingjalaust.

K. 185. Frá Birni stallara.

Bjǫrn stallari sat heima at búi sínu, síðan er hann hafði skilizk við
Óláf konung. Bjǫrn var frægr ok spurðisk þat brátt víða, at hann hafði
sezk um kyrt. Spurði þat Hákon jarl ok aðrir landráðamenn. Síðan gerðu
þeir menn ok orðsendingar til Bjarnar. En er sendimenn kómu fram ferð
þeiri, þá tók Bjǫrn vel við þeim. Síðan kallaði Bjǫrn til tals við sik
sendimenn ok spurði þá eptir ørendum sínum, en sá, er fyrir þeim var,
mælti, bar kveðju Knúts konungs ok Hákonar jarls Birni ok enn fleiri
hǫfðingja — »ok þat með, segir hann, at Knútr konungr hefir spurn mikla
af þér, ok svá um þat, at þú hefir lengi fylgt Óláfi digra, en verit
óvinr mikill Knúts konungs, ok þykkir honum þat illa, þvíat hann vill
vera vinr þinn sem allra annarra dugandi manna, þegar er þú vilt af
hverfa at vera hans óvinr; ok er þér nú sá einn til, at snúask þangat
til trausts ok vináttu, sem gnógst er at leita ok nú láta allir menn
sér sóma í norðrhálfu heimsins; meguð þér þat líta, er fylgt hafið
Óláfi, hvernug hann hefir nú við yðr skilit; þér eruð allir
traustlausir fyrir Knúti konungi ok hans mǫnnum, en herjuðuð land hans
it fyrra sumar ok drápuð vini hans; þá er þetta með þǫkkum at taka, er
konungr býðr sínavináttu, ok væri hitt makligra, at þú bæðir eða byðir
fé til«. En er hann hafði lokit rœðu sinni, þá svarar Bjǫrn ok segir
svá: »ek vil nú sitja um kyrt heima at búi minu ok þjóna ekki
hǫfðingjum«. Sendimaðr svarar: »slíkt eru konungsmenn, sem þú ert; kann
ek þér þat at segja, at þú átt ii. kosti fyrir hǫndum; sá annarr, at
fara útlagr af eignum þínum, svá sem nú ferr Óláfr, félagsmaðr yðarr;
hinn er annarr kostr, er sýniligri má þykkja, at taka við vináttu Knuts
konungs ok Hákonar jarls ok gerask þeira maðr ok selja til þess trú
þína ok taka hér mála þinn« — steypði fram ensku silfri ór sjóð miklum.
Bjǫrn var maðr fégjarn ok var hann sjúkr mjǫk ok þagnaði, er hann sá
silfrit, hugði þá at fyrir sér, hvat af skyldi ráða, þótti mikit at
láta eigur sínar, en þótti ósýn upreist Óláfs konungs, at verða myndi í
Nóregi. En er sendimaðr fann, at Birni geksk hugr við féit, þá kastaði
hann fram gullhringum ii. digrum ok mælti: »tak þú nú féit, Bjǫrn, ok
sver eiðinn; ek heit þér því, at lítils er þetta fé vert hjá hinu, er
þú munt þiggja, ef þú sœkir heim Knút konung«. En af mikilleik fjárins
ok heitum fǫgrum ok stórum fégjǫfum, þá varð hann snúinn til fégirni,
tók upp féit ok gekk síðan til handgǫngu ok eiða, trúnaðar við Knút
konung ok Hákon jarl. Fóru þá sendimenn í brot.

K. 186. Ferð Bjarnar stallara.

Bjǫrn stallari spurði tíðendi þau, er sagt var, at Hákon jarl væri
týndr; þá snøri skaplyndi hans, iðraðisk hann þess, er hann hafði
brugðit trú sinni við Óláf konung; þóttisk hann þá lauss vera þeira
einkamála, er hann hafði veitt til hlýðni Hákoni jarli; þótti Birni þá
gerask nǫkkur ván til upreistar um ríki Óláfs konungs, ef hann kvæmi
til Nóregs, at þá væri þar hǫfðingjalaust fyrir. Bjǫrn býr þá ferð sína
skyndiliga ok hafði nǫkkura menn með sér; fór siðan dag ok nótt ferðar
sinnar, þat á hestum, er svá mátti, þat á skipum, er þat bar til, létti
eigi ferð þeiri, fyrr en hann kom um vetr inn at jólum austr í
Garðaríki ok á fund Óláfs konungs, ok varð konungr allfeginn, er Bjǫrn
hitti hann. Spurði þá konungr margra tíðenda norðan ór Nóregi. Bjǫrn
segir, at jarl var týndr ok land var þá hǫfðingjalaust. Þeim tíðendum
urðu menn fegnir, þeir er Óláfi konungi hǫfðu fylgt ór Nóregi ok þar
hǫfðu átt eigur ok frændr ok vini ok léku miklir landmunir til
heimferðar. Mǫrg ǫnnur tíðendi sagði Bjǫrn konungi ór Nóregi, þau er
honum var forvitni á at vita. Þá spurði konungr eptir vinum
sínumhvernug þeir heldi trúnaði við hann. Bjǫrn segir, at þat var
allmisjafnt. Síðan stóð Bjǫrn upp ok fell til fóta konungi ok tók um
fót honum ok mælti: »alt á guðs valdi ok yðru, konungr; ek hefi tekit
fé af Knúts mǫnnum ok svarit þeim trúnaðareiða; en nú vil ek þér fylgja
ok eigi við þik skiljask, meðan vit lifum báðir«. Konungr svarar:
»stattu upp skjótt, Bjǫrn, sáttr skaltu vera við mik; bœttu þetta við
guð; vita má ek þat, at fáir munu nú vera í Nóregi, þeir er einǫrð
sinni haldi nú við mik, er slíkir bregðask, sem þú ert; er þat ok satt,
at menn sitja þar í miklu vandkvæði, er ek em fjarri, en sitja fyrir
ófriði fjandmanna minna«. Bjǫrn segir konungi frá því, hverir mest
bundusk fyrir, at reisa fjandskap upp í móti konungi ok hans mǫnnum;
nefndi hann til þess sonu Erlings á Jaðri ok aðra frændr þeira, Einar
þambarskelfi, Kálf Árnason, Þóri hund, Hárek ór Þjóttu.

K. 187. Frá Óláfi konungi.

Síðan er Óláfr konungr var kominn í Garðaríki, hafði hann stórar
áhyggjur ok hugsaði, hveírt ráð hann skyldi upp taka. Jarizleifr
konungr ok Ingigerðr drótning buðu Óláfi konungi at dveljask með sér ok
taka upp ríki þat, er heitir Vúlgáríá, ok er þat einn hlutr af
Garðaríki, ok var þat fólk heiðit í því landi Óláfr konungr hugsaði
fyrir sér um þetta boð, en er hann bar þat fyrir menn sína, þá lǫttu
allir at staðfestask þar ok eggjuðu konung at ráða norðr til Nóregs til
ríkis síns. Konungr hafði þat enn í ráðagørð sinni, at leggja niðr
konungstígn ok fara út í heim til Jórsala eða í aðra helga staði ok
ganga undir régúlu; þat talðisk lengstum í huginn at hugsa, ef nǫkkur
fǫng myndi til verða, at hann næði ríki sínu í Nóregi. En er hann hafði
þar á huginn, þá mintisk hann þess, at ina fyrstu x. vetr konungdóms
hans váru honum allir hlutir hagfeldir ok farsæligir, en síðan váru
honum ǫll ráð sín þunghrœrð ok torsótt, en gagnstaðligar allar
hamingjuraunirnar. Nú efaði hann um fyrir þá sǫk, hvárt þat myndi vera
vitrligt ráð, at treysta svá mjǫk hamingjuna at fara með lítinn styrk í
hendr fjandmǫnnum sínum, er allr landzmúgr hafði til slegizk at veita
Óláfi konungi mótgǫngu. Slíkar áhyggjur bar hann optliga ok skaut til
guðs sínu máli ok bað hann láta þat upp koma, er hann sæi, at bazt
gegndi; válkaði hann þat í hugnum ok vissi eigi, hvat hann skyldi upp
taka, þvíat honum sýndusk mein auðsýn á því, sem hann talði fyrir
sér.K. 188. Draumr Óláfs konungs.

Þat var á einni nótt, at Óláfr lá í rekkju sinni ok vakði lengi um
nóttina ok hugði at ráðagørðum sínum ok hafði stórar áhyggjur í skapi
sínu; en er hugrinn mœddisk mjǫk, þá sé á hann svefn ok svá lauss, at
hann þóttisk vaka ok sjá ǫll tíðendi í húsinu. Hann sá mann standa
fyrir rekkjunni mikinn ok vegligan ok hafði klæðnað dýrligan; bauð
konungi þat helzt í hug, at þar myndi vera kominn Óláfr Tryggvason. Sá
maðr mælti til hans: »ertu mjǫk hugsjúkr um ráðaætlan þína, hvert ráð
þú skalt upp taka? Þat þvkki mér undarligt, er þú velkir þat fyrir þér,
svá þat, ef þú ætlask þat fyrir at leggja niðr konungstígn þá, er guð
hefir gefit þér; slíkt it sama sú ætlan, at vera hér ok þiggja ríki af
útlendum konungum ok þér ókunnum; farðu heldr aptr til ríkis þíns, er
þú hefir at erfðum tekit ok ráðit lengi fyrir með þeim styrk, er guð
gaf þér, ok lát eigi undirmenn þína hræða þik; þat er konungs frami at
sigrask á óvinum sínum, en vegligr dauði, at falla í orrostu með liði
sínu; eða efar þú nǫkkut um þat, at þú hafir rétt at mæla í yðarri
deilu? Eigi skaltu þat gera, at dylja sjálfan þik sannenda; fyrir því
máttu djarfliga sœkja til landzins, at guð mun þér bera vitni, at þat
er þín eiga«. En er konungr vaknaði, þá þóttisk hann sjá svip mannzins,
er brot gekk; en þaðan í frá herði hann huginn ok einstrengði þá ætlan
fyrir sér, at fara aptr til Nóregs, svá sem hann hafði áðr verit
fúsastr til ok hann fann, at allir hans menn vildu helzt vera láta;
talði hann þat þá í huginn, at landit myndi vera auðsótt, er
hǫfðingjalaust var, svá sem þá hafði hann spurt; ætlaði hann, ef hann
kvæmi sjálfr til, at margir mundu þá enn honum liðsinnaðir. En er
konungr birti þessa ráðagørð fyrir mǫnnum sínum, þá tóku allir því
þaksamliga.

K. 189. Af læknislist Óláfs konungs.

Svá er sagt, at sá atburðr varð í Garðaríki, þá er Óláfr konungr var
þar, at sonr einnar gǫfugrar ekkju fekk kverkasull ok sótti svá mjǫk,
at sveinninn mátti engum mat niðr koma, ok þótti hann banvænn. Móðir
sveinsins gekk til Ingigerðar drótningar, þvíat hon var kunnkona
hennar, ok sýndi henni sveininn. Drótning segir, at hon kunni engar
lækningar til at leggja — »gakk þú, segir hon, til Óláfs konungs, hann
er hér læknir beztr, ok bið hann fara hǫndum um mein sveinsins, ok ber
til orð mín,ef hann vill eigi elligar«. Hon gerði svá sem drótning
mælti. En er hon fann konung, þá segir hon, at sonr hennar var banvænn
af kverkasulli, ok bað hann fara hǫtndum um sullinn. Konungr segir
henni, at hann var engi læknir, bað hana þangat fara, sem læknar váru.
Hon segir, at drótning hafði henni þangat vísat — »ok hon bað mik sín
orð til bera, at þér legðið lækning til, sem þér kynnið, ok sagði hon
mér, at þú værir beztr læknir hér í staðinum«. Þá tók konungr til ok
fór hǫndum um kverkr sveininum ok þuklaði sullinum mjǫk lengi, til þess
er sveinninn hrœrði munninn. Þá tók konungr brauð ok braut ok lagði í
kross í lófa sér, síðan lagði hann þat í munn sveininum, en hann svalg
niðr. En þaðan af tók verk allan ór kverkunum; var hann á fám dœgrum
alheill. Móðir hans varð fegin mjǫk ok aðrir frændr ok kunnmenn
sveinsins. Var þá fyrst á þannug virt, sem Óláfr konungr hefði svá
miklar læknishendr, sem mælt er um þá menn, sem mjǫk er sú íþrótt lǫgð,
at þeir hafi hendr góðar, en síðan er jartegnagørð hans varð alkunnig,
þá var þat tekit fyrir sanna jartegn.

K. 190. Óláfr konungr brendi spánu.

Sá atburðr varð á einum sunnudegi, at Óláfr konungr sat í hásæti sínu
yfir borðum ok hafði svá fasta áhyggju, at hann gáði eigi stundanna;
hann hafði í hendi kníf ok helt á tannar ok rendi þar af spánu nǫkkura.
Skutilsveinn stóð fyrir honum ok helt borðkeri; hann sá, hvat konungr
gerði, ok skilði þat, at hann sjálfr hugði at ǫðru; hann mælti:
»mánadagr er á morgin, dróttinn«. Konungr leit til hans, er hann heyrði
þetta, ok kom þá í hug, hvat hann hafði gǫrt. Síðan bað konungr fœra
sér kertisljós; hann sópaði spánunum ǫllum í hǫnd sér, þeim er hann
hafði telgt, þá brá hann þar í loginu ok lét brenna spánuna í lófa sér;
ok mátti þaðan af marka, at hann mundi fast halda lǫg ok boðorð ok
vilja eigi yfir ganga þat, er hann vissi réttast.

K. 191. Frá Óláfi konungi.

Síðan er Óláfr konungr hafði ráðit fyrir sér, at hann vildi snúask til
heimferðar, þá bar hann þat upp fyrir Jarizleif konung ok Ingigerði
drótning. Þau lǫttu hann þeirar ferðar, segja þat, at hann skyldi hafa
í þeira riki þat veldi, er honum þœtti sér sœmiligt, en báðu hann eigi
fara á vald fjandmanna sinna með svá lítinn liðskost, sem hann hafði
þar. Þá segir Óláfr konungr þeim draumasína, ok þat með, at hann kvazk
hyggja, at þat væri guðs forsjá. En er þau funnu, at konungr hafði
ráðit fyrir sér, at fara aptr til Nóregs, þá bjóða þau honum allan þann
fararbeina, er hann vildi af þeim þiggja. Konungr þakkar þeim fǫgrum
orðum sinn góðvilja, segir, at hann vill fúsliga þiggja af þeim þat, er
hann þarf til ferðar sinnar.

K. 192. Ferð Óláfs konungs ór Garðaríki.

Þegar á bak jólum helt Óláfr konungr á búnaði; hann hafði þar nær cc.
sinna manna; fekk Jarizleifr konungr ǫllum þeim eyki ok þar reiða með,
svá sem þurpti. En er hann var búinn, þá fór hann; leiddi Jarizleifr
konungr hann ok Ingigerðr drótning vegsamliga af hendi; en Magnús, son
sinn, lét hann þar eptir með konungi. Þá fór Óláfr konungr austan,
fyrst at frørum alt til hafsins. En er váraði ok ísa leysti, þá bjoggu
þeir skip sín; en er þeir váru búnir ok byrr kom, þá sigla þeir, ok
greiddisk ferð sú vel. Kom Óláfr konungr skipum sínum við Gotland;
spurði þar tíðendi bæði af Svía-veldi ok Danmǫrku ok alt ór Nóregi; var
þá spurt til sannz, at Hákon jarl var týndr, en land í Nóregi var
hǫfðingjalaust; þótti konungi ok hans mǫnnum þá vænt um sína ferð;
siglðu þaðan, þá er byr gaf, ok heldu til Svíþjóðar. Lagði konungr liði
sínu inn í Lǫginn ok helt upp í land til Áróss; gerði síðan menn á fund
Ǫnundar, Svía-konungs, ok lagði stefnu við hann. Ǫnundr konungr varð
vel við orðsending mágs síns ok fór til fundar við Óláf konung, svá sem
hann hafði orð til send. Kom þá ok til Óláfs konungs Ástríðr drótning
með þá menn, er henni hǫfðu fylgt; varð þar fagnafundr með ǫllum þeim;
fagnar Svía-konungr vel Óláfi konungi, mági sínum, er þeir hittusk.

K. 193. Frá lendum mǫnnum.

Nú skal segja, hvat þeir hǫfðusk at í Nóregi um þessar hríðir. Þórir
hundr hafði finnferð haft þessa ii. vetr, ok hafði hann verit hvárn
tveggja vetr lengi á fjalli ok fengit óf fjár. Hann átti margs konar
kaup við Finna. Hann lét þar gera sér xii. hreinbjálba með svá mikilli
fjǫlkyngi, at ekki vápn festi á ok síðr miklu en á hringabrynju. En it
síðarra vár bjó Þórir langskip, er hann átti, ok skipaði húskǫrlum
sínum; hann stefndi saman bóndum ok krafði leiðangrs alt um ina nørztu
þinghá, dró þar saman mikit fjǫlmenni, fór norðan um várit með liði
því.Hárekr ór Þjóttu hafði ok liðsamnað ok fekk mikit lið. Urðu til
þeirar farar miklu fleiri virðingamenn, þó at þessir sé ágætastir;
lýstu þeir yfir því, at liðsamnaðr sá skyldi fara móti Óláfi konungi ok
verja honum land, ef hann kvæmi austan.

K. 194. Frá Einari þambarskelfi.

Einarr þambarskelfir hafði mest forráð út um Þrándheim, síðan er
fráfall Hákonar jarls spurðisk; þótti honum þeir Eindriði feðgar vera
bazt komnir til eigna þeira, er jarl hafði átt, ok lausafjár. Mintisk
Einarr þá heita þeira ok vinmæla, er Knútr konungr hafði veitt honum at
skilnaði. Lét þá Einarr búa skip gott, er hann átti, gekk þar á sjálfr
með mikit fǫruneyti; en er hann var búinn, helt hann suðr með landi ok
síðan vestr um haf ok létti eigi ferð sinni, fyrr en hann kom til
Englandz; fór þá þegar á fund Knúts konungs; fagnaði konungr honum vel.
Síðan bar Einarr upp ørendi sín fyrir konung, segir svá, at hann var þá
kominn at vitja heita þeira, er konungr hafði mælt, at Einarr skyldi
bera tígnarnafn yfir Nóregi, ef Hákonar jarls væri eigi við kostr.
Knútr konungr segir, at þat mál vissi alt annan veg við — »hefi ek nú,
segir hann, sent menn ok jartegnir mínar til Danmerkr til Sveins, sonar
míns, ok þat með, at ek hefi honum heiti ríki í Nóregi; en ek vil halda
við þik vináttu; skaltu hafa þvílíkar nafnbœtr af mér, sem þú hefir
burði til, ok vera lendr maðr, en hafa veizlur miklar ok vera því
framarr en aðrir lendir menn, sem þú ert meiri framkvæmðarmaðr en aðrir
lendir menn«. Sá Einarr þá um hlut sinn, hvert hans ørendi myndi verða;
býsk hann þá til heimferðar. En er hann vissi fyrirætlan konungsins ok
svá þat, at mikil ván var, ef Óláfr konungr kvæmi austan, at ekki myndi
friðsamligt i landi, kom Einari þat í hug, at ekki myndi undir at hrapa
ferðinni meirr, en svá sem hófligast væri, ef þeir skyldi berjask við
Óláf konung, en hafa ekki til framflutningar ríkis síns þá heldr en
áðr. Siglði Einarr þá í haf, er hann var at því búinn, ok kom svá til
Nóregs, at áðr váru fram komin þau tíðendi, er þar gerðusk mest á því
sumri.

K. 195. Frá hǫfðingjum í Nóregi.

Hǫfðingjar í Nóregi heldu njósnum austr til Svíþjóðar ok suðr til
Danmerkr, ef Óláfr konungr kvæmi austan ór Garðaríki; fengu þeir þegar
spurt, svá sem menn fengu skjótast farit, erÓláfr konungr var kominn
til Svíþjóðar; en þegar er þat var sannspurt, þá fór herboð um land
alt; var stefnt út almenning at liði; kom þá herr saman; en þeir lendir
menn, er váru af Ǫgðum ok Rogalandi ok Hǫrðalandi, þá skiptusk þeir
við, snøru sumir norðr, en sumir austr ok þótti hvártveggja lið fyrir
þurfa. Snøru austr synir Erlings af Jaðri ok alt lið þat, er austr var
frá þeim, ok váru þeir hǫfðingjar fyrir því liði; en norðr snørisk
Áslákr af Finneyju ok Erlendr ór Gerði ok þeir lendir menn, er norðr
váru frá þeim. Þessir, er nú eru nefndir, váru allir eiðsvarar Knúts
konungs til þess at taka Óláf konung af lífi, ef þeim gæfi fœri á því.

K. 196. Ferð Haraldz Sigurðarsonar.

En er þat spurðisk í Nóreg, at Óláfr konungr var austan kominn til
Svíþjóðar, þá sǫmnuðusk saman vinir hans, þeir er honum vildu lið
veita. Var í þeim flokki tígnastr maðr Haraldr Sigurðarson, bróðir
Óláfs konungs; hann var þá xv. vetra gamall, mikill maðr vexti ok
roskinmannligr. Mart var þar annarra gǫfugra manna. Þeir fengu allz vi.
hundruð manna, þá er þeir fóru af Uplǫndum, ok stefndu við lið þat
austr um Eiðaskóg til Vermalandz; síðan stefndu þeir austr um markir
til Svíþjóðar; spurðusk þá fyrir um ferðir Óláfs konungs.

K. 197. Ferð Óláfs konungs ór Svíþjóð.

Óláfr konungr var í Svíþjóð um várit ok hafði þaðan njósnir norðr í
Nóreg ok fekk þaðan þá eina spurn, at ófriðsamligt myndi þangat at
fara, ok þeir menn, er norðan kómu, lǫttu hann mjǫk at fara í landit;
hann hafði þá einráðit fyrir sér, at fara slíkt sem áðr. Óláfr konungr
spurði máls Ǫnund konung, hvern styrk hann myndi veita honum at sœkja
land sitt. Ǫnundr konungr svarar svá, segir, at Svíum var lítit um at
fara í Nóreg herfǫr — »vitum vér, segir hann, at Norðmenn eru harðir ok
orrostumenn miklir ok illir heim at sœkja með ófriði; skal þat eigi
seint at segja þér, hvat ek vil til leggja; ek mun fá þér cccc. manna,
ok velið af hirðsveitum mínum góða hermenn ok vel búna til bardaga;
síðan vil ek gefa þér lof til, at þú farir yfir land mitt, ok fáir þér
lið alt, þat er þú mátt ok þér vill fylgja«. Óláfr konungr tók þenna
kost; bjósk síðan ferðar sinnar. Ástríðr drótning var eptir í Svíþjóðu
ok Úlfhildr konungsdóttir.K. 198. Ferð Óláfs konungs til Járnberalandz.

En er Óláfr konungr hóf ferð sína, þá kom til hans lið þat, er
Svía-konungr fekk honum, ok váru þat cccc. manna. Ferr konungr þær
leiðir, er Svíar kunnu fyrir; stefndu þeir upp á land til marka ok kómu
þar fram, er kallat er Járnberaland. Þar kom í móti konungi lið þat, er
farit hafði af Nóregi til móts við hann, sem hér er fyrr frá sagt.
Hitti hann þar Harald, bróður sinn, ok marga aðra frændr sína, ok varð
þat inn mesti fagnaðarfundr. Hǫfðu þeir þá allir saman xíí. hundruð
manna.

K. 199. Frá Dag Hringssyni.

Dagr er maðr nefndr, er svá segir at hann var sonr Hrings konungs, þess
er land hafði flýit fyrir Óláfi konungi, en menn segja, at Hringr væri
sonr Dags Hringssonar, Haraldzsonar ins hárfagra. Dagr var frændi Óláfs
konungs; þeir feðgar, Hringr ok Dagr, hǫfðu staðfestsk í Svía-veldi ok
hǫfðu þar fengit ríki til forráðs. Um várit, er Óláfr konungr var
kominn austan til Svíþjóðar, sendi hann orð Dag frænda sínum þau, at
Dagr skyldi ráðask til ferðar með honum með þann styrk allan, sem hann
hefir til; en ef þeir fá land eignazk í Nóregi, þá skyldi Dagr hafa
ríki þar eigi minna, en forellri hans hafði haft. En er þessi
orðsending kom til Dags, þá fell honum þat vel í skap; lék honum
landmunr mjǫk á at fara í Nóreg ok taka þar við ríki því, sem frændr
hans hǫfðu fyrr haft; svarar hann skjótt þessu máli ok hét ferð sinni.
Dagr var maðr skjótorðr ok skjótráðr, ákafamaðr mikill ok hreystimaðr
mikill, en engi spekingr at viti. Síðan samnaði hann sér liði ok fekk
nær xii. hundruð manna; fór hann með þat lið til fundar Óláfs konungs.

K. 200. Ferð Óláfs konungs.

Óláfr konungr gerði orð frá sér i byggðir ok sendi orð þeim mǫnnum, er
þat vildu hafa til féfangs sér, at afla hlutskiptis ok hafa uptekðir
þær, er óvinir konungs sæti fyrir, þá skyldu þeir til hans koma ok
honum fylgja. Óláfr konungr flutti þá her sinn ok fór um markbyggðir,
en sumt um eyðimerkr ok optliga um vǫtn stór; þeir drógu eða báru
skipin eptir sér milli vatnanna. Fjǫlði dreif liðs til konungs,
markamenn ok sumt stígamenn. Er þar víða síðan kallat Óláfsbúðir, sem
hann hafði náttstaði. Hann létti eigi ferðinni, fyrr en hann komfram á
Jamtaland; fór þá síðan norðr til Kjalar. Skiptisk lið hans í
byggðirnar ok fór mjǫk sundrlaust, meðan þeir vissu ekki ófriðar vánir.
En jafnan er þeir skiptu liði sínu, þá fylgði konungi Norðmanna lið, en
Dagr fór þá í annan stað með sitt lið, en Svíar í þriðja stað með sínu
liði. 5

K. 201. Frá stígamǫnnum.

Menn þeir eru nefndir, er annarr hét Gaukaþórir, en annarr Afrafasti;
þeir váru stígamenn inir mestu, hǫfðu með sér xxx. manna, sinna maka.
Þeir brœðr váru meiri ok sterkari en aðrir menn; eigi skorti þá áræði
ok hug. Þeir spurðu til hers þess, er þar fór yfir land, ok mæltu sín á
milli, at þat myndi vera snjallræði, at fara til konungs ok fylgja
honum til landz síns ok ganga þar í fólkorrostu með honum ok reyna sik
svá, þvíat þeir hǫfðu ekki fyrr í bardǫgum verit, þeim er liði var
fylkt til; var þeim þat forvitni mikil, at sjá konungs fylking. Þetta
ráð líkaði vel fǫrunautum þeira; gerðu þá ferð sína til fundar við
konung. En er þeir koma þar, þá ganga þeir með sveit sína fyrir konung,
ok hǫfðu þeir fǫrunautar alvæpni sitt. Þeir kvǫddu hann. Hann spurði,
hvat mǫnnum þeir sé. Þeir nefndu sik ok segja, at þeir váru
þarlandzmenn. Þá bera þeir upp ørendi sín ok buðu konungi at fara með
honum. Konungr segir, at honum leizk svá, sem í slíkum mǫnnum myni vera
góð fylgð — »ek em fúss, segir hann, við slíkum mǫnnum at taka, eða
hvárt eruð ér kristnir menn?« segir hann. Gaukaþórir svarar, segir, at
hann var hvárki kristinn né heiðinn — »hǫfum vér félagar engan annan
átrúnað, en trúm á okr ok afl okkat ok sigrsæli, ok vinzk okkr þat at
gnógu«. Konungr svarar: »skaði mikill, er menn svá liðmannligir skulu
eigi á Krist trúa, skapara sinn«. Þórir svarar: »er nǫkkurr sá í þínu
fǫruneyti, konungr, Kristsmaðrinn, er meira hafi á degi vaxit, en vit
brœðr?«. Konungr bað þá skírask láta ok taka trú rétta þar með — »ok
fylgið þá mér, segir hann; skal ek þá gera ykkr virðingamenn mikla; en
ef þit vilið þat eigi, þá farið aptr til íðnar ykkarrar«. Afrafasti
svarar, segir, at hann vildi ekki við kristni taka. Snúa þeir síðan í
brot. Þá mælti Gaukaþórir : »þetta er skǫmm mikil, er konungr þessi
gerir oss liðrækja; þar kom ek aldrigi fyrr, er ek væra eigi hlutgengr
við aðra menn; skal ek aldrigi aptr hverfa at svá gǫru«. Síðan slógusk
þeir í sveit meðmarkamǫnnum ǫðrum ok fylgðu flokkinum. Sœkir þá Óláfr
konungr vestr til Kjalar.

K. 202. Sýn Óláfs konungs.

En er Óláfr konungr fór austan um Kjǫl ok sótti þá vestr af fjallinu,
svá at land lægði þaðan vestr at sjá, ok sá þá þannug landit. Mart lið
fór fyrr en konungr ok mart síðarr; reið hann þar, er rúmt var um hann,
var hann hljóðr, mælti ekki við menn; reið hann svá langa hríð dags, at
hann sásk lítt um. Þá reið byskup at honum ok mælti, spurði, hvat hann
hugsaði, er hann var svá hljóðr; þvíat konungr var jafnan glaðr ok
margmálugr við menn sína í ferðinni ok gladdi svá alla þá, er nær honum
váru. Þá svarar konungr með áhyggju mikilli: »undarliga hluti hefir
borit fyrir mik um hríð; ek sá nú yfir Nóreg, er ek leit vestr af
fjallinu; kom mér þá í hug, at ek hafða margan dag glaðr verit í því
landi; mér gaf þá sýn, at ek sá um allan Þrándheim ok því næst um allan
Nóreg; ok svá lengi sem sú sýn hafði verit fyrir augum mér, þá sá ek æ
því víðara, alt þar til er ek sá um alla verǫld, bæði lǫnd ok sæ; ek
kenda gǫrla þá staði, er ek hafða fyrr komit ok sét; jafngreinliga sá
ek þá staði, er ek hefi eigi fyrr sét, suma þá, er ek hefi haft spurn
af, en jafnvel hina, er ek hefi eigi fyrr heyrt getit, bæði byggða ok
óbyggða, svá vitt sem verǫldin er«. Byskup segir, at sú sýn var
heilaglig ok stórmerkilig.

K. 203. Jartegn um akr.

Síðan er konungr sótti ofan af fjallinu, þá var bœr sá fyrir þeim, er á
Súlu heitir, í ofanverðri byggðinni í Verdœlafylki. En er þeir sóttu
ofan at bœnum, þá lágu akrar við veginn. Konungr bað menn fara spakliga
ok spilla eigi eng fyrir bónda; gerðu menn þat vel, meðan konungr var
við; en þær sveitir, er síðarr fóru, þá gáfu ekki þessu gaum, ok hljópu
menn svá um akrinn, at hann var allr lagðr at jǫrðu. Sá bóandi, er þar
bjó, er nefndr Þorgeirr flekkr; hann átti ii. sonu vel frumvaxta.
Þorgeirr fagnaði vel konungi ok hans mǫnnum ok bauð honum allan þann
forbeina, er hann hafði fǫng á. Konungr tók því vel ok spurði þá
Þorgeir at tíðendum, hvat títt væri þar í landi, eða hvárt samnaðr
nǫkkurr myndi þar vera gǫrr í móti honum. Þorgeirr segir, at lið mikit
var saman dregit þar í Þrándheimi ok þar váru komnir lendir menn bæði
sunnan ór landi ok norðanaf Hálogalandi — »en eigi veit ek, segir hann,
hvárt þeir ætla því liði at stefna yðr í mót eða í annan stað«. Síðan
kærði hann fyrir konungi skaða sinn ok óspekð konungsmanna, er þeir
hǫfðu niðr brotit ok troðit akra hans alla. Konungr segir, at þat var
illa orðit, er honum var mein gǫrt. Síðan reið konungr til, þar sem
akrinn hafði staðit, ok sá, at akrinn var allr at jǫrðu lagðr. Hann
reið umhverfis ok mælti síðan: »þess vænti ek, bóandi, at guð mun
leiðrétta skaða þinn, ok mun akr þessi betri á viku fresti«, — ok varð
þat inn bezti akr, sem konungr sagði. Konungr dvalðisk þar um nótt, en
at morni bjó hann ferð sína; hann segir, at Þorgeirr bóndi skyldi fara
með honum, en er hann bauð til ferðar ii. sonu sína, þá segir konungr,
at þeir skulu eigi fara með honum, en sveinar vildu þó fara; konungr
bað þá eptir vera; en er þeir vildu ekki letjask, þá vildu hirðmenn
konungs binda þá. Konungr mælti, er hann sá þat: »fari þeir, aptr munu
þeir koma«. Svá fór sem konungr sagði um sveinana.

K. 204. Skírðir markamenn.

Þá flytja þeir her sinn út til Stafs. En er konungr kom á Stafamýrar,
þá átti hann dvǫl. Þá spurði hann til sannz, at bœndr fóru með her móti
honum ok þat, at þá myndi hann orrostu eiga brátt. Þá kannaði konungr
lið sitt, ok var skorat manntal ok hafði hann meirr en xxx. hundruð
manna. Þá fundusk í hernum ix. hundruð heiðinna manna; en er konungr
vissi þat, þá bað hann þá skírask láta, segir svá, at hann vill eigi
heiðna menn hafa í orrostu með sér — »munu vér, segir hann, ekki mega
treystask liðsfjǫlða; guði skulu vér treystask, þvíat með krapti ok
miskunn munu vér sigr fá; en eigi vil ek blanda heiðnu fólki við menn
mína«. En er þat heyrðu heiðingjar, þá báru þeir saman ráð sín, ok at
lykðum létu skírask cccc. manna, en d. neittu kristni; ok snøri þat lið
aptr til síns landz. Þá ganga þar fram þeir brœðr með sitt lið,
Gaukaþórir ok Afrafasti, ok bjóða konungi enn gengi sitt. Hann spyrr,
ef þeir hefði þá skírn tekit. Gaukaþórir segir, at þat var eigi.
Konungr bað þá taka skírn ok trú rétta, en fara á brot at ǫðrum kosti.
Þeir snøru þá frá í brot ok tóku tal sín í milli ok réðu um, hvert ráð
upp skyldi taka. Þá mælti Afrafasti: »svá er at segja frá mínu skapi,
at ek vil ekki aptr hverfa; mun ek fara til orrostu ok veita lið ǫðrum
hvárum; en eigi þykki mérskipta, í hvárum flokki ek em«. Þá svarar
Gaukaþórir: »ef ek skal til orrostu fara, þá vil ek konungi lið veita,
þvíat honum er liðs þǫrf meiri; en ef ek skal á guð nǫkkut trúa, hvat
er mér verra, at trúa á Hvitakrist en á annat goð? Nú er þat mitt ráð,
at vér látim skírask, ef konungi þykkir þat miklu máli skipta; fǫrum þá
síðan til orrostu með honum«. Þessu játa þeir allir; ganga síðan til
konungs ok segja, at þeir vilja þá skírn taka. Váru þeir þá skírðir af
kennimǫnnum ok váru byskupaðir. Konungr tók þá í hirðlǫg með sér ok
segir, at þeir skyldu vera undir merki hans í orrostu.

K. 205. Tala Óláfs konungs.

Óláfr konungr hafði þá til sannz spurt, at skamt myndi vera til þess,
er hann myndi orrostu eiga við bœndr. En síðan er hann hafði kannat lið
sitt ok skorat var manntal, ok hafði hann þá meirr en xxx. hundruð
manna, ok þótti þat þá vera mikill herr á einum velli. Síðan talaði
konungr fyrir liðinu ok mælti svá: »vér hǫfum mikinn her ok frítt lið.
Nú vil ek segja mǫnnum, hverja skipan ek vil hafa á liði váru. Ek mun
láta fara merki mitt fram í miðju liði, ok skal þar fylgja hirð mín ok
gestir ok þar með lið, er til vár kom af Uplǫndum, ok svá þat lið, er
hér kom til vár í Þrándheimi. En til hœgri handar frá mínu merki skal
vera Dagr Hringsson ok með honum þat lið alt, er hann hafði til
fǫruneytis við oss; skal hann hafa annat merki. En til vinstri handar
frá minni fylking skal vera þat lið, er Svíakonungr fekk oss, ok alt
þat lið, er til vár kom í Svía-veldi; skulu þeir hafa it iii. merki.
Vil ek, at menn skiptisk í sveitir ok heimtisk saman frændr ok
kunnmenn, þvíat þá mun hverr annars bezt gæta ok hverr annan kenna. Vér
skulum marka lið várt alt, gera herkumbl á hjálmum várum ok skjǫldum,
draga þar með bleiku á krossinn helga. En ef vér komum í orrostu, þá
skulu vér hafa allir eitt orðtak: fram fram, Krists-menn, kross-menn,
konungs-menn. Vér munum hljóta þunnar fylkingar, ef vér hǫfum lið færa,
þvíat ek vil, at þeir kringi eigi um oss sínu liði. Skiptisk menn nú í
sveitir, en síðan skal sveitum skipa í fylkingar, ok viti þá hverr sína
stǫðu ok gefi gaum at, hvert hann er frá merki því, er hann er undir
skipaðr. Vér munum nú halda fylkingu, ok skulu menn hafa alvæpni dag ok
nótt, þar til er vér vitum, hvar fundr várr mun verða ok bóanda«. Síðan
er konungr hafði talat, þá fylkðu þeir liði sínu ok skipuðu eptir því,
sem konungr hafði fyrir mælt.Eptir þat átti konungr stefnu við
sveitarhǫfðingja. Váru þá komnir þar menn, er konungr hafði sent í
heraðit, at krefja bóendr liðs. Þeir kunnu þau tíðendi ór byggðinni at
segja, þar sem þeir hǫfðu farit, at víða var aleyða at vígjum mǫnnum,
ok var þat fólk farit í bóndasamnað; en þar sem þeir hittu menn, þá
vildu fáir þeim fylgja, en flestir svǫruðu því, at fyrir þá sǫk sátu
heima, at þeir vildu hvárigum fylgja, vildu eigi berjask móti konungi
ok eigi móti frændum sínum; hǫfðu þeir fátt lið fengit. Þá spurði
konungr menn ráðs, hvat sýndisk tiltœkiligast. Finnr svarar máli
konungs: »segja mun ek, segir hann, hvernug gǫrt myndi, ef ek skylda
ráða; þá mundu vér fara herskildi um allar byggðir, ræna fé ǫllu, en
brenna svá vendiliga byggð alla, at aldri stœði kot eptir, gjalda svá
bóndum dróttinsvikin. Hygg ek, at margr mundi þá lauss vera við
flokkinn, ef hann sér heim reyk eða loga til húsa sinna, en veit
ógǫrla, hvat er títt er um bǫrn eða konur eða gamalmenni, feðr þeira
eða mœðr eða annat frændlið. Vænti ek, segir hann, ef nǫkkurir ráða til
at rjúfa samnaðinn, at þá myni brátt þynnask fylkingar þeira, þvíat svá
er bóndum gefit, at þat ráð, er þá er nýjast, þat er þá ǫllum kærst«.
En er Finnr lauk máli sínu, þá gerðu menn þar at góðan róm ; líkaði
mǫrgum vel at ráða til féfanga, en ǫllum þóttu bœndr makligir til
skaða, en líkligt þat, er Finnr sagði, at bœndr mundu vera margir
lausir við samnaðinn. Þormóðr Kolbrúnarskáld kvað þá vísu:

137. Brennum ǫll fyr innan inni, þau’s vér finnum, (land tegask herr
með hjǫrvi) Hverbjǫrg (fyr gram verja); ýs, hafi allra húsa Innþrœndir
kol sinna, angr skal kveykt í klungri, kǫld, ef ek má valda.

En er Óláfr konungr heyrði ákafa lýðsins, þá krafði hann sér hljóðs ok
mælti síðan: »hafa bœndr verðleik til þess, at svá væri gǫrt, sem þér
vilið; þat vita þeir, at ek hefi gǫrt þat, at brenna innin fyrir þeim,
ok veitt þeim aðrar stórar refsingar. Gerða ek þá þat, at brenna fyrir
þeim, er þeir hǫfðu áðr gengit af trú sinni ok tekit upp blót, en vildu
ekki láta at orðum mínum; áttu vér þá guðs réttar at reka. Nú eru þessi
dróttinsvik miklu minna verð, þótt þeir haldi eigi trú sína við mik, ok
munu þó þessi eigi þykkja vel sama þeim, er manndómsmenn vilja vera. Nú
á ek hér nǫkkuru heimilla at veita nǫkkura frían, er þeir misgera við
mik, en þá er þeir hǫtuðusk við guð. Nú vil ek, at menn farispakliga ok
geri engi hervirki. Vil ek fara fyrst til fundar við bœndr; ok sættumk
vér, þá er vel, en ef þeir halda bardaga í móti oss, þá eru þar ii.
kostir fyrir hǫndum, ok ef fǫllum í orrostu, þá er því vel ráðit, at
fara þangat eigi með ránfé; en ef vér sigrumk, þá skulu þér vera
arftǫkumenn þeira, er nú berjask móti oss, þvíat þeir munu þar sumir
falla, en sumir flýja ok hafa hvárirtveggju fyrirgǫrt allri eigu sinni;
en þá er gott at ganga til búa stórra, en bœir vegligir, en þess nýtr
engi, er brent er; svá ránfé ferr at spjǫllum miklu meiri hluti, en þat
er nýtt verðr af. Skulu vér nú fara dreift út eptir byggðinni ok hafa
með oss alla vígja menn, þá er vér fám; skulu ok hǫggva bú eða taka
aðra vist, svá sem menn þurfu til at fœða sik, en menn geri ekki annat
spellvirki. Vel þykki mér, at drepnir sé njósnarmenn bónda, ef þér
takið þá. Skal Dagr fara ok hans lið it nørðra ofan eptir dalnum, en ek
mun fara út þjóðveginn, ok hittumk at kveldi; hǫfum allir eitt
náttból«.

K. 206. Frá skáldum Óláfs konungs.

Svá er sagt, at þá er Óláfr konungr fylkði liði sínu, þá skipaði hann
mǫnnum í skjaldborg, er halda skyldi fyrir honum í bardaga, ok valði
þar til þá menn, er sterkastir váru ok snarpastir. Þá kallaði hann til
sín skáld sín ok bað þá ganga í skjaldborgina — »skuluð þér, segir
hann, hér vera, ok sjá þau tíðendi, er hér gerask; er yðr þá eigi
segjandi saga til, þvíat ér skuluð frá segja ok yrkja um síðan«. Þar
var þá Þormóðr Kolbrúnarskáld ok Gizurr gullbrá, fóstri Hofgarðarefs,
ok inn iii. Þorfinnr munnr. Þá mælti Þormóðr til Gizurar: »stǫndum eigi
svá þrǫngt, lagsmaðr, at eigi nái Sigvatr skáld rúmi sínu, þá er hann
kømr; hann mun vera vilja fyrir konungi, ok ekki mun konungi annat
líka«. Konungr heyrði þetta ok svarar: »ekki þarf Sigvati at sneiða,
þótt hann sé eigi hér; opt hefir hann mér vel fylgt; hann mun nú biðja
fyrir oss, ok mun þess enn allmjǫk þurfa«. Þormóðr segir: »vera má þat,
konungr, at þér sé nú bœna mest þǫrf; en þunt myndi vera um
merkistǫngina, ef allir hirðmenn þínir væri nú á Rúmavegi; var þat ok
satt, at vér tǫlðum þá at því, er engi fekk rúm fyrir Sigvati, þótt
mæla vildi við yðr«. Þá mæltu þeir sín á milli, sǫgðu, at þat væri vel
fallit, at yrkja áminningarvísur nǫkkurar um þau tíðendi, er þá mundu
brátt at hǫndum berask. Þá kvað Gizurr:138. Skala óglaðan æva, (orð
fengum þat) borða búumk við þrǫng á þingi, þegns dóttir mik fregna,
þótt sigrunnar svinnir segi vǫ́n Heðins kvánar; verum í Ála éli austr
bragningi at trausti.

Þá kvað Þorfinnr munnr aðra vísu:

139. Røkr at regni miklu randar garðs ens harða; vill við vísa snjallan
Verdœla lið berjask; verjum allvald ǫrvan, ǫlum teitan mǫ́ sveita,
fellum Þrœndr í Þundar (þess eggjumk vér) hreggi.

Þá kvað Þormóðr:

140. Ála þryngr at éli, ǫrstiklandi, miklu, skyldut skelknir hǫlðar
(skalmǫld vex nú) falma; búumk við sókn, en slœkni seggr skyli orð of
forðask, es at geirþingi gǫngum gunnreifr með Áleifi.

Vísur þessar námu menn þá þegar.

K. 207. Sálugjǫf Óláfs konungs.

Síðan bjó konungr ferð sína ok sótti út eptir dalnum; hann tók sér
náttból, ok kom þar þá saman alt lið hans, ok lágu um nóttina úti undir
skjǫldum sínum. En þegar er lýsti, bjó konungr herinn, fluttisk þá enn
út eptir dalnum, er þeir váru at því búnir. Þá kómu til konungs bœndr
mjǫk margir, ok gengu flestir í lið með honum ok kunnu allir eitt at
segja, at lendir menn hǫfðu saman dregit her óvígjan, ok þeir ætluðu
bardaga at halda við konung. Þá tók konungr margar merkr silfrs ok fekk
í hendr einum bóanda ok mælti síðan: »fé þetta skaltu varðveita ok
skipta síðan, leggja sumt til kirkna, en sumt gefa kennimǫnnum, sumt
ǫlmusumǫnnum, ok gefa fyrir líf ok sál þeira manna, er falla í orrostu
ok berjask í móti oss«. Bóndi svarar: »skal fé þetta gefa til sálubótar
yðrum mǫnnum, konungr?«. Þá svarar konungr: »þetta fé skal gefa fyrir
sál þeira manna, er með bóndum eru í orrostu ok falla fyrir vápnum
várra manna; en þeir menn, er oss fylgja í orrostu ok þar falla, þá
munu vér bjargask at allir saman«.

K. 208. Frá Þormóði Kolbrúnarskáld.

Þá nótt, er Óláfr konungr lá í samnaðinum ok áðr er frá sagt, vakði
hann lǫngum ok bað til guðs fyrir sér ok liði sínu ok sofnaði lítt;
rann á hann hǫfgi móti deginum; en er hann vaknaði, þá rann dagr upp.
Konungi þótti heldr snemtat vekja herinn; þá spurði hann, hvar Þormóðr
skáld væri. Hann var þar nær ok svarar, spurði, hvat konungr vildi
honum. Konungr segir: »tel þú oss kvæði nǫkkut«. Þormóðr settisk upp ok
kvað hátt mjǫk, svá at heyrði um allan herinn; hann kvað Bjarkamál in
fornu, ok er þetta uphaf:

141. Dagr es upp kominn, dynja hana fjaðrar, mál es vílmǫgum at vinna
erfiði; vaki æ ok vaki vina hǫfuð, allir enir œztu Aðils of sinnar.

142. Hár enn harðgreipi, Hrólfr skjótandi, ættum góðir menn, þeir ’s
ekki flýja, vekka yðr at víni né at vífs rúnum, heldr vek ek yðr at
hǫrðum Hildar leiki.

Þá vaknaði liðit, en er lokit var kvæðinu, þá þǫkkuðu menn honum
kvæðit, ok fanzk mǫnnum mikit um ok þótti vel til fundit ok kǫlluðu
kvæðit Húskarlahvǫt. Konungr þakkaði honum skemtan sína; síðan tók
konungr gullhring ok stóð hálfa mǫrk ok gaf Þormóði. Þormóðr þakkaði
konungi gjǫf sína ok mælti: »góðan eigum vér konung, en vant er nú at
sjá, hversu langlífr konungr verðr; sú er bœn mín, konungr, at þú látir
okkr hvárki skiljask lífs né dauða«. Konungr svarar: »allir munu vér
saman fara, meðan ek ræð fyrir, ef þér vilið eigi við mik skiljask«.
Þormóðr mælti: »þess vætti ek, konungr, hvárt sem friðr er betri eða
verri, at ek sjá nær yðr staddr, meðan ek á þess kost, hvat sem vér
spyrjum til, hvar Sigvatr ferr með gullinhjaltann«.

Siðan kvað Þormóðr:

143. Þér munk eðr unz ǫðrum, allvaldr, náið skǫldum; (nær vættir þú
þeira?) þingdjarfr, fyr kné hvarfa; braut komumk vér, þó at veitim
valtafn frekum hrafni, (viksk eigi þat) vága viggruðr, eða hér liggjum.

K. 209. Dráp Hrúts af Viggju.

Óláfr konungr flutti herinn út eptir dalnum. Fór þá enn Dagr með sínu
liði aðra leið. Konungr létti eigi ferð sinni, áðr hann kom út á
Stiklarstaði. Þá sá þeir her bónda, ok fór þat lið dreift mjǫk, ok var
svá mikill fjǫlði, at af hverjum stíg dreif liðit, en víða þar, er
stórflokkar fóru saman. Þeir sá, hvar sveit manna fór ofan ór Veradal,
ok hǫfðu þeir á njósn verit ok fóru nær því, sem lið konungs var, ok
fundu eigi fyrr en skamt var í milli þeira, svá at menn máttu kennask.
Þarvar Hrútr af Viggju með xxx. manna. Síðan mælti konungr, at gestir
skyldu fara at móti Hrúti ok taka hann af lífi. Váru menn þess verks
fljótir. Þá mælti konungr til þeira Íslendinga: »svá er mér sagt, at
þat sé siðr á Íslandi, at bœndr sé skyldir á haustum at gefa huskǫrlum
sínum slagasauð; nú vil ek þar gefa yðr hrút til slátrs«. Þeir inir
íslenzku váru þess verks auðeggjaðir ok fóru þegar at Hrúti með ǫðrum
mǫnnum; var Hrútr drepinn ok ǫll sveit sú, er honum fylgði. Konungr nam
staðar ok stǫðvaði her sinn, er hann kom á Stiklarstaði. Bað konungr
menn stíga af hestum ok búask þar um; menn gerðu sem konungr mælti.
Síðan var skotit á fylking ok sett upp merkin. Dagr var þá enn eigi
kominn með sitt lið, ok misti þess fylkingararmsins. Þá mælti konungr,
at þeir Uplendingar skyldu þar fram ganga ok taka upp merkin — «þykki
mér þat ráð, segir konungr, at Haraldr, bróðir minn, sé eigi í orrostu,
þvíat hann er barn at aldri«. Haraldr svarar: »ek skal vera at vísu í
orrostu, en ef ek em svá ósterkr, at ek má eigi valda sverðinu, þá kann
ek þar gott ráð til, at binda skal hǫndina við meðalkaflann; engi skal
vera viljaðr betr en ek at vera óþarfr þeim bóndunum; vil ek fylgja
sveitungum mínum«. Svá segja menn, at Haraldr kvað þá vísu þessa:

144. Þora munk þann arm verja þat ’s ekkju munr nekkvat, (rjóðum vér af
reiði rǫnd) es ek í hlýt standa; gengra greppr enn ungi gunnblíðr, þars
slǫg ríða (herða menn) at morði, (mót) á hæl fyr spjótum.

Haraldr réð því, at hann var í orrostu.

K. 210. Frá Þorgilsi Hálmusyni.

Þorgils Hálmuson er maðr nefndr, bóndi sá, er bjó á Stiklarstǫðum,
faðir Gríms góða. Þorgils bauð konungi liðsemð sína ok vera í bardaga
með honum. Konungr bað hann hafa þǫkk fyrir boð sitt — »en ek vil,
segir konungr, at þú, bóandi, sér eigi í bardaga; veit oss heldr hitt,
at bjarg mǫnnum várum eptir bardaga, þeim er sárir eru, en veit hinum
umbúnað, er falla í orrostu; svá, ef þeir atburðir verða, bóandi, at ek
fell í bardaga þessum, veit þá þjónostu líki mínu, sem nauðsyn berr
til, ef þér er þat eigi bannat«. Þorgils hét þessu konungi, sem hann
beiddi.K. 211. Tala Óláfs konungs.

En er Óláfr konungr hafði fylkt liði sínu, þá talaði hann fyrir þeim,
mælti svá, at menn skyldu herða hugi sína ok ganga djarfliga fram — »ef
orrosta verðr, segir hann; hǫfum vér lið gott ok mikit, en þótt bœndr
hafi lið meira nǫkkuru, þá mun auðna ráða sigri. Er því fyrir yðr at
lýsa, at ek mun eigi flýja ór orrostu þessi; skal ek annat hvárt
sigrask á bóndum eða falla í orrostu. Vil ek þess biðja, át sá hlutr
komi upp, er guð sér, at mér gegnir bezt. Skulum vér því treystask, at
vér hǫfum réttara at mæla en bœndr, ok því þar með, at guð myni oss
frelsa eigur várar eptir orrostu þessa, en elligar veita oss miklu
meiri laun fyrir þat lát, er vér fám hér, en vér kunnim sjálfir at
œskja oss. En ef ek hlýt um at mæla eptir orrostu, þá skal ek gœða yðr
hvern eptir sínum verðleikum ok því, hvernug hverr gengr fram í
orrostu; mun þá, ef vér hǫfum sigr, vera gnógt bæði lǫnd ok lausir
aurar at skipta því með yðr, er nú fara með áðr óvinir várir. Veitum
sem harðasta atgǫngu ina fyrstu, þvíat skjótt mun um skipta, ef
liðsmunr er mikill; eigum vér sigrs ván af skjótum atburðum; en hitt
mun oss þungt falla, ef vér berjumk til mœði, svá at menn verði fyrir
því óvigir; munu vér eiga minna deilðarlið en þeir, er ýmsir ganga
fram, en sumir hlífask ok hvílask. En ef vér gerum svá harða hríðina,
at þeir snúa undan, er fremstir eru, þá mun hverr falla yfir annan, ok
verða þeira ófarar þess at meiri, er þeir eru fleiri saman«. En er
konungr hætti rœðunni, þá gerðu menn mikinn róm at máli hans ok eggjaði
hverr annan.

K. 212. Frá Þórði Fólasyni.

Þórðr Fólason bar merki Óláfs konungs; svá segir Sigvatr skáld í
erfidrápu þeiri, er hann orti um Óláf konung ok stælti eptir
Upreistarsǫgu:

145. Þórð frák þat sinn herða (þreifsk sókn) með Áleifi, góð fóru þar,
geirum gǫrt víg, saman hjǫrtu; stǫng bar hátt fyr Hringa hjaldrmóðum
gram bróðir (fullt vann) fagrla gylta (framlundaðr) Ǫgmundar.

K. 213. Frá búnaði Óláfs konungs.

Óláfr konungr var svá búinn, at hann hafði hjálm gyltan á hǫfði, en
hvítan skjǫld ok lagðr á með gulli kross inn helgi;í annarri hendi
hafði hann kesju þá, er nú stendr í Kristskirkju við altara; hann var
gyrðr sverði því, er Hneitir var kallat, it bitrasta sverð, ok gulli
vafiðr meðalkaflinn; hann hafði hringabrynju; þess getr Sigvatr skáld:

146. Ǫld vann Áleifr felda (opt vann sigr) enn digri, gekk (sóknþorinn)
sœkja synjór fram í brynju; en, þeir ’s austan nenna, (óx hildr) með
gram mildum (mart segik bert) í bjarta blóðrǫst, Svíar, óðu.

K. 214. Draumr Óláfs konungs.

En er Óláfr konungr hafði fylkt liði sínu, þá váru bœndr enn hvergi nær
komnir. Þá mælti konungr, at liðit skyldi niðr setjask ok hvíla sik.
Settisk konungr þá sjálfr niðr ok alt lið hans ok sátu rúmt; hann
hallaðisk ok lagði hǫfuðit í kné Finni Árnasyni. Þá rann á hann svefn
ok var þat um hríð. Þá sá þeir her bónda, ok sótti þá liðit til móts
við þá ok hǫfðu upp sett merki sín, ok var þat inn mesti múgr mannz. Þá
vakði Finnr konung ok segir honum, at bœndr sóttu þá til þeira. En er
konungr vaknaði, mælti hann: »hví vakðir þú mik, Finnr, ok lézt mik
eigi njóta draums míns?«. Finnr svarar: »ekki mundi þik þat dreyma, at
eigi myndi skyldra at vaka ok búask við hernum, er at oss ferr; eða sér
þú eigi, hvar nú er kominn bóndamúgrinn?«. Konungr svarar: »ekki eru
þeir enn sva nær oss, at eigi væri betr, at ek hefða sofit«. Þá mælti
Finnr: »hvat dreymði þik, konungr, þess, er þér þykkir svá mikil missa
í, er þú vaknaðir eigi sjálfr?«. Þá segir konungr draum sinn, at hann
þóttisk sjá stiga háfan ok ganga þar eptir í lopt upp, svá langt, at
himininn opnaði, ok þangat var stiginn til — »var ek þá, segir hann,
kominn í øfsta stig, er þú vakðir mik«. Finnr svarar: »ekki þykki mér
draumr sjá svá góðr, sem þér mun þykkja; ætla ek þetta munu vera fyrir
feigð þinni, ef þat er nǫkkut annat en svefnórar einar, er fyrir þik
bar«.

K. 215. Skírðr Arnljótr gellini.

Enn varð sá atburðr, þá er Óláfr konungr var kominn á Stiklarstaði, at
maðr einn kom til hans. En þat var eigi af því undarligt, at margir
menn kómu til konungs ór heruðum, en þvi þótti þat nýnæmi, at þessi
maðr var ekki ǫðrum líkr, þeim er þá hǫfðu til konungs komit. Hann var
maðr svá hár, at engi annarra tók betr en í ǫxl honum; hann var
allfríðrmaðr sýnum ok fagrhárr; hann var vel vápnaðr, hafði hjálm
allfríðan ok hringabrynju, skjǫld rauðan ok gyrðr með sverði búnu,
hafði í hendi gullrekit spjót mikit ok svá digrt skaptit, at handfyllr
var í. Sá maðr gekk fyrir konung ok kvaddi hann ok spurði, ef konungr
vildi þiggja lið at honum. Konungr spurði, hvert nafn hans væri eða
kynferð, eða hvar hann var landzmaðr. Hann svarar: »ek á kyn á
Jamtalandi ok Helsingjalandi; ek em kallaðr Arnljótr gellini; kann ek
yðr þat helzt frá at segja, at ek veitta forbeina mǫnnum þínum, þeim er
þér senduð til Jamtalandz at heimta þar skatt; fekk ek þeim í hendr
silfrdisk, er ek senda yðr til jartegna, at ek vilda vera vinr yðarr«.
Þá spurði konungr, hvártl Arnljótr væri kristinn maðr eða eigi. Hann
segir þat frá átrúnaði sínum, at hann trýði á mátt sinn ok megin —
»hefir mér sá átrúnaðr unnizk at gnógu hér til; en nú ætla ek heldr at
trúa á þik, konungr«. Konungr svarar: »ef þú vill á mik trúa, þá skaltu
því trúa, er ek kenni þér; því skaltu trúa, at Jésús Kristr hefir
skapat himin ok jǫrð ok menn alla, ok til hans skulu fara eptir dauða
allir menn, þeir er góðir eru ok réttrúaðir«. Arnljótr svarar: »heyrt
hefi ek getit Hvítakrists, en ekki er mér kunnigt um athǫfn hans eða
hvar hann ræðr fyrir; nú vil ek trúa því ǫllu, er þú segir mér; vil ek
fela á hendi þér alt mitt ráð«. Síðan var Arnljótr skírðr; kendi
konungr honum þat af trúnni, er honum þótti skyldast vera, ok skipaði
honum í ǫndverða fylking ok fyrir merki sínu. Þar var fyrir Gaukaþórir
ok Afrafasti ok sveitungar þeira.

K. 216. Frá samnaði í Nóregi.

Frá því er nú at segja, er áðr var frá horfit, at lendir menn ok bœndr
hǫfðu saman dregit her óvígjan, þegar er þeir spurðu, at konungr var
austan farinn ór Garðaríki ok hann var kominn til Svíþjóðar. En er þeir
spurðu, at konungr var austan kominn til Jamtalandz ok hann ætlaði at
fara austan um Kjǫl til Veradals, þá stefndu þeir herinum inn í
Þrándheim ok sǫmnuðu þá saman þar allri alþýðu, þegn ok þræl, ok fóru
svá inn til Veradals ok hǫfðu þar svá mikit lið, at engi maðr var sá
þar, er í Nóregi hefði sét jammikinn her saman koma. Var þar, sem
jafnan kann verða í miklum her, at lið var allmisjafnt; þar var mart
lendra manna ok mikill fjǫlði ríkra bóanda, en þó var hitt allr múgr,
er váru þorparar ok verkmenn; ok var þat allr meginherrinn, er þarhafði
saman samnazk í Þrándheimi; var þat lið allmjǫk geyst til fjándskapar
við konung.

K. 217. Frá Sigurði byskupi.

Knútr inn ríki hafði lagt undir sik land alt í Nóregi, sem fyrr var
ritat, ok þat með, at hann setti til ríkis Hákon jarl. Hann fekk jarli
hirðbyskup þann, er Sigurðr er nefndr; var hann danskr at kyni ok hafði
lengi verit með Knúti konungi. Var byskup sá ákafamaðr í skapi ok
sundrgørðamaðr í orðum sínum; veitti hann Knúti konungi orðafulting,
alt þat er hann kunni, en var inn mesti óvinr Óláfs konungs. Sá byskup
var í her þessum ok talaði optliga fyrir bóandaliði ok eggjaði mjǫk
upreistar móti Óláfi konungi.

K. 218. Tala Sigurðar byskups.

Sigurðr byskup talaði á einu húsþingi þar sem þá var mikit fjǫlmenni;
hann tók svá til orða: »hér er nú saman komit mikit fjǫlmenni, svá at í
þessu fátœkja landi mun eigi kostr at sjá meira her innlenzkan: skyldi
yðr nú vel í hald koma þessi styrkr fjǫlmennis, þvíat nú er œrin
nauðsyn til, ef Óláfr þessi ætlar enn eigi af at láta at herja á yðr;
vanðisk hann því þegar á ungaaldri at ræna ok drepa menn ok fór til
þess víða um lǫnd; en at lykðum snøri hann hingat til landz ok hóf svá
upp, at hann óvingaðisk mest þeim, er beztir menn váru ok ríkastir,
Knúti konungi, ok allir eru skyldastir at þjóna, sem kunnu, ok settisk
hann í skattland hans. Slíkt sama veitti hann Óláfi Svía-konungi en
jarlana Svein ok Hákon rak hann á brot af ættleifðum sínum; en sjálfs
síns frændum var hann þó grimmastr, er hann rak konunga alla á brot af
Uplǫndum, ok var þat þó vel sums kostar, þvíat þeir hǫfðu áðr brugðit
trú sinni ok svardǫgum við Knút konung, en fylgt þessum Óláfi at hverju
óráði, er hann tók upp. Nú sleit þeira vináttu makliga; hann veitti
þeim meizlur, en tók undir sik ríki þeira, eyddi svá í landinu ǫllum
tígnum mǫnnum. En síðan munuð þér vita, hvernug hann hefir búit við
lenda menn, drepnir eru inir ágæztu, en margir orðnir landflótta fyrir
honum. Hann hefir ok víða farit um land þetta með ránsflokkum, brent
heruðin, en drepit ok rænt fólkit; eða hverr er sá hér ríkismanna, er
eigi myni honum eiga at hefna stórsaka? Nú ferr hann með útlendan her,
ok er þat flest markamenn ok stígamenn eða aðrir ránsmenn; ætlið þér
hann nú munu yðr linan er hann ferr með þetta illþýði,er hann gerði þá
slík hervirki, er allir lǫttu hann, þeir er honum fylgðu? Kalla ek hitt
ráð, at ér minnizk nú orða Knúts konungs, hvat hann réð yðr, ef Óláfr
leitaði enn aptr til landz, hvernug ér skylduð halda frelsi yðru, því
er Knútr konungr hét yðr. Hann bað yðr standa í mót ok rekask af hǫndum
óaldarflokka slíka. Er nú sá til, at fara móti þeim ok drepa niðr
illþýði þetta fyrir ǫrn ok úlf, ok láta þar liggja hvern, sem hǫggvinn
er, nema þér vilið heldr draga hræ þeira í holt ok hreysi; verði engi
svá djarfr, at þá flyti til kirkna, þvíat þat eru alt víkingar ok
illgørðamenn«. En er hann hætti tǫlu þessi, þá gerðu menn at róm
mikinn, ok guldu allir jákvæði til, at gera sem hann mælti.

K. 219. Frá lendum mǫnnum.

Lendir menn, þeir er þar váru saman komnir, áttu stefnu ok tal sitt ok
rœðu ok skipuðu þá til, hversu fylkja skyldi eða hverr hǫfðingi skyldi
vera fyrir liðinu. Þá mælti Kálfr Árnason, at Hárekr ór Þjóttu væri
bezt til feldr at gerask hǫfuðsmaðr fyrir her þessum — »þvíat hann er
kominn af ætt Haraldz ins hárfagra; hefir konungr á honum allþungan hug
fyrir sakir vígs Grankels, ok mun hann sitja fyrir inum mestum
afarkostum, ef Óláfr kømsk til ríkis; er Hárekr reyndr mjǫk í orrostum
ok maðr metnaðargjarn«. Hárekr svarar, at þeir menn væri til þess betr
fallnir, er þá váru á léttasta aldri — »en ek em nú, segir hann, maðr
gamall ok hrumr, ok ekki vel til orrostu fœrr; er ok frændsemi með okr
Óláfí konungi; en þótt hann virði lítils þat við mik, þá samir mér þó
eigi at ganga framarr í þenna ófrið móti honum, en einn hverr annarra í
várum flokki. Ertú, Þórir, vel til fallinn at vera hǫfuðsmaðr at halda
bardaga við Óláf konung; eru þar ok œrnar sakir til; bæði áttu honum at
hefna frændaláts ok þess, er hann rak þik útlaga af eignum þínum ǫllum;
hefir þú ok því heitit Knúti konungi ok svá frændum þínum, at hefna
Ásbjarnar; eða ætlar þú, at betra fœri myni gefask við Óláf, en svá sem
nú er, at hefna þeirar svívirðingar allrar saman?«. Þórir svarar máli
hans: »ekki ber ek traust til at bera merki í móti Óláfi konungi eða
gerask hǫfðingi fyrir liði þessu. Hafa Þrœndir hér mannmúg mestan; kann
ek stórlæti þeira, at þeir munu ekki mér vilja hlýða eða ǫðrum
háleyskum manni. En ekki mun þurfa at minna mik á sakar þær, er ek á at
gjalda Óláfi; man ek þat mannlát, er Óláfr hefir af lífi tekit iiii.
menn ok alla gǫfga at metorðum ok at kynferðum, Ásbjǫrnbróðurson minn,
Þóri ok Grjótgarð, systursonu mína, ok fǫður þeira Ǫlvi, ok em ek hvers
þeira skyldr at hefna. Nu er þat frá mér at segja, at ek hefi valit til
af húskǫrlum mínum menn xi., þá er snarpastir eru, ok ætla ek þat, at
vér skylim ekki við aðra meta at skipta hǫggum við Óláf, ef vér komumk
í fœri um þat«.

K. 220. Tala Kálfs Árnasonar.

Kálfr Árnason tók þá til máls: »þess munum vér þurfa inn ráð þat, er
vér hǫfum upp tekit, at gera þat eigi at hégómamáli, er herrinn er
saman kominn. Munu vér annars þurfa, ef vér skulum halda orrostu við
Óláf konung, en þess, at hverr fœri sik undan at taka upp vandann,
þvíat svá megum vér til ætla, þó at Óláfr hafi eigi lið mikit hjá her
þeim, er vér hǫfum, þá er þar øruggr oddvitinn, ok mun alt lið hans
vera honum tryggt til fylgðar. En ef vér erum nú nǫkkut skelfir, er
helzt skulum vera forstjórar liðs várs, ok viljum vér eigi treysta
herinn ok eggja ok veita fyrirgǫngu, þá mun þegar fjǫlði hersins þat,
er stall mun hjarta drepa ok því næst hverr sér ráðs leita. En þótt hér
sé herr mikill saman kominn, þá munu vér þó koma í þá raun, ef vér
hittumk ok Óláfr konungr með her sinn, at oss er ósigrinn víss, nema
vér sém skeleggir sjálfir ráðamenninir, en múgrinn geysisk fram með
einu samþykki. En ef eigi verðr svá, þá er oss betra at hætta eigi til
bardaga, ok mun þá sá kostr auðsær þykkja, at hætta til miskunnar
Óláfs, ef hann þótti þá harðr, er minni váru sakir til, en nú mun honum
þykkja. En þó veit ek, at svá er mǫnnum skipat í liði hans, at mér mun
þar griða kostr, ef ek vil þess leita. Nú ef þér vilið sem ek, þá
skaltu, Þórir mágr, ok þú, Hárekr, ganga undir merki þat, er vér skulum
allir upp reisa, ok fylgja síðan. Gerumk vér allir snarpir ok skeleggir
í þessum ráðum, er vér hǫfum upp tekit, ok hǫldum svá fram
bóndaherinum, at þeir megi eigi finna á oss æðru; ok mun þat alþýðuna
fram eggja, ef vér gǫngum glaðir til at fylkja ok eggja liðit«. En er
Kálfr hafði lokit at tala ørendi sitt, þá vikusk allir vel undir rœðu
hans ok segja, at þeir vildu þat alt hafa, sem Kálfr sæi ráð fyrir
þeim; vildu þat þá allir, at Kálfr væri hǫfðingi fyrir liðinu ok
skipaði þar hverjum í sveit, sem hann vildi.K. 221. Frá merkisburði
lendra manna.

Kálfr setti upp merki ok skipaði þar huskǫrlum sínum undir merkit ok
þar með Háreki ór Þjóttu ok hans liði. Þórir hundr með sína sveit var í
ǫndurðu brjósti fylkingar fyrir merkjum; þar var ok valit lið af bóndum
á tvær hliðar Þóri, þat sem snarpast var ok bazt vápnat. Var sú fylking
gǫr bæði lǫng ok þykk, ok váru þar í fylkingu Þrœndir ok Háleygir; en
inn hœgra veg frá fylkingunni var ǫnnur fylking; en til vinstri handar
frá aðalfylkingu hǫfðu þeir fylking Rygir ok Hǫrðar, Sygnir, Firðir, ok
hǫfðu þar it iii. merki.

K. 222. Frá Þorsteini knarrarsmið.

Þorsteinn knarrarsmiðr er maðr nefndr; hann var kaupmaðr ok smiðr
mikill, maðr mikill ok sterkr, kapsmaðr mikill um alla hluti, vígamaðr
mikill. Hann hafði orðit ósáttr við konung, ok hafði konungr tekit af
honum kaupskip nýtt ok mikit, er Þorsteinn hafði gǫrt. Var þat fyrir
óspekðir Þorsteins ok þegngildi, er konungr átti. Þorsteinn var þar í
hernum; hann gekk fyrir framan fylking ok þar til, er stóð Þórir hundr;
hann mælti svá: »hér vil ek í sveit vera, Þórir, með yðr, þvíat ek
ætla, ef vit Óláfr hittumk, at bera fyrstr vápn á hann, ef ek má sva
nær verða staddr, ok gjalda honum skiptǫkuna, er hann rænti mik skipi
því, er eitt er bezt haft í kaupferðum«. Þeir Þórir tóku við Þorsteini,
ok gekk hann í sveit með þeim.

K. 223. Frá liðskipan bónda.

En er skipat var til fylkingar bóanda, þá tǫluðu lendir menn ok báðu
liðsmenn gefa gaum at um stǫður sínar, hvar hverjum var skipat eða
undir hverju merki þá skyldi hverr vera eða hvert frá merkinu eða
hversu nær honum var skipat merkinu. Báðu þeir menn vera þá vakra ok
skjóta at ganga í fylking, er lúðrar kvæði við ok herblástr kœmi upp,
ok ganga þá fram í fylking, þvíat þeir áttu þá enn leið mjǫk langa at
flytja herinn, ok var þess ván, at fylkingar mundu bregðask í
hergǫngunni. Síðan eggjuðu þeir liðit; mælti Kálfr, at allir þeir menn,
er harma ok heiptir áttu at gjalda Óláfi konungi, skyldu þá fram ganga
undir þau merki, er fara skyldu í móti merki Óláfs, vera þá minnigir
þeira meingørða, er hann hafði þeim veitt, segir, at þeir mundu eigi
komask í betra fœri at hefna harma sinna okfrelsa sik svá frá þeiri
ánauð ok þrældóm, er hann hafði þá undir lagt — »er nú sá, segir hann,
bleyðimaðr, er eigi bersk nú sem djarfligast, þvíat eigi er saklaust
við þá, er í móti yðr eru; munu þeir eigi yðr spara, ef þeir komask í
fœri«. At máli hans varð allmikill rómr; varð þá kall mikit ok eggjan
um allan herinn.

K. 224. Frá her konungs ok bónda.

Síðan fluttu bœndr her sinn til Stiklarstaða. Þar var Óláfr konungr
fyrir með sitt lið. Fór í ǫndurðu liðinu Kálfr ok Hárekr fram með
merkinu. En er þeir mœttusk, þá tóksk eigi allskjótt árásin, þviat
bœndr frestuðu atgǫngu fyrir þá sǫk, at lið þeira fór hvergi nær alt
jafnfram, ok biðu þeir þess liðs, er síðarr fór. Þórir hundr hafði
farit síðarst með sína sveit, þvíat hann skyldi til gæta, at ekki
slœgisk aptr liðit, þá er herópit kvæmi upp eða liðit sæisk, ok biðu
þeir Kálfr Þóris. Bœndr hǫfðu þat orðtak í her sínum, at eggja lið sitt
í orrostu: fram, fram, bóandmenn. Óláfr konungr gerði eigi atgǫnguna
fyrr, at hann beið Dags ok þess liðs, er honum fylgði. Sá þeir konungr
þá lið Dags, hvar þat fór. Svá er sagt, at bœndr hefði eigi minna lið
en hundrað hundraða, en Sigvatr segir svá:

147. Olmr erumk harmr, sás hilmir hafði (golli vafðan jǫfurr kreisti
sá) austan aflfátt (meðalkafla); gagn fengu því þegnar, þeir at hǫlfu
fleiri, hvǫtuð tælði þat hildar, (hvǫ́rungi frýk) vǫ́ru.

K. 225. Fundr konungs ok bónda.

Þá er liðit hvártveggja stóð ok kendusk menn, þá mælti konungr: »hví
ertu þar, Kálfr, þvíat vér skilðumk vinir suðr á Mœri; illa samir þér
at berjask í móti oss eða skjóta geigurskot í lið várt, þvíat hér eru
iiii. brœðr þínir«. Kálfr svarar: »mart ferr nú annan veg, konungr, en
bezt myndi sama; skilðuzk þér svá við oss, at nauðsyn bar til at
friðask við þá, er eptir váru; verðr nú hverr at vera þar, sem staddr
er; en sættask mundu vit enn, ef ek skylda ráða«. Þá svarar Finnr: »þat
er mark á um Kálf, ef hann mælir vel, at þá er hann ráðinn til at gera
illa«. Konungr mælti: »vera kann þat, Kálfr, at þú vilir sættask, en
ekki friðliga þykki mér þér láta bœndrnir«. Þá svarar Þorgeirr af
Kvistsstǫðum: »þér skuluð nú hafa slíkan frið, sem margir hafa áðr af
yðr haft, ok munuð þér nú þessgjalda«. Konungr svarar: »eigi þarftu at
fýsask svá mjok til várs fundar, þvíat eigi mun þér sigrs auðit í dag á
oss, þvíat ek hefi hafit þik til ríkis af lítlum manni«.

K. 226. Uphaf Stiklarstaða-orrostu.

Þórir hundr kom þá ok gekk fram með sveit sína fyrir merkit ok kallaði:
»fram, fram, bóandmenn«. Lustu þá upp herópi ok skutu bæði ǫrum ok
spjótum. Konungsmenn œpðu þá heróp; en er því var lokit, þá eggjuðusk
þeir svá, sem þeim var áðr kent, mæltu svá: »fram, fram, Krists-menn,
kross-menn, konungsmenn«. En er þetta heyrðu bœndr, þeir er út stóðu í
arminn, þá mæltu þeir slíkt sama, sem þeir heyrðu þá mæla. En er aðrir
bœndr heyrðu þat, þá hugðu þeir þat vera konungsmenn ok báru vápn á þá,
ok bǫrðusk þeir þá sjálfir, ok fell mart, áðr þeir kannaðisk við. Veðr
var fagrt, ok skein sól í heiði; en er orrosta hófsk, þá laust roða á
himininn ok svá á sólna, ok áðr en létti, gerði myrkt sem um nótt.
Óláfr konungr hafði fylkt, þar er hæð nǫkkur var, ok steypðusk þeir
ofan á lið bóanda ok veittu svá hart athlaupit, at fylking bónda
bognaði fyrir, svá at þar stóð þá brjóstit konungs fylkingar, sem áðr
hǫfðu staðit þeir, er øfstir váru í bóandaliði; ok var þá bóndaliðit
mart búit at flýja, en lendir menn ok lendra manna húskarlar stóðu
fast, ok varð þá allsnǫrp orrosta; svá segir Sigvatr:

148. Vítt vas fold und fótum (friðbann vas þar) mǫnnum, þá réð í bǫð
bráða brynjat folk at dynja, þás árliga ærir alms með bjarta hjalma
(mikill varð á stað Stiklar stálgustr) ofan þustu.

Lendir menn eggjuðu lið sitt ok knúðusk til framgǫngu; þess getr
Sigvatr:

149. Fór í fylking þeira framm (iðrask nú) miðri, snarir fundusk þar,
Þrœnda (þess verks búendr) merki.

Þá sótti lið bóanda at ǫllum megin; hjoggu þeir, er fremstir stóðu, en
þeir, er þar váru næst, lǫgðu spjótum, en allir þeir, er síðarr gengu,
skutu spjótum eða ǫrum eða kǫstuðu grjóti eða handøxum eða
skeptiflettum; gerðisk þá brátt bardagi mannskœðr, ok fell mart af
hvárumtveggjum. Í fyrstu hríð fellu þeir Arnljótr gellini, Gaukaþórir
ok Afrafasti, ok þeira sveit ǫll, ok hafði hverr þeira mann fyrir sik
eða ii. eða sumir fleiri. Því þyntisk skipanin fyrir framan merki
konungs; baðkonungr þá Þórð bera fram merkit, en konungr fylgði sjálfr
merkinu ok sú sveit manna, er hann hafði valit til at vera sér nær í
orrostu; váru þeir menn í hans liði einna vápndjarfastir ok bezt búnir;
þess getr Sigvatr:

150. Mest frák merkjum næstan minn dróttin framm sínum, stǫng óð fyr
gram, gingu, (gnógr styrr vas þar) fyrri.

Þá er Óláfr konungr gekk fram ór skjaldborginni ok í ǫndurða fylking ok
bœndr sá í andlit honum, þá hræddusk þeir ok fellusk þeim hendr; þess
getr Sigvatr:

151. Geirs hykk grimligt vǫ́ru gnýreifum Áleifi loghreytǫndum líta lóns
í hvassar sjónir, þorðut Þrœnzkir fyrðar, þótti hersa dróttinn
ógurligr, í augu ormfrǫ́n séa hǫ́num.

Þá varð allhǫrð orrosta; gekk konungr hart fram sjálfr í hǫggorrostu;
svá segir Sigvatr:

152. Rauð í rekka blóði rǫnd með gumna hǫndum dreyrugt sverð, þars
dýran drótt þjóðkonung sótti, auk, at ísarn-leiki, Innþrœndum lét
finnask, rœkinn, gramr í reikar rauðbrúnan hjǫr túnum.

K. 227. Fall Þorgeirs af Kvistsstǫðum.

Óláfr konungr barðisk þá alldjarfliga; hann hjó til Þorgeirs af
Kvistsstǫðum, lendz manns, þess er fyrr er getit, um þvert andlit ok í
sundr nefbjǫrg á hjálminum ok klauf hǫfuðit fyrir neðan augu, svá at
nær tók af. En er hann fell, mælti konungr: »hvárt er þat satt, er ek
sagða þér, Þorgeirr, at þú myndir eigi sigrask í okrum viðrskiptum?«. Í
þeiri svipan skaut Þórðr niðr merkistǫnginni svá hart, at stǫngin stóð.
Þá hafði Þórðr fengit banasár ok fell hann þar undir merkinu. Þá fellu
þar ok Þorfiðr muðr ok Gizurr gullbrá, ok hǫfðu hann sótt ii. menn, en
hann drap annan þeira, en særði annan, áðr hann fell; svá segir
Hofgarða-Refr:

153. Einn háði gný gunnar (gall bál Hǫ́ars) stála rimmu askr við rǫskva
regndjarfr tváa þegna; dalsteypir hjó Draupnis dǫggfrey bana hǫggvi
(hann rauð járn), en annan ár strauma, vann sáran.

Þá varð þat, er fyrr var sagt, at himinn var heiðr, en sól hvarf at sýn
ok gerði myrkt; þess getr Sigvatr:154. Undr láta þat ýtar eigi smátt,
es máttit skænjǫrðungum skorðu skýlauss rǫðull hlýja; drjúg varð á því
dœgri (dagr náðit lit fǫgrum), orrostu frák austan atburð, konungs
furða.

Í þenna brum kom Dagr Hringsson með þat lið, er hann hafði haft, ok tók
hann þá at fylkja liði sínu ok setti upp merki. En fyrir því at myrkr
var mikit, þá varð ekki skjótt um atgǫnguna, þvíat þeir vissu eigi
víst, hvat fyrir var. En þó snøru þeir at, sem fyrir váru Rygir ok
Hǫrðar. Váru þessir atburðir margir jamsnimma eða sumir lítlu fyrr eða
síðarr.

K. 228. Fall Óláfs konungs.

Kálfr ok Óláfr hétu frændr Kálfs Árnasonar; þeir stóðu á aðra hlið
honum, menn miklir ok hraustir. Kálfr var sonr Arnfinnz Armóðssonar,
bróðursonr Árna Armóðssonar. Á aðra hlið Kálfi Árnasyni gekk fram Þórir
hundr. Óláfr konungr hjó til Þóris hundz um herðarnar; sverðit beit
ekki, en svá sýndisk sem dust ryki ór hreinbjálbanum; þessa getr
Sigvatr:

155. Mildr fann gǫrst, hvé galdrar, gramr sjalfr, meginrammir
fjǫlkunnigra Finna fullstórum barg Þóri, þás hyrsendir Hundi húna golli
búnu (slætt réð sízt at bíta) sverði laust of herðar.

Þórir hjó til konungs, ok skiptusk þeir þá nǫkkurum hǫggum við, ok beit
ekki sverð konungs, þar er hreinbjálbinn var fyrir, en þó varð Þórir
sárr á hendi; enn kvað Sigvatr:

156. Þollr dylr saðrar snilli seims, en þat veitk heiman, (hverr sæi)
Hunds (verk stœrri) hugstórs, es frýr Þóri, es þvergarða þorði Þróttr,
hinn es framm sótti, glyggs í gǫgn at hǫggva gunnranns konungmanni.

Konungr mælti til Bjarnar stallara: »ber þú hundinn, er eigi bíta
járn«. Bjǫrn snøri øxinni í hendi sér ok laust með hamrinum; kom þat
hǫgg á ǫxl Þóri, ok varð allmikit hǫgg, ok rataði Þórir við; en því
jamskjótt snøri konungr í móti þeim Kálfi frændum ok veitti banasár
Óláfi, frænda Kálfs. Þá lagði Þórir hundr spjóti til Bjarnar stallara á
honum miðjum, veitti honum banasár. Þá mælti Þórir: »svá bautu vér
bjǫrnuna«. Þorsteinn knarrarsmiðr hjó til Óláfs konungs með øxi, ok kom
þat hǫgg á fótinn vinstra við knéit fyrir ofan. Finnr Árnason drap
þegar Þorstein. En við sár þat hneigðisk konungr upp við stein einn ok
kastaði sverðinu ok bað sér guð hjálpa. Þálagði Þórir hundr spjóti til
hans; kom lagit neðan undir brynjuna ok rendi upp í kviðinn. Þá hjó
Kálfr til hans; kom þat hǫgg inum vinstra megin útan á hálsinn. Menn
greinask at því, hvárr Kálfr veitti konungi sár. Þessi iii. sár hafði
Óláfr konungr til lífláts. En eptir fall hans, þá fell sú flestǫll
sveitin, er fram hafði gengit með konungi. Bjarni gullbrárskáld kvað
þetta um Kálf Árnfrson:

157. Jǫrð rétt vígi varða vígreifr fyr Áleifi; brauzt við bragning
nýztan bág; þat kveðk mik frǫ́gu; fyrr gekt á stað Stiklar stórverkr,
en óð merki, satt ’s at sókn of veittir snjallr, unz gramr vas fallinn

Sigvatr skáld kvað þetta um Bjǫrn stallara:

158. Bjǫrn frák auk at, œrnum, endr stǫllurum kendi, -hug hvé halda
dugði (hann sótti framm) dróttin-; fell í her með hollum hann verðungar
mǫnnum (leyfðr ’s) at hilmis hǫfði hróðrauðigs (sá dauði).

K. 229. Uphaf Dags hríðar.

Dagr Hringsson helt þá upp orrostu ok veitti ina fyrstu atgǫngu svá
harða, at bœndr hrukku fyrir, en sumir snøru á flótta. Þá fell fjǫlði
liðs af bóndum, en þessir lendir menn, Erlendr ór Gerði, Áslákr af
Finneyju; var þá merki þat niðr hǫggvit, er þeir hǫfðu áðr með farit.
Var þá orrosta in ákafasta; kǫlluðu menn þat Dags-hríð. Þá snøru þeir í
móti Dag Kálfr Árnason, Hárekr ór Þjóttu, Þórir hundr, með þá fylking,
er þeim fylgði. Var þá Dagr borinn afli, ok snøri hann þá á flótta ok
alt lið þat, er eptir var; ok verðr þar dalr nǫkkurr upp, sem
meginflóttinn fór; fell þar þá mart lið; dreifðisk þá fólkit tveggja
vegna í brot. Váru margir menn sárir mjǫk, en margir svá mjǫk mœddir,
at til enskis váru fœrir. Bœndr ráku skamt flótta, þvíat hǫfðingjar
snøru brátt aptr ok þar til, er valrinn var, þvíat margir áttu þar at
leita eptir vinum sínum ok frændum.

K. 230. Jartegnir Óláfs konungs við Þóri hund.

Þórir hundr gekk þar til, er var lík Óláfs konungs, ok veitti þar
umbúnað, lagði niðr líkit ok rétti ok breiddi klæði yfir; ok er hann
þerði blóð af andlitinu, þá sagði hann svá síðan, at andlit konungsins
var svá fagrt, at roði var í kinnum, sem þá at hann svæfi, en miklu
bjartara en áðr var, meðan hann lifði. Þá komblóð konungsins á hǫnd
Þóri ok rann upp á greipina, þar er hann hafði áðr sár fengit, ok
þurfti um þat sár eigi umband þaðan í frá; svá grøri þat skjótt.
Váttaði Þórir sjálfr þenna atburð, þá er helgi Óláfs konungs kom upp,
fyrir alþýðu. Varð Þórir hundr fyrst til þess, at halda upp helgi
konungsins, þeira ríkismanna, er þar hǫfðu verit í motstǫðuflokki hans.

K. 231. Frá brœðrum Kálfs Árnasonar.

Kálfr Árnason leitaði at brœðrum sínum, er þar váru fallnir; hann hitti
Þorberg ok Finn; ok er þat sǫgn manna, at Finnr kastaði at honum saxi
ok vildi drepa hann ok mælti til hans hǫrðum orðum, kallaði griðníðing
ok drottinsvika. Kálfr gaf ekki því gaum ok lét Finn bera í brot ór
valnum ok svá Þorberg. Var þá leitat at um sár þeira, ok hǫfðu þeir
engi sár banvæn; hǫfðu þeir fallit fyrir vápnaburð ok mœði. Þá leitaði
Kálfr at flytja brœðr sína ofan til skips ok fór með þeim sjálfr. En
þegar er hann snøri í brot, þá fór í brot alt bóandalið þat, er þar
átti heimili í nánd, nema þeir menn, er þar stǫrfuðu at frændum sínum
ok vinum, þeim er sárir váru, eða líkum þeira, er fallnir váru. Váru
sárir menn fluttir heim á bœinn, svá at hvert hús var fult af þeim, en
tjaldat úti yfir sumum. En svá undarliga mart fólk sem samnazk hafði í
bóandaherinn, þá þótti mǫnnum þat eigi miðr frá líkendum, hvernug
skjótt ruddi samnaðinn, þá er til þess tók; ok var þat mjǫk til, at it
mesta fjǫlmennit hafði þar samnazk ór heruðum, ok váru mjǫk heimfúsir.

K. 232. Frá Verdœlum.

Bœndr þeir, er heimili áttu í Veradal, gengu til fundar við hǫfðingja,
Hárek ok Þóri, ok kærðu fyrir þeim sín vendræði, sǫgðu svá: »flóttamenn
þessir, er hér hafa undan komizk, munu fara upp eptir Veradal ok munu
búa óheppiliga at heimilum várum, en oss er ekki fœrt heim, meðan þeir
eru hér í dalnum; nú gerið svá vel, farið eptir þeim með liði ok látið
ekki barn í brot komask, þvíat slíkan kost mundu þeir oss ætla, ef þeir
hefði betr haft í várum fundi, ok svá munu þeir enn gera, ef vér
hittumk síðarr, svá at þeir hafi meira kost en vér; kann vera, at þeir
dvelisk í dalnum, ef þeir vænta sér enskis ótta; munu þeir þegar fara
óspakliga um byggðir várar«. Rœddu bœndr um þetta mǫrgum orðum ok
eggjuðu með ákafa miklum, at hǫfðingjar skyldu fara ok drepa þat fólk,
sem undan hafði komizk. Ok erhǫfðingjar rœddu þetta sín í milli, þá
þótti þeím bœndr mart satt sagt hafa í sinni rœðu; réðu þá þat, at þeir
Þórir hundr snørusk til ferðar með Verdœlum, ok hafði hann dc. manna,
þat er hans lið var, fóru siðan; tók þá at nátta. Létti Þórir eigi fyrr
ferðinni, en hann kom um nóttina á Súlu; ok spurði hann þar þau
tíðendi, at um kveldit hafði þar komit Dagr Hringsson ok margar aðrar
sveitir af Óláfs mǫnnum, haft þar náttverðardvǫl, en farit síðan á
fjall upp. Þá segir Þórir, at hann myndi ekki rekask eptir þeim um
fjǫll, ok snøri hann þá aptr ofan í dalinn, ok fengu þeir þá fátt
drepit af mǫnnum. Síðan fóru bœndr til heimila sinna, en Þórir fór
eptir um daginn ok hans lið út til skipa sinna; en konungsgmenn þeir,
er fœrir váru, forðuðu sér, leyndusk í skógum, sumir hǫfðu hjálp af
mǫnnum.

K. 233. Frá Þormóði Kolbrúnarskáld.

Þormóðr Kolbrúnarskáld var í orrostu undir merkjum konungs. Ok er
konungr var fallinn ok atsókn var sem óðust þá fell konungslið hvat við
annat, en þeir váru flestir sárir, er upp stóðu. Þormóðr varð sárr
mjǫk; gerði hann þá sem aðrir, at allir opuðu þar frá, er mestr þótti
lífsháski, en sumir runnu. Þá hófsk sú orrosta, er Dags-hríð er kǫlluð;
sótti þá þangat til alt konungs-liðit, þat er vápnfœrt var, en Þormóðr
kom þá ekki í orrostu, þvíat hann var þá óvígr bæði af sárum ok af
mœði, ok stóð hann þar hjá félǫgum sínum, þótt hann mætti ekki annat at
hafask. Þá var hann lostinn með ǫru í síðuna vinstri; braut hann af sér
ǫrvarskaptit ok gekk þá brot frá orrostu ok heim til húsanna ok kom at
hlǫðu nǫkkurri; var þat mikit hús. Þormóðr hafði sverð bert í hendi, ok
er hann gekk inn, þá gekk maðr út í móti honum; sá mælti: »furðu ill
læti eru hér inni, veinan ok gaulan; skǫmm mikil, er karlmenn hraustir
skulu eigi þola sár sín, ok vera kann, at þeir konungsmenninir hafi
allvel fram gengit, en allódrengiliga bera þeir sárin sín«. Þormóðr
svarar: »hvert er nafn þitt?«. Hann nefndisk Kimbi. Þormóðr svarar:
»vartu í bardaga?«. »Var ek, segir hann, með bóndum, er betr var«.
»Ertu nǫkkut sárr?« segir Þormóðr. »Lítt, segir Kimbi; eða vartu í
bardaga?«. Þormóðr segir: »var ek með þeim, er betr hǫfðu«. Kimbi sá,
at Þormóðr hafði gullhring á hendi; hann mælti: »þú munt vera
konungsmaðr; fá þú mér gullhringinn, en ek mun leyna þér; bœndr munu
drepa þik, ef þú verðr á veg þeira.« Þormóðr segir: »haf þú hring, ef
þúfær; látit hefi ek nú meira«. Kimbi rétti fram hǫndina ok vildi taka
hringinn. Þormóðr sveifldi til sverðinu ok hjó af honum hǫndina, ok er
svá sagt, at Kimbi bar sár sitt engum mun betr en hinir, er hann hafði
fyrr á leitat. Fór Kimbi brot, en Þormóðr settisk niðr í hlǫðunni ok
sat þar um hríð ok heyrði á rœður manna. Þat var mælt þar mest, at
hverr sagði þat, er sét þóttisk hafa í orrostu, ok rœtt um framgǫngur
manna; lofuðu sumir mest hreysti Óláfs konungs, en sumir nefndu aðra
menn til ekki síðr; þá kvað Þormóðr:

159. Ǫrt vas Áleifs hjarta, óð framm konungr (blóði rekin bitu stǫ́l) á
Stiklar stǫðum, kvaddi lið bǫðvar; élþolla frák alla Jalfaðs nema gram
sjalfan (reyndr vas flestr) í fastri fleindrífu sér hlífa.

K. 234. Dauði Þormóðar.

Þormóðr gekk síðan í brot til skemmu nǫkkurrar, gekk þar inn. Váru þar
áðr margir menn inni fyrir sárir mjǫk; var þar at kona nǫkkur ok batt
um sár manna. Eldr var á gólfinu, ok vermði hon vatn til at fægja
sárin, en Þormóðr settisk niðr við dyrr útar. Þar gekk annarr maðr út,
en annarr inn, þeir er stǫrfuðu at sárum mǫnnum. Þá snøri einn hverr at
Þormóði ok sá á hann ok mælti síðan: »hvi ertu svá fǫlr?, ertu sárr,
eða fyrir hvi biðr þú þér eigi lækningar?«. Þormóðr kvað þá vísu:

160. Emkak rjóðr, en rauðum ræðr grǫnn Skǫgul manni hauka setrs en
hvíta, hyggr fár of mik sáran; hitt veldr, mér at, meldrar morðvenjandi
Fenju, djúp ok danskra vápna Dags hríðar spor svíða.

Síðan stóð Þormóðr upp ok gekk inn at eldinum ok stóð þar um hríð. Þá
mælti læknirinn til hans: »þú, maðr, gakk út ok tak mér skíðin, er hér
liggja fyrir durum úti«. Hann gekk út, bar inn skíðafangit ok kastaði
niðr á gólfit. Þá sá læknirinn í andlit honum ok mælti: »furðu bleikr
er þessi maðr; hví ertu slíkr?«. Þá kvað Þormóðr:

161. Undrask ǫglis landa eik, hví vér róm bleikir; fár verðr fagr af
sǫ́rum, fannk ǫrva drif, svanni; mik fló malmr enn kløkkvi magni keyrðr
í gǫgnum; hvast beit hjarta et næsta hættligt jarn, es ek vætti.

Þá mælti læknirinn: »láttu mik sjá sár þín ok mun ek veita umbǫnd«.
Síðan settisk hann niðr ok kastaði klæðum af sér. En er læknir sá sár
hans, þá leitaði hon um þat sár, er hann hafðiá síðunni, kendi þess, at
þar stóð járn í, en þat vissi hon eigi til víss, hvert járnit hafði
snúit. Hon hafði þar gǫrt í steinkatli, stappat lauk ok ǫnnur grǫs ok
velt þat saman ok gaf at eta inum sárum mǫnnum ok reyndi svá, hvárt
þeir hefði holsár, þvíat kendi af laukinum út ór sári því, er á hol
var. Hon bar þat at Þormóði, bað hann eta. Hann svarar: »ber brot, ekki
hefi ek grautsótt«. Síðan tók hon spennitǫng ok vildi draga út járnit,
en var fast ok gekk hvergi, stóð ok lítit út, þvíat sárit var sollit.
Þá mælti Þormóðr: »sker þú til járnsins, svá at vel megi ná með
tǫnginni; fá mér síðan ok lát mik kippa«. Hon gerði, sem hann mælti. Þá
tók Þormóðr gullhring af hendi sér ok fekk lækninum, bað hana gera af,
slíkt er hon vildi — »góðr er nautr at, segir hann, Óláfr konungr gaf
mér hring þenna í morgin«. Síðan tók Þormóðr tǫngina ok kipði á brot
ǫrinni; en þar váru á krókar ok lágu þar á tágar af hjartanu, sumar
rauðar, sumar hvítar; ok er hann sá þat, mælti hann: »feitt er mér enn
um hjartarœtr«. Síðan hné hann aptr ok var þá dauðr. Lýkr þar frá
Þormóði at segja.

K. 235. Frá atburðum orrostu.

Óláfr konungr fell miðvikudag iiii. kál. Augusti mánaðar; þat var nær
miðjum degi, er þeir fundusk, en fyrir miðmunda hófsk orrostan, en
konungr fell fyrir nón, en myrkrit helzk frá miðmunda til nóns. Sigvatr
skáld segir svá frá lykðum orrostu:

162. Hǫrð es, sízt hermenn firðu (hlíf raufsk fyr gram) lífi, auðn at
Engla stríði, (ómjúk) konung sjúkan; ǫr brá Áleifs fjǫrvi ǫld, þars
herr klauf skjǫldu, folks (odda gekk fylkir fund), en Dagr helt undan.

Ok enn kvað hann þetta:

163. Áðr vitu eigi meiðar ógnar skers né hersa (þjóð réð þengils dauða)
þann styrk búandmanna, es slíkan gram sóknum sárelds viðir feldi (mǫrg
lá dýr í dreyra drótt) sem Áleifr þótti.

Bœndr ræntu ekki valinn, ok varð þegar eptir orrostu heldr svá at
hræzlu sló á marga, þá er móti konungi hǫfðu verit, en þó heldu þeir
illviljanum ok dœmðu þat sín á millum, at allir þeir menn, er með
konungi hǫfðu fallit, skyldu hafa engan þann umbúning eða grǫpt, sem
góðum mǫnnum sómði, ok kǫlluðu þá alla ránsmenn ok útlaga. En þeir
menn, er ríkir váru ok þar áttu frændr í valnum, gáfu ekki því gaum,
fluttu þeir sína frændr til kirkna ok veittu umbúnað.K. 236. Jartegnir
við blindan mann.

Þorgils Hálmuson ok Grímr, sonr hans, fóru til valsins um kveldit, er
myrkt var orðit; þeir tóku upp lík Óláfs konungs ok báru brot, þar til
er var húskytja nǫkkur lítil ok auð annan veg frá bœnum; hǫfðu ljós með
sér ok vatn; tóku þá klæði af líkinu ok þógu líkit ok sveipðu síðan með
líndúkum ok lǫgðu þar niðr í húsinu ok hulðu með viðum, svá at engi
mátti sjá, þótt menn kvæmi í húsit; gengu þeir síðan í brot ok heim til
bœjarins. Þar hafði fylgt hernum hvárumtveggja mart stafkarla ok þat
fátœkisfólk, er sér bað matar. En þat kveld eptir bardagann hafði þat
fólk þar mart dvalizk, ok er náttaði, leitaði þat sér herbergis um ǫll
hus, bæði smá ok stór. Þar var einn blindr maðr, sá er sagt er frá;
hann var fátœkr, ok fór sveinn hans með honum ok leiddi hann; þeir
gengu úti um bœinn ok leituðu sér herbergis. Þeir kómu at því sama
eyðihúsi; váru dyrrnar svá lágar, at nær varð at krjúpa inn. Ok er inn
blindi maðr kom í húsit, þá þreifaðisk hann fyrir um gólfit, leitaði,
hvárt hann myndi mega niðr leggjask; hǫtt hafði hann á hǫfði ok
steypðisk hǫttrinn fyrir andlit honum, er hann laut niðr. Hann kendi
fyrir hǫndunum, at tjǫrn var á gólfinu; þá tók hann upp hendinni vátri
ok rétti upp hǫttinn, ok kómu fingrnir upp við augun; en þegar brá
kláða á hvarmana svá miklum, at hann strauk með fingrunum vátum augun
sjálf; síðan hopaði hann út ór húsinu ok sagði, at þar mátti ekki
liggja inni, þvíat þar var alt vátt. Ok er hann kom út ór húsinu, þá sá
hann þegar fyrst skil handa sinna ok alt þat, er nær honum var, þat er
hann mátti sjá fyrir náttmyrkri. Hann gekk þegar heim til bœjarins ok
inn í stofu ok sagði þar ǫllum mǫnnum, at hann hafði fengit sýn sína ok
hann var þá skygn maðr. En þat vissu þar margir menn, at hann hafði
lengi blindr verit, þvíat hann hafði þar áðr verit ok gengit um
byggðir. Hann segir, at þá sá hann fyrst, er hann kom út ór húsi
nǫkkuru lítlu ok vándu — »ok var þar vátt alt inni, segir hann; greip
ek þar í hǫndunum ok gnøra ek vátum hǫndum um augu mér«; hann segir ok,
hvar þat hús stóð. En þeir menn, er þar váru ok sá þessi tíðendi,
undruðusk mjǫk um þenna atburð ok rœddu sín í milli, hvat þar myndi
inni vera í því húsi. En Þorgils bóndi ok sonr hans Grímr þóttusk vita,
hvaðan af þessi atburðr myndi hafizk hafa. Þeir hræddusk mjǫk, at
óvinir konungs mundu fara ok rannsaka húsit. Síðan leyndusk þeir í brot
okfóru til hússins ok tóku líkit, fluttu í brot út í hagann ok fálu
þar; fóru síðan til bœjar ok sváfu af nótt þá.

K. 237. Frá Þóri hund.

Þórir hundr kom fimta dag ofan ór Veradal út á Stiklarstaði, ok fylgði
honum lið mart. Þar var ok mart fyrir bóndalið. Var þá enn rofinn
valrinn; fluttu menn brot lík frænda sinna ok vina ok veittu hjálp
sárum mǫnnum, þeim er menn vildu grœða; en fjǫlði mannz hafði þá
andazk, síðan er lokit var bardaga. Þórir hundr gekk þar til, er
konungr hafði fallit, ok leitaði líksins; ok er hann fann þat eigi,
spurðisk hann fyrir, ef nǫkkurr maðr kynni segja honum, hvar líkit væri
komit, en þat vissi engi at segja. Þá spurði hann Þorgils búanda, ef
hann vissi nǫkkut til, hvar lík konungs var. Þorgils svarar svá: »ekki
var ek í bardaga; veit ek þaðan fá tíðendi; fara nú margar sǫgur; þat
er nú sagt, at Óláfr konungr hafi hittr verit í nótt uppi hjá Staf ok
sveit manna með honum; en ef hann hefir fallit, þá munu sveitungar
yðrir hafa fólgit lík hans í holtum eða hreysum«. En þótt Þórir þœttisk
vita it sanna, at konungr var fallinn, þá tóku þó margir undir ok gerðu
þann kurr, at konungr myndi hafa brot komizk ór orrostu ok skamt myndi
til, at hann myndi fá her ok koma á hendr þeim. Fór þá Þórir til skipa
sinna ok síðan út eptir firði. Þá tók at dreifask alt bóndaliðit, ok
fluttu brot ina sáru menn, alla þá er hrœrandi váru.

K. 238. Líkferð Óláfs konungs til Niðaróss.

Þorgils Hálmuson ok þeir Grímr feðgar hǫfðu í sinni varðveizlu lík
Óláfs konungs ok váru um þat mjǫk hugsjúkir, hvernug þeir fengi til
gætt, at eigi næði óvinir konungs at misfara með líkinu, þvíat þeir
heyrðu þær rœður bónda, at þat ráð myndi til liggja, ef lík konungs
fynnisk, at brenna þat eða flytja út á sæ ok søkkva niðr. Þeir feðgar
hǫfðu sét um nóttina, svá sem kertislog brynni þar yfir, er lík Óláfs
konungs var í valnum, ok svá síðan, er þeir hǫfðu fólgit líkit, þá sá
þeir jafnan um nætr ljós þannug til, er konungrinn hvílði. Þeir
hræddusk, at óvinir konungs myndi leita líksins, þar er var, ef þeir
sæi þessi merki; var þeim Þorgilsi títt at flytja líkit í brot til þess
staðar nǫkkurs, er þat væri vel komit. Þeir Þorgils gerðu kistu ok
vǫnduðu sem mest ok lǫgðu þar í lík konungs; en síðan gerðu þeir aðra
líkkistuok báru þar í hálm ok grjót, svá at þat skyldi vera mannzhǫfgi,
lykðu þá kistu vandliga. Ok er brottu var af Stiklarstǫðum alt lið
bónda, þá bjoggu þeir Þorgils ferð sína; fekk hann róðrarferju nǫkkura;
váru þeir saman menn vii. eða viii. ok allir frændr eða vinir Þorgils.
Þeir fluttu lík konungs til skips leyniliga ok settu kistuna undir
þiljur niðr. Kistu þá hǫfðu þeir ok með sér, er grjótit var í, settu
hana í skip, svá at allir menn máttu sjá; fara síðan út eptir firði;
fengu gott leiði, kómu at kveldi, er myrkva tók, út til Niðaróss, lǫgðu
at við konungsbryggju. Síðan sendi Þorgils menn upp í bœinn ok lét
segja Sigurði byskupi, at þeir fóru þar með lík Óláfs konungs. En er
byskup spyrr þessi tíðendi, sendi hann þegar menn sína ofan á bryggjur;
þeir tóku þar róðrarskútu ok lǫgðu at skipi Þorgils, báðu fá sér lík
konungsins. Þeir Þorgils tóku þá kistu, er uppi stóð á þiljunum, ok
báru í skútuna. Síðan røru þeir menn út á fjǫrð ok søkðu þeir þar niðr
kistunni. Þá var myrkt af nótt. Þeir Þorgils røru þá upp eptir ánni,
til þess er þraut bœinn, ok lǫgðu þar at, er Saurhlíð heitir; þat var
fyrir ofan bœinn. Þá báru þeir upp líkit ok inn í eyðiskemmu nǫkkura,
er þar stoð upp frá ǫðrum húsum; vǫkðu þeir þar um nóttina yfir líkinu.
Þorgils gekk ofan í bœinn; fann hann þá menn at máli, er helzt hǫfðu
þar verit vinir konungs; spurði hann þá, ef þeir vildi taka við líki
konungs; þat þorði engi maðr at gera. Síðan fluttu þeir Þorgils líkit
upp með ánni ok grófu þar niðr á sandmel þeim, er þar verðr; bjoggu þar
um eptir, svá at ekki skyldi þar nývirki á sjá. Hǫfðu þeir þessu lokit
ǫllu, áðr dagaði; fóru þá til skips síns, lǫgðu þegar út ór ánni, fóru
síðan ferðar sinnar, til þess er þeir kómu heim á Stiklarstaði.

K. 239. Uphaf Sveins konungs Álfífusonar.

Sveinn, sonr Knúts konungs ok Álfífu dóttur Álfrins jarls, hann hafði
verit settr til ríkis á Vindlandi í Jómsborg, en þá hafði komit til
hans orðsending Knúts konungs, fǫður hans, at hann skyldi fara til
Danmarkar ok þat með, at hann skyldi síðan fara til Nóregs ok taka þar
við ríki því til forráða, er í Nóregi var, ok hafa þar með konungsnafn
yfir Nóregi. Síðan fór Sveinn til Danmarkar ok hafði þaðan lið mikit;
fór með honum Haraldr jarl ok mart annarra ríkismanna. Þess getr
Þórarinn loftunga í kvæði því, er hann orti um Svein Álfífuson, er
kallat er Glælognskviða:164. Þat 's dullaust, hvé Danir gerðu dyggva
fǫr með dǫglingi; þar vas jarl at uphafi, ok hverr maðr, es honum
fylgði, annarr drengr ǫðrum betri.

Síðan fór Sveinn í Nóreg ok með honum Álfífa, móðir hans, ok var hann
þar til konungs tekinn á hverju lǫgþingi. Hann var þá kominn austan í
Víkina, er orrosta var á Stiklarstǫðum ok Óláfr konungr fell. Sveinn
létti eigi ferðinni, fyrr en hann kom um haustit norðr í Þrándheim; var
hann þar til konungs tekinn sem í ǫðrum stǫðum. Sveinn konungr hafði ný
lǫg í land um marga hluti, ok var þat eptir því sett, sem lǫg váru í
Danmǫrk, en sum miklu frekari. Engi maðr skyldi af landi fara nema með
konungs leyfi, en ef fœri, þá felli undir konung eignir þess; en hverr,
en mann vægi, skyldi hafa vegit landi ok lausum eyri. Ef maðr varð í
útlegð ok tœmðisk honum arfr, þá eignaðisk konungr arf þann. At jólum
skyldi hverr bóandi fá konungi mæli malts af arni hverjum ok lær af oxa
þrévetrum, — þat var kallat vinjartoddi, — ok spann smjǫrs, ok
húsfreyja hver rýgjartó, þat var lín órengt, svá mikit, at spent fengi
um mesta fingri ok lengsta. Bœndr váru skyldir at gera hús þau ǫll, er
konungr vildi hafa á bústǫðum sínum. Vii. menn skyldu gera einn
liðfœran ok gera fyrir hvern, er v. vetra gamall væri, ok þar eptir
hǫmlur. Hverr maðr, er á haf røri, skyldi gjalda konungi landvǫrðu,
hvaðan sem hann røri; en þat eru v. fiskar. Skip hvert, er fœri af
landi á brot, skyldi halda konungi rúm um þvert skip. Maðr hverr, er
til Íslandz fœri, skyldi gjalda landaura, þarlenzkr ok útlenzkr. Þat
fylgði ok þessu, at þá skyldu danskir menn hafa svá mikinn metnað í
Nóregi, at eins þeira vitni skyldi hrinda x. Norðmanna vitnum. En er
þessi lagasetning var birt fyrir alþýðu, þá tóku menn þegar at reisa
hugi sína upp í mot ok gerðu kurr sín á milli; mæltu þeir svá, er eigi
hǫfðu verit í mótferðum við Óláf konung: »takið þér nú, Innþrœndir,
vináttu ok laun af Knýtlingum þess, er þér bǫrðuzk við Óláf konung ok
felduð hann frá landi; yðr var heitit friði ok réttarbót, en nú hafið
þér ánauð ok þrælkan, ok þar með stórglœpi ok níðingskap«. En þar var
eigi gott til mótmælis. Sá þá allir, at óheppiliga var um ráðit. Báru
menn þó eigi traust til at gera upreist í móti Sveini konungi; bar þat
mest til, at menn hǫfðu gíslat Knúti konungi sonu sína eða aðra
náfrændr ok þat með,at þá var engi forstjóri til upreistar. Brátt hǫfðu
menn ámæli mikit til Sveins konungs ok kendu menn mest þó Álfífu alt
þat, er í móti skapi þótti; en þá náðisk sannmæli af mǫrgum mǫnnum til
Óláfs konungs.

K. 240. Kom upp helgi Óláfs konungs.

Vetr þann hófsk umrœða sú af mǫrgum mǫnnum þar í Þrándheimi, at Óláfr
konungr væri maðr sannheilagr ok jartegnir margar yrði at helgi hans.
Hófu þá margir áheit til Óláfs konungs um þá hluti, er mǫnnum þótti
máli skipta. Fengu margir menn af þeim áheitum bót, sumir heilsubœtr,
en sumir fararbeina eða aðra þá hluti, er nauðsyn þótti til bera.

K. 241. Frá Einari þambarskelfi.

Einarr þambarskelfir var kominn heim vestan af Englandi til búa sinna
ok hafði veizlur þær, sem Knútr konungr hafði fengit honum, þá er þeir
fundusk í Þrándheimi, ok var þat nær jarlsríki. Einarr þambarskelfir
hafði ekki verit í motgǫngu við Óláf konung; hrósaði hann því sjálfr.
Einarr mintisk þess, er Knútr hafði heitit honum jarldómi yfir Nóregi,
ok svá þat, at konungr efndi ekki heit sín. Einarr varð fyrstr til þess
ríkismanna at halda upp helgi Óláfs konungs.

K. 242. Frá Árnasonum.

Finnr Árnason dvalðisk lítla hríð á Eggju með Kálfi, þvíat hann kunni
stórilla því, er Kálfr hafði verit í bardaga í móti Óláfi konungi;
veitti Finnr Kálfi jafnan harðar átǫlur af þeim sǫkum. Þorbergr Árnason
var miklu betr orðstiltr en Finnr, en þó fýstisk Þorbergr í brot at
fara ok heim til bús síns. Fekk Kálfr þeim brœðrum sínum langskip gott
með ǫllum reiða ok ǫðrum búnaði ok gott fǫruneyti. Fóru þeir heim til
búa sinna. Árni Árnason lá lengi í sárum ok varð heill ok
ørkumblalauss; fór hann síðan um vetrinn suðr til bús síns. Tóku þeir
allir brœðr sér grið af Sveini konungi, ok settusk þeir heima allir
brœðr um kyrt.

K. 243.

Eptir um sumarit gerðisk mikil rœða um helgi Óláfs konungs, ok snøri
ǫllum orðróm um konunginn. Váru þeir þá margir, er þat sǫnnuðu, at
konungr myndi heilagr vera, er fyrr hǫfðu afǫllum fjandskap móti honum
gengit ok látit hann í engi stað ná af sér sannmæli. Tóku menn þá at
snúask til ámælis við þá menn, er mest hǫfðu eggjat mótgǫngu við
konunginn; var af því mikit kent Sigurði byskupi. Gerðusk menn þar hans
óvinir svá miklir, at hann sá þann helzt sinn kost, at fara í brot ok
vestr til Englandz á fund Knúts konungs. Síðan gerðu Þrœndir menn ok
orðsendingar til Uplanda, at Grímkell byskup skyldi koma norðr til
Þrándheims. Óláfr konungr hafði sent Grímkel byskup aptr til Nóregs, þá
er konungr fór austr í Garðaríki; hafði Grímkell byskup síðan verit á
Uplǫndum. En er þessi orðsending kom til byskups, þá bjósk hann þegar
til þeirar farar. Bar þat ok mjǫk til, er hann fór, at byskup trúði, at
þat myndi með sannendum, er sagt var frá jartegnagørð ok helgi Óláfs
konungs.

K. 244. Tekinn upp heilagr dómr Óláfs konungs.

Grímkell byskup fór til fundar við Einar þambarskelfi. Tók Einarr
feginsamliga við byskupi; rœddu þá síðan marga hluti, svá þat, er þar
hafði í landi stórtíðendi orðit. Urðu þeir á allar rœður sáttir sín á
milli. Síðan fór byskup inn til kaupangs; tók þar ǫll alþýða vel við
honum; hann spurði vendiliga eptir um tákn þau, er sǫgð váru frá Óláfi
konungi; spurðisk honum vel til þess. Síðan gerði byskup orðsendingar
inn á Stiklarstaði til Þorgils ok Gríms, sonar hans, ok stefndi þeim út
til bœjar á fund sinn. Þeir feðgar lǫgðusk þá ferð eigi undir hǫfuð;
fóru þeir út til bœjar á fund byskups. Þá segja þeir honum ǫll þau
merki, er þeir hǫfðu vísir orðit, svá þat ok, hvar þeir hǫfðu komit
líki konungs. Síðan sendi byskup eptir Einari þambarskelfi, ok kom
Einarr til bœjar. Hǫfðu þeir Einarr ok byskup þá rœðu við konung ok
Álfífu ok báðu, at konungr skyldi lof til gefa, at lík Óláfs konungs
skyldi taka upp ór jǫrðu. Konungr lagði þar lof á ok bað byskup þar með
fara, sem hann vildi. Þá var þar mikit fjǫlmenni í bœnum. Byskup ok
Einarr ok menn með þeim fóru til, þar er lík konungsins var jarðat, ok
létu þar til grafa. Kistan var þá komin upp mjǫk svá ór jǫrðu. Þat var
margra manna tillag, at byskup léti konung grafa niðr í jǫrð at
Klémenskirkju; en er liðit var frá andláti Óláfs konungs xii. mánuðr ok
v. nætr, þá var upp tekinn heilagr dómr hans. Var þá enn kistan komin
upp mjǫk ór jǫrðu, ok var þá kistan Óláfs konungs spánósa, svá sem
nýskafin væri. Grimkell byskup gekkþá til, þar er upp var lokin kistan
Óláfs konungs; var þar dýrligr ilmr. Þá beraði byskup andlit konungs,
ok var engan veg brugðit ásjónu hans, svá roði í kinnunum, sem þá
myndi, ef hann væri nýsofnaðr. Á því fundu menn mikinn mun, þeir er sét
hǫfðu Óláf konung, þá er hann fell, at síðan hafði vaxit hár ok negl,
því næst sem þá myndi, ef hann hefði lífs verit hér í heimi alla þá
stund síðan er hann fell. Þá gekk til at sjá líkama Óláfs konungs
Sveinn konungr ok allir hǫfðingjar þeir, er þar váru. Þá mælti Álfífa:
»furðu seint fúna menn í sandinum; ekki myndi svá vera, ef hann hefði í
moldu legit«. Síðan tók byskup sǫx ok skar af hári konungsins ok svá at
taka af kǫmpunum. Hann hafði haft langa kampa, svá sem þá var mǫnnum
títt. Þá mælti byskup til konungs ok Álfífu: »nú er hár konungs ok
kampar svá sítt, sem þá er hann andaðisk, en þvílíkt vaxit, sem nú séð
þér hér af skorit«. Þá svarar Álfífa: »þá þykki mér hár þat heilagr
dómr, ef þat brenn eigi í eldi; en opt hǫfum vér sét hár manna heilt ok
ósakat, þeira er í jǫrðu hafa legit lengr en þessi maðr«. Síðan lét
byskup taka eld í glóðarkeri ok blezaði ok lagði á reykelsi. Síðan
lagði hann í eldinn hár Óláfs konungs; ok þá er brunnit var reykelsit
alt, þá tók byskup upp hárit ór eldinum ok var þá hárit óbrunnit. Lét
byskup þat sjá konung ok aðra hǫfðingja. Þá bað Álfífa leggja hárit í
óvígðan eld; þá svarar Einarr þambarskelfir, bað hana þegja ok valði
henni mǫrg hǫrð orð. Var þat þá byskups atkvæði ok konungs samþykki ok
dómr allzherjar, at Óláfr konungr væri sannheilagr. Var þá líkami
konungs borinn inn í Klémenskirkju ok veittr umbúnaðr yfir háaltári.
Var kistan sveipt pelli ok tjaldat alt guðvefjum. Urðu þá þegar margs
konar jartegnir at helgum dómi Óláfs konungs.

K. 245. Frá jartegn Óláfs konungs.

Þar á melnum, sem Óláfr konungr hafði í jǫrðu legit, kom upp fagr
brunnr, ok fengu menn bót meina sinna af því vatni. Var þar veittr
umbúnaðr, ok hefir þat vatn verit jafnan síðan vandliga varðveitt.
Kápella var fyrst gǫr ok þar sett altárit, sem verit hafði leiðit
konungsins, en nú stendr í þeim stað Kristskirkja. Lét Eysteinn
erkibyskup þar setja háaltárit í þeim sama stað, sem leiðit hafði verit
konungsins, þá er hann reisti þetta it mikla musteri, er nú stendr;
hafði ok verit í þeim stað altárit í fornu Kristskirkju. Svá er sagt,
at Óláfskirkja standi nú þar, sem þá stóð sú eyðiskemma, er lík Óláfs
konungs varnáttsett í; þat er nú kallat Óláfshlið, er heilagr dómr
konungs var borinn upp af skipi, ok er þat nú í miðjum bœnum. Byskup
varðveitti helgan dóm Óláfs konungs; skar hann hár hans ok negl, þvíat
hvártveggja óx svá sem þá, at hann væri lifandi maðr hér í heimi; svá
segir Sigvatr skáld:

165. Lýgk, nema Áleifr eigi ýs sem kykvir tívar (gœðik helzt í hróðri)
hárvǫxt (konungs ǫ́ru), enn helzk þeim. ’s sýn seldi, svǫrðr, es óx í
Gǫrðum (hann fekk læs) af ljósum, (lausn) Valdamar, hausi.

Þórarinn loftunga orti um Svein Álfífuson kvæði þat, er Glælognskviða
heitir, ok eru þessar vísur þar í:

166. Nú hefr sér til sess hagat þjóðkonungr i Þrándheimi; þar vill æ
ævi sína bauga brjótr byggðum ráða, —

167. Þars Áleifr áðan byggði, áðr hann hvarf til himinríkis, ok þar
varð, sem vitu allir, kykvasettr ór konungmanni.

168. Hafði sér harðla ráðit Haralds sonr til himinríkis, áðr seimbrjótr
at setti varð — — — — — — —.

169. Þar svát hreinn með heilu liggr lofsæll gramr líki sínu, ok þar
kná, sem kvikum manni hár ok negl hǫ́num vaxa.

170. Þar borðveggs bjǫllur kneigu of sæing hans sjalfar hringjask, ok
hvern dag heyra þjóðir klokna hljóð of konungmanni.

171. En þar upp af altári Kristi þæg kerti brenna; svá hefr Áleifr, áðr
andaðisk, synðalauss sǫ́lu borgit.

172. En herr manns, es heilagr es konungr sjalfr, krýpr at gagni, ok
beiðendr blindir sœkja þjóðan máls, en þaðan heilir.173. Bið Áleif, at
unni þér (hann ’s goðs maðr) grundar sinnar; hann of getr af goði
sjǫlfum ár ok frið ǫllum mǫnnum,

174. þars þú rekr fyr reginnagla bóka máls bœnir þínar.

Þórarinn loftunga var þá með Sveini konungi ok heyrði þessi stórmerki
heilagleiks Óláfs konungs, at af himneskum krǫptum máttu menn heyra
yfir hans helgum dómi hljóm, svá sem klukkur hringðisk ok kerti
tendraðisk sjálf þar yfir altári af himneskum eldi. En svá sem Þórarinn
segir, at til ins helga Óláfs konungs kom herr mannz, haltir ok blindir
eða á annan veg sjúkir, en fóru þaðan heilir, getr hann ekki annars eða
greinir, en þat myndi vera ótaligr fjǫlði manna, er heilsu fengu þá
þegar í uphafi af jartegnagørð ins helga Óláfs konungs; en inar stœrstu
jartegnir Óláfs konungs, þá eru þær mest ritaðar ok greindar, ok þær er
síðarr hafa gǫrzk.

K. 246. Frá aldri ok ríki Óláfs konungs.

Svá segja menn, þeir er gløggliga telja, at Óláfr inn helgi væri
konungr yfir Nóregi xv. vetr, síðan er Sveinn jarl fór ór landi; en áðr
um vetrinn tók hann konungs nafn af Uplendingum; Sigvatr skáld segir
svá:

175. Áleifr réð et øfra, andprútt hǫfuð, landi fulla vetr, áðr felli,
fimtán af því láni; hverr hafi (hers) enn nørðra heims enda sér kendan
(skjǫldungr helzk an skyldi skemr) landreki fremri?.

Óláfr konungr inn helgi var þá hálffertøgr at aldri, er hann fell, at
sǫgu Ara prests ins fróða. Hann hafði átt xx. fólkorrostur; svá segir
Sigvatr skáld:

176. Sumir trúðu á goð gumnar; grein varð liðs á miðli; (folkorrostur
fylkir framráðr tjøgu háði); frægr bað hann á hœgri hǫnd kristit lið
standa; feðr Magnús biðk fagna flottskjǫrrum goð dróttin.

Nú er sagðr nǫkkurr hlutr sǫgu Óláfs konungs, frá nǫkkurum tíðendum
þeim, er gerðusk, meðan hann réð Nóregi, ok svá frá falli hans ok því,
er helgi hans kom upp. En nú skal þat eigi niðri liggja, er honum er þó
mest vegsemð í, at segja frá jartegnagørð hans, þótt þat sé síðarr
ritit í þessarri bók.K. 247. Frá Þrœndum.

Sveinn konungr Knútsson réð fyrir Nóregi nǫkkura vetr; hann var bernskr
bæði at aldri ok at ráðum. Álfífa, móðir hans, hafði þá mest landráð,
ok váru landzmenn miklir óvinir hennar, bæði þá ok jafnan síðan.
Danskir menn hǫfðu þá yfirgang mikinn í Nóregi, en landzmenn kunnu því
illa. Þá er slíkar rœður váru uppi hafðar, þá kendu landzmenn aðrir þat
Þrœndum, at þeir hefði mestu um valdit, er Óláfr konungr inn helgi var
feldr frá landi, en Nóregsmenn hǫfðu lagzk undir þetta illa ríki, er
ánauð ok ófrelsi gekk þar yfir alt fólk, bæði ríka menn ok óríka ok
alþýðu, kǫlluðu þeir Þrœndi skylda til at veita upreist — »til þess, at
hrinda af oss þessu ríki«. Var þat ok virðing landzmanna, at Þrœndir
hefði mestan styrk þá í Nóregi af hǫfðingjum sínum ok fjǫlmenni því, er
þar var. En er Þrœndir vissu, at landzmenn veittu þeim ámæli, þá
kǫnnuðusk þeir við, at þat var sannmæli ok þá hafði hent glœpska mikil,
er þeir hǫfðu Óláf konung tekit af lífi ok láði, ok þat með, at þeim
var sín óhamingja miklu illu goldin. Hǫfðu þeir hǫfðingjar stefnur ok
ráðagørð sín á milli. Var þar Einarr þambarskelfir uphafsmaðr at þeim
ráðum. Svá var ok um Kálf Árnason, at þá fann hann, í hverja snǫru hann
hafði gengit af áeggjan Knúts konungs; þau heit, er hann hafði Kálfi
heitit eða veitt, þá rufusk þau ǫll; þvíat Knútr konungr hafði Kálfi
heitit jarldómi ok yfirsókn um Nóreg allan, en Kálfr hafði verit
hǫfuðsmaðr at halda orrostu við Óláf konung ok fella hann frá landi;
hafði Kálfr engar nafnbœtr meiri en áðr; þóttisk hann vera blektr mjǫk;
ok fóru þá orðsendingar milli þeira brœðra Kálfs ok Finnz, Þorbergs ok
Árna, ok samðisk þá frændsemi þeira.

K. 248. Útboð Sveins konungs.

Þá er Sveinn hafði verit konungr iii. vetr í Nóregi, spurðusk þau
tíðendi til Nóregs, at fyrir vestan haf eflðisk flokkr, ok var sá
hǫfðingi fyrir, er nefndr er Tryggvi; hann kallaðisk sonr Óláfs
Tryggvasonar ok Gyðu ensku. En er Sveinn konungr spurði þat, at útlendr
herr myndi koma í land, þá bauð hann liði út norðan ór landi, ok fóru
flestir lendir menn með honum ór Þrándheimi. Einarr þambarskelfir
settisk heima ok vildi eigi fara með Sveini konungi. En er orðsending
Sveins konungs kom til Kálfs inn á Eggju, sú, at hann skyldi róa
leiðangr meðkonungi, þá tók Kálfr tvítøgsessu, er hann átti; gekk hann
þar á með húskarla sína ok bjósk sem ákafligast, helt síðan út eptir
firði ok beið ekki Sveins konungs. Helt Kálfr síðan suðr á Mœri, léttir
þeiri ferð eigi fyrr, en hann kom suðr í Gizka til Þorbergs, bróður
síns. Síðan lǫgðu þeir stefnu með sér allir brœðr, Árnasynir, ok hǫfðu
ráðagørð milli sín. Eptir þat fór Kálfr norðr aptr, en er hann kom í
Frekeyjarsund, þá lá þar fyrir í sundinu Sveinn konungr með her sinn;
en er Kálfr røri sunnan í sundit, þá kǫlluðusk þeir á; báðu konungsmenn
Kálf at leggja ok fylgja konungi ok verja land hans. Kálfr svarar:
»fullgǫrt hefi ek þat, ef eigi er ofgǫrt, at berjask við vára landzmenn
til ríkis Knýtlingum«. Þeir Kálfr røru þá norðr leið sína; fór hann þá
til þess, er hann kom heim á Eggju. Engi þeira Árnasona røri þenna
leiðangr með konungi. Sveinn konungr helt liði sínu suðr í land. En er
hann spurði ekki til, at herrinn væri vestan kominn, þá helt hann suðr
á Rogaland ok alt á Agðir, þvíat menn gátu þess til at Tryggvi myndi
vilja leita fyrst í Víkina austr, þvíat þar hafði verit forellri hans
ok haft traust mest; átti hann þar mikinn frændastyrk.

K. 249. Fall Tryggva.

Tryggvi konungr, er hann helt vestan, kom liði sínu útan at Hǫrðalandi.
Þá spurði hann, at Sveinn konungr hafði suðr siglt; helt þá Tryggvi
konungr suðr á Rogaland. En er Sveinn konungr fekk njósn um fǫr
Tryggva, þá er hann var vestan kominn, þá snøri hann aptr norðr með her
sinn, ok varð fundr þeira Tryggva fyrir innan Bókn í Sóknarsundi, nær
því er fallit hafði Erlingr Skjálgsson. Þar varð mikil orrosta ok hǫrð.
Svá segja menn, at Tryggvi skaut báðum hǫndum senn gaflǫkum; hann
mælti: »svá kendi minn faðir mér at messa«. Þat hǫfðu mælt óvinir hans,
at hann myndi vera sonr prests eins, en hann hrósaði því, at hann
líkðisk þá meirr Óláfi konungi Tryggvasyni; var Tryggvi ok inn
gørviligsti maðr. Í þeiri orrostu feil Tryggvi konungr ok mart lið
hans, en sumt kom á flótta, en sumt gekk til griða; svá segir í
Tryggvaflokki:

177. Tíreggjaðr fór Tryggvi (tóksk morð af því) norðan, en Sveinn
konungr, sinni, sunnan, ferð at gunni; nær vask þausnum þeira, þat bar
skjótt at móti, herr týndi þar, harða, (hjǫrgǫll vas þá)
fjǫrvi.Þessarrar orrostu getr í þeim flokki, er ortr var um Svein
konung:

178. Vasa sunnudag, svanni, (seggr hné margr und eggjar) morgin þann
sem manni mær lauk eða ǫl bæri, þás Sveinn konungr sína saman tengja
bað drengi (hrátt gafsk hold at slíta hrafni) skeiðar stafna.

Sveinn konungr réð þá enn landi eptir orrostu þessa; var þá góðr friðr.
Sat Sveinn konungr þann vetr eptir suðr í landi.

K. 250. Ráðagørð Kálfs ok Einars þambarskelfis.

Einarr þambarskelfir ok Kálfr Árnason áttu þann vetr stefnur sín á
milli ok ráðagørð ok hittusk í kaupangi. Þá kom þar til Kálfs Árnasonar
sendimaðr Knúts konungs ok bar honum orðsending Knúts konungs til þess,
at Kálfr skyldi senda honum þrennar tylptir øxa ok láta vanda mjǫk.
Kálfr svarar: »engar mun ek øxar senda Knúti konungi; seg honum, at ek
skal fá øxar Sveini, søni hans, svá at honum skal eigi þvkkja skorta.«

K. 251. Ferð Einars ór landi.

Um várit snimma byrja þeir ferð sína Einarr þambarskelfir ok Kálfr
Árnason ok hǫfðu mikla sveit manna ok it bezta mannval, er til var í
Þrœndalǫgum. Þeir fóru um várit austr um Kjǫl til Jamtalandz, þá til
Helsingjalandz ok kómu fram í Sviþjóð, réðu þar til skipa; fóru um
sumarit austr í Garðaríki, kómu um haustit til Aldeigjuborgar. Gerðu
þeir þá sendimenn upp til Hólmgarðz á fund Jarizleifs konungs með þeim
orðsendingum, at þeir buðu Magnúsi, syni Óláfs konungs ins helga, at
taka við honum ok fylgja honum til Nóregs ok veita honum styrk til
þess, at hann fái fǫðurleifð sína, ok halda hann til konungs yfir
landi. En er þessi orðsending kom til Jarizleifs konungs, þá tók hann
ráðagørð við drótningina ok aðra hǫfðingja sína; kom þat ásamt með
þeim, at Norðmǫnnum váru orð gǫr ok stefnt þeim þannug á fund
Jarizleifs konungs ok þeira Magnús; váru þeim grið seid til þeirar
ferðar. En er þeir kómu til Hólmgarðz, þá staðfestisk þat með þeim at
Norðmenn þeir, er þar váru komnir, gengu til handa Magnúsi ok gerðusk
hans menn ok bundu þat svardǫgum við Kálf ok alla þá menn, er
áStiklarstǫðum hǫfðu verit í mót Óláfi konungi. Veitti Magnús tryggðir
ok fulla sætt ok festi svardǫgum, at hann skyldi vera þeim ǫllum tryggr
ok trúr, þótt hann fengi í Nóregi ríki ok konungdóm; skyldi hann gerask
fóstrson Kálfs Arnasonar, en Kálfr vera skyldr at gera þau verk ǫll, er
Magnúsi þœtti þá vera sitt ríki meira eða frjálsara en áðr.

*

                       Uphaf Magnús konungs góða

Uphaf Magnús konungs góða.

K. 1.

Magnús Óláfsson byrjaði ferð sína eptir jólin austan af Hólmgarði ofan
til Aldeigjuborgar; taka þeir at búa skip sín, er ísa leysti um várit;
þess getr Arnórr jarlaskáld í Magnúsdrápu:

1. Nú hykk rjóðanda reiðu rógǫrs, þvít veitk gǫrva, (þegi seimbrotar)
segja seggjum hneitis eggja; vasa ellifu allra ormsetrs hati vetra,
hraustr þás herskip glæsti Hǫrða vinr ór Gǫrðum.

Magnús konungr helt austan um várit til Svíþjóðar; svá segir Arnórr:

2. Þing bauð út enn ungi eggrjóðandi þjóðum, fim bar hirð til hǫmlu
hervæðr ara bræðis; salt skar húfi héltum hraustr þjóðkonungr austan,
bǫ́ru brimlogs rýri brún veðr at Sigtúnum.

Hér segir, at Magnús konungr, þá er hann fór austan ór Garðaríki, at
hann siglði fyrst til Svíþjóðar ok upp til Sigtúna. Þá var konungr í
Svíþjóð Emundr Óláfsson; þar var þá ok Ástríðr drótning, er átt hafði
inn helgi Óláfr konungr; hon fagnaði forkunnar vel Magnúsi, stjúpsyni
sínum, ok lét þegar stefna fjǫlment þing, þar sem kallat er á Hǫngrum.
En á því þingi talaði Ástríðr ok segir svá: »hér er nú kominn með oss
sonr ins helga Óláfs konungs, er Magnús heitir; ætlar nú ferð sína til
Nóregs at sœkja fǫðurarf sinn; er mér skylda mikil at styrkja hann til
þessarrar ferðar, þvíat hann er stjúpson minn, svá sem þat er ǫllum
kunnigt, bæði Svíum ok Norðmǫnnum; skal ek hér engan hlut til spara,
þann er ek hefi fǫng á, at hans styrkr mætti mestr verða, bæði
fjǫlmenni þat, er ek á forráð á, ok svá fé; svá þeir allir, er til
þessar ferðar ráðask með honum, skulu eiga heimla mína vináttu
fullkomna. Ek vil því ok lýsa, at ek skal ráðask

til ferðarinnar með honum; mun þat þá ǫllum auðsýnt, at ek spari eigi
aðra hluti til liðsemðar við hann, þá er ek má honum veita«. Síðan
talaði hon langt ok snjalt; en er hon hætti, þá svǫruðu margir, sǫgðu
svá, at Svíar hǫfðu lítla tírarfǫr farit til Nóregs, þá er þeir fylgðu
Óláfi konungi, feðr hans — »ok er eigi hér betra at ván, er þessi
konungr er, segja þeir, eru menn fyrir þá sǫk ófúsir þessarrar ferðar«.
Ástriðr svarar: »allir þeir, er nǫkkurir hreystimenn vilja vera, munu
ekki æðrask um slíkt. En ef menn hafa látit frændr sína með inum helga
Óláfi konungi eða sjálfir sár fengit, þá er þat nú drengskapr, at fara
nú til Nóregs ok hefna þess«. Kom Ástríðr svá orðum sínum ok liðveizlu,
at fjǫlði liðs varð til með Ástríði at fylgja honum til Nóregs; þess
getr Sigvatr skáld:

3. Hrein getum hála launa hnossfjǫlð lofi ossu Áleifs dœtr, sús átti
jǫfurr sighvatastr digri; þings beið herr á Hǫngrum hundmargr Svía
grundar, austr es Ástríðr lýsti Áleifs sonar mǫ́lum.

4. Máttit hón við hætna heilráð Svía deila meir, þótt Magnús væri
margnenninn sonr hennar; olli hǫ́n því, at allri áttleifð Haralds
knátti, mest með mǫ́tkum Kristi, Magnús konungr fagna.

5. Mildr á mensku at gjalda Magnús (en því fǫgnum), þat gerði vin virða
víðlendan, Ástríði; hón hefr svá komit sínum (sǫnn) at fǫ́ mun ǫnnur
(orð gerik drós til dýrðar) djúprǫ́ð kona stjúpi.

Svá segir Þjóðólfr skáld í Magnúsflokki:

6. Út rétt, all valdr, skjóta (ekin dúðisk rǫ́) snekkju, en þrítøgt
skip (þrautar), þann tíð, í haf skríða; vægðit vendi sveigðum veðr ótt
of þér, dróttinn; hlóðu hirðmenn prúðir húnskript í Sigtúnum.

K. 2. Ferð Magnós konungs ór Svíþjóð.

Magnús Óláfsson hóf ferð sína af Sigtúnum ok hafði þá lið mikit, er
Svíar hǫfðu fengit honum. Þeir fóru fœti um Svíþjóð ok svá til
Helsingjalandz; svá segir Arnórr jarlaskáld:

7. Rauðar bǫ́ruð randir síðan, rimmu Yggr, of sœnskar byggðir; eigi
gazt þú liðs kost lágan, lands-folk sótti þér til handa; austan þurðu,
ulfa ferðar ǫldum kunnr, með hvíta skjǫldu, tungu rjóðr, til tírar
þinga teknir menn, ok dǫrr en reknu.Síðan fór Magnús Óláfsson austan um
Jamtaland ok um Kjǫl ok ofan í Þrándheim, ok tók þegar alt landzfólk
vel við honum. En menn Sveins konungs, þegar er þeir spurðu, at Magnús,
sonr Óláfs konungs, var þar í land kominn, þá flýðu allir víz vegar ok
forðuðu sér, varð þar engi mótstaða veitt Magnúsi. Var Sveinn kounungr
suðr í landi. Svá segir Arnórr jarlaskáld:

8. Austan komt með allra hæstum, Yggjar mǫ́s, í þrœnzkar byggðir,
fiðrirjóðr, en fjandmenn yðra falma kóðu, œgishjalmi; breiðask vissu,
blágamms fœðir benja kolgu, yðrir dolgar (hræddir urðu fjǫrvi at forða
fjandmenn þínir) vesǫld sína.

K. 3. Magnús Óláfsson til konungs tekinn.

Magnús Óláfsson fór með liði sínu út til kaupangs, var honum þar vel
fagnat. Síðan lét hann stefna Eyraþing; en er bóndafólkit kom til
þings, þá var þar Magnús til konungs tekinn yfir land alt, svá vítt sem
haft hafði Óláfr konungr, faðir hans. Síðan tók Magnús konungr sér hirð
ok gerði lenda menn, hann skipaði alt í heruðum mǫnnum í ármenningar ok
í sýslur. Magnús konungr bauð út leiðangri þegar um haustit um allan
Þrándheim; varð honum gott til liðs, helt síðan herinum suðr með landi.

K. 4. Flótti Sveins konungs.

Sveinn konungr Álfífuson var þá staddr á Sunn-Hǫrðalandi, er hann
spurði hersǫgu þessa; lét hann þegar skera upp herǫr ok senda iiii.
vega frá sér; stefndi til sín bóndafólki ok lét þat fylgja, at úti
skyldi vera almenningr at liði ok skipum ok verja land með honum. Lið
þat alt, er þannug var næst konungi, sótti á fund hans; átti konungr þá
þing ok tal við bœndr ok bar þá upp ørendi sín, segir svá, at hann vill
halda til móts við Magnús konung, son Óláfs konungs, ok halda við hann
orrostu, ef bœndr vilja fylgja honum. Mælti konungr heldr skamt. Bœndr
gerðu lítinn róm at máli hans. Síðan tǫluðu danskir hǫfðingjar, þeir er
með konungi váru, langar tǫlur ok snjallar, en bœndr svǫruðu ok tǫluðu
í mót, sǫgðu margir, at þeir vildi fylgja Sveini konungi ok berjask með
honum, en sumir neittu; sumir þǫgðu með ǫllu, sumir sǫgðu svá, at þeir
mundu leita á fund Magnús konungs, þegar er þeir næði. Þá svarar Sveinn
konungr: »svá lízk mér, sem hér sé komit fátt bóndafólk, þat er vér
hǫfðum orð send, enþessir bœndr, er hér eru, segja sjálfum oss, at þeir
vilja fylgja Magnúsi konungi, þá sýnisk mér sem oss myni allir einir
til liðsemðar ok hinir, er segja, at kyrrir vili vera; slíkt sama þeir,
er þegja um; en hinir, er segja, at oss vili fylgja, þá mun sá annarr
hverr eða fleiri, er oss myni ekki tiltak til vera, ef vér leggjum til
orrostu við Magnús konung; er þat mitt ráð, at vér leggim oss ekki á
trúnað þessa bónda, fǫrum heldr þannug, er oss er fólk alt tryggt ok
trútt, hǫfum vér þar gnógan styrk at vinna undir oss land þetta«. En
þegar er konungr hafði þenna órskurð veitt, þá fylgðu allir hans menn
þessu ráði. Snúa þeir þá um stǫfnum ok drógu segl sín; siglði Sveinn
konungr þá austr með landi ok létti eigi fyrr en hann kom til
Danmarkar; var honum þar vel fagnat. En er hann hitti Hǫrðaknút, bróður
sinn, þá bauð hann Sveini konungi at hafa þar ríki með sér í Danmǫrk,
ok þekðisk Sveinn þat.

K. 5. Ferð Magnús konungs í Nóregi.

Magnús konungr fór um haustit alt austr til landzenda, ok var hann til
konungs tekinn um alt land, ok varð alt landzfólk því fegit, er Magnús
var konungr orðinn. Þat sama haust andaðisk Knútr inn ríki í Englandi
ídús Nóvembris; hann var jarðaðr í Vincestr; þá hafði hann verit
konungr yfir Danmǫrk xxvii. vetr, en bæði ok yfir Englandi xxiiii.
vetr, en þar með yfir Nóregi vii. vetr. Þá var til konungs tekinn á
Englandi Haraldr, sonr Knúts. Þann sama vetr andaðisk Sveinn Álfífuson
í Danmǫrk. Þjóðólfr kvað svá um Magnús konung:

9. Aur spornuðuð, arnar ilrjóðr, af Svíþjóðu; herr fylgði þér harri
hraustr í Nóreg austan; flýði Sveinn en síðan sannráðinn frá láði;
erlendis frák undan Álfífu son drífa.

Bjarni Gullbrárskáld orti um Kálf Árnason:

10. Hafa lézt unga jǫfra erfð, sem til réð hverfa; satt ’s at sitja
knátti Sveinn at Danmǫrk einni; kenduð, Kálfr, til landa kappfúsum
Magnúsi, (olluð ér því ’s stillir jǫrð of fekk) ór Gǫrðum.

Magnús konungr var þann vetr yfir Nóregi, en Hǫrðaknútr yfir Danmǫrk.K.
6. Félag Knúts ok Magnús konungs.

Eptir um várit bauð hvárrtveggi konunganna leiðangri út, ok fóru þau
orð um, at þeir mundu til orrostu leggja við Elfi. En er hvárrtveggi
herrinn sótti til móts við annan, þá gerðu lendir menn njósn ór hváru
tveggja liði til frænda sinna ok vina, ok fylgði þat orðsending
hvárratveggju, at menn skyldu gera frið milli konunganna. En fyrir því
at konungar váru báðir bernskir ok ungir, þá hǫfðu landráð fyrir þeim
ríkismenn, þeir er til þess váru teknir í hváru tveggja landi; kom þá
svá, at sáttarstefna var lǫgð með konungum. Síðan funnusk þeir sjálfir,
ok var þá rœtt um sættir ok kom þat í sáttmál, at konungarnir svǫrðusk
í brœðralag ok settu frið milli sín, meðan beggja þeira líf væri, en ef
annarr þeira andaðisk sonlauss, þá skyldi sá þeira, er eptir lifði,
taka eptir hann lǫnd ok þegna. Xii. menn, þeir er ágætastir váru af
hváru ríkinu, svǫrðu þar til með konungunum, at þessi sætt skyldi
haldask, meðan nǫkkurr þeira lifði. Skilðusk þá konungarnir, ok fór
hvárrtveggi heim í sitt ríki, ok helzk þessi sátt meðan þeir lifðu.

K. 7. Frá Ástríði drótningu.

Ástriðr drótning, er átt hafði Óláfr konungr inn helgi, kom í Nóreg með
Magnúsi konungi, stjúpsyni sínum, ok var með honum í góðu yfirlæti, sem
vert var. Þá kom ok til hirðarinnar Álfhildr, móðir Magnús konungs; tók
konungr hana þegar með inum mestum kærleikum ok setti hana vegsamliga.
En Álfhildi varð, sem mǫrgum kann verða, þeim er fá rikdóminn, at henni
aflaðisk eigi seinna metnaðrinn, svá at henni líkaði illa þat, er
Ástríðr drótning var nǫkkuru meira metin en hon í sessi eða annarri
þjónostu; vildi Álfhildr sitja nærr konungi, en Ástríðr kallaði hana
ambátt sína, svá sem fyrr hafði verit, þá er Ástríðr var drótning yfir
Nóregi, þá er Óláfr konungr réð landi; vildi Ástriðr fyrir engan mun
eiga sess við Álfhildi, máttu þær ekki í einu herbergi vera. Sigvatr
skáld hafði farit til Rúms, þá er orrosta var á Stiklarstoðum; en er
hann var sunnan á leið, spurði hann fall Óláfs konungs, var honum þat
inn mesti harmr; hann kvað þá:

11. Stóðk á Munt, ok mintumk mǫrg hvar sundr fló targa breið ok brynjur
síðar, borgum nær of morgin;munða ek þanns unði (ǫndverðan brum) lǫndum
(faðir minn vas þar þenna Þorrøbr) konung forðum.

Sigvatr gekk einn dag um þorp nǫkkut ok heyrði, at einn hverr húsbóndi
veinaði mjǫk, er hann hafði mist konu sinnar, barði á brjóst sér ok
reif klæði af sér, grét mjǫk, segir, at hann vildi gjarna deyja;
Sigvatr kvað:

12. Fúss læzk maðr, ef missir meyjar faðms, at deyja; keypt es ǫ́st, ef
eptir, of, látinn skal gráta; en fullhugi fellir flóttstyggr, sás varð
dróttin, várt torrek lízk verra, vígtár, konungs ǫ́rum.

K. 8. Frá Sigvati skáld.

Sigvatr kom heim í Nóreg, hann átti bú ok bǫrn í Þrándheimi. Fór hann
sunnan fyrir land á byrðingi; en er þeir lágu í Hillarsundi, þá sá
þeir, hvar hrafnar margir flugu; Sigvatr kvað:

13. Hrafna sék til hafnar (hræs minnask þeir) sinna, þars flaut und nið
nýtum Norðmanna skip forðum; gjalla hǫ́tt fyr Hillar hvern dag frekir
ernir, endr þeirs Áleifr grendi innan, mǫrgu sinni.

En er Sigvatr kom norðr til kaupangs, þá var þar Sveinn konungr ok bauð
Sigvati at fara til sín, þvíat hann hafði verit fyrr með Knúti inum
ríka, fǫður Sveins konungs. Sigvatr segir, at hann vill fara heim til
bús síns. Þat var einn dag, er Sigvatr gekk út á stræti; hann sá, hvar
konungs menn léku; Sigvatr kvað:

14. Geng ’k of þvert frá þengils (þróask ekki mér) rekka, emk sem bast
(í brjósti) bleikr, verðungar leiki; minnumk ek, hvar manna minn
dróttinn lék sinna opt á óðals toptum orðsæll ok vér forðum.

Síðan fór hann til bús síns. Hann heyrði marga menn ámæla sér ok segja,
at hann hefði hlaupizk frá Óláfi konungi; Sigvatr kvað:

15. Hafa láti mik heitan Hvítakristr at víti eld, ef Áleif vildak (emk
skirr of þat) firrask; vatnœrin hefk vitni, vask til Rúms í haska, (ǫld
leynik því aldri) annarra þau manna.

Sigvatr unði illa heima; hann gekk úti um dag ok kvað:

16. Hǫ þótti mér hlæja hǫll of Nóreg allan (fyrr vask kendr á knǫrrum)
klif, meðan Áleifr lifði;nú þykki mér miklu (mitt strið es svá) hlíðir,
jǫfurs hylli varðk alla, óblíðari síðan.

Sigvatr fór ǫmdverðan vetr austr um Kjǫl til Jamtalandz ok þá til
Helsingjalandz ok kom fram í Svíþjóð ok fór þegar til Ástríðar
drótningar ok var með henni í góðu yfirlæti langa hríð. Ok var hann ok
með Ǫnundi konungi, bróður hennar, ok þá af honum x. merkr brendar; svá
segir í Knútsdrápu. Sigvatr spurði optliga, er hann fann kaupmenn
Hólmgarðzfara, hvat þeir kynni segja honum til Magnús Óláfssonar; hann
kvað:

17. Enn lystir mik austan (erut of spǫrð) ór Gǫrðum (frá ǫðlingi ungum
opt byrjuð lof) spyrja; fréttik smás, þótt smæstir smoglir ástar
foglar, þinig ljúgumk fǫr, fljúgi, fylkis niðs, á miðli.

K. 9. Frá Magnúsi konungi.

En er Magnús Óláfsson kom til Svíþjóðar ór Garðaríki, þá var Sigvatr
þar fyrir með Ástríði drótningu, ok urðu þau ǫll fegin mjǫk. Þá kvað
Sigvatr:

18. Heim sóttir þú hættinn hǫnd, en vel mátt lǫndum (þinn stoðak mǫ́tt)
sem mǫnnum, Magnus konungr, fagna; fœrak víst, þvít vǫ́rum, »varðr« at
þér í Garða »skrifnask skírinafna skript«, þjóðkonungr, »niptar«.

Síðan rézk Sigvatr í ferð með Ástríði drótningu at fylgja Magnúsi til
Nóregs. Sigvatr kvað:

19. Minn hug segik mǫnnum, Magnús, at ek fagna (goðs lán es þat) þínu
þingdrífu vel lífi; ætti ’s, drengja dróttinn, dyrðar sonr ef yrði,
þjóð mætti fǫ́ fœðask, feðr glíkr, konung slíkan.

En er Magnús var konungr orðinn yfir Nóregi, þá fylgði Sigvatr skáld
honum ok var inn kærsti konungi. Hann kvað þá þetta, þá er Ástríðr
drótning ok Álfhildr konungsmóðir hǫfðu skotizk á orðum nǫkkurum:

20. Ástriði lát œðri, Alfhildr, an þik sjalfa, þér þótt þinn hagr
stórum (þat vildi goð) batni.

K. 10. Gǫrt skrín Óláfs konungs.

Magnús konungr lét gera skrín ok búa gulli ok silfri ok set ja steinum.
En skrín þat var svá gǫrt bæði at mikilleik ok at ǫðrum vexti sem
líkkista, en svalir undir niðri, en yfir uppi vétt vaxit sem ræfr ok
þar af upp hǫfuð ok burst; eru á véttinulamar á bak en hespur fyrir ok
þar læst með lukli. Síðan lét Magnús konungr leggja í skrín þat helgan
dóm Óláfs konungs. Urðu þar margar jartegnir at helgum dómi Óláfs
konungs; þess getr Sigvatr skáld:

21. Gǫrt ’s, þeims gótt bar hjarta, gollit skrín at mínum (hrósak helgi
ræsis) (hann sótti goð) drótni; ár gengr margr frá mæru meiðr þess
konungs leiði hreins með heilar sjónir hrings, es blindr kom þingat.

Þá var þat í lǫg tekit um allan Nóreg at halda heilagt hátíð Óláfs
konungs, var þá sá dagr þegar þar svá haldinn sem inar œztu hátíðir;
þess getr Sigvatr skáld:

22. Oss dugir Áleifs messu (jǫfur magnar goð) fagna meinalaust í mínu,
Magnús fǫður, húsi; skyldr emk skilfings halda skolllaust, þess ’s bjó
golli, helgi, handar tjǫlgur, harmdauða, mér, rauðu.

K. 11. Frá Þóri hund.

Þórir hundr fór af landi í brot lítlu eptir fall Óláfs konungs. Þórir
fór út til Jórsala, ok er þat margra manna sǫgn, at hann hafi eigi aptr
komit. Sigurðr hét sonr Þóris hundz, faðir Rannveigar, er átti Jóan,
sonr Árna Árnasonar; þeira bǫrn váru þau Víðkunnr í Bjarkey ok Sigurðr
hundr, Erlingr ok Jarðþrúðr.

K. 12. Víg Háreks ór Þjóttu.

Hárekr ór Þjóttu sat heima at búum sínum alt þar til, er Magnús
Óláfsson kom í land ok hann var konungr. Þá fór Hárekr suðr til
Þrándheims á fund Magnús konungs. Þá var þar með Magnúsi konungi
Ásmundr Grankelsson. En er Hárekr gekk upp af skipi, er hann kom til
Niðaróss, en Ásmundr stóð í loptsvǫlum hjá konungi, þeir sá Hárek ok
kendu; Ásmundr mælti til konungs: »nú vil ek gjalda Háreki dráp fǫður
míns«. Hann hafði í hendi breiðøxi lítla ok þunnslegna. Konungr leit
til hans ok mælti: »haf heldr øxi mína — sú var veggslegin ok þykk —
enn mælti konungr: »ætla svá, Ásmundr, at hǫrð munu bein í þeim karli«.
Ásmundr tók øxina ok gekk ofan ór garðinum, ok er hann kom ofan á
þverstrætit, þá gengu þeir Hárekr neðan í móti. Asmundr hjó í hǫfuð
Háreki, svá at þegar stóð øxin í heila niðri, var þat bani Háreks. En
Asmundr gekk upp aptr í garðinn til konungs, ok var egg ǫll fallin ór
øxinni. Þá mælti konungr: »hvernig myndi nú hafa dugat in þunna øx?;
mérsýnisk sem þessi sé nú ónýt«. Síðan gaf Magnús konungr Ásmundi lén
ok sýslu á Hálogalandi, ok eru þar margar frásagnir miklar um skipti
þeira Ásmundar ok sona Háreks.

K. 13. Frá Þorgeiri flekk.

Kálfr Árnason hafði landráð mest með Magnúsi konungi fyrst nǫkkura
stund. En þá gerðusk menn til áminningar við konung, hvar Kálfr hafði
verit á Stiklarstǫðum; gerðisk Kálfi þá nǫkkuru vanngættra til skaps
konungs. Þat bar at eitt sinn, þá er fjǫlment var með konungi ok kærðu
menn mál sín, þá kom þar fyrir hann með sín skyld ørendi sá maðr, er
fyrr er nefndr, Þorgeirr ór Veradal af Súlu; konungr gaf ekki gaum at
orðum hans ok hlýddi þeim, er honum váru nærri. Þá mælti Þorgeirr til
konungs hátt, svá at allir heyrðu, þeir er nær váru:

23. Mæl þú við mik, Magnús konungr; ek vas í fylgju með fǫður þínum; þá
bark hǫggvinn haus minn þaðan, es þeir of dauðan dǫgling stigu; þú
elskar þá arma þjóð dróttinsvika, es djǫful hlœgðu.

Þá gerðu menn at óhljóð, en sumir báðu Þorgeir út ganga; konungr
kallaði hann til sín ok lauk síðan ørendum hans, svá at Þorgeiri líkaði
vel, ok hét honum vináttu sinni.

K. 14. Ferð Kálfs Árnasonar ór landi.

Þat var lítlu síðarr, er Magnús konungr var á veizlu at Haugi í
Veradal; en er konungr sat at matborði, þá sat á aðra hǫnd honum Kálfr
Árnason, en á aðra hǫnd Einarr þambarskelfir. Þá var svá komit, at
konungr gerði fæð á við Kálf, en virði þá Einar mest. Konungr mælti til
Einars: »vit skulum ríða í dag á Stiklarstaði, vil ek sjá þau merki, er
þar hafa orðit«. Einarr svarar: »ekki kann ek þér þar af at segja; látt
Kálf fara, fóstra þinn, hann mun þar kunna at segja frá tíðendum.« En
er borð váru uppi, þá bjósk konungr til farar; hann mælti til Kálfs:
»þú skalt fara með mér á Stiklarstaði«. Kálfr segir, at þat var ekki
skylt. Þá stóð konungr upp ok mælti heldr reiðuliga: »fara skaltu,
Kálfr«. Síðan gekk konungr út. Kálfr klæddisk skjótt ok mælti til
sveins síns: »þú skalt ríða inn á Eggju ok biðja húskarla mína hafa
hvert fat á skipi fyrir sólarfall«. Konungr reið á Stiklarstaði ok
Kálfr með honum, stigu af hestumok gengu þar til er bardaginn hafði
verit. Þá mælti konungr til Kálfs: »hvar er sá staðr, er konungrinn
fell?«. Kálfr svarar ok rétti frá sér spjótskaptit: »hér lá hann
fallinn« segir hann. Konungr mælti þá: »hvar vartu þá, Kálfr?«. Hann
svarar: »hér sem nú stend ek«. Konungr mælti ok var þá rauðr sem
dreyri: »taka myndi þá øx þín til hans«. Kálfr svarar: »ekki tók øx mín
til hans«; gekk hann þá í brot til hests síns, hljóp á bak ok reið leið
sína ok allir hans menn, en konungr reið aptr til Haugs. Kálfr kom um
kveldit inn á Eggju, var skip hans búit fyrir bryggjum ok á komit
lausafé alt ok skipat af húskǫrlum hans; heldu þeir þegar um nóttina út
eptir firði, fór Kálfr síðan dag ok nótt, svá sem byr gaf; siglði hann
þá vestr um haf ok dvalðisk þar lengi, herjaði um Skotland ok um Írland
ok Suðreyjar; þess getr Bjarni Gullbrárskáld í Kálfsflokki:

24. Þér frák, Þórbergs hlýri, (þess gerðusk ér verðir) helt því unz
herr of spilti, Haralds bróðurson góðan; vǫkðu ǫfundmenn ykkar iðula
róg á miðlum (óþǫrf lízk mér) arfa Áleifs (í þeim mólum).

K. 15. Heitan bónda.

Magnús konungr kastaði eigu sinni á Viggju, er Hrútr hafði átt, ok
Kviststaði, er Þorgeirr hafði átt, svá ok á Eggju ok á alt þat fé, er
Kálfr átti eptir, ok margar aðrar stórar eignir lét hann þá falla í
konungsgarð, þær er þeir hǫfðu átt, er fallit hǫfðu á Stiklarstǫðum í
bónda liði; hann gerði ok við marga þá menn stórar refsingar, er í
þeiri orrostu hǫfðu verit í mot Óláfi konungi, suma rak hann af landi
ok af sumum tók hann stórfé; fyrir sumum lét hann bú hǫggva. Þá tóku
bœndr at gera kurr ok mæltu sín í milli: »hvat mun konungr þessi fyrir
ætla, er hann brýtr lǫg á oss, þau er setti Hákon konungr inn góði? Man
hann eigi þat, at vér hǫfum jafnan eigi þolat vanréttit? Mun hann hafa
farar fǫður síns eða annarra hǫfðingja þeira, er vér hǫfum af lífi
tekit, þá er oss leiddisk ofsi þeira ok lǫglausa«. Þessi kurr var víða
í landi. Sygnir hǫfðu liðsamnað ok þat orð á, at þeir mundu halda til
orrostu við Magnús konung, ef hann fœri þar. Magnús konungr var þá á
Hǫrðalandi ok hafði þar lið mikit ok lét sem þá myndi hann fara norðr í
Sogn. Þessa urðu varir vinir konungs, ok gengu xii. menn á málstefnu,
ok samðisk þat með þeim, at hluta til einn mann at segja konungi þenna
kurr; en svá var til stilt, at Sigvatr skáld hlaut.K. 16.
Bersǫglisvísur.

Sigvatr orti flokk, er kallaðr er Bersǫglisvísur, ok hefr hann fyrst um
þat, at þeim þótti konungr ofmjǫk veikja ráðin at setja bœndr aptr, þá
er heituðusk at reisa ófrið í móti honum; hann kvað:

25. Fregnk, at suðr með Sygnum Sigvatr hefr gram lattan folkorrostu at
freista; ferk, ef þó skolum berjask; fǫrum í vǫ́pn ok verjum vel (tyst)
konung, lystir, (hvé lengi skal) hringum, (hans grund) til þess fundar.

Í því sama kvæði eru þessar vísur:

26. Hét, sás fell á Fitjum, fjǫlgegn ok réð hegna heiptar rán, en
hǫ́num, Hǫ́kunn, firár unnu; þjóð helt fast á fóstra fjǫlblíðs lǫgum
síðan (enn eru af því minni) Aðalsteins (bóendr seinir)

27. Rétt hygg kjósa knǫ́ttu karlfolk ok svá jarla, af því at eignum
lofða Áláfar frið gǫ́fu; Haralds arfi lét haldask hvardyggr ok sonr
Tryggva lǫg, þaus lýðar þǫ́gu laukjǫfn af þeim nǫfnum.

28. Skalat ráðgjǫfum reiðask (ryðr þat, konungr) yðrum (dróttins orð
til dýrðar) dǫglingr, við bersǫgli; hafa kveðask lǫg, nema ljúgi
landherr bóendr verri, endr í Ulfasundum, ǫnnur, an hézt mǫnnum.

29. Hverr eggjar þik, harri heiptar strangr, at ganga (opt reynir þú)
þínum (þunn stǫ́l) á bak mǫ́lum?; fastorðr skyli fyrða, fengsæll, vesa
þengill, hœfir heit at rjúfa, hjaldrmǫgnuðr, þér aldri.

30. Hverr eggjar þik hǫggva, hjaldrgegnir, bú þegna? ofrausn es þat
jǫfri innan lands at vinna; engr hafði svá ungum áðr bragningi ráðit;
rán hykk rekkum þínum (reiðr ’s herr) konungr leiðask,

31. Gjalt varhuga, veltir, viðr þeims nú ferr hiðra, þjófs (skal hǫnd í
hófi) hǫlða kytt (of stytta); vinr ’s sás, varmra benja vǫrnuð býðr, en
hlýðið, tármútaris teitir, til hvat búmenn vilja.

32. Hætt ’s þats allir ætlask (áðr skal við því ráða) hárir menn, es
heyrik hót, skjǫldungi at móti; greypt ’s þat, ’s hǫfðum hnepta heldr
ok niðr í feldi (slegit hefr þǫgn á þegna) þingmenn nǫsum stinga.33.
Eitt es mál, þats mæla: mínn dróttinn leggr sína eign á óðol þegna;
ǫfgask bóendr gǫfgir; rán mun seggr, hinn ’s sína selr út, í því telja,
flaums at fellidómi fǫðurleifð konungs greifum.

Eptir þessa áminning skipaðisk konungr vel, fluttu margir ok þessi orð
fyrir konungi. Kom þá svá, at konungr átti tal við ina vitrustu menn,
ok sǫmðu þeir þá lǫg sín. Síðan lét Magnús konungr ríta lǫgbók þá, er
enn er í Þrándheimi ok kǫlluð er Grágás. Magnús konungr gerðisk vinsæll
ok ástsæll af ǫllu landzfólki; var hann fyrir þá sǫk kallaðr Magnús inn
góði.

K. 17. Frá Engla-konungum.

Haraldr Engla-konungr andaðisk v. vetrum eptir andlát Knúts ins ríka,
fǫður síns; hann var jarðaðr hjá fǫður sínum í Vincestr. Eptir andlát
hans tók konungdóm í Englandi Hǫrðaknútr, bróðir Haraldz, annarr sonr
gamla-Knúts; var hann þá konungr bæði yfir Englandi ok Dana-veldi, réð
hann því ríki ii. vetr; hann varð sóttdauðr á Englandi ok er jarðaðr í
Vincestr hjá feðr sínum. Eptir andlát hans var til konungs tekinn í
Englandi Eatvarðr inn góði, sonr Aðalráðs Engla-konungs ok Emmu
drótningar, dóttur Ríkarðar Rúðujarls. Eaðvarðr konungr var bróðir
sammœðri Haraldz ok Hǫrðaknúts. Gunnhildr hét dóttir gamla-Knúts ok
Emmu, hon var gipt Heinreki keisara í Saxlandi; hann var kallaðr
Heinrekr mildi. Gunnhildr var iii. vetr í Saxlandi, áðr hon tók sótt,
hon andaðisk ii. vetrum eptir andlát Knúts konungs, fǫður síns.

K. 18. Frá Magnúsi konungi Óláfssyni.

Magnús konungr Óláfsson spurði andlát Hǫrðaknúts; þá sendi hann þegar
menn suðr til Danmerkr ok gerði með þeim orðsendingar til þeira manna,
er svardǫgum hǫfðu við hann bundizk, þá er sætt þeira ok einkamál váru
gǫr, Magnús ok Hǫrðaknúts, ok minti þá á orð sín, lét þat ok fylgja, at
hann sjálfr myndi koma þegar um sumarit til Danmerkr með liði sínu, ok
lét þar fylgja álykðarorð, at hann skyldi eignask alt Danaveldi, svá
sem stóðu til einkamál ok svardagar, eða falla sjálfr í orrostu með her
sínum; svá segir Arnórr jarlaskáld:

34. Afkárlig varð, jarla, orðgnótt, sús hlaut dróttinn; fylgði efnd,
því ’s ylgjar angrtælir réð mæla, at framm í gný grimmum grafnings und
kló hrafni fúss lézk falla ræsir feigr eða Danmǫrk eiga.K. 19. Frá liði
Magnús konungs.

Þá samnar Magnús konungr liði saman, stefndi til sín lendum mǫnnum ok
ríkum bóndum, aflaði sér langskipa; en er lið þat kom saman, þá var þat
it fríðasta ok allvel búit; hann hafði lxx. skipa, er hann siglði af
Nóregi; svá segir Þjóðólfr:

35. Djarft neyttir þú, dróttinn dolgstrangr, skipa langra, af því at
ýtar hǫfðu austr sjau tøgu flausta; suðr gnauðuðu súðir, segl hýnd við
stag rýndu, vík skar vandlangt eiki, Visundr hneigði þrǫm sveigðan.

Hér getr þess, at Magnús konungr hafði þá Visund inn mikla, er inn
helgi Óláfr konungr hafði gera látit; hann var meir en xxx. at
rúmatali, var á framstafni visundarhǫfuð, en aptr sporðr; var hǫfuðit
ok sporðrinn ok báðir svírarnir alt gulli lagt; þess getr Arnórr
jarlaskáld:

36. Ljótu dreif á lypting útan lauðri, bifðisk (golli rauðu fastliga
hneigði fúru glæstri fýris garmr) ok skeiðar stýri; stirðum helt of
Stafangr norðan -stǫ́lum (bifðusk) fýri- (álar), uppi glóðu élmars
typpi eldi glík, í Dana veldi.

Magnús konungr helt út af Ǫgðum ok yfir til Jótlandz; svá segir Arnórr:

37. Segja munk, hvé Sygna snarfengjan bar þengil hallr ok hrími sollinn
hléborðs visundr norðan; setti bjóðr at breiðu brynþings (fetilstinga
fús tók ǫld við œsi) Jótlandi gramr branda.

K. 20. Um kvámu Magnús konungs til Danmerkr.

En er Magnús konungr kom til Danmerkr, þá var honum þar vel fagnat;
átti hann brátt þing ok stefnur við landzmenn, beiddi sér viðtǫku, svá
sem einkamál váru til. En fyrir því at landzhǫfðingjar þeir, er
ágætastir váru í Danmǫrk, váru eiðum bundnir við Magnús konung ok vildu
halda orð sín ok eiða, þá fluttu þeir þetta mjǫk fyrir fólkinu; þat bar
ok annat til, at þá var andaðr Knútr inn ríki ok dautt alt hans
afkvæmi; hinn inn þriði hlutr, at þá var alkunnig orðin helgi Óláfs
konungs um ǫll lǫnd ok jartegnagørð hans.

K. 21. Frá Magnúsi konungi.

Síðan lét Magnús konungr stefna Vébjarga-þing; þar taka Danir sér
konung bæði at fornu ok at nýju. En á því þingitóku Danir Magnús
Óláfsson til konungs yfir alt Dana-veldi. Dvalðisk Magnús konungr í
Danmǫrk lengi um sumarit, ok fagnaði alt fólk honum vel, hvar sem hann
kom, ok veittu honum hlýðni; skipaði hann þá alt land, sýslur ok heruð,
ok veitti veizlur ríkismǫnnum. En er á leið haustit, helt hann liði
sínu til Nóregs ok dvalðisk í Elfinni nǫkkura hríð.

K. 22. Uphaf Sveins Úlfssonar.

Sveinn er maðr nefndr, sonr Úlfs jarls Þorgilssonar sprakaleggs; móðir
Sveins var Ástríðr, dóttir Sveins konungs tjúguskeggs; hon var systir
Knúts ins ríka samfeðra, en hon var sammœðra við Óláf Svía-konung
Eiríksson; þeira móðir var Sigríðr drótning in stórláta, dóttir
Skǫglar-Tósta. Sveinn Úlfsson hafði þá dvalzk langa hríð með
Svía-konungum, frændum sínum, jafnan síðan er fallit hafði Úlfr jarl,
faðir hans, svá sem ritat er í sǫgu Knúts ins gamla, at hann lét drepa
Úlf jarl, mág sinn, í Hróiskeldu; var Sveinn fyrir þá sǫk ekki í
Danmǫrk síðan. Sveinn Úlfsson var allra manna fríðastr sýnum; manna var
hann ok mestr ok sterkastr ok inn mesti íþróttamaðr ok snildarmaðr; þat
var allra manna mál, þeira er hann var kunnigr, at hann hefði alla
hluti til, þá er fríðir góðan hǫfðingja. Sveinn Úlfsson kom á fund
Magnús konungs, þá er hann lá í Elfinni, svá sem áðr er ritat; tók
konungr vel við honum, váru þar ok margir flutningsmenn til, þvíat
Sveinn var inn vinsælsti maðr; talaði hann ok sjálfr sitt mál fyrir
konungi fagrt ok snjalt, ok kom svá, at Sveinn gekk til handa Magnúsi
konungi ok gerðisk hans maðr. Síðan tǫluðu þeir konungrinn ok Sveinn
marga hluti í einmælum.

K. 23. Sveinn Úlfsson tók jarldóm.

Einn dag, þá er Magnús konungr sat í hásæti ok var fjǫlment um hann,
sat Sveinn Úlfsson á fotskǫrinni fyrir konunginum; þá tók konungr til
máls: »kunnigt vil ek gera hǫfðingjum ok allri alþýðu þá ráðagørð, sem
ek vil vera láta; hér er kominn til mín ágætr maðr, bæði at ættum ok af
sjálfum sér, Sveinn Úlfsson; hann hefir nú gǫrzk minn maðr ok selt mér
trú sína til þess; en svá sem þér vituð, at allir Danir hafa í sumar
gǫrzk mínir menn, þá er nú landit hǫfðingjalaust, er ek em í brot
farinn, en þar er, sem þér vituð, mjǫk herskátt af Vinðum ok Kúrum ok
ǫðrum Austrvegs-mǫnnum eða svá Sǫxum; hét ekþeim ok at fá hǫfðingja til
landvarnar ok landstjórnar; sé ek þar engan mann jamvel til fallinn
fyrir allra hluta sakir sem Svein Úlfsson; hefir hann ætt til þess at
vera hǫfðingi; nú mun ek gera hann jarl minn ok fá honum í hendr
Dana-veldi til yfirsóknar, meðan ek em í Nóregi, svá sem Knútr inn ríki
setti Úlf jarl, fǫður hans, hǫfðingja yfir Danmǫrk, þá er Knútr var á
Englandi«. Einarr þambarskelfir segir: »ofjarl, ofjarl, fóstri«.
Konungr mælti reiðuliga: »fátt þykkir yðr ek kunna, en mér lízk svá sem
yðr þykki sumt ofjarlar, en sumt ekki at manna«. Þá stóð konungr upp ok
tók sverð ok festi á linda Sveini; síðan tók hann skjǫld ok festi á ǫxl
honum, setti síðan hjálm á hǫfuð honum ok gaf honum jarlsnafn ok
veizlur slíkar í Danmǫrk, sem þar hafði áðr haft Úlfr jarl, faðir hans.
Síðan var fram borit skrín með helgum dómum; lagði Sveinn þar á hendr
sínar ok sór trúnaðareiða Magnúsi konungi; síðan leiddi konungr jarl
til hásætis með sér; svá segir Þjóðólfr:

38. Sjalfr bar austr við Elfi Ulfs mǫgr ok hét fǫgru (þar réð Sveinn at
sverja) sínar hendr at skríni; réð Áleifs sonr eiðum, átt hafa þeira
sáttir skemra aldr an skyldi, Skǫ́nunga gramr, hǫ́num.

Fór þá Sveinn jarl til Danmerkr, ok var þar við honum vel tekit af
allri alþýðu; tók hann sér þá hirð ok gerðisk brátt hǫfðingi mikill;
fór hann um vetrinn víða um landit ok vingaðisk mjǫk við stórmenni, var
hann ok vinsæll við alþýðu.

K. 24. Hernaðr Magnús.

Magnús konungr helt liði sínu norðr í Nóreg ok dvalðisk þar um vetrinn.
En er vár kom, þá hafði Magnús konungr úti lið mikit ok helt því suðr
til Danmerkr. En er hann kom þar, spurði hann þau tíðendi af Vindlandi,
at Vinðr hǫfðu horfit undan hlýðni við hann í Jomsborg; þar hǫfðu
Dana-konungar haft jarlsríki mikit, hófu þeir Jómsborg at uphafi, ok
var þat orðit allstyrkt vígi. En er Magnús konungr heyrði slíkt sagt,
þá bauð hann út af Danmǫrk skipaher miklum ok helt um sumarit til
Vindlandz með allan herinn ok hafði allmikinn her; svá segir Arnórr
jarlaskáld:

39. Heyra skalt, hvé herskjǫld bǫ́ruð, hilmis kundr, til Venða grundar
(heppinn drótt af hlunni sléttum hélug bǫrð) í stefjaméli; aldri frák
enn, vísi valdið Venða sorg, at dǫglingr spenði (flaustum varð þá flóð
of ristit) fleiri skip til óðals þeira.

En er Magnus konungr kom til Vindlandz, þá lagði hann til Jómsborgar ok
vann þegar borgina, drap þar mikit fólk ok brendi borgina ok landit
víða út í frá ok gerði þar it mesta hervirki; svá segir Arnórr
jarlaskáld:

40. Skjǫldungr, fórt of óþjóð eldi, auðit vas þá flotnum dauða; hæstan
kynduð, hlenna þrýstir, hyrjar ljóma suðr at Jómi; hvergi þorði hallir
varða heiðit folk í virki breiðu; buðlungr, unnuð borgar mǫnnum bjǫrtum
eldi stalldræp hjǫtrtu.

Mikit fólk á Vindlandi gekk til handa Magnúsi konungi, en miklu var
hitt fleira, er undan flýði. Fór þá Magnús konungr til Danmerkr aptr,
bjó sér þar til vetrsetu, en sendi frá sér herinn bæði inn danska ok
svá mart lið, þat er honum hafði fylgt af Nóregi.

K. 25. Gefit Sveini konungsnafn.

Inn sama vetr, er Sveinn Úlfsson hafði fengit yfirsókn um Dana-veldi ok
hann hafði vingazk við allmikit stórmenni ok fengit alþýðu lof, þá lét
hann gefa sér konungs nafn, ok hurfu at því ráði margir hǫfðingjar. En
um várit, er hann spurði, at Magnús konungr fór norðan ór Nóregi ok
hafði her mikinn þá fór Sveinn til Skáneyjar ok þaðan upp á Gautland,
ok svá til Sviþjóðar á fund Emundar konungs, frænda síns, ok dvalðisk
þar um sumarit, en hafði njósnir í Danmǫrk um ferð Magnús konungs eða
um fjǫlmenni hans. En er Sveinn spurði, at Magnús konungr hafði látit
frá sér fara mikinn hluta liðs síns, ok svá þat, at hann var suðr á
Jótlandi, þá reið Sveinn ofan af Svíþjóð ok hafði þá lið mikit, er
Svíakonungr fekk honum. En er Sveinn kom út á Skáney, þá tóku Skánungar
vel við honum ok heldu hann þar fyrir konung, dreif þá lið mikit til
hans. Síðan fór hann út til Sjálandz, ok var þar vel við honum tekit,
lagði hann þar alt undir sik. Þa fór hann í Fjón ok lagði undir sik
allar eyjar, ok gekk fólkit undir hann; hafði Sveinn her mikinn ok mart
skipa.

K. 26. Frá her Magnús konungs.

Magnús konungr spurði þessi tíðendi ok þat með, at Vinðr hǫfðu her úti.
Síðan stefndi Magnús konungr liði til sín, ok drósk honum brátt herr um
alt Jótland. Þá kom til hans Óttahertogi af Saxlandi ór Brúnsvík; hann
átti þá Ulfhildi, dóttur Óláfs konungs ins helga, systur Magnús
konungs; hertoginn hafði mikla sveit manna. Dana-hǫfðingjar eggjuðu
Magnús konung at fara í móti Vinða-herinum ok láta eigi heiðit fólk
ganga þar yfir land ok eyða; ok var þat ráð tekit, at konungr snýr her
sínum suðr á leið til Heiðabýjar. En er Magnús konungr lá við
Skotborgará á Hlýrskógsheiði, þá kom honum njósn af her Vinda ok þat
með, at þeir hǫfðu svá mikinn her, at engi fekk talt, ok Magnús konungr
hafði engan hlut við fjǫlmennis ok honum væri sá einn til at flýja
undan. Magnús konungr vildi þó berjask, ef mǫnnum þœtti nǫkkur fǫng á,
at hann mætti sigrask; en flestir lǫttu ok sǫgðu allir eitt til, at
Vinðr hǫfðu óflýjanda her, en Ótta hertogi fýsti heldr at berjask. Lét
konungr þá blása saman ǫllum herinum ok lét alla menn herklæðask, ok
lágu þeir úti um nóttina undir skjǫldum sínum, þvíat þeim var sagt, at
herr Vinða var kominn nærr þeim, ok var konungr mjǫk hugsjúkr; þótti
honum ilt, ef hann skyldi flýja verða, þvíat hann hafði þat aldri
reynt, svaf hann lítit um nóttina ok sǫng bœnir sínar.

K. 27. Jartegn Óláfs konungs.

Eptir um daginn var Mikjálsmessu-aptann. En er komit var at degi, þá
sofnaði konungr ok dreymði, at hann sá inn helga Óláf konung, fǫður
sinn, ok mælti við hann: »ertu nú mjǫk hugsjúkr ok óttafullr, er Vinðr
fara móti þér með her mikinn; ekki skaltu hræðask heiðinn her, þótt
þeir sé margir saman; ek mun fylgja þér í orrostu þessi; ráðið þér þá
til bardaga við Vinðr, er þér heyrið lúðr minn«. En er konungr vaknaði,
þá segir hann draum sinn. Tók þá at lýsa af degi; þá heyrði alt fólk í
lopt upp klukkuhljóð, ok kendu Magnús konungs menn, þeir er verit hǫfðu
í Niðarósi, at svá þótti, sem Glǫð væri hringt; þá klukku hafði Óláfr
konungr gefit til Klemenskirkju í kaupangi.

K. 28. Orrosta á Hlýrskógsheiði.

Pá stóð upp Magnús konungr ok kallaði, at blása skyldi herblástr. Fór
þá Vinða-herrinn sunnan yfir ána at þeim; hljóp þá upp allr
konungsherrinn ok stefndi í móti heiðingjum. Magnús konungr steypði af
sér hringabrynju ok hafði ýzta rauða silkiskyrtu ok tók í hǫnd sér
øxina Hel, er átt hafði Óláfr konungr.. Magnús konungr rann fyrir ǫllum
mǫnnum ǫðrum í móti herinumok hjó þegar tveim hǫndum hvern mann at
ǫðrum; svá segir Arnórr jarlaskáld: 41. Óð með øxi breiða ódæsinn framm
ræsir, (varð of hilmi Hǫrða hjǫrdynr) en varp brynju, þás of skapt, en
skipti skapvǫrðr himins jǫrðu, (Hel klauf hausa fǫlva) hendr tvær
jǫfurs spendu. Orrosta þessi var ekki lǫng; váru konungs menn inir
ákǫfustu; en hvar sem þeir kómu saman, fellu Vinðr svá þykt sem unnvǫrp
lægi; en þeir, er síðarr stóðu, snøru á flótta, ok váru þeir þá hǫggnir
niðr sem búfé. Rak konungr sjálfr flóttann austr yfir heiðina, ok fell
flokkum um alla heiðina; svá segir Þjóðólfr: 42. Hykk í hundraðs flokki
Haralds bróðurson stóðu (hrafn vissi sér hvassast hungrbann) framast
manna; vítt lá Venða flótti; varð, þars Magnús barðisk, hǫggvinn valr
at hylja heiði rastar breiða. Þat er alþýðu mál, at ekki mannfall hafi
orðit jafnmikit á Norðrlǫndum í kristnum sið sem þat, er varð á
Hlýrskógsheiði af Vinðum. En af liði Magnús konungs fell ekki mart, en
fjǫlði varð sårt. Eptir orrostu lét Magnús konungr binda sår sinna
manna, en læknar váru ekki svá margir í herinum, sem þá þurfti; þá gekk
konungr til þeira manna, er honum sýndisk, ok þreifaði um hendr þeim,
en er hann tók í lófana ok strauk um, þá nefndi hann til xii. menn, þá
er honum sýndisk sem mjúkhenztir mundu vera, ok segir, at þeir skyldu
binda sár manna, en engi þeira hafði fyrr sár bundit; en allir þessir
urðu inir mestu læknar. Þar váru ii. íslenzkir menn, var annarr Þorkell
Geirason af Lyngum, annarr Atli, faðir Bárðar svarta í Selárdal, ok
kómu frá þeim margir læknar síðan. Eptir þessa orrostu varð frægt mjǫk
víða um lǫnd jartegn sú, er gǫrt hafði inn helgi Óláfr konungr; ok var
þat alþýðu mál, at engi maðr myndi þurfa at berjask við Magnús konung
Óláfsson, ok Óláfr konungr, faðir hans, væri honum svá nákvæmr, at
óvinir hans mætti enga mótstǫðu veita honum fyrir þá sǫk.

K. 29. Orrosta á Ré.

Magnús konungr snøri þegar herinum móti Sveini, er hann kallaði jarl
sinn, þótt Danir kallaði hann konung. Réð Magnús konungr sér til skipa
ok bjó herinn, fjǫlmentu þá hvárirtveggju mjǫk. Váru þá margir
hǫfðingjar í liði Sveins, Skánungar, Hallandzfarar, Fjónbúar; en Magnus
konungr hafði mestNorðmenn ok Jóta, helt hann þá liði sínu til móts við
Svein. Varð fundr þeira fyrir Vestlandi á Ré, varð þar orrosta mikil,
ok lauk svá, at Magnús konungr hafði sigr, en Sveinn kom á flótta ok
lét lið mikit, flýði hann þá aptr á Skáney, þvíat hann átti hœli uppi á
Gautlandi, ef hann þurfti til at taka. En Magnús konungr fór þá aptr
til Jótlandz ok sat þar um vetrinn fjǫlmennr ok hafði gæzlu á skipum
sínum; þessa getr Arnórr jarlaskáld:

43. Fúss lét á Ré ræsir rammþing háit Glamma; valska rauð fyr víðu
Vestlandi gramr branda.

K. 30. Orrosta í Árósi.

Sveinn Úlfsson fór þegar á skip sin, er hann spurði, at Magnús konungr
var genginn af skipum. Dró Sveinn lið at sér, alt þat er hann fekk, ok
fór þá um vetrinn um Sjáland ok um Fjón ok um eyjar; ok er dró at
jólum, helt hann suðr til Jótlandz, lagði fyrst til Limafjarðar, ok
gekk þar mart fólk undir hann, en hann tók gjǫld af sumum; sumir fóru á
fund Magnús konungs. En er þetta spurði Magnús konungr, hvat Sveinn
hafðisk at, þá fór hann til skipa sinna ok hafði með sér Norðmanna lið
þat, er þá var i Danmǫrk, en sumt Dana lið; helt þá sunnan fyrir land.
Sveinn var þá í Árósi ok hafði mikit lið; en er hann spurði til hers
Magnús konungs, þá lagði hann sínu liði ór bœnum ok bjósk til orrostu.
En er Magnús konungr hafði spurt, hvar Sveinn var, ok hann vissi, at þá
myndi vera skamt millim þeira, þá átti hann húsþing ok talaði við lið
sitt, segir svá: »nú hǫfum vér spurt, at jarl með lið sitt mun hér nú
liggja fyrir oss; er mér svá sagt, at þeir hafi lið mikit; ok vil ek
gera yðr kunnigt um ætlan mína; vil ek leggja til fundar við jarl ok
berjask við hann, þótt vér hafim lið nǫkkuru færa; munu vér traust várt
eiga enn sem fyrr, þar er guð sjálfr er ok inn helgi Óláfr konungr,
faðir minn, hefir hann oss nǫkkurum sinnum fyrr sigr gefit, þá er vér
hǫfum barzk, ok hǫfum vér opt haft lið minna en óvinir várir. Nú vil
ek, at menn búisk svá við, at vér skulum leita þeira, ok þegar er fund
várn berr saman, þá skulum vér at róa ok taka þegar til bardaga; veri
þá allir búnir mínir menn at berjask«. Síðan herklæddusk þeir, ok bjó
hverr sik ok sitt rúm; røru þeir Magnús konungr fram, þar til er þeir
sá lið jarls; greiddu þegar atróðrinn. En Sveins menn vápnuðusk ok
tengðu saman skip sín; tóksk þá þegar hǫrð orrosta; svá segir
Þjóðólfr:44. Lǫgðu (grœðis glóða) gramr ok jarl fyr skǫmmu (þar kom
bitr á bǫrva brandleikr) saman randir, svát manþinga munðut merkjendr
Heðins serkjar (herr náði gný gerva geirs) orrostu meiri. Þeir bǫrðusk
um stafna, ok máttu þeir einir hǫggum við koma, er í stafni váru, en
þeir lǫgðu kesjum, er í fyrirrúmi váru, en allir þeir, er aptarr váru,
skutu snœrispjótum eða gaflǫkum eða vígǫrum, en sumir bǫrðu grjóti eða
skeptiflettum, en þeir, er fyrir aptan siglu váru, skutu bogaskotum;
þess getr Þjóðólfr: 45. Skotit frák skeptiflettum (skjótt) ok mǫrgu
spjóti, (brǫ́ð fekk hrafn) þars hǫ́ðum hjaldr, á breiða skjǫldu;
neyttu, mest sem mǫ́ttu, menn at vápna sennu, baugs en barðir lǫ́gu
bǫrvar, grjóts ok ǫrva.

46. Bǫ́ruð bǫslar fleiri bogmenn at hǫr tognum; mundit þann dag Þrœndi
þreyta fyrr at skeytum; svá þykt flugu síðan snœridǫrr of skœru, ótt
vas ǫrdrif látit, illa sátt í milli. Hér segir þat, hvernig var ákǫf
skothríðin. Magnús konungr var fyrst ǫndverða orrostu í skjaldborg, en
er honum þótti seint á orkask, þá hljóp hann fram ór skjaldborginni ok
svá eptir skipinu ok kallaði hátt ok eggjaði sína menn ok gekk alt fram
í stafninn í hǫggorrostu. En er þat sá hans menn, þá eggjaði hverr
annan; var þá kall mikit um allan herinn; svá segir Þjóðólfr: 47. Mjǫk
bað (Magnús rekka) mannr rǫskliga annan (hǫrð þrifusk boð), þars
bǫrðusk, bǫðský framar knýja, Gerðisk þá in ákafasta orrosta. Í þeiri
hríð hrauzk skip Sveins framan um stafninn ok sǫxin; þá gekk sjálfr
Magnús konungr með sína sveit upp á skipit Sveins, ok síðan hans maðr
hverr at ǫðrum; gerði þá svá harða atgǫngu, at Sveins menn hrukku
fyrir, ok hrauð Magnús konungr þat skip ok síðan hvert at ǫðru. Flýði
þá Sveinn ok mikill hluti liðs hans, en fjǫlði fell hans manna, ok mart
fekk grið; svá segir Þjóðólfr: 48. Vǫrðr, gekk meirr at morði Magnús,
kjalar vagna, (þat vas frægt) í fagran framstafn varar hrafni; gerði
þar svát þverði þengill, en óx fengi, (skeiðr nam herr at hrjóða)
húskarla lið jarli. 49. Áðr svanfoldar seldi sólrýrandi enn dýri jarls
lá ferð á ferli, fjǫrgrið stǫfum hjǫrva.MAGN. GOD.

Pessi orrosta var dróttinsdag inn næsta fyrir jól; sva segir Pjóöólfr:

50. Rçmm vas hildr, sús hramma flaut, þás feigir létu harðelds viðir
bçröusk, fjçr gnýstafir hjçrva

(herr gekk snart at snerru) (þjóð sçkk niör) at nauöum, sunnudags of
unnin; nár á hverri bçru.

Magnús konungr tók þar vii. skip af Sveins mçnnum; sva segir Pjóðólfr:

51. Hrauð Áleifs mçgr áðan (jçfurr vá sigr) ens digra

Ok enn kvaö hann:

52. Mist hafa Sveins at sýnu, sverögautr, fçrunautar (hçrö es heldr of
oröin) heimkvçmu (fçr beima) ;

(fregnat slikt ór Sogni) sjau skip (konur hnipnar).

hrærir hausa þeira, hreggi æst, ok leggi (sjár þýtr auös of órum) unnr
á sanda grunni.

53. Gær sák, grjóti stóru gein hauss fyrir, steini, (fóra fylking þeira
fast) harðliga kastat;

ofan keyrðum vér (orðum jçrö muna Sveinn of varða), staðar hefr stafn i
miðju, strandhçgg, numit landi.

15

Sveinn flýði þegar um nóttina til Sjálandz með því liði, sem undan
hafði komizk ok honum vildi fylgja, en Magnus konungr lagði at landi
skip sin ok lét þegar um nóttina lið sitt fara á land; en snimma um
morgininn kómu þeir ofan meö strandhçgg mikil; þess getr Pjóðólfr
skåld:

K. 31. Flótti Sveins konungs. 25

Magnús konungr helt þegar sunnan sinu liði til Sjálandz eptir Sveini.
En þegar er Magnús lið kom at, þá flýði Sveinn þegar á land upp ok alt
liö hans; en Magnús konungr sótti eptir þeim ok rak flóttann, drap
slikt, er þeir náðu; svá segir Pjóðólfr:

54. Spurði einu orði (çld blóöroðna skjpldu) satt 's at svá mçrg (åtti)
Selunds mær, hverr vé bæri; auðtróðu varð auðit yfir of skog at spróga;
titt bar týmargr flótti til Hringstaða iljar.

55. Saurstokkinn bar svira snarr Skçnunga harri, undr 's nema allvaldr
Lundar aldrprúðr fyrir haldi; gær flugu mold ok mýrar, merki jarls ens
sterkja slóð drap framm at flóði, flaugar dçrr, of hauga.

Sveinn flýði þá yfir á Fjón; en Magnús konungr fór þá herskildi yfir
Sjáland ok brendi viöa fyrir þeim mçnnum, er um haustit hçföu slegizk i
flokk meö Sveini; svá segir PjóÖólfr: 56. Náði jarl at evÖa 57. Rçnd
(lézt) ræsir Prænda

jçfra setr á vetri; (reiör) þorðir (bú) meiða,

lézt eigi þú litla hús namt hvert ok eisu

landvçrn af þér standa; (hyrfeld) gefa eldi;

máttir, Magnús, hætta, §'r9u vildir þú gjalda,

mildr, i fólk und skildi; gæöinga vinr, skæöar

nefa Knúts vas þá nýtum (çrt rendu þeir undan)

nær, sem ráðinn væri. jarls fylgjorum dylgjur.

K. 32. Brent Fjón.

Pegar er Magnús konungr spuröi til Sveins, þá helt hann sinu liöi yfir
til Fjóns. En þegar er Sveinn spuröi þat, þá gekk hann á skip ok siglöi
ok kom fram á Skáni, fór þaöan i Gautland ok siöan á fund Svía-konungs.
En Magnus konungr gekk upp á Fjóni, lét þar ræna ok brenna fyrir
mçrgum. Allir Sveins menn, þeir sem þar váru, flýöu brot víðz vegar;
sva segir Pjóöólfr:

58. Hrindr af hróka landi 59. Menn eigu þess minnask, hregg af
eikiveggjum manna Sveins, at kanna,

sunnr (leikr eldr of unninn viga Freys, sizt vóru, óör) i lopt upp
glóðum; vefgefn, þríar stefnur;

bær logar hçlfu hæra vçn es fagrs á Fjóni

(hjónum nær) á Fjóni, fljóðs (dugir vçpn at rjóöa),

(ræfr þola nauö ok næfrar) verum meö fylköu folki Norömenn sali brenna.
framm i vápna glammi.

Eptir þetta gekk alt fólk undir Magnús konung i Danmçrk. Pá var þar
friðr góðr inn øfra hlut vetrar; setti þá Magnús konungr sina menn til
landstjórnar um alt land þar i Danmçrk. En er á leiö várit, þá fór hann
herliöi sinu norör i Nóreg ok dvalöisk þar mjçk lengi um sumarit.

K. 33. Orrosta viö Helganes.

En er Sveinn spuröi þat, þá reiö hann þegar út á Skáni ok haföi lið
mikit ór Svia-veldi. Tóku Skánungar vel viö honum; eflðisk hann þá at
liði; fór siöan ut i Sjáland ok lagöi þar undir sik, sva Fjón ok allar
eyjar. En er þat spuröi Magnus konungr, þá eflöisk hann at liöi ok at
skipum ok helt siöan suör til Dan-MAGN. GÖÐ.

markar. Hann spuröi, hvar Sveinn lá meö her sinn; helt Magnús konungr
þá til móts viö hann; varör fundr þeira þar sem Helganes heitir, ok var
þat at kveldi dags. En er orrosta tóksk, haföi Magnus konungr liÖ minna
ok skip stærri ok skipuö betr; svá segir Arnórr jarlaskáld:

60. Vitt hefk heyrt at heiti røkr çndurt baö randir Helganes, þars eigi
reggbúss saman leggja, vågs enn viöa frægi rógskýja helt, Rygja,
vargteitir hrauö marga; regni haustnatt gegnum.

Orrosta var in snarpasta, en er á leiö nóttina, geröisk mikit mannfall.
Magnus konungr skaut alla nóttina handskoti; þess getr Pjóöólfr:

61. Hizig laut, es heitir mætr helt mçrgu spjóti Helganes, fyr kesjum
Mœra gramr i snæri; (sukku sárir rekkar) odd rauö aski studdan Sveins
ferö (bana veröir) ; ç>rr landreki dçrrum.

Pat er skjótast at segja af orrostu þessi, at Magnús konungr hafÖi
sigr, en Sveinn flýði; var skip hans hroöit meö stçfnum, ok çll skip
Sveins çnnur váru hroöin. Svá segir Pjóöólfr:

62. Flýði jarl af auöu, réö herkonungr hrjóöa ótvinn, skipi sinu
hneitis egg i sveita; morð, þars Magnus gerði sprændi blóö á brýndan
meinfœrt, þaðan, Sveini; brand; vá gramr til landa.

Ok enn segir Arnórr:

63. Skeiðr tók Bjarnar bróöur (þjóð røri þeirar tiöar

ballr Skçnunga allar þingat) gramr með hringum.

Par feil mikit liö af Sveins mçnnum; fekk Magnus konungr ok hans menn
mikit hlutskipti; svá segir PjóÖólfr:

64. Skjçld bark heim frá hjaldri vçpn gatk friö, en fljóöi (hlauzk mér
til þess) gauzkan, fyrr sagöak þat kyrru, ramr vas suör á sumri þar
fekk ek hjalm, es hilmir sverödynr, ok þó brynju; harÖfengr Dani baröi.

Sveinn flýði þá upp á Skáni ok alt liö hans, þat er undan komsk, en
Magnús konungr ok hans liö ráku flóttann langt á land upp, ok varö þá
litil viörtaka af Sveins mçnnum eöa bóndum; sva segir PjóÖólfr:

65. Bauö Áleifs sonr áÖan snarr baö hilmir herja, upp á land at standa,
(hér 's skark i Danmçrku) gekk meö manndýrð mikla fleygir hvast of
hauga Magnús reiör af skeiöum; hestr, of Skáney vestan.4 22

Siöan lét Magnus konungr fara herskildi alt um byggÖina; svá segir
Pjóöólfr:

66. Nú taka Norðmenn knýja, nær gçngum vér stçngum, (berkak) Magnus
merki (minn skjçld á hliö) sjaldan; Siðan tóku þeir at brenna byggÖina;
flýði þá fólk alt viz vegar undan; svá segir Pjóðólfr:

skýtra skeifum fœti Skáney yfir sláni (fár vegr es mér fegri fundinn)
suÖr til Lundar.

67. Bçrum járn at œrnu iskçld á liö visa, skjótt riða nú skreyttar
Skónunga lokvánir; rauör leikr of bœ breiðan bráör at óru ráöi

eldr, en œrnir valda atblásendr þvi vási.

68. Svíðr of seggja búöir (siklingr) i (her miklum) (eyðir bvggö) sem
bráöast bjartr eldr Danaveldi;

móör berr hair of heiði hjaldrs Danmarkar skjçtldu, vér hlutum sigr en
sárir Sveins menn fyrir renna.

69. FjçrÖ lét fylkir verða forntraddan mó spornat (leynumk litt) á
Fjóni (liös skjçldunga á miðli) ; muna fvr Magnús syn ja menn Sveins,
þeirs nú renna, (upp fara mçrg i morgin merki) stórra verka.

Sveinn flýöi þá austr á Skáni. Magnús konungr fór þá til skipa sinna ok
helt siöan austr fyrir Skáneyrarsiðu ok varö mjçk búizk af skyndingu.
Pá kvaö Pjóðólfr þetta: 70. Ek hef ekki at drekka hggr fyr oss, en ugga

annars, nema sæ þenna, alllitt Svia kgllumk,

(sýgk ór sçltum ægi (drýgt hçtfum vås fyr visa)

sylg) es jçfri fylgik; viö Skáneyrar siöa.

Sveinn flýöi upp á Gautland ok sótti siöan á fund Svia-konungs ok
dvalöisk þar um vetrinn i góöu yfirlæti.

30 K. 34. Hernaör Magnus konungs.

Magnús konungr snør i aptr ferö sinni, þá er hann haföi undir sik lagt
Skáni; helt þá fyrst i Falstr, veitti þar upgçngu ok herjaöi þar, drap
hann mikit liö, þat er áör var gengit undir Svein; þess getr Arnórr: 35
71. Svik réö eigi eklu hlóö, en hála téöu

allvaldr Dçnum gjalda; hirömenn ara grenni,

lét fullhugaör falla auöar þorn fyr çrnu

Falstrbvggva liö tyggi; ungr valkgstu þunga.MAGN. GÖÐ. 445

Síðan helt Magnus konungr liöi sínu til Fjóns ok herjaöi ok vann þar þá
mikit hervirki; svá segir Arnórr jarlaskáld:

72. Enn rauð fron á Fjóni, minnisk çld, hverr annan fold sótti gramr
dróttar, jafnþarfr blçum hrafni

(ráns galt herr frá hçnum) (çrt gat hilmir hjarta) 5

hringserks lituör merki; herskyldir tøg fyldi.

K. 35. Frá orrostum Magnús konungs. Magnús konungr sat þann vetr i
Danmçrk, ok var þá góðr friðr. Hann haföi ått i Danmçrk orrostur margar
ok haft i çllum sigr. Oddr kikinaskáld segir svi: 1

73. Vas fyr Mikjálsmessu en fyr jól vas çnnur malmgrimm háið rimma;
óhlitulig litlu

fellu Vinör, en vçnöusk (UPP hófsk grimm meö gumnum

vápnhljóöi mjók þjóöir; gunnr) fyr Árós sunnan. Enn segir Arnórr: i

74. Hefnir, fenguö yrkis efni, fjórar hefr þú, randa rýrir Áleifs,
gervik slikt at mólum; reyrar setrs, á einum vetri hlakkar lætr þú
hrælçg drekka allvaldr, est þú ofvægr kallaðr) hauka; nú mun kvæöi
aukask; çrva hriðir frœkn of gçrvar.

Prjár orrostur átti Magnús konungr viö Svein ülfsson; svá segir 2
Pjóðólfr:

75. Háðisk heilli góðu brand rauö buölungr Prænda, hildr, sem Magnus
vildi; berr, iöula, siöan

seir of sigr at þvlja hann ept hervig þrennin

sóknstœrir mér færi; hæra skjçld at gjçldum. 2

K. 36. Frá bréfum Magnus konungs.

Magnus konungr réð þá bæöi fyrir Danmçrk ok Noregi. En eptir þat er
hann haföi eignazk Danaveldi, þá geröi hann sendimenn vestr til
Englandz; fóru þeir á fund Játvarðar konungs ok fluttu honum bréf ok
innsigli Magnús konungs. En þat stóö 3 á bréfum meö kveöjusending
Magnús konungs: »þér munuö spurt hafa einkamál þau, er vér Hçröaknütr
geröum meö oss, at hvárr okkar, sem liföi eptir annan sonlauss, þá
skyldi så taka lçnd ok þegna, þau er hinn haföi átt. Nú er þat svá
oröit, sem ek veit, at þér hafiÖ spurt, at ek hefi tekit alt Dana-veldi
i arf eptir 3 Hçröaknut; hann átti, þá er hann andaðisk, engum mun síðr
England en Danmçrk ; kçllumk ek nú eiga England eptir réttum måldçgum.
Vil ek, at þú gefir upp riki fyrir mér, en at çörum4 22 HEIMSKRINGLA

kosti mun ek sækja til með styrk hers bæöi af Dana-veldi ok Nóregi; mun
þá sá ráða lçndurn, er sigrs verðr auðit«.

K. 37. Svçr Játvarðar konungs.

En er Játvarðr konungr haföi lesit bréf þessi, þá svarar 5 hann svá:
»þat er çllum mçnnum kunnigt hér i landi, at Aðalráðr konungr, faöir
minn, var óðalborinn til rikis þessa bæði at fornu ok nýju. Váru vér
iiii. synir hans; en er hann var fallinn fra lçndum, þá tók riki ok
konungdóm Eatmundr bróðir minn, þviat hann var elztr vár brœðra; unða
ek þá vel við, meðan hann lifði. 10 En eptir hann tók rikit Knútr
konungr, stjúpfaðir minn; var þá eigi dælt til at kalla, meðan hann
lifði. En eptir hann var konungr Haraldr bróöir minn, meðan honum varö
lifs auðit. En er hann andaðisk, þá réð Hçröaknütr, bróðir minn, fyrir
Dana-veldi, ok þótti þat þá einu rétt brœðraskipti með okkr, at hann 15
vær i konungr bæöi yfir Englandi ok Danmçrk; en ek hafða ekki riki til
forráða. Nú andaðisk hann; var þat þá ráð hér allra landzmanna at taka
mik til konungs hér i Englandi. En meðan ek bar ekki tignarnafn,
þjónaða ek minum hçföingjum eigi stórligarr en þeir menn, er enga ætt
áttu hér til rikis. Nú hefi 20 ek tekit hér konungs vigslu ok svá
fulliga konungdóm, sem faðir minn hafði fyrir mér; nú mun ek þetta nafn
eigi upp gefa at mér lifanda. En ef Magnús konungr kømr higat til landz
með her sinn, þá mun ek eigi liöi samna i mot honum, mun hann kost eiga
at eignask England ok taka mik áðr af lifdçgum. Segið 25 honum svá min
orð«. Fóru þá sendimenn aptr ok kómu á fund Magnús konungs ok segja
honum alt sitt ørendi. Konungr svarar tómliga ok mælti þó svá: »ek ætla
hitt munu vera sannast ok bezt fallit, at låta Eatvarð konung hafa riki
sitt i ró fyrir mér, en halda þessu riki, er guð hefir mik eignask
látit«.Uphaf Haraldz konungs harðráða.

K. i.

Haraldr, sonr Sigurðar syr, bróðir Óláfs konungs ins helga sammœðri,
hann var á Stiklarstçöum i orrostu, þá er inn helgi Óláfr konungr feil;
varö Haraldr þá sárr ok komsk i brot með çörum flottamçnnum; svá segir
Pjóöólfr: 5

76. Hvast frák Haugi et næsta skildisk hann, ok hulöi hlifél á gram
drifa, hjalmsetr gamall vetra en Bolgara brennir tyggi tolf ok þriggja,
brœðr sinum vel tœði; trauðr við Áleif dauÖan.

Rçgnvaldr Brúsason flutti Harald ór orrostu ok kom honum til io bónda
nçkkurs, er bjó i skógi langt f rå çörum mçnnum; var Haraldr þar
læknaör, til þess er hann var heill. Siöan fylgöi sonr bónda honum
austr um Kjçl, ok fóru þeir alt markleiöi, þat er svá mátti, en ekki
alþýöuveg. Vissi bóndason ekki til, hverjum hann fylgöi; ok er þeir
riöu milli eyöiskóga nçkkurra, þá kvað 15 Haraldr þetta:

77. Nú lætk skog af skógi hverr veit nema ek verÖa skreiöask litils
heiöar; viöa frægr of siöir.

Hann fór austr um Jamtaland ok Helsingjaland ok svá til Sviþjóðar; fann
hann þar Rçgnvald Brúsason ok mjçk marga 20 aðra þá menn, er komizk
hçföu ór orrostu menn Óláfs konungs.

K. 2. Ferð Haraldz til Miklagarðz.

Eptir um várit fengu þeir sér skipan ok fóru um sumarit austr i
Garöaríki á fund Jarizleifs konungs, váru þar um vetrinn; svá segir
Bçlverkr: 25

78. Mildingr straukt of mækis en gramr (né frák fremra munn, es lézt af
gunni; friðskeröi þér veröa) holds vant hrafn of fyldan austr vast år
et næsta hrás; þaut vargr i ási; çröiglyndr i Gçröum.4 22 HEIMSKRINGLA

Jarizleifr konungr tók vel viö þeim Haraldi; gerðisk Haraldr þá
hçföingi yfir landvarnarmçnnum konungs ok annarr Eilifr, sonr Rçgnvaldz
jarls; svá segir Pjóöólfr:

79. Eitt hçföusk at Austrvinöum ók 5 Eilifr þars sat, i çngvan krók;

hçföingjar tveir; vasa Læsum léttr

hamalt fylkÖu þeir; liðsmanna réttr.

Haraldr dvalðisk i Garðariki nçkkura vetr ok fór víða um Austrveg.
Siðan byrjaöi hann ferö sina út i Grikland ok haföi 10 mikla sveit
manna; þá helt hann til Miklagarðz; svá segir Bçlverkr:

80. Hart kníði svçl svartan mætr hilmir så malma snekkju brand, fyr
landi, Miklagarðs fyr barði; skúr, en skrautla bçru m<?rg skriöu beit
at borgar skeiðr brynjaöar reiöi; barmfçgr hóum armi.

K. 3. Frá Haraldi Sigurðarsyni. Pá réð fyrir Griklandi Zóe drótning in
rika, ok með henni Michael Kátalaktús. En er Haraldr kom til Miklagaröz
á fund drótningarinnar, þá gekk hann þar á mála ok fór þegar um haustit
20 á galeiör meö hermçnnum þeim, er fóru út i Griklandzhaf. Helt
Haraldr sveit af sínum mçnnum. Pá var hçföingi yfir herinum så maör, er
nefndr er Gyrgir; hann var frændi drótningar. En er Haraldr haföi verit
litla hriö i herinum, áör en Væringjar þýddusk mjçk til hans, ok fóru
þeir allir saman, þegar er bardagar 25 váru; kom þá svá, at Haraldr
geröisk hçföingi yfir çllum Væringjum. Fóru þeir Gyrgir viöa um
Griklandzeyjar, unnu þar herskap mikinn á kussorum.

K. 4. Hlutan Haraldz ok Gyrgis. Pat var eitt hvert sinn, er þeir hçföu
farit um land ok skyldu 30 taka sér náttból viö skóga nçkkura, ok kómu
Væringjar fyrstir til náttstaöar ok vçlöu þeir sér tjaldstaöi þá, er
þeir sá bazta ok hæst lágu, þviat þar er svá håttat, at land er blautt,
ok þegar er regn koma þar, þá er ilt at búa þar, er lágt liggr. Pá kom
Gyrgir, hçföingi hersins, ok er hann sá, hvar Væringjar hçföu 35
tjaldat, baö hann þá i brot fara ok tjalda i çörum staö, segir, at hann
vill þar tjalda. Haraldr segir svá: »ef þér komiö fyrri til náttbóls,
þá takiö þér yðr náttstaö, þá munu vér þar tjalda i çörum staö, sem oss
líkar; gerið þér nú ok svá, tjaldið þar, semHAR. HARD. 449

þér viliö, i çörum staö; hugöa ek, at þat væri réttr Væringja hér i
veldi Grikkja-konungs, at þeir skulu vera sjálfráða ok frjálsir um alla
hluti fyrir çllum mçnnum, en vera konungi einum ok drótningu þjónostu
skyldir«. Preyttu þetta með kappmæli, þar til er hvárirtveggju
vápnuðusk; var þá við sjálft, at þeir mundu 5 berjask. Kómu þá til inir
vitrustu menn ok skildu þá; sçgöu þeir sva, at betr var fallit, at þeir
sættisk um þetta mál ok gerði skipan á með sér gløggliga, svá at eigi
þyrfti optarr slika deilu lim. Var þá stefnulagi á komit meö þeim, ok
skipuðu inir beztu menn ok inir vitrustu. En á þeiri stefnu réðu þeir
þat svá, at 10 samt kom meö çllum, at hluti skyldi i skaut bera ok
hluta meö Grikkjum ok Væringjum, hvárir fyrri skyldi riöa eöa róa eöa
til hafnar leggja ok kjósa um tjaldstaÖi; skyldi því hvárrtveggi una
þá, sem hlutr segÖi. Siöan váru hlutir gçrvir ok markaÖir. På mælti
Haraldr viö Gyrgi: »ek vil sjá, hversu þú markar þinn 15 hlut, at eigi
markim vit á eina lund báöir«. Hann geröi svá. Siöan markaöi Haraldr
sinn hlut ok kastaöi i skautit, ok svá báðir þeir. En sá maör, er
hlutinn skyldi upp taka, þá tók hann upp annan ok helt milli fingra sér
ok brå upp hendinni ok mælti: »þessir skulu fyrri riöa ok róa ok til
hafnar leggja ok kjósa sér 20 um tjaldstaÖi«. Haraldr greip til
handarinnar ok tók hlutinn ok kastaöi út á sjá; siöan mælti hann:
»þessi var várr hlutr«. Gyrgir segir: »hvi léztu eigi sjå fleiri
menn«?. »Sé nú, segir Haraldr, þann er eptir er; muntu þar kenna þitt
mark«. Siöan var athugat um þann hlutinn, ok kendu allir þar mark
Gyrgis. Var þat dæmt, 25 at Væringjar skyldi kørna kosti hafa um alt
þat, er þeir þreyttu um. Fleiri hlutir uröu til þess, er þeir uröu eigi
ásáttir, ok hlauzk jafnan svá, at Haraldr haföi sitt mål.

K. 5. Frá Haraldi Siguröarsyni.

Peir fóru allir samt um sumarit ok herjuöu. På er allr var 30 herrinn
saman, lét Haraldr sina menn vera fyrir útan bardaga, eöa ella þar, er
minst var mannhætta, ok lézk varask vil ja, at hann týndi herliöi sinu.
En er hann var einn saman meÖ sinu liði, þá lagÖisk hann svá fast til
at berjask, at annat tveggja skyldi hann fá sigr eöa bana. Sva bar
optliga til, þá er Haraldr 35 var hçföingi yfir liÖinu, at hann vann
sigr, þá er Gyrgir vann ekki. Petta funnu hermenn ok kçlluöu betr fara
mundu sitt mål, ef Haraldr væri einn hçföingi yfir çllum herinum, ok
ámæltu hertoganum, at ekki yröi af honum eöa hans liöi. Gyrgir segir,

at Væringjar vildu ekki liö veita honum, bað þá fara i annan stað, en
hann foeri með çörum herinum, ok vinna þvílikt sem þeir mætti. Fór þá
Haraldr frá herinum ok Væringjar með honum ok Látínumenn. Gyrgir fór
meö Grikkja her. Sýndisk þá, hvat 5 hvárr mátti; fekk Haraldr jafnan
sigr ok fé, en Grikir fóru heim til Miklagaröz, nema ungir drengir,
þeir er få vildu sér fjár, sçmnuöusk til Haraldz ok hçföu hann þá fyrir
hertoga. Lagöisk hann þá meö her sinn vestr i Affriká, er Væringjar
kalla Serkland; eflöisk hann þá mjçk at liöi. í Serklandi eignaðisk
hann io lxxx. borga, váru sumar gefnar upp, en sumar tók hann meö
valdi. Síöan fór hann til Sikileyjar; sva segir Pjóðólfr:

81. Tøgu må tekna segja áör herskçröuör harðan (tandrauös) á Serklandi
hildar leik und skildi, (ungr hætti sér) átta Serkjum hættr, i sléttri

15 (ormtorgs hotuör) borga, Sikileyju gekk hevja.

Svá segir Illugi Bryndœlaskáld:

82. Brauzt und Mikjál mæztan sonr Buöla bauð sinum) (mógum heim, sem
frógum, Sunnlçmd, Haraldr, rçndu.

Hér segir þat, at þá var Mikjáll Grikkja-konungr i þenna tima. 20
Haraldr dvalöisk marga vetr i Affriká, fekk óf lausafjár, gull ok allz
konar dýrgripi. En alt þat fé, er hann fekk ok eigi þurpti hann at hafa
til kostnaöar sér, sendi hann meö trünaöarmçnnum sinum norðr i Hólmgarð
i vald ok gæzlu Jarisleifs konungs, ok drósk þar saman ógrynni fjár,
sem likligt er at vera myndi, er 2- hann herjaöi þann hluta heimsins,
er auögastr var at gulli ok dýrgripum, ok svá mikit sem hann geröi at,
er meö sçnnu var áör sagt, at hann mundi eignazk hafa lxxx. borga.

K. 6. Orrosta i Sikiley.

En er Haraldr kom til Sikileyjar, þá herjaöi hann þar ok 3o lagði þar
meö liöi sinu til einnar borgar mikillar ok fjçlmennrar. Settisk hann
um borgina, þviat þar váru sterkir veggir, svá at honum þótti ósýnt, at
brjóta myndi mega. Borgarmenn hçföu vist gnóga ok çnnur fçng, þau er
þeir þurftu til varnar. Pá leitaöi hann þess ráös, at fuglarar hans
tóku smáfugla, er 3- hreiöruöusk i borginni ok flugu á skog um daga at
taka sér mat. Haraldr lét binda á bak fuglunum lokarspánu af tyrvitré
ok steypöi vaxi ok brennusteini ok lét slå eldi i; flugu fuglarnir,
þegar er lausir urðu, allir senn i borgina at vitja unga sinna ok
híbýla, er þeir áttu i húsþekjum, þar er þakt var reyr eöa hálmi;HAR.
HARD.

þá laust eldinum af fuglunum i húsþekjurnar. En þótt einn hverr bæri
lítla byrði eldz, þá varö þat skjótt mikill eldr, er margir fuglar báru
til víða um borgina i þekjur, ok því næst brann hvert hus at çöru, þar
til er borgin logaði. På gekk fólkit alt ór borginni ok bað sér
miskunnar, þeir inir sçmu, er áðr hçföu 5 margan dag drembiliga mælt ok
háðuliga til Grikkja-hers ok hçföingja þeira; gaf Haraldr çllum mçnnum
grið, þeim er þess beiddu; fekk síðan vald yfir þeiri borg.

K. 7. Orrosta um aðra borg.

Qnnur borg var su, er Haraldr lagöi til liöi sinu; sú var 10 bæði
fjçlmenn ok sterk, svá at engi var ván, at þeir fengi brotit, vellir
harðir ok sléttir umhverfis borgina. På lét Haraldr taka til at grafa
grçft, frá þar sem feil bekkr einn, ok var þar djúpt gil, svá at ekki
mátti þannig sjá ór borginni. Peir fluttu moldina út á vatnit ok létu
straum i brot bera. Váru þeir at þessu verki 15 bæði dag ok nótt, var
skipt til sveitum; en herrinn gekk alla daga útan at borginni, en
borgarmenn gengu i vigskçrö, ok skutu hvárir á aðra, en um nætr sváfu
þeir hvárirtveggju. En er Haraldr skilöi þat, at jarðhús þat var svá
langt, at þá mvndi vera komit inn um borgarvegginn, þá lét hann vápnask
liö sitt. Pat 20 var móti degi, er þeir gengu inn i jarðhúsit; en er
þeir kómu til enda, grófu þeir upp yfir hpfuð sér, þar til er Steinar
urðu fyrir iími settir, þat var gólf i steinhçllinni. Siðan brutu þeir
upp gólfit ok gengu upp i hçllina. Par sátu fyrir menn margir af
borgarmçnnum, snæddu þar ok drukku, ok var þeim þat inn mesti 25
óvísavargr, þvíat Væringjar gengu þar við brugðnum sverðum ok drápu þar
þegar suma, en sumir flýðu, þeir er þvi kómu við. Væringjar sóttu eptir
þeim, en sumir tóku borgarhliðin ok luku upp, gekk þar inn allr fjçlöi
hersins. En er þeir kómu i borgina, þá flýði borgarlýðrinn, en margir
báðu griða, ok fengu þat allir, 3° er upp gáfusk. Eignaðisk Haraldr
borgina með þessum hætti ok þar með ógrynni fjár.

K. 8. Orrosta við ina þriöju borg.

Ina þriðju borg hittu þeir, þá er mest var af þessum çllum ok sterkust
ok rikust at fé ok fjçlmenni. Váru um þá borg diki 35 stór, svá at þeir
sá, at ekki mátti þar vinna með þvílíkum brçgöum sem inar fyrri borgir;
lágu þeir þar mjçk lengi, svá at þeir fengu ekki at gçrt. En er
borgarmenn sá þat, þá dirfðusk

þeir við. Peir settu fylkingar sínar uppi á borgarveggjum, síðan luku
þeir upp borgarhliðum ok œpöu á Væringja, eggjuöu þá ok báðu þá ganga i
borgina ok frýðu þeim hugar, sçgöu, at þeir væri ekki betri til orrostu
en hœsn. Haraldr baö sina menn 5 låta, sem eigi vissi, hvat þeir sçgÖu
— »vér gerum ekki at, segir hann, þótt vér rennim til borgarinnar; þeir
bera vápn sin á oss undir foetr sér niðr; en þótt vér komim i borgina
meö nçkkura sveit, þá hafa þeir vald at byrgja inni þá er þeir vil ja,
en suma úti, þvíat þeir hafa yfir çll borgarhliÖ gæzlu io sett; vér
skulum gera þeim eigi minna skaup ok skulum låta þá sjå, at vér óttumk
þá ekki; skulu várir menn ganga fram á vçlluna sem næst borginni ok
gæta þó þess, at ganga eigi i skotmál þeira; skulu várir menn allir
fara vápnlausir ok gera sér leik ok låta þat sjá borgarmenn, at vér
hirðum ekki um 15 fylkingar þeira«. Siöan var svá nçkkura daga.

K. 9. Frá Úlfi ok Haldóri.

Menn islenzkir eru nefndir, þeir er fóru þar meö Haraldi konungi,
Haldórr, sonr Snorra goöa — hann haföi þessa fråsçgn hingat til landz —
annarr var ülfr Úspaksson, Ósvífrssonar ins 20 spaka; þeir váru báðir
inir sterkustu menn ok allvápndjarfir ok váru inir kærstu Haraldi; þeir
váru báðir i leikinum. En er þessa leið hafði farit nçkkura daga, þá
vildu borgarmenn sýna enn meira kapp; gengu þeir þá ekki meö vápnum upp
á borgar-veggina, en létu þó opin standa borgarhliöin. En er þat sá 25
Væringjar, þá gengu þeir einn dag svá til leiksins, at þeir hçföu sverö
undir mçtlum ok hjálma undir hçttum. En er þeir hçföu leikit um hriö,
þá sá þeir, at borgarmenn undruöusk ekki; þá tóku þeir skjótt vápnin,
runnu siöan at borgarhliöinu. En er borgarmenn sá þat, gengu þeir i
móti vel ok hçföu sin alvæpni, 30 tóksk þar bardagi i borgarhliöinu.
Væringjar hçföu engar hlifar, nema þat er þeir sveipuöu mçtlum um
vinstri hçnd sér, uröu þeir sárir, en sumir fellu, en allir váru
nauöuliga staddir; Haraldr, ok þat liö meö honum, er var i herbúðum,
sótti til at veita mçnnum sinum. En borgarmenn váru þá komnir upp á 35
borgarveggi, skutu ok grýttu á þá; varö þá hçrö orrosta; þótti þeim, er
i borgarhliöinu váru, vera seinna gengit at hjálpa sér en þeir vildu.
En er Haraldr kom at borgarhliöinu, þá feil merkismaör hans; þá mælti
hann: »Haldórr, tak upp merkit«. Haldórr svaraöi ok tók upp stçngina ok
mælti óvitrliga: »hverrHAR. HARD.

453

mun merki bera fyrir þér, ef þú fylgir svá blauÖliga, sem nú er um
hriö?«. Var þat meir reiöimál en sannyröi, þvíat Haraldr var inn
vápndjarfasti maðr. Sóttu þeir þá i borgina, var þá bardagi harör ok
lauk svá, at Haraldr haföi sigr ok vann borgina. Haldórr varö sárr
mjçk, haföi sår mikit i andliti, ok var þat 5 lýti alla æfi, meöan er
hann liföi.

K. 10. Orrosta viö iiii. borg.

SÚ var in iiii. borg, er Haraldr kom til meÖ her sinn, er mest var af
çllum þeim, er áör var frå sagt, ok svá var hon styrk, at þeir sá enga
ván vera, at þeir fengi hana brotit. Siöan sátu þeir 10 um borgina ok
gerðu umsátir, sva at engi fçng mátti til flyt ja borgarinnar. En er
þeir hçföu litla hriö dvalzk, þá fekk Haraldr sjúkleik, svá at hann
lagðisk i rekkju; lét hann setja sitt landtjald brot frå çörum
landtjçldum, þviat honum þótti sér þat ró, at heyra eigi gný ok glaum
herliðsins. Menn hans kómu tíöum meö 15 flokka til hans ok frå ok
spyrja hann råöagøröar; þat sá borgar-menn, at nçkkurar nýlundur váru
meö Væringjum; gerðu þeir til njósnarmenn at forvitnask, hverju slikt
myndi gegna. En er njósnarmenn kómu aptr til borgarinnar, þá kunnu þeir
segja þau tiöendi, at hçföingi Væringja væri sjúkr, ok fyrir þá sçk var
20 engi atsókn til borgar. En er svá haföi liöit fram um hriö, þá
minkaöi mátt Haraldz; gerÖusk þá hans menn mjçk hugsjúkir ok daprir;
slikt alt spurÖu borgarmenn. Par kom, at sva þrongði sótt Haraldi, at
andlát hans var sagt um allan herinn. Siöan fóru Væringjar til tals viö
borgarmenn ok segja þeim li flåt hçföingja 25 sins, báöu kennimenn
veita honum grçpt i borginni. En er borgarmenn spuröu þessi tiöendi, þá
váru þeir margir, er þar réöu fyrir klaustrum eöa çÖrum storstçÖum i
borginni, þá vildi hverr gjarna þat lik hafa til sinnar kirkju, þvíat
þeir vissu, at þar myndi fylgja ofr mikit. Skrýddisk þá allr fjçlöi
kennimanna ok gekk 30 út ór borginni meö skrin ok helga dóma ok geröu
fagra prócessiónem. En Væringjar gerÖu ok mikla likferö; var þá
líkkistan borin hått ok tjaldat yfir pellum, borin þar yfir merki mçrg.
En er slikt var borit inn um borgarhliöit, þá skutu þeir niÖr kistunni
um þvert hliöit borgarinnar, fyrir huröirnar; blésu 35 þá Væringjar i
alla lúðra sina herblástr ok brugöu sveröunum; þusti þá allr Væringja
herr ór herbúöunum meö alvæpni ok hljópu þá til borgarinnar meö ópi ok
kalli. En munkar ok aörir kennimenn, þeir er ut hçföu gengit i likferö
þessa, kepöusk hvárir4 22 HEIMSKRINGLA

viö aöra, at fyrstir ok fremstir vildi út ganga at taka við ofrinu, þá
var þeim nú hálfu meira kapp á þvi at vera sem first Væringjum, þviat
þeir drápu hvern þann, er þeim var næst, hvárt er hann var klerkr eða
óvigðr. Væringjar gengu svá um alla 5 borgina þessa, at þeir drápu
mannfólkit, en ræntu alla staði i borginni ok tóku þar ógrynni fjár.

K. il. Frá Haraldi konungi.

Haraldr var marga vetr i hernaði þessum, er nú var frå sagt, bæði i
Serklandi ok Sikileyju. Siðan fór hann aptr til Mikla-IO garðz með her
þenna ok dvalðisk þar litla hriö, áðr hann byrjaði ferð sina út i
Jórsalaheim. Pá lét hann eptir málagull Grikkjakonungs ok allir
Væringjar, þeir er til ferðar réðusk meö honum. Svá er sagt, at i çllum
ferðum þessum hafði Haraldr áttar xviii. fólkorrostur; sva segir
Pjóðólfr: 15 83. Pjóð veit, at hefr háðar hçss arnar rautt hvassar,
hvargrimmligar rimmur hróðigr konungr, blóði

(rofizk hafa opt fyr jçfri) (imr gåt krós hvars kómuð)

átján Haraldr (sáttir) ; klœr, áðr hingat fcerir.

K. 12. Jórsala-ferð Haraldz konungs. 20 Haraldr fór liði sinu út til
Jórsalalandz, fór þá siðan yfir til Jórsalaborgar, en hvar sem hann fór
um Jórsalaland, váru allar borgir ok kastalar gefnir i vald hans; svá
segir Stúfr skåld, er heyrt hafði konunginn sjálfan frá þessum tiðendum
segja:

84. Fór ofrhugi enn øfri ok með œrnu riki

25 eggdjarfr und sik leggja óbrunnin kom gunnar

(fold vas viga valdi heimil jçrö und herði.

virk) Jórsali (ok Girkjum) ; Hafi riks þars vel likar. Hér segir frá
því, at þetta land kom óbrunnit ok óherjat i vald Haraldz. Fór hann þá
ut til Jórdánar ok laugaði sik þar, sem 30 háttr er til annarra
pálmara. Haraldr varði stórfé til grafar dróttins ok kross ins helga ok
til annarra heilagra dóma á Jórsala-landi. Pá friðaði hann veginn alt
út til Jórdánar ok drap raufara ok annat hernaðarfólk; sva segir Stúfr:

85. Stóðusk rçb ok reiði- enn fyr afgørÖ sanna 35 (rann þat svikum
manna) (illa gat frå stilli)

Egöa grams á ýmsum þjóö fekk visan váða.

-orð Jórdánar borðum; Vist of aldr með Kristi.

Pá fór hann aptr til Miklagarðz.HAR. HARD.

K. 13. Haraldr konungr settr i dýflizu.

Pá er Haraldr var kominn til Miklagaröz af Jórsalalandi, fýsti hann at
fara i Norörlçnd til óöala sinna; haföi hann þá spurt, at Magnús
Óláfsson, bróðurson hans, var oröinn konungr i Nóregi ok svá i Danmçrk,
segir hann þá upp þjónostu við -Grikjakonung. En er Zóe drótning varð
þessa vçr, varð hon reiö mjçk ok hóf upp sakagiptir viö Harald, talði
þat, at hann myndi hafa misfarit meö Grikjakonungs fé, því er fengizk
heföi i hernaöi, þá er Haraldr haföi verit hçföingi yfir herinum. Máríá
hét ein mær ung ok friö, hon var bróöurdóttir Zóe drótningar; IO þeirar
meyjar haföi Haraldr beöit, en drótning synjaöi. Svá hafa sagt
Væringjar norör hingat, þeir er verit hafa i Miklagaröi á måla, at sú
sçgn væri þar hçfö af fróöum mçnnum, at Zóe drótning vildi sjálf hafa
Harald sér til mannz, ok sú sçk væri revndar mest viö Harald, er hann
vildi brot fara ór Miklagaröi, þó at annat væri upp borit fyrir alþýöu.
Pá var sá Grikja-konungr er hét Konstantínús Mónomákús; hann réö ríkinu
meö Zóe drótningu. Af þessum sçkum lét Grikja-konungr taka hçndum
Harald ok færa hann til dýflizu..

K. 14. Jartegnir Óláfs konungs. Blindaör Grikkja-konungr. 2q

En er Haraldr kom mjçk svá til dýflizunnar, þá sýndisk honum inn helgi
Öláfr konungr ok segir, at hann myndi hjálpa honum. Par á strætinu var
siöan kápella ok helguö Óláfi konungi, ok hefir sú kápella þar staöit
siöan. Dýfliza sú var þannig gçr, at þar er turn hår ok opinn ofan, en
dyrr af strætinu i at ganga; 2. var Haraldr þar inn látinn ok meö honum
Haldórr ok ülfr. Næstu nótt eptir kom ein rik kona ofan á dýflizuna ok
haföi gengit upp meö stigum nçkkurum, ok þjónostumenn hennar ii; þau
létu siga ofan streng nçkkurn i dýflizuna ok drógu þá upp. Pessarri
konu haföi inn helgi Öláfr konungr unnit bót fyrr ok 30 haföi þá
vitrazk henni, at hon skyldi leysa bróður hans ór prisund På fór
Haraldr þegar til Væringja, ok stóðu þeir upp allir i mot honum ok
fçgnuöu honum vel. Siöan vápnaöisk allr herrinn, ok gengu þar til, er
konungrinn svaf; þeir taka konunginn hçndum ok stinga ór bæöi augun;
svá segir Pórarinn Skeggjason i sinni 35 drápu:

86. Náöi gçrr en glóðum, stólþengill gekk strçngu

Griklands, jçfurr handa, steinblindr aöalmeini.4 22

Sva segir ok Pjóöólfr skåld:

87. Stólþengils lét stinga lagði allvaldr Egöa

(styrjçld vas þá byrjuð) austr á bragning hraustan

evöir augu bæöi gråligt mark, en Girkja

5 út. heiöingja sútar; gptu fór stillir.

I þessum tveim drápum Haraldz ok mçrgum çörum kvæðum hans er getit
þess, at Haraldr blindaöi sjálfan Grikkja-konung; nefna mætti til þess
hertoga eÖa greifa eöa annars konar tignarmenn, ef þeir vissi, at þat
væri sannara, þviat sjálfr Haraldr flutti þessa 10 sçgn ok þeir menn
aörir, er þar váru meö honum.

K. 15. Ferö Haraldz konungs ór Miklagaröi.

Um þá sçmu nótt gengu þeir Haraldr at þeim herbergjum, er Máriá svaf i,
ok taka hana i brot meö valdi. Siöan gengu þeir til galeiöa Væringja ok
tóku tvær galeiðrnar, røru siöan inn i 15 Sjáviðarsund. En er þeir kómu
þar, er járnrekendr lágu um þvert sundit, þá mælti Haraldr, at menn
skyldi skipask til ára á hvárritveggju galeiöinni, en þeir menn, er
eigi røru, skyldu allir hlaupa aptr i galeiðina ok hafa hverr húðfat
sitt i faðmi sér; rendu svá galeiðrnar upp á járnrekendr; þegar er
festi ok skriðinn 20 tók af, þá bað hann alla menn hlaupa fram i. På
steypði galeið þeiri, er Haraldr var å, ok stçkk sú af járnum viö
riÖinn, en onnur sprakk, er reið á járnum, ok týndisk þar mart, en sumt
var tekit af sundi; meö þessu komsk Haraldr ut af Miklagaröi, fór svá
inn i Svartahaf. En áðr en hann siglði frá landi, setti 25 hann upp á
land jungfrúna ok fekk henni gott fçrunevti aptr til Miklagarðz, bað
hana þá segja Zóe, frændkonu sinni, hversu mikit hon haföi vald á
Haraldi, eöa hvárt nçkkut haföi drótningar riki fyrir staöit, at hann
mætti fá jungfrúna. Pá siglöi Haraldr norör i Ellipalta, fór þaöan alt
um Austrriki. I þessum feröum 30 orti Haraldr gamanvisur, ok eru saman
xvi., ok er eitt niörlag at çllum; þessi er ein:

88. Sneiö fyr Sikiley viöa vættik minnr, at motti

súö; vórum þá prúÖir, myni enn þinig nenna;

brýnt skreiö, vel til vánar, þó lætr Gerðr i Gçröum 35 vengis hjçrtr
und drengjum; gollhrings viö mér skolla. Pvi veik hann til Ellisifjar
dóttur Jarizleifs konungs i Hólmgarði.HAR. HARD.

K. 16. Frá Haraldi konungi.

En er Haraldr kom til Hólmgaröz, fagnaöi Jarizleifr konungr honum
forkunnar vel, dvalÖisk hann þar um vetrinn; tók þá i sina varöveizlu
gull þat alt, er hann haföi þannug áðr sent útan af Miklagaröi, ok
margs konar dýrgripi; var þat sva mikit fé, at 5 engi maör norör i lçnd
haföi sét slikt i eins rnannz eigu. Haraldr haföi þrisvar komit i
pólútasvarf, meöan hann var i Miklagaröi. Pat eru þar Içg, at hvert
sinn er Grikkja-konungr deyr, þá skulu Væringjar hafa pólútasvarf; þeir
skulu þá ganga um allar pólútir konungs, þar sem féhirzlur hans eru, ok
skal hverr þá eignask at 10 frjálsu, er hçndum kømr á.

K. 17. Kvánfang Haraldz konungs.

Pann vetr gipti Jarizleifr konungr dóttur sina Haraldi, sú hét
Elisabeth, þá kalla Norömenn Ellisif; þetta tjár Stúfr blindi:

89. Mægð gat allvaldr Egöa golls tók gumna spjalli 15 ógnar mildr þás
vildi; gnótt ok bragnings dóttur.

En at vår i byrjaÖi hann ferö sina ór Hólmgaröi ok fór um várit til
Aldeigjuborgar, fekk sér þar skip ok siglöi austan um sumarit; snøri
fyrst til Svíþjóðar ok lagöi til Sigtúna; sva segir Valgarör af Vell i:
' 20

90. Skauzt und farm enn frizta stýröir hvatt i hçröu (frami veitisk
þér) beiti, hvardyggr jçfurr glyggvi, faröir goll ór Gçröum sátt þás
sædrif létti (grunlaust) Haraldr austan; Sigtún, en skip hnigöu.

K. 18. Félag Haraldz konungs ok Sveins ülfssonar. 2$

Haraldr fann þar Svein ülfsson; þat haust haföi hann flýit fyrir
Magnúsi konungi viö Helganes. En er þeir funnusk, fagnaði hvárr çörum
vel. Óláfr sœnski Svia-konungr var móöurfaöir Ellisif jar, konu
Haraldz, en Ástríðr, móöir Sveins, var systir Óláfs konungs. Gerðu þeir
Haraldr ok Sveinn félagskap sinn ok 30 bundu einkamálum. Allir Sviar
váru vinir Sveins, þvíat hann åtti þar ina stærstu ætt i landi. Geröusk
þá ok allir Sviar vinir Haraldz ok liösinnismenn; var þar mart
stórmenni bundit í mægöum við hann; sva segir Pjóðólfr:4 22

91. Reist eikikjçlr austan gekk með golli miklu çröigt vatn ór GçrÖum;
(glygg feil ótt of tyggja) Svíar tœðu þér síðan, hçll á hléborð
(sollit) snjallr landreki, allir; Haralds skeið und vef breiðum.

5 K. 19. Hernaðr Haraldz konungs.

Siðan réðu þeir sér til skipa Haraldr ok Sveinn, ok drósk þeim brått
herr mikill; ok er liö þat var búit, þá sigla þeir austan til Danmerkr;
svá segir Valgarðr:

92. Eik slçng und þér, yngvi hýnd bar rif, þars renduð »o ógnbliðr, i
haf siðan rétt á stag fyr slétta,

(rétt vas yðr of ætlat skeið, en skelkðuð brúðir,

óöal) frá Sviþjóðu; Skáney, Dçnum nánar.

Peir lçgöu fyrst til Sjálandz ok herjuðu þar ok brendu viða þar. Siðan
heldu þeir til Fjóns, gengu þar upp ok herjuðu; svá segir 15 Valgarðr:

93. Haraldr gçrva lézt herjat, lçgu lands-menn gnógir; (hnyggr
andskotum tyggi) ló hel sumum frelsi; hvatt rann vargr at vitja drósk
harmvesalt hýski valfalls, Selund alla; hljótt i skog á flótta.

20 gekk á Fjón, en fekkat, 95. Dvalði daprt of skilða,

fjçlmennr konungr, hjçlmum drifu þeirs eptir lifðu, (brast) rikula
(ristin ferð, en fengin urðu

rit) erfiði litit. fçgr sprund, Danir undan;

94. Brann i bý fyr sunnan láss helt liki drósar, 25 bjartr eldr
Hróiskeldu; leið fyr yðr til skeiða

rçnn lét ræsir nenninn (bitu fíkula fjçtrar)

reykvell ofan fella; fljóð mart (hçrundbjarta).

K. 20. Leiöangr Magnús konungs. Magnús konungr Óláfsson helt um haustit
norðr i Nóreg 30 eptir Helganess bardaga. Pá spurði hann þau tiðendi,
at Haraldr Sigurðarson, frændi hans, var kominn til Sviþjóðar ok þat
með, at þeir Sveinn Ulfsson hçföu gçrt félag sitt ok hçföu her úti
mikinn ok ætluöu enn at leggja undir sik Dana-veldi, en síðan Nóreg.
Magnus konungr býðr leiðangri út ór Nóregi ok dregsk 35 honum brått
herr mikill. Hann spuröi þá, at þeir Haraldr ok Sveinn váru komnir til
Danmerkr, brendu þar alt ok bældu, en landzmenn gengu viöa undir þá.
Pat var ok sagt með, at Haraldr væri meiri en aörir menn ok sterkari ok
svá vitr, at honum varHAR. HARD.

ekki ófœrt ok hann hafði ávalt sigr, er hann barðisk; hann var ok svá
auðigr at gulli, at engi vissi dæmi til; svá segir Pjóðólfr: 96. Nú 's
valmeiðum viðis, mildr vill Magnús halda veit drótt mikinn ótta, morðs
hlunngotum norðan,

(skeiðr hefr herr fyr hauðri) itr en çnnur skreytir 5

hætt góðs friðar vætta; unnvigg Haraldr sunnan.

K. 21. Sættaleitan Magnús konungs við Harald.

Menn Magnús konungs, þeir er váru i ráöagorð með honum, tala þat, at
þeim þykkir i vant efni komit, ef þeir Haraldr frændr skulu berask
banaspjót eptir; bjóðask margir menn til þess, at ro fara ok leita um
sættir með þeim, ok af þeim fyrirtçlum samþykkisk konungr þvi. Váru þá
menn gçrvir á hleypiskútu, ok fóru þeir sem skyndiligast suðr til
Danmerkr; fengu þar til danska menn þá er fullkomnir váru vinir Magnús
konungs, at bera þetta ørendi Haraldi. Petta mál fór mjçk af hljóði. En
er 15 Haraldr heyrði þetta sagt, at Magnus konungr, frændi hans, myndi
bjóða honum sætt ok félagskap ok Haraldr myndi hafa skulu hálfan Nóreg
við Magnus, en hvárr þeira við annan hálft lausafé beggja þeira, þá
játtaði Haraldr þeiri sætt af sinni hendi. Fóru þessi einkamál þá aptr
til Magnús konungs. 20

K. 22. Brugðit sætt Haraldz ok Sveins.

Litlu síðarr var þat, at Haraldr ok Sveinn tçluöu kveld eitt við
drykkju; spurði Sveinn, hverja gripi Haraldr hefði, þá er honum væri
virkð mest å. Hann svarar svá, at þat var merki hans Landeyðan. Pá
spurði Sveinn, hvat merkinu fylgði þess, er 25 þat var sva mikil
gørsimi. Haraldr segir, at þat var mælt, at så myndi hafa sigr, er
merkit er fyrir borit, segir, at svá hafði orðit, síðan er hann fekk
þat. Sveinn svarar: »þá mun ek trúa, at sú náttúra fylgi merkinu, ef þú
átt iii. orrostur við Magnus konung, frænda þinn, ok hefir þú sigr i
çllum«. Pá segir Haraldr 30 styggliga: »veit ek frændsemi okkra Magnús,
þótt þú minnir mik ekki á þat, ok er eigi fyrir því svá, at vit farimk
i mot með herskildi, at eigi myndi okrir fundir aðrir vera skapligri«.
Sveinn brá þá lit viö ok mælti: »geta þessa sumir, Haraldr, at þú hafir
gç>rt svá fyrr, at halda þat einu af einkamálum, er þér þykkir 35 sem
þitt mål dragi helzt fram«. Haraldr svarar: »minni staði muntu á vita,
at ek hafa eigi haldit einkamálin, en ek veit, at Magnus konungr myni
kalla, at þú hafir haldit við hann«. Gekk4 22 HEIMSKRINGLA

þá sína leiÖ hvárr þeira. Um kveldit, er Haraldr gekk til svefns i
lypting á skipi sinu, þá mælti hann við skósvein sinn: »nú mun ek eigi
liggja i hvilunni i nótt, þviat mér er grunr å, at eigi myni alt vera
svikalaust; ek fann i kveld, at Sveinn, mágr minn, 5 varö reiör mjçk
viö bermæli mina; skaltu halda vçrö á ef hér verör npkkut i nótt til
tiöenda« Gekk þá Haraldr i annan staö at sofa, en lagöi þar i rum sitt
tréstobba einn. En um nóttina var róit á báti at lyptingunni, ok gekk
þar maör upp ok spretti lyptingartjaldinu, gekk siöan upp hjå ok hjó i
rum Haraldz meÖ io mikilli øxi, sva at fçst stóö i trénu; hljóp maör
sjá þegar út i bátinn, en niöamyrkr var å, røri hann þegar i brot, en
øxin var eptir til jartegna, stóð hon fçst i trénu. Siöan vaköi Haraldr
upp menn sina ok lét þá vita, viÖ hver svik þeirváru komnir — »megum
vér þat sjá, segir hann, at vér hçfum hér ekki liös viö Svein, 15 þegar
er hann slæsk á svikræöi viö oss; mun så vera inn bezti kostr, at leita
á brot heöan, meöan kostr er; leysu vér nú skip vår ok róum leyniliga i
brot«. Peir gera svá, róa um nóttina norÖr meö landi, fara dag ok nótt,
þar til er þeir finna Magnús konung, þar er hann lá meö her sinum. Gekk
þá Haraldr á fund 20 Magnus konungs, frænda sins, ok varö þar
fagnafundr, sva sem Pjóöólfr segir:

97. Vatn lézt, visi, slitna, bauö hçlf viö sik siöan

viökunnr, und skçr þunnri sonr Áleifs þér (hála (dýr klufu flóö), þars
fóruö frændr hykk at þar fyndisk 25 (flaust) i Danmçrk austan; fegnir)
lçnd ok þegna. Siöan tçluöu þeir frændr milli sin, fór þat alt
sáttgjarnliga.

K. 23. Magnús konungr gaf Haraldi hálfan Nóreg.

Magnús konungr lá viö land ok haföi landtjald á landi uppi; hann bauö
þá Haraldi frænda sinum til borÖz sins, ok gekk 3° Haraldr til
veizlunnar meö lx. manna; var þar allfçgr veizla. En er á leiö daginn,
gekk Magnus konungr inn i tjaldit, þar sem Haraldr sat; menn gengu meö
honum ok báru byröar, þat váru vápn ok klæöi. Pá gekk konungr at inum
ýzta manni ok gaf þeim sverö gott, çÖrum skjçld, þá klæöi eöa vápn eöa
gull, þeim stœrra 35 er tígnari váru. Siöarst kom hann fyrir Harald,
frænda sinn, ok haföi i hendi sér reyrteina ii. ok mælti svá: »hvárn
viltu hér þiggja teininn?«. Pá svarar Haraldr: »þann, er nærri er mér«.
På mælti Magnus konungr: »meö þessum reyrsprota gef ek yör hálft
Nóregs-veldi meö çllum skyldum ok skçttum ok allri eign,HAR. HARD.

er þar liggr til, meö þeim formåla, at þú skalt jafnréttr konungr i
çllum stçöum i Noregi sem ek; en þá er vér erum allir saman, skal ek
vera fyrirmaör i heilsan ok þjónan ok at sæti; ef iii. eru tignir menn,
skal ek milli sitja; ek skal hafa konungslægi ok kon-ungsbryggju; þér
skuluö ok styöja ok styrkja vårt riki i þann 5 staö, at vér geröum yÖr
at þeim manni i Nóregi, er vér hugöum, at engi skyldi verða, meöan várr
hauss væri uppi fyrir ofan mold«. Pá stóö upp Haraldr ok þakkaöi honum
vel tign ok vegsemö. Set jask þá niör báöir ok váru allkátir þann dag;
um kveldit gekk Haraldr ok hans menn til skips sins. 10

K. 24. Haraldr konungr veitti Magnúsi konungi.

Eptir um morgininn lét Magnús konungr blåsa til þings çllu liÖinu. En
er þing var sett, þá lýsti Magnús konungr fyrir çllum mçnnum gjçf
þeiri, er hann haföi gefit Haraldi, frænda sinum. Pórir af Steig gaf
Haraldi konungsnafn þar á þinginu. 15 Pann dag bauö Haraldr konungr
Magnúsi konungi til boröz sins, ok gekk hann um daginn meö lx. manna
til landtjalda Haraldz konungs, þar sem hann haföi veizlu búit. Váru
þar þá báöir kon-ungarnir i samsæti, ok var þar veizla fçgr ok veitt
kappsamliga, váru konungarnir kátir ok glaðir. En er á leiö daginn, þá
íét 20 Haraldr konungr bera i tjaldit tçskur mjçk margar; þar báru menn
ok klæði ok vápn ok annars konar gripi; þat fé miölaöi hann, gaf hann
ok skipti meÖ mçnnum Magnus konungs, þeim er váru i veizlunni. Siöan
lét hann leysa tçskurnar, mælti þá til Magnús konungs: »þér veittuö oss
fyrra dag riki mikit, er þér 25 hçföuö unnit áör af óvinum yörum ok
várum, en tókuð oss til samlags viö yör; var þat vel gçrt, þviat þér
hafiö mikit til unnit. Nú er hér i annan staö, at vér hçfum verit
útlendis ok hçfum ]x) verit i nçkkurum mannhættum, áÖr en ek hefi saman
komit þessu gulli, er þér munuö nú sjå mega; vil ek þetta leggja til 30
félags viö yÖr; skulum vit eiga lausafé alt jçfnum hçndum, svá sem vit
eigum riki hálft hvárr okkarr '1 Nóregi. Ek veit, at skaplyndi okkat er
ólikt; ertu maör miklu çrvari en ek, munu vit skipta fé þessu meö okkr
at jafnaöi, ferr þá hvárr meö sinn hlut sem vill«. Siöan lét Haraldr
breiöa niör nautshúö mikla ok 35 steypa þar á gullinu ór tçskunum;
siöan váru skálir teknar ok met, reitt i sundr féit, skipt çllu meö
vágum, ok þótti çllum mçnnum, er så, mikil furöa, er i Norörlçndum
skyldi vera svá mikit gull saman komit i einn staö. Petta var þó
reyndar Grikkja-4 22

konungs eiga ok auðr, sem allir menn segja, at þar sé rautt gull húsum
fullum. Konungarnir váru þá allkátir. Pá kom upp staup eitt, þat var
svá mikit sem mannzhçfuö; tók Haraldr konungr upp staupit ok mælti:
»hvar er nú þat gull, Magnús frændi, er 5 þú leiðir i móti þessum
knapphçföa ?«. Pá svarar Magnús konungr: »svá hefir gefizk ófriör ok
stórir leiöangrar, at náliga alt gull ok silfr er upp gengit, þat er i
minni varöveizlu er. Nú er eigi meira gull en hringr þessi i minni
eign« — tók hringinn ok seldi Haraldi. Hann leit á ok mælti: »þat er
litit gull, frændi, 10 þeim konungi, er ii. konunga riki á, en þó munu
sumir ifa um, hvárt þú átt þenna hring«. Pá segir Magnús konungr
áhyggju-samliga: »ef ek á eigi þenna hring at réttu, þá veit ek eigi,
hvat ek hefi rétt fengit, þvíat óláfr konungr inn helgi, faöir minn,
gaf mér þenna hring á inum øfsta skilnaöi«. Pá svarar Haraldr 15
konungr hlæjandi: »satt segir þú, Magnús konungr, faöir þinn gaf þér
hringinn ; þann hring tók hann af fçöur mínum fyrir ekki mikla sçk; er
þat ok satt, at þá var ekki gott smákonungum Í Nóregi, er faðir þinn
var sem ríkastr«. Haraldr konungr gaf Steigarþóri at veizlunni
mçsurbolla; hann var girör meö silfri, 20 ok silfrhadda yfir ok gylt
hvártveggja ok fullr upp af skirum silfrpenningum; þar fylgðu ok ii.
gullhringar ok stóðu mçrk báðir saman; hann gaf honum ok skikkju sina,
þat var brúnn purpuri, hvit skinn meö, ok hét honum miklum metnaöi ok
vináttu sinni. Porgils Snorrason sagði svá at hann sá altárisklæöit,
þat er gç>rt 25 var ór mçtlinum, en Guðríðr, dóttir Guthorms
Steigarþórissonar, sagði, at hon kvaö Guthorm fçöur sinn eiga bollann,
svá at hon sá. Sva segir Bçlverkr:

98. Heimil varö, es ek heyröa, endisk ykkar frænda hoddstriðir, þér
siöan, allfriöliga á miöli

30 græn, en goll bautt hçnum, sætt, en siöan vætti

grund es Magnus funduö; Sveinn romçldu einnar.

K. 25. Frá Magnúsi konungi.

Magnus konungr ok Haraldr konungr réðu báðir Nóregi inn næsta vetr
eptir sætt þeira, ok haföi sina hirö hvárr þeira. feir 35 fóru um
vetrinn um Uplçnd at veizlum, ok váru stundum báöir samt, en stundum
sér hvárr þeira. Peir fóru alt norör til Pránd-heims ok til Niðaróss.
Magnús konungr haföi varðveitt helgan dóm Óláfs konungs, siöan er hann
kom i land, klipöi hår hans ok negl á hverjum xii. mánuöum ok haföi
sjálfr lykil þann, erHAR. HARD.

skrínit mátti upp lúka með. Uröu þá margs konar jartegnir at helgum
dómi Öláfs konungs. Brátt gerðusk greinir í um sam-þykki konunganna, ok
váru margir svá illgjarnir, at þeira gengu svá illa í milli.

K. 26. Frá Sveini ülfssyni. 5

Sveinn ülfsson lá eptir i svefni, þá er Haraldr haföi brot farit. Siöan
leiddi Sveinn atspurningum um farar Haraldz. En er hann spuröi, at
Haraldr ok Magnús hçföu sæzk ok þeir hçföu þá einn her báöir, þá helt
hann liöi sinu austr fyrir Skáneyrarsíöu ok dvalöisk þar til þess, er
hann spuröi um vetrinn, at Magnus 10 ok Haraldr hçföu norör haldit liöi
sinu til Nóregs. Siöan helt Sveinn sinu liöi suör til Danmerkr, ok tók
hann þar allar kon-ungstekjur þann vetr.

K. 27. Um konungslægi.

En er vára tók, buðu þeir út leiðangri ór Nóregi, Magnús '5 konungr ok
Haraldr konungr. Pat bar at eitt sinn, at Magnus konungr ok Haraldr
konungr lágu i einni hçfn, en um daginn -eptir var Haraldr fyrri búinn
ok siglði hann þegar, en at kveldi lagöi hann til hafnar, þar sem þeir
Magnus konungr hçföu ætlat at vera þá nótt. Haraldr lagöi sinu skipi i
konungslægi ok 20 tjaldaði þar. Magnús konungr siglði siöarr um daginn,
ok kómu þeir svá til hafnar, at þeir Haraldr hçföu tjaldat áðr; sjá
þeir, at Haraldr haföi lagit i konungslægi ok hann ætlaði þar at
liggja. En er þeir Magnus konungr hçföu hlaöit seglum sinum, þá mælti
Magnús konungr: »greiöi menn nú róörinn ok setisk meö 25 endilçngum
boröum, sumir brjóti upp vápn sin ok vápnisk; en meö þvi at þeir vil ja
eigi brot leggja, þá skulu vér ber jask«. En er Haraldr konungr sér, at
Magnús konungr ætlaöi at leggja til orrostu viö þá, þá mælti hann viö
sina menn: »hçggviö þér festarnar ok látið slá skipunum ór lægi; reiör
er Magnús frændi«. 3° Svá gerðu þeir, þeir lçgöu skipum ór læginu;
Magnús konungr leggr sinum skipum i lægit. Pá er hvárrtveggi haföi um
búizk, gekk Haraldr konungr meö nçkkura menn á skip Magnús konungs ;
konungr fagnaði honum vel, baö hann vel kominn. På svarar Haraldr
konungr: »þat hugöa ek, at vér værim meö vinum 35 komnir, en nçkkut
grunaöi mik um hriö, hvárt þér munduö svá vilja vera låta: en þat er
satt, er mælt er, at bráðgeð er bernska; vil ek viröa eigi á aöra lund,
en þetta væri œskubragö«. På4 22

segir Magnús konungr: »þat var ættarbragð en eigi œsku, þótt ek mætta
muna, hvat ek gaf eða hvat ek varnaða; ef þessi li ti i hlutr væri nú
tekinn fyrir vårt ráð, þá myndi brått vera annarr; en alla sætt viljum
vér halda, þá er gçr er, en þat sama viljum 5 vér af yör hafa, sem vér
eigum skilt.« På segir Haraldr konungr: »þat er ok forn siðr, at inn
vitrari vægi« — gekk þá aptr á skip sitt. 1 þvílikum viðskiptum
konunganna fannzk þat, at vant var at gæta til; tçlbu menn Magnús
konungs, at hann hefði rétt at mæla, en þeir, er óvitrir váru, tçlöu
þat, at Haraldr væri io nçkkut svivirðr. En Haraldz konungs menn sçgöu
þat, at eigi væri á aðra lund skilt, en Magnus konungr skyldi lægi
hafa, ef þeir kvæmi jamsnimma, en Haraldr væri eigi skyldr at leggja ór
læginu, ef hann lægi fyrir, tçlöu hafa Harald vitrliga ok vel; en þeir
er verr vildu um rœða, tçlöu, at Magnus konungr vildi 15 rjúfa sætt, ok
tçlöu, at hann hefði gçrt rangt ok óscemö Haraldi konungi. Viö slikar
greinir geröisk brått umroeöa óvitra manna til þess, at konungum varð
sundrþykki at; mart fanzk þá til þess, er konungunum þótti sinn veg
hvárum, þótt hér sé fått ritat.

20 K. 28. Andlát Magnus konungs góöa.

Magnús konungr ok Haraldr konungr heldu her þeim suðr til Danmerkr. En
er Sveinn spurði þat, þá flýði hann undan austr á Skáni. Peir Magnús
konungr ok Haraldr konungr dvçlöusk lengi um sumarit i Danmçrk, lçgöu
þá land alt undir 25 sik. Peir váru á Jótlandi um haustit. Pat var eina
nótt, þá er Magnús konungr lá i hvilu sinni, at hann dreymöi ok þóttisk
staddr þar sem var faðir hans, inn helgi Óláfr konungr, ok þótti hann
mæla við sik: »hvárn kost viltu sonr minn, at fara nú með mér eöa verða
allra konunga rikastr ok lifa lengi ok gera þann 30 glœp, at þú fáir
annat hvárt bætt trautt eða eigi?«. En hann þóttisk svara: »ek vil, at
þú kjósir fyrir mina hçnd«. Pá þótti honum konungrinn svara: »þá skaltu
meö mér fara«. Magnús konungr segir draum þenna mçnnum sinum. En litlu
siðarr fekk hann sótt ok lá þar sem heitir Súðaþorp. En er hann var nær
35 kominn bana, þá sendi hann Póri, bróður sinn, til Sveins ülfs-sonar,
at hann skyldi veita hjálp Póri, þá sem hann þyrpti; þat fylgði
orösendingunni, at Magnús konungr gaf Sveini Dana-veldi eptir sinn dag,
segir, at þat var makligt, at Haraldr réöi fyrir Nóregi, en Sveinn
fyrir Danmçrku. Siöan andaðisk Magnús kon-HAR. HARD.

ungr góÖi, ok var hann allmjçk harmdauði allri alþýÖu; svá segir Oddr
Kíkinaskáld:

99. Feldu menn, þás mildan deildisk hugr, svát heldu rnçrg tçr, i grçf
bçru, húskarlar grams varia,

þung byrðr vas sú, þengil, siklings þjóö en síðan 5

þeim es hann gaf seima; sat opt hnipin, vatni.

K. 29. Líkferð Magnús konungs.

Eptir þessi tíðendi haföi Haraldr konungr þing við liöit, segir mçnnum
ætlan sina, at hann vill fara með herinum til Vébjarga-þings ok låta
sik taka til konungs yfir Dana-veldi, 10 vinna siðan landit; telr þat
jamvel sina erfð sem Nóregs-veldi eptir Magnús frænda sinn; biðr þá
liöit efla sik, lætr þá munu Norðmenn vera allan aldr yfirmenn Dana. På
svarar Einarr þambarskelfir, lét sér vera skyldra, at flytja Magnús
konung, fostra sinn, til graptar ok færa hann feðr sinum, Óláfi
konungi, I5 en berjask útlendis eða girnask annars konungs veldi ok
eign; lýkr svá málinu, at betra þótti honum at fylgja Magnúsi konungi
dauöum en hverjum annarra konunga lifanda; lét siðan taka likit ok búa
um vegliga, svá at sjá mátti umbúnaðinn á konungs-skipit. Pá bjoggusk
allir Prændir ok Norömenn til heimfarar 20 með liki Magnus konungs ok
raufsk leiðangrinn. Sér þá Haraldr konungr þann kost inn bezta, at fara
aptr til Noregs ok eignask fyrst þat veldi ok eflask þaðan at liði. Fór
nú Haraldr konungr aptr með çllu liðinu i Nóreg. En þegar er hann kom
til Noregs, þá åtti hann þing við landzmenn ok lét taka sik til konungs
25 um alt land; fór hann svá alt austan um Vikina, at hann var til
konungs tekinn i hverju fylki i Nóregi.

K. 30. Frá Magnúsi konungi.

Einarr þambarskelfir fór með liki Magnús konungs ok meö honum allr
Prænda-herr, ok fluttu til Niðaróss, ok var hann þar 30 jaröaör at
Klemenskirkju; þar var þá skrin ins helga Óláfs konungs. Magnús konungr
haföi verit meðalmaðr á vçxt, réttleitr ok ljósleitr ok ljóss á hár,
snjallmæltr ok skjótráðr, skçrunglyndr, inn mildasti af fé, hermaör
mikill ok inn vápndjarfasti; allra konunga var hann vinsælstr, bæöi
lofuöu hann vinir ok óvinir. 35

K. 31. Frå Sveini konungi Ulfssyni. Sveinn ülfsson var þat haust staddr
á Skáni ok byrjaöi ferð sina austr i Svia-veldi ok ætlaði at gefa upp
tignarnafn þat, er hann hafði tekit i Danmçrk. En er hann var kominn
til hests 5 sins, þá riöu þar til hans menn nçkkurir ok segja honum
tiöendin, þau in fyrstu, at andaðr er Magnús konungr Óláfsson ok þat
meö, at allr Norðmanna-herr var i brot farinn ór Danmçrk. Sveinn svarar
þvi skjótt ok mælti: »þvi skýt ek til guös, at aldri siöan skal ek
flýja Dana-veldi, meöan ek lifi« ; stigr hann þá á hest 10 sinn ok riör
þá suðr á Skáni; dreif þá þegar mikit liö til hans. Pann vetr lagöi
hann undir sik alt Dana-veldi, tóku þá allir Danir hann til konungs.
Pórir, bróðir Magnus konungs, kom til Sveins um haustit meö
orðsendingum Magnús konungs, sva sem fyrr var ritat; tók Sveinn vel viÖ
honum, ok var Pórir lengi meö 15 honum síöan i góðu yfirlæti.

K. 32. Af Haraldi konungi Sigurðarsyni.

Haraldr konungr Sigurðarson tók konungdóm yfir çllum Nóregi eptir
andlát Magnus konungs Óláfssonar. En er hann hafði ráðit Nóregi einn
vetr ok er at vári kom, þá bauö hann 20 leiðangri ut af çllu landi,
hálfum almenningi at liöi ok skipum, ok helt suÖr til Jótlandz; hann
herjaöi um sumarit viöa ok brendi ok lagði i Goönarfjçrö. På orti
Haraldr konungr þetta:

100. Látum vér, meöan lirlar -gerÖr, i Goönarfiröi, lin-, eik, veri
sinum galdr, akkeri halda.

25 På mælti hann til Pjóöólfs skáldz, baö hann þar viö yrkja; hann
kvaö:

101. Sumar annat skal sunnar vér aukum kaf króki, (segek eina spó)
fleini, kaldnefr furu halda.

Til þess visar Bçlverkr i sinni drápu, at Haraldr fór it næsta 30 sumar
eptir andlát Magnús konungs til Danmerkr:

102. Leiöangr bjótt af láöi skokkr lá dýrr á døkkri, (lçgr gekk of
skip) fçgru, Danir vçru þá, bóru, gjalfrstóðum reist grœöi (skeiör sá
herr fyr hauöri glæstum, år et næsta; hlaönar) illa staönir.

35 Pá brendu þeir bæ Porkels geysu; hann var hçföingi mikill; váru þá
leiddar dætr hans bundnar til skipa. Pær hçföu gçrt spott mikit áðr um
vetrinn um þat, at Haraldr konungr myndi fara til Danmerkr meö
herskipum; þær skáru ór osti akkeri ok segja, atHAR. HARD. 467

slik myndi vel mega halda skipum Nóregs konungs; þá var þetta kveðit:

103. Skóru jast ór osti nú sér mçrg i morgin (eybaugs) Dana meyjar mær
(hlær at því færi)

(þau of çngruöu þengil œrnan krók ór járni 5

þing) akkeris hringa; allvalds skipum halda.

Svá segja menn, at njósnarmaör mælti, sá er sét haföi flota Haraldz
konungs, viö dœtr Porkels geysu: »þat sçgÖu þér, Geysu-dœtr, at Haraldr
myndi eigi koma til Danmerkr«. Dótta segir: »svá var í gjárna«. Porkell
leysti út dœtr sinar meö ógrynni 10 f jár ; svá segir Grani:

104. Lét aldrigi úti Fila dóttinn råk flótta ósvífr Kraka drífu fjanda
grams til strandar; Hlçkk í haröa þjokkum auö varð út at reiöa
Hornskógi brç> þorna; allskjótt faðir Dóttu. 15

Haraldr konungr herjaöi alt þetta sumar Dana-veldi ok fekk ógrynni
fjár, en ekki varö hann ílendr á því sumri í Danmçrk. Fór hann aptr um
haustit til Noregs ok var þar um vetrinn.

K. 33. Kvánfang Haraldz konungs ins haröráöa. Haraldr konungr fekk Póru
Porbergsdóttur Árnasonar inn 20 næsta vetr eptir en Magnus konungr inn
góði andaðisk. Pau áttu ii. sonu, hét inn ellri Magnús en annarr Óláfr.
Haraldr konungr ok Ellisif drótning áttu dætr ii., hét çnnur Mária, en
çnnur Ingigerör. En it næsta vår eptir þessa herfçr, er nú var áðr frå
sagt, bauð Haraldr konungr liði út ok fór um sumarit til 25 Danmerkr ok
herjaði, ok siöan hvert sumar eptir annat; sva segir Stúfr skåld:

105. Autt varö Falstr, at fréttum gæddr vas hrafn, en hræddir fekk
drótt mikinn ótta, hvert ár Danir vçru.

K. 34. Frá'Sveini konungi. 30

Sveinn konungr réö fyrir ç>llu Dana-veldi, siöan er Magnús konungr
andaöisk; hann sat um kyrt á vetrum, en lá úti meö almenning á sumrum
ok heitaöisk at fara norÖr i Nóreg meö Dana-her ok gera þar eigi minna
ilt, en Haraldr konungr geröi i Dana-veldi. Sveinn konungr bauö Haraldi
konungi um vetrinn, 35 at þeir skyldi finnask um sumarit eptir i
Elfinni ok berjask þar til þrautar eöa sættask ella. Pá tóku
hvárirtveggju allan vetrinn at búa skip sin, ok hafa úti hálfan
almenning báöir eptir um

sumarit. — Pat sumar kom útan af Islandi Porleikr fagri ok tók at yrkja
flokk um Svein konung Úlfsson; hann spurði, þá er hann kom norðr i
Nóreg, at Haraldr konungr var farinn suðr til Elfar móti Sveini
konungi; þá kvað Porleikr betta: 5 106. Von 's at visa kœnan þar má enn
hvárr annan

vigs á Rakna stigum çndu nemr eða lçndum

çrt i odda snertu (litt hvggr Sveinn á sáttir

Innþrœnda liö f inni; sjaldfestar) goð valda.

Ok enn kvað hann þetta: IO 107. Fœrir reiðr, sás rauða en lauks of sæ
sækja

rçnd hefr opt fyr landi, Sveins fagrdrifin steini

breið á Buðla slóðir glæsidýr, þess 's geira,

borðraukn Haraldr norðan, gollmunnuð, rýðr, sunnan. Haraldr konungr kom
til ákveðinnar stefnu með her sinn; þá i- spurði hann, at Sveinn
konungr lá suðr við Sjáland með flota sinum. Pá skipti Haraldr konungr
liöi sinu, lét aptr fara fiestan bóndaherinn; hann fór með hirð sinni
ok lendum mçnnum ok vildarliðinu, ok þat alt af bóndaliðinu, er næst
var Dçnum. Peir fóru suðr til Jótlandz fyrir sunnan Vendilskaga, svá
suðr um 20 Pjóðu, fóru þar alt herskildi; svá segir Stúfr skald:

108. Flýðu þeir á Pjóðu stórt réð hugprútt hjarta.

þengils fund af stundu; Haralds çnd ofar lçndum.

Alt fóru þeir suðr til Heiðabýjar, tóku kaupstaðinn ok brendu; þá ortu
menn Haraldz konungs þetta: 25 109. Brendr vas upp með endum vçn 's at
vinnim Sveini, allr, en þat má kalla (vask i nótt fyr óttu)

hraustligt bragð es hugðak, gaus hår logi ór húsutn, Heiðabœr af reiði;
harm (á borgar armi).

Pessa getr Porleikr ok i sinum flokki, þá er hann hafði spurt, 30 at
eigi hafði tekizk orrosta viö Elfi:

110. Hvé hefr til Heiðabcejar þás til þengils býjar heiptgjarn konungr
arnat, þarflaust Haraldr austan folkrçgnir, getr fregna ár, þat 's án
of væri,

fylkis sveit, hinn 's veitat, endr byrskiðum rendi.

K. 35. Undanferð Haraldz konungs á Jótlandzhafi.

Pá fór Haraldr norðr ok hafði lx. skipa, ok váru flest stór ok hlaöin
mjçk af herfangi, er þeir hçföu tekit um sumarit. En er þeir kómu norðr
fyrir Pjóðu, þá kom Sveinn konungr ofan af landi með her mikinn; hann
bauð þá Haraldi konungi at ber jaskHAR. HARD.

ok ganga å land. Haraldr konungr haföi liö meirr en hálfu minna; hann
bauö þó Sveini konungi at ber jask á skiputn viö sik; svá segir
Porleikr fagri:

Eptir þetta siglöi Haraldr norör fyrir Vendilskaga; bægöi þeim þá veör,
ok lçgÖu undir Hlésey ok lágu þar um nótt. På geröi mjçrkva sælægjan.
En er mornaöi ok sól rann upp, þá sá þeir 10 annan veg á hafit, sem
eldar nçkkurir brynni. På var þat sagt Haraldi konungi; þá sá hann ok
mælti þegar: »láti tjçld af skipunum, ok taki menn róör; Dana-herr mun
kominn at oss; mun hroöit myrkvanum þar sem þeir eru, mun sól skina å
dreka-hçfuö þeira, þau er gulllçgö eru«. Svá var sem Haraldr sagöi; 15
var þar þá kominn Sveinn Dana-konungr meö óvigjan her. Røru þá
hvárirtveggju sem mest máttu. Danir hçföu skip árfljótari, en Norömanna
skip váru bæöi sollin ok sett mjçk; dró þá saman mjçk meö þeim. På så
Haraldr, at eigi myndi hlýöa svá búit. Dreki Haraldz konungs fór
siöarst allra skipa hans. På mælti 20 Haraldr konungr, at kasta skyldi
fyrir borö viöum ok låta å koma klæöi ok gripi góða. Logn var sva
mikit, at þetta hóf fyrir straumi. En er Danir så fé sitt reka á
hafinu, þá viku þeir þar til, er fyrstir fóru, þótti þetta dælla at
taka, er laust flaut, en sæk ja inn um borö at Norömçnnum; dvalöisk þá
eptirróörinn. 25 En er Sveinn konungr kom eptir þeim meö sin skip,
eggjaöi hann ok kvaö skçmm mikla vera, svá mikinn her sem þeir hçföu,
ef þeir skyldu eigi få tekit þá, er þeir hçföu liö litit, ok eiga vald
þeira. Pá tóku Danir ok herðu róörinn i annat sinn. En er Haraldr
konungr så, at meira gengu skipin Dana, þá baö hann 3° sina menn létta
skipin ok bera fyrir borö malt ok hveiti ok flesk ok hçggva niör drykk
sinn; stóö þá viö um hríð. På lét Haraldr konungr taka viggyröla ok
verpla ok tunnur, er tómar váru, ok kasta fyrir borö, ok þar meÖ
herteknum mçnnum. En er þat rak alt saman á sjánum, þá baö Sveinn
konungr hjálpa 35 mçnnum, ok var svá gçrt. 1 þeiri dvçl dró sundr meö
þeim; snøru þá Danir aptr, en Nóregs-menn fóru leiö sina; sva segir
Porleikr fagri:

112. Alt of frák, hvé elti Sveinn, en siklingr annarr

austmenn á veg flausta snarlundaör helt undan; 40

in. Bauö, så 's beztrar tiöar borinn varö und Miögaröi, rikri þjóð at
rjóða randir Sveinn á landi;

þó lézk heldr, ef heldi hvatráör konungr láöi, á by r jar val ber jask
bilstyggr Haraldr vilja

fengr varö Prœnda þengils allr á éli sollnu (þeir létu skip fleiri)
Jótlands hafi fljóta.

Sveinn konungr veik aptr flotanum undir Hlésey, hitti þar vii. skip af
Norömçnnum, þat var leiðangrslið ok bœndr einir; en er 5 Sveinn konungr
kom at þeim, þá báðu þeir sér griöa ok buðu fé fyrir sik; svá segir
Porleikr fagri: 113. Sætt buöu seggja drótni ok snarráðir siöan
siklings vinir mikla, sókn es orðum tókusk

svçföu hjaldr þeirs hçföu (çnd vas ýta kindum

10 hugstinnir lið minna; 0fç>l) búendr dvçlöu.

K. 36. Frá Haraldi konungi.

Haraldr konungr var maör rikr ok stjórnsamr innanlandz, spekingr mikill
at viti, svá at þat er alþýöu mål, at engi hçföingi hafi så verit á
Norörlçndum, er jafndjúpvitr hafi verit sem 15 Haraldr eöa ráösnjallr;
hann var orrostumaör mikill ok inn vápndjarfasti; hann var sterkr ok
vápnfœrr betr en hverr maör annarra, svá sem fyrr er ritat; en þó er
mikla fieira óritat hans frægöarverka; kømr til þess ófrœði vår ok þat
annat, at vér viljum eigi setja á bcekr vitnislausar sçgur; þótt vér
hafim hevrt 20 ræöur eöa getit fleiri hluta, þá þykkir oss heðan i frá
betra, at viö sé aukit, en þetta sama þurfi ór at taka. Er saga mikil
frá Haraldi konungi sett i kvæði, þau er islenzkir menn færöu honum
sjálfum eöa sonum hans; var hann fyrir þá sçk vinr þeira mikill. Hann
var ok inn mesti vinr hegat til allra landzmanna; ok þá er 25 var mikit
hallæri á íslandi, þá leyföi Haraldr konungr fjórum skipum mjçlleyfi
til Islandz ok kvaö á, at ekki skippund skyldi vera dýrra en fyrir Cj
vaðmála; hann leyföi útanferö çllum fátœkjum mçnnum þeim er sér fengi
vistir um haf, ok þaöan af nærÖisk land þetta til árferðar ok batnaöar.
Haraldr konungr 30 sendi ut hingat klukku til kirkju þeirar, er inn
helgi Óláfr konungr sendi viö til, er sett var á alþingi. Pvilik minni
hafa menn hingat Haraldz konungs ok mçrg çnnur i storgjçfum, er hann
veitti þeim mçnnum, er hann sóttu heim. Haldórr Snorra-son ok tllfr
óspaksson, þeir er fyrr var getit, kómu i Nóreg meö 35 Haraldi konungi.
Peim var ólíkt farit at mçrgu; Haldórr var manna mestr ok sterkastr ok
inn friöasti; þat vitni bar Haraldr konungr honum, at hann hafi verit
þeira manna meÖ honum, er sizt brygöi viö váveifliga hluti, hvárt er
þat var mannháski eöa fagnaöartiöendi eöa hvat sem at hendi kom i
háska, þá var hannHAR. HARD.

eigi glaöari ok eigi óglaðari; eigi svaf hann meira né minna eða drakk
eða neytti matar, en svá sem vanði hans var til. Haldórr maðr fámæltr
ok stirðorðr, bermæltr ok striðlundaðr ok ómjúkr, en þat kom illa þá
viö konung, er hann hafði gnóga aðra með sér gçfga menn ok
þjónostufulla. Dvalðisk Haldórr litla hrið meÖ 5 konungi, fór hann til
Islandz, gerði þar bú i Hjarðarholti, bjó þar til elli ok varð gamall.

K 37. Frá Ulfi Óspakssyni. ülfr Öspaksson var meö Haraldi konungi i
miklum kærleik-um; hann var inn vitrasti maör, snjallr i máli, skçrungr
mikill, to tryggr ok einfaldr. Haraldr konungr geröi ülf stallara sinn
ok gipti honum Jórunni Porbergsdóttur, systur Póru, er Haraldr konungr
åtti. Bçrn ülfs ok Jórunnar váru þau Joan sterki á Rásvelli ok Brigiða
móöir Sauöa-ülfs, fçöur Pétrs byröarsveins, fçöur þeira ülfs flýs. Sonr
Jóans sterka var Erlendr himaldi, i5 faÖir Eysteins erkibyskups ok
bræöra hans. Haraldr konungr gaf ülfi stallara lendz mannz rétt ok xii.
marka veizlur ok umfram hálft fylki i Prándheimi; sva segir Steinn
Herdisarson i ülfsflokki.

K. 38. Frá Haraldi konungi. Magnus konungr Öláfsson lét gera
Óláfskirkju i kaupangi; i þeim staö haföi náttsætt verit lik konungs,
þat var þá fyrir ofan bæinn. Hann lét þar ok reisa konungsgaröinn.
Kirkjan varÖ eigi algçr, áör konungr andaöisk. Lét Haraldr konungr
fylla þat er á skorti. Hann lét ok efna þar i garöinum at gera sér
steinhçll, 25 ok varö hon eigi algçr áör hann lézk. Haraldr konungr lét
reisa af grundvelli Máriukirkju uppi á melinum, nær þvi er heilagr dómr
konungsins lå i jçröu inn fyrsta vetr eptir fall hans; þat var mikit
musteri ok gçrt sterkliga at liminu, svá at varla fekk brotit, þá er
Eysteinn erkibyskup lét ofan taka. Heilagr dómr 30 Öláfs konungs var
varöveittr i Öláfskirkju, meöan Máriukirkja var i gørö. Haraldr konungr
lét húsa konungsgarö ofan frá Máriukirkju viÖ ána, þar sem nú er; en
þar sem hann haföi hçllina látit gera, lét hann vigja hús þat til
Grégóriúskirkju.

K. 39. Uphaf Hákonar Ivarssonar. 35

Ivarr hviti er maör nefndr, er var lendr maör gçfugr; hann átti bú á
Uplçndum, hann var dótturson Hákonar jarls ins rika;4 22

Ivarr var allra manna fríðastr sýnum. Sonr Ivars hét Håkon; frå honum
er svá sagt, at hann var umfram alla menn, þá er i þann tima váru i
Nóregi, at fræknleik ok at afli ok atgørvi; hann var þegar á ungaaldri
i herfçrum ok aflaði sér þar mikillar fremöar, ok geröisk Håkon inn
ágætasti maör.

K. 40. Frå Einari þambarskelfi.

Einarr þambarskelfir var rikastr lendra manna i Þrándheimi. Heldr var
fått um meö þeim Haraldi konungi; haföi Einarr þó veizlur sínar, þær
sem hann haföi haft, meöan Magnus konungr liföi. Einarr var mjçk
stórauöigr; hann átti Bergljótu, dóttur Hákonar jarls, sem fyrr var
ritat. Eindriöi var þá alroskinn, sonr þeira; hann åtti þá Sigriöi,
dóttur Ketils kálfs ok Gunnhildar, systurdóttur Haraldz konungs.
Eindriöi haföi fríðleik ok fegrð af móöurfrændum sinum, Hákoni jarli
eöa sonum hans, en vçxt ok afl haföi hann af fçöur sinum Einari ok alla
þá atgørvi, er Einarr hafÖi umfram aöra menn ; hann var inn vinsælsti
maör.

K. 41. Frá Ormi jarli.

Ormr hét þá jarl á Uplçndum ; móöir hans var Ragnhildr, dóttir Hákonar
jarls ins rika; Ormr var inn mesti ágætismaör. Pá var á Jaöri austr á
Sóla Áslákr Erlingsson ; hann átti Sigriöi, dóttur Sveins jarls
Hákonarsonar. Gunnhildi, aöra dóttur Sveins jarls, åtti Sveinn ülfsson
Danakonungr. Slikt var afkvæmi Hákonar jarls þá i Nóregi ok mart annat
gçfugra manna, ok var ætt sú çll miklu fríðari en annat mannfolk, ok
flest atgørvimenn miklir, en alt gçfugmenni.

K. 42. Frå Haraldi konungi. Haraldr konungr var riklundaör ok óx þat,
sem hann festisk i landinu, ok kom sva, at fiestum mçnnum dugði illa at
mæla i móti honum eöa draga fram annat mål, en hann vildi vera låta;
svá segir Þjóöólfr skåld:

114. Gegn skylir herr, sem hugnar, hjaldrvitjaöar sit ja, dolgstœranda
dýrum, dróttinvandr ok standa;

lýtr folkstara feiti, fått 's til nema játta þat sem þá vill gotnum,
þjóð çll, konungr bjóöa.HAR. HARD.

K. 43. Frá Einari þambarskelfi.

Einarr þambarskelfir var mest forstjóri fyrir bóndum alt um Prándheim;
helt hann upp svçrum fyrir þá á þingum, er konungs menn sóttu. Einarr
kunni vel til laga; skorti hann eigi dirfð til at flytja þat fram á
þingum, þó at sjálfr konungr væri viö; 5 veittu honum liö allir bændr.
Konungr reiddisk því mjçk, ok kom sva at lyköum, at þeir þreyttu
kappmæli. Segir Einarr, at bændr vildu eigi þola honum olçg, ef hann
bryti landzrétt á þeim; ok fór sva nçkkurum sinnum milli þeira. Pá tók
Einarr at hafa fjçlmenni um sik heima, en þó miklu fleira, þá er hann
fór til 10 býjar, sva at konungr var þar fyrir. Pat var eitt sinn, at
Einarr fór inn til býjar ok haföi liö mikit, langskip viii. eöa ix., ok
nær d. manna; en er hann kom til bæjar, gekk hann upp meö liö þat.
Haraldr konungr var i garöi sinum ok stóö ut i loptsvçlum ok sá, er liö
Einars gekk af skipum, ok segja menn, at Haraldr 15 kvaö þá:

115. Hér sék upp enn çrva hilmis stóls, á hæla

Einar, þanns kann skeina húskarla liö jarli.

þjalfa, þambarskelfi, 116. Rjóðandi mun ráða

þangs, fjçlmennan ganga; randar bliks ór landi 20

fullafli bíðr fyllar, oss, nema Einarr kyssi

finnk opt at drifr minna, øxar munn enn þunna.

Einarr dvalðisk i býnum nçkkura daga.

K. 44. Fall Einars ok Eindriöa.

Einn dag var ått mot, ok var konungr sjálfr á mótinu. Haföi 2 5 verit
tekinn i býnum þjófr einn, ok var hafÖr á mótinu; maÖrinn haföi verit
fyrr meö Einari, ok haföi honum vel getizk at manninum. Var Einari
sagt; þá þóttisk hann vita, at konungr myndi eigi manninn låta undan
ganga fyrir því at heldr, þótt Einari þœtti þat máli skipta. Lét þá
Einarr vápnask liö sitt, ok 3° ganga siöan á mótit; tekr Einarr manninn
af mótinu meö valdi. Eptir þetta gengu at beggja vinir ok báru sáttmál
milli þeira; kom þá svá, at stefnulagi var á komit, skyldu þeir hittask
sjálfir. Målstofa var i konungsgaröi viö ána niöri; gekk konungr i
stofuna viö få menn, en annat liö hans stóö úti i garöinum. Konungr lét
35 snúa fjçl yfir ljórann, ok var litit opit á. Pá kom Einarr i garöinn
meö sitt liö; hann mælti viö Eindriöa son sinn: »ver þú meö liöinu úti,
viö engu mun mér þá hætt«. EindriÖi stóð úti viö4 22

stofudyrrin. En er Einarr kom inn i stofuna, mælti hann: »my r kt er i
málstoíu konungsins«. Jamskjótt hljópu menn at honum, ok IçgÖu sumir,
en sumir hjoggu. En er Eindriði heyrði þat, brá hann sverðinu ok hljóp
inn i stofuna; var hann þegar feldr ok 5 báðir þeir. Pá hljópu
konungsmenn at stofunni ok fyrir dyrrin, en bóndum fellusk hendr, þvíat
þeir hçföu þá engan forgçngu-mann; eggjaöi hverr annan, segja, at skçmm
var, er þeir skyldu eigi hefna hçföingja sins, en þó varö ekki af
atgçngunni. Konungr gekk út til liös sins ok skaut á fylking ok setti
upp IO merki sitt, en engi varö atganga bóandanna. Pá gekk konungr út á
skip sitt ok alt liö hans, røri siöan ut eptir ánni ok svá út á fjçrö
leiö sina. Bergljot, kona Einars, spurði fall hans; var hon þá i
herbergi því, er þau Einarr hçföu áðr haft ut i bænum ; gekk hon þegar
upp i konungsgarÖ, þar sem bóndaliÖit var; hon 15 eggjaöi þá mjçk til
orrostu; en i því bili røri konungr út eptir ánni. Pá mælti Bergljot:
»missum vér nú Hákonar Ivarssonar, frænda mins; eigi mundu banamenn
Eindriöa róa hér ut eptir ánni, ef Håkon stœði hér á árbakkanum«. Siöan
lét Bergljot búa um lik þeira Einars ok Eindriöa; váru þeir jaröaöir at
20 Óláfskirkju hjá leiöi Magnús konungs Óláfssonar. Eptir fall Einars
var Haraldr konungr svá mjçk óþokkaðr af verki þessu, at þat eina
skorti á, er lendir menn ok bændr veittu eigi atferð ok heldu bardaga
viö hann, at engi varö forgçngumaör til at reisa merki fyrir
bóandaherinum.

K. 45. Frá Haraldi konungi ok Finni Árnasyni.

Finnr Árnason bjó þá á Yrjum á Austrått; hann var þá lendr maör Haraldz
konungs. Finnr átti Bergljótu, dóttur Hálídanar Siguröarsonar sýrs;
Hálfdan var bróÖir Öláfs konungs ins helga ok Haraldz konungs. Póra,
kona Haraldz konungs, var 30 bróöurdóttir Finnz Arnasonar; var Finnr
inn kærsti konungi ok allir þeir brœör. Finnr Árnason haföi verit
nçkkur sumur '1 vestrviking; hçföu þeir þá verit allir saman i hernaði
Finnr ok Guthormr Gunnhildarson ok Hákon ívarsson. Haraldr konungr fór
út eptir Prándheimi ok út á Austrått; var honum þar vel 35 fagnat.
Siöan tçluöusk þeir viö konungr ok Finnr ok ræddu sin á milli um þessi
tiöendi, er þá hçföu gçrzk fyrir skemstu, aftçku Einars ok þeira feöga
ok svá kurr þann ok þys, er Prœndir gerÖu at konungi. Finnr svarar
skjótt: »þér er verst farit at hvivetna; þú gerir hvatvetna ilt, en
siöan ertu svá hræddr, at þú veizt eigi,HAR. HARD.

hvar þú hefir þik«. Konungr svarar hlæjandi: »mágr, ek vil nú senda þik
inn til býjar; ek vil, at þú sættir bændr viö mik; vil ek, ef þat gengr
eigi, at þú farir til Uplanda ok komir því viö Håkon Ivarsson, at hann
sé eigi motgçngumaör minn«. Finnr svarar: »hvat skaltu til leggja viö
mik, ef ek fer forsendu þessa, þviat 5 bæöi Jprændir ok Uplendingar eru
fjandr þínir svá miklir, at engum sendimçnnum þinum er fært þannug,
nema sin njóti viö«. Konungr svarar: »far þú, mágr, sendifçrna, þviat
ek veit, at þú kømr áleiÖis, ef nçkkurr kømr, at gera oss sátta, ok
kjós þú bæn at oss«. Finnr segir: »halt þú þá orð þin, en ek mun kjósa
10 bœnina; ek kýs griö ok landzvist Kálfi, bróÖur mínum, ok eignir hans
allar ok þat meö ,at hann hafi nafnbœtr sinar ok alt riki sitt, slikt
er hann hafði, áðr hann fór ór landi«. Konungr sagöi ok játti çllu
þessu, er Finnr mælti; hçföu at þessu vitni ok handfestar. Siöan mælti
Finnr: »hvat skal ek Hákoni fram bjóÖa 1-til þess, at hann játti þér
griðum, hann ræör nú mest fyrir þeim frændum«. Konungr segir: »hitt
skaltu fyrst heyra, hvat Håkon mælir til sættar fyrir sina hçnd. Siöan
kom þú minu máli, sem framarst máttu, en at lykðum þá neitaöu
konungdóminum einum«. SiÖan fór Haraldr konungr suör á Mæri ok dró at
sér liö ok 20 geröisk fjçlmennr.

K. 46. Ferö Finnz Árnasonar.

Finnr Árnason fór inn til bæjar ok haföi meö sér húskarla sina, nær
lxxx. manna. En er hann kom inn til býjarins, þá åtti hann þing viÖ
býjarmenn. Finnr talaÖi á þinginu langt ok snjalt, 25 baö býjarmenn ok
bændr taka alt annat ráö en hatask viö konung sinn eða reka hann i
brot, minti þá á, hversu mart ilt haföi yfir þá gengit, siöan er þeir
hçföu þat fyrr gçrt viö inn helga Öláf konung; segir ok, at konungr
vill bæta vig þessi, svá sem inir beztu menn ok inir vitrustu vilja
dæma. Lauk Finnr svá 3° sinni ræöu, at menn vildu låta standa þetta mål
kyrt, þar til er aptr kœmi sendimenn þeir, er Bergljot haföi gçrt til
Uplanda á fund Hákonar Ivarssonar. Siöan fór Finnr út til Orkadals meÖ
þá menn, er honum hçföu fylgt til býjar; siöan fór hann upp til
Dofrafjallz ok austr um fjall. Fór Finnr fyrst á fund Orms 35 jarls,
mågs sins, — jarl átti Sigriöi, dóttur Finnz —, ok segir honum til
ørenda sinna.4 22

K. 47. Frå Finni ok Hákoni Ivarssyni.

Síðan leggja þeir stefnulag viö Håkon Ivarsson. En er þeir finnask, þá
bar Finnr upp ørendi sin fyrir Håkon, þau er Haraldr konungr bauö
honum; fanzk þat brått i rœðu Hákonar, at honum 5 þótti sér skylda
mikil á vera at hefna Eindriða, frænda sins, segir, at honum váru þau
orö komin ór Prándheimi, at honum myndi þar fásk gnógr styrkr til
upreistar i móti konungi. Siöan tjáöi Finnr fyrir Hákoni, hversu mikill
munr honum var, at betra var at taka af konungi svá mikil metorö, sem
hann kynni 10 sjálfr at beiöa, heldr en hætta til þess, at reisa
orrostu i móti konungi þeim, er hann var áör þjónostubundinn viö,
segir, at hann mun fara ósigr — »ok hefir þú þá fyrir gçrt bæöi fé ok
friöi; en ef þú sigrask á konungi, þá muntu heita dróttinsviki«. Jarl
studdi ok þessa roeöu meö Finni. En er Håkon hugsaöi 15 þetta fyrir
sér, þá lauk hann þat upp, er honum bjó i skapi, segir svá: »ek mun
sættask viö Harald konung, ef hann vill gipta mér Ragnhildi, dóttur
Magnus konungs Óláfssonar, frændkonu sina, meö þvilikri heimanfylgju,
sem henni sómir ok henni líkar«. Finnr segir, at hann vill þessu játta
af konungs hendi; staðfesta 20 þeir þetta mál milli sin. Siöan ferr
Finnr norör aptr til Pránd-heims; settisk þá niðr þessi ófriðr ok agi,
svá at konungr helt þá enn riki sinu i friöi innan landz, þviat þá var
niör drepit sambandi því çllu, er frændr Eindriöa hçföu haft til
motstçöu viÖ Harald konung.

25 K. 48. Bónorð Hákonar Ivarssonar.

En er sú stefna kom, er Håkon skyldi vitja þessa einkamála, þá fór hann
á fund Haraldz konungs. En er þeir taka tal sitt, þá segir konungr, at
hann vill halda alt þat af sinni hendi, sem i sætt haföi komit meö þeim
Finni — »skaltu Håkon, segir kon-30 ungr, tala mál þetta viö Ragnhildi,
hvárt hon vill samþykkja þetta ráö; en eigi er þér ok engum çörum at
ráöanda at få Ragnhildar, svá at eigi sé hennar samþykki viö«. Siöan
gekk Håkon á fund Ragnhildar ok bar upp fyrir hana bónorö þetta. Hon
svarar svá: »opt finn ek þat, at mér er aldauöi Magnús 35 konungr faðir
minn, ef ek skal giptask bónda einum, þó at þú sér friör maör eöa vel
búinn at íþróttum; ef Magnús konungr liföi, þá myndi hann eigi gipta
mik minna manni en konungi. Nú er þess eigi ván, at ek vilja giptask
ótígnum manni«. SiöanHAR. HARD.

gekk Håkon á fund Haraldz konungs ok. segir honum rœöu þeira
Ragnhildar, innir þá upp einkamál þeira Finnz; var þá ok Finnr hjå ok
fleiri menn, þeir er við rœðu þeira Finnz hçföu verit; segir Håkon svá
til allra þeira vitnis, at svá var skilt, at konungr skyldi svá
Ragnhildi heiman gera, at henni likaöi — »nú 5 vill hon eigi eiga
ótiginn mann, þá meguö þér gefa mér tignar-nafn; hefi ek til þess ætt,
at ek má heita jarl, ok nçkkura hluti aðra, at því er menn kalla«.
Konungr svarar: »Óláfr konungr, bróÖir minn, ok Magnús konungr, sonr
hans, þá er þeir réðu ríki, létu þeir einn jarl vera senn i landi; hefi
ek ok svá gçrt, i0 siöan er ek var konungr; vil ek eigi taka tign af
Ormi jarli, þá er ek hefi áör gefit honum«. Sá þá Håkon sitt mål, at
þat myndi eigi viö gangask; likaöi honum þá stórilla; Finnr var ok
allreiÖr; segja þeir, at konungr heldi ekki orö sin, ok skilðusk at svá
búnu. Håkon fór þá þegar ór landi ok haföi langskip vel 15 skipat; hann
kom fram suör i Danmçrk ok fór þegar á fund Sveins konungs, mågs sins.
Tók konungr feginsamliga viö honum ok fekk honum þar veizlur miklar;
geröisk Håkon þar landvarnar-maör Sveins konungs fyrir vikingum, er
mjçk herjuöu á Dana-\eldi, Vinör ok aörir Austrvegs-menn ok svá Kúrir;
lá hann úti 20 vetr sem sumar.

K. 49. Dráp Ásmundar.

Ásmundr er maör nefndr, er sagt er, at væri systurson Sveins konungs ok
fóstrson hans. Äsmundr var allra manna gørviligastr, unni konungr honum
mikit. En er Ásmundr drósk 25 á legg, var hann brått ofstopamikill, ok
hann geröisk vígamaör. Konungi likaöi þat illa ok lét hann fara frå
sér, fekk honum lén gott, þat er hann mátti vel halda sik ok sveit meö
sér. En þegar er Ásmundr tók viö konungs fé, dró hann liö mikit at sér;
en honum endisk ekki þat fé til sins kostnaöar, er konungr 30 haföi
veitt honum, þá tók hann annat miklu meira, þat er konungr åtti. En er
konungr spuröi þat, þá stefndi hann Ásmundi á fund sinn. En er þeir
hittusk, þá segir konungr, at Ásmundr skyldi vera i hirö hans ok hafa
enga sveit; ok varö sva at vera sem konungr vildi. En er Ásmundr haföi
verit litla hriö meö 35 konungi, þá unöi hann ekki þar ok hljópsk i
brot um nótt ok kom aptr til sveitar sinnar ok geröi þá enn fieira ilt
en fyrr. En er konungr reiö yfir land ok kom þar nær sem Äsmundr var,
þá sendi hann liö til at taka Åsmund meö valdi; siöan lét kon-4 22

ungT setja hann i járn ok halda hann svá um hríð ok hugöi, at hann
myndi spekjask. En er Ásmundr kom ór járni, þá hljóp hann þegar i brot
ok fekk sér liö ok herskip, tók hann þá ok herjaöi bæöi útan landz ok
innan landz ok geröi it mesta 5 hervirki, drap mart manna ok rænti
viöa. En þeir menn, er fyrir þessum ófriöi uröu, kómu til konungs ok
kærðu skaða sinn fyrir honum. Hann svarar: »hvat segið þér mér til
þess? Hvi fariö þér eigi til Hákonar Ivarssonar, hann er hér
landvarnarmaör minn ok til þess settr at friða fyrir yðr bóndum, en
hegna io vikingum; var mér sagt, at Håkon væri djarfr maör ok frækn, en
nú lizk mér sem hann vili hvergi þar til leggja, er honum þykki
mannhætta i vera«. Pessi orö konungs váru f lutt til Hákonar, ok mçrgum
viö aukit. Siöan fór Håkon meö liöi sinu at leita Ásmundar; varö fundr
þeira á skipum; lagöi Håkon 15 þegar til orrostu, varö þar hçrö orrosta
ok mikil. Håkon gekk upp á skip Ásmundar ok hrauö skipit; kom svá, at
þeir Ásmundr skiptusk sjálfir vápnum viör ok hçggum; þar feil Ásmundr;
Håkon hjó hçfuö af honum. Siöan fór Håkon skyndiliga á fund Sveins
konungs ok kom svá til hans, at konungr sat um mat-20 boröi. Håkon gekk
fyrir boröit ok lagöi hçfuöit á boröit fyrir konunginn ok spuröi, ef
kendi. Konungr svarar engu ok var dreyrrauör á at sjá. Siöan gekk Håkon
i brot. Litlu siöarr sendi konungr menn til hans ok baö hann fara i
brot ór sinni þjónostu, segir, at »ek vil ekki mein gera honum, en ekki
må ek gæta 25 frænda várra allra«.

K. 50. Kvánfang Hákonar Ivarssonar.

Siöan fór Håkon i brot ór Danmçrk ok norör i Nóreg til eigna sinna. Pá
var andaör Ormr jarl, frændi hans. Menn uröu Hákoni fegnir mjçk, frændr
ok vinir; uröu þá til þess margir 30 gçfgir menn at ganga um sættir
milli þeira Haraldz konungs r kom svá, at þeir sættusk meö þvi móti, at
Håkon fekk Ragn-hildar konungsdóttur, en Haraldr konungr gaf Hákoni
jarldórn ok veldi slikt, sem haft haföi Ormr jarl. Håkon sór Haraldi
konungi trúnaðareiða til þeirar þjónostu, sem hann var skyldr til.

35 K. 51. Sætt Haraldz konungs ok Kálfs.

Kálfr Árnason haföi verit i vestrviking, siöan er hann fór ór Nóregi,
en opt á vetrum var hann i Orkneyjum meö Porfinni jarli, mági sinum.
Finnr Árnason, bróöir hans, geröi orö KálfiHAR. HARD.

ok lét segja honum einkamál þau, er þeir Haraldr konungr hçföu viö
mælzk, at Kálfr skyldi hafa landzvist i Noregi ok eignir sinar ok
slikar veizlur, sem hann haft haföi af Magnúsi konungi. En er Kálfi kom
sjá orösending, þá bjósk hann þegar til farar; fór hann austr i Nóreg
fyrst á fund Finnz bróöur sins; 5 siÖan tók Finnr Kálfi griö, ok
fundusk þeir sjálfir konungr ok Kálfr, geröu þá sætt sina, eptir því
sem konungr ok Finnr hçföu fyrr bundit einkamálum meö sér; gekk Kálfr
til festu viö konung ok allz skildaga sliks, sem hann hafði bundit fyrr
viö Magnús konung, at Kálfr væri skyldr at gera þau verk çll, sem
Haraldr 10 konungr vildi ok honum þœtti sitt ríki bœta. Tók Kálfr þá
upp eignir sínar allar ok veizlur, sem hann haföi fyrr haft.

K. 52. Fall Kálfs Árnasonar.

En it næsta sumar eptir haföi Haraldr konungr leiðangr úti, fór suör
til Danmerkr ok herjaöi þar um sumarit. En er hann kom suör til Fjóns,
þá var þar liðsamnaðr mikill fyrir þeim. Pá lét konungr liö sitt ganga
af skipum ok bjósk til upgçngu; hann skipaöi HÖi sinu, lét vera fyrir
sveit Kálf Árnason ok baö þá ganga fyrsta upp ok segir þeim, hvert þeir
skyldu stefna, en hann kvezk mundu ganga upp eptir þeim ok koma þeim at
20 liÖi. Peir Kálfr gengu upp, ok kom brått liö i móti þeim; réö Kálfr
þegar til orrostu, ok varö sá bardagi eigi langr, þviat Kálfr var brátt
ofrliöi bor inn ok kom hann á flótta ok liö hans, en Danir fylgðu þeim;
feil mart af Norömçnnum; þar feil Kálfr Árnason. Haraldr konungr gekk
upp á land meö fylking sina; 25 var þat brátt á leiö hans, at þeir sá
fyrir sér valinn ok fundu brått lik Kálfs; var þat borit ofan til
skipa; en konungr gekk upp á land ok herjaöi ok drap þar mart manna;
svá segir Arnórr: 117. Rauö, en rýrt varö siöan, frána egg á Fjóni,

(rann eldr of sjçt manna) Fjónbyggva lið, tyggi. 3°

K. 53. Ferö Finnz Árnasonar ór landi.

Eptir þat lét Finnr Árnason sér fjandskap i þvkkja viö konung um fall
Kálfs bróöur sins, kallaöi, at konungr væri ráðbani Kálfs, ok þat væri
blekking ein viö Finn, er hann haföi teygt Kálf, bróður sinn, vestan um
haf á vald ok trúnaö Haraldz kon- 35 ungs. En er þessi rœöa kom á lopt,
þá mæltu þat margir menn, at þat þótti grunnsæligt, er Finnr haföi
trúat því, at Kálfr myndi fá trúnaö Haraldz konungs; þótti sem konungr
væri heiptrækr5i 6

um smæri hluti en þá, er Kálfr haföi gçrt viö Harald konung. Konungr
lét hér rœða um hvern slikt er vildi, sannaði þat ekki, synjaði ok
eigi; fanzk þat eitt å, at konungi þótti þat vel oröit. Haraldr konungr
kvað visu þessa: 5 118. Nú emk ellifu allra g"inn en gráleik inna

(eggjumk vigs) ok tveggja, golls, es ferr meö skolli, þau ró enn svát
mank, manna, lýtendr; kveða lítit morö, ráðbani orðinn; lauki gæft til
auka.

Finnr Árnason lét sér svá mikit um finnask þetta mål, at hann fór io af
landi brot ok kom fram suör i Danmçrk, fór á fund Sveins konungs ok
fekk þar góöar viötçkur, ok tçluöu þeir lçngum einmæli, ok kom þat upp
at lyköum, at Finnr gekk til handa Sveini konungi ok geröisk hans maör,
en Sveinn konungr gaf honum jarldóm ok Halland til yfirsóknar, ok var
hann þar til landvarnar fyrir 15 Norömçnnum.

K. 54. Frá Guthormi Gunnhildarsyni.

Guthormr hét sonr Ketils kálfs ok Gunnhildar á Hringunesi, systurson
Óláfs konungs ok Haraldz konungs. Guthormr var maör gørviligr ok snimma
roskinmannligr. Var Guthormr optliga 20 meö Haraldi konungi ok þar i
miklum kærleikum ok råöagøröum meö konungi, þviat Guthormr var vitr
maör; hann var inn vinsælsti maör. Guthormr var optliga i hernaöi ok
herjaöi mjçk i Vestrlçnd; hann haföi liÖ mikit; hann haföi friöland ok
vetrsetu i Dyflinni á Irlandi ok var i kærleikum miklum meö Margaöi 25
konungi.

K. 55. Jartegn Óláfs konungs.

Um sumarit eptir fór Margaör konungr ok Guthormr meö honum, ok herjuöu
á Bretland ok fengu þar ógrynni fjár. Siöan Içgöu þeir i
Qngulseyjarsund; þeir skyldu þar skipta herfangi 30 sinu. En er fram
var borit þat mikla silfr ok konungr sá þat, þá vildi hann einn samt
hafa féit alt ok viröi þá litils vingan sina viö Guthorm. Guthormi
likaöi þat illa, er hann skyldi vera hlutræningr ok hans menn. Konungr
segir, at hann skyldi eiga ii. kosti fyrir hçndum — »så annarr, at una
því, sem vér viljum 35 vera låta, en annarr så, at halda viö oss
orrostu, ok hafi sá þá fé, er sigr hefir, ok þat meö, at þú skalt ganga
af skipum þínum, ok skal ek þau hafa«. Guthormi sýndisk mikill vandi
til beggja handa, þóttisk eigi mega låta sæmiliga skip sin ok fé fyrir
engaHAR. HARD. 191

tilgørning; þat var ok allháskasamligt at berjask viö konung ok þat
mikla liö, er konungi fylgði; en liðs þeira var svá mikill munr, at
konungr haföi xvi. langskip, en Guthormr v. På baö Guthormr konung ljå
sér iii. nátta fresta um þetta mai til umráða viö sina menn, hugöisk
hann konung mundu mýkja mega á þeiri stundu 5 ok koma sinu máli i betri
vingan við konung meö fortçlum sinna manna, en þat feksk ekki af
konungi, sem hann mælti til. På var Ölåfsvçkuaptann. Nú kaus Gothormr
heldr at deyja meö dreng-skap eða vega sigr, heldr en hitt at þola
skçmm ok svívirðu ok klækisorÖ af svá mikilli missu. Pá kallaöi hann á
guÖ ok inn 10 helga öláf konung, frænda sinn, baö þá fulltings ok
hjálpar ok hét til þess helga mannz húss at gefa tiund af çllu því
herfangi, er þeir hlyti, ef þeir fengi sigr. Siöan skipaöi hann liöi
sínu ok fylköi móti þeim mikla her ok réö til ok barðisk við þá; en meö
fulltingi guös ok ins heilaga Öláfs konungs fekk Guthormr sigr; 15 þar
feil Margaör konungr ok hverr maör, er honum fylgöi, ungr ok gamall. Ok
eptir þann háleita sigr vendir Guthormr heim glaör meö çllum þeim
fjárhlut, er þeir hçföu fengit i orrostu. På var af tekit silfrinu því,
er þeir hçföu fengit, inn x. hverr penningr, svá sem heitit haföi verit
inum helga Óláfi konungi, ok 20 var þat ófamikit fé, svá at af þvi
silfri lét Guthormr gera róöu eptir vexti sinum eöa stafnbúa sins, ok
er þat likneski vii. álna hått. Guthormr gaf róðu þá svá búna til
staöar ins heilaga óláfs konungs; hefir hon þar verit siöan til
minningar sigrs Gothorms ok jartegnar ins heilaga Óláfs konungs. 25

K. 56. Jartegn Óláfs konungs.

Greifi einn var i Danmçrku illr ok çfundfullr; hann åtti ambátt eina
norrœna, æzkaöa ór Prændalçgum; hon dýrkaöi inn helga Óláf konung ok
trúði fastliga hans heilagleik. En så greifi, er áÖan gat ek,
tortryggöi alt þat, er honum var frå sagt þess 30 helga mannz
jartegnum, kvaö ekki vera nema kvitt ok pata einn, geröi sér at gabbi
ok gamni lof ok dýrð þá, er landzfólk alt veitti þeim góöa konungi. En
nú kom at þeim hátiöardegi, er sá mildi konungr lét lif sitt á ok allir
Norömenn heldu; þá vildi så inn óvitri greifi ekki heilagt halda ok
bauö hann ambótt sinni, at hon 35 skyldi baka ok elda ofn til brauös á
þeim degi. Vita þóttisk hon œði þess greifa, at hann myndi henni
sárliga hefna, ef hon léti eigi at því, sem hann bauÖ henni; gengr hon
til nauöig ok bakaÖi ofninn ok kveinaöi mjçk, meÖan hon starfaöi, ok
heitaöisk viö

Óláf konung ok kvazk aldri mundu á hann trúa, nema hann hefndi með
nçkkurri bendingu þessa ódœma. Nú meguð þér hér heyra makligar
refsingar ok sannligar jartegnir: alt var þat jamskjótt ok á einni
stundu, er greifi sá varö blindr báðum augum 5 ok brauð þat varö at
grjóti, er hon hafði i ofninn skotit. Komit er af þvi grjóti til staöar
ins helga Óláfs konungs ok víða annarstaöar. Siöan hefir Öláfsmessa
haldin verit ávalt i Dan-rnçrk.

K. 57. Jartegn Óláfs konungs. 10 Vestr á Vallandi var einn maðr
vanheill, svá at hann var kryplingr, gekk á knjám ok á knúm. Hann var
staddr um dag úti á veg ok var þá sofnaör; þat dreymði hann, at maðr
kom til hans gç>fugligr ok spuröi, hvert hann geröisk, en hann nefndi
til ein-hvern bæ. En inn gçfgi maör mælti viö hann: »faröu til Óláfs-35
kirkju, þeirar er i Lundúnum stendr, ok muntu þá heill veröa«. En siðan
vaknaöi hann, en fór þegar á leit Óláfskirkju, en um siðir þá kom hann
til Lundúna-bryggju ok spuröi þar borgarmenn, ef þeir kynni segja
honum, hvar Óláfskirkja væri; en þeir svçruöu ok kváðu miklu fleiri
kirkjur vera þar, heldr en þeir vissi, 20 hverjum manni hver þeira væri
helguð. En litlu siðar þá gekk þar maör at honum ok spuröi, hvert hann
geröisk; hann segir honum; en så mælti siðan: »vit skulum fara báöir
saman til kirkju Óláfs, ok kann ek leið þangat«. Siöan fóru þeir yfir
bryggjuna ok fóru þat stræti, er til Óláfskirkju lá. En er þeir komu
til 25 kirkjugarðzhliösins, þá sté sá yfir þreskpld þann, er i hliðinu
var, en kryplingrinn veltisk þar inn yfir ok reis þegar heill upp; en
þá er hann sásk um, þá var horfinn fçrunautr hans.

K. 58. Hernaðr Haraldz konungs.

Haraldr konungr lét reisa kaupstað austr i Oslo ok sat þar 30 opt,
þviat þar var gott til atfanga, landzmegin mikit umhverfis; sat hann
þar vel til landzgæzlu fyrir Dçnum, sva ok til áhlaupa i Danmçrk; hann
var opt því vanr, þótt hann hefði ekki mikinn her úti. Pat var á einu
sumri, at Haraldr konungr fór meö nçkkurum léttiskipum ok haföi ekki
mikit liö; hann helt suör i 35 Vikina, en er byr gaf, siglir hann yfir
undir Jótland, tók þá ok herjaöi, en landzmenn sçmnuöusk saman ok vçröu
land sitt. Pá helt Haraldr konungr til Limafjaröar ok lagöi inn i
fjçröinn. Sva er háttat Limafiröi, at þar er inn at fara svá sem mjór
áráll,HAR. HARD.

en er inn kømr eptir firÖinum, þá er þar sem mikit haf. Haraldr herjaði
þar á bæði lçnd, en Danir hçföu hvarvetna samnaö fyrir. Pá lagði
Haraldr konungr skip sin at eyju nçkkurri, þat var litit land ok
óbyggt; en er þeir leituöu at, þá funnu þeir ekki vatn, segja til
konungi; hann lét leita, ef lyngormr nçkkurr fynnisk i 5 eyjunni; en er
hann fanzk, þá fœröu þeir konungi; hann lét færa orminn til eldz ok
baka hann ok mœða, at hann skyldi þyrsta sem mest. Siöan var þráör
bundinn viö sporÖinn, ok ormrinn lauss látinn; hrøköisk hann þá brått,
en þráðrinn rakÖisk af tvinna-hnoöanu; gengu menn eptir orminum, þar
til er hann steypöisk 10 niör i jçröina. Konungr baö þar grafa til
vatz; var svá gçrt; funnu þar vatn, svá at eigi skorti. Haraldr konungr
spurÖi þau tiöendi af njosnarmçnnum sinum, at Sveinn konungr var kominn
meö skipaher mikinn fyrir fjaröarmynnit, ok varö honum seint inn at
fara, er eitt mátti fara senn skipit. Haraldr konungr helt 15 skipum
sinum inn i fjçröinn, ok þar er breiöastr er, heitir Lúsbreiö; en þar
ór vikinni innanveröri er eiö mjótt vestr til hafs; þannug røru þeir
Haraldr um kveldit. En um nóttina, er myrkt var oröit, ruddu þeir
skipin ok drógu um eiöit ok hçföu þat sýslat alt fyrir dag ok búin
skipin çöru sinni, heldu þá norör 20 fyrir Jótland; þá mæltu þeir:

119. Skrapp ór hçndum Haraldr Dçnum.

í*á segir konungr, at hann skyldi svá koma i Danmçrk annat sinn, at
hann skyldi meira liÖ hafa ok stærri skip. Fór þá konungrinn 25 norÖr i
Prándheim.

K. 59. Skipgørö Haraldz konungs.

Haraldr konungr sat um vetrinn i Niöarósi. Hann lét reisa skip um
vetrinn út á Eyrum; þat var búzuskip. Skip þat var gçrt eptir vexti
Orms ins langa ok vandat at çllu sem mest; var 30 drekahçfuö á frarnmi,
en aptr krókr, ok váru svirarnir allir gulli búnir; þat var hålffertøgt
at rúmatali ok mikit at þvi ok var it friöasta. Lét konungr allan búnaö
vanda til skipsins, bæÖi segl ok reipareiÖa, akkeri ok strengi. Haraldr
konungr geröi boö um vetrinn suÖr til Danmerkr Sveini konungi, at hann
skyldi eptir 35 um várit koma sunnan til Elbar til móts viö sik ok
berjask, sva at þeir skipti þá lçndum ok hafi annarr hvárr bæöi
konungsrikin.

K. 60. ütboö Haraldz konungs.

Pann vetr bauð Haraldr konungr út leiöangri, almenning ór Nóregi. En er
váraði, drósk herr mikill saman; þá lét Haraldr konungr setja út skip
þat it mikla á ána Niö; siðan lét hann upp 5 setja drekahçfuöin; þá
kvaö Pjóðólfr skåld:

120. Skeiö sák framm at flceöi, orms glóar fax of farmi fagrt sprund,
ór ç hrundit, fráns, sizt ýtt vas hçnum, kend hvar liggr fyr landi bçru
búnir svirar

lçng súð dreka ens prúða; brunnit goll, af hlunni.

10 Siöan býr Haraldr konungr skip þat ok ferö sina. En þá er hann var
búinn, helt hann út ór ánni skipinu; þar var vandaör róör mjçk; svá
segir Pjóöólfr:

121. Slyngr laugardag lçngu ært mon, snót, áör sortuð liÖbaldr af sér
tjaldi, sæfçng i tvau gangi,

15 út þars ekkjur lita þpll leggr, viö frið, fyllar

Orms súö ór bœ prúðar; fúr, kleyf, á þat leyfi.

vestr réö ór Nið næsta 123. Sorgar veit, áör sliti

nýri skeiö at stýra sæfçng ór mar strçngum

ungr, en árar drengja, herr, þars heldr, til varra,

20 allvaldr, i sæ falla. hár sjau tøgum ára;

122. Rétt kann rœði slíta Norömeör róa naðri

ræsis herr ór verri; neglðum straum enn heglöa

ekkja stendr ok undrask út (es sem) unnar (liti

ára burð sem furðu; arnar væng) með jarni.

25 Haraldr konungr helt herinum suör meö landi ok haföi úti almenning
at liöi ok skipum. En er þeir soekja austr i Vikina, fengu þeir
andviöri stór ok lå herrinn viöa i hçfnum, bæöi viö úteyjar ok inn i
fjçröum; svá segir Pjóðólfr: 124. Eigu skjól und skógi almenningr liggr
innan,

30 skafnir snekkju stafnar, eiö låta sér skeiöar

læsir leiöangr visa hábrynjaðar hlýja,

lçnd herskipa brçndum; hverja vik i skerjum.

En i stórviðrum þeim, er á lçgöusk, þá þurpti it mikla skip góðra
grunnfœra; svá segir Pjóðólfr: 35 125. Hléseyjar lemr hçvan eigi es
jarni bjúgu

hryngarð konungr baröi; indæll skaöi lindis,

neytir þá til þrautar &negr af gaddi digrum

þengill snekkju strengja; grjot ok veör en ljótu.HAR. HARD.

En er byr gaf, helt Haraldr konungr herinum austr til Elfar ok kom þar
at kveldi dags; svá segir Pjóöólfr:

126. Haraldr þeysti nú hraustla gramr á þing við Pumla; helfing sinn at
Elfi; þar 's eindagaör Sveini, náttar Nóregs dróttinn hrafni skyldr,
nema haldi, 5 nær at landamæri; hans fundr, Danir undan.

K. 61. Frå her Haraldz konungs.

En er Danir spyrja, at Norömanna-herr var kominn, þá flýja allir þeir,
er því koma viö. Norömenn spyrja, at Dana-konungr hefir ok úti her sinn
ok liggr hann suðr um Fjón ok um Smålçnd. 10 En er Haraldr konungr
spuröi, at Sveinn konungr vildi eigi halda stefnulag viö hann eöa
orrostu, sem mælt var, þá tók hann þat ráð enn sem fyrr, lét aptr fara
bóndaliöit ok skipaði hálft annat hundraö skipa; helt hann siöan liöi
þvi suðr fyrir Halland ok herjaði viða; hann lagöi herinum i Lófufjprö
ok herjaöi þar á 15 land upp. Litlu siöarr kom at þeim þar Sveinn
konungr meö Dana-her; hann haföi ccc. skipa. En er Norömenn sá herinn,
þá lét Haraldr konungr blåsa saman herinum; mæltu þat margir, at þeir
skyldu flýja, ok segja, at ófœrt væri at ber jask. Konungr svarar svá:
»fyrr skal hverr várr falla um þveran annan en 20 flýja«; svá segir
Steinn Herdisarson:

127. Sagöi hitt es hugöi heldr kvaö hvern várn skyldu hauklvndr vesa
myndu, hilmir frægr, an vægja,

þar kvaö, þengill, eirar (menn brutu upp) of annan

þrotna vçn fyr hçnum; (ç>ll vçpn) þveran falla. - 25

SiÖan lét Haraldr konungr skipa her sinum til framlçgu, lagöi hann
dreka sinn inn mikla fram i miöju liöi; sva segir Pjóöólfr:

128. Lét vingjafa veitir lystr fyr leiðangrs brjósti varghollr dreka
skolla (liös oddr vas þat) miÖju.

Pat skip var alivel skipat ok fjçlment á; svá segir Pjóöólfr: 30

129. Fast baö fylking hrausta ramsyndan lauk rçndum friövandr jçfurr
(standa ráöandi manndáða hamalt sýndusk mér) hpmlur nýtr fyr Nizi útan
(hildings vinir) skiida; naör, svát hver tók aÖra.

Ulfr stallari lagöi sitt skip á annat borö konungsskipinu; hann 35
mælti viö sina menn, at þeir skyldi vel fram leggja skipit. Steinn
Herdisarson var á skipi Ulfs; hann kvaö:

130. Hét á oss, þás úti, róör vas greiddr á grœöi, Ulfr (hákesjur
skulfu) grams stallari, alla;5i 6

vel bað skip með skylja sitt, en seggir jçttu,

skéleggjaðr f ramm leggja sn j alis landreka spjalli.

Håkon jarl Ivarsson lá ýztr i arminn annan, ok fylgðu honum mçrg skip,
ok var þat liö allvel búit; en ýzt i annan arminn 5 lágu Prcenda
hçföingjar; var þat ok mikill herr ok friðr.

K. 62. Frå her Sveins konungs.

Sveinn konungr skipaði ok liöi sinu, lagði hann sitt skip móti skipi
Haraldz konungs i miöju liöi, en næst honum lagöi fram Finnr jarl sitt
skip; skipuðu Danir þar næst çllu þvi liöi, 10 er fræknast var ok bezt
búit. Siöan tengöu hvárirtveggju skip sin alt um miöjan flotann. En
fyrir því at svá mikill var herrinn, bá var þat allr fjçlöi skipanna,
er laust fór, ok lagöi þá sva hverr fram sitt skip, sem skap haföi til,
en þat var allmisjafnt. En þótt liösmunr væri allmikill, þá hçföu
hvárirtveggju óvígjan 15 her. Sveinn konungr haföi i liöi meö sér vi.
jarla; Steinn Herdisarson sagöi svá:

131. Hætti hersa dróttinn næst vas þats réö rista

hugstrangr, skipa langra reiðr atseti Hleiðrar

hinn 's meö halft beiö annat þangs láö mçrum þingat 20 hundraö Dana
fundar; þrimr hundruöum sunda.

K. 63. Uphaf Nizar orrostu.

Haraldr konungr lét blása herblástr, þegar er hann haföi búit sin skip,
ok lét þá greiöa atróðr sina menn; sva segir Steinn Herdisarson:

25 132. Vann fyr móöu mynni herÖu hjçrvi gyröir

meinfæ<:t Haraldr Sveini; Halland jçfurs spjallar varö, þvit visi
gerÖit, (heit blés und) fyr útan

viörnám, friöar biöja; atróör (á sæ blóöi).

Siöan tóksk orrosta ok var in snarpasta, eggjar hvárrtveggi sitt 30
liö; svá segir Steinn Herdisarson:

133. Nýtr baö skjçldungr skjóta bæöi fló, þás blóöi

(skamt vas liös á miöli) brandr hrauö af sér rauöu,

hlifar styggr ok hçggva (þat brå feigra flotna

hvárr tveggja liö seggja; fjçrvi) grjót ok çrvar.

35 Pat var siÖarla dags, er orrosta seig saman, ok helzk svá alia
nóttina. Haraldr konungr skaut af boga langa hríÖ; svá segir
Pjóðólfr:HAR. HARD.

134. Alm dró uplenzkr hilmir búandmynnum smó benjar alla nçtt; enn
snjalli blóöugr oddr, þars stóðu hremsur lét á hvítar (flugr óx) fylkis
(vigra) hlífr landreki drífa; Finna gjçld í skjçldum.

Håkon jarl ok þat liö, er honum fylgöi, tengði ekki sin skip ok 5 røri
at Dana-skipum þeim, er laus fóru, en hvert skip, er hann tengðisk við,
þá hrauð hann. En er þat funnu Danir, þá~ dró hverr þeira frå sitt
skip, þar er jarl fór; sótti hann eptir Dpnum, svá sem þeir hçmluöu
undan, ok var þeim þá at komit flótta. På røri skúta at skipi jarls ok
var kallat á hann, sagt, at fyrir léti 10 annarr fylkingararmrinn ok
þar var fallit mart liö þeira. Siöan røri jarl þannug til ok veitti þar
harÖa atgçngu, svá at Danir létu þá undan siga; fór jarl svá alla
nóttina, lagöi þar fram sem mest var þ(?rf, en hvar sem hann kom fram,
þá helt ekki viö honum. Håkon røri it ýtra um bardagann. Inn øfra hlut
nætr £5 brast meginflóttinn á Donum, þviat þá hafði Haraldr konungr upp
gengit meö sina sveit á skip Sveins konungs; var þat sva vendiliga
hroöit, at allir menn fellu, nema þeir, er á kaf hljópu; sva segir
Arnórr jarlaskáld:

135. Gekkat Sveinn af snekkju farkostr hlaut at fljóta 20 saklaust enn
forhrausti, fljótmælts vinar Jota,

(malmr kom harör viö hjalma) áðr an çölingr flæöi, hugi minn es þat,
sinni; auör, frá veröung dauöri.

En er merki Sveins konungs var fallit ok autt skip hans, þá flýÖu allir
hans menn, en sumir fellu. En á þeim skipum, er 25 tengö váru, hljópu
menn þar á kaf, en sumir kómusk á ç»nnur skip, þau er laus váru; en
allir Sveins menn røru þá undan, þeir er þvi kómu viö. Par varð
allmikit mannfall. En þar er konungarnir sjálfir hçföu barzk ok tengð
váru flest skipin, þar lágu eptir skip Sveins konungs meir en Ixx.; svá
segir Pjóðólfr: 30

136. Sogns kóðu gram gegnan senn á svipstund einni glæst sjau tøgu et
fæsta Sveins þjóöar skip hrjóöa.

Haraldr konungr røri eptir Dçnum ok rak þá; en þat var eigi hœgt, þviat
skipafloti var svá þrgngr fyrir, at varla mátti fram koma. Finnr jarl
vildi eigi flýja, ok var hann handtekinn; hann 35 var ok litt sýndr;
svá segir Pjóðólfr:

137. Sveinn át sigr at launa varö, sås vildit foröa, sex, þeim es hvç>t
vexa, vigbjartr, snçru hjarta, innan eina gunni, i fylkingu fenginn

çrleiks, Dana jçrlum; Fiðr Árna sonr miöri. 4o5i 6

HEIMSKRINGLA

K. 64. Flótti Sveins konungs.

Hakon jarl lá með sitt skip eptir, er konungr ok annat lið rak
flóttann, þviat jarls skip mátti eigi þar fram fara fyrir skipum þeim,
er fyrir váru. Pá røri einn maör á báti at skipi 5 jarls ok lagöi at
lyptingu; så var mikill maör ok hafði viðan hçtt; sá kallar upp á
skipit: »hvar er jarl?«. Hann var i fyrirrúmi ok stç>övaöi blóö manni
einum. Jarl så til hattar-mannzins ok spurði hann at nafni. Hann segir:
»Vandráör er hér; mæl þú viö mik jarl«. Jarlinn laut út yfir boröit til
hans. 10 På mælti bátmaörinn: »þiggja mun ek lif at þér, ef þú vill
veita«. Jarl reis upp ok nefndi til ii. menn sina, þá er honum váru
báðir kærir, segir svá: »stigiö á bátinn ok flytið Vandráð til landz;
fylgið honum til Karls bónda, vinar mins; segið honum þat til jartegna,
at hann fái Vandráði hest þann, er ek gaf Karli fyrra 15 dag, ok sçöul
sinn ok son sinn til fylgöarc^. Siöan stigu þeir á bátinn ok taka til
åra, en Vandráðr stýröi. Petta var i brum lýsingarinnar; var þá ok sem
mestr skipagangr, røru sumir til landzins, sumir ut til hafsins, bæði
smám skipum ok stórum. Vandráör stýröi þar, er honum þótti rýmst milli
skipanna. En 20 þar sem Norðmanna skip røru nær þeim, þá SQgöu
jarlsmenn til sin, ok létu allir þá fara, hvert er þeir vildu. Vandráðr
stýröi fram meö strçndunni ok lagöi eigi at landi fyrr en þeir kómu
umfram þat, er skipaf jçlöinn var. Siðan gengu þeir upp til bæjar Karls
ok tók þá at lýsa; þeir gengu inn i stofu; var Karl þar, 25 ok
nýklæddr. Jarlsmenn sçgöu honum ørendi sin. Karl mælti, sagöi, at þeir
skyldi snæöa fyrst, ok lét set ja þeim borö ok fekk þeim laugar. Pá kom
húsfreyja i stofu ok mælti þegar: »undr mikit er þat, er vér fám aldri
svefn eöa ró i nótt fyrir ópi eöa glammi«. Karl svarar: »veiztu eigi,
at konungar hafa barzk i 30 nátt?«. Hon spurÖi: »hvárr hefir betr
haft?«. Karl svarar: »Norömenn hafa sigrazk«. »Flýit mun enn hafa
konungrinn várr« segir hon. Karl svarar: »eigi vita menn þat, hvárt
hann hefir flýit eÖa fallit«. Hon mælti: »vesul eru vér konungs; hann
er bæöi haltr ok ragr«. På mælti Vandráör: »eigi mun konungr 35 ragr,
en ekki er hann sigrsæll«. Vandráðr tók síöarst laugarnar, en er hann
tók dúkinn, þá strauk hann sér á miðjum. Húsfreyja tók dúkinn ok kipÖi
frá honum; hon mælti: »fått gott kantu þér: þat er þorpkarligt at væta
allan dúkinn senn«. Vandráðr svarar : »þar køm ek þá enn, er ek þerri
mér meirr á miöri þerru«. SiöanHAR. HARD.

tók Karl upp borö fyrir þá, ok settisk Vandráör i miðju; snæddu þeir um
hriö, en siöan gengu þeir út; var þá hestr búinn, ok karlsson at fylgja
honum ok haföi hann annan hest; riöa þeir brot til skógar, en jarlsmenn
gengu til båts sins ok róa út til jarls-skipsins. 5

K. 65. Frá Haraldi konungi.

Haraldr konungr ok hans liö rak skamt flóttann, røru siöan aptr til
skipanna, þeira er auö váru; þá rannsçkuöu þeir valinn ; fanzk á
konugsskipinu fjçlöi dauöra manna, en eigi fanzk lik konungs, en þó
þóttusk þeir vita, at hann var fallinn. Lét þá 10 Haraldr konungr veita
umbúnað likum manna sinna, en binda sår þeira, er þess þurftu. SiÖan
lét hann flytja til landz lik Sveins manna, en sendi boö bóndum, at
þeir skyldu jaröa likin. Siöan lét hann skipta herfangi; hann dvalöisk
þar nçkkura hriö. På spuröi hann þau tiöendi, at Sveinn konungr var
kominn til 15 Sjálandz ok þá var kominn til hans herr sjá allr, er
flýit haföi ór orrostu, ok mikit liö annat, ok haföi hann ógrynni hers
fingit.

K. 66. Gefin griö Finni Árnasyni.

Finnr jarl Árnason varö handtekinn i orrostu, sem fyrr var ritat; hann
var leiddr til konungsins. Haraldr konungr var þá 20 allkátr ok mælti:
»hér fundumk vit nú, Finnr, en næst i Nóreg-i; hefir hiröin sú in
danska eigi staöit alifast fyrir þér, ok hafa Norömenn ilt at verki,
draga þik blindan eptir sér ok vinna þat til lifs þér«. Pá svarar jarl:
»mart veröa Norömenn ilt at gera ok þat verst alt, er þú býör«. Pá
mælti Haraldr konungr: »viltu 25 nú griö, þóttu sér ómakligr?«. Pá
svarar jarl: »eigi af hundinum þínum«. Konungr mælti: »viltu þá, at
Magnús frændi þinn gefi þér griö?«. Magnus, sonr Haraldz konungs,
stýrði þá skipi. Pá svarar jarl: »hvat mun hvelpr sá ráöa griöum?«. Pá
hló konungr ok þótti skemtan at erta hann ok mælti: »viltu taka griö af
Póru, 30 frændkonu þinni?«. Pá segir jarl: »er hon hér?«. »Hér er hon«
segir konungr. På mælti Finnr jarl oröskrœpi þat, er siöan er uppi
haft, hversu reiÖr hann var, er hann fekk eigi stilt orðum sinum: »eigi
er nu undarligt, at þú hafir vel bitizk, er merrin hefir fylgt þér«.
Finni jarli váru gefin griö, ok haföi Haraldr 35 konungr hann meö sér
um hriö; var Finnr heldr ókátr ok ómjúkr i oröum. På mælti Haraldr
konungr: »sé ek þat, Finnr, at þú vilt nú ekki þýöask viö mik ok viö
frændr þína; vil ek nu gefa5i 6 HEIMSKRINGLA

þér orloí at fara til Sveins, konungs þins«. Jarl svarar: »þat vil ek
þiggja ok því þakksamligarr, er ek køm fyrr i brot heðan«. Siðan lét
konungr flytja ferð jarls upp á land; tóku Hallandzfarar \ ei við
honum. Haraldr konungr helt þá liöi sínu norör i Nóreg, 5 fór fyrst til
Ósloar, gaf þá heimleyfi çllu liöi sinu, því er fara vildi.

K. 67. Frá Sveini konungi.

Svá segja menn, at Sveinn konungr sat i Donmçrk þann vetr ok helt riki
sinu sem áðr. Hann sendi menn um vetrinn norbr á 10 Halland eptir Karli
ok þeim hjónum; en er þau kómu til konungs, þá kallar hann Karl til
sin; siöan spuröi konungr, ef Karl kendi hann eða þcettisk sét hafa
hann fyrr. Karl svarar: »kenni ek þik nú, konungr, ok kenda ek þik
fyrr, þegar ek sá þik, ok er þat guöi at þakka, er þér kom til gagns sá
lítli forbeini, er ek veitta þér«. 15 Konungr svarar: »alla þá daga, er
ek lifi siöan, á ek þér at launa. Nú skal þat it fyrsta, at ek gef þér
bú þat á Sjálandi, er þú kýss þér, ok þat með, at ek skal gera þik
mikinn mann, ef þú kant þat meö hçndum hafa«. Karl þakkaði konungi vel
orö sin ok segir, at enn er eptir been sú — »er ek vil biöja«. Konungr
spuröi, 20 hvat þat væri. Karl segir: »ek vil biöja þess, at þú,
konungr, látir mik hafa meö mér konu mina«. Konungr segir svá: »þat mun
ek þér eigi veita, þvíat ek skal fá þér miklu betri konu ok vitrari; en
kona þín fari meö búkot þat, er þit hafiö áör haft; bat mun henni
framflutning«. Konungr gaf Karli mikit bú ok 25 gçfugligt, fekk honum
gott kvánfang, ok varö hann þá mikill maör fyrir sér. Varö þat frægt ok
spurðisk viöa; þat kom norör í Nóreg.

K. 68. Frá ræöu hirömanna.

Haraldr konungr sat þann vetr eptir Nizar-orrostu i Oslo. 30 Um
haustit, er liö kom sunnan, þá var mikil umbrœða ok frásogn um orrostu
þá, er verit haföi um haustit fyrir Nizi; þóttisk hverr så, er þar
haföi verit, nçkkut kunna at segja frá. Pat var eitt sinn, at menn
nçkkurir sátu i undirskemmu einni ok drukku ok váru allmálgir; þeir
ræddu um Nizarorrostu ok þat meö, hverir 35 þaðan hpföu borit oröztir
mestan. Peir uröu allir á eitt sáttir, at engi maðr heföi þar slikr
verit sem Håkon jarl — »hann var vápndjarfastr ok hann var kœnstr ok
hann var gæfumestr, ok þat varö alt at mestu liöi, er hann geröi, ok
hann vann sigrinn«.HAR. HARD. 491

Haraldr konungr var þar úti í garðinum ok talaði við menn nçkkura.
Siöan gekk hann fyrir skemmudyrnar ok mælti: »Håkon mundi hér nú hverr
heita vilja« — ok gekk leiö sina.

K. 69. Atferö viö Håkon jarl.

Håkon jarl fór um haustit til Uplanda ok var þar um vetrinn 5 i riki
sinu; hann var allvinsæll til Uplendinga. Pat var um várit, er á leið,
eitt sinni, er menn sátu viö drykkju, at rætt var enn um Nizar-orrostu,
ok lofuöu menn mjçk Håkon jarl, en sumir tóku eigi miör aöra til; en er
þeir hçföu þat rætt um hriö, þá svarar maör einn hverr: »vera kann, at
fleiri menn hafi djarfligarr barzk 10 fyrir Nizi en Håkon jarl; en þó
mun så engi þar verit hafa, er ek hygg, at slikt happ mun hafa sótt sem
hann«. Peir segja, at þat myndi mest happ hans, er hann haföi rekit á
flótta marga af Dçnum. Sá sami svarar: »meira happ var þat, er hann gaf
lif Sveini konungi«. Einn hverr svarar honum: »þat muntu eigi 15 vita,
er þú segir«. Hann svarar: »þetta veit ek allgçrla, þviat sá sagöi mér
sjálfr, er konung flutti til landz«. En þá var, sem opt er mælt, at
mçrg eru konungs eyru; var konungi þetta sagt, ok jamskjótt lét konungr
þegar taka marga hesta ok reiö þegar um nóttina meö cc. manna; reiö
hann alla þá nótt ok eptir um 20 daginn. På riöu i mot þeim menn þeir,
er fóru út til bœjar meö mjçl ok malt. Maör hét Gamall, er i fçr var
meö konungi; hann reiö at einum bóndanum, — sá var kunningi hans; þeir
mæltu einmæli, segir Gamall: »ek vil kaupa at þér, at þú riöir sem
ákaf-ligast launstigu þá, er þú veizt skemsta, ok kom til Hákonar 25
jarls; seg honum. at konungr vill drepa hann, þviat konungr veit nú, at
jarl hefir skotit Sveini konungi á land fyrir Nizi«. Kaupa þeir saman;
reið sá bóndi ok kom til jarls, sat hann þá ok drakk ok var eigi sofa
genginn. En er bóndi haföi sagt sin ørendi, stóð jarl þegar upp ok
allir hans menn; lét jarl flytja i brot 30 lausafé sitt alt af boenum
til skógar, váru ok brottu menn allir af býnum um nóttina, þá er
konungr kom; dvalðisk hann þar um nóttina, en Håkon jarl reiö leiö sina
ok kom fram austr i Svia-veldi til Steinkels konungs ok dvalðisk meÖ
honum um sumarit. Haraldr konungr snøri siöan aptr ut til bvjar; fór
konungr um 35 sumarit norör til Prándheims; dvçlöusk þar um sumarit, en
fóru aptr um haustit austr i Vik.5i 6

K. 7o. Frá Hákoni jarli.

Håkon jarl fór þegar um sumarit aptr til Uplanda, er hann spurði, at
konungr var norör íarinn; dvalðisk þar til þess, er konungr kom norðan.
Síðan fór jarl austr i Yermaland ok 5 dvalðisk þar lengi um vetrinn;
veitti Steinkell konungr jarli þar vfirsókn. Hann fór um vetrinn, er á
leið, vestr á Raumariki, ok haföi hann lið mikit, er Gautar ok Vermir
hçföu fengit honum. Pá tók hann landzskyldir sinar ok skatta af
Uplendingum, þá er hann åtti. Siðan fór hann austr aptr til Gautlandz
ok dvalðisk io þar um várit. Haraldr konungr sat um vetrinn i ósló ok
geröi menn sina til Uplanda, at heimta þar skatta ok landskyldir ok
konungs sakeyri. En Uplendingar segja sva, at þeir myndi greiöa allar
skyldir, þær er þeir ætti at greiöa, ok få i hendr Hákoni jarli, meöan
hann var á lifi ok hann haföi ekki fvrirgçrt 15 sér eöa riki sinu; ok
fekk konungr þaöan engar landskyldir á þeim vetri.

K. 71. Sætt Haraldz konungs ok Sveins konungs.

Pann vetr fóru boö ok sendimenn milli Noregs ok Danmerkr ok var þat i
bundit, at hvárirtveggju Norömenn ok Danir vildu 20 gera friö milli sin
ok sætt ok báÖu konunga til þess, ok fóru þær orðsendingar heldr
líkliga til sætta, ok kom sva at lyköum, at sættarfundr var stefndr i
Elfi milli Haraldz konungs ok Sveins konungs. En er várar, samnar
hvárrtveggi konunga liöi miklu ok skipum til þessarrar feröar, ok segir
skáldit i einum flokki frå 25 ferð þeira:

138. Norör lykr gramr, sás gerÖiri39- Geröir opt fyr jçröu grund, frá
Eyrarsundi eiöfastr Haraldr skeiöum ;

(hrafngælir sparn hæli Sveinn skerr ok til annars

hçfn) langskipa stçfnum ; eysund konungs fundar ;

30 rista golli glæstir út hefra liö litit

gjalfr, en hlýður skjalfa, lofsnjallr Dana allra,

hvast und her fyr vestan hinn es hvern våg sunnan

Hallandi framm brandar. hrafngrennir lykr stçfnum.

Hér segir þat, at konungar þessir halda stefnulag, þat er gçrt 35 var
milli þeira, ok koma þeir báöir til landamæris; svá sem hér segir:

140. Sýstuð suör, þars æstu enn (sék eigi minni

snjallr gramr, Danir allir, efni) mæltrar stefnu ;HAR. HARD. 493

Sveinn tekr norör at nenna (varð fyr víðri jçröu nær til landamæris
vinnsamt) Harald finna.

En er konungarnir funnusk, tóku menn at rceöa um sættir konunganna; en
þegar þat var i munni haft, þá kærÖu margir skaða sinn, er fengit hçföu
af hernaöi, rån ok mannalát; var þat 5 langa hrið, svá sem hér segir:

141. Telja hått, es hittask, 142. Ofreiöi verör jçfra hvartveggja mjçk,
seggir, allhætt, ef skal sættask; orö, þaus angra fyrÖa menn, þeirs
miðla kunnu,

allmjçk, búendr snjallir; mól çll vega i skçlum; i

låta þeir, es þreyta, dugir siklingum segja

þegnar, alt i gegnum, slikt alt, es her likar;

(svellr ofrhugi jçfrum) veldr, ef verr skolu hçlÖar,

eigi brått viö sçttum. vili »grandar« því, skil jask.

Siöan áttu hlut i inir beztu menn ok þeir, er vitrastir váru; gekk 1 þá
saman sætt konunga meö þeima hætti, at Haraldr skyldi hafa Nóreg, en
Sveinn Dannmçrk til þess landamæris, setn at fornu haföi verit milli
Nóregs ok Danmerkr; skyldu hvárigir çörum bceta; skyldi þar hernaör
leggjask, sem hafizk haföi, en så hafa happ, er hlotit haföi. Så friör
skyldi standa, meöan þeir væri 2 konungar; sú sætt var eiöum bundin;
siöan seldusk konungarnir gislar, svá sem hér segir:

143. Hitt hefk heyrt, at setti þeir haldi svá særum

Haraldr ok Sveinn viö meinum (sótt lauksk þar meö vçttum) (goð sýslir
þat) gisla ok çllum frið fullum, 2

glaÖr hvárr tveggja çörum; ferö at hvárgi skeröi. Haraldr konungr helt
liöi sinu norör i Nóreg; Sveinn konungr fór suör til Danmarkar.

K. 72. Orrosta Haraldz konungs ok Hákonar jarls.

Haraldr konungr var i Vikinni um sumarit, en hann geröi menn sina til
Uplanda eptir skyldum ok skçttum, er hann åtti þar, — þá gerðu bœndr
þar engan greiða á ok kváðusk mundu låta bíða alt þar Hákonar jarls, ef
hann kvæmi til þeira. Håkon jarl var þá uppi á Gautlandi ok haföi liö
mikit. En er á leiö sumarit, helt Haraldr konungr suör til
Konungahellu; siöan tók hann léttiskip çll, þau er hann fekk, ok helt
upp eptir Elfinni; lét hann draga af viö forså ok flutti skipin upp i
vatnit Væni. Síðan røri hann austr yfir vatnit, þar sem hann spuröi til
Hákonar jarls. En er jarl fekk njósn af fçrum konungs, þá sótti hann
ofan5i 6

af landi ok vildi eigi, at konungr herjaði á þá. Håkon jarl haföi liö
mikit, er Gautar hçföu fengit honum. Haraldr konungr lagði skipum sinum
upp i móðu nçkkura; siöan réö hann til landgçng-u, en hann lét eptir
sumt liöit at gaeta skipa. Konungr sjálfr reiö ok sumt liöit, en miklu
fieira gekk. Peir áttu at fara yfir skog nçkkurn, ok þar váru fyrir
þeim kjarrmýrar nçkkurar ok þá enn holt; en er þeir kómu upp á holtit,
þá sá þeir liö jarls; var þá mýrr ein milli þeira. Fylkðu þá
hvárirtveggju. Pá mælti konungr, at liö hans skyldi sitja uppi á
bakkanum — »freistum fyrst, ef þeir vilja á ráöa; Håkon er óbilgjarn«
segir hann. Frost var veörs ok snjádrif nçkkut; sátu þeir Haraldr undir
skjçldum sinum, en Gautar hçföu litt klæzk, ok gerÖi þeim svalt. Jarl
baö þá biöa þess, er konungr gengi at ok þeir stœði allir jafnhátt.
Håkon haföi merki þau, er Magnus konungr Óláfsson haföi átt. Lçgmaör
Gauta hét Porviör; hann sat á hesti, ok var bundinn taumrinn viö hæl
einn, er stóö i mýrinni; hann talaöi ok mælti: »þat veit guð, at vér
hçfum hér liö mikit, ok helzti frækna menn; látum þat spyr ja Steinkel
konung, at vér veitim vel liö þessum góða jarli; veit ek þat, þótt
NorÖmenn leiti á oss, at vér tçkum øruggt i mot þeim; en ef ungmennit
skjalar ok vill eigi biöa, þá rennum eigi lengra en hér til bekksins;
en ef meir skjalar ungmennit, sem ek veit at eigi mun vera, þá rennum
eigi lengra en hér til haugsins«. 1 því bili hljóp upp herr Norömanna
ok œpöi heróp ok bçröu á skjçldu sina; tók þá Gauta-herr at æpa; en
hestr lçgmannz hnykkir sva fast, er hann fælöisk viö herópit, at
hællinn gekk upp ok hrøköi honum um hçfuÖ, lçgmanninum ; hann mælti:
»skjóttu allra Norömanna armastr«. Hleypöi lçgmaÖrinn þá i brot.
Haraldr konungr haföi áðr sagt liöi sinu svá: »þótt vér gerim brak eöa
óp um oss, þá gçngum vér eigi fyrir bakkann, fyrr en þeir koma hér at
oss« — ok gerðu þeir svá. En þegar er herópit kom upp, þá lét jarl fram
bera sitt merki, en er þeir kómu undir bakkann, þá steypöisk
konungsliöit ofan á þá; feil þá þegar sumt liö jarls, en sumt flýði.
NorÖmenn ráku flóttann eigi langt, þviat kveld var dags. Par tóku þeir
merki Hákonar jarls ok slikt af vápnum ok klæöum, sem þeir fengu.
Konungr lét bera fyrir sér bæöi merkin, er hann fór ofan. Peir ræddu
meö sér, hvárt jarl myndi fallinn; en er þeir riöu ofan um skóginn, þá
mátti einn ríöa jamfram. Maör hleypöi um þvera gçtuna ok lagöi kesju i
gçgnum þann, er bar merki jarls; hann grípr merkistçngina ok hleypöi
annan veg i skóginn meö merkit.HAR. HARD.

En er konungi var þat sagt, þá mælti hann: »lifir jarl; fái mér brynju
mina«. Riör konungr þá um nóttina til skipa sinna; mæltu margir, at
jarl heföi hefnt sin. Pjóöólfr kvaö þá:

Haraldr konungr var þá nótt á skipum sinum, þat sem eptir var, en um
morgininn, er ljóst var, þá var iss lagðr alt um skipin sva þykkr, at
ganga mátti umhverfis skipin. Pá bað konungr sina 10 menn, at þeir
skyldi hçggva isinn frå skipunum ok út i vatnit; gengu menn þá til ok
réÖu á ishçggvit. Magnús, sonr Haraldz konungs, stýröi skipi því, er
neöarst lá i móöunni ok næst lá út vatninu. En er menn hçföu mjçk út
hçggvit isinn, þá hljóp maör út eptir isinum, þar til er hçggva skyldi,
ok lét siöan sem 15 óÖr væri ok galinn at ishçggvinu. På mælti maör:
»nú er enn sem optarr, at engi er jamliðgóör, hvar sem hann gengr til,
sem hann Hallr Koöráns-bani; sé nú, hversu hann høggr isinn«. En maör
så var á skipi Magnus, er Pormóör hét Eindriöason; en er hann heyröi
nefndan Koöráns-bana, þá hljóp hann at Halli ok 20 hjó hann banahçgg.
Koörán var Guömundarson Eyjólfssonar, en Valgerör var systir Guðmundar,
móöir Jórunnar, móöur Por-móðar. Pormóðr var vetrgamall, þá er Koörán
var veginn, ok haföi hann aldri sét Hall Ótryggsson fyrr en þá. Pá var
ok íssinn ut hçggvinn i vatnit, ok lagöi Magnús sitt skip út i vatnit
25 ok tók þegar til segls ok siglöi vestr yfir vatnit, en konungsskip
lå innarst i vçkinni, ok komsk hann seinst ut. Hallr haföi verit i
sveit konungs ok honum allkærr, ok var hann inn reiöasti. Konungr kom
siö til hafnar; haföi Magnús þá skotit vegandanum i skog ok bauö boö
fyrir hann, en viÖ sjálft var, at konungr 30 myndi ganga at þeim
Magnúsi, áör vinir þeira kómu til ok sættu þá.

Vetr þenna fór Haraldr konungr upp á Raumariki ok haföi liö mikit, bar
hann sakar á hendr bóndum, þær, at þeir heföi 35 haldit fyrir honum
skyldum ok skçttum, en eflt fjandmenn hans til ófriðar viö hann ; hann
lét taka bændr, hamla suma, suma drepa, en marga ræna aleigunni; þeir
flýöu, er því kómu viö; allvíöa lét hann brenna heruöin ok geröi
aleyöu; svá segir Pjóöólfr:

144. Qld es, sús jarli skyldi ógnteitum liö veita, (sterkr olli því
stillir) Steinkels gefin helju;

en þvít illa reyndisk afis vçn þaðan hçnum, fyrir lét Hçkon hçrfa
hvatt, segr hinn 's þat fegrir

K. 73. Frá Haraldi konungi.5i 6 HEIMSKRINGLA

145. Tók Holmbúa hneykir eldr vas gç>rr at gjaldi; harðan taum við
Rauma; gramr réð, en þá téði þar hykk fast ens frœkna hár í hóf at fœra
fylking Haralds gingu; hrótgarmr búendr arma.

5 Siðan fór Haraldr konungr upp á Heiðmprk ok brendi þar ok gerði þar
hervirki eigi minna en hizug. Paðan fór hann á Haðaland ok út á
Hringaríki, brendi þar ok fór alt herskildi; svá segir Pjóðólfr:

146. Gagn brann greypra þegna, lífs bçöu sér lýðir,

10 glóð varð fçst i tróði; logi þingaði Hringum

laust hertoga hristir nauðgan dóm, áðr næmisk

Heina illum steini; niðrfall Hóalfs galla.

Eptir þat lçgöu bœndr alt sitt mál ur.dir konung.

K. 74. Frá Haraldi konungi.

15 Eptir þat er Magnús konungr var andaðr, liðu xv. vetr, áðr
Nizar-orrosta var, en siöan ii., áðr Haraldr ok Sveinn sættusk; svá
segir Pjóðólfr:

147. Fœrði fylkir Hçröa, (rend bitu stol fyr strçndu) friðr namsk ar et
þriðja, starf til króks, at hvarfi.

20 Eptir sætt var deila konungs viö Uplendinga iii. misseri; svá segir
Pjóðólfr:

148. Nú 's of verk, þaus vísi, sér hefr svá langs tírar vandmælt, svát
af standisk, svinns, at æ mun vinnask, auðan plóg at eiga þriu missari
þessi

25 Uplendingum kendi; þengils hpfuð fengit.

K. 75. Frá Englandz konungum.

Eaðvarðr Aðalráðsson var konungr i Englandi eptir Hçröa-knút, bróður
sinn; hann var kallaðr Eaðvarðr inn góði; hann var svá. Móðir Eaðvarðar
konungs var Emma drótning dóttir 30 Rikarðar Rúðu-jarls; bróðir hennar
var Róðbjartr jarl, faðir Vilhjálms bastarðz, er þá var hertogi i Rúðu
í Norðmandi. Eað-varðr konungr átti Gyðu drótning, dóttur Guðina jarls
Úlfnaðrs-sonar. Brœðr Gyðu váru Tósti jarl — hann var elztr — annarr
Mçrukåri jarl, þriði Valþjófr jarl, fjórði Sveinn jarl, v. Haraldr 35 —
hann var yngstr; hann fæddisk upp i hirð Eaðvarðar konungs ok var hans
fóstrson, ok unni konungr honum geysimikit ok hafði hann sér fyrir son,
þviat konungr åtti ekki barn.HAR. HARD.

K. 76. Frá Haraldi Guöinasyni.

Pat var á einu sumri, at Haraldr Guðinason átti ferð til Bretlandz ok
fór á skipi; en er þeir kómu i haf, tók þá andviöri ok rak út i haf.
Peir tóku land vestr i Norömandi ok hçföu fengit storm mannhættan. Peir
lçgöu til borgarinnar Rúðu ok 5 funnu þar Yilhjálm jarl; tók hann viö
Haraldi feginsamliga ok hans fçruneyti, dvalðisk Haraldr þar lengi um
haustit i góðum fagnaði, þviat stormar lágu á, ok var eigi i haf fært.
En er at leiö vetrinum, þá rœddu þeir þat jarl ok Haraldr, at Haraldr
myndi þar dveljask um vetrinn. Sat Haraldr i hásæti á aðra 10 hçnd
jarli, en til annarrar handar kona jarls; hon var hverri konu friöari,
er menn heföi sét. Pau tçluöu çll saman sér gaman jafnan viö drykkju.
Jarl gekk optast snimma at sofa, en Haraldr sat lengi á kveldum ok
talaöi viö konu jarls; fór svi fram lengi um vetrinn. Eitt sinn er þau
tçluöu, segir hon: »nú hefir jarl ij rætt um viÖ mik ok spurt, hvat vit
talaöim svá þrátt, ok er hann nú reiÖr«. Haraldr svarar: »vit skulum
hann nú låta vita sem skjótast allar ræöur okrar«. Eptir um daginn
kallar Haraldr jarl til måls viö sik, ok gengu þeir i málstofu; þar var
þá ok kona jarls ok ráðuneyti þeira. Pá tók Haraldr til måls: »þat er
?o at segja yör, jarl, at fieira býr i hingatkvámu minni, en þat, er ek
hefi enn upp borit fyrir yör. Ek ætla at biöja dóttur þinnar til
eiginkonu mér; hefi ek þetta rætt fyrir móöur hennar optliga, ok hefir
hon mér því heitit, at liðsinna þetta mål viö vðr«. En þegar er Haraldr
haföi þetta upp borit, þá tóku allir þvi vel, þeir 25 er viö váru, ok
fluttu þat fyrir jarli; kom þetta mál svá at Ivköum, at mærin var
fçstnuö Haraldi; en fyrir því at hon var ung, þá var mælt nçkkurra
vetra frest á til brúölaupsstefnu.

K. 77. Dauöi Eatvaröar konungs.

En er vår kom, þá bjó Haraldr skip sitt ok ferö brot; 30 skilöusk þeir
jarl meö kærleikum miklum; fór þá Haraldr út til Englandz á fund
Eaövaröar konungs ok kom ekki til Vallandz siöan at vitja ráðs þessa.
Eaövarör konungr var yfir Englandi xxiii. vetr, ok varö hann sóttdauðr
i Lundúnum nóne Jánúaríí; hann var jaröaör at Pálskirkju, ok kalla
enskir menn hann helgan. 35 Sønir Guöina jarls váru þá rikastir manna á
Englandi; var Tósti settr hçföingi yfir her Engla-konungs, ok var hann
landvarnar-maðr, þá er konungr tók at eldask; hann var settr yfir alla
jarla

aÖra. Haraldr, bróÖir hans, var jafnan innan hirðar inn næsti maör um
alla þjónostu, ok hafði allar féhirzlur konungs at gæta. Pat er sçgn
manna, at þá er fram leiö at andláti konungs, at þá var Haraldr nær ok
fått manna annat; þá laut Haraldr yfir kon-5 unginn ok mælti: »því
skirskota ek undir alla yðr, at konungr gaf mér nú konungdóm ok alt
riki i Englandi«. Pvi næst var konungr borinn dauðr ór hvilunni. Pann
sama dag var þar hçföingjastefna, var þá rætt um konungstekju; lét þá
Haraldr bera fram vitni sin, þau er Eaövarör konungr gaf honum riki á
io deyjanda degi. Lauk svá þeiri stefnu, at Haraldr var til konungs
tekinn ok vigör konungsvigslu inn xiii. dag i Pólskirkju; gengu þá
allir hçföingjar til handa honum ok alt fólk. En er þat spuröi Tósti
jarl, bróðir hans, likaöi honum illa; þóttisk hann eigi verr til kominn
at vera konungr — »vil ek, segir hann, at landz-15 hçföingjar kjósi
þann til konungs, er-þeim þykkir bezt vera til fallinn« — ok fóru þau
orÖ milli þeira brœðra. Haraldr konungr segir svá, at hann vill eigi
upp gefa konungdóm, fyrir þat at hann var stólsettr í þeim staö, sem
konungr åtti, en verit siðan smurðr ok vigör konungsvigslu; hvarf til
hans allr styrkr 20 fjçlmennis; haföi hann ok féhirzlur konungs allar.

K. 78. Ferð Tósta til Danmerkr.

En er Haraldr varð þess varr, at Tósti, bróðir hans, vildi hafa hann af
konungdóminum, þá trúöi hann honum illa, þviat Tósti var maör forvitri
ok maör mikill ok åtti vel vingat viö 25 landzhpföingja. Tók þá Haraldr
af Tósta jar li herstjórnina ok alt þat vald, er hann haföi áör haft
framarr en aðrir jarlar þar i landi. Tósti jarl vildi þat fyrir engan
mun þola, at vera þjónostumaör bróöur sins sambor ins; fór hann þá i
brot meö liöi sinu suör um sjå i Flandr; dvalðisk þar litla hriö, fór
þá 30 til Fríslandz ok svá þaöan til Danmerkr á fund Sveins konungs,
frænda sins; þau váru systkin ülfr jarl, faÖir Sveins konungs, ok Gyöa,
móöir Tósta jarls. Jarl biör Svein konung fultings ok liðveizlu. Sveinn
konungr bauð honum til sin ok segir, at hann skal hafa jarlsriki i
Danmçrk, þat er hann megi vera þar sæmiligr 35 hçfÖingi. Jarl segir
svá: »þess girnir mik, at fara til Englandz aptr til óðala minna; en ef
ek fæ engan styrk til þess af yör, konungr, þá vil ek heldr þat til
leggja viö yör, at veita yör allan styrk þann, er ek á kost i Englandi,
ef þér viliö fara meö Dana-her til Englandz at vinna land, svá sem
Knútr móðurbróðirHAR. HARD.

yövarr«. Konungr segir: »svá miklu em ek minni maör en frændi minn,
Knútr konungr, at varia fæ ek haldit Dana-veldi fyrir NorÖmçnnum; en
gamli Knútr eignaöisk at erfö Dana-riki, en meö hernaöi ok orrostu
England, ok var þat um hrið þó eigi óvænna, at hann myndi þar eptir
leggja li f sitt; Nóreg fekk 5 hann orrostulaust. Nú kann ek ætla mér
hóf meirr eptir minu litilræöi en eptir framkvæmð Knúts konungs, frænda
mins«. På mælti jarl: »minna verðr mitt ørendi hingat, en ek hugöa at
þú myndir vera låta, svá gçfugr maör, i nauðsyn mina. Kann nú vera, at
ek leita þannug vináttunnar, er miklu er ómakligra; en 10 þó má vera,
at ek finna þann hçföingja, er miör vaxi fyrir augum at ráða mjçk
stórt, heldr en þér, konungr«. Siöan skilÖusk þeir konungr ok jarl, ok
ekki mjçk sáttir.

K. 79. Ferö Tosta til Nóregs.

Tósti jarl snýr þá ferðinni ok kom hann fram i Nóreg ok 15 fór á fund
Haraldz konungs; hann var i Vikinni. En er þeir finnask, berr jarl upp
fyrir konung ørendi sin, segir honum alt um ferö sina, siöan er hann
fór af Englandi, biör konung få sér styrk at sæk ja riki sitt i
Englandi. Konungr segir svá, at NorÖmenn munu þess ekki fýsa, at fara
til Englandz ok herja 20 ok hafa þar enskan hçföingja yfir sér — »mæla
menn þat, segir hann, at þeir inir ensku sé ekki alltrúir«. Jarl
svarar: »hvárt er þat meö sannendum, er ek hefi heyrt menn segja i
Englandi, at Magnús konungr, frændi þinn, sendi menn til EaÖvarðar
konungs, ok var þat i orösending, at Magnús konungr åtti England, 25
slikt sem Danmçrk, arftekit eptir Hçröaknut, svá sem svardagar þeira
hçföu til staöit?«. Konungr segir: »hvi haföi hann þat þá eigi, ef hann
átti þat?«. Jarl segir: »hvi hefir þú eigi Danmçrk, svá sem Magnús
konungr haföi fyrir þér?«. Konungr segir: »ekki þurfu Danir at hælask
viö oss Norömenn; marga di la 30 hçfum vér brent þeim frændum þínum«.
Pá mælti jarl: »viltu eigi mér segja, þá mun ek þér segja; því
eignaöisk Magnus konungr Danmçrk, at þarlandzhj>föingjar veittu honum,
en því fektu eigi, at alt landzfólk stóö i móti þér; því barðisk Magnús
konungr eigi til Englandz, at allr landzlýör vildi hafa Eatvarö at
konungi. 35 Viltu eignask England, þá má ek svá gera, at meiri hlutr
hçföingja i Englandi munu vera vinir þínir ok liösinnismenn; skortir
mik eigi meira viö Harald, bróður minn, en konungsnafn eitt. Pat vitu
allir menn, at engi hermaör hefir slikr fœzk á Norörlçndum5i 6

sem þú, ok þat þykki mér undarligt, er þú barðisk xv. vetr til
Danmerkr, en þú vill eigi hafa England, er nú liggr laust fyrir þér«.
Haraldr konungr hugsaöi vandliga, hvat jarl mælti, ok skilöi, at hann
segir mart satt, ok i annan stað gerðisk hann fúss til at fá rikit.
Síðan tçluöu þeir konungr ok jarl lçngum ok opt, settu þeir þá ráðagorð
þessa, at þeir skyldu fara um sumarit til Englandz ok vinna landit.
Sendi Haraldr konungr orð um allan Nóreg ok bauð ut leiðangri, hálfum
almenningi. Var þetta nú allfrægt; váru margar getur á, hvernug fçrin
myndi verða, mæltu sumir, ok tçlöu upp stórvirki Haraldz, at honum
mvndi ekki ófœrt verða, en sumir sçgöu, at England myndi torsótt,
mannfolk ófamikit á ok lið þat, er kallat er þingamannalið; þeir váru
menn svá fræknir, at betra var lið eins þeira en ii. Haraldz manna inna
beztu. Pá svarar ülfr stallari:

149. Esa stçllurum stillis ef, hçrbrekka, hrøkkva,

stafnrúm Haralds (jafnan hrein, skulu tveir fyr einum

ónauðigr fæk auðar) (ungr kendak mér) undan

innan þprf at hvarfa, (annat) þingamanni.

ülfr stallari andaðisk þat vår; Haraldr konungr stóð yfir grepti hans
ok mælti, er hann gekk frá: »þar liggr sá nú, er dyggvastr var ok
dróttinhollastr«. Tósti jarl siglði um várit vestr til Flæmingjalandz
mot liöi því, er honum hafði fylgt útan af Englandi, ok því çÖru, er
samnaðisk til hans bæði af Englandi ok þar i Flæmingjalandi.

K. 80. Draumr Gyrðar.

Herr Haraldz konungs samnaðisk saman i Sólundum; en er Haraldr konungr
var búinn at leggja út ór Niðarósi, þá gekk hann áðr til skrins Óláfs
konungs ok lauk upp ok klipði hår hans ok negl ok læsti siöan skrininu,
en kastaði luklunum út á Nið; ok hefir ekki síðan upp verit lokit
skrini ins helga Öláfs konungs. På var liðit frå fallit hans xxxv.
vetra; hann lifði ok hálfan fjórða tøg vetra hér i heimi. Haraldr
konungr helt því liöi, er honum fylgði, suðr til móts viö liÖ sitt. Par
kom saman liö mikit, svá at þat er sçgn manna, at Haraldr konungr heföi
nær cc. skipa, ok umfram vistabyröingar ok smáskútur. Pá er þeir lágu i
Sólundum, þá dreymÖi mann þann, er var á konungs-skipinu, er Gyrðr er
nefndr; hann þóttisk þar vera staddr á konungsskipinu ok sá upp á evna,
hvar trçllkona mikil stóð ok hafði skálm í hendi, en i annarri hendi
trog; hann þóttisk okHAR. HARD. 211

sjå yfir çll skip þeira, at honum þótti fugl sitja á hverjum
skipstafni, þat váru alt ernir ok hrafnar; trçllkonan kvaö:

150. Vist es, at allvaldr austan kná valþiöurr velja egg jar vestr at
leggja (veit ærna sér beitu)

mot viö marga knútu steik af stillis haukum 5

(minn snúðr es þat) prúða; stafns; fylgik þvi jafnan.

K. 81. Draumr Póröar. Pórör er maör nefndr, er var á skipi því, er
skamt lá frá skipi konungs. Hann dreymöi um nótt, at hann þóttisk sjá
flota Haraldz konungs fara at landi, þóttisk vita, at þat var England;
10 hann sá á landinu fylking mikla, ok þótti sem hvárirtveggju bjoggisk
til orrostu ok hçföu merki mçrg á lopti, en fyrir liöi landzmanna reiö
trçllkona mikil ok sat á vargi, ok haföi vargrinn mannz hræ i munni, ok
feil blóð um kjaptana; en er hann haföi þann etit, þá kastaði hon çörum
i munn honum ok siöan hverjum 15 at çörum, en hann gleypði hvern; hon
kvaö:

151. Skœð lætr skina rauöan sviptir sveiflannkjapta skjçld, es dregr at
hjaldri; svanni holdi manna; brúör sér Aurnis jóöa ulfs munn litar
innan

öfçr konungs gçrva; oölçt kona blóði, — 20

ok oÖlçt kona blóöi.

K. 82. Draumr Haraldz konungs. Harald konung drevmöi enn um nótt, at
hann var i Niðarósi ok hitti Óláf konung, bróður sinn, ok kvaö hann
visu fyrir honum: 25

152. Gramr vå frægr til fremöar uggik enn, at, tyggi, flestan sigr enn
digri; yör myni feigð of byrjuö, hlautk, þvit heima sótum, trolls gefiö
fçkum fyllar heilagt fall til vallar; fiks; veldra goð sliku.

Margir aörir draumar váru þá sagöir ok annars konar fyrirburðir 3° ok
flestir daprligir. Haraldr konungr, áör hann fœri ór Pránd-heimi, haföi
þar látit taka til konungs Magnús son sinn ok setti hann til rikis i
Noregi, er Haraldr konungr fór i brot. Póra Porbergsdóttir var ok
eptir, en Ellisif drótning fór meö honum ok dœtr hennar Máría ok
Ingigerðr. öláfr, sonr Haraldz kon- 35 ungs, fór ok meö honum ór
landi.5i 6

K. 83. Orrosta við Skaröaborg.

En er Haraldr konungr var búinn ok byr gaf, siglði hann út á haf ok kom
af hafi við Hjaltland, en sumt liö hans kom við Orkneyjar; lå Haraldr
konungr þar lítla hríð, áðr hann siglði 5 til Orkneyja, ok hafði þaðan
meö sér liö mikit ok jarlana Pål ok Erlend, sonu Porfinnz jarls, en lét
þar eptir Ellisif drótning ok dœtr þeira, Máríu ok Ingigerði. Paðan
siglði hann suðr fyrir Skotland ok svá fyrir England ok kom þar viö
land, sem heita Kliflçnd; þar gekk hann á land ok herjaöi þegar ok
lagöi landit 10 undir sik, fekk enga motstçöu. Siöan lagöi Haraldr
konungr til Skaröaborgar ok baröisk þar viö borgarmenn; hann gekk upp á
bergit, þat sem þar verör, ok lét þar gera bål mikit ok leggja i eld.
En er bálit logaöi, tóku þeir forka stóra ok skutu bálinu ofan i býinn;
tók þá at brenna hvert hús af çöru, gafsk þá upp 15 allr staörinn;
drápu þá NorÖmenn þar mart manna, en tóku fé alt þat, er þeir fengu.
Var enskum mçnnum þá engi kostr fyrir hçndum, ef þeir skyldu halda
lifinu, nema ganga til handa Haraldi konungi. Lagöi hann þá undir sik
land alt, þar sem hann fór. Siöan lagöi Haraldr konungr meÖ allan
herinn suör meö landi ok 20 lagöi at viÖ Hellornes; kom þar samnaör i
mot honum, ok åtti Haraldr konungr þar orrostu ok fekk sigr.

K. 84. Frå fylking jarla.

Siöan fór Haraldr konungr til Humbru ok upp eptir ánni ok lagöi þar viö
land. Pá váru jarlarnir uppi i Jórvik, Mçrukåri 25 ok Valþjófr jarl,
bróðir hans, ok hçföu óvigjan her. Pá lå Haraldr konungr i üsu, er herr
jarla sótti ofan. På gekk Haraldr konungr á land ok tók at fylkja liöi
sinu; stóö fylkingararmrinn annarr fram á árbakkann, en annarr vissi
upp á landit at diki nçkkuru; þar var fen djúpt ok breitt ok fult af
vatni. Jarlar 30 létu siga fylking sina ofan meÖ ánni meö çllum
múginum; kon-ungsmerkit var nær ánni; var þar allþykt fylkt, en þynzt
við díkit ok liö þat ótraustast. Pá sóttu jarlar ofan með dikinu; veik
þá fyrir fylkingararmr Norömanna, sá er vissi at díkinu, en enskir menn
sóttu þar fram eptir þeim ok hugðu, at NorÖmenn 35 mundu flýja vilja;
fór þar fram merki Mçrukåra.HAR. HARD.

K. 85. Orrosta viö Humbru.

En er Haraldr konungr så, at fylking enskra manna var komin ofan með
díkinu gegnt þeim, þá lét hann blása herblástrinn ok eggjaði herinn
ákafliga, lét þá fram bera merkit LandeyÖuna; snaraði þá atgçnguna svá
harða, at alt hrç>kk fyrir; gerðisk þá 5 mannfall mikit i liöi jarla.
Snørisk þá liðit brått á flótta; flýöi sumt upp með ánni ok ofan, ok
flest fólkit hljóp út á díkit; lá þar svá þykt valrinn, at Norömenn
máttu ganga þurrfœtis yfir fenit; þar týndisk Mprukári jarl; svá segir
Steinn Herdisarson:

153. Pjóö fórsk mçrg i móöu, fira dróttinn råk flótta 10 menn druknuðu
suknir; framr, tók herr á ramri drengr lá ár of ungan rçs fyr rçskum
visa.

ófár Mçrukåra; Riklundaör veit undir.

Pessa drápu orti Steinn Herdisarson um Óláf, son Haraldz konungs, ok
getr hér þess, at Óláfr konungr var i orrostu meö 15 Haraldi konungi,
fçöur sinum. Pessa getr ok i Haraldzstikka:

154. Lógu fallnir svát gunnhvatir i fen ofan ganga mçttu Valþjófs
liöar, Norömenn yfir

vçpnum hçggnir, at nçum einum. 20

Valþjófr jarl ok þat liö, er undan komsk, flýöi upp til borgar-innar
Jork; varð þar it mesta mannfall; orrosta var miövikudag næsta dag
fyrir Mathéús-messu.

K. 86. Frá Tósta jarli.

Tósti jarli haföi komit vestan af Flæmingjalandi til Haraldz konungs,
þegar er hann kom til Englandz, ok var jarl i çllum orrostuin þassum.
Fór þá sva, sem hann haföi sagt Haraldi, fyrr er þeir funnusk, at
fjç>löi mannz dreif til þeira i Englandi; þat váru frændr ok vinir
Tósta jarls, ok var konungi þat mikill styrkr 3° liÖs. Eptir þessa
orrostu, er áðr var frå sagt, gekk undir Harald konung liö alt um in
næstu heruö, en sumt flýði. Pá byrjaöi Haraldr konungr ferö sina at
vinna borgina ok lagöi herinum viö Stanforöa-bryggjur. En fyrir þá sçk,
at konungr haföi unnit svá mikinn sigr viö stóra hçföingja ok ofrefli
liös, var alt fólk 35 hrætt ok ørvæntisk motstçöu. På gerÖu borgarmenn
ráð fyrir sér, at senda boö Haraldi konungi ok bjóöask i vald hans ok
svá borgina. Var þetta alt boöat svá, at sunnudaginn fór Haraldr
konungr meö çllum herinum til borgarinnar ok setti þing útan5i 6

borgar, konungr ok menn hans, en borgarmenn sóttu til þingsins;
játaðisk alt fólk undir hlýöni við Harald konung ok fengu honum gislar
tiginna manna sonu, svá sem Tósti jarl kunni skyn allra manna i þeiri
borg, ok fór konungr um kveldit til skipanna með 5 sjålfgçrum sigri ok
var allkátr. Var á kveðit þing snimma mánadaginn i borginni; skyldi þá
Haraldr konungr skipa stað þann meö rikismçnnum ok gefa réttu ok lén.
Pat sama kveld eptir sólarsetr kom sunnan at borginni Haraldr konungr
Guö-inason meö óvigjan her; reiö hann i borgina at vilö ok þokka 10
allra borgarmanna; váru þá tekin çll borgarhliö ok allir vegar, at eigi
skyldi njósnir koma Norömçnnum; var þessi herr um nóttina i staöinum.

K. 87. Upganga Haraldz konungs.

Mánadaginn er Haraldr SigurÖarson var inettr at dagveröar-15 máli, þá
lét hann blåsa til landgçngu, býr þá herinn ok skiptir liðinu, hverir
fara skulu eöa hverir eptir skulu vera; hann lét upp ganga i hverri
sveit ii. menn, þar er einn var eptir. Tósti jarl bjó sik til upgçngu
meö Haraldi konungi með sina sveit, en eptir váru til skipagæzlu Óláfr
konungsson ok Póll ok Erlendr 20 Orkneyja-jarlar ok Eysteinn orri, sonr
Porbergs Árnasonar, er þá var ágætastr ok kærstr konungi allra lendra
manna; þá haföi Haraldr konungr heitit honum Máríu, dóttur sinni. Pá
var veör forkunnliga gott ok heitt skin. Menn létu eptir brynjur sinar
ok gengu upp meÖ skjçldum sinum ok hjálmum ok kesjum ok 25 sveröum
gyröir, ok margir hçföu ok skot ok boga, ok váru allkátir. En en þeir
sóttu at borginni, reiö i móti þeim liö mikit; sá þeir jóreykinn ok
undir fagra skjçldu ok hvitar brynjur. På stçövaöi konungr liöit, lét
kalla til sin Tósta jarl ok spuröi, hvat liöi þat myndi vera. Jarl
segir, lézk þykkja likligra, at ófriöar-30 menn myndi vera, lét ok hitt
vera mega, at þetta mundu vera frændr hans nçkkurir ok leiti til vægöar
ok vináttu, en fá i móti af konungi traust ok trúnað. Pá mælti konungr,
at þeir mundu fyrst halda kyrru ok forvitnask um herinn; þeir geröu
svá, ok var liöit þvi meira, er náligarr kom ok alt at sjå sem á eina
35 ismçl, er vápnin glóuÖu.

K. 88. Ráö Tósta jarls.

Haraldr konungr SigurÖarson mælti þá: »tçkum nu nçkkut gott ráð ok
vitrligt, þviat ekki er at dyljask, at ófriÖr er, okHAR. HARD. 505

mun vera konungr sjálfr«. Pá segir jarl: »þat er it fyrsta, at snúa
aptr sem hvatast til skipa eptir liöi váru ok vápnum; veitum þá
viÖrtçku eptir efnum; en at çörum kosti látum skipin gaeta vår, ok eigu
þá riddarar eigi vald yfir oss«. På segir Haraldr konungr: »annat ráð
vil ek hafa, at setja ina skjótustu hesta 5 undir iii. vaska drengi ok
riÖi þeir sem hvatligast ok segi liði váru, — mun þá skjótt koma oss
liðveizla, — fyrir þá sçk, at Englismenn skulu eiga innar snçrpustu
hriðar ván, heldr en vér berim inn lægra hlut«. På segir jarl, baö
konung ráða þessu sem çöru, lézk ok vera eigi gjarn at flýja. Pá lét
Haraldr kon- 10 ungr setja upp merki sitt, Landeyðuna. Frirekr hét så,
er merkit bar.

K. 89. Frå fylking Haraldz konungs.

Siðan fylköi Haraldr konungr liði sinu, lét fylkingina langa ok ekki
þykkva; þá beygði hann armana aptr á bak, sva at saman 15 tóku; var þat
þá víðr hringr ok þykkr ok jafn çllum megin útan, skjçldr við skjçld,
ok svá fyrir ofan, en konungssveitin var fyrir útan hringinn ok þar
merki; þat var valit lið. 1 çörum staö var Tósti jarl meö sina sveit;
hafði hann annat merki. Var því svá fylkt, at konungr vissi, at
riddarar váru vanir at ríða at riölum 20 ok þegar aptr. Nu segir
konungr, at hans sveit ok jarls sveit skal þar fram ganga, sem mest
þarf — »en bogmenn várir skulu ok þar vera með oss, en þeir, er
fremstir standa, skulu setja spjótshala sina i jçröina, en setja oddana
fyrir brjóst riddurum, ef þeir ríða at oss, en þeir, er næstir standa,
seti þeir sina 25 spjótsodda fyrir brjóst hestum þeira«.

K. 90. Frå Haraldi konungi Guöinasyni.

Haraldr konungr Guðinason var þar kominn meö her óvigjan, bæöi riddara
ok fótgangandi menn. Haraldr konungr Siguröarson reið þá um fylking
sina ok skynjaöi, hvernig fylkt 30 var; hann sat á svçrtum hesti
blesóttum; hestrinn feil undir honum ok konungr af fram; stóð hann upp
skjótt ok mælti: »fall er fararheill«. På mælti Haraldr Englakonungr
til Norðmanna þeira, er meö honum váru: »kenduö þér þann inn mikla
mann, er þar feil af hestinum, viö inn blå kyrtil ok inn fagra hjálm?«.
35 »Par er konungr sjálfr« segja þeir. Engla-konungr segir: »mikill
maör ok rikmannligr, ok er þat vænna, at farinn sé at hamingju«.5i 6

K. 91. Griða-boð viö Tósta jarl.

Riddarar xx. riöu fram af þingamannaliöi fyrir fylking Norömanna ok
váru albrynjaöir ok svá hestar þeira. Pá mælti einn riddari: »hvárt er
Tósti jarl i liÖinu?«. Hann svarar: »ekki 5 er því at leyna, hér munu
þér hann finna«. Pá mælti einn riddari: »Haraldr bróöir þinn sendi þér
kveöju ok þau orö meö, at þú skyldir hafa griö ok Noröimbraland alt, ok
heldr en eigi vilir þú til hans hneigjask, þá vill hann gefa þér
þriðjung rikis allz með sér«. Pá svarar jarl: »þá er nçkkut annat boöit
en ófriör ok 10 sviviröing sem i vetr; heföi þá verit þetta boöit, þá
væri margr maör sá á lifi, er nú er dauör, ok betr myndi þá standa riki
i Englandi. Nú tek ek þenna kost, hvat vill hann þá bjóða Haraldi
konungi Siguröarsyni fyrir sitt starf?«. På mælti riddarinn: »sagt
hefir hann þar nçkkut frå, hvers hann mun honum unna af 15 Englandi,
vii. fóta rúm eöa þvi lengra, sem hann er hæri en aörir menn«. På segir
jarl: »farið þér nú ok segiö Haraldi konungi, at hann búisk til
orrostu; annat skal satt at segja meö Norö-mçnnum en þat, at Tósti jarl
fari frå Haraldi konungi Siguröarsyni ok i óvinaflokk hans, þá er hann
skyldi berjask i Englandi 20 vestr; heldr skulu vér allir taka eitt
ráð, deyja meö sæmö eöa fá England meö sigri«. På riöu aptr
riddararnir. På mælti Haraldr konungr Siguröarson viö jarl: »hverr var
þessi inn málsnjalli maör?«. På segir jarl: »þat var Haraldr konungr
Guöinason. På mælti Haraldr konungr Siguröarson: »oflengi 25 váru vér
þessu leyndir; þeir váru sva komnir fyrir liö vårt, at eigi myndi þessi
Haraldr kunna segja banaorö várra manna«. På segir jarl: »satt er þat
herra; óvarliga fór slikr hpföingi, ok vera mætti sva, sem þér segið.
Sá ek þat, at hann vildi mér griö bjóða ok riki mikit; en ek væra
banamaör hans, ef ek segöa til hans; vil 3° ek heldr, at hann sé minn
banamaör en ek hans«. På mælti Haraldr konungr Siguröarson til sinna
manna: »litill maör var þessi ok stóð steigurliga i stigreip«. Svá
segja menn, at Haraldr konungr Siguröarson kvaö visu þessa: 155. Framm
gçngum vér hjalmar skina,

35 i fylkingu hefkat ek mina;

brynjulausir nu liggr skrúö vårt

und bláar eggjar; at skipum niöri.

Emma hét brynja hans; hon var siö, sva at honum tók á mitt bein, ok svá
sterk, at aldri haföi vápn á fest. — På mælti HaraldrHAR. HARD. 217

konungr Siguröarson: »þetta er illa kveðit ok mun verÖa at gera aöra
visu betri«; þá kvaö hann þetta:

156. Krjúpum vér fyr våpna (valteigs) brçkun eigi (svá bauö Hildr) at
hjaldri (haldorö) i bug skjaldar;

På kvaö ok Pjóöólfr:

157. Skalka frá, þótt fylkir falli sjálfr til vallar, (gengr sem goö
vill) ungum grams erfingjum hverfa;

hátt baÖ mik, þars mœttisk, menskorö bera foröum, hlakkar iss ok
hausar, hjalmstofn i gný malma.

skinnat sól á sýnni, snarráðs, an þá báða, Haralds eru haukar gçrvir
hefnendr, konungs efni.

K. 92. Uphaf orrostu.

Nú hefr upp orrostu ok veita enskir menn áreiö NorÖmçnnum ; varö
viörtakan hçrö; varö óhœgt enskum mçnnum at riöa á Norömenn fyrir
skotum, ok riðu þeir i hring um þá. Var þat fyrst laus orrosta, meðan
Norömenn heldu vel fylkingu, en enskir menn riöu at hart ok þegar frá,
er þeir fengu ekki at gçrt. En er Norömenn sá þat, at þeim þótti
blautliga at riðit, þá sóttu þeir at þeim ok vildu reka flóttann; en er
þeir hçföu brugðit skjaldborginni, þá riöu enskir menn at þeim çllum
megin ok báru á þá spjót ok skot. En er Haraldr konungr Siguröarson sá
þat, gekk hann fram i orrostu, þar er mestr var vápnaburörinn. Var þar
þá in haröasta orrosta ok feil mikit liö af hvárum-tveggjum. Pá varö
Haraldr konungr Siguröarson svá óör, at hann hljóp fram alt ór
fylkingunni ok hjo báÖum hçndum ; helt þá hvárki viö honum hjálmr né
brynja. Pá stukku frá allir þeir, er næstir váru; var þá viö sjálft, at
enskir menn mundu flvja; sva segir Arnórr jarlaskáld:

158. Hafðit brjóst, né biföisk þars til þengils hersa bçösnart konungs
hjarta, þat sá herr, at skatna

i hjalmþrimu hilmir blóðugr hjçrr ens barra

hlitstyggr fyr sér litit, beit dçglinga hneitis.

Haraldr konungr Siguröarson var lostinn çru i óstinn; þat var hans
banasár; feil hann þá ok çll sveit sú, er fram gekk með honum, nema
þeir er aptr opuöu, ok heldu þeir merkinu. Var þá enn inn harðasti
bardagi; gekk þá Tósti jarl undir konungs-merki. Tóku þá hvárirtveggju
at fylkja i annat sinn, ok varö þá á dvçl mjçk lçng á orrostunni; þá
kvaö Pjóöólfr:5i 6 HEIMSKRINGLA

159. Qld hefr afráö goldit svá lauk siklings ævi ilt, nú kveök her
stiltan, snjalls, at vér róm allir bauð þessa fçr þjóðum (loföungr beið
enn leyföi þarflaust Haraldr austan; lífs grand) i stað vçndum.

5 En áör saman sigi orrosta, þá bauö Haraldr Guöinason griö Tósta
jarli, bróður sinum, ok þeim mçnnum çörum, er þá liföu eptir af liöi
Norömanna. En NorÖmenn æpöu allir senn ok segja, at fyrr skyldi hverr
falla um þveran annan, en þeir gengi til griÖa viö enska menn, æpöu þá
heróp; tóksk þá orrosta i annat sinn;

10 svá segir Arnórr jarlaskáld:

160. Eigi varö ens ýgja heldr kuru meir ens milda auöligr konungs
dauöi; mildings, an griö vildi, hliföut hlenna svæfi of folksnaran
fylki hoddum roönir oddar; falla liösmenn allir.

j. K. 93. Uphaf Orra-hriöar.

Eysteinn orri kom i því bili frá skipum meö þvi liöi, er honum fylgöi;
váru þeir albrynjaöir; fekk Eysteinn þá merki Haraldz konungs,
Landeyöuna. Varð nú orrosta it iii. sinn ok varö sú in haröasta
orrosta; fellu þá mjçk enskir menn ok var 20 viö sjálft, at þeir myndi
flýja. Sú orrosta var kçlluö Orra-hriö. Peir Eysteinn hçföu farit sva
ákafliga frå skipunum, at þeir váru fyrr svá móðir, at náliga váru þeir
ófœrir, áðr en þeir kvæmi til orrostu, en siöan váru þeir sva óöir, at
þeir hliföu sér ekki, meöan þeir máttu upp standa; at lykðum steypÖusk
þeir af hringa-25 brynjunum. Var þá enskum mçnnum hægt, at finna
hçggstaöi á þeim, en sumir sprungu meö çllu ok dó ósárir; feil náliga
alt stórmenni Norömanna. Petta var inn øfra hlut dags. Var þat, sem ván
var, at þar váru enn eigi allir jafnir, margir flýðu, margir ok þeir,
er svá kómusk undan, at ýmsir báru auönu til; 30 gerði ok myrkt um
kveldit, áðr en lokit var çllum manndrápum.

K. 94. Frá Styrkári stallara.

Styrkárr, stallari Haraldz konungs SigurÖarsonar, komsk brot, ágætr
maör; hann fekk hest ok reiö svá i brot. Ura kveldit geröisk á vindr
nçkkurr ok heldr svalt, en Styrkárr haföi ekki 35 klæöi fleiri en
skyrtu eina, en hjálm á hçföi, en nøkvit sverö i hendi; honum svalaöi,
er hann hratt af sér mœðinni. Pá kom i móti honum vagnkarl einn ok var
i kçsungi fóðruöum. Pá mælti Styrkárr: »viltu selja kçsunginn, bóndi?«.
»Eigi þérna, segirHAR. HARD. 509

hann; þú munt vera Norömaör, kenni ek mál þitt«. Pá mælti Styrkárr: »ef
ek em Norðmaðr — hvat viltu þá?«. Bóndi svarar : »ek vilda drepa þik,
en nú er sva illa, at ek hefi ekki vápn, þat er nýtt sé«. Pá mælti
Styrkárr: »ef þú mátt mik ekki drepa bóndi, þá skal ek freista, ef ek
mega þik drepa« — reiðir upp 5 sveröit, setr á håls honum, svá at af
gekk hçfuöit; tók siðan skinnhjúpinn ok hljóp á hest sinn ok fór til
strandar ofan.

K. 95. Frá Viljálmi bastarði.

Viljálmr bastarðr Rúöu-jarl spuröi andlát Eatvarðar konungs, frænda
sins, ok þat meö, at þá var til konungs tekinn i 10 Englandi Haraldr
Guöinason ok hafði tekit konungsvigslu. En Viljálmr þóttisk betr til
kominn til ríkis i Englandi en Haraldr fyrir frændsemis sakir þeira
Eatvarðar konungs. Pat var ok meb, at hann þóttisk eiga at gjalda
Haraldi svivirðing, er hann haföi slitit festamálum við dóttur hans; ok
af ç>llu þessu saman 15 dró Viljálmr her saman i Norðmandi ok hafði
allmikit fjçlmenni ok gnógan skipakost. Pann dag, er hann reið ór
borginni til skipa sinna ok hann var kominn á hest sinn, þá gekk kona
hans til hans ok vildi tala viö hann. En er hann sá þat, þá laust hann
til hennar meö hælinum ok setti sporann fyrir brjóst henni, svá at á 20
kafi stóö; feil hon ok fekk þegar bana, en jarl reið til skips; fór
hann meö herinum út til Englandz. Par var meö honum Ótta byskup, bróðir
hans. En er jarl kom til Englandz, þá herjaöi hann ok lagöi undir sik
landit, hvar sem hann fór. Viljálmr var hverjum manni meiri ok sterkari
ok góðr riddari, inn mesti 25 hermaör, ok allgrimmr, inn vitrasti maör,
ok kallaör ekki tryggr.

K. 96. Fall Haraldz Guðinasonar.

Haraldr Guðinason lofaði brotferö Óláfi, syni Haraldz konungs
Sigurðarsonar, ok þvi liöi, er þar var meö honum ok eigi haföi fallit i
orrostu; en Haraldr snørisk þá meö her sinn suör á 30 England, þvíat
hann haföi þá spurt, at Viljálmr bastarÖr fór sunnan á England ok lagöi
landit undir sik. Par váru þá meö Haraldi konungi bræÖr hans, Sveinn,
Gyrör, Valþjófr. Fundr þeira Haraldz ok Viljálms jarls varö suör á
Englandi viö Helsingjaport; varö þar orrosta mikil; þar feil Haraldr
konungr 35 ok Gyrör jarl, bróðir hans, ok mikill hluti liös þeira. Pat
var xix. nóttum eptir fall Haraldz konungs Siguröarsonar. Valþjófr jarl
komsk á flótta undan, ok siö um kveldit mætti jarl sveit5i 6

nçkkurri af Viljálms mçnnum. En er þeir sá lið Yalþjófs jarls, flýðu
þeir undan á eikiskóg nçkkurn; þat var c. manna. Valþjófr jarl lét eld
leggja i skóginn ok brenna upp alt saman ; svá segir Porkell Skallason
i Valþjófsflokki: 5 i6i. Hundrað lét i heitum frétt 's, at fyrðar
knpttu

hirömenn jçfurs brenna flagðviggs und kló liggja;

sóknar Yggr, en seggjum ímleitum feksk áta

sviðu kveld vas þat, eldi; óls blakk við hræfrakka.

K. 97. Dráp Valþjófs jarls. 10 Viljálmr lét sik til konungs taka i
Englandi. Hann sendi boö Valþjófi jarli, at þeir skyldu sættask, ok
seir honum grið til fundar. Jarl fór meö fá menn; en er hann kom á
heiöina fyrir noröan Kastalabryggju, þá kómu móti honum ármenn ii. með
sveit manna ok tóku hann ok settu i fjçtur, ok siöan var hann 15
hçggvinn, ok kalla enskir menn helgan; svá segir Porkell: 162. Vist
hefr Valþjóf hraustan satt 's at siö mun létta, Viljalmr, sás rauö
malma, snarr en minn vas harri hinn es haf skar sunnan (deyrat mildingr
mærri)

hélt, i tryggð of véltan; manndráp á Englandi.

20 Viljálmr var siöan konungr á Englandi xxi. vetr; er hans afkvæmi
jafnan siðan á Englandi.

K. 98. Ferð Óláfs Haraldzsonar i Nóreg.

Óláfr, sonr Haraldz konungs, helt liöi sinu braut af Englandi, ok
siglði út af Hrafnseyri ok kom um haustit til Orkneyja, ok 25 váru þar
þau tiðendi, at Mária, dóttir Haraldz konungs Sigurðar-sonar, haföi
oröit bráÖdauð þann sama dag ok á þeiri sçmu stundu, er Haraldr konungr
feil, faöir hennar. Óláfr dvalöisk þar um vetrinn. En eptir um sumarit
fór Óláfr austr til Nóregs; var hann þar þá tekinn til konungs meö
Magnúsi, bróður sinum. 3° Ellisif drótning fór vestan meö Óláfi,
stjúpsyni sinum, ok Ingigerör, dóttir hennar. Pá kom ok vestan um haf
meö Óláfi Skúli er siöan var kallaðr konungsfóstri ok Ketill krókr,
bróöir hans. Peir váru báöir gpfgir menn ok kvnstórir af Englandi ok
báöir forvitra; váru þeir báðir inir kærstu konungi. Fór Ketill 35
krókr norÖr á Hålogaland; fekk Óláfr konungr honum gott kvánfang, ok er
frå honum komit mart stórmenni. Skúli kon-ungsfóstri var vitr maör ok
skprungr mikill, manna fríÖastr sýnum; hann gerðisk forstjóri i hirð
Óláfs konungs ok talaði áHAR. HARD. 511

þingum; hann réð çllum landráðum meö konungi. Óláfr konungr bauð at
gefa Skúla fylki eitt i Nóregi, þat er honum þœtti bezt, rneð çllum
tçkum ok skyldum, þeim er konungr átti. Skúli þakkaði honum boð sitt ok
lézk vilja beiðask af honum annarra hluta, fyrir þvi — »ef
konungaskipti verðr, kann vera, at rjúfisk 5 gjçfin; ek vil, segir
hann, nçkkurar eignir þiggja, er liggja nær kaupstçöum þeim, sem þér,
herra, eruö vanir at sitja ok taka jólaveizlur«. Konungr jåtti honum
þessu ok skeytti honum jarÖir austr viö Konungahellu ok við ósló, viö
Tunsberg, við Borg, viö Bjçrgvin ok norör viö Niöarós; þær váru náliga
inar beztu eignir 10 i hverjum stað, ok hafa þær eignir legit siöan
undir þá ættmenn, er af Skúla ætt eru komnir. Óláfr konungr gipti honum
frænd-konu sina, Guðrúnu Nefsteinsdóttur; móðir hennar var IngiriÖr,
dóttir Siguröar konungs sýr ok Ástu ; hon var systir Öláfs konungs ins
helga ok Haraldz konungs. Sonr Skúla ok Guðrúnar var Ásólfr »5 á Reini;
hann åtti Þóru dóttur Skopta Qgmundarsonar; sonr þeira Ásólfs var
Guthormr á Reini, faöir Báröar, fçöur Inga konungs ok Skúla hertoga.

K. 99. Frå Haraldi konungi Sigurðarsyni. Einum vetri eptir fall Haraldz
konungs var flutt vestan af 20 Englandi lik hans ok norör til NiÖaróss,
ok var jarðat. i Máríu-kirkju, þeiri er hann lét gera. Var þat allra
manna mål, at Haraldr konungr haföi verit umfram aöra menn at speki ok
at ráðsnild, hvárt er hann skyldi til taka skjótt eða gera lçng ráö
fyrir sér eöa çÖrum; hann var allra manna vápndjarfastr; hann 25 var ok
sigrsæll, svá sem nú var ritit um hríö; sva segir Pjóöólfr:

163. Áræöis naut eyöir hugr ræör hçlfum sigri, aldyggr Selundbyggva;
Haraldr sannar þat, manna.

Haraldr konungr var friör maör ok tiguligr, bleikhárr, ok bleikt skegg
ok langa kanpa, nçkkuru brúnin çnnur ofarr en çnnur; 30 miklar hendr ok
fætr ok vel vaxit hvártveggja; v. álna er hått mål hans. Hann var
grimmr óvinum ok refsingasamr um allar motgøröir; svá segir Pjóðólfr:

164. Refsir reyndan ofsa sverös hafa slikar byrðar ráögegn Haraldr
þegnum; (sanns nýtr hverr viö annan), 35 hykk at hilmis rekkar Haraldr
skiptir svá heiptum, haldi upp, þvís valda; hljótendr es sér brjóta.

Haraldr konungr var inn ágjarnasti til rikis ok til allra farsælligra
hluta; hann var störgjçfull viö vini sina, þá er honum líkaði vel viö;
sva segir Pjóðólfr: 405i 6 HEIMSKRINGLA

165. Mçrk lét veitt fyr verka (hann lætr hylli sinnar) vekjandi mér
snekkju hjaldrs (tilgerðir valda).

Haraldr konungr var þá fimtøgr at aldri, er hann feil. Engar frásagnir
merkiligar hçfum vér frå upruna hans, fyrr en hann 5 var xv. vetra, þá
er hann var á Stiklarstçöum i orrostu með Öláfi konungi, bróður sinum,
en siðan lifði hann xxxv. vetra; en alla þá stund varð honum aldrigi á
milli aga ok ófriðar. Haraldr konungr flýði aldrigi ór orrostu, en opt
leitaði hann sér farborða fyrir ofrefli liðs, er hann åtti viö at eiga.
Allir menn sçgöu þat, 10 þeir er honum fylgðu i orrostu ok hernaöi, at
þá er hann varð staddr i miklum háska ok bar skjótt at hçndum, at þat
ráð mundi hann upp taka, sem allir så eptir, at vænst hafði verit at
hlýða myndi.

K. 100. Frå Haraldi konungi. 15 Haldórr, sonr Brynjólfs gamla úlfalda,
var vitr maör ok hçföingi mikill; hann mælti sva, þá er hann heyrði
rœður manna, at menn misjçfnuöu mjçk skaplyndi þeira brœðra Óláfs ins
helga konungs ok Haraldz, Halldórr segir sva: »ek var með báðum þeim
brœðrum i kærleikum miklum, ok var mér hvárs 20 tveggja skaplyndi
kunnigt; fann ek aldri ii. menn skaplikari; þeir våru báðir inir
vitrustu ok inir våpndjçrfustu, menn ágjarnir til fjár ok rikis,
riklyndir, ekki alþýðligir, stjórnsamir ok refsinga-samir. Óláfr
konungr braut landzfólk til kristni ok réttra siða, en refsaöi grimliga
þeim, er daufheyrðusk við; þolðu landz-25 hçföingjar honum eigi
réttdœmi ok jafndœmi ok reistu her i móti honum ok feldu hann á eigu
sinni sjálfs; varð hann fyrir þat heilagr; en Haraldr herjaði til
frægðar sér ok rikis ok braut alt fólk undir sik, þat er hann mátti;
feil hann ok á annarra konunga eigu. Báðir þeir brœðr váru menn
hversdagliga siölátir 30 ok veglátir; þeir váru ok viöfçrlir ok
eljanarmenn miklir, ok urðu af slíku viðfrægir ok ágætir«.

K. 101. Dauði Magnús konungs.

Magnús konungr réð fyrir Nóregi Haraldzson inn fyrsta vetr eptir fall
Haraldz konungs, en síðan réð hann landi ii. vetr 35 með Óláfi bróður
sinum. Váru þeir þá ii. konungar, hafði Magnús inn norðra hlut landz,
en Óláfr inn eystra. Magnús konungr åtti son, er Håkon hét; hann
fóstraði Steigarþórir; var hann inn mannvænsti maör. Eptir fall Haraldz
konungs Sigurðar-sonar talði Sveinn Dana-konungr, at slitit væri friði
milli NorÖ-manna ok Dana, talði eigi lengr friö verit hafa settan, en
þeir lifði báðir Haraldr ok Sveinn. Var þá útboö i hváru tveggja
rikinu; hçföu synir Haraldz almenning fyrir Nóregi at liði ok skipum,
en Sveinn konungr fór sunnan meö Dana-her. Fóru þá sendimenn milli
þeira ok báru sættarboö, sçgöu Norömenn, at þeir vildi annat hvárt
halda ina sçmu sætt, sem fyrr var gçr, eöa ber jask at çörum kosti; þvi
var þetta kveöit:

166. Varði ógnar-orðum j<?rö, svát engi þoröi Áleifr ok friðmólum
allvalda til kalla.

c

Svá segir Steinn Herdisarson i Óláfsdrápu:

167. Sin óöul mun Sveini ætt sinni mun unna sóknstrangr i Kaupangi,
Áleifr konungr hála þars heilagr gramr hvilir, (Ulfs þarfat þar arfi)
(hann's rikr) jçfurr banna; alis Nóregs (til kalla).

1 þessum stefnuleiðangri var sætt gçr milli konunganna, en friör milli
landanna. Magnús konungr fekk vanheilendi, reformasótt, ok lå nçkkura
hriö; hann andaðisk i Niðarósi ok var þar jarðaÖr; var hann vinsæll
konungr af allri alþýöu.

*

                        Saga Óláfs konungs kyrra

Saga Óláfs konungs kyrra.

K. i.

Óláfr var einn konungr yfir Nóregi eptir andlát Magnus bróður sins.
Öláfr var maðr mikill á allan vçxt ok vel vaxinn; þat er allra manna
sçgn, at engi maör hafi sét fegra mann eöa 5 tiguligra sýnum; hann
haföi gult hår sem silki, ok fór afarvel, bjartan likam, eygör manna
bezt, limaör vel, fámálugr optast ok ekki talaör á þingum, glaör viö
çl, drykkjumaör mikill, málrœtinn ok bliömæltr, friösamr meöan hans
riki stóð; þess getr Steinn Herdisarson:

io 168. Lçnd vill þengill Prænda hugnar þjóð, þat 's þegna (þat likar
vel skçtnum) þrályndr til friðmála

pli viö œrna snilli kúgar Engla œgir.

eggdjarfr i frið leggja; Óláfr borinn sólu.

K. 2. Frá siöum Öláfs konungs. , - Pat var siör forn í Nóregi, at
konungs hásæti var á miðjum langpalli; var çl um eld borit; en Óláfr
konungr lét fyrst gera sitt hásæti á hápalli um þvera stofu; hann lét
ok fyrst gera ofnstofur ok strå gólf um vetr sem um sumar. Um daga
Óláfs konungs hófusk mjçk kaupstaðir i Nóregi, en sumir settusk at 2o
uphafi. Óláfr konungr setti kaupstaö i Bjçrgyn; geröisk þar brått mikit
setr auöigra manna ok tilsiglingar kaupmanna af çörum lçndum; hann lét
reisa þar af grundvelli Kristskirkju, ina miklu steinkirkju, ok var at
henni litit gçrt, en hann lét algera trékirkjuna. Óláfr konungr lét
setja Miklagildi i Niöarósi ok 25 mprg çnnur i kaupstçöum, en áör váru
þar hvirfingsdrykkjur; þá var Bœjarbót in mikla hvirfingsklokka i
Niðarósi. Hvirfings-brœör létu þar gera Margrétarkirkju, steinkirkju. Á
dçgum Óláfs konungs hófusk skytningar ok leizludrykkjur i kaupstçöum,
ok þá tóku menn upp sundrgøröir, hçföu drambhosur lerkaöarÖL. KYRR.

at bein i; sumir spentu gullhringum um fótleggi sér, ok þá hçföu menn
dragkyrtla, láz at siðu, ermar v. alna langar ok svá þrpngvar, at draga
skyldi viÖ handtugli ok lerka alt at çxl upp, hávir skúar ok allir
silkisaumaöir, en sumir gullagöir. Mçrg çnnur sundrgørÖ var þá. 5

K. 3. Frá hirösiöum.

Óláfr konungr hafÖi þá hirösiöu, at hann lét standa fyrir borÖi sinu
skutilsveina ok skenkja sér meö borökerum, ok svá çllum tignum mçnnum,
þeim er at hans borði sátu; hann haföi ok kertisveina, þá er kertum
heldu fyrir boröi hans ok jammçrg- 10 um, sem tígnir menn sátu upp. Par
var ok stallarastóll útar frá trápizu; þar sátu stallarar á ok aörir
gœöingar ok horföu innar í mot hásæti. Haraldr konungr ok aörir
konungar fyrir honum váru vanir at drekka af dýrahornum ok bera çl ór
çndugi um eld ok drekkja minni á þann, er honum sýndisk; sva segir 15
Stúfr skåld:

169. Vissak hildar hvessi þás blóöstara bræðir

(hann vas nýztr at kanna) baugum grimmr at Haugi af góöum byr Griöar
gjarn meö gyldu horni

gagnsælan mér fagna, gekk sjálfr á mik drekka. 2o

K. 4. Hiröskipan Öláfs konungs.

Öláfr konungr hafði c. hirðmanna ok lx. gesta ok lx. hús-karla, þeira
er flytja skyldu til garÖzins þat er þurpti, eða starfa aöra hluti, þá
sem konungr vildi. En er bœndr spuröu konung þess, fyrir hvi hann hefði
meira liö en lçg váru til eöa 25 fyrri konungar hç>föu haft, þá er hann
fór á veizlur, þar sem bœndr gerðu fyrir honum — konungr svarar svá:
»eigi fæ ek betr stýrt ríkinu ok eigi er meiri ógn af mér en af fçöur
minum, þótt ek hafa hálfu fieira liö en hann haföi, en engi pynding
gengr mér til þess viö yör eöa þat, at ek vil ja þyngja yörum kostum«.
30

K. 5. DauÖi Sveins konungs tJlfssonar.

Sveinn konungr tllfsson varö sóttdauðr x. vetrum eptir fall Haraldanna.
Par næst var konungr i Danmçrk Haraldr hein, sonr hans, iiii. vetr, þá
Knútr, sonr Sveins, viii. vetr, ok er sannheilagr; þá Óláfr, inn þriði
sonr Sveins, viii. vetr; þá Eirikr 35 góði, iiii. sonr Sveins konungs,
enn viii. vetr. Öláfr Nóregs-konungr fekk Ingiriöar, dóttur Sveins
Dana-konungs; en Öláfr

33*5i 6 HEIMSKRINGLA

Dana-konungr Sveinsson fekk Ingigeröar, dóttur Haraldz konungs, systur
Öláfs Nóregs-konungs. Öláfr Haraldzson, er sumir kçlluöu Óláf kyrra, en
margir Öláf bónda, hann gat son viö Póru Jóans-dóttur; sá var nefndr
Magnús; var sá sveinn inn fríðasti 5 sýnum ok allmannvænn; óx hann upp
i hirÖ konungs.

K. 6. Jartegnir Öláfs konungs.

Öláfr konungr lét gera steinmusteri i Niðarósi ok setti i þeim staö,
sem fyrst hafði verit jarðat lik Öláfs konungs, ok var þar yfir sett
altárit, sem grçptr konungs haföi verit, þar var i o vígð Kristskirkja;
var þá ok þannug f lutt skrin Öláfs konungs ok sett þar yfir altári;
uröu þar þá þegar margar jartegnir. En annat sumar eptir at jamlengö
þess, er kirk jan haföi vígð verit, þá var þar allfjçlment; þat var
Öláfsvpku aptan, at blindr maðr fekk þar sýn sina. En sjálfan
messudaginn, þá er skrinit ok 15 helgir dómar váru út bornir, skrinit
var sett niðr i kirkjugarðinn, sva sem siövenja var til, þá fekk maör
mál sitt, er lengi áör haföi mállauss verit, ok sçng þá lof guöi ok
inum helga Óláfi konungi meö mjúku tungubragöi. Kona var inn iii. maör,
er þannug haföi sótt af Sviþjóöu austan ok haföi í þeiri fçr þolat 20
mikla nauö fyrir sjónleysis sçkum; en þó treystisk hon miskunn guös ok
kom þar farandi at þeiri hátiö. Hon var leidd sjónlaus í musterit at
messu um daginn, en fyrr en tíðum var lokit, sá hon báöum augum ok var
þá skygn ok bjarteyg, en áðr hafði hon verit blind xiiii. vetr; fór hon
þaðan meö háleitum fagnaði.

25 K. 7. Jartegnir Öláfs konungs.

Sá atburör geröisk í Niöarósi, at skrin Óláfs konungs var borit um
stræti, at hçfugt varö skrinit svá at eigi fengu menn borit fram ór
staö; en siöan var skrinit niör sett ok brotit upp strætit ok leitat,
hvat þar var undir, ok fanzk þar barns lik, er 30 myrt haföi verit ok
fólgit þar; var þat þá á brot borit, en bætt aptr strætit, svá sem áðr
haföi verit, en borit skrin at vanöa.

K. 8. Dauöi Óláfs konungs.

Öláfr konungr sat optliga i heraöi at stórbúum sinum, er hann åtti; en
er hann var austr i Ránríki at Haukboe at búi sínu,þá tók hann sótt þá,
er hann leiddi til bana. Pá hafði hann verit konungr at Nóregi xxvi.
vetr, en hann var til konungs tekinn einum vetri eptir fall Haraldz
konungs. Lik óláfs konungs var flutt norðr til Niðaróss ok jarðat at
Kristskirkju, þeiri er hann lét sjálfr gera. Hann var inn vinsælsti
konungr, ok hafði Nóregr mikit auðgazk ok prýzk undir hans riki.

*

                     Uphaf Magnús konungs berfœtts

Uphaf Magnús konungs berfœtts.

K. i.

Magnús, sonr óláfs konungs, var þegar tekinn til konungs i Vikinni
eptir andlát Óláfs konungs yfir allan Nóreg. En er Uplendingar spurðu
andlát Óláfs konungs, þá tóku þeir til 5 konungs Hákon Póris-fóstra,
brœörung Magnús. Siöan fóru þeir Håkon ok Pórir norðr til Prándheims,
en er þeir kómu til Niöaróss, þá stefndi hann Eyraþing, ok á því þingi
beiÖir Håkon sér konungs nafns, ok var honum þat veitt, at bœndr tóku
hann til konungs yfir hálft land, svá sem io haft haföi Magnus konungr,
faöir hans. Håkon tók af viö Proendi landauragjald ok gaf þeim margar
aörar réttarboetr; hann tók af viö þá jólagjafir; snørusk þá ok allir
Prændir til vináttu við Håkon konung. Pá tók Håkon konungr sér hirð,
fór siöan aptr til Uplanda; hann veitti Uplendingum réttarbætr allar
slikar 15 sem Prœndum; váru þeir ok fullkomnir vinir hans. På var þetta
kveðit i Prándheimi:

170. Ungr kom Håkon hingat, syni Áleifs bauÖ siöan (hann's baztr alinn
manna) sjalfr of Nóreg halfan frægÖar mildr (á foldu) mildr, en Magnus
vildi

20 fór meö Steigar-Póri; málsnjallr hafa allan.

K. 2. Dauöi Hákonar.

Magnús konungr fór um haustit norör til kaupangs; en er hann kom þar,
þá fór hann i konungsgarö ok var þar at herberginu ok dvalöisk þar
çndveröan vetr. Hann helt vii. langskipum i 25 vç>k þíöri fyrir
konungsgaröi i Niö. En er Håkon konungr spuröi, at Magnús konungr var
kominn i Prándheim, þá fór hann austan um Dofrafjall ok svá til
Prándheims ok til kaupangs ok tók hann sér herbergi i Skúlagaröi ofan
frá Klémenskirkju; þar var inn forni konungsgarör. Magnúsi konungi
likaÖi illaMAGN. BERF.

stórgjafar þær, er Håkon konungr hafði gefit bóndum til vinsælöa sér;
þótti Magnúsi sin eign gefin engum mun siör, ok ýföisk hugr hans mjçk
við þat, ok þóttisk mishaldinn af viö frænda sinn, er hann skyldi sva
miklu minni tekjur hafa, en faÖir hans haföi haft eÖa forellri, ok
kendi Póri ráðin um. Håkon kon- 5 ungr okPórir uröu þessa varir, ok var
uggr å, hver tiltœkiMagnús myndi hafa; þótti þeim þat helzt
grunsamligt, er Magnús haföi á floti langskip tjçlduö ok búin. Um várit
náliga kyndilmessu, þá lagöi Magnus konungr brot á náttarþeli, ok lçgöu
ut tjçlduö-um skipum ok ljós undir, ok helt út til Hefringar, bjó þar
um 10 nótt, ok geröu þar elda stóra á landi uppi. Pá hugöi Hákon
konungr ok liö þat, er i býnum var, at þat væri gçrt til svika; hann
lét blása liöinu ut, ok sótti allr kaupangslýör til, ok váru i samnaÖi
um nóttina. En um morgininn, er lýsa tók, ok Magnús konungr så
allzherjar liö á Eyrunum, þá helt hann ut ór firöinum 15 ok svá suör i
Gula|)ingslçg. Håkon konungr byrjaöi þá ferö sina ok ætlaöi austr i Vik
ok átti áör mót i býnum, talaöi þá ok baÖ menn vináttu ok hét sinni
vináttu çllum her, kvaö sér skugga vera um vilja frænda sins, Magnús
konungs. Hakon konungr sat á hesti ok var farbúinn. Allir menn hétu
honum vingan meö 20 góöum vilja ok fylgö, ef þyrpti, ok fylgöi honum
lýör allr út undir Steinbjçrg. Håkon konungr fór upp til Dofrafjallz;
en er hann fór yfir fjallit, reiö hann um dag eptir rjúpu nçkkurri, er
fló undan honum; þá varö hann sjúkr ok fekk banasótt ok andaðisk þar á
fjallinu, ok var lik hans norör flutt, ok kom 25 hálfum mánaÖi siöarr
til kaupangs, en hann haföi brot farit; gekk þá allr bcejarlýðr, ok
flestr grátandi, móti liki konungs, þviat allir menn unnu honum
hugástum. Lik Hákonar konungs var niör sett i Kristskirkju. Håkon
konungr varö maör vel hálfþritogr at aldri; hann hefir hçföingja verit
einn ástsælastr 30 i Noregi af alþýðu. Hann haföi farit norör til
Bjarmalandz, åtti þar orrostu ok fekk sigr.

K. 3. Hernaör i Hallandi.

Magnus konungr helt um vetrinn austr i Vik; en er váraði, helt hann
suör til Hallandz ok herjaði þar viöa. På brendi hann 35 þar Viskardal
ok fleiri heruö; fekk hann þar fé mikit ok fór siöan aptr i riki sitt;
svá segir Bjçrn inn krephendi i Magnús-drápu:5i 6 HEIMSKRINGLA

171. Vítt lét Vçrsa dróttinn, brendi buðlungr Proenda, varð skjótt
rekinn flótti blés kastar hel fasta (hús sveiö Hçröa ræsir) (vaköi
viskdœlsk ekkja) Halland farit brandi; viös, mçrg heruö siöan.

5 Hér getr þess, at Magnus konungr geröi it mesta hervirki á Hallandi.

K. 4 Frá Steigarþóri.

Sveinn er maör nefndr, sonr Haraldz flettis, danskr maör at kyni, hann
var inn mesti vikingr ok mikill bardagamaör ok jo inn hraustasti,
ættstórr maör i sinu landi. Hann haföi verit meö Hákoni konungi; en
eptir fråfall Hákonar trúði Steigarþórir illa því, at hann myndi komask
i sætt eöa i vináttu viö Magnús konung, ef riki hans gengi yfir land,
fyrir sakir tilverka ok motgçngu þeirar, er Pórir haföi áðr haft viö
Magnus konung. 15 Siöan hpföu þeir Pórir ok Sveinn ráö þat, er siöan
var fram-kvæmt, at þeir reistu flokk viö styrk ok fjçlmenni Póris. En
fyrir því at Pórir var þá gamall maör ok þungfcerr, þá tók Sveinn viö
stjórn floksins ok hçföingjanafni. At þessu ráöi hurfu fleiri
hçföingjar; þeira var æztr Egill, sonr Ásláks af 20 Forlandi. Egill var
lendr maör; hann åtti Ingibjçrgu, dóttur Qgmundar Porbergssonar, systur
Skopta ór Gizka. Skjálgr hét maör rikr ok auöigr, er enn kom til
floksins; þess getr Porkell hamarskáld í Magnúsdrápu:

172. Vítt dró sínar sveitir sngrp frák á þvi, 's urpu

25 saman stórhugaör Pórir endr, Skjalgs vinum, lendir

(heldr vçrut þau hçlöum menn viö moröhauks brynni,

haglig rçö) meö Agli; mein, of afl sér steini.

Peir Pórir hófu flokkinn á Uplçndum ok kómu ofan i Raumsdal ok
Sunn-Mæri ok pfluöu sér þar skipa; heldu siöan norör til 3o Prándheims.

K. 5. Frá Póri ok hans atgøröum.

Sigurör ullstrengr hét lendr maör, sonr LoÖins Viggjar-skalla; hann
samnaöi liöi meö çrvarskurö, þá er hann spurÖi til floks þeira Póris,
ok stefndi çllu liÖi þvi, er hann fekk, til 35 Viggju. En Sveinn ok
Pórir heldu þannug liði sinu ok bçröusk viö þá Sigurö ok fengu sigr ok
veittu mikit mannspell, en Sigurör flýði ok fór á fund Magnús konungs.
En þeir Pórir fóru til kaupangs ok dvçlöusk þar um hriö i firöinum, ok
komMAGN. BERF.

þar mart manna til þeira. Magnús konungr spuröi þessi tiöendi ok
stefndi þegar liöi saman ok helt siöan norör til Prándheims. En er hann
kom i fjçröinn ok þeir Pórir spurÖu þat —• þeir lágu þá viö Hefring ok
váru búnir at halda út ór firöinum —, þá røru þeir á Vagnvikastrçmd ok
gengu þar af skipum ok kómu 5 norör i Peksdali i Seljuhverfi, ok var
Pórir borinn i bçrum um fjallit. SiÖan réöu þeir til skipa ok fóru
norör á Hålogaland. En Magnús konungr fór eptir þeim, þá er hann var
búinn ór Prándheimi. Peir Pórir fóru alt norör í Bjarkey, ok flýöi Jón
undan ok Viökunnr, sonr hans. Peir Pórir ræntu þar lausafé 10 qIIu, en
brendu bœinn ok langskip gott er Viökunnr átti. Pá mælti Pórir, er
snekkjan brann ok skipit hallaöisk: »meirr á stjórn, Viökuör«. Pá var
þetta ort: 173. Breör i Bjarkey miöri Joan mun eigi frýja

ból þats ek veit gólast; elds né ráns, es kveldar; 15

téra þarft af Póri svíðr bjartr logi breiðan

(þýtr vandar bçl) standa; bý; leggr reyk til skýja.

K. 6. Dauöi Póris ok Egils.

Peir Jón ok Viökunnr fóru dag ok nótt, til þess er þeir funnu Magnús
konung. Peir Sveinn ok Pórir heldu ok noröan sinu liði ok ræntu viöa um
Halogaland. En er þeir lágu á firöi þeim, er 20 Harmr heitir, þá sá
þeir sigling Magnús konungs, ok þóttusk þeir Pórir eigi hafa liÖ til at
berjask ok røru undan ok flvöu. Røri Pórir ok Egill til Hesjutúna, en
Sveinn røri út til hafs en sumt liö þeira røri inn i fjçröinn. Magnús
konungr helt eptir þeim Póri. En er skipin rendusk at i lendingunni, þá
var Pórir 25 i fyrirrúmi á sinu skipi. På kallaöi Sigurör ullstrengr á
hann: »ertu heill, Pórir?« Pórir svarar: »heill at hçndurn, en hrumr at
fótum«. Pá flýöi liÖ þeira Póris alt á land upp, en Pórir varö
handtekinn. Egill varö ok handtekinn, þvíat hann vildi eigi renna frá
konu sinni. Magnús konungr lét flyt ja þá báöa i 30 Vambarhólm. En er
Pórir var upp leiddr, reikaöi hann á fótum; þá mælti Viökunnr: »meirr á
bakboröa, Pórir«. Siöan var Pórir leiddr til gálga; þá mælti hann:

174. Vórum félagar fjórir

foröum, einn viö stýri. 35

Ok er hann gekk at gálganum, mælt hann: »ill eru ill ráÖ«. Siöan var
hann hengör; ok þá er upp reiö gálgatréit, var Pórir svá hçfugr, at
sundr slitnaöi hálsinn, ok feil búkrinn til jaröar.5i 6 HEIMSKRINGLA

Pórir var allra manna mestr, bæði hår ok digr. Egill var ok til gálga
leiddr, en er konungs þrælar skyldu hengja hann, þá mælti Egill: »eigi
skuluð þér mik fyrir því hengja, at eigi væri hverr yðvarr makligri at
hanga«, svá sem kveöit var: 5 175. Orð frák Agli verða, hvern þeira
kvaö hæra

unnar dags, á munni, (hjaldrbliks) an sik miklu

Sól, við siklings þræla (beið ofmikit eyðir

satt, einaröar latta, angr) makligra at hanga.

Magnus konungr sat hjå, er þeir váru hengöir, ok var svá reiðr, 10 at
engi var hans manna svá djarfr, at þoröi at biðja þeim friðar. Pá mælti
konungr, er Egill sparn gálgann: »illa koma þér góðir frændr i þQrf«. 1
þvi sýndisk, at konungr vildi hafa verit beöinn, at Egill hefði lifat.
Svá segir Bjçrn inn krephendi:

176. Snarr rauð Sygna harri frátt, hvé fylkir mátti,

15 sverö á úthlaupsferöum, fór svá, at hengör vas Pórir,

vítt nam vargr at slíta (fçr vas gunnar gervis

varma brçö, á Harmi; greiÖ) dróttins-svik leiöa.

K. 7. Frá refsingum viö Prœndi. Magnús konungr helt siðan suðr til
Prándheims, veitti þar 20 stórar refsingar þeim mçnnum, er sannir váru
at landráöum viö hann, drap hann surna, en brendi fyrir sumum ; svá
segir Bjçrn krephendi:

177. Hrafngreddir vann hrædda hygg at hersa tveggja hlifar styggr, i
byggöum, herbaldr lyki aldri

25 þrœnzka drótt, es þótti sinn; jór vasa svçru

þeim markar bçl sveima; svangr, fló çrn til hanga.

Sveinn Haraldzson flýði fyrst til hafs út ok svá til Danmerkr ok var
þar til þess, er hann kom sér i sætt viö Eystein konung Magnússon; hann
tók Svein i sætt ok geröi hann skutilsvein 3° sinn ok haföi hann i
kærleik ok viröingu. Magnús konungr haföi þá riki einn saman; hann
friöaöi vel fyrir landi sinu ok eyddi çllum vikingum ok utilegumçnnum;
hann var maör rçski ok herskår ok starfsamr ok likari i çllu Haraldi
konungi fçöurfçöur sinum i skaplýzku heldr en feör sinum.

35 K. 8. Hernaðr Magnús konungs i SuÖreyjum.

Magnús konungr byrjaöi ferö sina ór landi ok haföi með sér liö mikit ok
fritt ok góðan skipakost; helt hann liöi því vestr um haf ok fvrst til
Orkneyja. Hann tók hçndum jarlana PålMAGN. BERF.

ok Erlend, sendi þá báöa austr i Noreg, en setti eptir Sigurð son sinn
til hçfÖingja yfir eyjunum ok fekk honum ráðuneyti. Magnús konungr helt
liöi sinu til Suöreyja; en er hann kom þar, tók hann þegar at herja ok
brenna byggöina, en drap mannfólkit, ok ræntu alt, þar er þeir fóru, en
landzlýör flýði undan vits 5 vegar, en sumir inn i Skotlandz-fjçröu, en
sumir suör i Saltiri eða út til Irlandz; sumir fengu griö ok veittu
handgçngu; svá segir Bjçrn krephendi:

178. Lék of LjóÖhús fikjum limsorg náar himni, vitt vas ferö á flótta
fús; gaus eldr ór húsum; çrr skjçldungr fór eldi Ivist, (búendr mistu)
róggeisla vann ræsir rauöan (lifs ok auöar).

179. Hungrþverrir lét herj at hrxöar gagls á Skiöi, tçnn rauö Tyrvist
innan teitr vargr i ben margri; grætti Grenlands dróttinn, gekk hått
Skota stekkvir, (þjóö rann mýlsk til mæði) meyjar suör i eyjum.

15

K. 9. Frá Lçgmanni, syni Goörøöar konungs.

Magnus konungr kom liöi sinu i eyna Helgu ok gaf þar griÖ ok friö
mçnnum çllum ok allra manna varnaöi. Pat segja menn, at hann vildi upp
lúka Kolumkilla kirkju inni litlu, ok 20 gekk konungr eigi inn ok lauk
þegar aptr huröina ok þegar i lås ok mælti, at engi skyldi svá djarfr
veröa siöan, at inn skyldi ganga i kirkju þá, ok hefir siöan svá gçrt
verit. Pá lagÖi Magnus konungr liÖinu suör til Har, herjaöi þar ok
brendi; en er hann haföi unnit þat land, þá byrjar hann feröina suör
fyrir Saltiri, 25 herjaöi þá á bæöi borö á Irland ok Skotland, fór svá
alt herskildi suör til Manar ok herjaöi þar sem i çörum stçöum; svá
segir Bjçrn krephendi:

180. Vitt bar snarr á slétta Santiri laut sunnar

Sandey konungr randir; seggja kind und eggjar; 30

rauk of 11, þás jóku siggœöir réö siðan

allvalds menn á brennur; snjallr Manverja falli.

Lçgmaör hét sonr Guörøöar Suðreyja-konungs; Lçgmaör var settr til
landvarnar i Noröreyjum. En er Magnús konungr kom til Suöreyja meö her
sinn, þá flýði Lçgmaör undan herinum ok 35 var i eyjunum, en at lyköum
tóku menn Magnús konungs hann meö skipsçgn sina, þá er hann vildi flýja
til Irlandz; lét konungr hann i járn setja ok hafa á gæzlu; svá segir
Bjçrn krephendi:5i 6

181. Hætt vas hvert, þats åtti nýtr fekk nesjum útar hvarf, Goörøöar
arfi; naörbings tçpuö finginn lçnd vann lofðungr Prœnda Egða gramr,
þars umöu, Lçgmanni þar bannat; ungr, vétrima tungur.

5 K. io. Fall Huga jarls.

SiÖan helt Magnús konungr liðinu til Bretlandz. En er hann kom i
Qngulseyjarsund, þá kom þar mot honum herr af Bretlandi, ok réðu jarlar
tveir fyrir, Hugi prúöi ok Hugi digri, ok løgöu þegar til orrostu; varö
harðr bardagi. Magnús konungr skaut io af boga, en Hugi prúöi var
albrynjaör, svá at ekki var bert á honum nema augun ein. Magnus konungr
skaut çru at honum ok annarr háleyskr maör, er stóð hjå konungi; skutu
þeir báöir senn; kom çnnur çrin á nefbjçrg hjálmsins, ok lagöisk hon
fyrir út af annan veg, en annat skotit kom i auga jarlinum ok flaug 15
aptr i gçgnum hçfuöit, ok er þat konunginum kent; feil þa,r Hugi jarl,
en siðan flýöu Bretar ok hçföu látit liö mikit; svá segir Bjçrn
krephendi:

182. Lifspelli réö Laufa (broddr fló) þars slçg snuddu lundr i
Qngulssundi (snúöigt) Huga ens prúða.

20 Ok enn var þetta kveðit:

183. Dunöi broddr á brynju, strengs fló hagl i hringa, bragningr skaut
af magni, (hné ferö) en lét veröa sveigöi allvaldr Egöa Hçröa gramr i
haröri, alm, stçkk blóð á hjalma; hjarl, sókn banat jarli.

25 Magnus konungr fekk sigr i þeiri orrostu; þá eignaöisk hann
Qngulsey, svá sem inir fyrri konungar hçföu lengst suör eignazk riki,
þeir er i Nóregi hçföu verit. Qngulsey er þriðjungr Bretlandz. Eptir
orrostu þessa snýr Magnus konungr aptr liöi sinu, helt fyrst til
Skotlandz. Pá fóru menn milli þeira Melkólms 3° Skotakonungs, ok geröu
þeir sætt milli sin; skyldi Magnús konungr eignask eyjar allar, þær er
liggja fyrir vestan Skotland, allar þær, er stjornfçstu skipi mætti
fara milli ok meginlandz. En er Magnus konungr kom sunnan til Saltiris,
þá lét hann draga skútu umSaltíris-eið ok leggja stýri i lag; konungr
sjálfr settisk i 35 lypting ok helt um hjålmunvçl ok eignaöisk sva
landit, þat er þá lá á bakborÖa. Saltiri er mikit land ok betra en in
bezta ey i Suöreyjum nema Mçn. Eiö mjótt er á milli ok meginlandz á
Skotlandi; þar eru opt dregin langskip yfir.MAGN. BERF.

K. 11. Dauöi Orkneyja-jarla.

Magnús konungr var um vetr inn i Suöreyjum, þá fóru menn hans um alla
SkotlandzfjçrÖu fyrir innan eyjar allar bæöi byggöar ok óbyggöar ok
eignuðu Nóregs konungi eylçnd çll. Magnús fekk til handa syni sinum
Sigurði Bjaðmynju, dóttur 5 Mýrkjartans konungs Pjálbasonar,
írakonungs; hann réö fyrir Kunnuktum. Eptir um sumarit fór Magnús
konungr liöi sinu austr i Nóreg. Erlendr jarl varö sóttdauör i Niöarósi
ok er þar jaröaör, en Páll i Bjçrgyn. Skopti Qgmundarson Porbergssonar
var lendr maör ágætr; hann bjó i Gizka á Sunn-Mæri; hann io åtti
Guörúnu, dóttur Póröar Fólasonar; bçrn þeira váru Qgmundr, Finnr,
Pórör, Póra, er átti Ásólfr Skúlason; sønir Skopta váru inir mannvænstu
menn i œsku.

K. 12. Deila Magnús konungs ok Inga konungs.

Steinkell Svia-konungr andaöisk nær falli Haraldanna. 15 Håkon hét så
konungr, er næst var i Svíþjóð eptir Steinkel konung. Siöan var Ingi
konungr, sonr Steinkels, góör konungr ok rikr, allra manna mestr ok
sterkastr; hann var þá konungr i Sviþjóð, er Magnús var i Nóregi.
Magnus konungr talði þat hafa verit landaskipti at fornu, at Gautelfr
hefði skilt riki Svia- 20 konungs ok Nóregs-konungs en siöan Væni til
Vermalandz; talðisk Magnús konungr eiga alla þá byggö, er fyrir vestan
Væni var, þat er Sunndalr ok Norödalr, Véar ok Varöynjar ok allar
markir, er þar liggja til; en þat haföi þá langa hriö legit undir
Sviakonungs veldi ok til vestra Gautlandz at skyldum; en 25 Markamenn
vildu vera undir Svia-konungs veldi sem fyrr. Magnus konungr reið ór
Víkinni ok upp á Gautland ok haföi liö mikit ok fritt; en er hann kom i
markbyggðina, herjaði hann ok brendi, fór svá um allar byggöir; gekk
fólk undir hann ok svçröu honum lçndin. En er hann kom upp til vatsins
Vænis, 30 leið á haustit. Pá fóru þeir i Kvalöinsey ok geröu þar borg
af torfi ok viöum ok grófu diki um. En er þat virki var gçrt, þá var
þar flutt i vistir ok çnnur fçng, þau er þyrpti. Konungr setti þar i
ccc. manna, ok váru þeir hçföingjar fyrir Finnr Skoptason ok Sigurör
ullstrengr ok hçföu it friöasta liö, en konungr snøri 35 þá út i
Vikina.5i 6

K. 13. Frå Norömçnnum.

En er Svía-konungr spurði þetta, þá bauð hann liöi saman, ok fóru þau
orð um, at hann myndi ofan riða, en þat frestaðisk; þá kváðu Norömenn
þetta: 5 184. Alllengi dvelr Ingi

ofanreið enn þjóbreiði. En er ísa lagði á vatnit Væni, þá reið Ingi
konungr ofan ok haföi nærr xxx. hundraöa manna. Hann sendi orð
Norömçnnum þeim, er i borginni sátu, baö þá fara i brot meÖ fangi því,
er 10 þeir hçiföu, ok aptr i Nóreg. En er sendimenn báru konungs orö,
þá svarar Sigurör ullstrengr, sagÖi, at Ingi myndi çöru viö koma, en
visa þeim brot sem hjçrö i haga, ok kvaö hann nærr áðr mundu ganga
veröa. Sendimenn báru aptr þau orð til konungs. SiÖan fór Ingi konungr
út i eyna meö aílan herinn. På 15 sendi hann annat sinni menn til
Norömanna ok baö þá i brot fara ok hafa vápn sin, klæöi ok hesta, en
låta eptir ránfé alt. Peir neittu þessu; en siöan veittu þeir atgçngu
ok skutusk á. Pá lét konungr bera til grjót ok viöu ok fylla dikit; þá
lét hann taka akkeri ok drengja viö åsa langa ok bera þat upp á
timbr-20 vegginn; gengu þar til margir menn ok drógu sundr vegginn. Pá
váru gçrvar eisur stórar ok skotit logandi brçndum at þeim. Pá báöu
Norömenn griöa, en konungr baö þá ut ganga vápnlausa ok
yfirhafnarlausa; en er þeir gingu út, þá var hverr þeira sleginn
limahçgg. Fóru þeir brot viö sva buit ok heim aptr i 25 Nóreg; en
Markamenn allir snørusk þá aptr undir Inga konung. Peir Sigurör ok hans
félagar sóttu á fund Magnus konungs ok segja honum sinar ófarar.

K. 14. Orrosta á Foxerni.

Pegar um várit, er isa leysti, fór Magnús konungr meö liöi 30 miklu
austr til Elfar ok helt upp eptir inni eystri kvisl ok herjaöi alt
veldi Svia-konungs. En er hann kom upp á Foxerni, þá gengu þeir upp á
land frá skipum; en er þeir kómu yfir á eina, þá er þar verðr, þá kom
móti þeim herr Gauta, ok varö þar orrosta, ok váru Norömenn ofrliöi
bornir ok kómu á flótta 35 ok var drepit mart viö fors einn. Magnus
konungr flýði, en Gautar fylgöu þeim ok drápu slikt er þeir máttu.
Magnus konungr var auökendr, manna mestr; hann haföi rauöan hjúp yfir
brynju, hárit silkibleikt ok feil á heröar niör. QgmundrMAGN. BERF.

Skoptason reiö á aöra hliö konungi; hann var ok manna mestr ok
friöastr; hann mælti: »gef mér hjúpinn, konungr«. Konungr segir: »hvat
skal þér hjúprinn?«. »Ek vil hafa, segir hann, gefit hefir þú mér
stærrum«. Par var svá háttat, at vellir sléttir váru viöa, ok sásk þeir
þá ávalt Gautar ok Norðmenn; þá váru 5 enn kleifar ok skógarkjprr ok
fal þá sýn; þá fekk konungr Qgmundi hjúpinn, ok fór hann i. Siöan riöu
þeir fram á vçlluna; þá snøri Qgmundr þvers brot ok hans menn; en er
Gautar sá þat, þá hugðu þeir þat konung vera, ok riöu þannug allir
eptir; reið þá konungr leiö sina til skips, en Qgmund dró nauöuliga 10
undan ok kom þó heill til skipa. Helt Magnús konungr siöan ofan eptir
ánni ok svá norör i Vikina.

K. 15. Konungastefna i Elfinni.

Annat sumar eptir var lçgö konungastefna viö Konunga-hellu i Elfi, ok
kom þar Magnus Nóregs-konungr ok Ingi Svia- 15 konungr, Eirikr
Sveinsson Dana-konungr, ok var sú stefna bundin meö griöum. En er
þingit var sett, þá gengu konungar fram á vçllinn frá çörum mçnnum ok
tçluöusk viö litla hriö; gengu þá aptr til liÖs sins, ok var þá gçr
sættin, at hverr þeira skyldi hafa þat riki, sem áör hçföu haft feör
þeira, en hverr 20 þeira konunga bæta viö sina landzmenn rån ok
mannskaöa, en hverr þeira siöan jafna viö annan. Magnús konungr skyldi
få Margrétar, dóttur Inga konungs; hon var siöan kçlluö Friökolla. Pat
var mål manna, at eigi heföi sét hçföingligri menn, en þeir váru allir.
Ingi konungr var einna mestr ok þrekuligastr ok 25 þótti hann
çldurmannligastr; en Magnus konungr þótti skçrulig-astr ok hvatligastr;
en Eirikr konungr var einna fegrstr; en allir váru þeir friÖir, stórir
menn ok gçfugligir ok orösnjallir — ok skilöusk at sva búnu.

K. 16. Kvánfang Magnús konungs. 3o

Magnus konungr fekk Margrétar drótningar; var hon send austan af
Svíþjóð til Nóregs, ok var henni fengit vegligt fçruneyti. En Magnus
konungr átti áör nçkkur bçrn, þau er nefnd eru. Eysteinn hét sonr hans,
ok var hans móöerni litit; annarr hét Sigurör, ok var hann vetri yngri;
Póra hét móðir 35 hans; Óláfr hét inn þriÖi ok var hann miklu yngstr;
móöir hans var Sigriör, dóttir Saxa i Vik, gçfugs mannz i Prándheimi;
hon var friöla konungs. Svá segja menn, at þá er Magnús konungr5i 6

kom ór vestrvíking, at hann haföi mjçk þá siðu ok klæÖabúnaÖ, sem titt
var i vestrlçndum, ok margir hans menn; gengu þeir berleggjaöir um
stræti ok hçföu kyrtla stutta ok svá yfirhafnir; þá kçlluöu menn hann
Magnús berfœtt eöa berbein; sumir kçlluöu 5 hann Magnús håva, en sumir
Styrjaldar-Magnús. Hann var manna hæstr. Mark var gçrt til um hæö hans
á Máriukirkju i kaupangi, þeiri, er Haraldr konungr haföi gera látit;
þar á norðrdurum váru klappaöir á steinvegginum krossar iii., einn
Haraldz hæð, annarr Óláfs hæð, iii. Magnus hæð, ok þat markat, io hvar
þeim var hœgst kyssa á; ofarst Haraldz kross, en lægst Magnús kross, en
Óláfs mark jafnnær báöum.

K. 17. Ósætt Magnús konungs ok Skopta. Skopti Qgmundarson varð missáttr
við Magnús konung, ok deildu þeir um dánararf nçkkurn; Skopti helt, en
konungr kallaÖi 15 til meö svá mikilli freku, at þat var viö váöa
sjálfan; váru þá at áttar margar stefnur, ok lagöi Skopti þat ráð til,
at þeir feögar skyldu aldri allir senn vera á konungs valdi, segir, at
meöan myndi hlýöa. Pá er Skopti var fyrir konungi, flutti hann þat
fram, at skyld frændsemi var milli þeira konungs ok þat meö, 20 at
Skopti haföi verit jafnan kærr vinr konungs ok aldri brugðizk þeira
vinátta, segir svá, at menn mætti þat skilja, at hann var sva viti
borinn — »at ek mun, segir hann, eigi þat mål halda i deilu viÖ þik,
konungr, ef ek mæli rangt; ok því bregðr mér til foreliris mins, at ek
halda réttu máli fyrir hverjum manni ok 25 gera ek þar engi manna mun
at«. Konungr var inn sami, ok mýkðisk ekki hans skap viö slikar rœður.
Fór Skopti heim.

K. 18. Ferö Finnz Skoptasonar Siöan fór Finnr á konungs fund ok talaöi
viö hann ok bað konung þess, at hann skyldi låta þá feöga ná réttendum
af þessu 30 máli. Konungr svarar styggt ok stutt. Pá mælti Finnr: »til
annars hugða ek af yðr, konungr, en þér munduö gera mik lçgræning, þá
er ek settumk i Kvalöinsey, er fáir vildu aörir vinir yÖrir ok sçgöu,
sem satt var, at þeir váru fram seldir, er þar sátu, ok til dauöa
dæmöir, ef Ingi konungr heföi eigi lyst 35 viö oss meira hçfÖingskap,
en þú haföir fyrir oss sét, ok mun þó mçrgum sýnask, sem vér bærim
þaöan sviviröing, ef þat væri nçkkurs vert«. Konungr skipaÖisk ekki viö
slikar ræöur, ok fór Finnr heim.MAGN. BERF.

K. 19. Ferö Qgmundar Skoptasonar.

På fór Qgmundr Skoptason á fund konungs; en er hann kom fyrir
konunginn, bar hann upp ørendi sin ok baö konung gera þeim rétt feögum.
Konungr segir, at þat var rétt, er hann sagÖi, ok þeir væri firna
djarfir. På mælti Qgmundr: »koma 5 mundu, konungr, þessu, áleiðis, at
gera oss rangt fyrir sakir ríkis þins; mun þat hér sannask, sem mælt
er, at flestir launa illu eöa engu, er lifit er gefit; þat skal ok
fylgja minu máli, at aldri siöan skal ek koma i þína þjónostu ok engi
várr feöga, ef ek ræð«. Fór Qgmundr siöan heim, ok sásk þeir aldrigi ok
Magnús 10 konungr siöan.

K. 20. Ferö Skopta ór landi.

Skopti Qgmundarson byrjar ferö sina um várit eptir af landi i brot;
hann haföi v. langskip ok çll vel búin; til þeirar feröar réöusk meö
honum synir hans, Qgmundr ok Finnr ok 15 Pórðr. Uröu þeir heldr
síöbúnir; siglöu um haustit til Flæm-ingjalandz ok váru þar um vetrinn.
Snimma um várit siglöu þeir vestr til Vallandz, ok um sumarit siglöu
þeir ut um Nçrva-sund ok um haustit til Rúmaborgar; þar andaÖisk
Skopti; allir çnduÖusk þeir feögar i þeiri ferö. Pórör liföi lengst
þeira feöga; 20 hann andaÖisk i Sikiley. Pat er sçgn manna, at Skopti
hafi fyrst siglt Nçrvasund Norömanna, ok varö sú ferö in frægsta.

K. 21. Jartegnir.

Så atburör geröisk i kaupangi, þar sem Öláfr konungr hvilir, at eldr
kom í hús i bcenum, ok brann viöa. På var borit 25 út ór kirkjunni
skrin Öláfs konungs ok sett á mot eldinum. Siöan hljóp at maör einn
hvatviss ok óvitr ok baröi skrinit ok heitaöisk viö þann helga mann,
segir svá, at alt myndi þá upp brenna, nema hann byrgi þeim meö bcenum
sinum, bæöi kirkjan ok çnnur hús. Nú lét almáttigr guö viö berask bruna
kirkjunnar, en þeim 3° óvitra manni sendi hann augnaverk þegar eptir um
nóttina, ok lå hann þar alt til þess, er inn heilagi Öláfr konungr baö
honum miskunnar viö almáttigan guö, ok boettisk honum i þeiri sçmu
kirkju.

K. 22. Jartegnir Óláfs konungs.

Sá atburör varö enn i kaupangi, at kona ein var fœrð þangat til
staðarins, þar sem Öláfr konungr hvilir; hon var sva armskçpuö, at hon
var kropnuö çll saman, svá at báöir fœtr 5 lágu bjúgir viÖ þjóin uppi.
Ok er hon var iöuliga á bœnum ok hafði heitit á hann grátandi, þá bœtti
hann henni þá miklu vanheilsu, at fcetr ok leggir ok aðrir limir
réttusk ór lykkjum, ok þjónaði siöan hverr liðr ok limr réttri skepnu;
mátti hon áðr eigi krjúpa þangat, en þaöan gekk hon heil ok fegin til
sinna ío heimkynna.

K. 23. Hernaör á Irlandi.

Magnus konungr byr jar ferö sina af landi ok haföi her mikinn; þá haföi
hann verit konungr i Nóregi ix. vetr; þá fór hann vestr um haf ok haföi
it friöasta liö, er til var '1 Nóregi. 15 Honum fylgöu allir rikismenn,
er i váru landinu, Sigurör Hrana-son, Viökunnr Jóansson, Dagr
Eilifsson, Serkr ór Sogni, Eyvindr olbogi, stallari konungs, tllfr
Hranason, bróöir Siguröar, ok margir aörir rikismenn. Fór konungr meö
þessu liöi çllu vestr til Orkneyja ok haföi þaðan meö sér sonu Erlendz
jarls, Magnús ok 20 Erling; þá siglöi hann til Suöreyja, ok er hann lá
viö Skotland, þá hljóp Magnús Erlendzson um nótt af skipi konungs ok
lagöisk til landz, fór siöan upp i skog ok kom fram i hirö
Skota-konungs. Magnús konungr helt liÖinu til Irlandz ok herjaöi þar,
þá kom Mýrkjartan konungr til liös viÖ hann, ok unnu þeir mikit af 25
landinu, Dyflinn ok Dyflinnarskiri, ok var Magnús konungr um vetrinn
uppi á Kunnçktum meö Mýrkjartani konungi, en setti menn sina til
landzgæzlu, þar er hann haföi unnit. En er váraöi, fóru konungarnir meö
her sinn vestr á ülaztir ok áttu þar orrostur margar ok unnu landit ok
hçföu unnit mestan hluta af 30 ülaztir; þá fór Mýrkjartan heim á
Kunnaktir.

K. 24. Upganga Magnús konungs.

Magnús konungr bjó þá skip sin ok ætlaði austr til Nóregs; hann setti
menn sina til landzgæzlu i Dyflinni. Hann lå viö ülaztir çllu liöi sinu
ok váru seglbúnir. Peir þóttusk þurfa strandhçggva, 35 ok sendi Magnus
konungr sina menn til Mýrkjartans konungs, at hann skyldi senda honum
stiandhçgg, ok kvaö á dag, at koma skyldi inn næsta fyrir
Barthólómeúsmessu, ef sendimenn væriMAGN. BERF.

heilir; en messudagsaptaninn váru þeir eigi komnir; en messu-daginn, þá
er sól rann upp, gekk Magnus konungr á land meö rnestum hluta liös sins
ok gekk upp frå skipum, vildi leita eptir mçnnum sinum ok strandhçggvi.
Veör var vindlaust ok solskin; leiöin lå yfir mýrar ok fen, ok váru þar
hçggnar yfir klappir, en 5 kjarrskógar viö tveggja vegna. Pá er þeir
sóttu fram, varö fyrir þeim leiti mjçk hått; þaöan sá þeir viöa; þeir
sá jóreyk mikinn upp á land; rœddu þá milli sin, hvárt þat myndi vera
herr Ira, en sumir sçgöu, at þar mundu vera menn þeira meö
strandhçggvi. Námu þeir þar stað. Pá mælti Eyvindr olbogi: »konungr,
segir 10 hann, hverja ætlan hefir þú á ferö þessi ? Óvarliga þykkir þú
fara; veiztu, at írar eru sviksamir; ætla nú ráð nçkkut fyrir liöi
vöru«. Pá mælti konungr: »fylkjum nú liöi váru ok verum viö búnir, ef
þetta eru svik«. Var þá fylkt; gekk konungr ok Eyvindr fyrir
fylkingunni; haföi Magnus konungr hjálm á hçföi ok rauöan 15 skjçld, ok
lagt á meö gulli léó, gyrör sveröi, er Leggbitr var kallaör,
tannhjaltat ok gullvafiör meÖalkaflinn, it bezta vápn; hann haföi kesju
i hendi; hann haföi silkihjúp rauöan yfir skyrtu ok skorit fyrir ok á
bak léo meö gulu silki; ok var þat mai manna, at eigi heföi sét
skçruligra mann eöa vaskligra. Eyvindr haföi 20 ok silkihjúp rauöan ok
meö sama hætti sem konungr; var hann ok mikill maör ok friör ok inn
hermannligsti.

K. 25. Fall Magnus konungs.

En er jóreykrinn nálgaðisk, þá kendu þeir sina menn, ok fóru þeir meö
strandhçggvi miklu, er Ira-konungr haföi sent 25 þeim, ok helt hann çll
sin orö viö Magnús konung. Siöan snøru þeir út til skipanna, ok var þá
um miödegisskeiö. En er þeir kómu út á mýrarnar, fórsk þeim seint um
fen. Pá þusti herr Ira fram ór hverju skógarnefi ok réðu þegar til
bardaga, en NorÖmenn fóru dreift, ok fellu brátt margir. Pá mælti
Eyvindr: 30 »konungr, segir hann, óheppiliga ferr liö várt; tçkum nú
skjótt gott ráö«. Konungr mælti: »blási herblástr çllu liöinu undir
merkin, en þat liö, sem hér er, skjóti á skjaldborg, ok fçrum siöan
undan á hæli út yfir mýrarnar; siöan mun ekki saka, er vér komum á
slétlendi«. Irar skutu djarfliga, en þó fellu þeir 35 allþykt, en æ kom
maör i mannz staö. En er konungr var kominn at nezta diki, þar var
torfæra mikil ok fástaöar yfir fært; fellu þar NorÖmenn mjçk. På kallar
konungr Porgrim skinnhúfu, lendan mann sinn, — hann var uplenzkr —, ok
baö hann fara

34*yfir díkit með sina sveit — »en vér munum verja meðan, segir hann,
svá at yðr skal eigi saka; fariö siöan á hólma þann, er þar verör, ok
skjótiö á þá, meðan vér fçrum yfir dikit; eruÖ þér bogmenn góðir«. En
er þeir Porgrimr kómu yfir dikit, 5 kçstuöu þeir skjçldunum á bak sér
ok runnu til skipa ofan. En er konungr sá þat, mælti hann: »ódrengiliga
skilstu viö þinn konung ; óvitr var ek, þá er ek gerða þik lendan mann,
en ek gerða útlaga Sigurö hund; aldri myndi hann svá fara«. Magnús
konungr fekk sår, var lagör kesju i gçgnum bæði lærin fyrir io ofan
kné; hann greip skaptit milli fóta sér ok braut ór keflit ok mælti:
»svá brjótu vér hvern sperrilegginn, sveinar«. Magnús konungr var
hçggvinn á hálsinn meö spçröu, ok varö þat hans banasár. Pá flýðu þeir,
er eptir váru. VíÖkunnr Jóansson bar til skipa sverðit Leggbit ok merki
konungs ; þeir runnu siðarst, 15 annarr Sigurðr Hranason, þriöi Dagr
Eilifsson. Par fellu meÖ Magnúsi konungi Eyvindr olbogi, tJlfr Hranason
ok margir aörir rikismenn; mart feil Norðmanna, en þó miklu fleira af
Irum. En þeir Norömenn, er undan kómusk, fóru þegar brot um haustit.
Erlingr, sonr Erlendz jarls, feil á Irlandi 20 meö Magnúsi konungi. En
er þat liö, er flýit haföi af Trlandi, kom til Orkneyja, ok Sigurör
spuröi fall Magnus konungs, fçöur sins, þá rézk hann þegar til feröar
meö þeim, ok fóru þeir um haustit austr til Nóregs.

K. 26. Frá Magnúsi konungi ok Viökunn Jóanssyni. 25 Magnús konungr var
yfir Nóregi x. vetr, ok var á hans dçgum friör góör innan landz, en
menn hçföu mjçk starfsamt ok kostnaöarsamt af leiöçngrum. Var Magnús
konungr inn vinsælsti viö sina menn, en bóndum þótti hann harör. Pat
herma menn frå oröum hans, þá er vinir hans mæltu, at hann fór opt 30
óvarliga, er hann herjaði útan landz, hann sagöi svá: »til frægÖar skal
konung hafa, en ekki til langlifis«. Magnús konungr var nær xxx. at
aldri, þá er hann feil. Víökunnr drap þann mann i orrostu, er banamaör
var Magnús konungs; þá flýði Viökunnr ok haföi fengit iii. sår; ok af
þessum sçkum tóku synir Magnús 35 konungs hann i inn mesta kærleik.

Uphaf Magnús-sona.

K. i.

Eptir fall Magnús konungs berfœts tóku synir hans kon-ungdóm í Nóregi,
Eysteinn, Sigurör, Óláfr; haföi Eysteinn inn nøröra hlut landz, en
Sigurör inn syöra. Öláfr konungr var þá iiii. vetra eöa v.; en þann
þriöjung landz, er hann átti, hçföu 5 þeir báöir til varöveizlu.
Sigurör var þá til konungs tekinn, er hann var xiii. vetra eöa xiiii.,
en Eysteinn var vetri ellri. Sigurör konungr lét eptir fyrir vestan haf
dóttur Ira-konungs. På er synir Magnús váru til konunga teknir, kómu
útan ór Jórsala-heimi, ok sumir ór Miklagarði, þeir menn, er farit
hçföu út meö 10 Skopta Qgmundarsyni, ok váru þeir inir frægstu ok kunnu
margs konar tíöendi at segja; en af þeim nýnæmum girntisk fjçlöi mannz
í Nóregi þeirar feröar; var þat sagt, at i Miklagarði fengu Norömenn
fullsælu fjár, þeir er á måla vildu ganga. Peir báöu konungana, at
annarr hvárr þeira, Eysteinn eða Sigurðr, 15 skyldi fara ok vera fyrir
því liöi, er til útferðar geröisk. En konungarnir játtu þvi ok bjoggu
ferö þá með beggja kostnaði. Til þeirar ferðar réðusk margir rikismenn,
bæði lendir menn ok rikir bœndr. En er ferðin var búin, þá var þat af
ráðit, at Sigurðr skyldi fara, en Eysteinn skyldi hafa landráð af hendi
20 beggja þeira.

K. 2. Frå Orkneyja-jprlum.

Einum vetri eða tveim eptir fall Magnús berfoets kom vestan af
Orkneyjum Håkon, sonr Påls jarls, en konungar gáfu honum jarldóm ok
yfirsókn i Orkneyjum, sva sem jarlar hçföu 25 haft fyrir honum, Páll
faðir hans eða Erlendr fçöurbroöir hans. Fór Håkon vestr til
Orkneyja.5i 6

K. 3. Ferö Siguröar konungs ór landi.

Fjórum vetrum eptir fall Magnús konungs fór Sigurör konungr liöi sinu
ór Nóregi; þá haföi hann lx. skipa; svá segir Pórarinn stuttfeldr: 5
185. Sva kom fylkis at skip viö skçp

framt liö saman skarfçgr of lçg

margspaks mikit, hreins goðs heöan

mildingi vilt, hnigu, sex tigir.

Sigurör konungr siglöi um haustit til Englandz ; þá var þar kon-10 ungr
Heinrekr, sonr Viljálms bastaröz. Var Sigurör konungr þar um vetrinn;
svá segir Einarr Skúlason: 186. Våsçflugr réð visi stål lét hilmir
hvilask

vestr helmingi mestum; heiptglaör ok vas þaðra

óö at ensku láöi (né gramr af val Vimrar)

15 ægis marr und harra; vetrlengis (stigr betri).

K. 4. Ferö Siguröar konungs.

Sigurör konungr fór eptir um várit liöinu vestr til Vallandz ok kom
fram um haustit út á Galizuland ok dvalÖisk þar annan vetr; svá segir
Einarr Skúlason: 20 187. Ok, sås cezt gat riki, þar frák hilmi herjar

ól þjóÖkonungr, sólar, (hjaldrs) lausmæli gjalda

çnd á Jákóbs landi (gramr bræddi svan snimma

annan vetr, und ranni; snarlyndr) frçmum jarli.

En þat var meö þeim atburö, at jarl sá, er þar réö fyrir landi, 25
gerði sætt viö Sigurö konung, ok skyldi jarl låta set ja Siguröi torg
til matkaupa allan vetrinn, en þat endisk eigi lengr en til jóla, ok
geröisk þá ilt til matar, þviat landit er skarpt ok ilt matland. På fór
Sigurör konungr meÖ miklu liöi til kastala þess, er jarl åtti, ok flýði
jarl undan, þvíat hann haföi litit liö. 3° Sigurör konungr tók þar vist
mikla ok mikit herfang annat, ok lét flytja til skipa sinna; bjósk
siöan i brot ok fór vestr fyrir Spån. På er Sigurör konungr siglöi
fyrir Spån, barsk þat at, at vikingar nçkkurir, þeir er fóru at
féfangi, kómu i móti honum meö galeiÖa her, en Sigurör konungr lagöi
til orrostu viö þá, ok 35 hófu sva ina fyrstu orrostu viö heiöna menn,
ok vann af þeim viii. galeiör; svá segir Haldórr skvaldri:SIG. EYST.
OL.

188. Ok fádýrir fóru náöi herr at hrjóða Fjçlnis hróts at móti, (hlaut
dreng-ja vinr fengi vigçsum hlóö visi, fyrðum hollr), þars fellat
víkingar gram ríkjum; fátt liö, galeiör átta.

Siöan helt Sigurðr konungr til kastala þess, er Sintré heitir, ok 5
baröisk þar aðra orrostu; þat er á Spáni; þar sat i heiðit fólk ok
herjaði á kristna menn; hann vann kastalann ok drap þar alt fólk, þviat
ekki vildi kristnask låta, ok tók þar fé mikit; sva segir Haldórr
skvaldri:

189. Stór skalk verk, þaus vçru gerðisk heldr við harðan 10 (Vánar
dags) á Spáni, hermçmnum gram berjask (prútt lét sløngvir sóttan grátt,
es gçrva neittu

Sintré) konungs inna; goðs rétti sér boönum.

K. 5. Unnin Lizibón.

Eptir þat helt Sigurör konungr liöinu til Lizibónar, þat er 15 borg
mikil á Spáni, ok hálf kristin en hálf heiöin; þar skilr Spán kristna
ok Spán heiöna; eru þau heruö heiöin çll, er vestr liggja þaöan. Par
átti Sigurðr konungr ina iii. orrostu við heiöna menn ok haföi sigr;
fekk þar fé mikit; svá segir Haldórr skvaldri:

190. Suör vått sigr enn þriöja, lofðungs kundr, þars lenduö 20 snjallr,
við borg þás kalla, Lizibón, at fróni.

Pá helt Sigurör konungr liöinu vestr fyrir Spán heiöna ok lagöi til
borgar þeirar, er kçlluö er Alkasse, ok átti þar ina iiii orrostu viö
heiðna menn ok vann borgina, drap þar mart fólk, svá at hann eyddi
borgina. Peir fengu þar ófamikit fé; svá segir Hal- 25 dórr skvaldri:

191. üt frák yör þars heitir folkþeysandi, fýsask Alkasse styr hvassan,
fjóröa sinn at vinna.

Ok enn þetta:

192. Unnit frák i einni (hitti herr á flótta) 30 eyddri borg til sorga
heiöins vifs (at drifa).

K. 6. Orrosta i Forminterru.

På helt Sigurör konungr fram feröinni ok lagöi til Nçrva-sunda; en i
sundunum var fyrir honum vikingaherr mikill, ok lagÖi konungr til
orrostu viö þá, ok átti þar ina fimtu orrostu 35 ok haföi sigr; svá
segir Haldórr skvaldri:

193. Treystuzk egg fyr austan náskári fló nýra, (yör tjóði goö) rjóða,
Nçrvasund, til unda.5i 6

Siöan lagði Sigurör konungr herinum fram it syöra meÖ Serklandi ok kom
til eyjar þeirar, er kçlluö er Forminterra. Par haföi þá sezk herr
mikill heiöinna blåmanna i helli nçkkurn ok settu fyrir hellisdyrnar
steinvegg mikinn; þeir herjuðu viöa á landit ok 5 fluttu til hellisins
alt herfang. Sigurðr konungr veitti upgçngu i þeiri ey ok fór til
hellis ok var i bergi nçkkuru, ok var hått at ganga upp i hellinn til
steinveggsins, en bjargit skútti yfir steinvegginn fram . Heiðingjar
vçröu steinvegginn ok hræddusk ekki vápn þeira Norömanna, en þeir máttu
bera grjót ok skot o niör undir fœtr sér ofan á Norömenn. Norömenn réöu
ok ekki til upgçngunnar at svá búnu. Pá tóku heiöingjar pell ok aöra
dýrgripi ok báru út á vegginn ok skóku at NorömQnnum ok œpðu á þá ok
eggjuðu þá ok frýöu þeim hugar. Pá leitaöi Sigurör konungr sér ráöa.
Hann lét taka ii. skipbáta, er barkar eru 5 kallaöir, ok draga upp á
bergit yfir hellisdyrnar ok drengja meö strengjum digrum alt undir
innviöuna ok um stafnana. Siöan gengu þar i menn, svá sem rúm haföi,
létu þá siga skipin ofan fyrir hellinn meö reipum ; þá skutu þeir ok
grýttu, er á skipunum váru, svá at heiöingjar hrukku af steinvegginum.
På gekk 2o Sigurör konungr upp i bergit meö herinn undir steinvegginn,
ok brutu vegginn ok kómusk svá upp i hellinn, en heiöingjar flýðu inn
um steinvegginn, þann er settr var um þveran hellinn. På lét konungr
flytja i hellinn viöu stóra ok kasta bål mikit i hellis-durunum ok slå
eldi i. En heiöingjar, er eldr ok reykr sótti þá, 25 þá létu sumir li f
it, sumir gengu á vápn Norömanna, en alt fólk var drepit eöa brent. Par
fengu Norömenn it mesta herfang, þess er þeir hefði tekit i þessi ferö;
sva segir Haldórr skvaldri.

194. VarÖ fyr staf ni þar varö eggjar styr jar gjçrnum ok eld þola

30 friðraskaði blámanna liö,

Forminterra; áör bana fengi.

Ok enn þetta:

195. Bçöstyrkir, lézt barka en i hall at helli, (bragnings verk á
Serkjum hernenninn, fjçlmennum,

35 fræg hafa gçrzk) fyr gýgjar gçndlar þings, meö gengi gagnstig ofan
siga; gnýþróttr, neðan sóttir.

Enn segir Pórarinn stuttfeldr:

196. Bað gramr guma þás i reipum gunnhagr draga ramdýr þrama

40 byrvarga á bjarg sigu fyr hellis

blásvarta tvá, hliödyrr meö liö.SIG. EYST. OL.

K. 7. Orrosta. På fór Sigurbr konungr fram á leib ok kom til eyjar
þeirar, er Iviza heitir, ok átti þar orrostu ok fekk sigr; su var in
vii. orrosta; svá segir Haldórr skvaldri:

197. Margdýrkaðr kom merkir (fúss vas frembar ræsir 5 morbhjóls skipa
stóli fribslits) til Ivizu.

Eptir þat kom Sigurbr konungr til eyjar þeirar, er Manork heitir, ok
helt þar ina viii. orrostu vib heibna menn ok fekk sigr; svá segir
Haldórr skvaldri:

198. Knátti enn en átta (Finns rauð gjç>ld) á grœnni 10 oddhríb vakib
siban (grams ferb) Manork verba.

K. 8. Gefit Robgeiri jarli konungsnafn. Sigurbr konungr kom um várit
til Sikileyjar ok dvalbisk þar lengi. Par var þá Robgeirr hertogi; hann
fagnabi vel konungi ok baub honum til veizlu. Sigurbr konungr kom
þannug 15 ok mikit lib meb honum. Par var dýrligr fagnabr, ok hvern dag
at veizlunni stób Robgeirr hertogi ok þjónabi at borbi Sigurbar
konungs. Ok inn vii. dag veizlunnar, þá er menn hçfbu tekit laugar, þá
tók Sigurbr konungr i hçrnd hertoganum ok leiddi hann upp i hásæti ok
gaf honum konungsnafn ok þann 20 rétt, at hann skyldi vera konungr i
Sikileyjar-veldi, en ábr hpfbu þar jarlar verit yfir þvi riki.

K. 9. Frå Robgeiri konungi. Robgeirr Sikilevjar-konungr var inn rikasti
konungr; hann vann Púl allan ok lagbi undir sik ok margar abrar
stóreyjar i 25 Griklandz-hafi; hann var kallabr Robgeirr riki. Hans
sonr var Viljálmr konungr i Sikiley, er lengi hafbi ófrib mikinn haft
vib Miklagarbz keisara. Viljálmr konungr åtti iii. doetr, en engan son;
hann gipti eina dóttur sina Heinreki keisara, syni Frireks keisara, en
þeira sonr var Frirekr, er nú var keisari i Rúmaborg. 30 Abra dóttur
Viljálms konungs åtti hertogi af Kipr; ina iii. åtti Margrit
yfirkussari; Heinrekr keisari drap þá bába. Dóttur Robgeirs Sikileyjar
konungs åtti Mánúli keisari i Miklagarbi; þeira sonr var Kirjalax
keisari.

K. 10. Jorsala-ferb Sigurbar konungs. 35

Um sumarit siglbi Sigurbr konungr út um Griklandz-haf til
Jórsala-landz; fór siban ut til Jórsala-borgar ok hitti þar5i 6

HEIMSKRINGLA

Baldvina Jórsala-konung. Baldvini konungr fagnaði Sigurði konungi
forkunnar vel ok reið meö honum út til árinnar Joröánar ok aptr til
Jórsalaborgar; svá segir Einarr Skúlason: 199. Húf lét hilmir svifa
200. Getk þess,'s gramr fór vitja 5 hafkaldan (lof skaldi (glyggs)
Jórsala bvggÖar

esat of allvalds risnu (meÖr vitut çöling œöra)

einfalt) i Griksalti, ógnbliðr (und sal viöum),

áör við einkar breiöa ok leyghati laugask

auölestir skip festi (leyft ráö vas þat) náöi

10 (çld beið çll meö stilli) hauka fróns i hreinu

Akrsborg (fegins morgin). hvatr Jórðánar vatni. Sigurðr konungr
dvalöisk mjçk lengi á Jórsala-landi um haustit ok çnduröan vetr.

K. 11. Unnin Sætt. 15 Baldvini konungr geröi veizlu fagra Siguröi
konungi ok liöi miklu með honum. Pá gaf Baldvini konungr Sigurði
konungi marga helga dóma, ok þá var tekinn spánn af krossinum helga at
ráöi Baldvina konungs ok pátriarka, ok sóru þeir báðir at helgum dómi,
at þetta tré var af inum helga krossi, er gub 20 sjálfr var pindr å.
Siöan var så heilagr dómr gefinn Siguröi konungi, með þvi at hann sór
áör ok xii. menn aörir meö honum, at hann skyldi fremja kristni meö
çllum mætti sinum ok koma i land erkibyskupsstóli, ef hann mætti, ok at
krossinn skyldi þar vera, sem inn helgi Óláfr konungr hvílði, ok hann
skyldi tiund 25 fremja ok sjálfr gera. Sigurðr konungr fór siöan til
skipa sinna i Akrsborg; þá bjó ok Baldvini konungr her sinn at fara til
Sýrlandz til borgar þeirar, er Sæt heitir; sú borg var heiÖin Til
þeirar feröar rézk Sigurör konungr meö honum. Ok þá er þeir konungarnir
hçföu litla hriö setit um borgina, gáfusk heiönir 30 menn upp, ok
eignuöusk konungarnir borgina, en liÖsmenn annat herfang. Sigurör
konungr gaf Baldvina konungi alla borgina; svá segir Haldórr skvaldri:

201. Borg heiðna tókt, bræöir (háðisk hver viÖ prýöi benja tikr, af
riki, hildr) en gaft af mildi.

35 Einarr Skúlason segir ok hér frå:

202. Sætt frák Dæla dróttin sterkr braut váligt virki (drengr minnisk
þess) vinna; vals munnlituðr gunnar; tóku hvast i Hristar fçgr ruöusk
sverö, en sigri hriö valslçngur riöa; snarr bragningr hlaut fagna.SIG.
EYST. OL.

Eptir þat fór Sigurör konungr til skipa sinna ok bjósk brot af
Jórsala-landi; þeir siglöu norör til eyjar þeirar, er Kipr heitir, ok
dvalöisk Sigurör konungr þar nçkkura hriö; fór siöan til Griklandz ok
lagöi çllu liöinu ut viö Engilsnes ok lá þar hálfan mánuö, ok var hvern
dag hraöbyri norör eptir hafinu, en hann S vildi biöa þess byr jar, er
þverskytningr væri, ok seglum mætti aka at endilçngu skipi, þvíat çll
segl hans váru sett pellum, bæöi þat er fram vissi ok aptr, fyrir því
at hvárirtveggju, frambyggjar ok þeir er aptr váru, vildu eigi sjå it
ófegra seglanna.

K. 12. Ferö Siguröar konungs i Miklagarö. j0

På er Sigurör konungr siglöi inn til Miklagaröz, siglöi hann nær landi;
þar eru alt á land upp borgir ok kastalar ok þorp, svá at hvergi slitr.
Pá så af landi i bug allra seglanna ok bar hvergi i milli, svá sem einn
garör væri. Alt fólk stóö úti, þat er sjá mátti sigling Siguröar
konungs. Spurt haföi ok Kirjalax 15 keisari til feröar Siguröar konungs
ok lét hann upp lúka borghliö þat á Miklagaröi, er heitir Gullvarta;
þat hliÖ skal inn riöa keisari, þá er hann hefir lengi áör i brot verit
af Miklagaröi ok hafi vel sigrazk; þá lét keisari breiöa pell um çll
stræti borgar-innar frá Gullvçrtu ok til Laktjarna; þar eru keisara
hallir inar 20 ágæztu. Sigurör konungr mælti viö sina menn, at þeir
skyldu riöa drambsamliga i borgina ok låta sér litit um finnask alla
nýbreytni, er þeir sá, ok sva geröu þeir. ReiÖ Sigurör konungr ok allir
hans menn meö þvílíkan pris til Miklagaröz ok svá til innar ágæztu
konungs hallar, ok var þar fyrir þeim alt búit. 25 Sigurör konungr
dvalöisk þar nçkkura hriö. På sendi Kirjalax konungr menn sina til
hans, hvárt hann vildi þiggja af keisara sex skippund af gulli eöa
vildi hann, at konungr léti efna til leiks þess, er keisari var vanr at
låta leika á paöreimi. Sigurör konungr kaus leikinn, ok sendimenn
sçgöu, at keisarann kostaöi 30 eigi minna leikinn, en þetta gull. Pá
lét konungr efna til leiksins, ok var þá leikit at vanöa, ok veittu
allir leikar betr konungi þat sinn. Drótning á hálfan leikinn, ok
keppask i çllum leikum menn þeira; ok segja Grikir, at þá er konungr
vinnr fleiri leika á paöreimi en drótning, þá mun konungr vinna sigr,
ef hann ferr 35 herferö.

K. 13. Frá ferö Siguröar Jorsalafara.

Eptir þetta bjósk Sigurör konungr til heimferöar. Hann gaf keisara çll
skip sin, ok hçfuö gullbúin váru á þvi skipi, er5i 6

konungr hafði stýrt, þau váru sett á Pétrskirkju. Kirjalax keisari gaf
Siguröi konungi marga hesta ok fekk honum leiðtoga um alt ríki sitt.
Fór þá Sigurör konungr brot af Miklagaröi, en eptir dvalöisk mikill
fjçlöi manna ok gekk á måla. Sigurör kon-5 ungr fór útan fyrst á
Bolgaraland ok þá um Ungara-riki, ok um Pannóníam ok um Sváfa ok um
Býjaraland; þar fann hann Lózaríúm keisara af Rúmaborg, ok fagnaÖi hann
honum forkunnar vel, fekk honum leiötoga alt um sitt riki ok lét halda
þeim torg, svá sem þeir þurptu til allra kaupa. En er Sigurör io
konungr kom i Slésvik á Danmçrk, þá veitti Eilífr jarl honum dýrliga
veizlu; þat var um miðsumarsskeiö. I Heiöabý fann hann Nikolás
Dana-konung, ok fagnaði hann honum afarvel ok fylgöi honum sjálfr norör
á Jótland ok gaf honum skip meö çllum búnaði, þat er hann haföi i
Nóreg. Fór þá Sigurör kon-15 ungr heim i riki sitt, ok var honum vel
fagnat, ok var þat mål manna, at eigi hafi verit farin meiri
viröingarfçr ór Nóregi, en þessi var, ok var hann þá xx. at aldri; hann
haföi iii. vetr verit i þessarri ferö. Óláfr bróöir hans var þá xii.
vetra gamall.

K. 14. Frá athçfn Eysteins konungs.

20 Eysteinn konungr haföi mart gçrt i landinu, þat er nytsamligt var,
meöan Sigurör konungr var i ferö. Hann hóf munklífi i Bjçrgyn i
Norönesi ok lagöi hann þar mikit fé til; hann lét gera Mikjálskirkju,
it vegligsta steinmusteri; hann lét ok gera i konungsgaröi
Postolakirkju, trékirkju ; þar lét hann ok gera 25 hçll ina miklu, er
vegligast tréhús hefir gçrt verit i Nóregi; hann lét ok gera kirkju á
Agöanesi, ok þar virki ok hçfn, sem áör var øræfi; hann lét ok gera i
Niðarósi i konungsgaröi Nikoláskirkju, ok var þat hus allmjçk vandat at
skuröum ok allri smiö; hann lét ok gera kirkju i Vágum á Hálogalandi ok
30 lagöi prófendu til.

K. 15. Frá Eysteini konungi.

Eysteinn konungr geröi orö inum vitrustum mçnnum til Jamtalandz ok inum
mestum, bauö þeim til sin, en fagnaöi çllum, er kómu, meö bliöu mikilli
ok leiddi brot meö vingjçfum, en 35 teygði þá svá til vináttu viö sik.
En er þeir vçnöusk margir at fara til hans ok þágu gjafir hans, en
sumum sendi hann gjafir, þeim er eigi kómu þar, þá kom hann sér i
fullkomna vináttu viö alla þá menn, er réöu fyrir landinu. Siöan talaöi
hann fyrir þeimSIG. EYST. OL.

ok segir, at Jamtr hçföu þat illa gçrt, er þeir hçföu snúizk i brot frá
Nóregs konungum i óhlýöni eða skattgjçfum, tók þar til måls, er Jamtr
hçföu gengit undir riki Hákonar konungs Aöalsteins-fóstra ok verit
siöan lengi undir Nóregs konungum, inti ok þat, hversu mçrg þarfendi
þeir máttu hafa af Nóregi, eöa hversu 5 mikill ómaki þeim væri, at
sækja til Svia-konungs þat, er þeir þurftu. Ok kom hann sva sinum
ræöum, at Jamtr sjálfir buöu honum ok båöu hann, at þeir vildu snúask
til hlýðni viö Eystein konung, ok kçlluöu þat þurft sina ok nauösyn.
Dró svá saman þeira félagsskap, at Jamtr gáfu land alt undir riki
Eysteins kon- IO ungs. Tóku fyrst til þessa måls rikismenn þar
trúnaðareiða af çllu fólkinu; siöan fóru þeir til Eysteins konungs ok
sóru honum land ok hefir þat haldizk jafnan siöan. Vann Eysteinn
konungr Jamtaland meö viti en eigi meÖ áhlaupum sem sumir hans
langfeögar. I5

K. 16. Frá Eysteini konungi.

Eysteinn konungr var maör inn friöasti sýnum, bláeygr ok nçkkut
opineygr, bleikhárr ok hrokkinhárr, ekki hår meöalmaör, spekingr at
viti, at çllu fróðr, lçgum ok dæmum ok mannfrcröi, råösnjallr ok
oröspakr ok inn snjallasti, manna glaöastr ok 2o litillátastr, hugþekkr
ok ástsæll allri alþýöu. Hann åtti Ingi-bjçrgu, dóttur Gotthorms
Steigarþórissonar; þeira dóttir hét Máría, er siöan átti Guöbrandr
Skafhçggsson.

K. 17. Frá Siguröi konungi.

SigurÖr konungr var mikill vexti ok jarpr á hár, skçruligr, 2S ekki
fagr, vel vaxinn, snœfurligr, fámæltr, ok optast ekki þýðr, vingóÖr ok
fastúöigr, ekki talaör mjçk, siölátr ok veglátr. Sigurör konungr var
stjórnsamr ok refsingasamr, helt vel lçgin, mildr af fé, rikr ok ágætr.
Öláfr konungr var maör hår ok mjór, friör sýnum, glaör ok litillátr,
vinsæll. På er þeir brœör váru 30 konungar i Nóregi, tóku þeir af
margar ålçgur, þær sem Danir hçföu lagt á lýðinn, þá er Sveinn
Alfifuson réö landi, ok urÖu þeir af því stórvinsælir viö alþýöu ok
stórmenni.

K. 18. Dauði Óláfs konungs.

Óláfr konungr tók sótt þá, er hann leiddi til bana, ok er 35 hann
jaröaör at Kristskirkju i Niðarósi, ok var hann it mesta harmaÖr. Siöan
réöu þeir ii konungar landi, Eysteinn ok Sigurör,542 HEIMSKRINGLA

en áör hçföu þeir iii. brceör verit konungar xii. vetr, v. síðan er
Sigurör kom til landz, en vii. áðr. Öláfr konungr var xvii. vetra, er
hann andaÖisk, en þat var xi. kálendas Jánúaríí. Pá er Eysteinn konungr
haföi verit einn vetr austr i landi, en 5 Sigurör var norðr, þá sat
Eysteinn konungr lengi um vetrinn i Sarpsborg.

K. 19. Fœddr Magnús blindi.

Bóandi rikr er nefndr Óláfr i Dáli, auÖigr maör; hann bjó i Aumorö i
Dali mikla; hann åtti ii. bçrn. Sonr hans hét Håkon 10 faukr, en
Borghildr dóttir hans; hon var kvinna friöust ok vitr kona ok fróð
mjçk. Pau Óláír ok bçrn hans váru lengi um vetrinn i Borg, ok var
Borghildr jafnan á tali viö konung, ok mæltu menn allmisjafnt um
vináttu þeira. En eptir um sumarit fór Eysteinn konungr norÖr i land,
en Sigurör fór austr, ok 15 annan vetr eptir var Sigurör konungr austr
i landi; hann sat lçngum i Konungahellu ok eflöi mjçk þann kaupstaö.
Par geröi hann kastala mikinn ok lét grafa um diki mikit; hann var gçrr
af torfi ok grjóti; hann lét húsa i kastalanum; hann lét gera þar
kirkju. Kross inn helga lét hann vera i Konungahellu ok 20 helt i því
eigi eiöa sina, er hann sór á Jórsala-landi, en hann framði tíund ok
flest alt annat, þat er hann haföi svarit; en þat er hann setti
krossinn austr viö landzenda, hugði hann þat vera mundu allz gæzlu; en
þat varö at inu mesta óráði, at setja þann helgan dóm svá mjçk undir
vald heiðinna manna, sem siöan 25 reyndisk. Borghildr óláfsdóttir
heyrÖi þann kvitt, at menn illmæltu þau Eystein konung um tal sitt ok
vináttu; þá fór hon til Borgar ok fastaöi þar til járns ok bar járn
fyrir mai þetta ok varö vel skir. En er þetta spurði Sigurör konungr,
þá reið hann þat á einum degi, er miklar váru ii. dagleiðir, ok kom
fram i 30 Dali at Óláfs; var þar um nótt. Pá tók hann Borghildi
frillutaki ok haföi hana brot meö sér; þeira sonr var Magnús; hann var
brått brot sendr til fóstrs norÖr á Hålogaland i Bjarkey til Viökunnz
Jóanssonar, ok fœddisk hann þar upp. Magnus var allra manna friöastr ok
bråögçrr á vçxt ok afl.

35 K. 20. Kvánfang Siguröar konungs.

Sigurör konungr fekk Málmfríðar, dóttur Haraldz konungs Valdamarssonar
austan ór Hólmgaröi. Móöir Haraldz konungs var Gyöa gamla drótning,
dóttir Haraldz Engla-konungsSIG. EYST. OL.

GuÖinasonar; móðir Málmfríðar var Kristin, dóttir Inga Svia-konungs
Steinkelssonar. Systir Málmfríðar var Ingilborg, er átti Knútr lávarðr,
sonr Eiriks góða Dana-konungs, sonar Sveins ülfssonar. Bçrn þeira Knuts
ok Ingilborgar var Valdamarr, er konungdóm tók i Danmçrk eptir Svein
Eiriksson, Margrét, 5 Kristin ok Katrin. Margrétu átti Stigr hvitaleör;
þeira dóttir Kristin, er åtti Karl Sørkvisson Svia-konungr; þeira sonr
var Sørkvir konungr.

K. 21. Mannjafnaör konunga.

Eysteinn konungr ok Sigurör konungr váru einn vetr báðir ,5 á veizlu á
Uplçndum, ok åtti sinn bæ hvárr þeira. En er skamt var milli þeira
býja, er konungar skyldu veizlu taka, þá geröu menn þat ráð, at þeir
skyldu vera báöir samt á veizlunum, ok sinu sinni at hvárs búum; váru
þeir fyrst báöir samt at því búi, er Eysteinn konungr åtti. En um
kveldit, er menn tóku at 15 drekka, þá var mungát ekki gott, ok váru
menn hljóöir. Pá mælti Eysteinn konungr: »þó eru menn hljóðir; hitt er
çlsiör meiri, at menn geri sér gleði; fám oss çlteiti nçkkura; mun þá
enn á rœtask um gaman manna. Sigurör bróðir, þat mun çllum sœmst
þykkja, at vit hefim nçkkura skemtanarrœöu«. Sigurðr 20 konungr svarar
heldr stutt: »ver þú sva margr, sem þú vill, en lát mik ná at þegja
fyrir þér«. Pá mælti Eysteinn konungr; »sá çlsiör hefir opt verit, at
menn taka sér jafnaöarmenn; vil ek hér svá vera låta«. Pá þagði Sigurör
konungr. »Sé ek, segir Eysteinn konungr, at ek verö hefja þessa teiti;
mun ek taka þik, 25 bróðir, til jafnaðarmannz mér. Foeri ek þat til, at
jafnt nafn hçfum vit báÖir ok jafna eign; geri ek engi mun ættar
okkarrar eöa upfœzlu«. På svarar Sigurör konungr: »mantu eigi þat, er
ek braut þik á bak, ef ek vilda, ok vartu vetri ellri«. På segir
Eysteinn konungr: »eigi man ek hitt siör, er þú fekt eigi leikit 30
þat, er mjúkleikr var i«. På mælti Sigurör konungr: »mantu, hversu fór
um sundit meö okr; ek mátta kefja þik, ef ek vilda«. Eysteinn konungr
segir: »ekki svam ek skemra en þú, ok eigi var ek verr kafsyndr; ek
kunna ok á isleggjum, svá at engan vissa ek þann, er þat kepöi viö mik,
en þú kunnir þat eigi heldr 35 en naut«. Sigurör konungr segir:
»hçföingligri iþrótt ok nyt-samligri þykki mér sú at kunna vel á boga;
ætla ek, at þú nýtir eigi boga minn, þóttu spyrnir fótum í«. Eysteinn
svarar: »ekki em ek bogsterkr sem þú, en minna mun skil ja beinskeyti
okra,544 HEIMSKRINGLA

ok miklu kann ek betr á skíðum en þú, ok hafði þat verit enn fyrr
kçlluö góð iþrótt«. Sigurör konungr segir: »þess þykkir mikill munr, at
þat er hçföingligra, at så, er yfirmaör skal vera annarra manna, sé
mikill i flokki, sterkr ok vápnfœrr betr en 5 aörir menn ok auösær ok
auðkendr, þá er flestir eru saman«. Eysteinn konungr segir: »eigi er
þat siör einkanna hlutr, at maör sé friör, ok er så ok auökendr i
mannfjçlöa; þykki mér þat ok hçföingligt, þvíat friÖleikinum sómir inn
bezti búnaör; kann ek ok miklu betr til laga en þú, ok sva hvat sem vit
skulum tala, io em ek miklu sléttoröari«. Sigurör konungr segir: »vera
kann, at þú hafir numit fleiri lçgprettu, þviat ek átta þá annat at
starfa, en engi frýr þér sléttmælis, en hitt mæla margir, at þú sér
eigi allfastorör ok litit mark sé, hverju þú heitr, mælir eptir þeim,
er þá er hjå, ok er þat ekki konungligt«. Eysteinn konungr 15 segir:
»þat berr til þess, er menn bera mål sin fyrir mik, þá hygg ek at því
fyrst, at lúka svá hvers mannz máli, at þeim mætti bezt þykkja; þá kømr
ok opt annarr, så er mai á viö hann, ok verör þá opt dregit til at
miöla, svá at báöum skyli lika. Hitt er ok opt, at ek heit því, sem ek
em beöinn, þvíat ek 20 vilda, at allir færi fegnir frá minum fundi. Sé
ek hinn kost, ef ek vil hafa, sem þú gerir, at heita çllum illu, en
engi heyri ek efndanna frýja«. Sigurör konungr segir: »þat hefir verit
mål manna, at ferð sú, er ek fór ór landi, væri heldr hçföinglig, en þú
sazt heima meöan sem dóttir fçöur þins«. Eysteinn konungr 25 svarar:
»nú greiptu á kýlinu; eigi mynda ek þessa ræöu vek ja, ef ek kynna hér
engu svara; nærr þótti hinu, at ek geröa þik heiman sem systur mina,
áör þú yrðir búinn til feröar«. Sigurör konungr segir: »heyrt muntu
hafa þat, at ek átta orrostur mjçk margar 1 Serklandi, er þú munt heyrt
hafa getit, ok fekk ek i 30 çllum sigr ok margs konar gørsimar, þær er
eigi hafa slikar komit hingat til landz; þótta ek þar mest verör, er ek
fann gçfgasta menn, en ek hygg, at eigi hafir þú enn hleypt
heim-draganum«. Eysteinn konungr segir: »spurt hefi ek þat, at þú áttir
orrostur nçkkurar útan landz, en nytsamligra var hitt landi 35váru, er
ek geröa meöan v. kirkjur af grundvelli, ok geröa ek hçfn viö Agöanes,
er áðr var øræfi ok hvers mannz fçr, þá er ferr norör eöa suör meö
landi; ek geröa ok stçpulinn i Sinhólms-sundi ok hçllina i Bjçrgyn,
meðan þú brytjaöir blåmenn fyrir fjándann á Serklandi; ætla ek þat
litit gagn riki váru«. Sigurör 40 konungr segir: »fór ek i ferð þeiri
lengst ut til Jórðánar okSIG. EYST. OL.

IçgÖumk ek yfir ána; en út á bakkanum er kjarr nçkkut, en þar á
kjarrinu reið ek knút ok mælta ek svá fyrir, at þú skyldir leysa,
bróðir, eöa hafa elligar þvilíkan formåla, sem þar var á lagör«.
Eysteinn konungr segir: »eigi mun ek leysa þann knút, er þú reitt mér,
en riöa mátta ek þér þann knút, er miklu siör 5 fengir þú leyst, þá er
þú siglöir einskipa i her minn, þá er þú komt i land«. Eptir þat
þpgnuÖu þeir báðir, ok var hvártveggi reiðr. Fleiri hlutir uröu þeir i
skiptum þeira brœðra, er þat fanzk á, at hvárr dró sik fram ok sitt mål
ok vildi hvárr vera çörum meiri, en helzk þó friðr milli þeira, meðan
þeir lifðu. 10

K. 22. Frá kerlaugu.

Sigurör konungr var á Uplçndum at veizlu nçkkurri, en þar váru laugar
gçrvar. En er konungr var i laug ok var tjaldat yfir kerit, þá þótti
honum renna fiskr i lauginni hjá sér, ok þá sló á hann hlátri svá
miklum, at þar fylgöi staöleysi, ok kom þat 15 siöan mjçk optliga at
honum. Ragnhildi, dóttur Magnús konungs berfcets, giptu þeir broeör
hennar Haraldi kesju; hann var sonr Eiriks góöa Dana-konungs; váru
synir þeira Magnús, Óláfr, Knútr, Haraldr.

K. 23. Skipsmið Eysteins konungs. 20

Eysteinn konungr lét gera skip mikit i Niðarósi; þat var gçrt at vexti
ok meö hætti eptir því, sem Ormr inn langi haföi verit, er Óláfr
Tryggvason haföi gera látit; var þar ok dreka-hçfuö á fram, en krókr á
aptr ok hvártveggja gullbúit; skip var borömikit, en stafnarnir þóttu
nçkkuru minni en bezt bæri. 25 Hann lét ok gera þar i Niðarósi naust
bæði sva stór, at afrek var i, ok gçr meö inum beztum fçngum ok smiöuö
ágæta vel. Eysteinn konungr var á veizlu á Stim á Hüstçöum; hann fekk
þar bráöasótt, þá er hann leiddi til bana; hann andaÖisk iiii. kálendás
Septembris, ok var lik hans flutt norör til kaupangs, 30 ok er hann þar
jarðaör i Kristskirkju, ok er þat mål manna, at yfir enskis mannz liki
haf i svá margr maör i Nóregi jamhryggr staöit sem Eysteins konungs,
siöan er andaör var Magnús konungr, sonr Óláfs ins helga konungs.
Eysteinn var konungr xx. vetr at Nóregi; en eptir andlát Eysteins
konungs var Sigurör 35 einn konungr i landi, meðan hann lifði.

K. 24. KristnuÖ Smålgnd.

Nikolas Dana-konungr, sonr Sveins ülfssonar, fekk siöan Margrétar,
dóttur Inga, er fyrr hafði ått Magnus konungr berfoetr; hét sonr þeira
Nikoláss Magnús inn sterki. Níkolás 5 konungr sendi orö Sigurði konungi
Jórsalafara ok baö hann veita sér liö ok styrk allan af sinu riki, at
fara með Níkolási konungi austr fyrir Svia-veldi til Smålanda ok
kristna þar fólk, þviat þeir, er þar byggðu, heldu ekki kristni, þótt
sumir hefði við kristni tekit. Var i þann tima viöa i Svíaveldi mart
fólk 10 heiðit ok mart illa kristit, þviat þá váru nçkkurir þeir
konungar, er kristni kçstuöu ok heldu upp blótum, svá sem gerði
Blót-Sveinn eöa síðan Eirikr inn ársæli. Sigurðr konungr hét ferö
sinni, ok gerðu konungar stefnulag sitt i Eyrarsundi. Siðan bauö
Sigurör konungr almenningi út af çllum Nóregi, bæöi at 15 HÖi ok at
skipum. En er saman kom herr sá, þá haföi hann vel ccc. skipa. Nikolás
konungr kom fyrr miklu til stefnunnar ok beiö þar lengi; þá kurruðu
Danir illa ok segja, at Norömenn mundu ekki koma. Siöan rufu þeir
leiöangrinn; fór konungr i brot ok allr herrinn. Siöan kom Sigurör
konungr þar, ok likaöi 20 honum illa; heldu þá austr i Svimrar-ós ok
áttu þar húsþing ok talaöi Sigurör konungr um lausyröi Níkoláss
konungs, ok kom þat ásamt, at þeir skyldu nçkkut hervirki gera i landi
hans fyrir þessar sakir. Peir tóku upp þorp þat, er heitir Tumaþorp ok
skamt liggr frá Lundi, ok heldu siöan austr til kaupbæjar þess, 25 er
heitir Kalmarnar, ok herjuöu þar ok svá á Smålçndum ok IçgÖu vistagjald
á Smålçtnd xv. hundruö nauta, ok tóku Smálend-ingar viö kristni. Siöan
vendir Sigurör konungr aptr herinum ok kom i sitt riki meö mçrgum
storgørsimum ok fjárhlutum, er hann haföi aflat i þeiri ferö, ok var
þessi leiöangr kallaör 30 Kalmarna-leiöangr. Pat var sumri fyrr en
myrkr it mikla. Penna einn leiöangr røri Sigurör konungr, meöan hann
var konungr.

K. 25. Draumr Siguröar konungs.

Sigurör konungr var eitt hvert sinn at búi sinu, en um 35 morgininn, þá
er konungr var klæddr, var hann fámálugr ok ókátr, ok hræddusk vinir
hans, at þá myndi enn at honum komit vanstillit. En ármaðrinn var vitr
maör ok djartfr ok kraföi konung måls ok spuröi, ef hann heföi nçkkut
tiöenda spurt, þatSIG. EYST. ÓL.

er svá væri mikit, at honum stœði fyrir gleöi, eða væri þat, at veizlan
hugnaÖi honum eigi vel eöa nçkkurir þeir hlutir, er menn mætti ráöa
bœtr á. Sigurör konungr segir, at engi hlutr heldi þar til, så er hann
rceddi um — »en þat heldr til, segir hann, at ek hugsa draum þann, er
fyrir mik bar i nótt«. »Herra, segir 5 hann, góðr draumr skyldi så
vera, en heyra vildim vér gjarna«. Konungr mælti: »ek þóttumk hér á
Jaöri vera úti staddr ok så ek út i haf ok leit ek þar sorta mikinn ok
var fçr i ok nálgaöisk hingat; þá sýndisk mér, sem þat væri mikit tré
eitt, ok óöu limarnar uppi, en roetrnar i sjå. En er tréit kom at 10
landi, þá braut þat ok rak brot trésins viöa um landit, bæöi um
meginland ok úteyjar, sker ok strandir; ok þá gaf mér sýn, sva at ek
þóttumk sjå um allan Nóreg it ýtra meö sjå ok sá ek i hver ja vik, at
rekin váru brot af þessu tré, ok váru flest små, en sum stærri«. På
segir ármaðrinn þat likast um 15 þenna draum — at »þér sjálfir munuö
bezt skipa, ok vildim vér gjarna heyra, at þér réðið«. Pá mælti
konungr: »þat þykki mér likast, at vera myni fyrir tilkvámu nçkkurs
mannz i land þetta, ok mun hann hér staöfestask ok hans afspringi myndi
viöa dreifask um land þetta ok vera mjçk misstórt«. 20

K. 26. Haraldr gilli kom i Nóreg.

Hallkell húkr, sonr Jóans smjçrbalta, var lendr maör á Mæri; hann fór
vestr um haf ok alt til Suöreyja; þar kom til fundar viö hann útan af
Irlandi så maör, er hét Gillikristr ok sagöisk vera sonr Magnús konungs
berfœts; móöir hans fylgöi 25 honum ok sagöi, at hann hét Haraldr çöru
nafni. Hallkell tók viö þessum mçnnum ok flutti meÖ sér til Nóregs, ok
þegar á fund SigurÖar konungs meö Harald ok móður hans. Pau báru fram
sitt ørendi fyrir konung. Sigurör konungr rœddi þetta mål fyrir
hçföingjum, at hverr legöi til eptir sinu skaplyndi, 30 en allir báöu
hann sjálfan fyrir ráöa. Pá lét Sigurör konungr kalla til sin Harald ok
segir honum sva, at hann vill eigi synja Haraldi, at hann fremi skirslu
til faöernis sins, meö því at hann vill þat vera låta i festu, þó at
honum berisk þat faöerni, er hann segir, at Haraldr skal eigi beiöask
konungsdóms, meðan Sigurör 35 konungr eöa Magnus konungsson lifir; ok
fóru þessar festur fram meö svardçgum. Sigurör konungr segir, at
Haraldr skyldi troöa slår til faöernis sér, en sú skirsla þótti heldr
frek, þvíat hann skyldi þá skirslu fremja til faöernis en eigi til
konung-

dóms, hann hafði áðr þar fyrir svarit. En Haraldr játti þessu. Hann
fastaði til járns, ok var sú skirsla gçr, er mest hefir verit gçr i
Nóregi, at ix. plógjárn glóandi váru niör lçgö, ok gekk Haraldr þar
eptir berum fótum, ok leiddu hann byskupar 5 ii. Ok iii. dçgum siöarr
var skirslan reynd; váru þá foetr hans óbrunnir. Eptir þat tók Sigurör
konungr vel viö frændsemi Haraldz; en Magnús, sonr hans, óþokkaðisk
mjçk viö hann, ok margir hçföingjar snøru eptir honum. Sigurör konungr
treystisk svá vinsælö sinni viö alt landzfólk, at hann beiddisk þess,
at i o allir skyldu þat sverja, at Magnús, sonr Siguröar konungs,
skyldi vera konungr eptir hann; ok fekk hann þá svardaga af çllu
landzfólki.

K. 27. Veöjan Haraldz ok Magnus.

Haraldr gilli var maör hår ok grannvaxinn, hálslangr, heldr 15
langleitr, svarteygr, døkkhårr, skjótligr ok fráligr, haföi mjçk búnaö
irskan, stutt klæöi ok létt klæddr; stirt var honum norrænt mål, kylfÖi
mjçk til orÖanna, ok hçföu margir menn þat mjçk at spotti. Haraldr sat
i drykkju eitt sinn ok talaöi viÖ annan mann, sagði hann vestan af
Irlandi; var þat i ræöu 20 hans, at þeir menn váru á Irlandi, at svá
váru fóthvatir, at engi heatr tók þá á skeiðí. Magnús konungsson
hejyröi þétta ok mælti: »nú lýgr hann enn, sem hann er vanr«. Haraldr
svarar: »satt er þetta, segir hann, at þeir menn munu fásk á írlandi,
at engi hestr i Nóregi mun hlaupa um þá«. Rœddu þeir um 25 nçkkurum
oröum; þeir váru báöir druknir. Pá mælti Magnús, at — »hér skaltu veÖja
fyrir hçföi þínu, ef þú renn eigi jafnhart sem ek rið hesti minum, en
ek mun legg ja i móti gullhring minn«. Haraldr svarar: »ek segi ekki
þat, at ek renna svá hart; finna mun ek þá menn á Irlandi, at sva munu
renna, ok 30 má ek veðja um þat«. Magnus konungsson svarar: »ekki mun
ek fara til Irlandz; hér skulum vit veöja en ekki þar«. Haraldr gekk þá
at sofa ok vildi ekki fieira viö hann eiga. Petta var i Óslo. En eptir
um morgininn, þá er lokit var formessu, reið Magnús upp i gçtur; hann
geröi orö Haraldi at koma þannug. 35 En er hann kom, var hann svá
búinn, haföi skyrtu ok ilbanda-brækr, stuttan mçttul, hçtt irskan á
hçföi, spjótskapt i hendi. Magnús markaði skeiöit. Haraldr mælti:
»oflangt ætlar þú skeiöit«. Magnús ætlaöi þegar miklu lengra ok segir,
at þó var ofskamt. Mart var manna hjá. Þá tóku þeir skeiö fram, okSIG.

fylgÖi hann jafnan boeginum. En er þeir kómu til skeiðsenda, mælti
Magnús: »þú heldr i gagntak, ok dró hestrinn þik«. Magnús haföi gauzkan
hest allskjótan. Peir tóku þá annat skeiö aptr, rann þá Haraldr alt
skeiö fyrir hestinum. En er þeir kómu til skeiösenda, þá spurÖi
Haraldr: »helt ek nú i gagntakit?« 5 Magnús segir: »nú tóktu fyrri
til«. På lét Magnus blåsa hestinn um hriö; en er hann var búinn, þá
keyrir hann sporum hestinn ok kom hann skjótt á hlaup. Haraldr stóð þá
kyrr. Pá leit Magnus aptr ok kallaði — »renn nú« segir hann. Pá hljóp
Haraldr ok skjótt fram um hestinn ok langt frå fram ok svá til 10
skeiösenda; kom hann miklu fyrr, svá at hann lagðisk niðr ok spratt upp
ok heilsaöi Magnúsi, er hann kom. Siöan fóru þeir heim til bcejar; en
Sigurör konungr haföi verit meöan at messu, ok vissi hann þetta eigi
fyrr en eptir mat um daginn. På mælti hann reiöuliga til Magnús: »þér
kalliö Harald heimskan, en mér 15 þykkir þú fól; ekki kantu
útanlandzsiöu manna; vissir þú þat eigi fyrr, at útanlandzmenn temja
sik viö aörar iþróttir, en at kýla drykk eöa gera sik æran ok ófœran ok
vita þá ekki til mannz; få Haraldi hring sinn ok apa hann aldri siöan,
meöan mitt hçfuö er fyrir ofan mold«. 20

K. 28. Frá sundfçr.

På er Sigurör konungr var eitt sinn úti á skipum, ok lçgöu þeir i hçfn
ok kaupskip nçkkut hjá þeim, Islandz-far. Haraldr gilli var i
fyrirriimi á konungsskipi, en næst honum fram frá lá Sveinn
Hrimhildarson; hann var sonr Knúts af Jaöri. Sigurör 25 Siguröarson var
lendr maör ágætr; hann stýrði þar skipi. Pat var einn fagran veördag —
var heitt skin — fóru menn á sund margir bæöi af langskipum ok af
kaupskipinu. Islenzkr maör einn, så er á sundi var, hendi gaman at þvi,
at fcera niör þá menn, er verr váru syndir. Menn hlógu at þvi. Sigurör
konungr så 30 þat ok heyröi; siöan kastaöi hann af sér klæöum ok hleypr
á sundit ok lagöisk at Islendingi, gripr hann ok fceröi i kaf ok helt
niöri; ok þegar annat sinn, er Islendingr kom upp, færöi konungr hann
niör ok hvert sinn eptir annat. På mælti Sigurör Siguröarson: »skulu
vér konung låta deyöa manninn?«. MaÖr segir, at 35 engi var allfúss til
at fara. Sigurör mælti: »veröa myndi maör til, ef Dagr Eilifsson væri
hér«. Sigurör hljóp siöan fyrir boröit ok lagöisk til konungs, tók til
hans ok mælti: »týn eigi manninum: sjá nú allir. at þú ert miklu betr
syndr«. Konungr260

mælti: »lát mik lausan Sigurðr; ek skal bana honum; hann vill kefja
menn vára«. Sigurðr svarar: »vit skulum nú leika fyrst, en þú,
Islendingr, leita til landz«; hann geröi svá, en konungr lét Sigurðr
lausan ok lagðisk til skips sins; svá fór ok SigurÖr.

5 En konungr mælti, bað Sigurö eigi veröa svá djarfan at koma i augsýn
sér. Pat var sagt Sigurði ok gekk hann upp á land.

K. 29. Frå Haraldi ok Sveini Hrimildarsyni.

Um kveldit þá er menn fóru at sofa, léku sumir menn uppi á landi.
Haraldr var i leikinum, en baÖ svein sinn fara út å 10 skip ok búa
hvilu sina ok biða sin þar. Sveinninn gerði svá. Konungr var sofa
farinn. En er sveininum þótti lengjask, þá lagöisk hann upp i rúmit
Haraldz. Sveinn Hrimhildarson mælti: »skçmm mikil er at fara til þess
heiman frá búum sinum dugandis mçnnum, at draga hér knapa upp jafnhátt
sér«. Sveinninn 15 svarar, segir, at Haraldr visaði honum þangat.
SveinnHrim-hildarson mælti: »oss þykkir engi ofgœðakostr i, at Haraldr
iiggi hér, þótt hann dragi eigi hér þræla upp eöa stafkarla«, — ok
gripr hann upp riövçl ok laust i hçfuö sveininum, svá at blóÖ feil um
hann. Sveinninn hljóp þegar upp á land ok 20 segir Haraldi, hvat i var
oröit. Haraldr gekk þegar á skip upp ok aptr i fyrirrúmit; hann hjó með
handøxi til Sveins ok veitti honum sår mikit a hendi; gekk Haraldr
þegar á land upp. Sveinn hljóp upp á land eptir honum, drifu þá til
frændr Sveins ok tóku Harald hçndum ok ætíuöu at hengja hann. En er
þeir 25 bjoggu þar um, þá gekk Sigurðr Sigurðarson út á skipit Sigurðar
konungs ok vakði hann. En er konungr brå augum i sundr ok kendi Sigurð,
mælti hann: »fyrir þetta sama skaltu deyja, er þu komt i augsýn mér,
þvíat ek bannaða þér þat« — ok hljóp konungr upp. Sigurðr mælti: »kostr
er þér þess, konungr, þegar 30 þú vilt, en aðrar sýslur eru nú fyrst
skyldri, far sem skjótast máttu upp á land ok hjálp Haraldi brœðr
þínum; Rygir vilja nú hengja hann«. Pá mælti konungr: »guð gæti nú til;
Sigurðr, kalla lúðrsveininn; lát blása liðinu upp eptir mér«. Konungr
hljóp upp á land, en allir, er hann kendu, fylgðu honum ok þar 35 til
er gálginn var búinn; tók hann þegar Harald til sin ,en alt fólk þusti
þegar til konungs með alvæpni, er lúðr hafði við kveðit. Pá segir
konungr, at Sveinn ok allir hans félagar skyldu utlagir fara, en viö
boen allra manna feksk þat af konungi, at þeir skyldu hafa landzvist ok
eignir sinar, en sárit bótalaust. Pá spurðiSIG. EYST. OL. 551

Sigurör Siguröarson, ef konungr vildi, at hann fceri þá i brot. »Pat
vil ek eigi, segir konungr, aldri má ek þin án vera«.

K. 30. Jartegn Óláfs konungs.

Kolbeinn hét maör, ungr ok fátœkr, en Póra, móðir Sigurðar konungs
Jórsalafara, lét skera tungu ór hçföi honum, ok var til 5 þess eigi
meiri sçk, en så inn ungi maör Kolbeinn haföi etit stykki hálft af
diski konungsmóÖur ok segir, at steikari haföi gefit honum, en hann
þoröi eigi viÖ at ganga fyrir henni; siöan fór sá maör mállauss langa
hriö; þess getr Einarr Skúlason i Óláfsdrápu: 10

203. Gçfug lét Hçrn ór hçfÖi þann sçum vér, es vçrum, Hvitings of sçk
litla válaust numinn máli

auöar aumum beiöi hodda brjót, þars heitir

ungs manns skera tungu ; Hlíð, fóm vikum siöarr.

Hann sótti siöan til Prándheims ok til Niöaróss ok vaköi at 15
Kristskirkju. En um ottusçng Ölåfsvçkudag inn siöarra, þá sofnaöi hann
ok þóttisk sjá Óláf inn helga koma til sin ok taka hendi sinni i
stúfinn tungunnar ok heimta; en er hann vaknaði, þá var hann heill ok
þakkaði várum drótni feginsamliga ok Óláfi konungi, er hann hafði
heilsu ok miskunn af þegit, haföi farit 20 þagat áör mállauss ok sótti
hans heilagt skrin, en þaðan fór hann heill ok skorinorÖr.

K. 31. Jartegn öláfs konungs.

Ungan mann nçkkurn danskan at øöli tóku heiönir menn ok fluttu til
Vindlandz ok hçföu þar i bçndum meö çörum 25 herteknum mçnnum. Nú var
hann um daga i járni einn saman varÖveizlulauss, en um nætr þá var sonr
bónda i fjçtri meö honum, at hann hloepisk eigi frá honum. En så aumi
maör beiö aldri svefn né ró fyrir harms sakir ok sorga; hugleiddi marga
vega, hvat til hjálpar væri, kviddi mjçk ánauð ok hræddisk bæöi 30 sult
ok pislir ok vænti engrar aptrlausnar af frændum sinum, fyrir því at
þeir hçföu tvisvar sinnum áör leystan hann af heiÖnum lçndum meö
fjárhlut, ok þóttisk hann því vita, at þeim myndi þá þykkja bæöi mikit
fyrir því ok kostnaöarsamt, at ganga undir it iii. sinn. Vel hefir så
maör er eigi biör slikt ilt þessa 35 heims, sem hann þóttisk þá beðit
hafa. Nú gerðisk honum engi annarr til en hlaupask i brot ok komask
undan, ef þess verör auöit. Pvi næst ræör hann til á náttarþeli ok
drepr son bónda,552

høggr af honum fótinn ok stefnir svá til skógar með fjçtri undan. En um
morgininn eptir, er lýsti, þá verÖa þeir varir viö ok fara eptir honum
með hundum ii., er því váru vanir, at spyrja þá upp, er undan hljópusk,
finna hann i skógi, þar sem hann lá ok 5 leyndisk fyrir þeim. Nú taka
þeir hann hçndum ok berja ok beysta ok leika allz konar illa. Siöan
draga þeir hann, ljå honum lifs at hváru nauöula ok engrar annarrar
miskunnar, draga hann til pisla ok settu hann þegar i myrkvastofu, þar
er fyrir váru áðr inni xvi. allir kristnir menn, bundu hann þar bæði í
járnum so ok çörum bçndum, sem fastast máttu þeir. Sva þótti honum
vesçlö ok pislir þær, er fyrr haföi hann haft, sem þat væri skuggi
nçkkurr þess allz ins illa, er fyrr haföi hann haft. Engi maör så hann
augum i þessi prisund, så ér honum bæöi miskunnar; engum manni þótti
aumligt um þann vesaling nema kristnum 15 mçnnum, er þar lágu bundnir
meö honum; þeir hçrmuöu ok grétu hans mein ok sina nauö ok ógæfu. Ok um
dag nçkkurn lçgöu þeir ráö fyrir hann, báöu, at hann hétisk inum helga
Óláfi konungi ok gæfisk til embættismannz ok hans dýröarhúsi, ef hann
kvæmisk meö guðs miskunn ok hans bœnum ór þeiri 20 prisund. Nú játaöi
hann því feginn ok gafsk þegar til þess staöar, sem þeir báöu hann.
Nóttina eptir þá þóttisk hann sjá í svefni mann einn ekki hávan standa
þar it næsta sér ok mæla viö sik á þá leiö: »heyrðu, inn aumi maör,
segir hann, hvi ristu eigi upp?«. Hann segir: »lávarör minn, hvat manna
ertu?« segir 25 hann. »Ek em Óláfr konungr, er þú kallaöir á«. »Ó hó,
lávarör minn góör, segir hann, ek vilda feginn upp risa, ef ek mætta,
en ek ligg járnum bundinn ok þó i fjçtri meö þeim mçnnum, er hér sitja
bundnir«. Siöan heitr hann á hann ok kveðr svá at oröum: »stattu upp
skjótt, ok æörask ekki um, vist ertu nú 30 lauss«. Pvi næst vaknaöi
hann ok segir þá sinum félçgum, hvat fyrir hann haföi borit. Siöan báðu
þeir hann upp standa ok freista, ef satt væri. Upp stendr hann ok
kendi, at hann var lauss. Nú segja félagar hans aörir ok kváöu þat
honum fyrir ekki koma mundu, þvíat hurö var læst útan ok innan. På
lagöi 35 orö til gamall maör, er þar sat, meinliga haldinn, ok baÖ hann
ekki tortryggva þessa mannz miskunn, er hann haföi lausn af fengit,
segir ok svá, at — »því mun hann jartegn viö þik gçrt hafa, at þú
skylir hans miskunnar njóta ok heöan lauss veröa, en eigi þér til meiri
vesalöar ok pisla; nú lát viö fimt, segir 40 hann, ok leita dura, ok ef
þú mátt út komask, þá ertu hólpinn«.SIG. EYST. OL.

Sva geröi hann, fiör dyrnar þegar opnar, støkkr út jamskjótt ok brot í
skóginn. Pegar þeir urðu varir þessa, þá slógu þeir hundum sinum ok
fóru eptir sem snúöuligast, en hann liggr ok leynisk ok sér gçrla,
vesall karl, hvar þeir fara eptir honum. Nú villask hundar þegar
farsins, er þeir liöu at honum, en þeim 5 çllum viltisk sýnin, svá at
engi maðr mátti finna hann, ok lå hann þar fyrir fótum þeim; vendu þeir
þá heim aptr þaöan ok veinuöu mjçk ok hçrmuöu, er þeir máttu eigi fá
staöit hann. Óláfr konungr lét honum ekki tortima, er hann var til
skogår kominn, gaf honum heyrn ok heilsu alla, er þeir hçföu áör barit
10 hçfuö alt á honum ok knosat, til þess er hann deyfði. Pvi næst komsk
hann á skip meö kristnum mçnnum tveim, þeim er lengi hçföu þar verit
pindir, ok neyttu þá allir saman þess farskostar sem ákafast ok
fluttusk þá áleiöis af þeim hlaupstigi. Siöan sótti hann til þess
helga, mannz húss; var þá heill orÖinn ok 15 herfœrr. Pá iðraöisk hann
sinna heita, gekk á orð sin viö þann milda konung ok hljópsk þá á brot
um dag ok kom at kveldi til bónda eins, þess er honum veitti herbergi
fyrir guös sakir. Siöan um nóttina, er hann var i svefni, så hann
meyjar iii. ganga til sin, friöar ok fagrbúnar, ok ortu oröa á hann
þegar ok bçröu 20 hann miklum ávítum, er hann skyldi svá djarfr gerask,
at hlaupa fra þeim góða konungi, er honum haföi sva mikla miskunn
veitt, fyrst er hann leysti hann ór járnum ok allri prisund, ok firrask
þann ljúfa lávarö, er hann hafði á hçnd gengit. Pvi næst vaknaði hann
felmsfullr ok stóÖ upp þegar árdegis ok sagði húsbóanda; 25 en sá góöi
bóandi lét hann engu çöru viö koma, en venda heim aptr til þess helga
staöar. Sá maör ritaÖi at uphafi þessa j artegn, er sjálfr sá manninn
ok á honum járnastaÖinn.

K. 32. Efldr kaupstaör i Konungahellu.

Sigurör konungr lét svá mjçk efla kaupstaöinn i Konunga- 30 hellu, at
þá varö engi rikari i Nóregi, ok sat þar lçngum til landzgæzlu; hann
lét húsa konungsgarö i kastalanum; hann lagöi á çll heruö, þau er i
nánd váru kaupstaöinum, ok sva á býjar-mennina, at á hverjum xii.
mánuðum skyldi hverr maör ix. vetra gamall eöa ellri bera til kastalans
v. vápnsteina eöa aöra v. staura, 35 ok skyldi þá gera hvassa i annan
enda ok v. álna håva. Par i kastalanum lét Sigurör konungr gera
krosskirkju; hon var tré-kirkja ok mjçk vçnduö at efnum ok smiö. På er
Sigurör haföi verit konungr xxiiii. vetr, var vigö krosskirkja. På lét
konungrþar vera kross inn helga ok marga aðra helga dóma. Sú var kçlluö
Kastalakirkja. Par setti hann fyrir altári tábolu, er hann haföi gera
látit i Griklandi; hon var gç>r af eirr ok silfri ok gyld fagrliga,
sett smeltum ok gimsteinum. Par var skrin, er Eirikr 5 eimuni
Dana-konungr haföi sent Siguröi konungi, ok plénáríús, ritinn
gullstçfum, er pátriarki gaf Siguröi konungi.

K. 33. Andlát Siguröar konungs.

Primr vetrum siðarr en Krosskirkja var vigö, fekk Sigurör konungr sótt;
þá var hann staddr i Óslo; hann andaðisk þar 10 einni nótt eptir
Máríumessu i fçstu; hann var jaröaör at Hall-varðzkirkju, lagðr i
steinvegginn útar frá kórinum inum syÖra megin. Magnús, sonr Siguröar
konungs, var þar þá i býnum; tók hann þar þegar allar konungs
féhirzlur, er Sigurör konungr andaöisk. Sigurör var konungr yfir Nóregi
xxvii. vetr; hann 15 var at aldri xl., ok var hans ç>ld góð
landzfólkinu, var þá bæði ár ok friðr.

*

                           Uphaf Magnús blinda

Uphaf Magnús blinda.

K. i.

Magnús, sonr Sigurðar konungs, var tekinn til konungs i ösló yfir land
alt, svá sem alþýða hafði svarit Siguröi konungi. Gerðusk þá þegar
margir menn handgengnir ok svá lendir menn. Magnús var hverjum manni
friöari, er þá var i Nóregi; hann 5 var maðr skapstórr ok grimmr,
atgørvimaör var hann mikill, en vinsælö fçöur hans heimti hann mest til
alþýðu vináttu. Hann var drykkjumaðr mikill, fégjarn, óþýör ok ódæll.
Haraldr gilli var maðr léttlátr, kátr, leikinn, litillátr, çrr, svá at
hann sparöi ekki við vini sina, ráöþægr, svá at hann lét aðra ráða meö
sér 10 çllu því, er vildu. Slikt alt dró honum til vinsælða ok orölofs;
þýddusk hann þá margir rikismenn engum mun siör en Magnús. Haraldr var
þá iTúnsbergi, er hann spurði andlát Siguröar konungs bróður sins. Åtti
hann þá þegar stefnur við vini sina, ok réðu þeir þat af, at eiga
Haugaþing þar i býnum. Á því þingi 15 var Haraldr til konungs tekinn
yfir hálft land; váru þá kallaðir þat nauðungareiðar, er hann hafði
svarit fçöurleifö sina af hendi sér. Tók Haraldr sér hirð ok geröi
lenda menn, drósk honum brátt liö engum mun minna en Magnúsi konungi.
Fóru þá menn i milli þeira, ok stóð svá vii. nætr. En fyrir því at
Magnus fekk 20 liö miklu minna, þá sá hann engan annan sinn kost en
skipta landi viö Harald. Var þá sva skipt, at hálft riki skyldi hvárr
þeira hafa viö annan, þat er Sigurör konungr haföi haft, en skip ok
borðbúnaö ok gørsimar ok alt lausafé, þat er Sigurör konungr haföi átt,
haföi Magnús konungr, ok unöi hann þó verr 25 sinum hluta, ok réöu þó
landi nçkkura hriö i friöi, ok hugöu þó mjçk sér hvárir. Haraldr
konungr gat son, er Sigurör hét, viö dóttur Guthorms grábaröa. Haraldr
konungr fekk Ingiriöar, dóttur Rçgnvaldz; hann var sonr Inga konungs
Steinkelssonar. Magnús konungr åtti Kristin, dóttur Knúts lávaröar,
systur 30556 HEIMSKRINGLA

Valdimars Dana-konungs. Magnús varö henni ekki unnandi ok sendi hana
aptr suör til Danmerkr, ok gekk honum alt siöan þyngra; fekk hann
óþokka mikinn af frændum hennar.

K. 2. Frå her Haraldz konungs ok Magnús konungs.

5 På er þeir hçföu konungar verit iii. vetr Magnus konungr ok Haraldr
konungr, sátu þeir inn iiii. vetr báöir norör i kaupangi, ok veitti
hvárr çörum heimboð, ok var þó æ viö bardaga búit meö liÖinu. En at
vári sœkir Magnús konungr meÖ skipaliöi suör fyrir land ok dró liö at
sér alt, þat er hann io fekk; leitar þá þess viö vini sina, ef þeir
vildi få hanum styrk til þess, at taka Harald af konungdóminum ok miöla
honum slikt af riki, sem honum sýndisk, tjár þat fyrir þeim, at Haraldr
haföi svarit riki af hendi sér. Fekk Magnus konungr til þess samþykki
margra rikismanna. Haraldr fór til Uplanda ok it øfra austr 15 til
Vikr; dró hann ok liö at sér, þá er hann spuröi til Magnús konungs; ok
hvar sem þeir fóru, hjoggu hvárir bli fyrir çörum, ok sva drápusk þeif
menn fyrir. Magnús konungr var miklu fjçlmennari, þviat hann haföi
allan þora landz til liösamnaöar. Haraldr var i Vik austan fjarÖar ok
dró at 20 sér liö, ok tók þá hvárr fyrir çörum bæöi menn ok fé. Par var
þá meö Haraldi Kristrøör, bróðir hans sammceöri, ok lendir menn váru
margir meö honum, ok þó miklu fleiri meö Magnúsi konungi. Haraldr
konungr var meö sitt liö, þar sem heitir Fors á Ránríki, ok fór þaöan
ut til sjávar. Låfranzvçkuaptan mçtuöusk 25 þeir at náttveröi, þar sem
heitir Fyrileif; en varömenn váru á hestum ok heldu hestvçrö alla vega
frá bœnum; ok þá veröa varömenn varir viö liö Magnús konungs, at þeir
fóru þá at bœnum; ok haföi Magnús lx. hundraða manna, en Haraldr haföi
xv. hundruö manna. Pá kómu varömenn ok báru njósn Haraldi 30 konungi ok
segja, at liö Magnus konungs var þá komit at bænum. Haraldr svarar:
»hvat mun Magnus konungr frændi vilja?; eigi mun þat, at hann myni
vilja berjask viö oss«. På segir Pjóstólfr Álason: »herra, sva munuö
þér veröa gera ráö fyrir yör ok liöi yöru, sem Magnus konungr myni hafa
til þess her saman dregit 35 i alt sumar, at hann myni ætla at berjask,
þegar er hann finnr yör«. Pá stóö konungr upp ok mælti viö sina menn,
bað þá taka vápn sin, — »ef Magnus vill berjask, þá skulum vér ok
berjask«. Par næst var blásit, ok gekk liö Haraldz konungs alt út frá
bvnum i akrgerÖi nçkkut ok settu þar upp merki sin. HaraldrMAGN. BLIND.
HAR. GILL.

konungr haföi ii. hr ingabryn jur, en Kristrøör, bróðir hans, haföi
enga brynju, er kallaÖr var inn hraustasti maör. På er Magnús konungr
ok hans menn sá liö Haraldz konungs, þá fylköu þeir sinu liöi ok geröu
svá langa fylkingina, at þeir skyldu kringja alt um liö Haraldz
konungs; svá segir Haldórr skvaldri: 5

204. Magnús fekk þar miklu, (valr nam vçll at hylja margs gengis naut,
lengri varmr) fylkingar arma.

K. 3. Orrosta á Fyrileif.

Magnus konungr lét bera fyrir sér krossinn helga i orrostu; \arö þar
orrosta mikil ok hçrö. Kristrøör konungsbróðir haföi 10 gengit meö sina
sveit i miöja fylking Magnús konungs ok hjó til beggja handa, ok stukku
fyrir honum menn tvá vega. Ok einn hverr búandi rikr, så er verit haföi
i liöi Haraldz konungs, var staddr á bak Kristrøöi; hann reiddi upp
kesjuna tveim hçndum, lagöi i gçgnum heröarnar ok kom fram i brjóstit,
ok 15 feil Kristrøör þar. Pá mæltu margir, er hjá stóðu, hvi hann gerði
þetta it illa verk. Hann segir: »nú veit hann þat, er þeir hjoggu bú
mitt i sumar ok tóku alt, þat er heima var, en hçföu mik nauðgan i her
meö sér; slikt hugöa ek honum fyrr, ef ek fenga fçng á«. Eptir þat kom
flótti i liö Haraldz konungs, 20 ok flýöi hann sjálfr ok alt liö hans.
På var fallit mart af liöi Haraldz konungs; þar fekk banasár Ingimarr
af Aski Sveinsson, lendr maör ór liöi Haraldz konungs, ok nær lx.
hirömanna. Haraldr konungr flýÖi þá austr i Vik til skipa sinna ok fór
siöan til Danmerkr á fund Eiriks konungs eimuna ok sótti hann at 25
trausti; þeir funnusk suör á Sjálandi. Eirikr konungr tók vel viö honum
ok mest fyrir því, at þeir hçföu svarizk i bræöralag; hann veitti
Haraldi at veizlu ok yfirferö Halland ok gaf honum viii. langskip
reiöalaus. Eptir þat fór Haraldr konungr norör um Halland ok þá kom liö
til hans. Magnús konungr lagöi land 3° alt undir sik eptir orrostu
þessa; griö gaf hann çllum monnum er sárir váru, ok lét groeöa sem sina
menn ok kallaöi sér þá land alt; hann haföi þá alt it bezta mannval, er
i var landinu. En er þeir réöu ráðum sinum, þá vildi Sigurör
Siguröarson ok Pórir Ingiriöarson ok allir inir vitrustu menn, at þeir
heldi flokkinum 35 i Vikinni ok biöi þar, ef Haraldr kvæmi sunnan.
Magnús konungr tók hitt meö einræöi sinu, at hann fór norör til
Bjçrg-ynjar ok settisk þar um vetrinn, en lét liö fara frå sér, en
lenda menn til búa sinna.268

HEIMSKRINGLA

K. 4. Dauði Ásbjarnar ok Nereiös.

Haraldr konungr kom til Konungahellu meö liði því, er honum hafði fylgt
ór Danmçrk. Pá hçföu þeir þar samnað fyrir, 5 lendir menn ok býjarmenn,
ok settu fylking upp frá býnum; en Haraldr konungr gekk upp frå skipum
sinum ok gerði menn til bóndaliðs ok beiddi af þeim, at þeir verði
honum eigi vigi land sitt, ok lézk eigi mundu meira beiöask en hann
åtti at réttu at hafa, ok fóru menn milli. Um síðir gáfu bændr upp
samnaöinn 10 ok gengu til handa Haraldi konungi; þá gaf Haraldr til
liös sér lén ok veizlur lendum mçnnum, en réttarbœtr bóndum þeim, er i
liö snørusk meÖ honum. Eptir þat samnaðisk mikit fólk til Haraldz
konungs; fór hann austan um Vikina ok gaf góðan frið çllum mçnnum nema
mçnnum Magnus konungs; þá lét hann 15 ræna eöa drepa, hvar sem hann
stóð þá. Ok þá er hann kom austan t:il Sarpsborgas, ok tók þar ii.
lenda menn Magnús konungs, Asbjçrn ok Nereið, bróður hans, ok bauð þeim
kost at annan skyldi hengja, en çörum steypa i forsinn Sarp, ok baö þá
sjálfa kjósask at; Asbjçrn kaus at fara i Sarp, þvíat hann 20 var
ellri, en sá þótti dauðinn enn grimmligri, ok var svá gçrt; þess getr
Haldórr skvaldri:

205. Asbjçrn varö, sås oröum Nereiö lét gramr á grimman illa helt viö
stilli, grandmeiö Sigars fjanda,

(gramr fæöir val viöa húsþinga galt, hengja,

25 vigs) i Sarp at stiga; hrannbáls glçtuör måla.

Eptir þat fór Haraldr konungr norör til Túnsbergs, ok var þar vel viÖ
honum tekit; samnaöisk þar ok til hans herr mikill.

K. 5. Råöagørö.

Magnus konungr sat i Bjçrgyn ok spuröi þessi tiöendi. På 30 lét hann
kalla á tal viö sik hçföingja þá, er váru i býnum, ok spuröi ráös,
hvernug meö skyldi fara. Pá segir SigurÖr Sigurö-arson: »hér kann ek
gott ráð til leggja; láti þér skipa skútu meö góðum drengjum ok fá til
at stýra mik eöa annan lendan mann, at fara á fund Haraldz konungs,
frænda þíns, at bjóða 35 honum sættir, eptir því sem rétlátir menn gera
i milli ykkar, þeir sem eru i landinu, ok þat at hann skal hafa riki
hálft viö yör; ok þykki mér likligt meö orÖafulltingi góöra manna, at
Haraldr konungr þekkisk þetta boö ok veröi þá sætt milli yöar«> På
segir Magnus konungr: »ek vil ok eigr þenna kost, eöa hvatMAGN. BLIND.

stoðar þá þat, er vér unnum alt rikit undir oss i haust, ef vér skulum
nú miðla hálft rikit — ok gefiö þar til annat ráö«. Pá segir Sigurör
SigurÖarson: »svá sýnisk mér, sem lendir menn þínir setisk nú heima ok
vili eigi koma til þín, þeir er i haust báöu þik heimleyfis; geröir þú
þá mjçk móti mínum ráðum, er 5 þú dreifðir þá svá mjçk því fjçlmenni,
er vér hçföum, þviat ek þóttumk vita, at þeir Haraldr mundu leita aptr
i Vikina, þegar er þeir spyröi, at þar væri hçföingjalaust. Nu er til
annat ráð, ok er þat ilt, ok kann þó vera at hlýði; ger til gesti þína
ok annat liö meö þeim, låt fara heim at þeim lendum mçnnum ok 10 drepa
þá, er nú vilja eigi viö skipask nauðsyn þína, en gef eignir þeira þeim
nçkkurum, er yör eru øruggir, þótt áör sé eigi mikils veröir; lát þá
keyra upp fólkit, hafiö eigi siör illa menn en góöa; fariö siöan austr
i móti Haraldi meö því liöi, er þér fáiö, ok berizk«. Konungr segir:
»óvinsælt mun þat veröa at 15 låta drepa mart stórmenni, en hefja upp
litilmenni; hafa þeir opt eigi siör brugöizk, en verr skipat landit;
vil ek enn heyra fleiri ráð þín«. Sigurör svarar: »vandask mér nú
råöagøröirnar, er þú vill eigi sættask ok eigi berjask; fçru vér þá
norör til Prándheims, þannug sem landzmeginit er mest fyrir oss, ok 20
tçkum liö þat alt um leiö, er vér fám ; kann þá vera, at þeim
Elfargrimum leiöisk at rekask eptir oss«. Konungr svarar: »ekki vil ek
flýja fyrir þeim, er vér eltum i sumar — ok ráö mér betra ráö«. Pá stóö
Sigurör upp ok bjósk braut at ganga ok mælti: »ek skal þá ráða þér þat
ráö, er ek sé, at þú vill 25 hafa ok framgengt mun veröa; sit hér i
Bjçrgyn, þar til er Haraldr kømr meö múga hers, ok munuö þér annat
hvárt veröa þola bana eöa skçmm« — ok var Sigurör ekki lengr á þessu
tali.

K. 6. Frá liöi Haraldz konungs.

Haraldr konungr fór austan meö landi ok haföi allmikinn her. Var þessi
vetr kallaör múgavetr. Haraldr kom til Bjçrg-ynjar jólaaptan ok lagöi
liöinu i Flóruvága ok vildi eigi berjask um jólin fyrir helgi sakir; en
Magnús konungr lét búask viö i býnum; hann lét reisa valslçngu út i
Hólmi ok hann lét gera 35 járnrekendr ok sumt af viöum ok leggja um
þveran váginn yfir frá konungsgaröi; hann lét slå herspora ok kasta
yfir á Jóans-vçllu, ok eigi meirr en iii. daga var heilagt haldit um
jólin, at eigi væri smiöat. En affaradag jólanna þá lét Haraldr
konungr560

blåsa til brautlçgu liðinu; dcccc. manna hçföu samnazk til Haraldz
konungs um jólin.

K. 7. Tekinn Magnús konungr.

Haraldr konungr hét á inn helga óláf konung til sigrs sér, 5 at låta
Óláfskirkju gera þar i býnum meö sinum eins kostnaði. Magnús konungr
setti fylking sina út i Kristskirkjugarði, en Haraldr røri fyrst at
Norönesi; en er þeir Magnus konungr så þat, snøru þeir inn i býinn ok
inn í vágsbotn. En er þeir fóru inn um stræti, þá hljópu margir
býjarmenn inn i garða ok til 10 heimilis sins, en þeir, er yfir gengu á
vçlluna, hljópu á hersporana. Pá sá þeir Magnús, at Haraldr haföi róit
çllu liðinu yfir i Hegravik ok gengu þar upp á bakka fyrir ofan býinn;
þá snørisk Magnús konungr út eptir stræti; flýði þá liðit frá honum,
sumt i fjallit upp, sumt upp um Nunnusetr, sumt í kirkjur 15 eöa falsk
i çörum stçöum. Magnus gekk út á skip sitt, en þeim var engi kostr i
brot at fara, þar er járnrekendr gættu fyrir útan; fylgÖi ok fått manna
konungi, váru þeir fyrir því til enkis fœrir; svá segir Einarr Skúlason
i Haraldzdrápu: 206. Luku vág viku, brúns, Bjçrgynjar,

20 vara kostr fara braut hås skrautum.

Litlu siðarr kómu menn Haraldz konungs út á skipin; var þá handtekinn
Magnús konungr; en hann sat aptr i fyrirrúmi á hásætiskistu ok með
honum Håkon faukr, móðurbróðir hans, inn vænsti maör ok kallaör eigi
vitr, ok Ivarr Qzurarson ok 25 margir aðrir vinir hans váru þá
handteknir, en sumir þegar drepnir.

K. 8. Dauöi Reinaldz byskups.

Haraldr konungr åtti þá stefnur viö ráðuneyti sitt ok beiddi þá
råöagøröar meö sér, ok at lyköum þeirar stefnu fengusk þeir 30
órskuröir, at taka Magnus sva frå riki, at hann mætti eigi kallask
konungr þaöan i frå. Var hann þá seldr i hendr konungs þrælum, en þeir
veittu honum meizlur, stungu út augu hans ok hjoggu af annan fot, en
síðarst var hann geldr. Ivarr Qzurarson var blindaör, Håkon faukr var
drepinn. Eptir þetta lagöisk 35 land alt undir riki Haraldz konungs.
Gerðisk þá mjçk eptir leitat, hverir mestir hçföu verit vinir Magnús
konungs eöai hverir mest mundu vita féhirzlur hans eöa gørsimar.
Krossinn helga haföi Magnus haft meö sér, síðan er Fyrileifar

haföi verit, ok vildi hann ekki til segja, hvar þá var kominn. Reinaldr
byskup i Stafangri var enskr ok fégjarn mjçk kallaÖr; hann var kærr
vinr Magnus konungs, ok þótti mçnnum þat likligt, at honum myndi fengin
til varÖveizlu stórfé ok dýrgripir; váru menn sendir eptir honum ok kom
hann til Bjçrgynjar; váru 5 þá kenzl þessi borin á hendr honum, en hann
synjaöi ok bauð skirslur fyrir. Haraldr vildi ekki þat; hann lagði á
byskup at gjalda sér xv. merkr gullz. Byskup segir, at hann vill eigi
svá vesla stað sinn,vill heldr hætta lifi sinu. Siðan hengðu þeir
Reinald byskup út i Hólmi viö valslçnguna; en er hann gekk 10 til
gálgans, hristi hann bótann af fæti sér ok mælti ok sór um: »eigi veit
ek meira fé Magnus konungs, en þat sem þar er i bótanum«. Par var i
einn gullhringr. Byskup var jaröaör i Norönesi at Mikjálskirkju, ok var
þetta verk mjçk lastat. Siöan var Haraldr einn konungr yfir Nóregi,
meðan hann liföi. 15

K. 9. Undr i Konungahellu.

Fimm vetrum eptir andlát Siguröar konungs uröu tiöendi mikil i
Konungahellu. Peir váru þar þá sýslumenn Gothormr, sonr Haraldz
flettis, ok Sæmundr húsfreyja. Hann åtti Ingi-bjçrgu, dóttur Andréás
prests Brúnssonar; þeira synir Páll flipr 20 ok Gunni fiss. Ásmundr hét
sonr Sæmundar laungetinn. Andréás Brúnsson var mikill merkismaör; hann
sçng at Kross-kirkju; Solveig hét kona hans. Meö þeim var þá at fóstri
ok upfæzlu Joan Loptsson ok var xi. vetra gamall. Loptr prestr
Sæmundarson, faÖir Jóans, var ok þar. Dóttir Andréás prests 25 ok
Solveigar hét Helga, er Einarr åtti. Pat barsk at i Konungahellu
dróttinsnótt ina næstu eptir páskaviku, at gnýr varö mikill úti á
strætum um allan býinn, sem þá er konungr fór meö alla hirö sina, ok
hundar létu svá illa, at eigi mátti varöveita, ok brutusk út; en allir,
er út kómu, urÖu galnir ok bitu alt þat, er 3° fyrir varö, menn ok
fénaö; en alt þat, er bitit var ok blóöit kom á, þá œrÖisk, ok alt þat,
er hafanda var, lét burð sinn ok oeröisk. Pessi minning var náliga hver
ja nótt frá páskum til upstigningar-dags. Menninir óttuðusk mjçk undr
þessi ok réöusk margir i brot ok seldu garöa sina, fóru i heraö eöa i
aðra kaupstaÖi, ok 35 þótti þeim çllum þat mest vert, er vitrastir
váru, ok hræddusk þat, sem var, at þetta myndi vera fyrir miklum
stórtíöendum, þeim er þá váru enn eigi fram komin. En Andréás prestr
talaði þá langt ok sn j alt hvitsunnudag ok veik hann s vå til lyköa

rœðu sinni, at hann rœddi um vanda bæjarmanna ok bab menn herða hugi
sina ok eyba eigi þann inn dýrliga stab, hafa heldr gæzlu yfir sér ok
ætla råb sin ok gaeta sin vib çllu þvi, er vib mætti komask, vib eldi
ok ófribi ok bibja sér miskunnar til gubs.

- K. io. L^phaf orrostu i Konungahellu.

Ór býnum bjoggusk xiii. byrbingar ok ætlubu til Bjçrgynjar ok týndusk
xi. meb mçnnum ok fé ok çllu því, er á var, en inn xii. braut, ok
heldusk menninir, en féit týndisk. Pá fór Loptr prestr til Bjçrgynjar
ok helt hann heilu. Låfranzvçkudag 10 týndusk byrbingarnir. Eirikr
Dana-konungr ok Qzurr erki-byskup sendu orb bábir til Konungahellu ok
bábu þá varask um stabi sina, sçgbu, at Vinbr hçfbu uti her mikinn ok
herjubu viba á kristna menn ok hçfbu jafnan sigr. Býjarmenn lçgbu
oflitinn hug á sitt mål, afrækbusk ok ómintusk þess at meirr, er 15
lengra leib frá þeiri ógn, er yfir hafbi komit. Låfranzvçkudag, þá er
talat var fyrir hámessu, kom Réttiburr Yinba-kor.ungr til Konungahellu
ok hafbi hálft sétta hundrab Vinba snekkjur, en á hverri snekkju váru
menn xl. ok iiii. menn ok ii. hestar. Dúnímiz hét systurson konungs, en
üniburr hét hçfbingi einn, 20 er réb fyrir miklu libi. Peir ii.
hçfbingjar røru upp meb herinum sumum eystri kvisl um Hising ok kómu
svá ofan at býnum, en sumu libinu lçgbu þeir upp vestri kvisl til
býjarins. Peir lçgbu at landi út vib stikin ok létu þar upp hestalibit
ok ribu þar um Bratsås ok svá upp um býinn. Einarr Andréás-mágr bar
þessi 25 tibendi upp til Kastalakirkju, þviat þar var býjarlýbrinn ok
hafbi sótt til hámessu, ok kom Einarr þá er Andréás prestr talabi.
Einarr segir mçnnum, at herr fór at bænum meb fjçlba skipa, en sumt
libit reib ofan um Bratsás. Pá mæltu margir, at þar myndi vera Eirikr
Dana-konungr, ok væntu menn sér 30 griba af honum. Pá hljóp fólkit alt
ofan i býinn til fjár sins ok vápnubusk ok gekk ofan á bryggjur, sá þá
þegar, at ófribr var ok óflýjandi herr. Austrfararskip ix. flutu i ánni
fyrir bryggjum, er kaupmenn áttu. Yinbr lçgbu þar fyrst at ok bçrbusk
vib kaupmennina. Kaupmenn vápnubusk ok vçrbusk 35 lengi vel ok
drengiliga; varb þar orrosta hçrb, ábr kaupmenn yrbi unnir. I þeiri
hrib létu Yinbr hálft annat c. skipa at çllu libi. På er bardaginn var
sem mestr, stóbu bœjarmenn á bryggjum ok skutu á heibingja; en er
orrosta rénaói, flýbu býjarmenn upp i boeinn ok siban til kastala alt

menn meö sér dýrgripi sina ok alt fé þat, er meö mátti komask. Solveig
ok dætr hennar ok ii. konur aörar gengu upp á land. På er Vinör hçföu
kaupskipin unnit, gengu þeir á land ok kçnnuöu liö sitt, ok birtisk þá
skaöi þeira; hljópu þeir sumir i býinn, sumir á kaupskipin, ok tóku fé
alt, þat er þeir vildu meö sér 5 hafa. Pvi næst lçgöu þeir eld i býinn
ok brendu hann allan ok sva skipin. Eptir þat sóttu þeir çllu liöinu at
kastala ok skipuöu til atsóknar.

K. 11. Orrosta çnnur.

Réttiburr konungr lét bjóða þeim, er i kastalanum váru, at 10 ganga ut
ok hafa lifsgriö meö vápnum ok klæöum ok gulli; gçrvallir æpöu at móti
ok gengu út á borgina, sumir skutu, sumir grýttu, sumir skutu staurum,
ok varö þá mikil orrosta; feil þá af hvárum tveggjum ok miklu fieira af
Vinöum. Solveig kom upp á Sólbjargir ok segir þar tiÖendin. På var
skorin 15 herçr ok send til Skúrbága; þar var samburöarçl nçkkut ok
mart manna. Par var sá bóndi, er Qlvir hét miklimunnr; þá hljóp hann
upp þegar ok tók skjçld ok hjálm ok mikla øxi i hçnd sér ok mælti:
»stçndum upp, góöir drengir, ok takiö vápn yöur ok fçrum til liöveizlu
viö bvjarmenn, þviat þat mun skçmm 20 þykkja hverjum manni, er þat
spyrr, at vér sitjum hér ok kylum çl, en góöir drengir skulu leggja lif
sitt i hættu i bvnum fyrir várar sakir«. Margir svçruöu ok mæltu i mot,
segja, at þeir mundu týna sér, en koma bæjarmçnnum at engu liöi. Pá
hljóp Qlvir upp ok mælti: »þótt allir dvelisk eptir, þá skal ek þó 25
fara einn samt, ok låta skulu heiöingjar einn eöa ii. fyrir mik, áðr en
ek falla«— hleypr ofan til býjarins. Menn fara eptir honum ok vildu sjá
ferö hans ok sva, ef honum mætti nçkkut viö hjálpa. En er hann kom svá
nær kastala, at heiönir menn sá hann, þá hljópu i mot honum viii. menn
alvápnaöir. En er 30 þeir mættusk, hljópu heiönir menn umhverfis hann;
Qlvir reiddi upp øxina ok laust fremri hyrnu undir kverk þeim, er á bak
honum stóö, svá at sundr sneiö kjálkann ok barkann, ok feil så opinn á
bak aptr. På reiddi hann fram øxina fyrir sik ok høggr annan i hçfuöit
ok klauf þann i heröar niör. Siöan sóttusk þeir, 35 ok drap hann þá enn
ii. ok varö sjálfr sárr mjçk; en þeir iiii., er eptir váru, flýðu þá.
Qlvir rann eptir þeim, en diki nçkkut var fyrir þeim; ii. inir heiönu
hljópu þar i, ok drap Qlvir þá báöa; stóð hann þá ok fastr i dikinu; en
ii. heiöingjar kómusk

undan af þeim viii. Peir menn, er fylgt hçföu Qlvi, tóku hann ok fluttu
hann með sér til Skúrbága, ok varö hann grceddr at heilu; ok er þat mål
manna, at eigi hafi maör farit drengiligri ferö. Lendir menn i i.,
Sigurör Gyröarson, bróöir Philippús, ok 5 Sigarör kómu meö dc. manna
til Skúrbága, ok hvarf Sigurör aptr meö cccc. manna ok þótti siöan
litils verör ok liföi skamma stund. Sigarör fór meö cc. manna til
býjarins ok baröisk þar við heiöna menn ok feil þar meö çllu liöi sinu.
Vinör sóttu kastalann, en konungr ok stýrimenn stóöu fyrir útan
bardagann. I einhverjum 10 staö, þar er Vinör stóöu, var einn maör ok
skaut af boga ok mann til bana meö hverri çr; ii. menn stóðu fyrir
honum meÖ skjçldu. På mælti Sæmundr viö Åsmund son sinn, at þeir skyldu
skjóta at skytanum báðir senn — »en ek mun skjota at þeim, er skjçldinn
berr«. Hann geröi sva, en så skaut skildinum 15 fyrir sik. Pá skaut
Äsmundr milli skjaldanna, ok kom çrin i enni skytanum, svá at ut kom i
hnakkann, ok feil sá dauör á bak aptr; en er Vinör sá þat, þá ýlöu þeir
allir sem hundar eöa vargar. På lét Réttiburr konungr kalla til þeira
ok bjóöa þeim griö; en þeir neituöu því; siöan veittu heiöingjar haröa
atsókn. 20 Pá var sá einn af heiönum mçnnum, er svá nær gekk, at alt
gekk at kastalahuröinni ok lagði sveröi þann mann, er fyrir innan stóð
huröina, en menn báru at honum skot ok grjót ok var hann hliföarlauss,
en svá var hann fjçlkunnigr, at ekki vápn festi á honum. Pá tók Andréás
pestr vígðan eld ok signaði ok skar 25 tundr ok lagöi i eld ok setti á
çrvarodd ok fekk Äsmundi, en hann skaut þessi çr at inum fjçlkunnga
manni, ok beit þetta skot svá, at honum vann at fullu, ok feil hann
dauör á jçrÖ. Pá létu heiöingjar illiliga enn sem fyrr, ýlðu ok gnístu.
Gekk þá alt fólk til konungs; þótti kristnum mçnnum þá sem væri til
ráðs, 30 at þeir mundu undan leita. Pá skilöi túlkr, sá er skilði
vinðesku, hvat hçföingi sá mælti, er üniburr er nefndr; hann mælti svá:
»þetta fólk er atalt ok ilt viöskiptis, ok þótt vér tækim alt þat fé,
er í þessum staö er, þá mætti vér gefa til annat fé jammikit, at vér
heföim eigi komit hér; svá hçfum vér mikit lið látit ok 35 marga
hçföingja. Ok fyrst i dag, er vér tókum at ber jask viö kastala, þá
hçföu þeir til varnar skot ok spjót, því næst bçröu þeir oss meö
grjóti, ok nú ber ja þeir oss meö keflivçlum sem hunda; sé ek fyrir
því, at þeira fçng þverra til varnar, ok skulu vér enn gera þeim haröa
hriö ok freistum þeira«. En svá var 40 sem hann sagöi, at þá skutu þeir
staurum, en i fyrstu hriö hçföuMAGN. BLIND. HAR. GILL.

þeir borit óvarliga skotvápn ok grjót. En er kristnir menn sá, at
minkaöisk fjçlöi at staurunum, hjoggu þeir i ii. hvern staurinn; en
heiðingjar sóttu at þeim ok geröu haröa hriö ok hvilöusk i milli.
Geröusk hvárirtveggju móðir ok sárir. Ok i einhverri hvilö þá lét
konungr enn bjóöa þeim grið, at þeir skyldu 5 hafa vápn sin ok klæÖi ok
þat, er þeir bæri sjálfir út yfir kastalann. Pá var fallinn Sæmundr
húsfreyja, ok var þat ráö manna þeira, er eptir váru, at gefa upp
kastala ok sjálfa sik i vald heiöinna manna, ok var þat it ósnjallasta
ráð, fyrir því at heiÖingjar efnöu eigi orö sin, tóku alla menn, karla
ok konur ok bçrn, 10 drápu mart, alt þat er sårt var ok ungt ok þeim
þótti ilt at flvtja eptir sér; þeir tóku alt fé þat, er þar var i
kastalanum; þeir gengu inn i Krosskirkju ok ræntu hana at çllu skrúöi
sinu. Andréás prestr gaf Réttibur konungi reföi silfrbúit, en Dúnimiz,
systursyni hans, fingrgull; fyri þvi þóttusk þeir vita, at hann 'S
myndi vera nçkkurr ráÖamaðr i staöinum, ok viröu hann meira en aöra
menn. Peir tóku krossinn helga ok hçföu braut; þá tóku þeir táboluna,
er stóð fyrir altárinu, er Sigurör konungr haföi gera látit i Griklandi
ok haft i land; þeir lçgöu hana niör á gráöuna fyrir altárit. Pá gengu
þeir út ór kirkjunni. Pá mælti 20 konungr: »þetta hús hefir verit búit
meö ást mikilli við þann guö er þetta hús á; ok sva lízk mér, sem gætt
myni litt hafa verit til staÖarins eÖa hússins, þvíat ek sé, at guð er
reiör þeim, er varöveita«. Réttiburr konungr gaf Andréási presti
kirkjuna ok skrinit, krossinn helga, bókina plénáríúm ok klerka iiii.;
en 25 heiðnir menn brendu kirkjuna ok çll húsin, þau er i kastalanum
váru; en sá eldr, er þeir hçföu tendrat i kirkjunni, sloknaöi tysvar;
þá hjoggu þeir ofan kirkjuna, tók þá at loga innan çll ok brann sem
çnnur hús. Pá fóru heiöingjar til skipa sinna meö herfangi ok kçnnuöu
liö sitt, en er þeir sá skaöa sinn, þá 30 tóku þeir at herfangi alt
fólkit ok skiptu milli skipanna. Pá fóru þeir Andréás prestr á
konungsskipit ok meö krossinn helga; þá kom ótti yfir heiöingja af
þeiri bending, er yfir konungsskipit kom hiti sva mikill, at allir þeir
þóttusk nær brenna. Konungr baö túlkinn spyr ja prest, hvi svá varö.
Hann segir, at almáttigr 35 guÖ, sá er kristnir menn trúöu á, sendi
þeim mark reiði sinnar, er þeir dirfðusk þess, at hafa meö hçndum hans
pislarmark, þeir er eigi vilja trúa á skapara sinn — »ok svá mikill
kraptr fylgir krossinum, at opt hafa oröit fyrr þvilikar jartegnir yfir
heiðnum mçnnum, þá er þeir hçföu hann meö hçndum, ok sumar enn 40566
HEIMSKRINGLA

berari«. Konungr lét skjóta á skipbátinn kennimçnnum, ok bar Andréás
krossinn í faömi sér. Peir leiddu bátinn fram með endilçngu skipinu ok
fram fyrir boröit ok aptr með çöru borði til lyptingar, skutu siöan viö
forkum ok hrundu bátinum inn at 5 bryggjunum. Siöan fór Andréás prestr
meÖ krossinn um nóttina til Sólbjarga, ok var bæði hregg ok rota.
Andréás flutti krossinn til góÖrar varöveizlu.

K. 12. Frá Magnúsi blinda.

Réttiburr konungr ok hans liö, þat er eptir var, fór i brot i o ok aptr
til Vindlandz, ok mart þat fólk, er tekit haföi verit i Konungahellu,
var lengi siöan i Vindlandi i þján ,en þeir, er ut váru leystir ok aptr
kómu i Nóreg til óöala sinna, uröu allir at rninna þrifnaÖi.
Kaupstaörinn i Konungahellu hefir aldregi fengit slika upreist sem áör
var. Magnús, er blindaör haföi 15 verit, fór siöan i Niöarós ok gaf sik
i klaustr ok tók viö munka-klæöum. På var skeytt þannug Hernes mikla á
Frostu i próvendu hans. En Haraldr réö þá einn landi eptir um vetrinn
ok gaf çllum mçnnum sættir, er hafa vildu, tók þá marga menn til
hirövistar, er meö Magnúsi hçföu verit. Einarr Skúlason segir 20 svá,
at Haraldr konungr åtti ii. orrostur i Danmçrk, aöra viö Hveön, en aöra
viÖ Hlésey:

207. Ótryggum lézt eggjar Hveön á hçlÖum roönar

eljunfrár und hári hrafns munnlituör þunnar.

Ok enn þetta:

25 208. Qttuð sókn viö sléttan, harör, þars hregg of viröum.

serkrjóör Hçars, merki, Hléseyjar jDrçm blésu.

K. 13. Uphaf SigurÖar slembidjákns.

Sigurör er maör nefndr, er upp foeddisk i Nóregi; hann var kallaör sonr
AÖalbrikts prests; móöir Siguröar var Póra, dóttir 30 Saxa i Vik,
systir Sigriöar, móöur þeira Óláfs konungs Magnús-sonar ok Kára
konungsbróöur, er átti Borghildi, dóttur Dags Eilifssonar; sønir þeira
váru þeir Sigurör á Austrått ok Dagr; synir Siguröar Jóan á Austrått ok
Porsteinn, Andréas daufi. Jóan åtti Sigriöi, systur Inga konungs ok
Skúla hertoga. 35 Sigurör var i barnæsku settr til bókar, ok varö hann
klerkr ok vígðr til djákns. En er hann gerðisk fullkominn at aldri ok
afli, þá var hann allra manna vaskligastr ok sterkastr, mikill maör, ok
á alla atgørvi var hann umfram alla jafnaldra sina okMAGN. BLIND. HAR.

náliga hvern annan i Nóregi. Sigurðr var snimma ofsamaör mikill ok
óeirarmaðr; hann var kallaðr slembidjákn; manna var hann friðastr,
heldr þunnhárr ok þó vel hærðr. På kom þal upp fyrir Sigurð, at móðir
hans segir, at Magnus konungr berfætr var faðir hans; ok þegar er hann
réð sjálfr háttum 5 sinum, þá' afrœkðisk hann klerkasiðu, fór þá af
landi brot. I þeim ferðum dvalðisk hann langa hríð. På bvrjaði hann
ferö sina út til Jórsala ok kom til Jórðánar ok sótti helga dóma, svá
sem pálmarum er titt. Ok er hann kom aptr, þá dvalðisk hann i
kaupferðum. Einn vetr var hann staddr nçkkura hríð i 10 Orkneyjum; hann
var meö Haraldi jarli at fall i Porkels fostra Sumarliöasonar. Sigurör
var ok uppi å Skotlandi með Dávið Skota-konungi; var hann þar virðr
mikils. Siðan fór Sigurðr til Danmerkr ok var þat hans sçgn ok hans
manna, at þar hefði hann flutt skírslur til faðernis sér ok bar svá, at
hann var sonr 15 Magnus konungs, ok væri þar við v. byskupar; svá segir
tvarr Ingimundarson i Sigurðarbelki: 209. Gerðu skirslur svá bar
raunir,

of skjçldungs kyn at riks konungs

fimm byskupar, þess vas ens milda 20

þeirs framast þóttu; Magnús faðir.

Vinir Haraldz sçgöu, at þat hefði verit svik ok lygi Dana.

K. 14. Frá Sigurði slembidjákn.

På er Haraldr hafði verit konungr yfir Nóregi vi. vetr, kom Sigurör til
Nóregs ok fór á fund Haraldz konungs, bróður sins, 25 hitti hann i
Bjçrgyn, gekk þegar brátt á fund hans, birti fyrir konungi faöerni sitt
ok beiddi konung taka við frændsemi sinni. Konungr veitti enga órskurði
skjóta um þat mål ok bar þetta fyrir vini sina, åtti við þá tal ok
stefnur; en af tali þeira kom þat upp, at konungr bar sakir å hendr
Sigurði um þat, er hann 3° hafði verit at aftçku Porkels fostra fyrir
vestan haf. Porkell hafði fylgt Haraldi til Nóregs þá fyrst, er hann
hafði komit til landz; haföi Porkell verit inn mesti vinr Haraldz
konungs. Var þessu máli fylgt svá fast, at þar var Sigurði gefin fyrir
dauða-sçk, ok með ráði lendra manna þá varð þetta svá, at eitt kveld 35
síðarliga gengu til gestir nçkkurir, þar er Sigurðr var, ok kçlluöu
hann með sér ok tóku skútu nçkkura ok røru brot frá býnum með Sigurð ok
suðr til Norðness. Sigurör sat aptr á kistunni ok hugsaði sitt mai ok
grunaöi, at þetta myndi vera svik. Hann568 HEIMSKRINGLA

var svá búinn, at hann haföi blår brækr ok skyrtu ok mçttul á tuglum at
yfirhçfn; hann sá niÖr fyrir sik ok haföi hendr á mçttulsbçndunum, lét
stundum af hçföi sér, stundum lét hann á hçfuö sér. En er þeir váru
komnir fyrir nes eitt, váru þeir 5 kátir ok druknir ok røru ákafliga ok
uggðu fått. Pá stóð Sigurör upp ok gekk til boröz, en ii. menn þeir, er
til gæzlu váru fengnir meö honum, stóðu upp ok gingu at boröinu, tóku
mçttulinn báöir ok heldu frá honum, sem titt er at gera viö rika menn.
En er hann grunaöi, at þeir heldi fleirum klæöum hans, þá greip hann io
sinni hendi hvárn þeira ok steypöisk útan boröz meö alla þá, en skútan
rendi fram á langt, ok varö þeim seint at vikja ok lçng dvçl, áÖr en
þeir fengi sina menn tekit. En Sigurör tók svá langt kaf i brot, at
hann var fyrr á landi uppi, en þeir heföi snúit skipi sinu eptir honum.
Sigurör var allra manna fóthvatastr 15 ok stefnir hann á land upp, en
konungsmenn fóru ok leituöu hans alla nótt ok funnu hann eigi. Hann
lagöisk i bergskor nçkkura, svalaöi honum mjçk; hann fór af brókunum ok
skar rauf á setgeiranum ok smeygöi á sik ok tók ut hçndunum ok hjálp
sva lifi sinu at sinni. Konungsmenn fóru aptr ok máttu eigi leyna 2o
sinni fçr.

K. 15. SvikræÖi viö Harald konung.

Sigurör þóttisk finna, at eigi myndi honum til hjálpar vera at leita á
fund Haraldz konungs, ok var þá i fylsknum alt haustit ok çnduröan
vetr. Hann var i býnum i Bjçrgyn meö presti 25 nçkkurum ok gildraöi
til, ef hann mætti veröa skaöamaör Haraldz konungs, ok váru mjçk margir
menn i þessum ráöum meÖ honum, ok þeir sumir, er þá váru hirömenn ok
herbergis-menn Haraldz konungs, ok þeir hçföu fyrr verit hirömenn
Magnús konungs; váru þeir þá i kærleikum miklum viö Harald 30 konung,
svá at æ var nçkkurr af þessum sá, er sat yfir boröi konungsins.
Lúciumessu at kveldi tçluöusk viö ii. menn, er þar sátu; mælti annarr
til konungs: »herra, nú hçfum vit skotit órskurð þrætu okkarrar til
yöarra órslita, ok hçfum vit veöjat ask hunangs hvárr okkarr; ek segi
þat, at þér munuö liggja i 35 nótt hjá Ingiriöi drótning, konu þinni,
en hann segir, at þér munuö liggja hjá Póru Gothormsdóttur«. Pá segir
konungr hlæjandi ok var mjçk óvitandi, at þessi spurning væri meö svá
mikilli vél, ok segir: »eigi muntu hljóta veöféit«. Af þvi þóttusk þeir
vita, hvar hans var at vitja á þeiri nótt, en hçfuövçrör varþá haldinn
fyrir þvi herbergi, er flestir hugöu at konungr væri inni i ok drótning
svaf i.

K. 16. Dráp Haraldz konungs.

Sigurðr slembidjákn ok nçkkurir menn meö honum kómu þar til herbergis,
er konungr svaf, ok brutu upp huröina ok s gengu þar inn meö brugÖnum
vápnum. Ivarr Kolbeinsson vann fyrst á Haraldi konungi, en konungr
haföi drukkinn niör lagzk ok svaf fast ok vaknaöi viÖ þat, er menn vágu
at honum, ok mælti i óvitinu: »sårt býr þú nú viö mik, Póra«. Hon hljóp
upp viö ok mælti: »þeir búa sårt viö þik, er verr vilja þér en 10 ek«.
Lét Haraldr konungr þar lif sitt. En Sigurör meÖ sina menn gekk i brot.
Lét hann þá kalla sér þá menn, er honum hçföu heitizk til fçruneytis,
ef hann fengi Harald konung tekit af lifdçgum. På gengu þeir Sigurör ok
hans menn til skútu nçkkurrar ok skipuöusk menn viö árar ok røru út á
váginn undir 15 konungsgarÖ; tók þá at lýsa af degi. Pá stóö Sigurör
upp ok talaöi viö þá, er stóÖu á konungsbryggju, ok lýsti vigi Haraldz
konungs sér á hendr ok beiddisk af þeim viörtçku ok þess, at þeir toeki
hann til konungs, svá sem buröir hans váru til. På dreif þannug á
bryggjurnar mart manna ór konungsgaröi ok svçruöu 20 allir, sem einum
munni mælti, sçgöu, at þat skyldi aldri verÖa, at þeir veiti hlýöni ok
þjónan þeim manni, er myrt haföi bróður sinn — »en ef hann var eigi
þinn bróðir, þá áttu enga ætt til at vera konungr«. Peir bçröu saman
vápnum sinum, dœmöu þá alla útlaga ok friÖlausa. Pá var blásit
konungslúöri ok stefnt 25 saman çllum lendum mçnnum ok hirömçnnum, en
Sigurör ok hans menn sá þann sinn kost inn fegrsta, at veröa i brotu;
hann helt á Norö-Hçröaland ok åtti þar þing viö bœndr; gengu þeir undir
hann ok gáfu honum konungsnafn. På fór hann inn i Sogn ok åtti þar þing
viö bœndr; var hann ok þar til konungs 3° tekinn. På fór hann norör i
Fjçröu ; var honum þar vel fagnat, svá segir Ivarr Ingimundarson: 210.
Tóku viö mildum sórusk margir

Magnús syni menn á þingi

Hçröar ok Sygnir, buölungs syni 35

at Harald fallinn; i bróöur staö.

Haraldr konungr var jaröaðr i Kristskirkju inni fornu.

*

                            Uphaf Inga konungs

Uphaf Inga konungs.

K. I.

Ingiriðr drótning ok meö henni lendir menn ok hiröin, sú er Haraldr
konungr haföi haft, réöu þat", at hleypiskip var gçrt ok sent norör til
Prándheims at segja fall Haraldz konungs ok 5 þat meö, at Prændir
skyldu taka til konungs son Haraldz konungs Sigurö, er þá var norör þar
ok Sáöa-Gyrör Báröarson fóstraÖi, en Ingiríðr drótning fór þegar austr
i Vik. Ingi hét sonr þeira Haraldz konungs, er var at fóstri þar i
Vikinni meö Ámunda Gyröarsyni Lçgbersasonar. En er þau kómu i Vikina,
io var stefnt Borgarþing; þar var Ingi til konungs tekinn, —• þá var
hann á annan vetr, — at því ráöi hurfu Ámundi ok Pjóstólfr Álason ok
margir aörir stórir hçföingjar. En er þau tiöendi kómu norör til
Prándheims, at Haraldr konungr var af lifi tekinn, þá var þar til
konungs tekinn Sigurör, sonr Haraldz konungs, 15 ok hurfu at því ráöi
Óttarr birtingr ok Pétr Sauöa-ülfsson ok þeir bræÖr Gothormr af Reini
Ásólfsson ok Öttarr balli ok fjçlöi annarra hçfÖingja, ok snørisk undir
þá bræÖr náliga allr lýör ok allra helzt fyrir þess sakar, at faðir
þeira var kallaör heilagr, ok \ar þeim sva land svarit, at undir engan
mann annan skyldi 20 ganga, meöan nçkkurr þeira liföi sona Haraldz
konungs.

K. 2. Frá Siguröi slembidjákn.

Sigurör slembidjákn sótti norör um Staö, ok þá "er hann kom á
Norð-Mœri, váru alt komin fyrir honum bréf ok jartegnir ráöamanna
þeira, er snúizk hçföu undir hlýðni viö sonu Haraldz 25 konungs, ok
fekk hann þar enga viörtçku eöa upreist; en meö því at hann var sjálfr
liöfár, þá réöu þeir þat, at stefna inn i Þrándheim, þviat hann haföi
áðr gçrt orö fyrir sér inn þannug til vina sinna ok til vina Magnus
konungs, er blindaör haföi verit. En er hann kom til kaupangs, røri
hann upp i ána Niö,ING. SIG.

ok kómu festum á land í konungsgarði ok urðu þá undan at leita, þviat
lýðr allr stóð i móti. Peir Içgöu síðan til Hólms ok tóku þar út ór
klaustranum Magnús Siguröarson af nauðgum munk-unum; hann hafði tekit
áör munksvígslu. Sú er fleiri manna sçgn, at Magnús foeri at sjálfs sin
vilja, þótt þetta væri gçrt 5 til bótar um mål hans; ok vænti af þessu
sér liðsafla, ok svá geröisk ok gafsk, ok var þetta þegar eptir jól.
Fóru þeir Sigurör út eptir firöinum. Siöan sótti eptir þeim Bjçrn
Egilsson, Gunnarr af Gimsum, Haldórr Siguröarson, Áslákr Hákonarson ok
þeir brœðr, Benedikt ok Eiríkr, ok hirÖ sú, er verit haföi fyrr með 10
Magnúsi konungi, ok fjçlöi annarra manna. Peir fóru meÖ flokkinn suör
fyrir Mœri ok alt fyrir Raumsdalsminni. Peir skiptu þar liöi sinu, ok
fór Sigurör slembidjákn vestr um haf þegar um vetrinn, en Magnús fór
til Uplanda ok vænti sér þar mikils liös, sem hann fekk; var hann þar
um vetrinn ok um 15 sumarit alt á Uplçndum ok haföi þá mikit liö; en
Ingi konungr fór meö liöi sinu, ok hittusk þeir sem heitir i Mynni;
varö þar mikil orrosta, ok haföi Magnus konungr meira liö. Svá er sagt,
at Pjóstólfr Álason haföi Inga konung i kiltingu sér, meöan orrosta
var, ok gekk undir merki, ok kom Pjóstólfr i mikla nauÖ 20 af erfiÖi ok
atsókn ; ok er þat mål manna, at þá hafi Ingi fengit vanheilendi þat,
er hann haföi allan aldr siöan, ok knytti hrygginn, en annarr fótrinn
var skemri en annarr ok sva afllitill, at hann var illa gengr, meöan
hann liföi. På snøri mannfallinu á hendr Magnus konungs mçnnum, ok
fellu þessir i çndurÖri 25 fylking, Haldórr Siguröarson ok Bjçrn
Egilsson, Gunnarr af Gimsum ok mikill hluti liös Magnus, áðr hann vildi
flýja eöa undan riöa; sva segir Kolli:

211. Unnuö austr fyr Mynni hilmir, fekk, und hjalmi, oddhriÖ, en brått
siöan, hrafns veröar liö sverÖum. 30

Ok enn þetta:

212. Fyrr lá hans, en harri veröung çll á velli; hringmildr fara vildi,
vigfimr konungr himni.

Magnús flýði þaðan austr á Gautland ok þaðan til Danmerkr. 1 þenna
tirna var Karl jarl Sónason i Gautlandi; hann var rikr ok 35 ágjarn.
Magnus blindi ok hans menn segja svá, hvar sem þeir kómu fyrir
hçföingja, segja, at Nóregr myndi liggja lauss fvrir, ef nçkkurir
stórir hçföingjar vildi til scekja, er engi var konungr yfir landinu ok
lendra manna forráÖ var þar yfir rikinu, en þeir lendir menn, er fyrst
váru til forráÖa teknir, þá var nú 40572

hverr ósáttr viö annan fyrir çfundar sakir. En með því at Karl jarl var
ágjarn til rikis ok áhlýöinn um fyrirtçlur, þá samnar hann liöi ok ríðr
austan i Vikina, ok gekk mart fólk undir hann fyrir hræzlu sakir. En er
þetta spyr ja þeir Pjóstólfr Álason ok 5 Ámundi, þá fóru þeir i móti
meö þvi liöi, er til feksk, ok hç>fÖu meö sér Inga konung. Peir hittu
Karl jarl ok her Gauta austr á Krókaskógi ok áttu þar aðra orrostu, ok
fekk Ingi konungr sigr. Par feil Munán Qgmundarson, móðurbróöir Kari
jarls. Qgmundr, faðir Munáns, var sonr Orms jarls Eilífssonar ok lo
Sigriöar, dóttur Finnz jarls Árnasonar; Ástríðr Qgmundar-dóttir var
móöir Karls jarls. Mart feil á Krókaskógi, en jarl flýði austr af
skóginum; Ingi konungr rak þá alt austr ór riki sinu, ok varö þeira
ferð in herfiligsta; svá segir Kolli: 213. Lýsa munk, hvé ljósa goldit
varö, þeims geröu

i s laut hrafn i ben Gauta; glaumheröç>ndum sveröa

ç>rn fyldit sik sjaldan; (raun 's at riki þínu)

sárísa rauð visi; róg, á Krókaskógi.

K. 3. Ferð Eiríks konungs i Nóreg.

Magnús blindi sótti þá til Danmerkr á fund Eiriks eimuna 20 ok fekk
hann þar góöar viötekjur; bauð hann Eiriki at fylgja honum i Nóreg, ef
Eirikr vildi leggja undir sik landit ok fara meö Dana-her i Nóreg, ok
segir, ef hann kømr meö styrk hers, at engi maör i Nóregi mun þora at
skjóta spjóti i móti honum. En konungr skipaöisk við ok bauö út
leiðangri; hann fór meö 25 vi. hundruö skipa norÖr i Nóreg, ok var
Magnús blindi ok hans menn i þessi ferö meö Dana-konungi. En er þeir
kómu i Vikina, þá fóru þeir til hófs nçkkurs meö spekö ok friöi austan
fjaröar, en er þeir kómu liöinu til Túnsbergs, var þar fyrir samnaör
mikill lendra manna Inga konungs. Vatnormr Dagsson, bróðir 30 Grégórii,
réö mest fyrir þeim. Pá máttu Danir eigi á land komask ok eigi vatn sér
taka; var mart manna drepit af þeim. Pá lçgöu þeir inn eptir firöi til
Ósloar, ok var þar fyrir Pjóstólfr Álason. Svá er sagt, at þeir vildu
låta bera skrin Hallvarðz ins helga ór býnum um aptaninn, ok gengu svá
margir undir, sem 35 viö máttu komask, ok fengu þeir eigi lengra borit
en útar á kirkjugólfit; en um morgininn, er þeir sá, at herrinn fór
útan at Hçfuöey, þá báru iiii. menn skrinit upp ór býnum, en Pjóstólfr
ok alt býjarfólkit fylgöi skrininu.ING. SIG.

K. 4. Bær brendr i ösló.

Eirikr konungr ok hans menn sóttu upp í býinn, en sumir runnu eptir
þeim Pjóstólfi. Pjóstólfr skaut broddi at þeim manni, er Áskell hét,
hann var stafnbúi Eiriks konungs — ok laust undir kverkina, svá at yddi
ut hnakkann, ok þóttisk Pjóstólfr eigi hafa 5 skotit betra skot, þvíat
ekki var bert á honum nema þat eitt. Skrin ins helga Hallvaröz var
flutt upp á Raumariki ok var þar iii. mánaöi. Pjóstólfr fór um
Raumariki, ok samnaöi hann liöi um nóttina ok kom ofan til býjarins um
morguninn. Eirikr konungr lét leggja eld i Hallvarözkirkju ok viöa um
býinn ok brendi 10 alt upp meö hringum. Pvi næst kom Pjóstólfr ofan meö
lið mikit, en Eirikr konungr lagöi i brot skipaliði sinu, ok máttu þeir
eigi á land koma fyrir noröan fjçrÖinn fyrir samnaöi lendra manna, en
hvar sem þeir leituöu til landgçngu, þá lágu eptir v. eöa vi. eöa
fleiri. Ingi konungr lá i Hornborusundum meÖ liöi miklu. >5 En er
Eirikr konungr spurði þat, þá snýsk hann aptr suör til Danmerkr. Ingi
konungr fór eptir þeim ok hendi af þeim alt þat, er þeir máttu; ok er
þat mål manna, at eigi hafi verit verri ferö farin i annars konungs
veldi meö miklu liöi, ok likaöi Eiriki konungi illa viö Magnus ok hans
menn, ok þóttu þeir hafa mjçk 20 spottat sik, er hann haföi komit i
þessa ferö, lézk ekki siöan skyldu vera þeira vinr slikr sem áðr.

K. 5. Frá Siguröi slembidjákn.

Sigurör slembidjákn kom þat sumar vestan um haf til Nóregs; en er hann
spuröi um farar Magnús frænda sins, þóttisk 25 hann vita, at þá myndi
hann eiga litit traust i Nóregi; siglöi hann þá alt útleiði suör með
landi ok kom fram i Danmçrk; hann helt i Eyrarsund; en suör fyrir Erri
hitti hann Vinöasnekkjur nçkkurar ok lagöi til bardaga viö þá ok fekk
sigr, hrauö þar viii. snekkjur ok drap þar mart manna, en hengöi suma.
Hann 30 åtti ok orrostu viö Mç»n, viÖ Vinöi, ok haföi sigr; þá helt
hann sunnan ok lagöi upp i Elfi i eystri kvisl ok vann þar iii. skip af
liöi þeira Póris hvinantoröa ok Öláfs, sonar Haraldz kesju, systursonar
sins; móðir óláfs var Ragnhildr, dóttir Magnús konungs berfæts; hann
elti Óláf á land. Pórir var i Konungahellu 35 ok haföi samnaö fyrir.
Sigurör helt þannug, ok skutusk þeir á, ok fellu menn af
hvárumtveggjum, ok mart varö sårt. Peir Sigurör fengu eigi upgçngurnar.
Par feil ülfheöinn Sçxolfsson,574

norölenzkr maðr, stafnbúi Siguröar; Sigurör lagöi i brot ok helt norðr
i Víkina ok rænti víða. Hann lá í Portyrju á Limgarözsiðu ok sætti þar
skipum, er fóru i Víkina eöa ór, ok rænti. Túns-bergs-menn gerðu liö at
honum ok kómu á óvart, svá at þeir 5 Sigurðr váru á landi ok skiptu
fengi sínu; kom sumt liö ofan at þeim, en sumu lçgöu þeir um þvera
hçfnina fyrir útan þá. Sigurðr hljóp á skip sitt ok røri ut at þeim, en
skip Vatnorms var þar næst, ok lét hann siga á hçimlu ; en Sigurör røri
út hjá þeim ok komsk undan einu skipi, en mart feil af liöi hans; því i
o var þetta ort:

214. Varöat vel viö stvrju Vatnormr i Portyrju.

K. 6. Dráp Benteins.

Sigurör slembidjákn siglÖi siöan suör til Danmerkr, ok 15 týndisk maðr
af skipi hans, så er hét Kolbeinn Porljótsson ór Bataldri; hann var á
eptirbáti, er bundinn var viö skipit, en þeir siglöu mikinn. Sigurör
braut skipit, er þeir kómu suör, ok var hann um vetrinn i Álaborg. En
um sumarit eptir þá fóru þeir Magnús sunnan vii. skipum, ok kómu á
Lista á óvart um nótt 20 ok iQgðu skipum sinum at landi. Par var fyrir
Benteinn Kolbeins-son, hirömaör Inga konungs ok inn hraustasti maör.
Peir Sigurör gengu þar upp i elding nætr ok kómu á óvart ok tóku hús á
þeim ok vildu leggja eld i býinn, en Benteinn komsk út i búr nçkkut meö
herklæöum ok vel búinn at vápnum, ok stóÖ 25 fyrir innan dyrrin viö
brugöit sverö ok haföi skjçld fyrir sér ok hjálm á hç>föi, var þá búinn
til varnar; dyrrnar váru heldr lágar. Sigurör spuröi, hvi þeir gengi
eigi inn; þeir svçruöu, at engi var einn fúss til; en þá er þeir rœddu
þetta tiöast, hljóp Sigurör inn i húsit um hann. Benteinn hjó eptir
honum ok misti; siöan 3° snørisk Sigurör at honum, ok skiptusk þeir fám
hçggum viö, áör Sigurör drap hann ok bar hçfuö hans út i hendi sér.
Tóku þeir fé alt, þat er var i býnum; fóru siöan til skipa sinna. En er
Ingi konungr ok hans vinir spyrja dráp Benteins ok þeir Kolbeinssynir,
Sigurör ok Gyrör, bræör Benteins, þá geröi kon-35 ungr liÖ at þeim
Siguröi, ok fór sjálfr ok tók skip undan Hákoni pungeltu Pálssyni ok
dóttursyni Ásláks Erlingssonar af Sóla, systrungi Hákonar maga. Ingi
elti Håkon á land upp ok tók hvert fat þeira. Peir flýöu i fjçiröinn
undan Sigurör storkr, sonr Eindriöa i Gautdali, ok Eirikr hæll, bróöir
hans, ok AndrésING. SIG. 5 77

kelduskitr, sonr Grims ór Visti; en Sigurör ok Magnus ok Porleifr
skjappa siglðu norör it ýtra v. skipum á Hålogaland. Var Magnús um
vetrinn i Bjarkey með Viðkunni Jónssyni; en Sigurör hjó stafna af skipi
sinu ok hjó á raufar ok søköi niör i Ægisfirði innanveröum ; en Sigurðr
sat um vetrinn i Tjalda- 5 sundum i Hinn, þar sem heitir Gljüfrafjçrör.
1 innanverðum firbinum er hellir i bjarginu; þar sátu þeir Sigurðr um
vetrinn meirr en xx. menn, ok settu fyrir hellisdyrrnar, svá at eigi
mátti sjå dyrrnar 6r fjçru. Peir fengu Sigurði vistir um vetrinn
Porleifr skjappa ok Einarr, sonr Qgmundar af Sandi ok Guörúnar 10
Einarsdóttur Arasonar af Reykjahólum. Pann vetr er sagt at Sigurbr léti
Finna gera sér skútur ii. inn i fjçrbum, ok váru sini bundnar ok engi
saumr i, en viÖjar fyrir kné, ok røru xii. menn á borb hvárri. Sigurbr
var meö Finnum, þá er þeir gerbu skúturnar, ok hçfbu Finnar þar mungát
ok gerbu honum þar 15 \eizlu. Siban kvaö Sigurör þetta:

215. Gótt var i gamma, vara þar gamans vant er vér glaöir drukkum at
gamans drykkju; ok glaör grams sonr þegn gladdi þegn

gekk meöal bekkja; þar lands sem hvar. 20

Skútur þær váru svá skjótar, at ekki skip tók þær á vatni. svá sem
kveðit er:

216. Fátt eitt fylgir svipar und segli furu háleyskri; sinbundit skip.

En um várit fóru þeir Sigurör ok Magnus norör meö skútur 25 þær ii., er
Finnar hçföu gçrt; en er þeir kómu i Vága, drápu þeir Svein prest ok
sonu hans tvá.

K. 7. Hernaör Siguröar slembidjákns.

Sigurör helt þá suör i Vikar ok tók þar Viljálm skinnara — hann var
lendr maör Siguröar konungs —, annan Póralda 30 kept, ok drápu þá báöa.
Pá fór Sigurör suör meö landi ok hitti þar Styrkár glæsirófu suör viö
Byröu, þá er hann fór sunnan ói* kaupangi, ok drápu hann. En er Sigurör
kom suör til Valsness, þá hitti hann Svína-Grím ok lét hçggva af honum
hçnd. På fór hann suör á Mœri fyrir útan Prándheims-mynni ok tók þar 35
Heðin harömaga ok Kálf kringluauga, ok lét hann Heðin undan ganga, en
þeir drápu Kálf. Sigurör konungr ok Sáða-Gyrðr, fóstri hans, spurðu til
fara Siguröar ok hvat hann haföisk at. Pá sendu þeir menn at leita
hans; fengu þeir þá til forráöa Jón576

kçöu, son Kálfs ins ranga, bróöur Ivars byskups, ok annan Jón prest
smyril. Peir skipuöu Hreininn, er var xxii. rúm ok allra skipa
skjótast. Peir fóru at leita Siguröar ok funnu hann eigi ok fóru aptr
viö litinn oröztir, þviat menn segja sva, at þeir 5 sæi þá ok þorÖi
eigi at leggja at þeim. Sigurðr fór suör á Hçröaland ok kom i HerÖlu.
Par átti bú Einarr, sonr Laxa-Páls, ok var hann farinn i Hamarsfjçrö
inn til gagndagaþings. Peir tóku fé alt, er heima var, ok langskip
hálfþrítogt, er Einarr åtti, ok son hans iiii. vetra gamlan, er lá hjá
verkmanni hans; 10 vildu sumir drepa sveininn, en sumir hafa brot meö
sér; verkmaörinn segir þeim: »ekki mun yör happ at drepa svein þenna,
ok engi tilslcegja er yör at hafa hann i brot; þetta er minn sonr, en
eigi Einars« — ok af hans oröum létu þeir eptir sveininn, en þeir fóru
brot. En er Einarr kom heim, þá gaf 15 hann verkmanninum fé til ii.
aura gullz ok þakkaÖi honum sitt tiltoeki ok lézk skyldu vera vinr hans
jafnan siöan. — Svá segir Eirikr Oddzson, er fyrsta sinn reit þessa
fråsçgn, at hann hevrði i Bjçrgvn segja frá þessum atburöum Einar
Pálsson. — Sigurör fór þá suör meö landi ok alt i Vik austr ok hitti
Finn SauÖa-20 Ulfsson austr á Kvildum, er hann fór heimta landskyldir
Inga konungs, ok létu hengja hann. Peir fóru siöan suör til Danmerkr.

K. 8. Bréfsending Inga konungs.

Vikverjar ok Bjçrgynjar-menn mæltu, at þat var ósómi, er Sigurör ok
vinir hans sátu kyrr ir norör i kaupangi, þótt fçöur-25 banar hans fœri
þjóðleið fyrir útan Prándheims-mynni, en Ingi konungr ok hans liö sat i
Vik austr viö háskann ok varöi landit ok haföi ått margar orrostur. På
sendi Ingi konungr bréf norör til kaupangs; þar stóðu þessi orö á:
»Ingi konungr, sonr Haraldz konungs, sendir kveöju Siguröi konungi,
bróður sinum, ok Sáða-30 Gyrö, Qgmundi svipti, Öttari birtingi ok çllum
lendum mçnnum, hirömçnnum ok hüskçrlum ok allri alþýðu, sælum ok
veslum, ungum ok gçmlum, guös ok sina. Qllum mçnnum eru kunnug vandræöi
þau, er vér hçfum, ok svá oeska, at þú heitir v. vetra gamall, en ek
þrévetr. Megum vit ekki at færask, nema þat, er 35 vit njótum vina
okkarra ok góðra manna. Nú þykkjumk ek ok minir vinir vera nær staddir
vannkvæÖi ok nauösyn beggja okkarra, en þú eöa þinir vinir. Nú geröu
svá vel, at þú far til fundar mins sem fyrst ok fjçlmennastr, ok verum
báðir saman, hvat sem í gerisk. Nú er så okkarr mestr vinr, er til þess
heldr,ING. SIG.

at vit sém æ sem sáttastir ok jafnast haldnir i çllum hlutum; en með
þvi at þú afroekisk ok vill eigi fara at nauðsynligri orö-sending minni
enn sem fyrr hefir þú gç>rt, skaltu við þvi búask, at ek mun fara á
hendr þér meÖ liö; skipti þá guð með okr, þvíat eigi megum vér hafa
lengr sva búit, at sitja með svá 5 miklum kostnaði ok fjçlmenni, sem
hér þarf fyrir ófriöar sakir, en þú tekr hálfar allar landskyldir ok
aðrar tekjur i Nóregi. Lif i guÖs friöi«. Pá svarar Öttarr birtingr ok
stóð upp á þinginu ok mælti.

K. 9. Tala Öttars birtings. IO

»Pat er mál Siguröar konungs at mæla til Inga konungs, bróöur sins, at
guð þakki honum góöa kveðju ok svá starf ok torveldi, er þú hefir ok
þínir vinir i riki þessu at beggja okkarra nauösyn. En þótt sumt þykki
heldr çröigt i oröum Inga konungs til Siguröar konungs, bróöur sins, þá
hefir hann mikit til måls 15 sins i marga staði. Nú vil ek lýsa yfir
minu skapi ok heyra, hvárt þar fylgi vili Sigurðar konungs eöa annarra
rikismanna, at þú, Sigurör konungr, búisk ok þat liö, er þér vill
fylgja, at verja land þitt, ok far sem fjçlmennastr á fund Inga
konungs, bróður þins, sem fyrst máttu, ok styrki hvárr ykkarr annan i
20 çllum farsæligum hlutum, en almáttigr guö báöa ykkr. Nú viljuni vér
heyra orö þín, konungr«. Pétr, sonr Sauöa-Dlfs, bar SigurÖ konung á
þingit, er síðan var kallaör Pétr byröarsveinn. På mælti Sigurör
konungr: »vitu þat allir menn, ef ek skal ráða, at ek vil fara á fund
Inga konungs, bróður mins, sem fyrst må 25 ek«. En þar talaÖi annarr at
çörum ok hóf sinsig hverr, en lauk i sama staö sinu máli, sem svarat
haföi Óttarr birtingr, ok var þá þat ráðit, at stefna liöi saman ok
fara austr i land. Siöan fór-Sigurör konungr austr i Vik ok hitti þar
Inga konung, bróöur sinn. 30

K. 10. Orrosta viö Hólm inn grå.

Sama haust kómu þeir Sigurör slembidjákn ok Magnús blindi sunnan ór
Danmçrk meö xxx. skipa, bæði Dana-liö ok Norömanna; þat var nær
vetrnóttum. En er þetta spyr ja konungar ok þeira liö, fara þeir austr
i móti. Peir hittusk i Hvçlum 35 viö Hólm inn grå; þat var inn næsta
dag eptir Marteinsmessu; þá var sunnudagr. Ingi ok Sigurör konungr
hçföu xx. skip ok çll stór; var þar orrosta mikil, en eptir ina fyrstu
hriö flýöu

Danir meö xviii. skipum heim suðr. Pá hruöusk skip þeira Siguröar ok
Magnús. En er mjçk var hroðit skip Magnus, en hann hvilöi i hvilu
sinni, Hreiðarr Grjótgarözson, er lengi hafði fylgt honum ok verit
hirðmaðr hans, hann tók Magnus konung 5 i fang sér ok vildi hlaupa á
skip annat; þá var Hreiðarr skotinn spjóti milli heröanna ok þar i
gçgnum; en sva segja menn, at þar fengi Magnús konungr bana af því sama
såri, ok feil Hreiöarr á bak aptr á þiljurnar, en Magnus á hann ofan;
en þat mælir hverr maör, at hann þœtti vel ok prúöliga hafa fylgt sinum
io lánardrótni; gott er hverjum, er slikan oröróm getr. Par feil Loöinn
saupprúör af Linustçöum á skipi Magnús konungs ok Bersi Pormóöarson,
stafnbúi Siguröar slembidjákns, ok Ivarr Kolbeinsson ok Hallvarör
fægir, fyrirrúmsmaör Siguröar slembi-djákns; sá Ivarr gekk inn at
Haraldi konungi ok vann fyrstr 15 á honum. På feil mikill hluti liös
þeira Magnús, þviat Inga menn létu ekki undan ganga, þat er þeir máttu
ná, þótt ek nefna fá menn til. Peir drápu i einum hólma meirr en lx.
manna; þar váru ii. íslenzkir menn drepnir, Sigurör prestr, sonr
Bergþórs Mássonar, ok annarr Klémet, sonr Ara Einarssonar. tvarr 20
skrauthanki, sonr Kálfs ins ranga, er siöan var byskup i Prándheimi
norör, hann var faöir Eiriks erkibyskups; ívarr haföi óvalt fylgt
Magnúsi; hann komsk á skip Jóns kçöu, bróöur sins; en Jón átti Céciliu,
dóttur Gyröar Bárðarsonar, ok váru þeir i liöi Inga konungs ok
Siguröar, ok þeir kómusk á skip Jóns; 25 ii. Arnbjçrn ambi, er siöan
átti dóttur Porsteins i Auösholti; iii. var Ivarr dynta Starason, hann
var bróöir Helga Starasonar, en þrœnzkr at móöurkyni, inn vænsti maör.
En er liösmenn uröu varir viö þetta, at þeir váru þar, þá gripu þeir
til vápna sinna ok gengu at þeim Jóni, en þeir bjoggusk viö, ok var viö
30 sjálft, at þar myndi alþýöa ber jask. En þat var at sætt meö þeim,
at Jón leysti undan Ivar bróöur sinn ok Arnbjçrn ok festi fé fyrir þá,
en þat fé var honum gefit siöan. En Ivarr dynta var leiddr á land upp
ok hçggvinn, þviat þeir Sigurör ok GyrÖr Kolbeinssynir vildu eigi taka
fé fyrir hann, þvíat þeir kendu 35 honum, at hann heföi verit at vigi
Benteins, bróður þeira. Pat segir Ivarr byskup, at þat heföi svá yfir
hann gengit, at honum haföi verst þótt, er Ivarr var leiddr á land upp
undir øxi ok hvarf áör til þeira ok baö þá heila hittask. Svá sagöi
Guöríör Birgisdóttir, systir Jóns erkibyskups, Eiriki Oddzsyni, en hon
40 lézk Ivar byskup heyra þat mæla.ING. SIG.

579

K. il. Sigurðr slembidjákn handtekinn.

Prándr gj alker i hét maðr, er stýröi skipi i Inga liöi. En þá var svá
komit, at Inga menn røru á smábátum at þeim mçnnum, er á sundi váru, ok
drápu hvern, er þeir náöu. Sigurör slembidjákn hljóp á kaf af skipi
sinu, þá er hroöit var, ok s steypöi brynjunni af sér i kafi, svam
siöan ok haföi skjçld yfir sér; en menn nçkkurir af skipi Prándar tóku
á sundi mann einn ok vildu drepa hann, en sá baö sik undan ok lézk
mundu segja þeim, hvar Sigurör slembir var, en þeir vildu þat; — en
skildir ok spjót ok menn dauöir ok klæöi flutu viöa hjá skipunum —, io
»sjá munuö þér, segir hann, hvar flýtr einn rauör skjçldr; þar er hann
undir«. Siöan røru þeir þannug ok tóku hann ok fluttu til skips
Prándar, en Prándr geröi orö Pjóstólfi ok Öttari ok Ámunda. Sigurör
slembir haföi haft á sér eldzvirki, ok var fnjóskrinn i valhnotarskurn
innan, ok steypt um útan vaxi. Pvi 15 er þess getit, at þat þótti
hugkvæmligt at búa sva um, at aldri vættisk. Pvi haföi hann skjçld yfir
sér, er hann svam, at þá vissi engi, hvárt sá skjçldr var eöa annarr,
er margir flutu á sænum. Sva sçgöu þeir, at aldri mundu þeir hitta
hann, ef eigi væri þeim sagt til hans. På er Prándr kom til landz meö
hann, 20 þá var sagt liösmçnnum, at hann var tekinn; þá sló ópi á
herinn af fagnaÖinum. En er Sigurör heyröi þat, þá mælti hann: »margr
vándr maör mun hér verÖa feginn af hçföi minu i dag«. På gekk Pjóstólfr
Álason til, þar er hann sat, ok strauk af hçföi honum silkihúfu, hlçöum
búna; þá mælti Pjóstólfr: »hvi vartu 25 svá djarfr, þrælssonrinn, at þú
þorÖir at kaliask sonr Magnus konungs?«. Hann segir: »eigi þarftu jafna
fçöur minum viö þræl, þviat litils var þinn faöir verör hjá minum
fçöur«. — Hallr, sonr Porgeirs læknis Steinssonar, var hirömaör Inga
konungs ok var viö staddr þessi tiöendi; hann sagöi Eiriki Oddzsyni 30
fyrir, en hann reit þessa fråsçgn; Eiríkr reit bok þá, er kolluð er
Hryggjarstykki; í þeiri bok er sagt frá Haraldi gilla ok tveimr sonum
hans ok frá Magnúsi blinda ok frá Sigurði slembi, alt til dauöa þeira.
Eirikr var vitr maör ok var i þenna tima lçngum i Nóregi. Suma fråsçgn
reit hann eptir fyrirsçgn 35 Hákonar maga, lendz mannz þeira
Haraldzsona. Håkon ok synir hans váru i çllum þessum deilum ok
råöagøröum. Enn nefnir Eirikr fleiri menn, er honum sçgöu frá þessum
tíðendum, vitrir

ok sannreyndir, ok váru nær, svá at þeir heyröu eða sá atburöina, en
sumt reit hann eptir sjálfs sin sýn eöa heyrn.

K. 12. Pining Siguröar slembidjákns.

Hallr segir svá, at hçföingjar vildu drepa hann låta þegar, 5 en þeir
menn, er grimmastir váru ok þóttusk eiga at reka harma sinna á honum,
réöu pislum hans, ok váru til þess nefndir þeir broeör Benteins,
Sigurör ok Gyrör Kolbeinssynir, ok Pétr byröarsveinn vildi hefna Finnz,
bróður sins, en hçföingjar ok flest fólk annat gekk frá. Peir brutu
fótleggi hans i sundr meö io øxarhçmrum ok handleggi, þá flettu þeir
hann af klæöum ok ætluöu flå hann kykvan ok klufu svçrö i hçföi honum;
þat máttu þeir eigi gera fyrir blóörás. Pá tóku þeir svarðsvipur ok
bçrÖu hann lengi, svá at vandliga var çll húöin af, sva sem fiegin
væri. En siöan tóku þeir ok skutu stokki á hrygginn, sva at sundr gekk.
15 Pá drógu þeir hann til trés ok hengöu, ok hjoggu siöan af hçfu6it ok
drógu brot likama hans ok reyrÖu i hreysi nçkkut. Pat er allra manna
mål, vina hans ok óvina, at engi maör i Nóregi hafi verit betr at sér
gçrr um alla hluti en Sigurör i þeira manna minnum, er þá váru uppi, en
ógæfumaðr var hann um suma 20 hluti. Sva segir Hallr, at hann mælti
fått ok svaraði fá, þótt menn orti oröa á hann; en þat segir Hallr, at
hann brásk aldri viö, heldr en þeir lysti á stokk eöa á stein; en þat
lét hann fylgja, at þat mátti vera um góðan dreng, þann er vel væri at
þrek búinn, at sá mátti standask piningar at þvi, at maör heldi munni
25 sinum eöa brygöi sér litt viÖ, en þat sagöi hann, at aldri brá hann
máli sinu ok jafnlétt mæltr sem þá, at hann væri á çlbekk inni, hvárki
mælti hann hæra né lægra, eöa skjálfhendra, en sem vanöi hans var til;
mælti hann alt til þess, er hann andaöisk, ok sçng þriöjung ór
psalterió, ok lézk; honum þat þykkja umfram 30 ei jan ok styrk annarra
manna. En prestr sá, er þar haföi kirkju skamt frå, lét lik Siguröar
færa þannug til kirkju; så prestr var vinr þeira Haraldzsona. En er
þetta spuröisk, þá kçstuöu þeir reiöi á hann ok létu aptr flytja likit,
sem áör hafði verit, ok varö þó prestr fé fyrir gjalda. En vinir
Siguröar fóru siöan eptir 35 likinu ór Danmçrk sunnan meö skip ok færÖu
til Álaborgar ok grófu at Máriukirkju þar í býnum. Sva sagöi Eiríki
Ketill prófastr, er varðveitti Máriukirkju, at Sigurör væri þar
grafinn. Pjóstólfr Álason lét færa lik Magnús konungs til Ósloar ok
grafa at Hallvarözkirkju h já Sigurði konungi, fçöur hans. LoÖinING.
SIG.

saupprúÖ fœrÖu þeir til Túnsbergs, en alt annat liÖ grófu þeir þar.

K. 13. Eysteinn Haraldzson kom í Nóreg.

Sigurör ok Ingi hçföu ráðit Nóregi vi. vetr. Pat vår kom Eysteinn
vestan af Skotlandi; hann var sonr Haraldz gilla. Arni 5 sturla ok
Porleifr Brynjólfsson ok Kolbeinn hrúga, þeir hçföu farit vestr um haf
eptir Eysteini ok fylgöu honum i land ok heldu þegar norör til
Prándheims, ok tóku Prcendir viö honum, ok var hann til konungs tekinn
á Eyraþingi um gagndaga, svá at hann skyldi hafa þriöjung Nóregs viö
bræör sina. Sigurör 10 ok Ingi váru þá austr i landi; fóru þá menn i
milli þeira konunganna ok sættu þá sva, at Eysteinn skyldi hafa
þriðjung rikis. Engi váru skirsli gçr Eysteini til faöernis, nema því
var trúat, er Haraldr konungr haföi til sagt. BjaÖçk hét móðir Eysteins
konungs, ok kom hon i Nóreg meö honum. 15

K. 14. Dráp Óttars birtings.

Magnus hét inn iiii. sonr Haraldz konungs; hann fóstraði
Kyrpinga-Ormr;. hann var ok til konungs tekinn ok haföi sinn hluta af
landi. Magnús var veill á fótum ok liföi litla hriö ok varö sóttdauör;
hans getr Einarr Skúlason: 20

217. Auö gefr Eysteinn lýðum, fjpldýrs, hafa fjórir, eykr hjaldr
Sigurör skjaldar, folktjald, komit aldri, lætr Ingi slçg syngva, rýör
bragnings kyn blóöi,

semr Magnus friö bragna; bræör und sól en æöri. Eptir fall Haraldz
konungs gilla var Ingiriör drótning gipt 25 Óttari birtingi; hann var
lendr maör ok hçföingi mikill, þrœnzkr at ætt; hann var mikill
styrköarmaör Inga konungs, meÖan hann var i barnæsku. Sigurör konungr
var ekki mikill vinr hans ok þótti hann alt hallr undir Inga konung,
måg sinn. Öttarr birtingr var drepinn norör i kaupangi i einvigi um
kveld, er hann skyldi 30 ganga til aptansçngs; en er hann heyröi
hvininn af hçgginu, þá brå hann upp hendi sinni ok skikkju i móti ok
hugöi, at kastat væri snjákekki at honum, sem titt er ungum sveinum;
hann feil viö hpggit; en Álfr hroöi, sonr hans, kom þá gangandi i
kirkju-garöinn; hann sá fall fçöur sins, ok sva, at maör så, er vegit
35 haföi, hljóp austr um kirkjuna. Álfr hljóp eptir honum ok drap hann
viö sçnghushornit, ok mæltu menn, at honum heföi vel gefit hefndina, ok
þótti hann miklu meiri maör en áðr.582

K. 15. Uphaf Eysteins konungs Haraldzsonar.

Eysteinn konungr Haraldzson var þá inn i Prándheimi, er hann spuröi
fall Óttars, ok stefndi til sin bóndaliði; hann fór ut til boejar ok
varö allfjçlmennr. En frændr Öttars ok aörir 5 vinir kendu ráöin mest
Sigurði konungi, en hann var þá i kaupangi, ok váru boendr mjçk geystir
á hendr honum; en hann bauð fyrir sik skirslur ok festi járnburö, at
svá skyldi sanna mål hans, ok varö þat at sætt. Fór Sigurör konungr
eptir þat suör i land, ok urðu þessar skirslur aldrigi af hçndum
greiddar.

10 K. 16. Uphaf Orms konungsbróöur.

Ingiriör drótning gat son viö Ivari sneis; så hét Ormr, er siöan var
kallaör konungsbróöir; hann var inn fríðasti sýnum ok geröisk mikill
hçföingi, sem enn mun síðarr getit veröa. Ingiriör drótning var gipt
Árna á Stoöreimi; hann var siöan kallaör 15 konungsmágr; váru þeira
bçrn Ingi, Nikolás, Philippús i Herðlu, ok Margrét, er átti Bjçrn
bukkr, en siöan Simun Kárason.

K. 17. ütferÖ Erlings ok Rçgnvaldz jarls.

Erlingr hét sonr Kyrpinga-Orms ok Ragnhildar, dóttur Sveinka
Steinarssonar. Kyrpinga-Ormr var sonr Sveins Sveins-20 sonar,
Erlendzsonar ór Geröi. Móöir Orms var Ragna, dóttir Orms jarls
Eilifssonar ok Sigriöar, dóttur Finnz jarls Árnasonar. Móöir Orms jarls
var Ragnhildr, dóttir Hákonar jarls ins rika. Erlingr var vitr maör ok
var vinr mikill Inga konungs, ok meö hans ráöi fekk Erlingr Kristinar,
dóttur þeira Siguröar konungs 25 ok MálmfriÖar drótningar. Erlingr átti
bú á Stuðlu á Sunn-Hçröalandi. Erlingr fór ór landi ok meö honum
Eindriöi ungi ok enn fleiri lendir menn, ok hçföu fritt liö. Peir
bjoggusk til Jórsalaferöar ok fóru vestr um haf til Orkneyja. Paöan fór
Rçgnvaldr jarl, er Kali var kallaör, ok Viljálmr byskup; þeir 30 hçföu
allz af Orkneyjum xv. langskip ok siglöu til Suöreyja ok þaðan vestr
til Vallandz ok þá leiö siöan, er farit haföi Sigurör konungr
Jorsalafari, ut til Nçrvasunda ok herjuöu viöa ut um Spån heiöna. Litlu
siöarr en þeir siglöu um sundin, skilöisk brot Eindriöi ungi ok þeir,
er honum fylgöu, meö vi. skipum, 35 ok fóru siöan sér hvárir. En
Rçgnvaldr ok Erlingr skakki hittu á drómund einn i hafi ok lçgöu til
ix. skipum ok bçröusk viÖ þá; en at lykÖum lçgöu þeir snekkjurnar undir
drómundinn;ING. SIG. 5 77

báru þá heiðnir menn ofan á þá bæöi vápn ok grjót ok grýtur fullar af
vellanda biki ok viÖsmjçrvi. Erlingr lá sínu skipi næst þeim, ok bar
fyrir útan þat skipit vápnaburðinn heiöinna manna. Pá hjoggu þeir
Erlingr raufar á drómundinum, sumar i kafi niöri, sumar uppi á
boröunum, svá at þeir fóru þar inn; svá 5 segir Porbjçrn Skakkaskáld i
Erlingsdrápu: 218. Hjoggu øxar eggjum eyðendr sçu yðrar

ugglaust hvatir glugga arnar hungrs á, jçrnum,

(því vas nent) á nýju vágfylvingi, vélar,

Norðmenn i kaf boröi; vigskçrö ofan bçrÖuÖ. 10

AuÖun rauði hét sá maör, stafnbúi Erlings, er fyrst gekk upp á
drómundinn; þeir unnu drómundinn ok drápu þar ógrynni manna, tóku þar
ófamikit fé ok unnu þar fagran sigr. Rggnvaldr jarl ok Erlingr skakki
kómu i þeiri ferö til Jórsala-landz ok út til árinnar Jóröánar; snøru
þá aptr fyrst til Miklagaröz, létu 15 þar eptir skip sin, fóru útan
landveg ok heldu heilu ç>llu, þar til er þeir kómu i Nóreg, ok var
þeira ferö allmjçk lofuö. Pótti Erlingr nú miklu meiri maðr en áðr,
hvártveggja af ferð sinni ok kvánfangi sinu; var hann ok spekingr at
viti, auðigr ok ætt-stórr, snjallmæltr ok var mest hallr at allri
vináttu til Inga þeira 20 brœöra.

K. 18. Fœddr Hákon.

Sigurðr konungr reiö at veizlum i Vik austr meb hirö sina ok reið um bý
þann, er rikr maðr åtti, er Simun hét; en er konungr reiö gçgnum býinn,
þá heyröi i hús nçkkut kveöandi 25 sva fagra, at honum fanzk um mikit,
ok reiö til hússins ok så þar inn, at þar stóð kona ein viö kvern ok
kvaö viö forkunnar fagrt, er hon mól. Konungr sté af hestinum ok gekk
inn til konunnar ok lagÖisk meÖ henni; en er hann fór i brot, þá vissi
Simun bóndi, hvat ørendi konungr haföi þannug; en hon hét 3° Þóra ok
var verkakona Simunar bónda. Siöan lét Simun varöveita kost hennar. En
eptir þat ól sú kona barn, ok var så sveinn nefndr Håkon ok kallaðr
sonr Siguröar konungs; fceddisk Håkon þar upp meö Simuni Porbergssyni
ok Gunnhildi, konu hans. Fœddusk þar ok upp synir þeira Simunar, Qnundr
ok Andréás, 35 ok unnusk þeir Håkon mikit,, sva at þá skilöi ekki nema
hel.

K. 19. Frå Eysteini ok Hísings-búum.

Eysteinn konungr Haraldzson var staddr austr i Vik nær landzenda; hann
var ósáttr viö bændr, Reni ok Hisings-búa;294

geröu þeir samnað at honum, en hann helt viö þá orrostu ok

haföi sigr. Par heitir Leikberg, er þeir bçrÖusk; hann brendi ok mjçk
viöa i Hising. SiÖan gengu boendr til handa ok guldu gjçld stór, en
konungr tók gisla af þeim; svá segir Einarr 5 Skúlason:

219. Víkverjum galt 220. Vann siklingr sótt

(vas þannug halt) við snarpa drótt

gçrræöi gramr (leyfö es lýðum bær)

gjçfmildr ok framr; Leikbergi nær ;

10 flest fólk vas hrætt, Renir flýöu rikt;

áðr fengi sætt, ok reiddi slikt,

en gisla tók çld festi auð,

sás gjçldin jók. sem çölingr bauö.

K. 20. Herferö Eysteins konungs Haraldzsonar. 15 Litlu siöarr byrjaöi
Eysteinn konungr ferö sina ór landi vestr um haf ok siglöi til
Kataness; hann spurði til Haraldz jarls Maddaöarsonar i Pórsá; hann
lagöi til meö iii. smáskútur, ok kómu á þá óvara; en jarl haföi haft
xxx. skip, ok á lxxx. manna. En er þeir váru óbúnir viö, þá fengu þeir
Eysteinn konungr 20 þegar upgçngu á skipit ok tóku hçndum jarl ok hçföu
meö sér á skip; hann leysti sik ut meö iii. mçrkum gullz, ok skilöusk
þeir at svá búnu; svá segir Einarr Skúlason:

221. Váru (sogns) meö (sára) þrimr skútum tók þreytir syni Maddaöar
staddir þann jarl drasils hranna;

25 (mágrennir fremsk) manna hraustr gaf hræskúfs nistir (máttigr) tigir
átta; hçfuÖ sitt frçmum jçfri.

Eysteinn konungr siglöi þaöan suör fyrir austan Skotland ok lagöi til
kaupstaöar þess á Skotlandi, er heitir Apardjón, ok drap þar mart manna
ok rænti staöinn; svá segir Einarr 30 Skúlason:

222. Frétt hefk, at feil jçfurr eyddi friö, (folk- brustu -svell),
Apardjónar liö.

Aöra orrostu åtti hann suör viö Hjartapoll viö riddaraliö, ok kómu þeir
á flótta; hruöu þeir skip nçkkut þar; svá segir Einarr: 35 223. Beit
buölungs hjçrr, hugin gladdi heit,

blóð feil á dçrr, hruöusk Engla beit,

hirö fylgöisk holl, (óx vitnis vin)

viö Hjartapoll; valbasta rin.ING. SIG. 5 77

Pá helt hann enn suÖr á England ok åtti iii. orrostu við Hvítabý ok
fekk sigr, en brendi býinn; svá segir Einarr:

224. Jók hilmir hjaldr, rikt lék viÖ rçnn, þar vas hjçrva galdr, (rauzk
ylgjar tçnn), (hjósk hildar ský) feksk fyrðum harmr, við Hvítabý;
fyriskógar garmr.

Eptir þat herjaöi hann viöa um England. Pá var Stefnir konungr á
Englandi. Pvi næst åtti Eysteinn konungr orrostu viÖ Skarpasker viö
riddara nçkkura; sva segir Einarr:

225. Drap dçglingr gegn, viö Skçrpusker dreif strengjar regn,
skjaldkænan her.

Par næst baröisk hann i Pilavik ok fekk sigr; sva segir Einarr:

226. Rauö siklingr sverö, vann visi alt, sleit gylöis ferö fyr vestan
salt prútt Parta lik, brandr gall i brún, i Pilavik ; brent Langatún.

Peir brendu þar Langatún, mikit þorp, ok segja menn, at sá býr hafi
litla upreist fengit siöan. Eptir þat fór Eysteinn konungr brot af
Englandi ok um haustit aptr i Nóreg, ok roeddu menn um þessa ferö
allmisjafnt.

»5

K. 21. Frá Haraldzsonum.

Friör góör var í Nóregi çnduröa daga sona Haraldz konungs, ok var þeira
samþykki til nçkkurrar hlitar, meöan it forna ráöuneyti þeira lifði, en
þeir Ingi ok Sigurör váru bernskir; hçföu þeir þá eina hirö báöir, en
Eysteinn einn sér; var hann 25 maör fullroskinn at aldri. En er andat
var fóstrnevti þeira Inga ok Siguröar, SáÖa-GyrÖr Báröarson, Ámundi
Gyröarson, Pjóstólfr Álason, Óttarr birtingr, Qgmundr sviptir ok
Qgmundr dengir, bróöir Erlings skakka, — li tils þótti vert um Erling,
meöan Qgmundr lifÖi —, siöan skilðu þeir hirö sina Ingi ok 30 Sigurör,
ok téö þá til fulltings viö Inga konung Grégóriús, sonr Dags
Eilifssonar ok Ragnhildar, dóttur Skopta Qgmundar-sonar. Grégóriús
haföi auö fjár, ok var sjálfr inn mesti skçrungr; geröisk hann
forstjóri fyrir landráöum meö Inga konungi, en konungr veitti honum at
taka af sinni eign slikt 35 er hann vildi. Sigurör konungr geröisk
ofstopamaör mikill ok öeirinn um alla hluti, þegar er hann óx upp, ok
svá þeir Eysteinn báðir, ok var þat nçkkuru nærr sanni, er Eysteinn
var, en hann var allra fégjarnastr ok sinkastr. Sigurör konungr
geröisk586 HEIMSKRINGLA

maör mikill ok sterkr, vaskligr maðr sýnum, jarpr á hår, munnljótr, ok
vel at çörum andlitsskçpum; allra manna var hann snjallastr ok gçrvastr
i máli; þess getr Einarr Skúlason: 227. Snild berr, snarpa elda svá 's,
ef Rauma ræsir 5 sárflóös þess 's rýðr blóöi, reiðorör tçlur greiöir,

(gefit hefr goö sjalfr jçfri (rausn vinnr gramr) sem gumnar gagn)
Siguröar magni; (glaðmæltr) þegi aörir.

K. 22.

Eysteinn konungr var svartr maör ok døkklitaÖr, heldr hår 10 meöalmaör,
vitr maör ok skynsamr; en þat dró mest riki undan honum, er hann var
sinkr ok fégjarn. Hann åtti Rçgnu, dóttur Nikolas mása. Ingi konungr
var manna fegrstr i andliti, hann haföi gult hår ok heldr þunt, ok
hrçkk mjçk; litill var hans upvçxtr, ok tregliga mátti hann ganga einn
samt, svá var visinn 15 annarr fótrinn, en knýttr var hann á heröum ok
á bringu ; hann var bliömæltr ok dæll vinum sinum, çrr af fé, ok lét
mjçk hçföingja ráöa með sér landráöum, vinsæll viö alþýöu, ok dró þat
alt saman mjçk undir hann riki ok fjçlmenni. Brigiöa hét dóttir Haraldz
konungs gilla; hon var gipt fyrst Inga Hall-20 steinssyni Svia-konungi,
en siöan Karli jarli Sónasyni, en þá Magnúsi Svia-konungi; þeir Ingi
konungr Haraldzson váru sammæöra. Siöarst åtti hana Birgir jarl Brosa;
þau áttu iiii. sonu, einn Philippús jarl, ii. Knútr jarl, iii. Fólki,
iiii. Magnus; dœtr þeira Ingigerör, er åtti Sørkvir konungr; þeira sonr
Jón 25 konungr; çnnur Kristin, iii. Margrét. Mária hét çnnur dóttir
Haraldz gilla; hana átti Simun skálpr, sonr Hallkels húks; Níkolás hét
sonr þeira. Margrét hét in iii. dóttir Haraldz gilla; hana átti Jón
Hallkelsson, bróöir Simunar. Nú geröisk mart þess i meö þeim bræörum,
er til sundrþykkis var, en ek mun þó 30 hins eins geta, er mér þykkir
mestum tiöendum sætt hafa.

K. 23. Níkolás karðináli kom til landz.

Nikolás karöináli af Rúmaborg kom i Nóreg á dçgum þeira Haraldzsona, ok
haföi pávinn hann sent i Nóreg. En karÖinál-inn hafði reiöi á þeim
SigurÖi ok Eysteini, ok urðu þeir at ganga 35 til sættar viö hann, en
hann var afarvel sáttr við Inga ok kallaöi hann son sinn. En er þeir
váru allir sáttir viö hann, veitti hann þeim at vigja Jón Birgisson til
erkibyskups '1 Prándheimi ok fekk honum klæöi þat, er pallium heitir,
ok mælti sva, at erki-ING. SIG. 5 77

byskupsstóll skyldi vera i Niöarósi at Kristskirkju, þar er Óláfr
konungr inn helgi hvilir, en áÖr hçföu ljóðbyskupar einir verit i
Nóregi. Karöinálinn kom þvi viö, at engi maör skyldi meö vápnum fara i
kaupstçöum at ósekju, nema xii. menn þeir, er fylgö áttu meö konungi.
Hann bætti at mçrgu sið manna i 5 Nóregi, meðan hann var þar i landi.
Eigi hefir sá maör komit í Nóreg útlendr, er allir menn mæti jafnmikils
eöa jafnmiklu mætti ráöa viö alþýðu sem hann. Hann fór suör siöan með
miklar vingjafir ok lézk ofvalt mundu vera inn mesti vinr Norömanna. En
er hann kom suör til Rúmaborgar, þá andaÖisk 10 bráöliga pávinn, sá er
áör var, en allr Rúmaborgar-lýör vildi taka Nikolaúm til páva; þá var
hann vigðr til páva með nafni Adríánús. Svá segja þeir menn, er um hans
daga kómu til Rúmaborgar, at aldri åtti hann svá skylt ørendi viö aöra
menn, at eigi mælti hann viö Norömenn fyrst ofvalt, er þeir vildu hafa
15 mål hans. Hann var eigi lengi pávi, ok er hann kallaÖr heilagr.

K. 24. Jartegnir öláfs konungs.

Á dpgum þeira sona Haraldz gilla varö atburðr, at maör er Haldórr
nefndr, er varö fyrir Vinöum, ok tóku þeir hann ok veittu honum
meizlur, skáru kverkrnar ok drógu þar út tunguna 20 ok skáru af i
tungurótunum. Siöan sótti hann til ins helga Öláfs konungs, rendi
hugnum fastliga til þess helga mannz ok baö mjçk grátandi Óláf konung
ljå sér måls ok heilsu. Pvi næst fekk hann mål ok miskunn af þessum
góöa konungi ok gerðisk þegar hans þjónostumaör um alla sina lífdaga ok
varö dýrligr 25 maÖr ok trúfastr. Pessi jartegn varö hálfum mánuöi
fyrir Öláfs-messu ina síöarri, á þeim degi, er Níkolás karÖináli varö
landfastr.

K. 25. Jartegnir Óláfs konungs viö Ríkarð prest.

Brœör ii. váru á Uplçndum, kynstórir menn ok fjáðir vel, 30 synir
Gothorms grábaröz, Einarr ok Andrés, móöurbrœör Siguröar konungs
Haraldzsonar, áttu þar óðal ok eignir allar. Systur áttu þeir friöa
heldr at yfirsýn, en eigi þó til forsjálá viÖ vándra manna oröi, sem
siöan reyndisk. Haföi hon bliölæti mikit viÖ prest einn enskan, er
Rikarör hét, er þar var heimilis- 35 vistum meÖ brceörum hennar, ok
geröi hon honum mart i vilö ok opt mikit gagn fyrir sakir góövilja. Pat
bar eigi betr at, en um konu þá fór ok flaug ferligt orö; siöan er þat
var á588

málreið komit, þá hugÖu þat allir menn á hendr prestinum ok svá brœðr
hennar; þegar þeir uröu þess varir, þá létu þeir hann líkligstan til
fyrir alþýðu í þeiri miklu blíðu, er þeira varö á meðal. Varb þeim
siðan mikill ófarnaðr, sem eigi var ørvænt, 5 er þeir þpgbu um leyndri
vél ok létu ekki á sér finna. En um dag nçkkurn kçllubu þeir prestinn
til sin; hann varbi enskis af þeim nema góbs eins; teygðu hann heiman
meö sér ok kváöusk fara skyldu i annat heraö at sýsla þar nçkkut, þat
er þeir þurptu, ok báöu hann fylgja sjer; hçföu meö sér heimamann sinn,
er io vissi þessi ráö meö þeim. Fóru þeir á skipi eptir vatni þvi, er
Rçnd heitir, ok fram með vatsstrçndinni ok lendu viö nes þat, er
Skiptisandr heitir; þeir gengu þar á land upp ok léku stund nçkkura. Pá
fóru þeir i nçkkurn leyndan staö, þá báðu þeir verkmanninn ljósta hann
øxarhamarshçgg. Hann sló prest, svá 15 at hann lá i svima; en er hann
vitkaöisk, mælti hann: »hvi skal nú svá hart viö mik leika?«. Peir
svçruöu: »þótt engi segi þér, þá skaltu nú finna, hvat þú hefir gçrt« —
báru siöan sakir á hendr honum. Hann synjaöi ok mælti, baö guö skipta
milli þeira ok inn helga Óláf konung. Siöan brutu þeir sundr fótlegg
hans; 20 þá drógu þeir hann milli sin til skogår ok bundu hendr hans á
bak aptr; siöan lçgöu þeir strengi at hçföi honum ok þilju undir heröar
ok hçfuöit ok settu i sneril ok snøru at strenginn. Pá tók Einarr hæl
ok setti á augat presti, ok þjónn hans stóö yfir ok laust á meö øxi ok
hleypði út auganu, svá at þegar 25 stçkk niðr á kampinn; en þá setti
hann hælinn á annat augat ok mælti viö þjóninn: »ljóstu mun kyrrara«.
Hann gerði svá; þá skauzk hællinn af augasteininum ok sleit frá honum
hvarminn. Siöan tók Einarr hvarminn meö hendi sinni ok helt af upp ok
så, at augasteinninn var þar. Pá setti hann hælinn viö kinnina 30 ut,
en þjónninn laust þá, ok sprakk augasteinninn á kinnarbeinit niör, þar
er þat var hæst. Siöan opnuöu þeir munn hans ok tóku tunguna ok drógu
ut ok skáru af, en siöan leystu þeir hendr hans ok hçfuö. Pegar er hann
vitkaöisk, þá varö honum þat fyrir, at hann lagöi augasteinana upp viö
brýnnar i stab 35 sinn ok helt hann þar at báðum hçndum, sem hann
mátti; en þá báru þeir hann til skips ok fóru til bœjar þess, er heitir
á Sæheimruö, ok lendu þar; þeir sendu mann til bcejarins at segja, at
prestr lá þar at skipi á strçndu. Meöan sá maör var upp farinn, er
sendr var, þá spuröu þeir, ef prestr mætti mæla, en 40 hann blaöraöi
tungunni ok vildi viö leita at mæla. Pá mæltiING. SIG.

Einarr við bróður sinn: »ef hann réttisk viö ok groer fyrir
tungustúfinn, þá kømr mér þat i hug, at hann myni mæla«. Siðan klipÖu
þeir tungustúfinn með tçng ok toguöu ok skáru ty svar þaðan frå ok i
tungurótunum it þriðja sinn ok létu hann þar liggja hálfdauðan.
Húsfreyja þar á bœnum var fatoek, en 5 þó fór hon þegar ok dóttir
hennar meö henni ok báru hann heim til húss i mçtlum sinum; síðan fóru
þær eptir presti; en er hann kom þangat, þá batt hann sár hans çll, ok
leituðu þau honum hœgenda, slíkra sem þau máttu. Hann lá þá, inn såri
prestr, aumliga búinn, vilnaöisk jafnan guös miskunnar ok tortryggöi 10
þat aldri, bað guð mállauss með hugrenningum ok sútfullu hjarta, þvi
ç>llu traustara, er hann var sjúkari, ok rendi huginum til þess milda
konungs, Öláfs ins helga, guðs dýrlings, ok hafði hann áðr heyrt mart
sagt frá hans dýrðarverkum ok trúði þvi çllu hvatara á hann af çllu
hjarta til alirar hjálpar i sinum 15 nauöum. En er hann lá þar lami at
çllu megni numinn, þá grét hann sårliga ok stunði, bað með sáru brjósti
þann dýrling, Óláf konung, duga sér. En eptir miðja nótt þá sofnaði
prestr inn sári; þá þóttisk hann sjá mann gçfugligan koma til sin ok
mæla viö sik: »illa ertu nu leikinn, RikarÖr félagi; sé ek, at 20 eigi
er nú máttrinn mikill«. Hann þóttisk sanna þat. Pá mælti sá viÖ hann:
»miskunnar ertu þurfi«. Prestr segir: »ek þyrpta miskunnar guös
almáttigs ok ins helga óláfs konungs«. Hann segir: »þú skalt hafa ok«.
Pvi næst tók hann tungustúfinn ok heimti svá hart, at prestinum varö
sårt viö; því næst strauk 25 hann hendi sinni um augu honum ok um bein,
svá um aöra limi, er sárir váru. Pá spuröi prestrinn, hverr þar væri.
Hann leit viö honum ok mælti: »Óláfr er hér noröan ór Prándheimi« — en
siöan hvarf hann i brot, en prestr vaknaöi alheill ok þegar tók hann at
mæla — »sæll em ek, segir hann, guöi J}çkk ok inum 30 helga Óláfi
konungi; hann hefir græddan mik. En sva hçrmuliga sem ek var áðr
leikinn« — svá bráöar bætr fekk hann allrar þeirar óhamingju, ok svá
þótti honum, sem hann hefði hvárki orðit sárr né sjúkr, tungan heil,
augun bæöi i lag komin, bein-brotin gróin ok çll çnnur sár gróin eöa
verklaus, fengit ina beztu 35 heilsu, en til jarteina var, at augu hans
hçföu verit út stungin, þá grøri çrr hvitt á hvarmi hvárum tveggja, til
þess at sjá mætti dýrÖ þess ins gçfga konungs at þeim manni, er svá var
aumliga búinn.300

K. 26. Ingi konungr ok Sigurbr konungr áttu þing i Hólmi.

Eysteinn ok Sigurbr hçfbu verit ósáttir fvrir þá sçk, at Sigurbr
konungr hafbi vegit hirbmann Eysteins konungs, Harald inn vikverska, er
hús åtti i Bjçrgyn, ok annan Jón prest tábarÖ, 5 son Bjarna
Sigurbarsonar. Fyrir þá sçk lçgbu þeir meb sér sættarstefnu um vetrinn
á Uplçndum. Peir sátu lengi ii. á máli, en þat kom upp ór hjali þeira,
at þeir skyldu hittask i Bjçrgyn allir bræbr eptir um sumarit; þat
fylgbi þvi máli, at þeir vildu, at Ingi konungr hefbi bú ii. eba iii.
ok sva mikil çnnur aubcefi, 10 at hann hefbi xxx. manna meö sér, ok
lézk þykkja hann eigi hafa heilsu til at vera konungr. Ingi ok
Grégóriús spurbu þessi tibendi ok fóru til Bjçrgynjar ok fjçlmentu
mjçk. Sigurbr kom litlu sibarr, ok hafbi hann lib sýnu minna. Pá hçfbu
þeir Ingi ok Sigurbr verit xix. vetr konungar yfir Nóregi. Eysteinn var
15 seinni austan ór Vikinni en þeir norban. På lét Ingi konungr blåsa
til þings i Hólm, ok koma þeir þar Sigurbr ok Ingi konungr ok fjçlmenni
mikit. Grégóríús hafbi ii. skip, ok vel lxxxx. manna, er hann fekk
allar vistir; hann helt betr húskarla sina en abrir menn lendir, þvíat
hann drakk aldri svá i skytningum, 20 at eigi drykki húskarlar hans
allir meb honum. Hann gekk meb hjálm gullrobinn á þingit, ok alt hans
lib var hjálmat. Ingi konungr stób upp ok segir mçnnum frå, hvat hann
hafbi spurt, hvernug bræbr hans vildu vib hann skipa, ok bab sér libs,
en alþýba manna gerbi góban róm at máli hans ok létusk honum 25 vilja
fylgja.

K. 27. Frá Grégóríó Dagssyni.

Pá stób Sigurbr konungr upp ok talar, segir þat ósatt, er Ingi kendi
þeim, kvab Grégóríúm slikt upp setja, ok kvab eigi skyldu langt til, at
sá fundr þeira skyldi verba, ef hann mætti 30 rába, at hann myndi
steypa hjálminum þeim inum gullrobna, ok lauk svá sinu máli, at hann
kvab þá eigi lengi ganga bába. Grégóriús svarar, kvazk þat ætla, at
hann þyrpti litt at fýsask þess, ok lézk vib því búinn. Fám dçgum
sibarr var veginn húskarl Grégórii úti á stræti, ok vá húskarl Sigurbar
konungs. 35 Pá vildi Grégóriús ganga at þeim Sigurbi konungi, en Ingi
konungr latti ok mart annarra manna. En er Ingiribr, móbir Inga
konungs, gekk frå aptansçng, þá kom hon at, þar er veginn var Sigurbr
skrúbhyrna; hann var hirbmabr Inga konungs okING. SIG.

var gamall ok haföi mçrgum konungum á hçndum verit; en þeir hçfbu vegit
hann menn Sigurbar konungs, Hallvarbr Gunnarsson ok Sigurbr, sonr
Eysteins trafala, ok kendu menn rábin Sigurbi konungi. På gekk hon
þegar til Inga konungs ok segir honum, kvab hann lengi mundu litinn
konung, ef hann 5 vildi ekki at fcerask, þótt hirbmenn hans væri
drepnir, annarr at çbrum, svá sem svin. Konungr reiddisk vib åtçlur
hennar, ok er þau hnipbusk vib, kom Grégóríús inn gangandi, hjálmabr ok
brynjabr, bab konung eigi reibask, kvab hana satt mæla — »en ek em hér
kominn til libs vib þik, ef þú vilt veita Sigurbi ro konungi atgçngu,
ok hér er meirr en c. manna ut i garbinum, húskarla minna, hjálmabir ok
brynjabir, ok munu vér þaöan at þeim soekja, er çbrum þykkir verst«. En
flestir lçttu ok kvábu Sigurb mundu vil ja bœta óhapp sitt. En er hann
så, at letjask myndi, mælti Grégóríús vib Inga konung: »sva blebja þeir
af 15 þér, drápu minn húskarl fyrir skçmmu, en nú hirbmann þinn, en
þeir mundu vil ja veiba mik eba annan lendan mann, þann er þeim þykkir
þér mest afniám at vera, en þeir sjå, at þú foerisk ekki at, en taka
þik af konungdóminum, eptir þat er vinir þínir eru teknir. Nu hverngan
veg sem abrir lendir menn þínir 20 vil ja, þá vil ek eigi biba
nauthçggsins, ok skulu vit Sigurbr kaupa saman þessa nótt, at þvi
kaupi, sem þá má verba; en þat er bæbi, at þú ert illa at tekinn fyrir
vanheilsu sakir, enda ætla ek litinn viljann at halda vini þína; en ek
em nú albúinn at ganga til fundar vib Sigurb heban, þviat hér er merki
mitt úti«. 25 Ingi konungr stób upp ok kallabi til klæba sinna, bab
hvern mann búask, er honum vildi fylgja, ok kvab ekki tjá at let ja
sik, lézk lengi hafa undan ært, lét þá verba sverfa til ståls meb þeim.

K. 28. Fall Sigurbar konungs.

Sigurbr konungr drakk i garbi Sigribar sætu ok bjósk vib 30 ok ætlabi,
at ekki myndi af atgçngunni verba. Siban gengu þeir at garbinum, Ingi
konungr ofan frá smibabúbum, Arni kon-ungsmágr útan frá Sandbrú, Áslákr
Erlendzson ór garbi sínum, en Grégóríús af strætinu, ok þótti þaban
verst. Peir Sigurbr skutu mjçk ór loptgluggum ok brutu ofna ok báru
grjótit á 35 þá. Peir Grégóriús brutu upp garbzhlibit, ok feil þar
Einarr, sonr Laxapáls, i hlibinu af libi Sigurbar konungs ok Hallvarbr
Gunnarsson; hann var skotinn i loptit inn, ok harmabi hann engi mabr.
Peir hjoggu húsin, ok gekk lib Sigurbar af hendi592 HEIMSKRINGLA

honum til griöa. Pá gekk Sigurör á loptit eitt ok vildi beiöa sér
hljóös, en hann haföi gullroöinn skjçld, ok kendu menn hann ok vildu
eigi hlýöa honum; menn skutu at honum, svá sem i drifu sæi, ok mátti
hann eigi þar vera. En þá er liöit var gengit 5 af hendi honum ok menn
hjoggu húsit mjçk, þá gekk hann út, Pórör húsfreyja meö honum, hirömaör
hans, vikverskr maör, ok vildu þannug, sem Ingi konungr var fyrir, ok
kallaöi Sigurör á Inga, bróöur sinn, at hann skyldi selja honum griö;
en þeir váru þegar hçggnir báöir, Pórör húsfreyja meö orölofi miklu. io
Par feil mart manna, þótt ek nefna fátt, af liöi Siguröar, ok svá af
Inga liöi, en iv. menn af Grégóriús liöi ok sva þeir, er meÖ hvárigum
váru, ok uröu þeir fyrir skotum á bryggjum niöri eÖa á skipum úti. Peir
bçröusk xiiii. nóttum fyrir Jónsmessu baptista, en þat var fçstudagr.
Sigurör konungr var jaröaör 15 at Kristskirkju inni fornu i Hólmi út.
Ingi konungr gaf Grégórió skip þat, er Sigurör konungr haföi átt. En
tveim nóttum eöa þrimr siöarr kom Eysteinn konungr austan meö xxx.
skipa ok haföi þar Håkon bróöurson sinn i ferö meö sér ok fór eigi til
Bjçrgynjar ok dvalöisk i Flóruvágum, en menn fóru i meÖal 20 ok vildu
sætta þá; en Grégóríús vildi, at þeir legöi út at þeim, ok kvaö eigi
siöarr betra, kvazk hann mundu vera hçföingi at því — »en þú, konungr,
far eigi; er nú eigi vant liös til«. En margir lçttu, ok tóksk af þvi
eigi ferÖin. Eysteinn konungr fór austr i Vikina, en Ingi konungr norör
i Prándheim, 25 ok váru þeir þá sáttir at kalla ok hittusk eigi
sjálfir.

K. 29. Frá Grégóríó Dagssyni.

Grégóriús Dagsson fór austr litlu siöarr en Eysteinn konungr ok var
uppi á Hçfundi á Bratsbergi at búi sínu. Eysteinn konungr var inn i
ósló ok lét draga skip sin meirr en ii. vikur 30 sjávar at isi, þvíat
islçg váru mikil inn i Vikinni. Hann fór upp á Hçfund ok vildi taka
Grégóríúm, en hann varö varr viö ok fór undan upp á Pelamçrk meö xc.
manna ok þar norör um fjall ok kom ofan i Haröangri ok fór siöan i Eöni
til Stuölu; þar åtti Erlingr skakki bú, en hann var farinn norör til 35
Bjçrgynjar, en Kristin, kona hans, dóttir Siguröar konungs, var heima
ok bauö Grégóríó slikt, er hann vildi hafa þaöan. Fekk Grégóríús þar
góÖar viÖtçkur; hann haföi langskip þaðan, er Erlingr åtti, ok alt þat,
er hann þurpti. Grégóríús þakkaði henni vel ok lét henni hafa oröit
stórmannliga, sem ván var atING. SIG. 5 77

Peir fóru siöan til Bjçrgvnjar ok funnu Erling, ok þótti honum hon vel
hafa gç>rt.

K. 30. Sætt Inga konungs ok Eysteins konungs.

Siöan fór Grégóriús Dagsson norör til kaupangs ok kom þar fyrir jól.
Ingi konungr varö inn fegnasti honum ok baö 5 hann hafa slikt alt af
sinni eign, sem hann vildi. Eysteinn konungr brendi bæ Grégórii ok hjó
búit; en naust þau, er Eysteinn konungr inn ellri haföi gera látit
norðr i kaupangi, er mestar gørsimar váru, þá váru brend um vetrinn ok
skip góð með, er Ingi konungr åtti, ok var þat verk it óvinsælsta, en
ráðin váru kend 10 Eysteini konungi ok Philippó Gyröarsyni, fóstbróöur
Siguröar konungs. Um sumarit eptir fór Ingi noröan ok geröisk inn,
fjçlmennasti, en Eysteinn konungr austan, ok samnaöi hann sér ok liöi.
Peir hittusk i Seleyjum fyrir noröan Liöandisnes, ok A ar Ingi konungr
miklu fjçlmennari; var viö sjálft, at þeir 15 mundu ber jask. Peir
sættusk, ok varö þat at sætt, at Eysteinn skyldi festa, at gjalda
hálfan v. tøg marka gullz; skyldi Ingi konungr hafa xxx. marka fyrir
þat, er Eysteinn haföi ráðit skipabrunanum ok svá naustanna, en þá
skyldi Philippús vera útlagr ok svá þeir allir, er at brennunni hçföu
verit, þar er 20 skipin váru brend; þeir menn skyldu ok vera útlagir,
er sannir váru at áverkum viö SigurÖ konung, þviat Eysteinn konungr
kendi þat Inga konungi, at hann heldi þá menn; en Grégóríús skyldi hafa
xv. merkr fyrir þat, er Eysteinn konungr brendi upp fyrir honum.
Eysteini konungi likaÖi illa ok þótti nauöungar- 25 sætt vera. Ingi
konungr fór austr i Vik frá stefnunni, en Eysteinn norör i Prándheim.
Siöan var Ingi konungr i Vikinni, en Eysteinn konungr norÖr, ok hittusk
þeir ekki; en þau ein fóru orö i milli, er ekki váru til sætta, ok svá
lét hvártveggi drepa vini annars, ok varö ekki af fégjaldinu af
Eysteins hendi; 3° kendi ok hvárr çörum, at ekki heldi þat ,er mælt
var. Ingi konungr ok þeir Grégóríús spçnÖu mjçk liö undan Eysteini
konungi, Bárö standala Brynjólfsson ok Símun skalp, son Hallkels huks,
ok mart annat lendra manna, Haldór Brynjólfsson ok Jón Hallkelsson. 35

K. 31. Frå Inga konungi ok Eysteini.

På er liönir váru ii. vetr frá falli Siguröar konungs, drógu konungar
her saman, Ingi austan ór landi ok fekk hann lxxx.

skipa, en Eysteinn konungr norÖan ok fekk hálfan v. tøg skipa. Pá haföi
hann dreka inn mikla, er Eysteinn konungr Magnús-son hafði látit gera,
ok hçföu þeir allfrítt liö ok mikit. Ingi konungr lå skipum sinum suör
viö Mostr, en Eysteinn konungr 5 litlu noröarr i Grceningasundi.
Eysteinn sendi suör til Inga Áslák unga Jonsson ok Árna sturlu
Sæbjarnarson; þeir hçföu eitt skip. En er Inga menn kendu þá, lçgöu
þeir at þeim ok drápu mart manna af þeim, tóku skipit ok alt þat, er á
var, ok hvert fat þeira. En Áslákr ok Arni ok nçkkurir menn meö þeim i
o kómusk á land upp ok fóru til fundar viö Eystein konung ok segja
honum, hvernug Ingi konungr heföi fagnat þeim. Eysteinn konungr haföi
þá húsþing ok segir mçnnum, hvern ófrið þeir Ingi vildu gera, ok baÖ
liÖsmenn, at þeir skyldu honum fylgja

— »ok hçfum vér liÖ svá mikit ok gott, at ek vil hvergi undan 15 flýja,
ef þér viliö fylgja mér«. En engi varö rómr at máli hans.

Hallkell húkr var þar, en synir hans báðir meö Inga, Simun ok Jon.
Hallkell svaraöi, svá at mjçk margir heyröu: »fylgi gullkistur þinar
þér nú ok veri land þitt«.

K. 32. Dráp Eysteins konungs. 20 Um nóttina eptir røru þeir i brot
mçrgum skipum á laun, sumir til lags viö Inga konung, sumir til
Bjçrgynjar, sumir i Fjçröu inn. En at morni, er lýst var, þá var
konungr x skipum einum eptir; þá lét hann þar eptir dreka inn mikla,
þviat hann var þungr undir árum, ok fleiri skipin, ok hjoggu drekann
mjçk, 25 ok svá hjoggu þeir niör mungát sitt ok alt þat, er þeir máttu
eigi meö sér hafa, spiltu þeir. Eysteinn konungr gekk á skip Endriöa
Jónssonar mçrnefs, ok fóru þeir norÖr ok inn i Sogn ok þaöan it øfra
austr til Vikr. Ingi konungr tók skipin ok fór austr it ýtra i Vikina.
En fyrir austan Fold þá var þar Eysteinn 30 ok haföi nær ddcc. manna.
Pá sá þeir skipaliö Inga konungs ok þóttusk eigi liö viö hafa ok hljópu
á skog undan; þá flýÖi á sinn veg hvat, svá at konungr var viö annan
mann. Peir Ingi uröu varir viö farar Eysteins ok svá þat, at hann var
fámeðr; þeir fóru at leita hans. Símun skálpr hitti hann, er hann gekk
undan 35 hrisrunni einum at þeim. Simun heilsaöi honum — »heill
lávarör« segir hann. Konungr segir: »vetka ek nema þú þykkisk nú minn
lávarör« segir hann. »Er nú sem gerisk« segir Simun. Konungr bað, at
hann skyldi honum undan skjota, kvaö honum þat byr ja

— »þvíat lengi hefir með okr vel verit, þótt nú sé annan veg«.Símun
kvað þá ekki mundu af þvi veröa. Konungr baö, at hann skyldi hlýöa
messu áör, ok þat var. Siöan lagöisk hann niör á grúfu ok breiddi hendr
frá sér út ok baö sik hçggva i kross á milli heröanna, kvaö þá skyldu
revna, hvárt hann myndi þola járn eöa eigi, sem þeir hçföu sagt
lagsmenn Inga. Simun mælti viö þann, er hçggva skyldi, baö hann til
ráöa, kvaö konung hølzti lengi hafa kropit þar um lyng; hann var þá
hçggvinn ok þótti veröa viö prúöliga. Lik hans var flutt til Fors, en
fyrir sunnan kirkju undir brekkunni var lik hans nátsætt. Eysteinn
konungr var jaröaör at Forskirkju, ok er leg hans á miöju kirkjugólfi
ok breiddr yfir kçgurr, ok kalla menn hann helgan. Par sem hann var
hçggvinn ok blóð hans kom á jçrö, spratt upp brunnr, en annarr þar
undir brekkunni, sem lik hans var náttsætt; af hváru tveggja því vatni
þykkjask margir menn bót hafa fengit. Pat er sçgn Vikverja, at margar
jartegnir yröi at leiöi Eysteins konungs, áðr óvinir hans steypöi á
leiöit hundzsoöi. Simun skálpr var it mesta óþokkaör af verki þessu, ok
var þat alþýðu-mál, en sumir segja, þá er Eysteinn konungr var
handtekinn, at Simun sendi mann til fundar viö Inga konung, en konungr
baö Eystein eigi koma i augsýn sér; svá hefir Sverrir konungr rita
látit, en þannug segir Einarr Skúlason: 228. Mun, sås moröi vanöisk siö
af slikum rçöum margillr ok sveik stilli, Simun skalpr of hjalpask.

*

                       Uphaf Hákonar herðibreiðs

Uphaf Hákonar herðibreiðs.

K. I.

Hákon konungr, sonr Sigurðar konungs, var tekinn til hçfðingja yfir
flokk þann, er áör haföi fylgt Eysteini konungi, ok gáfu flokksmenn
honum konungsnafn; þá var hann x. vetra. 5 Par váru þá meö honum
Sigurðr, sonr Hallvarðz hçldz af Reyri, ok þeir Andréás ok Qnundr,
fóstbrœör Hákonar, Simunarsynir, ok mart annarra hçföingja ok vina
Eysteins konungs ok Siguröar konungs. Peir fóru fyrst upp á Gautland.
Ingi konungr kastaöi sinni eigu á þat alt, er þeir áttu i Nóregi, ok o
geröi þá útlaga. Ingi konungr fór norör i Vikina ok var þar, en stundum
norör i landi. Grégóriús var i Konungahellu viö háskann ok varöi þar
landit.

K. 2. Frá Grégórió Dagssyni.

Eptir um sumarit kómu þeir Håkon ofan af Gautlandi ok 5 fóru til
Konungahellu ok hçföu allmikit liö ok fritt. Grégóriús var þar i býnum
ok stefndi þing fjçlment viö boendr ok býjar-menn ok kraföi sér liös;
honum þóttu menn litt ræraa ok lézk hann illa trúa þeim. Hann fór i
brot tveim skipum ok inn í Vikina ok var allóglaör; hann ætlaöi til
fundar viö Inga kon-o ung; hann haföi spurt, at Ingi konungr fór viö
her mikinn norÖan um Vikina. En er Grégóriús var skamt norör kominn, þá
mætti hann þeim Simuni skálp ok Haldóri Brynjólfssyni ok Gyrði
Ámundasyni, fóstbróöur Inga konungs. Grégóriús varö þeim feginn mjçk;
hann hvarf þá aptr, ok þeir allir samt, ok 5 hçföu xi. skip. En er þeir
røru upp til Konungahellu, þá hçföu þeir Håkon þing fyrir útan býinn ok
sá fçr þeira. Pá mælti Sigurör af Reyri: »nú er Grégóriús feigr, er
hann ferr i hendr css meö få liöi«. Grégóriús lagÖi at landi gagnvart
bvnum, ok vildi biöa Inga konungs, þvíat hans var ván, en hann komHAK.

eigi. Håkon konungr bjósk við i býnum ok lét Porljót skaufuskalla vera
hçföingja i liði þvi, er var á kaupskipum þeim, er flutu fyrir bænum,
hann var vikingr ok ránsmaðr; en Håkon ok Sigurör ok allr herrinn var i
býnum ok fylkÖu á bryggjunum. Allir menn hçföu þar gengit undir Håkon.
-

K. 3. Flótti Hákonar.

Peir Grégóriús røru upp eptir ánni ok létu hefja skipin ofan fyrir
straumi at þeim Porljóti. Peir skutusk á um hriö, þar til er Porljótr
hljóp fyrir borö ok hans félagar, váru sumir drepnir, en sumir kómusk á
land. Pá røru þeir Grégóriús at bryggjum,i o ok þegar lét Grégóriús
skjóta upp bryggjum af sinu skipi undir fœtr þeim Hákonar mçnnum. Pá
feil sá maör, er merki hans bar, er hann ætlaöi til upgçngu; þá kvaddi
Grégóriús til at taka upp merkit Hall, son Auöunar Hallzsonar; hann
geröi svá ok bar siöan merkit upp á bryggjur, en Grégóriús gekk þegar
eptir 15 honum ok skaut skildi fram yfir hçfuö honum. En þegar er
Grégóríús kom á bryggjurnar ok Hákonar menn kendu hann, þá hopuöu þeir,
ok gafsk rúmit þegar ii. vega. En er fieira kom iiöit upp af skipum, þá
sótti Grégóriús ok hans menn fram, en Hákonar menn hopuöu fyrst ok
runnu þvi næst upp i býinn, en 20 þeir Grégóriús fylgöu þeim ok ráku þá
tysvar upp ór bœnum ok drápu mart. Engi var fçr skçruligri en sú at
máli manna, er Grégóríús fór, fyrir þvi at Håkon haföi meirr en xl.
hundraöa manna, en Grégóríús eigi çll cccc. På mælti Grégóríús viö Hall
Auöunarson eptir orrostu: »margir menn þykki mér mjúkari i 25 sóknum en
þér Islendingar, þviat þér eruö óvanari en vér Nóregs-menn, en engir
þykkja mér vápndjarfari en þér«. Pá kom Ingi litlu siöarr ok lét drepa
marga menn, þá er viö Hákoni hçföu tekit, en suma lét hann fé gjalda,
en hann brendi býi fyrir sumum, en suma rak hann ór landi ok gerÖi þeim
mart ilt. Håkon 30 fór um vetrinn it øfra norör i Prándheim ok kom
fyrir páskir, ok tóku Prændir hann þar til konungs at hafa fçöurleifö
sina, þriöjung Nóregs viö Inga konung. Ingi var i Vikinni ok Grégóríús,
ok vildi Grégóríús fara norör at þeim, en margir lçttu, ok varö ekki ór
á þeim vetri. 35

K. 4. Dráp Gvröar ok HávarÖz.

Håkon fór norðan um várit ok haföi nær xxx. skipa. Vikverjar fóru af
liöi Hákonar meö viii. skipum ok herjuðu á598

Moer i hvára tveggju. Engi maðr munöi fyrr herj at hafa verit milli
kaupanganna. Jón, sonr Hallkels húks, samnaöi bóndaliði ok fór at þeim
ok tók Kolbein óða ok drap hvert barn af skipi hans; siöan leitaði hann
hinna ok hitti þá við vii. skipum, ok 5 bçröusk þeir, en Hallkell,
faöir hans, gerÖi eigi fara til móts viö hann, sem þeir hçföu mælt; þar
feil mart bónda góÖra, ok varö sárr sjálfr. Hákon fór suör til
Bjçrgynjar meö liöi sínu, ok er þeir kómu til Stjórnveltu, spurðu þeir,
at Ingi konungr var áðr austan kominn fyrir fám nóttum ok Grégóríús ti!
io Bjçrgynjar, ok þorðu þeir þá eigi þannug at halda. Peir siglðu suör
um Bjçrgyn it ýtra ok hittu þá iii. skipum lagsmenn Inga konungs, er
seinni hçfbu oröit austan. Par var Gyrðr Ámundason, fóstbróðir Inga
konungs, — hann åtti Gyriöi, systur Grégóríús, — en annarr Gyrör
lçgmaör Gunnhildarson, iii. 15 Hávarör kliningr. En Håkon lét drepa
Gyrö Ámundason ok annan Hávarö klining, en hann hafði Gyrð lçgmann meö
sér ok fór austr i Vikina.

K. 5. Frá råöa-gøröum.

En er Ingi konungr spuröi þat, þá fór hann austr eptir 20 þeim; þeir
hittusk austr i Elfi. Ingi konungr lagöi upp i ána eptir inni nøröri
kvisl ok geröi njósn fyrir sér um þá Håkon; en Ingi konungr lagöi at
landi út viö Hísing ok beiö þar njósnar-innar; ok er njósnarmenn kómu
aptr, þá gengu þeir til konungs ok segja, at þeir heföi sét liö Hákonar
konungs ok alla skipan 25 þeira, segja, at þeir lágu uppi viö stikin ok
hçföu tengt skutstafna sina upp i stikin; — »þeir hafa ii.
austrfararknçrru ok hafa þá lagt ýzt skipanna«; á knçrrunum váru
húnkastalar, ok svá frammi i stafni á báöum. En er þetta spuröi
konungr, hvern viðbúnaö þeir hçföu, þá lét hann blåsa til húsþings çllu
liöinu; 30 en er þings var kvatt ok sett, þá leitar konungr ráös viö
liö sitt ok kveör Grégóriús Dagsson ok Erling skakka, måg sinn, ok aöra
lenda menn ok skipstjórnarmenn ok segir allan umbúnað þeira Hákonar
manna . Grégóríús svaraöi fyrst ok birti sinn vil ja, segir svá:
»fundir várir Hákonar hafa at borizk nçkkurum 35 sinnum, ok hafa þeir
haft optast meira liö ok fengit þó minna hlut i várum skiptum. En nú
hçfum vér miklu meira liö, ok mun þat nú þykkja líkligt þeim mçnnum, er
fyrir skçmmu hafa mist fyrir þeim góöa frændr sina, at hér myni vel
bera til um hefnð, þviat þeir hafa lengi nú áör rekizk undan oss i
sumar;HAK. HERD.

hçfum vér þat opt mælt, ef þeir biöi vár, svá sem nú er sagt at vera
myni, at vér myndim hætta til fundar viö þá. Nú er þat at segja frá
mínu skaplyndi, at ek vil leggja til orrostu við þá, ef þat er eigi i
mot konungs vilja, þvíat ek ætla enn, sem fyrr hefir verit, at þeir
myni fyrir veröa låta, ef vér leggjum 5 skeleggliga at; mun ek þar til
leggja, er çörum þykkir torvellig-ast.« At rœöu Grégórii varö mikill
rómr ok létusk allir búnir at leggja til orrostu viö þá Håkon. Var þá
róit çllum skipunum upp eptir ánni, til þess er hvárir sá aðra; þá viku
þeir Ingi konungr af árstrauminum út undir eyna; åtti konungr þá tal 10
viö stýrimenn alla ok baö þá skipa til atlçgu ok kvaddi þá at Erling
skakka, segir, sem satt var, at engi var i því liöi vitrari maör ok
kænni i orrostu, þó at sumir væri enn meiri ákafamenn; veik konungr þá
enn ræöunni til fleiri lendra manna, nefndi suma á nafn, en lauk svá
rœöu sinni, at hann baö þat hvern 15 til leggja, er hann sa at ráði
gegndi, en síðan alla saman veröa á eitt sátta.

K. 6. Tala Erlings.

Erlingr skakki svaraÖi rœðu konungs: »skyldr em ek, konungr, at þegja
eigi viö rœöu yöarri; en ef þér viliö 20 forvitnask, hvat min råöagørö
mun vera, þá skal ek yör låta þat heyra. Pessi ætlan, er nú er sett, er
þvert frá minu skapi, þvíat ek kalla þetta vera ófœru, at berjask viö
þá at sva búnu, þótt vér hafim liÖ mikit ok fritt; ef vér skulum veita
þeim atlçgu ok róa á straum þenna i móti, þar er iii. menn eru i
hálfrými, 25 þá verör einn at róa, en annarr at hlifa þeim, hvat er þá
nema einn þriöjungr liÖs vårs myni til vera at berjask? Lizk mér svá,
sem óvigliga myni þeir komask viö orrostu, er viö árarnar eru ok bçkum
horfa viö óvinum sinum. Gefiö mér tómstund til låöagøröar, en ek heit
því þar i mot, at ek skal þat ráö þar til 30 finna, fyrr en iii. dagar
sé liönir, at hógligarr skulu vér viö komask at leggja á fund þeira«, —
ok fanzk þat mjçk i roeöu Erlings, at hann latti atlçgunnar, ok eigi at
siör eggjuðu margir aörir, ok kváöu þá Håkon mundu hlaupa á land upp
enn sem fyrr — »ok hçfum vér þá þeira ekki, segja þeir, en þeir hafa nú
35 litit liö, ok hçfum vér ráÖ þeira alt i hendi«. Grégóríús rœddi um
fám oröum ok sneiddi svá til, sem Erlingi gengi mjçk þat til, er hann
latti atlçgunnar, at hann vildi þau ráö ónýta, er Grégóriús lagöi til,
heldr en hitt, at hann kynni þetta gçrr at sjå en allir aörir. 40310

HEIMSKRINGLA

K. 7. Frá liöi Hákonar konungs.

Ingi konungr mælti þá til Erlings: »mágr, segir hann, nú viljum vér
þínum ráÖum fram fara, hvernug håtta skal atlçg-unni; en fyrir því, at
þess eru ráöamenninir fúsari, þá skulum 5 vér nú at þeim leggja i dag«.
På mælti Erlingr: »skútur allar ok léttiskip skulu róa út um eyna ok
upp ina eystri kvisl ok svá ofan at þeim ok freista, at þeir megi leysa
þá frå stikunum, en þá skulu vér róa stórskipunum neðan at þeim, ok
veit eigi, áÖr en reynt er, hvárt þeir leggja þvi betr at en ek, sem
þeir eru 10 óöari«. Petta ráð líkaöi çllum vel. Nes nçkkut gekk fram
milli þeira Hákonar, ok sá hvárgi skipin frá çörum. En er
skútna-herrinn røri ofan eptir ánni, þá sá þeir Hákon þat, en áðr hçföu
þeir verit á talí ok ráðit ráðum sinum; gátu sumir, at þeir Ingi
konungr mundu at leggja, en margir ætluðu, at þeir mundu eigi 15
treystask, er mjçk þótti seinkask atlagan, en þeir treystusk vel
viÖbúnaði sinum ok liöi. 1 þeira flokki var mart stórmenni; þar var
Sigurör af Revri ok þeir Simunar-synir ii.; þar var ok Níkolás
Skjaldvararson ok Eindriöi, sonr Jons mçrnefs, er þá var ágætastr maör
ok vinsælstr i Proendalçgum ; margir aörir váru þar 20 lendir menn ok
sveitarhçföingjar. En er þeir sá, at Inga menn røru mçrgum skipum ut
eptir ánni, þá hugöu þeir Håkon, at þeir Ingi mundu f ly j a vil ja, ok
hjoggu tengslin frá skipunum, gripu þá til ára ok røru eptir þeim ok
vildu reka þá. Skipin rendu skjótt fyrir straumi, ok er þau bar ofan
eptir ánni fyrir 25 nesit, er áÖr var milli, þá sá þeir, at meginliöit
Inga lå ut viö eyna Hising. Lagsmenn Inga sá þá, hvar skip Hákonar
fóru, ok hugöu, at þeir myndi at leggja; var þar þá þyss mikill ok
vápnabrak ok eggjan, ok lustu þeir upp herópi, en þeir Håkon snøru
skipum sinum at norörlandinu, ok er þar vikhvarf nçkkut, 30 ok kómusk
af strauminum. Peir bjoggusk þar um, báru upp á land skutfestar ok
snøru ut framstçfnum, ok tengÖu saman çll skipin, létu
austrfararknçrruna liggja út frá çÖrum skipum, annan fyrir ofan en
annan fyrir neöan, ok tengöu þá viö lang-skipin; en i miöjum flotanum
lå konungsskipit ok þar næst 35 Siguröar skip, en á annat borö konungs
skipinu lå Nikolas, en þar næst Endriöi Jonsson ; çll in smæri skip
lágu útarr meirr; þeir hçföu náliga çll hlaöit skip sin af grjóti ok
vápnum.HAK. HERD.

K. 8. Tala Siguröar.

Sigurör af Reyri talaÖi ok mælti svá: »þat er nú vænt at fram myni
koma, er oss hefir lengi heitit verit, at fundr várr Inga myndi verÖa;
hçfum vér nú ok mjçk lengi viö búizk, ok hafa margir várir félagar
stórt berkt um, at eigi myndi flýja 5 eða fálma fyrir Inga konungi eöa
Grégóríó, ok er nu gott at minnask þeira orÖa; en vér megum meö minna
trausti um þat ræöa, er fyrr hçfum oröit nçkkut tannsárir i várum
viörskiptum, ok er þat, sem hverr hefir heyrt, at vér hçfum mjçk opt
svaöilfçrum farit fyrir þeim; en eigi at siör er oss nauösvn at 10
verÖa viö sem mannligast ok standa sem fastast, þviat þann eigum vér
útveginn til þess, at vér mynim sigrinn hafa. En þótt vér hafim liö
nçkkuru færa, þá má þó auÖna ráða, hvárir gagn skulu hafa; er sú ván
bezt i váru máli, at guö veit, at vér mælum réttara. Ingi hefir áðr
hçggvit niör bræör sina ii.; en 15 þat er engum manni blint, hver jar
fçöurboetr hugöar eru Hákoni konungi, þær at hçggva hann niðr sem aÖra
frændr sina, ok mun þat sýnask þenna dag. Håkon beiddisk eigi meira frá
uphafi af Nóregi en þess þriÖjungs, er faöir hans haföi ått, ok var
honum þess varnat; en at minni viröing er Håkon betr til 20 kominn at
taka arf eptir Eystein, fçöurbroöur sinn, heldr en Ingi eöa Simun
skálpr eöa aörir þeir menn, er Eystein konung tóku af lifdçgum. Mçrgum
myndi sva litask, þeim er sálu sinni vildi þyrma ok heföi þvílikir
stórgloepir á hendr borizk sem Inga, at eigi myndi þora fyrir guöi at
kailask meö konungsnafni, ok 25 þat undrumk ek, er guö þolir honum þá
ofdirfö, ok þat mun guö vilja, at vér steypim honum. Berjumk vér
djarfliga, þvíat guö mun oss sigr gefa; en ef vér fçllum, þá mun guö
þat çmbuna oss viö margfçldum fagnaöi, ef hann lér vándum mçnnum valdz
at ganga yfir oss. Fari menn stilliliga ok felmti eigi, ef orrosta 3°
teksk; gæti hverr sin ok sinna sveitbúa, en guö allra vár«. Góðr rómr
var gçrr at máli Siguröar, ok hétu allir góðu um at veröa vel viö.
Håkon konungr gekk upp á austrfararknçrrinn, ok var þar sett skjaldborg
um hann, en merki hans var á langskipinu, því er hann haföi áðr á
verit. 35

K. 9. Frá liÖsmçnnum Inga konungs.

Nú er at segja frå Inga mçnnum, þá er þeir sá, at Hákonar menn bjoggusk
til orrostu, var þá ain ein milli þeira, þá geröu6o4

þeir hleypiskip út eptir liði sínu, því er brot hafði róit, at þeir
skyldi aptr snúa, en konungr ok annat liðit beið þeira ok skipuðu liöi
sinu til atlçgu. Pá tçluöu hçföingjar ok segja liöinu fyrir-ætlan sina,
þat fyrst, hver skipin skyldu næst liggja. Grégóríús 5 mælti: »vér
hçfum mikit lið ok fritt; nú er þat mitt ráð, at þér, konungr, verið
eigi i atlçgunni, þvíat þá er allz gætt, er yðar er, ok eigi veit, hvar
óskytja çr geigar. Peir hafa þann viðbúnað, at ór hunkçstulum á
kaupskipunum er borit grjót ok skot; þá er þeim lítlu óhættara, er
fjarran eru. Peir hafa lið eigi meira, io en þat er við várt hœfi
lendra manna at halda orrustu við þá. Ek mun leggja mitt skip at því
skipi þeira, er mest er; vænti ek enn, at skçmm raun sé at ber jask við
þá; svá hefir enn optast verit á várum fundum, þótt annan veg hafi
liðsmunr verit en nú er«. Petta líkaði çllum vel, er Grégóríús mælti,
at konungr 15 sjálfr væri eigi i orrostu. På mælti Erlingr skakki: »þvi
ráði vil ek fylgja, at þér, konungr, fariö eigi til orrostu; lizk mér
svá á viðbúnað þeira, sem vér mynim þurfa viðsjá at gjalda, ef vér
skulum eigi få mikit manntjón af þeim; þykki mér bezt um heilt at
binda. Sú råöagørö, er vér hçföum fyrr i dag, þá mæltu 20 þar margir i
mot því, er ek réð, ok sçgöu, at ek vilda eigi ber jask; en mér þykkir
oss nú hafa snúizk til mikilla hægenda, er þeir eru i brotu frá
stikunum; en nú er svá komit, at ek mun eigi letja at leggja til
orrostu, þvíat ek sé þat, er allir rnegu vita, hversu mikil nauðsvn á
er, at støkkva óaldarflokki 25 þessum er farit hefir um land alt meö
rån ok rifs, ok mætti menn eptir þat byggva land i friði ok þjóna einum
konungi, þeim er svá er góðr ok réttlátr, sem Ingi konungr er, ok hefir
þó lengi haft válk ok vendræði af ofsa ok ójafnaði frænda sinna, ok
borit brjóst fyrir allri alþýðu ok lagt sik i margfaldan háska til at
3° friba landit.« Mart talaöi Erlingr ok snjalt, ok enn fleiri
hçfbingjar, ok kom i sama stað niðr, at allir eggjuðu atlçgunnar. Peir
bibu þess, er alt kom saman lið þeira. Ingi konungr haföi þá Bœkisúðina
ok lét hann at been vina sinna, at hann lagði eigi til orrostu, ok lå
hann eptir viö eyna.

35 K. 10. Uphaf orrostu.

Nú er liöit var búit, þá greiÖa þeir atróðrinn, ok ljósta upp
hvárirtveggju herópi, tengðu þeir Inga menn ekki sin skip ok fóru ekki
samfast, þvíat þeir røru þveran hvern strauminn, ok sveif mjçk
stórskipum. Erlingr skakki lagði at skipi Hákonar kon-HAK. HERD.

ungs ok stakk stafni at milli ok Siguröar skips; tóksk þá orrosta; en
skip Grégóríús sveif upp á grunninn ok hallaöi mjçk, ok kómusk þeir i
fyrstu ekki viö atlçguna. En er Hákonar menn sá þat, þá lçgöu þeir til
ok sóttu at þeim, en skip Gregorius lå fyrir. Pá lagöi at Ivarr, sonr
Hákonar maga, ok sveif saman 5 lyptingunum. Ivarr krœkði( stafnljá um
Grégóríum, þar sem hann var mjóstr, ok hnykÖi at sér, ok hçrfaöi
Grégóríús at boröinu út, en léinn upp eptir siÖunni, ok var við sjálft,
at hann myndi krækja hann fyrir borð. Grégóríús varö litt sárr, þvíat
hann haföi spangabrynju. Ivarr kallaöi á hann ok kvaö hann 10 þykbyrt
hafa. Grégóríús segir, kvaö hann svá um búa, at þess þurpti viö, ok
gekk þó ekki af. På var viö sjálft, at þeir Grégóriús mundu veröa fyrir
borö at ganga, áðr en Áslákr ungi kom akkeri i skip þeira ok dró þá af
grunninu. På lagöi Grégóríús at skipi Ivars, ok áttusk þeir þá viö
langa hriö; var skip 15 Grégóríús meira ok fjçlmennara; feil mjçk liö á
Ivars skipi, en sumir hljópu fyrir borö. Ivarr varö sárr mjçk, svá at
hann var óvigr; en er skip hans var hroöit, þá lét Grégóríús flytja
hann til landz ok kom honum undan ok váru þeir vinir siöan.

K. 11. Flótti Hákonar konungs. 2o

En er Ingi konungr ok hans félagar så, at Grégóriús var á grunninu, þá
hét konungr á liðit, at þeir skyldu til róa; hann mælti: »þetta var it
ósnjallasta ráö, er vér skyldum hér eptir liggja, en vinir várir fóru
til bardaga; vér hçfum þat skip, er mest er ok bezt skipat i çllum
herinum; nú sé ek, at Grégóríó 25 er liös j^çrf, þeim manni, er ek á
bezt at launa, ok leggjum til bardaga sem haröast; er þat ok réttast,
at ek sjå i orrostu, þvíat ek vil sigrinn eignask, ef fæsk; en þótt ek
vissa fyrir, at várir menn mundu ósigr hafa, þá væri oss þó sá einn
til, at vera þar sem aörir eru várir menn, þvíat ek má ekki at færask,
ef missi 30 þeira manna, er brjóst eru ok rçskvastir eru ok lengi hafa
verit forstjórar fyrir mér ok minu riki« — baö setja upp merkin, ok var
svá gçrt ok røru þeir yfir ána. Pá var bardagi sem óöastr, ok fekk
konungr eigi rum til atlçgunnar; svá lágu skipin þr0ngt fyrir; þá lçgöu
þeir undir austrfararknçrruna; þar var borit á 35 þá ofan kesjur ok
pálstafir ok grjót svá stórt, at ekki helt viö, ok máttu þeir ekki vera
þar. En er liösmenn sá þat, at konungr \ar kominn, þá ruddu þeir fyrir
honum, ok lagöi hann þá at skipi Eindriöa Jónssonar. Pá eyddu Hákonar
menn smáskipin6o4

ok gengu upp á knçrruna, en sumir á land. Erlingr skakki ok hans menn
áttu harða sókn; hann var i fyrirrúmi; hann kallaöi á stafnbúa sina ok
bað þá ganga upp á konungsskipit; þeir svçruöu, at þar var eigi dælt ok
þar var járn á trjám fyrir.

5 Erlingr gekk fram i stafninn ok dvalðisk þar litla hriö, áðr en þeir
greiddu upgçngu á konungsskipit ok hruöu þat skip; tók þá at flýja allr
herrinn; eptir þat hljóp á kaf mart liöit ok mart flýöi, en allr
fjçlöinn komsk á land, svá sem Einarr Skúlason segir:

10 229. Margr feil maör af dreyrgu230. Mçrg flutu auð, á úrga marblakks
á kaf saxi (alm sveigöi lið) hjalma

(gnógt elði feksk gýgjar rauð flugu stçl, 1 striöri

glaum), råk ná fyr straumi; stafnblóöug skip móöu, elfr varö unda
gjálfri áðr á grund af grœöis

15 eitrkçld roðin heitu, gœöinga liö flœði,

vitnis feil meö vatni sveit varö i rym ritar

varmt çlör i men Karmtar. rýr Hákonar, dýrum. Einarr orti um Grégóríúm
Dagsson flokk þann, er kallaöar eru Elfarvisur. Ingi konungr gaf griö
Nikolási Skjaldvararsyni, þá 20 er skip hans var hroöit, ok gekk hann
þá til Inga konungs ok var meö honum siöan, meöan hann liföi. Eindriöi
Jonsson hijóp á skip Inga konungs, þá er hans skip var hroöit, ok baö
sér griöa; konungr vildi gefa honum griö, en sonr Hávarðz klinings
hljóp til ok hjó hann banahçgg, ok var þat verk mjçk lastat, 25 en hann
segir, at Eindriöi haföi ráðit drápi Hávaröz, fçöur sins; Eindriði var
mjçk harmaÖr ok þó mest i Prændalçgum. Par feil mart af liöi Hákonar,
en eigi fleiri hçföingjar; fått feil af Inga liöi, en mart var sårt.
Håkon flýði á land upp, en Ingi fór norör i Vikina sinu liöi; hann var
i Vikinni um vetrinn 3° ok Grégóríús. En er þeir kómu til Bjçrgynjar
frå orrostu menn Inga konungs, synir Ivars af Eldu, Bergljótr ok þeir
brœör, þá drápu þeir Níkolás skegg, er gjaldkeri haföi verit, ok fóru
siöan heim norör i Prándheim. Håkon konungr kom norör fyrir jól, en
Sigurör var stundum heima á Reyri. Grégóríús hafði tekit 35 honum griö
af Inga, at skyldi hafa eignir sinar allar, þvíat þeir Grégóriús ok
Sigurör váru náfrændr. Håkon konungr var i kaupangi um jólin, ok
bçröusk menn hans einn aptan um iólin i hiröstofunni snimma jólanna ok
hçföu vii. menn bana ok margir uröu sárir. En eptir inn viii. dag jóla
þá fóru þeir lags-40 menn Hákonar inn á Eldu, Álfr hroÖi, sonr óttars
birtings, okHAK. HERD. 605

nær lxxx. manna, ok kómu þar çnduröa nótt, þá er hinir váru diuknir, ok
lçgöu eld i stofuna, en þeir gengu út ok vçrÖusk; en þar feil
Berg-ljótr, sonr Ivars, ok Qgmundr, bróöir hans, ok mjçk mart manna.
Par hçföu verit nær xxx. manna inni. Um vetrinn i kaupangi norör
andaðisk Andrés Simunarson, fóstbróðir 5 Hákonar konungs, ok var it
mesta harmaör. Erlingr skakki ok menn Inga konungs, þeir er i Bjçrgyn
váru, létu sem þeir mundu fara norðr þá um vetrinn ok taka Håkon, ok
varö ekki af. Grégóríús sendi þau orð austan ór Konungahellu, ef hann
çæti jamnær sem þeir Erlingr, at hann myndi eigi sitja kyrr to i
Bjçrgyn, ef Håkon léti drepa vini Inga konungs i Prándheimi ok
logunauta þeira.

K. 12. Bardagi á bryggjum.

Ingi konungr ok Grégóríús fóru austan um várit til Biçrgynjar; en þegar
er Håkon spuröi þat ok þeir Sigurör, at Ingi var farinn ór Vikinni, þá
fóru þeir austr it øfra i Vikina. 15 En er þeir Ingi konungr kómu til
Bjçrgynjar, þá gerðisk ósætt milli Haldórs Brynjólfssonar ok Bjarnar
Nikolássonar, ok spuröi húskarl Bjarnar, hvi hinn væri svá bleikr, þá
er þeir mættusk á bryggjum niöri, en hann kvaö sér látit blóö. Eigi vi
Ida ek svá veröa viö blóðlátit fisbleikr sem þú ert«. »En ek 20 ætla,
kvaö hinn, at þú myndir verr viö veröa ok ódrengiligarr« — ok varö eigi
uphaf meira at en svá; þá óx orö af oröi, þar til er þeir deildu ok
bçröusk þvi næst. På var sagt Haldóri Brynjólfssyni, at húskarl hans
var særör á bryggjum; en Haldórr drakk þar hjá i garöinum; gekk hann þá
þangat til; en áör 25 váru þeir komnir húskarlar Bjarnar, ok þótti
Haldóri þeir ójafnt skilit hafa, ok stçkuöu þeir Bjarnar hüskçrlum ok
knúskuÖu þá. Pat var sagt Birni bukk, at Vikverjar bçröu húskarla hans
á bryggjum niöri. Pá tóku þeir Bjçrn vápn sin ok fóru til ok vildu
hefna sinna manna; uröu þá áverkar miklir. Pá var sagt 30 Grégórió, at
Haldórr, mágr hans, þurpti liös, ok húskarlar hans váru hçggnir niör á
stræti úti. Pá hljópu þeir Grégóriús i bryn jur sínar ok fóru til. Pá
spuröi Erlingr skakki, at Bjçrn, svsturson hans, baröisk viö þá Haldór
ok Grégóríúm á bryggjum inn ok honum var liös þprf; þá fór hann til
þannug ok var 35 allfjçlmennr ok baÖ menn veita sér liö, kvaö mçnnum
klæki i vera — »ef einn vikverskr maör skal yfir oss ganga hér i
frændhaga várum, ok mun oss þat æ ok æ uppi«. Par fellu xiiii.6o4

menn, ok hçföu ix. þegar bana, en v. çndubusk síðarr ór sårum en mart
varð sårt. Pá kómu Inga konungi orð, at þeir bçrbusk inn á bryggjum
Grégóriús ok Erlingr, ok fór hann til ok vildi skilja þá ok mátti engu
á orka, þviat þeir váru svá óbir hvárir-5 tveggju. Pá kallaði Grégóriús
á Inga konung, bað hann frá fara, kvab hann engu mundu mega á orka at
svá gçru, kvab hinn mestan geig, ef honum yrði nçkkut — »þviat eigi
kann vita, hverr så er, er eigi sparir óhapp við sik, ef hann þykkisk i
fœri komask«. På fór konungr i brot. En er þurru hlaup in io mestu, þá
gengu þeir Grégóriús upp til Nikoláskirkju, en þeir Erlingr eptir, ok
kçllubusk þá á. Siöan kom Ingi konungr i annat sinn ok sætti þá, ok
vildu þeir þá hvárirtveggju, at hann skipaði einn milli þeira. Pá
spurbu þeir, at Håkon var i Víkinni, ok fór Ingi konungr ok Grégóriús
austr, ok hçfbu mjçk mart 15 skipa. En er þeir kómu austr, þá stukku
þeir Håkon undan, ok varb engi orrosta. Fór þá Ingi konungr inn til
óslóar, en Grégóriús var i Konungahellu.

K. 13. Dráp Munáns.

Grégóríús spurbi til þeira Hákonar lítlu sibarr, þar sem 20 heita
Saurbýir, þat er uppi vib markirnar. Hann fór þangat ok kom um nótt ok
hugbi, at þeir Håkon ok Sigurbr mundti vera á inum meira býnum, ok
lçgbu þar eld í hús. Peir Hákon váru á inum minna bœnum, lçgbu þeir
til, þar er þeir sá eldinn, ok vildu duga hinum. Par feil Munán, sonr
Ála óskeyndz, bróbir 25 Sigurbar konungs, fçbur Hákonar; þeir Gregorius
drápu hann, þegar hann vildi duga þeim, er inni váru brendir; þeir
gengu ut, ok var þar mart manna drepit. Åsbjçrn jalda komsk af bænum,
hann var vikingr inn mesti, ok var sárr orbinn; en bóndi einn hitti
hann, ok bab Åsbjçrn, at bóndi skyldi hann 3° låta undan ganga, ok lézk
honum mundu gefa fé til. Bóndi lézk þat mundu gera, er hann var fúsari
til, lézk opt hafa gengit hræddr fyrir honum ok hjó hann banahçgg. Peir
Håkon ok Sigurbr kómusk undan, en mart var drepit lib þeira. Siban fór
Grégóríús austr til Konungahellu. Litlu sibarr fóru þeir Håkon 35 ok
Sigurbr til bús Haldórs Brynjólfssonar á Vettaland ok logbu eld i husin
ok brendu. Haldórr gekk út ok var hçggvinn þegar, ok húskarlar hans meb
honum; váru þeir drepnir nær xx. menn allz. Sigribr kona hans, systir
Grégórii, hana létu þeir ganga til skógar i brot i náttserk einum. Par
tóku þeir Åmunda, sonHAK. HERD. 607

Gyrðar Ámundasonar ok Gyriöar Dagsdóttur, systurson Grégórii, ok hçföu
meö sér; hann var þá v. vetra.

K. 14. Fall Grégóriús Dagssonar.

Grégóríús spurði þessi tiöendi, ok þótti honum mikit at; hann frétti
vandliga at, hvar þeir væri. Grégóríús fór ór Kon- 5 ungahellu ofarla
jólanna meö miklu liÖi, ok kómu þeir til Fors inn xiiii. dag jóla ok
váru þar um nóttina ok hafði þar óttu-sçng affaradag jólanna, ok var
honum lesit guðspjall eptir; þat var laugardag. Ok er þeir Grégóriús sá
liö Hákonar, þá sýndisk þeim lið þeira Hákonar miklu minna en sitt liö.
Á ein var i 10 milli þeira, er þeir hittusk; hon heitir Befja; iss var
illr å ánni, þviat flóð gekk undir isinn útan; þeir Håkon hçföu hçggnar
vakar á ánni ok mokat yfir siöan, svá at ekki mátti til sjå. På er
Grégóriús kom at ánni, mælti hann, lézk illr sýnask issinn kvaö þeim
þat ráö at fara til brúar, er litlu ofarr var á ánni. 15 Bóndaliðit
segir ok kváöusk eigi vita, hvi gegndi, er hann skyldi eigi þora at
soekja at þeim um isinn, eigi meira liö en þeir hçföu fyrir, létu is
fullgóöan ok kvazk hor f inaida þykkja. Gré-góriús svarar, kvaö sjaldan
hafa þess þurpt at frýja sér ailmjçk áræöis ok kvaö eigi enn þat
skyldu, baö þá fylgja vel ok standa 20 eigi å landi, ef hann gengr á
isinn, ok baö þeira ráð vera, at ganga á is vándan, en hann lézk ófúss
— »en þeygi vil ek sitja yör frýju« segir hann, ok baö bera merki sitt
fram; gekk hann þá út á isinn; en þegar er bóndaliðit fann, at issinn
var vandr, þá hvarf liöit aptr. Grégóriús lá i isnum, ok eigi mjçk;
hann 25 baö menn varask viö, en eigi gekk fleira eptir honum en nær XX.
menn, en annat liö hvarf aptr alt. Maör skaut at honum çr ór flokki
Hákonar ok laust undir kverk honum. Grégóríús feil þar ok xx. menn meö
honum, ok er þar nú lokit ævi hans. En þat var almæli, at hann hafi
verit mestr hçföingi lendra 30 manna i Nóregi i þeira manna minnum, er
þá váru uppi, ok bezt verit viö oss Islendinga, siöan er Eysteinn
konungr andaÖisk inn ellri. Lik Grégóríí var fœrt á Hçfund upp ok
grafit i Gimsey at nunnusetri, því er þar er. Par var þá Baugeiö
abbadis, systir Grégóríí. 35

K. 15. Frå Inga konungi.

Ármenn ii. fóru meö tiöendin at segja Inga konungi inn i Ösló; en er
þeir kómu þar, þá heimtu þeir konung á mál. Hann6o4

spuröi, hvat þeir segja tíðenda. »Fall Grégóríi Dagssonar« sçgÖu þeir.
»Hvi bar svá illa at?« segir konungr. Peir sçgÖu honum. Konungr svarar:
»þeir réðu þar þá, er verr kunnu«. Pat er svá sagt, at hann kunni því
svá illa, at hann grét sem 5 barn; en er þat gekk af honum, mælti hann
þetta: »ek vilda fara til fundar viö Grégóríúm, þegar ek spuröa dráp
Haldórs, þviat ek þóttumk vita, at Grégóríús myndi eigi sitja svá
lengi, at hann myndi eigi til hefndar ráöa; en þetta fólk lét, sem ekki
væri jamskylt sem jóladrykkja sjå ok eigi mætti henni bregða; io þviat
ek veit vist, ef ek væra þar, at annat tveggja myndi at meira ráöi fram
farit, eöa vit Grégóriús myndim fara til einnar gistingar báðir ella.
En þar er så maör farinn, er mér hefir beztr verit ok mest hefir
landinu haldit i hendr mér; en þat hugða ek til þessa, at skamt myndi
milli okkar verða. Nú skal 15 ek einn viö leggja, at fara til viö
Håkon, ok skal annat tveggja, at ek skal hafa bana, eöa stiga yfir þá
Håkon ella; en eigi er sliks mannz at hefndra, sem Grégóríús var, þótt
þeir komi allir fyrir«. Maör svarar, lét hann litt mundu þurfa at leita
þeira, kvaö þá þannug ætla til fundar hans. Kristin var þar i Ösló, 20
dóttir Siguröar konungs, bræörunga Inga konungs. Hann spuröi, at hon
ætlaöi ór bænum brot ok sendi henni orö ok spuröi. hvi hon vildi ór
bænum; en henni lézk agasamligt þykkja ok kvaö eigi kvinna vist þar
vera. Konungr baö, at hon skyldi eigi i brot fara — »meö því at vér
hafim gagn, sem ek ætla, þá 25 muntu hér vel haldin, en meö því at ek
falla, þá munu vinir minir eigi nå at búa um lik mitt, en þó skaltu
biöja, at þér sé lofat at búa um likit; máttu mér svá helzt launa þat,
er ek hefi verit vel viö þik«.

30 K. 16. Frå Inga konungi.

Blásíúsmessu at kveldi kom njósn Inga konungi, at Há-konar væri þá ván
til býjarins. Pá lét Ingi konungr blása liöinu upp ór bænum, ok var þar
þá skorat nær xl. hundraöa manna. Konungr lét vera fylkingina langa ok
eigi meirr en v. menn á 35 þykðina. Pá mæltu menn viö konung, at hann
skyldu eigi vera i orrostu, lézk þykkja mikil ábyrgö á honum — »ok veri
Ormr, bróðir þinn, hçiföingi fyrir liöinu«. Konungr segir: »þat ætla
ek, ef Grégóríús liföi ok væri hann hér nú, en ek væra fallinn ok
skyldi min hefna, at hann myndi eigi liggja i fylsknum okHAK. HERD.

myndi vera i orrostu sjálfr; en þótt ek sjá verr atskjótaðr fyrir
vanheilsu sçkum en hann var, þá skal ek eigi verr viljaÖr viö hann; ok
er engi ván, at ek muna eigi i orrostu vera«. Svá segja menn, at
Gunnhildr, er Simun hafði átt, fóstra Hákonar, léti sitja úti til sigrs
Hákoni; en þat vitraöi, at þeir skyldi 5 ber jask viö Inga um nótt, en
aldrigi um dag, kvað þá hlýöa mundu; en Pórdís skeggja er sú kona
nefnd, er sagt er at úti sat, en eigi veit ek sann á því. Simun skálpr
hann haföi gengit i býinn ok lagzk niör at sofa ok vaknaði viö herópit.
En er á leiö nóttina, kom njósn til Inga konungs; var honum sagt, at 10
þeir Håkon fóru þá útan á isinn, en iss lá alt frá býnum út til
Hgfuöeyjar.

K. 17. Tala Inga konungs.

Ingi konungr meö sinn her gekk þá út á isinn ok setti fylking sina
fyrir býinn. Var Simun skálpr i þann arminn, er ut vissi 15 til
Prælaborgar, en i þann arminn, er inn var fyrir Nunnusetr, var Guörøör
Suöreyja konungr, sonr Óláfs klinings, ok Jon, sonr Sveins
Bergþórssonar bukks. En er þeir Håkon kómu at fylking Inga konungs, þá
œpöu hvárirtveggju heróp. Peir Guörøör ok Jón báknuöu til þeira Hákonar
ok létu þá vita, hvar 20 þeir váru fyrir. Siöan snøru Hákonar menn þar
at, en þeir Guörøör flýöu þegar, ok myndi þat vera nær xv. hundruö
manna. En Jón ok mikil sveit meö honum hljópu i liö Hákonar ok barÖ-isk
meö þeim. Petta var sagt Inga konungi. Hann svarar svá: »mikit hefir
skilt vini mina; aldri myndi Grégóriús ivá fara, 25 meöan hann lifÖi«.
Pá mæltu menn, báðu konunginn, at hesti skyldi skjóta undir hann, ok
riÖi hann ór orrostu ok upp á Raumariki — »muntu þar fá gnógt liö þegar
i dag«. »Engi hugr er mér á því, segir konungr; opt hefi ek heyrt yðr
þat mæla, ok þykki mér satt, at litit lagöisk fyrir Eystein konung, 30
bróöur minn, siðan er hann lagöisk á flótta, ok var hann vel at sér
gç>rr um alla hluti, þá er konung friöa. Nú kann ek þat sjá við
vanheilendi mitt, hversu litit fyrir mik mun leggjask, ef ek tek þat
til, er honum skyldi svá mjgk vefjask, jammikit sem atferö okra skilöi
ok heilsu ok alt eljan. Ek var þá á annan 35 vetr, er ek var til
konungs tekinn i Noregi, en nu em ek vel XXV. Ek þykkjumk vandræöi ok
ábyrgÖir hafa meirr haft i konungdóminum, heldr en skemtan ok indæli;
ek hefi rnargar orrostur áttar, stundum meÖ meira liöi, stundum minna;
hefir

sú min gæfa mest verit, at ek hefi aldri å flotta komit; ráÖi guð lifi
minu, hversu langt vera skal, en aldri mun ek å flótta leggjask«.

K. 18. Fall Inga konungs.

En er þeir Jón ok hans félagar hçföu rofit fylking Inga konungs, þá
flýöu þeir ok margir, er þar hçföu næst staðit; ok skilðisk þá ok
riðlaöisk fylkingin, en er þeir Hákon sóttu þá fast — þá var ok komit
at dagan —, þá var sótt at merki Inga konungs; i þeiri hriö feil Ingi
konungr, en Ormr, bróðir hans, helt þá upp orrostu. Flýöi þá mart
fólkit upp i býinn. Ormr fór tysvar i býinn, siöan er konungr var
fallinn, ok eggjaÖi liöit, ok hvártveggja sinn gekk hann út á ísinn ok
helt upp orrostu. På sóttu þeir Håkon þann fylkingararminn, er Simun
skálpr var fyrir, ok i þeiri atgçngu feil af Inga liöi Guöbrandr
Skafhçggs-son, mágr konungs, en Simun skálpr ok Hallvarör hikri gengusk
å ok bçröusk með sveitir sinar ok ókusk út fyrir Prælaborg; i þeiri
hriö fellu þeir báðir Simun ok Hallvarör. Ormr konungs-bróðir fekk
allgott orÖ ok flýöi þó at lykÖum. Áör um vetrinn haföi Ormr fastnat
sér Rçgnu, dóttur Nikolás mása, er átt haföi Eysteinn konungr
Haraldzson, ok skyldi þá ganga at brullaupinu sunnudaginn eptir.
Blásíúsmessa var á frjádegi. Ormr flýöi á Sviþjóö til Magnús, bróöur
sins, er þá var þar konungr, en Rçgnvaldr var þar jarl, bróöir þeira;
þeir váru synir Ingiriöar ok Heinreks halta; hann var sonr Sveins
Sveinssonar Dana-konungs. Kristin konungsdóttir bjó um lik Inga
konungs, ok var hann lagör i steinvegginn i Hallvarðzkirkju útar frá
kór inum syöra megin; þá hafði hann verit konungr xxv. vetra. I þeiri
orrostu feil mart manna af hvárumtveggjum, en þó miklu fieira af Inga
liöi. Árni Fríreksson feil af Inga liöi; en þeir Hákonar menn tóku upp
brullaupsveizluna ok stórmikit hlutskipti annat.

K. 19. Frá Kristinu konungsdóttur.

Håkon konungr lagöi þá land alt undir sik ok skipaöi allar sýslur sinum
mçnnum ok svá kaupstaöi. Peir Håkon konungr ok hans menn hçföu stefnur
sinar i Hallvarözkirkju, er þeir réöu landráÖum. Kristin konungsdóttir
gaf fé til presti þeim, er kirkjulukla varöveitti, at hann leyndi manni
hennar i kirkjunni, svá at så mætti heyra hjal þeira Hákonar; en er hon
varö vçrHAK. HERD.

viö, hvat þeir réöu, sendi hon orÖ ti] Bjçrgynjar Erlingi skakka, bónda
sinum, þau at hann skyldi aldri trúa þeim.

K. 20. Jartegn Óláfs konungs.

Sá atburör varÖ á Stiklarstçöum i orrostu, sem fyrr var litat, at Óláfr
konungr kastaði frå sér sveröinu Hneiti, þá er 5 hann fekk sår. En einn
hverr maör, sænskr at ætt, haföi brotit sverÖ sitt, ok tók sá upp
sveröit Hneiti ok vá meö þvi. En så maör komsk brot ór bardaga ok fór
meö çörum flottamçnnum; kom hann fram i Sviþjóö ok fór heim til bús
sins. Haföi hann sverö þat um alla sina ævi, en siöan hans sonr, ok tók
hverr 10 eptir annan þeira frænda, ok fylgöi þat jafnan eign sverðzins,
at hverr sagöi çÖrum nafn sverözins ok svá þat, hvaöan þat var komit.
En þat var miklu siöarr á dçgum Kirjalax MiklagarÖz keisara, at þar
váru i garöi stórar sveitir Væringja; þá bar svá at á einu sumri, þá er
keisarinn var i herferÖ nçkkurri, ok lágu 15 þeir i herbúðum, Væringjar
heldu vçrÖ ok vçköu yfir konungi, lágu þeir á vçllunum fyrir útan
herbúöir; þeir skiptu nóttinni meö sér til vçku, en þeir, er áðr hçföu
vakat, lçgÖusk þá niör ok sváfu; þeir váru allir meö alvæpni. Pat var
siör þeira, þá er þeir lçgöusk til svefns, at hverr haföi hjálm á hçfÖi
ok skjçld 20 yfir sér ok sverö undir hçföi, ok skyldi leggja hcegri
hçnd á meöalkafla. Einn hverr þeira félaga, så er hlotit haföi vçrö inn
øfsta hluta nætr, þá vaknaöi hann i dagan; þá var sverö hans i brotu ;
en er hann leitaöi, þá sá hann sveröit, hvar lá á vellinum langt frá
honum. Hann stóö upp ok tók sveröit, ætlaöi hann, 25 at félagar hans,
þeir er vakat hçföu, mundu hafa gçrt til spots at véla frá honum
sveröit; þess synjuöu þeir fyrir sik. Slikir atburÖir urðu þrjár nætr.
På undraöisk hann mjçk sjálfr ok sva aörir, þeir er þetta sá eöa
heyröu, ok spuröu menn hann eptir, hverju þat myndi gegna. På segir
hann, at sverö þat var 30 kallat Hneitir ok Óláfr inn helgi haföi átt
ok borit sjálfr i orrostu á Stiklarstçöum ; hann segir, hvernug siöan
haföi farit sverö þat. Siöan var þetta sagt Kirjalax konungi; þá lét
hann kalla til sin mann þann, er meö sverö þat fór, fekk honum gull,
þrenn jafnviröi sverözins; en konungr lét sveröit bera 1 Óláfs- 35
kirkju, þá er Væringjar halda; var þat þar siöan yfir altera. Eindriöi
ungi var þá i Miklagaröi, er þessir atburÖir geröusk; sagöi hann þessa
sçgu i Nóreg, sva sem Einarr Skúlason váttar

39*6o4

HEIMSKRINGLA

i drápu þeiri, er hann orti um Öláf konung inn helga, ok er þar kveðit
um þenna atburö.

K. 21. Jartegnir Öláfs konungs.

Sá atburðr varö á Griklandi, þá er þar var Kirjalax kon-5 ungr, at
konungr fór herferð á Blçkumannaland; en er hann kom á Pézinavçllu, þá
kom þar á móti honum heiðinn konungr með óvigjan her. Peir hçföu þangat
haft hestaliö ok vagna stóra mjçk ok ofan á vigskçrÖ. En er þeir bjoggu
náttból sitt, þá skipuöu þeir vçgnum, hverjum við annan, fyrir útan
herbúöir io sínar, en þar fyrir útan grófu þeir mikit diki; var þat þá
alt saman vígi svá mikit, sem borg væri. Konungr inn heiðni var blindr.
En er Grikja-konungr kom, þá settu heiöingjar fylking sina á vçllum
fyrir vagnaborg. På settu Grikir sina fylking þar i móti, ok riöu
hvárirtveggju ok bçröusk; fór þá illa ok óheppiliga; 15 flýðu þá Grikir
ok hçföu fengit mikit manntjón, en heiöingjar fengu sigr. På skipaöi
konungr fylking af Frçkkum ok Flæm-ingjum, en siöan riöu þeir fram móti
heiöingjum ok bçröusk viÖ þá, ok fór sem inum fyrrum, at margir våru
drepnir, en allir flýöu, þeir er undan kómusk. Varö þá Grikja-konungr
reiÖr 20 mjçk hermçnnum sinum, en þeir svçruöu honum, báöu hann þá taka
til Væringja, vinbelgja sinna. Konungr segir svá, at hann vill eigi
spilla gørsimum sinum sva, at leiða fá menn, þótt þeir væri hraustir,
móti svá miklum her. Pá svaraöi oröum konungs Pórir helsingr, er þá réö
fyrir Væringjum: »þótt 25 þar væri fyrir eldr brennandi, þá mynda ek ok
minir liöar þegar i hlaupa, er ek vissa, at þat keyptisk i at þér,
konungr, heföiö þá friö eptir«. En konungr svarar: »heitiö þér á inn
helga Óláf konung yðarn til fulltings ok sigrs yör«. Væringjar hçföu
hálft v. hundraö manna; þá tóku þeir heit sitt meö handfesti ok hétu 30
því, at reisa kirkju i Miklagaröi meö sinum kostnaði ok góðra manna
stoöum ok låta þá kirkju vigja til vegs ok dýrðar inum helga Óláfi
konungi. Siöan runnu Væringjar fram á vçllinn, en er þat sá heiöingjar,
þá segja þeir konungi sinum, at þá fór enn liö af Grikja-konungs her —
»ok er þetta, segja þeir, 35 hçnd full manna«. På svarar konungr:
»hverr er så inn tiguligi maör, er þar riör á þeim hvita hesti fyrir
liöi þeira?«. »Eigi sjám vér þann« segja þeir. Par var eigi minni
liösmunr en svá, at lx. heiöingja væri i móti einum kristnum manni, en
eigi siör heldu Væringjar til bardaga alldjarfliga. En þegar er þeir
kómusaman, þá sló ótta í lið heiðingja ok hræzlu, svá at þeir tóku
þegar at flýja, en Væringjar ráku þá ok drápu brátt mikinn fjǫlða; en
er þat sá Grikir ok Frakkar, þeir er áðr hçfðu flýit fyrir heiðingjum,
sóttu þá til ok ráku flóttann með þeim; váru þá Væringjar komnir upp i
vagnaborgina; varð þar it mesta mannfall. En er heiðingjar flýðu, þá
varð handtekinn inn heiðni konungr, ok hǫfðu Væringjar hann með sér.
Tóku þá kristnir menn herbúðir heiðingja ok vagnaborgina.

*

                    Uphaf Magnús konungs Erlingssonar

Uphaf Magnús konungs Erlingssonar.

K. I.

Siðan er Erlingr varö þess viss, hver råöagørö þeira Hákonar var, þá
sendi hann boö çllum hçföingjum, þeim er hann vissi, at trúnaöarvinir
hçföu verit Inga konungs, ok sva hirösveitinni 5 ok handgengnum mçnnum
konungs, þeim er undan hçföu komizk, ok hüskçrlum Grégórii, ok gerÖi
þeim stefnulag. En er þeir funnusk ok áttu tal sitt, þá rézk þat þegar,
at þeir skyldu halda saman flokkinum, ok bundu þeir þat fastmælum milli
sin. Siöan tçluöu þeir, hvern þeir skyldu til konungs taka. Þá talaöi
Erlingr i o skakki, leitaÖi, ef þat væri ráö hçföingja eöa annarra
lendra manna, at tekinn væri til konungs sonr Simunar skálps,
dóttur-son Haraldz gilla, en Jón Hallkelsson byndisk fyrir flokkinn.
Jon mæltisk undan. Var þá leitat viö Níkolás Skjaldvararson, systurson
Magnús konungs berfæts, ef hann vildi gerask hçföingi 15 fyrir
flokkinum. Hann svaraÖi á þá lund, at þat væri hans ráÖ, at taka þann
til konungs, er af konungaætt væri kominn, en þann til ráða fyrir
flokkinn, er vænn væri til vits; lét mundu betra veröa til liös; var
leitat viö Árna konungsmág, ef hann vildi låta taka til konungs nçkkurn
sona sinna, bræÖra Inga 20 konungs. Hann svaraði því, at sonr
Kristínar, dótturson Sigurðar konungs, væri bezt ættborinn til
konungdóms i Noregi — »er þar, segir hann, sá maör til forráða meÖ
honum, er skyida berr til at vera forsjámaör fyrir honum ok rikinu, er
Erlingr er, faöir hans, maör vitr, harðráör ok reyndr mjçk i orrostum
ok 25 landráðamaðr góðr; mun hann eigi skorta til þessa ráÖs
fram-kvæmö, ef hçföingjar fylgja«. Tóku margir vel undir þetta ráð.
Erlingr svarar: »svá heyrisk mér til, sem þeir sé flestir, er þessa
måls er leitat viÖ, er heldr færisk undan at taka upp vandann. Nú
sýnisk mér jafnvist, þótt vér hefim þetta mál, hvárt heldr er,MAGN.
ERL.

at tígnin fæsk þeim, er fyrir beitisk flokkinum, eöa verör hinn veg,
sem áðr hefir nú mjçk mçrgum farit, þeim er slik stórræði hafa upp
tekit, at fyrir þat hafa týnt allri eigunni ok þar meö lifinu; en ef
framgangrinn verör at þessu máli, þá má vera, at þeir sé nçkkurir, er
vildi þenna kost hafa tekit; mun sá þess 5 þurfa, er gengr i þenna
vanda, at setja ramligar skoröur viö, at eigi sæti hann þá mótgangi eöa
fjandskap af þeim, er nú eru i þessu ráði«. Allir játtu þvi, at gera
þetta samband meö fullum trúnaöi. Erlingr mælti: »þat er frá mér at
segja, at næst þykki mér þat bana minum at þjóna Hákoni, ok þótt mér
þykki þetta io it háskasamligsta, þá vil ek heldr til þess hætta, at
låta yör fyrir sjá, ok mun ek taka við forráöum floksins, ef þat er
allra yöarra ráö ok fýsi ok vilið ér allir binda þetta meö svardçgum«.
Allir játtu því, ok var á þeiri stefnu þat ráöit, at þeir skvldu Magnus
Erlingsson til konungs taka. Siöan áttu þeir þing i býnum ok 15 á því
þingi var Magnús til konungs tekinn yfir land alt; þá var hann v. vetra
gamall. SiÖan gengu til handa honum allir menn, er þar váru, er
hçföingjar hçföu verit Inga konungs, ok haföi hverr þeira slikar
nafnbætr, sem áÖr hafði haft meö Inga konungi. 20

K. 2. Ferö Magnús konungs til Danmerkr.

Erlingr skakki byrjaÖi ferÖ sina ok réö sér til skipa ok haföi meö sér
Magnús konung ok alla handgengna menn, þá er þar váru; þar var i fçr
Arni konungsmágr ok Ingiriör, móöir Inga konungs, ok synir hennar ii.
ok Jón kutiza, sonr Siguröar storks, 25 ok húskarlar Erlings ok svá
þeir, er verit hçföu húskarlar Grégóríí, ok hçföu allz x. skip. Peir
fóru suör til Danmerkr á fund Valdamars konungs ok þeira Búriz
Heinrekssonar, bróöur Inga konungs. Valdamarr konungr var frændi skyldr
Magnús konungs; þær váru systr, dætr Haraldz konungs ór GçrÖum 30
austan, — hann var sonr Valdamars Jarizleifssonar —, Ingil-borg, móðir
Valdamars konungs, ok Málmfríðr, móöir Kristinar, móður Magnús konungs.
Valdamarr konungr tók vel viö þeim, ok váru þeir Erlingr lçngum á
stefnum ok råöagøröum, ok kom þat upp af tali þeira, at Valdamarr
konungr skyldi veita styrk 35 Magnúsi konungi allan af sinu riki, þann
er hann þyrpti til þess at eignask Nóreg ok halda siöan, en Valdamarr
skyldi hafa þat riki i Nóregi, sem haft hçföu inir fyrri frændr hans,
Haraldr Gormsson ok Sveinn tjúguskegg. Vikina alla norör til
Rvgjarbits.6o4

Var þessi råöagørö bundin eiöum ok einkamálum. Siöan búa þeir Erlingr
ferö sina af Danmçrk ok siglðu út af Vendilskaga.

K. 3. Orrosta i Túnsbergi.

Håkon konungr fór þegar um várit eptir páskir norðr til 5 Prándheims;
hann haföi þá skip çll, þau er átt hafði Ingi konungr. Håkon átti þing
i býnum i kaupangi ok var hann þar til konungs tekinn um alt land; þá
gaf hann Siguröi af Reyri jarldóm ok var hann þar til jarls tekinn.
Síðan fóru þeir Håkon aptr suðr ok alt i Vik austr; fór konungr til
Túnsbergs, en 10 sendi Sigurð jarl austr i Konungahellu at verja land
meÖ sumu liöinu, ef Erlingr kcemi sunnan. Peir Erlingr kómu at Qgöum ok
heldu þegar norör til Bjçrgynjar. Peir drápu þar Árna brigöarskalla,
sýslumann Hákonar konungs, ok fóru aptr austr þaöan til móts við Håkon
konung; en Sigurör jarl haföi ekki 15 oröit varr viö sunnanferöina
Erlings ok var hann þá enn austr viö Elfi, en Håkon konungr var i
Túnsbergi. Erlingr lagöi viö Hrossanes ok lá þar nçkkurar nætr. Håkon
konungr bjósk viö i býnum. Erlingr lagöi at býnum; þeir tóku byrÖing
einn ok hlóðu meö viöi ok hálmi ok lçgöu i eld, en veörit stóð upp i 20
bvinn, ok rak byröinginn at býnum. Hann lét bera kaöla ii. á byröinginn
ok tengja viö skútur ii., lét róa svá eptir, sem byröinginn rak fyrir;
en er eldrinn var mjçk kominn inn at býnum, þá heldu þeir kçölum, er á
skútunum váru, svá at eigi mátti býrinn brenna; reyk lagöi svá þykt i
býinn, at ekki sá af 25 bryggjunum, þar sem fylking konungs stóö. Siöan
lagöi Erlingr çllu liöinu útan eptir á veörit eldinum, ok skutu upp á
þá. En er býjarmenn sá, at eldrinn nálgaðisk hús þeira, ok margir uröu
sárir af skotum, þá geröu þeir ráö sitt ok sendu Hróald prest langtçlu
út á fund Erlings, at taka sér griö ok býnum af Erlingi, 30 ok rufu
fylking konungs, þá er Hróaldr sagöi þeim, at griÖin váru tekin. En er
býjarmannaliö var brott farit, þá þvntisk liö á bryggjunum, eggjuöu þá
sumir Hákonar menn, at viö skyldi taka, en Qnundr Simunarson segir sva,
er þá haföi mest ráÖ fyrir liöinu: »eigi mun ek berjask til rikis
Siguröi jarli, en 35 hann sé hvergi nær«. Siöan flýði Qnundr ok þá alt
liö meö konungi ok fóru upp á land, ok feil þar mjçk mart manna af
Hákonar liöi; sva var þá kveÖit:MAGN. ERL.

231. Qnundr kvazk eigi mundu viö orrostu kosta,

fyrr en sunnan siglÖi Sigurör jarl meö húskarla; Porbjçrn skakkaskáld
segir svá:

232. Greitt frák, gumna dróttinn gríðar faks, i víöu,

trauðr esa tenn at rjóöa, Túnsbergi þér snúna;

mjçk fara Magnús rekkar mætir upp of stræti, en Hákonar haukar hart
skunduöu undan.

5

hræddusk bjartra brodda býjar menn viö rennu; ugðu eld ok sveigöan alm
dynviöir malma.

Håkon konungr fór it øfra norör i Prándheim; en er Sigurör jarl spuröi
þetta, þá fór hann meö skipum çllum, þeim er hann fekk, it ýtra norör
til móts viö Håkon konung.

K. 4. Frá Erlingi ok Hákoni.

Erlingr skakki tók skip þau çll i Túnsbergi, er Håkon konungr átti; þar
fekk hann Bœkisúðina, er Ingi konungr haföi 15 ått. Erlingr fór siöan
ok lagöi undir Magnús alla Vikina ok svá norör, alt sem hann fór, ok
sat um vetrinn i Bjçrgyn. Pá lét Erlingr drepa Ingibjçrn sipil, lendan
mann Hákonar konungs, norör i Fjçröum. Håkon konungr sat i Prándheiini
um vetrinn, en eptir um várit bauö hann út leiöangri ok bjósk at fara
suör 20 til móts viö Erling. Par váru þá meö honum Sigurör jarl, Jón
Sveinsson, Eindriöi ungi ok Qnundr Simunarson, Philippús Pétrsson,
Philippús Gyröarson, Rçgnvaldr kunta, Sigurör kåpa, Sigurör hjúpa,
Frírekr kœna, Áskell á Forlandi, Porbjçrn, sonr Gunnars gjaldkera,
Strað-Bjarni. 25

K. 5. Frá liöi Erlings.

Erlingr var i Bjçrgyn ok haföi liö mikit ok tók þat til ráös, at hann
lagöi farbann fyrir kaupskip çll, er fara vildu norör til kaupangs,
fyrir því at hann hugöi, at ofskjótt myndi koma Hákoni njósn, er skipin
færi i milli, ok fann þó þat til, at 30 Bjçrgynjar-menn væri makligri
at hafa gcezku þá, er á skipunum var, þótt ódýrra væri keypt at
byröingsmçnnum, en þeim þœtti fallit, heldr en flutt væri — »i hendr
fjandmçnnum várum ok óvinuin, þeim til styrks«. Nu sçmnuöusk skip til
býjarins, þviat mçrg kómu hvern dag, en engi fóru i brot. På lét
Erlingr setja 35 upp skip sin, þau er léttust váru, ok lét þann kvitt
fara, at hann myndi þar bíða ok veita viörtçku viö vina sinna fulting
ok frænda.. En einn hvern dag lét Erlingr blåsa til stýrimanna6o4

stefnu ok gaf þá lof çllum kaupskipa stýrimgnnum at fara, hvert er þeir
vildu; en er menn hçföu fengit leyfi af Erlingi skakka, þeir er fyrir
byrðingum réöu ok áör lágu albúnir at fara meö varnaði sínum, sumir meÖ
kaupum, en sumir áttu çnnur 5 ørendi, var þat þá ok veðr, er vel var
segltoekt norðr með landi, ok fyrr en non kvæmi þess dags, hçföu allir
siglt, þeir er búnir váru; sótti sá sina ferö ákafligast, er skip haföi
skjótast; kepöisk hverr viö annan. En er þetta samflot kom norör á
Mceri, þar var þá fyrir liö Hákonar konungs, ok sjálfr hann var þar i i
o liösamnaöi ok búnaÖi ok stefndi til sin lendum mçnnum ok
leiöangrsmçnnum ok haföi þá áÖr langa hriö ekki til tiöenda spurt af
Bjçrgyn, en nú fengu þeir eina njósn af çllum skipum, er sunnan fóru,
at Erlingr skakki haföi upp sett skip sin i Bjçrgyn, ok mundu þeir hans
eiga þangat at vitja, ok segja, at 15 hann heföi mikit liö. Paöan
siglöi Håkon til Véeyjar, en geröi fra sér inn i Raumsdal Sigurö jarl
ok Qnund Simunarson, at få sér liö ok skip, en hann sendi frå sér menn
á Mœri hváratveggju. En er Håkon konungr haföi dvalzk får nætr i
kaupbœnum, þá lagöi hann brot ok suör nçkkuru lengra, ok þótti sem þá
myndi 20 fljótara byrjuö þeira ferö ok liö myndi skjótara til hans
koma. Erlingr skakki haföi leyft brotferö byröingum ór Bjçrgyn sunudag,
en týsdag, er lokit var formessum, var blásit konungs lúðri ok stefnt
til sin liösmçnnum ok b^-jarmçnnum, ok setja fram skip þau, er áðr váru
upp sett. Erlingr átti húsþing viö liö sitt ok 25 leiöangrsmenn, segir
þá ætlan sina, nefndi menn til skipstjórnar, lét lesa upp, hverir
skráðir váru á konungsskipinu. Lauk svá þessu þingi, at Erlingr bað
hvern búask um i sinu rúmi, hvar sem skipat var, lét þann missa skyldu
lífs eöa lima, er þá dvelÖisk eptir i bænum, er hann lagöi braut
Bœkisúðinni. Ormr konungs-3° bróöir lagöi þegar brot sinu skipi um
kveldit, ok flest skip hçföu áðr verit á floti.

K. 6. Frá Erlingi skakka.

Óöinsdag, áðr messur væri sungnar i býnum, lagöi Erlingr brot çllu
liöinu ór bænum; þeir hçföu skip xxi.; þá var blásandi 33 byrr sunnan
meö landi. Erlingr haföi meÖ sér Magnus konung, son sinn; margir váru
þar lendir menn ok hçföu it friöasta liÖ. På er Erlingr siglöi norÖr
fyrir Fjçröu, þá sendi hann skútu inn af leiÖ til bús Jons
Hallkelssonar ok lét taka Níkolás, son Simunar skalps ok son Máriu,
Haraldzdóttur gilla, ok hçföu þeirMAGN. ERL.

hann meö sér út til liÖsins; fór hann á konungsskipit. Frjádag þegar í
óttu siglÖu þeir á Steinavág; Håkon konungr lá þá i hçfn

þeiri, er heitir....., ok hafði xiiii. skip; var hann sjálfr ok

menn hans uppi á eyjunni á leiki, en lendir menn hans sátu á haugi
nçkkurum. Peir så, at bátr nçkkurr røri sunnan at eynni; 5 ii. menn
váru þar á ok létu þeir fallask i kjçlinn ofan ok tóku þeir fram árum
eigi óákafligarr; en er þeir kómu at landi, festu þeir eigi bátinn ok
runnu báöir; en þetta sá rikismenn ok rceddu sin i milli, at þessir
menn mundu segja kunna tiöendi nçkkur, stóðu upp ok gengu i móti þeim;
ok þegar er þeir funnusk, 10 spurði Qnundr Simunarson: »kunnuö þit
nçkkut segja til Erlings skakka, er þit fariö svá ákafliga?«. Sá
svarar, er fyrri mátti máli upp koma fyrir mœÖi sakir: »hér siglir
Erlingr sunnan at yör meö xx. skip eöa því nær ok mçrg ýrit stór, ok
munuö þér nú skjótt sjå segl þeira«. Pá segir Eindriöi ungi: 15 »ofnær
nefi, kvaö karl, var skotinn i auga.« Gengu þeir þá þegar skyndiliga
þar til sem leikrinn var, ok þvi næst kvaö lúðr viö ok var blásinn
herblástr ç>llu liöi til skipa sem ákafligast, ok var þat i þann tima
dags, er mjçk var matbúit. Til skipanna stefndi alt fólk, hljóp hverr
þar út á skip, sem honum var næst, 20 ok uröu skipin ójafnskipuð; taka
þeir til ára, sumir reisa viðuna ok snúa norör skipunum ok stefna til
Véeyjar, fyrir þvi at þeir væntu sér þar mikils liðs af byjarmçnnum.

K. 7. Fall Hákonar konungs.

Pessu næst sjá þeir segl þeira Erlings ok sjá hvárir aÖra. 2$ Eindriöi
ungi haföi þat skip, er kallat var Draglaun, langskips-búza mikil, ok
haföi þá orÖit liöfátt, þviat þeir hçföu hlaupit á çnnur skip, er þar
hçföu áör á verit; þat var seinst skipa Hákonar; en þá er Eindriöi kom
gegnt eyinni Sekk, þá kom Bœkisúöin eptir þeim, er Erlingr skakki
stýrði, ok festi saman þau skip. En Håkon var þá náliga kominn inn til
Véeyjar, er þeir heyröu lúðragang, þviat aptr snøru þau skipin, er næst
váru, ok vildu veita liö Eindriöa, ok leggja þá hvárirtveggju til
orrostu, svá sem viö kómusk ; fóru mçrg seglin ofan þverskipa, en engi
váru tengö, ok Içgöu borö viö borö. Pessi orrosta var -ekki lçng, áðr
en skipan ryfisk á skipi Hákonar konungs, fellu sumir, en sumir hljópu
fyrir borö. Håkon steypÖi yfir sik grári kápu ok hljóp á annat skip; en
er hann haföi dvalizk þar lítla hriö ok þóttisk hann vita, at hann var
meö óvinum þar kominn,6o4

ok er hann hugsaÖi fyrir sér, þá sá hann enga sina menn eöa sin skip
allnær; þá gekk hann á Bœkisúöina ok fram i stafnsveit ok baö sér
griöa, en stafnbúar tóku hann til sin ok gáfu honum griö. En i þessi
hriö haföi orÖit mikit mannfall ok þó meira 5 af Hákonar mçnnum.
Fallinn var þá á Bœkisúöinni Nikolás, sonr Simunar skálps, ok var hans
dráp kent þeim sjálfum Erlings mçnnum. Eptir þetta varö hvilö á orrostu
ok greiddusk sér hvár skipin. Pá var sagt Erlingi, at Håkon konungr var
þar á skipinu ok stafnbúar hans hçföu tekit Håkon til sin ok heituöusk
at io verja hann. Erlingr sendi mann fram á skipit ok baö þat segja
stafnbúum, at þeir varöveitti Håkon svá, at hann færi eigi á brot, en
lézk mundu eigi i móti mæla, at konungr hefÖi griö, ef þat væri ráö
rikismanna ok væri þaðan leitat um sættir. Stafnbúar mæltu allir, at
hann skyldi mæla allra hçföingja heil-15 astr. På lét Erlingr blåsa
ákafliga ok baö menn þess, at menn skyldu leggja at skipum þeim, er
óhroöin váru, segir, at þeir mundu eigi komask i bétra færi at hefna
Inga konungs. Pá œpöu allir heróp ok eggjaÖi hverr annan ok greiddu til
atlçgunnar; i þessum þys var Håkon konungr særör banasári, en eptir
fall 20 hans ok þá er hans menn uröu þess varir, þá røru þeir at fast
ok kçstuöu hlifunum ok hjoggu tveim hçndum ok hirðu þá eigi um lif
sitt. Pessi ofrausn geröisk þeim brått at skaöa miklum, þviat Erlings
menn så bera hçggstaöi á þeim; feil lið Hákonar konungs mikill hlutr;
bar þat mest til, at liösmunr var mikill ok 25 menn Hákonar hliföu sér
litt, en engi þurpti griðin at nefna af Hákonar mçnnum, nema þeir
einir, er rikismenn tóku á vald sitt ok festu fé fyrir. Pessir menn
fellu af Hákonar liöi, Sigurör kåpa, Sigurör hjupa, Rçgnvaldr kunta; en
nçkkur skip kómusk undan ok røru inn i fjçröu ok hjálpu svá lif i sinu.
Lik Hákonar 30 konungs var flutt inn i Raumsdal ok var þar jaröat.
Sverrir konungr, bróöir hans, lét f lyt ja lik Hákonar konungs norör
til kaupangs ok leggja i steinvegginn i Kristskirkju fyrir sunnan i
kórinum.

K. 8. Flótti liöshçföingja Hákonar konungs. 35 Sigurör ok Eindriöi
ungi, Qnundr Simunarson, Frirekr kæna ok enn fleiri hçföingjar heldu
saman flokkinuin, leifðu skipin i Raumsdal ok fóru siöan til LTplanda.
Erlingr skakki ok Magnus konungr fóru liöi sinu norör til kaupangs ok
lçgöu land alt undir sik, hvar sem þeir fóru. SiÖan lét Erlingr stefna
Eyra-MAGN. ERL.

þing; var þar Magnús tekinn um alt land til konungs. Dvalöisk Erlingr
þar litla hriö, þviat honum þóttu Prændir ekki vera trúligir þeim
feðgum ; var Magnus þá kallaðr konungr yfir çllu landi. Håkon konungr
var maðr heldr friðr sýnum, vel vaxinn, hår ok mjór; hann var
herðibreiðr mjç>k; þvi kçlluÖu liðsmenn 5 hann Hákon heröibreiö; en
fyrir því at hann var ungr at aldri, hçföu aðrir hçföingjar råöagørö
með honum; hann var kátr ok lítillátr i máli, leikinn ok hafði
ungmennis ceÖi; vinsæll var hann við alþýðu.

K. 9. Uphaf Sigurðar konungs. IO

Markús á Skógi hét maðr uplenzkr, frændi Sigurðar jarls; Markús
fóstraöi son Siguröar konungs; sá hét Sigurðr. Siöan tóku Uplendingar
Sigurð til konungs meö ráði Sigurðar jarls ok annarra hçföingja, þeira,
er fylgt hçföu Hákoni konungi, ok hçföu þeir þá enn styrk mikinn liös;
fór flokkrinn optliga i tvenn- 15 ingu; var konungr ok Markús minnr á
viðborða, en Sigurör jarl ok aörir hçföingjar meö sinar sveitir meirr
við háskann; fóru þeir með flokkinn mest um Uplçnd, en stundum ofan i
Vikina. Erlingr skakki haföi meö sér jafnan Magnús, son sinn; haföi
hann skipastól allan ok landvarnir; var hann i Bjçrgyn um 20 haustit
hriö nçkkura ok fór þaöan austr i Vik ok settisk i Túns-bergi, efnaÖi
þar til vetrsetu ok samnaöi at sér um Vikina skçttum ok skyldum, þeim
er konungr åtti; hann haföi ok fritt liö ok mikit. En meö því at
Sigurör jarl haföi li tit af landi, en mikit var fjçlmenni, varö brátt
féfátt, ok þar er eigi váru 25 hçföingjar nær, þá varð eptir fénu
leitat mjçk aflaga, sumt meö frekligum sakagiptum, en sumt berliga meö
ránum.

K. 10. FyrdæmÖr Sigurör jarl. í þann tima stóð Nóregs-veldi meö blóma
miklum; var bóndafólk auöigt ok rikt ok óvant ófrelsi eöa ófriði
flokkanna; 30 gerðisk brátt mikit orölag ok stórar frásagnir, þá er
rænt var. Víkverjar váru fullkomnir vinir Magnús konungs ok Erlings;
olli þvi mest vinsælö Inga konungs Haraldzsonar, þvíat Vik-verjar hçföu
meö sinum styrk jafnan þjónat undir þann skjçld. Erlingr lét hafa
varöhçld á boenum ok vçköu xii. menn hver ja 35 nótt. Erlingr åtti
jafnan þing viö bcendr, ok var þar talat opt um óspekðir Siguröar
manna, ok meö fortçlum Erlings ok annarra liösmanna, þá feksk mikill
rómr til þess af böndum, at6o4

þat væri mikit happaverk, at menn léti þann flokk aldri þrifask. Arni
konungsmágr talaöi langt um þetta mål ok hart at lykðum; beiddi hann
þess alla menn, er á váru þinginu, bæöi liðsmenn ok bœndr ok býjarmenn,
at menn skyldu gera vápnatak at því, 5 at dœma með lçgum Sigurð jarl ok
allan flokk þeira til f jandans bæöi lifs ok dauöa; en með ákafa
lýösins ok óstilling, þá játtu allir þvi; var þetta ódœma-verk gçrt ok
fest, sva sem lçg váru til at dœma á þingum. Hróaldr prestr langtala
talaöi um þetta mål; hann var maðr málsnjallr, ok kom sú tala mjçk i
einn i o staö, svá sem áör haföi talat verit. Erlingr veitti um jólin i
Túnsbergi, en konungr gaf mála þar um kyndilmessu.

K. ii. Frá Erlingi.

Sigurör jarl fór meö it friöasta liÖ sitt um Vikina, ok gekk undir hann
mart liÖ fyrir ofrikis sakir, en margir guldu fé; fór 15 hann svá víða
uppi á landi ok kom fram i ýmsum stçöum; váru þeir sumir i flokkinum,
er sér leituöu griöa á laun til Erlings, en þar kómu þau svçr i mot, at
allir menn, þeir er þess leituöu, skyldu hafa lifsgriö, en þeir eirrir
landzvist, er engi væri • storsçkum viö hann. En er þat spuröu
floksmenn, at menn 20 skyldu eigi landzvistina hafa, þá helt þat mjçk
saman flokkinum, þvíat þeir váru margir, at sik vissu at því sanna, er
Erlingi mundu þykkja mjçk sakbitnir. Philippús Gyröarson gekk til sætta
viö Erling ok fekk aptr eignir sinar ok fór aptr til búa sinna. Litlu
siöarr kómu þar Siguröar menn ok drápu hann. 25 Mçrg slçg veittu hvárir
çörum i eltum eöa i mannaaftçkum, ok er þat ekki ritat, er eigi áttusk
hçföingjar viö.

K. 12. Frá Erlingi.

Pat var á çndveröri fçstu, er njósn kom Erlingi, at Sigurör iarl myndi
koma á fund hans, ok var til hans spurt hér ok 3° hvar, stundum nær, en
stundum firr meirr. Erlingr geröi þá njósn frå sér, at hann skyldi varr
veröa, hvar sem þeir kvæmi fram ; hann lét ok hvert kveld blåsa çllu
liöinu upp ór býnum, ok lágu þeir um nætr i samnaöi, ok var alt skipt
liöinu i fylkingar. På kom Erlingi njósn, at þeir Sigurör jarl váru
þaöan 35 skamt i brot upp á Ré. Erlingr byrjar þá feröina ór bcenum ok
haföi meö sér alt bœjarfólk, þat er vigt var ok vápnat, ok svá
kaupmenn, nema xii. menn, er eptir váru at gæta býjar-ins . Hann fór ór
býnum týsdag i annarri viku langafçstu eptirMAGN. ERL.

non, ok haföi hverr maðr sér tveggja daga vist; fóru þá um nóttina, ok
varö þeim seint at koma liðinu ór býnum; um einn hest ok einn skjçld
váru ii. menn. Pá er skorat var liðit, þá var nær xiii. hundruö manna.
En er njósn kom i mot þeim, var þeim sagt, at Sigurör jarl var á Ré á
þeim bæ, er Hrafnsnes 5 heitir, meö d. manna. Lét þá Erlingr kalla
saman liöit ok segir þau tiöendi, er hann haföi spurt, en allir
eggjuöu, at þeir skyldu skunda ok taka hús á þeim eöa ber jask þegar um
nóttina. Erlingr talaöi ok mælti svá: »þat mun likligt þykkja, at fundr
várr Siguröar jarls myni brått at berask; eru i þeira flokki ok margir
10 aörir þeir menn, er oss mætti minnisamt vera þeira handaverk, er
þeir hjoggu niör Inga konung ok svá marga aðra våra vini, sem seint er
tçlu á at koma; geröu þeir þau verk meö f jánda krapti ok fjçlkyngi ok
niðingskap, þviat þat stendr hér i lçgum várum ok landzrétti, at engi
maör hefir svá fyrir gçrt sér, at 15 eigi heiti þat niÖingsverk eöa
morövig, er menn drepask um nætr. Hefir þessi flokkr sér leitat þeira
heilla at tilvisan fjçlkunnigra manna, at þeir skyldu um nætr berjask
en eigi undir sólu; hafa þeir ok meö þvílíkri framkvæmö þann sigr
unnit, at stiga yfir hçfuö þvilikum hçföingja, sem þeir hafa 20 at
jçröu lagt. Nu hçfum vér þat optliga sagt ok sýnt, hvernug afleitt oss
sýnisk um þeira hått, er þeir hafa um nætr til bardaga ráöit; skulu vér
fyrir því heldr hafa hinna hçföingja dæmi, er oss eru kunnari ok betra
er eptir at likja, at berjask um ljósa daga ok meÖ fylking, en stelask
um nætr á sofandi menn; hçfum 25 vér liÖ gott i móti, eigi meira her en
þeir hafa; skulum vér biöa dags ok lýsingar ok haldask saman i
fylkingu, ef þeir vilja nçkkur áhlaup oss veita«. Eptir þat settisk
niör alt liðit; tóku sumir i sundr heyhjálma nçkkura ok geröu sér af
ból, sumir sátu á skjçldum sinum, ok biöu svá lýsingar. Svalt var veÖr
3° ok vátadrífa.

K. 13. Frå fylking Siguröar jarls.

Sigurör jarl haföi sva fremmi fengit njósnina, er liÖit var komit nær
at þeim; stóðu menn hans upp ok vápnuðusk ok vissu ogçrla, hversu mikit
liö þeir Erlingr hçföu; vildu sumir flýja, 35 en flestir vildu biöa.
Sigurör jarl var vitr maör ok snjallr i máli, en kallaör ekki mikill
áræöismaör; vai hann ok fúsari þá at flýja, ok fekk hann af því mikit
ámæli af liösmçnnum. En er lýsa tók, tóku hvárirtveggju at fylkja
liöinu; fylkði Sigurör6o4

jarl á brekku nçkkurri fyrir ofan brúna milli ok býjarins; þar feil
litil á; en þeir Erlingr fylkðu çörum megin árinnar; á bak fylking
þeira váru menn á hestum vel vápnaöir; þeir hçföu konung meö sér. Jarls
menn sá þá, at liösmunr myndi vera mikill, ok tçlöu 5 þat ráð at leita
á skóginn. Jarl svarar: »þat segið þér, at mér fylgi engi hugr, en nú
skal þat reyna; ok gæti nú hverr sin, at eigi flýi eöa fálmi fyrr en
ek. Vér hçfum vigi gott, látum þá ganga yfir brúna, en er merkit kømr
yfir brúna, þá steypumk vér á þá fyrir brekkuna, ok flýi nú engi frå
çörum«. Sigurör io jarl haföi brúnaÖan kyrtil ok rauða skikkju ok
drepit upp skautunum, fitskúa á fótum; hann haföi skjçld ok sverö, er
Bastarör var kallat. Jarl mælti: »þat veit guö meö mér, at heldr en
þiggja mikit gull, þá vilda ek ná meö Bastaröi at koma einu hçggvi viö
Erling skakka«.

15 K. 14. Fall Siguröar jarls.

LiÖ Erlings skakka vildi ganga fram at brúnni; hann mælti, baö þá venda
upp meö ánni — »er á þessi litil ok engi torfæra, þviat slétt er at«.
Var svá gçrt. Jarls fylking fór upp eptir brekkunni gegnt til; en þá er
þraut brekkuna ok slétt var yfir 20 ána ok gott, þá mælti Erlingr, at
hans menn skyldu syngva Pater noster ok biöja, at þeir hefÖi gagn, er
betr gegndi. På sungu þeir kirjål allir hått ok bçröu vápnum allir á
skjçldu sina; en viö þann gný skutusk á brot ok flýöu ccc. manna af
Erlings liöi. Gekk Erlingr ok hans liö yfir ána, en jarls menn œpðu
heróp; 25 ck þeim brásk framhlaupit fyrir brekkuna at Erlings fylking;
tóksk orrosta á framanveröri brekkunni; váru fyrst spjóta lçg ok þegar
brått hçggorrosta; fór á hæl jarls merki, svá at Erlingr ok hans menn
kómusk upp á brekkuna. Varö þá skçmm orrosta, áör jarls liö flýði á
skóginn, er at baki þeim var áör. Pá var 30 sagt Siguröi jarli ok báöu
menn hann flýja. Hann segir: »fram vér nú, meöan vér megum«. Gengu þeir
þá fram allhraustliga ok hjoggu til beggja handa. I þeiri hriö feil
Sigurör jarl ok Jón Sveinsson ok nær lx. manna. Peir Erlingr létu fått
manna ok ráku flóttann at skóginum. Pá kannaöi Erlingr liðit ok hvarf
35 aptr; hann kom þar at er þrælar konungs vildu draga klæöi af Siguröi
jarli, ok var hann eigi með çllu ørendr ok vissi þó ekki. Hann haföi
fólgit sverö sitt i umgørö, ok lá þat hjå honum. Erlingr tók þat upp ok
laust meö þrælana, baö þá braut skríöa. Eptir þat hvarf Erlingr aptr
meö liöi sinu ok settisk i Tuns-MAGN. ERL. 625

bergi. Vii. nóttum siöarr en jarl feil tóku þeir Erlings menn Eindriöa
unga, ok var hann drepinn.

K. 15. Frá Markúsi.

Markús af Skógi ok þeir Sigurör fóstrar réöu ofan '1 Víkina, er váraÖi,
ok fengu sér þar skip. En er Erlingr spuröi þat, þá 5 fór hann austr
eptir þeim, ok hittusk þeir i Konungahellu. Flýöu þeir Markús út i evna
Hísing; dreif þar ofan landzfólk, Hisings-búar, ok gengu i fylking meö
Markús mçnnum. Peir Erlingr røru at landi, en Markús menn skutu á þá.
Pá mælti Erlingr viö sina menn: »tçkum skip þeira, ok gçngum ekki upp
at 10 ber jask viö landzher; Hísingsbúar eru illir heimsóknar, haröir
menn ok óvitrir; munu þeir litla hriö hafa flokk þenna meö sér, þvíat
Hising er litit land«. S vå var gçrt, at þeir tóku skipin ok fluttu
yfir til Konungahellu. Markús ok hans lið fóru upp á Markir ok ætluöu
þaöan til áhlaupa; hçföu þá hvárir njósn af 15 çÖrum. Erlingr haföi
fjçlmenni mikit, nefndi þar til lið ór heruöum; veittu þá hvárigir
çörum árásir.

K. 16. Uphaf Eysteins erkibyskups.

Eysteinn, sonr Erlendz himalda, var kosinn til erkibyskups eptir andlát
Jóns erkibyskups. Eysteinn var vigör á sama ári 20 ok Ingi konungr
feil. En er Eysteinn erkibyskup kom til stóls, var hann vel þokkaör
çllu landzfólki; hann var skçrungr mikill, maör ættstórr; tóku Prændir
vel viö honum, þviat flest stórmenni i Prændalçgum var bundit i
frændsemi eöa i nçkkurum tengöum viö erkibyskup, en allir fullkomnir i
vináttu. Erkibyskup hóf 25 þá málaleitan við bændr, talaöi fyrst um
fjárþurpt staöarins ok þat meö, hversu mikla upreist staörinn þurpti at
hafa, ef hann skyldi þá vera þeim mun sæmiligarr haldinn en áðr, sem
hann var þá tignari en áÖr, er þar var erkibyskupstóll settr; hann
beiddi þess bændr, at þeir skyldu veita honum silfrmetinn eyri 30 i
sinn sakeyri, en áðr haföi hann sakmetinn eyri, sem gekk i konungs
sakeyri; en þess auralags er helmingsmunr, at meiri er så, er hann
vildi hafa, silfrmetinn eyrir. En viö styrk frænda erkibyskups ok vina,
en framkvæmö hans sjálfs, þá gekk þetta viö, ok var þat dæmt at lçgum
um çll Prændalçg, ok þetta gekk viö 35 um fylki þau, er i hans
erkibyskupsriki váru.

K. 17. Frá Markúsi ok Siguröi.

Sigurör ok Markús, þá er þeir hçföu látit skip sin i Elfinni, sá þat,
at þeir fengu ekki fang á Erlingi, þá snørusk þeir til Uplanda ok svá
it øfra norör til Prándheims; var þeim þar vel S fagnat; var Sigurör
þar til konungs tekinn á Eyraþingi. Réöusk þar til floksins margir
góðra manna synir; réöu þeir þar til skipa ok bjoggusk skyndiliga,
fóru, er sumraöi, suör á Mæri, ok tóku allar konungstekjur, hvar sem
þeir fóru. Peir váru i Bjçrgyn lendir menn til landvarnar Níkolás
Siguröarson, Nçkkvi Pálsson 10 ok enn fleiri sveitarhçföingjar, Pórólfr
dryllr, Porbjçrn gjald-keri ok margir aörir. Peir Markús siglöu noröan
ok spuröu, at Erlings menn hçföu fjçlment i Bjçrgyn, siglöu þar útleiö
ok suör um. Pat hçföu menn á máli, at þat sumar hçföu Markús menn byr,
hvar sem þeir vildu fara.

15 K. 18. Dráp Siguröar.

Erlingr skakki, þegar hann spuröi, at þeir Markus hçföu norör snúit, þá
helt hann norör i Víkina, ok dró at sér liö ok varö brått fjçlmennr ok
haföi skip stór ok mçrg; en er hann sótti ut i Vikina, fekk hann
andviöri ok lå lengi hér ok hvar 20 i hçfnum alt þat sumar. En er þeir
Markús kómu austr á Lista, þá spuröu þeir, at Erlingr haföi her óvigjan
i Vikinni, vendu þá aptr norör; en er þeir kómu á Hçröaland, þá ætluöu
þeir til Bjçrgynjar, en er þeir koma fyrir býinn, þá róa þeir Nikolás
innan i móti þeim ok hçföu liö miklu meira ok skip stœrri. Sá 25 þeir
Markus þá engi annan sinn kost, en róa suör undan, stefna sumir til
hafs ut, sumir suör i sund, sumir i fjçröu inn, en Markús ok sumt liö
meÖ honum hljóp upp i ey þeiri, er Skarpa heitir. Peir Nikolás tóku
skip þeira, gáfu griö Jóni Hallkelssyni ok nçkkurum mçnnum çörum, en
drápu flest þat, er þeir náðu. 30 Nçkkurum dçgum siöarr fann Eindriöi
heiöafylja þá Sigurö ok Markús; váru þeir fluttir til Bjçrgynjar; var
Sigurör hçggvinn út frá Grafdali, en Markus hengör viö annan mann á
Hvarfs-nesi; en þat. var Mikjálsmessu. Flokr så, er þeim haföi fylgt,
dreiföisk þá.

35 K. 19. Frá Erlingi ok Hísings-búum.

Frirekr kcena ok Bjarni inn illi, Qnundr Simunarson, Qrnólfr skorpa,
þeir hçföu róit á haf út meö nçkkurum skipumMAGN. ERL. 627

ok heldu it ýtra með hafi austr fyrir land; en hvar sem þeir kómu viö
land, ræntu þeir ok drápu vini Erlings. En er Erlingr spuröi dráp þeira
Markus, þá gaf hann heimleyfi lendum mçnnum ok leiÖangrsmçnnum, en hann
sjálfr helt þá sinu liöi austr yfir Foldina, þvíat hann spuröi þar til
Markús manna. Erlingr helt 5 til Konungahellu, ok dvalöisk þar um
haustit. Á fyrstu viku vetrar fór Erlingr út i eyna Hising meö miklu
liöi ok kraföi þar þings. Hisingsbúar kómu ofan ok heldu upp þingi.
Erlingr bar sakir á hendr þeim um þat, er þeir hçföu hlaupit i flokk
meö Markús mçnnum ok fylkt liöi i móti honum. Qzurr hét så 10 maör, er
rikastr var bónda, er talaöi af þeira hendi. Var þingit langt, en at
lyköum festu boendr dóm Erlingi, en hann geröi þeim stefnulag á viku
fresti i bænum, ok nefndi til xv. menn af bóndum at koma þar. En er
þeir kómu, dcemöi Erlingr á hçnd þeim at gjalda ccc. nauta. Fóru bændr
heim ok unöu illa 15 sinum hluta. Litlu siöarr lagöi is á ána ok fraus
inni skip Erlings; þá heldu bændr gjaldinu ok lágu i samnaöi um hriö.
Erlingr bjó þar til jólaveizlu, en Hisingsbúar hçföu samburöarçl ok
heldu sveit um jólin. Um nóttina eptir fimta dag jóla, fór Erlingr út i
eyna ok tók hús á Qzuri ok brendi hann inni, ok 20 allz drap hann
lxxxxx. manna ok brendi iii. bæi; fór siöan aptr i Konungahellu. Siöan
kómu bændr til hans ok guldu gjaldit.

K. 20. Dráp Frireks ok Bjarna.

Erlingr skakki bjósk þegar um várit, er hann mátti flota skipum sinum
fyrir isum, ok fór ór Konungahellu. Hann spuröi, 25 at þeir herjuöu
norör i Vikinni, er verit hçföu fyrr Markus menn. Erlingr helt til
njósnum um farar þeira, ok fór at leita þeira ok hitti þá, er þeir lágu
i hçfn nçkkurri. Qnundr Simunar-son ok Qrnólfr skorpa kómusk undan, en
Frirekr kæna ok Bjarni inn i 11 i uröu handteknir, ok drepit mart af
sveitum þeira. 3° Erlingr lét binda Frirek viö akkeri ok kasta fyrir
borð; var Erlingr af þvi verki it mesta óþokkaör i Prændalçgum, þviat
Frirekr átti þar ina beztu ætt. Bjarna lét Erlingr hengja ok mælti hann
þá, sem hann var vanr, in mestu oröskræpi, áðr hann var hengör; svá
segir Porbjçrn skakkaskáld: 35

233. Urö dró austan fjarðar færÖr vas fleinn meÖal heröa Erlingr at
vikingum, Frireks; ofar nekkvi

(mein fekk margr af Kænu skoldi óþarfr çldum maör) es hann fór þaðra;
illgjarn viö tré Bjarni.

Qnundr ok Qrnólfr ok þær sveitir, er undan hçföu komizk, flýöu til
Danmerkr, en váru stundum á Gautlandi eöa i Vikinni.

K. 2i. Vigör Magnús konungr.

Erlingr skakki helt siöan til Túnsbergs ok dvalöisk þar 5 iengi um
várit; en er sumraði, helt hann norör til Bjçrgynjar; var þar þá
allmikit fjçlmenni. Par var þá Stephánús légátús af Rúmaborg ok
Eysteinn erkibyskup ok aörir byskupar innlenzkir. Par var ok Brandr
byskup, er þá var vigör til Islandz; þar var ok Jón Loptsson, dótturson
Magnus konungs berfœts; þá haföi io Magnús konungr ok aörir frændr Jons
tekit viö frændsemi hans. Eysteinn erkibyskup ok Erlingr skakki váru
opt á tali ok á einmælum; ok eitt sinn var þat i rœöum þeira, at
Erlingr spuröi: »er þat meö sannendum, herra, er menn segja, at þér
hafiö aukit auralag um sakeyri yöarn viö bændr norör i landit?«.
Erki-i5 byskup svarar: »þat er vist satt, at bændr hafa mér þat veitt,
at auka auralag um sakeyri minn; hafa þeir þat gçrt at sjálfræöi sinu,
en meö engum pyndingum, aukit i þvi guös dýrð ok auöæfi staöar vårs«.
Erlingr segir: »hvárt eru þat lç>g, herra, ins helga Oláfs konungs, eöa
hafiö ér tekit nçkkuru frekara þetta mål, en 2o svá sem ritit er i
lçgbokinni ?«. Erkibyskup segir: »svá mun inn heilagi Öláfr konungr
lçgin hafa sett, sem hann fekk þá jáorö ok samþykki alþýöu til; en ekki
finzk þat i hans lçgum, at bannat sé at auka guös rétt«. Erlingr segir:
»viliö þér auka yöarn rétt, þá munuö þér styrkja vilja oss til þess, at
vér aukim 25 jammiklu konungs réttinn«. Erkibyskup segir: »aukit hefir
þú nú áör meö gnógu nafn ok riki sonar þíns; en ef ek hefi aflaga tekit
auralçgin af þeim Prœndum, þá ætla ek stærra bera hin lagabrotin, er så
er konungr yfir landi, er eigi er konungs sonr; eru þar hvárki til þess
lçg né dcemi hér i landi«. Erlingr segir: 3° »þá er Magnús var til
konungs tekinn yfir Nóregs riki, var þat gçrt meö yöarri vitand ok ráöi
ok svá annarra byskupa hér i landi«. Erkibyskup segir: »því héztu þá
Erlingr, ef vér sam-þykÖim meö þér, at Magnus væri til konungs tekinn,
at þú skyldir styrkja guös rétt i çllum stçöum meö çllum krapti þínum«.
35 »Játi ek því, segir Erlingr, at ek hefi heitit at halda guös lçg ok
landzrétt meö çllum minum styrk ok konungs. Nú sé ek hér betra ráð til,
en hvárr okkarr kenni çörum brigömæli; hçldum heldr çll einkamál vár;
styrkiö þér Magnus konung til rikis, svá sem þér hafiö heitit, en ek
skal styrkja yöart riki tilMAGN. ERL.

allra farsælligra hluta«. Fór þá çll rœÖan mjúkliga meö þeim. Pá mælti
Erlingr: »ef Magnus er eigi sva til konungs tekinn, sem forn siör er
til hér i landi, þá meguð þér af yöru valdi gefa honum kórónu, sem guös
lçg eru til at smyrja konung til veldis. En þótt ek sjå eigi konungr
eöa af konunga ætt kominn, þá hafa 5 þeir konungar nú verit flestir i
váru minni, er eigi vissu jafnvel sem ek til laga eöa landzréttar; en
móðir Magnús konungs er konungs dóttir ok drótningar skilfengin ;
Magnús er ok drótn-ingar sonr ok eiginkonu sonr. En ef þér viliö gefa
honum kon-ungsvigslu, þá má engi hann taka siöan af konungdóminum at 10
réttu. Eigi var Viljálmr bastarör konungs sonr, ok var hann vigör ok
kórónaör til konungs yfir Englandi, ok hefir siöan haldizk konungdómr i
hans ætt á Englandi, ok allir verit kórónaðir. Eigi var Sveinn ülfsson
i Danmçrk konungs sonr, ok var hann þó þar kórónaÖr konungr, ok siöan
synir hans, ok 15 hverr eptir annan þeira frænda kórónaör konungr. Nu
er hér i landi erkistóll; er þat mikill vegr ok tign landz vårs; aukum
vér nú enn meö góðum hlutum; hçfum konung kórónaöan eigi siör en enskir
menn eöa Danir«. Siöan tçluöu þeir erkibyskup ok Erlingr um þetta mål
optliga, ok fór alt sáttgjarnliga. Siöan 20 bar erkibyskup þetta mål
fyrir légátann ok fekk auövelliga snúit légátanum til samþykkis viö
sik. Åtti erkibyskup þá stefnu viö ljóðbyskupa ok aöra kennimenn ok bar
þetta mål fyrir þá; en allir svçruÖu á eina lund, segja þat sitt ráö,
sem erkibyskup vildi vera låta, ok fýstu allir, at vigsla færi fram,
þegar þeir 25 funnu, at erkibyskup vildi svá vera låta; var þat þá
allra dómr.

K. 22. Vigsla Magnus konungs.

Erlingr skakki lét búa i konungsgaröi til veizlu mikillar, ok var hçll
in mikla tjçlduö pellum ok bakklæöum ok búin meö inum mesta kostnaöi.
Var þá veitt hiröinni ok çllum hand- 30 gengnum mçnnum; þar var fjçlöi
boösmanna ok margir hçföingjar. Magnús tók þá konungsvígslu af Eysteini
erki-byskupi, ok þar váru at vigslunni aörir v. byskupar ok légátinn ok
fjçlöi kennimanna. Erlingr skakki ok meö honum xii. lendir menn sóru
lagaeiöa meÖ konungi. Ok þann dag, er vigslan var, 35 haföi konungr ok
Erlingr i boöi sinu erkibyskup ok légátann ok alla byskupa, ok var sú
veizla in vegsamligsta; gáfu þeir feögar þar margar stórgjafar. Pá var
Magnús konungr viii. vetra; iii. vetr haföi hann þá konungr verit.6o4

K. 23. Frå sendimçnnum Valdamars konungs.

Valdamarr Dana-konungr hafði þá spurt þau tíðendi af Nóregi, at þar var
þá Magnús einn konungr, þá var eytt flokkum çllum çörum þar i landi. På
sendi konungr menn sina meö 5 bréfum til Magnus konungs ok þeira
Erlings, minti þá á einka-mál þau, er Erlingr haföi bundit viö Valdamar
konung, sva sem hér var fyrr ritat, at Valdamarr konungr skyldi eignask
Vikina austan til Rygjarbits, ef Magnús yröi einvaldzkonungr i Nóregi.
En er sendimenn kómu fram ok sýndu Erlingi bréf Dana-10 konungs ok hann
skilr tilkall þat, er Dana-konungr hefir i Nóreg, þá bar Erlingr þetta
fyrir aöra menn, þá er hann skaut ráðum til; en þeir sçgöu allir eitt,
at aldri skyldi Dçnum miðla af Nóregi, þviat menn sçgöu, at sú çld
hefði verst verit þar i landi, er Danir hçföu vald yfir Nóregi.
Sendimenn Dana-15 konungs tçluöu sitt mål fyrir Erlingi ok beiddu hann
órskurðar. Erlingr baö þá fara meö sér i Vik austr um haustit, segir,
at hann myndi þá veita órskurö, er hann heföi hitta þá menn i Vikinni,
er vitrastir váru.

K. 24. Frå Erlingi. 20 Erlingr skakki fór um haustit austr i Vik ok
dvalöisk i Túnsbergi; gerði menn yfir til Borgar ok lét stefna þar
iiii. fylkna þing i Borginni; siöan fór Erlingr þannug meö liöi sinu.
En er þing var sett, þá talaöi Erlingr ok segir frá því, hver ráða-gørö
heföi verit staöfest meö þeim Danakonungi, þá er þeir 25 Erlingr hçföu
hafit flokk þenna fyrsta sinn — »vil ek, segir hann, ok halda çll
einkamál þau, er vér geröum þá, ef þat er vil i ok samþykki yÖart
bóndanna, at þjóna Dana-konungi heldr en þessum konungi, er hér er
vigÖr ok kórónaör til landz«. Bændr svçruöu Erlingi ok segja svá:
»fyrir engan mun viljum 30 vér gerask menn Dana-konungs, meöan einn vår
er á lifi Vikverjanna«. Geystisk þá at múgr allr meö ópi ok kalli ok
báðu Erling halda eiöa sina, er hann haföi þá svarit çllu landz-fólki,
at verja — »land sonar þíns, en vér skulum allir fylgja þér«. Sleit sva
því þingi. Siöan fóru sendimenn Dana-konungs 35 heim suör til Danmerkr
ok sçgöu sitt ørendi slikt sem var. Danir veittu Erlingi mikit ámæli ok
çllum NorÖmçnnum, segja, at þeir væri aldri reyndir nema at illu ; fóru
þau orö um, at Dana-konungr myndi eptir um várit hafa úti her sinn ok
herja i Nóreg. ErlingrMAGN. ERL.

fór um haustit norör til Bjçrgynjar ok sat þar um vetrinn ok gaf þar
måla.

K. 25. Frá bréfum Proenda.

Vetr þann fóru menn nçkkurir danskir it øfra um land ok segja þat, sem
margtitt er, at þeir skyldu til ins helga Öláfs 5 konungs til vçku. En
er þeir kómu til Prándheims, þá hittu þeir þar marga ríkismenn; segja
þá ørendi sin, at Dana-konungr haföi sent þá at leita sér vináttu til
þeira ok viötçku, ef hann kømr i land, en hann heitr at gefa þeim bæði
riki ok fé. Pessarri orösending fylgöi bréf ok innsigli Dana-konungs ok
þat meö, at 10 þeir boendrnir skyldu senda i mot sin bréf ok innsigli.
Peir gerðu svá ok urpusk flestir vel undir orösending Dana-konungs.
Sendimenn fóru aptr austr, er á leiö langafçstu. Erlingr sat i Bjçrgyn.
En er váraði, segja vinir Erlings honum pata þann, er þeir hçföu spurt
af byröingsmçnnum, er komnir váru noröan 15 ór Prándheimi, at Prcendir
væri berir i fjándskap viö hann ok þeir lýsti þvi á þingum sinum, ef
Erlingr kvæmi i Prándheim, at hann skyldi aldrigi koma ut um Agöanes
meö fjçrvi. Erlingr segir, at slikt væri uplostning ok hégómi. Erlingr
lýsti þvi, at hann myndi fara suör á Unarheim til gagndagaþings ok lét
búa 20 snekkju xx.-sessu ok skútu xv.-sessu ok enn vistabvröirtg. En er
skipin váru búin, þá lçgöusk á sunnanveÖr hvçss. Tysdag i gagndçgum lét
Erlingr blåsa liöi sinu til skipa, en menn váru trauðir ór býnum ok
þótti ilt at róa andróðann. Erlingr lagði norðr i Byskupshçfn. Pá mælti
Erlingr: »illa kurriö þér at róa 25 andróöann; takiÖ nú ok reisiö
viÖurnar, dragiö siöan seglin, ok látum ganga norör skipin«. Peir gerÖu
svá, siglöu norör um daginn ok um nóttina. ÓÖinsdag at kveldi siglöu
þeir inn um AgÖanes; varö þá fyrir þeim samflot mikit, byrÖingar ok
róðrar-ferjur ok skútur; þat var vçkuliö; fóru inn til býjar, sumir
fyrir 3° þeim, en sumir eptir; gáfu býjarmenn engi gaum at fyrir þá sçk
um langskipasigling.

K. 26. Frá Erlingi ok Proendum.

Erlingr skakki kom til býjarins þann tima, er sunginn var ottusçngr
uppi at Kristskirkju. Peir Erlingr hljópu i býinn, ok 35 var þeim sagt,
at Álfr hroöi, sonr Öttars birtings, lendr maör, sat þá enn ok drakk
meö sina sveit. Erlingr veitti þeim atgçngu; var Álfr drepinn ok flest
çll sveit hans; fått feil annarra manna,6o4

þvíat flestir hçföu gengit til kirkju. Petta var um nóttina fyrir
upstigningardag. Pegar um morgininn lét Erlingr blåsa çllu liöinu út á
Eyrar til þings; en á þinginu bar Erlingr sakir á Prœndi ok kendi þeim
landráð viö konunginn ok sik ok nefndi til 5 Bárö standala ok Pál
Andréásson ok Razabárö — hann haföi þá býjarbyggö —, ok enn mjçk marga
aöra. Peir svçruöu ok fceröu sik undan sçkum. Pá stóö upp kapalin
Erlings ok helt upp bréfum mçrgum ok innsiglum ok spurÖi, ef þeir kendi
innsigli sin þar, þau er þeir heföi sent um várit Dana-konungi; io váru
þá ok lesin upp bréfin. Par váru ok þeir inir dçnsku menn meö Erlingi,
er meö bréfum hçföu farit um vetrinn; haföi Erlingr fengit þá til þess;
segja þeir þá fyrir allri alþýöu hvers þeira orö, er mælt haföi — »svá
mæltir þú, Razabárör, ok baröir á brjóstit: ór þessu brjósti kómu at
uphafi çll þessi ráð«. Bárör 15 svaraði: »œrr var ek þá, herra minn, er
ek mælta slikt«. Uröu þá engi fçng çnnur en festa Erlingi sinn dóm á
çllu því máli; tók hann þá þegar ógrynni fjár af mçrgum mçnnum, en
lagöi alla ógilda, þá er drepnir váru; fór síðan aptr suör til
Bjçrgynjar.

K. 27. Ferö Valdamars konungs i Nóreg. 20 Valdamarr konungr haföi þat
vár úti her mikinn i Dan-mçrk ok helt liðinu norðr i Víkina. Pegar hann
kom i veldi Nóregs konungs, þá hçföu bændr fyrir samnaÖ ok múg mannz.
Konungr fóra friösamliga ok spakliga; en hvar sem þeir fóru viö
meginland, þá skutu menn á þá, ok þótt i. eöa ii. væri, ok 25 þótti
Dçnum þat fullr illvili landzmanna. En er þeir kómu til Túnsbergs, þá
stefndi Valdamarr konungr þar þing á Haugum, en ekki sótti til ór
heruðum. Pá talaði Valdamarr konungr ok mælti svá: »auösætt er um
landzfólk þetta, at allir standa oss i móti; eigum vér nú ii. kosti
fyrir hçndum, þann annan, at fara 3° herskildi yfir landit ok eira
engu, hvárki fé né mçnnum; hinn er annarr kostr, at fara suör aptr viö
svá búit, ok er þat nærr minu skapi, at fara heldr i austrveg til
heiöinna landa, er gnóg eru fyrir, en drepa eigi hér kristit fólk, þótt
þeir heföi ærna makligleika til þess«. En allir aörir váru fúsir til at
herja, en 35 þó réö konungr, at þeir fóru aptr suör, ok var þó allviöa
rænt um úteyjar, ok hvarvetna þegar konungr var eigi nær. Fóru þeir
suör til Danmerkr.MAGN. ERL.

K. 28. Ferö Erlings til Jotlandz.

Erlingr skakki spuröi, at Dana-herr var kominn i Vikina; þá bauö hann
út almenningi um alt land at liöi ok skipum, ok varö þat it mesta
herhlaup, ok helt her þeim austr meö landi. En er hann kom til
Liöandisness, 5 spuröi hann, at Dana-herr var farinn suör aptr til
Danmerkr ok þeir hçföu viöa rænt i Vikinni. På gaf Erlingr heimleyfi
çllu leiöangrsliöi, en hann sjálfr ok nçkkurir lendir menn siglöu meö
mjçk mçrg skip suör eptir Dçnum til Jótlandz. En er þeir kómu þar, sem
heitir Dýrsá, þá lágu þar fyrir Danir, komnir ór 10 leiðangri, ok hçföu
skip mçrg. Erlingr lagöi at þeim ok baröisk viö þá. Danir flýðu brått
ok létu mart manna, en þeir Erlingr ræntu skipin ok svá kaupstaöinn ok
fengu þar allmikit fé ok fóru siöan aptr til Nóregs. Var þá um hriö
ófriðr milli Nóregs ok Danmerkr. 15

K. 29. Ferö Erlings til Danmerkr.

Kristin konungsdóttir fór um haustit suör til Danmerkr; fór hon á fund
Valdamars konungs, frænda sins; þau váru systra-bçrn; fagnaöi konungr
henni forkunnar vel ok fekk henni veizlur þar meö sér, svá at hon fekk
þar vel haldit sina menn. Var hon 20 opt á tali viö konunginn, ok var
hann allbliör til hennar. En eptir um várit sendi Kristin menn til
Erlings ok baö hann fara á fund Dana-konungs ok sættask viö hann. Um
sumarit eptir var Erlingr i Vikinni, hann bjó eitt langskip ok skipaöi
inu friÖasta liöi sinu; siöan siglöi hann yfir til Jotlandz. Hann 25
spuröi, at Valdamarr konungr var i Randarósi; siglöi Erlingr þannug ok
kom til býjarins þann tima, er flest fólk sat um mat. En er þeir hçföu
tjaldat ok fest skip sitt, gekk Erlingr upp ok þeir xii. saman, ok
allir brynjaöir, hçföu hçttu yfir hjálmum, en sverö undir mçtlum, gengu
til konungs herbergis. Pá fóru þar 30 sendingar inn ok váru opin
dyrrin; gengu þeir Erlingr þegar innar fyrir hásætit; mælti Erlingr:
»griö viljum vér hafa, konungr, bæöi hér ok til heimfarar«. Konungr
leit viö honum ok mælti: »ertu þar, Erlingr?«. Hann svaraöi: »Erlingr
er hér, ok seg oss skjótt, hvárt vér skulum griö hafa«. Par váru inni
35 lxxx. konungs manna, ok allir vápnlausir. Konungr mælti: »griö
skuluö þér hafa, Erlingr, sem þú beiöisk; á engum manni niöumk ek, ef á
minn fund kømr«. På kysti Erlingr á hçnd konungi ok gekk út siöan til
skips sins. Dvalöisk hann þar um hriö meö6o4

konungi; tçluöu þeir um sættargørö milli sin ok landanna, ok kom þat
ásamt, at Erlingr settisk þar i gisling með Dana-konungi, en Åsbjçrn
snara, bróðir Absalons erkibyskups, fór ti! Noregs i gisling i móti.

5 K. 30. Tal Valdamars konungs ok Erlings.

Pat var eitt sinn, er þeir tQluðu Valdamarr konungr ok Erlingr; mælti
Erlingr: »herra, þat þykki mér likast til sætta, at þér hafið alt þat
af Nóregi, sem yðr var heitit i einkamálum várum; en ef svá er, hvern
hçföingja vilið þér yfir setja þar, 10 hvárt nçkkurn danskan?«. »Nei,
segir hann, engir Dana-hçföingjar munu fara vilja i Nóreg ok fásk þar
við hart fólk ok óhlýðit, en hafa hér áðr ærit gott«. Erlingr mælti:
»ek fór fyrir þá sçk hingat, at ek vil fyrir engan mun missa vðarrar
vináttu; higat til Danmerkr hafa fyrr farit menn af Nóregi, Håkon 15
Ivarsson ok Finnr Ärnason, ok gerði Sveinn konungr, frændi yðarr, hvárn
tveggja þeira jarl sinn. Eigi em ek nú minni valdzmaðr i Nóregi, en
þeir váru þá, ok gaf konungr þeim yfirsókn á Hallandi, þvi riki, er
hann átti áðr. Nú þykki mér, herra, þér vel mega unna mér þess landz,
ef ek gerumk yðarr 20 maðr handgenginn. at ek halda af yðr þessu riki;
svá ok Magnus konungr, sonr minn, må ok eigi mér þess synja, en ek vil
við yðr vera skeyttr ok skyldr til allrar þjónostu, þeirar, er því
nafni byrjar«. Slikt talaði Erlingr ok annat þessu likt ok kom svá at
lykðum, at Erlingr gerðisk handgenginn Yaldamar konungi, en 25 konungr
leiddi Erling til sætis ok gaf honum jarldóm ok Vikina til léns ok
yfirsóknar. Pá fór Erlingr heim til Noregs ok var siöan jarl, meðan
hann lifði, ok helzk i sætt við Dana-konung jafnan siðan. Erlingr åtti
iiii. frillusonu, einn hét Hreiðarr, annarr Qgmundr; þeir váru sér um
móður; iii. Finnr, iiii. Sigurðr, 3° þeira móðir var Åsa in ljósa; þeir
váru vngri. Kristin konungs-dóttir ok Erlingr áttu dóttur, er Ragnhildr
hét; hon var gipt Jóni Porbergssyni af Randabergi. Kristin fór af landi
með þeim manni, er Grimr rusli var kallaðr ; þau fóru út i Miklagarð ok
váru þar um hríð ok áttu þau bçrn nçkkur.

35 K. 31. Uphaf Olafs.

óláfr, sonr Guðbrandz Skafhçggssonar ok sonr Máriu Eysteinsdóttur
konungs Magnússonar, var at fóstri meö Sigurði agnhçtt á Uplçndum. En
er Erlingr var i Danmçrk, þá hófuMAGN. ERL. 635

þeir fóstrar flokk Óláfr ok Sigurör, ok réöusk til margir Uplend-ingar.
Var þar Óláfr til konungs tekinn. Peir fóru meö flokkinn um Uplçnd, en
stundum i Vikina, stundum austr á Markir; ekki váru þeir á skipum. En
er Erlingr jarl spuröi til floks þessa, þá fór hann liöi sinu i Vikina
ok var á skipum um sumarit ok 5 um haustit i Ösló ok veitti þar um
jólin. Hann lét halda njósnum upp á landit til floksins, ok fór sjálfr
upp á land at leita þeira ok meö honum Ormr konungsbróðir; en er þeir
kómu til vats þess, er heitir....., þá tóku þeir skip çll, þau er váru
viö vatnit.

K. 32. Frá Erlingi. IO

Prestr så, er sçng á Ryöjçkli, — þat er viö vatnit —, bauö þeim jarli
til veizlu ok at koma þar at kyndilmessu. Jarl hét fçrinni, þótti þat
gott at hafa þar tiöir; røru þeir þannug yfir vatnit um kveldit fyrir
messudaginn. En prestr så haföi annat ráö meö hçndum: hann sendi menn
at bera njósn þeim Óláfi um 15 farar Erlings; hann gaf þeim Erlingi
sterkan drykk um kveldit ok lét allmjçk drekka. En er jarl fór at sofa,
þá váru rekkjur þeira búnar i veizlustofunni; en er þeir hçföu litla
hriö sofit, vaknaöi jarl ok spuröi, ef þá myndi vera ottusçngsmål.
Prestrinn segir, at litit var af nótt, baö þá sofa i ró. Jarl svarar:
»mart 20 dreymir mik i nótt, ok illa sef ek«. Hann sofnaöi siöan. Annat
sinn vaknaði hann ok baö prest upp standa ok syngva tiöir. Prestr baö
jarl sofa, segir, at þá var miö nótt. Lagöisk jarl niör ok svaf litla
hriö ok hljóp upp ok baö menn sina klæöask. Peir gerÖu svá ok tóku vápn
sin, gengu til kirkju ok lçgöu úti vápnin, 25 meöan prestr sçng
ottusçnginn.

K. 33. Bardagi á Ryöjçkli.

Óláfi kom njósn um kveldit, en þeir gengu um nóttina vi. rastir gçtu,
ok þótti mçnnum þat furöumikit farit. Peir kómu á Ryöjçkul um ottusçng;
niöamyrkr var sem mest. Peir Oláfr 30 gengu at stofunni ok œpöu þá
heróp, drápu þar inni nçkkura menn, er eigi hçföu gengit til ottusçngs.
En er þeir Erlingr heyröu ópit, hljópu þeir til våpna sinna ok stefndu
siöan ofan til skipanna. Peir Óláfr mœttu þeim viö garö nçkkurn, varö
þar bardagi; óku þeir Erlingr undan ofan meö garöinum, ok hliföi 35
garörinn þeim; þeir hçföu liö miklu minna, ok feil mart af þeim ok mart
varö sårt. Pat hjálp þeim mest, er þeir Óláfr kendu þá eigi; svá var
myrkt; en Erlings menn leituöu einart til skipanna.6o4 HEIMSKRINGLA

Par feil Ari Porgeirsson, faöir Guðmundar byskups, ok mart annarra
hirðmanna Erlings. Erlingr varð sárr á vinstri siöu, ok segja sumir
menn, at hann sjálfr drœgi sverðit á sik, þá er hann brå; Ormr var ok
mjçk sárr. Nauöuliga kómusk þeir á 5 skipin ok létu þegar frá landi.
Pat var kallat, at þeir Öláfr hefÖi ina mestu óhamingju borit til
fundarins, svá sem þeir Erlingr váru fram seldir, ef þeir Óláfr heföi
meirum ráöum fram farit. Síðan kçlluöu menn hann Óláf ógæfu, en sumir
kçlluöu þá Hettusveina. Fóru þeir með flokk þann enn sem áör uppi um 10
land, en Erlingr jarl fór ut i Vikina til skipa sinna ok var eptir um
sumarit i Vikinni, en þeir Óláfr á Uplçndum en stundum austr á Mçrkum ;
hçföu þeir flokk þann sva annan vetr.

K. 34. Bardagi á Stçngum.

Eptir um várit fóru þeir Óláfr út i Vikina ok tóku þar 15
konungsskyldir, dvçlöusk þar langa hriö um sumarit. Erlingr jarl spurði
þat ok helt liöi sinu austr til móts við þá, ok varö fundr þeira austan
fjaröar, þar sem heitir á Stçngum. Varö þar orrosta mikil, ok haföi
Erlingr sigr. Par feil Sigurör agnhçttr ok mart af Óláfs mçnnum, en
Óláfr kom á flótta; fór hann síðan 20 suör til Danmerkr ok var inn
næsta vetr eptir á Jótlandi i Álaborg. En eptir um várit fekk Öláfr
sótt, þá er hann leiddi til bana, ok er hann þar jarðaðr at
Máríukirkju, ok kalla Danir hann helgan.

K. 35. Dráp Haraldz. 25 Nikolás kúfungr, sonr Påls Skoptasonar, var
lendr maör Magnús konungs; hann tók hçndum Harald, er sagt var at væri
sonr Sigurðar konungs Haraldzsonar ok Kristinar konungs-dóttur, bróöir
Magnús konungs sammœðri. Nikolás flutti Harald til Bjçrgynjar ok fekk i
hendr Erlingr jarli. Pat var háttr 30 Erlings, ef óvinir hans kómu
fyrir hann, at hann mælti ekki eða fått viö þá, ok stilliliga þat er
var, ef hann var ráðinn at drepa, en hina hrakði hann sem mest i orðum,
er hann vildi, at lifit heföi. Erlingr mælti fått viö Harald, ok var
mçnnum grunr á,-hvat hann myndi fyrir ætla. Pá báðu menn Magnús konung,
at 35 hann skyldi friða fyrir Haraldi viö jarl. Konungr geröi svá. Jarl
svárar: »slikt ráöa þér vinir þínir; en þú munt lítla hriö ráöa rikinu
i frelsi, ef þú skalt heilhugaráðum einum fram fara«. Siöan lét Erlingr
Harald flytja yfir i Norönes, ok var hann þar hçggvinn.MAGN. ERL.

K. 36. Uphaf Eysteins konungs Eysteinssonar.

Eysteinn er nefndr sá maör, er kallaðisk sonr Eysteins konungs
Haraldzsonar; hann var þá ungr maör, eigi meö çllu fullroskinn, er frá
því er sagt, at hann kom fram á einu sumri austr i Svia-veldi ok fór á
fund Birgis brosu; 5 hann átti þá Brigiöam, dóttur Haraldz gilla,
fçöursystur Eysteins; bar Eysteinn upp fyrir þau sin ørendi ok baö þau
sér fultings. Jarl ok bæði þau tóku vel hans máli ok hétu honum sinu
trausti; dvalði hann þar um hriö. Birgir jarl fekk Eysteini nçkkurn
liökost ok góöa penninga til skotsilfrs sér ok leysti hann 10 vel af
hendi; hétu þau bæöi honum sinni vináttu. Eysteinn fór þá norör i Nóreg
ok kom ofan i Vikina; dreif þá þegar liö til hans ok eflöisk flokr sá;
tóku þeir Eystein til konungs, ok fóru þeir meö flokk þann i Víkinni um
vetrinn. En fyrir því at þeim varö féfátt, þá ræntu þeir viöa, en
lendir menn ok bændr geröu !5 liö at þeim; en er þeir váru ofrliöi
bornir, þá flýöu þeir brot á skóga ok lágu lçngum á eyöimçrkum; gengu
þá klæöi af þeim, svá at þeir spentu næfrum um fótleggi sér; þá kçlluöu
bændr þá Birkibeina. Peir hljópu opt i byggÖina ok kómu fram hér ok
hvar ok réöu þegar til áhlaupa, er eigi var fjçlment fyrir. Peir áttu
nçkkurar orrostur, svá at fvlkt var til, ok hçföu þeir sigr i çllum. Á
Krókaskógi lagöi þeim nær ofçr; kom at þeim bónda-samnaör, fjçlöi liÖs.
Birkibeinar feldu brota fyrir þá ok hljópu siöan á mçrkina. Birkibeinar
váru ii. vetr i Vikinni, svá at þeir kómu ekki norör i land. 25

K. 37. Frá Magnúsi konungi ok Erlingi jarli.

Magnus konungr haföi þá verit xiii. vetr konungr, er Birkibeinar
hófusk. It iii. sumar réöu þeir sér til skipa, fóru þá fyrir land fram,
fengu sér fjár ok liö. Peir váru fyrst i Vikinni, en er á leiö sumarit,
stefndu þeir norör i land, fóru svá 30 skyndiliga, at ekki kom njósn
fyrir þá, fyrr en þeir kómu til Prándheims. Birkibeinar hçföu mest i
flokki sinum Markamenn, Elfargrima, ok mjçk mart hçföu þeir af
Pelamçrk, ok vel váru þeir þá vápnaöir. Eysteinn, konungr þeira, var
fríðr ok fagrleitr, litilleitr, ekki mikill maör; hann var kallaör af
mçrgum mçnnum 35 Eysteinn meyla. Magnús konungr ok Erlingr jarl sátu i
Bjçrgyn, þá er Birkibeinar siglöu norör um, ok uröu ekki viö þá varir.
Erlingr var maör rikr, spakr at viti, hermaör inn mesti, ef ófriðr \ar,
landráöamaör góðr ok stjórnsamr, kallaör heldr grimmr ok6o4

harðráðr; en hitt var þó mest, at hann lét óvini sina få eina
landzvistina fá, þótt beiddisk, ok uröu fyrir þá sçk margir til at
hlaupa i flokkana, þegar er hófusk i móti honum. Erlingr var hár maðr
ok harövaxinn, nçkkut barraxlaðr, langleitr, skarpleitr, 5 Ijóslitaðr,
ok gerðisk hárr mjçk, bar halt hçfuöit nçkkut, hugaðlátr ok veglátr,
hafði forneskju klæðabúnað, langa uphluti ok langar ermar á kyrtlum ok
á skyrtum, valskikkjur, upháfa skúa. Slikan búnað lét hann konung hafa,
meðan hann var ungr, en þá er hann réð sjálfr, bjó hann sik mjçk i
skart. Magnús konungr io var léttlátr ok leikinn, gleðimaör mikill ok
kvinnamaör mikill.

K. 38. Frá Nikolási.

Nikolás, sonr Siguröar Hranasonar, hann var sonr Skjald-varar, dóttur
Brynjolf s úlfalda, systur Halldórs Brynjólfssonar, en sammœðra við
Magnús konung berfœtt. Nikolás var inn 15 mesti hçföingi; hann åtti bú
á Hálogalandi '1 Qngli, þar sem heitir á Steig. Nikolás átti garð i
Niðarósi ofan frá Jóanskirkju, þar sem átti Porgeirr kapalín. Nikolas
var opt i kaupangi, ok haföi hann ráð çll fyrir byjarmçnnum.
Skjaldvçru, dóttur Nikolas, átti Eiríkr Árnason; hann var ok lendr
maðr.

20 K. 39. Frå Eiriki ok Nikolási.

Pat var Máriumessu ina siÖarri, er menn gengu frá óttu-sçng 1 býnum, at
Eirikr gekk til Nikolás ok mælti: »mágr, þat segja fiskimenn nçkkurir,
er útan eru komnir, at langskip siglöi útan eptir firöinum, ok geta
menn, at Birkibeinar myni vera, ok 25 er så til, mágr, at låta blåsa
býjarliði çllu með vápnum út á Eyrar«. Níkolás svarar: »ekki fer ek,
mágr, at fiskimanna kvittum; mun ek gera njósn út á fjçröinn, en hçfum
þing i dag« ; gekk Eirikr heim, en er hringöi til hámessu, gekk Nikolás
til kirkju. Eirikr kom þá til hans ok mælti: »þat hygg ek, mágr, 30 at
sçnn sé njósnin; eru nú þeir menn hér, er sét kveöask hafa seglin;
þykki mér nú þat ráÖ, at vit riöim ór býnum ok samnim oss liöi«.
Nikolás svarar: »kvaksamr ertu sva, mágr, hlýðum fyrst messu; gerum þá
ráð vår siöan«; gekk Níkolás til kirkju. En er messa var sungin, gekk
Eirikr til Níkolás ok mælti: 35 »mágr, nú eru hestar minir búnir; vil
ek brot riöa«. Níkolás svarar: »far vel þú þá; vér munum hafa þing á
Eyrum ok kanna, hvat liös er i býnum«. Reið þá Eirikr i brot, en
Níkolás gekk i garö sinn ok siðan til boröa.MAGN. ERL.

K. 40. Fall Níkolás.

En i þann tima er vist var sett, kom maör inn ok segir Níkolási, at þá
røru Birkibeinar i ána. Pá kallaöi Nikolás, at hans menn skyldu
vápnask, en er þeir váru vápnaÖir, baö Níkolás þá ganga inn i loptit,
ok var þat it ósnjaliasta ráð, fyrir 5 því ef þeir hefði varit garðinn,
þá heföi býjarfólkit komit til at hjálpa þeim, þviat Birkibeinar fyldu
allan garðinn ok gengu siðan at loptinu umhverfis. Peir kçlluöusk á;
buöu Birkibeinar Níkolási grið, en hann neitti. Siöan bçröusk þeir;
hçföu þeir Nikolás til varnar bogaskot ok handskot ok ofngrjót, en
Birki- 10 beinar hjoggu húsin ok skutu sem tíöast. Nikolas haföi rauöan
skjçld, ok gyldir naglar i, ok stirndr, ViljålmsgçrÖ. Birkibeinar skutu
sva, at uppi stóð á reyrbçndunum. Nikolas mælti: »lýgr skjçldrinn nú at
mér«. Par feil Nikolas ok mikill hluti sveitar hans, ok var hann it
mesta harmaör. Birkibeinar gáfu griö çllum 15 byjarmçnnum.

K. 41. Eysteinn var til konungs tekinn.

Eysteinn var þar siöan til konungs tekinn, ok gekk alt fólk undir hann;
hann dvalðisk um hriö i býnum, fór siöan inn i Prándheim; þar kom mart
liö til hans; þar kom til hans 20 Porfinnr svarti af Snçs ok haföi
sveit manna. Qndveröan vetr fóru þeir ut til býjar; þá kómu til þeira
synir Guörúnar af Saltnesi, Jon ketlingr, Sigurör ok Viljálmr. Peir
fóru upp ór Niöarósi til Orkadals; þá váru skoruö þar nær xx. hundruö
manna; fóru sva til Uplanda ok þá út um Pótn ok Haöaland, þá 25 á
Hringaríki.

K. 42. Fall Eysteins konungs.

Magnús konungr fór i Vik austr um haustit meö sumu liöinu ok Ormr
konungsbróöir. Erlingr jarl var eptir i Bjçrgyn ok haföi þar mikit liö
ok skyldi gegna Birkibeinum, ef þeir færi it 30 ýtra. Magnús konungr
settisk i Túnsbergi ok þeir Ormr báöir; veitti konungr þar um jólin.
Magnús konungr spuröi til Birki-beina uppi á Ré. Siöan fór konungr ór
býnum meö liöi sinu ok þeir Ormr ok kómu á Ré. Snjár var mikill ok veÖr
furöukalt. En er þeir kómu á bceinn, þá gengu þeir ór túninu á veginn,
ok 35 fyrir útan viö garöinn fylköu þeir ok tráöu sér gadd; þeir hçföu
eigi çll xv. hundruö manna. Birkibeinar váru á çörum6o4 HEIMSKRINGLA

bænum, en sumt lið þeira hér ok hvar í húsum. En er þeir urðu varir við
her Magnús konungs, heimtusk þeir saman ok skutu á fylking. En er þeir
sá liö Magnús konungs, þá þótti þeim, sem var, at þeira liö var meira,
réöu þegar til bardaga. En er 5 þeir sóttu fram veginn, þá máttu fáir
senn fram fara, en þeir, er hljópu af veginum, fengu snjá svá mikinn,
at þeir fengu varla fram komizk, ok brásk þá fylking þeira, en þeir
fellu, er fyrstir gengu fram brautina; var þá niör hçggvit merkit, en
þeir, er þar váru næst, opuÖu, en sumir slógusk á flótta. Magnus kon-io
ungs menn fylgðu þeim ok drápu hvern at çörum, er þeir náðu.
Birkibeinar kómu þá ekki fylking á ok uröu berir fyrir vápnum, ok feil
þá mart ok mart flýði. Var þá sem opt kann veröa, þótt menn sé froeknir
ok vápndjarfir, ef slçg stór få ok komi á flótta, at flestir veröa
illir aptrhvarfs. Tók þá at flýja meginlið 15 Birkibeina, en fjçlöi
feil, þvíat Magnus konungs menn drápu alt þat, er þeir máttu, ok váru
engum manni griö gefin, þeim er þeir náðu, en flóttinn dreiföisk viös
vegar. Eysteinn konungr kom á flótta; hann hljóp i hús nçkkut ok baö
sér griöa ok þess, at bóndi skyldi fela hann; en bóndi drap hann, fór
siöan á fund 20 Magnús konungs ok fann hann á Hrafnsnesi; var konungr
inni i stofu ok bakaöi sik viö eld, ok var þar mart manna. Siöan fóru
menn ok fluttu þannug likit, báru inn i stofuna; baö konungr menn þá
til ganga ok kenna likit. Maör einn sat i krók-pallinum, ok var þat
Birkibeinn, ok haföi engi maör gaum gefit 25 at honum; en er hann sá
lik hçföingja sins ok kendi, þá stóð hann upp skjótt ok hart; hann
haföi øxi i hendi, hljóp hann skjótt innar á gólfit ok hjó til Magnús
konungs, kom á hálsinn viö heröarnar. Maör nçkkurr så, er øxin reiö, ok
skaut honum frá; viö þat snørisk øxin ofan i heröarnar, ok varö þat
mikit 3° sår. Siöan reiddi hann upp øxina annat sinni ok hjó til Orms
konungsbróður; hann lá i pallinum; hçggit stefndi ä báða fótleggina; en
er Ormr så, at maör vildi drepa hann, brásk hann viö skjótt, kastaði
fótum fram yfir hçfuÖ sér, ok kom øxin i pallstokkinn; stóö øxin fçst;
en vápn stóöu svá þykt á Birkibein, 35 at varla mátti hann falla. Pá sá
þeir, at hann haföi dregit um gólfit eptir sér iörin, ok er þess mannz
hreysti allmjçk lofuö. Magnús konungs menn ráku flóttann lengi ok drápu
alt þat, er þeir máttu. Par feil Porfinnr á Snçs, ok fellu þar ok
margir aörir Prændir.K. 43. Frá Birkibeinum.

Flokkr þessi, er Birkibeinar váru kallaöir, hçföu saman samnazk meö f
jçlmenni miklu; var þat fólk hart ok menn inir våpndjçrfustu ok liö
heldr óspakt, fóru mjçk geystir ok rasandi, siöan þeir þóttusk hafa
styrk mikinn. Peir hçföu i flokkinum 5 fátt þeira manna, er
råöagøröarmenn væri, eöa vanir væri stjórn landz eöa laga eöa her at
stýra, en þótt sumir kynni betr, þá vildi þó flokkrinn allr hafa þat,
er sjálfum sýndisk; þóttusk þeir øruggir af liösfjçlöa sinum ok
hreysti; en þat liö, er undan komsk, var mart sårt ok haföi látit vápn
ok klæöi, en alt félaust; 10 sótti sumt austr á Markir, en mart á
Pelamçrk, þat flest, er þar åtti kyn; sumt fór alt austr i Svia-veldi;
allir foröuöu sér, þviat li til ván þótti griöa af Magnúsi konungi eöa
Erlingi jarli.

K. 44-

Magnús konungr fór siöan út aptr til Túnsbergs, ok varö 15 hann
allfrægr af sigri þessum, þviat þat var allra manna mål, at Erlingr
jarl væri brjóst ok forusta fyrir þeim feögum; en eptir þat er Magnús
konungr haföi fengit sigr á sva styrkum flokki ok fjçlmennum ok haföi
haft minna liÖ, þótti þá svá çllum mçnnum, sem hann myndi yfir alla
ganga, ok at hann myndi þá vera því 20 meiri hermaör en jarl, sem hann
var vngri.

2 Emundr Óláfsson 251, 421, 436.

1 Erlendr ór Geröi 381, 403.

2 Erlendr Hákonarson 140, 141.

Fasti jarl 22. Filippus se Ph-.

1 Finnr (å Ormi) 170.

2 Finnr 178.

3 Finnr litli 244-246.

4 Finnr (finlap) 40.

5 Finnr Årnason 281, 323 -328, 370, 387, 393, 399, 402, 404, 412, 417,

474-480, 486, 487, 489, 572. 582, 634.

6 Finnr Erlingsson skakka 634.

7 Finnr Sauðaúlfsson 576, 580.

8 Finnr Skoptason 525, 528, 529.

1 Fjçlnir = Yngvi Fre3rsson 1.

2 Fjçlnir Yngvifreysson 10, 13. Fólki Birgisson 586. Fólkviðr
Svipdagsson 27. Freyja 6, 10.

Freyr 1, 5-7, 9, 10, 16, 78. Freyviðr daufi 262—264. Friðfróði 10.
Friðleifr Fróðason 19. Frigg 5.

1 Frírekr 505.

2 Frírekr kœna 617, 620, 626, 627.

3 Frírekr (Barbarossa) 537.

4 Frírekr Heinreksson keisari 537.

1 Fróði inn mikilláti eða friðsami = Friðfróði 10, 19.

2 Fróði inn frœkni 20—22,

3 Fróði Eysteinsson 42, 43.

4 Fróði Haraldzson 54, 62, 63. Frosti 14, 15.

G.

Gamall 491.

Gamli Eiríksson 69, 75, 85-87, 93. Gandálfr Álfgeirsson 34. 36, 42, 43.
Gandálfssynir 37.

Gaukaþórir 383, 385, 386, 394, 400. Gauthildr Algautadóttir 26, 29, 31.
Gauti Tófason 260.

1 Gautr, er Gautland er við kent26.

2 Gautr = Odin 73.

3 Gautr inn rauöi 317, 337. Gautrekr Gautsson inn mildi 26. Gautviðr
Svipdagsson 26, 29. Gefjun 6.

Geigaðr 17.

Geira Búrizláfsdóttir 119-121, 124, 172.

Geirfiðr jarl 190. Geirmundr 131, Geirþjófr 22.Gellir Þorkelsson 306,
319, 320, 329, 351.

Gerðr Gymisdóttir 10. Gersimi Oðsdóttir 10. Geysudœtr 467.

Gilli lçgsçgumaör 305, 316. 335, 337. Gillikristr 547. Gísl Visbursson
12. 1 Gizurr af Yaldresi 135. 1 Gizurr gullbrá (= den følgende?) 388,
401.

3 Gizurr svarti 227-229, 232.

4 Gizurr Teitsson hviti 161, 163,170, 225.

Glúmr Geirason 73, 75, 86, 93, 95,

102, 113. Goðgestr konungr 23. Gormr inn gamli 39, 43, 110, 111, 308,
340.

Gothormr konungr 72. Grani skald 467.

Grankell eða Granketill 277, 328, 329,

358, 396. Granmarr konungr 27—29. Gregorius Dagsson 572, 585, 590—

593, 596 - 599, 601-609, 614, 615. Grélǫð Dungaðardóttir 266. Grimkell
214, 215, 413.

1 Grímr ór Visti 574.

2 Grimr rusli 634.

3 Grimr Porgilsson góði 391, 408, 409, 413.

1 Grjótgarðr rçskvi 170.

2 Grjótgarðr Hákonarson 48.

3 Grjótgarðr Hákonarson 96, 97, 102.

4 Grjótgarðr Ǫlvisson 357, 372, 397. Gróa forsteinsdóttir rauðs 266.
Grýtingr 44.

1 Guðbrandr hersir 36, 37, 42, 43.

2 Guðbrandr bvíti 132.

3 Guðbrandr kúla 135, 137.

4 Guðbrandr Skafhçggsson 541, 610, 634.

Guðini Ulfnaðrsson jarl 347, 496, 497. Guðlaugr Háleygjakonungr 17, 18.
Guðleikr gerzki 222. 1 Guðmundr Arason byskup 636.

2 Guðmundr Eyjólfsson á Mǫðruvǫllum 161, 249, 303, 304, 306, 495.

1 Guðríðr Birgisdóttir 578.

2 Guöríðr Guthormsdóttir 462.

1 Guðrún af Saltnesi 639.

2 Guðrún Bergþórsdóttir Lundasól 139, 140.

3 Guðrún Einarsdóttir 575.

4 Guðrún Járnskeggjadóttir 154, 155.

5 Guðrún Nefsteinsdóttir 511.

6 Guörún Pórðardóttir 525.

1 Guðroðr konungr 201, 233—235.

2 Guðreðr konungr í Suðreyjum 523, 524.

3 Guðreðr konungr á Skáni 29, 30.

4 Guðroðr Bjarnarson 64, 68, 69, 71, 93, 95, 99, 100, 114.

5 GuðreSr Eiríksson 69, 99-102, 105, 115, 164.

6 Guðroðr Hálfdanarson hvítbeins, inn mikilláti, veiðikonungr 32—34,
36.

7 Guðreðr Haraldzson Ijómi 57—59,64.

8 Guðroðr Haraldzson skirja 54, 63.

9 Guðreðr Oláfsson Suðreyjakonungr 609.

Gull-Haraldr se Haraldr Knútsson.

1 Gunnarr af Gelmini 205.

2 Gunnarr af Gimsum 571.

3 Gunnarr gjaldkeri 617.

Gunnhildarsynir 73, 75, 82, 93-97,

101-103, 105, 106, 109, 111. 114, 120, 145, 202, 230.

1 Gunnhildr 583, 609.

2 Gunnhildr Burizláfsdóttir 119, 129, 167, 168.

3 Gunnhildr Hálfdanardóttir 93, 276.

4 Gunnhildr Knútsdóttir 194, 432.

5 Gunnhildr Sigurðardóttir 198, 306, 472, 480.

6 Gunnhildr Sveinsdóttir 197, 472.

7 Gunnhildr Qzurardóttir konunga-móðir 61, 62, 68, 69, 73, 75, 87, 89,
90, 93—96, 98, 99, 105, 107, 112,114, 115, 164.

Gunni Sæmundarson físs 561.

Gunnsteinn 300, 311-315, 327.Register.

1 Guthormr grábarði 555, 587.

2 Guthormr sindri 65, 74. 75, 82, 85.

3 Guthormr Asólfsson å Reini 511,570.

4 Guthormr Eiriksson 69, 82.

5 Guthormr Guðbrandzson 37.

6 Guthormr Haraldzson flettir 561.

7 Guthormr Haraldzson hårfagra 52,

59, 61, 63.

8 Guthormr Ketilsson 474, 480, 481.

9 Guthormr Sigurðarson hjartar 38, 42-44, 52, 54, 59.

10 Guthormr Sigurðarson sýr 198, 236, 237.

11 Guthormr Sigurðarson jarl 55, 265.

12 Guthormr Steigarjþórisson 462, 541.

1 Gyða enska 126, 127, 417.

2 Gyða Eiríksdóttir 43.

3 Gyða Guðinadóttir 347, 496.

4 Gyða Haraldzdóttir 542.

5 Gyða Sveinsdóttir 167.

6 Gyða forgilsdóttir 347, 498. Gýlaugr Guðlaugsson Håleygjakon-

ungr 18. Gylfi konungr 6.

1 Gyrðr 500.

2 Gyrðr Ámundason 596-598, 607.

3 Gyrðr Bárðarson 578.

4 Gyrðr Guðinason 509.

5 Gyrðr Gunnhildarson lçgmaör 598.

6 Gyrðr Haraldzson 34.

7 Gyrðr Kolbeinsson 574, 578, 580.

8 Gyrðr Lçgbersason 570.

Gyrgir (Georgios Maniakes)448—450. Gyríðr Dagsdóttir 598, 607. Gçndul
90, 91.

Gqngu-Hrólfr Rçgnvaldzson 55, 56,

60, 191.

H.

Haddr inn harði 52. Hafþórr 8.

Háfœta = Hálfdan háleggr 60. Hagbarðr sækonungr 17.

1 Haki sækonungr 17, 18.

2 Haki Haðaberserkr 38.

3 Haki Gandålfsson 38, 42.

1 Hákon (norðmaðr) 106—108.

2 Hákon gamli (Svíi) 106—108.

3 Håkon magi 574, 579, 603.

4 Håkon konungr (Svíá) 525.

5 Håkon Eiriksson jarl 167, 193, 196, 197, 200, 204, 205, 207, 218,
299, 307, 308, 310, 340, 341, 352, 353, 359, 360, 365, 366, 369,
371-375, 379, 380, 395.

6 Håkon Grjótgarðzson 45, 46, 48, 49, 65, 66, 73, 78.

7 Håkon góði Aðalsteinsfóstri 65, 67, 68, 70-78, 80-86, 88—90, 92-98,
111, 114, 202, 215, 230, 277, 320, 430, 431, 541.

8 Håkon ívarsson jarl 471, 472, 474 — 478, 486-488, 490-495, 634.

9 Håkon Magnusson þórisfóstri 512, 518-520. (

10 Håkon Olåfsson faukr 542, 560.

11 Håkon Pålsson jarl 533.

12 Håkon Pålsson pungelta 574.

13 Håkon Sigurðarson herðibreiðr 583, 592, 596-610, 614-621.

14 Håkon Sigurðarson Hlaðajarl 1, 2, 9, 76, 97—99, 101—103, 106, 109—
118, 120-123, 127—133, 135, 137— 143, 148, 152, 153, 162, 164, 166,
181, 193, 202, 266, 307, 471, 472, 582.

1 Haldórr 587.

2 Haldórr å Skerðingssteðju 140, 153.

3 Haldórr ókristni 171, 173, 177, 179— 181.

4 Haldórr skvaldri 534-538,557,558.

5 Haldórr Brynjólfsson 316, 512.

6 Haldórr Brynjólfsson 593, 596, 605, 606, 608, 638.

7 Haldórr Guðmundarson 161, 170.

8 Haldói-r Sigurðarson 571.

9 Haldórr Snorrason goða 452, 453, 455, 470, 471.

1 Hálfdan 29, 30.

2 Hålfdan jarl 93, 276.

3 Hålfdan Eysteinsson, inn mildi ok inn matarilli 33.

4 Hålfdan Fróðason 19.

5 Hålfdan svarti Guðraðarson 1, 34, 36- 40, 42, 50, 76.64 8

Register.

6 Hálfdan Haraldzson háleggr 57— 60, 63, 265.

7 Halfdan Haraldzson hvíti 62,61,63.

8 Halfdan Haraldzson svarti 52, 61, 63, 65, 68.

9 Halfdan Óláfsson hvítbeinn 31, 32.

10 Hálfdan Sigurðarson hrísa 149.

11 Hálfdan Sigurðarson sýr 198, 236, 237, 474.

12 Hálfdan Sçlvason gulltçnn 31. Hallaðr Rçgnvaldzson 56, 58. Hallfreðr
vandræðaskáld Óttarsson

120, 121, 123, 124, 161, 162, 175-177, 179, 180. Hallgarðr 49.

1 Hallkell af Fjçlum 170.

2 Hallkell Jóansson húkr 547, 586, 593, 594, 598.

1 Hallr Auðunarson 597.

2 Hallr Otryggsson Koðránsbani 495.

3 Hallr Pórarinsson 2, 3.

4 Hallr Þorgeirsson 579, 580.

5 Hallr Porsteinsson af Síðu 2, 155, 306.

1 Hallsteinn (á Ormi) 170.

2 Hallsteinn Hlífarson 170.

1 Hallvarðr fægir 578.

2 Hallvarðr Háreksblesi 361.

3 Hallvarðr helgi 572, 573.

4 Hallvarðr hikri 610.

5 Hallvarðr 270.

6 Hallvarðr skálkr 37.

7 Hallvarðr Gunnarsson 591.

1 Haraldr flettir 520, 561.

2 Haraldr inn granrauði 33, 34.

3 Haraldr gullskeggr 37.

4 Haraldr inn víkverski 590.

5 Haraldr Eiríksson gráfeldr 69, 75, 87, 93-103, 105, 111-115, 307.

6 Haraldr Eiríksson kesja 545.

7 Haraldr Gormsson blåtçnn 75, 83, 103, 109-114, 118, 120-123, 127—
129, 144, 169, 202, 230, 307, 615.

8 Haraldr Guðreðarson grenski 100, 101, 114, 135—137, 145, 149, 182,
188, 339, 365, 415.

9 Haraldr Guðinason 347, 496-499, 504-506, 508, 509, 542.

10 Haraldr jarl Hákonarson 567.

11 Haraldr Hålfdanarson inn bårfagri 1, 2, 40, 42-56, 59—71, 73, 77,
84, 88, 93, 95, 114, 137, 138, 143, 147, 149, 150, 195, 198. 200-202,
230, 265, 266, 271, 320, 382, 396, 422, 431.

12 Haraldr Hålfdanarson ungi 37.

13 Haraldr Haraldzson kesju 545, 573.

14 Haraldr Knutsson 194, 424, 432,446.

15 Haraldr Knutsson, Gull-Haraldr 103, 110-114.

16 Haraldr Maddaðarson jarl 584.

17 Haraldr Magnusson gilli 547—550, 555-561, 566-570, 576, 578, 579,
581, 586, 587, 614, 637.

18 Haraldr Sigurðarson harðráði 2, 198, 236, 237, 276, 299, 373, 381,
382, 391, 430, 438, 447-480, 482-487, 489-496, 499-513, 515-517, 522,
528.

19 Haraldr Sigurðarson 636.

20 Haraldr Sveinsson 129.

21 Haraldr Sveinsson hein 515

22 Haraldr Valdamarsson 542, 615.

23 Haraldr f orkelsson håva 373, 410.

Haraldzsynir 579, 580, 582, 585, 586.

1 Hárekr gandr 38.

2 Hårekr hvassi 169.

3 Hårekr Eyvindarson 148, 156-158, 276, 281, 300, 328, 329, 350, 351,
358, 359, 376, 380, 396-399, 403, 404, 428, 429.

4 Hårekr Guthormsson 73.

Hårr inn harðgreipi 390.

1 Haukr 155, 157.

2 Haukr hábrók 67.

1 Hávarðr hçggvandi 133, 135.

2 Hávarðr hçldr 596.

3 Hávarðr klíningr 597, 598, 604.

4 Hávarðr ór Orkadal 169.

5 Hávarðr Þorfinnzson 266.

Heðinn harðmagí 575.

Heimdallr 7.

1 Heinrekr strjóna 194.

2 Heinrekr inn mildi keisari 432.Register.

3 Heinrekr Fríreksson keisari 537.

4 Heinrekr Sveinsson halti 610.

5 Heinrekr Viljálmsson 534. Helga Andréásdóttir 561.

1 Helgi inn hvassi 38.

2 Helgi Hálídanarson 23.

3 Helgi Starason 578. Helsingr Gandálfsson 37, 38.

1 Hemingr Håkonarson 117, 181,

2 Hemingr Strútharaldzson 129.

1 Herlaugr 45.

2 Herlaugr Håkonarson 48. Hermóðr (guden) 91. Hildibrandr berserkr 38.
Hildiguðr Granmarsdóttir 28. Hildir Hçgnason 28, 29.

1 Hildr Eiríksdóttir 32.

2 Hildr Hrólfsdóttir 55, 56

3 Hildr Hçgnadöttir 28.

Hjalti Skeggjason 161, 163, 170, 217,

224, 225, 227-232, 238, 239, 250. Hjçrvarör ylfingr 27—29. Hlíf
Dagsdóttir 33.

1 Hlçövir langi 169.

2 Hl9ðvir Porfinnzson 115, 266. Hnoss Oðsdóttir 10. Hofgarða-Refr 388,
401. Hólmfríðr Óláfsdúttir 181, 251. Holti Jarizleifsson inn í'rœkni
259. Hornklofi se Porbj^rn hornklofi.

1 Hrani gauzki 49, 52.

2 Hrani mjónefr 198.

3 Hrani Hróason inn viöfçrli 100, 137, 182, 183, 194, 195, 199.

1 Hreiðarr 102.

2 Hreiðarr Erlingsson 634.

3 Hreiðarr Grjótgarðzson 578.

1 Hringr 201, 202, 233, 235.

2 Hringr Dagsson 54, 355, 382.

3 Hringr Haraldzson 54, 62, 382.

1 Hróaldr hryggr 52.

2 Hróaldr prestr langtala 616, 622.

1 Hrói inn hvíti 100.

2 Hrói inn skjálgi 219, 222.

1 Hrólfr nefja 56.

2 Hrólfr skjótandi 390.

3 Hrólfr Helgason kraki 23, 24, 28.

4 Hróifr Rçgnvaldzson se Gçngu-Hrólfr.

1 Hrollaugr 45.

2 Hrollaugr Rçgnvaldzson 56, 60. Hrútr af Viggju 390, 391, 430.

1 Hrœrekr 201, 202, 233, 234, 235, 242- 250.

2 Hrœrekr Haraldzson 54, 63.

1 Hugi inn digri, jarl 524.

2 Hugi inn prúði, jarl 524. Hugleikr Alfsson 17. Huld seiðkona 11, 12.
Hulviðr Svipdagsson 27, 29. Hundi se Hvelpr.

Hundr =; Pórir hundr. Húnn se Bersi. Húnþjófr 46.

Hvelpr eða Hundi SigurÖarson 139

266.

Hvítakristr = Kristr 386, 394, 426. Hyrningr 144, 164, 171, 178.
Hýsingr Gandálfsson 37, 38. Hœnir 5.

1 II v gni 28, 29.

2 Hçgni í Njarðey 24.

3 Hçgni Eysteinsson 34, 42.

4 Hçgni Káruson 42, 43. Hçlgi 54.

Hçröakåri 66, 102, 145.

1 Hçröaknütr 110.

2 Hr,>rðaknútr Knutsson 194, 316, 341 -343, 359, 424, 425, 432, 445,
446, 496, 499.

1.

Illugi Bryndœlaskáld 450.

1 Ingi Ärnason 582.

2 Ingi Bárðarson 511, 566.

3 Ingi Hallsteinsson 586.

4 Ingi Haraldzson 570-574,576—579, 581-583, 585, 586, 590, 592—610,
614-617, 620, 621, 623, 625.

5 Ingi Steinkelsson 525—528, 543,546, 555.

1 Ingibjçrg Andréasdóttir 561.

2 Ingibjçrg Guthormsdóttir 541.3 Ingibjçrg Haraldzdóttir 93, '276.

4 Ingibjçrg Tryggvadóttir 144, 223, 225, 227, 229, 232, 238, 241, 259.

5 Ingibjçrg Þorkelsdóttir 130, 135.

6 Ingibjçrg Qgmundardóttir 520. Ingibjçrn sipill 617.

1 Ingigerðr Birgisdóttir 586.

2 Ingigerðr Haraldzdóttir bárfagra 54.

3 Ingigerðr Haraldzdóttir harðráða 467, 501, 502, 510, 516.

4 Ingigerðr Loðinsdóttir 144.

5 Ingigerðr Óláfsdóttir 227, 229—232, 238, 239, 241, 242, 250-252,
256-259, 261, 370, 376-379.

Ingilborg Haraldzdóttir 543, 615. Ingimarr af Aski 557.

1 Ingiríðr Loöinsdóttir 144.

2 Ingiríðr Rçgnvaldzdöttir 555, 568, 570, 581, 582, 590, 610, 615.

3 Ingiríðr Sigurðardóttir 198, 511.

4 Ingiríðr Sveinsdóttir 515.

1 Ingjaldr Oláfsson 31, 32.

2 Ingjaldr Ǫnundarson inn illráði 25-30.

Isleifr Gizurarson 2, 3. Isríðr Guðbrandzdóttir 306.

1 ívarr af Eldu 604, 605.

2 ívarr jarl bvíti 347.

3 ívarr bvíti 471, 472.

4 Ivarr smetta 170.

5 Ivarr sneis 582.

6 Ivarr Guthormsson 73.

7 Ivarr Håkonarson 603.

8 Ivarr Hálfdanarson víðfaðmi 30, 31.

9 Ivarr Ingimundarson 567, 569.

10 Ivarr Kålfsson skrautbanki 576, 578.

11 Ivarr Kolbeinsson 569, 578.

12 Ivarr Rçgnvaldzson 55.

13 Ivarr Sigtryggsson 370.

14 Ivarr Starason dyuta 578.

15 Ivarr Qzurarson 560.

J.

Jakob 251, 263, 264. Jarðþrúðr Jóansdóttir 428.

Jarizleifr 256, 258, 370, 376, 378, 379,

419, 447, 448, 450, 456, 457. Járnskeggi Asbjarnarson af Yrjum se
Skeggi.

1 Játmundr konungr 72, 188.

2 Jåtmundr se Eaðmundr. Játvarðr se Eaðvarðr. Jesus Kristr 247, 394.

1 Jóan ketlingr (Guðrúnarson) 639.

2 Jó(a)n mçrnefr 600.

3 Jóan smjçrbalti 547.

4 Jó(a)n smyrill 576.

5 Jóan Árnason 428, 521.

6 Jóan Birgisson 578, 586, 625.

7 Jó(a)n Bjarnason tábarðs 590.

8 Jó(a)n Hállkelsson búks 586, 593, 594, 598, 614, 618, 626.

9 Jó(a)n Kálfsson kaða 575, 578.

10 Jóan Loptsson 561, 628.

11 Jóan Sigurðarson 566.

12 Jó(a)n Sigurðarson kutiza 615.

13 Jó(a)n Sveinsson 609, 610, 617, 624.

14 Jóan Sørkvisson 586.

15 Jóan á Rásvelli, sterki Ulfsson 471.

16 Jó(a)n Porbergsson af Randabergi 634.

1 Jórunn 495.

2 Jórunn skáldmær 65.

3 Jórunn forbergsdóttir 471. Jósteinn Eiríksson 144, 170. Júliánus
níðingr 187. Jçkull Bárðarson 371, 372. Jçrundr Yngvason 17—19.

K.

1 Kálfr kringluauga 575.

2 Kálfr inn rangi 576, 578.

3 Kálfr skurfa 58.

4 Kálfr Árnason 281, 324, 325, 355— 357, 365, 366, 371-373, 376, 396—
399, 402-404, 412, 417-420, 424, 429, 430, 475, 478-480.

5 Kálfr Arnfinnzson 402. Kári konungsbróðir 566. Karkr þræll 140-142.

1 Karl bóndi 488-490.2 Karl mærski, Mæra-Karl 334 —338.

3 Karl Sónason jarl 571, 572, 586.

4 Karl Sørkvisson 543. Karlamagnús 300.

Karli 300-302, 311—315, 326-328. Kårr af Grýtingi 80, 81, 153. Katrin
Knútsdóttir 543.

1 Ketill håvi 169.

2 Ketill kálfr á Hringunesi 208, 213, 235, 306, 472, 480.

3 Ketill krókr 510.

4 Ketill prófastr 580.

5 Ketill rygski 170.

6 Ketill Ǫnundarson jam ti 77, 320. Kimbi 405, 406.

Kirjalax 537, 539, 540, 611, 612. Kispingr 89.

Kjartan Óláfsson 161-163, 170. Kjçtvi inn auðgi 52, 53. Klakk-Haraldr
39. Klémet Arason 578. Klerkón 108, 109. Klerkr 108.

Klyppr Pórðarson hersir 102, 145. Klœngr Brúsason 208.

1 Knútr Birgisson 586.

2 Knútr Eiríksson lávarðr 543. 555.

3 Knútr Gormsson 103.

4 Knútr Haraldzson kesju 545.

5 Knútr Knutsson se Hprðaknútr.

6 Knútr Sveinsson helgi 515.

7 Knútr Sveinsson, inn ríki, Gamli-Knútr 129, 193-195, 197, 201, 265,
275, 276, 299, 307-311, 315, 316, 325, 326, 328, 338—352, 356, 358-362,
369, 371, 373, 374, 376, 380, 381, 395, 396, 410-413, 419, 424, 426,
432-435, 442, 446, 498, 499.

8 Knútr Sveinsson af Jaðri 549. Koðrán Guðmundarson 495.

1 Kolbeinn 551.

2 Kolbeinn brúga 581.

3 Kolbeinn óði 598.

4 Kolbeinn sterki 284, 285.

5 Kolbeinn fórðarson 161, 170.

6 Kolbeinn Porljótsson 574. 1 Kolbjprn stallari 169, 179.

2 Kolbjçrn Árnason 281. Kolli skáld 571, 572. Kolr Hallzson 2.
Konof'ogor konungr 250, 268. Konstantínús Mónomákús 455. Kormákr
Ǫgmundarson skåld 78.

1 Kristin Birgisdóttir 586.

2 Kristin Ingadóttir 543.

3 Kristin Knútsdóttir 543, 555.

4 Kristin Sigurðardóttir 582, 592, 608. 610, 614, 615, 633, 634, 636.

5 Kristin Stígsdóttir 543.

Kristr Máríuson 79, 129, 157, 160,

383, 415, 422. Kristrøör 556, 557. Kvasir 5.

Kyrpinga-Ormr 581, 582. Kœna se Erírekr.

L.

Laxapáll 576, 591.

1 Leifr Eiríksson inn hepni 164, 170, 248.

2 Leifr Ǫzurarson 305, 316, 335 -338. Ljótr forfinnzson 115, 266.
Loðbrókarsynir 72.

1 Loðinn 143, 144.

2 Loöinn saupprúðr 578, 580.

3 Loðinn Viggjarskalli 205, 520.

4 Loöinn Erlingsson 192. Logi Frostason 15.

Loptr Sæmundarson prestr 561, 562. Lózaríus keisari 540. Lúfa = Haraldr
hárfagri 53. Lçgmaör Guörøöarson 523, 524.

M.

Maddaðr konungr 584.

1 Magnús konungr (Svia) 586.

2 Magnus Birgisson 586.

3 Magnús Erlendzson 530.

4 Magnús Erlingsson 614, 615, 617, 618,620,621, 628—630, 634,636-641.

5 Magnús Haraldzson harðráða 467, 489, 495, 501, 510, 512—514, 518.6
Magnus Haraldzson kesju 545.

7 Magnus Haraldzson gilla 581.

8 Magnús Heinreksson halta 610.

9 Magnús Níkolásson inn sterki 546.

10 Magnús Óláfsson góði 299, 300, 370, 371, 379, 416, 419-425, 427—
430, 432-434, 426-446, 455, 457-467, 471, 472, 474, 476, 477, 479, 494,
496, 499, 545.

11 Magnus Oláfsson berfœtr 516, 518 -534, 545-547, 567, 569, 573, 579,

614, 628, 638.

12 Magnús Siguröarson blindi 542, 547-549, 554-561, 566, 568, 570-575,
577-579.

Magnússynir 533.

Málmfríðr Haraldzdóttir 542, 543, 582,

615.

Mánúli keisari 537. Margaðr konungr 480, 481.

1 Margrét Arnadóttir 582.

2 Margrét Birgisdóttir 586.

3 Margrét Haraldzdóttir 586.

4 Margrét Ingadóttir friðkolla 527, 546.

5 Margrét Knútsdóttir 543. Margrít yfirkussari 537.

1 Máría 79.

2 Máría 455, 456.

3 Máría Eysteinsdóttir 541, 634.

4 Máría Haraldzdóttir harðráða 467,

501, 502, 504, 510.

5 Máría Haraldzdóttir gilla 586, 618. Markús å Skógi 621, 625-627.
Melbrigði tçnn 55.

1 Melkólmr konungr 266.

2 Melkólmr konungr 524. Merkúríús inn helgi 187.

Michael kátalaktús, Mikjáll 448, 450. Mikjåll engill (M—s minni) 130.
Mímir 5, 7.

1 Munán Alason 606.

2 Munán Ǫgmundarson 572. Mýrkjartan fjálfason 525, 530. Mçrukåri
(Guðinason) jarl 347, 496, 502, 503.

N.

Narfi af' Staf 81. Nefja se Hrólfr nefja.

1 Nereiðr jarl 198.

2 Nereiðr 558.

1 Níkoláa karðínáli 586, 587.

2 Níkolás mási 586, 610.

3 Níkolás skegg 604.

4 Níkolás Arnason 582.

5 Níkolás Pálsson kúfungr 636.

6 Níkolás Siguröarson 626, 638, 639.

7 Níkolás Símunarson 586, 618, 620.

8 Níkolás Skjaldvararson 600, 604,614.

9 Níkolás Sveinsson 540, 546. Njçrör inn auðgi 5, 6, 8, 9, 78.

1 Nçkkvi konungr 46.

2 Nçkkvi Pálsson 626.

O.

Obbi Akason 50.

1 Oddr kikinaskåld 445, 465.

2 Oddr Kolsson 2.

Oöinn 4—9, 11, 19, 26, 31, 78, 80, 90, 91, 123, 142, 151, 254.

Óðr 10.

1 Óláfr drengr 170.

2 Óláfr hvi ti 55.

3 Óláfr klíningr 609.

4 Oláír konungr (Engla) 72.

5 Óláfr kváran 126, 138.

6 Oláfr (norrœnn) 402.

7 Óláfr í Dali 542.

8 Oláfr inn sky gni 31.

9 Óláfr Bjarnarson 59.

10 Óláfr Eiríksson sœnski 101, 135, 143, 166, 167, 171, 173, 175, 176,
181, 184, 201, 213, 216, 220, 223, 224, 226-228, 238, 240-242, 250,
251, 256, 258, 261, 262—265, 276, 286, 287, 320, 395, 434, 457.

11 Óláfr Guðbrandzson ógæfa 634— 636.

12 Oláfr Guðraðarson Geirstaðaálfr 1, 33-36.Register.

13 Oiáfr Haraldzson Geirstaðaálfr 54. 62-64, 68, 69.

14 Óláfr Haraldzson kesju 545, 573.

15 Oláfr Haraldzson helgi 2, 3, 40, 137, 149, 182-191, 194-197,
199-227, 229, 231-236, 238—259, 261, 264, 265, 269-279, 281—284,
286-289, 292, 294, 295, 297-311, 314-317, 319-321, 323—326, 328-330,
333—335, 337-339, 342—346, 348— 355, 357-359, 361-382, 384, 386-390,
392, 393, 395-409, 411-417, 419-423, 425, 427, 428, 430, 433, 437-439,
441, 443, 445, 447, 455, 462-465, 470, 474, 475, 477, 480-482, 500,
501, 511, 512, 516, 529, 530, 538, 545. 551- 553, 560, 587— 589, 611,
612, 628, 631.

16 Oláfr Haraldzson kyrri, bóndi467, 501, 503, 504, 509—512, 514-516,
518, 528.

17 Óláfr Hçskuldzson pái 161.

18 Óláfr Ingjaldzson trételgja 29-31.

19 Óláfr Magnusson 527, 533, 540, 541, 566.

20 Oláfr Sveinsson hungr 515.

21 Óláfr Trygg vas on 2, 105, 107-109, 119-121, 123-127, 138, 139,
141-164, 166, 168-180, 191-193, 197, 200-202, 204-206, 218, 223, 225,
230, 266, 271, 277, 349, 377, 417,

( 418, 545.

Oli, Áli = Óláfr Tryggvason 125, 126, 138.

1 Ormr 170.

2 Ormr se Kyrpinga-Ormr.

3 Ormr af Ljoxu 81, 153.

4 Ormr lygra 153.

5 Ormr lyrgja 139, 140.

6 Ormr skógarnef 170.

7 Ormr Eilifsson jarl 472, 475, 477, 478, 572, 582.

8 Ormr Ivarsson kouungsbróðir 582,

( 608, 610v 618, 635, 636, 639, 640.

Ospakr Osvifrsson 452.

1 Ótta byskup 509.

2 Ótta hertogi 436, 437.

3 Ótta keisari (II) 120-123.

4 Otta Sveinn = Sveinn tjúguskegg 123.

1 Óttarr birtingr 570, 576, 577, 579, 581, 582, 585, 604, 631.

2 Óttarr jarl 123.

3 Ottarr svarti 183, 185, 188, 189, 195, 196, 227, 229, 232, 235. 256,
275, 286, 345.

4 Ottarr Álfsson balli 570.

5 Óttarr Egilsson vendilkráka 21, 22. Óþyrmir 169.

P.

1 Påll Andréåsson 632.

2 Påll Skoptason 636.

3 Påll Sæmundarson iiipr 561.

4 Påll Porfinnzson jarl 502, 504, 523, 525, 533.

Pálnatóki 128.

Pétr Sauða-Ulfsson byrðarsveinn 471, 570, 577, 580.

1 Philippús Arnason i Herðlu 582.

2 Philippús Birgisson 586.

3 Philippús Gyrðarson 564, 593, 617, 622.

4 Philippús Pótrsson 617. Poppó 122.

R.

1 Ragna Nikolásdóttir 586, 610.

2 Ragna Ormsdóttir 582.

1 Ragnarr loðbrók 38, 49, 110.

2 Ragnarr Haraldzson rykkill 54, 63. Ragnfroðr Eiriksson 69, 115—117.

1 Ragnhildr Arnadóttir 281.

2 Ragnhildr Eiríksdóttir blóðexar 69. 75.

3 Ragnhildr Eiríksdóttir in rika 54, 56.

4 Ragnhildr Erlingsdóttir 192, 322— 324.

5 Ragnhildr Erlingsdóttir skakka 634.

6 Ragnhildr Hákonardóttir 117, 472, 582.64 8

Register.

7 Ragnhildr Haraldzdóttir 37.

8 Ragnhildr Hringsdóttir 354.

9 Ragnhildr Magnúsdóttir góöa 476, 478.

10 Ragnhildr Magnúsdóttir berfœts 545, 573.

11 Ragnhildr Siguröardóttir 38—40.

12 Ragnhildr Skoptadóttir 58".

13 Ragnhildr Sveinkadóttir 582. Rannveig Siguröardóttir 428.

1 Rauör inn rammi 158—160.

2 Rauðr bóndi 354, 355. Rauössynir 354. Razabárðr 632.

Réas 108, 109. Reinaldr 560. 561. Rókón 108. Rékóni 108. Réttiburr
562-566. Rígr konungr 13.

1 Ríkarðr prestr 587, 589.

2 Ríkarðr Ríkarðarson jarl 56, 191, 432, 496.

3 Ríkarðr Vilhjálmsson jarl 56, 191. Róðbert, -bjartr. Ríkaröarson jarl

56, 191, 496. Roðgeirr hertogi 537. Rúðu-jarlar 191. Rúnólfr goði 161.

1 Rçgnvaldr 73.

2 Rçgnvaldr kunta 617, 620.

3 R 9 gn val dr ór Ærvík 132.

4 Rçgnvaldr Brúsason jarl 268, 271, 275, 370, 447.

5 Rçgnvaldr Ejsteinsson Mœrajarl 47, 48, 55, 58-60, 191, 265.

6 R9gnvaldr Haraldzson réttilbeini

57, 58, 63, 64, 149.

7 R9gnvaldr Heinreksson jarl 610.

8 Rçgnvaldr Ingason 555.

9 R9gnvaldr Kolsson kali 582, 583.

10 R9gnvaldr Óláfsson, heiöum-hár, -hærri 1, 35.

11 Rçgnvaldr Úlfsson jarl 192, 223, 225, 228, 238—241, 250-253, 255—
259, 448.

S.

Sáöa-Gyrör Báröarson 570, 575, 576, 585.

Sauða-Úlfr 471, 577. Saurr (hundekonge) 76. 320.

1 Saxi 255.

2 Saxi í Vík 527, 566.

3 Saxi Bófason flettir 29. Selsbani se ÁsbjQrn Sigurðarson. Selþórir,
Pórir 288-294, 296, 297. Serkr ór Sogni 530. Síöu-Hallr = Hallr
Þorsteinsson. Sigarðr 564.

Sig(f)reðr Haraldzson 52, 63, 65, 69.

1 Sigríör sæta 591.

2 Sigríör Bárðardóttir 566.

3 Sigríðr Dagsdóttir 606.

4 Sigríðr Finnzdóttir 475, 572, 582.

5 Sigríör Ketilsdóttir 472.

6 Sigríðr Saxadóttir 527, 566.

7 Sigríðr Skjálgsdóttir 288, 289, 301.

8 Sigríör Sveinsdóttir jarls 310, 472.

9 Sigríðr Tóstadóttir in stórráða 101, 135-137, 148, 149, 167, 171,
434.

10 Sigríör Pórisdóttir 372. Sigreör se Sigfrøör.

1 Sigtryggr á Næríki 370.

2 Sigtryggr konungr á Vindli 32.

3 Sigtryggr Evsteinsson 36.

4 Sigtryggr Haraldzson 54, 62.

1 Sigurör 73.

2 Sigurðr (norðmaðr) 155—157.

3 Sigurðr agnh<?ttr 634—636.

4 Sigurðr bíldr 170.

5 Sigurör byskup 159, 282, 296.

6 Sigurör byskup 395, 410, 413.

7 Sigurðr hít 245, 246.

8 Sigurör hjúpa 617, 620.

9 Sigurðr hringr 49.

10 Sigurðr kåpa 617, 620.

11 Sigurðr skrúðhyrna 590.

12 Sigurör ullstrengr 520,521,525,526.

13 Sigurör slembidjåkn 566-571, 573 —580.

14 Sigurör Bergþórsson 578.15 Sigurör Búason 134.

16 Sigurör Eindriðason storkr 574, 615.

17 Sigurör Eiriksson bjóðaskalla 108, 109, 144.

18 Sigurör Eiriksson slefa 69, 101, 102, 145.

19 Sigurör Erlingsson 192, 324.

20 Sigurör Erlingsson skakka 634.

21 Sigurör Eysteinsson glumru 55, 58, 265.

22 Sigurör Eysteinsson 591.

23 Sigurör G-uðrúnarson 639.

24 Sigurör Gyröarson 564.

25 Sigurör Håkonarson 65, 66, 70, 73, 76, 78, 80—82, 93-98, 114.

26 Sigurör Hálfdanarson sýr 149,182, 197—201, 203, 208, 212, 213, 236,
306, 447, 511.

27 Sigurör Haraldzson hrisi 57, 58,149.

28 Sigurör Haraldzson munnr 555, 570, 575-578, 581—583, 585—587,
590-593, 596, 606, 621, 636.

29 Sigurör Håvarözson af Reyri 596, 597, 600, 601, 603- 606, 616—618,
620-624.

30 Sigurör Helgason hjçrtr 38.

31 Sigurör Hlçövisson digri, jarl 61, 139, 266, 267, 271.

32 Sigurör Hranason 530, 532, 638.

33 Sigurör Jóansson hundr 428, 532.

34 Sigurör Kärason 566.

35 Sigurör Kolbeinsson 574, 578, 580.

36 Sigurör Magnusson jórsalafari 523, 525, 527, 532-551, 553-555, 561,
565, 580, 582, 592, 608, 614.

37 Sigurör Ragnarsson ormr i auga 38, 110.

38 Sigurör Rauösson 354, 355.

39 Sigurör Siguröarson Markúsfóstri 621, 625, 626.

40 Sigurör Siguröarson 549—551, 557 -559.

41 Sigurör Yésetason 129, 130, 132.

42 Sigurör Víkingakárason 161.

43 Sigurör Pórisson 288, 289.

44 Sigurör Pórisson hundz 428.

45 Sigurör Porláksson 317—319, 337.

Heimskringla.

Sigvaldi jarl Strút-Haraldzson 129— 133, 167, 172-174, 176, 180,186,
206.

Sigvatr Þórðarson skald 184—186, 188—190, 192, 194, 197, 206, 207,
209-212, 215. 227, 228, 245, 246, 253-257, 282, 299, 300, 309, 338—
341, 343, 351—353, 358, 363—365. 371, 388. 390, 392, 393, 399-403, 407,
415, 416, 422, 425, 427, 428, 430, 431.

Sigverkr konungr 27.

1 Símun Hallkelsson skálpr 586, 593— 596, 601, 609, 610, 614, 618, 620.

2 Símun Kárason 582.

3 Símun Porbergsson 583, 609.

Símunarsynir 596, 600.

Skaði 8, 9.

Skagi Skoptason 117.

Skapti fóroddzson 215, 217, 249, 304. 306, 321.

Skarði 134.

Skeggi Asbjarnarson af Yrjum, Járn-skeggi 102, 132, 152-155.

1 Skjaldvçr Brynjólfsdóttir 638.

2 Skjaldvçr Níkolásdóttir 638.

Skjálf Frostadóttir 15.

1 Skjálgr 520.

2 Skjálgr Erlingsson 192, 288, 293— 295, 310.

3 Skjålgr Ǫgmundarson se Þórólfr skjálgr.

1 Skjçldr konungr 32.

2 Skjçldr Oðinsson 6.

1 Skopti Skagason se Tiðenda-Skopti.

2 Skopti Ǫgmundarson 511, 520, 525. 528, 529, 533, 585.

1 Skúli konungsfóstri 510—511.

2 Skúli Bárðarson 511, 566.

3 Skúli forfinnzson 115, 266.

4 Skúli forsteinsson 176.

Skurfa se Kálfr.

Skçglai-Tösti 101, 135, 167.

Skçgul 90.

Snjár inn gamli 11.

Snorri Porgrímsson goði 3, 304, 306, 452.

Snæfriöarsynir 6-3.

Snsefríðr Svásadóttir 57. Solveig 561, 563.

1 Sóti jarl 52.

2 Sóti vikingr 184. Sporsnjallr konungr 27. Starkaðr gamli 17, 19.
Stefnir konungr 585. Steigar-Pórir se fórir af Steig. Steinkell 491,
492, 494, 495, 525.

1 Steinn Herdísarson 471, 485, 486, 503, 513, 514.

2 Steinn Skaptason 306,319,321-325. Steinþórr 8.

Stéphánus legatus 628. Stígr hvítaleðr 543. Straö-Bjarni 617.
Strút-Haraldr 129.

Stúfr Pórðarson blindi 454, 457, 467,

468, 515. _ S tyr bjçrn Oláf'sson inn sterki 59, 101,

230, 231, Styrjaldar-Magnús 528.

1 Styrkárr af Gimsum 132, 153.

2 Styrkárr glæsirófa 575.

3 Styrkárr stallari 508, 509.

4 Styrkárr Hreiðarsson 102. Súlki konungr 52.

Sumarliði Sigurðarson jarl 266, 267. Svanhildr Eysteinsdóttir 54. Svási
56, 57. Sveigðir Ejçlnisson 11. Sveinki Steinarsson 582.

1 Sveinn 243, 244.

2 Sveinn prestr 575.

3 Sveinn Álíífuson 380, 410-412, 414 —419, 423, 424, 426, 541.

4 Sveinn Bergþórsson bukks 609.

5 Sveinn Eiriksson 543.

6 Sveinn Erlendzson ór Gerði 582.

7 Sveinn Guðinason jarl 347, 496,509.

8 Sveinn Hákonarson jarl 117, 132, 133, 143, 181, 192, 197, 200,
205-214, 218, 234, 256, 287, 307, 310, 369, 395, 416, 472.

9 Sveinn Haraldzson tjúguskegg 123, 128, 129, 144, 167—169, 171-176,
181, 186, 187, 230, 307, 316, 434, 615.

10 Sveinn Haraldzson flettis 520—522.

11 Sveinn Hrímhildarson 549, 550.

12 Sveinn Sveinsson Ulfssonar 610.

13 Sveinn Sveinsson 582.

14 Sveinn Úlfsson 316, 343, 434-436. 438-445, 457-460, 462-464, 466—
470, 472, 477, 478, 480, 483, 485— 493, 496, 498, 513, 515, 543, 546,
629, 634.

Sverrir 595, 620.

Svertingr Rúnólfsson 161, 170.

Svína-Grímr 575.

1 Svipdagr berserkr 17.

2 Svipdagr blindi 26, 27, 29.

1 Sæmingr Oðinsson 8, 9.

2 Sæmingr Yngvifreysson 1. Særnundr búsfreyja 561. 564, 565. Sçlva 31.

Sçlvarr Sçlvason 31.

Sçlveig eöa Splvn, Hálfdanardóttir 31.

1 Sçlvi inn gamli 31.

2 Sçlvi Hålfdanarson 31.

3 Sçlvi Húnþjófsson klofi 46—48, 61, 63.

4 Sçlvi Hognason 24.

5 Sçlvi Sçlvarsson 31. Sørkvir Karlsson 543, 586.

T.

1 Teitr ísleifsson 3.

2 Teitr Ketilbjarnarson 161. Tíðenda-Skopti 117, 118. Tindr Hallkelsson
133, 135. Tófí Valgautsson 348, 349. Torf-Einarr Rçgnvaldzson 58, 59,
265,

266.

1 Tósti, Skçglar-Tösti 100, 101, 434.

2 Tósti Guðinason jarl 347, 496-500, 503-508.

Tréskegg se fórir.

1 Tryggvi Óláfsson 417, 418.

2 Tryggvi Óláfsson 68, 69. 71, 75, 76, 81, 93, 95, 99, 100, 105, 106,
138, 144, 145, 180, 192, 338, 431.

Tunni 20, 21.Register.

U.

Ulfheðinn Sçxolfsson 573. Úlfhildr Oiáfsdóttir helga 370, 381, 437.
Úlfkell snillingr 188, 194.

1 Úlfr inn rauði 169, 175.

2 Úlfr Hranason 530, 532.

3 Úlfr Óspaksson 452, 455, 470, 471, 485, 500.

4 Úlfr Pétrsson flý 471.

5 Úlfr Rçgnvaldzson 192, 256, 259.

6 Úlfr forgilsson jarl 316, 341-344, 346, 347, 434, 435, 498, 513.

Ulli (o: Erlendr Håkonarson) 140. Uniburr 562. 564.

V.

Vagn Ákason 129, 130, 132—135. Vakr Raumason elfski 169.

1 Valdamarr 108, 109, 119, 138, 166.

2 Valdamarr 415.

3 Valdamarr Jarizleifsson 259, 615.

4 Valdamarr Knutsson 543, 556, 615, 630, 633, 634.

Val garðr af Velli 457, 458. Valgautr 349.

Valgerðr Eyjólfsdóttir 495. Valþjófr „Guðinason" 347, 496, 503,

509, 510. Vana 11.

Vandráðr (o: kong Sven Estridsen)

488, 489. Vanir 5, 6.

Vanlandi Sveigðisson 11, 12. Varinn 151.

Vatnormr Dagsson 572, 574. Váttr se Vçttr. Vó 5, 6.

1 Vémundr 48.

2 Vémundr vçlubrjötr 102. Véseti 129.

Vetrliði 155.

Víðkunnr Jóansson 428, 521, 530, 532,

542, 575. Vígfuss Víga-Glúmsson 133.

Vígleikr Arnason 366. Víkarr af Tíundalandi 169. Víkinga-Kári 161, 225.
Vilborg Gizurardóttir 161, 225. Vílir 5, 6.

1 Viljálmr biskup 582.

2 Viljálmr jarl 190.

3 Viljálmr skinnari 575.

4 Viljálmr Guðrúnarson 639.

5 Viljálmr Gçnguhrölfsson langaspjót

56, 191.

6 Viljálmr „Ríkarðarson" 191.

7 Viljálmr Róðbertsson bastarðr 56, 496, 497, 509, 510, 534, 629.

8 Viljálmr Roðgeirsson 537. Vísburr Vanlandason 11, 12, 15. Vissavaldr
136.

Vissavaldr Jarizleifsson 259. Vitgeirr 63. Vçttr, Váttr 22.

Y.

Ynguni se Yngvi.

1 Yngvarr konungr 25—27.

2 Yngvarr Eysteinsson 24, 25.

1 Yngvi = Freyr 10, 13,

2 Yngvi, Ynguni 14.

3 Yngvi Alreksson 16—18. Yngvifreyr 1, 10.

Yrsa 22, 23.

Z.

Zóe in rika 448, 455, 456.

í>

Pangbrandr prestr 2, 155, 161, 163. Pjazi, jçtunn 78.

1 fjóðólfr, inn fróði, inn hvinverski 1, 10—16, 18, 20-26, 30, 31,
33-35,

57, 58, 64.

2 Pjóðólfr Arnórsson 422, 424, 433, 435, 438—445, 447, 448, 450, 454,
456, 457, 459, 460, 466, 472, 484— 487, 495, 496, 507, 511.64 8

Pjóstólfr Álason 556, 570—573, 579, 580, 585.

1 fóra 527, 551.

2 Póra mostrstçng 66.

3 Póra af Rimul 140, 141.

4 Póra verkakona 583.

5 Póra Guthormsdóttir 568, 569.

6 Póra Hákonardóttir 90.

7 Póra Jóansdóttir 516.

8 f óra Saxadóttir 566.

9 Póra Skagadóttir 117.

10 Póra Skoptadóttir 511, 525.

11 Póra Porbergsdóttir 322, 467, 471, 474, 489, 501.

12 Póra Porsteinsdóttir 281.

1 Póraldi ármaðr 279.

2 Póraldi keptr 575.

1 Pórálfr ór Dímon 305, 316-319.

2 Pórálfr Skólmsson inn sterki 88,89.

1 Pórarinn 8.

2 Pórarinn loftunga 360, 361, 410, 415, 416.

3 Pórarinn stuttfeldr 534, 536.

4 Pórarinn Nefjólfsson 161, 248—250, 293- 295, 302-304.

5 Pórarinn Skeggjason 455. Pórarr 330, 331.

1 Porbergr skafbçgg 165.

2 Porbergr af Varnesi 81.

3 Porbergr Árnason 193, 281, 322— 325, 370, 404, 412, 417, 418, 430,
504.

1 Porbjçrn gjaldkeri 626.

2 Porbjçrn hornklofi 46, 48, 51—55.

3 Porbjçrn skakkaskáld 583, 617, 627.

4 Porbjçrn Gunnarsson 617.

1 Pórðr 501.

2 Pórðr Freysgoði 161.

3 Pórðr húsfreyja 592.

4 Pórðr ístrumagi 283, 284.

5 Pórðr Sigvaldaskáld 206, 207, 426.

6 Pórðr skotakollr 257.

7 Pórðr ór ]S7jarðarlaug 170.

8 Pórðr Barkarson 302.

9 Pórðr Fólason 245, 246, 392, 401, 525.

10 Pórðr Guthormsson 306.

11 Pórðr H<?rðakárason 102, 145.

12 Pórðr Kolbeinsson 130, 143, 166, 178, 181, 193, 194, 302.

13 Pórðr Óláfsson gellir 128.

14 Pórðr Sjáreksson 88, 90, 345.

15 Pórðr Skoptason 525, 529.

16 Pórðr Porláksson inn lági 317, 318, 339.

n rdís skeggja 609.

1 Porfinnr eisli 169.

2 Porfinnr munnr 388, 389, 401.

3 Porfinnr svarti af Snçs 639, 640.

4 Porfinnr SigurÖarson jarl 266—269, 271-274, 276, 281, 478, 502.

5 Porfinnr Torf-Einarsson 73, 75, 115, 266.

Porgautr skarði 216, 217, 222.

1 Porgeirr 144, 164, 171.

2 Porgeirr afráðskollr 2.

3 Porgeirr ármaðr 321-323.

4 Porgeirr flekkr 384, 385, 429.

5 Porgeii-r kapalin 638.

6 Porgeirr af Kviststçöum 399, 401. 430.

7 Porgeirr Håvarsson 302.

8 Porgeirr Steinsson iæknir 579.

1 Porgils sprakaleggr 316.

2 Porgils Arason 249.

3 Porgils Gellisson 2.

4 Porgils Hálmuson 391, 408-410, 413.

5 Porgils Haraldzson hárf. 54, 62, 63.

6 Porgils Snorrason 462.

7 Porgils Pórólfsson 105, 108, 109.

1 Porgnýr lçgmaör 238—242, 253.

2 Porgnýr 241.

3 Porgnýr Porgnýsson lçgmaör 238, 241.

1 Porgrínir skinnhúfa 531.

2 Porgrímr Pjóðóifsson ór Hvini 169. Porgunna 129,

1 Pórir 8.

2 Pórir 332.

3 Pórir (bróðir Magnus góða) 464, 466.

4 Pórir faxi 76.

5 Pórir helsingr Yæringja hçföingi 612.

6 Pórir helsingr, 77, 320.

7 Pórir hjçrtr 132, 148, 158, 159.Register.

8 Pórir se Gaukaþórir.

9 f órir hundr 277, 288, 289, 297, 301, 302, 311—315, 326—328, 352,
355, 359, 376, 379, 396—400, 402—405, 409, 428.

10 Pórir hvínantorði 573.

11 Pórir klakka 138, 139.

12 fórir lan gi gestahçföingi 220, 246.

13 Pórir seir se Selþórir.

14 Pórir skegg af Húsabœ 81.

15 fórir af Steig, Steigarþórir 461, 462, 512, 518-522.

16 Pórir tróskegg 58.

17 Pórir Erlingsson 192, 324.

18 Pórir Guðbrandzson 204.

19 fórir Hróaldzson hersir 56, 61.

20 f*0rir Ingiriðarson 557.

21 Þórir Kjçtvason baklangr 52, 53.

22 fórir Rçgnvaldzson þegjandi 56, 59, 60, 65.

23 Pórir Qlvisson 355-357, 369, 372, 397.

1 Porkell geysa 466, 467.

2 Porkell bóndi 206.

3 Porkell hamarskáld 520.

4 Porkell leira 130, 132, 134. 135.

5 Porkell Amundason fóstri 267—270, 273, 274, 276, 278.

6 Porkell Eiríksson dyðrill 144, 170, 174.

7 PorkeH Eyjólfsson 302, 304, 306.

8 Porkell Geirason af Lyngum 438.

9 Porkell Loðinsson nefja 144, 170, 174, 179, 180.

10 Porkell SkaUason 510.

11 Þorkell Strút-Haraldzson inn hávi 129, 130, 186, 206, 373.

12 Porkell Sumarliðason fóstri 567.

1 Porleifr skjappa 575.

2 Þorleifr inn spaki í Meðaldal 99, 117, 118.

3 Þorleifr Bryn.jólfsson 581.

4 forleifr Hçröakårason 39, 57, 76, 145. "

5 Porleifr Rauöfeldarson 142.

1 Porleikr fagri 468-470.

2 Porleikr Bollason 302.

3 Þorleikr Brandzson 161. Porljótr skaufuskalli 597.

1 Pormóðr karkr = Karkr 140.

2 Pormóðr prestr 170.

3 Pormóðr Bersason kolbrúnarskáld 302, 387-390, 405—407.

4 Pormóðr Eindriðason 495. Pórný se Pyrni.

1 Póroddr Eyvindarson goði 128.

2 Póroddr Snorrason 303, 319. 321, 329-333.

1 Þórólfr (á Ormi) 170.

2 Pórólfr dryllr 626.

3 Þórólfr lúsarskegg 105, 108, 109.

4 fórólfr Qgmundarson skjálgr 145, 287, 288, 364.

f órr 7, 8, 80, 154, 282, 284.

1 Porsteinn í Auðsholti 578.

2 Porsteinn bóndi 106, 107.

3 Porsteinn fróði 265.

4 forsteinn gálgi 281.

5 Porsteinn hyiti 170.

6 forsteinn knarrarsmiðr 398, 402.

7 forsteinn miðlangr 133, 134.

8 Porsteinn oxafótr 169.

9 forsteinn Hallzson 304, 306.

10 Porsteinn Oláfsson rauðr 55, 266.

11 thorsteinn Siguröarson 566. Porvaldr yeili 155.

1 forviðr 494.

2 forviðr stami 262, 263.

1 Prándr gjalkeri 579.

2 Þrándr kaða af Eggju 81.

3 frándr hvíti 221, 330.

4 frándr rammi 169.

5 Þrándr skjálgi 169.

6 Prándr í G<?tu 305, 317, 319, 335— 338.

Puríðr Snorradóttir 3.

1 Þyri Danmarkarbót Klakk-Haraldz-dóttir 39.

2 Pyri Haraldzdóttir 167—169, 171. Pyrni Haraldzdóttir 39.

Æ.

Æsir 5-9, 278.

Ǫ.

1 Ǫgmundr af Sandi 575.

2 Ǫgmundr dengir 585.

3 Ǫgmundr sandi 169.

4 Ǫgmundr svip tir 576, 585.

5 Ǫgmundr Erlingsson 634.

6 Ǫgmundr Fólason 392.

7 Ǫgmundr Hçröakårason 145.

8 Ǫgmundr Ivarsson 605.

9 Ǫgmundr Ormsson 572.

10 Ǫgmundr Skoptason 525- 527, 529.

11 Ǫgmundr Þorbergsson 520, 525. Ǫgvaldr 151.

1 Ǫlmóðr inn gamli 146, 147.

2 Ǫlmóðr Hçröakårason 145.

1 Ǫlvir (3 bændr) 255.

2 Ǫlvir miklimunnr 563, 564.

3 Ǫlvir inn spaki 37.

4 Ǫlvir á Eggju 278-281, 355, 357, 372, 397.

Ǫndurr Yisbursson 12.

1 Ǫnundr jarl 77, 320.

2 Ǫnundr Óláfsson 264, 310, 311, 315, 316, 339, 343-346, 348, 379, 381,
427.

3 Ǫnundr Simunarson 583, 596, 616— 620, 626-628.

4 Ǫnundr Yngvarsson, Braut-Qnundr 25—27.

Ǫrnólfr skorpa 626-628.

1 Ǫzurr bóndi 627.

2 Ǫzurr tóti 61, 62.

3 Ǫzurr erkibyskup 562.

4 Ǫzurr Agason 168.

*

II. Stedsnavne.

A.

Aðalsýsla 25, 167. Affríka 450.

Agðanes 65, 139, 324, 326, 540, 544, 631.

Agðir 33, 34, 36, 52, 59, 83, 114, 131, 145, 150, 181, 210, 222, 287,
316, 359, 365, 381, 418, 433, 616. Agnafit 15, 184. Áin helga 343, 344,
346—348. Akrsborg 538. Álaborg 574, 580, 636. Aldeigja 167.

Aldeigjuborg = Aldeigja 166, 258,

259, 419, 421, 457. Álfheimar 33, 38.

Alkasse 535.

Alptafjçrör inn syöri 155. Álreksstaðir 66, 90, 102. Angrar 205.
Apardjón 584. Apavatn 206.

1 Áróss (við Fýrisá) 263, 379.

2 Áróss (á Jótlandi) 439, 445. Asaheimr = Asaland 4. Asaland = Asiá 4.
Asgarðr 4, 6, 9.

Asía 4. Askr 557.

Asmundarvágr 139, 269. Atley 49.

Áttundaland 27, 28, 237. Auðsholt 578.

                              II. Stedsnavne

Ǫ.

1 Ǫgmundr af Sandi 575.

2 Ǫgmundr dengir 585.

3 Ǫgmundr sandi 169.

4 Ǫgmundr svip tir 576, 585.

5 Ǫgmundr Erlingsson 634.

6 Ǫgmundr Fólason 392.

7 Ǫgmundr Hçröakårason 145.

8 Ǫgmundr Ivarsson 605.

9 Ǫgmundr Ormsson 572.

10 Ǫgmundr Skoptason 525- 527, 529.

11 Ǫgmundr Þorbergsson 520, 525. Ǫgvaldr 151.

1 Ǫlmóðr inn gamli 146, 147.

2 Ǫlmóðr Hçröakårason 145.

1 Ǫlvir (3 bændr) 255.

2 Ǫlvir miklimunnr 563, 564.

3 Ǫlvir inn spaki 37.

4 Ǫlvir á Eggju 278-281, 355, 357, 372, 397.

Ǫndurr Yisbursson 12.

1 Ǫnundr jarl 77, 320.

2 Ǫnundr Óláfsson 264, 310, 311, 315, 316, 339, 343-346, 348, 379, 381,
427.

3 Ǫnundr Simunarson 583, 596, 616— 620, 626-628.

4 Ǫnundr Yngvarsson, Braut-Qnundr 25—27.

Ǫrnólfr skorpa 626-628.

1 Ǫzurr bóndi 627.

2 Ǫzurr tóti 61, 62.

3 Ǫzurr erkibyskup 562.

4 Ǫzurr Agason 168.

*

II. Stedsnavne.

A.

Aðalsýsla 25, 167. Affríka 450.

Agðanes 65, 139, 324, 326, 540, 544, 631.

Agðir 33, 34, 36, 52, 59, 83, 114, 131, 145, 150, 181, 210, 222, 287,
316, 359, 365, 381, 418, 433, 616. Agnafit 15, 184. Áin helga 343, 344,
346—348. Akrsborg 538. Álaborg 574, 580, 636. Aldeigja 167.

Aldeigjuborg = Aldeigja 166, 258,

259, 419, 421, 457. Álfheimar 33, 38.

Alkasse 535.

Alptafjçrör inn syöri 155. Álreksstaðir 66, 90, 102. Angrar 205.
Apardjón 584. Apavatn 206.

1 Áróss (við Fýrisá) 263, 379.

2 Áróss (á Jótlandi) 439, 445. Asaheimr = Asaland 4. Asaland = Asiá 4.
Asgarðr 4, 6, 9.

Asía 4. Askr 557.

Asmundarvágr 139, 269. Atley 49.

Áttundaland 27, 28, 237. Auðsholt 578.Register.

Aumorð 542. Austfirðir 155. Austmarr = Eystrasalt 25. Austr-Agðir 82,
221. Austrått 155, 474, 566. Austrey 317, 335. Austrlçnd = Austrvegr
75. Austrríki 30, 456. Austrvegar (o: Sverrig) 14, 257. Austrvegar,
vegir 22, 24, 56, 61, 64, 75, 83, 99—101, 135, 136, 143, 166, 214, 221,
222, 231, 242, 448.

B.

Bálagarðzsíða 186. Barvik 345. Bataldr 574. Befja 607. ßirkistrçnd 83.

Bjarkey 277, 288, 301, 302, 315, .326,

327, 428, 521, 542, 575. Bjarmaland 61, 102, 311, 312, 326, 328, 519.

Bjarnaurar 148. Bjarney 366.

Bjçrgvin 511, 514, 525, 540, 544, 557 -559, 561, 562, 567, 568, 576,
590, 592-594, 598, 604, 605, 610, 616— 618, 621, 626, 628, 631, 632,
636, 637.

Bláland it mikla 4. Blrtkumannaland 612. Bókn 363, 365, 418.
Bolgaraland 540.

Borg 232, 253, 254, 256, 287, 351, 361,

511, 542, 630. Borgarþing 570. Borgund 366. Borgundarhólmr 119, 129.
Borro 33. Brattahlíð 170. Bratsáss 562. Bratsberg 592. Breiða 282, 283.
Breiðablik 7. Breiöafjçrör 128, 249.

Bretland 61, 63, 72, 124, 268,480,497,

524. Brunsvik 437. Býjaraland 540. Býnes 139. Byrða 116, 158, 575.
Byskupshçfn 631. Bœjar 281.

D.

Dalar 36, 37, 44, 208, 233, 234, 236, 282, 299, 306.

Dalr mikli 542.

Danaríki 499.

Danaveldi 30, 39, 110, 111, 128, 169, 307, 341, 342. 358, 359, 432-436,
444-446, 458, 464-467, 477, 499, 515.

Danavirki 120, 121, 499.

Danmçrk 2, 6, 14, 17-20, 22, 23, 43, 61, 64, 74, 75, 81-83, 86, 87,
101, 103, 112, 113, 118, 120, 121, 124, 127—129, 131, 135, 167, 168,
171, 172, 183, 186, 201, 219, 221, 230, 265, 307-310, 315, 316,
338-341, 343, 345, 347, 352, 358-362, 373, 379, 380, 410, 411, 424,
432—436, 439, 442-446, 455, 458—460, 463, 464, 466, 467, 477-483, 490,
492, 493, 498—500, 522, 540, 543, 556-558, 566, 567, 571—574, 576, 577,
580, 615, 616, 628-630, 633, 634, 636.

Dímon 305, .316, 317.

Dofrafjall 44, 52, 475, 518, 519.

Dofrar 281.

Dragseið 147.

Drçfn 361.

Dyflinn 63, 126, 138, 276, 480: 530.

Dyflinnarskiri 530.

Dýrsá 633.

E.

Eðni 592.

Egg 81, 278, 279, 281, 325, .355, 372, 412, 417, 418, 429, 430.64 8

Register.

1 Eið (Askim) 87.

2 Eið (ved Staðr) 48, 131.

3 Eið (ved Eidsvold) 235.

4 Eið = Eiðar 536. Eiðar 254.

1 Eiðaskógr 31, 50, 219, 320, 370, 381.

2 Eiðaskógr 254, 2ö5. Eikreyjar se Ekreyjar. Eikundasund 316, 359, 361,
362. Einbúi 368.

Eistland 24, 25, 61, 63, 108, 143, 241. Ekkjalsbakki 55. Ekreyjar 221,
260. Elda 604.

Elfarkvíslar 61, 63. Elfr 30, 63, 148, 219, 220, 223, 243, 287, 316,
339, 425, 434, 467, 468, 483, 485, 492, 493, 526, 527, 573, 598, 616,
626. Ellip altar 456. Eneá 4. Engilsnes 539.

England 2, 30, 66, 67, 70—73, 78, 95, 124, 126, 127, 129, 144, 155,
164, 186, 187, 189, 193—195, 197, 201, 221, 265, 299, 307-310, 316,
325, 328, 338-341, 351, 358, 362, 373, 374, 380, 412, 413, 424, 432,
435, 445, 446, 496-503, 506, 509- 511, 534, 585, 629. Englandzbaf 328.
Erri 573. Európá 4. Eyi 37.

Eyin helga 523. Eyin iðri 45, 76, 81. Eyin mikla 37. Eyjafj<?rðr 128,
303. Eyjar se Orkneyjar. Eyland 222, 237. Eynafylki 45, 76, 204.

1 Eyrar (við Niðarós) 519, 632, 638.

2 Eyrar (á íslandi) 303. _Eyra(r)sund 22, 74, 123, 171, 347—

350, 361, 492, 546, 573. Eyraþing 423, 518, 581, 620, 626.

Eystra-Gautland 28, 237, 258, 259. Eystrasalt 119. Eystridalir 354.
Eysýsla 167, 185.

F.

Falstr 444, 467.

Féeyjarsund 84.

Fetlafjçrör 190.

Fífi 309.

Finney 381, 403.

Finnland 11, 14, 15, 185, 241.

Finnmçrk 61, 219, 321.

Firðafylki = Firðir 48, 73, 114, 116.

Firðir 47, 48, 56, 61, 101, 113, 170,

181, 284, 569, 594, 618. Fitjar 66, 86, 88, 431. Fjaðrundaland 25, 27,
28, 237. Fjalir 49, 170, 181, 196. Fjón 6, 436, 439, 442, 444, 445,
458,

479, 485. Flandr 498. Flóruvágar 559, 592. Flæmingjaland 124, 221, 500,
503, 529. Fold, -in 35, 49, 100, 197, 212, 219,

359, 361, 594, 627. Forland 520, 617. Forminterra 535, 536. Fors, á
Ránríki 556, 595, 607. Foxerni 526. Frakland 121. Frekeyjarsund 366,
418. Frísland 61, 121, 124, 144, 186, 221, 498.

Frosta 79, 152, 153, 205, 566. Frostaþing 78, 79, 153. W' Fræðarberg
84, 86. Fræði 83. Furuvald 195. Fýri 13.

Fyrileif 556, 557, 560. Fýrisvellir 13, 16-18, 23. Færeyjar 53, 215,
302, 305, 307, 316, 318, 319, 334, 335, 338.Register.

G.

Galizuland 584.

Gandvík 314.

Garðar 167, 373, 415, 421, 424, 427, 447, 456-458, 615.

Garðaríki 6, 108, 109, 119, 120, 125, 136, 138, 166, 167, 213, 222,
258, 259, 370, 375-377, 379, 380, 394, 413, 419, 421, 427, 447, 448.

Gata (í Færeyjum) 305, 317, 319, 335, 338.

Gaul 140.

Gaular 37, 49.

Gaularáss 207, 217, 321.

Gaulardalr 44, 45, 79, 139, 141, 142, 152, 204, 206, 207, 217.

Gauldœlafylki = Gaulardalr 45, 204.

Gautasker 123.

Gautdalr 574.

Gautelfr 33, 49, 51, 181, 219, 260, 525.

Gautland 19, 26, 51, 52, 59, 74, 123, 220, 228-230, 232, 242, 250, 253,
254, 257—259, 265, 316, 320, 350, 357, 361, 436, 439, 442, 444, 492,
493, 525, 571, 596, 628.

Geirstaðir 34, 35.

Geirsver 314.

Gelmin 205.

Gerði 381. 403, 582.

Gimsar 132, 153, 173.

Gimsey 607.

Gizki 322, 418, 520, 525.

Gljüfrafjçrör 575.

Goðey 158-160.

Goðeyjastraumr 160.

Goðheimar, -r = Svíþjóð in mikla 9, 11.

Goönarfjçrör 466.

1 Gotland 14.

2 Gotland 121, 166, 185, 222, 237, 372, 379.

Grafdalr 626.

Grenland, -landzfylki 100. 523.

Grenmarr 49, 208.

Grikland 448, 455, 539, 554, 565, 612.

Griklandzeyjar 448.

Griklandzhaf 448, 537.

Griksalt 538.

Grímsbœr 72.

Grímsey 303, 304.

Grislupollar 190.

Grjótar 204.

Grýtingr 80, 81. 153.

Grœningar 368.

Grœningasund 594.

Greenland 164, 170, 248, 249, 302.

Grœnlandzhaf 249.

Guðbrandzdalar 43, 62, 201, 203, 208,

306, 369. Gulaþing 145, 146. GulaþingslQg 519. '' * » Gullvarta 539.
Gunnvaldzborg 190. Gylling 160.

H.

Haðaland 32, 34, 37, 38, 40, 43, 58, 62, 63, 201, 203, 233, 236, 293,
306, 496, 639.

Hafrsfjçrör 52, 53.

Hakadalr 42.

Hákonarhella = Hella 90.

Halar 350.

Halland 74, 76, 346, 480, 485, 486, 490, 492, 519, 520, 557, 634.

Hallkelsvík 132.

Halogaland 23, 61-63, 83, 103, 116, 130, 132, 148, 158, 164, 165, 168,
18], 276, 277, 300, 311, 326, 328, 351, 358, 359, 385, 429, 510, 521,
540, 542, 575, 638.

Háls 113, 114.

Hamarsfjçrör 576.

Hangrar 421, 422.

Harðangr 98, 102, 112, 592.

Harmr 521, 522.

1 Haugar (við Tunsberg) 632.

2 Haugar 68.

1 Haugasund (Haugesund) 68.

2 Haugasund (Högasund) 222.

Haugaþing 555.

Haugr 279, 429, 430, 447, 515.64 8

Register.

Haukadalr 2, 3. Haukbær 516. Hauksfljót 72. Hedair 281. Hefringr 519,
521. Hegravik 560.

Heiðabýr, -bær 124, 437, 468, 540. Heiömçrk 32, 34, 36-38, 41-43, 62,
99, 181, 201, 208, 233, 234, 236, 285, 306, 354, 355, 357, 369, 496.
Heiðsævisþing 286. Helganes 442, 443, 457, 458. Hella 90. Hellornes
502.

Helsingjaland 53, 77, 101, 213, 214,

320, 321, 394, 419, 422, 427, 447. Helsingjaport 509. Herðla 576, 582.
Herdalar 185, 186. Hereyjar 131, 334, 366. Hern, Hernar 317. Hernes
mikla 566. Hesjutün 521. Hillar 426. Hillarsund 426. Himinbjçrg 7.
Himinfjçll 26. Himinbeiðr 26. Hinn 575.

Hising 219, 222, 265, 562, 584, 598,

600, 625, 627. Hjaltland 53-55, 73, 215, 273, 275, 502.

Hjarðarholt 471. Hjartapollr 584. Hjçrnagli 361. Hjçrundarfjçrör 132.
Hjçrungavågr 132, 137. Hlaðhamrar 164.

Hlaöir 46, 65, 76, 78, 80, 81, 101, 142,

148, 152, 206. Hlaupandanes 267. Hleiðr 6, 10, 23, 24, 486. Hlésey 260,
469, 470, 484, 566. Hlíð 551.

Hlýrskógsheiðr 437, 438. 1 Hof (Stora Hof) 254.

2 Hof (i Guöbrandsdçlum) 282. Hólar, Hóll (i Bretagne) 190. Hólmgarðr
108, 109, 222, 256, 258, 370, 419, 421, 450, 456, 457, 542.

1 Hólmr = Borgundarhólmr 120.

2 Hólmr (ved Bergen) 559, 561, 571. 590, 592.

3 Hólmr inn grái 577. Holtar 33. Holtsetaland 121. Hornborusund 573.
Hornskógr 467. Hrafnseyrr 510. Hrafnsnes 623, 640.

Hringariki 38, 40-43, 54, 58, 63, 149,

236, 286, 306, 496, 639. Hringisakr 42, 233—235. Hringmaraheiðr 188,
189. Hringsfjçrör 190. Hringstaðir 441. Hringunes 208, 235, 806, 480.
Hróiskelda 347, 434, 458. Hrossanes 616. Hrossey 267. Humbra 502, 503.
Hundzver 366. Hundjþorp 282.

1 Húsabœr (på Inderoen) 81.

2 Húsabœr (á Skaun) 204. Hústaðir 545.

Hvalir 577. Hvarfsnes 626. Hveðn 566. Hverbjçrg 387. Hvínir 1, 57, 64.
Hvítabýr 585. Hvítingsey 218, 316. Hæring 160. Hçö 131, 132. Hçfuöey
609. Hçfund 592, 607.

Hçröaland 43, 63, 66, 68, 73, 86, 98, 114, 116, 117, 145, 147, 148,
181, 242, 287, 297, 316, 338, 365, 381, 418, 430, 576, 626.Register.

I.

Í1 523.

írland 63, 72, 73, 75, 124, 126, 127, 138, 250, 266, 268, 269, 275,
430, 468, 480, 523, 530, 532, 547, 548.

Isafjçrör 128.

Island 2, 3, 53, 61, 98, 127, 128, 155, 161, 163, 170, 215, 217, 224,
227, 228, 248—250, 302, 303, 305, 306, 319, 322, 329, 334, 351, 391,
411, 470, 471, 628.

Ívist 523.

íviza 537.

J.

Jaðarr 52, 53, 64, 290, 292, 293, 310, 316, 324, 362, 363, 365, 376,
381, 472, 547, 549.

Jákóbsland 534.

Jamtaland 53, 77, 101, 169, 213, 214, 221, 320, 321, 330, 333, 383,
394, 419, 423, 427, 447, 540, 541.

Jarlsdalr 140.

Jarlsey 32.

Jarlshellir 140.

Járnberaland 382.

Jóansvellir 559.

Jóm 436.

Jomsborg 129, 172, 410, 435, 436.

Jórðán 454, 538, 544, 567.

Jork se Jórvík.

Jórsalaborg = Jórsalir 454, 537. 538.

Jórsalaheimr 190, 454, 533.

Jórsalaland 4, 454, 455, 537-539, 542, 583.

Jórsalir 376, 428, 454, 567.

Jórvík, Jork 72, 502, 503.

Jótland 18, 24, 39, 54, 73, 74, 82, 112, ] 22, 186, 342, 343, 361, 433,
436, 439, 464, 466, 468, 470, 482, 483, 540, 633, 636.

Jótlandzhaf 468.

Jótlandzsíða 186.

Jungufurða 195.

Jçtunheimar 6.

K.

Kálfskinn 249. Kalmarnir 350, 546. Kantarabyrgi, -borg 189. Karlsár
190.

Karmtsund 68, 218, 289, 291, 292. Kastalabryggja 510. Katanes 55, 139,
266—269, 275, 374, 584.

Kinnlimasíða 186. Kípr 537, 539. Kirjálaland 241.

Kjçlr 77, 101, 214. 216, 219, 320, 321,

383, 384, 394, 419, 423, 427, 447. Kliflçnd 502.

Konungahella 149, 250, 264, 316, 493, 511, 527, 542, 553, 558, 561,
562, 566, 573, 596, 605-607, 616, 625, 627.

Konungssund 184. Krókaskógr 572, 637. Kumraland 124. Kunnaktir 525,
530. Kúrland 241. Kvalðinsey 525, 528. Kvilðir 576.

Kviststaðir 399, 401, 430. K(?rmt 66, 82, 150, 292, 295.

L.

Laktjarnir 539.

Land 37.

Langatún 585.

Langey 300, 312, 315.

Leikberg 584.

Leira 191.

Lengjuvík 315, 326.

Lesjar 281, 282, 284, 367, 369.

Líðandisnes 114, 147, 181, 213, 242,

249, 287, 288, 593, 633. Liðsstaðir 284.

Limafjçrör 18, 22, 113, 122, 131, 341,

342, 3-59, 360, 439, 482. Limagarðzsíða 574. Línustaðir 578.64 8

Register.

Listi 361, 574, 626. Lizibón 535. Ljárdalr 281. Ljóðhús (Lewis) 523.
Ljoxa, Lyxa 81, 153. Lóar 281, 282, 284. Lófufjprðr 485. Lófund 24.
Lóndir 42.

Lorodalr, Ljárdalr 281. Lundar 139.

Lundr 351, 441, 444, 546. Lundúnaborg 194.

Lundúnabryggjur 188, 482, (i enkelt-tal).

Lundún 67, 187, 188, 194, 373, 482.

497. Lúsbreið 483. Lygra 317, 319. Lyngar 438. Lyxa se Ljoxa. Læradalr
127. Lçgberg 303, 304.

1 Lçgr 282.

2 Lqgr, -inn 6 18, 184, 230, 263, 379.

M.

Manheimar 9. Manork 537.

Markir 237, 254, 625. 635, 636, 641.

Mársey 122.

Masarvík 205.

Meðaldalr 99, 204.

Meðalhús 79, 81, 139, 140, 153.

Miðgarðr 469.

Miklagarðr 448, 450, 454-457, 533,

537, 539, 540, 583, 611, 613, 634. Mjçrs 37, 213. Mostr 66, 139, 594.
Mosbrekka 367. Múlaþing 242. Munt 425. Mynni 571. Myrkvafjçrör 27.
Mœrafylki 46.

Mærin 81, 152, 153, 278-280.

Mœrin 367.

Mœrr 46, 48, 55, 58-60, 65, 81, 83, 97, 101, 102, 116-118, 130—132,140,
181, 217, 287, 302, 322, 334, 371, 399, 418, 475, 547, 571, 575, 598,
618, 626. MQðruvellir 161, 249, 303.

1 Mçn (Man) 55, 124, 523, 524.

2 Mçn (Mön) 573.

N.

Naumdœlafylki = Naumudalr 45, 46, 277.

Naumudalr 45, 116, 130, 181, 276. Naustdalr 48.

1 Nes — Katanes 60.

2 Nes = Býnes 205.

3 Nes (på Lom) 281. Nesjar 208, 209, 221.

Nið 152, 155, 206, 208, 339, 361, 484,

500, 518, 570. Mðarbakki 154. Niðarbólmr 142, 161, 324. Niðarnes 2.

Niðaróss 152, 154, 156, 157, 160, 161,

168, 170, 205—208, 213, 214, 217,

276, 278, 280, 299, 311, 320, 330,

334, 359, 373, 409, 410, 428, 437,

462, 465, 483, 500, 501, 511, 513,

514, 516-518, 525, 540, 541, 545, 551, 566, 587, 638, 639.

Nitja 286.

Niz 485, 486, 490, 491. Njarðarlaug 170. Njarðey 24. Nóatún 7, 9.
Norðdalr 525. Norö-Hçröaland 90, 569. Norðimbraland 71—73, 124, 194,
195, 506.

Norðmanndí 56, 191, 194, 496, 497, 509.

Norð-Mœrr 47, 63, 96, 114, 148, 155, 570.

Norðnes 540, 560, 561, 567, 636. Norð-Agðir 82, 213.Register.

1 Noröreyjar (i Færeyjum) 335, 336.

2 Noröreyjar (i Suöreyjum) 523.

Norörlçnd 1, 7, 193, 229, 230, 261,

308, 309, 438, 455, 461, 470, 499.

Nóregr 2, 23, 35, 39, 40, 43, 44, 53, 54, 56, 58-60, 66—70, 72, 73, 75—
78, 82, 83, 86. 90, 93, 95, 103, 107— 109, 111—118, 120, 122, 123, 127,
129-131, 136-139, 143, 144, 147, 149, 155, 160, 163-166, 168, 169, 174,
178, 180, 181, 191-193, 195, 197, 198, 201—203, 208, 209, 213, 214.
216-219, 222, 223, 228-231, 235, 236, 239-242, 249, 251, 252, 255,
257—259, 264—266, 268—270, 272, 275, 277, 281, 297, 303, 305, 307—310,
316, 319, 320, 329, 330, 337-340, 342, 346, 349-352, 358-362, 364, 365,
369-371, 373-378, 380-382, 384, 394, 395, 410-413, 416-418, 420 - 422,
424 - 428, 433— 436, 442, 445, 446, 455, 458-468, 470, 472, 478, 479,
484, 485, 489, 490, 492, 493, 499-501, 510-514, 517, 518, 523 -526,
530, 532- 534, 540, 541, 545-548, 553-555, 561, 566, 567, 571—573, 577,
579, 581, 583, 585—587, 590, 596, 601, 607, 609, 611, 614, 615, 628,
630, 632-634, 637.

Nóregsveldi 181, 242, 460, 465, 521.

1 Nunnusetr (ved Bergen) 560.

2 Nunnusetr (i Oslo) 609.

Nýjamóða 189.

Nyrfi 366.

Næriki 27, 28, 30, 31, 370.

Nçrvasund 4, 190, 529, 535, 582.

O.

Oöinsey 6. Oddasund 18. Ofsi 35. Óláfsbúðir 382. Óláfshellir 368.
Óláfshlið 415. Oprostaöir 105, 106, 170.

Orðost 222.

Orkadalr 44, 140, 169, 192. 204, 205, 207, 208, 321, 475, 639.

Orkdœlafylki 44, 204.

Orkneyjar 53-55, 58-61, 63, 71-73, 75, 115, 139, 215, 250, 265,
267-269, 271-275, 278, 281, 302, 478, 502, 510, 522, 530, 532, 533,
567, 582.

Ósló 482, 490, 492, 511, 548, 554, 555, 572, 573, 580, 592, 606-608,
635.

ÓslóaríjQrðr 361.

Ostrarfjçrör 298.

Ótta 281.

P.

Pannónia 540. Peita = Peituland 191. Peituland 191. Péttlandzfiçrör
139, 374. Pézínavellir 612. Pílavík 585. Portyrja 574. Púll 537.

R.

Randaberg 634. Randaróss 633.

Ránriki 51, 63, 71, 181, 219, 516. Rastarkálfr 84. Råsvçllr 471.

Raumaríki 31, 32, 34, 36, 41, 43, 49, 51, 62, 118, 130, 181, 201, 208,
232 -236, 286, 492, 495, 573, 609. Raumelfr 33, 43, 213, 220. Raumsdalr
46-48, 63, 97, 101, 114, 116, 130, 181, 281, 334, 520, 618, 620.

Raumsdalsmynni 571.

1 Ré (= Rügen) 438, 439.

2 Ré 622, 623, 639. Reiðgotaland 14. Rein 511, 570. Reinslétta 65.
Reykjahólar 575.64 8

Register.

Reykjanes 128. Reyr 596, 600, 601, 604, 616. Rimul 140, 141. Rinansey
60, 265.

Rogaland 52, 64, 68, 73, 98, 114, 116, 131, 145, 148, 150, 181, 192,
208, 287, 290, 365, 381, 418. Ruða 194, 195, 340, 496, 497. Rúðuborg
340. Rúm 425, 426.

Rúmaborg 299, 529, 537, 540, 586,

587, 628. Rúmavegr 388. Ryöjçkull 635. Rygjarbit 359, 615, 630.
Rykinsvík 40. Ræningr 30. Rçgnvaidzey 139, 266. R<?nd 40, 588.

S.

Sálpti 158, 159. Saltiri 523, 524. Saltíriseið 524. Saltnes 639.
Saltvík 169. Sandbrú 591. Sandey 523. Sandr 575. Sandver 311. Sandvik
267, 270. Santíri = Saltíri 523. Sarpr 220, 558.

Sarpsborg 257, 310, 311, 315, 351,

542, 558. Sátiri se Saltíri. Sauðungssund 196, 197. Saurbýr 606.
Saurhlið 410. Saursbaugr 76.

Saxland 6, 22, 30, 61, 64, 120, 121,

123, 124, 144, 221. 432, 437. Sefsurð 367, 368. Sekkr 619. Selárdalr
438. Seleyjar 593.

Seljuhverfi 521.

Seljupollar 190.

Selund 6, 10, 20, 22, 74, 458.

Serkland 4, 450, 454, 536, 544.

Síða 155.

Signa 191.

Sigtún 6, 24, 184, 421, 422, 457.

Sikiley 450, 454, 456, 529, 537.

Sikileyjarveldi 537.

Sil 282.

Síli 29.

Silund 339.

Silvellir 283.

Sinhólmssund 544.

Sintré 535.

1 Sjáland 76, 128, 339, 347, 436, 439, 441, 442, 458, 468, 489, 490,
557.

2 Sjáland (Roslagen) 237. Sjáviðarsund 456.

Skáney 73, 121, 343, 436, 439, 443,

444, 458. Skáneyjarsíða 123, 444, 463. Skáni 29, 30, 121, 129, 339,
343, 346,

347, 350, 442-444, 464, 466. Skarar 228, 259. Skarðaborg 502. Skarnsund
205. Skarp a 626. Skarpasker 585.

1 Skaun (i Indherred) 45.

2 Skaun 106, 107.

3 Skaun (i Trondhjem) 204, 216. Skeggjahaugr 155. Skerðingssteðja 140,
153. Skereið 32.

Skíð 523. Skipakrókr 154. Skiptisandr 588. Skíringssalr 32. Skjótansvað
14. Skógr 621. Skot 366. Skotborgará 437.

Skotland 55, 61, 63, 71-73, 75, 124, 265, 266, 268, 275, 309, 430, 502,
523, 524, 530, 567, 581, 584. Skotlandzfirðir 523, 525.Register.

Skrattasker 150. Skulagarðr 518. Skúrbágar 563, 564. Skúta 12.
Skçrpusker 585. Slé 122. Slésvík 540. Smalsarliorn 163.

1 Smålçnd (i Danmark) 485.

2 Smálgnd 351, 546. Snçs 639, 640.

Sogn 37, 48, 63, 73, 114, 116, 117,127, 181, 196, 298, 430, 441, 530,
569, 594.

Sognsær 147, 287, 288.

Sóknarsund 418.

Sólbjargir 563, 566.

Sóleyjar 31, 286, 362.

Sóli 145, 290, 316, 365, 472, 574.

Sólskel 46, 47.

Sólundir 127, 500.

Sótanes 81, 100.

Sótasker 183, 184.

Spánn 534, 535, 582.

Sparabú 77, 320.

Sparbyggvafylki 45, 76.

1 Staðr 48, 52, 82-84, 101, 102, 115 -117, 131, 132, 147, 148, 195,
287, 338, 359, 361, 366, 570.

2 Staðr (i Stadsbygden) 65. Stafabrekka 281. Stafamýrar 385.
Stafanesvágr 49. Stafangr 433, (byen) 561. Stafr 81, 385, 409.
Stanfcrða-bryggjur 503. Stangir 636.

Staurr, -inn 166.

1 Steig 306, 461.

2 Steig (på Helgeland) 638. Steinavágr 366, 619. Steinbjçrg 519.

Steinker 205, 206.

1 Steinn 11.

2 Steinn (i Estland) 24.

3 Steinn (på Ringerike) 41.

4 Steinn (på Bynæsset) 217.

Stiflusund 34.

Stiklarstaðir 390, 391, 393, 399, 400, 403, 406, 409-411, 413, 419,
425,

429, 430, 447, 512, 611. Stimr 361, 545. Stjöradalr 45, 96, 206, 216.
Stjórnvelta 598.

S to ör ei mr 582. Stokksund 15, 184. Storð 86, 88, 91. Straumeyjarnes
17, 18. Straumey 335. S trind 152, 217. Strindafylki 45, 204. Stuöla
169, 582, 592. Súðaþorp 464.

Suðreyjar 53, 55, 56, 72, 124,139, 275,

430, 522-525, 530, 547, 582, 609. Suörlçmd, 55, 266, 267 jfr. Sunnlçnd.
Suðrmannaland 27, 237.

Suðrvík 186. Súðvirki 187, 188. Súla 384, 405, 429. Sult 367, 372.
Sunndalr 525.

Sunn-Hçröaland 287, 423, 582. Sunnlçnd 450.

Sunn-Mœrr 47, 48,83,97,114-116,334,

520, 525. Súrnadalr 322. Sváfa 540. Svartahaf 4, 456. Svíariki =
Svíaveldi 24. S vi asker 183, 222.

Sviaveldi 24, 26, 29, 30, 43, 107, 143, 149, 167, 171, 183, 226, 230,
237, 238, 258, 310, 369, 379, 382, 386, 442, 466, 491, 546, 637, 641.
Svíaþing 25. Svimraróss 546. Svínasund 49, 63, 181, 219.

1 Svíþjóð in mikla 4, 6, 9, 11.

2 Svíþjóð 8-12, 16-27, 29-31, 59, 77, 100, 101, 106, 107, 135-137, 148,
166, 171, 172, 183, 184, 213, 214, 222, 237, 238, 240, 241, 256, 258,
259, 264, 286, 310, 351, 370, 379,64 8

Register.

380—382, 394, 419, 421, 422, 424, 427, 436, 447, 457, 458, 516, 525,
527, 610, 611. Svçlö 172, 173, 176. Sygnafylki 37, 49. Syllingar
124-126. Sýrland 538. Sýsla 25.

1 Sæheimr (ved Tønsberg) 64.

2 Sæbeimr 66, 90. Sæheimruö 588. Sæla = Selja 195. Sætt 538.

Sçlvi 65.

T.

Tanais 4.

Tanakvisl = Vanakvisl 4. Taurr, -inn 15. Temps 187, 188.

Tíundaland 19, 25, 169, 237, 238. Tjaldasund 575. Toöarfjçrör 367, 371.
Tryggvahrør 100. Tumaþorp 546. Tungur 363.

Tunsberg 49, 51, 59, 64, 69, 100, 114, 149, 208, 219, 245, 246, 248,
265, 287, 288, 306, 308, 357, 359, 361, 362, 511, 555, 558, 572, 581,
616, 617, 621, 622, 624, 628, 630, 632, 639, 641. Túskaland 191.
Tyrkland 6, 11. Tyrvist 523.

U.

Ulastir 530. Úlfasund 83, 196, 431. Úlí'kelsland 188. ÚlfreksfjQrðr
250, 268. Ullarakr 238, 239, 263. Unarbeimr 631. Ungarariki 540. Up
dalr 204.

Updalsskógr 46, 204.

Upbaugr 132, 152.

Upl<?nd 37, 42, 44, 52, 54, 56, 57, 63, 69—71, 99, 100, 106, 130, 132,
135, 137, 143, 201, 203, 232, 244, 278, 281, 286, 299, 306, 311, 353,
354, 357, 381, 386, 395, 413, 462, 471, 472, 475, 491—493, 518, 520,
543, 545, 556, 571, 587, 590, 620, 621, 626, 634—636, 639.

Upsalaveldi 30.

Upsalaþing 240, 251, 261, 262.

Upsalir 1, 7, 9, 11—13, 18-21, 23-27, 29, 31, 43, 101, 230, 237, 238,
259.

Upsalr 27.

Urgurçst 282.

Úsa 502.

Úteteinn 53, 66, 364, 366.

V.

Vaðla 33. Vága-floti 301.

1 Vágar (Vågan) 148, 326, 540, 575.

2 Vágar 281, 282, 284.

Vágástefna 301. Vagnvikastrçnd 521. Vágsbotn 560. Valdres 43, 201, 298.
Valbçll 8, 90, 91.

Valland 56, 61, 124, 187, 191, 194, 195, 340, 351, 482, 497, 529, 534,
582.

Validair 367, 371.

Valsnes 575.

Vambarhólmr 521.

Vanaheimr = Vanaland 4, 5, 11.

Vanakvisl 4.

Vanaland 4.

Vangr 297.

Våpnafjçrör 128.

Vápnavað 14.

Varðynjar 525.

Varna 32.

Varnes 81, 153.

V arran di 191.Register.

Vatsbú 370.

Vatsdalr 372.

Véar 525.

Vébjaigaþing 433, 465.

Veðrey 351.

Véey 618, 619.

Veggir 100.

Yegsund 366.

Veig 181.

Vendill 22, 83.

Vendilskagi 468, 469, 616.

Yeradalr 45, 81, 216. 279, 390, 394, 404, 409, 429.

Verdœlafylki 384.

Vermaland 31, 32, 34, 49—52, 237, 260, 370, 381, 492, 525.

Vestfjçrör 328.

Vestfold 32—36, 41, 42, 49, 62, 64, 68, 71, 93, 114, 135, 197.

Vestland 439.

Vestmannaland 237.

Vestmarar, -marr 33, 35.

Vestra-Gautland 19, 28, 29. 49, 237, 251, 252, 259, 310, 315, 348, 351.

Vestrlçnd 138, 480.

Vettaland 221, 606.

1 Vigg (ved Gulosen) 139.

2 Vigg, -jar 205, 390, 391, 430, 520.

1 Vik, -in 48, 49, 54, 56, 59, 61, 64, 68-71, 74—76, 81, 95, 100, 101,
106, 113—115, 143-145, 148-150, 164, 181, 197, 208, 209, 213, 219—221,
223, 224, 242, 244, 245, 253, 287, 306, 310, 316, 320, 351, 357, 361—
363, 411. 418, 465, 482, 484, 491, 493, 499, 518, 519, 525, 527,
556-559, 566. 570, 572, 574, 576, 577, 583, 590, 592-594, 596-598, 604—
606, 615-617, 621, 622, 625-628, 630, 632-637, 639.

2 Vik (Saxvik) 527.

Vikar 575.

Vikarskeið 128.

Viljálmsbœr 190.

Vina, Vínu-bakki 102, 312.

Vincestr 424, 432.

Vindill 32.

Vindland 119, 121, 123, 124, 129, 166, 168, 171, 172, 180, 251, 410,
435, 436, 551. 566. Vingulmçrk 33, 34, 36-38, 43, 49, 51,

62, 71, 114, 118, 232. Vinland it góða 170. Vínubakki se Vina.
Viskardalr 519. Vist 574. Vizkar 106. Vúlgaría 376.

Vænir, Væni 23, 30, 31, 52, 493, 525,

526. Vçllr 457. Vçrs 102, 225, 297. Vçrvi 14.

Y.

Yrjar 45, 102, 132, 152, 155, 474. í>.

feksdalr 521.

felamçrk 52, 62, 169, 592, 637, 641.

finganes 117.

fingvçllr 302.

fjóða 468.

fjótandi 366.

fjotta 148, 156-158, 276, 281, 328, 350, 351, 358, 359, 380, 396, 398,
403, 428. Poptyn 56. fórsá 584. férsbjçrg 65. Porshçf'n 335.

í>ótn 32, 34, 37, 43, 63, 201, 286, 292,

306, 639. frándarnes 288. 301. Prándbeimr 45—49, 52, 63, 65, 68, 70,
71, 73, 76-79, 81, 93—98, 101—103, 110. 114—116, 123, 130, 135, 143,
151—154, 156, 157, 160, 170, 181, 204-208, 213-215, 217, 221, 265, 276,
278-281, 287, 299, 302, 315, 320, 324, 326, 334, 357-359, 365 366,
371—373, 380, 384, 386, 394395, 411-413, 415, 417, 423, 425, 428, 432,
462, 471-474, 476, 483, 491, 501, 518, 520-522, 527, 551, 559, 570,
578, 581, 582, 586, 589, 592, 593, 597, 605, 616, 617, 626, 631, 637,
639.
Þrándheimsmynni 575, 576.
Þrúðvangr 7.
ÞYælaborg 609, 610.
Þumli 485.
Þursasker 276.

Æ.

Ægisfjǫrðr 575.
Ærvík 132.

Ö.

Ǫgló 96, 97.
Ǫgvaldznes 66, 81, 82, 150, 151, 289, 291, 292, 294-297.
Ǫlfus 128.
Ǫlvisbaugr 81.
Ǫmð 23, 159, 288.
Ǫngull 638.
Ǫngulsey 524.
Qngulseyjarsund 480, 524.
Qngulssund 524.

*

III. Folkenavne.

A.

Austmenn = Norðrnenn 337.
Austrvegsmenn 24, 434, 477.
Austr-Vinðr 448.

B.

Birkibeinar 637—641.
Bjarkeyingr 315.
Bjarmar 102, 313.
Bjorgynjarmenn 576, 617.
Blåmenn 536, 544.
Bolgarar 447.
Bretar 524.

D.

Ðanir 21, 22, 24, 55, 71, 72, 74, 75, 83, 85, 87, 89, 112, 122, 127,
129, 130, 132, 167, 175-177, 186, 187, 189, 194, 195, 202, 219, 228,
245,

260, 275, 308, 339, 341, 343, 349,

350, 410, 433, 434, 438, 439, 443,

444, 458, 465—469, 479, 482, 483,

485-487, 491, 492, 499, 513, 541, 546, 567, 572, 578, 629, 633, 636.
Dœlir 282, 283, 285, 354, 538. Dçglingar 16.

E.

Egðir 52, 345, 360, 366, 524.

Eistr 24, 108.

Elfargrímar 559, 637.

Englar 124, 188, 189, 407, 505, 514, 584.

Englismenn — Englar.

Eydanir 88, 132.

Eynir 173, 280.

Eysýslir 185.

F.

Ealstrbyggvar 444. Filir 467.

                             III. Folkenavne

395, 411-413, 415, 417, 423, 425, 428, 432, 462, 471-474, 476, 483,
491, 501, 518, 520-522, 527, 551, 559, 570, 578, 581, 582, 586, 589,
592, 593, 597, 605, 616, 617, 626, 631, 637, 639.
Þrándheimsmynni 575, 576.
Þrúðvangr 7.
ÞYælaborg 609, 610.
Þumli 485.
Þursasker 276.

Æ.

Ægisfjǫrðr 575.
Ærvík 132.

Ö.

Ǫgló 96, 97.
Ǫgvaldznes 66, 81, 82, 150, 151, 289, 291, 292, 294-297.
Ǫlfus 128.
Ǫlvisbaugr 81.
Ǫmð 23, 159, 288.
Ǫngull 638.
Ǫngulsey 524.
Qngulseyjarsund 480, 524.
Qngulssund 524.

*

III. Folkenavne.

A.

Austmenn = Norðrnenn 337.
Austrvegsmenn 24, 434, 477.
Austr-Vinðr 448.

B.

Birkibeinar 637—641.
Bjarkeyingr 315.
Bjarmar 102, 313.
Bjorgynjarmenn 576, 617.
Blåmenn 536, 544.
Bolgarar 447.
Bretar 524.

D.

Ðanir 21, 22, 24, 55, 71, 72, 74, 75, 83, 85, 87, 89, 112, 122, 127,
129, 130, 132, 167, 175-177, 186, 187, 189, 194, 195, 202, 219, 228,
245,

260, 275, 308, 339, 341, 343, 349,

350, 410, 433, 434, 438, 439, 443,

444, 458, 465—469, 479, 482, 483,

485-487, 491, 492, 499, 513, 541, 546, 567, 572, 578, 629, 633, 636.
Dœlir 282, 283, 285, 354, 538. Dçglingar 16.

E.

Egðir 52, 345, 360, 366, 524.

Eistr 24, 108.

Elfargrímar 559, 637.

Englar 124, 188, 189, 407, 505, 514, 584.

Englismenn — Englar.

Eydanir 88, 132.

Eynir 173, 280.

Eysýslir 185.

F.

Ealstrbyggvar 444. Filir 467.1 Finnar (Finlands indbyggere) 11, 14,
186.

2 Finnar 103, 158, 379, 575. Finnlendingar = Finnar(l) 186. Firðir 147,
398.

Fjónbúar 438, 479. Flæmingjar 124, 612. Frakkar 122, 612, 613. Frisar
122, 124, 176. Færeyingar 305, 318.

G.

Gautar = Vestr-Gautar 51, 52, 75, 123, 167, 219, 220, 223, 260, 492,
494, 526, 527, 572. Gir kir 456, 612. Gotar 121, 185. Grikir 449, 450,
454, 539, 613.

H.

fl ål ey g jar 88, 91, 157, 158, 169, 277,

278, 290, 291, 326, 398. Hallandzfarar 438, 490. fleinir 213, 496.
Helsingjar 77, 320. Hettusveinar 636. flísingsbúar 583, 625—627.
fljaltlendingar 275. Hólmbúar 496. Hólmgarðzfarar 427. flólmrygir 88.
Hólmrýgjar(?) 54. Hringar 496.

Hǫröar 52, 54, 68, 147, 297, 365, 398, 402, 421, 438, 496, 520, 524,
569.

I.

Inn(an)j>rœndir 45, 81, 169, 213, 214,

216, 278, 279, 387, 401, 411, 468. írar 75, 124, 531, 532. íslendingar
104, 127, 161, 163, 270, 302, 304, 306, 319, 320, 391, 549, 550, 597,
607.

J.

Jaðarbyggvar 316, 325. Jamtr 77, 121, 320, 321, 330, 331, 541.
Jómsvíkingar 128—135, 139, 172, 193, 202.

Jótar 13, 74, 340, 345, 439, 487. K.

Knýtlingar 411, 418. Kúrir 434, 477.

L.

Látínumenn 450.

1 Læsir (Ljacher) 448.

2 Læsir (Lesjeboer) 284.

M.

Manverjar 523. Markamenn 525, 526, 637. Mœrir 78, 116, 443.

N.

Naumdœlir 77, 320.

Norðimbrar 124.

Norðlendingar 303.

Norömenn 2, 24, 53, 55, 56, 63, 72, 73, 77, 85, 88, 89, 109,
176,187,188, 191, 231, 250, 262, 275, 320, 330, 344, 348, 350, 352,
381, 383, 411, 419, 421, 426, 438, 439, 442, 444, 465, 469, 470,
479-481, 484, 485, 488, 489, 492, 494, 499, 502—509. 513, 526, 527,
529, 531-533, 536, 546, 577, 587, 630.

Nóregsmenn 241, 252, 304, 308, 417, 469, 597.

O.

Orkdœlar 205. Orkndœlingar 46. Orkneyingar 61, 266.

P.

Partar 189, 585.

R.

Raumar 286, 496, 586.
Raumdælir 78, 148.
Renir 583, 584.
Rúmaborgarlýðr 587.
Rúmverjar 6.
Rygir 52, 290, 398, 402, 443, 550.

S.

Saxar 122, 124, 245, 434.
Selundbyggvar 511.
Serkir 450, 536.
Skánungar 173, 345, 435, 436, 438, 441-444.
Skeynir 280.
Skotar 55; 124, 523.
Smálendingar 546.
Sparbyggvar 280.
Sunnmærir 148.
Sviar 1, 2, 9, 10, 12, 13, 17-25, 30, 31, 77, 175-177, 183—185, 202,
219, 225, 227, 230, 231, 237, 238, 241, 251, 259, 262, 264, 321, 330,
344, 345, 347, 348, 381—383, 393, 421, 422, 444, 457, 458.
Sygnir 147, 398, 430, 431, 433, 522, 569.

T.

Túnsbergsmenn 574.

U.

Uplendingar 62, 63, 212, 286, 369, 391, 416, 475, 491, 492. 496, 518,
621, 635.
Upsviar 261, 263, 264.
Útþrœndir 81.

V.

Valkerar 124.
Verdælir 280. 389, 404, 405.
Vermir 492.
Vestr-Gautar 224, 240, 241, 252, 259, 263.
Vikverir 63, 64, 68, 71, 94, 221, 223, 576, 584, 595, 597, 605, 621,
630.
Vinðr 74, 121, 122, 127, 129, 135, 179, 180, 434-438, 445, 477,
562-564, 573, 587.
Væringjar 448-457, 611—613.Vǫrsar 520.

Y.

Ylfingar 28.
Ynglingar 1, 10, 12, 14, 18, 30.

Þ.

Þilir 52.
Þrændir 63, 65, 68, 70, 76—78, 81, 82, 94-96, 101, 110, 137, 142, 143,
153, 213, 214, 278, 320, 389, 396, 398, 400, 413, 417, 440, 442, 446,
465, 470, 474, 475, 486, 514, 518, 520, 570, 581, 597, 620, 625, 628,
631, 632, 640.

